
MATIUS 1 


Antoko 

Naluwean Yesus Klistus tukon nasinuungan 1:1-2:23 
Yohanes Pasau Mian nalimang 3:1-12 
Mansauan paisu salani tukon palasobaan doi 
Yesus 3:13-4:11 

Yesus baleleani doi Galilea miano 4:12-18:35 
Luwedoi Galilea taus doi Yelusalem 19:1-20:34 
Minggu napupusan doi Yelusalem tukon 
potikunggon 21:1-27:66 

Yesus natuboan tukon naokitakanano kobutongo 28:1-20 


Yesus Klistus nambumbu natinulisan 

(Luk. 3:23-38) 

I Naiyamo Yesus Klistus nambumbu natinulisan, Daud 
natulunan, Abalaham natulunan. Doi Abalaham polong 
doi Daud, Yesus natulunan kopai sambuno naiyamo: 

2-6a Abalaham, Ishak, Yakub, Yehuda tukon utus-utuso 
bailong, Peles tukon Zelah (kotinanoila kosambuno Tamal), 
Hezlon, Lam, Aminadab, Nahason, Salmon, Boas (kotinano 
Lahab), Obed (kotinano Lut), Isai, tukon Tomundo Daud. 

6b U Doi Daud polong doi tembono bangsa Islael nainaisonan 
doi Babel totulis kopai sambuno naiya: 

Salomo (kotinano Ulia baluno), Lehabeam, Abia, Asa, 
Yosafat, Yolam, Uzia, Yotam, Ahas, Hizkia, Manasye, Amon, 
Yosia, Yekhonya tukon utus-utuso. 

12 - 16 Doi tembo bangsa Islael nainaisonan doi Babel polong doi 
Yesus natosuungan totulis kopai sambu sambuno naiyamo: 

Yekhonya, Sealtiel, Zelubabel, Abihud, Elyakim, Azol, 
Zadok, Akhim, Elihud, Eleasal, Matan, Yakub, Yusuf Malia 
nalangkai. 

Tukon doi Malia doiyamo komo suunge Yesus mo binantil 
Klistus. 

17 Jadi lengget doi Abalaham polong doi Daud, sasaibino 
daano songulo sangkap koinggat kona luwean kobanggapi. 
Luwedoi Daud polong doi tembo kobangsa Islael nainaisonan 
doi Babel daano kosongulo sangkap koinggat. Doi tembono 


1:11: 2Tomd. 24:14-15, 2Tun. 36:10, Yel. 27:20 

bangsa Islael nainaisonan doi Babel polong doi Klistus 
natosuungan daano koikoidan songulo sangkap koinggat kona 
luwean kobanggapi. 


Yesus Klistus nasinuungan 

( Luk . 2:1-7) 

18 Buno naiya kosalitano Yesus Klistus natosuungan. Kotinano 
doiyamo Malia pobibianggon tukon Yusuf. Bai yanila akiyoon 
napobaba, tokita Malia tianano. Yusuf aki natoiyo Malia natia- 
nanan moteali tukon Mian Bisa Na Loh nakuasa. 19 Yusuf dona 
bibianoo, daano meeng komian mo sidutu loingiyo koagama 
atulano. Tobikon doiya yana yase ebetele kona pobibianggonan, 
bai aki nabantil-bantile sulano Malia aki namalaat maa doi 
mian madaang. 20 Sodo Yusuf pikipikikene doiya langgedoo, 
yana olumon doi namooloan. Doi naolumonoo, yana kitayo 
komeeng do Temenenodoo namalaekat mo bantil doi yana, 
“Yusuf natulunan Daud, inai momatakut mopobabakene Malia, 
sabab do paudoo natiniananggon doiya teali tukon Mian Bisa 
Na Loh nakuasa. 21 Malia yana suunge meeng kopau malaneno. 
Do paudoo sio musombuikene Yesus, sabab yanamo komo 
salamatene kobanggapi doi nalalim.” 

22 Sasaibino doiya teali sulano nateali indee ko Temeneno 
nabinantil mopinolonggon doi nanabi, doiyamo, 23 “Meeng 
kopau boine yana tianan tukon mosuung meeng kopau 
malaneno. Do paudoo sinombuikon imanuel.” (Imanuel silingan 
Iblani koalatino, “Mian Bisa daano poking kita”.) 

^Sambuno Yusuf sosumbu doi namooloan, yana kubaiyo 
indee do Temenenodoo namalaekat nabinantil doi yana. Yana 
pobabakene Malia, 25 bai kalu Malia akiyoon nasuunge do 
napaudoo, Yusuf aki namoola pokoloi tukon Malia, tukon kalu 
do paudoo sosuungo, Yusuf sio nasombuikene Yesus. 

Mian-mian molubat doi Tolopot 

2 Yesus nasinuungan doi kota Betlehem doi lipu Yudea doiya 
kosinggatoo Helodes nabapamalentaan. Doiya kosinggatoo 
daano komoimoiya komian mopandoiy kitayo komandala doi 
tolopot motokita doi Yelusalem. 2 Yanila mansadai doi inde- 
indee komiano, “Inaando kai do paudoo, . mo sosuung teali 


1:18: Luk. 1:27 1:21: Luk. 1:31 1:23: Yes.7:14 1:25: Luk. 2:21 

Yahudi miano natomundo? Kami kitayo komandalano sumbut 
doi tolopot taalikon, tukon kami lubat mososubaiyo yana.” 

3 Sambuno Tomundo Helodes lengele langgedoo, yana 
masaingding tuuno, bunomo lakon sasaibino ko Yelusalem 
miano. 4 Maka yana sumboliiyo koimam kapalano tukon gulu- 
gulu agama Yahudi miano nalubat pototongi. Maka sadaiyo doi 
yanila, “Doi naando kona tosuungan do Tomundodoo Mian Bisa 
mo paladandikene?” 

5 Yanila timbiliyo, “Doi kota Betlehem doi lipu Yudea. Baikon 
sabab buno naiya daano komeeng konabi motulise, 

6 ‘Komuyu Betlehem miano, doi lipu Yehuda, 

komuyu tutuuno bolikon mian mo poi-poisik doi mian 
bailong doi kota-kota moutama doi Yehuda. 

Sabab luwedoi koomo naikon kona lubatan komeeng kokatua 
naikon mo katuayo daku umat Islael.’ ” 

7 Sambuno lapa malaat do katalanganoo, Helodes uange 
domianoo mopandoiy mokita mandala doi tolopot tukon 
laasiakanggene. Maka yana sadaiyo doi yanila indee kosinggatoo 
do mandaladoo natambunan tokita. 8 Sambuno lapa doiya 
yana sumboliiyo yanila ampakon doi Betlehem tukon bateteba, 
“Poampakono, poumbale do paudoo tukon monomonondok 
tukon kalu komuyu posuunggenemo yana, pobontiikanaku, 
sulano mau yaku kutaus sosuba doi yana.” 

9 ‘ 10 Maka yanila ampakono, yanila kitayo koidan domandala- 
doo napai kinita loolukonoo doi tolopot taalikon. Buka maen 
konapoo laba-labaan padungga yanila mokitayo do mandaladoo! 
Do mandaladoo loolukoniyo yanila, maka natade potimbang 
doi paudoo nadungolan bunggono. 11 Yanila usok doi bonuadoo 
lalomo yanila kitayo do paudoo tukon tinano Malia. Yanila 
tootukuiyo tukon sosubaiyo do paudoo, maka yanila bukayo 
konapo mangabosan buat, tukon mososubakon doi Yesus, 
mosoni, kemenyaan, tukon pobilat. 12 Mian Bisa ingotiikene 
yanila doi napoo monii lalomo inai napo abali doi Helodes. Jadi 
yanila mule loloiyo kololoon bailong. 

Dampas doi Mesil 

13 Sambuno do mianoo mopandoiy mokita mandala paloosano 
tauso, do Temenenodoo namalaekat batokitakon doi Yusuf 


2:6: Mik.5:2 

Kamanggian batango pangano (2:1 1) 

doi namonii lalomo. Malaekatoo ban tile, “Helodes kona 
tetel umboliiyo do paudoo sulano naakateyo. Tobikon doiya 
banguno, babayo do paudoo tukon tinano podampas doi Mesil. 
Podungolo imbali tukon mototiili nadaano daku bantilan koidan 
doi komuyu.” 

14 Yusuf polaing bangun, tukon do popookoo yana taus 
babayo do paudoo tukon tinano yanila dampas doi Mesil. 
15 Yanila dungol doi Mesil sampe Helodes mate. 

Bunomo doiya kona tealian indee komo lapamo Temeneno 
bantile lolo doi nanabi mopelenggene, buno naiya, “Yaku uange 
daku Pau doi Mesil.” 


Labuk-labuk nainakatean 

16 Sambuno Helodes toiyo baikon do mianoo mopandoiy 
mokita mandala paloosano doi tolopot taalikon yanila mokala- 
kalaiyo yana, yana nggimal tuuno. Maka yana bintekene 
sulano nainakate sasaibino kopau-pau malaneno mo umul lua 


2:15: Hos. 11:1 

kotaum doi bilit doi Betlehem tukon kampung-kampung bailong 
mopokolanikon. Doiya pokokonoi do mianoo mopandoi mokita 
mandala paloosano nabantilano yana molaate tembono do 
mandaladoo natokitaan. 

17 Bunomo doiya kona tealian indee komo sidutu Nabi Yelemia 
bantile doiyamo, 

18 “Doi Lama tololongol komandaungan alalo, 
kobebean tukon kokiilan. 

Lahel mandaunggene kona labuk-labuk; 
yana aki nayase inoluuliy 

sabab dona labuk-labuk kiyono.” 

Abali luwedoi Mesil 

19 Sambuno Helodes mate, Yusuf daano doi Mesil meeng 
do Temenenodoo namalaekat batokita doi Yusuf doi namonii 
lalomo. 20 Malaekatoo bantile, “Domianoo mo yase akateyo do 
paudoo yana matemo. Tobikon doiya banguno, babayo do 
paudoo koidan tukon tinano poabalimo doi Islael.” 21 Yusuf 
bangun maka kanggiyo do paudoo tukon tinano yanila abali doi 
Islael. 

22 Boobus doibundu Yusuf lengele Alkelaus, Helodes namalane 
soboliyomo kotamano moteali tomundo doi Yudea. Jadi 
Yusuf matakut komo ampakon indaa. Sambuno yana malaat 
pongotunggul molobian doi Temeneno doi namonii, yana 
ampakon doi meeng kolipu doiyamo Galilea. 23 Idoo yanila 
dungol doi meeng kolipu mo sinombuikon Nasalet. Tobikon 
bunomo doiya maka teali indee komo lapamo nabi-nabi bantile 
kokaliangano do paudoo: “Yana binantil Nasalet miano.” 

Yohanes Pasau Mian naotunggul 

(Mlk. 1:1-8; Luk. 3:1-18; Yoh. 1:19-28) 

3 Doiyamo kosinggatoo Yohanes Pasau Mian lubat doi 
padang lalomo doi Yudea tukon yana bangotunggul. 2 “Po 
badodoloon doi polalim-lalim,” kona bantilano, “sabab ko Mian 
Bisa loolanimo kona mapalentaan pokakana ko Tomundo !” 
3 Yohanes naiyamo komiano Nabi Yesaya naminakisuuti doi 
nabasilinganan, 

2:18: Yel. 31:15 2:23: Mlk. 1:24, Luk. 2:39, Yoh. 1:45 3:2: Mat.4:17, Mlk. 1:15 

3:3: Yes. 40:3 

“Daano komian mobantil-bantil doi padang lalomo, 

‘Sadiayo kololoon motuuk doi Temeneno, 
keseayo kololoon motuuk doi yana.’ ” 

4 Yohanes mapake unta buluno mokinubai pakean, kona 
pokoot oako unta kulito, tukon kona kinaan betek tukon ani 
dokoto. 5 Badaang komian doi Yelusalem, doi sasaibino komian 
doi kota Yudea tukon mian badaang doi lipu napokolanikonan 
ko Paisu Yoldan lubat doi Yohanes. 6 Yanila anggayo Yohanes 
nabantilan tukon yanila akuiyo konapoo lalim-lalim, maka 
Yohanes sauwo yanila doi Paisu Yoldan. 

7 Badaang koidan ko Falisi tukon Saduki miano molubat 
doi Yohanes sulano yanila nasinau. Bai donapo lubatanoo 
yana kitayo yanila tolongo kakaadukon, yana bantile doi 
yanila: “Komuyu mian lokis! Indee komo bantile baikon 
komuyu tongosodii doi Mian Bisa naukuman naikon mo lubat? 
8 Okitakanggene tukon pokokubai koidan komuyu molapamo 
badodoloon doi polalim-lalimoo. 9 Inai poaanggene komuyu 
momalaat tongosodiiyan doi Temeneno naukuman tukon 
komuyu bantile baikon Abalaham daano mbai katulunan. 
Neneeke, mau nabatu-batu nia Mian Bisa moola kubaiyo 
nateali Abalaham nakatulunan! I0 Oloang lapamo tasadia sulano 
natinape kokayung polong doi alo-alono. Meeng kokayung mo 
akiyo kosaono mo monondok sio natinape tukon sinakukon doi 
aung. n Yaku sauwo komuyu tukon paisu teali meeng kotandano 
baikon komuyu lapamo badodoloon doi polalim-lalimoo; bai 
naikon komo lubat nalapa yaku, yana sauwo komuyu tukon 
Mian Bisa Na Loh tukon aung. Yana lobian babasal kona kuasa 
tukon yaku. Mau natolongo yaku babayo kona sapatu bai yaku 
aki namomoola. 12 Doi limano daano kokiapan sulano nalilike 
sasaibino kogandum polong nabilisii. Kogandum pinototongikon 
doi longgo bai kokalupaso sasaibino sinua doi aung lalomo mo 
akiyo kona posoan.” 


Yesus sinau 

(Mlk. 1:9-11; Luk. 3:21-22) 

l3 Doiya kosinggatoo Yesus ampakon doi Galilea doi Paisu 
Yoldan. Indaa yana lubat doi Yohanes tukon kabiyo nasinau. 
14 Bai Yohanes akiyenggene dona kakabidoo. Yohanes bantile, 

3:4: 2Tomd. 1:8 3:7: Mat. 12:34, 23:33 3:9: Yoh.8:33 3:10: Mat. 7:19 

Islael miano nakabiasaan looluk alasano kogandum tukon batango (3:12) 

“Yaku komo moola Tama nasauwo. Bai doiya budodoo Tama 
komo lubat doi yaku.” 

15 Bai Yesus timbiliyo, “Tealikenemo naiya, baikon kalu buno 
naiya konda kubaiyomo sasaibino ko Mian Bisa nainiyas.” 
Sambuno buno doiya Yohanes sauwomo Yesus. 

16 Sambuno lapa sinau, Yesus kosobiton sumbot doi paisudoo 
lalomo. Baino sosinggot kotimbu tobuka maka Yesus kitayo 
Mian Bisa Na Loh obulus pokakana kotomisi lapatiing 
potimbang doi yana. 17 Boobus doiya yana lengele ko Mian Bisa 
alalo mobantil, “Naiyamo daku Pau Yaku mo seange, yana 
sanaanggene konoanggu.” 


3:17: Teal. 22:2, Saad. 2 7, Yes. 42:1, Mat. 12:18, 17:5, Mlk. 1:11, Luk. 9:35 

Yesus sinobai 

(Mlk. 1:12-13; Luk. 4:1-13) 

4 Doibundu Mian Bisa Na Loh lolainge Yesus doi padang 
lalomo sulano nasinobai Ibiliis. 2 Sangkap kolono kooloyo 
sangkap kolono kopopook Yesus aki nakaan. Maka yana lasayo 
malaalo. 3 Ibiliis lubat tukon bantile, “Ikoo Mian Bisa Napau, 
bolikon? Ah, sumboliiyo nabatu-batu nia nateali loti.” 

4 Yesus timbiliyo, “Doi Kitab Moliyous lalomo daano 
mototulis: Kobanggapi tubo aki natolongo loti, bai samba-samba 
ko Mian Bisa nabantilan momoola tubo.” 

5 Lapamo doiya Ibiliisoo babayo Yesus doi Yelusalem, kota 
momoliyous tukon abese yana doi Temeneno Nabonua loungo. 
6 Maka Ibiliisoo bantile doi yana, “Ikoo Mian Bisa Napau, 
bolikon? Tobikon doiya okotuwong doi tano; sabab doi Kitab 
Moliyous lalomo daano mototulis buno naiya, 

‘Mian Bisa sumboliiyo kona malaekat-malaekat molabete ikoo, 

yanila labete ikoo tukon limanoila, 

sulano koaimu naaki natodumbakon doi batu.’ ” 

7 Yesus timbiliyo, “Bai doi Kitab Moliyous lalomo daano 
mototulis koidan, ‘Inai mosobaiyo komu Temeneno Mian 
Bisa.’ ” 

8 Boobus koidan Ibiliis babayo Yesus doi bunggul mo tatandak 
tuuno tukon otudoikene doi yana sasaibino batomundoan doi 
dunia tukon sasaibino kona kaasaan. 9 Maka Ibiliisoo bantil doi 
Yesus, “Sasaibino naiya yaku beekonggon, kalu ikoo tootuku 
tukon sosubaiyo yaku.” 

10 Yesus timbiliyo, “Dampas ikoo, he Penggoda! Doi Kitab 
Moliyous lalomo totulis: Sosuba doi Temeneno, komu Mian 
Bisa, tukon leleaniyo yana!” 

“Doibundu Ibiliisoo tinggalemo Yesus, tukon malaekat- 
malaekat lubat moleleaniyo yana. 

Yesus atambuune kona limang doi Galilea 

(Mlk. 1:14-15; Luk. 4:14-15) 

12 Sambuno Yesus ndongoliiyo baikon Yohanes inusokono 
doi talunggu, Yesus dampas doi Galilea. 13 Yana tinggale ko 

4:1: Ibl. 2:18, 4:1 5 4:4: Kuai.8:3 4:6: Saad. 91:1 1-12 4:7: Kuai.6:16 
4:10: Kuai. 6:13 4:12: Mat. 14:3, Mlk. 6:17, Luk. 3:19-20 4:13: Yoh. 2:12 

Nasalet, maka dungol doi Kapelnaum doi Paisu Galilea bibilo 
doi Zebulon tukon Naftali nalipu kinuasai. l4 Tobikon Yesus 
nakubaiyo do langgedoo, sulano nateali indee kolobono mo 
lapamo Nabi Yesaya bantile: 

15 “Zebulon nabuta tukon Naftali nabuta, 

loloon doi danau, doi Paisu Yoldan sembeleng, 

Galilea bolikono Yahudi miano nabuta! 

16 Bangsa mo tubo doi kalipookan lalomo 

monggita madialan mo motoontilang! 

Mo dungol doi matean lalomo 
lapamo sumbut kopanah momadialan! ,, 

I7 Doiya kosinggatoo Yesus atambuunemo kona bantilano, “Po 
badodoloon doi polalim-lalim, baikon ko Mian Bisa mosobito 
mapalenta buno Tomundo!” 

Yesus uange sangkap kotolosabang 

(Mlk. 1:16-20 ; Luk. 5:1-11) 

18 Yesus daano moampakon doi Paisu Galilea bibilo, yana 
kitayo lua komian mosabang, doiyamo Simon (mo sinombuikon 
Petulus) tukon utuso piyoto Andelias. Yanila daano momalako 
ikan doi paisudoo tukon buani. 19 Yesus bantile doi yanila, 
“Mai polaingaku. Yaku otunggule komuyu pobuani banggapi.” 
20 Polaing yanila otinggale konapo buani maka yanila mololo 
Yesus. 

21 Yesus ampakon momeenggon, maka yana kitayo koidan 
kolua komian motolutus bailong doiyamo Yakobus tukon 
Yohanes, Zebedeus nalabuk-labuk. Yanila tukon tamano daano 
mopoototongi doi duangan lalomo mokindendeke konapo buani. 
Yesus uange yanila koidan, 22 tukon yanila polaing tinggale 
kotamano tukon napo duangan, maka yanila malaing Yesus. 

Yesus mongotinau, bangotunggul tukon aline komian 

(Luk. 6:17-19) 

23 Doi Galilea, Yesus boilingiyo kokampung-kampung sasaibino 
tukon bangotunggul doi . samba-samba kobonua kaleda. Yana 
basalitakene ko Bilita Monondok baikon ko Mian Bisa naikon 
mapalentamo tukon yana koidan aline ko mian-mian mo masakit 
tukon moseselon. 24 Bilita tentang Yesusdoo tololongol doi 

4:15-16: Yes. 9:1-2 4:17: Mat. 3:2 4:23: Mat. 9:35, Mlk. 1:39 

Tolosabang doi Danau Galileo (4:18) 

sasaibino kokampung-kampung doi Silia, tobikon doiya badaang 
komian molubat doi yana. Yanila babayo badaang komian mo 
seselon doi bula-bulaa kosesel kaliangano tukon susaan. Badaang 
ko mian-mian mo inusoki ibiliis, mo seselon kotonotoko, 
tukon mo lapit, sasaibino Yesus aline. 25 Badaang tuuno komian 
mo malaing Yesus doiya kosinggatoo. Daano komo lubat doi 
Galilea, daano komo doi Songulodoo Kokota, doi Yelusalem, 
doi Yudea, tukon daano koidan komo luwedoi tano Yoldan 
sembeleng. 

Otunggul doi bunggul 

5 Sambuno Yesus kitayo do mianoo momadaang, yana liba 
doi bunggul bungkukono. Sambuno yana osulang, kona 
pololaing-pololaing lubat doi yana, 2 maka yana atambuune kona 
otunggul doi yanila: 

Monondokan mo bisa 

(Luk. 6:20-23) 

3 “Kinatauwan doi mian mo toupiyo kotalalaisan bai tolongo 

bataani doi Temeneno tolong; 
yanila daano anggota Mian Bisa naumat. 

4 Kinatauwan doi mian mo poloon konoano; 

Mian Bisa hibule yanila! 

5 Kinatauwan doi mian mo kependeyo konoano; 

Mian Bisa daanokene kona paladandian doi yanila! 

6 Kinatauwan komian mo polonggene molakukene ko Mian Bisa 

namongiasan; 

Mian Bisa naikon akambule yanila! 

7 Kinatauwan komian mo seange komian bailong; 

Mian Bisa naikon seseange yanila koidan! 

8 Kinatauwan komian mo molios konoano; 

yanila naikon komo tingoniiyo ko Mian Bisa! 

9 Kinatauwan komian mo babayo kopaladamean doi antala 

banggapi; 

Mian Bisa naikon akuiyo yanila salaku nalabuk-labuk! 

10 Kinatauwan komian mo mandalita sakisaawan sabab 

molakukene ko Mian Bisa namongiasan; 
yanila daano anggota Mian Bisa naumat! 

"Kinatauwan kai kalu komuyu sinosiboli, sinakisaa, tukon 
binaloobukon sabab yaku. 12 Nabi-nabi mo tubo loolukon 
akiyoon nadaano komuyu yanila lapamo sinakisaa buno doiya. 
Potedes-tedes tukon polaba-laba, sabab babasal kopo tambo 
Temeneno mo sadiayo tuuk doi komuyu.” 

Tumuson tukon madialan 

(Mlk. 9:50; Luk. 14:34-35) 

l3 “Komuyumo kotumuson dunia. Kalu kotumuson tealimo 
matabal, minolakon kai nakinotamo koidan? Akiyono kai kona 
totuuk, baino kai inaison tukon mian tudo-tudongiyo. 

l4 Komuyu komadialan dunia. Kota mo tangabos doi bunggul 
bungkukono aki namoola tosookon. 15 Akiyo komian mo suayo 
kona posi, maka nakukupe posidoo tukon dulang. Bai yana 

5:4: Yes. 61:2 5:5: Saad. 37:11 5:6: Yes. 55:1-2 5:8: Saad. 24:3-4 5:10: lPtl. 3:14 

5:11: lPtl. 4:14 5:12: 2Tun. 36:16, Kis. L. 7:52 5:13: Mlk. 9:50, Luk. 14:34-35 

5:14: Yoh. 8:12, 9:5 5:15: Mlk. 4:21, Luk. 8:16, 11:33 

Posi tukon gumbang doi loolukoo (5:15) 

naikon abese dona posidoo doi posi abosano, sulano kolaango 
natokita momeeng komian doi bonuadoo lalomo. 16 Bunomo 
lakon doiya komu madialan sio natokita doi mian salaano, 
sulano yanila kitayo komu kokubaidoo mo monondok, maka 
nggaale ko Tamamu doi sulugaa.” 

Otunggul tentang atulan agama Yahudi 

17 “Inai poaanggene baikon yaku lubat sulano kuakiyenggene 
Musa naukum tukon nabi-nabi naotunggul. Yaku lubat bolikon 
moakiyenggene, bai sulano kuotudoikene koalatino natutuuwan. 
18 Poneneeke! Makalumbit kotimbu tukon buta daanoon, meeng 
kohuluf kai titik mo poipoisik doi atulanoo lalomo, aki naikon 
nainakiyonggon, kalu sasaibino akiyoon nateali! 19 Tobikon 
doiyamo indee komiano komo lupaiyo komeeng do tetebadoo, 
mau nabaino mo poipoisik, tukon otunggukene kotulano bailong 
kubaiyo buno doiya koidan, maka yana teali komo poipoisik doi 
Mian Bisa naumat. Bai koikoidan, indee komo ampakonggene 
do tetebadoo tukon otunggule komian bailong sulano nakubaiyo 


5 : 16 : lPtl. 2:12 5 : 18 : Luk. 16:17 

buno doiya koidan, naikon teali babasal doi ant ala Mian Bisa 
naumat. 20 Tobikon, poneneeke: Komuyu aki nateali Mian Bisa 
naumat, kalu komuyu akipo liisiyo kogulu-gulu agama tukon 
Falisi-falisi miano doi kubaiyano ko Mian Bisa namongiasan!” 

Otunggul tentang nggimalan 

(Luk. 12:57-59) 

21 “Komuyu toiyo baikon doi nda mbumbu talaat kootunggul 
buno naiya: Inai momangakate; indee komo mangakate, sio 
nainadili. 22 Bai doiya budodoo yaku bantile doi komuyu, indee 
komo nggimoliiyo kotulano bailong, sio nainadili; tukon indee 
komo sangele kotulano bailong, yana inadili doi Pangadilan 
Agama. Tukon indee komo bantile kotulano bailong, ‘Bongakon’ 
pantas nasinakukon doi aung nalaka lalomo. 23 Tobikon doiya, 
kalu daano komeeng komian motaus sosubakene kona sosubakon 
doi Mian Bisa, maka neneeke baikon daano komian mo 
abos noa doi yana, 24 siokai yana naotinggale looluk dona 
sosubakonoo doi balabaan salaano, maka nataus loolukon 
podame tukon do mianoo. Lapa doiya moolamo nasula maka 
nasosubakene kona babeean doi Mian Bisa. 

25 Ande-ande kalu daano komian mokalaakene komuyu doi 
pangadilan agama, popodame tukon yana modaano kotembono 
mo akiyoon napolong doi pangadilan agama. Kalu aki, do 
mianoo beekene komuyu doi pamalenta, koidan beekene doi 
polisi, maka do polisidoo usekene komuyu doi talunggu lalomo. 
^Tukon poneneeke: Bisa komuyu aki ponggoola tobuat doi 
talunggudoo lalomo, kalu akiyoon nakabus komu nggimalan.” 

Doi basinduwaan 

27 “Komuyu toiyo daano kootunggul buno naiya: lnai 
mobasinduwa. 28 Bai budodoiya yaku bantile doi komuyu: indee 
komiano komo mbalenge komeeng koboine tukon kuetene, 
doiya mianoo basinduwa doi noano lalomo. 29 Kalu komatamu 
bakalingano lubatene kolalim, suwete tukon sakukenemo! 
Tadukai nalapus komeeng koanggota doi butomu kalu baino 
sasaibino kobutomu sinakukon doi nalaka lalomo. 30 Kalu 
limamu bakalingano lubatene kolalim, tadukai mupatele tukon 


5 : 21 : Teal. 20:13, Kuai. 5:17 5 : 27 : Tob. 20:14, Kuai. 5:18 5 : 29 : Mat. 18:9, MIk. 9:47 

musakukene do limamudoo! Tadu naakiyo kolimamu sembeleng 
kalu baino sasaibino kobutomu inusokon doi nalaka lalomo. ,, 

Doi pobauntalan 

(Mat. 19:9 ; Mrk. 10:11-12; Luk. 16:18) 

31 “Daano koidan kootunggul buno naiya: doi mian mo 
bauntale kona boloki, sio nabeena sulat pobauntalan doi yana. 
32 Bai doiya budodoo yaku bantile doi komuyu: indee komiano 
komo bauntale kona boloki bai dona boloki aki namasala, 
mokubaiyo dona boloki basinduwa, kalu dona boloki osowaan 
koidan. Bai indee komiano komo kilayo do boinedoo mo 
binauntal pokakana yana basinduwa koidan.” 

Doi basumbaan 

33 “Komuyu toiyo doi nda tulunan talaat kootunggul buno 
naiya: inai motinggale koteteba. Indee komo lapa ikoo 
tetebakene tukon basumba doi Mian Bisa salaano, sio 
mukubaiyo. ^Bai doiya budodoo yaku bantile doi komuyu: 
inai pobasumba, mau doi timbu, sabab kotimbu Mian Bisa 
nakulusii batomundoan, 35 mau buta sakean, sabab kobuta 
sakean Temeneno napoombosii aino; kai tukon Yelusalem, sabab 
doiya Tomundo kota mobabasal. 36 Inai koidan mobasumba 
tukon bantile koolumu, sabab ikoo aki munggoola kubaiyo 
komu buuk nateali mbombol kai mopook mau natongo soisik. 
37 Tongo ikoo bantile, ‘Oode’ kai ‘Aki* - kalu lobiano doiya kona 
lubatan doi Ibiliis.” 


Otunggul doi basabalian 

(Luk. 6:29-30) 

38 “Komuyu toiyo daano kootunggul buno naiya: mata 
sinoboli mata, ngolingo sinoboli ngolingo. 39 Bai budodoiya 
yaku bantile doi komuyu: inai posoboliyo kokiitan doi mian 
mo kubaiyo komuyu kulokis. Kalu komian tapiyo kopapaimu 
bakalingano, tadikenemo natapiyo kopapaimu bobono koidan. 
40 Tukon kalu daano komian mokalaakene komuyu doi 
pamalenta, tukon yanila kabiyo komu bokukum, beekene koidan 

5:30: Mat. 18:8, MIk. 9:43 5:31: Kuai. 24:1-4, Mat. 19:7, Mlk. 10:4 5:32: Mat. 19:9, 

Mlk. 10:11-12, Luk. 16:18, IKol. 7:10-11 5:33: Masam. 19:12, Bang. 30:2, Kuai. 23:21 

5:34: Yak. 5:12, Yes. 66:1, Mat. 23:22 5:35: Yes. 66:1, Saad. 48:2 5:38: Teal. 21:24, 

Masam. 24:20, Kuai. 19:2i 

komu jubah. 4, Kalu meeng kopamalenta pakisaayo komuyu 
tanggunge kona langge meeng kokilo kona kodoon tanggungemo 
napolong lua kokilo. 42 Kalu daano komian momangkabi komu 
langge-langge, beena yana, tukon inai moakiyenggene komian 
mo yase masabol mulangge.” 

Seseange komu musu 

(Luk. 6:27-28 , 32-36) 

43 “Komuyu toiyo daano koidan kootunggul buno naiya: 
seseange kotula-tulamu tukon pomosikitene kopoo musu-musu. 
44 Bai doiya budodoo yaku bontiikene komuyu: poseseange 
kopoo musu-musu, tukon posambeanggene komian mo 
sakisaayo komuyu, 45 sulano komuyu teali Tamamu napau-pau 
doi sulugaa. Sabab ko Mian Bisa osumbete kona oloyo tuuk 
doi mian mo monondok kona kokubai tukon tuuk doi mian 
mo kulokis kona kokubai. Mian Bisa lubatene kona udan tuuk 
doi mian mo kubaiyo kolangge motalakan tukon tuuk koidan 
doi mian mo kubaiyo kolangge molokis. 46 Sabab kalu komuyu 
tolongo seseange komian mo seseange komuyu, indee kona 
tealian, ko Mian Bisa mosio nasabaliyo domu kokubaidoo? 
Bolikon kai mau pakabi lulu yanila kubaiyo buno doiya? 47 Tukon 
kalu komuyu tolongo mebee poanggaan doi tula-tulamuyu 
moanggayo komuyu, indee kai kona monondokan? Mau mian 
mo aki natingoniiyo ko Mian Bisa yanila toiyo kubaiyo buno 
doiya! ^Tamamu doi sulugaa mamasikene sasaibino komian 
tukon monondok. Komuyu sio pobuno doiya.” 

Otunggul doi basadakaan 

5 “Poneneeke, inai pokubaiyo kosipatanano koagama doi 
mian badaang sulano mian nakitayo. Kalu komuyu 
kubaiyo buno doiya, komuyu aki pomalaat tambo doi Tamamu 
modaano doi sulugaa. 

2 Jadi kalu komuyu mebee sadakaa doi mian motalalais, 
inai pobantil-bantile doiya posadakaadoo pokakana komian 
momunafik nakokubai, yanila yase kubaiyo doiya doi kaledaan 
lalomo tukon doi loloon mobabasal sulano komian nggaale. 
Poneneeke, yanila lapamo talimayo konapoo tambo. 3 Bai 
komuyu, kalu komuyu mebee sadakaa po beekene tukon inai 

5:43: Masam. 19:18 5:48: Masam. 19:2, Kuai. 18:13 6:1: Mat. 23:5 

pobantil-bantile, sulano naakiyo komian mo toiyo. 4 Tinggalemo 
do pokokubaidoo naakiyo komeeng komian motoiyo, tolongo 
Tamamu doi sulugaa. Yana kitayo domu kokubaidoo mo 
tosookon tukon beena tambo doikoo.” 


Otunggul doi sambeangan 

(Luk. 11:2-4) 

5 “Kalu komuyu sambeang, inai pomoloingikon buno mian 
mo kakaadukon. Yanila yase sambeang tukon kokondong 
doi bonua kaledaan tukon doi loloon bibilo sulano mian 
nakitayo. Poneneeke, doiya konapoo tambo lapamo yanila 
talimayo. 6 Bai kalu komuyu sambeang, pousok doi kombiang 
tukon pobatataapikon, maka posambeang doi Tamamuyu 
Temeneno mo aki natokitadoo. Maka Tamamu mo kitayo komu 
kokubaidoo motosookon yana beena tambo doikoo. 

7 Kalu komuyu sambeang, inai poulang-ulange buno mian 
mo aki natingoniiyo ko Temeneno. Yanila aanggene donapoo 
kakabidoo linongol sabab donapoo sambeanganoo mo bulusan. 
8 Inai pomoloingikon yanila. Tamamu lapamo toiyo indee 
komo lapamo komuyu kabiyo, mau naakiyoon pokabiyo. 9 Jadi 
posambeang buno naiya: 

‘Tamanggami doi sulugaa: 

Ikoomo ko Mian Bisa mo Meeng. 

Boliisi ikoo musinosubai tukon muinodotii. 

10 Ikoomo kombai Tomundo. 

Boliisi ikoo mumapalenta doi dunia 
tukon komu mongiasan linoingikon buno doi sulugaa. 

11 Beena mo doi kami kinaan oloyo nia 

kami mo palaluuwe. 

12 Ompuniyomo kami luwedoi mai salaan, 

pokakana kami molapamo ompuniyo komian 
mo daano kona sala doi kami. 

13 Inai mobatadikene nalapus kombai maanggaan doi tembo 

nasinobaiyan kami, 

bai osodiiyo kami doi Ibiliisoo nakuasa. 

[Ikoomo ko Tomundo mo balakuasa tukon monondok 
polong sidutu-posidutukon. Amin.]’ 


6:5: Luk. 18:10-14 

l4 Kalu komuyu ompuniyo komian mo salakene komuyu, 
Tamamu doi sulugaa ompuniyo kopoo sala. l5 Bai kalu komuyu 
aki poompuniyo komian bailong nasala Tamamu doi sulugaa 
koidan aki naompuniyo kopo salaam” 

Otunggul doi bangapataiyan 

16 “Kalu komuyu bangapatai inai poboli-boliiyo kodudusomu- 
yu buno mian mo kakaadukon. Yanila boli-boliiyo kopai duduso 
sulano sasaibino komian toiyo yanila bangapatai. Poneneeke, 
doiyamo konapoo tambo lapamo yanila talimayo. 17 Bai kalu 
komuyu bangapatai, kumesio kodudusomuyu tukon posiduwo 
kopo buuk, 18 sulano akiyo komian mo tingoniiyo baikon 
komuyu modaano mobangapatai, tolongo Tamamu mo aki 
natokitadoo komo toiyo. Yana kitayo domu kokubaidoo tukon 
beena tambo doikoo.” 


Buat doi sulugaa 

(Luk. 12:33-34) 

19 “Inai poatambune kobuat motuuk doi butomuyu doi dunia 
nia, koeaka tukon atak momoola manase tukon pondikuk lubat 
moola ndikuke. 20 Tadukai poatambune kobuat doi sulugaa, 
koeaka tukon atak moaki namoola manase, tukon pondikuk 
aki nalubat mondikuke. 2I Sabab inaando domu buatoo idoomo 
konoamu.” 


Madialan tuuk doi butonggita 

(Luk. 11:34-36) 

22 “Matanggita daano komeeng kodial doi butonggita. Kalu 
komatamu bilisii, sasaibino kobutomu madialan. 23 Bai kalu 
komatamu songgoliiyon, sasaibino kobutomu kalipookan. Jadi 
do lampudoo doi butomu lalomo kalipookan, bulaando kona 
kulokisan do kalipookanoo!” 

Mian Bisa maka buat 

(Luk. 16:13 , 12:22-31) 

24 “Akiyo komeeng komian momoola balimang doi lua 
komian nabalimangan. Sabab yana lobian seseange komeeng 
tukon domeengoo. Kai yana lobian kona loingiyano doi 


6:14-15: Mlk. 11:25-26 6:19: Yak. 5:2-3 

nabalimanganoo meeng tukon domeengoo. Bunomo lakon doiya 
komuyu. Komuyu aki pomoola balimang motuuk doi Mian Bisa 
tukon motuuk doi buat koidan. 

25 Tobikon doiya poneneeke; inai posasaaki doi potuboan, 
doiyamo indee kopoo kinaan tukon ininum, kai indee komo 
komuyu pakeyo. Bolikon kai kotuboan lobian doi ndemel, 
tukon butonggita lobian doi pakean? ^Pokitayo kotomisi doi 
dapang yanila aki napoo basakakon, aki napoo balonggokon 
tukon aki namangabos kinaan doi longgo. Mau nabuno doiya 
Tamamu doi sulugaa pialayo yanila! Bolikon kai komuyu lobian 
odoon koanggano tukon dotomisidoo? 27 Indee kai doi komuyu 
mo tukon nasasaakian momoola okobulusane kona umul mau 
nabaino soisik? 

28 Bulaando komuyu momboinggene kobapakean? Pokitayo 
kobunga-bunga mo tubo doi padang. Bunga-bungadoo aki 
nabalimang tukon aki nabatonun; 29 mau Tomundo Salomo mo 
buno doiya kona kaasaan, aki namapake pakean mo tambongan 
mobuno do bunga-bungadoo! 30 Bulung doi padang tubo oloyo 
nia bai namodoa sinua kabus. Bai ko Mian Bisa pialayo do 
bulungoo buno doiya kona monondokan. Baino kai komuyu! 
Bai komuyu akinduung pomaangga! 31 Inaikai pomboing tukon 
pobantile, ‘Indee naikon konda kinaan', kai ‘indee naikon konda 
ininum', kai ‘indee naikon konda pinake’? 32 Langgedoo doiya 
sidutu binuluk doi mian-mian mo akiyoon natingoniiyo ko Mian 
Bisa. Bai ko Tamamu doi sulugaa toiyo doiya sasaibino komuyu 
mopalaluuwo. 33 Tobikon umbale loolukon sulano ko Mian 
Bisa nakuasaiyo komu tuboan tukon kubaiyo kona mongiasan. 
Maka sasaibino kolangge-langge bailong Mian Bisa beekene doi 
komuyu. 34 Tobikon doiya, inai pomboing doi modoa koona. 
Sabab komodoa koona daano koidan kona mboingan susuungo. 
Oloyo nia lapamo kona susaan, mau naakimo nasinuungi 
koidan.” 


Doi palesaano komian 

(Luk. 6:37-38, 41-42) 

7 “Inai mosalakene kotulamu bailong, sulano komuyu 
koidan aki Mian Bisa naasalakene. 2 Sabab bunomo lakon 
komuyu asalakene komian bailong, bunomo doiya lakon ko 


6 : 29 : ITomd. 10:4-7, 2Tun. 9:3-6 7 : 2 : Mlk.4:24 

Mian Bisa asalakene komuyu. Tukon bantilan mosala komuyu 
mobantile doi tulamuyu bailong, doiya Mian Bisa abalinggene 
tuuk doi komuyu. 3 Bulaando komuyu kitayo kokayung puputo 
mokiyoto doi utusomu matano, bai kokayung mopopong doi 
matamuyu akipo palatikanggene. 4 Bulaando komuyu momoola 
bantile doi utusomuyu, ‘Mai kuliate kokayung puputodoo 
mopoipoisik doi matamu,’ bai doi matamu lalomo daano 
kokayung motopopong. 5 Eh mian mokakaadukon! Liate looluk 
kokayung motopopong doi matamu, maka musodo kitayo tukon 
tingoniiyo, tukon moolamo muliate kokayung puputo mokiyot 
doi utusomu matano. 

6 Inai mobeekene kolobo mo moliyous koasu, sulano do 
asudoo naaki naabali tukon buluke ikoo. Tukon inai mobeekene 
komu mutiala doi babung, sulano do babungoo naaki nabaino 
tudongiiyo do mutialadoo.” 

Kabiyo, umbale, tukon ketuuke 

( Luk . 11:9-13) 

7 “Mangkabimo, sulano komuyu binee. Umboliiyo sulano 
komuyu malaat. Ketuuke sulano kotataapon binukakon tuuk doi 
komuyu. 8 Sabab komian mo mangkabi yana binee; komian mo 
moumbal yana malaat; tukon mian mo mokotuuk, binukakon 
kotataapon. 9 Doi komuyu nia kai daano komeeng kotamamuyu 
mo beena batu kona pau, kalu yana mangkabi loti? 10 Kai beena 
binda, kalu mangkabi ikan? n Mau komuyu polokis, komuyu 
toiyo beekene komo monondok doipo labuk-labuk. Baino kai ko 
Tamamuyu doi sulugaa! Yana lobian monondok doi mian mo 
mangkabi langge doi yana. 

12 Pokubaiyomo kolangge monondok doi mian bailong buno- 
mo lakon komuyu yase yanila kubaiyo kolangge momonondok 
doi komuyu. Doiyamo koantoko Musa naatulan tukon nabi-nabi 
naotunggul.” 


Tataapon mo madipot 

(Luk. 13:24) 

13 “Usoko mololoi tataapon mo madipot, sabab tataapon 
tukon loloon mo loloiyo konalaka babasal tukon bebelan, tukon 
badaang komian mo loloiyo. 14 Bai madipot tukon maaling 


7:12: Luk. 6:31 

Anggul saono (7:16) 

kotataapon tukon loloon mo babayo komian doi tuboan. Tukon 
tolongo soisik komian mo malaat.” 


Batango tukon saono 

(Luk. 6:43-44) 

15 “Pobaingotii doi nabi-nabi moaki natalakana. Yanila lubat 
doi komuyu konoano pokakana kodomba bai yanila kona bisaan 
pokakana koseligala mo balani. 16 Komuyu moola tingoniiyo 
yanila nakokubai. Mosolot mosoniton aki nasaokene koanggul 
saono, tukon laing mosoniton aki nasaokene koala saono. 
17 Kayung batango mo mandaba ilaat kosaono monondok, tukon 
doi kayung batango mo aki namandaba kosaono kulokis. 
18 Kayung batango mo mandaba aki nasaokene komo kulokis. 
Tukon kayung batango mo aki namandaba aki nasaokene 

komo monondok. 19 Kokayung batango mo aki nasaokene 
komo monondok tinape tukon sinua. 20 Bunomo koidan tukon 
nabi-nabi moaki natalakana. Komuyu tingoniiyo doi yanila 
nakokubai.” 


Kokubai bolikon bantilan 

(Luk. 13:25-27 ) 

21 “Aki nasasaibino komian mo uange yaku, Temeneno, 
Temeneno,’ komo teali Mian Bisa namian, bai tolongo mian 
mo loloiyo ko Tamanggu doi sulugaa namongiasan. 22 Doi Oloyo 
Nakiamatan badaang komian mobantil doi yaku, Temeneno, 
Temeneno, bolikon kai doi sambumu kami lapamo pelenggene 
Mian Bisa nateteba? Tukon bolikon kai doi sambumudoo 
kami lapamo siikayo koibiliis tukon mongkubai badaang 
kolobo mominasaingdinggon?’ 23 Bai yaku timbiliyo, ‘Yaku aki 
kutingoniiyo komuyu! Potauso naimbaa, komuyu mo kubaiyo 
kulokis.’” 

Pokubai bonua mo pandoi tukon pokubai bonua mo bonggu 

(Luk. 6:47-49) 

24 “Eh, mian mo lengele daku binantil nia, tukon loingiyo, 
pokakana komian mopandoi mo kubaiyo kona bonua doi batu 
bunggono. 25 Sambuno lubat koudan, tukon kopaisu lomba, 
mbombuul makansang lupayo do bonuadoo, bai do bonuadoo 
aki natolubang sabab lapamo tokubai doi batu bunggono. 

26 Tukon mian mo longol daku bantilan nia, bai aki naloingiyo 
yana pokakana komian mobonggu mo kubaiyo kona bonua 
doi bone bunggono. 27 Sambuno lubat koudan, tukon kopaisu 
lomba, mbombuul makansang lupayo do bonuadoo, bonuadoo 
tolubang, tukon manas tuuno!” 

Yesus nakuasa 

28 Sambuno Yesus lapa mongotunggul tukon mian badaang 
mo daano idoo masaingding tuuno momolongol kona otunggul. 
29 Sabab Yana bangotunggul tukon daano koanggano, aki 
napokakana konapo gulu-gulu agama. 


7 : 19 : Mat. 3:10, Luk. 3:9 7 : 20 : Mat. 12:33 7 : 23 : Saad.6:8 7 : 28 - 29 : Mlk. 1:22, 

Luk. 4:32 

Yesus aline komeeng komian mo takatolon mo minosikiton 

(Mlk. 1:40-45, Luk. 5:12-16) 

8 Yesus tokolu doi bunggul, tukon badaang komian molainge 
yana. 2 Doiya kosinggatoo lubat komeeng komian mo 
takatolon mo minosikiton. Yana ladanggene kotuulo tukon 
sosuba doi Yesus salaano, niaka bantile, “Tama, kalu Tama yase, 
Tama moola aline daku sesel.” 

3 Yesus taape do mianoo maka bantil, “Yaku yase. 
Tangalino!” Doiya kosinggatoo kona sesel tangalino. 4 Maka 
Yesus bantile doi yana, “Neneeke! Inai mosalitayo mau doi 
indee komiano. Bai taus doi imam, tukon kabiyo doi yana 
natantukanggene ikoo lapamo tangalin. Lapa doiya sosubakene 
komu sosubakon mo lapamo Musa bontiikonggon, teali meeng 
kobukutii doi mian badaang baikon ikoo bisa-bisa molapamo 
tangalin.” 

Yesus aline komeeng kosuiudadu Loma kapalano napeleleani 

(Luk. 7:1-10) 

5 Sambuno Yesus usok doi Kapelnaum, meeng kosuiudadu 
Loma kapalano yana lubat pososuung tukon Yesus maka 
mangkabi tulung doi Yesus. 6 Suludadu kapalanodoo bantile, 
“Tama, daku peleleani daano momasakit, yana banggonggoling 
buno mian lemat doi mooloan tukon masakit tuuno.” 

7 Yesus bantile, “Yaku taus moaline yana.” 

8 “Tama mau naaki.” Suludadudoo kapalano napotimbili, 
“Yaku aki nateali motalimayo Tama doi kubonua. Tama mau 
nabaino ikoo bantil, daku peleleani tangalin. 9 Sabab mau 
yakudoo sio kutulutiyo daku atasan napalenta. Tukon yaku 
daano daku suludadu-suludadu mo sio natulutiyo daku palenta. 
Kalu yaku sumboliiyo meeng daku suludadu, ‘Taus!’ yana taus. 
Kalu yaku bantile doi bailong, ‘Maimo dimbaa!’ yana lubat; 
tukon kalu yaku bintekene daku ata, ‘Kubaiyo naiya!’ yana 
koidan kubaiyo.” 

l0 Sambuno Yesus lengele oila do suludadudoo kapalano 
nabinantil, yana masaingding tuuno. Maka yana basilingan 
doi mian-mianoo mo lolainge yana, “Tadudulo namian nia, 
doi lslael miano akiyoon kumoposuunggon maanggaan mobuno 


8 : 4 : Masam. 14:1-32 

naiya! n Tutuu! Badaang komian molubat doi tolopot tukon doi 
talise mopotedesi singgat-singgat tukon Abalaham, Ishak, tukon 
Yakub doi Mian Bisa na Dunia Boolu lalomo. l2 Kabudoon 
komian mo teali Mian Bisa namian sinakukon doi kalipookan 
tonggulungo. Idoo yanila kokiil tukon sakisaa.” 13 Maka Yesus 
bontiikene doi suludadudoo kapalano, “Mulemo, oila komu 

inanggadoo tealimo.” 

Doiya kosinggatoo peleleanidoo tangalino. 


Yesus aline komian badaang nasesel 

(Mlk. 1:29-34; Luk. 4:38-41) 

14 Yesus taus doi Petulus nabonua idoo yana kitayo Petulus 
namonianan moluko daano moseselon maligot tukon moolo doi 
namooloan. 15 Yesus taape kolimano maka dona maligot tangalin, 
yana polaing bangun tukon leleaniyo Yesus. 

16 Sodo tambuun kinobian badaang komian mo inusoki kuasa 
ibiliis mobinabakon doi Yesus. Tukon tongo meeng kosilingan 
patolo, Yesus siikayo ibiliisoo tukon aline koidan sasaibino 
komian mo masakit. 17 Yesus lakukanggene sasaibino doiya, 
tukon doiyadoo tealimo oila Nabi Yesaya nabinantil, naiyamo, 
“Yana tanggunge konda sakisaa tukon aline konda sesel.” 


Badaang komian mo yase teali Yesus napololaing 

(Luk. 9:57-62) 

l8 Badaang tuuno komian motikume Yesus. Salataa Yesus 
kitayo yanila sasaibino, yana sumboliiyo kona pololaing- 
pololaing pintosiiyo kopaisu. 19 Maka meeng kogulu agama lubat 
doi yana tukon bantile, “Tama Gulu, yaku yase lainge Tama doi 
yayaando.” 

20 Yesus timbiliyo, “Seligala daano kona buang, tukon 
kotomisi daano kona telea, bai Manusia Napau akiyo kona 
mooloan. ,, 

21 Maka kona pololaing meeng koidan bantile, “Tama, 
pataikanaku kumule looluk mokibule kotamanggu.” 

22 Bai Yesus timbiliyo, “Laingemo yaku, tukon tinggalemo 
komian mate natadine komian momate. ,, 

8:11: Luk. 13:29 8:12: Mat. 22:13, 25:30, Luk. 13:28 8:17: Yes. 53:4 

Yesus atadeo kosokoi 

(Mlk. 4:35-41; Luk. 8:22-25) 

23 Yesus lakit doi duangan tukon napololaing-pololaing 
lainge yana singgat-singgat. 24 Sosinggot makansang kombombuul 
babokolan doi paisudoo tukon pakapapung kobokol doi 
duanganoo. Doiya kosinggatoo Yesus daano momoolo. 25 Maka 
napololaing-pololaing taus doi yana maka bangune yana. 
“Tama! Tulung! Kita silakamo!” yanila bantile. 

26 “Bulaando komuyu momatakut?” Yesus bantile, “Komuyu 
akinduung poanggayo yaku!” Lapa doimbaa Yesus kokondong 
maka atadeyo do mbombuuloo tukon do paisudoo. Maka 
paisudoo teali molino tuuno. 

27 Yesus napololaing-pololaing masaingding. Yanila bantile, 
“Oila komiano yana nia, kombombuul tukon bokol loingiyo 
kona palenta!” 


Yesus aline kolua komian mo inusoki ibiliis 

(Mlk. 5:1-20; Luk. 8:26-39) 

2, Yesus polong doi paisu sembeleng doi lipu Gadala. Idoo lua 
komian mo inusoki ibiliis lubat doi yana. Do mianoo molua 
balani tuuno, tobikon doiya akiyo komeeng komian mololo idoo. 
29 Yanila tobuat doi kibul-kibul lalomo tukon wowookon, “Mian 
Bisa Napau, bulaa komu kubaiyano kami? Kabudoon ikoo yase 
sakisaayo kami mau naakiyoon nalaate kooloyono?” 

3# Aki nadodoon idoo, daano badaang tuuno kobabung- 
babung momounggolii kaan. 31 Ibiliisoo kabiyo doi Yesus, “Kalu 
ikoo siikayo kami, sumboliiyo mbai usok doi babung-babungoo 
lalomo.” 

32 “Tauso!” Yesus bantile. Ibiliisoo dampas doi mianoo 
molua, maka usok doi babung-babungoo lalomo. Tukon do 
babung-babungoo obuleng basakukon doi motombing bibilo doi 
paisudoo maka molomos. 

33 Do pototoolidoo babung obuleng doi kota tukon salitayo 
sasaibino komo tealidoo, koidan komo teali doi mian molua 
mo inusoki kuasa lokis. 34 Komian doi kotadoo taus pososuung 
tukon Yesus. Salataa yanila kitayo Yesus, yanila kabiyo tukon 
tutuu sulano yana natinggale yanila nalipu. 

Yesus aline komeeng komian molemat 

(Mlk. 2:1-12; Luk. 5:17-26) 


9 Yesus lakit doi meeng koduangan maka pintosiiyo do 
paisudoo, abali doi nalipu sinuungan. 2 Idoo mian 
babakene doi yana komeeng komian molemat mo moolo doi 
nabalayon. Salataa Yesus kitayo domianoo badaang babasal 
konapoo maanggaan, Yesus bantil doi mianoo molemat, “He 
daku pau anggayomo! Komu lalim-lalim inompunimo.” 

3 Momondukon kogulu-gulu agama mo daano idoo bantil doi 
noano, “Namian nia totulaiyo ko Mian Bisa!” 

4 Yesus toiyo konapo pikilan, tobikon yana bantile, “Bulaa 
komu pikilan molokisoo! s Inaando komo moola binantil, 
‘Komu lalim lapamo inompuni\ kai binantil, ‘Banguno tukon 
ampakon’? 6 Bai doiya budodoo yaku okitakene doikoo kai doi 
dunia nia bungkukono tongo Manusia Napau komo balakuasa 
motelese kolalim.” Maka Yesus bantil doi mianoo molemat, 
“Banguno bingkate komu balayon tukon mulemo!” 

7 Do mianoo molemat banguno tukon mulemo doi nabonua. 
8 Sambuno do mianoo mobadaang kitayo domo tealidoo, yanila 
matakut tukon nggaale ko Mian Bisa, sabab ko Mian Bisa 
lapamo beena kuasa mo babasal doi banggapi. 


Yesus uange Matius 

(Mlk. 2:13-17; Luk. 5:27-32) 

9 Lapa doiya Yesus tinggalemo do lipudoo. Doi naampakonan, 
yana kitayo komeeng kopakabi lulu, kosambuno Matius, daano 
moosulang doi kantol baluluan. Yesus bantile doi yana, “Mai 
lainge yaku!” 

Maka Matius kokondong tukon laingemo Yesus. 

10 Daano Yesus mokaan doi Matius nabonua, badaang 
kopakabi lulu molubat tukon mian mo tinoi aki namonondok 
doi mian badaang, posinggat-singgat kaan tukon Yesus 
tukon napololaing-pololaing. 11 Daano ko Falisi-falisi miano mo 
kitayo yanila kaan singgat-singgat, maka mansadai doi Yesus 
napololaing, “Bulaando kopoo gulu mokaan posinggat-singgat 
tukon pakabi lulu tukon domianoo moaki namonondok?” 


9:10-11: Luk. 15:1-2 

,2 Yesus lengele doi yaniladoo napasadai maka timbiliyo, 
“Mian mo makalikodong aki napalaluukene kodoktel. Tongo 
mian mo seselon. ,3 Unggoliiyo oila koalatino ayat Kitab 
Moliyous nia: ‘Yaku keeteiyo koseang, tukon bolikon sosubakon 
iyayon’. Yaku lubat bolikon yaku uange komian mo monondoko 
kobutongo bai tongo mian mo lokis.” 

Pogagaiyan doi apataan kaliangano 

(Mlk. 2:18-22; Luk. 5:33-39 ) 

,4 Lapa doiya Yohanes Pasau Mian napololaing lubat doi 
Yesus. Maka yanila mansadai, “Bulaando kami tukon Falisi-falisi 
miano apata; bai Tama napololaing-pololaing aki?” 

15 Yesus timbiliyo, “Bulaandomo kai kopo palaat? Moola kai 
komian molubat doi lamean osowaanan poloon konoano kalu 
kobabaabu malaneno daano polaing yanila? Tantu aki! Bai 
daano kotempono malanedoo baasowaan inala doi yanila. Doiya 
kosinggatoo maka yanila nasodo naapata. 

“Akiyo komian mo siabaiyo kona kalambi mo motuwamo 
tukon meeng kotoik patolo mo boolu. Sabab do koikoo posiabai 
mangaanikene mosiak kona kalambidoo, tobikon kona mosiakan 
teali babasal tuuno. 17 Bunomo lakon akiyo komeeng komian mo 
batune kona suka moboolu doi koitan mo tuwamo. Sabab do 
koitanoo kulokis tukon mapasah, maka dosukadoo tokundang. 
Suka moboolu sio nabinatun doi koitan mo boolu sulano domo 
lua-luadoo daano pomonondokon.” 

Pototooli bonua kaleda napau 

Boine mo singgile Yesus 

(Mlk. 5:21-43; Luk. 8:40-56) 

18 Daano Yesus basilingoniiyo doi Yohanes Pasau Mian 
napololaing, lubat komeeng kopototooli bonua kaleda. Yana 
ladanggene kotuulo doi Yesus salaano tukon bantile, “Daku pau 
moluko sodo mate. Bai, kalu momoola lubat mutaape sulano 
yana natubo koidan.” 

,9 Yesus tubo tukon napololaing-pololaing polainggon taus 
tukon do mianoo. 

2# Doi loloon tangano meeng koboine songulomo lua 
kotaum kona kalumbit kosauno nandendekan posuungimo tukon 


9:13: Mat. 12:7, Hos. 6:6 

nabolokonan, lubat koolaniyo Yesus doi tonggulung. 21 Yana 
bapikil, “Mau natongo yaku singgile kona jubah, pasti yaku 
tangalin.” Maka yana singgile Yesus najubah bunduno. 

22 Doiya kosinggatoo Yesus mbaleng tukon kitayo do boinedoo 
maka bantile doi yana, “Ikoo daku pau tanaang! Sabab ikoo 
anggayomo yaku, ikoo tangalino! ,, Singgat doiya do boinedoo 
tangalino. 

23 Lapa doimbaa Yesus polongo doi pototoolidoo nabonua. 
Sambuno yana kitayo domianoo bamusik tukon badaang komian 
mo pelek, 24 yana bantil doi yanila, “Pokalual komuyu sasaibino! 
Paunia aki namate; yana tongo moolo.” 

Yanila sasaibino kokumbite Yesus. 25 Sambuno lapa do mianoo 
badaang kalual, Yesus usok doi paudoo nakombiang lalomo 
maka taaniyo kolimano. Polaing bangun tubo do paudoo boine. 
26 Naiya bilita nia sasabukono posaapon do lipudoo. 


Yesus aline lua komian mopiit komatano 

27 Yesus taus lengget idoo tukon doi loloon tangano lua 
komian mopiit komatano tunduwo. Yesus. Yanila wookon, 
“Daud Napau, seseange kami!” 

28 Sambuno Yesus usok doi bonua lalomo, do mianoo mopiit 
luaila lubat doi yana. Yesus sadaiyo yanila, “Kai komuyu 
anggayo yaku moola aline komatamuyu mopiit?” 

“Tama kami anggayo!” yanila timbiliyo. 

29 Maka Yesus taape komatanoila tukon bantil, “Sabab 
komuyu maangga, tealimo oila kopo minoinikon.” 30 Maka yanila 
moolamo mongkita. Yesus ingotiikene tuuno yanila, sulano inai 
napopitoikene langgedoo doi inde-indee. 

3l Bai yanila taus tukon pelenggene doi sasaibino kolipu bilita 
tentang Yesus. 


Yesus aline komian ponga 

32 Salataa do mianoo molua taus, meeng komian moponga mo 
kinuasai ibiliis binabakon doi Yesus. 33 Yesus siikayo do ibiliisoo 
tukon doiya kosinggatoo do mianoo moolamo basilingan koidan. 
Komian badaangoo masaingding tukon bantil, “Akiyoon mbai 
mokita nakadadian nia mobuno niia doi Islael!” 

34 Bai ko Falisi-falisi miano bantile, “Ibiliis lokis kapalano 
komo beena yana kuasa mosiikayo kuasa-kuasa lokisoo.” 

Yesus seange mokitayo komian badaang 

3S Bunomo doiya Yesus taus boilingiyo doi meeng kokota doi 
kota bailong tukon meeng kokampung doi kampung bailong. 
Yana mongotunggul doi bonua-bonua kaleda, tukon popitoikene 
ko Bilita Monondok doi bulaando kokaliangano ko Mian 
Bisa namapalentaan buno Tomundo. Yana aline komian mo 
sakisaa doi bula-bulaa kokaliangano kosesel tukon komo seselon 
kobutongo, 36 SaIataa Yesus kitayo komian mobadaangoo, 
Yana seseange doi yanila, sabab yanila pusing tukon akimo 
napobukuan, pokakana kodomba mo akiyo kopototoolino. 
37 Maka Yesus bantile doi napololaing-pololaing, “Komo pinupui 
badaang, bai komo bapupui tongo soisik. 38 Tobikon doiya 
kabiyo doi asidoo tumbuno sulano namosumbolii komian 
mobalimang sulano napupuiyo domo pinupuidoo.” 

Songulo lua kolasul 

(Mlk. 3:13-19; Luk. 6:12-16) 

1 0 Daano kooloyo meeng Yesus uange domo songulodoo 
A" lua kona pololaing napototongi. Maka yana beena 
kuasa yanila sulano mosiikayo koibiliis tukon aline sasaibino 
kokaliangano kopanakit tukon sasaibino kokaliangano kosesel 
doi mian butongo. 2 Kosambuno do lasuloo mosongulo lua 
doiyamo: kotumbeno Simon (mo sinombuikon Petulus) tukon 
utuso Andelias, Yakobus tukon utuso Yohanes, doiyamo 
Zebedeus napau. 3 Tuundu Filipus tukon Baltolomeus, Tomas 
tukon Matius pakabi lulu, tukon Yakobus Alfeus napau, tukon 
Tadeus; 4 tukon doibundu Simon, si Patliot tukon Yudas Iskaliot 
mo loilokise Yesus. 


Lasul-lasul nalimang 

(Mlk. 6:7-13; Luk. 9:1-6) 

s Domo songulodoo lua kolasul Yesus bontiikene tukon 
tetebayo, “Inai potaus doi mian bailong nalipu mo bolikon 
Yahudi miano nalipu. Inai koidan potaus doi Samalia miano 


9 : 34 : Mat. 10:25, 12:24, Mlk. 3:22, Luk. 11:15 9 : 35 : Mat. 4:23; Mlk. 1:39, Luk. 4:44 

9 : 36 : Bang. 27:17, ITomd. 22: 17, 2Tun. 18:16, Yehz. 34:5, Zak. 10:2, Mlk. 6:34 
9 : 37 - 38 : Luk. 10:2 

nakota-kota. 6 Bai potaus doi Islael miano, doi yanila mo 
tapamo. 7 Pelenggene doi yanila baikon ko Mian Bisa mosobito 
kona mapalentaan pokakana ko Tomundo. 8 Poaline komian 
mo seselon; otuboiyo komian mo mate; aline komian mo 
takatolon mo minosikiton, tukon siikayo koibiliis. Komuyu 
lapamo talimayo sasaibinodoo tukon akiyo kopebealo. Jadi, 
beena koidan tukon aki nainoli. 9 Inai momakanggi doy mosoni, 
doy pelak kai doy tombaga. I0 Inai koidan pomababa mandu 
doi po ampakonan, inai pomakanggi lua kokalambi, toik kai 
tongkat, sabab komian mo balimang lapamo sinadiakon kona 
palaluu. 

n Kalu komuyu polong doi kota kai kampung, poumboliiyo 
komeeng komian mo yase talimayo komuyu. Podungolo doi yana 
polong komuyu luwe koidan. l2 Kalu komuyu usok doi mian 
nabonua, pobantile, “Kinatauwan ko Temeneno nabalakaatiyo 
komuyu.” l3 Kalu do bonuadoo tumbuno talimayo komuyu, 
sodiiyomo dopo salam nadungol doi yanila. Bai kalu yanila 
aki natalimayo komuyu, po abalinggene dopoo salamoo. l4 Kalu 
daano kobonua tumbuno kai kokota miano mo aki natalimayo 
komuyu kai mo aki nayase molongol komuyu potinggalemo 
do lipudoo tukon potipasene koambata doi aimuyu salaano. 
l5 Poneneeke! Doi Oloyo Nakiamatan, kokota Sodom miano 
tukon Gomola naikon lobian kona mumundaan ko Mian Bisa 
naompuniyo kalu baino do kotadoo miano.” 

Poloilokis mo lubat naikon 

(Mlk. 13:9-13; Luk. 21:12-17) 

l6 “Pokitayo naiya: Yaku bintekene komuyu pokakana 
kodomba mo akimo nabukuan doi asu lobo mobalani salaano. 
Komuyu sio pobadagai pokakana kobinda tukon moloyos 
konoamuyu pokakana kotomisi lapatiing. 17 Pobada-badagai, 
sabab komuyu linako tukon sinalakanggon doi pangadilan 
agama. Komuyu sinakisaa doi bonua kaledaan. 18 Komuyu 
binaba doi ponguasa-ponguasa salaano tukon doi tomundo- 
tomundo sabab komuyu daano kupololaing. Tukon idoomo 
kopoo todanan mebee kasaksian motuuk doi yaku doi yaniladoo 
tukon doi mian badaang mo aki natingoniiyo ko Mian Bisa. 

10:7-15: Luk. 10:4-12 10:10: IKol. 9:14, ITim. 5:18 10:14: Kis.L. 13:51 

10:15: Mat. 11:24, Teal. 19:24-28 10:16: Luk. 10:3 10:17-20: Mlk. 13:9-11, 

Luk. 12:11-12,21:12-15 



MATIUS 10 


31 


l9 Bai kalu komuyu binaba moinadili, inai pomatakut oila kopo 
binantil kai bulaando kopo basilinganan. Sabab oila kopo 
binantiloo, doiya binontiikon doi komuyu nalaate kotempono. 
20 Sabab komo basilingan doiya kosinggatoo bolikon komuyu, bai 
Tama Na Loh doi sulugaa komo lolainge komuyu. 

21 Naikon teali baikon komian beekene koutuso sulano 
nainakate. Tukon doiyadoo naikon komo teali doi tama tukon 
napau. Kolabuk-labuk musuwo kotinano tamano tukon beekene 
kotinano tamano nainakate. 22 Sasaibino komian mosikitene 
komuyu sabab komuyu kupololaing. Bai komian mo bataanggon 
maangga polong doi oloyo napupusan yana malaat kasalamatan. 
23 KaIu komuyu sinakisaa doi meeng kokota, poobuleng doi 
kota bailong. Yaku bontiikene doikodoo: Kalu akiyoon nalapa 
komuyu boilingiyo sasaibino kokota Islael, Manusia Napau 
lubato. 

24 Komulit aki nalobian kona babasalan doi nagulu, tukon 
peleleani aki nalobian kopa babasalan doi natuan. 25 Moolamo 
kalu komeeng komulit teali buno nagulu, tukon kalu komeeng 
kopeleleani tealimo buno natuan. Kalu meeng kobonua 
tumbuno lakaino lapamo binee sambu Beelzebul, baino kai 
doi nabonuadoo lalomo. Yanila binee sambu mo lobian kona 
kulokisan koidan!” 


Pomatakutene ko Mian Bisa 

(Luk. 12:2-7) 

26 “Inai momatakutene kobanggapi. Akiyo komo tosookon, 
mo aki nakinita, tukon akiyo komo linaasiakon mo aki 
natotoiy. 27 Oila daku binantil doikoo doi kalipookan sio komuyu 
poulange doi oloyo namadialanan lalomo. Tukon indee komo 
pinolisaukon doi tolingaimuyu, posilingane nailongol sasaibino! 
28 Inai pomatakutene doi yanila mo akateyo kobutomu, bai akiyo 
kona kuasa moakateyo konda jiwa. Pomatakutene ko Mian Bisa 
mo balakuasa mosilakaiyo kobutonggita mau kai nda jiwa doi 
nalaka lalomo. 29 Lua kotomisi pepeleet moola nainoli tukon 
meeng kodoy mo poipoisik tuuno koanggano. Mau nabuno 
doiya akiyo komeeng dotomisidoo mootuwong doi buta kalu 
bolikon Tamamu namongiasan. 30 Sasaibino kobuuk doi olumu 


10:21: Mlk. 13:12, Luk. 21:16 10:22: Mat. 24:9, 13, Mlk. 13:13, Luk. 21:17 

10:24: Luk. 6:40, Yoh. 13:16. 15:20 10:25: Mat. 9:34, 12:24, Mlk. 3:22, Luk. 11:15 

10:26: Mlk. 4:22, Luk. 8: 17 

Tomisi pepeleet (10:29) 

lapamo inait. 31 Tobikon doiya inai momatakut! Komuyu lobian 
koanggano doi tomisi pepeleetoo!” 

Akuiyamo Yesus doi mian badaang salaano 

(Luk. 12:8-9) 

32 “Indee komo mangaku doi mian badaang salaano yana 
daano kupololaing, yaku koidan akuiyo yana doi Tamanggu 
salaano doi sulugaa. 33 Bai indee komo akiyenggene yaku doi 
mian badaang salaano, yaku koidan akiyenggene yana doi 
Tamanggu salaano doi sulugaa.” 

Bolikon podamean, bai pomusuan 

(Luk. 12:51-53 , 14:26-27) 

34 “Inai poaanggene yaku lubat babayo kopodamean doi dunia 
nia. Yaku lubat aki kubabayo kopodamean bai pomusuan. 
35 Yaku lubat sulano pau mala-malaneno musuwo kotamano, pau 
boineno musuwo kotinano, tukon monianan boine musuwo kona 


10:33: 2Tim.2:12 

monianan moluko. 36 Yah, komo teali musu mobabasal doiyamo 
bonuadoo tumbuno! 

37 Komian mo seseange kotamano kai tinano lobian doi yaku 
aki nateali kupololaing. Bunomo lakon komian mo seseange 
kona pau malaneno kai moluko lobian doi yaku. 38 Tukon 
komian mo aki natanggunge kona kayung sempang tukon lainge 
yaku aki namoola teali kupololaing. 39 Mian mo seseange kona 
tuboan, lapus kona tuboan, bai komian mo lapus kona tuboan 
sabab yana moonggol doi yaku, yana laate kona tuboan.” 

Patambo doi kokubai mo monondok 

( Mlk . 9:41) 

40 “Mian mo talimayo komuyu, talimayo yaku. Tukon mian 
mo talimayo yaku, talimayo komian mo bintekene yaku. 41 Mian 
mo talimayo konabi sabab yana nabi, mantalima tambo buno 
meeng konabi. Tukon indee komo talimayo komeeng komian 
mo monondok sabab yana monondok, naikon mantalima 
tambo meeng komian monondok. 42 Indee komiano komo beena 
monginum, mau tongo paisu momemel doi meeng komian doi 
yaniladoo moakiyo koanggano nia, sabab yana kupololaing, 
poanggayomo yana tutuu talimayo kona tambo!” 

Yohanes Pasaudoo Mian nabito-bito 

(Luk. 7:18-35 ) 

n Salataa lapa Yesus beena teteba dona pololaingoo 
mosongulo lua, yana tinggalemo do lipudoo. Yana taus 
mongotunggul, tukon sabukene ko Mian Bisa nateteba doi kota- 
kota mo loolani idoo. 

2 Yohanes Pasau Mian mo daano doi talunggu yana 
ndongoliiyo bulaa kokaliangano Klistus nalimang. Maka yana 
sumboliiyo komoimoiya kona pololaing taus doi Yesus 
mansadaikene, 3 “Tama kai ikoomo domianoo mo luba* Mian 
Bisa motetebakene, kai daano kami mototiili mian bailong?” 

4 Yesus timbiliyo, “Poabali doi Yohanes tukon pobontiikene 
oila kopo linongol tukon kopoo kinita: 5 Mian mopiit teali 
mokita, mian molemat teali ampakon, kai mian mo takatolon 
tangalin; mian mobongol teali molongol, mian momate 

10:35-36: Mik.7:6 10:38: Mat. 16:24, Mlk. 8:34, Luk. 9:23 10:39: Mat. 16:25, 

Mlk. 8:35, Luk. 9:24, 17:33, Yoh. 12:25 10:40: Mlk. 9:37, Luk. 9:48, 10:16, Yoh. 13:20 

11:5: Yes. 35:5-6, 61:1 



34 


MATIUS 11 


tubo koidan, tukon Bilita Monondok moluwedoi Mian Bisa 
pinolonggon doi mian motalalais. 6 Kinatauwan doi mian mo 
akiyo kona bantilan sulano naakiyenggene yaku!” 

7 Sambuno lapa Yohanes nasosumboliidoo taus, Yesus 
atambuunemo kona silingan doi mian badaangoo tuuk doi 
Yohanes, kona bantilano, “Komuyu taus doi padang lalomo 
oila kopo kinita? Meeng kobulung mbombuul kai mo puule? 
8 Komuyu taus oilakai kopoo kinita? Meeng komian mo bapake 
monondok? Komian mo bapake monondok buno doiya dungol 
doi kamali! 9 Jadi bulaa komuyu motaus doi padang lalomo? 
Sulano kai pomongkita meeng konabi? Bisa, bai lobian meeng 
konabi. l0 Sabab Yohanes doiyamo komo minakisuuti doi ayat 
Kitab Moliyous lalomo nia, 

‘Naiyamo daku bito-bito, Mian Bisa bantile, 
yaku bintekene yana komo loolukon tumbeno doikoo 
sulano yana nabukayo kololoon tuuk doikoo.’ 

"Neneeke! Doi dunia nia akiyoon nadaano komian mo lobian 
kona babasalan doi Yohanes Pasaudoo Mian. Mau nabuno doiya 
komian mo poipoisik doi antala Mian Bisa naumat lobian kona 
babasalan doi Yohanes. I2 Salataamo Yohanes napolongganano 
kona bilita polong diabudodoo nia, ko Mian Bisa namian 
inakiyonggon doi mian mobadaang mo kakaate nakuasaiyo 
tukon kakatikasan. l3 Polong doi Yohanes nalubatan, sasaibino 
Musa naatulan tukon otunggul nabi-nabi doiya tinantukanggon 
bulaa kokaliangano kolobo mo teali. 14 Tukon kalu komuyu 
yase maangga, Yohanes doiyamo Elia, kona lubatan lapamo 
tinantukanggon. 15 Kalu daano kotolingaimuyu polengele! 

l6 Tukon oila komo sio kupokakanakene komian nia budodoo? 
Yanila pokakana kolabuk-labuk mo osulang doi labotan. 
Komeeng kotambuno mansadai doi bailong, 17 ‘Kami maenggene 
kolagu momonondok tuuk doi komuyu, bai komuyu aki poyase 
moosuleng! Kami mananikene konanian matean, bai komuyu 
aki poyase mokokiil!’ 18 Yohanes lubat - yana apata tukon aki 
namonginum anggul; tukon komian badaang bantile, ‘Yana 
inusoki setan!’ l9 Budodoiya Manusia Napau, lubat - yana kaan 
tukon monginum; maka komian bantile, ‘Kitayo ndaiya mianoo! 
Modoko, nggolonguon, pakabi lulu tulano tukon mian modaano 


11:10: Mai. 3:1 11:12-13: Luk. 16:16 11:14: Mal.4:5, Mat. 17:10-13, Mlk. 9:11-13 

kona Ialim tuIano.’ Bai mau nabuno doiya, ko Mian Bisa 
napandoiyan tokita doi nabalimangan.” 

Kota-kota mo aki namaangga 

(Luk. 10:13-15 ) 

20 Maka Yesus sosiboliiyo kokota-kota, doiyaya yana badaang 
tuuno konakinubai mominasaingdinggon. Sabab do mianoo 
badaang doi kotadoo aki nayase babolii doi yanila nalalim- 
lalim. 21 “Komuyu Kolazim silakamo! Tukon silakamo komuyu 
koidan, Betsaida! Sabab doi Tilus tukon Sidon lapamo kinubai 
kopaloosan mominasaingdinggon pokakana doi komuyu, yanila 
malumbito konapai badodoloonan doi napai lalim-lalim tukon 
mapakemo pakean matean maka abese koabu doi yanila 
oluno. 22 Poneneeke, doi Oloyo Nakiamatan, Tilus tukon Sidon 
miano, mumundah tuuno Mian Bisa ompuniyo moluwedoi 
komuyu nokon! 23 Tukon ikoo, Kapelnaum! Kai naikon komuyu 
kinatandak polong doi sulugaa? Aki! Bai komuyu sinakukon doi 
nalaka! Sabab kalu kai dolangge-langgedoo mominasaingdinggon 
lapamo kinubai doi komuyudoo lapamo koidan kinubai doi 
Sodom, do Sodomoo daano polong doi oloyo nia! 24 Poneneeke, 
doi Oloyo Nakiamatan, do Sodomoo miano naikon lobian 
mumunda tuuno ko Mian Bisa ompuniyo moluwedoi komuyu!” 

Lubat doi yaku 

(Luk. 10:21-22) 

25 Doiya kosinggatoo Yesus sambeang, “Tama, Temeneno mo 
kuasaiyo kotimbu tukon buta! Yaku bakinatauwan doikoo sabab 
sasaibinodoo ikoo seekene doi mian-mian mo pandoi tukon 
modaano kona ilimuu, bai ikoo tudoikene doi mian-mian mo aki 
nasikolah. 26 Doiyamo komo sanaanggene Tama noano.” 

27 Maka Yesus bantile, “Sasaibino kolangge lapamo Tama 
beekene doi yaku. Akiyo komeeng komian motoiyo do 
Paudoo tolongo Tama. Akiyo koidan komo tingoniiyo Tama 
tolongo do Paudoo, tukon mian-mian doi indee do Paudoo 
nainotingoniikon ko Tamano. 

^Komuyu sasaibino mo pakadak polubato doi yaku, tukon 
molasayo babalat kona tanggungan; yaku beena komuyu 


11:21: Yes. 23:1-18, Yehz. 26:1-28:26, Yo. 3:4-8, Am. 1:9-10, Zak. 9:2-4 

11:23: Yes. 14:13-15, Teal. 19:24-28 11:24: Mat. 10:15, Luk. 10:12 11:27: Yoh,3:35, 

1:18, 10:15 

leleapan. 29 Loingiyo daku palenta tukon pomonggiyotunggukon 
do i yaku. Sabab yaku nia aki kubalani tolongo monondok 
konoanggu, maka komuyu lasayo monondok. 30 Sabab daku 
palenta monondok tukon kotanggungan yaku mobeekene doi 
komuyu leleap.” 


Pasadai motuuk doi oloyo Tadean 

(Mlk. 2:23-28; Luk. 6:1-5) 

^ Daano kooloyo meeng, oloyo Tadean, Yesus alon 
doi meeng kogandum asino, kona pololaing-pololaing 
tambuno bapupui gandum, maka yanila makaan sabab yanila 
malaalo. 2 Sambuno Falisi-falisi miano kitayo, yanila bantil doi 
Yesus; “Kitayo! komu pololaing-pololaing lawane konda atulan- 
atulan agama tukon kubaiyo komo pinantanggon doi oloyo 
Tadean.” 

3 Yesus timbiliyo, “Kai akiyoon pobasayo oila Daud nakinubai 
singgatoo yana tukon na mian-mian momalaal? 4 Yana usok 
doi Mian Bisa Nabonua lalomo; maka makaan loti mo 
lapamo sinosubakon doi Mian Bisa. Kalu kai doi nda agama 
atulanoo yana tukon na mian-mian aki namoola kaane do 
lotidoo - tolongo imam-imam komo moola. 5 Kai akiyoon 
pobasayo doi Musa naatulan lalomo doi oloyo Tadean imam- 
imam mo balimang doi Temeneno Nabonua, lupaiyo koatulan 
oloyo Tadean, bai aki nainasalakon? 6 Neneeke, daku binantil 
nia: naimbaa daano komo lobian babasal doi Temeneno 
Nabonua. 7 Doi Kitab Moliyous lalomo totulis: Poseseangan 
daku iniyas, bolikon iyayon mosinosubakon. Kalu andeno 
komuyu mangalatikene do bantilanoo, tantu komuyu aki 
poasalakene komian mo akiyo kona sala. 8 Sabab Manusia Napau 
kuasaiyo dooloyodoo Tadean.” 

Mian mo Iemat kolimano sembeleng 

(Mlk. 3:1-6; Luk. 6:6-11) 

9 Yesus tinggalemo do lipudoo maka taus doi meeng kobonua 
kaleda. 10 Idoo daano komeeng komian mo lemat kolimano 
sembeleng. Daano komoimoiya komian mo yase unggoliiyo 


11:29: Yel.6:16 12:1: Kuai. 23:25 12:3-4: ISam. 21:1-6 12:4: Masam.24:9 

12:5: Bang. 28:9-10 12:7: Mat. 9:13, Hos. 6:6 

Yesus nakasalaan, yanila sadaiyo doi yana, “Kabudoon inalin 
komian nasesel doi oloyo Tadean?” 

11 Yesus timbiliyo, “Kalu baikon daano komeeng komian doi 
komuyu modaano komeeng kona domba, doi oloyo Tadeanoo 
yana otuwong doi buang lalomo mo atean; kai do dombadoo 
tumbuno aki nakakaatekene mobuate dona dombadoo doi 
buangoo lalomo? 12 Yah, kobanggapi lobian koanggano doi 
dombadoo! Jadi kalu buno doiya, moola natulungiyo komian 
doi oloyo Tadean.” ,3 Lapa doiya Yesus bantile doi mianoo mo 
lemat kolimano sembeleng, “Ululemo kolimamu.” 

Do mianoo ulule kolimano, tukon do limanodoo tangalino 
pokakana dolimano sembeleng. ,4 Bai do Falisi mianodoo 
tinggalemo do bonuadoo kaleda, maka yanila pomeenggon 
moakateyo Yesus. 


Mian Bisa lilike kososumbolii 

15 Yesus toiyo baikon ko Falisi-falisi miano niate kulokis 
kobutongo. Maka yana taus doi tampatoo tukon badaang 
komian motunduwo. Maka yana aline sasaibino komian mo 
seselon. ,6 Bai yana pantane yanila mopopitoikene yana doi mian 
badaang bailong. 17 Kalu buno doiya tealimo oila ko Mian Bisa 
nabinantil doi Nabi Yesaya, 

18 “Naiyamo daku bobitokon yaku mo lilike, 

mian kusineang tukon mo kana doi noanggu. 

Daku Loh naikon yaku beekene doi yana, 
tukon daku adilan pinolonggon doi bangsa-bangsa. 

19 Yana aki naikon napodangani kai wookon, 

kai bapidato doi loloon-loloon babasal. 

20 Aok mo tobonuk aki naikon nalinotoi, 

posi mo kait aki naikon natoposoy. 

Yana naikon kakaatekene polong laate kokaadilan; 

21 sasaibino kobangsa abese kona moinian doi yana.” 

Yesus tukon Beelzebul 

(Mlk. 3:20-30; Luk. 11:14-23 ) 

22 Lapa doiya binabakon doi Yesus komeeng komian mo piit 
tukon ponga sabab kinuasaimo tukon kuasa ibiliis. Yesus aline 
do mianoo sampe yana moolamo basilingan tukon monggita. 


12:11: Luk. 14:5 12:18-21: Yes. 42:1-4 

23 Sasaibino komian masaingding tukon bantile, “Kai yanamo nia 
doi Daud Napau mo lapamo tinetebakonoo?” 

24 Salataa Falisi mianodoo lengele doiya, yanila timbiliyo, 
“Namian nia tolongo moola siikayo koibiliis, sabab Beelzebul, 
ibiliisoo kapalano, lapamo beena kuasadoo doi yana.” 

25 Yesus toiyo do Falisi mianodoo napikilan. Maka yana bantile 
doi yanila, “Kalu meeng konegala pomusu, negaladoo aki 
namoonggol. Tukon meeng kokota kai meeng kobonua tumbuno 
po alaaso tukon pomusu meeng tukon bailong lusako. 26 Bunomo 
lakon doi batomundoan Ibiliis, kalu meeng kotambuno 
siikayo kotambuno bailong, maka do Ibiliisoo nabatomundoan 
sasabulo-sasabulo tukon naikon lusako. 27 Komuyu bantile yaku 
siikayo koibiliis sabab kuasa Beelzebul. Kalu buno doiya 
indee kokuasano komu pololaing-pololaing siikayo koibiliis? 
Mupololaing-pololaingoo komo okitakene baikon kopo sala! 
28 Bai yaku siikayo koibiliis tukon Mian Bisa Na Loh nakuasa. 
Doiya koalatino Mian Bisa lapamo tambuune kona mapalentaan 
doi komuyu nokon. 

29 Bulaando komian moola usok doi meeng komian mo 
bukuan nabonua lalomo maka napo lambase kona buat, kalu 
yana aki nakinoot looluk? Lapa doiya maka namoola yana 
lambase kona buat. 

30 Mian mo aki natotuwos doi yaku doiyamo komo lawane 
yaku. Tukon mian mo aki natomboniiyaku doiyamo komo 
lusayo daku limang! 31 Tobikon doiya, potoiyo, kalu komian 
kubaiyo kolalim tukon bantile kopototulaiyan, yana moola 
nainompuni! Bai kalu yana totulaiyo ko Mian Bisa Na Loh, 
yana aki namoola inompuni! 32 Kalu komian mabantil meeng 
kolangge motumbokiiyo Manusia Napau, yana moola inompuni, 
bai kalu yana totulaiyo ko Mian Bisa Na Loh, yana aki namoola 
inompuni, mau naiya budoo mau kai doi lounu napupusan!” 


Batango tukon sao-saono 

(Luk. 6:43-45 ) 

33 “Sulano namalaat saono mo monondok, kobatango sio 
namolumbang. Kalu kobatango aki namolumbang, kosaono aki 
namonondok. Molumbang kai aki dokayungoo batango tinoi 


12 : 24 : Mat. 9:34, 10:25 12 : 30 : Mlk.9:40 12 : 32 : Luk. 12:10 

doi saono. 34 Komuyu mian molokis, bulaando kona tealian 
komuyu moola bantile kolobo monondok kalu komuyu kulokis? 
Oila kosuumuyu nabinantil doiyamo komo ano doi noamuyu. 
35 Mian monondok bantile kolobo monondok sabab yana daano 
doi monondokan tuuno. Kobalino; komian mo lokis mabantil 
langge-langge mo lokis sabab yana takainomo lokis. 

36 Poneneeke, doi Oloyo Nakiamatan meeng-meeng komian sio 
natanggung jawape doi meeng-meeng kona bantilan mo akiyo 
kona kanaan. 37 Sabab doi mubantilanoo susuumu kona inalaan 
koputusan kai ikoo sala kai aki.” 


Falisi-falisi miano kabiyo doi Yesus namokubai langge 

mominasaingdinggon 

(Mlk. 8:11-12 ; Luk. 11:29-32) 

38 Doibundu bubulaa kogulu-gulu agama tukon Falisi-falisi 
miano bantile, “Tama Gulu, kami yase kitayo Tama namokubai 
langge mominasaingdinggon.” 

39 “Todudulo kai kona kulokisan tukon napalalentelan komian 
nia budodoo!” Yesus timbiliyo, “Komuyu kabiyo yaku 
kukubaiyo kolangge mominasaingdinggon? Akimo komuyu 
pobinee mau nabaino meeng dolanggedoo mominasaingdinggon, 
tongo komo minasaingdinggon doi Nabi Yunus. 

40 Yunus dungol tolu kooloyo, tolu kopopook doi ikan 
babasal tiano lalomo. Bunomo lakon doiya Manusia Napau 
dungol tolu kooloyo tolu kopopook doi buta lolomo. 41 Doi 
Oloyo Nakiamatan, Niniwe miano naikon pomeenggon tukon 
mian-mian nia budodoo tuduwe yanila. Sabab Niniwe miano 
baboliimo doi yaniladoo nalalim, sambuno Yunus bangotunggul 
doi yanila. Bai naimbaa diabudodoo daano komo lobian 
babasal doi Yunus! 42 Doi Oloyo Nakiamatan kotomundo moluko 
moluwedoi lipu Lalom naikon pomeenggon ko mian-mian nia 
budodoo tukon tuduwe yanila. Sabab konda molongolan Salomo 
mo pandoi, tomundo molukodoo kona ampakonan mo dodoon 
tuuno doi dunia bunduno. Bai naimbaa diabudodoo daano 
komo lobian babasal doi Salomo.” 


12 : 33 : Mat. 7:20, Luk. 6:44 12 : 34 : Mat. 3 : 7 , 23 : 33 , 15:18, Luk. 3 : 7 , 6:45 

12 : 38 : Mat. 16:1, Mlk. 8:11, Luk. 11:16 12 : 39 : Mat. 16:4, Mlk. 8:12 12 : 40 : Yun.l:17 

12 : 41 : Yun.3:5 12 : 42 : ITomd. 10:1-10, 2Tun. 9:1-12 

Naabalian koibiliis 

(Luk. 11:24-26) 

43 “Kalu ibiliis otinggalemo doi meeng komian, ibiliisoo 
boilingiyomo kolipu-lipu mo motuul sulano nabalasanaang, bai 
yana aki namalaat tampat. 44 Tobikon doiya yana bantile: ‘Yaku 
abali doi bonuadoo mo lapamo yaku tinggale.’ Sambuno 
yana polong idoo, do bonuadoo kosong, bilisii tukon 
monondok. 45 Maka yana taus tukon babayo kopitu koibiliis 
bailong mo lobian kona kulokisan doi yana. Doibundu yanila 
usok doi mianoo, tukon dungol idoo. Boobus doibundu do 
mianoo ndondoongo lobiano kona kulokisan doi tumbenodoo. 
Doiyamodoo koidan komo teali naikon tukon doi mian-mian 
molokis nia budodoo.” 

Yesus utus-utuso tukon tinano 

(Mlk. 3:31-35 ; Luk. 8:19-21) 

^Yesus daano mobasilingan doi mianoo mobadaangoo lubato 
kotinano tukon utus-utuso. Yanila kokondong doi tonggulung 
unggoliiyo namoola pososuung tukon yana. 47 Daano komeeng 
komian doi mian mobadaangoo bantile doi Yesus, “Tama, 
tinamu tukon utus-utusomu daano doi tonggulung. Yanila yase 
posilingonii tukon Tama.” 

48 Maka Yesus timbiliyo, “Indee kai kotinanggu? Indee 
kai koutus-utusonggu?” 49 Maka yana tudeo kona pololaing- 
pololaingoo tukon yana bantile, “Naiyamo kotinanggu tukon 
utus-utusonggu. 50 Komian mo loingiyo ko Tamanggu doi sulugaa 
namongiasan, doiyamo koutusonggu malaneno tukon utusonggu 
boine tukon yanamo kotinanggu.” 

Andean meeng komian pasabukon 

(Mlk. 4:1-9; Luk. 8:4-8) 

^ Doi oloyodoo Yesus tinggalemo do bonuadoo tukon 
taus doi paisudoo bibilo maka osulang idoo. 2 Badaang 
tuuno komian mo pototongi potikunggon Yesus, tobikon doiya 
Yesus taus osulang doi duangan lalomo, bai domian-mianoo 
mobadaang kokondong doi paisudoo bibilo. 3 Maka Yesus 


13:2: Luk. 5: 1-3 

Kalibuang mo tinipas (13:4) 

mongotunggul badaang kolangge doi yanila tukon mangala 
andean. 

“Daano kopetani meeng taus tipase kona kalibuang,” bunomo 
doiya Yesus atambuune kona salita. 4 “Sodo doi natipasano, 
daano kokalibuang mo otuwong doi loloon. Maka lubat 
kotomisi mokaane kabus do kalibuangoo. 5 Daano koidan komo 
otuwong doi lipu mobatuon, kobutano tongo soisik, kali- 
kalibuangoo sosinggot tubo, sabab kobutano tolongo soisik. 
6 Bai kalu tatandako kooloyo, kosopisopiino moloyuumo, lapa 
doiya motuul tukon mate sabab koanggolo aki naatean doi 
buta lalomo. 7 Daano komo otuwong doi laing mo soniton. Do 
sonitoo tubo polipi-lipitimo dokalibuangoo mosodo tubo teali 
mate. 8 Bai daano koidan dokalibuangoo mo otuwong doi buta 
monondok, maka nasao; daano komo sakat, daano komo noom 
kolono, tukon daano komo tolu kolono Iuunggon natolu-tolu 
kolono.” 

9 Sambuno lapa yana basalitakene do andeanoo Yesus bantile, 
“Kalu daano kotolingaimuyu pondongoliiyo!” 

Bulaando Yesus mangala andean 

(Mlk. 4:10-12; Luk. 8:9-10) 

10 Doibundu Yesus napololaing-pololaing lubat tukon mansadai 
doi yana, “Bulaando Tama kalu basilingan doi mian badaang 
mangala andean?” 

n Yesus timbiliyo, “Sabab komuyu lapamo bineekon kona 
monondokan sulano potoiyo bulaa kolaasia kaliangano doi 
bulaando ko Mian Bisa namapalentaan, bai yanila aki. 12 Tobikon 
komian koona mo daanomo, naikon binee lobian badaang 
koidan, tukon komo daanomo doi yana inala koikoidan. Bai 
komian mo akiyo kona oioila, maka kosoisik mo daano doi 
yana naikon inala koidan. 13 Doiyamo kosababpo yaku mangala 
andean kalu yaku basilingan tukon doi mian mobadaang, sabab 
yanila kitayo, bai pokakana komian mo aki namongkita, yanila 
molongol bai pokakana komian mo aki namolongol tukon aki 
namangalati. 14 KaIu buno doiya tealimo Nabi Yesaya nabinantil, 

‘Mian Bisa bantile: 

Yanila tuluus mondongolii 
bai aki namangalati; 

yanila tuluus nunuiyo 

bai aki natoiyo oila komo teali. 

15 Sabab pikilan mian-mian nia akimo namamangan, 

yanila tolingaino tealimo bongol tukon yanila matano 
lapamo piite. 

Naiya teali sulano yanila matano naaki nakitayo, 
tukon tolingainoila naaki namolongol, 
yanila napikilan naaki namangalati 

tukon yanila naaki naabali doi yaku, 
maka yaku aline yanila.’ ” 

16 “Bai tobikon doiya komuyu laba-laba,” Yesus bantile doi 
napololaing-pololaingoo, “sabab komuyu bisa mongkita tukon 
molongol. 

17 Poneneeke, badaang konabi tukon mian maangga doi Mian 
Bisa yase mongkita kopoo kinita diabudodoo nia, bai yanila 

13:12: Mat. 25:29, Mlk. 4:25, Luk. 8:18, 19:26 13:14-15: Yes.6:9-10 

13:16-17: Luk. 10:23-24 

Mosolot mo soniton (13:22) 

aki nakitayo, yanila yase momolongol oila kopoo Iinongol 
diabudodoo, bai yanila aki namoiongol.” 


Yesus talakanggene andean meeng komian pasabukon 

(Mlk. 4:13-20; Luk. 8:11-15) 

18 “NdongoIiiyo oiia koalatino andean pasabukonoo. ,9 Ka- 
Iibuang mo otuwong doi loloon bibilo doiyamo mian-mian 
mo molongol bilita bulaando ko Mian Bisa namapalentaan 
bai aki namangalatikene. Ibiliis Iubat tukon alayo oila komo 
Iapamo ano doi noano Ialomo. 2# Kalibuang mo otuwong 
doi lipu mo batuon, doiyamo mian-mian mo molongol 
bilitadoo tulus talimayo, tukon noano monondok. 21 Bai bilita 
nia aki namoonggol doi noanoila, tobikon aki natataan 
malumbit. Sambuno yanila malaat susa kabai sinakisaa sabab 
bilitadoo, tuluus yanila akimo namaangga. 22 Kalibuang mo 
otuwong doi Iaing mosoniton doiyamo mian-mian mo molongol 
bilitadoo, bai molilikene kona tuboan, tukon yase monondok. 
Sabab bilita doi Mian Bisa aki namoonggol doi noanoila 
tobikon aki natotingonii. “Kalibuang mo otuwong doi buta 
monondok, doiyamo mian-mian mo molongol bilitadoo tukon 
mangalatikene, yanila mangalatikene badaang daano komo sakat, 
daano komo noom kolono, daano komo tolu kolono.” 

Andean padang-padang moano doi gandum antalano 

24 Yesus salitayo koidan meeng koandean doi mian badaang 
yana bantile, “Kalu Mian Bisa mapalenta kona bunoan 
pokakana andean nia: Meeng komian balimang asi sabukene 
kona kalibuang mo monondok doi naasi. 

25 Daano kopopook meeng, singgatoo komian sasaibino daano 
mo moolo, do asidoo tumbuno namusu lubat mosabukene 
kopadang kalibuango antalano doi gandumoo maka yana 
taus. 26 Sambuno domo sinookonoo tubo tukon bunga-bungano 
tambuuno sumbot totiingoniimo do padang-padangoo. 27 Maka 
asidoo tumbuno namian sinasai lubat doi asidoo tumbuno 
tukon bantile, Tuan, bolikon kai Tuan motipas kalibuang mo 
monondok doi Tuan naasi? Bulaando kona tealian modaanomo 
kopadang-padang imbali?’ 28 Asidoo tumbuno timbiliyo, ‘Koiya 
musu nakokubai.’ Maka mian-mian mosinasaidoo mansadai 
koidan doi asidoo tumbuno, Tuan yase kami taus kibute 
do padang-padangoo?’ 29< Inai,’ napotimbili, ‘Sabab kalu 
do padang-padangoo binubut, maka gandumoo tokibut. 
30 Tinggalemo padang-padangoo natubo singgat-singgat polong 
doi tembo bapupuiyan. Doiya singgat maka kubantil doi mian- 
mian mo bapupui: Pototongikene looluk padang-padangoo, 
boboiyo, maka suayo. Lapa doiya pototongikene dogandumoo, 
maka usekene doi longgo lalomo.’ ” 

Andean mostol batuno 

(Mlk. 4:30-32; Luk. 13:18-19) 

3, Yesus basalitakene koidan doi mian momadaangoo meeng 
koandean, yana bantile, “Kalu Mian Bisa mapalenta kona 
bunoan pokakana naiya andean nia: Meeng komostol batuno 
moinala, maka sinabukon doi asi. 32 Mostol batuno doiyamo 
kokalibuang mo poipoisik tuuno. Bai kalu yana tubomo teali 
babasal doi antala mosinakakonoo. Yana teali kayung, tukon 
tomisi-tomisi lubat mokubai telea doi panga-pangano.” 

Andean tentang lagi 

(Luk. 13:20-21) 

33 Daano komeeng koandean bailong Yesus mo salitaikene doi 
mian badaang. “Kalu kai ko Mian Bisa mapalentamo, kona 
konandodoong pokakana buno lagi meeng koboine moalayo 

maka inojo tukon sangkap kolono kolitel taligu polong posaapon 
tuboi!” 


Bulaando Yesus mangala andean 

(Mlk. 4:33-34) 

34 Sasaibino Yesus otunggulikene komian badaang tukon 
mangala andean. 35 Tobikon doiya tealimo konabi nabinantil, 

“Yaku mangala andean kalu basilingan 
tukon yanila; 

yaku beekene kolobo 

mo tosookon salataa kodunia nia natinealikonan.” 

Yesus talakanggene koandean kopadang mopotuboiy gandum 

36 Sambuno lapa doiya Yesus tinggalemo do mianoo 
mobadaang, maka usok doi bonua. Kona pololaing-pololaing 
lubat maka bantile, “Tama soba talakanggene doi kami koalatino 
koandean kaliangano kopadang mopotuboiy kogandum.” 

37 Yesus timbiliyo, “Mian mo sabukene kona kalibuang mo 
monondokoo doiyamo Manusia Napau. 38 Asidoo doiyamo dunia 
nia. Kalibuang mo monondokoo doiyamo mian-mian mo lapamo 
teali Mian Bisa naumat. Padang-padang doiyamo mian-mian 
mo daano doi Ibiliis. 39 Musu mo sakakene do padangoo 
doiyamo Ibiliis. Oloyo bapupuiyan doiyamo Oloyo Nakiamatan, 
tukon mian-mian mo bapupuidoo doiyamo malaekat-malaekat. 
40 Bunomo kai padang-padang pinototongikon tukon sinua doi 
aung lalomo, bunomo lakon doiya doi Oloyo Nakiamatan. 
41 Manusia Napau sumboliiyo kona malaekat-malaekat mopo- 
totongikene sasaibino kona mian mo kubaiyo kolalim, tukon 
sasaibino komian bailong mo kubaiyo kulokisan. 42 Yanila 
sasaibino sinakukon doi aung babasal lalomo; idoo yanila 
kokiil tukon sakisaa. 43 Tukon mian-mian mo loingiyo ko Mian 
Bisa namongiasan naikon kopanano pokakana kooloyo doi 
Mian Bisa na Dunia Boolu, yanila Tamano. Jadi kalu daano 
kotolingaimuyu, polengele!” 

Andean buat mo tatanom doi buta 

44 “Kalu Mian Bisa mapalentamo, kona bunoan pokakana 
naandean nia: daano kobuat mo tatanom doi buta lalomo maka 

meeng komian posuunggene tukon usekene koidan doi butadoo 
lalomo. Doibundu sabab nasanaangan, do mianoo taus balukene 
sasaibino kona lobo masalo, maka yana abali tukon olio do 
butadoo.” 


Andean mutiala mo monondok 

45 “Kalu Mian Bisa mapalentamo, kondondoongo pokakana 
naandean nia: Meeng komian badagang mounggolii mutiala 
mo maaling koolino. 46 Sambuno yana posuunggene komeeng 
komutiala batuno mo monondok tuuno, mosobit yana taus 
balukene sasaibino kona lobo masalo, maka yana oliyo 
mutialadoo meeng.” 


Andean buani 

47 “Kalu Mian Bisa mapalentamo, kondondoongo buno buani 
mo sinakukon doi paisu, maka matapu moisalomo koikan 
kaliangano. 48 Sambuno do buanidoo moono ikan, do buanidoo 
yanila bingkatemo doi buta tina. Lapa doiya yanila osulang 
maka alaase do ikan-ikanoo: Komonondok inabos doi loyang 
tukon komo aki namonondok sinakukon. 49 Bunomo lakon 
doiya doi Oloyo Nakiamatan; malaekat-malaekat taus alaase 
ko mian-mian lokis doi mian-mian mo loingiyo ko Mian Bisa 
namongiasan. 50 Lapa doiya komian molokis sinakukon doi aung 
babasal. Idoo yanila kokiil tukon sakisaa.” 

Lobo boolu tukon lobo motuwamo 

51 “Kai komuvu mangalatikene sasaibinodoo?” Yesus sadaiyo. 

“Mangalati Tama!” yanila timbiliyo. 

52 Maka Yesus bantile, “Doiyamo kosababpo doi meeng kogulu 
agama mo lapamo teali Mian Bisa namian, pokakana meeng 
kobonua tumbuno mo buate kona buat doi naabosan lobo-lobo 
moboolu tukon momotuwamo.” 

Yesus aki natinalima doi Nasalet 

(Mlk. 6:1-6 ; Luk. 4:16-30) 

53 Sambuno lapa Yesus basalitakene do ande-andeanoo, yana 
tinggalemo do lipudoo, 54 maka yana abali doi nalipu sinuungan. 
Indaa yana taus mongotunggul doi bonua kaleda tukon badaang 
komian mo mondongolii yana idoo, masaingding tuuno. Yanila 

bantile, “Naando namian nia namalaatan pandoiyan mobuno 
doiya? Tukon doiyaa kona malaatan kuasa mokubaiyo kotanda 
mominasaingdinggon? 55 Bolikon kai yana tukang kayung napau? 
Bolikon kai yanadoo kotinano Malia; tukon koutus-utuso 
doiyamo Yakobus, Yusuf, Simon, tukon Yudas? 56 Tukon 
bolikon kai koutus-utuso boine daano modungol dimbaa koidan? 
Doiyaa kona laatano sasaibinodoo?” 57 Maka yanila tolayo Yesus. 
Maka Yesus bantile doi yanila, “Meeng konabi inodotii doi 
yayaa, alaasene doi nakampung susuungo tukon doi nabonua 
susuungo.” 58 Tobikon doiya Yesus aki namokubai badaang 
kolangge mominasaingdinggon idoo sabab yanila aki naanggayo. 

Yohanes Pasau Mian namatean 

(Mlk. 6:14-29; Luk. 9:7-9) 

*\ /I Doiya kotembono Helodes, tomundo doi Galilea, 
A"T lengele bulaa kokaliangano Yesus. 2 Helodes bantile doi 
napagawe-pagawedoo, “Bisamo naiyamo Yohanes do Pasaudoo 
Mian mo tubomo koidan! Doiyamo kosababpo yana daano kona 
kuasa mokubaiyo komo minasaingdinggon.” 

3 Sabab akiyoon doiya Helodes sumboliiyo Yohanes nalinako 
tukon nabinoboi tukon nainusokon doi talunggu lalomo. 
Helodes kubaiyo buno doiya sabab Helodias kokaliangano, utuso 
Filipus naboloki. 4 Sabab Yohanes biasamo bontiikene Helodes, 
“Aki namoola ikoo kilayo Helodias!” 5 Kona tutuuwan Helodes 
yase moakateyo Yohanes, bai yana matakutene komian, sabab 
yanila anggayo Yohanes daano meeng konabi. 

6 Singgat doiya Helodes kubaiyo kona taum sinuungan, 
Helodias napau boine yana osuleng doi mianoo pollubotii 
salaano. Kona osulenganoo kubaiyo sanaang tuuno Helodes 
noano. 7 Tobikon Helodes paladandi tukon totopi baikon oila 
kona kinabi, yana beekene doi yana. 

8 Sabab kotinano beena galal, do boinedoo bantile, “Yaku 
kabiyo Yohanes Pasau Mian oluno kubineekon diabudodoo doi 
meeng kodulang!” 

9 Helodes lengele do kakabidoo susa tuuno konoano. Bai 
yana molapamo batotopi doi namian inuang salaano, yana 
mapalentakene sulano do boinedoo nakakabi nabineekon. 10 Yana 
mosumbolii mian motaus doi talunggu sulano napatele Yohanes 


13:57: Yoh. 4:44 14:3-4: Luk. 3:19-20 14:4: Masam. 18:16, 20:21 

oluno. H Doibundu doi Yohanes olunodoo binaba inusokon doi 
dulang bungkukono tukon bineekon do boinedoo. Maka do 
boinedoo babakene doi tinano koidan. l2 Lapa doiya Yohanes 
napololaing lubat moalayo Yohanes badano tukon kibule. Maka 
yanila taus tukon popitoikene do halloo doi Yesus. 

Yesus beena kaan lima koloon komian 

(Mlk. 6:30-44; Luk. 9:10-17; Yoh. 6:1-14) 

I3 Sambuno Yesus lengele do bilitadoo, yana lakit duangan 
susuungo tukon tinggalemo do lipudoo, taus doi meeng kolipu 
mo kiis. Bai sambuno komian toiyo doiya langgedoo, yanila 
tinggalemo konapoo lipu tukon taus tunduwo Yesus mololoi 
loloon buta tina. I4 Singgatoo Yesus loboson doi duanganoo yana 
kitayo do mianoo mobadaang, yana seseange mo yanila. Maka 
yana aline komian mo masakit doi yaniladoo. 

,5 01oyo kinobiano pololaing-pololaing Yesus lubat tukon 
bantile doi yana, “Oloyo kinobiano tukon nalipu nia tambasiil. 
Tadukai Tama nasumboliiyo yanila nataus, sulano yanila 
namalaat mongoli kaan doi kampung-kampung.” 

16 “Inaimo napai taus,” Yesus bantile, “Komuyu komo beena 
kaan.” 

17 “Komo daano doi kami tolongo lima koloti tukon lua 
koikan!” Yesus pololaingo napotimbili. 

,8 “Babayomo doiya doisumai,” Yesus bantile. l9 Lapa doiya 
yana sumboliiyo do mianoo mobadaang osulang doi bulung 
bungkono. Maka yana alayo do lotidoo molima tukon do 
ikanoo molua, maka lelengea doi timbu tukon libakene kona 
syukuul doi Mian Bisa. Lapa doiya yana bisi-bisiliyo do lotidoo 
tukon limano maka beekene doi napololaing-pololaing sulano 
naebese-ebese doi mian-mianoo mobadaang. 20 Yanila sasaibino 
kaan polong bobosul. Sambuno lapa doiya, Yesus napololaing- 
pololaing pototongikene do lotidoo labino; daano kosongulo lua 
kobois komo momoono. 21 Komo kaan doiya singgat uga-ugaate 
lima koloon komian, akiyoon natangait koboine tukon labuk- 
labuk. 


Yesus ampakon doi paisu bungkukono 

(Mlk. 6:45-52; Yoh. 6:15-21) 

22 Lapa doiya Yesus sumboliiyo kona pololaing-pololaing 
lakit doi duangan tukon mantailuk pintas doi paisudoo; 

badungga daano yana mosumboliiyo do mianoo mobadaang 
namule. 23 Sambuno lapa do mianoo momadaang taus, Yesus 
Iiba doi meeng kobungkuko susuungo sulano nabaladoa. 
Oloyo popooko Yesus daano idoo susuungo. 24 NapoIolaing- 
pololaingoo naduangan lakitan mododoono tuuno doi paisu 
tangano. Bokol tukon mbombuul pakapapuungo doi duanganoo 
sabab kombombuul posusul tukon duangan naampakonan. 
25 Doi antalano batong tolu tukon batong noom dodowasoono, 
Yesus lubat doi yanila tukon ampakon doi paisu bungkukono. 
26 Sambuno napololaing-pololaing kitayo yana moampakon doi 
paisudoo bungkukono yanila matakut tuuno. “Setan!” yanila 
wookon doi napoo matakutan. 

27 Bai Yesus timbiliyo, “Inai pobiyok, yaku nia Yesus, inai 
matakut!” 

28 Maka Petulus bantile, “Kalu ikoo doiyamo Yesus, 
sumboliiyo yaku kulubat ampakon doi paisu bungkukono.” 

29 “Lubato,” Yesus timbiliyo. Jadi Petulus obulus doi 
duangan, maka ampakon doi paisu bungkukono tukon lubat doi 
Yesus. 30 Bai sambuno Petulus kitayo kobokol mobabasal tuuno 
doi paisudoo, yana polaing matakut tukon yana otuwong doi 
paisudoo. “Temeneno tomboniiyaku!” Petulus wookon. 

31 Yesus ulule kolimano tukon lakeyo yana maka bantile, 
“Petulus, Petulus, ikoo nia kinduung mumaangga. Bulaando 
ikoo mobalasaaki doi yaku?” 

32 Maka yanila luaila lakit doi duanganoo tukon dombombuu- 
loo polaing tade. 33 Maka Yesus napololaing-pololaing sosuba doi 
yana. Yanila bantile, “Bisamo ko Temeneno doiyamo Mian Bisa 
Napau!” 


Yesus aline komian moseselon doi Genesalet 

(Mlk. 6:53-56) 

34 Sambuno yanila polong doi paisudoo sembeleng, yanila 
ampakon doi Genesalet. 3S Tukon salataa komian idoo kitayo 
domo lubatoo Yesus, yanila sabukene do bilitadoo doi sasaibino 
kolipu mopokoolani do kotadoo. Maka sasaibino komian 
moseselon binaba doi Yesus. 36 Tukon yanila kabiyo doi Yesus 
sulano namoola singgile kona jubah, mau natolongo bunduno. 
Maka sasaibino komo singgile teali tangalin. 

Tumbunggita looluk naadat 

(Mlk. 7:1-13) 

"I ^ Meeng ko Falisi miano tambuno tukon bubulaa kogulu 
agama doi Yelusalem lubat doi Yesus. Yanila mansadai 
doi yana, 2 “Bulaando komu pololaing-pololaing molanggalemo 
kotumbunggita naadat? Salataa naikon nakaan, yanila aki 
nakumesiyo kolimano looluk manulut palatulan!” 

3 Yesus timbiliyo, “Tukon bulaando komuyu molupaiyo ko 
Mian Bisa napalenta, tolongo sabab yase loingiyo koadat 
istiadat tumbunggita? 4 Sabab ko Mian Bisa bantile, ‘Odotiiyo 
kotamamu tukon tinamu,’ tukon ‘Indee komo banti-bantile 
kulokis kotamano-tinano, sio nainukum mate.’ 5 Bai komuyu 
otunggukene: kalu komian bantile doi olong tua, ‘Oila 
komo moola kubeekene doi tamanggu-tinanggu, lapamo yaku 
sosubakene doi Mian Bisa,’ 6 maka do mianoo akimo sinumbolii 
koidan moodotiiyo koolang tua. Jadi, tobikon tumbumu looluk 
naadat, komuyu lailainggene ko Mian Bisa nabantilan. 7 Komuyu 
mian bakala-kala! Bisamo tuuno oila Nabi Yesaya nabinantikon 
doi komuyu, doiyamo, 

8 ‘Buno naiya ko Mian Bisa nabantilano: 

Do mianoo tolongo sosubaiyo yaku tukon bantil-bantilan, 
bai yanila noano odoon doi yaku. 

9 Palasuma yanila sosuba doi yaku, 

sabab banggapi napalatulan yanila nainotunggukon 
buno baikon kupalatulan.’ ” 


Langge-langge kaliangano mo kubaiyo komian lokis 

(Mlk. 7:14-23) 

10 Doibundu Yesus uange komian madaang tukon bantile doi 
yanila, “Polengele sulano pomangalati! u Mo usok doi babano 
aki nakubaiyo komian mosikit; tolongo mo tobuat doi babano 
doiyamo komo tealikene yana mosikit.” 

12 Maka Yesus napololaing-pololaing lubat tukon bantile doi 
yana, “Tama toiyo, ko Falisi-falisi miano manasalo konoanoila 
salataa molongol Tama nabantilan mobuno doiya?” 

13 Yesus timbiliyo, “Meeng kolangge mo bolikon Tamanggu 
doi sulugaa komo sakakene naapa kinubut. 14 Inai pomopu- 


15 : 4 : Tob. 20:12, 21:17, Masam. 20:9, Kuai. 5:16 15 : 8 - 9 : Yes. 29:13 

singgon do Falisidoo miano. Yaniladoo padagai-padagai mopiit; 
tukon kalu komian piit tandane komian piit, Iualuadoo otuwong 
doi bitu.” 

l5 PetuIus bantile, “Tama tunggulikene doi kami koalatino do 
andeanoo!” 

,6 Yesus timbiliyo yanila, “Kai komuyu akiyoon pomangalati? 
l7 Akiyoon kai komuyu potoiyo, baikon komo usok doi 
babanggita obulus doi tianggita lalomo lapa doiya tobuat 
koidan? l8 Bai komo tobuat doi babanggita, luwedoi noanggita; 
doiyamo komo kubaiyo komian mominosikiton. l9 Sabab doi 
noanggita lubat kopikilan-pikilan mokulokis; mo tealikene 
komian mangakate, poselekon, balolowa, pondikuk, bakala- 
kala, tukon batotosii. 20 Doiyamo kolobono komo tealikene 
komian minosikiton, tukon bolikon kai kaanan mo aki nda 
bakumosi.” 


Meeng koboine Kanaan namaanggaan 

(Mlk. 7:24-30) 

2l Doibundu Yesus tinggalemo do Iipudoo tukon taus doi lipu 
moloolani kokota Tilus tukon Sidon. 22 Meeng koboine Kanaan 
doi Iipudoo, lubat doi Yesus tukon wowookon, “Daud Napau, 
seaseangaku! Daku pau boineno inusoki ibiliis. Kondondoongo 
payahmo tuuno.” 

23 Yesus aki timbiliyo do boinedoo. Maka Yesus napololaing- 
napololaing lubat doi yana tukon kabiyo, “Tama, sumboliiyo 
boinedoo nataus. Yana tolongo wookon doi tonggulunggita!” 

24 Yesus timbiliyo, “Yaku binontokon tolongo doi bangsa 
Islael, tolongo tuuk doi yanila mo tapa.” 

25 Do boinedoo lubat mososuba doi Yesus salaano tukon 
bantile, “Tulungiaku, Tuan.” 

26 Yesus timbiliyo, “Aki namonondok mangala Iabuk-Iabuk 
nandemel tukon sinakukon doi asu.” 

27 “Bisa, Tuan,” boinedoo timbiliyo, “bai koasu kaane 
kondemel labino mo otuwong doi tumbuno nameda.” 

28 Maka Yesus bantile doi yana, “Tina, komu maanggaan 
babasalo! Tealimo oila komu mongiasan!” Doiya kosinggatoo do 
paudoo boineno tangalino. 


15:14: Luk.6:39 15:18: Mat. 12:34 

Yesus aline komian badaang moseselon 

29 Yesus tinggalemo do lipudoo, maka ampakon meseele doi 
Paisu Galilea bibilo. Lapa doiya yana libamo doi meeng 
kobunggul maka osulang idoo. 30 Badaang komian molubat doi 
yana mababa mian-mian mo pelong, mo piit, mo lemat, mo 
ponga, tukon badaang komian bailong mo seselon. Yanila abese 
do mian-mianoo doi Yesus salaano tukon yana aline do mianoo 
moseselon. 31 Mian badaang mo daano idoo masaingding tuuno, 
sodo yanila kitayo komian ponga moola basilingan, mian pelong 
moola tangalin, mian lemat ampakon, tukon mian mopiit teali 
mongkita. Maka yanila nggaa-nggaale kobangsa Islael na Mian 
Bisa. 


Yesus beena kaan sangkap koloon komian 

(Mlk. 8:1-10) 

32 Doibundu Yesus uange kona pololaing-pololaing maka 
bantile, “Yaku seaseange namian nia mobadaang. Tolumo 
kooloyo molapa yanila polaing yaku, tukon diabudodoo yanila 
akiyo kona ndemel. Yaku aki kuyase sobiiyo yanila mule tukon 
tiano momalaal, naaki yanila napadut doi loloon.” 

33 Maka Yesus napololaing-pololaing mansadai doi yana, 
“Inaando konda malaatan ndemel nai lipu nia mokiis tuuk doi 
mian nia momadaang?” 

34 “Daano komoiya koloti doi komuyu?” Yesus sadaiyo doi 
yanila. 

“Pitu,” yanila timbiliyo, “tukon bubulaa koikan.” 

35 Maka Yesus sumboliiyo do mianoo mobadaang naosulang 
doi buta. ^Maka Yesus alayo do lotidoo mopitu tukon do 
ikanoo, lapa doimbaa yana baladoa doi Mian Bisa. Lapa 
doiya yana bisi-bisiliyo do lotidoo tukon do ikanoo maka 
beekene doi napololaing-pololaing, tukon yanila ebes-ebese doi 
mianoo badaang. 37 Sasaibino do mianoo badaang kaan bobosul. 
Lapa doiya pololaing-pololaing Yesus pototongikene dondemeloo 
labino. Sasaibino pitu kobois momoonoh. 38 Kona kadaang komo 
kaan doiya singgat mamalane sangkap koloon komian, akiyoon 
natangait koboi-boine tukon labuk-labuk. 

39 Lapa doiya Yesus sumboliiyo do mianoo namule. Yana 

susuungo lakit doi meeng koduangan tukon taus doi lipu 
Magadan. 

Falisi-falisi miano kabiyo Yesus nakubaiyo kolangge 

mominasaingdinggon 

(Mlk. 8:11-13; Luk. 12:54-56) 

1 Daano kobubulaa ko Falisi miano tukon Saduki miano 
AO lubat doi Yesus modesaake yana. Yanila kabiyo yana 
nakubaiyo kolangge mominasaingdinggon sulano natokita baikon 
yana modoi Mian Bisa kona lubatan. 2 Yesus timbiliyo, [“Kalu 
kooloyo sodo nasopok, komuyu bantile, ‘Monondok kodapang, 
sabab kotimbu memela.’ 3 Tukon dodowasoono komuyu bantile, 
‘Oloyo nia naikon udan, sabab kotimbu memela tukon 
antonggon.’ Nah komuyu moola tantukene kodapang tukon 
kitayo kotimbu ndondoongo, bai koloonu palo-palosano aki 
namoola komuyu tantukene!”] 4 “Bukan maen kona kulokisan 
tukon napalalentelan komian doi loonu nia? Komuyu kabiyo 
yaku kukubaiyo kolangge mominasaingdinggon. Komuyu aki 
pobinee meeng kolobo mominasaingdinggon kasuali langge 
mominasaingdinggon doi Nabi Yunus.” 

Sambuno lapa bantile buno doiya Yesus tinggalemo yanila 
tukon taus. 


Falisi tukon Saduki miano napangaani 

(Mlk. 8:14-21) 

5 Sambuno Yesus napololaing-pololaing polong doi paisu 
sembeleng, maka nasodo yanila toiyo moaki napai makanggi loti. 
6 Yesus bantil doi yanila, “Pobaingotii doi Falisi tukon Saduki 
miano napangaani.” 

7 Molongol Yesus nabantilan mobuno doiya, napololaing- 
pololaing pobantikon meeng tukon bailong, “Yana bantile buno 
doiya sabab kita aki nda makanggi loti.” 

‘Yesus toiyo oila yanila nasalita. Jadi yana bantile, “Bulaando 
komuyu mopusinggene moakiyo kopo loti? Akiyoon namoong- 
gol kopoo maanggaan! ’Komuyu akiyoon po mangalatikene? 
Kabudoon komuyu akimo poneneeke yaku mo bata-bataiyo lima 
koloti tuuk doi lima koloon komian? Bulaa kobois nakadaang 


16:1: Mat. 12:38, Luk. 11:16 16:4: Mat. 12:39, Luk. 11:29 16:6: Luk. 12:1 

lotidoo labino komuyu pototongikene? l0 Tukon bulaa koidan 
pitu koloti tuuk doi sangkap koloon komianoo? Bulaa kobois 
kolabino komuyu pototongikene? “Bulaando komuyu moaki 
pomangalatikene baikon yaku bolikono basilingan doi komuyu 
kokaliangano doi lotidoo? Pobaingotii doi Falisi tukon Saduki 
miano napangaani!” 

12 Doibundu Yesus napololaing-pololaing mangalatikenemo 
baikon Yesus sumboliiyo yanila nabaingotii bolikon kai lagi mo 
pinake doi mokubaiyan loti, bai Falisi tukon Saduki miano 
naotunggul. 


Petulus namangakukanano Yesus 

(Mlk. 8:27-30; Luk. 9:18-21 ) 

13 Yesus taus doi meeng kolipu moloolani kokota Kaisalea 
Filipi. Idoo yana sadaiyo kona pololaing-pololaing, “Manulut 
mian nabantilano, Manusia Napaudoo indee?” 

14 Pololaing-pololaing timbiliyo, “Daano komo bantile Yoha- 
nes Pasau Mian. Daano komo bantile Elia. Kobailong koidan 
bantile Yelemia, kai meeng konabi.” 

15 “Bai kalu komuyu susuumuyu, yaku nia indee?” 

l6 Simon Petulus timbiliyo, “Tama doiyamo Tomundo 
Pasalamat, Mian Bisa Napau Mo Tubo.” 

17 “Ikoo laba tuuno, Simon Yona napau!” Yesus bantile, 
“Sabab bolikon banggapi komo bontiikene doikoo bai Tamanggu 
doi sulugaa. l8 Tobikon doiya mutoiyo, ikoo doiyamo Petulus, 
batu mo moonggol. Tukon nia batu nia bungkukono naimbaamo 
daku kokondongano daku kaleda, mo aki namoola nalinunggui; 
mau kai matean! 19 Yaku beekene doikoo kopogiling doi 
Dunia Boolu Mian Bisa. Oila komu pinantanggon doi dunia 
bungkukono, koidan pinantanggon doi sulugaa. Tukon oila 
komu binisakon doi dunia bungkukono, mau doi sulugaa 
tobisakon.” 

20 Lapa doiya Yesus ingotiikene kona pololaing-pololaing 
sulano yanila naaki babotilanggene doi inde-indee baikon moi 
yanamo ko Tomundo Pasalamat. 


16:9: Mat. 14:17-21 16:10: Mat. 15:34-38 16:14: Mat. 14:1-2; Mlk. 6:14-15, Luk. 9:7-8 

16:16: Yoh. 6:68-69 16:19: Mat. 18:18, Yoh. 20:23 

Yesus basilinganggene kona sakisaawan tukon namatean 

(Mlk. 8:31 - 9:1; Luk. 9:22-27) 

21 Tambuun doi oloyodoo Yesus bontiikene doi napololaing- 
pololaing, baikon yana sio nataus doi Yelusalem tukon motoupi 
badaang kosakisaa doi katua-katua, imam-imam kapalano tukon 
gulu-gulu agama. Yana naikon inakate, bai oloyo kotoluno yana 
tubo koikoidan. 

22 Maka Petulus kedele Yesus doi bibilo tukon anuukene, 
yana bantile, “Kalu momoola Mian Bisa nadedeenggene 
doiya langgedoo, Temeneno! Inai doiya langgedoo nateali doi 
Temeneno!” 

23 Yesus mbaleng maka bantile doi Petulus, “Taus luwe 
naimbaa, Ibiliis! Ikoo sembange yaku. Mupikilanoo, pikilan 
banggapi; bolikon pikilan Mian Bisa!” 

24 Lapa doiya Yesus bantile doi napololaing-pololaing, “Mian 
mo yase laingaku sio natoliminggene kona kapalaluuwan doi 
yana susuungo, tanggunge kona kayung sempang, tukon lainge 
yaku. 25 Sabab mian mo yase bataanggene kona tuboan, Iapus 
kona tuboan. Bai komian mo yase sosubakene kona tuboan 
motuuk doi yaku, yana malaat tuboan. 26 OiIa kona Iabaan doi 
meeng komian, kalu sasaibino nadunia nia ano doi yana bai yana 
lapus kona tuboan? Moola kai do tuboanoo nasinoboli tukon 
lobo bailong? 

27 Akimo namalumbit koidan Manusia Napau, posinggat- 
singgat tukon namalaekat-malaekat naikon molubat tukon 
Tamano nakuasa. Doiya kosinggatoo yana balese meeng-meeng 
komian pololoikon tukon nakokubai. “Potoiyo! Doi komuyu 
nokon daano komo aki namate, kalu akiyoon nakitayo Manusia 
Napau molubat pokakana ko Tomundo.” 

Yesus kinabasal 

(Mlk. 9:2-13; Luk. 9:28-36) 

n Noom kooloyo molapa Yesus babayo Petulus, tukon 
Yakobus maka utuso Yohanes, basusuunganggon doi 
meeng kobunggul mo tatandak. 2 Doi yanila salaano, Yesus 
tobolii koduduso; Koduduso teali madialan pokakana kooloyo 


16:24: Mat. 10:38, Luk. 14:27 16:25: Mat. 10:39, Luk. 17:33, Yoh. 12:25 

16:27: Mat. 25:31, Saad. 62:12, Lm. 2:6 17:1-5: 2Ptl. 1:17-18 

tukon napakean moute didilengan. 3 Doibundu dona pololaingoo 
motolu kitayo Musa tukon Elia pobasilingonii tukon Yesus. 
4 Maka Petulus bantile doi Yesus, “Temeneno monondok tuuno 
kit a naimbaa. Kalu Temeneno yase, yaku mokubai tolu 
kosandung dimbaa: meeng tuuk doi Temeneno, meeng tuuk doi 
Musa, tukon meeng tuuk doi Elia.” 

5 Daano Petulus mobasilingan, bunong mo madialan tuuno 
tonggupiyo yanila tukon doi bunongoo lalomo tololongol 
koalalo mo bantile, “Naiyamo daku Pau sineang. Yana komo 
sanaanggene konoanggu. Lengele yana!” 

6 Doiya singgat sambuno dopololaing-pololaingoo lengele do 
mianoo alalo, yanila matakut tobikon yanila tootuku doi buta. 
7 Bai Yesus lubat maka singgile yanila. “Pobanguno,” kona 
bantilano, “inai momatakut!” 8 Salataa yanila mbalenge, yanila 
akimo namokita mau inde-indee komiano, tongo Yesus. 

9 Salataa yanila tokolu doi bungguloo, Yesus ingotiikene 
yanila, “Inai mopopitoikene doi inde-indee komiano dopo 
kinitadoo budodoo, kalu akiyoon Manusia Napau nainotuboi 
doi namatean.” 

10 Pololaing-pololaing Yesus mansadai doi yana, “Bulaando 
kogulu-gulu agama mobantile baikon Elia sio nalubat matailuk?” 

n Yesus timbiliyo, “Takainomo Elia lubat tukon alapayo 
sasaibino kolangge. 12 Bai yaku bantile doikoo, Elia lapamo 
lubat, mau komian naaki natingoniiyo yana; tukon yanila 
lailainggene yana manulut napai mongiasan. Tukon bunomo 
lakon doiya yanila naikon sakisaayo Manusia Napau.” 

13 Maka dona pololaing mangalatikenemo komo Yesus 
nasinalita doiyamo Yohanes Pasau Mian. 


Yesus aline kopau meeng mo inusoki ibiliis 

(Mlk. 9:14-29; Luk. 9:37-43 a) 

14 Salataa Yesus tukon tolu kona pololaing-pololaing abali doi 
mian momadaangoo, meeng komalane lubat, sosuba doi Yesus 
salaano, 15 tukon bantile, “Tama, seseange daku pau. Yana 
seselon kobutongo sintok. Doseseloo nakokubai idan-idan yana 
otuwong doi aung tukon idan-idan yana otuwong doi paisu 

17:5: Teal. 22:2, Saad. 2:7, Yes. 42:1, Mat. 3:17, 12:18, Mlk. 1:11, Luk. 3:22, Kuai. 18:15 
17:10: Mai. 4:5 17:12: Mat. 11:14 



MATIUS 17 


57 


lalomo. l6 Yaku babayomo yana doi Tama napololaing-pololaing, 
bai yanila aki namoola aline yana.” 

17 Yesus timbiliyo, “Todudulo komuyu nia! Komuyu tutuu 
mian mo aki namoloingi tukon aki namaangga. Polong indee 
kotembono yaku sio kudungol pototongi komuyu tukon sabal 
doi komuyu? Babayo do paudoo doi suma.” l8 Maka Yesus 
palentayo do ibiliisoo natobuat doi paudoo. Tukon do ibiliis 
tobuato, maka do paudoo tangalin doiya singgatoo koidan. 

l9 Lapa doiya pololaing-pololaing Yesus lubat doi yana 
susuungo maka mansadai doi yana, “Tama, oila kosababpo kami 
moaki namoola siikayo do ibiliisoo?” 

20 Yesus timbiliyo, “Sabab komuyu akinduung pomaangga. 
Poneneeke! Kalu komuyu kopoo maanggaan pokakana komostol 
batuno, komuyu moola pobantil doi bunggul nia, ‘Biol imbali!’ 
do bungguloo biol. Bai akiyo komeeng mo aki namoola komuyu 
kubaiyo! [ 21 Bai koibiliis mo pokakana naiya, tongo moola siniika 
tukon sambeang tukon bangapataiyan.]” 

Yesus basilinganggene koidan kona matean 

(Mlk. 9:30-32; Luk. 9:43b-45) 

22 Salataa Yesus napololaing-pololaing pototongi doi Galilea, 
Yesus bantile doi yanila, “Akimo namalumbit koidan, Manusia 
Napau sinalakanggono doi banggapi nakuasa. 23 Yana naikon 
inakate, bai doi oloyo kotoluno yana tubo koidan.” 

Maka kona pololaing-pololaing teali poloon konoano tuuno. 

Babealan lulu doi Temeneno Nabonua 

^Singgatoo Yesus tukon napololaing-pololaing polong doi 
Kapelnaum, pakabi-pakabi lulu Temeneno Nabonua lubat doi 
Petulus tukon mansadai, “Kopo gulu mebeal lulu doi Temeneno 
Nabonua kai aki?” 

25 Petulus timbiliyo, “Mebeal!” 

Salataa Petulus mule, Yesus nggalakene tumbe yana, “Simon, 
bulaa komu palaat? Indee komiano komo sio namebeal lulu kai 
lulu doi tomundo-tomundo dunia nia? Mian madaang kai mian 
molubat?” 

26 “Mian molubat,” Petulus timbiliyo. 


17:20: Mat. 21:21, Mlk. 11:23, IKol. 13:2 17:24: Tob. 30:13, 38:26 

Kota doi Danau Galilea bibilo (17:22) 

“Kalu buno doiya,” Yesus bantile, “mian madaang 
aki napalaluu babeal. 27 Bai inaikai nda singgunge komian 
napalasaanoo. Jadi, potauso doi paisu po bapekai. Poalayo 
kopoo ikan tinapu tumbeno. Doi babano lalomodoo ikoo naikon 
malaat doy sukup pobeal nda lulu lua kita. Alayomo do doydoo 
tukon beale doi yanila konda lulu tuuk Temeneno Nabonua.” 

Indee komo babasal? 

(Mlk. 9:33-37 ; Luk. 9:46-48) 

1 O Doiya kosinggatoo Yesus napololaing-pololaing lubat 
AO doi yana tukon mansadai, “Indee komo inaanggon 
babasal doi sasaibino ko Mian Bisa namian?” 

2 Yesus uange meeng kopau pau-pauno maka yana kekendenge 
doi salaanoila. 3 Maka yana bantile, “Poanggayomo! Tongo 
kalu komuyu tobolii pokakana kopau-pau, komuyu teali Mian 
Bisa namian. 4 Komian mo pependeyo kobutongo tukon teali 
pokakana napau nia, doiyamo komo babasal doi Mian Bisa 


18:1: Luk. 22:24 18:3: Mlk. 10:15, Luk. 18:17 

namian. 5 Tukon mian mo talimayo kopau pokakana naiya 
tobikon yaku, koalatino talimayo yaku.” 


Langge-langge mo tealikene komian kubaiyo kolalim 

(Mlk. 9:42-48 ; Luk. 17:1-2) 

6 “Indee komo tealikene sala komeeng doi pau-pau pauno nia 
akimo namaangga doi yaku, tadukai batu gilingan nakinooton 
doi bulungo maka yana nakinolomos doi tobun mo atean. 
7 Silakamo nadunia nia sabab mo tealikene kolobo mo kubaiyo 
kobanggapi baladosa. Takainomo langge-langge mobuno doiya 
naikon sidutu daano, bai silakamo komiano mo lubatene doiya! 

8 Kalu limamu kai aimu kubaiyo ikoo baladosa, patele maka 
sakukene. Lobian komonondok ikoo tubo tukon Mian Bisa mau 
naakiyo kolimamu kai aimu sembeleng, maka mobaino ikoo 
sinakukon doi aung nalaka lalomo tukon lua-lua kolimamu 
maka aimu. 9 Tukon kalu matamu komo kubaiyo kolalim, 
tadukai musuwete maka musakukene. Lobian komonondok ikoo 
tubo tukon Mian Bisa mau naakiyo komatamu sembeleng, 
maka mobaino ikoo sinakukon doi nalaka lalomo tukon lua 
komatamu.” 


Andean domba mo lapus 

(Luk. 15:3-7) 

l0 “Awas inai mototulaiyo doi meeng komian mo poipoisik 
nia. Sabab poneneeke, yanila namalaekat-malaekat daano sidutu 
doi Tama salaano doi sulugaa. 

[ n Sabab Yesus lubat sulano nasalamatene komian mo tapa!] 
12 Bulaa komu palaat? Andeno kalu daano komeeng komian 
mo mototooli sakat kodomba, maka nalapus komeeng kona 
domba, oila do mianoo nakinubai? Tantu yana tinggale dona 
domba mo sio kolono sio doi bunggul maka nataus umboliiyo 
domo lapusoo. l3 Tukon kalu yana posuunggenemo koidan dona 
dombadoo - poanggayomo yaku - yana lobian kona sanaangan 
doi nadombadoo mo meeng tukon domo sio kolono siodoo mo 
aki nalapus. l4 Bunomo lakon doiya ko Tamamu doi sulugaa aki 
nayase doi meeng komian mo sosodoan kona maanggaan doi 
yaku nia yana tapa.” 


18:8: Mat. 5:30 18:9: Mat. 5:29 18:11: Luk. 19:10 

Kalu koutusomu baladosa 

15 “Kalu doutusomu kubaiyo kolalim doikoo, taus doi yana 
tukon tudoikene doi yana kona sinalakon. Kubaiyomo doiya 
lua komuyu inai pobiyok-biyok. Kalu yana loloiyo komu 
bantilan maka ikoo laatemo yana koidan. 16 Bai kalu aki 
babayo komeeng kabai lua komian koidan. Sabab doi Kitab 
Moliyous lalomo totulis, ‘Kona kidikan lua kai tolu kosakisii 
moinuang kalu daano komeeng kotuduhan.’ 17 Kalu yana aki 
natalimayo do mianoo naotunggul, popitoikene doiya langgedoo 
doi jemaat. Tukon doibundu, kalu yana aki natalimayo kojemaat 
naotunggul, poaanggenemo yana buno kopakabi lulu tukon 
meeng komian mo aki natingoniiyo ko Mian Bisa.” 

Mo pinantanggon tukon mo minoolakon 

18 “Potoiyo: Oila kopo pinantanggon doi dunia, mau doi 
sulugaa pinantanggon. Tukon oila kopo minoolakon doi dunia, 
mau doi sulugaa minoolakon. 

l9 Tukon potoiyo koidan: Kalu komuyu doi dunia nia 
lua komian pomeenggon motuuk doi oioilamo tolong tukon 
sambeanggene, do sambeangoo Tamanggu doi sulugaa talimayo. 
20 Sabab doi naando lua kai tolu komian pototongi sabab yaku, 
yaku daano doi tangatanga yanila.” 

Andean ata mo aki nayase ompuniyo komian 

21 Lapa doiya Petulus lubat doi Yesus maka mansadai, 
“Temeneno, kalu koutusonggu daano kona lalim doi yaku 
polong bulaa luunggon yaku sio kuompuniyo yana? Polong pitu 
luunggon kai?” 

22 Yesus timbiliyo, “Aki, bolikon tongo polong pitu luunggon, 
bai pitu kolono luunggon napitu. 23 Sabab kalu ko Mian Bisa 
mapalenta, kondondoongo pokakana naandean nia: Meeng 
ko tomundo yase moolunase kona ata-ata nasamea. 24 Salataa 
yana tambuun kubaiyo kona bapalesaan, sinasalaanikon doi 
yana komeeng koata mo basamea doi imbu-imbuno, 25 tukon 
akimo namoola tebeal. Jadi, do tomundodoo mapalentakene 
sulano do atadoo nabinalukon singgat-singgat tukon napau 

18:15: Luk. 17:3 18:16: Kuai. 19:15 18:18: Mat. 16:19, Yoh. 20:23 

18:21-22: Luk. 17:3-4 

tukon naboloki, maka sasaibino kona buat sulano nabeale 
kona samea. 26 Atadoo sosuba doi tomundodoo salaano, tukon 
kabiyo, Tuan, sabal looluk doi muata. Ata naikon olunase ata 
nasamea.’ 27 Tomundodoo seseangemo doi yana, tobikon yana 
apusanggenemo sasaibino kona samea. 

28 Sambuno do atadoo tobuat, yana posuung tukon tulano, 
meeng koata koidan, mo basamea doi yana moimoiya koloon. 
Yana lakoyo do tulanodoo, maka peeke tukon bantile, ‘Beale 
sasaibino komu samea!’ 29 Maka do tulanodoo sosuba doi 
salaano tukon kabiyo, ‘Tulanggu sabal looluk, sasaibino yaku 
beale!’ 30 Bai do tulanodoo tolake. Koikoidan, yana usekene do 
tulanodoo doi talunggu lalomo polong yana beale kona samea. 
3, Sambuno doata-atadoo bailong kitayo oila komo lapamo 
teali, yanila susa tukon yanila popitoikene doiya langgedoo doi 
tomundo. 32 Maka do tomundodoo uange do atadoo mo lokis 
tukon bantile doi yana, ‘Ata mo lokis! Sasaibino komu samea 
lapamo yaku apusanggene badungga ikoo mokabiyo doi yaku. 
33 Bolikon kai ikoo sio mumangabos seang doi tulamu pokakana 
yaku molapamo seseange ikoo?’ 34 Tomundodoo nggimal tuuno. 
Do atadoo mo lokis inusokon doi talunggu lalomo polong yana 
olunase sasaibino kona samea.” 

35 Yesus akabuse kona salita tukon nabantil-bantilan nia, 
“Bunomo lakon ko Tamanggu doi sulugaa naikon kubaiyano 
komuyu meeng-meeng, kalu komuyu aki poompuniyo koutuso- 
muyu tukon nasanaangan.” 


Yesus naotunggul doi pobauntalan 

(Mlk. 10:1-12) 

1 O Sambuno lapa Yesus bantile sasaibinodoo, yana 
tinggalemo ko Galilea maka taus doi lipu Yudea doi 
Paisu Yoldan sembeleng. 2 Badaang komian motunduwo yana, 
tukon yana tangalinggene yanila idoo. 

3 Maka ko Falisi-falisi miano lubat mosobaiyo yana. Yanila 
mansadai, “Kalu nda ukum agama, kabudoon moola kai komian 
bauntale kona boloki tukon moisalomo kona alasan.” 

4 Yesus timbiliyo, “Kabudoon komuyu akiyoon pobasayo 
doi Kitab Moliyous lalomo baikon Papasitaka komo kubaiyo 
kobanggapi, doi tumbeno lapamo tealikene yanila mamalane 

tukon boine? 5 Tukon sambuno lapa doiya yana bantile, ‘Doi- 
yamo kosababpo mala-malane otinggale kotamano-tinano tukon 
pomeenggon kona boloki, maka luailadoo teali meeng.’ 6 Jadi 
yaniladoo bolikono koidan lua komian bai meeng. Doiyamo 
kosababpo oila komo Iapamo Mian Bisa pomeengggene akimo 
namoola kobanggapi pobauntakene.” 

7 Maka ko Falisi-falisi miano mansadaikene doi yana, “Kalu 
buno doiya bulaando Musa moloasene komian mebee sulat 
potinggalan doi boloki mo binauntal?” 

8 Yesus timbiliyo, “Musa beena izin komuyu pobauntale kopoo 
boloki sabab komuyu susa poinotunggul. Bai kona tutuuwan aki 
nabuno doiya doi tumbeno. 9 Jadi, polengele nia: Indee komo 
bauntale kona boloki - bai do boinedoo aki nabalolowa - lapa 
doiya maka naosowaan koidan tukon boine bailong, do mianoo 
balolowa.” 

10 Maka pololaing-pololaing Yesus bantile doi yana, “Kalu 
kopoo babaan Iangkai boloki buno doiya, tadukai naaki nda 
osowaan.” 

11 Yesus timbiliyo, “Aki nasasaibino komian moola talimayo 
doiya bantil-bantilanoo, tongo mian-mian mo Iapamo Mian Bisa 
tantukanggene. 12 Sabab daano komian mo aki nateali osowaan, 
sabab yanila takainomo sinuung bunomo doiya. Daano koidan 
komo aki namoola osowaan sabab yana mian bailong komo 
kubaiyo buno doiya. Tukon daano koidan komo piliyo susuungo 
moaki nakilayo osowaan, sulano namoola leleaniyo ko Mian 
Bisa. Mian mo moola talimayo naotunggul nia, tadumokai 
natalimayo.” 


Yesus balakaatiyo kolabuk-labuk 

(Mlk. 10:13-16; Luk. 18:15-17) 

13 Daano komian mobabayo kona labuk-labuk doi Yesus 
sulano yana nabingkakene kolimano doi olunoila bungkukono 
tukon nasambeanggene yanila. Bai Yesus napololaing-pololaing 
nggimoliiyo do mian-mianoila. ,4 Maka Yesus bantile doi 
napololaing-pololaing, “Sodiikenemo koiya Iabuk-labukokon 
nalubat doi yaku! Inai popantane yanila, sabab komian mobuno 
naiya komo teali Mian Bisa namian.” 


19:4: Teal. 1:27,5:2 19:5: Teal. 2:24 19:7: Kuai. 24: 1-4, Mat. 5:31 19:9: Mat. 5:32, 

IKol. 7:10-11 

I5 Maka Yesus bingkakene kolimano doi labuk-labukoo oluno 
bunggono tukon balakaatiyo yanila. Lapa doiya yana tauso. 


Mian motabokon mo kaasa 

(Mlk. 10:17-31; Luk. 18:18-30) 

l6 Daano kooloyo meeng, meeng komalane lubat doi Yesus, 
“Tama Gulu,” nabantilan, “kokubai monondok oila komo 
sio kulakukanggene sulano namoola mantalima tuboan mobisa 
tukon posidutukon?” 

l7 Yesus timbiliyo, “Bulaando ikoo mansadai doi yaku oila 
komo monondok? Tongo daano komeeng komonondok. Kalu 
ikoo yase tubo, ikoo sio muloingiyo ko Mian Bisa napalenta.” 

l8 “Palenta mo bulaandodoo?” mianoo mansadai. 

Yesus timbiliyo, “Inai momangakate, inai mobalolowa, inai 
mopondikuk, inai mobakala-kala, l9 odotiiyo kotamamu tukon 
kotinamu; tukon seseange kotulamu banggapi pokakana ikoo 
moseseange kobutomu susuumu.” 

20 “Sasaibino do palentadoo lapamo kuloingiyo,” do mianoo 
motabokon timbiliyo. “Oilamo koidan komo palaluu?” 

21 Yesus bantile doi yana, “Kalu ikoo yase motalakana, 
ampakono mubalukene sasaibino kolobo. Kodoyno beekene doi 
mian motalalais, tukon ikoo malaat buat doi sulugaa. Lapa 
doiya, lubato mololo yaku!” 

22 Molongol bantil-bantilanoo, mianoo motabokon taus tukon 
susa konoano sabab yana kaasa tuuno. 

23 Maka Yesus bantile doi napololaing-pololaing, “Yaku bantile 
doi komuyu, maaling tuuno komian mokaasa nateali Mian Bisa 
namian. 24 Tukon nia koidan yaku yase bantile doi komuyu; 
mumunda tuuno meeng kounta usok doi pakaut buango, kalu 
mobaino meeng komian mokaasa usok doi Mian Bisa na Dunia 
Boolu.” 

25 Salataa kona pololaing-pololaing lengele doi Yesus nabanti- 
lanoo, yanila masaingding. “Kalu buno doiya,” yanila bantile, 
“indee komo mo moola salamat?” 

26 Yesus mbalenge yanila maka bantile, “Doi banggapi, doiya 
aki nateali! Bai doi Mian Bisa, sasaibino teali.” 


19:18: Tob. 20:13-16, Kuai. 5:17-20 19:19: Tob. 20:12, Kuai. 5:16, Masam. 19:18 

27 Maka Petulus bantile, “Kitayo kami nia lapamo tinggale 
sasaibino kolangge-langge sulano kami Iainge Tama. Tukon indee 
naikon kombai linaat?” 

28 Yesus bantile doi yanila, “Poanggayomo: Doi Dunia mo 
Boolu, Manusia Napau osulang doi nakulusii nabatomundoan 
mo monondok. Doiya kosinggatoo komuyu daku pololaing- 
pololaing naikon osulang doi songulo Iua kobatomundoan tukon 
moadiliyo kosongulo Iua kobenseno bangsa Islael! 29 Tukon 
memeeng komian mo lapamo tinggale kona bonua, kai utuso 
mala-malane kai boine, kai tama-tina, kai pau-pau, kai 
naasi sabab yaku, doiya mianoo naikon mantalima sakat 
luunggon komo sakat. Tukon yana mantalima koidan tuboan 
mobisa tukon posidutukon. 30 Bai badaang komian diabudodoo 
kotumbeno teali mo doibundu tukon komo budodoiya nia 
doibundu naikon tealimo tumbeno.” 


Andean polimang-polimang anggul asino 

“Kalu ko Mian Bisa mapalenta, kondondoongo 

pokakana naandean nia: Meeng koasi anggul tumbuno 
dodowasoono yana taus moumbolii mian mobalimang doi 
naasi anggul. 2 Sambuno lapa yana yase mobeale doi yanila 
meeng kodoy pelak meeng kooloyo, yana sumboliiyo yanila 
mobalimang doi naanggul asino. 3 Batong sio dodoa, do 
asidoo tumbuno taus koidan, tukon kitayo bubulaa komian 
modaano moosulang doi labotan. 4 Maka yana bantile doi 
yanila, ‘Potauso komuyu pobalimang doi kuanggul asino. 
Yaku naikon beale kopo tambo mo sukup.’ 5 Yanila polaing 
taus. Batong songulo Iua suun kooloyo tukon koidan batong 
tolu kinobian asidoo tumbuno taus koidan tukon kubaiyo 
koidan kolangge mo pokakana. 6 Tukon uga-ugaate batong lima 
kinobiano, yana taus koidan tukon yana kitayo daano komian 
mo bapiada. Maka yana mansadai doi yanila, ‘Bulaando komuyu 
motongo kokondong meeng kooloyo dimbaa tukon moakiyo 
kopo limang?’ 7 Do mianoo timbiliyo, ‘Akiyo komo sasaiyo 
kami.’ ‘Kalu buno doiya,’ do asidoo tumbuno bantile, ‘potauso 
komuyu pobalimang doi kuanggul asino.’ 


19:28: Mat. 25:31, Luk. 22:30 19:30: Mat 20:16, Luk. 13:30 

8 Sambuno kinobian, asidoo tumbuno bantil doi namandol, 
‘Uangemo do polimang-polimangoo tukon beale kona pai tambo 
meeng-meeng, mulai doi mo sodo usok polong doi mo usok 
tumbeno.’ 9 Maka domulaidoo balimang batong lima kinobian 
lubat. Yanila meeng-meeng mantalima meeng kodoy pelak. 
10 Lapa doimbaa lubat koidan domo tinambodoo balimang 
salataa dodowasoono. Yanila pikikene yanila mantalima lobian. 
Banggokai yanila tolongo binee meeng kodoy pelak koidan. 
"Salataa talimayo do doydoo, yanila mondomukiyo doasidoo 
tumbuno: ,2 ‘PoIimang mo lubat doibundu doiya tolongo 
balimang meeng kojam. Kami mobalimang meeng kooloyo 
kopintal moonas, bai Tuan bayale yanila natambo pokakana 
tukon kami!’ 13 Asidoo tumbuno timbiliyo doi meeng komian 
doi yaniladoo, ‘Tulando, yaku akiyo daku sala doikoo. Bolikon 
kai ikoo yase mantalima tambo meeng kodoy pelak komu 
balimangan meeng kooloyo? 14 Tobikon doiya, alayomo komu 
tambo, tukon ampakono. Yaku yase beena tambo doi mian mo 
usok binduno pokakana tukon daku bineekon doi komuyu. !5 Kai 
aki namoola kukubaiyo daku iniyas tukon daku lobo? Kai ikoo 
mosikit, sabab yaku monondok konoanggu?’ ” 

16 Maka Yesus bantil koidan, “Bunomo lakon koidan komian 
doibundu teali mo mantailukon tukon mian mo mantailukon 
teali doibundu.” 


Yesus basilingan kotoluno luunggon doi namatean 

(Mlk. 10:32-34; Luk. 1 8:31-34) 

"Salataa Yesus badombaakon Yelusalem, doi loloon tangano 
yana uange kosongulo lua kona pololaing pototongi bangalaas. 
Maka yana bantile doi yanila, 18 “Pondongoliiyo! Kita budodoiya 
taus doi Yelusalem. Idoo Manusia Napau sinalakanggono doi 
imam-imam kapalano tukon gulu-gulu agama. Maka yana 
naikon inukum mate, "doibundu sinalakanggon doi mian 
mobolikon Yahudi. Yanila totulaiyo yana, sakisaayo yana, tukon 
sempanggene yana. Bai doi oloyo kotoluno yana inotuboi 
koidan.” 


20:8: Masam. 19: 13, Kuai. 24:15 20:16: Mat. 19:30, Mlk. 10:31, Luk. 13:30 

Yakobus tukon Yohanes tinano nakakabi 

(Mlk. 10:35-45 ) 

20 Lapa doimbaa Zebedeus naboloki lubat tukon nalabuk- 
labuk doi Yesus. Doi Yesus salaano yana sosuba sulano 
namangkabi meeng kolangge. 

21 “Tina oila komu kinabi?” Yesus sadaiyo. 

Do bolokidoo timbiliyo, “Yaku yase daku pau luaila nia 
naosulang doi Tama bakalingano tukon bobono kalu Tama 
tealimo Tomundo.” 

22 “Komuyu aki potoiyo oila kopo kinabi,” Yesus bantile doi 
yanila. “Moola kai komuyu po inume doi galaas sakisaawan nia 
mo sio kuinume?” 

“Moola,” yanila timbiliyo. 

23 Yesus bantile, “Takainomo komuyu naikon monginum 
koidan doi kugalaas. Bai kokaliangano indee naikon komo 
osulang doi bobo tukon bakalinganggu, doiya bolikon yaku 
komo tantukanggene. Do osulanganoo doiya tuuk doi mian mo 
Iapamo Tamanggu tantukanggene.” 

24 Singgatoo domo songulodoo kopololaing bailong Iengele 
doiya langgedoo, yanila nggimoliiyo doi mianoo moluaila 
montolutus. 25 Tobikon doiya Yesus uange yanila sasaibino maka 
bantile, “Komuyu toiyo baikon katua-katua bangsa mo aki 
natingoniiyo ko Mian Bisa lailainggenemo kona mian. Tukon 
babasakene yanila dedekene yanila. 26 Bai komuyu aki namoola 
buno doiya. Bai komian mo yase teali babasal doi komuyu, 
sio nateali po peleleani. 27 Tukon mian mo yase tanggaal doi 
komuyu, sio nateali poata. 28 Pokakana buno Manusia Napau 
koidan; yana lubat bolikon sulano nalineleani, bai sulano 
nameleleani, tukon nasalakanggene kobutongo teali potolos mian 
badaang.” 


Yesus aline kolua komian mopiit 

(Mlk. 10:46-52; Luk. 18:35-43) 

29 Singgatoo yanila tinggale ko Yelikho, badaang komian 
motunduwo Yesus. 30 Lua komian mopiit daano moosulang doi 
loloon bibilo. Sambuno yanila Iengele Yesus moalomo, yanila 
wookon, “Daud Napau, seseange kami!” 


20:25*26: Luk. 22:25-26 20:26-27: Mat. 23:11, Mlk. 9:35, Luk. 22:26 

31 Mian badaang modaano idoo nggimoliiyo yanila tukon 
sumboliiyo yanila inai napelek. Bai yanila pololokon kakabukuan 
wookon, “Tuan, Daud Napau, seseange kami!” 

32 Maka Yesus tade tukon uange yanila. “Oila komo komuyu 
yase kukubaiyo doi komuyu?” Yesus sadaiyo. 

33 Yanila timbiliyo, “Tuan, kami yase mokitayo kolipu!” 

34 Yesus seseange yanila, maka taape yanila matano. Doiya 
singgat yanila moolamo kitayo kolipu. Maka yanila malaingo 
Yesus. 

Yesus usok doi Yelusalem tukon nggaangan 

(Mlk. 11:1-11; Luk. 19:28-40; Yoh . 12:12-19) 

^ Sambuno loolanimo ko Yelusalem, yanila polong 
£ X doi Betfage doi Zaitun Bunggulo. Idoo Yesus 
sumboliiyo lua kona pololaing ampakon loolukon. 2 “Potauso 
doi kampungoo mo sinasalaan,” Yesus tetebayo doi yanila. 
“Komuyu naikon mosobit kitayo daano komeeng kokaladai 
mokinooton tukon napau. Posodiiyo lua-lua tukon pobabayo 
doi sumai. 3 Kalu daano komian momansadai oioila, bontiikene 
doi tumbuno, ‘Temeneno palaluuwo’, maka do mianoo tukon 
mosobit sodiikenemo do kaladaidoo nabinaba.” 

4 Langgedoo buno doiya sulano nateali oila konabi nabinantil 
buno naiya, 

5 “Bontiikene doi Sion, 

komu Tomundo lubat doikoo. 

Yana monondok konoano tukon molokiti meeng kokaladai, 
meeng kokaladai napau mo tatabokon.” 

6 Lapa doimbaa doi napololaingoo molua tauso tukon 
loingikene doi Yesus natinetebakonoo doi yanila. 7 Yanila 
babayomo do kaladaidoo tukon napau. Maka yanila ombosiiyo 
do kaladai-kaladaidoo bungguto tukon napai jubah. Maka 
Yesus lokitiyo. 8 Badaang komian indaa moambasene kona 
pai jubah doi loloon, bai komian bailong mopotoli kayung 
langano tukon adadale doi loloon tangano. ’Mian badaang mo 
ampakon mantailuk tukon motunduwo Yesus keikeison, “Tubo 
Daud Napau! Binalakaatimo yana mo lubat tukon Temeneno 
sambuno! Nggaale ko Mian Bisa mo Tatandak Tuuno!” 


21:5: Zak.9:9 21:9: Saad. 1 18:25,26 

Loloon doi kota Yelusalem (21:10) 

10 Maka sambuno Yesus usok doi Yelusalem, sasaibino komian 
doi kotadoo teali nggabut. “Naiya indee miano?” mian-mian doi 
kotadoo mansadai. 

11 “Yana Nabi Yesus, lengget doi Nasalet doi Galilea,” mian 
badaang mo lainge Yesus napotimbili. 

Yesus usok doi Temeneno Nabonua 

( Mlk . 11:15-19; Luk. 19:45-48; Yoh. 2:13-22) 

,2 Lapa doiya Yesus usok doi Temeneno Nabonua, tukon 
siikayo sasaibino komian mo poboluki idoo. Yesus buanggeyo 
komeda-meda posobolian doy, tukon banggo-banggo babalu- 
kanan tomisi lapatiing. 13 Maka yana bantile doi mian-mianoo, 
“Doi Kitab Moliyous lalomo totulis baikon ko Mian Bisa bantile, 
‘Daku bonua binantil bonua sambeangan.’ Bai komuyu tealikene 
mian molokis nadungolan!” 


21:13: Yes. 56:7, Yel. 7:11 

14 Mian-mian mopiit tukon molemat lubat doi Yesus doi 
Temeneno Nabonua, tukon yana aline yanila. 15 Bai imam- 
imam kapalano tukon gulu-gulu agama nggimal mokitayo komo 
minasaingdinggon Yesus mo kubaiyo. Tukon yanila nggimal 
molengele kolabuk-labuk mokokuweis doi Temeneno Nabonua, 
“Tubo Daud Napau!” 

16 Yanila bantile doi Yesus, “Ikoo lengele oila kona pai 
binantil?” 

“Oode, yaku lengele,” Yesus timbiliyo. “Kai akiyoon komuyu 
pobasayo ayat doi Kitab Moliyous nia: ‘Labuk-labuk tukon pau 
lumboon lapamo ikoo otunggule sulano namabantil manggaalan 
mo kana’?” 

l7 Lapa doiya Yesus tinggalemo yanila, maka tobuat doi 
kotadoo taus doi Betania tukon moolo idoo. 

Yesus kutuke koala batango 

( Mlk . 11:12-14 , 20-24) 

18 Modoakon dodowasoono, doi naampakonan abali doi kota, 
Yesus malaalo. 19 Yana kitayo komeeng koala batango doi loloon 
bibilo. Yana ampakon doi aladoo batango, bai aki namalaat 
mau nabaino meeng kosaono tolongo loono. Maka Yesus bantile 
doi kayungoo, “Ikoo akimo musao koidan!” Aladoo batango 
polaing molooyu. 

20 Sambuno Yesus napololaing-pololaing kitayo do kadadia- 
noo, yanila masaingding tuuno. “Bulaa kai do aladoo batango 
polaing mate banggadudul?” yanila mansadai. 

21 “Bisa,” Yesus timbiliyo, “Kalu komuyu maangga tukon aki 
po balasaak, komuyu moola pokubaiyo oila komo lapamo yaku 
lakukanggene doi ala batango nia. Tukon aki natongo doiya, 
bai komuyu moola pobantile kobunggul nia, ‘Tobingkat tukon 
tasakukon doi tobun lalomo’: maka doiya langgedoo naikon 
teali. 22 Oila mo komuyu po kinabi doi posambeangan, komuyu 
naikon talimayo, asal komuyu maangga.” 

Pasadai tentang doi Yesus nahaak 

(Mlk. 11:27-33; Luk. 20:1-8) 

23 Doibundu Yesus abali doi Temeneno Nabonua, maka usok 
tukon mongotunggul idoo. Yana daano momongotunggul, imam- 


21 : 16 : Saad. 8:2 21 : 21 : Mat 17:20, IKol. 13:2 

imam kapalano tukon sambu-sambu Yahudi Iubat doi yana 
tukon mansadai, “Oila komu toiyano sasaibino nia ikoo moola 
kubaiyo? Indee komo beenggon haak?” 

24 Yesus timbiliyo, “Yaku koidan mansadai doi komuyu, tukon 
kalu komuyu timbiliyo, yaku bontiikene doi komuyu tukon 
indee nahaak yaku mokubaiyo nalangge-langge nia. 25 Yohanes 
momansau mian tukon indee nahaak? Mian Bisa kai banggapi?” 

Maka imam-imam kapalano tukon sambu-sambu Yahudidoo 
tambuun posadaikene doi yaniladoo. “Kalu kita bantile, ‘Tukon 
Mian Bisa nahaak,’ yana bantile, ‘Kalu buno doiya bulaando 
komuyu akipo maanga doi yana?’ 26 Bai kalu kita bantile, ‘Tukon 
banggapi nahaak,’ kita matakut doi mian badaang, sabab yanila 
sasaibino toiyo Yohanes daano meeng konabi.” 27 Jadi yanila 
timbiliyo, “Kami aki mai toiyo.” 

Maka Yesus bantile doi yanila, “Kalu buno doiya mau yaku 
aki kubantile doikoo tukon indee nahaak yaku mokubaiyo 
sasaibino nia.” 


Andean lua kolabuk 

28 “Budodoiya bulaando komu palaat doi langge nia?” Maka 
Yesus bantile koikoidan. “Daano komeeng kotama mo totooli 
lua kopau malaneno. Mianoo ampakon doi napau langgongo 
tukon bantile, ‘Pau, ampakono balimang oloyo nia doi anggul 
asino.’ 29 ‘Yaku aki kuyase,’ do paudoo timbiliyo. Bai lapa 
doimbaa boliimo kona pikilan tukon ampakono doi anggul 
asinodoo. 30 Lapa doimbaa tamanodoo ampakon doi napau 
koluano, tukon mabantil langge mo pokakana. ‘Monondok, 
Tama,’ paudoo koluano timbiliyo. Bai yana aki naampakon. 
31 Kalu doi paudoo luaila inaando komo loingiyo kotamano 
namongiasan?” 

“Langgongo,” imam-imam kapalano tukon sambu-sambu 
Yahudi napotimbili. 

Maka Yesus bantile doi yanila, “Poanggayomo: Pakabi- 
pakabi lulu tukon boi-boine balolowa naikon mantailukon teali 
Mian Bisa naumat kalu baino komuyu. 32 Sabab Yohanes Pasau 
Mian lubat, tukon tudoikene doi komuyu bulaando kotuboan 
Temeneno mo yase, bai komuyu aki poyase maangga doi 
otungguloo; bai kopakabi-pakabi lulu tukon boi-boine balolowa 
maanggamo doi yana. Bai mau kai nalapamo komuyu kitayo 

sasaibino doiya, komuyu akipo boliiyo kopo pikilan tukon akipo 
maangga doi Temeneno.” 


Andean polimang-polimang anggul asino 

(Mlk. 12:1-12; Luk. 20:9-19) 

33 “NdongoIiiyo naandean nia meeng koidan,” Yesus bantile. 
“Meeng komian buta tumbuno sakaiyo meeng kona anggul 
asino. Yana pagale potikunggon, tukon makali buang bapipisan 
anggul, lapa doiya maka kekendenge kosabua meeng batotoolian 
motatandak. Lapa doiya maka yana monggisabokene dona 
asidoo anggul doi molimangedoo, maka taus doi lipu bailong. 
34 Sambuno laate kobapupuiyan anggul saono, buta tumbunodoo 
sumboliiyo kona peleleani-peleleani doi molimangedoo sulano 
natalimayo kona obos. 35 Bai domo limange do asidoo 
lakoyo do butadoo tumbuno napeleleani; komeeng binobokii, 
kobailong inakate, tukon kobailong sinokuli batu. 36 Butadoo 
tumbuno sumboliiyo koidan kona peleleani bailong, lobian kona 
kadaang doi tumbenodoo. Bai yanila binunokon dotumbenodoo. 
37 Doibundu butadoo tumbuno sumboliiyo doi yanila kona pau 
susuungo, ‘Tantu daku pau inodotii,’ doi napopikikon. 38 Bai 
sambuno do polimangoo mo kitayo do butadoo tumbuno napau, 
yanila pobantikono meeng tukon bailong, ‘Ah naiyamo yana, 
kotumbuno mohaakiyo. Mai nda akateyo yana, sulano kita 
malaat naobos!’ 39 Maka do paudoo linako, sinakukon doi 
tonggulung, maka inakate.” 

40 Yesus mansadai, “Nah kalu do asidoo anggul tumbuno 
abali, yana naikon oila kona kubaiyano do polimang- 
polimangoo?” 

41 Yanila timbiliyo, “Tantu yana naikon akateyo do mianoo 
molokis, maka namonggisabokene do asidoo anggul doi mian 
bailong mo yase beena obos do butadoo hasilo doi tempono.” 

42 Maka Yesus bantile doi yanila, “Kai akiyoon komuyu 
pobasayo komo totulis doi Kitab Moliyous lalomo? 

‘Batu mo aki tukang bangunan napakeyo 
tealimo batu mo pinalaluu. 

Naiyamo ko Temeneno nakokubai; 
monondok tuuno!’ ” 


21:32: Luk. 3:12, 7:29-30 21:33: Yes.5:l-2 21:42: Saad. 118:22-23 

43 “Jadi poneneeke,” Yesus bantile, “sasaibino kohaak buno 
Mian Bisa naumat inala doikoo tukon bineekon doi bangsa 
bailong mo ampakonggene ko Mian Bisa napalenta-palenta. 
[‘“Komian mo otuwong doi batudoo, naikon manas; tukon do 
mianoo mo pinisaidoo batu, manas teali ambata.]” 

45 Doiya kosinggatoo imam-imam kapalano tukon Falisi- 
falisi miano lengele Yesus naande-andean, yanila toiyomo 
baikon Yesus basilinganggene yanila. ^Jadi yanila pomeenggon 
molakoyo Yesus. Bai yanila matakutene komian badaang, sabab 
mian badaang aanggene Yesus meeng konabi. 


Andean lamean basowaanan 

( Luk . 14:15-24) 

^ ^ Yesus basilingan koidan doi mian madaang tukon 
mdmd mangala andean, 2 nabantilano, “Kalu Mian Bisa 
mapalenta, kona bunoan pokakana naandean nia: Meeng 
kotomundo kubaiyo kolamean basowaanan tuuk doi namalane. 
3 Tomundodoo sumboliiyo kona peleleani-peleleani taus uange 
komian mo inuang doi lameanoo. Bai do mianoo moinuang 
aki nayase lubat. 4 Lapa doiya do tomundodoo sumboliiyo 
koidan kona peleleani-peleleani bailong. Yana bantile doi yanila: 
‘Bontiikene doi mian moinuangoo: Kolobo masalo lapamo 
tasadia. Saapi, tukon daku saapi napau mo monondok tuuno 
lapamo kinolot. Sasaibino sadiamo. Polubato doi lameanoo 
basowaanan!’ 5 Bai do mianoo mo inuang aki napopusinggon. 
Yanila ampakon doi nalimang memeeng - komeeng doi 
naasi, kobailong doi namangambalan; 6 tukon kobailong lakoyo 
do peleleanidoo tomundo, maka bobokiiyo tukon akateyo 
yanila. 7 Sambuno do tomundodoo lengele do langgedoo, yana 
nggimal tuuno. Yana sumboliiyo kona suludadu moakateyo 
do pangakate-pangakatedoo, tukon suayo yanila nakota. 8 Lapa 
doiya yana uange kona peleleani-peleleani, maka bantile, 
‘Lamean basowaanan lapamo sadia, bai saibino komo inuang 
aki namoola. 9 Poampakono budodoiya doi loloon mobabasal, 
tukon pouange mau nabadaang komian molubat doi lamean 
basowaanan nia.’ l0 Peleleani-peleleanidoo ampakono. Yanila 
ampakon doi loloon mobabasal maka pototongikene sasaibino 
komian napinosuunggon, mo monondok mau mo kulokis. Maka 
moono komian doi lamean basowaananoo tukon mian molubat. 

u Lapa doiya do tomundodoo usok mokita-kitayo domianoo 
molubat; yana kitayo daano komeeng komian doi lameanoo mo 
aki namapake pakean lamean. ,2 Maka yana sadaiyo do mianoo, 
‘Tulando, bulaando ikoo mousok dimbaa moaki mumapake 
pakean lamean?’ Mianoo aki namoola mabantil oioila. 13 Maka 
do tomundodoo bantile doi peleleani-peleleani, ‘Boboiyo koaino 
tukon limano namian nia, tukon sakukene yana doi tonggulung 
doi lipu nakalipookanan. Imbalimo kona daanowan kokiilan 
tukon sakisaawan.’ ” 

,4 Maka Yesus akabuse kona andeanoo buno nia, “Badaang 
komo inuang, bai soisik komo tolilik.” 

Soal babealan lulu 

( Mlk . 12:13-17; Luk. 20:20-26) 

,5 Lapa doiya Falisi-falisi miano ampakon bisalakene singgat- 
singgat bulaa kona moolaan yanila moosinggete Yesus tukon 
pasadai-pasadai. 16 Maka yanila sumboliiyo kona pai pololaing- 
pololaing ampakon doi Yesus polaing tukon bubulaa koanggota 
Helodes namian. Mian-mianoo bantile doi Yesus, “Tama Gulu, 
kami toiyo Tama monondok. Tama mongotunggul talaang 
tuuno ko Mian Bisa namongiasan motuuk doi banggapi, aki 
mupopusinggon komian bailong napalaat. Sabab Tama aki 
mulilike komian. 17 Tobikon doiya, Tama bontiikene doi kami: 
Kalu nda agama atulano, kai moola nda babeal lulu doi 
Tomundo kai aki?” 

,8 Yesus toiyo konoanoila mo kulokisoo, jadi yana bantile, 
“He, komuyu mian-mian mokakaadukon! Bulaando komuyu 
yase osinggete yaku? 19 Soba tudoikene doi yaku dodoydoo 
komuyu mo pakeyo pebeal lulu!” 

Maka yanila beekene doi yana meeng kodoydoo pelak. 20 Yesus 
mansadai doi yanila, “Gambal tukon indee miano sambuno 
naiya?” 

21 “Tomundo,” yanila timbiliyo. 

Maka Yesus bantile doi yanila, “Kalu buno doiya, beekene doi 
Tomundo oila komo Tomundo koona, tukon doi Mian Bisa oila 
komo Mian Bisa koona.” 

22 Salataa yanila molongol do bantilanoo, yanila teali 
masaingding. Maka yanila ampakono tinggale Yesus. 


22:13: Mat. 8:12, 25:30, Luk. 13:28 

Soal abalian tubo doi matean 

(Mlk. 12:18-27; Luk. 20:27-40) 

23 Doiya kooloyonodoo koidan ko Saduki miano lubat doi 
Yesus. Yanila daano meeng komian tambuno mo pikikene 
baikon komian mate akimo natubo koidan. 24 “Tama Gulu,” 
yanila bantile, “Musa buno naiya kona otunggul; Kalu 
meeng komalane mate, tukon yana akiyo kona pau, sio 
utuso nakilayo dobalunodoo sulano nadaano kona tulunan 
doi mianoo mo mate. 25 Daano pitu komian motolutus mo 
dungol dimbaa. Kolanggongo osowaan maka mate akiyo kona 
pau. Maka dobaluno tininggoliikon tuuk doi utuso. 26 Utusodoo 
aki namalumbit mate tukon akiyo kona pau. Bubuudoomo 
lakon tukon utuso kotoluno tuluus polong doi kopituno. 
27 Doibundu boinedoo susuungo mate koidan. 28 Jadi, nalaate 
kotembono komian mate nainotuboiyan koidan, do boinedoo 
indee naboloki? Sabab domo pituiladoo lapamo poala yana.” 

29 Yesus timbiliyo, “Komuyu sala tuuno, sabab komuyu 
aki poalatiyo ko Kitab Moliyous, mau Mian Bisa nakuasa. 
30 Sabab kalu komian momate abalimo tubo, yanila akimo 
naosowaanan koidan, bai yanila tubo pokakana komalaekat doi 
sulugaa. 31 Akiyoon baanggon komuyu pobasayo oila ko Mian 
Bisa nabinantil buno kokaliangano komian momate moinotuboi 
koidan? Mian Bisa bantile, 32< Yakumo Abalaham na Mian Bisa, 
Ishak tukon Yakub na Mian Bisa.’ Mian Bisadoo bolikon Mian 
Bisa mian momate. Yana Mian Bisa mian motubo!” 

33 SaIataa do mianoo mobadaang lengele Yesus napobontiikon, 
yanila masaingdinggene tuuno kona otunggul. 


Palenta mo tutuu 

(Mlk. 12:28-34; Luk. 10:25-28) 

^Singgatoo Falisi-falisi miano lengele baikon Yesus molapamo 
kubaiyo ko Saduki miano akimo namoola basilingan oioila 
koidan, yanila pototongi. 35 Meeng komian doi yanila, doiyamo 
meeng kogulu agama, osinggete Yesus tukon meeng kopasadai. 
36 “Tama Gulu,” nabantilano, “palenta oilakai komo tutuu doi 
agama atulano?” 


22:23: Kis.L.23:8 22:24: Kuai. 25:5 22:32: Tob.3:6 22:35-40: Luk. 10:25-28 

37 Yesus timbiliyo, “Seseange ko Temeneno Mian Bisa tukon 
sasaibino konoamu, tukon sasaibino kobutomu, tukon sasaibino 
komu pikilan. 38 Doiyamo kopalenta mo tutuu tukon moponting! 
39 Palenta koluano pokakana tukon do tumbenodoo: Seseange 
kotulamu pokakana kobutomu susuumu. ^Sasaibino koagama 
atulano Musa mo beekene tukon otunggul doi nabi kona luwean 
doi palentadoo molua.” 

Soal Tomundo Pasalamat 

(Mlk. 12:35-37; Luk. 20:41-44) 

41 Daano ko Falisi-falisi miano pototongi idoo, maka Yesus 
mansadai doi yanila, 42 “Oila komuyu kopo palaat doi Tomundo 
Pasalamat? Indee nakatulunan yana?” 

“Daud natulunan,” yanila timbiliyo. 

43 “Kalu buno doiya,” Yesus sadaiyo, “oila kosababpo ko 
Mian Bisa Na Loh mobontiliyo Daud sulano nabantile Tomundo 
Pasalamat ‘Temeneno’? Sabab Daud bantile, 

44 ‘Temeneno bantile doi ku Temeneno: 
osulang doi bakalinganggu taikon, 
polong yaku kubaiyo komu musu-musu loingiyo ikoo.’ 

45 Jadi kalu Daud sombuikene Tomundo Pasalamatoo, ‘Temene- 
no\ bulaando kona tealian yana katulunan Daud?” 

^Akiyo komeeng komian momoola timbiliyo Yesus. Tukon 
mulai doi oloyodoo, akimo nadaano komo balani mansadai 
oioila koidan doi yana. 

Poingotii sulano bada-badagai doi gulu-gulu agama tukon Falisi- 

falisi miano 

(Mlk. 12:38-39: Luk. 11:43 , 46, 20:45-46) 

^ ^ Maka Yesus bantile doi mian badaang tukon doi 
napololaing-pololaing, 2 “Gulu-gulu agama tukon Falisi- 
falisi miano malaat kuasa sulano naunggoliiyo kona makisuut 
Musa naukum. 3 Tobikon doiya loingiyo tukon tulutiyo sasaibino 
yanila napinalentakon. Bai inai mokubaiyo oila kona pai 
kinubai, sabab yanila aki naampakonggene oila kona pai 
inotunggukon. 4 Yanila tuntute kolangge-langge mo maaling 
tukon beena palatulan-palatulan mo babalat, bai mau nabaino 
kai soisik yanila aki natulungiyo komian moampakonggene. 


22:37: Kuai.6:5 22:39: Masam. 19:18 22:44: Saad. 110:1 

5 Sasaibino komo yanila lakukene tolongo kai sulano komian 
nakitayo. Yanila sangadaiyo mapake alos sambeangan mo 
bebelan tukon kobulusane kona jubah ale-aleno! 6 Yanila yase 
kotampat mo monondok tuuno doi lamean, tukon osulangan 
mosanaang doi bonua kaleda. 7 YaniIa sanaang kalu mian 
odotiiyo doi labotan-labotan, tukon inuanggon Tama Gulu’. 
8 Bai komuyu inai poyase inuanggon Tama Gulu\ sabab komu 
Gulu tongo meeng tukon komuyu sasaibino montolutus. Tukon 
inai komuyu monguang meeng komian doi dunia nia Tama’, 
sabab ko Tamamu tongo meeng, doiyamo Tama doi sulugaa. 
l0 Tukon inai komuyu poyase inuanggon ‘PongotungguI\ sabab 
kopo pongotunggul tongo meeng, doiyamo Tomundo Pasalamat 
mo Iapamo Mian Bisa dondiikene. "Komian mo babasal doi 
komuyudoo siokai nateali mupeleleani. "Komian mo katandake 
kobutongo naikon inepende, tukon mian mo pependeyo 
kobu tongo naikon kinatandak.” 


Yesus sosiboliiyo kokokubai mokakaadukon 

(Mlk. 12:40; Luk. 11:39-42 , 44, 52 , 20:47) 

13 “Silakamo kai komuyu gulu-gulu agama tukon Falisi-falisi 
miano! Komuyu tongo kakaadukon. Komuyu semba-sembange 
komian moteali Mian Bisa naumat. Bai komuyu susuumuyu aki 
poyase teali Mian Bisa naumat, tukon mian bailong mo yase, 
komuyu semba-sembange. 

[ 14 Silakamo kai komuyu gulu-gulu agama tukon Falisi- 
falisi miano: Komuyu tongo kakaadukon. Komuyu tongo 
tipuwe kobalu-balu tukon lambase kona bonua tukon sulano 
kopoo kulokisan naaki natotoi komuyu sambeang bulu-bulusan. 
Doiyamo kosababpo komuyu kopo ukuman naikon babalat!] 
l5 Silakamo kai komuyu gulu-gulu agama tukon Falisi-falisi 
miano! Komuyu tongo kakaadukon! Komuyu ampakon dodoon 
pintosiiyo kotobun, tukon loloiyo kobuta tina tongo sulano 
po kubaiyo meeng komian nausok doi muagama. Tukon kalu 
Iapamo do mianoo usok doi muagama, komuyu kubaiyo yana 
nalaka miano, mo lobian lua luunggon kona kulokisan doi 
komuyu susuumuyu! 


23:5: Mat. 6:1, Kuai. 6:8, Bang. 15:38 23:11: Mat. 20 : 26 - 27 , Mlk. 9:35, 10:43-44, Luk. 22:26 

23:12: Luk. 14:11, 18:14 

16 SiIakamo kai komuyu pongotunggul-pongotunggul mo 
piit! Komuyu mootunggukene naiya, ‘Kalu komian batotopi 
domii Temeneno Nabonua, do mianoo aki natokooton doi 
natotopidoo; bai kalu yana batotopi domii mosoni doi Temeneno 
Nabonua, yana tokooton doi natotopidoo.’ 17 Komuyu mian- 
mian bodoh mo piit! Naando komo lobian monondok tuuno: 
namas, kai do Temenenodoo Nabonua mo tealikene do 
mosonidoo moliyous? 18 Komuyu otunggukene naiya koidan, 
‘Kalu meeng komian batotopi domii balabaan, do mianoo aki 
natokooton doi natotopidoo; bai kalu yana batotopi domii 
sosubakon doi balabaanoo bungkukono, yana tokooton doi 
natotopidoo.’ ,9 Todudulo kopo piitan! Inaando komo lobian 
monondok tuuno? Nasosubakon kai balabaan mo tealikene do 
sosubakonoo moliyous? 20 Tobikon doiya, kalu meeng komian 
batotopi domii balabaan, doiya koalatino yana batotopi domii 
balabaan, tukon domii sasaibino kososubakon mo daano doi 
bungkukono. 21 Tukon kalu komeeng komian batotopi domii 
Temeneno Nabonua, doiya koalatino yana batotopi domii 
do Temenenodoo Nabonua, tukon domii do Mian Bisadoo 
mo dungol idoo. 22 Tukon kalu komeeng komian batotopi 
domii sulugaa, doiya koalatino yana batotopi domii doi 
Temeneno nakulusii, tukon tuuk doi Mian Bisa mo osulang doi 
nakulusiidoo. 

23 Silakamo kai komuyu gulu-gulu agama tukon Falisi-falisi 
miano! Komuyu kakaadukon. Lamba-lamba buno salasi, adas 
momaamis, tukon jintan, komuyu mebee soobos doi Temeneno 
kalu songulo koobos. Banggokai kolangge-langge mo ponding 
doi palatulan-palatulan agama, buno: Kaadilan, poseseangan, 
tukon taatan, komuyu akipo popusinggon. Banggokai doiyamo 
komo sio pokubaiyo, tukon inai polapusene kobailong koidan. 
24 Komuyu katua-katua mo piit! Pos doi po paisu ininum lalomo 
komuyu tilise, banggokai kounta komuyu lemese! 

25 Silakamo kai komuyu gulu-gulu agama tukon Falisi- 
falisi miano! Komuyu kakaadukon! Manggo-manggo tukon 
mupinggan-pinggan komuyu kumosiyo doi tonggulungo nabili- 
bilisii bai doi lalomo manggilit tuuno tukon langge-langge 
komuyu molaate tukon doi ponggimalan tukon pomodokoan. 
26 Falisi miano mopiit! Kumosiyo looluk nabili-bilisii domanggo- 


23:22: Yes. 66:1, Mat. 5:34 23:23: Masam. 27:30 

manggodoo lalomo tukon domu pinggan, sulano doi tonggu- 
lungodoo koidan nateali bilisii! 

27 Silakamo kai komuyu gulu-gulu agama tukon Falisi-falisi 
miano! Komuyu tongo kakaadukon! Komuyu pokakana kokibul- 
kibul mo sineet moute; doi tonggulungo tokita monondok, 
bai doi lalomo moono tukon buku tukon sasaibino boowan. 
28 Bunomo koidan komuyu. Doi tonggulung komuyu tokita 
monondok doi mian; bai doi lalom komuyu moono tukon 
bakala-kalaan maka kulokisan.” 


Yesus tantukene koukuman motuuk doi gulu-gulu agama 

tukon Falisi-falisi miano 

(Luk. 11:47-51) 

29 “Silakamo kai komuyu gulu-gulu agama tukon Falisi-falisi 
miano! Komuyu kakaadukon! Komuyu bangune kokibul-kibul 
mo monondok tuuk doi nabi-nabi, tukon komuyu bubungaiyo 
kopaliasano doi mian mo monondok kona tuboan. 30 Tukon 
bantile, ‘Kalu andeno kami tubo doi loonudoo tumbunggami 
loolukonoo, aki mai moloingi yanila moakateyo konabi- 
nabi.’ 31 Jadi komuyu mangakukenemo mau komuyu daano 
tulunan domianoo mo akateyo konabi-nabi! 32 Kalu buno doiya, 
pobanggadudulkenemo tukon poalapayomo kolalim-lalim mo 
lapamo tumbunggitadoo tambuune! 33 Komuyu kulokis tukon 
tulunan mian kulokis! Bulaando kopoo tealian salamatene 
kobutomuyu doi nalaka ukumano? 34 Ndongoliiyo momonondok: 
Yaku naikon makapatu doikoo nabi-nabi, mopandoi, tukon 
gulu-gulu; kosoobos doi yaniladoo naikon komuyu akateyo, 
tukon kosoobos naikon komuyu sembange doi kayung sembang. 
Daano komo naikon komuyu sakisaayo doi bonua-bonua kaleda, 
tukon komuyu lelenggene doi meeng kokota tukon doi kota 
bailong. 35 Tobikon doiya, komuyu inukum sabab pomangakatean 
mian mo akiyo kona sala - tambuun doi Habel nainakatean mo 
akiyo kona sala polong doi Zakalia Belekia napau nainakatean., 
komuyu akateyo doi Temeneno Nabonua napo kalatanan tukon 
balabaan. ^Poanggayomo: sasaibino doiya tinonggungikon doi 
mian doi loonu nia!” 


23:27: Kis.L.23:3 

Yesus seseange ko Yelusalem 

(Luk. 13:34-35 ) 

37 “Yelusalem, Yelusalem! Ikoo akateyo konabi-nabi, Mian 
Bisa nabobintokon ikoo sakule batu polong pomatekon. 
Madaango luunggon yaku yase dagaiyo sasaibino komu mian 
pokakana komanuk tinano mosoloupiyo kona pau-pau doi kapilo 
adeno, bai aki poyase! 38 Tobikon doiya, ko Mian Bisa akimo 
nalolainge ikoo. 39 Potoiyo: Tambuun diabudodoo ikoo akimo 
mukitayo yaku koidan polong ikoo bantile, ‘Binalakaati yana mo 
lubat tukon Temeneno sambuno.’ ” 

Yesus basilinganggene bulaa kokaliangano ko Temeneno 

Nabonua namolompoan 

(Mlk. 13:1-2; Luk. 21:5-6) 

^ A Salataa Yesus tinggale ko Temeneno Nabonua, kona 
pololaing-pololaing lubat doi yana tukon tudeyo 
kobangunan-bangunan Temeneno Nabonuadoo. 2 Yesus bantile 
doi yanila, “Kai komuyu kitayo sasaibinodoo? Potoiyomo, akiyo 
komeeng kobatu doi bangunan-bangunanoo naikon mototinggal 
tosusun doi natangabosan. Sasaibino naikon linamas.” 

Kona susaan tukon sakisaawan 

(Mlk. 13:3-13; Luk. 21:7-19) 

3 Doibundu Yesus ampakon doi Zaitun Bunggulo, tukon daano 
moosulang, kona pololaing-pololaing lubat mopobasalitai tukon 
yana. “Bontiikene doi kami sasaibinodoo indee kotembono 
kona tealian,” yanila bantile doi yana, “Indee kopaloosano 
mookitakene Tama nalubatan tukon dunia nakiamatan?” 

4 Yesus timbiliyo, “Pobadagai, inai napolong komuyu 
totipu. 5 Sabab badaang komian molubat tukon moalayo 
kosambunggu tukon bantile, ‘Yakumo kai do Tomundodoo 
Pasalamat!’ Yanila naikon badaang komian natinipu. 6 Komuyu 
molongol salita poakatean tukon papalangan bulitano, bai 
inai pomatakut. Sabab doiya langge-langgedoo sio nateali, bai 
doiya akiyoon nalaate kotembono kona kiamatan. 7 Kobangsa 
meeng poakate tukon bangsa bailong, konegala meeng naikon 
lobosio konegala bailong. Doi yayaa naikon teali komalaalan 
tukon leali. 8 Sasaibino ,doiya sodo namangatambuunan tolong, 

pokakana komeeng koboine mo meneemiyonggon malalas doi 
namosuungan. 

9 Doibundu komuyu linako tukon bineekon sulano po 
sinakisaa tukon inakate. Sasaibino komian doi dunia mosikitene 
komuyu sabab komuyu kupololaing. 10 Doiya singgatoo badaang 
komian momulutat, tukon molokis-lokise tukon pomosikiton 
meeng tukon bailong. 11 Badaang konabi-nabi mokala naikon 
molubat, tukon okoliiyo komian badaang. 12 Kokulokisan naikon 
landa buno doiya kona hebatan polong badaang komian 
moakimo namoola koidan poseang. 13 Bai mian mo bataanggon 
polong doibundu naikon sinalamaton. 14 Tukon Bilita Monondok 
kaliangano bulaando ko Mian Bisa namapalentaan naikon 
pinolonggon doi posaapon kodunia, sulano sasaibino komian 
moola molongol. Lapa doiya maka nasodo lubat kokiamat.” 

Kulokisan mo bamanas 

(Mlk. 13:14-23; Luk. 21:20-24 ) 

15 “Komuyu naikon kitayo ‘Kulokisan mo bamanas’, pokakana 
komo buno Nabi Daniel nabinantil, kokondong doi tampat 
mo moliyous. (Sasatan doi mobasayo: Popalatikanggene oila 
koalatino!) 16 Doiya kosinggatoo, mian mo daano doi Yudea 
sio naobuleng doi bunggul. 17 Mian mo daano doi bonua 
atono bunggono inai naobulus momangala oila komo daano 
doi nabonua lalomo. 18 Mian mo daano doi naasi inai naabali 
moalayo kona jubah. 19 Buka maen, kona kulokisan oloyo- 
oloyodoo tuuk boi-boine mo tianan, tukon boboloki mo daano 
mosusuwo kona pau! 20 Posambeang sulano inai komuyu po 
obuleng doi tembo udan kai oloyo Tadean! 21 Doi oloyo-oloyo 
mo kulokisoo daano naikon kosusaan mobabasal mo akiyoon 
nateali salataa doi dunia natinealikonan looluk polong naiya nia, 
tukon akimo naikon nateali koidan. 22 Kalu kai ko Mian Bisa 
aki nakependeyo kotembono; maka akiyono komeeng komian 
mo salamat. Bai tobikon naumat, ko Mian Bisa pependeyomo 
kotembono. 

23 Doiya singgatoo kalu daano komeeng komian mobantile doi 
komuyu, ‘Kitayo, do Tomundo Pasalamatoo daano naimbaa!’ 
kai ‘Yana daano idoo!’ - inai poanggayo do mianoo. 24 Sabab 


24 : 9 : Mat. 10:22 24 : 13 : Mat. 10:22 24 : 15 : Dan. 9:27, 1 1:31, 12:1 1 

24 : 17 - 18 : Luk. 17:31 24 : 21 : Dan. 21:1, Ink. 7:14 

naikon sumbut kopasalamat-pasalamat mokala tukon nabi-nabi 
mokala. Yanila kubaiyo kokokubai-kokubai mo akiyo kona 
bunoan, tukon mominasaingdinggon sulano nabatipu, kalu 
moola, mau Mian Bisa naumat koidan. 25 Jadi poneneeke! Yaku 
lapamo popitoikene doi komuyu loolukonoo moakiyoon do 
langgedoo nateali. 

26 Kalu komian bantile doikoo, ‘Kitayo, yana daano indaa 
doi padang lalomo!’ - inai komuyu po badombalaakon. Kai 
kalu yanila bantile, ‘Kitayo, yana basookon doi kombiang nia 
lalomo!’ - inai pomaangga. 27 Sabab Manusia Napau nalubatan 
pokakana kodidip laango motebeas doi tolopot tukon kopanano 
polong doi talise. 

28 Inaando kona anoan kobunut, idoo daano kotomisi 
mokaane kobunut.” 


Manusia Napau nalubatan 

(Mlk. 13:24-27; Luk. 21:25-28) 

29 “Aki namalumbit kona lapaan do susaanoo tumbeno, 
oloyo teali kalipookan, tukon bituwon akiyono kolaango. 
Bituon-bituon pauno tuwong luwedoi timbu, tukon mototooliyo 
kodapang teali nggabut. 30 Sambuno lapa doiya Manusia Napau 
paloosano tokita doi timbu. Doiya kosinggatoo sasaibino 
kobanggapi doi dunia kokiil. Yanila kitayo Manusia Napau 
molubat doi bunong bungkukono maka nakuasa tukon 
kinabasalan mo babasal. 31 Popuukon tolompet babasal pinuuko, 
tukon Manusia Napau sumboliiyo kona malaekat-malaekat 
mopototongikene kona mian doi sangkap kopasuno kolipu nai 
dunia nia doi timbu bunduno meeng polong doi timbu bunduno 
bailong.” 


Otunggul doi ala batango 

(Mlk. 13:28-31; Luk. 21:29-33) 

32 “Poalayo kootunggul doi ala batango. Kalu langa-langaano 
manampal tukon muyuk, tukon mangatambuuno sopii, komuyu 
toiyo baikon kotembo pintal loolanimo. 33 Bunomo lakon kalu 
komuyu kitayo do langge-langgedoo moteali, komuyu toiyo 
baikon kotembono loolanimo tuuno. 34 Potoiyo! Do langge- 


24 : 26 - 27 : Luk. 17:23-24 24 : 28 : Luk. 17:37 24 : 29 : Yes. 13: 10, 34:4, Yehz. 32:7, Yo. 2: 10, 

31, 3:15, Ink. 6:12-13 24 : 30 : Dan. 7: 13, Zak. 12: 10-14, Ink. 1 :7 

langgedoo naikon teali akiyoon ko mian-mian mo tubo nia 
budodoo namate sasaibino. 35 Timbu tukon buta naikon lapus, 
bai daku bantilan sidutu-posidutukon.” 

Akiyo komo toiyo kooloyono tukon kojamo 

(Mlk. 13:32-37; Luk. 17:26-30 > 34-36) 

36 “Akiyo komo toiyo kooloyono tukon kojamo, malaekat- 
malaekat doi sulugaa aki, mau Mian Bisa Napaudoo aki, 
tolongo Tama tolong komo toiyo. 37 KaIu Manusia Napau 
lubat naikon kondondoongo pokakana doi loonu Nuh natuboan 
looluk. 38 Doi oloyo-oloyo moakiyoon do lombadoo babasal 
nalubat, komian badaang kaan inum, tukon basowaan. Bunomo 
lakon doiya momeenggon polong doi oloyo Nuh nausokan 
doi nakapal lalomo. 39 Sambuno do lombadoo lupayo yanila 
sasaibino, maka nasodo yanila toiyo oila komo teali. Bunomo 
lakon doiya kondondoongo naikon kalu Manusia Napau 
lubat. 40 Doiya kosinggatoo, lua komian daano mobalimang 
doi asi; komeeng binaba, tukon komeeng tininggal. 41 Lua 
koboine modaano gilinge kona gandum; komeeng binaba, 
tukon komeeng tininggal. 42 Jadi, pobadagai, sabab komuyu 
aki potoiyo komu Temeneno nalubatan. 43 Neneeke naiya! 
Kalu andeno dobonuadoo tumbuno toiyo kojamo bulaa doi 
popookoo kopondikuk naikon lubat, yana aki namoolo, sulano 
kopondikuk aki nausok doi nabonua. 44 Tobikon doiya, komuyu 
sio pobasa-basadia. Sabab Manusia Napau lubat doi tembo mo 
aki posangka-sangkayo.” 

Peleleani mo satia tukon peleleani mo aki nasatia 

(Luk. 12:41-48) 

45 Yesus bantile koidan, “Kalu buno doiya, peleleani 
mo inaando komo satia tukon mopandoi? Yanamo komo 
tinealikon kapalano doi peleleani-peleleani bailong, sulano yana 
nabeena yanila kaan kana kotembono. ^Monondok tuuno 
do peleleanidoo kalu kona tuan abali, tukon laate yana 
daano mokubaiyo kona limang. 47 Poanggayomo, do tuanoo 
monggidagaikenemo sasaibino kona buat doi peleleanidoo! 48 Bai 
kalu do peleleanidoo kulokis, yana naikon bantile doi noano 
lalomo, 49 ‘Daku tuan daano malumbit maka naabali,’ maka 


24:37: Teal. 6:5-8 24:39: Teal. 7:6-24 24:43-44: Luk. 12:39-40 

Posi tukon baabosan lisison (25:3) 

yana tambuuno bobokiiyo kopeleleani-peleleani bailong, tukon 
kaan monginum tukon mian-mian momalangu. 50 Doibundu 
dona tuan abali doi oloyo tukon jam mo aki natinoi. 51 Maka 
do peleleanidoo naikon binobokii tutuuno doi natuan, tukon 
sinakukon doi tampat mian mokakaadukon. Yanila kokiil tukon 
sakisaa idoo.” 


Andean kaliangano doi songulo koboine 

^ ^ “Kalu baikon Manusia Napau lubat buno Temeneno, 
kondondoongo pokakana doi andean nia lalomo: 
Songulo koboine mokotulaiyo bandolonoo suwe-suwele mangala 
posi, maka ampakon ndobotiyo dobadolonoo malane. 2 Lima 
komian doi yaniladoo longas, tukon lima kobailongoo pandoi. 
3 Lima koboine mo longas babayo kona posi, bai aki namababa 
lisison pasadiakon. 4 Boine limailadoo mo pandoi babayo kona 


25 : 1 : Luk. 12:35 

posi tukon nalisison sinadia. 5 BandoIon malanedoo malumbit 
nalubat, jadi do boinedoo pipiito maka yanila moolo. 

6 Pintanga kopopook, maka sodo nalinongol koalalo moko- 
kuweis, ‘Bandolonoo malaneno Iubato! Maimo nda ndobotiyo 
yana!’ 7 Boinedoo mosongulo bangun, maka suayo kona pai 
posi. 8 Boi-boinedoo mo longas bantile doi mo pandoidoo, 
‘Beenggami polisison soisik sabab komai posi kabimo poso.’ 
9 ‘Aki namoola!’ boi-boinedoo mo pandoi napotimbili, ‘sabab 
inaikene kita sasaibino aki nasukup konda Iisison. Poampakono 
mongoli doi teko.’ 10 Do boi-boinedoo mo longas ampakon 
mongoli Iisison. Sodo yanila ampakon, Iubato dobandolonoo 
malaneno. Boinedoo molimaila mo pandoi mo daano kona 
Iisison usok polaing tukon dobandolonoo malane doi tampat 
balameanan, tukon kotataapon tinataapikono! 

n Doibundu boi-boinedoo bailong Iubat. Yanila wookon, 
‘Tuan, Tuan, bukayo natataapon nia sulano mai usok.’ l2 Bai 
do bandolon malanenodoo timbiliyo, ‘Yaku aki kutingoniiyo 
komuyu!’ ” 

13 Maka Yesus opupusiyo kona andeanoo buno naiya, 
“Tobikon doiya pobada-badagai, sabab komuyu aki potoiyo 
kooloyono kai kojamo.” 


Andean tolu kopeleleani 

(Luk. 19:11-27) 

14 “KaIu kai Manusia Napau Iubat buno Temeneno kondon- 
doongo pokakana nai andean nia lalomo. Meeng komalane 
lengget ampakon doi lipu mododoon. Yana uange kona 
peleleani-peleleani, maka monggitotoolikene kona buat doi 
yanila. 15 Doi memeeng kopeleleanidoo yana beekene manulut 
nangginoolakon pau meeng tukon pau meeng. Doi meeng 
komian yana beena lima koloon kodoy mosoni. Doi bailong 
yana beena lua koloon kodoy mosoni. Tukon doi meeng koidan 
yana beena sololoon kodoy mosoni. Maka yana ampakono. 
l6 Peleleani mo mantalima lima koloon kodoy mosoni polaing 
ampakon badagang, maka malaat utung lima koloon kodo> 
mosoni koidan. l7 Bunomo koidan do peleleani mo mantalima 
lua koloon kodoy mosoni malaat utung koidan lua koloon. l8 Bai 


25 : 11 - 12 : Luk. 13:25 25 : 14 - 30 : Luk. 19:11-27 



MATIUS 25 


85 



Yunani miano nadoy (25:15) 

dopeleleanidoo mo mantalima sololoon kodoy mosoni ampakon 
makali buang doi buta, maka seekene dona tuan nadoy idoo. 

19 Lapa doiya malumbit tuuno, maka do peleleanidoo natuan 
mule, maka tambuun kubaiyo kona polekengian tukon yanila. 
20 Peleleani mo mantalima lima koloon kodoy mosoni lubat, 
tukon salakanggene songulo koloon. Tuan,’ yana bantile, ‘Tuan 
beekene doi yaku lima koloon kodoy mosoni. Kitayo niiya, 
yaku daano malaat utung lima koloon koidan.’ 21 ‘Monondok,’ 
tuanoo nabantilano, ‘ikoo peleleani mo monondok tukon 
satia. Sabab ikoo moola muinangga tukon mo soisik, yaku 
maanggakene komo badaang doikoo. Usoko tukon malaingo 
mobalabalasanaang polong yaku!’ 

22 Maka peleleani mo mantalima lua koloon kodoy mosonidoo 
lubat, tukon bantile, ‘Tuan, Tuan lapamo beekene yaku lua 
koloon kodoy mosoni doi yaku. Kitayo, yaku malaat utung lua 
koloon koidan.’ 23 ‘Monondok,’ tuanoo bantile, ‘ikoo peleleani 
mo monondok tukon satia. Sabab ikoo moola muinangga tukon 
mo soisik, yaku maanggakene doikoo komo badaang doikoo 
tukon malaingo mobala-balasanaang tukon yaku!’ 24 Doibundu 
dopeleleanidoo mo mantalima soloon kodoy mosoni lubat, tukon 

bantil, ‘Tuan, yaku toiyo Tuan meeng komian mo balani. 
Tuan pupuiyo kosaono doi lipu Tuan moaki namasakakon, 
tukon mangala hasilo doi lipu Tuan moaki namotipas kalibuang. 
25 Yaku matakut, jadi yaku taus moseekene Tuan nadoy doi buta 
lalomo. Naiyamo Tuan nadoy.’ 26 Tkoo peleleani mo lokis tukon 
malas!’ tuanoo nabantilano. ‘Bolikon kai ikoo lapamo toiyo 
baikon yaku mobapupui doi lipu moaki kubasakakon, tukon 
mangala hasilo doi lipu moaki kumotipas kalibuang? 27 Kalu 
buno doiya, siokai ikoo abese daku doydoo doi bank, sulano 
kalu yaku mulemo yaku moola talimayo daku doydoo tukon 
bungano. 28 Tobikon doiya, alayomo doydoo doi yana, tukon 
beekene doi mianoo mo daanomo kosongulo koloon kodoy 
mosonidoo. 29 Sabab komian mo daanomo koona, binee koidan 
lobian badaang, tukon yana ano kona lobianan. Bai komian mo 
akiyo koona, soisik komo daano doi yana inala koidan. ^Tukon 
do peleleanidoo mo akiyo kotakoso, sakukenemo doi tonggulung 
doi kalipookan lalomo. Imbali yana kokiil tukon sakisaa!’ ” 

Pangadilan doi Oloyo Nakiamatan 

31 “Kalu kai Manusia Napau lubat buno tomundo sasaibino 
kona malaekat lainge yana, yana osulang doi nakulusii monon- 
dok. 32 Sasaibino kobangsa nai dunia nia pinototongikon doi 
salaano. Maka yana alaase yanila teali lua kotambuno pokakana 
kopototooli iyayon moalaase kona domba doi domba. 33 Mian- 
mian mo loingiyo ko Mian Bisa namongiasan pinototongikon 
doi bakalingano, tukon kobailong doi bobono. 34 Doibundu do 
tomundodoo bantile doi mianoo modoi bakalingano taikon., 
‘Maimo, komuyu Tamanggu mo balakaatiyo. Usoko doi ku 
Batomundoan lalomo mo lapamo sinadiakon doikoo salataa 
dunia natinealikonan. 35 Sabab doi tembo yaku malaal, komuyu 
beenggu kaan, tukon yaku molou, komuyu beenggu monginum. 
Yaku meeng komian molulubaton, komuyu talimayo yaku doi 
mubonua. ^Yaku aki kubapake, komuyu beena yaku pakean. 
Yaku seselon, komuyu pakuliyaku. Yaku tinalunggu komuyu 
tulungiyaku.’ 

37 Maka do mianoo bantile, ‘Temeneno, oila kotembono 
kami kitayo Temeneno malaal maka kami beena kaan 

25:29: Mat. 13 : 12 , Mlk. 4 : 25 , Luk. 8:18 25:30: Mat. 8 : 12 , 22 : 13 , Luk. 13:28 
25:31: Mat. 16 : 27 , 19:28 

Temeneno, kai molou maka kami beena Temeneno monginum? 
38 Oila kotembono kami kitayo Temeneno pokakana komian 
molulubaton maka kami motalimayo Temeneno doi mai 
bonua lalomo? Oila kotembono Temeneno aki nabapake, 
maka kami beena Temeneno pakean? 39 Oila kotembono kami 
mokitayo Temeneno seselon kai tinalunggu, maka kami tulunge 
Temeneno?’ 40 Tomundodoo naikon timbiliyo, ‘Potoiyo: Doi 
tembo komuyu pokubaiyano do langgedoo, mau natolongo 
doi meeng komian doi utus-utusonggu mo tinotulai, koalatino 
komuyu kubaiyo tuuk doi yaku!’ 

41 Maka do tomundodoo naikon bantile, doi mianoo modaano 
doi bobono taikon, ‘Ampakono naimbaa, mianoko molokis! 
Usoko doi aung lalomo mo akiyo kona posoan, mo lapamo 
sinadiakon doi Ibiliis tukon namalaekat-malaekat! 42 Sabab doi 
tembo yaku malaal komuyu akipo beenggu kaan; yaku molou 
komuyu akipo beenggu monginum. 43 Yaku mian sodo lubat, 
komuyu aki potalimayo yaku doi po bonua lalomo. Yaku aki 
kubapake, komuyu akipo beenggu pakean, yaku seselon tukon 
doi talunggu, komuyu akipo tulungiyo yaku.’ 44 Maka yanila 
naikon bantile doi yana, ‘Temeneno, oila kotembono kami 
mokitayo Temeneno momalaal kai molou, kai meeng komian 
mosodo lubat, kai aki nabapake, kai seselon, kai tinalunggu, 
tukon kami aki natulunge ko Temeneno?’ 45 Tomundodoo 
timbiliyo, ‘Potoiyo: doi tembo komuyu akipo yase tulunge 
komeeng komian mo tinotulai nia, koalatino komuyu akipo yase 
tulungiyo yaku.’ ^Maka do mianoo inukum tukon ukuman mo 
akiyo kona pupusan, bai komian mo kubaiyo ko Mian Bisa 
namongiasan malaat tuboan mobisa tukon posidutukon.” 

Pangakakon Yesus 

( Mlk . 14:1-2; Luk. 22:1-2; Yoh. 11:45-53) 

^ ^ Sambuno Yesus lapa otunggukene sasaibino do langge- 
doo, yana bantile doi napololaing-pololaing, 2 “Komuyu 
toiyo lua kooloyo koidan Oloyo Babasal Paskah, tukon Manusia 
Napau naikon sinalakanggon sulano nasinempanggon doi kayung 
sempang!” 

3 Doiya kosinggatoo imam-imam kapalano tukon katua-katua 
Yahudi pototongi doi Imam Babasal Kayafas nakamali. 4 Yanila 

25:46: Dan. 12:2 26:2: Tob. 12:1-27 

posadaikene sulano nalakoyo Yesus tukon aki natinoi, tukon 
akateyo yana. 5 “Bai,” yanila bantile, “inai do langgedoo 
nakinubai doi lamean tembono, sabab naikon sumbut kopo 
nggalanggabutonan doi layat.” 

Yesus kinundongii lisison mobabangi doi Betania 

(Mlk. 14:3-9 ; Yoh. 12:1-8) 

6 SaIataa Yesus daano doi Betania, doi Simon nabonua doi mo 
loolukoo kanakon takatol mo minosikiton, 7 meeng koboine lubat 
doi Yesus. Yana mababa meeng kobotol mokinubai luwedoi batu 
galaas, koantoko lisison mobabangi mo maaling. Doiya singgat 
Yesus daano moosulang kaan, do boinedoo kundongiikene 
do lisisonnoo mobabangi doi Yesus oluno bunggono. 8 Yesus 
napololaing-pololaing kitayo do langgedoo yanila teali nggimal. 
“Oila kona totuuk sasaibino nia modinadaat?” yanila bantile. 
9 “Lisison mobabangidoo moola nabinalukon tukon koolino 
maaling tuuno, maka kodoyno nabineekon doi mian motalalais!” 

l0 Yesus toiyo yanila napikilan, maka yana bantile, “Bulaando 
komuyu mokubaiyo susa naboine nia? Yana kubaiyo kolobo mo 
monondok tukon tanggaal tuuk doi yaku. 11 Mian motalalais 
sidutu daano doi komuyu, bai yaku aki kusidutu polaing- 
laing tukon komuyu. l2 Tukon nakundangano do lisison 
lambudoo mobabangi doi butonggu, yana masadiakene yaku 
tuuk daku kinibulan. l3 Poanggayomo! Doi posaapon kodunia, 
inaando tolong ko Bilita Monondok moluwedoi Mian Bisa 
napinolonggonan, boine nia nakokubai naikon binasalitakon 
koidan teali tondoon doi yana.” 

Yudas yase moloilokise Yesus 

(Mlk. 14:10-11: Luk. 22:3-6) 

14 Maka meeng komian doi songulo lua Yesus napololaing, 
kosambuno Yudas Iskaliot, ampakon doi imam-imam kapala. 

15 Yana bantile doi yanila, “Oilakai naikon komuyu kopo 
bineekon doi yaku kalu yaku beekene Yesus doi komuyu?” Maka 
yanila mangait tolu kolono kodoy pelak, maka yanila beekene do 
doydoo doi yana. l6 Tambuun doiya singgat Yudas moumboliimo 
todanan mo monondok sulano naloilokise Yesus. 


26:7: Luk. 7:37-38 26:11: Kuai. 1 5:11 26:15: Zak. 11:12 

Yesus kaane kokinaan Paskah tukon napololaing-pololaing 

(Mlk. 14:12-21; Luk. 22:7-14 , 21-23; Yoh. 13:21-30) 

17 Doi oloyo tumbeno doi Lamekanano ko Loti Moakiyo 
ko Lagino, Yesus napololaing-pololaing lubat doi yana. Yanila 
mansadai, “Naando Tama naiyasano kami mosadiayo kokinaan 
Paskah tuuk Tama?” 

18 Yesus timbiliyo, “Tauso doi meeng komian doi kota tukon 
bontiikene doi yana, ‘Tama Gulu nabantilan, lapamo polong 
kotembono motuuk doi yaku; yase lamekene kolamean Paskah 
doi mubonua posinggat-singgat tukon kupololaing-pololaing.’ ” 

19 Yesus napololaing-pololaing kubaiyo oila komo Yesus 
nasinumboliikon doi yanila. Yanila ampakon sadiayo kokinaan 
doi Paskahdoo. 

20 Salataa popook, Yesus tukon songulo lua kona pololaing 
osulang kaan. 21 Daano yanila mokaan Yesus bantile, “Pondongo- 
liiyo: meeng komian doi komuyu naikon loilokise yaku.” 

22 Pololaing-pololaing Yesus lengele doiya teali susa. Maka 
yanila meeng komian tukon meeng mansadaikene doi Yesus, 
“Tantu bolikon yaku komo Tama naminakisuuti?” 

23 Yesus timbiliyo, “Mian mo kemeke koloti doi manggo 
lalomo posinggat-singgat tukon yaku, yanamo naikon komo 
loilokise yaku. 24 Takainomo Manusia Napau naikon mate, buno 
komo totulis doi Kitab Moliyous lalomo. Bai silakamo kai 
komiano mo loilokise Manusia Napau! Tadukai do mianoo naaki 
nasinuung!” 

25 Maka Yudas do poloilokisoo bantile, “Tantu bolikon yaku 
Tama Gulu naminakisuuti?” 

Yesus timbiliyo, “Bunomo kai komu bantilan.” 

Temeneno nalamean 

(Mlk. 14:22-26; Luk. 22:15-20; IKol. 11:23-25) 

26 Salataa yanila kaan, Yesus mangala loti, maka sambeang. 
Doibundu yana bata-bataiyo do lotidoo tukon limano maka 
beekene doi napololaing-pololaing tukon bantile, “Alayo, tukon 
kaane; naiyamo kobutonggu.” 

27 Lapa doiya yana mangala meeng kogalaas anggul, maka 
sambeanggene doi Mian Bisa. Doibundu yana beekene do 


26:23: Saad.41:9 

angguloo tukon abosano doi napololaing-pololaing, tukon 
bantile, “Inume, komuyu sasaibino. 28 Sabab naiyamo kosaunggu 
mo sahkanggene ko Mian Bisa nadandi - sau mo kinundang 
tuuk doi mian badaang, tuuk potolos yanila nalalim. 
29 Anggayomo: Yaku akimo kai naikon kumonginum naanggul 
nia koidan polong doi tembo yaku inume koanggul mo 
boolu posinggat-singgat tukon komuyu doi Tamanggu na Dunia 
Boolu.” 

30 Doibundu yanila mananikene meeng konanian panggaal. 
Tukon salataa lapa doiya yanila ampakon doi Zaitun Bunggulo. 


Tinantukono Petulus moakiyenggene Yesus 

(Mlk. 14:27-31; Luk. 22:31-34 ; Yoh. 13:36-38) 

3, Maka Yesus bantile doi napololaing-pololaing, “Naiya 
popookia koidan komuyu sasaibino obuleng tinggale yaku; sabab 
doi Kitab Moliyous lalomo totulis; ko Mian Bisa bantile, 
‘Yaku naikon akateyo do pototoolidoo, tukon kona domba teali 
sasabul.’ 32 Bai salataa yaku inotuboi koidan, yaku ampakon 
matailukiyo komuyu doi Galilea.” 

33 Petulus bantile doi Yesus, “Batadikenemo sasaibino 
natinggale Tama, bai yaku aki kutinggale Tama!” 

34 “Neneeke,” Yesus bantile doi yana, “Napopookia koidan, 
akiyoon komanuk nakokuuwa, ikoo tolumo luunggon muaki- 
yenggene yaku.” 

35 Petulus timbiliyo, “Mau kumate polaing Tama, yaku aki 
naikon kubantile baikon moaki kutingoniiyo Tama!” 

Tukon sasaibino kona pololaing bailong bantile buno doiya. 


Yesus sambeang doi Getsemani 

(Mlk. 14:32-42 ; Luk. 22:39-46) 

36 Lapamo doiya Yesus ampakon tukon napololaing-pololaing 
doi meeng kolipu kosambuno Getsemani. Imbali yana bantile 
doi yanila, “Osulang dimbaa yaku daano motaus sambeang.” 
37 Maka yana uange Petulus tukon Zebedeus napau lua taus 


26:28: Tob. 24:8, Yel. 31:31-34 26:31: Zak.l3:7 26:32: Mat. 28:16 

polaing tukon yana. Yana nomiiyomo poloon tukon susa. 38 Yana 
bantile doi napololaing-pololaing, “Konoanggu poloon tuuno 
pokakana yaku naikon momatemo. Podungolo dimbaa, tukon 
pomalaing mobada-badagai tukon yaku. ” 

39 Doibundu Yesus taus mododoon soisik, maka yana 
ladanggene kotuulo doi buta maka sambeang. “Tama,” kona 
bantilano, “kalu moola, dedeenggene doi yaku kosakisaa mo sio 
kutoupiyo nia. Bai inai moloingiyo daku mongiasan; tongo Tama 
namongiasan komo teali.” 

40 Lapa doiya Yesus abali doi napololaing mototuiladoo tukon 
laate yanila daano momoolo. Yana bantile doi Petulus, “Tongo 
meeng kojam komuyu tolu komuyu aki namoola pobadagai 
tukon yaku? 4, Pobada-badagai kai, tukon posambeang sulano 
komuyu naaki pokanakon palasobaan. Takainomo komu pikilan 
yase komo kana bai komuyu aki namoola, sabab banggapi 
nakokubai lemah.” 

42 Yesus taus sambeang koidan, kona bantilano, “Tama, 
kalu nasakisaawan nia sio kutoupiyo, tukon akimo namoola 
dinodoonggon, batadikenemo kai Tama namongiasan komo 
teali.” 43 Sambuno lapa doiya Yesus abali koidan, tukon laate 
kona pololaing-pololaing daano momoolo, sabab yanila todudul 
pipiito tuuno. 

44 Koikoidan Yesus tinggale yanila tukon doiyamo kotoluno 
luunggon yana sambeang tukon mabantil bantil-bantilan mo 
pokakana. 45 Lapamo doiya yana abali koidan doi napololaing- 
pololaing tukon bantile, “Kai daano komuyu momoolo tukon 
balasanaang? Kitayo, laatemo kotembono Manusia Napau 
nasinalakanggonan doi mian mobaladosa nakuasa. ^Pobanguno, 
mai nda taus. Kitayo! Mian mo loilokise yaku lubato!” 


Yesus linako 

(Mlk. 14:43-50; Luk. 22:47-53; Yoh. 18:3-12) 

47 Daano Yesus mobasilingan, Yudas, meeng komian doi 
mosongulodoo lua kona pololaing lubato. Polaing-laing tukon 
yana, lubato koidan komian badaang mo mbaba bakoko tukon 
tompide. Yanila sinumbolii imam-imam kapalano tukon katua- 
katua Yahudi. 48 Dopoloilokisoo lapamo popitoikene doi yanila 
natanda nia, “Mian yaku mo umayo, doiyamo komiano. Lakoyo 
yana!” 

49 Bunomo doiya polong doi lipudoo, Yudas banggadudul taus 
doi Yesus tukon bantile, “Tabea, Tama Gulu!” Maka yana 
umayo Yesus. 

50 Yesus timbiliyo, “Utus, oila kona totuuk Utus molubat doi 
sumai?” 

Doibundu do mianoo mobadaang usok, tukon lakoyo Yesus. 
51 Daano komeeng kona pololaing mo daano idoo tukon Yesus, 
kibute kona bakoko maka tobosiikene doi imam babasal naata 
polong bontol kotolingaino. 52 Yesus bantile doi napololaingoo, 
“Usekenemo koidan komu bakoko doi salungo, sabab sasaibino 
komian mo mapake bakoko yana mate tukon bakoko. 53 Ikoo 
aanggene yaku aki kumoola mangkabi tulung doi Tamanggu, 
tukon sulano yana mosobit naikon olubate lobian songulo lua 
kopasukan suludadu malaekat? 54 Bai kalu bunomo doiya, akimo 
nateali buno domo lapadoo tinantukon doi Kitab Moliyous 
lalomo, baikon takainomo sio nateali buno naiya budodoo?” 

55 Maka Yesus bantile doi mian mo badaangoo, “Kai yaku 
nia mian kulokis, tobikon komuyu polubat mababa bakoko 
tukon tompide sulano polakoyo yaku? Samba kooloyo yaku 
mongotunggul doi Mian Bisa Nabonua, bai komuyu aki 
polakoyo yaku! 56 Bai takainomo sio nabuno doiya sulano nateali 
oilamo konabi-nabi nabinantil mo totulis doi Kitab Moliyous 
lalomo.” 

Lapa doiya, sasaibino kona pololaing-pololaing obuleng 
otinggalemo Yesus. 

Yesus inadili doi Pangadilan Agama salaano 

(Mlk. 14:53-65; Luk. 22:54-55 , 63-71; Yoh. 18:13-14 , 19-24) 

57 Mian badaang mo lakoyo Yesus babayo yana doi Imam 
Babasal Kayafas nabonua. Indaa gulu-gulu agama tukon 
katua-katua Yahudi lapamo pototongi. 58 Petulus badodoonggon 
motunduwo Yesus polong doi imam babasal nabonua basaleano. 
Maka Petulus usok doi basaleanoo, tukon osulang pototongi 
tukon dopototooli-pototoolidoo. Yana yase toiyo bulaando 
sasaibinodoo kona pupusan. 59 Imam-imam kapalano tukon 
sasaibino komo Pangadilan Agama moumbolii kasaksian mosala 
sulano namoola otuwenge Yesus nainukum mate. 60 Bai yanila 
aki namalaat mau nabaino meeng kobukutii, mau kai nabadaang 


26:55: Luk. 19:47,21:37 

komo lubat mo teali sakisii mokala-kala. Doibundu daano kolua 
komian mo lubat doi muka. 61 YaniIa bantile, “Mian nia bantile, 
‘Yaku moola lepeyo ko Mian Bisa Nabonua, tukon tolu kooloyo 
moolamo nakekendenge koidan.’ ” 

62 Maka imam babasaloo kokondong, tukon bantile doi Yesus, 
“Kai ikoo aki mumotimbili do pangasalakonoo doikoo?” 63 Bai 
Yesus aki nabiyok. Imam babasal bantile koidan doi yana, “Lolo 
Mian Bisa mo tubo, bantilemo doi kami kai koomo ko Tomundo 
Pasalamat, Mian Bisa Napau?” 

64 Yesus timbiliyo, “Bunomo domu bantilanoo. Bai angga- 
yomo: diabudodoo, komuyu naikon kitayo Manusia Napau 
moosulang taalikon bakalinga doi Mian Bisa Mobabasal 
Konakuasa, tukon lubat doi bunong bungkono luwedoi timbu!” 

65 Maka doimam babasaloo sia-siake kona pakean, tukon 
bantile, “Yana bantile lokis ko Mian Bisa! Akimo napalaluu 
sakisii, komuyu lapamo lengele kona bantil-bantilan mo lokis doi 
Mian Bisa! 

66 Doiya budodoo bulaamo komuyu kopo palaat?” 

Yanila timbiliyo, “Yana salamo, tukon sio namate.” 

67 Maka yanila tupeiyo Yesus duduso, tukon nanale yana. 
Daano koidan komo tapiyo yana 68 tukon bantile, “Soba 
timbiliyo tukon bontiikene doi kami, oh Tomundo Pasalamat! 
Indee komo tapiyo ikoo?” 


Petulus akiyenggene Yesus 

(Mlk. 14:66-72; Luk. 22:56-62 ; Yoh. 18:15-18, 25-27) 

69 Petulus daano moosulang doi tonggulung, doi basaleanoo. 
Daano komeeng kopeleleani boine molubat, tukon bantile doi 
Petulus, “Bolikon kai ikoo koidan domo polaing-Iaingoo Yesus 
do Galileadoo miano?” 

70 Bai Petulus akiyenggene doi yanila sasaibinodoo salaano. 
“Yaku aki kutoiyo komu makisuut,” Petulus napotimbili, maka 
ampakon doi basaleanoo tataapono. 71 Komeeng kopeleleani 
boine bailong kitayo Petulus, tukon bantile doi mianoo idoo, 
“Mian nia tadodoon daano polaing tukon Yesus moluwedoi 
Nasaletoo.” 

26:61: Yoh. 2:19 26:64: Dan.7:13 26:65-66: Masam. 24:16 26:67: Yes. 50:6 

72 Maka Petulus bangakiyonggon koidan, tukon batotopi, 
“Tutuu yaku aki kutingoniiyo koiya mianoko!” Petulus bantile. 

73 Aki namalumbit salataa lapa doiya, mian badaangoo mo 
kokondong idoo lubat doi Petulus, tukon bantile, “Bisamo ikoo 
daano meeng komian doi yaniladoo. Koiya tokita tuuno doi 
mubasilinganan.” 

74 Maka Petulus tambuuno bato-batotopi tukon bantile, “Yaku 
aki kutingoniiyo koiya komianoko!” 

Doiya singgat polaing kokuuwa komanuk. 75 Tukon Petulus 
tandandayomo Yesus molapamo bantile doi yana, “Akiyoon 
komanuk nakokuuwa, ikoo tolumo luunggon muakiyenggene 
yaku.” Maka Petulus tobuat tukon kokiil polong-poloong. 

Yesus binaba doi Pilatus 

(Mlk. 15:1; Luk. 23:1-2; Yoh. 18:28-32) 

^ ^ Dodowasoono, sasaibino koimam kapalano tukon katua 
Md / Yahudi mangala kaputusan moakateyo Yesus. 2 Yanila 
boboiyo yana, tukon babayo yana, maka beekene doi Pilatus, 
gubelnul pamalenta Loma. 

Yudas namatean 

(Kis. L. 1:18-19) 

3 Salataa Yudas do poloilokisoo kitayo baikon Yesus mola- 
pamo binee ukuman, yana manasalo. Maka yana abalinggene 
do doydoo motolu kolono kopelak doi imam-imam kapalano 
tukon katua-katua Yahudi. 4 Yana bantile, “Yaku baladosamo 
moloilokise komian mo akiyo kona sala, polong yana inukum 
mate!” 

Bai yanila timbiliyo, “Kami aki mai motoi? Koiya muulusan 
susuumu!” 

5 Yudas sakukene do doydoo doi Temeneno Nabonua lalomo, 
maka taus tukon bakoot bulung. 

6 Imam-imam kapalano pulute do doydoo tukon bantile, “Doy 
nia doy sau. Kalu atulan agama, doy nia aki namoola inusokon 
teali sosubakon doi Temeneno Nabonua.” 7 Sambuno yanila 
lapa pomeenggon, yanila pakeyo do doydoo pongoli buta mo 
sinombuikon Buta Tukang Tobunan. Butadoo pinake bakibulan 


27:3-8: Kis. L. 1:18-19 

doi mian molulubaton. 8 Doiyamo kosababpo polong oloyo nia 
do butadoo sinombuikon “Buta Sau”. 

9 Tukon doiya, tealimo oila komo Nabi Yelemia nabinantil, 
doiyamo, “Yanila mantalima tolu kolono kodoy pelak, doiyamo 
koolino mo lapamo pinomeenggon doi bangsa Islael teali pebeal 
tuuk doi yana. ,0 Tukon do doydoo yanila pakeyo teali pongoli 
buta tukang tobunan, buno Temeneno napinalentakon doi 
yaku.” 


Pilatus palesayo Yesus napalakala 

( Mlk . 15:2-5; Luk. 23:3-5 ; Yoh. 18:33-38) 

n Singgatoo Yesus mangadap doi Pilatus, gubelnul doi 
lipudoo, Pilatus mansadai, “Kabudoon ikoo tomundo Yahudi 
miano?” 

“Bunomo komu bantilan,” Yesus timbiliyo. l2 Bai tembo 
imam-imam kapalano tukon katua-katua Yahudi moloolukong- 
gon badaang kopangasalakon motuuk doi Yesus, yana aki 
namotimbili. 

,3 Tobikon doiya Pilatus bantile doi yana, “Kai ikoo aki 
mumolongol sasaibino yanila napangasalakon doikoo?” 

14 Bai Yesus aki natimbiliyo mau nasoisik, tobikon do 
gubelnuloo teali masaingding tuuno. 

Yesus kinonoi ukuman mate 

(Mlk. 15:6-15; Luk . 23:13-25; Yoh . 18:39 - 19:16) 

15 Doi samba ko Lamekanano ko Paskah, gubelnul mongosodii 
meeng komian motinalunggu mololoi mian badaang naililik. 
16 Doiya singgat daano komeeng komian moinukum mo 
minaamasakon. Kosambuno Yesus Balnabas. 17 Jadi salataa 
domianoo badaang lapamo pototongi, Pilatus mansadai doi 
yanila, “Indee kopoo iniyas kusodiiyo tuuk doi komuyu? Yesus 
Balnabas kai Yesus mo binantil Klistus?” 18 Pilatus bantile buno 
doiya sabab yana toiyo, baikon katua-katua Yahudi beekene 
Yesus doi yana sabab yanila masakit konoano. 

l9 Doiya singgat Pilatus daano moosulang doi kantol 
mangadilian, kona boloki makapatu teteba doi yana, “Inai 
momasambul kona palakala koiya mian noko mo akiyo kona 
sala, sabab tobikon yana, yaku olumon mo lokis tuuno 


27:9-10; Zak. 11:12-13 

kolubongi.” 20 Bai imam-imam kapalano tukon katua-katua 
Yahudi momeenggon tomboniiyo komian badaangoo sulano 
nakabiyo doi Pilatus, Balabas komo sinodii bai Yesus sio 
nainukum mate. 21 Maka do gubelnuloo mansadai koidan doi 
yanila, “Doi mian moluailadoo indee kopoo iniyas kusodiiyo 
tuuk doi komuyu?” 

“Balnabas,” yanila timbiliyo. 

22 “Kalu buno doiya, yaku sio nabulaando kokubaiyano tukon 
Yesus mo sinombuikon Klistus?” Pilatus mansadai doi yanila. 

“Posempangemo yana!” yanila sasaibino napotimbili. 

23 “Bai oila kona kulokisan?” Pilatus napasadai. 

Maka yanila wookon kakabukuan koidan, “Posempangemo 
yana!” 

24 Doibundu Pilatus toiyomo baikon yana moakimo namoola 
mokubaiyo oioila koidan tukon koidan do mianoo naikon 
nggimalo. Jadi yana mangala paisu, maka doi mianoo 
badaangoo salaano yana kumosio kolimano tukon bantile, 
“Yaku aki kumasasalaan kona matean naiya mian nia! Koiya 
poulusan!” 

25 Sasaibino do mianoo badaang timbiliyo, “Oode, batadikene- 
mo kami tukon mai labuk-labuk komo tanggunge kona ukuman 
doi namatean nia!” 

26 Maka Pilatus sodiiyo Balnabas tuuk doi yanila, tukon 
sumboliiyo komian nabobokiiyo Yesus; tukon salakanggene yana 
sulano nasinempanggon. 


Suludadu-suludadu maenggene Yesus 

(Mlk. 15:16-20; Yoh. 19:2-3 ) 

27 Doibundu Pilatus nasuludadu-suludadu babayo Yesus usok 
doi gubelnul nakamali, tukon sasaibino kona pasukan pototongi 
boilingiyo Yesus. 28 Yanila bukayo Yesus napakean, maka 
kinonoikon doi yana kojubah mosamelaon. 29 Yanila mokubai 
meeng kotomundo nasonggo doi kayung langaano mosoniton, 
tukon kinonoikon doi Yesus oluno. Doibundu yanila abese 
komeeng kotongkat doi limano bakalingano, maka yanila 
sosubaiyo yana doi salaano tukon totulaiyo yana. “Tabea 
Tomundo Yahudi Miano!” yanila bantiie. 30 Yanila tupeiyo 


27:24: Kuai. 21:6-9 

yana, tukon alayo do tongkatoo maka umbosiikene yana doi 
oluno. 31 Salataa lapa yana minaenggon, yanila bukayo kona 
jubahdoo mosamelaon maka pinekeikon koidan kona pakean 
susuungo. Doibundu yana binabamo doi tonggulung sulano 
nasinempanggon. 


Yesus sinempanggon 

(Mlk. 15:21-32; Luk. 23:26-43; Yoh. 19:17-27) 

“Doi loloon tangano, yanila posuunggene komeeng komian 
molengget doi Kilene kosambuno Simon. Yanila pakisaayo yana 
natanggunge Yesus nakayung sempangan. 33 Doibundu yanila 
polong doi meeng kolipu kosambuno Golgota, koalatino, 
“Mangabosan Olu”. 34 ldoo yanila beena Yesus monginum 
anggul mo sinabul lobo iyuno. Bai sambuno lapa Yesus tamise 
do angguloo, yana akimo nayase monginum. 

“Doibundu yanila sempangemo yana, maka ebe-ebese kona 
pakean tukon undian. “Lapa doiya yanila osulang mototooliyo 
yana indaa. “Doi oluno bungkono yanila abese kotulisan moteali 
pangasalakon doi yana, doiyamo: “Naiyamo Yesus, Tomundo 
Yahudi Miano”. 38 Polaing-laing tukon yana yanila sempanggene 
koidan kolua komian molokis; komeeng komian doi bakalingano 
taikon, komeeng koidan doi bobono sembeleng. 

“Komian mo alon idoo suasualilinggene kooluno, tukon 
totulaiyo Yesus. '“Yanila bantile, “Ikoomo komo yase lomoboyo 
ko Mian Bisa Nabonua, tukon mokekendenge koidan tongo 
tolu kooloyo! Kalu ikoomo ko Mian Bisa Napau, obulus koiya 
kayung sempangokon, tukon salamatene kobutomu!” 

41 Bunomo lakon doiya koimam-imam kapalano tukon gulu- 
gulu agama maka katua-katua Yahudi sosiboliiyo Yesus. 
Yanila bantile, 42 “Yana salamatene komian bailong, bai 
kobutongo susuungo yana aki namoola salamatene! Kalu yana 
tomundo Islael, tadukai yana diabudodoo naobulus doi kayung 
sempangoo, maka nasodo kami yase momaangga doi yana. 
43 Yana maangga doi Mian Bisa, tukon bantile baikon yana 
Mian Bisa Napau. Oode, mai nda kitayo kai ko Temeneno yase 
mosalamatene yana doiya budodoo.” 


27:34: Saad. 69:21 27:35: Saad. 22:18 27:39: Saad. 22:7, 109:25 27:40: Mat. 26:61, 

Yoh. 2:19 27:43: Saad 22:8 

^Pangakate-pangakate mo sinempang tukon Yesus sosiboliiyo 
yana koidan buno doiya! 


Yesus namatean 

(Mlk. 15:33-41; Luk. 23:44-49; Yoh. 19:28-30) 

45 Doi nasuunan kooloyo, tolu kojam kona kalumbit posaapon 
do tanodoo teali kalipookan. ^Batong tolu kikinobian, Yesus 
wookon tukon kabasale koalalo, “Eli, Eli lama sabakhtani?” 
koalatino, “Oh ku Mian Bisa, oh ku Mian Bisa bulaando kai 
ikoo motinggalaku?” 

47 Bubulaa komian modaano idoo molengele Yesus nawooko- 
nanoo, maka bantile, “Yana uange Elia!” ^Meeng komian doi 
yaniladoo moso-mosobit taus mangala kalang bungano maka 
tooniyo doi anggul momeele lalomo. Doibundu yana tabeyo doi 
meeng kokayung bunduno, tukon tutumikene doi Yesus suungo 
bibilo. 

49 Bai komian bailong bantile, “Totiliiyo, mai nda kitayo kai 
Elia lubat mosalamatene yana!” 

50 Doibundu Yesus wookon koidan tukon kabasale koalalo, 
maka yana supakene kona ansaang labino. 

5t Toik lalanse doi Temeneno Nabonua tebeak tongobos lua 
doi bungkuk polong doi bilit. Kobuta sakean tonggiyok tukon 
kobunggul-bunggul batuno tabatai. 52 Kokibul-kibul tobuka, 
tukon badaang ko Mian Bisa naumat mo lapamo mate tubo 
koidan. 53 Yanila tobuat doi kibul-kibuloo sambuno Yesus tubo 
doi namatean tukon yanila usok doi Yelusalem. Indaa badaang 
komian mokitayo yanila. 

54 Pasukan kapalano polaing-laing tukon nasuludadu-suludadu 
mo totooliyo Yesus teali matakut tuuno sambuno yanila kitayo 
do butadoo motonggiyok tukon sasaibino komo tealidoo. Yanila 
bantile, “Bisamo, yana nia Mian Bisa Napau!” 

55 Idoo daano mobadaang koboine mo mongkita doi 
nadodoonan. Yanilamo komo lapamo malaing Yesus sulano 
natulungiyo yana salataa doi Galilea. 56 Doi yaniladoo doiyamo 
Malia Magdalena, Malia Yakobus tinano tukon Yusuf, tukon 
Zebedeus napau-pau tinano. 


27:46: Saad.22:l 27:48: Saad. 69:21 27:51: Tob. 26:31-33 27:55-56: Luk. 8 2-3 

Yesus nakinibulan 

(Mlk. 15:42-47; Luk. 23:50-56; Yoh. 19:38-42) 

57 Doi popookoo lubat komeeng komian mokaasa doi 
Alimatea, kosambuno Yusuf. Yana lakon pololaing Yesus. 
58 Yana ampakon doi Pilatus, maka kabiyo Yesus badano. 
Maka Pilatus monggipalentakene sulano doi Yesus badanodoo 
nabineekon doi yana. 59 Maka Yusuf alayo do badanoo, maka 
bungusio toik lenan patolo mo boolu. ^Maka yana abese Yesus 
badano doi nakibul kinubai susuungo doi meeng kobunggul batu 
lalomo. Lapa doiya yana nggolinggene kobatu meeng mobabasal 
teali patataapikon doi kibuloo, maka yana taus. 

61 Malia Magdalena tukon Malia bailong dungol osulang idoo 
sasalaane do kibuloo. 

Pototooli-pototooli kibul 

62 Modoakon kolobo, doi oloyo Tadean, imam-imam kapalano 
tukon Falisi-falisi miano ampakon polaing-laing momangadap 
doi Pilatus, 63 tukon bantile, “Tuan, kami neneeke tempodoo 
domo batipudoo modaano motubo, yana lapamo bantile, 
‘Salataa tolu kooloyo yaku tubomo koidan.’ 64 Tobikon doiya, 
sumboliiyo komian natotooliyo do kibuloo mono-monondok 
polong doi oloyo kotoluno, sulano kona pololaing-pololaingoo 
aki namoola ndikuke kobadano maka nabantile doi mian-mian 
baikon yana lapamo inotuboi doi matean. Tukon bakala-kalaan 
doibundu nia lobian kona kulokisan doi tumbeno.” 

65 “Komuyu daano kopoo suludadu pototooli,” Pilatus bantile 
doi yanila, “potauso totooliyo tuuno do kibuloo.” 

^Maka yanila taus doi kibuloo tukon yanila beena soloot doi 
batu potutupino tukon mangabos padagai doi salaano, sulano 
naakiyo komo biye-biyeke do kibuloo. 

Yesus natuboan 

(Mlk. 16:1-10; Luk. 24:1-12; Yoh. 20:1-10) 

^ O Salat aa kooloyo Tadean toliis, doi Minggu oloyono 
dodowasoono, Malia Magdalena, tukon Malia bailong- 
gon taus momokita do kibuloo. 2 Sosinggot teali koleali mo 


27 : 63 : Mat. 16:21, 17:23, 20:19, Mlk. 8:31, 9:31, 10:33-34, Luk. 9:22, 18:31-33 

babasal. Meeng ko Temeneno namalaekat lengget doi sulugaa 
maka nggolinggene do batudoo potutupo, tukon osulang 
doi bunggono. 3 Malaekatoo duduso pokakana kodidip, tukon 
kona pakean moute tuuno. 4 Suludadu kapalano mo batotooli 
idoo matakuto polong yanila bubusak tukon teali buno mian 
momate. 

5 Malaekatoo bantile doi boi-boinedoo, “Inai pomatakut! 
Yaku toiyo komuyu umboliiyo Yesus mo lapamo sinempang- 
gonoo. 6 Yana akiyono dimbaa. Yana tubomo koidan buno 
komo lapamo yana bantile looluk. Mai kitayo kona tangabosan 
doi yana nakinooloanoo. 7 Budodoiya, tauso moso-mosobit, 
bontiikene doi napololaing-pololaing, ‘Yana lapamo tubo, tukon 
budodoiya yana tauso mantailukiyo komuyu doi Galilea. Imbali 
komuyu kitayo yana!’ Neneeke oila komo lapamo yaku bantile 
doikoo.” 

8 Moso-mosobit boi-boinedoo tinggale do kibuloo. Tukon 
noanoila momatakut posoloi nasanaangan yanila obu-obuleng 
mobontiikene do langgedoo doi Yesus napololaing-pololaing. 

9 Sosinggot Yesus lubat pososuung tukon do boi-boinedoo, 
tukon bantil, “Tabea!” Maka yanila lubat koolaniyo yana 
doibundu lebeke koaino tukon sosubaiyo yana. 10 “Inaikai 
matakut,” Yesus bantile doi yanila, “taus pobabotilanggene doi 
utus-utusonggu sulano yanila nataus doi Galilea; imbali yanila 
kitayo yaku.” 


Suludadu kapalano nalapulan 

u Daanon do boi-boinedoo taus, bubulaa moluwedoi 
suludadudoo kapalano mo totooliyo do kibuloo abali doi kota 
tukon popitoikene doi imam-imam kapalano sasaibino komo 
lapamo teali. 12 Imam-imam kapalanodoo posadaikene tukon 
katua-katua Yahudi, maka beena doy badaang doi suludadudoo 
mobatotooli, l3 tukon bantile, “Komuyu sio pobantile baikon 
pololaing-pololaing Yesus lubat doi popook oloyono, tukon 
ndikuke dobadanoo daano komuyu momoolo. l4 Tukon kalu 
gubelnuloo lengele doiya langgedoo, kami asi-asiyo yana sulano 
komuyu akipo malaat oioila kokasulitano.” 

l5 Maka suludadu kapalano alayo doydoo, tukon kubaiyo buno 
komo tinetebaikonoo doi yanila. Tobikon doiya salitadoo daano 
motasabukon doi Yahudi miano polong doi oloyo nia. 

Yesus okitakene kobutongo doi napololaing-pololaing 

(Mlk. 16:14-18; Luk. 24:36-49; Yoh. 20:19-23; Kis. L. 1:6-8 ) 

16 Kosongulono meeng Yesus napololaing taus doi Galilea 
bunggulo pokokonoi tukon Yesus napinalentakon doi yanila. 
17 Salataa yanila kitayo Yesus imbali, yanila sosubaiyo yana. Bai 
daano kobailong doi yaniladoo mo sasaaki. 18 Yesus koolaniyo 
yanila, tukon bantile, “Sasaibino kokuasa doi sulugaa tukon 
doi dunia lapamo bineekon doi yaku. 19 Tobikon doiya potauso 
doi sasaibino kobangsa doi posaapon kodunia nia tealikene 
yanila kupololaing-pololaing. Posauwo paisu salani yanila tukon 
pobantile Tama sambuno, tukon Pau sambuno, tukon Mian Bisa 
Na Loh. 20 Otunggukene doi yanila naloingiyo sasaibino komo 
lapamo yaku palentakene doikoo. Tukon neneeke yaku daano 
mololainge komuyu polong doi lounu napupusan.” 


28:16: Mat. 26:32, Mlk. 14:28 


28:19: Kis. L. 1:8 

Minggu napupusan doi Yelusalem tukon 
moloolaniyo 11:1-15:47 
Yesus natuboan koidan 16:1-8 
Bangokitakonan tukon nainoluweiyan Yesus doi 
sulugaa 16:9-20 


Yohanes Pasau Mian naotunggul 

(Mat. 3:1-12; Luk. 3:1-18; Yoh. 1:19-28) 

I Naiyamo ko Bilita Monondok bulaa kokaliangano Yesus 
Klistus. Mian Bisa Napau. 2 Bilita Monondokoo tinambuun 
pokakana Nabi Yesaya natinulis, buno naiya, 

“ ‘Naiyaino daku binontokon,’ Mian Bisa bantile; 

‘Yaku bintekene yana loolukon doi komuyudoo, 
sulano yana nabukayo kololoon motuuk doikoo.’ 

3 Daano komian mowowookon doi padang lalomo, 

‘Sadiayo kololoon motuuk doi Temeneno; 
keseayo kololoon mo linoloi.’ ” 

4 Pokakana domo totulisoo, bunomo doiya koidan Yohanes 
lubat doi padang lalomo. Yana sauwo komian tukon pelenggene 
kobilita moluwedoi Mian Bisa. “Komuyu sio pobadodoloon 
doi polalim-lalim tukon sio po sinau, sulano ko Mian Bisa 
naompunio komuyu,” bunomo doiya Yohanes nabantilan. 
5 Sasaibino komian doi lipu Yuaea tukon kota Yelusalem miano 
ampakon mondongolii Yohanes naotunggul. Yanila mangakukene 
kona lalim-lalim, tukon Yohanes sauwo paisu yanila doi Paisu 
Yoldan. 

6 Yohanes napakean unta buluno. Kona pabaang kulit, kona 
kinaan betek tukon ani dokoto. 7 Yana babilitakene naiya bilita 
nia, “Sio lapa yaku lubat, naikon lubat komian mo lobian 
babasal kona kuasa doi yaku. Mau nabaino yaku totuku 
mobukayo kona sapatu alosodoo, yaku aki nateali. 8 Yaku sauwo 
komuyu tukon paisu, bai yana naikon sauwo komuyu tukon 
Mian Bisa Na Loh.” 


1:2: Mai. 3:1 1:3: Yes. 40:3 1:6: 2Tomd. 1:8 

Yohanes sauwo Yesus 

(Mat. 3:13-17; Luk. 3:21-22) 

9 Doiya kosinggatoo Yesus lubat doi Nasalet lipu Galilea, 
tukon Yohanes sauwo doi Paisu Yoldan. ,0 Salataa Yesus sumbot 
doi paisudoo, yana kitayo kotimbu tobuka tukon ko Mian 
Bisa Na Loh obulus pokakana kotomisi lapatiing doi bunggono. 
u Lapa doiya tololongol ko Mian Bisa alalo mobantile, “Ikoomo 
daku Pau sineang. Ikoomo komo kindendeke konoanggu.” 


Ibiliis sobaiyo Yesus 

(Mat. 4:1-11; Luk. 4:1-13) 

12 Lapa doiya Mian Bisa Na Loh antekene Yesus doi padang 
lalomo. 13 Sangkap kolono kooloyo Yesus daano idoo, Ibiliis 
nasobaiyano. Iyayon-iyayon mombosolo daano podungoli idoo 
tukon yana, tukon malaekat-malaekat leleaniyo yana. 


Yesus uange kosangkap komian mosabang 

(Mat. 4:12-22; Luk. 4:14-15, 5:1-11) 

14 Salataa Yohanes tinalunggu, Yesus ampakon doi Galilea, 
tukon babilitakene idoo ko Bilita Monondok moluwedoi Mian 
Bisa. 15 Kona bantilano, “Mosobito naikon ko Mian Bisa 
natambuune kona mapalentaan. Pobadodoloon doi polalim- 
lalim, tukon anggayomo ko Bilita Monondok moluwedoi Mian 
Bisa!” 

16 Singgatoo Yesus ampakon doi Paisu Galilea bibilo, yana 
kitayo komian lua mosabang, doiyamo Simon tukon Andelias 
utuso piyoto. Yanila daano momalako ikan tukon bapukat ikan 
doi paisudoo. 17 Yesus bantile doi yanila, “Lainge yaku, yaku 
otunggule komuyu potealr popukat mian.” 18 Maka yanila polaing 
tinggale kona pukat tukon lainge Yesus. 

19 Yesus ampakon momeenggon, maka kitayo koidan kolua 
komian montolutus bailong, doiyamo Yakobus tukon Yohanes, 
Zebedeus nalabuk-labuk. Yanila luaila daano doi duangan 
lalomo tukon yanila daano mokindendeke kona pai pukat. 


1 : 11 : Teal. 22:2, Saad. 2:7, Yes. 42:1, Mat. 3:17, 12:18, Mlk. 9:7, Luk. 3:22 1 : 15 : Mat. 3:2 

20 Yesus banggadudul uange yanila. Tukon yanila tinggalemo 
kotamano tukon napai mian tinambo doi duanganoo. Maka 
yanila ampakon lainge Yesus. 


Mian mo inusoki ibiliis 

(Luk. 4:31-37) 

21 Yesus tukon napololaing-pololaing polong doi kota 
Kapelnaum. Doi oloyo Tadean koikoidanggon, Yesus usok 
doi bonua kaledaan maka tambuune kona mongotunggulan. 
22 Ko mian-mian mondongolii kona otunggul masaingding tuuno, 
kona mongotunggulan. Sabab, yana mongotunggul inangga, aki 
nabuno kogulu-gulu agama. 

23 Doiya kosinggatoo meeng komian mo inusoki ibiliis usok doi 
bonuadoo kaleda lalomo, tukon wookon, 24 “Eh Yesus, Nasalet 
miano, ikoo yase kubaiyo oila doi kami? Ikoo lubat sulano 
musilakayo kami? Yaku toiyo indee ikoo: Ikoomo kobito-bito 
mo moliyous moluwedoi Mian Bisa!” 

25 “Tade!” Yesus gilaiyo do ibiliisoo, “Koliato doi mian nia!” 

26 Maka do ibiliisoo tika-tikakene do mianoo koKobukuan, 
doibundu yana dampas doi mianoo maka wookon. 27 Sasaibino 
komian masaingding tuunc, tobikon yanila ban til meeng 
tukon bailong, “Oh, oila nia? Meeng kootunggul mo boolu! 
Tukon nainanggaan tukon nakuasa yana palentayo do ibiliisoo 
nadampas, tukon yanila loingiyo yana!” 

28 Maka dobilitadoo motuuk doi Yesus tolongol tukon mosobit 
doi mian badaang doi posaapon kolipu Galilea. 


Yesus aline komian badaang nasesel 

(Mat. 8:14-17; Luk. 4:38-41) 

29 Yesus tukon napololaing-pololaing tinggale do bonuadoo 
kaleda, tukon ampakon doi Simon tukon Andelias napai 
bonua. Yakobus tukon Yohanes ampakon koidan polaing 
yanila. 30 Simon namonianan moluko seselon maligoot doi 
namooloan. Singgat doiya Yesus tukon napololaing-pololaing 
usok doi bonuadoo, doiya langgedoo pinopitoikon doi Yesus. 
31 Maka Yesus ampakon doi Simon namonianan, tukon taaniyo 


1 : 22 : Mat. 7:28-29 

kolimano, maka bangune. Kona maligoot tangalin, tukon yana 
koidan leleaniyomo yanila. 

32 Doi kinobiannoo, sambuno sosoopo kooloyo, mian-mian 
babayo sasaibino komian mo seselon tukon mo inusoki ibiliis doi 
Yesus. 33 Sasaibino komian doi kotadoo pototongi doi bonuadoo 
salaano. 34 Maka Yesus aline komian badaang mo kanakon 
moisalomo kosesel, tukon koidan siikayo koibiliis mobadaang. 
Yana aki napataikene do ibiliis-ibiliisoo nabasilingan, sabab 
yanila toiyo indee miano yana. 

Yesus bangotunggul doi Galilea 

(Luk. 4:42-44) 

35 Modoakon kooloyo, sodo dodowasoono, Yesus banguno 
tukon tinggale do bonuadoo. Yesus ampakon doi lipu mo 
kiis doi kota tonggulungo, tukon sambeang idoo. ^Bai Simon 
tukon tula-tulano ampakon umboliiyo Yesus. 37 Tukon salataa 
yanila pososuunggene, yanila bantile, “Sasaibino komian daano 
moumboliiyo Tama.” 

38 Bai Yesus timbiliyo, “Maimo nda banggadudulkene konda 
ampakonan doi kota-kota bailong doi napokoolanikonan 
naimbaa. Yaku sio kumongotunggul indaa koidan, sabab 
doiyamo komakisuuto yaku modoisumaikon.” 

39 Tobikon doiya Yesus ampakon doi yayaa posaapon ko 
Galilea, tukon mongotunggul doi bonua-bonua kaleda tukon 
siikayo koibiliis. 

Yesus tangalinggene komeeng komian mo takatolon 

(Mat. 8:1-4 ; Luk. 5:12-16) 

^Meeng komian mo takatolon mo minosikiton lubat doi 
Yesus. Mianoo ladanggene kotuulo, tukon bantile, “Kalu Tama 
yase, Tama namoola alinaku.” 

41 Yesus seseange do mianoo. Maka, yana taape do mianoo 
tukon bantil, “Yaku yase, mutangalino!” 42 Doiya kosinggatoo 
kona takatol lapus tukon tangalin. 43 Maka Yesus sumboliiyo 
yana ampakon tukon ingotiikene, 44 “Ingate, inai mosalitayo doi 
inde-indee komiano, bai ampakono doi imam, tukon kabiyo 
yana natantukanggene ikoo molapamo tangalin. Maka domu 
tangalinganoo sosubakene komu sosubakon loingikene Musa 


1:39: Mat. 4:23, 9:35 

napinalentakon, teali meeng kobukutii doi mian-mian baikon 
ikoo bisa-bisa lapamo tangalin.” 

45 Bai do mianoo ampakono, tukon momeenggon basalitakene 
do kadadianoo doi yayaa polong Yesus aki namoola usok doi 
kota tukon bangokitakonggon. Yana tongo dungol doi kota 
tonggulungo doi lipu mokiis. Bai komian momeeng lubotiiyo 
yana doi yayaa. 


Yesus aline komeeng komian molemat 

(Mat. 9:1-8; Luk. 5:17-26) 

2 Bubulaa kooloyo koidan Yesus abali doi Kapelnaum. Maka 
tololongolo kobilita baikon Yesus modaano doi bonua. 
2 Maka badaang komian molubat. Yanila pototongi idoo polong 
akiyono kodungolan. Doi tataapon moono komian. Maka Yesus 
pelenggene kobilita moluwedoi Mian Bisa doi yaniladoo. 3 Daano 
yana mobasilingan, sangkap komian motanggunge komeeng 
komian molemat mobinabaikon doi Yesus. 4 Bai padungga 
komian motodudul badaang, yanila aki namoola koolaniyo. 
Jadi, yanila lopoyo koato pokonoikene doi Yesus nadaanoan. 
Sambuno buno doiya, yanila ululemo do mianoo molemat tukon 
nabalayon. 5 Salataa Yesus kitayo bulaa kona babasalan yanila 
namaanggaan, Yesus bantile doi mianoo molemat, “Kupau, 
komu lalim-lalim lapamo tinolos.” 

# Moi-moiya kogulu agama daano mo osulang idoo yanila 
tambuuno momansa-mansaday doi noanoila lalomo. 7 “Balani 
tuuno namlan nia basilingan buno doiya! Yana totulaiyo ko 
Mian Bisa. Indee komo moola telese kolalim kalu bolikon Mian 
Bisa susuungo?” 

* Doiya kosinggatoo Yesus toiyo yanila napikilan. Maka 
yana bantile, “Bulaando komuyu mansa-mansaday buno doiya 
doi noamuyu lalomo? ’Indeeno kai komo lobian mumuda: 
kobantilano, ‘Mulalim tinoloso’, kai bantilano ‘Banguno, 
bingkate komu balayon tukon ampakono’? 10 Bai budodoiya yaku 
okitakene doikoo baikon doi dunia nia bungkono, Manusia 
Napau balakuasa telese kolalim.” Maka Yesus bantile doi 

mianoo mo lemat, 11 “Banguno, bingkate komu balayon tukon 
mulemo!” 


1:44: Masam. 14:1-32 

12 Yana kokondong soi-soibiton alayo kona balayon maka 
tobuat yanila sasaibino daano mosakisiiyo. Mianoo masaingding 
maka nggaale ko Mian Bisa. Yanila bantile, “Akiyoon nabiasa 
kita mongkita kadadian mopokakana naiya!” 

Yesus uange Lewi 

(Mat. 9:9-13; Luk. 5:27-32) 

13 Yesus abali koikoidan doi Paisu Galilea bibilo. Badaang 
komian molubat doi yana, tukon yana otunggule yanila. 
14 Sodo Yesus naampakonan idoo, yana kitayo meeng komian 
kosambuno Lewi pakabi lulu, Alfeus napau, daano moosulang 
doi bonua baluluan. “Laingaku,” Yesus bantile doi yana. Maka 
Lewi kokondong tukon lainge Yesus. 

15 Daano Yesus mo kaan doi Lewi nabonua, badaang kopakabi 
lulu molubat tukon mian mo inaanggon aki namondok doi 
mian badaang polaing kaan posinggat-singgat Yesus tukon 
napololaing-pololaing. Sabab badaang doi yanila molainge 
Yesus. 16 Bubulaa kogulu agama luwedoi Falisi benseno kitayo 
Yesus kaan posinggat-singgat tukon pakabi-pakabi lulu tukon do 
mianoo mo inaanggon aki namonondok. Jadi yanila mansadai 
doi Yesus napololaing, “Bulaando kopoo gulu mopokaanggon 
tukon pakabi-pakabi lulu tukon do mianoo mo inaanggon aki 
namonondok?” 

17 Yesus lengele yanila napasadai, maka timbiliyo, “Mian 
mo makalikodong aki napalaluuwo kodoktel; tongo mian 
mo seselon tolong. Yaku lubat bolikon uange komian mo 
aanggene kobutongo monondok, bai mian mo inaanggon aki 
namonondok.” 


Pogagaiyan doi apataan kaliangano 

(Mat. 9:14-17; Luk. 5:33-39) 

18 Daano kotembo meeng Yohanes Pasaudoo Mian napolo- 
laing-pololaing tukon Falisi miano daano moapata. Maka daano 
komian molubat doi Yesus tukon mansadaikene, “Bulaando 
pololaing Yohanes Pasau Mian tukon pololaing Falisi miano 
moapata, bai bulaandokon Tama napololaing moaki?” 

19 Yesus timbiliyo, “Doi lamean basowaanan kai mian lubat 
aki nakaan? Kalu babaabu malane daano polaing yanila, tantu 
yanila kaan. 20 Bai naikon lubat kotembono meeng babaabuan 

malanedoo yanila leleiyo. Doiya kosinggatoo maka nasodo yanila 
aki nakaan. 

21 Akiyo komian mo posiabaikene kotoik motuwamo tukon 
meeng kotoik patolo boolu, sabab posiabaidoo mangaanikene 
kona mosiakan do kalambidoo, tobikon mangaanikene babasal 
kona mosiakan. 22 Bunomo lakon akiyo komian mo batune kona 
suka boolu doi koitan mo motuwamo. Sabab do sukadoo boolu 
mangaanikene do koitanoo mapasa. Doibundu lolua tangaison. 
Kosuka mo boolu sio nabinatun doi koitan mo boolu lalomo!” 


Pasadai motuuk doi oioyo Tadean 

(Mat. 12:1-8; Luk. 6:1-5) 

23 Doi meeng kooloyo Tadean, salataa Yesus alon doi 
meeng kogandum asino, pololaing Yesus bapupuimo gandum. 
24 Ko Falisi-falisi miano mansadai doi Yesus, “Bulaando komu 
pololaing molupaiyo konda agama atulano, tukon kubaiyo komo 
pinantanggon doi oioyo Tadean?” 

25-26 Yesus timbiliyo, “Akiyoon kai nasidutu komuyu basayo 
oila Daud nakinubai, salataa Abiyatal daano balimang teali 
imam babasal. Singgatoo Daud tukon namian malaal, tukon 
akiyo konapoo kinaan, Daud usok doi Temeneno Nabonua, 
tukon makaan loti mo lapamo sinosubakon doi Mian Bisa. 
Tukon do lotidoo beekene doi namianoo. Bai banggokai manulut 
doi nda agama, tongo imam komo moola kaane do lotidoo.” 

27 Maka Yesus bantile koidan, “Oioyo Tadean dinaanokon 
tuuk doi banggapi; bolikon banggapi tuuk oioyo Tadean. 28 Jadi, 
Manusia Napau balakuasa, mau doi oioyo Tadean.” 

Mian mo lemat kolimano sembeleng 

(Mat. 12:9-14; Luk. 6:6-11) 

3 Yesus abali koidan doi bonua kaleda. Idoo daano komeeng 
komian mo lemat kolimano sembeleng. 2 Idoo daano 
komian mo unggoliiyo Yesus nasalaan, sulano namoola yana 
kalaakene. Idoo yanila pateekene momeeng Yesus naikon aline 
komian moseselon doi oioyo Tadean. 3 Yesus bantile doi mian 
mo lematoo kolimano sembeleng, “Mai kokondong naimbaa, 
doi salaanggu.” 4 Maka Yesus sadaiyo domianoo mo daano idoo, 


2 : 23 : Kuai. 23:25 2 : 25 - 26 : lSam. 21:1-6 2 : 26 : Masam.24:9 

“Manulut nda agama, indee komo moola kinubai doi oloyo 
Tadean? Kubaiyo komo monondok, kai kubaiyo komo lokis? 
Salamatene komian, kai mangakate mian?” 

Yanila tongo aki nabiyok. 5 Yesus nggimal kitayo potikunggon, 
bai koidan Yesus poloon, sabab yanila todudul matikas konoano. 
Maka Yesus bantile doi mianoo, “Ulule kolimamu.” Do 
mianoo ulule kolimano tukon dolimanodoo tangalino. 6 Maka do 
Falisidoo miano tinggale do bonuadoo kaleda, tukon kosobiton 
pobisalai tukon bubulaa komian potombonii Helodes, sulano 
napo akateyo Yesus. 

Mian badaang doi paisu bibilo 

7 Yesus tukon napololaing ampakon bangabalinggon doi Paisu 
Galilea. Badaang tuuno komian doi Galilea taus tunduwo Yesus. 
Badaang koidan komo lubat doi Yudea, 8 luwedoi Yelusalem, doi 
lipu Idumea, tukon luwedoi lipu taikon tolopot Yoldan, tukon 
luwedoi napoonggaupan kokota-kota doi Tilus tukon Sidon. 
Yanila sasaibino lubat doi Yesus, sabab yanila mondongolii 
langge-langge mo lapamo Yesus kubaiyo. 9 Dopai mian-mianoo 
buno doiya kona kadaang, maka Yesus bintekene kona pololaing- 
pololaing masadiakene duangan tuuk yana, sabab inai-inaikene 
do mianoo badaang nandiyaiyo yana. 10 Yesus aline buno doiya 
komian badaang, tobikon sasaibino komian moseselon podipot- 
dipotimo sulano koolaniyo Yesus namoola taape yana. n Tukon 
komian mo inusoki ibiliis, idan-idan nakitayo Yesus, yana sosuba 
doi Yesus salaano tukon nggeleamon, “Ikoomo ko Mian Bisa 
Napau!” 

12 Bai Yesus pantane tuuno do ibiliisoo napopitoikene indee 
yana. 


Yesus molilik songulo lua kona pololaing 

(Mat. 10:1-4; Luk. 6:12-16) 

,3 Doibundu Yesus liba doi meeng kobunggul bungkukono, 
tukon uange komian napinalaluu. Mianoo lubat, 14 maka Yesus 
lilike doi yaniladoo kosongulo lua komian. Kona bantilano, 
“Yaku lilike komuyu sulano komuyu lolainge yaku, sulano 
kubintekene komuyu popelenggene ko Bilita Monondok luwedoi 
Mian Bisa, 15 tukon komuyu malaat kuasa mosiikayo koibiliis.” 


3:9-10: Mlk.4:l, Luk. 5:1-3 

16 Naiyamo kosambuno do mianoo mosongulo lua: Simon 
(mo sinombuikon Petulus), 17 Yakobus tukon Yohanes motolutus, 
doiyamo Zebedeus napau-pau (yanila nia sinombuikon Boanelges 
koalatino “guluk napau”), “Andelias, Filipus, Baltolomeus, 
Matius, Tomas, Yakobus Alfeus napau, Tadeus, Simon si 
Patliot, 19 tukon Yudas Iskaliot mo loiioikisanggene Yesus. 


Yesus tukon Beelzebul 

(Mat. 12:22-32; Luk. 11:14-23, 12:10) 

2# Lapa doiya Yesus mule doi bonua. Bai mian badaang lubat 
koidan pototongi, Yesus tukon napololaing-pololaingoo aki naloi 
kaan. 2I Mian-mianoo bantile, “Yana tindomo!” Salataa pulino 
ndongoliiyo doiya langgedoo, yanila ampakon alayo tukon 
babayo yana. 

22 Gulu-gulu agama mo lubat doi Yelusalem bantile, “Yana 
Beelzebul usokiyomo! Do ibiliisoo kapalano komo beena kuasa 
doi yana mo siikayo doibiliisoo.” 

23 Maka Yesus uange do mianoo badaang, tukon salitayo 
doi yanila bubulaa koande-andean. “Bulaando kona tealian 
koibiliis, mosiikayo koibiliis?” Yesus bantile. 24 “Kalu meeng 
konegala tongoboboso bubulaa kobense-benseno tukon mo 
pomusu-musumo do negaladoo akimo namoonggol. “Tukon 
kalu doi meeng kobonua tumbuno akiyono kona pomeenggonan 
tukon tumbuno bailong pomosikitono maka do bonuadoo 
tumbuno nggabuto. “Kalu doi Ibiliis nabatomundoan lalomo 
teali tongobos-obos tukon pomusu-musumo, batomundoanoo 
akimo namalumbit tantu lapuso. 

27 Akiyo komeeng komian momoola usok doi meeng komian 
mo bukuan nabonua lalomo tukon ndikuke kona buat, kalu yana 
aki naboboiyo loolukon do - mianoo mobukuan. Lapa doiya, 
maka namoola ndikuke kona buat. 

“Potoiyo! Kalu komian mokubai lalim tukon bantile 
kopoototulaiyan, yana moola nainompuni. 29 Bai kalu yana 
totulaiyo ko Mian Bisa Na Loh, yana aki namoola inompuni! 
Sabab do totulaidoo daano komeeng kolalim mo akiyo kona 
pupusan.” I 30 Yesus bantile buno doiya sabab daano komian 
bantile baikon Yesus inusoki ibiliis.) 


3:22: Mat. 9:34, 10:25 3:29: Luk. 12:10 

Yesus tukon tinano maka utus-utuso 

(Mat. 12:46-50; Luk. 8:19-21) 

31 Lapa doiya Yesus tinano tukon utus-utuso lubat. Yanila 
mototiili doi tonggulung mosumbolii mian mouange Yesus. 
32 Doiya singgat badaang komian osulang potikunggon Yesus. 
Yanila bantile doi yana, “Tama, tina tukon utus-utusomu daano 
doi tonggulung, yanila umboliiyo Tama.” 

33 Yesus timbiliyo, “Indee kai kotinanggu? Indee kai koutus- 
utusonggu?” 34 Lapa doiya yana mbalenge doi mianoo mo 
osulang potikunggon maka bantile, “Naiyamo kotinanggu tukon 
utus-utusonggu! 35 Mian mo loingiyo ko Mian Bisa namongiasan, 
doiyamo koutus-utusonggu malane, utusonggu moluko, tukon 
tinanggu.” 

Andean meeng komian motipase kona kalibuang 

(Mat. 13:1-9; Luk. 8:4-8) 

4 Yesus mongotunggul koidan doi Paisu Galilea bibilo. 

Badaang tuuno komian motokuuniyo Yesus. Tobikon doiya 
yana ampakon osulang doi meeng koduangan lalomo doi 
paisudoo bungkono, tukon do mianoo badaang kokondong 
doi paisudoo bibilo. 2 Maka Yesus mongotunggul badaang 
kootunggul doi yanila tukon mangala andean. Buno naiya kona 
otunggulano yanila. 

3 “Pondongoliiyo! Daano komeeng komian mobalimang asi 
ampakon tipase kona kalibuang. 4 Sambuno yana tipase kona 
kalibuang, daano kona kalibuang mo otuwong doi loloon. 
Maka kotomisi lubat kaane kabus do kalibuangoo. 5 Daano 
koidan komo otuwong doi lipu mo batuwon kobutano soisik. 
Kalibuangoo mosobit tubo sabab kobutano soisik, 6 bai kalu 
tatandako kooloyo kosopi-sopiino molooyumo, doibundu motuul 
tukon mate sabab koanggolo aki naatean kona usokan doi buta 
lalomo. 7 Daano kokalibuang bailong otuwong doi sonit lalomo. 
Sonitoo tubo nunungiyo do kalibuangoo sopi-sopiino tobikon 
aki nasao. 8 Bai daano koidan kokalibuang bailong mo otuwong 
doi buta mo monondok. Kalibuangoo tubo, teali babasal maka 
sao, daano komo tolu kolono, daano komo noom kolono, tukon 
daano komo sakat luunggon nasakat.” 


4:1: Luk. 5:1-3 

9 Salataa lapa salitayo do andeanoo, Yesus bantile, “Komuyu 
daano kotolingaimuyu, pondongoliiyo!” 

Bulaando Yesus pakeyo koandean 

(Mat. 13:10-17; Luk. 8:9-10) 

10 Salataa Yesus basusuunganggon, mian mo lapamo molongol 
naotunggul lubat doi Yesus posinggat-singgat tukon songulo 
lua kona pololaing. Yanila kabiyo Yesus naalatikanggene do 
andeanoo alatino. n Maka Yesus bantile doi yanila, “Komuyu 
lapamo binee pikilan monondok sulano potoiyo komaanano 
bulaando ko Mian Bisa napalenta. Bai mian doi tonggulung 
inotunggul tukon ande-andean, 12 sulano 

‘Yanila naikon momeenggon palaatikanggene 
bai aki natoiyo oila komo teali, 
yanila naikon lengele budoo, 
bai aki namangalati, 

naiya teali sulano yanila inai nakitayo tukon alatiyo 
tukon inai nalubat doi Mian Bisa 
tukon Mian Bisa naompunio yanila.’ ” 

Yesus otunggulikene koandean meeng komian motipase kona 

kalibuang 

(Mat. 13:18-23; Luk. 8:11-15) 

13 Doibundu Yesus bantile doi yanila, “Kalu komuyu akipo 
mangalatikene do andeanoo, bulaando komuyu kopoo toiyano 
koande-andeanoo bailong? 14 Potipasoo kalibuang doiyamo 
meeng komian mo babotilanggene kobilita Mian Bisa. 15 Kali- 
buang mo otuwong doi loloon inandekon mian mo longol bilita 
tentang bulaando ko Mian Bisa namapalentaan. Sodo lengele, 
ko Ibiliis lubato tukon alayo oila komo lapamo abese doi yanila 
noano lalomo. 16 Kalibuang mo otuwong doi lipu mobatuwon 
inandekon mian mo lengele do bilitadoo, yana talimayo 
tukon monondok konoano. 17 Bai bilitadoo aki namoonggol doi 
yanila noano, tobikon aki nataan namamalumbit. Sambuno 
yanila malaat sakisaa kai poloilokis sabab do bilitadoo, yanila 
akimo namaangga. 18 Kalibuang mo otuwong doi sonitoo lalomo 
inandekon mian molongol do bilitadoo, 19 bai matakutene 
konapo tuboan tukon yase tubo monondok. Konoano nabinantil 


4 : 12 : Yes. 6:9-10 

motuuk doi bubulaa kolobo mousok doi yanila noano lalomo. 
Tobikon doiya do bilitadoo moluwedoi Mian Bisa soisik 
komo tangabos doi yanila noano, tobikon aki nasao. ^Tukon 
kalibuang mo otuwong doi buta monondok inandekon mian mo 
longol do bilitadoo tukon yanila talimayo, yanila sao badaang, 
daano komo tolu kolono, daano komo noom kolono, tukon 
daano komo sakat luunggon nasakat kohasilo.” 


Posi mo sinunggup tukon gumbang 

(Luk. 8:16-18) 

21 Koikoidan Yesus bantile, “Daano sidutu kai komian 
mosuayo kona posi maka nasunggupe tukon gumbang, kai abese 
doi koi adeno? Bulaando yana moaki naabese do posidoo 
doi bangiisonan posi? 22 Akiyo komeeng mo tosookon mo 
aki natokita; tukon akiyono komo sinookon mo aki natotoi. 
23 Tobikon doiya, kalu daano kotolingaimuyu, pondongoliiyo!” 

24 Maka Yesus bantile koidan, “Palatikanggene oila komuyu 
kopo linongol nia! Ukulan komuyu pakeyo motuuk doi mian 
bailong naikon ko Mian Bisa pakeyo tuuk doi komuyu - tukon 
lobian kona kadaang koidan. 25 Sabab komian mo daanomo binee 
koikoidan lobian badaang; bai mian mo akiyo koona, soisik 
komo daano doi yana naikon inala koidan.” 


Andean kalibuang mo tubo 

26 Yesus taame kona salita koidan, “Kalu ko Mian Bisa 
mapalenta buno tomundo, kona bunoan inandekon buno meeng 
komian mo tipase kona kalibuang doi naasi. 27 Popook yana 
moolomo, oloyo yana bangun. Kalibuangoo tubomo tukon 
tealimo babasal. Bai bulaando kona tealian do kalibuang- 
kalibuangoo tubo tukon teali babasal, do mianoo aki natoiyo. 
28 Do butadoo doiyamo komo sumbetene kohasilo: tumbe- 
tumbeno langaano, lapa doiya bungano, maka saono. 29 Kalu 
do labuedoo motuwamo, do mianoo tambuuno potoliyo sabab 
laatemo kona pinupuiyan.” 


4:21: Mat. 5:15, Luk. 11:33 4:22: Mat. 10:26, Luk. 12:2 4:24: Mat. 7:2, Luk. 6:38 

4:25: Mat. 13:12, 25:29, Luk. 19:26 4:29: Yo. 3:13 

Andean kalibuang mostol 

(Mat. 13:31-32, 34; Luk. 13:18-19) 

3# “Kalu ko Mian Bisa mapalenta, tukon oila komo moola 
ndapokakanakene?” Yesus sadaiyo koidan. “Oila kopopiyalungo 
mo moola kita pakeyo motuuk doi bangotunggulkanano? 3, Kalu 
ko Mian Bisa mapalenta, kondondoongo buno naandean nia: 
Meeng komian momangala meeng komostol batuno maka tiduke 
doi buta. Mostol batunodoo doiyamo ko kalibuang mo poipoisik 
tuuno doi dunia nia. 32 Bai kalu tubomo, yana tealimo babasal 
doi lobo mosinakakon bailong. Kolanga-langaano masalimbung 
kotomisi moola lubat, soop-soop tukon mokubai telea.” 

33 Bunomo doiya Yesus mongotunggul mian tukon mangala 
badaang koandean pokakana doiya, sulano yanila namoola 
mangalati. 34 Yesus sidutu mapake andean kalu yana otunggule do 
mianoo. Bai kalu yana susuungo tukon napololaing-pololaing, 
yana alatikanggene sasaibino doi yanila. 


Yesus atadeo kosokoi 

(Mat. 8:23-27; Luk. 8:22-25) 

3S Doi kinobianoo koidan, Yesus bantile doi napololaing- 
pololaing, “Maimo nda talabut imbali paisudoo sembeleng.” 

36 Maka Yesus lakit doi duanganoo, tukon napololaing- 
pololaing tinggalemo do mianoo mobadaang doi paisudoo 
bibilo, maka yanila polokiti doi duanganoo. Duangan-duangan 
bailong daano idoo. Lapa doiya Yesus tukon napololaing- 
pololaing talabuto. 37 Aki namalumbit puulo kosokoiy. Bokol 
pakapapung doi duangan tukon usok doi duangan lalomo 
tobikon doi duanganoo adukon moono tukon paisu. 3 *Doi 
duanganoo taambikon puus, Yesus daano moolo tukon 
batangunan. Pololaing-pololaing Yesus bangune yana. Yanila 
bantile, “Tama Gulu, bulaando Tama mobatadikene kita nda 
silaka?” 

3, Yesus bangun, maka atadeo do sokoiydoo, tukon bantile 
dopaisudoo, “Tade, molinomo!” Mombuul tade, tukon 
dopaisudoo teali molino tuuno. ““Maka Yesus bantile doi 
napololaing-pololaing, “Bulaando komuyu matakut? Bulaando 
komuyu akipo anggayo yaku?” 

41 Maka yanila teali matakut tukon bantil meeng tukon doi 
bailong, “Indee kona tutuuwan namian nia, polong komombuul 
tukon bokol loingiyo yana.” 


Yesus aline komian mo inusoki Ibiliis 

(Mat. 8:28-34; Luk. 8:26-39 ) 

5 Lapa doiya Yesus tukon napololaing-pololaing polong doi 
Paisu Galilea sembeleng doi kabupaten Gelasa. 2 Sodo 
Yesus loboson doi duangan, meeng komalane mo tobuat doi 
kibul lalomo lubat doi Yesus. 3 Mianoo ibiliis kuasaiyomo 
tukon kona dungolan doi kibul-kibul. Yana akimo nakinoot 
koidan; mau nabaino lante. 4 Lapamo idan-idan koaino tukon 
limano nabinoboi, bai sidutu do lante-lantedoo yana bentele, 
tukon besi doi aino yana lotoyo. Yana bukuan tuuno tobikon 
akiyo komeeng komian momoola lakoyo. 5 Popook oloyo yana 
doombaa doisumai doi kibul tukon doi bunggul-bunggul, tukon 
wowookon tukon pokoloniyo kobutongo tukon batu. 

6 Daano moodoon yana kitayo Yesus molubat, yana obuleng 
maka sosuba doi Yesus salaano. 7 Yana wookon babasal konalalo, 
“Yesus, Mian Bisa Napau Mo Tatandak Tuuno! Bulaando 
komu kubaiyano yaku nia? Doi Mian Bisa, yaku kabiyo, inai 
mosakisaayo yaku!” ( 8 Do mianoo bantile buno doiya sabab 
Yesus bantile doi yana, “Ibiliisoo, dampaso doi mian nia!”) 
9 Maka Yesus mansadai doi yana, “Indee kai kosambumu?” 
Mianoo timbiliyo, “Kosambunggu ‘Legiun’ - sabab kami 
nia badaang tuuno!” 10 Bubulaa luunggon kona kabiyano tuuno 
sulano Yesus inai nasumboliiyo do ibiliisoo lokis nadampas doi 
lipudoo. 

“Loolani do lipudoo badaang tuuno kobabung mo moumbolii 
kaan doi bunggul pepelako. 12 Ibiliisoo kabiyo doi Yesus, 
“Sumboliiyo kami mai usok doi babung-babungoo.” 13 Tukon 
Yesus loingiyo. Jadi, do ibiliisoo tobuato doi mianoo maka usok 
doi babung-babungoo. Sasaibino do babung-babungoo obuleng 
tukon bakatuwong doi motombing bibilo doi paisudoo lalomo 
maka molomos - sasaibino uga-ugaate daano molua koloon 
kobabung. 

14 Pototooli-pototooli do babungoo obuleng tukon popitoikene 
do bilitadoo doi kota tukon kampung. Maka komian ampakon 

mongkita oila komo lapamo teali. 15 Yanila lubat doi Yesus, 
maka yanila kitayo do mianoo budodoo mo inusokidoo ibiliis, 
daano moosulang idoo. Yana lapamo bakalambi, tukon kona 
pikilan koidan lapamo tanaang. Maka yanila sasaibino teali 
matakut. 16 Mian badaang mo lapamo sakisiikanggene susuungo 
dokadadianoo bulaa kokaliangano do mianoo tukon do babung- 
babungoo yanila basalitakene oila komo lapamo teali. 17 Maka 
komian modungol doi lipudoo kabiyo sulano Yesus natinggale do 
lipudoo. 

18 Salataa Yesus lakit doi duanganoo lalomo, do mianoo 
budodoo mo inusoki ibiliis kabiyo doi Yesus, sulano namoola 
malaing. 

19 Bai Yesus aki naloingiyo, Yesus bantile, “Mulemo tukon 
popitoikene doi utus-utusomu oila komo lapamo Temeneno 
kubaiyo tuuk doikoo tukon namonondokan Yesus doikoo!” 

20 Do mianoo ampakono, tukon basalitakene doi Songulo 
Kokota doi lipudoo oila komo lapamo Yesus kubaiyo doi yana. 
Sasaibino komian molengele masaingding. 


Yailus napau - Boine mo singgile Yesus najubah 

(Mat. 9:18-26 ; Luk 8:40-56) 

21 Yesus abali koidan doi paisu sembeleng. Doi paisudoo 
bibilo, badaang komian molubat motokuuniyo potikunggon 
Yesus. 22 Meeng komian molubat kosambuno Yailus. Yana daano 
meeng komian mokatuaiyo kobonua kaleda doi kotadoo. Salataa 
yana kitayo Yesus, yana sosuba doi Yesus salaano, 23 tukon 
kabiyo tuuno, “Tama, daku pau molukono babalato kona sesel. 
Moolakene mulubat tukon mutaape, sulano natubo tukon aki 
namate!” 

24 Maka Yesus ampakono polaing Yailus. Badaang komian 
motunduwo yana tukon mian mondobotiyo doi sasaibino 
kololoon. 

25 Doi yaniladoo daano koidan komeeng koboine mo seselon 
songulomo lua kotaum kosauno nandendekan posuungimo tukon 
nabolokonan. 26 Kabuso sasaibino kona buat kubaiyo pobeal 
doi doktel-doktel, bai aki natangalin, bai tosuungi kona sesel. 
27 Boinedoo lapamo molongol badaang doi Yesus. Maka doi 

mianoo badaang tanga-tangano, yana koolaniyo Yesus doi 
tonggulungo, ^sabab yana bapikil, “Mau natongo yaku singgile 
kona jubah, yaku tangalin!” 

29 Yana singgile Yesus najubah, tukon aki namalumbit 
doimbaa dosaudoo mondendek tademo. Yana lasaiyo baikon 
yana lapamo tangalin. ^Doi singgatoo Yesus lasaiyo daano 
kubukuanan mo tobuat doi butongo. Maka yana mbalenge do 
mianoo badaang tukon mansadai, “Indee komo singgile daku 
jubah?” 

31 Napololaing-pololaing bantile, “Tama kitayo susuumu 
daano badaang komian mo podipot-dipoti. Tukon Tama daano 
mansadai, indee komo singgile Tama?” 

32 Bai Yesus kitayo potikunggon sulano naumboliiyo domianoo 
mo singgile yana. 33 Do boinedoo mo toiyomo oila komo 
tealimo doi butongo, tukon bubusak tukon matakut sosuba doi 
Yesus salaano tukon akuiyo sasaibino. 34 M$ka Yesus bantile doi 
boinedoo, “Kupau, sabab ikoo anggayo doi yaku, ikoo tangalin! 
Ampakono tukon salamat. Ikoo makalikodong tuuno!” 

35 Daano Yesus mobasilingan, bubulaa kobito-bito lubat doi 
Yailus nabonua. “Tuan naboine lapamo mate,” yanila bontiikene 
doi Yailus. “Mau naakimo Tuan nakubaiyo susa Tama Gulu 
koidan.” 

36 Aki namaangga oila do mianoo nabinantil, Yesus bantile 
doi Yailus, “Inai matakut, anggayomo yaku!” 37 Maka Yesus 
ampakon banggadudul bai yana aki napataikene meeng komian 
molainge yana, alaasene Petulus tukon Yakobus tukon Yohanes 
montolutus. ^Salataa yanila polong doi Yailus nabonua, Yesus 
kitayo kokaadaan monggabut tukon lengele komian mokokiil 
tukon mandaungan mo bukuan tuuno. 39 Maka Yesus usok tukon 
bantile doi yanila, “Bulaando komuyu mopelek-pelek tukon 
kokiil? Do paudoo aki namate; yana tongo moolo!” 

40 Yanila kokumbite Yesus. Maka Yesus sumboliiyo yanila 
sasaibino natobuat. Maka yana babayo do paudoo tamano 
tinano tukon tolu kona pololaing usok doi paudoo nakombiang 
lalomo. 41 Yesus taaniyo do paudoo limano maka bantile doi 
yana, “Talita kum,” kona alati, “Pau molukono, yaku bantile 
doi ikoo: banguno!” 

42 Pau boinedoo polaing bangun, tukon ampakon. (Songulomo 
lua kotaum kona umul.) Sasaibino komo kitayo do kadadianoo 
masaingding tuuno! 43 Bai Yesus patane tuuno yanila mobasalita- 

Bonua kaleda tambikon doi lalom (6:2) 

kene do langgedoo mau doi inde-indee komiano. Maka bantile, 
“Beenamo do paudoo kaan.” 


Yesus aki natinalima doi Nasalet 

(Mat. 13:53-58; Luk. 4:16-30) 

6 Doi lipudoo, Yesus tukon napololaing-pololaing mule 
doi Nasalet. 2 Doi oloyo Tadean yana tambuunemo kona 
mongotunggulan doi bonua kaleda. Daano badaang komian 
idoo. Salataa do mianoo lengele Yesus naotunggul, yanila 
masaingding tuuno. Yanila bantile, “Doiyaa namian nia 
nalaatano sasaibinodoo? Kopandoiyan kaliangano nia bulaando 
mo daano doi yana? Bulaando kai yana momoola kubaiyo komo 
minasaingdinggon? 3 Bolikon kai yana nia tukang kayu, Malia 
napau, tukon Yakobus utuso, Yoses, Yudas tukon Simon? Ya, 
koutus-utuso boine daano modungol dimbaa.” Tobikon doiya 
yanila tolake yana. 

4 Maka Yesus bantile doi yanila, “Meeng konabi inodotii doi 
yayaa, alaasene doi nalipu sinuungan, tukon utus-utuso tukon 
pulino.” 


6:4: Yoh.4:44 

5 Doi lipudoo Yesus aki namoola mongkubai meeng kolangge 
mominasaingdinggon tongo aline kobubulaa komian moseselon 
tukon bingkakene kolimano doi yanila. 6 Yana masaingding 
padungga yanila moaki namaangga. 


Yesus sumbotiiyo kosongulo lua kona pololaing 

(Mat, 10:5-15; Luk. 9:1-6) 

Doibundu Yesus ampakon doi kampung-kampung, tukon 
mongotunggul. 7 Yana monguang songulo lua kona pololaing, 
maka sumboliiyo yanila polaing lua-lua tukon beena kuasa 
doi yanila sulano nasiikayo koibiliis. 8 Yana beena otunggul doi 
yanila, “Inai momakanggi oioila doi ampakonan, tongo tongkat. 
Inai makanggi kinaan kai pundi sadakaa, kai doy. 9 Pakeyo 
komu sapatu, bai inai makanggi lua kokalambi.” 10 Yana koidan 
bantile, “Kalu komuyu usok doi meeng kobonua, dungolo idoo 
polong komuyu otinggale do kotadoo. n Bai kalu komuyu polong 
doi meeng kolipu, tukon domianoo idoo aki nayase talimayo 
tukon mondongolii komuyu, potinggale do lipudoo. Tukon 
tipasene koambata doi aimuyu teali tondoon doi yanila!” 

12 Maka Yesus napololaing domo songulodoo lua ampakono. 
Yanila ampakon popitoikene kobilita baikon kobanggapi sio 
nabadodoloon doi nalalim-lalim. 13 Pololaing-pololaing Yesusoo 
siikayo badaang koibiliis, solitikene kolisison zaitun doi mian 
moseselon tukon aline yanila. 


Yohanes Pasau Mian namatean 

(Mat. 14:1-12; Luk. 9:7-9) 

14 Bilita-bilita kaliangano sasaibino komo tealidoo polong 
koidan doi Tomundo Helodes, sabab Yesus sambuno totoimo 
doi yayaa. Daano komian mo bantile, “Yohanes Pasau Mian 
lapamo tubo koidan! Doiyamo kosababpo yana daano kona 
kuasa mokubai langge mominasa-masaingdinggon.” 

15 Bai komian bailong bantile, “Yana Elia.” 

Daano kobailong bantile, “Yana nabi, pokakana meeng 
konabi doi loolukoo.” 


6:8-11: Luk. 10:4-11 6:11: Kis.L. 13:51 6:13: Yak. 5:14 6:14-15: Mat. 16:14, 

Mlk. 8:28, Luk. 9:19 

16 Salataa Helodes lengele doiya, yana bantile, “Doiyamo Yo- 
hanes Pasau Mian doi loolukoo mo lapamo kumosumboliikene 
napinatol kooluno. Diabudodoo tubomo koidan!” 

17 Sabab akiyoon doiya Helodes lapamo sumboliiyo komian 
lakoyo Yohanes, tukon usekene doi talunggu lalomo. Helodes 
kubaiyo buno doiya soal Helodias, utuso naboloki, doiyamo 
Filipus. Sabab Helodes kilayomo Helodias, 18 tukon doiya 
langgedoo Yohanes badaang luunggon naotinauwo Helodes buno 
doiya, “Aki namoola ikoo kilayo koutusomu nabolokidoo!” 

19 Doiyamo kosababpo Helodias batuulikene Yohanes tukon 
yase moakateyo Yohanes, bai yana aki namoola kubaiyo do 
langgedoo sabab Helodes sembang-sembange. ^Sabab Helodes 
lapamo sumboliiyo komian modagaiyo namono-monondok 
Yohanes nakasalamatan doi talunggu, sabab yana matakutene 
Yohanes. Yana toiyo Yohanes meeng komian mo monondok 
Mian Bisa mo sumboliiyo. Tukon kalu Yohanes basilingan, 
Helodes yase mondongolii, mau kai yana nateali susa tuuno 
konoano. 

21 Doibundu Helodias malaat todanan doi Helodes nakubai- 
yano kona taum sinuungan. Doiya singgat Helodes kubaiyo 
kona lamean tuuk sasaibino doi mian mopobbosolii kona sambu 
doi batomundoan, suludadu-suludadu kapalano tukon katua- 
katua masalakat Galilea. 22 Doi lameanoo Helodias napau boine 
osuleng tukon dona osulenganoo sanaanggene tuuno Helodes 
noano tukon domianoo molubat. Maka Helodes bantile doi 
boinedoo, “Indee komu iniyas, kabiyomo. Yaku naikon beekene 
doikoo!” 23 Maka Helodes dandiyo doi boinedoo tukon totopi. 
Helodes bantile, “Oila komu kinabi yaku beekonggon, tukon 
sembeleng daku batomundoan!” 

24 Maka do boinedoo tobuat tukon mansadai doi tinano, 
“Tina, oila komo monondok mo moola yaku kabiyo?” 

Tinano timbiliyo, “Kabiyo Yohanes Pasau Mian oluno.” 

25 Do boinedoo polaing abali doi Helodes tukon bantile, 
“Yaku kabiyo Yohanes Pasau Mian oluno kubineekon 
diabudodoo doi meeng kodulang bungkono!” 

26 Salataa lengele do kakabidoo Helodes susa tuuno konoano. 
Bai yana aki namoola tolayo do kakabidoo sabab yana lapamo 
batotopi doi mian molubat salaano. 27 Jadi yana banggadudul 


6:17-18: Luk. 3:19-20 

mapalentakene meeng komian mololainge yana alayo Yohanes 
Pasaudoo Mian oluno. Maka do suludadudoo ampakon doi 
talunggu, maka patele Yohanes bulungo. 28 Doibundu yana 
babayo Yohanes oluno doi meeng kodulang tukon beekene 
doi boinedoo. Tukon do boinedoo beekene koidan doi 
tinano. 29 Salataa Yohanes napololaing-pololaing lengele doiya 
langgedoo, yanila ampakono alayo Yohanes badano maka yanila 
tadine. 


Yesus beena kaan lima koloon komian 

(Mat. 14:13-21; Luk. 9:10-17; Yoh. 6:1-14) 

30 Lasul-lasul Yesus mo sumboliiyodoo doibundu abali koidan, 
maka pototongi tukon Yesus. Yanila bontiikene doi yana 
sasaibino komo lapamo yanila kubaiyo tukon nainotunggukon. 
31 Badaang tuuno komian mo lubat tukon moampakon, Yesus 
tukon napololaing-pololaing aki naloi kaan. Tobikon doiya Yesus 
bantile doi napololaing-pololaing, “Maimo nda ampakon doi 
lipu mo kiis, idoo kita moola basusuunganggon tukon komuyu 
moola balasanaang soisik.” 32 Maka doi yaniladoo luwe lakit doi 
duangan ampakon doi lipu mo kiis. 

33 Bai badaango komian molapamo kitayo yanila motingga- 
lemo do lipudoo tukon toiyomo indee miano yanila. Jadi, 
doi sasaibino kokota doi wilayahdoo, komian obu-obuleng lolo 
lipu matailukiyo Yesus tukon napololaing-pololaing. 34 Salataa 
Yesus loboson doi duangan, yana kitayo komian badaang. Yana 
seseange doi yanila, sabab yanila pokakana kodomba mo akiyo 
kopototoolino. Maka yana atambuunemo kona mongotunggulan 
badaang kolangge doi yanila. 35 Salataa kinobiano, Yesus 
napololaing bantile doi yana, “Loolanimo kona popookan tukon 
nalipu nia tosusunganggon. ^Tadukai Tama sumboliiyo na mian- 
mian nia naampakono, sulano yanila moola mongoli kinaan doi 
desa-desa tukon kampung-kampung doi napokoolanikonan nia.” 

37 Bai Yesus timbiliyo, “Komuyumo komo beena kaan yanila.” 

“Oh, oilakai kami sio mai ampakon mongoli loti lua kosakato 
kodoy pelak tuuk mobeena kaan doi mian-mian nia?” buno 
doiya pololaing-pololaing Yesus nabantilano. 

38 Maka Yesus mansadai, “Daano kobulaa koloti modaano doi 
komuyu? Soba potaus kitayo.” 


6:34: Bang. 27:17, ITomd. 22:17, 2Tun. 18:16, Yehz. 34:5, Zak. 10:2, Mat. 9:36 

Lapa yanila ampakon kitayo, yanila bantile, “Daano kolima 
koloti tukon daano kolua koikan.” 

39 Maka Yesus sumboliiyo do mianoo badaang osulang meeng - 
meeng kotambuno doi bulung mo manampal. 4# Mian-mianoo 
osulang tukon taatul, meeng-meeng kotambuno. Daano komo 
sakat komian meeng kotambuno, tukon daano koidan komo 
lima kolono komian meeng kotambuno. 4, Doibundu Yesus alayo 
do lotidoo molima tukon do ikanoo molua, maka lelengea 
doi timbu tukon mangkabi kinatauwan doi Mian Bisa. Lapa 
doiya, yana bisi-bisiliyo do lotidoo tukon limano maka beekene 
doi napololaing-pololaing sulano naobos-obosikene doi mianoo 
badaang. Tukon do ikanoo molua inobos-obosikon koidan doi 
yanila sasaibino. 42 Yanila kaan polong bobosul. 43 Doibundu 
do kinaanoo labino Yesus napololaing-pololaing pototongikene 
- sasaibino daano kosongulo lua kobois momoono. 44 Mian 
mamalane komo makaan do lotidoo uga-ugaate daano lima 
koloon. 


Yesus papakon doi paisu bungkono 

(Mat. 14:22-33; Yoh. 6:15-21) 

45 Lapa doiya Yesus sumboliiyo napololaing-pololaing luwe 
tukon lolo duangan matailukiyo yana doi Betsaida doi 
paisu sembeleng, daano mosumboliiyo do mianoo badaang 
namule. ^Salataa yana sodiiyo mule do mianoo badaang, 
Yesus ampakon doi bunggul mosambeang. 47 Sambuno popook, 
Yesus napololaing-pololaing naduangan daanomo doi paisudoo 
tangano, bai Yesus daano doi buta tina. ^Yana kitayo yanila 
susa tuuno moboseyo do duanganoo sabab konapoo duangan 
posusul kombombuul. Tobikon doiya uga-ugaate antala batong 
tolu tukon batong noom dodowasoono, yana lubotiiyo doi 
yanila tukon ampakon doi paisu bungkono. Tukon yana kadu- 
kadukon banggadudul liisiyo yanila. 4, Sambuno yanila kitayo 
yana moampakon doi paisu bungkono, yanila aanggene yana 
ibiliis, 5# tobikon yanila nggele-nggeleamon momatakut. Sabab 
yanila sasaibino kitayo yana tukon yanila pogilakon tuuno. 

Bai Yesus banggadudul basilingan doi yanila, “Potademo! 
Yaku Yesus. Inai pomatakut!” 5, Maka yana lakit doi 
yanila naduangan, tukon dombombuuloo polaing tade. Yesus 
napololaing-pololaing masaingding tuuno. “Do lotidoo molima 

minasaingdinggon yanila koidan akiyoon namangalatikene. 
Maaling doi yanila konapo alatiano. 

Yesus aline komian moseselon doi Genesalet 

(Mat. 14:34-36) 

53 Salataa polong doi paisudoo sembeleng, yanila balabu doi 
Genesalet tokoluano. 54 Salataa yanila tobuat doi duanganoo 
komian kitayo baikon domo lubatoo doiyamo Yesus. 55 Maka 
yanila obu-obuleng doi yayaamo doi sasaibino do wilayahdoo, 
tukon tambuuno yanila mobabayo ko mian-mian momasakit 
doi Yesus doi yanila nabalayon bunggono. 56 Doi yaando Yesus 
nalubatan - mau doi kampung, doi kota kai doi desa - 
idoo komian sidutu lubat tukon mangabos mian moseselon 
doi labotan. Maka yanila kabiyo tukon tutuu sulano do 
mianoo moseselon naminoolakon mosinggile Yesus najubah, 
mau natongo bunduno. Sasaibino komo singgile, teali tangalin. 

Adat istiadat mian looluk 

(Mat. 15:1-9) 

7 Meeng kotambuno ko Falisi miano tukon bubulaa kogulu 
agama doi Yelusalem, lubat doi Yesus. 2 Yanila kitayo 
bubulaa Yesus napololaing kaan tukon aki nakumosiyo kolimano 
manulut atulan agama, doiyamo kalu akiyoon lolukon nda 
kumosiyo kolimano loingiyo koagama naatulan. 

3 Falisi-falisi miano, bunomo lakon sasaibino ko Yahudi 
miano, taat tuuno mololoi adat istiadat yanila natulunan. Yanila 
aki naikon nakaan kalu akiyoon nakumosiyo kolimano mololoi 
agama naatulan. 4 Oila komo inoli doi labotan aki nakinaan, kalu 
akiyoon nakinumosi lolukon. Tukon badaang koatulan bailong 
doi napoo tulunanoo yanila mo taaniyo tutuuno; buno palatulan 
mokumosian galaas, mangko tukon pakakas tambaga. 

5 Tobikon doiya ko Falisi-falisi miano tukon gulu-gulu 
agamadoo mansadaikene doi Yesus, “Bulaando komu pololaing- 
pololaing kaan tukon limanoila mo aki nakinumosi? Oila 
kosababpo yanila moaki namololoi adat istiadat nda tulunan?” 

6 Yesus timbiliyo, “Komuyu mian kakaadukon! Bisa tuuno oila 
komo tinantukon Yesaya doi komuyu, doiyamo, 

‘Buno naiya ko Mian Bisa nabantilan, 

Mianoo tongo sosubaiyo yaku tukon bantil-bantilan, 

bai yanila noano dodoon doi yaku. 

7 Palasuma yanila sosubaiyo yaku, 

sabab palatulan banggapi yanila nainotunggukon, 
bunekene daku palatulan!’ 

8 Ko Mian Bisa napalenta komuyu akipo tulutiyo, tukon ko- 
banggapi napalatulan-palatulan komuyu taaniyo momoonggol.” 

9 Maka Yesus bantil koidan, “Komuyu pandoi tuuno, ko 
Mian Bisa napalenta komuyu tolayo; sulano komuyu moola 
palataanggene kopo otunggul. ,# Musa lapamo beekene kona 
palenta nia, ‘Odotiiyo kotamamu tukon tinamu,’ tukon ‘Indee 
komiano mobantil-bantile kotamano-tinano sio nainukum mate.’ 
"Bai komuyu otunggukene: Kalu komian bantile doi tamano 
tinano, ‘Oila komo moola yaku beekene doi tamanggu tukon 
tinanggu, lapamo yaku sosubakene doi Mian Bisa,’ ,2 maka 
komuyu sodiiyo do mianoo doi nakawajiban motulungiyo 
kotamano-tinano. ,3 Jadi tukon muotunggul susuumuyu komuyu 
beekene doi mian-mian, komuyu akiyenggene ko Mian Bisa 
nabantilan. Daano badaang kolangge buno nia komuyu mo 
kubaiyo.” 


Lobo mo kanggilitiyo komian 

(Mat. 15:10-20) 

u Maka Yesus uange do mianoo badaang koidan tukon 
bantile doi yanila, “Polengele sulano pomangalati! ,s Akiyo 
kolobo meeng doi tonggulung mo usok doi mian mo moola 
kubaiyo do mianoo minosikiton. Bai, mo tobuat doi meeng 
komian, doiyamo komo kubaiyo yana lokis. [ ,6 Jadi, kalu daano 
kotolingaimuyu, pondongoliiyo .] ” 

"Salataa Yesus tinggale do mianoo badaang tukon usok 
doi bonua, napololaing-pololaing mansadai doi yana bulaa 
kokaliangano do andeanoo. ,8 Maka Yesus bantile doi yanila, 
“Oilakai komuyu akiyoon pomangalati? Kai komuyu aki 
namoola mangalatikene baikon komo usok doi memeeng komian 
aki namoola kubaiyo do mianoo lokis? ,9 Sabab komo usokoo 
aki naluwe doi noano, bai usok doi tiano, tukon doibundu 
tobuat koidan.” Tukon do bantil-bantilanoo Yesus tudoikene 
baikon sasaibino kokinaan moola kinaan. 


7:6-7: Yes.29:13 7:10: Tob. 20:12, 21:17, Masam. 20:9, Kuai. 5:16 

20 Maka Yesus bantile koidan, “Komo tobuat doi mian, 
doiyamo komo kanggilitiyo yana. 21 Sabab komo luwedoi lalomo, 
doiya luwedoi noano lalomo, sumbot kopikilan-pikilan molokis 
mo tealikene komian kubaiyo kolokis, pondikuk, mangakate, 
22 balolowa, bakokolii, sali-salitayo kotulano, tukon kubaiyo 
kolobo samba mo kulokis, teali batinggai, akiyo kona adat, 
mosikit konoano, babanggaal, akiyo kootunggul naloloon. 
23 Sasaibino domo lokisoo sumbot doi lalom, tukon doiyamo 
komo tealikene komian lokis.” 

Meeng koboine namaanggaan 

(Mat. 15:21-28) 

24 Doibundu Yesus tinggalemo do lipudoo tukon ampakon doi 
lipu mololani kokota Tilus. Yana usok doi meeng kobonua 
lalomo tukon aki nayase baikon komian natoiyo yana modaano 
idoo. Bai yana aki namoola seekene kobutongo. 25 Meeng 
koboloki, kona pau boineno inusoki ibiliis, ndongoliiyo bulaa 
kokaliangano Yesus. Yana lubat doi Yesus tukon sosuba doi 
salaano, 26 tukon kabiyo sulano Yesus nasiikayo do ibiliisoo doi 
paudoo. Do boinedoo bolikon Yahudi miano, sinuung doi lipu 
Fenisia doi Silia. 27 Yesus bantile doi yana, “Pau-pau sio nabinee 
kaan lolukon. Aki namonondok moalayo kopau-pau nakinaan 
maka nasinokulikon koasu.” 

28 “Tuan,” boinedoo timbiliyo, “asu-asu doi meda suukano 
kaane kokinaan labi-labino do pau-paudoo mo tuwenge!” 

29 Maka Yesus bantile doi yana, “Sabab domu potimbilidoo, 
mulemo; koibiliisoo lapamo toliat doi mupaudoo!” 

^Bolokidoo mulemo. Doi nabonua, yana laate dona paudoo 
daano moolo, tukon do ibiliisoo bisa-bisa lapamo toliat doi 
paudoo. 


Yesus aline komeeng komian mo ponga bongol 

3, Doibundu Yesus tinggale kolipu Tilus, tukon banggadu- 
dulkene kona ampakonan loloiyo ko Sidon doi Paisu Galilea. 
Yana mangala loloon loloiyo kolipu Songulo Kota. 32 Idoo mian 
babakene doi yana komeeng komian mo ponga bongol. Yanila 
kabiyo Yesus nabinggakene kolimano doi mianoo bunggono. 
33 Yesus babayo do mianoo nabasusuunganggon doi mianoo 
badaang, maka naabese kolimano saono doi mianoo tolingaino 
lua-lua lalomo. Maka Yesus tupeiyo, tukon taape do mianoo 

alepo. 34 Lapa doiya Yesus lelengea doi timbu, maka ansaang 
kobukuan tukon bantile doi mianoo, “Efata,” koalatino, 
“Tobukamo!” 

35 Do mianoo tolingaino tobukamo tukon doalepodoo tealimo 
abali biasa tukon yana tambuuno mumuda kona basilinganan. 
36 Maka Yesus pantane yanila sasaibino sulano naaki nasalitayo 
do langgedoo mau doi inde-indee komiano. Bai pololokon 
Yesus pantane pololokon yanila basilinganggene. 37 Tukon 
sasaibino komian mo molongol masaingding tuuno. Yanila 
bantile, “Sasaibino kona kubaiyano tukon monondok! Tukon 
yana kubaiyo komian mobongol teali molongol tukon komian 
moponga moola basilingan!” 

Yesus beena kaan sangkap koloon komian 

(Mat. 15:32-39 ) 

8 Aki namalumbit doimbaa, daano koidan komeeng komian 
tambuno badaang molubat pototongi. Sabab yanila akiyo 
kona kinaan, Yesus uange kona pololaing-pololaing tukon 
bantile, 2 “Yaku mamaasikene namian nia badaang. Lapamo tolu 
kooloyo kona kalumbit yanila napolaing-laingan yaku, tukon 
diabudodoo yanila akiyono kona kinaan. 3 Kalu yaku sumboliiyo 
yanila namule tukon tiano malaal, yanila naikon padut doi 
loloon tanga. Oila koidan doi yaniladoo daano komo lubat doi 
naodoonan.” 

4 Yesus napololaing-pololaing timbiliyo, “Doi lipu mo 
tambasiil nia, inaando komian namoola malaat kinaan mosabe 
motuuk sasaibino namian nia?” 

5 “Daano kobulaa kona kadaang koloti doi komuyu?” Yesus 
mansadai. 

“Pitu,” yanila timbiliyo. 

6 Maka Yesus sumboliiyo do mianoo badaang osulang doi buta 
bunggono, maka yana alayo do lotidoo mopitu tukon baladoa 
doi Mian Bisa. Doibundu yana bisi-bisiliyo do lotidoo tukon 
limano maka beekene doi napololaing-pololaing moebe-ebese 
doi mian-mianoo. Maka dona pololaing-pololaing lakukanggene. 
7 Yanila daano kobubulaa kona pai ikan popoisik koidan. Yesus 
baladoakene doi Mian Bisa do ikan-ikanoo, maka sumboliiyo 
kona pololaing-pololaing moebe-ebese do ikan-ikanoo koidan. 
8 ' 9 Yanila kaan polong bobosul - daano uga-ugaate sangkap 
koloon komian mo kaan. Doibundu Yesus napololaing-pololaing 

pototongikene kolabino - pitu kobois komo moono. Maka 
Yesus sumboliiyo do mian-mianoo namule, 10 tukon yana maka 
napololaing-pololaing banggadudul lakit doi duangan tukon 
ampakon doi lipu Dalmanuta. 

Falisi- 

falisi miano kabiyo Yesus nakubaiyo komo minasaingdinggon 

(Mat. 16:1-4) 

n Bubulaa ko Falisi miano molubat doi Yesus, tukon 
ponggeeleki yana sulano tongodinggala. Yanila kabiyo Yesus 
nakubaiyo komo minasaingdinggon salaku meeng kotanda yana 
Baikon molubat doi Mian Bisa. 12 Yesus basilingan maka 
timbiliyo, “Oila kosababpo komian natempo nia mokabiyo yaku 
kubaiyo komo minasaingdinggon? Aki! Yaku aki kumebeekon 
kotanda mobuno doiya doi yanila!” 

13 Maka Yesus tinggale yanila, tukon usok doi duangan lalomo; 
doibundu yana ampakono doi paisudoo sembeleng. 

Lagi Falisi-f alisi miano tukon Helodes 

(Mat. 16:5-12) 

u Yesus napololaing-pololaing toliminggene momakanggi loti 
mosabe. Yanila tongo meeng koloti modaano doi duangan. 
,5 “Pobada-badagai doi Falisi-falisi miano nalagi tukon Helodes 
nalagi,” Yesus bantile doi yanila. 

,6 Maka Yesus napololaing-pololaingoo tambuuno mosalitayo 
do langgedoo. Yanila bantile, “Yana bantile buno doiya, sabab 
kita akiyo konda loti.” 

17 Yesus toiyo oila yanila napinobantikon. Tobikon doiya yana 
mansadai doi yanila, “Bulaando komuyu mopobantikenggene 
sabab moakiyo kopo loti? Oilakai komuyu aki potoiyo tukon 
akiyoon pomangalatikene koidan? Buno doiya kona mokisulan 
komu pikilan? ,8 Komuyu daano komatamuyu - bulaando moaki 
pokitayo? Komuyu daano kotolingaimuyu - bulaando moaki 
pomolongol? Aki kai komuyu poneneeke ,9 naikon do lotidoo 
molima yaku mo bisi-bisiliyo motuuk doi lima koloon komian? 
Bulaando kobois komoono kolabino dokinaanoo komuyu 
pototongikene?” 


8:11: Mat. 12:38, Luk. 11:16 8:12: Mat. 12:39, Luk. 11:29 8:15: Luk. 12:1 

8:18: Yel. 5:21, Yehz. 12:2, Mlk. 4:12 

“Songulo lua,” yanila timbiliyo. 

20 “Tukon dotempodoo daku bisi-bisiliyano dolotidoo mopitu 
motuuk doi sangkap koloon komian,” Yesus sadaiyo koidan, 
“bulaa kobois kolabino dokinaanoo komuyu mo pototongike- 
ne?” 

“Pitu,” yanila timbiliyo. 

21 “Eh, akiyoon kai komuyu pomangalatikene koidan?” Yesus 
bantile koidan. 

Yesus aline komian mopiit doi Betsaida 

22 Yanila polong doi Betsaida. Idoo komian babayo komeeng 
komian mopiit doi Yesus, tukon kabiyo sulano yana nataape 
do mianoo mopiit sulano naaline. 23 Maka Yesus taaniyo do 
mianoo mopiit limano tukon tandane yana natobuat doi 
kotadoo. Doibundu Yesus tupeiyo do mianoo matano. Yana 
abese kolimano doi mianoo matano, maka sadaiyo doi yana, 
“Moolamo kai ikoo kitayo komeeng kolobo diabudodoo?” 

24 Mianoo kitayo doi salaano, maka bantile, “Oode. Yaku 
kitayo komian mopapakon; bai yanila tokita buno kayung.” 

25 Yesus taapene kolimano koidan doi mianoo mopiit. 
Naiya nia do mianoo mopiit kakabukuan sulano namoolakene 
mongkita. Komatano mopiit tangalino, tukon yana kitayomo 
sasaibino tukon tontong tuuno. 26 Maka Yesus bantile doi yana, 
“Mulemo, tukon inaimo moabali doi kotadoo.” 

Petulus namangakukanano Yesus 

(Mat. 16:13-20; Luk. 9:18-21) 

27 Yesus tukon napololaing-pololaing ampakon doi kampung- 
kampung moloolani ko Kaisalea Filipi. Doi loloon tangano Yesus 
mansadai doi yanila, “Mololoi komian nabantilano, indee kai 
nayaku nia?” 

28 Yanila timbiliyo, “Daano komo bantile: Yohanes Pasau 
Mian; daano koidan komo bantile Elia, tukon kobailong koidan 
bantile: daano komeeng konabi.” 

29 “Bai mololoi komuyu susuumuyu, yaku nia indee?” Yesus 
mansadai. 

Petulus timbiliyo, “Tama doiyamo ko Tomundo Pasalamat!” 


8:28: Mlk. 6:14-15, Luk. 9:7-8 8:29: Yoh. 6:68-69 

30 Maka Yesus ingotiikene yanila, sulano naaki napopitoikene 
doi inde-indee komiano kobutongo kaliangano. 


Yesus basilinganggene kokaliangano doi nasinakisaawan tukon 

namatean 

(Mat. 16:21-28; Luk. 9:22-27) 

31 Lapa doiya Yesus tambuunemo kona mongotunggulan doi 
napololaing-pololaing baikon Manusia Napau sio nasinakisaa 
badaang, tukon binamusukon doi tua-tua, imam-imam kapalano, 
tukon gulu-gulu agama. Yana sio nainakate, bai doi oloyo 
kotoluno yana tubo koidan. 32 Tukon tontong tuuno Yesus 
popitoikene do langgedoo doi napololaing-pololaing. Maka 
Petulus kedele Yesus doi bibilo, tukon anukene yana. 33 Bai Yesus 
mbaleng tukon kitayo kona pololaing-pololaing, maka anukene 
Petulus, “Saakon naimbaa, Ponggoda! Komu pikilanoo pikilan 
banggapi; bolikon Mian Bisa napikilan!” 

34 Doibundu Yesus monguang mian badaang mo daano 
idoo posinggat-singgat tukon napololaing-pololaing. Maka yana 
bantile doi yanila, “Komian mo yase lainge yaku sio 
natoliminggene kona limang susuungo, doibundu tanggunge 
kona kayung sempang, tukon banggadudul lolainge yaku. 
35 Sabab komian mo yase salamatene kona tuboan, naikon lapus 
kona tuboan. Bai komian mo salakanggene kona tuboan motuuk 
doi yaku tukon motuuk doi Bilita Monondok moluwedoi Mian 
Bisa, komo salamatene. ^Oila kona linaat doi meeng-meeng 
komian, kalu sasaibino nadunia nia teali nalobo, bai yana lapus 
kona tuboan? 37 Moola kai do tuboanoo sinoboli tukon langge- 
langge? 

38 Kalu meeng-meeng komian mamaa momangakukene yaku 
tukon kuotunggul doi tempo nia molokis, Manusia Napau 
koidan mamaa mangakukene do mianoo, doi tempo nalubatan 
naikon tukon Tamano nakuasa, linolaing malaekat-malaekat mo 
moliyous.” 

9 “Potoiyo!” Yesus bantile. “Doi komuyu nia nimbaa daano 
komo aki naikon namate, kalu akiyoon nakitayo ko Mian 
Bisa namapalentaan tukon kuasa!” 


8:34: Mat. 10:38, Luk. 14:27 8:35: Mat. 10:39, Luk. 17:33, Yoh. 12:23 

Yesus nakinabasalan 

(Mat. 17:1-13; Luk. 9:28-36) 

2 Noom kooloyo molapa Yesus babayo Petulus tukon Yakobus 
tukon utuso Yohanes, basusunganggon doi meeng kobunggo mo 
tatandak. Doi yanila matano salaano tobolii kobutongo. 3 Kona 
pakean teali moute didilengan. Aki nadaano komeeng komian 
mobabusoiy nai dunia nia mo moola babusoi kona moutean 
mobuno doiya. 4 Doibundu dona pololaingoo motolu kitayo 
Yesus mopobasalitai Elia tukon Musa. 5 Maka Petulus bantile doi 
Yesus, “Tama Gulu, monondok tuuno kita naimbaa. Tadukai 
kami mokokondong tolu kosabua: komeeng tuuk doi Tama, 
komeeng tuuk doi Musa, tukon komeeng koidan tuuk doi Elia.” 
6 Kona bisaan Petulus aki natoiyo oila komo yana sio nabantile, 
sabab yana tukon dotulanodoo molua daano momatakut tuuno. 

7 Doibundu kobunong sunggupiyo yanila tukon doi bunongoo 
tololongol kolalo mo bantile, “Naiyamo daku Pau yaku 
mo seange. Polengele yana!” 8 Moso-mosobit yanila mbaleng 
potikunggon doi yaniladoo, tukon akimo koidan napokitayo 
indee komiano komo daano idoo komo polaing yanila, tongo 
Yesus susuungo. 9 Singgatoo yanila obulus doi bungguloo, Yesus 
ingotiikene yanila, “Inai po popitoikene doi indee komiano oila 
kopo kinita budodoo kalu Manusia Napau akiyoon nainotuboi 
doi matean.” 

10 Yanila loingiyo tuuno do tetebadoo, bai doi yaniladoo 
susuungo yanila tambuuno mobasilinganggene oila Yesus 
namakisuut tukon “tubo doi namatean”. n Maka yanila 
mansadai doi yana, “Bulaando gulu-gulu agama mobantile 
baikon Elia lubat matailukon?” 

12 Yesus timbiliyo, “Elia takainomo lubat matailukon sulano 
naalapayo sasaibino kolangge. Bai bulaando kai dolanggedoo 
tukon Manusia Napau? Oila kosababpo doi Kitab Moliyous 
lalomo totulis baikon yana naikon badaang kona sakisaa tukon 
komian totulaiyo? 13 Bai yaku bantile doikoo: Elia lapamo lubat, 
tukon komian nakubaiyano doi yana baino oilamo konapo 
mongiasan. Doiya pokokonoi tuuno tukon komo lapamo totulis 
doi Kitab Moliyous lalomo tentang kobutongo.” 


9:2-7: 2Ptl. 1:17-18 9:7: Mat. 3:17, Mlk. 1:11, Luk. 3:22 9:11: Mai. 4:5, Mat. 11:14 

Yesus aline pau mo inusoki ibiliis 

(Mat. 17:14-21; Luk. 9:37-43a) 

14 Salataa Yesus tukon dona pololaing motolu lapamo 
pototongi koidan tukon napololaing-pololaing bailong, yanila 
kitayo badaang komian idoo. Bubulaa kogulu agama daano 
ponggeeleki tukon Yesus napololaing-pololaingoo. 15 Sambuno do 
mianoo kitayo Yesus, yanila masaingding, maka obu-obuleng 
lobotiyo Yesus. 16 “Oila komuyu kopo pinonggeelekikon tukon do 
gulu-gulu agamadoo?” Yesus sadaiyo doi napololaing-pololaing. 

17 Meeng komian doi mianoo badaang timbiliyo, “Tama Gulu, 
yaku babayo daku pau doi Tama. Yana ponga sabab inusoki 
ibiliis. 18 Kalu ibiliisoo usokiyomo yana, kobutongo tika-tikakene 
doi buta, kobabano babiyoi, kongolingo pongolitikene, tukon 
kobutongo teali aki nabiyok. Yaku kabiyo Tama napololaing- 
pololaing nasiikayo ibiliisoo, bai yanila aki namoola kubaiyo.” 

19 Bai Yesus bantile doi yanila, “Bulaando komuyu nia! 
Komuyu tutuu mian mo aki namaangga. Polong oila kotembono 
yaku sio dungol podungoli komuyu tukon sabal doi yanila? 
Babayo do paudoo doisumai!” 20 Yanila babayomo paudoo doi 
Yesus. 

Sambuno ibiliisoo kitayo Yesus, yana kubaiyo do paudoo 
butongo sintok-sintok tobikon do paudoo otuwong tonggoi- 
nggoling doi buta. Kobabano babiyoi. 21 Maka Yesus sadaiyo doi 
paudoo tamano, “Bulaamo kona kalumbit yana kona bunoan 
naiya?” 

“Salataamo doi napau-paunoan!” tamano napotimbili. 
22 “Biasamo ibiliisoo umboliiyo moakateyo yana tukon mootu- 
wenge doi aung lalomo kai doi paisu lalomo. Bai kalu Tama 
moola tulunge, Tama moola museange kami tukon tulungiyo 
kami!” 

23 “Oila komu binantil? Kalu Tama moola?” Yesus timbiliyo. 
“Sasaibino moola, asal komian maangga!” 

24 Banggadudul do paudoo tamano nggeleamon, “Temeneno, 
yaku maangga, bai daku maanggaan soisik. Tulungiyo yaku 
sulano nalobian daku maanggaan koidan!” 

25 Sambuno Yesus kitayo baikon domianoo badaang tambuuno 
lubat pototongi, yana mapalentakene ibiliisoo tukon bantile, 
“Loh bongol tukon ponga, yaku bintekene ikoo toliat nai pau 
nia tukon inaimo koidan mousok doi paudoo!” 

26 Do ibiliisoo nggeleamon, maka kubaiyo do paudoo butongo 
sintok-sintok, doibundu kokoliato doi paudoo. Paudoo tokita 
pokakanamo kobadan tobikon sasaibino komian bantile, “Yana 
matemo!” 27 Bai Yesus taaniyo kolimano tukon tomboniiyo yana 
mobangun. Do paudoo polaing bangun. 

28 Salataa Yesus daanomo doi bonuadoo, kona pololaing- 
pololaing lubat basusuunganggon doi yana tukon mansadai, 
“Oila kosababpo kami aki namoola mosiikayo ibiliisoo?” 

29 Yesus timbiliyo, “Do ibiliiso mobuno doiya aki namoola 
siniika tukon mau nabulaa konda kokubai, kalu bolikon 
baladoa.” 


Yesus basalita koidan tentang namatean 

(Mat. 17:22-23; Luk. 9:43 b-45) 

^Yesus tukon napololaing-pololaing tinggale do lipudoo 
tukon ampakon banggadudul loloiyo ko Galilea. Yesus aki 
nayase komian motoiyo naando yana nadaanoan, 31 sabab yana 
daano mootunggule kona pololaing-pololaing. “Manusia Napau 
sinalakanggon doi banggapi nakuasa,” bunomo doiya Yesus 
nabantilano, “tukon yana inakate, bai doi oloyo kotoluno yana 
tubo!” 

32 Napololaing-pololaing aki natoiyo Yesus nai notunggukon, 
bai yanila matakut momansadai doi yana. 

Indee komo babasal? 

(Mat. 18:1-5; Luk. 9:46-48) 

33 Yanila polong doi Kapelnaum. Salataa daanomo doi 
bonua, Yesus mansadai doi napololaing-pololaing, “Indee dopo 
pinoonggeelekikonoo doi loloon tangano budodoo?” 

34 Yanila aki natimbiliyo, sabab doi loloon tanganodoo yanila 
pogagaikene tentang indee komo babasal. 35 Yesus osulang, 
maka uange dona pololaing mosongulo lua. Yana bantile doi 
yanila, “Mian mo yase teali nomol komeengo, yana sio nateali 
mataibundukon tukon sio nateali peleleani sasaibino komian.” 
^Doibundu Yesus mangala meeng kopau poipoisik, tukon 
kekendenge do paudoo doi yanila sasaibino salaano. Yesus 
lambine do paudoo tukon bantile doi napololaing-pololaing, 
37 “Mian mo talimayo meeng kopau pokakana naiya tobikon 

9:34: Luk. 22:24 9:35: Mat. 20:26-27, 23:1 1, Mlk. 10:43-44, Luk. 22:26 

yaku, koalatino talimayo yaku. Tukon komian mo talimayo 
yaku, yana aki natongo talimayo yaku, bai talimayo koidan yana 
mo bintekene yaku.” 

Indee komo aki naliitiyo kita mololoi doi kita 

(Luk. 9:49-50) 

38 Maka Yohanes bantile doi Yesus, “Tama Gulu, kami kitayo 
komeeng komian mosiikayo koibiliis tukon Tama sambuno. 
Tukon kami pantane sabab yana bolikon tulanggita.” 

39 Bai Yesus bantile, “Inai mopantane yana, sabab akiyo 
komeeng komian mo moola mokubai lobo mominasaingdinggon 
tukon sambunggu, momoola banggadudul molokis-lokisaku. 
40 Sabab mian mo aki naliitiyo kita, koalatino pomeenggon 
kita. 41 Poneneeke! Mian mo beena komuyu monginum sabab 
komuyu pololaing Tomundo Pasalamat, yana tutuu talimayo 
kona tambo.” 

Langge-langge mo mangaanikene komian mokubai lalim 

(Mat. 18:6-9 ; Luk. 17:1-2) 

42 “Indee komo mangaanikene sala komeeng komian doi mian- 
mian mo poipoisik nia akimo naanggayo koidan doi yaku, 
tadukai kalu kobatu gilingan binoboikon doi bulungo, tukon 
yana sinakukon doi tobun lalomo. 43 Kalu kolimamu kubaiyo 
ikoo baladosa, patele do limamudoo! Tadukai ikoo tubo tukon 
Mian Bisa mau naakiyo kolimamu sembeleng kalu baino ikoo 
tukon lua-lua kolimamu usok doi nalaka, doiyamo aung mo 
akiyo kona posoan. [^Imbali koaung aki namoola poso, tukon 
kobesuk aki namoola mate.] 45 Tukon kalu koaimuyu kubaiyo 
ikoo baladosa, patele do aimudoo. Tadukai ikoo tubo tukon 
Mian Bisa mau naakiyo koaimu sembeleng, kalu baino ikoo 
tukon aimu lua-lua sinakukon doi nalaka lalomo. [^Imbali 
koaung aki namoola poso tukon kobesuk aki namoola mate.] 
47 Kalu komatamu mangaanikene ikoo baladosa, suwete do 
matamudoo! Tadukai ikoo usok doi Mian Bisa na Dunia Boolu 
mau natongo meeng komatamu, kalu baino kai ikoo tukon lua- 
lua komatamu sinakukon doi nalaka lalomo. ^Imbali koaung aki 
namoola poso tukon kobesuk aki namoola mate. 

9:37: Mat. 10:40, Luk. 10:16, Yoh. 13:20 9:40: Mat. 12:30, Luk. 11:23 9:41: Mat. 10:42 

9:43: Mat. 5:30 9:47: Mat. 5:29 9:48: Yes. 66:24 

49 Meeng-meeng komian kinindok tukon aung, pokakana 
kososubakon mokinoliyousi tukon timuson. 

50 Timusonoo monondok, bai kalu tealimo matabal, moola kai 
nakinotono koidan? Jadi, tobikon doiya komuyu teali pokakana 
kotimuson - potubo pototongi tukon monondok.” 


Yesus mongotunggul tentang potinggalan 

(Mat. 19:1-12; Luk. 16:18) 

1 ft Doibundu Yesus tinggalemo do lipudoo tukon ampakon 
XvF doi lipu Yudea tukon doi lipu Paisu Yoldan sembeleng. 
Mian madaang lubat koidan pototongi potikunggon Yesus. 
Tukon buno kakabiasaan Yesus mongotunggul yanila. 

2 Bubulaa ko Falisi miano lubat koidan sulano dinggalayo 
Yesus. Yanila mansadai, “Mololoi palatulan nda agama, 
kabudoon moola komian motinggale kona boloki?” 

3 Yesus timbiliyo, “Musa beena palenta oila doi komuyu?” 

4 “Musa pataikene komian tinggale kona boloki, kalu tulise 
kosulat potinggalan looluk,” yanila timbiliyo. 

5 “Musa tulise do palentadoo sabab komuyu todudul 
maaling kopo inotunggulan,” Yesus bantile doi yanila. 6 “Bai 
doi tumbeno doi temponodoo ko Mian Bisa napasitakaano 
kobanggapi, kobinantilan baikon ko ‘Mian Bisa tealikene yanila 
mala-malane tukon boine. 7 Doiya kosababpo komala-malane 
tinggale kotinano-tamano tukon pomeenggon kona boloki, maka 
doluailadoo tealimo meeng.’ *Jadi, yanila bolikono lua komian, 
bai tealimo meeng. ’Doiya kosababpo, oila komo lapamo Mian 
Bisa pomeenggene akimo namoola kobanggapi potinggakene!” 

,# Lapamo yanila usok doi bonua, kona pololaing-pololaing 
mansadai doi Yesus tentang do langgedoo. n Yesus bantile doi 
yanila, “Indee komo tinggale kona boloki, maka naosowaan 
tukon boine bailong, do mianoo pololowai tukon dona 
bolokidoo tumbeno. ,2 Bunomo lakon doiya doboinedoo mo 
tinggale kona langkai maka naosowaan doi malane bailong, 
yanadoo balolowa.” 


9:50: Mat. 5:13, Luk. 14:34-35 10:4: Kuai. 24:1-4, Mat. 5:31 10:6: Teal. 1:27, 5:2 

10:7-8: Teal. 2:24 10:11-12: Mat. 5:32, IKol. 7:10-11 

Yesus balakaatiyo kolabuk-labuk 

(Mat. 19:13-15; Luk. 18:15-17) 

,3 Daano komian mobabayo kona labuk-labuk doi Yesus 
sulano Yesus nataape tukon balakaatiyo yanila. Bai Yesus 
napololaing-pololaing nggimoliiyo do mianoo. ,4 Kitayo do 
lobodoo, Yesus nggimal maka bantile doi napololaing-pololaing, 
“Sodiikenemo do labuk-labukoo nalubat doi yaku! Inai 
popantane yanila, sabab ko mian-mian mobuno naiya komo teali 
Mian Bisa namian. ,5 Neneeke naiya! Indee komo aki nalubat 
doi Mian Bisa buno napau nia meeng, aki nateali Mian Bisa 
namian.” ,6 Salataa lapa bantile buno doiya, Yesus lebeke do 
pau-paudoo, doibundu yana abese kolimano doi yanila meeng- 
meeng tukon balakaatiyo yanila. 


Mian mokaasa 

(Mat. 19:16-30 ; Luk. 18:18-30) 

,7 Singgatoo Yesus banggadudulkene kona ampakonan, meeng 
komian lubat obu-obuleng kupayo Yesus. Do mianoo sosuba 
doi Yesus salaano tukon mansadai, “Gulu mo monondok, yaku 
sio oila daku kinubai sulano namoola mantalima tuboan sidutu- 
posidutukon?” 

,8 “Bulaando ikoo mobantile yaku monondok?” Yesus sadaiyo. 
“Akiyo komonondok, tongo Mian Bisa susuungo. 19 Ikoo lapamo 
toiyo ko Mian Bisa napalenta, ‘Inai mangakate, inai balolowa, 
inai pondikuk, inai moteali sakisii mokala-kala, inai bakokolii, 
odotiiyo kotamamu tukon tinamu.’ ” 

20 “Tama Gulu,” do mianoo nabantilan, “sasaibino do palen- 
tadoo yaku lapamo tulutiyo daano doi kupaumalanekonan.” 

21 Yesus mbalenge do mianoo tukon seange maka bantile, 
“Baimo meeng kolobo koidan ikoo mo daanokene. Ampakono 
mubalukene sasaibino komu langge; beekenemo kodoyno doi 
mian motalalais, tukon ikoo malaat buat doi sulugaa. Lapamo 
doiya lubato lainge yaku.” 22 Molongol Yesus nabantilan mobuno 
doiya, do mianoo susa maka tinggale do lipudoo tukon susa 
tuuno konoano sabab yana kaasa tuuno. 


10:15: Mat. 18:3 10:19: Tob. 20:12-16, Kuai. 5:16-20 

23 Maka Yesus mbalenge kona pololaing-pololaing maka bantile 
doi yanila, “Maaling tuuno komian mokaasa nateali Mian Bisa 
namian!” 

24 Napololaing-pololaing masaingding molongol Yesus na- 
silinganoo. Bai Yesus bantile koidan, “Daku labuk-labuk, 
takainomo maaling kotealian Mian Bisa naumat! 25 Tadukai 
meeng kounta usok doi pakaut buango kalu baino meeng komian 
mokaasa usok doi Mian Bisa na Dunia Boolu.” 

26 Yesus nabantil-bantilanoo tealikene kona pololaing-pololaing 
masaingding, tobikon yanila posadai meeng tukon bailong, 
“Kalu buno doiya, indee komo moola salamat?” 

27 Yesus mbalenge yanila tukon timbiliyo, “Doi banggapi do 
langgedoo aki nateali bai doi Mian Bisa akiyo komo aki nateali, 
sasaibino moola nateali doi Mian Bisa.” 

28 Maka Petulus bantile, “Kitayo, kami lapamo tinggale 
sasaibino komai langge-langge tukon lainge Tama.” 

29 Yesus bantile, “Poanggayomo: komian mo lapamo tinggale 
kona bonua antoko kai utuso mala-malane, kai moluko, kai 
tinano, kai tamano, kai napau-pau, kai nalabue asino tobikon 
yaku tukon sabab Bilita Monondok moluwedoi Mian Bisa, 30 do 
mianoo mantalima lobian badaang naiya loonu nia budodoo. 
Yana malaat sakat luunggon lobian badaang kobonua, utus 
mala-malane, utus boi-boine, tinano, labuk-labuk, labue asino, - 
tukon sakisaawan koidan. Tukon sio doi loonu naikon mo lubat, 
do mianoo naikon mantalima tuboan moakiyo kona pupusan. 
31 Bai badaang komian naiya budodoo nia kotumbeno naikon 
teali doibundu tukon badaang komian nia budodoo modoi 
bundukon teali mo mantailukon.” 

Yesus basilingan kotoluno luunggon tentang namatean 

(Mat. 20:17-19; Luk. 18:31-34) 

32 Yesus tukon napololaing-pololaing daano doi naampakonan 
doi Yelusalem, Yesus ampakon doi muka, tukon napololaing- 
pololaing pakadak sasaibino. Tukon komian mo lainge yanila 
doibundu matakut. Doibundu Yesus uange koidan kona 
pololaing-pololaing basusuunganggon tukon bontiikene doi 
yanila oila komo teali naikon doi butongo. 33 “Polengele,” kona 
bantilano, “kita nia budodoo daano sasalaane ko Yelusalem. 


10:31: Mat. 20:16, Luk. 13:30 

Imbali Manusia Napau naikon nasinalakanggonan doi imam- 
imam kapalano tukon gulu-gulu agama. Yana naikon inukum 
mate, doibundu sinalakanggon doi mian-mian mobolikon 
Yahudi. 34 Yanila sosiboliiyo yana, yana tinupei, yana sinakisaa, 
tukon pinakukon doi kayung sempang. Bai doi oloyo kotoluno 
yana naikon tubo.” 

Yakobus tukon Yohanes nakakabi 

(Mat. 20:20-28 ) 

35 Maka Yakobus tukon Yohanes, doiyamo Zebedeus napau- 
pau lubat doi Yesus. “Tama Gulu,” yanila bantile, “daano 
komeeng kolobo kami mo yase Tama nalakukanggene doi kami.” 

^“Oila kopo iniyas kukubaiyo doi komuyu?” Yesus mansadai. 

37 Yanila timbiliyo, “Kami yase osulang doi Tama bakalingano 
tukon bobono, kalu baikon Tama nabatomundoan mondoko.” 

38 “Komuyu aki potoiyo oila kopoo kinabi,” Yesus bantile 
doi yanila. “Kai moola poinume daku galaas sakisaawan naikon 
yaku mo inume tukon usok doi sakisaawan tuuno lalomo mo 
yaku usokiyo?” 

39 “Moola,” yanila timbiliyo. 

Maka Yesus bantile koidan doi yanila, “Bisa komuyu 
momoola inume dogalaasoo sakisaawan mo yaku inume 
tukon usok doi sakisaanan tuuno mo yaku usokiyo. ^Bai 
indee kokaliangano komo osulang doi bakalinganggu kai doi 
bobonggu, doiya bolikon kuhaak motantukanggene. Mian Bisa 
komo tantukanggene inde-indee naikon komo osulang doi 
tampat-tampatoo.” 

41 Salataa Yesus napololaing-pololaing domo songulodoo 
bailong lengele do langgedoo, yanila nggimoliiyo doi Yakobus 
tukon doi Yohanes. 42 Jadi Yesus uange yanila sasaibino, maka 
bantile, “Komuyu toiyo baikon kokatua-katua bangsa mo 
aki natingoniiyo ko Mian Bisa pipiike kona mian. Tukon 
mobabasakene yanila pipiike yanila. 43 Bai komuyu aki namoola 
buno doiya! Kobalino komian mo yase teali babasal doi komuyu, 
yana sio nateali peleleani ikoo. ^Tukon mian mo yase teali 
mantailukon doi komuyu, sio nateali ata doi sasaibino. 45 Sabab 
mau Manusia Napau kai aki nalubat sulano nalineleani. Yana 


10:38: Luk. 12:50 10:42-43: Luk. 22:25-26 10:43-44: Mat. 23:11, Mlk. 9:35, 

Luk. 22:26 

lubat sulano nameleleani tukon sulano nasalakanggene kodilino 
sulano natongosobii komian badaang.” 

Yesus aline Baltimeus mo piit komatano 

(Mat. 20:29-34 ; Luk. 18:35-43) 

^Yanila polong doi Yelikho. Tukon dotempodoo Yesus tukon 
napololaing-pololaing tukon domianoo badaang tinggalemo do 
kotadoo, meeng komian piit daano moosulang bakai-kabi doi 
loloon bibilo. Kosambuno Baltimeus, Timeus napau. 47 Salataa 
yana lengele baikon domo alonoo doiyamo Yesus Nasalet miano, 
yana nggeleamon, “Yesus, Daud Napau! Seseange yaku!” 

48 Yana ngginimolii doi mian badaang tukon sinumbolii inai 
napelek. Bai yana pololokon kabasale kona nggeleamonan, 
“Daud Napau, seseange yaku!” 

49 Maka Yesus tade tukon bantile, “Uangemo yana.” 

Jadi yanila uangemo do mianoo mopiit. Yanila bantile doi 
yana, “Inai mobiyok! Ikoo Yesus uange, banguno!” 

50 Mianoo mopiit sakukene kona jubah, tukon moso-mosobit 
kokondong tukon ampakon doi Yesus. 

51 “Oila komu iniyas yaku mokubaiyo tuuk doikoo?” Yesus 
sadaiyo doi yana. 

Do mianoo mopiit timbiliyo, “Tama Gulu, yaku yase 
momokita.” 

52 “Ampakono,” Yesus bantile, “tobikon ikoo anggayo doi 
yaku, ikoo tangalino.” 

Doiya kosinggatoo koidan do mianoo mopiit moolamo 
mokita. Maka yana laingemo Yesus doi loloon. 

Yesus usok doi Yelusalem tukon nggaangan 

(Mat. 21:1-11; Luk. 19:28-40; Yoh. 12:12-19) 

n Sambuno lolani ko Yelusalem, yanila polong doi kota 
Betfage tukon Betania, doi Zaitun Bunggulo eaako. 
Idoo lua komian kona pololaing Yesus bintekene naloolukon. 
2 “Ampakono doi kampungoo nda sinasalaan,” Yesus bantile 
doi yanila. “Kalu komuyu usok doi kampungoo, komuyu 
naikon kitayo komeeng kokaladai napau modaano tokooton, 
mo akiyoon nabiasa komian molokitiyo. Sodiiyo do kaladaidoo, 
tukon babayo doisumai. 3 Tukon kalu daano komian momansadai 
doikoo oila kosababpo komuyu mosodiiyo do kaladaidoo, 

Kota Betania (11:2) 

bontiikenemo, ‘Temeneno komo palaluuwo, tukon yana mosobit 
naabalinggene.’ ” 

4 Yesus napololaing moluadoo ampakono, tukon laate 
komeeng do kaladaidoo napau modaano tokooton doi bonua 
tataapono doi loloon bibilo. Maka yanila sodiiyo do kaladaidoo. 
5 Domianoo mo kokondong idoo sadaiyo yanila, “He, daano oila 
komuyu? Bulaa kai komuyu mosodiiyo do kaladaidoo napau?” 

6 Yanila timbiliyo bulaandomo komo lapamo Yesus tetebakene 
doi yanila. Maka do mianoo sodiikenemo yanila mobabayo do 
kaladaidoo. 7 Salataa polong doi Yesus, do kaladaidoo bungguto 
yanila omobosiiyo tukon napai kalambi, maka Yesus lokitiyo 
doibunggono. 8 Badaang komian moambasene yanila najubah 
doi loloon, daano koidan komo atambune doi loloon tangano 
kokayung panga-pangano yanila mo alayo doi asi. 9 Ko mian- 
mian mo ampakon mantailukon tukon komian mo tuundu doi 
tonggulungo sasaibino wowookon, “Nggaale ko Mian Bisa! 
Binalakaati yana mo lubat tukon Temeneno sambuno! 10 Tubomo 
kona batomundoan naikon mo lubat - Daud nabatomundoan 


11:9: Saad. 118:25-26 

tumbunggita looluk! Nggaale ko Mian Bisa Mo Tatandak 
Tuuno!” 

H Doibundu Yesus polong doi Yelusalem, maka usok doi 
Temeneno Nabonua. Idoo yana nunuiyo potikunggon. Bai sabab 
loolanimo kona popookan, doibundu luwe ampakon doi Betania 
polaing-laing tukon songulo lua kona pololaing. 

Yesus kutuke koala batango 

(Mat. 21:18-19) 

12 Modoakon kooloyono, sambuno yanila tinggale ko Betania, 
Yesus malaal. 13 Daano modoon yana kitayo komeeng koala 
batango koloono masalimbung. Jadi yana ampakon doi 
kayungoo sulano nakitayo kai daano kosaono. Bai sambuno 
yana polong doi kayungoo uuno yana aki namalaat saono 
tongo loono, sabab doiya singgat akiyoon nalaate kona 
saowan. 14 Maka Yesus bantile doi aladoo batango, “Mulaimo 
diabudodoo akiyo komeeng komian mo makaan saono doikoo 
koikoidan!” 

Pololaing-pololaing Yesus molongol do bantilanoo. 

Yesus usok doi Temeneno Nabonua 

(Mat. 21:12-17; Luk. 19:45-48; Yoh. 2:13-22) 

15 Doibundu yanila polong doi Yelusalem, tukon Yesus 
ampakon koidan doi Temeneno Nabonua. Idoo yana siikayo 
sasaibino komian mo poboluki doi lipudoo. Yana buanggeyo 
komeda-meda doi mian posoboli doy, tukon bangku-bangku 
mabalukanan tomisi lapatiing. 16 Tukon akiyo komeeng komian 
mo pinataikon makanggi oilakai mololoiyo ko Temeneno 
Nabonua kintalodoo. 17 Doibundu Yesus mongotunggul mian- 
mian idoo. Yana bantile, “Doi Kitab Moliyous lalomo totulis 
buno naiya: Mian Bisa bantile, ‘Daku bonua sinombuikon bonua 
sambeyangan sasaibino kobangsa.’ Bai komuyu tealikene mian 
napoakatean nadungolan!” 

18 Imam-imam kapalano tukon gulu-gulu agama lengele do 
bantilanoo. Maka yanila tambuun momoumbolii loloon sulano 
naakateo Yesus. Yanila matakut doi yana, sabab sasaibino 
komian masaingding momondongolii kona otunggul. 


11:17: Yes. 56:7, Yel. 7:11 

19 Adukono kalipookan Yesus tukon napololaing-pololaing 
otinggalemo do kotadoo. 

Otunggul doi ala batango 

(Mat. 21:20-22) 

20 Modoakon dodowasoono, salataa yanila alon doi aladoo 
batango, yanila kitayo do kayungoo matemo polong doi anggol- 
anggolo. 2I Maka Petulus neneeke dolobodoo moteali akiyoon 
nameeng kooloyo. Maka Petulus bantile doi Yesus, “Tama Gulu, 
soba kitayo! Aladoo batango Tama mo kutuke matemo!” 

22 Yesus timbiliyo, “Anggayomo ko Mian Bisa. 23 Bisa komuyu 
moola pobantile doi bunggul nia, ‘Tobingkat tukon tasakukon 
doi tobun lalomo!’ Maka do langgedoo komuyu naikon kubaiyo; 
asal komuyu aki posasaaki, tukon komuyu anggayo baikon oila 
dopo binantiloo bisa-bisa teali. 24 Tobikon doiya neneeke naiya: 
Kalu komuyu sambeyang tukon mangkabi meeng kolangge, 
anggayomo ko Mian Bisa molapamo beekene doi komuyu oila 
kopo kinabi, maka komuyu naikon talimayomo. 25 Tukon kalu 
komuyu baladoa, bai konoamuyu aki nasanaang doi meeng 
komian, ompunio do mianoo looluk, sulano ko Tamamu 
doi sulugaa naompunio kopo lalim-lalim. [ 26 Kalu komuyu aki 
poompunio komian bailong, ko Tamamu doi sulugaa koidan aki 
naompunio komu lalim-lalim.]” 

Pasadai motuuk doi Yesus nahaak 

(Mat. 21:23-27; Luk. 20:1-8) 

27 Yanila abali koidan doi Yelusalem. Tukon singgatoo Yesus 
ampakon boilingiyo ko Temeneno Nabonua lalomo, imam-imam 
kapalano, gulu-gulu agama tukon tua-tua Yahudi lubat doi yana. 
28 Yanila mansadai, “Oila kona pokok ikoo molakukene sasaibino 
nia? Indee komo beena haak doikoo?” 

29 Yesus timbiliyo, “Yaku koidan yase mansadai doi komuyu. 
Potimbiliyomo tukon yaku naikon bontiikene doikoo tukon indee 
nahaak yaku mokubaiyo nalangge-langge nia. ^Yohanes mansau 
mian tukon indee nahaak, Mian Bisa kai banggapi?” 

31 Maka doimam-imam kapalanodoo tukon tua-tua Yahudi 
tambuun moposadaikene doi yaniladoo. Yanila bantile, “Kalu 
kita bantile, ‘Tukon Mian Bisa nahaak,’ yana naikon bantile, 


11:23: Mat. 17:20, IKol. 13:2 11:25-26: Mat. 6:14-15 

Sandung badagaiyan doi anggul asino (12:1) 

‘Bulaando komuyu moaki poanggayo doi Yohanes?’ 32 Bai 
maaling koidan nda bantile, ‘Tongo banggapi nahaak.’ ” Sabab 
yaniia matakutene komian badaang, sabab sasaibino komian 
toiyo Yohanes meeng konabi. 33 Jadi, yaniia timbiliyo, “Kami aki 
mbai toiyo.” 

Maka Yesus bantile doi yaniia, “Kalu buno doiya, mau yaku 
bai aki kuyase mobontiikon doikoo tukon indee nahaak yaku 
mokubaiyo sasaibino nia.” 

Andean polintang-polimang anggul asino 

(Mat. 21:33-46; Luk. 20:9-19) 

^ Doibundu Yesus tambuuno mobasilingan tukon andean 
doi imam-imam kapalano, gulu-gulu agama tukon 
tua-tua Yahudi. Yesus bantile, “Daano komeeng komian 
masakai meeng koanggul asino, maka pagale potikunggon. 
Lapa doiya yana makali buang teali alat mopipisan anggul, 
maka yana kekendenge komeeng kosandung batotoolian. Lapa 
doiya yana monggisabekene do angguloo asino doi bubulaa 
kopolimangoo maka ampakon doi lipu bailong. 2 Salataa laate 
kotempono bapupuiyan anggul saono, do mianoo sumboliiyo 


12:1: Yes. 5:1-2 

komeeng kona peleleani doi polimang-polimang asidoo, sulano 
natalimayo kona obos. 3 Bai do polimang-polimangoo lakoyo 
do peleleanidoo. Doibundu yanila bobokiiyo, maka sumboliiyo 
yana mule tukon akiyo kona kinanggi. 4 Maka do asidoo 
tumbuno sumboliiyo koidan komeeng komian kona peleleani 
bailong. Bai do polimang-polimangoo bobokiiyo do peleleanidoo 
oluno, maka siikayo tukon totosiiyo. 5 Do asidoo tumbuno 
sumboliiyo koidan komeeng kona peleleani bailong. Bai yanila 
akateyo do peleleanidoo. Tukon buno doiya momeenggon 
yanila lakukanggene badaang kopeleleani bailong: daano komo 
binobokii tukon daano koidan komo inakate. 6 Indee do 
asidoo tumbuno nasinumbolii koidan diabudodoo? Baimo meeng 
komian, doiyamo napau susuungo yana mo seange. Jadi 
doibundu yana sumboliiyo dona paudoo doi polimang-polimang 
asidoo. ‘Tantu daku pau naikon inodotii,’ kona pikikanano. 
7 Bai do polimang-polimangoo pobantikon meeng tukon bailong, 
‘Naiyamo komo kuasaiyo. Mai nda akateyo yana, sulano kita 
nda malaat naobos!’ 8 Maka do paudoo linako, maka inakate. 
Kobadano yanila sakukene doi asidoo tonggulungo.” 

9 Maka Yesus mansadai, “Oilamo do asidoo tumbuno 
nakinubai? Tantu yana lubat tukon akateyo do polimang- 
polimangoo, maka nasalakanggene do asidoo doi polimang- 
polimang bailong. 10 Komuyu tantu lapamo pobasayo naiya ayat 
nia doi Kitab Moliyous lalomo, 

‘Batu mo akimo natapake doi mobakubai bangunan 
lapamo teali batu mo monondok. 

11 Naiyamo ko Temeneno nakokubai; 
bukan maen kona monondokan!’ ” 

12 Maka kolaka-lakai Yahudi miano mo molongol do 
andeanoo, moumbolii akal molakoyo Yesus, sabab yanila toiyo 
do andeanoo Yesus konoikene doi yanila. Bai yanila matakutene 
komian mobadaang. Jadi, yanila ampakon tinggale Yesus. 

Soal babealan lulu 

(Mat. 22:15-22; Luk. 20:20-26) 

13 Bubulaa ko Falisi miano tukon anggota mololoiyo Helodes 
sinumbolii modinggalayo Yesus tukon pasadai-pasadai. 14 Yanila 
lubat doi Yesus tukon bantile, “Tama Gulu, kami toiyo 


12:10-11: Saad. 118:22-23 



MALKUS 12 


145 


Tama monondok tukon aki napopusinggon inde-inde komian 
napandapat. Tama mongotunggul tukon natutuuwan ko Mian 
Bisa namongiasan doi banggapi, sabab ko Tama aki nalilike 
komian. Eh, soba Tama bantile doi kami, ‘Mololoi palatulan nda 
agama, moola kai nda babeal lulu doi Tomundo kai aki? Siokai 
nda babeal do luludoo kai aki?’ ” 

,5 Yesus toiyo yanila nakakaadukonan. Yana timbiliyo, “Oila 
kosababpo komuyu mo yase odinggalayo yaku? Soba pokitakene 
doi yaku komeeng kodoy pelak.” 

,6 Maka yanila beekene doi yana komeeng kodoy pelak. Maka 
Yesus mansadai, “Gambal tukon indee sambuno naiya?” 

“Tomundo,” yanila timbiliyo. 

17 “Eh, kalu buno doiya,” Yesus bantile, “beekene doi 
Tomundo oila ko Tomundo koona, tukon doi Mian Bisa oila 
komo Mian Bisa koona.” Yanila masaingding molengele yana. 

Soal tuboan luwedoi matean 

(Mat. 22:23-33; Luk. 20:27-40) 

,8 Bubulaa komian doi Saduki tulano lubat doi Yesus. (Yanila 
daano tongusokon doi mo bapandapat mian momate akimo 
naikon natubo koidan.) 19 “Tama Gulu,” yanila bantile doi Yesus, 
“Musa tulise kona palatulan nia tuuk doi kita: ‘Kalu meeng 
komala-malane mate tukon akiyo kona pau, maka koutuso 
sio nakilayo dobalunodoo sulano nadaano kona katulunan doi 
mianoo mo lapamo mate.’ 20 Daano kopitu komian montolutus. 
Kolanggongo osowaan, maka mate akiyo kona pau. 2, Doibundu 
kokoluano osowaan tukon baluno, bai yana mate akiyo kona 
pau. Langgedoo mo pokakana teali koidan doi utuso kotoluno, 
22 tukon banggadudul polong doi kopituno. Doibundu do 
boinedoo susuungo mate koidan. 23 Doibundu komian momate 
natuboan koidan, indee kai naboloki do boinedoo? Sabab domo 
pitu-pituiladoo lapamo pooala tukon yana!” 

24 Yesus timbiliyo, “Komuyu sala tuuno. Sabab komuyu aki 
pomangalatikene ko Kitab Moliyous mau ko Mian Bisa nakuasa. 
25 Sabab kalu naikon komian momate tubomo koidan, yanila 
akimo naosowaan koidan, bai yanila tubo pokakana komalaekat 
doi sulugaa. ^Tukon tentang komian momate nainotuboiyan 
koidan, akiyoon baanggon komuyu pobasayo doi Musa nakitab 


12 : 18 : Kis.L.23:8 12 : 19 : Kuai.25:5 12 : 26 : Teal. 3:6 

lalomo kaliangano do mosolotoo mo mosua? Doi ayat-ayatoo 
lalomo totulis baikon ko Mian Bisa bantile doi Musa, ‘Yakumo 
Abalaham na Mian Bisa, Ishak na Mian Bisa, tukon Yakub 
na Mian Bisa.’ 27 Do Mian Bisadoo bolikon Mian Bisa mian 
momate. Yana Mian Bisa mian tubo. Komuyu salamo tuuno!” 


Palenta mo tutuu 

(Mat. 22:34-40; Luk. 10:25-28) 

28 Maka lubat komeeng kogulu agama mondongolii Yesus 
napobasalitaiyan tukon do mianoo motongusokon Saduki 
miano. Gulu agamadoo kitayo Yesus lapamo timbiliyo do 
mianoo tukon monondok. Maka yana mansadai doi Yesus, 
“Palenta yaando komo penting doi sasaibino kopalenta?” 

29 Yesus timbiliyo, “Palenta tumbeno, doiyamo: ‘Polengele, 
eh bangsa Islael! Konda Temeneno Mian Bisa, Temenenodoo 
meeng. 30 Seange kai konda Temeneno Mian Bisa tukon sasaibino 
konoamu, tukon sasaibino kobutomu tukon sasaibino komu 
pikilan tukon sasaibino komu bukuanan.’ 31 Palenta koluano 
doiyamo: ‘Seseange kotulamu, buno ikoo seseange kobutomu 
susuumu.’ Akiyono koidan kopalenta bailong mo lobian tuuno 
doi moluadoo kopalenta.” 

32 Maka do gulu agamadoo bantile doi Yesus, “Kana tuuno, 
Tama Gulu! Takainomo bisa Tama nabinantil: Ko Temenenomo 
ko Mian Bisa mo momeeng, tukon akiyono koidan ko Mian Bisa 
bailong. 33 Tukon kobanggapi sio naseseange ko Mian Bisa tukon 
sasaibino konoano, tukon sasaibino kona pikilan tukon sasaibino 
kona bukuanan. Tukon yanadoo sio naseseange kotulano, 
buno butongo susuungo. Doiya lobian kona monondokan doi 
mososubakonan sosubakon mosinua tukon sosubakon-sosubakon 
bailong doi Mian Bisa.” 

34 Yesus kitayo baikon do gulu agamadoo lapamo timbiliyo 
tukon monondok tuuno. Tukon Yesus bantile doi yana, “Ikoo 
kabimo teali Mian Bisa namian.” 

Lapa doiya akiyono komeeng komian mo balani koidan 
sumbetene kona pasadai doi Yesus. 


12:28-34: Luk. 10:25-28 12:29-30: Kuai. 6:4-5 12:31: Masam. 19:18 

12:32: Kuai. 4:35 12:33: Hos.6:6 

Tomundo Pasalamat 

(Mat. 22:41-46; Luk. 20:41-44) 

35 Daano mongotunggul doi Temeneno Nabonua, Yesus 
mansadai, “Bulaando kai gulu-gulu agama moola bantile baikon 
do Tomundo Pasalamat oo Daud natulunan? 36 Banggokai Daud 
susuungo - sabab Mian Bisa Na Loh komo bontilio - bantilan, 
'Temeneno bantil doi ku Temeneno: 

osulang doi bakalinganggu taikon 
polong yaku kubaiyo komu musu-musu 
sosuba doikoo.’ 

37 Jadi kalu Daud mabantil do Tomundodoo Pasalamat 
'Temeneno’, bulaando kona tealian yana mobaino Daud 
natulunan?” 

Poingotii sulano bada-badagai doi gulu-gulu agama 

(Mat. 23:1-36; Luk. 20:45-47) 

Mianoo badaang mo daano doi Temeneno Nabonua sanaang 
momondongolii Yesus momongotunggul. 38 Yana bantile doi 
yanila, "Pobada-badagai doi gulu-gulu agama. Yanila yase 
papaakon tukon najubah mo bulusan tukon yase moinodotii doi 
labotan. 39 Yanila yase moosulang doi osulangan mo inodotii doi 
bonua kaledaan lalomo tukon lamean-lamean. 40 Yanila kokoliiyo 
kobalu-balu tukon alayo kona langge-langge doi nabonua. Tukon 
sulano napo tutupiyo do napo kulokisanoo, yanila sambeyang 
bulu-bulusan. Yanila babalat kona ukuman!” 

Meeng kobalu nasosubakon 

(Luk. 21:1-4) 

41 Sambuno osulang posalaanggon tukon dopetidoo sosuba- 
kon doi Temeneno Nabonua, Yesus palatikanggene komian 
momongusokon doy doi petidoo lalomo. Badaang komian 
mokaasa momongusokon doy mobadaang; 42 maka komeeng 
kobalu mo talalais lubat koidan. Yana mongusokon lua 
kodoy tambaga, doiyamo doy limis mo soisik koanggano. 
43 Maka Yesus uange kona pololaing-pololaing maka bantile 
doi yanila, “Popalatikanggene naiya: Do baludoo mo talalais 
momongusokon doi petidoo lalomo lobian badaang luwedoi 


12:36: Saad. 110:1 

mo inusokon doi sasaibino domianoo bailong. 44 Sabab yanila 
sasaibino mebee doi nabuat nalobianan. Bai do baludoo mau 
kai natodudulo kona talalaisan yana mebeekon komo daano doi 
yana - sabab doiyamo yana palaluu sulano natubo.” 

Yesus basilingan tentang Temeneno Nabonua namanasan 

(Mat. 24:1-2; Luk. 21:5-6) 

"I ^ Salataa Yesus tinggale ko Temeneno Nabonua, meeng 
komian doi napololaing-pololaing bantile, “Tama Gulu, 
soba kitayo do bangunan-bangunanoo. Palatikanggene kobatu- 
batuno. Bukan maen kona monondokan!” 

2 Yesus timbiliyo, “Ikoo kitayo do bangunan-bangunanoo 
mo babasal, bolikon? Akiyo komeeng kobatu doi bangunan- 
bangunanoo mototinggal tosusun doi natangabosan. Sasaibino 
naikon minanas.” 


Sakisaawan tukon poloilokisan 

(Mat. 24:3-14; Luk. 21:7-19) 

3 Doibundu Yesus ampakon doi Zaitun Bunggulo, tukon 
osulang doi osulangan posalaanggon tukon Temeneno Nabonua. 
Maka Petulus, Yakobus, Yohanes, tukon Andelias lubat doi yana 
sulano napobasilingan tukon yana salaku pelibadi. 4 “Soba Tama 
bontiikene doi kami,” yanila bantile doi yana, “Oila kotempono 
sasaibinodoo naikon kona tealian? Tukon oila kopaloosano kona 
tokitaan molaatemo kotempono?” 

5 “Pobaingotii,” Yesus timbiliyo, “inai komuyu pokinoikolii. 
6 Badaang komian molubat tukon pakeyo kosambunggu tukon 
bantile, ‘Yakumo yana!’ maka kokoliiyo komian badaang. 
7 Kalu komuyu molongol sinapan-sinapan alalo doi popasangan 
tukon bilita poakatean, inai pomatakut. Do lobo-lobodoo 
sio nateali, bai doiya ak.i nabalati baikon molaatemo kona 
kiamatan. 8 Kobangsa meeng poakate tukon molawane kobangsa 
bailong. Negala bailong lobosio konegala bailong. Doi yayaa 
teali koleali tukon malaalan. Sasaibino doiya sodo natambuunan 
tolong, buno meeng koboine mo toupiyo kona masakitan doi 
namosuungan. 

9 Komuyu pobaingotii, sabab komuyu naikon linako tukon 
sinalakanggon doi pangadilan agama. Komuyu naikon binobokii 
doi bonua-bonua kaleda. Komuyu naikon binaba mangadap 
doi sambu-sambu tukon tomundo-tomundo sabab komuyu 

kupololaing. Tukon doiyamo komu kasampatan sulano mumebee 
teteba doi yanila tentang yaku. ,0 Bilita Monondok moluwedoi 
Mian Bisadoo sio nabinabilitakon loluk doi sasaibino kobangsa. 
n Tukon kalu komuyu linako tukon binaba doi sambu, inai 
pomatakut tentang oila komuyu mo bantile. Kalu laatemo 
kotempono komuyu mobasilingan, bantile kai oila komo 
pinopitoikon doikoo doiya kosinggatoo. Sabab bantil-bantilan 
komuyu mo bantiledoo bolikon mubantilan susuumu, bai lubat 
doi Mian Bisa Na Loh. ,2 Mian kulokisene koutuso susuungo 
sulano nainakate. Doiyamo komo teali doi tama tukon napau. 
Pau-pau naikon apese kotinano-tamano, tukon salakanggene 
yanila nainakate. 13 Komuyu minosikiton doi sasaibino komian 
sabab komuyu kupololaing. Bai komian mo bataanggon polong 
doi napupusan, naikon sinalamaton.” 

Kulokisan mo manase 

(Mat. 24:15-28; Luk. 21:20-24) 

14 “Komuyu naikon kitayo ‘Kulokisan mo Manase’ kokondong 
doi tampat mo pinantanggon yana. (Sasatan doi mobasayo: 
Palatikanggene oila koalatino!) Doiya kosinggatoo komian mo 
daano doi Yudea sio naobuleng doi bunggul. 15 Mian moano 
doi nabonua bunggono inai naobulus tukon usok doi nabonua 
lalomo sulano naalayo kona langge-langge. 16 Mian mo daano 
doi labue asino inai naabali moalayo kona jubah. 17 Bukan 
maen kona susaan doi oloyodoo doi boi-boine mo tianan 
tukon tina mo daano mosusuwo konapau! ,8 Baladoa sulano do 
lobo-lobodoo inai nateali doi timul lalomo. ,9 Doi oloyo-oloyo 
mo susadoo naikon daano komeeng kosusa moakiyoon nabiasa 
teali, salataa ko Mian Bisa natealikanano nadunia nia polong 
naiya budodoo, tukon akimo koidan nateali. 20 Kalu baikon ko 
Mian Bisa aki nakependeyo do loonudoo, maka akiyo komeeng 
komian mo salamat. Bai tobikon namian, Mian Bisa kependeyo 
do loonudoo. 

21 Doiya kosinggatoo kalu meeng komian bantile doi komuyu, 
‘Kitayo, Tomundodoo Pasalamat daano dimbaa!’ kai ‘Kitayo, 
yana daano idoo!’ - inaikai poanggayo do mianoo. 22 Sabab 
pasalamat-pasalamat mokala-kala tukon nabi-nabi mokala- 


13:9-11: Mat. 10: 17-20, Luk. 12: 1 1-12 13:13: Mat. 10:22 13:14: Dan. 9:27, 11:31, 12:11 

13:15-16: Luk. 17:31 13:19: Dan. 12:1, Ink. 7:14 

Buat-buat mo luwedoi tambaga (14:3) 

Yana mosumbolii doi napeleleani-peleleani nauluse kona bonua, 
tukon beena limang doi yanila suwe-suwele. Doi pototooli 
tataapon, yana bateteba sulano nabadagai mono-monondok. 
3s Tobikon doiya komuyu sio pobada-badagai, sabab komuyu aki 
potoiyo oila kooloyono do bonua tumbunodoo naikon kona 
abalian - uga-ugaate doi nakinobianan, ugaate doi popook 
tangano, ugaate doi oloyo naalanian komodoa, kai doi oloyo 
nasumbotan. 36 Kalu sosinggoton yana lubat, inai yana nalaate 
komuyu daano momoolo. 37 Oila daku binantil nia doikoo, yaku 
bantile koidan doi sasaibino komian: pobada-badagai!” 

Yesus nainokoliian 

(Mat. 26:1-5; Luk. 22:1-2; Yoh. 11:45-53) 

'll ^ Lua kooloyo koidan Oloyo Paskah tukon Lamekanano 
M ." T ko Loti Moakiyo ko Lagino. Imam-imam kapalano 
tukon gulu-gulu agama daano moumbolii loloon sulano 
nalokoyo Yesus tukon aki natotoi, tukon sulano nainakate yana. 
2 “Bai inai nda kubaiyo doiya doi lamean tembono,” yanila 
bantile, “sabab naaki nateali koponggimakonan.” 

Yesus kinundongiikon kolisison mobabangi 

(Mat. 26:6-13; Yoh. 12:1-8) 

3 Sambuno Yesus daano doi Betania, doi Simon nabonua doi 
lolukoo moseselon kokulito mo minatakuton, meeng koboine 
lubat doi yana. Yana makanggi meeng kobotol pualam koantoko 


13:34: Luk. 12:36-38 14:1: Tob. 12:1-27 14:3: Luk. 7:37-38 

lisison mobabangi mo maaling, kinubai doi wangi anggolo. 
Singgatoo Yesus daano moosulang kaan, do boinedoo pasayo 
do botoloo maka kundongiikene do lisison babangidoo doi 
Yesus bunggono. 4 Bubulaa komian mo daano idoo teali nggimal 
tukon bantile meeng tukon doi bailong, “Oila kona mototuuk 
do lisisonnoo mobabangi modinadaat? 5 Do lisisonnoo moola 
binalukon tukon lobian koolino tolu kosakato kodoy suasa, 
tukon kodoyno bineekon doi mian motalalais!” Maka yanila 
nggimoliiyo do boinedoo. 

6 Bai Yesus bantile, “Sodiiyomo yana! Bulaando komuyu 
mokubaiyo susa yana? Yana kubaiyo komeeng komonondokan 
tukon tanggaal doi yaku. 7 Mian motalalais sidutu daano 
doi komuyudoo. Sampa-sampa kotempo kalu komuyu yase, 
komuyu moola tulunge yanila. Bai yaku aki nasidutu polaing- 
laing komuyu. 8 Boine nia lapamo lakukanggene komo moola 
yana lakukanggene. Yana lapamo masadiakene yaku lisison 
mobabangi motuuk doi kukinibulan akiyoon nalaate kotempono. 
9 Poanggayomo! Doi posaapon kodunia, naando ko Bilita 
Monondokoo moluwedoi Mian Bisa binabotilanggon, boinedoo 
nakokubai binasalitakon koidan teali tondoon doi yana.” 

Yudas yase Yesus nalinoilokis 

(Mat. 26:14-16; Luk. 22:3-6) 

10 Maka Yudas Iskaliot, meeng komian doi songulodoo lua 
Yesus napololaing, ampakon doi imam-imam kapalano tukon 
namakisuut moloilokise Yesus doi yanila. 11 Yanila sanaang tuuno 
molengele doi Yudas namakisuutoo, tukon dandiyo naikon 
mobeena doy doi Yudas. Maka doi Yudas koidan tambuuno 
moumbolii kasampatan sulano naloilokise Yesus. 


Yesus kaane kokinaan Paskah tukon napololaing-pololaing 

(Mat. 26:17-25; Luk. 22:7-14, 21-23; Yoh. 13:21-30) 

12 Doi oloyo tumbeno doi Lamekanano ko Loti Moakiyo 
ko Lagino - salataa komian namokolotan domba Paskah - 
pololaing-pololaing Yesus mansadai doi yana, “Naando kai 
Tama naiyasano kami mosadiayo kokinaan Paskah motuuk doi 
Tama?” 


14:7: Kuai. 15:11 

13 Maka Yesus sumboliiyo kolua komian doi yanila, “Poampa- 
kon doi kota, indaa meeng komala-malane mo daano makanggi 
meeng koselekan moono paisu, naikon pososuung tukon 
komuyu. Polainge yana 14 doi bonua yana mo usokiyo tukon 
bontiikene doi bonuadoo tumbuno, Tama Gulu mansadai, 
naando kona tampat yana tukon napololaing-pololaing naikon 
makaanan kinaan Paskah.’ 15 Do mianoo naikon tudoikene 
doikoo komeeng koluangan doi babo mo babasal. Do luanganoo 
lapamo inatul, sukup tukon pakakaso doi lalom. Sadiayomo 
sasaibino indaa tuuk kita.” 

16 Maka Yesus napololaing luailadoo ampakono doi kota. 
Imbali yanila laate sasaibino bisa bunomo do Yesus 
nabantilanodoo. Maka yaniladoo masadiakene kokinaan Paskah. 

17 Popookoo, Yesus lubat tukon domo songulodoo lua kona 
pololaing. 18 Tukon yanila daano moosulang kaan, Yesus bantile, 
“Pondongoliiyo: meeng komian doi antala komuyu, diabudodoo 
nia mo kaan pososinggat yaku naikon komo loilokise yaku.” 

19 Molongol doiya, Yesus napololaing-pololaing teali poloon 
tuuno. Maka memeeng komian tambuun mansadai doi Yesus, 
“Tantu bolikon yaku Tama naminakisuuti?” 

20 Yesus timbiliyo, “Yana meeng komian doi komuyudoo 
mo songulo lua nia, mo kaan meeng kopinggan tukon yaku. 
21 Takainomo Manusia Napau naikon mate pokakana komo 
totulis doi Kitab Moliyous lalomo. Bai bukan maen kona 
silakaan domianoo mo kulokisanggene Manusia Napau! Lobian 
komondok tuuk do mianoo kalu yana aki nasinuung!” 

Temeneno na Lamean 

(Mat. 26:26-30; Luk. 22:14-20; IKol. 11:23-25) 

22 Salataa yanila daano kaan, Yesus mangala loti tukon 
baladoa syukuul doi Mian Bisa. Doibundu yana bisi-bisiliyo do 
lotidoo tukon limano, maka beekene doi napololaing-pololaing 
maka yana bantile, “Alayomo tukon kaanemo, naiyamo 
kobutonggu.” 

23 Lapa doiya yana mangala meeng kogalaas koanggill. Yana 
baladoa syukuul doi Mian Bisa, maka beekene do galaasoo doi 
napololaing-pololaing. Doibundu yanila sasaibino monginum do 
angguloo. 24 Lapa doiya Yesus bantile, “Naiyamo kosaunggu mo 


14:18: Saad.41:9 14:24: Tob. 24:8; Yel. 31:31-34 

sahkanggene ko Mian Bisa napaladandian, sau mo kinundang 
motuuk doi mian badaang. 25 Poanggayomo: Yaku akimo naikon 
kumonginum naiya anggul nia koidan, polong doi singgatoo 
yaku monginum anggul boolu polaing komuyu doi Tamanggu na 
Dunia Boolu.” 

26 Doibundu yanila mananikene komeeng konanian nggaalano 
ko Temeneno. Tukon sambuno lapa doiya yanila ampakon doi 
Zaitun Bunggulo. 

Patantukon naikon Petulus moakiyenggene Yesus 

(Mat. 26:31-35; Luk. 22:31-34 ; Yoh. 13:36-38) 

27 Doibundu Yesus bantil doi yanila, “Komuyu sasaibino 
dampas mootinggale yaku. Sabab doi Kitab Moliyous lalomo 
totulis, ‘Mian Bisa naikon akateyo kona pototooli, tukon kona 
domba tambuno meeng malapaaso.’ 28 Bai salataa yaku inotuboi 
koidan, yaku ampakono matailukiyo komuyu doi Galilea.” 

29 “Aki,” Petulus timbiliyo, “sodiiyomo yanila sasaibino 
naotinggale Tama, yaku tutuu aki.” 

30 “Neneeke,” Yesus bantile, “napopook nia koidan, akiyoon 
komanuk nakokuuwa lua luunggon, ikoo tolumo luunggon 
muakiyenggene yaku.” 

31 Petulus timbiliyo tukon togaas, “Sodiiyomo yaku sio kumate 
posinggat-singgat tukon Tama, tutuu yaku aki naikon kubantile 
baikon yaku aki kutingoniiyo Tama!” 

Tukon pololaing-pololaing bailong bantile buno doiya. 

Yesus baladoa doi Getsemani 

(Mat. 26:36-46; Luk. 22:39-46) 

32 Yanila polong doi meeng kotampat kosambuno Getsemani, 
tukon Yesus bantile doi napololaing-pololaing, “Osulang dimbaa 
yaku daano moampakon baladoa.” 

33 Maka Yesus tobiyo Petulus, Yakobus, tukon Yohanes 
ampakon polaing-laing tukon yana. Yana tambuun nemiiyo 
poloon tukon susa. 34 “Noanggu poloon tuuno,” Yesus bantile 
doi yanila, “nemiiyano buno yase tongo mate. Dungolo dimbaa 
tukon pobadagai!” 

35 Yesus ampakon lobian odoon soisik maka totuku doi buta 
tukon baladoa. Doi sambeyangoo lalomo yana kabiyo kalu 


14 : 27 : Zak. 13:7 14 : 28 : Mat. 28: 16 

moola yana mau naaki natoupiyo kona susaanoo. 36 “Tama, 
oh Tama,” kona bantilano, “akiyo komeeng moaki nateali 
doi Tama. Binggatemo nasusaan nia doi yaku. Tolongo inai 
moloingiyo daku mongiasan bai tolongo Tama namongiasan.” 

37 Lapamo doiya Yesus abali tukon laate kona pololaing- 
pololaing daano momoolo. Yana bantile doi Petulus, “Simon, 
ikoo kai moolomo? Tolongo meeng kojam, ikoo aki nateali 
bada-badagai?” 38 Maka Yesus bantile doi yanila, “Pobada- 
badagai, tukon baladoa sulano komuyu aki potoupiyo kosobaan. 
Takainomo komu loh yase kubaiyo komo kana, bai komuyu aki 
posanggupe sabab kobanggapi nasipatoo mantalamuyuk.” 

39 Kokoidan Yesus ampakon baladoa tukon mabantil bantil- 
bantilan mo pokakana. ^Lapamo doiya yana abali koidan 
doi napololaing-pololaing tukon laate yanila daano koidan 
momoolo, sabab yanila pipiito tuuno. Maka yanila akimo 
napotoiyo oila komo sio yanila bantile doi Yesus. 

41 Salataa Yesus abali doi yanila doi kotoluno luunggon, yana 
bantile, “Daano kai komuyu momoolo tukon tatade? Sukupo! 
Polongo kotempono Manusia Napau nasinalakanggonan doi 
mian mobaladosa limano. 42 Pobanguno, maimo kita nda 
ampakon. Kitayo! Komian mo kulokisanggene yaku lapamo 
lubat!” 


Yesus linako 

(Mat. 26:47-56; Luk. 22:47-53; Yoh. 18:3-12) 

43 Daano Yesus mobasilingan, lubato Yudas, meeng komian 
doi mosongulodoo lua kona pololaing-pololaing. Polaing-laing 
tukon yana badaang komian molubat mo makanggi sabel tukon 
tompide. Imam-imam kapalano, gulu-gulu agama tukon katua- 
katua Yahudi sumboliiyo yanila. 44 Yudas lapamo tantukanggene 
komeeng kotanda doi yanila. “Mian yaku mo umayo,” yana 
bantile doi yanila, “yanamo komiano. Lakoyo yana tukon 
boboiyo yana tukon podagaiyo tutuuno.” 

45 Doiya singgat Yudas lubat, yana banggadudul ampakon 
doi Yesus tukon bantile, “Tama Gulu!” doibundu yana umayo 
Yesus. 46 Maka do mianoo mo lubat mopolaing-laing tukon 
Yudas lakoyo Yesus tukon boboiyo yana. 47 Bai daano komeeng 
komian mo daano idoo bubute kona sabel tukon takulikene 
doi imam babasal naata polong botol kotolingaino sembeleng. 
48 Maka Yesus bantile doi yanila, “Kai naiya yaku nia lokis, 

tobikon komuyu lubat makanggi sabel tukon tompide sulano 
polakoyo yaku? 49 Sasamba kooloyo yaku mongotunggul doi 
Temeneno Nabonua doi salaamuyu, tukon komuyu aki polakoyo 
yaku. Bai takainomo sio nabuno doiya, sulano natealimo oila 
komo lapamo totulis doi Kitab Moliyous lalomo.” 

50 Sasaibino kona pololaing dampas otinggale Yesus. 

51 Meeng kopamuda, mo tolongo mapake meeng kotoik patolo 
sulano nabungusio kobutongo, mololaing Yesus. Komian yase 
lakoyo yana, 52 bai yana liate dona toikoo maka obuleng tukon 
balalau. 


Yesus doi Pangadilan Agama salaano 

(Mat. 26:57-68; Luk. 22:54-55 , 63-71; Yoh. 18:13-14 , 19-24) 

53 Yesus binaba doi imam babasal nabonua. Imbali sasaibino 
koimam kapalano, katua Yahudi, gulu agama daano pototongi. 
54 Petulus lolainge Yesus doi naodoonan polong usok doi imam 
babasal nabonua basaleano. Imbali yana osulang kotolonosiiyo 
kobutongo balolanikon doi aung pototongi tukon padagai- 
padagai. 55 Imam-imam kapalano tukon sasaibino Pangadilan 
Agama balausaha namalaatene bukutii-bukutii mo inasalakon 
Yesus sulano namoola inotuwongikon koukuman mate. Bai 
yanila aki namalaat meeng kobukutiino. ^Badaang kosakisii mo 
inuang sulano namebee kasaksian mokala motuuk doi Yesus, bai 
yanila nabantilan aki napololoi meeng tukon bailong. 

57 Maka bubulaa kosakisii mokokondong tukon mebee bantilan 
mokala nia tentang Yesus, 58 “Kami lengele naiya mian nia 
bantile, ‘Yaku naikon lubange naiya Mian Bisa nia Nabonua 
banggapi mo kubaiyo, tukon salataa tolu kooloyo, yaku naikon 
bangune kobailong mo bolikon banggapi komo kubaiyo.’” 59 Bai 
nomianoo nasilingan aki napokokonoi meeng tukon bailong. 

60 Maka imam babasal kokondong doi yanila sasaibino 
salaano tukon mansadai doi Yesus, “Bulaando kai ikoo moaki 
mutimbiliyo natuduan-tuduan nia mo bineekon doikoo?” 

61 Bai Yesus aki nabiyok. Yana aki namotimbili. Maka doimam 
babasaloo mansadai koidan doi yana, “Kai ikoomo ko Tomundo 
Pasalamat, Mian Bisa Napau Moliyous?” 

62 “Yakumo nia,” Yesus timbiliyo, “tukon komuyu sasaibino 
naikon kitayo Manusia Napau mo osulang taalikon bakalinga doi 


14:49: Luk. 19:47,21:37 14:58: Yoh. 2:19 14:62: Dan. 7:13 

Mian Bisa Mobabasal Konakuasa tukon lubat luwedoi bunong 
lalomo doi timbu!” 

63 Maka doimam babasaloo sia-siake kona kalambi tukon 
bantile, “Akimo napalaluu sakisii! 64 Komuyu lapamo lengele 
kona bantil-bantilan mo kulokisanggene ko Mian Bisa. 
Diabudodoo oilamo komu putusan?” 

Yanila sasaibino putusiyo baikon komo sala Yesus, tukon sio 
nainukum mate. 

65 Maka bubulaa komian tambuuno motupeiyo Yesus, tukon 
yanila kukupe komatano tukon bobokiiyo yana, maka bantile, 
“Soba bantile, indee komo bobokiikon?” Padagai-padagaidoo 
koidan moloingi momatapi Yesus. 

Petulus akiyenggene Yesus 

(Mat. 26:69-75 ; Luk. 22:56-62; Yoh. 18:15-18 , 25-27) 

^Daanoon Petulus modaano doi basaleanoo, daano komeeng 
kopeleleani boine doi imam babasal lubat imbali. 67 Salataa 
kitayo Petulus molalange kobutongo kolaniyo koaung, yana 
palatikanggene mono-monondok Petulus duduso tukon bantile, 
“Bolikon kai ikoo koidan komo polaing-laing Yesus do 
Nasaletoo mianodoo?” 

68 Bai Petulus akiyenggene. “Aki kutoiyo tukon akiku manga- 
latikene oila komu minakisuut,” nabantilano doi peleleanidoo. 
Maka Petulus ampakono doi imam babasal nabonuadoo 
tataapono. [Doiya singgatoo, komanuk kokuuwamo.] 

69 Peleleani boinedoo kitayo Petulus koidan, tukon bantile 
doi mianoo idoo, “Yana takainomo daano meeng komian doi 
yanila!” 70 Bai Petulus akiyenggene koidan. 

Aki namalumbit doibundu, domianoo idoo bantile koidan doi 
Petulus, “Akimo namoola inakiyonggon koidan takainomo ikoo 
meeng komian doi yanila, sabab ikoo luwedoi Galilea!” 

71 Maka Petulus tambuuno mobato-batotopi tukon bantile, 
“Aki kutingoniiyo do mianoo komuyu mo makisuutiyo!” 

72 Doiya kosinggatoo komanuk luamo luunggon nakokuuwa. 
Tukon Petulus tandayomo baikon Yesus molapamo bantile doi 
yana, “Akiyoon komanuk nakokuuwa koluano luunggon, ikoo 
tolumo luunggon muakiyenggene yaku.” Maka Petulus kokiil 
yodi-yodi. 


14 : 64 : Masam. 24:16 

Yesus doi Pilatus salaano 

(Mat. 27:1-2 . , 11-14; Luk. 23:1-5; Yoh. 18:28-38) 

Dodowasoono, sasaibino komo Pangadilan Agama 
tongusokon imam-imam kapalano, tua-tua Yahudi 
tukon gulu-gulu agama pobisalai moso-mosobit. Yanila boboiyo 
Yesus, doibundu yana binaba tukon sinalakanggon doi Pilatus. 
2 Pilatus sadaiyo doi Yesus, “Tutuu kai ikoo Yahudi miano 
Tomundo?” 

3 “Bunomo komu bantilan,” Yesus timbiliyo. 

Imam-imam kapalano badaang kona tuduano doi Yesus. 
4 Maka Pilatus mansadai koidan doi Yesus, “Aki kai muyase 
timbiliyo? Soba kitayo bulaa kona kadaang kotuduano yanila mo 
inotuuk doikoo!” 

s Bai Yesus aki namotimbili koidan, tobikon Pilatus 
masaingding. 


Yesus inotuwongikon koukuman mate 

(Mat. 27:15-26; Luk. 23:13-25 ; Yoh. 18:39 - 19:16) 

6 Doi samba-samba ko Lamekanano ko Paskah, Pilatus 
mongosodii meeng komian motinalunggu loingiyo komian 
badaang naililik. 7 Doi talunggu lalomo, antala mobanggabut- 
banggabut mo lakukene komangakatean doi tempo nanggabutan, 
daano komeeng komian kosambuno Balanabas. 8 Mian badaang 
pototongi tukon kabiyo doi Pilatus sulano yana naosodiiyo 
komeeng komian motinalunggu buno mobiasamo. 9 Pilatus 
mansadai doi yanila, “Komuyu kai yase, yaku sodiiyo do Yahudi 
miano natomundo motuuk doi komuyu?” ,0 Sabab Pilatus 
tingoniiyo baikon koimam-imam kapalano salakanggene Yesus 
doi yana sabab mosikit konoanoila. 

n Bai imam-imam kapalanodoo bujukiyo domianoo badaang 
sulano nakabiyo doi Pilatus nasodiiyo Balanabas motuuk doi 
yanila. ,2 Maka Pilatus bantile koidan doi mianoo badaang, 
“Kalu buno doiya, yaku sio kubaiyo oila domianoo komuyu 
mobantile Yahudi miano natomundo?” 

13 Yanila nggeleamon? “Posempangemo yana!” 

,4 “Bai oila kona kulokisan doi yana?” Pilatus sadaiyo. 

Maka yanila nggeleamon koidan kokobukuan, “Sempangemo 
yana!” 

Meeng komian kosuludadu Loma (15:16) 

15 Pilatus yase tanaanggene do mianoo badaang, maka yana 
sodiiyo Balanabas tuuk yanila. Doibundu yana sumboliiyo 
komian mobobokiiyo Yesus, maka salakanggene sulano 
nasinempanggon. 


Suludadu-suludadu maenggene Yesus 

(Mat. 27:27-51 ; Yoh. 19:2-3) 

16 Suludadu-suludadudoo babayo Yesus doi kantol pangadilan 
doi gubelnul nakamali. Doibundu sasaibino kopasukan inuang 
pototongi. 17 Maka yanila konoikene kojubah mosamelaon doi 
Yesus, tukon mokubai songgo doi kayung langa-langaano mo 
palatadian, doibundu sinonggoikon doi Yesus oluno. 18 Lapa 
doiya yanila beena holomat doi yana. “Tabea Tomundo Yahudi 
Miano!” yanila bantile. 19 Yanila bobokiiyo Yesus oluno tukon 
tongkat, maka yanila tupeiyo yana tukon sosubaiyo doi salaano. 
20 Salataa lapa Yesus minaenggon, yanila bukayo jubahdoo 



160 


MALKUS 15 


mosamelaon maka kinonoikon koidan kona pakean susuungo. 
Doibundu yana binaba doi tonggulung sulano nasinempanggon. 


Yesus sinempanggon 

(Mat. 27:32-44; Luk. 23:26-43 ; Yoh. 19:17-27) 

21 Doi loloon tangano yanila pakisaayo komeeng komian 
motanggunge Yesus nakayung sempang. Do mianoo pokokonoi 
sodo naluwe doi nakampung ampakon usok doi kota. 
(Kosambuno Simon - kona lipu doi Kilene - Aleksandel tukon 
Lufus tamano.) 22 Yesus binaba doi meeng kotampat kosambuno 
Golgota, koalatino, “Mangabosan Olu”. 23 Idoo yanila yase 
beena doi yana anggul mo sinambul gataa momotuulo, bai 
Yesus aki nayase moinume do angguloo. 24 Doibundu yanila 
sempanggene yana, tukon inobos-obos kona pakean tukon 
undian sulano natatukanggene kona obos meeng-meeng. 25 Dona 
sinempanggonanoo kona tealian batong sio dodoa. 26 Doi 
sinempanggonanoo bungguno tinulis kotuduano kaliangano doi 
yana, doiyamo: “Tomundo Yahudi Miano”. 27 Posinggat-singgat 
tukon Yesus yanila sempanggene koidan kolua komian molokis; 
komeeng doi bakalingano taikon komeeng koidan doi bobono 
taikon. [ 28 Kalu buno doiya tealimo komo totulis doi Kitab 
Moliyous lalomo; doiyamo: “Yana inanggap tongusokon doi 
mianoo molokis.”] 

29 Komian mo alon idoo sua-sualilinggene kooluno tukon 
totulaiyo Yesus. Yanila bantile, “He, ikoo komo yase lubange 
ko Mian Bisa Nabonua tukon kekendenge koidan tolu kooloyo 
lalomo. 30 Soba obulus koiya musinempanggonannokon tukon 
salamatene kobutomu!” 

31 Bunomo koidan imam-imam kapalano tukon gulu-gulu 
agama piadayo Yesus. Yanila bantile meeng tukon bailong, 
“Yana salamatene komian bailong, bai butongo susuungo yana 
aki namoola salamatene! 32 Kalu yana tomundo Islael, Tomundo 
Pasalamat, tadukai yana diabudodoo naobulus doi sempangoo, 
sulano kami kitayo tukon maangga doi yana!” 

Do mianoo mo sinempanggon pososinggat Yesus koidan 
totulaiyo Yesus. 


15:21: Lm. 16:13 15:24: Saad. 22:18 15:28: Yes. 53:12 15:29: Saad. 22:7, 109:25, 

Mlk. 14:58, Yoh. 2:19 

Yesus namatean 

(Mat. 27:45-56 ; Luk. 23:44-49; Yoh. 19:28-30) 

33 Doi nasuunan kooloyo, tolu kojam kona kalumbit posaapon 
do lipudoo teali kalipookan. 34 Tukon batong tolu kinobian, 
Yesus nggeleamon tukon alalo mo babasal, “Eloi, Eloi, lama 
sabakhtani?” Koalatino, “Oh Ku Mian Bisa, oh Ku Mian Bisa 
bulaandokon ikoo motinggale yaku?” 

35 Bubulaa komian idoo molengele do manggadidianoo, tukon 
bantile, “Pondongoliiyo, yana uange Elia!” ^Meeng komian 
doi yanila moso-mosobit ampakon mangala bunga kalang, 
maka kemeke doi anggul momeele lalomo. Doibundu do 
bunga kalangoo tinabokon doi meeng kokayung bunduno, 
maka tinutumikon doi Yesus suungo bibilo, tukon bantile, 
“Totiili, mai nda kitayo kai Elia lubat obulusene yana doi 
nasinempanggonanoo . ” 

37 Maka Yesus nggeleamon tukon mate. 

38 Lalanse pangantang mo tokooton doi Temeneno Nabonua 
tebeak tokuakon lua doi bungguk polong doi bilit. 39 Suludadu 
kapalano mo kokondong doi sempangoo, kitayo bulaa Yesus 
namatean. Suludadudoo kapalano bantile, “Takainomo bisa 
namian nia Mian Bisa Napau!” 

40 Idoo daano kobubulaa koboine mo daano mokita 
sasaibinodoo doi namododoonan. Doi yaniladoo daano Salome, 
Malia Magdalena, tukon Malia Yakobus tinano mo muda 
tukon Yoses. 41 Yanila koboi-boine mo lolainge tukon tomboniiyo 
Yesus, singgatoo yana modaano doi Galilea. Tukon daano 
mobadaang koidan koboi-boine bailong idoo mo lapamo lubat 
doi Yelusalem polaing-laing tukon Yesus. 

Yesus nakinibulan 

(Mat. 27:57-61 ; Luk. 23:50-56; Yoh. 19:38-42 ) 

42 * 43 Kooloyo lolanimo kona popookan salataa Yusuf doi 
Alimatea lubat. Yana anggota Pangadilan Agama mo inodotii. 
Yana koidan daano montotiili kotembono ko Mian Bisa 
namapalentaan buno Tomundo. Oloyodoo oloyo Mosinadiakon 
(doiyamo oloyo akiyoon nalaate kooloyo Tadean). Tobikon doiya 
Yusuf balani mangadap doi Pilatus tukon kabiyo Yesus badano. 


15:34: Saad.22:l 15:36: Saad.69:21 15:38: Tob.26:31-33 15:40-41: Luk. 8:2-3 

^Pilatus masaingding molengele baikon Yesus momatemo. Jadi 
yana mosumbolii mian mouange kopasukan kapalano tukon 
mansadai doi yana kabudoon Yesus malumbito kona matean. 
45 Salataa molongol do suludadudoo kapalano nalapulan, Pilatus 
pataikene Yusuf moalayo Yesus badano. “^Maka Yusuf mongoli 
toik lenan moalus tukon sambuno lapa obulusene Yesus badano, 
yana bungusiyomo tukon do toikoo. Doibundu yana abese do 
badanoo doi meeng kokibul lalomo mo kinubai doi bunggul 
batu lalomo. Lapa doiya yana nggolinggene komeeng kobatu 
mobabasal potutupikon do kibuloo tataapono. 47 Momeeng 
daano Malia Magdalena tukon Malia Yoses tinano pakitooliyo 
nando Yesus nainabosan. 

Yesus abali tubo 

(Mat. 28:1-8; Luk. 24:1-12; Yoh. 20:1-10) 

1 ^ a * ataa kooloyo Tadean toliiso, Malia Magdalena, 
AU Malia Yakobus tinano tukon Salome ampakon mongoli 
lamba-lamba sulano natuluwo Yesus badano. 2 Dodowasoono 
tuuno salataa kooloyo sumbot, doi oloyo tumbeno doi 
minggudoo, yanila ampakon doi kibuloo. 3 * 4 Doi loloon tangano 
yanila pobantikon meeng tukon bailong, “Indee kai komo 
moola tomboniiyo kita moliate dobatudoo potutupi dokibuloo 
buango?” Sabab do batudoo babasal tuuno. Bai sodo napolong 
idoo yanila kitayo do batudoo lapamo ngginolinggon. 5 Maka 
yanila usok doi kibuloo lalomo. Doi lalomo tapikon bakalinga, 
yanila kitayo komeeng kopamuda mo pakeyo kona jubah 
momoute daano moosulang, tukon yanila ngginggim. 

6 Mian pamudadoo bantile, “Inai matakut! Yaku toiyo 
komuyu umboliiyo Yesus Nasalet miano mo lapamo si- 
nempanggon. Yana akiyono nimbaa, yana abalimo tubo! 
Kitayomo naimbaamo yanila naabosano yana. 7 Doiya budodoo 
poampakono, popitoikene naiya bilita nia doi napololaing- 
pololaing, tongusokon Petulus. Pobantile, ‘Yana ampakon 
mantailukiyo komuyu doi Galilea. Imbali komuyu kitayo yana, 
buno mo lapamo binotiikon doikoo.’ ” 

8 Maka yanila sumbot doi kibuloo tukon obuleng sabab 
ngginggim tukon matakut. Yanila aki nabantil oi-oila doi inde- 
indee komiano, sabab matakut. 


16:7: Mat. 26:32, Mlk. 14:28 

NAPUPUSAN MALAKUS NAKALANGAN MOLOLOI 

TULISAN LOOLUK 

Yesus okitakene kobutongo doi Malia Magdalena 

(Mat. 28:9-10; Yoh. 20:11-18) 

[’Salataa Yesus tubo doi matean, dodowasoono doi 
Minggu oloyono, yana tumbe-tumbeno okitakene kobutongo 
doi Malia Magdalena. (Doi Maliadoo biasamo Yesus kaluale 
kopitu kokuasa ibiliis.) 10 Maka Malia Magdalena ampakon 
babotilanggene domo tealidoo doi Yesus tula-tulano, mo daano 
susa tukon kokiil. n Bai salataa yanila lengele baikon Yesus 
motubomo, tukon baikon Malia lapamo kitayo yana yanila aki 
namaangga. 

Yesus okitakene kobutongo doi lua komian mopolaing 

(Luk. 24:13-35) 

12 Lapa doiya Yesus okitakene kobutongo doi lua komian 
napololaing tukon ndondoong bailong. Doiya teali salataa do 
mianoo moluaila daano moompokoniiyo komeeng kokampung. 
13 Jadi yanila abali maka babotilanggene do langgedoo doi bai- 
bailonggon. Bai yanila aki namaangga. 

Yesus okitakene kobutongo doi napololaing-pololaing 

(Mat. 28:16-20; Luk. 24:36-49; Yoh. 20:19-23; Kis. L. 1:6-8) 

14 Doibundu, Yesus okitakene kobutongo doi mosongulodoo 
meeng kona pololaing, salataa yanila daano mokaan. Yana 
anuukene yanila kulang kona iman tukon todudul matikas 
konoano tobikon aki namaangga doi mianoo mo lapamo 
kitayo susuungo baikon Yesus motubomo. 15 Maka Yesus 
bantile doi yanila, “Poampakono doi posaapon kodunia tukon 
pobabotilanggene do Bilitadoo Monondok moluwedoi Mian Bisa 
doi sasaibino kobanggapi. ,# Komian mo aki namaangga naikon 
inukum. Bai komian mo maangga tukon sinau paisu salani, 
naikon salamat. 17 Salaku bukutii baikon yanila maangga, do 
mianoo naikon moola siikayo koibiliis tobikon sambunggu; 
yanila naikon basilingan doi silingan-silingan lalomo yanila mo 
aki natingoniiyo. ,8 Kalu yanila mataani binda kai monginum 


16:15: Kis. L. 1:8 



164 


MALKUS 16 


lasum, yanila aki namalaat silaka. Kalu yanila binggakene 
kolimano doi mian-mian mo seselon bunggono, do mianoo 
naikon tangalin.” 


Yesus biningkat doi sulugaa 

(Luk. 24:50-53 ; Kis. L. 1:9-11) 

19 Salataa Yesus pobasalitai tukon yanila, yana biningkato 
doi sulugaa. Indaa yana mapalenta polaing tukon Mian 
Bisa. 20 Maka kona pololaing-pololaing ampakon babilitakene 
dobilitadoo moluwedoi Mian Bisa doi yayaa. Tukon Temeneno 
tulut balimang polaing-laing yanila tukon okitakene lolo doi 
mominasaingdinggon baikon donapoo bilitadoo bisa.] 

NAPUPUSAN KOTULISAN LOOLUK BAILONG 

pBoi-boinedoo ampakon doi Petulus tukon tula-tulano, maka 
salitayo tukon paupalus sasaibino komo lapamo binontiikon doi 
yanila doi mudadoo. 10 Lapa doiya, Yesus susuungo lolo doi 
napololaing-pololaing mopelenggene doi tolopot kotalise bilita 
mo moliyous tukon motataap tentang kasalamatan mo akiyo 
kona pupusan.] 


16 : 19 : Kis. L. 1:9-11 



BILITA MONONDOK 
LUKAS MO PELENGGENE 


PANGANTOKON 

Buku Bilita Monondok nia Lukas lolukonggene Yesus buno 
Tomundo Pasalamat Mian Bisa mo tetebaikene doi Islael 
miano tukon tuuk doi sasaibino kobanggapi. Doi nabuku 
nia lalomo Lukas tulise baikon Yesus lapamo binee limang 
moluwedoi Temeneno Na Loh sulano nababotilanggene ko Bilita 
Monondok moluwedoi Mian Bisa tuuk doi mian motalalais. 
' Bilita Monondok nia pinalaatikanggon tuuno doi mian badaang 
tukon bula-bulaa kokaliangano konapo palaluu. Tokita koidan 
komeeng kotanda tetedesan doi Lukas nabuku nia lalomo , 
kona tutuuwan tuuno doi pasal-pasal tumbeno motuuk doi 
Yesus nalubatan, doibundu koidan doi napotutup taikon koidan 
doiyamo Yesus natobingkatan liba doi sulugaa. Kosalitano kona 
tuboan tukon kona tasabulan koagama Salani doiyamo salataa 
Yesus liba doi sulugaa tukon koidan komo tulise nabuku nia 
basalitakene doi Buku Lasul-lasul Salitano. 

Obos koluano tukon konoomo (kitayo nabuku nia antoko doi 
bilit) koantoko badaang kona pokok salita mo tongo talaat doi 
buku Bilita Monondok nia lalomo. Andeno, malaekat nananian 
kaliangano tukon pototooli iyayon naduutiyano doi tempodoo 
Yesus nasinuungan, Yesus doi Temeneno Nabonua yana daano 
doi napau-pauwan, tukon koidan andean Samalia miano mo 
Monondok ko Noano tukon Pau mo Lapus. Nai buku nia 
pinailukon tuuno koidan doi sambeangan, Temeneno Na Loh, 
boine nabaleleanian lalomo Yesus tukon Mian Bisa natolosano 
kolalim. 

Antoko 

Pololukoni 1:1-4 

Nasosuungan tukon napau-paunoan doi Yohanes Pasau Mian 
tukon Yesus 1:5-2:52 
Yohanes Pasau Mian nameleleanian 3:1-20 
Yesus nasinauwan tukon palasobaan doi butongo 
3:21-4:13 

Yesus nameleleanian mian badaang doi Galilea 4:14-9:50 
Luwedoi Galilea taus doi Yelusalem 9:51-19:27 
Minggu napupusan doi Yelusalem tukon napololani- 
konan 19:28-23:56 

Yesus natuboan doi namatean, okitakanano kobutongo tukon 
tobingkatan kobutongo doi sulugaa 24:1-53 


Pololukoni 

I Teofilus mo monondok konoano, 

Badaang komian molapamo kakaate batulis tukon taatul 
tentang kadadian-kadadianoo kaliangano mo lapamo teali doi 
kita nia. 2 Yanila batulis pokokonoi tukon mo sinalitaikon 
doi kita doi mian-mian mo kitayo susuungo do kadadian- 
kadadianoo doi natambuunan, tukon doibundu babilitakanggene 
kobilitano. 3 Salataa yaku tukon telitio tuuno sasaibinodoo 
luwedoi natambuunan, yaku aanggene monondok momotulis 
meeng kolapulan mo taatul tuuk doi Tuan. 4 Yaku lakukanggene 
doiya, sulano Tuan natoiyo baikon oila komo lapamo Tuan 
otunggukene doiya takainomo bisa. 


Napinopitoikonan Yohanes Pasau Mian Salani nasinuungan 

5 Singgatoo Helodes teali tomundo doi lipu Yudea, daano 
komeeng koimam kosambuno Zakalia. Yana tongusokon doi 
imam-imam Abia. Kona boloki kosambuno Elisabet, koidan 
tulunan imam. 6 Konapotuboan langkai boloki sanaanggene ko 
Mian Bisa noano. Luaila loingiyo sasaibino kopalenta tukon 


1:5: lTun. 24:10 

Temeneno na Ukum tutuuno. 7 Yanila akiyo kona pau sabab 
Elisabet komba tukon yanila luaila motuwamo. 

8 Daano kooloyo meeng, singgatoo taambikon doi Abia 
malaat gililan, Zakalia ampakonggene kona limang buno meeng 
koimam doi Mian Bisa salaano. 9 Tukon undian, mo biasamo 
linakukanggon doi imam-imam, Zakalia malaat obos usok doi 
Temeneno Nabonua lalomo tukon suayo kamangian. 10 Daano 
mosuayo kamangian, komian badaang baladoa doi tonggulung. 
u Doiya kosinggatoo ko Temeneno namalaekat okitakene 
kobutongo doi Zakalia. Malaekatoo kokondong taambikon 
bakalinga doi meda nasinuaan kokamangian. 12 Salataa Zakalia 
kitayo do malaekatoo yana pusing tukon matakut. 13 Bai do 
malaekatoo bantile, “Inai matakut, Zakalia! Ko Mian Bisa 
lengelemo komu sambeang. Komu boloki Elisabet naikon 
mosuung meeng kopau malaneno. Ikoo sio musombuuyo sambu 
Yohanes doi yana. 14 Ikoo naikon laba tuuno tukon badaang 
komian molaba kalu do paudoo sinuungo. 15 Yana teali mian 
babasal doi Temeneno napokita, tukon yana aki nainume 
koanggul kai suka momosopot. Salataa sinuung Mian Bisa Na 
Loh komo kuasaiyo yana. 16 Badaang ko Islael miano naikon 
kona binaba abali doi Mian Bisa, doi napoo Temeneno. 17 Yana 
naikon teali Temeneno nasosumbolii mo bukuan tukon daano 
kona kuasa buno Elia. Yana podamekene kotama tukon pau, 
tukon mian mo aki naloingiyo naikon babayo abali doi loloon 
pikilan mo talakana. Tukon buno doiya yana sadiayo komeeng 
kotambuno kobanggapi mo tasadiamo tuuk doi Temeneno.” 

18 “Bulaa kai daku toiyano do lobodoo naikon moteali?” 
Zakalia sadaiyo doi malaekatoo. “Yaku motuwamo, tukon daku 
boloki koidan motuwamo.” 

19 Malaekatoo timbiliyo, “Yaku nia Gabliel. Yaku leleaniyo ko 
Mian Bisa tukon yanamo komo sumboliiyo yaku mopelenggene 
nabilita nia mo monondok doikoo. 20 Oila daku binantil, naikon 
teali nalaate kotembono. Bai badungga ikoo aki mumangangga, 
ikoo sio naaki namoola basilingan; ikoo naikon ponga polong 
doi oila daku binantiloo natealian.” 

21 Daanoon mobuno doiya, komian momeenggon totiiliyo 
Zakalia. Yanila masaingding bulaando yana malumbit doi 
Temeneno Nabonua lalomo. 22 Tukon salataa yana tobuat, yana 


1:15: Bang. 6:3 1:17: Mai. 4:5-6 1:19: Dan. 8:16, 9:21 

Meeng kobubung doi Nasalet (1:26) 

akimo namoola basilingan doi yanila. Yana baino mebee 
paloosan tukon limano, tukon tataap ponga. Maka domianoo 
toiyomo baikon yana lapamo mokita komeeng kopokita doi 
Temeneno Nabonua lalomo. 

23 Salataa kabus kona tempo balimangan doi Temeneno 
Nabonua, Zakalia mule doi nabonua. 24 Aki namalumbit 
koikoidan, kona boloki Elisabet tianan, maka yana dungol 
doi nabonua lalomo lima kobituwon kona kalumbit. 25 Yana 
bantile, “Kona pupusan ko Temeneno tulungiyomo yaku tukon 
alapusemo daku tinotulaian.” 


Yesus nasinuungan nabinabotilanggonan 

26 Salataa Elisabet lapa tianan noom kobituwon, Mian Bisa 
sumboliiyo malaekat Gabliel ampakon doi Nasalet, meeng 
kokota doi lipu Galilea. 27 Gabliel sinumbolii doi meeng 
kopau boine, kosambuno Malia. Do pauboinedoo lapamo 
pobibianggon tukon meeng komian kosambuno Yusuf, Tomundo 
Daud natulunan. 28 Malaekatoo lubat doi Malia tukon bantile, 
“Kinatauwan, ikoo Temeneno mo balakaatiyo tukon doi 
namonondokan! Temeneno polaing tukon ikoo!” 


1:27: Mat. 1:18 

2, Mondongolii do malaekatoo nabantilan Malia ngginggim, 
tobikon mansa-mansadai doi noano lalomo oila komaanano do 
kinatauwanoo. 30 Maka do malaekatoo bantile doi yana, “Inai 
matakut, Malia, sabab ikoo pokokonoi doi Mian Bisa noano. 
31 Ikoo naikon tianan tukon suunge komeeng kopau, mo sio ikoo 
musombuikene Yesus. 32 Yana naikon teali babasal tukon naikon 
binantil Mian Bisa Napau Mo Tatandak Tuuno. Temeneno 
Mian Bisa naikon tealikene yana tomundo mobuno Tomundo 
Daud, nambumbu looluk. “Tukon yana naikon mapalenta buno 
tomundo doi katulunan Yakub posidutukon. Kona batomundoan 
akiyo kona pupusan.” 

34 “Bai yaku nia akiyoon kupotoikon komalane,” Malia 
bontiikene doi malaekatoo, “bulaando do lobodoo namoola 
teali?” 

“Malaekatoo timbiliyo, “Mian Bisa Na Loh naikon lubat 
doikoo, tukon Mian Bisa nakuasa lindungiyo ikoo. Doiyamo 
kosababpo do paudoo naikon mo sinuung binantil Moliyous, 
Mian Bisa Napau. 36 Neneeke: Elisabet, do tolidamudoo lapamo 
tianan noomo kobituwon, mau kai yana namotuwamo tukon 
komian bantile baikon komba. “Sabab doi Mian Bisa akiyo 
komo aki nateali.” 

38 Maka Malia bantile, “Yaku nia Temeneno napeleleani; 
sodiiyomo nateali doi yaku bunomo domu bantilanoo.” Maka do 
malaekatoo ampakono mootinggale Malia. 


Malia lubotiiyo Elisabet 

39 Mosobit kona lapaan doiya, Malia ampakon doi meeng 
kokota doi Yudea doi lipu mobunggulkon. ‘“Yana ampakon doi 
Zakalia nabonua, tukon salataa usok, yana mebee kinatauwan 
doi Elisabet. 4, Tukon sambuno Elisabet lengele Malia 
nakinatauwan, do paudoo doi Elisabet tiano lalomo palabiyoko. 
Maka Elisabet Mian Bisa Na Loh kuasaiyomo, 42 maka wookon, 
“Ikoomo komo binalakaati doi sasaibino koboine! Binalakaati 
do paudoo naikon ikoo mo suunge! 43 Indee yaku tobikon 
Yesus tinano nalubat doi yaku? “Salataa yaku lengele komu 
kinatauwan, do paudoo yaku motiananggene biyok-biyoko doi 


1:31: Mat. 1:21 1:32-33: 2Sam. 7:12, 13, 16, Yes.9:7 1:37: Teal. 18:14 

nalabaan. 45 Monondoko ikoo, sabab mangangga baikon oila 
komo Temeneno nabinantil doikoodoo naikon tealimo!” 

Malia basyukuul 

^Malia bantile, 

“Konoanggu nggaale ko Temeneno, 

47 tukon butonggu laba-laba 

sabab ko Mian Bisa doiyamo daku Pasalamaton. 

48 Yana neneeke yaku, napeleleani mo tinotulai! 

Tambuun doiya budodoo sasaibino kobangsa 

bantile yaku sanaango. 

49 Sabab ko Mian Bisa Mobabasal Konakuasa 

kubaiyo kolobo mobabasal doi yaku. 

Kosambuno moliyous. 

50 Katulunan momeenggon katulunan 

Temeneno mebee soyang 

doi mian mo matakutene doi yana. 

51 Tukon limano mo bukuan 

yana poalaasene komian mobabanggaal, 
tukon nggabute yanila namakisuut. 

52 Kotomundo-tomundo inobuluson doi nakulusii 

tukon komian motinotulai kinatandakon. 

53 Mian momalaal inokonii tukon sasaibino kona monondokan, 

komo kaasa siniika tukon akiyo koalatino. 

54 Yana tulungiyo kona peleleani Islael, 

loingiyo kona toon tinetebaikon 
tukon nda mbumbu looluk. 

55 Temeneno aki natoliminggene kona teteba, 

yana monondok konoano doi Abalaham 
tukon nakatulunan polong posidutukon.” 

56 Uga-ugaate tolu kobituwon kona kalumbit Malia podungoli 
tukon Elisabet, maka yana namule doi nabonua. 

Yohanes Pasau Mian Salani nasinuungan 

57 Polongo kotembono Elisabet namosuungan. Yana suunge 
komeeng kopau malaneno. 58 Tula-tulando mopololanikon tukon 
namotolutusan ndongoliiyo bulaando kona monondokan ko 


1:46-55: ISam. 2:1-10 1:48: lSam.l:ll 1:52: Ay. 5:11, 12:19 1:55: Teal. 17:7 

Temeneno doi Elisabet, tukon yaniladoo polaing laba-laba tukon 
yana. 

59 Salataa do paudoo alumo kooloyo kona umul, yanila lubat 
mosunate yana. Yanila yase sombuikene do paudoo Zakalia 
manulut tamano sambuno, bai kotinano bantile, 60 “Aki! Yana 
sio nasinombuikon Yohanes.” 

61 “Akiyo komeeng komian doi mumontolutusan kosambuno 
mobuno doiya,” yanila bantile doi yana. 62 Maka tukon isalat, 
yanila mansadai doi Zakalia sambu oila komo moola bineekon 
doi paudoo. 

63 Zakalia mangkabi meeng kobatu tubs maka tulise, 
“Kosambuno Yohanes.” Yanila sasaibino masaingding. 64 Doiya 
kosinggatoo koidan Zakalia moolamo basalita tukon nggaale 
ko Mian Bisa. 65 Komian napokoolanikonan sasaibino matakut, 
tukon do bilitadoo tasabukono doi posaapon kolipu bunggono 
doi Yudea. 66 Sasaibino komian mo molongol doiya langgedoo 
bantil-bantil doi noano lalomo, “Oilamo kona tealian do paudoo 
naikon?” Sabab ko Temeneno lolainge yana. 


Zakalia pelenggene kobilita moluwedoi Temeneno 

67 Zakalia, do paudoo tamano, Mian Bisa Na Loh kuasaiyomo 
tobikon yana pelenggene ko Temeneno nateteba. Yana bantile, 

68 “Maimo nda nggaale ko Temeneno, 

Mian Bisa doi bangsa Islael! 

Yana lapamo lubat tulungio kona mian 
tukon sodiiyomo yanila. 

69 Yana beena kita pasalamaton mo bukuan, 

katulunan Daud, naata. 

70 Doi loolukonoo lolo doi nabi-nabi linilik, 

Temeneno lapamo beekene kona paladandian, 

71 sulano nasalamatene kita doi nda musu 

tukon doi mian-mian nakuasa mo mosikitene kita. 

72 Mookitakene kona monondokan konoano doi nda mbumbu, 

dona paladandian mo moliyousoo naikon yana tapaatiyo. 
i3-i4 Yana batotopi doi Abalaham tamanggita, 

tukon paladandi sulano nasalamatene kita doi nda musu, 


1:59: Masam. 12:3 

sulano kita aki nda matakut moleleaniyo yana 

75 sidutu balimang doi yana 
tukon sanaanggene konoano 
posidutukon doi nda tuboan. 

76 Ikoo, daku pau, naikon mobinantil nabi 

Mian Bisa Mo Tatandak Tuuno. 

Ikoo binintokon matailukiyo ko Temeneno 
sulano nabukayo kololoon tuuk doi yana, 

77 sulano napelenggene doi namian 

baikon yanila naikon sinalamaton, 

kalu ko Mian Bisa lapamo ompuniyo yanila nalalim-lalim. 

78 Konda Temeneno monondok konoano koidan mbokila; 

yana lubat salamatene kita. 

Buno oloyo 

mosumbot doi dodowasoono, 

79 bunomo lakon yana mobeekene kona madialanan doi 

sasaibino komian 

mo tubo doi kalipookan lalomo tukon doi matakutan. 

Yana andane kita doi loloon namonondokan.” 

80 Zakalia napaudoo tosuungimo kona babasalan tukon 
tosuungimo kona loh nabukuanan. Yana dungol doi padang 
lalomo, polong laate kotempono yana naokitakanano kobutongo 
doi bangsa Islael. 


Yesus nasinuungan 

(Mat. 1:18-25) 

2 Doiya kosinggatoo Tomundo Agustus mapalentakene 
sulano sasaibino kolayat doi Batomundoan Loma namong- 
gitulisene kobutongo sulano natinulis. 2 Natinulisan kobanggapi 
sambuno tumbeno nia singgatoo Kilenius natealian gubelnul doi 
lipu Silia. 3 Sasaibino komian doiya singgatoo ampakon sulano 
namonggitulisene kobutongo doi nakota suwe-suwele. 

4 Yusuf lakon doi Nasalet doi Galilea ampakon doi Betlehem 
doi Yudea, Tomundo Daud nalipu sinuungan; sabab Yusuf 
tulunan Daud. 5 Yusuf monggitulisene kobutongo polong Malia 
dona bibianoo mo daano motianan. 6 Salataa yanila daanomo 
doi Betlehem laatemo kotempono Malia namosuungan. 7 Yana 

1 : 76 : Mai. 3:1 1 : 79 : Yes.9:2 

suunge komeeng kopau malaneno, napau langgongo. Do 
paudoo binungus tukon toik, maka kinoolo doi kooloan 
lalomo koantoko limbut; sabab yanila akimo namalaat tampat 
dungolan. 


Padagai tukon malaekat 

8 Doi popookoo daano kopadagai iyayon mo daano badagai 
domba doi padang lalomo doi lipudoo. ’Sosinggot ko Temeneno 
namalaekat okitakene kobutongo doi yanila, tukon madialang 
laango moluwedoi Temeneno montontilang motalaangiyo yanila, 
tukon yanila matakut tuuno. ,0 Bai do malaekatoo bantile, “Inai 
matakut! Sabab yaku lubat babayo kobilita monondok tuuk doi 
komuyu - bilita mo sinanaanggon tuuno doi sasaibino komian. 
"Oloyo nia doi kota Daud lapamo tosuung ko Tomundo 
Pasalamat ikoo doiyamo Klistus, Temeneno. 12 Naiyamo 
kopaloosano: Komuyu naikon pososuunggene komeeng kopau 
lumboon mobinungus tukon toik, tukon moolo doi meeng 
kobasoan.” 

13 Sosinggot do malaekatoo linoolaing badaang komalaekat 
bailong, mo nggaale ko Mian Bisa. Yanila bantile, 

14 “Tanggaalo ko Mian Bisa doi timbu mo tatandak! 

Tukon doi buta bungkukono, kobanggapi namonondokan 
mo konoiyo ko Temeneno noano!” 

l5 Salataa do malaekat-malaekatoo tinggalemo yanila tukon 
abali doi sulugaa, do padagai-padagaidoo bantil meeng tukon 
bailong, “Mai nda ampakon doi Betlehem tukon nda kitayo do 
langgedoo mo teali, Temeneno mo popitoikene doi kita.” 

‘‘Yanila polaing ampakon tukon pososuunggenemo Malia 
tukon Yusuf, tukon do paudoo lumboon momoolo doi basoan 
lalomo. 

l7 Sambuno dopadagaidoo iyayon kitayo do paudoo, yanila 
salitayo oila do malaekatoo nabinantil tentang paudoo. ,8 Tukon 
sasaibino komian masaingding momolongol do padagaidoo 
iyayon nasalita. ”Bai Malia abese sasaibino doi noano lalomo 
tukon yana pikikene. M Padagai-padagaidoo iyayonoo abali doi 
padang lalomo maka nggaale tukon kabasale ko Mian Bisa, 
sabab sasaibino mo lapamo yanila lengele tukon kitayo, bisa 
bunomo domalaekatoo nabinantil. 

Yesus binee sambu 

21 Salataa alu kooloyo kona sinuungan, do paudoo sinunato. 
Tukon yanila sombuikene Yesus, sambu malaekat mo beekene 
doi yana akiyoon tinano natiananggene yana. 

Yesus sinalakanggon doi Temeneno doi Temeneno Nabonua 

22 Laatemo kotembono Yusuf tukon Malia nalakukanano 
koadat balatobatan manulut Musa naukum. Maka yanila babayo 
do paudoo doi Yelusalem sulano nasinalakanggon doi Temeneno. 
23 Sabab doi Temeneno na Ukum lalomo totulis buno naiya, 
“Samba-samba kopau malaneno langgongo, sio nasinalakanggon 
doi Temeneno.” 24 Yanila koidan kona makisuut mososubakon 
sosuba, doiyamo meeng kopasang tomisi sapatau, kai lua 
kotomisi lapatiing mo mongula, bunomo komo tinantukon doi 
Temeneno na Ukum lalomo. 

25 Doiya kosinggatoo doi Yelusalem daano komeeng komian 
kosambuno Simeon. Yana mian monondok, mo matakutene 
ko Mian Bisa tukon daano montotiili tempono ko Mian Bisa 
nasalamatanano ko Islael. Mian Bisa Na Loh lolainge yana, 
26 tukon ko Mian Bisa Na Loh lapamo popitoikene doi yana 
baikon yana akiyoon namate kalu akiyoon nakitayo ko Tomundo 
Pasalamat Mian Bisa mo paladandikene. 27 Tongo Mian Bisa Na 
Loh nalolaingano, Simeon usok doi Temeneno Nabonua. Doiya 
kosinggatoo Yusuf tukon Malia babayo Yesus usok, mo daanoon 
mopoipoisiko sulano nakubaiyo koupacala mo pinalentakon doi 
ukum agama. 28 Maka Simeon bingkate do paudoo tukon yana 

lambine, maka nggaale ko Mian Bisa, 

29 “Diabudodoo, Temeneno, ikoo lapamo daanokene komu 

paladandian. 

Batadikenemo komu peleleani nia namate tukon monondok. 

30 Sabab tukon matanggu susuunggu yaku lapamo kitayo 

ko Pasalamaton mo luwe doikoo. 

31 Do Pasalamatonoo ikoo lapamo sadiakene tuuk doi sasaibino 

kobangsa: 

32 bunomo kai madialan mo kadiolongiiyo kololoon motuuk doi 

bangsa-bangsa bailong, 
sulano nalubat doikoo; 


2:21: Luk. 1:31, Masam. 12:3 2:22-24: Masam. 12:6-8 2:23: Tob. 13:2, 12 

doiyamo madialan mo lubatene kona inodotiiyan 
tuuk muumat Islael.” 

33 Do paudoo tamano tukon tinano masaingding molengele 
oila doi Simeon nabinantil tentang doi yanila napaudoo. 
34 Simeon balakaatiyo yanila tukon bantile doi Malia do paudoo 
tinano, “Napaunia lapamo Mian Bisa piliyo sulano naosilakayo 
tukon sulano nasalamatene doi badaangan ko Islael miano. Yana 
naikon teali paloosan doi Mian Bisa, mian badaang naikon mo 
tantange, 35 tukon kalu bunomo doiya tobukamo kopai yanila 
noano antoko. Kosusaan naikon tiike konoamu buno sabel mo 
mamangan.” 

^Daano koidan komeeng konabi boine mo motuwamo tuuno. 
Kosambuno Hana, Fanuel napau, doi suku Asyel. Pitumo 
kotaum kona lapaan osowaan, 37 Hana tealimo balu, tukon 
diabudodoo alu kolonomo sangkap kotaum kona umul. Akiyoon 
nadaano kona tinggalano ko Temeneno Nabonua. Oloyo popook 
yana sosuba idoo doi Mian Bisa tukon baladoa maka apata. 
38 Pokokonoi doiya kosinggatoo koidan yana lubat, maka nggaale 
ko Mian Bisa tukon basilinganggene tentang do paudoo 
doi sasaibino komian mo totiiliyo kotempono ko Mian Bisa 
naosodiiyano ko Yelusalem. 

Abali doi Nasalet 

39 Salataa Yusuf tukon Malia lapa kubaiyo sasaibino komo 
tinuntut doi Temeneno na Ukum, yanila mulemo doi Nasalet 
doi Galilea. 40 Do paudoo tosuungimo kona babasalan tukon 
bukuano. Yana pandoi tuuno tukon Mian Bisa seseange tuuno. 

Yesus doi Temeneno Nabonua 

41 Samba-samba kotaum Yesus tamano tinano ampakon doi 
Yelusalem molamekene ko Oloyo Paskah. 42 Tukon salataa 
Yesus songulomo lua kotaum kona umul, yanila ampakon doi 
lameanoo manulut nakabiasaan. 43 Salataa lapa do lameanoo 
yanila mule, bai Yesus, do paudoo, daano modungol doi 
Yelusalem, tukon kotamano tinano aki natoiyo. ‘“Yanila 
aanggene yana malaingo doi lombonganoo. Salataa lapa meeng 
kooloyo kona poampakonan maka nasodo yanila umboliiyo yana 
doi utus-utusoila. tukon doi yanila napotoikonan. 45 Bai yanila 

2:32: Yes. 42:6, 49:6, 52:10 2:39: Mat. 2:23 2:41: Tob, 12:1-27, Kuai. 16:1-8 

aki napososuunggene, jadi yanila abali doi Yelusalem unggoliiyo 
yana. ^Lapa tolu kooloyo kona pai umboliiyano, yanila laate 
yana doi Temeneno Nabonua lalomo. Yana daano moosulang 
mondongolii kogulu agama tukon mebee pasadai-pasadai. 
47 Sasaibino komian molongol yana masaingding sabab kona 
potimbili-potimbilidoo bisa. ‘“Kotamano tinano masaingding 
mokitayo yana. Kotinano bantile doi yana, “Pau, bulaando 
ikoo molakukanggene naiya doi kami? Kotamamu tukon tinamu 
pakadako moumboliiyo ikoo!” 

49 Yesus timbiliyo, “Bulaando tama tukon tina moumboliiyo 
yaku? Banggokai tama tukon tina aki natoiyo baikon yaku 
sio nadaano doi Tamanggu nabonua lalomo?” 50 Bai yanila aki 
namangalatikene Yesus napotimbili. 

51 Doibundu Yesus mule polaing yanila doi Nasalet, tukon 
loingiyo doi yanila. Sasaibino do langgedoo kotinano abese doi 
noano lalomo. 52 Yesus momeenggon tosuungimo kona babasalan 
tukon tosuungimo kona pandoiyan, tukon Mian Bisa seseange 
tukon kobanggapi kilakene. 


Bilita Yohanes Pasau Mian 

(Mat. 3:1-12 ; Mlk. 1:1-8; Yoh. 1:19-28) 

3 Doi taum kosongulono lima luwedoi Tomundo Tibelius 
namapalentaan, Pontius Pilatus natealian gubelnul doi 
Yudea, tukon Helodes nabapalentaan doi Galilea. Filipus, He- 
lodes utuso nabapalentaan doi wilayah Itulea tukon Tlakhonitis, 
bai Lisanias bapalenta doi Abilene. 2 Komo taaniyo koimam- 
imam babasal doiyamo Hanas tukon Kayafas. Doiyamo kotaumo 
ko Mian Bisa nabasilinganan doi Yohanes, Zakalia napau doi 
padang lalomo. 3 Maka Yohanes ampakon doi yayaandomo 
doi posaapon kolipu Paisu Yoldan tukon pelenggene ko Mian 
Bisa nabilita. Yohanes nggele-nggeleamon, “Pobadodoloon doi 
polalim-lalim, tukon komuyu sio posinau, sulano ko Mian Bisa 
naompuniyo komuyu.” 4 Doiya pokokonoi tukon komo totulis 

doi Nabi Yesaya nakitab lalomo: 

“Daano komian monggele-nggeleamon doi padang lalomo, 

‘Sadiayo kololoon motuuk doi Temeneno, 
apatale kololoon motuuk doi yana. 


2:52: ISam. 2:26, And. 3:4 3:4-6: Yes. 40:3-5 

5 Samba-samba kopeak siokai pookuiyo, 

samba-samba kobunggo tukon bunggo bungkukono 
poapatale. 

Kololoon mo patek-patek pokoloyose, 
tukon loloon mo peak bunggul pokeseayo. 

6 Komian doi posaapon kodunia nia naikon kitayo 

ko Mian Bisa salamatene kobanggapi!’ ” 

7 Badaang komian molubat doi Yohanes sulano nasinau. 
Yohanes bantile doi yanila, “Komuyu mian molokis! Indee 
komo bantile baikon komuyu moola tongosodii doi Mian Bisa 
naukuman naikon mo lubat? 8 Potudoikene tukon mukokubai 
baikon komuyu molapamo badodoloon doi polalim-lalim! 
Inai potambuun bantile baikon Abalaham daano mumbumbu. 
Neneeke: Doi batu-batu nia ko Mian Bisa moola kubaiyo 
Abalaham natulunan! 9 Koolowang tasadiamo patape kayung 
polong doi anggol-anggolo. Samba-samba kokayung mo akiyo 
kosaono mo monondok tinape tukon sinakukon doi aung 
lalomo.” 

10 “Jadi, oila komo moola kami kubaiyo?” domianoo sadaiyo 
Yohanes. 

11 Yohanes timbiliyo, “Mian mo daano lua kona bokukum, 
sio nabeekene komeeng doi mo akiyo koona; tukon komian mo 
daano kona kinaan sio naebe-ebese.” 

12 Pakabi-pakabi lulu koidan lubat doi Yohanes sulano 
nasinau. Yanila mansadai, “Tama Gulu, oila komo moola kami 
kubaiyo?” 13 Yohanes timbiliyo, “Inai pokabiyo lobian badaang 
oila komo lapamo tinantukon.” 

14 Daano koidan kosuludadu mo mansadai, “Bulaando tukon 
kami? Oila komo moola kami kubaiyo?” 

Yohanes timbiliyo, “Inai posakisaayo mau doi indee komiano 
tukon inai polambase komian nadoy tukon tuduan-tuduan moaki 
nabisa. Sukupo tukon pogaji!” 

15 Doiya kosinggatoo tambuuno komian momansa-mansadai, 
oilakai Yohanes doiyamo do Tomundodoo Pasalamat yanila 
mo totiiliyo. 16 Doiyamo kosababpo Yohanes bantile doi yanila 
sasaibino, “Yaku sauwo komuyu tukon paisu, bai totiiliyo 
naikon lubat komian mo lobian babasal doi yaku. Mobukayo 
kona sapatu aloso yaku aki namoola. Yana naikon sauwo 

3:7: Mat. 12:34, 23:33 3:8: Yoh.8:33 3:9: Mat. 7:19 3:12: Luk.7:29 

komuyu tukon Mian Bisa Na Loh tukon bilat. 17 Doi limano 
daano kokiapan sulano natapise sasaibino kona gandum polong 
bilisii. Kolabue pinototongikon doi longgo lalomo, bai sasaibino 
kobulung sinua doi aung lalomo mo aki naposo!” 

18 Bunomo doiya Yohanes naotunggulano komian tukon 
bula-bulaa kocala, doiya kosinggatoo nababilitakanano ko 
Bilita Monondok. 19 Bai Helodes, pamalenta Galilea, Yohanes 
anuukene kona basoowaanan tukon Helodias, utuso naboloki, 
tukon sasaibino kokaliangano kona kulokisan bailong mo 
lapamo yana kubaiyo. 20 Bai Helodes tolongo suungiyo kona 
kulokisan tukon usekene Yohanes doi talunggu lalomo. 

Yesus sinau 

(Mat. 3:13-17; Mlk. 1:9-11) 

2, Salataa do mianoo sinaumo, Yesus koidan sinaumo. Tukon 
salataa yana daano mobaladoa, tobuka kotimbu, 22 tukon ko 
Mian Bisa Na Loh obulus doi bunggono pokakana kotomisi 
lapatiing. Maka linongol ko Mian Bisa alalo mobantile, “Ikoomo 
daku Pau sinoyang. Ikoomo komo kindendeke konoanggu.” 

Yesus Klistus natulunan tinulisan 

(Mat. 1:1-17) 

23 Doiya singgat Yesus atambuune kona balimangan, yana 
kona umul uga-ugaatene tolu kolonomo kotaum. Manulut mian 
napalaat, yana Yusuf napau, Eli napau, 24 Matat napau, Lewi 
napau, Malkhi napau, Yanai napau, Yusuf napau, 25 Matica 
napau, Amos napau, Nahum napau, Hesli napau, Nagai napau, 
^Maat napau, Matica napau, Simei napau, Yosekh napau, Yoda 
napau, 27 Yohanan napau, Lesa napau, Zelubabel napau, Sealtiel 
napau, Neli napau, 28 Malkhi napau, Adi napau, Kosam napau, 
Elmadam napau, El napau, 29 Yesua napau, Eliezel napau, 
Yolim napau, Matat napau, Lewi napau, ^Simeon napau, 
Yehuda napau, Yusuf napau, Yonam napau, Elyakim napau, 
31 Melea napau, Mina napau, Matata napau, Natan napau, 
Daud napau, 32 Isai napau, Obed napau, Boas napau, Salmon 
napau, Nahason napau, 33 Aminadab napau, Admin napau, Alni 
napau, Hezlon napau, Peles napau, Yehuda napau, 34 Yakub 


3:19-20: Mat. 14 : 3 - 4 , Mlk. 6 : 17-18 3:22: Teal. 22 : 2 , Saad. 2 : 7 , Yes. 42 : 1 , Mat. 3 : 17 , 

napau, Ishak napau, Abalaham napau, Telah napau, Nahol 
napau, 35 Selug napau, Lehu napau, Peleg napau, Ebel napau, 
Salmon napau, 36 Kenan napau, Alpakhsad napau, Sem napau, 
Nuh napau, Lamekh napau, 37 Metusalah napau, Henokh napau, 
Yaled napau, Mahalaleel napau, Kenan napau, 38 Enos napau, Set 
napau, Adam napau, Mian Bisa napau. 


Yesus Ibiliis sobaiyo 

(Mat. 4:1-11; Mlk. 1:12-13) 

4 Yesus Mian Bisa Na Loh kuasaiyo salataa yana tinggale 
ko Paisu Yoldan. Ko Mian Bisa Na Loh lolainge yana 
doi padang lalomo. 2 Idoo yana Ibiliis sobaiyo sangkap kolono 
kooloyo kona kalumbit. Sangkap kolonodoo kooloyo yana aki 
namakaan oioila. Jadi doibundu yana neemiyomo momalaal. 

3 Ibiliis bantile doi yana, “Ikoo Mian Bisa Napau, bolikon? 
Jadi, sumboliiyo naiya batu nia nateali loti.” 

4 Yesus timbiliyo, “Doi Kitab Moliyous lalomo totulis, 
‘Kobanggapi aki namoola tubo luwe tongo doi loti tolong.’ ” 
5 Maka Ibiliis babayo Yesus doi lipu mo tatandak, tukon 
tolongo sopiyoman Ibiliis tudoikene doi yana sasaibino 
kobatomundoan doi dunia. 6 “Sasaibino kokakuasaan tukon 
nakaasaan nia yaku salakanggene doikoo,” Ibiliis nabantilan doi 
Yesus. “Sabab sasaibino lapamo bineekon doi yaku tukon yaku 
moola kubeekene doi indee komiano yaku mo yase beekene. 
7 Sasaibinodoo naikon teali komu langge, kalu ikoo tootuku 
sosubaiyo yaku.” 

8 Yesus timbiliyo, “Doi Kitab Moliyous lalomo totulis, 
‘Sosubaiyo komu Temeneno Mian Bisa tukon leleaniyo yana 
tolong.’ ” 

9 Maka do Ibiliisoo babayo Yesus doi Yelusalem tukon abese 
yana doi Temeneno Nabonua tinggupo maka bantile doi yana, 
“Ikoo Mian Bisa Napau, bolikon? Jadi bakatuwongo naimbaa. 
10 Sabab doi Kitab Moliyous lalomo totulis, ‘Ko Mian Bisa 
naikon sumboliiyo kona malaekat-malaekat modagaiyo ikoo 
mono-monondok.’ u Tukon koidan, ‘Malaekat-malaekat naikon 
labete ikoo tukon yanila limano, sulano koaimu naaki natakait 
doi batu.’ ” 


4:4: Kuai.8:3 4:8: Kuai.6:13 4:10: Saad. 91:11 4:11: Saad. 91:12 

Meeng kobuku luluno (4:17) 

12 Yesus timbiliyo, “Doi Kitab Moliyous lalomo totulis, ‘Inai 
mosobaiyo komu Temeneno Mian Bisa.’ ” 

13 Salataa Ibiliis lapamo sobaiyo Yesus tukon sasaibino kona 
akal kaliangano, yana otinggalemo Yesus tukon montotiili tembo 
mo monondok. 

Yesus atambuune kona limang doi Galilea 

(Mat. 4:12-17; Mlk. 1:14-15) 

14 Doibundu Yesus abali doi Galilea; tukon ko Mian Bisa Na 
Loh kuasaiyomo yana. Bilita motuuk doi butongo tololongolo 
doi posaapon do lipudoo. 15 Yana mongotunggul doi bonua- 
bonua kaleda tukon sasaibino komian nggaale yana. 

Yesus aki natinalima doi Nasalet 

(Mat. 1 3:53-58; Mlk. 6:1-6) 

16 Yesus ampakon koidan doi Nasalet, lipu yana nainakaba- 
salan. Doi oloyo Tadean, monulut nakabiasaan yana ampakon 
doi bonua kaleda. Yana kokondong sulano nabasayo ko Kitab 
Moliyous, 17 tukon bineekon kobuku Nabi Yesaya. Yana bukayo 
do bukudoo luluno, maka nalaate naiya ayat nia, 


4:12: Kuai.6:16 

18 “Ko Temeneno Na Loh daano doi yaku, 

sabab yana lapamo molantike yaku sulano kubabilitakene 
ko Bilita Monondok doi mian motalalais. 

Yana bintekene yaku sulano kupopitoikene 
kona tongosodiiyan komian motinalunggu 
tukon natangalinan komian mopiit; 

sulano natongosodii komian mopinipik 

19 tukon babotilanggene kotembono ko Temeneno nalubatan 
mosalamatene kona mian.” 

20 Yesus lulune koidan do kitabdoo, tukon abalikene doi 
potugas, maka osulang. Sasaibino komian doi bonua kaledadoo 
pateekene yana. 21 Tukon Yesus atambuunemo kona bantilan doi 
yanila, buno naiya, “Ayat-ayat Kitab Moliyous nia doi oloyo nia 
sukupo doi tempo komuyu pondongoliiyano.” 

22 Kona bantil-bantilan mo pelenggene monondok tuuno, 
tobikon yanila sosibong tukon tombonio yana. Yanila bantile, 
“Bolikon kai yana Yusuf napau?” 

23 Maka Yesus bantile doi yanila, “Pasti komuyu naikon 
mopakeyo naandean nia motuuk doi yaku, ‘Doktel, alinemo 
kobutomu susuumu. Komo minasaingdinggon kami mo lengele 
ikoo mokubaiyo doi Kapelnaum, kubaiyo koidan doi mukam- 
pung susuumu. 1 ” 24 Yesus suungiyo, “Neneeke, akiyo konabi mo 
inangga doi nakampung susuungo. 25 Bai polengele: doi lounudoo 
Elia, singgatoo aki nalubat koudan tolu kotaum sembeleng kona 
kalumbit, teali komalaalan mo hebat tuuno doi posaapon kolipu. 
Doiya singgatoo daano mobadaang kobalu-balu doi Islael. 26 Mau 
kai nabuno doiya, ko Mian Bisa aki nasumboliiyo Elia ampakon 
doi sala komeeng luwedoi balu-baludoo bai tolongo doi meeng 
kobalu doi Salfat doi lipu Sidon. 27 Bunomo koidan doi lounu 
Nabi Elisa daano badaang komian doi Islael motakatolon mo 
minosikiton, bai akiyo komeeng komian doi yanila mo inalin 
tongo Naaman Silia mianoo.” 

28 Sasaibino komian doi bonua kaledadoo nggimal tuuno 
salataa ndongoliiyo do langgedoo. 29 Yanila kokondong maka 
siikayo Yesus doi kota tonggulungo, tukon babayo doi bunggul 
motombing bibilo, doi naando yanila nabangunano kona pokota. 


4 : 18 - 19 : Yes. 61:1-2 4 : 24 : Yoh.4:44 4 : 25 : ITomd. 17:1 4 : 26 : ITomd. 17:8-16 

Yanila namakisuut duwekene yana doi motombing lalomo. ^Bai 
Yesus tobuat doi mianoo namadaangan maka ampakon. 


Mian mo inusoki ibiliis 

(Mlk. 1:21-28) 

31 Doibundu Yesus ampakon ke kota Kapelnaum doi Galilea. 
Imbali yana mongotunggul mian doi oloyo Tadean. 32 Yanila 
masaingding mokitayo yana nacala mongotunggulan, sabab yana 
basilingan tukon nanggaanganan. 33 Idoo doi bonua kaleda daano 
komeeng komian mo kinuasaimo ibiliis. Do mianoo mangga- 
manggadidi. 34 “He Yesus, Nasalet miano, ikoo yase kubaiyo oila 
tukon kami? Ikoo lubat sulano musilakayo kami? Yaku toiyo 
indee ikoo: ikoo sosumbolii mo moliyous doi Mian Bisa!” 

35 “Tade!” Yesus nggalaiyo do ibiliisoo. “Tobuato doi mian 
nia!” Maka do ibiliisoo tikakene do mianoo doi yanila sasaibino 
salaano, doibundu maka tobuato doi mianoo aki naasakite. 

^Sasaibino komian masaingding, tukon pobantikon meeng 
maka bailong, “Bukan maen kona bantil-bantilan. Tukon 
nanggaanganan tukon nakuasa, yana palentayo koibiliisoo 
motobuat, tukon yanila tobuat koidan!” 37 Maka bilita tentang 
Yesus tololongolo doi posaapon kowilayahdoo. 


Yesus aline komian badaang nasesel 

(Mat. 8:14-17; Mlk. 1:29-34) 

38 Yesus tinggale do bonua kaledadoo, maka ampakon doi 
Simon nabonua. Simon namonianan moluko daano moseselon 
maligoot, tukon komian popitoikene doiya langgedoo doi Yesus. 
39 Yesus ampakono doi bolokidoo namooloan, maka siikayo do 
maligootoo. Do maligootoo leal, tukon doi Simon namonianan 
moluko banggadudul bangun tukon leleaniyo yanila. 

40 Salataa kooloyo sosoopo, sasaibino komian babakene doi 
Yesus koutus-utusoila mo malaat sesel moimoiya kokalingano. 
Yesus binggakene kolimano doi yanila bunggono meeng-meeng 
tukon aline yanila. 41 Do ibiliis-ibiliisoo tobuato doi mianoo 
badaang, maka nggele-nggeleamon, “Ikoomo kai ko Mian Bisa 
Napau!” 


4:32: Mat. 7:28-29 



LUKAS 4, 5 


183 


Bai Yesus nggalaiyo yanila tukon aki napataikene yanila 
mobasilingan, sabab yanila toiyo baikon yanamo ko Tomundo 
Pasalamat. 

Yesus bangotunggul doi bonua-bonua kaleda lalomo 

(Mlk. 1:35-39) 

42 Salataa kooloyo mangatambuuno sumbot Yesus tinggalemo 
do kotadoo maka ampakon doi meeng kolipu mo kiis. 
Komian tambuuno moumboliiyo yana, tukon salataa yanila 
pososuunggene, yanila kakaate sulano inai yana natinggale 
yanila. 43 Bai Yesus bantile, “Bilita Monondok tentang bulaando 
ko Mian Bisa namapalentaan sio yaku kubabotilanggene doi kota 
bailong, sabab tobikon doiyamo ko Mian Bisa bintekene yaku 
doi dunia.” 

44 Tobikon doiya Yesus bangotunggul doi bonua-bonua 
kaledaan lalomo doi posaapon kolipu Yudea. 

Yesus piliyo kona pololaing-pololaing tumbeno 

(Mat. 4:18-22; Mlk. 1:16-20) 

5 Doi meeng kotempo, Yesus kokondong doi Paisu 
Genesalet bibilo. Badaang komian mopodipo-dipoti sulano 
namolongol bilita doi Mian Bisa. 2 Yesus kitayo kolua koduangan 
doi tapedoo; kotolosabang-tolosabang lapamo loboson doi 
duanganoo tukon daano yanila mokumesiyo kona pobuani. 
3 Yesus lakit doi meeng koduanganoo, doiyamo Simon 

naduangan, maka sumboliiyo Simon dudunggene kona duangan 
mododoon soisik kotape. Yesus osulang doi duangan lalomodoo 
tukon mongotunggul mian badaang. 

4 Salataa lapa mongotunggul, yana bantile doi Simon, 
“Babosemo doi naateanan, tukon pobanatene kopo buani sulano 
nakana koikan.” 

5 “Tama Gulu,” Simon timbiliyo, “bangga modoamo komai 
balimangan kakabukuan, bai aki mai matapu oioila! Bai sabab 
Tama sumboliiyo, monondokan; yaku naikon banatenemo do 
buanidoo koidan.” 6 Sambuno lapa yanila kubaiyo doiya, yanila 
mantapumo badaang koikan polong yanila nabuani tambuuno 
tebeak. 7 Tobikon doiya yanila mangkabi tulung doi yanila tula- 
tulano doi duanganoo bailong. Yanila tula-tulanodoo lubat maka 

5:1-3: Mat. 13: 1-2, Mlk. 3:9-10, 4: 1 5:5: Yoh.21:3 5:6: Yoh.21:6 

Meeng kobuani tukon duangan palako ikan (5:2) 

yanila polaing-laing usokiyo do duanganoo molua moono tukon 
ikan polong do duanganoo adukono tanggalaup. 8 Salataa Simon 
kitayo doiya, yana sosuba doi Yesus salaano, maka ban tile, 
“Otinggalemo yaku, Temeneno! Sabab yaku mian mobaladosa!” 

9 Simon tukon sasaibino komian mo polaing yana masaingding 
mokitayo kona badaangan koikan yanila mo tapue. 10 Bunomo 
koidan tukon Simon tula-tulano, doiyamo Yakobus tukon 
Yohanes, Zebedeus napau-pau. Yesus bantile doi Simon, “Inai 
momatakut! Tambuun diabudodoo naikon ikoo teali pobuani 
mian.” 

11 Simon tukon tula-tulano kedele do duangan-duanganoo doi 
tape, doibundu tinggale sasaibino, maka laingemo Yesus. 

Yesus aline komeeng komian motakatolon mo minosikiton 

(Mat. 8:1-4; Mlk. 1:40-45) 

12 Daano kooloyo meeng, Yesus daanoon doi meeng kokota. 
Imbali daano komeeng komala-malane kobutongo moono takatol 
mo minosikiton. Salataa yana kitayo Yesus, yana sosuba doi 
Yesus salaano maka kabiyo, “Tama, kalu Tama yase, Tama 
moola mualine yaku!” 

13 Yesus taape do mianoo tukon bantile, “Yaku yase, 
tangalino!” Doiya kosinggatoo koidan kona sesel lapuso. ,4 Maka 
Yesus pantane do mianoo inai nasalitayo do lobodoo mau 
doi indee komiano, kona bantilano, “Ampakono doi imam, 
tukon kabiyo yana sulano natantukene ikoo molapamo tangalin. 
Maka ampakono mumososubakon sosuba pokakana Musa 
napinalentakon, teali bukutii doi mian baikon ikoo tutuumo 
molapamo tangalin.” 

15 Bai kobilita tentang Yesus pololokon tololongol doi yayaa, 
tukon badaang komian molubat mondongolii tukon sulano 
naaline yanila doi napai sesel. “Salataa lapa doiya Yesus 
ampakon sambeang doi lipu mo kiis. 

Yesus aline komeeng komian molemat 

(Mat. 9:1-8; Mlk. 2:1-12) 

17 Daano kooloyo meeng salataa Yesus daano momongotung- 
gul, daano kobubulaa ko Falisi miano tukon gulu-gulu agama 
osulang idoo. Yanila lubat doi Yelusalem, tukon doi kota- 
kota Galilea tukon Yudea. Ko Temeneno nakuasa daanomo doi 
Yesus sulano naaline komian moseselon. 18 Doiya kosinggatoo 
bubulaa komian molubat mobabayo komeeng komian molemat 
mo moolo doi balayon bungkono. Yanila kakaate mobabayo do 
mianoo doi bonua lalomo sulano namoola abese yana doi Yesus 
salaano. l9 Bai sabab komian todudulo badaang imbali, yanila aki 
namoola mobabayo usok. Tobikon doiya yanila libakene yana 
doi bonua atono bungkono. Maka yanila lamase koato genting, 
tukon obulesene yana polaing-laing tukon nabalayon doi Yesus 
salaano doi mianoo badaang tanga-tangano. “Salataa Yesus 
kitayo yanila namanganggaan mobabasal tuuno, yana bantile doi 
mianoo, “Utus, komu lalim lapamo inompuni.” 

21 Gulu-gulu agama tukon Falisi-falisi miano pobantikono 
meeng tukon bailong, “Indee komiano naiya mo balani totulaiyo 
ko Mian Bisa? Indee komo moola ompuniyo kolalim, kalu 
bolikon Mian Bisa susuungo?” 

22 Yesus toiyo yanila napasadai. Jadi yana bantile, “Bulaando 
komuyu mansa-mansadai buno doiya doi noamuyu lalomo? 
23 Inaando komo lobian mumuda mobantile, ‘Komu lalim lapamo 
inompuni’, kai mobantile, ‘Banguno tukon ampakono!’? M Bai 


5:14: Masam. 14:1-32 

diabudodoo yaku naikon okitakene doi komuyu baikon doi 
dunia nia bungkono Manusia Napau komo balakuasa sulano 
naompuniyo kolalim.” Maka Yesus bantile doi mianoo mo 
lemat, “Banguno, bingkate komu tampat mooloan, tukon 
mulemo!” 

25 Kosobiton mianoo bangun doi yanila sasaibino salaano, 
maka bingkate kona tampat mooloan, tukon mule maka nggaale 
ko Mian Bisa. 

26 Yanila sasaibino masaingding tuuno maka nggaale ko Mian 
Bisa. Tukon noanoila momatakut, yanila bantile, “Helan tuuno 
kolangge moteali kit a mo sakisiikanggene doi oloyo nia!” 

Yesus uange Lewi 

(Mat. 9:9-13; Mlk. 2:13-17) 

27 Salataa lapa doiya Yesus tobuat tukon kitayo komeeng 
kopakabi lulu, kosambuno Lewi, daano osulang doi nakantol. 
Yesus bantile doi yana, “Laingemo yaku.” 28 Lewi polaing 
kokondong otinggale sasaibino, maka malaingo Yesus. 

29 Salataa lapa doiya Lewi mokubai lamean doi nabonua tuuk 
doi Yesus. Badaang kopakabi lulu tukon mian-mian bailong 
momalaing kaan polaing-laing tukon yanila. 30 Bubulaa ko Falisi 
miano tukon gulu-gulu agama lasayo aki nasanaang, maka 
bantile doi Yesus napololaing-pololaing, “Bulaando komuyu 
sasaibino kaan inum tukon pakabi lulu tukon mian moaki 
namonondok?” 

31 Yesus timbiliyo, “Mian mo makalikodong aki napalaluuwo 
kodoktel; tongo mian mo seselon tolong. 32 Yaku lubat bolikon 
monguang mian mo aanggene kobutongo monondoko, bai mian 
mo daano kona lalim sulano yanila nabadodoloon doi yanila 
nalalim-lalim.” 


Pogagaiyan doi apataan kaliangano 

(Mat. 9:14-17; Mlk. 2:18-22) 

33 Mian-mian bantile doi Yesus, “Yohanes napololaing tukon 
Falisi miano napololaing idan-idan apata tukon baladoa. Bai 
komu pololaing-pololaing kaan tukon inum.” 

34 Yesus timbiliyo, “Oilakai komuyu moola posumboliiyo ko- 
mian molubat naapata doi lamean basowaanan, kalu kobabaabu 


5:30: Luk. 15:1-2 

malaneno daano polaing-laing yanila? Tantu aki! 3S Bai naikon 
laate kotempono kobabaabu mala-malanedoo inala doi yanila. 
Doiyamo kosinggatoo yanila naikon nabangapataiyan.” 

“Maka Yesus basalitakene doi yanila naiya andean nia, 
“Akiyo komian mo basiabai kalambi momotuwa tukon meeng 
kopatolo kotoik doi kalambi boolu. Sabab yana siake do 
kalambidoo mo boolu. Koikoidan do toikoo posiabai mo boolu 
aki nasosok tukon dokalambidoo mo motuwamo. 37 Bunomo 
koidan akiyo komian mo mabatun suka boolu doi koitan 
mo tuwamo lalomo, sabab do sukadoo moboolu tealikene do 
koitanoo mapasa. Maka kosukano tokundang, tukon kokoitano 
manas. 3 *Kosuka mo boolu sio nabinatun doi koitan mo boolu 
koidan. 3, Bunomo lakon akiyo komian mo yase monginum suka 
moboolu, salataa lapa monginum suka motuwa. ‘Do sukadoo 
motuwa lobian kona tamisanan,’ kona bantilano.” 

Pasadai tentang oloyo Tadean 

(Mat. 12:1-8; Mtk. 2:23-28) 

6 Doi meeng kooloyo Tadean, salataa Yesus alon doi meeng 
koanggul asino, kona pololaing-pololaing bapupuimo 
gandum. Yanila lesese do gandumoo tukon limano, maka 
kaane. 2 Bubulaa ko Falisi miano bantile, “Bulaando komuyu 
molanggalemo kopalatulan-palatulan nda agama tukon kubaiyo 
komo pinantanggon doi oloyo Tadean?” 

3 Yesus timbiliyo, “Akiyoon kai komuyu pobasayo tentang 
Daud nakinubai, singgatoo yana tukon na mian-mian momalaal? 
4 Yana usok doi Temeneno Nabonua lalomo tukon mangala loti 
mo lapamo sinosubakon doi Mian Bisa, maka yana kaane. 
Doibundu bineekon koidan dolotidoo doi namian-mianoo. 
Banggokai manulut nda agama atulano, tongo imam-imam komo 
moola kaane do lotidoo.” 

5 Maka Yesus bantile, “Manusia Napau balakuasa doi oloyo 
Tadean.” 


Mian kolimano sembeleng mole mat 

(Mat. 12:9-14; Mtk. 3:1-6) 

6 Doi meeng kooloyo Tadean bailong, Yesus ampakon 
mongotunggul doi bonua kaleda. Idoo daano komian mo 


6 : 1 : Kuai. 23:25 6 : 3 - 4 : ISam. 21:1-6 6 : 4 : Masam.24:9 

lemat kolimano sembeleng. 7 Bubulaa kogulu agama tukon 
Falisi miano yase umboliiyo Yesus nakasalaan sulano namoola 
tudowe yana. Jadi yanila pateekene momeenggon kai naikon 
yana aline komian doi oloyo Tadean. 8 Bai Yesus toiyo yanila 
napikilan. Maka yana bantile doi mianoo mo lemat kolimano, 
“Mai kokondong diimbaa muka nia!” Mianoo bangun, maka 
kokondong idoo. 9 Doibundu Yesus mansadai doi mian mo daano 
idoo, “Manulut agama, oila komo moola kita kubaiyo doi 
oloyo Tadean? Kubaiyo komo monondok kai kubaiyo komo 
kulokis? Salamatene komian kai osilakayo komian?” 10 Yesus 
kitayo potikunggon doi yanila sasaibino, maka bantile doi 
mianoo, “Ulule kolimamu.” Do mianoo ululemo kolimano, 
tukon dolimanodoo tangalino. 

"Bai do gulu-gulu agamadoo tukon Falisi miano nggimal 
tuuno, tukon tambuuno posadaikene kaliangano oila komo 
moola yanila kubaiyo motuuk doi Yesus. 


Yesus mopili songulo lua kolasul 

(Mat. 10:1-4; Mlk. 3:13-19) 

,2 Doiya kosinggatoo Yesus tolibo doi meeng kobunggul sulano 
nabaladoa. Idoo yana baladoa doi Mian Bisa meeng kopopook. 
13 Salataa kooloyo lapamo talaang, yana uange kona pololaing- 
pololaing, maka molilik songulo lua komian doi yanila. 
Yana sombuikene domo songulodoo lua komian lasul-lasul. 
Doi yaniladoo doiyamo: ,4 Simon (mo binantil Petulus), tukon 
Andelias Simon utuso; Yakobus tukon Yohanes, Filipus tukon 
Baltolomeus, ,5 Matius tukon Tomas, Yakobus Alfeus napau, 
tukon Simon (mo binantil Patliot), ,6 Yudas Yakobus napau 
tukon Yudas Iskaliot komo doibundu teali dadaate Yesus. 

Yesus mongotunggul tukon aline komian 

(Mat. 4:23-25 ) 

17 Doibundu Yesus obulus doi bungguloo polaing-laing 
tukon do lasul-lasuloo, maka tade tukon kokondong doi 
meeng kotampat mo patal. Idoo daano komeeng kotambuno 
mobadaang kona pololaing-pololaing bailong tukon badaang 
komian mo lubat doi yayaa doi posaapon ko Yudea, Yelusalem, 
tukon kota-kota Tilus tukon Sidon mo doi tobun bibilo. 
18 Yanila lubat momondongolii Yesus tukon sulano nainalin doi 

yanila nasesel-sesel. Yanila mo inusoki ibiliis lubat koidan tukon 
inalin. 19 Sasaibino komian kakaate motaape Yesus, sabab daano 
kokuasa mo tobuat doi butongo mo aline yanila sasaibino. 

Labaan tukon poloonan 

(Mat. 5:1-12) 

20 Yesus mbalenge kona pololaing-pololaing maka bantile, 
“Kinatauwan komuyu mian motalalais, 
sabab komuyu daano anggota Mian Bisa naumat! 

21 Kinatauwan komuyu mo malaal diabudodoo; 
komuyu naikon inokobosuli! 

Kinatauwan komuyu mo kokiil diabudodoo; 
komuyu naikon kokumbit! 

22 Kinatauwan komuyu kalu komuyu minosikiton, inakiyong- 
gon, tinotulai tukon binasalitakon tobikon tongo sabab Manusia 
Napau! 23 Nabi-nabi looluk bunomo doiya kona kinubaiyan. Kalu 
do lobodoo teali komuyu siokai posanaang konoamuyu tukon 
poosuleng polaba, sabab babasal kotambono mo tasadia tuuk 
komuyu doi sulugaa. 

24 Bai silakamo komuyu mo kaasa diabudodoo nia; 

sabab komuyu lapamo toupiyo kona monondokan! 

25 Silakamo komuyu mo bobosul diabudodoo nia; 

sabab komuyu naikon malaal! 

Silakamo komuyu mo kokumbit diabudodoo nia; 

sabab komuyu naikon konomuyu poloon tukon kokiil! 

26 Silakamo komuyu, kalu sasaibino komian nggaale komuyu; 
sabab bunomo koidan yanila natulunan nggaale konabi-nabi 
mokala-kala loolukoo.” 


Seangano komusu 

(Mat. 5:38-48 7:12a) 

27 “Bai doi komuyu mo molongolo doi yaku diabudodoo, yaku 
mebee nateteba nia: seseange komu musu-musu, tukon kubaiyo 
komo monondok doi mian mo mosikitonggon. 28 Balakaatiyo 
komian mo kutuke ikoo, tukon sambeanggene komian 
mo kulokisanggene ikoo. 29 Kalu komian tapiyo kopapaimu 
sembeleng, sodiiyorno yana natapiyo kopapaimu sembeleng 
koidan. Kalu komu jubah linambas, beekene koidan komu 


6 : 22 : lPtl. 4:14 6 : 23 : 2Tun. 36:16, Kis. L. 7:52 

kalambi. ^Kalu komian makabi oioila doikoo, beekene doiya 
doi yana; tukon kalu komu lobo linambas, inaimo mokabiyo 
koidan. 31 Polakukanggene komian bailong buno komuyu moyase 
pokinubaikon doi yanila. 

32 Kalu komuyu tolongo seseange komian mo seseange komu- 
yu, oila komu jasa? Mau komian mobaladosa toiyo seseange 
komian mo seseange yanila. 33 Tukon kalu komuyu tolongo 
kubaiyo komonondokan doi mian mo kubaiyo komonondokan 
doikoo, oila komu jasa? Mau komian mobaladosa toiyo 
kubaiyo komo buno doiyadoo! 34 Tukon kalu komuyu tolongo 
binggotiiyo doy tongo doi mian mo moola abalinggene, oila 
komu jasa? Mau komian mobaladosa bai toiyo binggotiiyo 
doy doi mian mobaladosa, maka nakabiyo naabalinggene. 
35 Kona bisaan aki nabuno doiya! Komuyu kona bisaan sio 
poseseange kopo musu tukon pokubaiyo kopokindokonan doi 
yanila. Komuyu sib pobeena babingkat, tukon inai pomoinikene 
namoola abalinggene. Kalu buno doiya, komu tambo naikon 
babasal tukon komuyu naikon teali Mian Bisa Mo Tatandak 
Tuuno napau-pau. Sabab ko Mian Bisa monondok konoano doi 
mian mo aki natoiyo mantalima seang, tukon doi lobo nalokisan 
koidan. ^Siokai komuyu pomamaasikene buno ko Tamamu 
koidan napomamaasikon!” 


Hakimiano komian 

(Mat. 7:1-5) 

37 “Inai pohakimiyo komian bailong, sulano mau komuyu 
susuumuyu inai Mian Bisa nahakimiyo. Inai poukume komian 
bailong, sulano komuyu susuumuyu koidan ko Mian Bisa aki 
naukume. Ompuniyo komian bailong, sulano ko Mian Bisa 
koidan naompuniyo komuyu. ^Beena doi mian bailong, sulano 
ko Mian Bisa koidan beena doikoo; komuyu naikon mantalima 
sabeat molobi-lobian mo lapamo inukul mono-monondok tuuk 
doikoo. Sabab koukulan komuyu mo pakeyo tuuk doi mian 
bailong naikon ko Mian Bisa pakeyo tuuk doikoo.” 

39 Doibundu Yesus salitaikene doi yanila koandean buno naiya, 
“Kalu komian piit tandane komian mopiit bailong, pasti domo 
luailadoo naikon otuwong doi bitu lalomo. ^Akiyo komulit mo 


6:31: Mat. 7:12 6:39: Mat. 15:14 

lobian kona babasalan doi nagulu. Bai komulit mo lapamo 
inotunggul, naikon sasaibino teali buno nagulu. 

4l Bulaando komuyu mokitayo kokayung bisilo doi utusomu 
matano lalomo bai kobalok mo doi matamu susuumu aki 
mupalatikanggene? 42 Bulaando kai komuyu moola bantile doi 
utusomuyu, ‘Mai utus, kubuate kokayungoo bisilo luwedoi 
matamudoo,’ bai doi matamu lalomo susuumudoo daano 
kobalok mo aki mukitayo? He munafik! Buate loolukon kobalok 
mo daano doi matamu susuumu. Maka nasodo ikoo namoola 
kitayo tukon tontong tukon namoola mubuate kayung bisilodoo 
doi utusomu matano.” 


Batango tukon saono 

(Mat. 7:16-20, 12:33-35 ) 

43 “Kayung mo molumbang aki namasaokon saono mo lokis. 
Bunomo lakon kokayung mo aki namolumbang, aki nasaokene 
kosaono mo monondok. 44 Meeng kokayung tiningonii doi saono. 
Mosolot mosoniton aki nasaokene koala saono, tukon laing 
mosoniton aki nasaokene koanggul saono. 45 Komian monondok 
okitakene kolangge-langge monondok sabab konoano lobian 
kona monondokan. Komian mo lokis okitakene kolangge- 
langge mo lokis sabab konoano moono tukon kulokisan. 
Sabab oila kobabanggita nabinantil doiyamo komo tokumbe doi 
noanggita.” 

Pokubai bonua mo pandoi tukon pokubai bonua mo bonggu 

(Mat. 7:24-27) 

46 “Bulaando komuyu mouange yaku, ‘Temeneno, Temeneno,’ 
bai aki pokubaiyo oila daku binantil doikoo? 47 Tukon indee 
kai komiano komo moola kita pokakanakene komian mo lubat 
doi yaku, tukon molengele daku bantilan, tukon lakukanggene? 
- Tadukai kutudoikene doikoo -. 48 Yana pokakana komian 
salataa mo kokondong bonua .kaliyo ate-atean, maka nakubaiyo 
kona pandasi doi batu. Salataa daano kolomba tukon do 
paisudoo batango lupayo do bonuadoo, do bonuadoo aki 
namoola tolubang, sabab lapamo kinokondong doi pandasidoo 
bungkukono mo monondok. 49 Bai komian mo molongol daku 
bantilan tukon aki nakubaiyo, doiya buno meeng komian mo 


6 : 40 : Mat. 10:24-25, Yoh. 13:16, 15:20 6 : 44 : Mat. 12:33 6 : 45 : Mat. 12:34 

kekendenge kona bonua akiyo kona pandasi. Kalu dolombadoo 
lupayo, do bonuadoo polaing tolubang; tukon kona manasan 
todudulo tuuno!” 


Yesus aline komeeng kosuludadu Loma kapalano napeleleani 

(Mat. 8:5-13) 

7 Salataa lapa momabantil do langge-langgedoo doi mianoo 
badaang, Yesus ampakon doi Kapelnaum. 2 Idoo daano 
kosuludadu Loma kapalano mo daano kona ata yana mo 
seseange tuuno. Do atadoo seselon tukon adukono mate. 
3 Salataa do suludadudoo kapalano longoliyo tentang Yesus, 
yana mosumbolii moimoiya kokatua Yahudi miano moampakon 
doi yana sulano nakabiyo yana nalubat tukon naaline kona 
ata. 4 Singgatoo polong doi Yesus, do mianoo kabiyo tukon 
tutuu sulano yana natulungiyo do suludadudoo kapalano. 
“Nasuludadu nia kapalano Tama moola natulunge,” yanila 
nabantilano doi Yesus, 5 “sabab yana seseange konda bangsa 
tukon lapamo kekendenge kobonua kaleda tuuk doi kami.” 

6 Maka Yesus ampakon polaing-laing tukon yanila. Salataa 
Yesus kabimo polong doi bonuadoo, do suludadudoo kapalano 
utusemo kotula-tulano doi yana sulano nabantile, “Mau 
naakimo Tama nasusa-susa doi kubonua. Yaku aki namoola 
talimayo Tama doi kubonua. 7 Doiya kosababpo yaku susuunggu 
aki kubalani mangadap doi Tama. Jadi beenamo palenta 
tolong sulano daku peleleani natangalin. 8 Sabab mau doi 
yakudoo loingiyo daku atasan napalenta tukon modoi bilit 
doi yaku daano koidan kosuludadu-suludadu mo sio naloingiyo 
daku palenta. Kalu yaku sumboliiyo komeeng kosuludadu, 
‘Ampakon!’ yana koidan ampakon; tukon kalu yaku bantile 
doi bailong, ‘Mai dimbaa!’ yana kai lubat. Tukon kalu yaku 
palentayo daku ata, ‘Kubaiyo naiya!’ yana kai kubaiyo.” 

9 Yesus masaingding molengele doiya. Yana mbaleng tukon 
bantil doi mianoo badaang mo daano lolainge, “Bolikon 
lobo namian nia. Doi Islael miano akiyoon kumoposuunggon 
komanganggaan babasal mobuno naiya!” 

10 Salataa do mianoo mo sinumbolii abali doi suludadudoo 
kapalano nabonua, do atadoo tangalino. 

Yesus otuboiyo koidan komeeng kobalu napau 

"Aki namalumbit doibundu, Yesus ampakon doi kota Nain. 
Kona pololaing-pololaing tukon mian badaang ampakon polaing 
yana. ,2 Salataa Yesus koolaniyomo do kotadoo tataapono, ko 
mian-mian sodo mangantokon badan doi kota tonggulungo. 
Komo mate doiyamo pau malaneno, pau motongo meeng doi 
meeng kobalu. Badaang komian doi kotadoo molainge do 
bolokidoo. ,3 Salataa Yesus kitayo do boinedoo, yana seseange 
doi yana maka bantile, “Inai mokokiil, Tina!” 14 Doibundu 
Yesus kolaniyo do badanoo tanggungano maka taape. Maka 
komo tanggunge tade. Yesus bantile, “He pau malane, yaku 
sumboliikon mubangun!” 15 Pau malane mo lapamo matedoo, 
bangun osulang tukon basilingano. Maka Yesus salakanggene doi 
tinano. 

,6 Sasaibino komian matakut tukon tambuuno nggaale ko 
Mian Bisa. Yanila bantile, “Meeng konabi mo babasal lapamo 
sumbot doi kita. Ko Mian Bisa lapamo lubat mosalamatene kona 
mian!” 

17 Bilita tentang Yesus nia tololongol potikunggon ko Yudea 
tukon doi lipu napokolanikonan. 

Yohanes Pasau Mian nabito-bito 

(Mat. 1 1:2-19) 

,8 Yohanes napololaing-pololaing pailukene doi Yohanes 
sasaibino do kadadianoo. Maka Yohanes uange kolua komian 
kona pololaing ,9 maka nasumboliiyo yanila ampakon doi Yesus 
tukon mansadai, “Tamamo kai komian naikon mo lubat manulut 
Mian Bisa napaladandian, kai sio mai montotiili komian 
bailong?” 

20 Doi Yohanes napololaing molua ampakono doi Yesus tukon 
bantile, “Yohanes Pasau Mian sumboliiyo kami mansadai doi 
Tama, banggon kai Tamamo do mianoo naikon mo lubat 
manulut Mian Bisa napaladandian, kai sio mai montotiili komian 
bailong?” 

2, Doiya kosinggatoo, Yesus aline komian badaang, tukon 
siikayo badaang ko ibiliis tukon kubaiyo badaang komian mopiit 
moola mongkita. 22 Jadi Yesus timbiliyo, “Abalimo doi Yohanes 
tukon bontiikene oila komo komuyu mo lengele tukon kitayo: 
mian piit mongkita, mian lemat ampakon, mian motakatolon 

mo minosikiton tangalin, mian bongol molongol, mian momate 
tubo koidan, tukon Bilita Monondok moluwedoi Mian Bisa 
binabotilanggon doi mian-mian motalalais. 23 Kinatauwan doi 
mian mo akiyo kona alasan motolayo yaku.” 

24 Sambuno lapa doi Yohanes nabito-bito ampakon, Yesus 
tambuuno basilingan doi mian badaang tentang Yohanes, 
nabantilano, “Komuyu ampakon doi padang lalomo indee kopo 
kinita? Kai meeng kobulung mbombuul mo puule? 25 Komuyu 
ampakon indee kopo kinita? Meeng komian mo bapakean 
monondok? Komian mo mapake pakean mobuno doiya tukon 
tubo sanaang mo dungol doi batomundoan! 26 Jadi, komuyu 
tobuat oila kopo kinita? Sulano kai po mongkita meeng konabi? 
Bisa, mala lobian doi meeng konabi. 27 Sabab Yohanes doiyamo 
komo minakisuuti doi ayat Kitab Moliyous nia lalomo, 

‘Naiyamo daku bito-bito,’ Mian Bisa bantile, 

‘Yaku naikon bintekene yana mantailukon loluk doikoo, 
sulano yana nabukayo kololoon tuuk doikoo!”’ 

28 “Neneeke,” Yesus bantile koidan, “doi dunia nia akiyoon 
daano komian mo lobian kona babasalan doi Yohanes Pasau 
Mian. Bai komian mo popoisik doi antala Mian Bisa namian, 
lobian kona babasalan doi Yohanes Pasau Mian.” 

29 Sasaibino komian- tousokon kopakabi-pakabi lulu - molengele 
Yesus mobantile do langgedoo; yanilamo komian mo lapamo 
tulutiyo ko Mian Bisa nakakabi tukon yase Yohanes nasauwo 
paisu salani. ^Bai ko Falisi-falisi miano tukon gulu-gulu agama 
aki nayase talimayo ko Mian Bisa natetel motuuk doi yanila 
butongo. Yanila aki nayase Yohanes nasauwo. 

31 Maka Yesus basilingan koidan, bantile, “Tukon oila yaku 
sio pikipikikene komian nia budodoo? Buno oilakai yanila? 
32 Yanila buno labuk-labuk mo osulang doi labotan; kotambuno 
meeng nggele-nggeleamon doi mo bailong, ‘Kami maenggene 
kolagu momonondok tuuk doi komuyu, bai komuyu aki poyase 
salendeng! Kami mananikene kolagu matean, tukon komuyu 
aki pokokiil!’ 33 Yohanes Pasau Mian lubat - yana bangapatai 
tukon aki namonginum anggul - tukon komuyu bantile, ‘Yana 
inusoki setan!’ 34 Manusia Napau lubat - yana kaan tukon 
monginum - maka komuyu bantile, ‘Kitayo ndaiyamianoo! Modoko, 
nggolonguon, pakabi lulu tulano tukon mian baladosa tulano.’ 

7:22: Yes. 35:5-6, 61:1 7:27: Mai. 3:1 7:29-30: Mat. 21:32, Luk. 3:12 

35 Mau kai nabuno doiya, ko Mian Bisa napandoiyan tokita doi 
sasaibino komian mo talimayo.” 

Yesus doi Simon nabonua 

36 Meeng ko Falisi miano, kosambuno Simon, undange Yesus 
nakaan. Yesus ampakon doi nabonua tukon osulang kaan. 
37 Doi kotadoo daano koidan komeeng koboine mo tubo doi 
lalim lalomo. Salataa yana lengele Yesus daano mokaan doi 
Falisi mianoo nabonua, yana lubat tukon makanggi meeng 
kobotol pualam koantoko lisison mobabangi. 38 Yana kokondong 
doi Yesus tonggulungo koolaniyo koaino tukon kokiil maka 
mbetokiiyo Yesus aino tukon matano paisuno. Doibundu 
kotuuliyo Yesus aino yana itase tukon nabuuk maka umayo 
tukon kundongiiyo lisison mobabangi. 39 Salataa do Falisi miano 
mo uange Yesus kitayo do langgedoo, yana bantile doi noano 
lalomo, “Kalu kai naiya mian nia nabi, tantu yana toiyo indee 
miano do boinedoo mo singgile yana, tukon baikon do boinedoo 
tubo doi lalim lalomo!” 

40 Maka Yesus bantile doi Simon, “Simon, daano kolobo 
meeng yaku moyase bontiikene doikoo.” 

“Oode, Tama Gulu,” Simon timbiliyo, “bantilemo kai.” 

41 Yesus bantile, “Daano kolua komian mo basamea doi mian 
mo binggotiiyo doy. Komeeng komian basamea lima kosakato 
doy pelak, tukon komeeng koidan lima kolono kodoy pelak. 
42 Domo luailadoo aki namoola tebeal do sameadoo, maka 
doi yaniladoo nasamea inakiyonggono. Nah indee komiano doi 
mianoo molua naikon komo lobian kona seangano do miano mo 
bingkotiiyo doy?” 

43 “Yaku aanggene do miano mo badaang tuuno kona samea 
inakiyonggon!” Simon timbiliyo. 

“Komu palaat bisa,” Yesus timbiliyo. 44 Maka Yesus kitayo do 
boinedoo tukon bantile doi Simon, “Ikoo kitayo naboine nia? 
Yaku lubat doi mubonua, tukon ikoo aki musadiayo kopaisu 
sulano kukumosiyo koainggu; bai naboine nia lapamo kumosiyo 
koainggu tukon matano paisuno, tukon kotuuliyo tukon nabuuk 
45 Ikoo aki mulolobotiyo yaku tukon pouma, bai naboine nia 
aki natade moumayo koainggu salataamo daku lubatan naimbaa. 
“^Ikoo aki mukundongiiyo lisison doi olunggu, bai naboine nia 


7 : 37 - 38 : Mat. 26:7, Mlk. 14:3, Yoh. 12:3 

lapamo kundongiiyo lisison mobabangi doi ainggu. 47 Bisa, kona 
soyang mo babasalo okitakene baikon kona lalim mo badaang 
lapamo inompuni! Kalu komian moinompuni soisik, yana naikon 
meseang soisik koidan.” 

^Maka Yesus bantile doi boinedoo, “Komu lalim-lalim 
lapamo inompuni.” 

49 Komian bailong mo osulang kaan polaing Yesus tambuuno 
pobantikon meeng maka bailong, “Indee namian nia kolalim 
momoola naompuniyo?” 

50 Bai Yesus bantile doi boinedoo, “Sabab ikoo mangangga doi 
yaku, ikoo sinalamaton. Ampakono tukon monondok!” 

Boine-boine mo tomboniiyo Yesus 

8 Aki namalumbit doibundu, Yesus ampakon doi kota-kota 
tukon kampung-kampung, sulano nababotilanggene ko 
Bilita Monondok baikon ko Mian Bisa tambuuno momapalenta 
buno Tomundo. Songulo lua kona pololaing-pololaing lainge 
polaing yana. 2 Bunomo koidan bubulaa koboine mo lapamo 
inalin doi ibiliis tukon nasesel. Yanila doiyamo Malia mo binantil 
Magdalena (pitu koibiliis mo lapamo liniat doi yana); 3 koidan 
Yohana, Khuza naboloki, pagawe doi Helodes nakamali; Susana, 
tukon badaang koidan koboine bailong. Tukon napai ongkos 
susuungo, yanila tomboniiyo Yesus tukon napololaing-pololaing. 

Andean mobatipas 

(Mat. 13:1-9; Mlk. 4:1-9) 

4 Komian banggadudul lubat doi Yesus luwedoi bubulaa 
kokota. Tukon salataa lapamo badaang komian pototongi, 
Yesus basalitakene doi yanila naiya andean nia: 5 “Meeng 
kopolimang asi ampakon tipase kona kalibuang. Salataa 
yana daano mobatipason, daano kalibuang mo otuwong doi 
loloon. Kosoobos mian tudongiiyo tukon kobailong tomisi 
kaane. 6 Daano koidan komo tuwong doi lipu mobatu-batuwon. 
Salataa kosopi-sopiino sumbot do tanamanoo molooyumo sabab 
kobutano motuul. 7 Daano koidan kokalibuang mo otuwong 
doi sonit tangano. Do sonitoo tubo polaing do kalibuangoo 
tukon podipoti tobikon namate. 8 Bai daano koidan kokalibuang 


8:2-3: Mat. 27:55-56, Mlk. 15:40-41, Luk. 23:49 

mo otuwong doi buta mo subul, maka tubo tukon sao sakat 
luunggon nasakat.” 

Sala lapa basalitakene do andeanoo, Yesus bantile, “Kalu 
daano kotolingaimuyu pondongoliiyo!” 


Bulaando Yesus momapake andean 

(Mat. 13:10-17; Mlk. 4:10-12) 

9 Yesus napololaing-pololaing mansadaikene doi yana do 
andeanoo alatino. 10 Yesus timbiliyo, “Komuyu lapamo binee 
pangalatian sulano potoiyo kolahasiano bulaando ko Mian Bisa 
namapalentaan buno Tomundo. Bai komian bailong inotunggul 
tukon andean, sulano yanila napalahatikanggene, bai aki 
natoiyo oilamo komo teali; tukon yanila mondongolii, bai aki 
namangalati.” 


Yesus talakanggene koandean tentang meeng komian mobatipas 

(Mat. 13:18-23 ; Mlk. 4:13-20) 

u “Naiyamo koalatino do andeanoo: Do kalibuangoo doiyamo 
Mian Bisa nabantilan. 12 Kalibuang mo otuwong doi loloon 
inandekon doi mian mo mondongolii do bantilanoo. Bai ko 
Ibiliis lubat maka lambase do bilitadoo doi yanila noano, sulano 
yanila inai namangangga tukon nasinalamaton. 13 Kalibuang mo 
otuwong doi lipu mo batuwon inandekon doi mian doiya singgat 
mo molongol do bilitadoo, yana talimayo tukon monondok 
konoano. Bai do bilitadoo aki namoonggol doi yanila noano 
lalomo. Yanila tolongo soisikeen kona manganggaan, tukon 
doi tembo palasobaan nalubat, yanila akimo namangangga. 
14 Kalibuang mo otuwong doi sonit tangano inandekon doi 
mian mo molongol do bilitadoo, bai molilikene tentang yanila 
natuboan tukon yase tubo molobian tukon sanaang doi dunia 
nia lalomo. Sasaibinodoo podipoti yanila tobikon aki saokene 
kosaono mo monondok. 15 Kalibuang mo otuwong doi buta 
mo subul inandekon doi mian mo molongol do bilitadoo, 
maka abese doi noano lalomo monondok tukon jujul. Yanila 
bataanggon polong saokene kosaono.” 


8 : 10 : Yes. 6:9-10 

Mosolot mo sonaon (8:14) 


Posi mo sinonggupi tukon gumbang 

(Mlk. 4:21-25) 

,6 “Akiyo komian mo suayo kona posi maka nasonggupiyo 
tukon gumbang, kai abese doi namooloan adeno. Yana naikon 
abese kona posidoo doi posidoo aino, sulano komian mo usok 
kitayo kona madialanan. 17 Akiyo komo tosookon komo aki 
naikon natokita; tukon akiyo komo linasiakon komo aki naikon 
natobuka tukon tinoi. 

18 Tobikon doiya popalatikanggene mono-monondok oila 
komuyu nalinongol. Sabab komian mo daanomo naikon binee 
lobian badaang koidan; bai komian mo aki nadaano, soisik 
komo daano doi yana naikon inala koidan.” 


8:16: Mat. 5:15, Luk. 11:33 8:17: Mat. 10:26, Luk. 12:2 8:18: Mat. 25:29, Luk. 19:26 

Tinano tukon Yesus utus-utuso 

(Mat. 12:46-50 ; Mlk. 3:31-35) 

19 Tinano tukon Yesus utus-utuso lubat doi yana, bai yanila 
aki napolong doi yana sabab komian todudul badaang. 20 Maka 
daano komeeng komian mo bantile doi Yesus, “Tama, tinamu 
tukon Tama utus-utuso daano doi tonggulung. Yanila yase 
pososuung tukon Tama.” 

21 Bai Yesus bantile doi yanila, “Mian-mian mo molongol 
Mian Bisa nabantilan tukon lakukanggene, yanila kotinanggu 
tukon utus-utusonggu.” 


Yesus atadeo kosokoi 

(Mat. 8:23-27; Mlk. 4:35-41 ) 

22 Daano kooloyo meeng Yesus tukon napololaing-pololaing 
lakit doi duangan. “Mai kita nda ampakon imbali paisu 
sembeleng,” Yesus bantile doi yanila. Maka yaniladoo lengget. 
23 Singgatoo yanila daano motalabut, Yesus moolo. Sosinggot 
puul kombombuul makansang doi paisudoo. Paisu tambuuno 
usok doi duanganoo lalomo, tobikon yanila sasaibino kabi 
nasilaka. 24 Yesus napololaing-pololaing ampakon doi yana maka 
bangune yana. Yanila bantile, “Tama Gulu, Tama Gulu, kita 
silakamo!” 

Yesus bangun maka gilaiyo do mbombuuloo tukon do 
bokoloo mo daano babokolan. Mbombuul tukon do bokoloo 
tade maka dopaisudoo teali molino tuuno. 25 Maka Yesus bantile 
doi napololaing-pololaing, “Bulaando komuyu moaki poanggayo 
yaku?” 

Yanila teali masaingding tukon matakut. Tukon yanila 
pobantikono meeng tukon bailong, “Indee kona bisaan namian 
nia mopalentayo kombombuul tukon bokol, tukon yana 
inangga!” 


Yesus aline komian mo inusoki ibiliis 

(Mat. 8:28-34; Mlk. 5:1-20) 

26 Yesus tukon napololaing-pololaing banggadudul talabut 
polong doi kabupaten Gelasa, doi Paisu Galilea sembeleng. 
27 Salataa Yesus loboson doi buta tina, yana linubotii meeng 
komala-malane mo inusoki ibiliis. Do mianoo luwedoi kota. 
Malumbito yana akimo nabapakean tukon aki nayase dungol doi 

bonua. Yana tongo yase dungol doi leng-leng lipu bakibulan. 
28 Salataa kitayo Yesus, yana nggeleamon maka sosuba doi Yesus 
salaano tukon nggeleamon, “Yesus, Mian Bisa Napau Mo 
Tatandak Tuuno! Naikon ikoo bulaandekene yaku nia? Yaku 
kabiyo inai mosakisaayo yaku!” 29 Do mianoo bantile buno doiya 
sabab Yesus palentayo do ibiliisoo batobuat doi yana. Lapamo 
idan doibiliisoo nakuasaiyo yana tobikon mau kolimano tukon 
aino nalapamo binoboi tukon lante tukon yana dinagai tuuno, 
yana daano mobetele do lantedoo maka doibiliisoo babayo doi 
padang bone. 

30 Yesus mansadai doi mianoo, “Indee kosambumu?” 

“Kosambunggu ‘Legiun’,” do mianoo timbiliyo - sabab 
daano mobadaang koibiliis mo lapamo usok doi butongo 
lalomo. 31 Do ibiliisoo kabiyo tukon tutuu sulano inai Yesus 
nasiikayo yanila doi Motombing Matean lalomo. 

32 Loolani doi lipudoo daano badaang tuuno kobabung mo 
daano moumbolii kinaan doi bunggul peako. Do ibiliisoo 
kabiyo tukon tutuu doi Yesus sulano naminoolakon mousok 
doi babung-babungoo lalomo. Tukon Yesus loingiyo. 33 Maka 
do ibiliisoo tobuato doi mianoo tukon usok doi babung- 
babungoo lalomo. Maka do babung-babungoo obuleng tukon 
bakatuwong doi motombingoo bibilo doi paisudoo lalomo, 
doibundu tombulo. 

34 Do pototooli babungoo kitayo oila komo lapamo teali. 
Maka yanila obuleng tukon pelenggene do bilitadoo doi kota 
tukon potikunggon kokampung. 35 Maka komian ampakon sulano 
namokita oila komo teali. Yanila lubat doi Yesus, tukon idoo 
yanila laate do mianoo mo lapamo tosodii doi ibiliisoo daano 
moosulang kolaniyo Yesus aino. Yana lapamo bapakean tukon 
kona pikilan monondoko. Yanila teali matakut. 36 Yanila mo 
mokita do kadadianoo, basalitakene doi mian bulaando do 
mianoo nainalinan. 37 Maka sasaibino kobanggapi doi kabupaten 
Gelasadoo kabiyo tukon tutuu sulano Yesus naotinggale do 
lipudoo, sabab yanila sasaibino matakut tuuno. Jadi Yesus lakit 
doi duangan maka mule. 38 Mian mo lapamo tosodii doi ibiliisoo 
kabiyo doi Yesus sulano yana namoola malaing. 

Bai Yesus sumboliiyo yana naampakon, 39 yana bantile. 
“Mulemo tukon babotilanggene oila komo lapamo Mian Bisa 
lakukanggene doikoo.” 

Maka do mianoo ampakono popitoikene doi potikunggon 
kota, oila komo lapamo Yesus lakukanggene doi yana. 

Yailus napau - Boine mo singgile Yesus 

(Mat. 9:18-26; Mlk. 5:21-43) 

^Salataa Yesus abali doi paisu sembeleng, yana sinambut 
tukon monondok doi mian-mian sabab yanila daano mototiiliyo 
yana. 41 Maka lubat komeeng komian pototooli bonua kaleda 
doi lipudoo. Kosambuno Yailus. Yana sosuba doi Yesus salaano 
tukon kabiyo tukon tutuu sulano Yesus nalubat doi nabonua, 
42 sabab kona pau boine tongo meeng kona umul songulomo lua 
kotaum kabimo mate. 

Daano Yesus moampakon doi Yailus nabonua komian dipe- 
dipete yana doi sasaibino kololoon. 43 Doi antalano daano koidan 
koboine meeng mo lapamo songulo lua kotaum kona seselonan 
ndendek kosauno mo posuungimo tukon nabolokonan. Yana 
akabusemo sasaibino kona buat sulano nabapakuli doi doktel, 
bai akiyo komo moola aline. 44 Do boinedoo kolaniyo Yesus 
doi tonggulung, maka singgile kona jubah bunduno. Doiya 
kosinggatoo do boinedoo sauno mondendek tademo. 45 Yesus 
mansadai, “Indee komo singgile yaku?” 

Sasaibino komian bangakikon. Maka Petulus bantile, “Tama, 
daano badaang tuuno komian doi potikunggon Tama; yanila 
dipe-dipete Tama!” 

^Yesus bantile, “Bai daano komian mo singgile yaku. Yaku 
toiyo doiya, sabab daano kobukuanan mo sumbut doi yaku.” 
47 Do boinedoo sadal sabab kona kokubai totoimo. Jadi lubat 
tukon mbombokon maka sosuba doi Yesus salaano. Maka 
yana basalitakene doi mianoo sasaibino salaano, bulaando yana 
mosinggile Yesus, tukon doiya kosinggatoo kona sesel tangalino. 
48 Yesus bantile doi yana, “Kupau, sabab ikoo anggayo yaku, 
ikoo tangalin. Ampakono tukon salamat.” 

49 Daano Yesus mobasilingan, meeng kososumbolii lubat doi 
Yailus nabonua. Yana bantile doi Yailus, “Tuan naboine 
matemo. Inaimo Tuan mokubaiyo susa Tama Gulu koidan.” 

50 Salataa Yesus lengele doiya, yana bantile doi Yailus, 
“Inai momatakut. Anggayomo tolong tukon komu pau naikon 
tangalin.” 

51 Salataa polong doi Yailus nabonua, Yesus aki napataikene 
meeng komian mousok tukon yana tolongo Petulus, Yohanes, 

Yakobus tukon tolongo do paudoo tamano tinano. 52 Sasaibino 
komian daano mokokiil tukon mandaung sabab do paudoo 
namatean. Bai Yesus bantile, “Inai mokokiil. Do paudoo aki 
namate, yana tolongo moolo!” 

53 Yanila kokumbite Yesus, sabab yanila toiyo do paudoo 
boine matemo. 54 Doibundu Yesus taaniyo do paudoo limano 
maka bantile, “Banguno, Pau!” 55 Do paudoo naansaang 
abali doi paudoo, tukon sosinggot yana bangun. Lapa doiya 
Yesus sumboliiyo yanila mobeena kaan do paudoo. ^Paudoo 
naolang tua masaingding tuuno. Bai Yesus pantane yanila 
mobabotilanggene do langgedoo doi inde-indee komiano. 

Yesus mobintokon songulo lua kona pololaing 

(Mat. 10:5-15; Mlk. 6:7-13 ) 

9 Yesus monguang songulo lua kona pololaing, maka beena 
kuasa doi yanila sulano nasiikayo koibiliis tukon aline 
kosesel. 2 Doibundu yana sumboliiyo yanila ampakon aline 
komian moseselon tukon pelenggene kobilita tentang bulaando 
ko Mian Bisa namapalentaan buno Tomundo. 3 “Inai makanggi 
oioila tuuk doi muampakonan,” Yesus bantile doi yanila, 
“Inai makanggi tonggat, kai pundi bangabosan doy, kai 
kinaan, kai doy, kai lua kopatolo kopakean. 4 Doi yaando kai 
kopo tinalimaan podungolo idoo sampe komuyu otinggale do 
kotadoo. 5 Tukon inaando komo aki natalimayo komuyu, salataa 
komuyu otinggale do kotadoo, potipasene koambata doi aimuyu 
salaano, buno meeng poingotii doi yanila.” 

6 Yesus napololaing-pololaing luwemo, maka ampakon doi 
kampung-kampung sulano napo babilitakene do Bilitadoo 
Monondok tukon aline komian moseselon doi yayaa. 

Helodes bingung 

(Mat. 14:1-12; Mlk. 6:14-29) 

7 Salataa Helodes, mapalenta doi Galilea, molengele tentang 
sasaibino kokadadianoo, yana bingung. Sabab daano komo 
bantile baikon Yohanes Pasau Mian tubomo koidan. 8 Daano 
koidan mo bantile baikon Elia sumboto koidan. Komian bailong 
koidan bantile baikon meeng konabi doi nabi-nabi doi loolukoo 

9:3-5: Luk. 10:4-11 9:5: Kis.L. 13:51 9:7-8: Mat. 16:14, Mlk. 8:28, Luk. 9:19 

tubomo koidan. 9 Helodes bantile, “Yaku lapamo sumboliiyo 
komian mopatele Yohanes oluno. Bai namian nia, indee kona 
tutuuwan yana? Daano badaang komo lapamo yaku lengele 
tentang yana.” Maka Helodes kakaate sulano nakitayo Yesus. 


Yesus mebee kaan lima koloon komian 

(Mat. 14:13-21; Mlk. 6:30-44; Yoh. 6:1-14) 

10 Yesus nalasul-lasul abalimo tukon salitaikene doi Yesus 
sasaibino yanila mo lapamo kubaiyo. Yesus tobiyo yanila, 
maka ampakon polaing-laing yanila basusuunganggon doi kota 
Betsaida. n Bai salataa komian toiyo tentang do langgedoo, 
yanila lolaingemo Yesus. Yana talimayo yanila, maka basilingan 
doi yanila tentang bulaando ko Mian Bisa namapalentaan buno 
Tomundo. Tukon yana koidan aline komian moseselon doi antala 
yanila. 

12 Salataa kooloyo mangatambuuno sopok, domo songulodoo 
lua Yesus napololaing lubat doi yana tukon bantile, “Tama, 
natampatia tambasiil. Tadukai Tama nasumboliiyo namian 
nia naampakon sulano yanila namoola moumbolii kinaan 
tukon tampat sambukonan doi kampung tukon doi desa-desa 
napololanikonan nia.” 

u Bai Yesus timbiliyo, “Komuyu komo beena kaan.” 

Yesus napololaing-pololaing bantile, “Kami tongo daano lima 
koloti tukon lua koikan. Oilakai kami sio mai ampakon mongoli 
kinaan tuuk sasaibino komian nia?” ( 14 Daano uga-ugaate lima 
koloon komian mamalane idoo.) 

Yesus bantile doi napololaing-pololaing, “Posumboliiyo na 
mian-mian nia naosulang meeng-meeng kotambuno, uga-ugaat 
lima kolono komian meeng kotambuno.” 

15 Yesus napololaing-pololaingoo kubaiyo oilamo Yesus na- 
binantil doi yanila. 16 Maka Yesus alayo do lotidoo molima 
tukon do ikanoo molua, doibundu maka lelengea doi timbu 
tukon batalima kase doi Mian Bisa. Lapa doiya yana bisi- 
bisiliyo do lotidoo tukon do ikanoo tukon limano maka beekene 
doi napololaing-pololaing sulano naobo-obosikene doi mianoo 
badaang. 17 Yanila sasaibino kaan polong bobosul. Maka Yesus 
napololaing-pololaing pototongikene do kinaanoo labino kona 
kadaang songulo lua kobois. 

Petulus napangakuan tentang Yesus 

(Mat. 16:13-19; Mlk. 8:27-29) 

18 Daano kooloyo meeng, salataa Yesus daano mobaladoa 
susuungo, kona pololaing-pololaing lubat doi yana. Yesus 
sadaiyo doi yanila, “Manulut mian nabantilano, yaku nia 
indee?” 

19 Yanila timbiliyo, “Daano komo bantile Yohanes Pasau 
Mian. Daano koidan komo bantile Elia, kobailong koidan 
bantile meeng konabi doi loolukoo mo tubomo koidan.” 

20 “Bai manulut komuyu susuumuyu, yaku nia indee?” Yesus 
sadaiyo. 

Petulus timbiliyo, “Tama doiyamo ko Tomundo Pasalamat 
Mian Bisa mo dandiikene.” 


Yesus basilingan tentang nasakisaawan tukon namatean 

(Mat. 16:21-28 ; Mlk. 8:31 - 9:1) 

21 Maka Yesus bantile doi napololaing-pololaing, “Inai 
pobantil-bantile do langgedoo doi indee komiano.” 22 Yesus 
bantile koidan, “Ko Manusia Napau takainomo sio nabadaang 
kona pandalitaan tukon linawan doi tua-tua tukon imam-imam 
kapalano, tukon gulu-gulu agama. Yana naikon inakate, bai doi 
oloyo kotoluno naikon tubo koidan.” 

23 Doibundu Yesus bantile doi sasaibino komian mo daano 
idoo, “Mian mo yase lolainge yaku, sio natoliminggene kona 
kopontingan susuungo, tanggunge kona sempang samba-samba 
kooloyo; tukon banggadudul lainge yaku. 24 Sabab komian mo 
yase palataanggene kona tuboan, naikon kona tuboan lapus. Bai 
komian mo kulubaanggene kona tuboan tuuk daku kopontingan, 
naikon salamatene. 25 Oila kountungo doi memeeng komian 
kalu sasaibino nadunia nia teali nalangge, bai yana lusak 
tukon lapus kona tuboan? 26 Kalu komian mamaa akuiyo yaku 
tukon daku otunggul, Manusia Napau koidan naikon mamaa 
momangakukene do mianoo salataa yana nalubatan naikon 
tukon nakuasa, tukon Tama nakuasa maka malaekat-malaekat 
nakuasa mo moliyous! 27 Potoiyo: doi antala komuyu dimbaa 


9:19: Mat. 14:1-2, Mlk. 6:14-15, Luk. 9:7-8 9:20: Yoh. 6:68-69 9:23: Mat. 10:38, 

Luk. 14:27 9:24: Mat. 10:39, Luk. 17:33, Yoh. 12:25 

daano komo aki naikon namate kalu akiyo naikon namokita ko 
Mian Bisa namapalentaan.” 

Yesus nakinabasalan 

(Mat. 17:1-8; Mlk. 9:2-8) 

28 Uga-ugaat meeng kominggu kona lapaan Yesus naotung- 
gulkanano do langge-langgedoo, yana babayo Petulus, Yohanes 
tukon Yakobus doi meeng kobunggul bungkukono sulano 
nabaladoa. 29 Daano Yesus mobaladoa idoo, koduduso boliimo 
tukon kona pakean tealimo moute montootilang. 30-31 Sosinggoton 
lua komian, doiyamo Musa tukon Elia okitakene kobutongo 
tukon madialang laango doi sulugaa. Yanila pobasilingonii 
tukon Yesus tentang namatean mo akimo namalumbit koidan 
naikon ampakenggenemo doi Yelusalem. 32 Doiya singgatoo 
Petulus tukon tula-tulano moolomo, bai sosinggoton bangun, 
tukon kitayo Yesus momontootilangan tukon do mianoo molua 
kokondong tukon yana. 33 Salataa do mianoo molua otinggalemo 
Yesus, Petulus bantile doi Yesus, “Tama Gulu, maamis tuuno 
kita naimbaa. Tadukai kami mokokondong tolu kosandung; 
komeeng tuuk Tuan, komeeng tuuk Musa, tukon komeeng 
koidan tuuk Elia.” (Petulus bantile buno doiya yana aki 
namangalatikene oila kona binantiloo.) 

34 Daano Petulus mobasilingan, lubat komeeng kobunong 
tukon songgupiyo yanila, tobikon yanila matakut. 35 Doibundu 
luwedoi bunongoo tololongol kolalo mo bantile, “Naiyamo daku 
Pau pinilih. Polengele yana!” 

36 Salataa tade do lalodoo, yanila kitayo Yesus baino susuungo 
idoo. Yesus napololaing-pololaing tongo aki nabiyok tentang 
sasaibinodoo, tukon aki napo bontiikene mau doi indee komiano 
oila komo lapamo yanila kitayo. 

Yesus aline pau mo inusoki ibiliis 

(Mat. 17:14-18; Mlk. 9:14-27) 

37 Modoakon kooloyo Yesus tukon tolu kona pololaing obulus 
doi bungguloo, tukon mian badaang lubat doi Yesus. 38 Meeng 
komala-malane doi mian badaangoo tangano nggeleamon, 
“Tama Gulu, tulunge yaku kitayo daku pau - yana tolongo 
doiya daku pau! 39 Kalu doibiliisoo usokiyomo yana, yana 


9:28-35: 2Ptl. 1:17-18 9:35: Yes. 42:1, Mat. 3:17, 12:18, Mlk. 1:11, Luk. 3:22 

nggeleamon tukon kobutongo tidol-tidolo polong kobabano 
babiyoi. Ibiliisoo banggadudul sakisaayo yana tukon aki nayase 
kokoliat doi yana. 40 Lapamo yaku kabiyo doi Tama napololaing- 
pololaing mosiikayo ibiliisoo, bai yanila aki nanggoolayo.” 

41 Yesus timbiliyo, “Bukan maen komuyu nia! Komuyu bisa- 
bisa mian mo aki namololoi tukon akimo namangangga! Polong 
bulaa yaku sio podungoli komuyu tukon sabal doi komuyu? 
Babayo do paudoo doisumai!” 

42 Daano do paudoo moampakon doi Yesus, do ibiliisoo 
tikakene yana tukon kubaiyo kobutongo tidol-tidol. Bai Yesus 
palentayo do ibiliisoo nabaliat tukon do paudoo tangalino. 
Maka do paudoo sinalakanggon doi tinano. 43 Sasaibino komian 
masaingding mokitayo ko Mian Bisa nakuasa mo buno doiya 
kona babasalan. 

Yesus basilinganggene koidan tentang namatean 

(Mat. 17:22-23; Mlk. 9:30-32 ) 

Singgatoo komian daano momasa-masaingding mokitayo 
sasaibino kona kinubai, Yesus bantile doi napololaing-pololaing, 
^“Popalatikanggene mono-monondok tukon inai potoliminggene 
daku bantil-bantilan nia: Manusia Napau naikon sinalakanggon 
doi banggapi nakuasa.” 45 Bai doi Yesus napololaing-pololaingoo 
aki namangalatikene kona bantilanoo. Do langgedoo linasiakang- 
gon doi yanila sulano yanila naaki namangalatikene. Bai yanila 
matakut momansadaikene do langgedoo doi yana. 

Indee komo babasal? 

(Mat. 18:1-5; Mlk. 9:33-37) 

46 Doi antala Yesus napololaing-pololaing sumbot kopoga- 
gaiyan tentang indee komiano doi yanila komo babasal. 47 Yesus 
toiyo yanila napikilan, tobikon doiya yana mangala meeng kopau 
mopoipoisik tukon sumboliiyo do paudoo nakokondong doi 
bibilo. 48 Maka yana bantile doi napololaing-pololaing, “Mian 
mo talimayo napau nia sabab yaku, koalatino talimayo yaku. 
Tukon mian mo talimayo yaku, talimayo yana mo utuse yaku. 
Sabab mian mo poipoisik doi antala komuyu, yanamo komo 
babasal!” 

9:46: Luk. 22:24 9:48: Mat. 10:40, Luk. 10:16, Yoh. 13:20 

Mian mo aki nalawane komuyu, doi komuyu kona alaan 

(Mlk. 9:38-40) 

49 Yohanes bantile, “Tuan, kami kitayo komian mosiikayo 
kosetan mangatas Tuan sambuno, tukon kami pantane yana, 
sabab yana bolikon luwedoi kita.” 

50 “Inai mopantane yana,” Yesus bantile doi Yohanes tukon 
napololaing-pololaing bailonggon, “sabab komian mo aki nala- 
wane komuyu, koalatino ala doi komuyu.” 


Meeng kokampung doi Samalia aki nayase talimayo Yesus 

51 Sambuno loolanimo kotembono Yesus nabiningkatan doi 
sulugaa, yana mangala kaputusan sulano naampakon doi Yelu- 
salem. 52 Maka yana mosumbolii mian moampakon loolukoniyo 
yana. Do mian-mianoo mo sinumbolii ampakon, maka usok 
doi meeng kokampung doi Samalia sulano nasadiakene sasaibino 
kolangge doi Yesus. 53 Bai do mianoo doi kampung aki nayase 
talimayo Yesus, sabab tokita tuuno yana daano moampakon 
doi Yelusalem. 54 Maka doiya kosinggatoo Yesus napololaing- 
pololaing, doiyamo Yakobus tukon Yohanes toiyo tentang do 
langgedoo, yanila bantile, “Temeneno, oilakai Temeneno yase, 
kami mangkabi aung naobulus luwe doisumai timbu sulano 
nasilakayo na mian-mian nia?” 

55 Yesus mbaleng, maka nggimoliiyo yanila. 56 Salataa lapa 
doiya yanila ampakon doi kampung bailong. 


Badaang komian mo yase teali Yesus napololaing 

(Mat. 8:19-22) 

57 Daano Yesus tukon napololaing-pololaing banggadudulkene 
kona ampakonan, daano komian bantile doi Yesus, “Tama, yaku 
yase lolainge Tama doi yayaando!” 

58 Yesus timbiliyo, “Asu lobo daano kona buang, tukon 
kotomisi daano kona telea, bai Manusia Napau akiyo kona 
tampat mooloan.” 59 Maka Yesus bantile doi mian bailong, 
“Laingemo yaku.” 


9:54: 2Tomd. 1:9-16 

Bai do mianoo bantile, “Tama, pataikene yaku kumule looluk 
sulano kukibule kotamanggu.” 

60 Yesus timbiliyo, “Sodiikenemo komian mate nakibule 
komian mate susuungo. Bai ikoo, ampakono tukon popitoikene 
kobilita baikon ko Mian Bisa lapamo atambuune kona 
mapalentaan.” 

61 Daano koidan komeeng komian bailong mo bantile, “Tama, 
yaku yase loolainge Tama, bai pataikene yaku kumule looluk 
sulano kupalamisi.” 

62 Yesus bantile doi mianoo, “Komian mo lapamo tambuune 
kona bapajekoan, bai mbalenge kotonggulungo, aki namoola 
teali Mian Bisa namian.” 

Yesus utuse kopitu kolono kona pololaing 

1 O Lapa doiya Temeneno molilik pitu kolono kopololaing 
Avr koidan, maka bintekene yanila lua-lua komian polaing 
mantailukiyo yana doi meeng-meeng kokota tukon lipu yana 
mo lubotiiyo. 2 “Hasil naikon mo pinupui badaang,” kona 
bantilano doi yanila, “bai kopolimang sulano nabapupui tongo 
soisik. Tobikon doiya, kabiyo doi asidoo tumbuno sulano 
namakapatu polimang sulano napupuiyo kona langge sinakakon 
hasilo. 3 Yo, poluwemo! Yaku bintekene komuyu buno domba 
doi asu lobo tanga-tangano. 4 Inai momakanggi dombet kai 
pundi sadakaah, kai sapatu. Inai motade doi loloon tangano 
sulano mu mebee salam doi meeng komian koidan. 5 Kalu 
komuyu usok doi meeng kobonua, bontiikene loolukon, ‘Boliisi 
namonondok nabonua nia lalomo.’ 6 Kalu idoo daano komian 
mo yase dame, domu salam podameanoo naikon tataap doi 
yana; kalu aki, abalinggene domu salam podameanoo. 7 Dungolo 
doi meeng kobonua tolong. Talimayomo oila komo bineekon 
koimbaa doikoo, sabab komian mo balimang daano konahaak 
mantalima tambono. Inai mobiyol-biyol doi meeng kobonua 
doi bonua bailong. 8 Kalu komuyu lubat doi meeng kokota 
tukon imbali komuyu tinalima tukon monondok, pokaanemo 
oilamo komo sinadiakon idoo doi komuyu. 9 Aline komian mo 
seselon doi kotadoo, tukon babotilanggene doi mian idoo, 
‘Ko Mian Bisa mosobit naikon atambuune kona mapalentaan 


9:61: ITomd. 19:20 10:2: Mat. 9:37-38 10:3: Mat. 10:16 10:4-11: Mat. 10:7-14, 

Mik. 6:8-11, Luk. 9:3-5 10:7: lKol.9:!4, ITim. 5:18 

buno Tomundo doi komuyu.’ 10 Bai kalu komuyu lubat doi 
meeng kokota tukon idoo komuyu aki potinalima, potobuat 
doi loloon tukon pobantile, n ‘Oode kopo kota ambatano mo 
lambot doi ainggami, kami tipasene buno poingotii doikoo. Bai 
potoiyo baikon loolanimo kotembono ko Mian Bisa atambuune 
kona mapalentaan buno Tomundo doi komuyu tanga-tangano!’ 
,2 Neneeke doi Oloyo Nakiamatan, ko Sodom miano naikon 
muda ko Mian Bisa naompuniano maka baino mian doi 
kotadoo!” 


Kota-kota mo aki namaangga 

(Mat. 11:20-24) 

13 “Silakamo komuyu, Kolazim! Tukon silakamo komuyu, 
Betsaida! Kalu andeno kolangge-langge minasaingdinggon mo 
kinubai doi komuyudoo tanga-tangano lapamo kinubai doi kota 
Tilus tukon Sidon, tantu kona mian imbali malumbito kona 
badodoloonan doi yanila nalalim-lalim, tukon mapake kopakean 
susaan maka mangabos abu doi yanila oluno bungkono. 
14 Doi Oloyo Nakiamatan ko Tilus tukon Sidon miano naikon 
lobian muda ko Mian Bisa naompuniyo kalu baino komuyu. 
15 Tukon komuyu, Kapelnaum! Komuyu pikikene, komuyu 
naikon inakatandak polong doi sulugaa? Aki! Tongo komuyu 
naikon sinakukon doi nalaka!” 

16 Maka Yesus bantil doi napololaing-pololaing, “Komian mo 
lengele komuyu, longoliyo yaku. Mian mo tolake komuyu, tolake 
yaku. Tukon mian mo tolake yaku, koidan tolake yana mo 
bintekene yaku.” 

Naabalian kopitu kolono kopololaing 

17 Pitu kolono do pololaingoo abali tukon laba-laba tuuno. 
“Temeneno,” yanila bantile, “ibiliisoo loingiyo kami kalu kami 
palentayo yanila tukon Temeneno sambuno!” 

18 Yesus timbiliyo, “Yaku kitayo ko Ibiliis otuwong luwedoi 
timbu pokakana kodidip. 19 Potoiyo! Komuyu lapamo kubeena 
kuasa sulano komuyu moola tudange kobinda tukon manda 
sopit tukon lotoiyo sasaibino komusu nabukuanan, akiyo 
kolangge meeng mo moola silakayo komuyu. 20 Mau kai nabuno 

10 : 10 - 11 : Kis.L. 13:51 10 : 12 : Teal. 19:24-28, Mat. 10:15, 11:24 10 : 13 : Yes. 23:1-18, 

Yehz. 26:1-28:26, Yo. 3:4-8, Am. 1:9-10, Zak. 9:2-4 10 : 15 : Yes. 14:13-15 

10 : 16 : Mat. 10:40, Mlk. 9:37, Luk.9:48, Yoh. 13:20 10 : 19 : Saad. 91:13 

Meeng komanda sopit (10:19) 

doiya inai polaba-laba sabab doibiliisoo loingiyomo komuyu. 
Tadukai komuyu laba-laba sabab kosambumuyu totuliso doi 
sulugaa.” 


Yesus laba 

(Mat. 11:25-27 , 13:16-17) 

21 Doiya kosinggatoo koidan, Yesus laba sabab ko Mian Bisa 
Na Loh kuasaiyomo. Yesus bantile, “Tama, Temeneno komo 
kuasaiyo kotimbu tukon buta! Yaku bakinatauwan doikoo sabab 
sasaibino doiya ikoo lasiakanggene doi mian mo pandoi tukon 
mopandoi tuuno, bai ikoo tudoikene doi mian-mian mo aki 
napandoi. Doiyamo komo sanaanggene ko Tama noano. 

22 Sasaibino kolangge lapamo Tama salakanggene doi yaku. 
Akiyo komeeng komian motingoniiyo do Paudoo, tongo Tama. 
Akiyo koidan komo tingoniiyo Tama tongo do Paudoo; tukon 
mian doi indee komiano do Paudoo moyase ontingoniikene ko 
Tama.” 

23 Maka Yesus mbaleng doi napololaing-pololaing, doibundu 
bantile doi yanila basusuunganggon, “Pountungo komuyu sabab 
lapamo mongkita komuyu kitayo diabudodoo nia. 24 Sabab 
neneeke: Badaang konabi tukon tomundo mo yase kitayo komo 
komuyu kitayo diabudodoo nia bai yanila aki nakitayo. Yanila 
yase molongol komo komuyu lengele diabudodoo nia, bai yanila 
aki nalengele.” 


10:22: Yoh. 3:35, 10:15 

Andean Samalia miano mo monondok konoano 

25 Doibundu meeng kogulu agama lubat sulano nadinggalayo 
Yesus. Yana mansadai, “Tama Gulu, yaku sio oila daku kinubai 
sulano moola mantalima tuboan mobisa tukon posidutukon?” 

26 Yesus timbiliyo, “Oila komo totulis doi Kitab Moliyous 
lalomo? Bulaando komu palaat tentang do langgedoo?” 

27 Do mianoo timbiliyo, “ ‘Seseange komu Temeneno Mian 
Bisa tukon totubo konoamu, tukon sasaibino kobutomu, tukon 
sasaibino komu bukuanan, tukon sasaibino komu pikilan,’ 
tukon ‘Seseange kotulamu pokakana ikoo seange kobutomu 
susuumu.’ ” 

28 “Mupotimbilidoo bisa,” Yesus bantile, “Lakukanggene 
doiya, maka ikoo naikon tubo.” 

29 Bai do gulu agamadoo yase mobisakene kobutongo. Yana 
mansadai, “Indee do tulanggudoo?” 

30 Yesus timbiliyo, “Daano komeeng komala-malane lengget 
doi Yelusalem ampakon doi Yelikho. Doi loloon tangano 
yana pondikuk lobosiyo, linambas sasaibino kona langge, 
maka binobokii kabi namate, maka inotinggal tongokoolo 
doi loloon tukon kona pakol babasal. 31 Pokokonoi meeng 
koimam ampakon doi loloonoo. Sambuno yana kitayo do 
mianoo, yana lilit doi loloon sembeleng, maka ampakon 
banggadudul. 32 Bunomo lakon koidan tukon meeng ko Lewi 
miano mo ampakon idoo; salataa yana kitayo do mianoo 
yana lolaniyo sulano napalatikanggene. Bai mau doi yanadoo 
lilit doi loloon sembeleng, maka ampakon banggadudul. 33 Bai 
doibundu meeng ko Samalia miano mo daano ampakon, alokon 
koidan idoo. Salataa yana kitayo do mianoo, konoano susa 
sabab naseangano. 34 Maka yana kolaniyo do mianoo maka 
kumesio kona pakol-pakol tukon anggul maka yana pakuliyo 
tukon lisison, doibundu yana tomboliiyo do pakol-pakolodoo. 
Lapa doiya yana alakite domianoo doi naadalan susuungo 
maka babayo doi meeng kobonua tukon pakuliyo. 35 Modoakon 
kooloyo yana mangala lua kodoy pelak tukon beekene doi 
bonuadoo tumbuno maka bantile, ‘Po pakuliyomo yana, tukon 


10:25-28: Mat. 22:35-40, Mlk. 12:28-34 10:27: Masam. 19:18, Kuai. 6:5 

10:28: Masam. 18:5 10:33-34: 2Tun. 28:15 

kalu daano kopebealo bailong, maka kubeyale, kalu yaku abali 
dimbaa.’ ” 

36 Doibundu Yesus oppusiyomo kona salitadoo tukon pasadai 
nia, “Doi mianoo motolu inaando kai, manulut mupalaat, komo 
teali tulano do mianoo mo linampok?” 

37 Gulu agamadoo mo sinadai timbiliyo, “Domianoo mo 
lapamo tulungiyo do mianoo.” 

“Nah poampakono tukon pokubaiyo buno doiya koidan!” 
Yesus bantile. 


Yesus lubotiiyo Malta tukon Malia 

38 Doibundu Yesus tukon napololaing-pololaing banggadudul- 
kenemo kona poampakonan maka polong doi meeng kodesa. 
Idoo meeng koboine, kosambuno Malta, uange yana doi 
nabonua. 39 Malta daano koutuso moluko kosambuno Malia. 
Malia nia osulang kolaniyo Yesus mondongolii Yesus naotunggul- 
otunggul. ^Bai Malta pasokon tuuno tukon balimang doi 
nabonua lalomo. Yana ampakon doi Yesus tukon bantile, 
“Temeneno, oilakai Temeneno aki mupopusinggon Malia 
mobatadikene yaku kubalimang susuunggu? Sumboliiyo yana 
natomboniiyo yaku!” 

41 “Malta, Malta!” Temeneno timbiliyo. “Ikoo molilikene 
tukon paso-pasokon mopikikene naiya tukon doiya; 42 banggokai 
komo ponting tongo meeng. Tukon Malia lapamo lilike komo 
monondok, mo aki naikon nainala doi yana.” 

Yesus naotunggul tentang sambeangan 

(Mat. 6:9-13 , 7:7-11) 

n Daano kooloyo meeng Yesus sambeang doi meeng 
kotampat. Lapa sambeang, daano komeeng kona 
pololaing-pololaing mobantile, “Temeneno, soba otunggule 
kami mosambeang buno Yohanes mootunggule kona pololaing- 
pololaing mosambeang.” 

2 Maka Yesus bantile doi yanila, “Kalu komuyu sambeang, 
pobantile buno naiya, 

‘Tama, 

Ikoomo ko Mian Bisa mo Meeng. 

Boliisi ikoo musinosubai tukon muinodotii. 


10:38-39: Yoh. 11:1 

3 Beena sasamba kooloyo 

kokinaan kami mo palaluuwo. 

4 Ompuniyo kombai lalim-lalim, 

sabab kami koidan ompuniyo samba komian 
mo daano kona sala doi kami. 

Tukon inai mobatadikene nalapus komai manganggaan salataa 
kami sinobai.’ ” 

5 Yesus bantil doi napololaing-pololaing, “Kalu andeno meeng 
komian doi komuyu nokon ampakon doi tulano nabonua doi 
popook pintanga, tukon bantile, ‘Tulando, binggotiiyaku tolu 
koloti, 6 sabab tulanggu daano doi naampakonan, sodo nasampu 
doi bonua tukon akiyono daku kinaan motuuk doi yana!’ 7 Kalu 
andeno do tulamudoo ikoo mo lubotiiyo timbiliyo buno naiya, 
doi nabonua lalomo, ‘Inai mokubaiyo yaku susa! Tataapon 
tokuncimo yaku tukon kupau-pau moolomo. Yaku aki namoola 
bangun tukon mebee oioila doikoo!’ ” 

8 “Maka bulaandomo?” Yesus bantile banggadudul. “Yaku 
bantile, oode! Mau kai ikoo nadaanoan kotulano, yana aki 
naikon nayase bangun tukon mebee oioila doikoo. Bai tobikon 
ikoo aki mumalasa mamaa sulano momangkabi doi yana 
sidutu momeeng, maka yana naikon bangun koidan tukon 
beena doikoo oila komo ikoo palaluuwo. 9 Jadi, yaku bantile 
doikoo: Manggabimo, maka komuyu naikon binee; umboliiyo, 
maka komuyu naikon malaat; tokiyo, maka kotataapon naikon 
binukakon doikoo. 10 Sabab komian mo mangkabi naikon 
mantalima; mian mo moumbolii naikon malaat, tukon mian mo 
batoki naikon binukakon kotataapon. 11 Doi antalano komuyu 
oilakai daano kotama komo beekene kobinda doi mupau, kalu 
yana mangkabi ikan? 12 Kai beena manda sopit, kalu yana 
mangkabi nggalau? 13 Mau kai komuyu polokis, komuyu toiyo 
koidan beekene komo monondok doi mupau. Baino kai koidan 
ko Tamamu doi sulugaa! Yana naikon beekene kona Loh doi 
yanila mo mangkabi doi yana!” 


Yesus tukon Beelzebul 

(Mat. 12:22-30; Mlk. 3:20-27) 

14 Daano komeeng kooloyo Yesus siikayo ibiliis natobuat doi 
meeng komian moponga. Salataa do ibiliisoo tobuato, do mi- 
anoo tambuuno mobasilingan. Badaang komian momasaingding, 

l5 bai daano komo bantile, “Yana moola siikayo koibiliis sabab 
kuasa Beelzebul do ibiliisoo kapalano.” 

16 Daano koidan komian bailong mo yase dinggabaiyo Yesus, 
jadi yanila kabiyo yana nakubaiyo komeeng mo minasaing- 
dinggon buno tanda baikon yana molubat luwedoi Mian Bisa. 
l7 Bai Yesus toiyo yanila namakisuut. Maka yana bantile doi 
yanila, “Kalu meeng konegala motongobos-oboso doi golongan- 
golongan mo pomusu-musu, do negaladoo akimo naikon 
nabataanggon. Tukon meeng kobonua tumbuno mo tongobos- 
oboso tukon pomusu-musumo meeng tukon bailong, naikon 
silakamo. 18 Bunomo koidan doi Ibiliis lalomo nabatomundoan; 
kalu meeng kotambuno poakate tukon tambuno bailong, do 
batomundoanoo naikon tolubang. Komuyu bantile baikon yaku 
siikayo koibiliis sabab kuasa Beelzebul. 19 Kalu buno doiya, tukon 
indee nakuasa komu pololaing-pololaing mosiikayo do ibiliisoo? 
Komu pololaing-pololaingoo susuungo komo okitakene baikon 
komuyu sala! 20 Bai yaku siikayo koibiliis tukon kuasa Mian Bisa, 
tukon doiya koalatino baikon ko Mian Bisa lapamo atambuune 
kona bapalentaan doi komuyu. 

21 Kalu meeng komian mo bukuan, tukon sukup kona sanjata, 
totooliyo kona bonua susuungo, sasaibino kona langge naikon 
salamat. 22 Bai kalu meeng komian lobian kona bukuanan 
molobosiyo yana tukon lungguiyo yana, maka do mianoo 
mo lobian kona bukuanan naikon lambasemo sasaibino kona 
sanjata binalaanggon do bonuadoo tumbuno, maka ebe-ebesemo 
sasaibino kona langge-langge. 

23 Mian mo aki naloingiyo yaku tutuu lawane yaku, tukon 
mian mo aki natomboniiyo yaku tutuu lusayo daku limang!” 


Ibiliis naabalian 

(Mat. 12:43-45 ) 

24 “Kalu naikon koibiliis otinggalemo memeeng komian, 
do ibiliisoo boilingiyomo kolipu-lipu mo motuul sulano 
namoumbolii lipu natade-tadean, bai yana aki namalaat. 
Tobikon doiya, yana bantile, ‘Yaku naikon abali doi bonua 
mo lapamo yaku tinggale!’ ^Salataa yana polong imbali, yana 
laatemo do bonuadoo bilisii tukon taatul. 26 Maka yana ampakon 

11 : 15 : Mat. 9:34, 10:25 11 : 16 : Mat. 12:38, 16:1, Mlk. 8:1 1 11 : 23 : Mlk.9:40 

tukon babayo kopitu koloh bailong mo lobian kona kulokisan 
doi yana. Doibundu yanila usok doi mianoo lalomo maka 
dungol idoo. Tukon doibundu do mianoo ndondoongo teali 
lobian kona kulokisan doi tumbeno.” 


Namonondokan mo bisa 

27 Salataa Yesus bantile buno doiya, meeng koboine doi antala 
mian badaangoo bantile doi Yesus, “Bisa kona monondokan 
koboine mo suunge tukon susuwe ikoo!” 

28 Bai Yesus timbiliyo, “Lobian kona monondokan koidan 
komian mo molongol Mian Bisa nabantilan tukon moampakong- 
gene!” 


Mian mokabiyo Yesus nakubaiyo komo minasaingdinggon 

(Mat. 12:38-42 ) 

29 Daanoon komian motokuuniyo Yesus, yana banggadudulke- 
ne kona salita, bantile, “Bisamo kai kona kulokisan komian 
doi lounu nia. Yanila kabiyo komeeng komo minasaingdinggon 
sulano yanila namoola manganggaa doi yaku; bai yanila aki 
naikon nabinee meeng komo minasaingdinggon, tongo ma* 
saingdinganano Nabi Yunus. 30 Bunomo lakon Nabi Yunus teali 
meeng komasaingdingan doi kota Niniwe miano, bunomo lakon 
koidan Manusia Napau naikon teali meeng komasaingdingan 
motuuk doi mian doi lounu nia. 31 Doi Oloyo Nakiamatan, 
Tomundo moluko moluwedoi lipu Lalom naikon nggimal 
polaing komian doi lounu nia, tukon tuduwo yanila. Sabab, 
sulano namondongolii Salomo napandoiyan mongotunggul, do 
Tomundo boinedoo kubaiyo kona ampakonan mo dodoon tuuno 
luwedoi dunia bunduno. Bai dimbaa diabudodoo daano komo 
lobian kona babasalan doi Salomo! 32 Doi Oloyo Nakiamatan, 
Niniwe miano naikon nggimal polaing komian doi lounu nia, 
tukon tuduwo yanila, sabab do Niniwe mianoo badodoloono 
doi yanila nalalim-lalim salataa Yunus mongotunggul doi yanila. 
Bai dimbaa diabudodoo daano komo lobian kona babasalan doi 
Yunus!” 


11:29: Mat. 16:4, Mlk. 8:12 11:30: Yun.3:4 11:31: ITomd. 10:1-10, 2Tun. 9:1-12 

11:32: Yun. 3:5 

Madialan tukon kalipookan 

(Mat. 5:15 , 6:22-23) 

33 “Akiyo komian mo suayo kona posi maka naseekene kai 
kukupe tukon gumbang. Yana naikon abese do posidoo doi 
aino, sulano komian mo usok namoola kitayo kona madialanan. 
34 Mata daano posi tuuk butonggita. Kalu komatamu molino, 
sasaibino kobutomu madialan tuuno. Bai kalu komatamu 
songgoliiyon, sasaibino kobutomu teali kalipookan tuuno. 
35 Tobikon doiya, pobada-badagai, inai do madialanoo mo 
daanomo doikoodoo nateali kalipookan. 36 Kalu sasaibino 
kobutomu madialan, tukon akiyo kosoobos komo kalipookan, 
maka sasaibino kobutomudoo madialan tuuno buno diniolii posi 
panano.” 


Yesus asalakene ko Falisi-falisi miano tukon gulu-gulu agama 

(Mat. 23:1-36 ; Mtk. 12:38-40) 

37 Sambuno Yesus basilingan, meeng ko Falisi miano uange 
yana kaan doi nabonua. Maka Yesus ampakono kaan idoo. 
38 Falisi mianoo masaingding mokitayo Yesus kaan tukon 
aki nakumesiyo kolimano looluk manulut palatulan agama. 
39 Tobikon doiya ko Temeneno bantile doi yana, “Takainomo 
komuyu Falisi-falisi miano kopo kabiasaan mokumesi manggo 
tukon pinggan tongo doi tonggulungo, bai doi butomuyu 
susuumu lalomo moono tukon matikasan tukon nakulokisan. 
^Komuyu longas! Bolikon kai Mian Bisa komo kubaiyo doi 
bagian tonggulungodoo, lapamo kubaiyo koidan doi lalomodoo? 
41 Komo daano doi manggodoo lalomo tukon doi mupingganoo 
doiyamo komo sio komuyu pobeekene doi mian motalalais. 
Tukon do caladoo, sasaibino naikon teali bilisii doikoo. 

42 Silakamo komuyu, Falisi-falisi miano! Komu sinakakon 
hasilo buno selasi tukon inggu tukon lamba-lamba bailong, 
komuyu beekene kosongulo koobos doi Mian Bisa, bai kokaa- 
dilan tukon seangano ko Mian Bisa komuyu aki popusinggene. 
Padahal doiyamo komo komuyu sio polakukanggene; tukon aki 
potoliminggene kobai-bailong koidan. 


11:33: Mat. 5:15, Mlk.4:21, Luk. 8:16 11:42: Masam. 27:30 

43 Silakamo komuyu, Falisi-falisi miano! Komuyu yase 
kotampat-tampat mo monondok doi bonua kaleda lalomo, tukon 
yase inodotii doi labotan-labotan. 44 Silakamo komuyu! Komuyu 
buno kibul mo akiyo kopaliasano, mo tinudo-tudongii mian bai 
aki nasinadali.” 

45 Meeng kogulu agama bantile doi Yesus, “Tama Gulu tukon 
do bantil-bantilanoo, Tama totulaiyo kami koidan!” 

46 Yesus timbiliyo, “Silakamo komuyu koidan, gulu-gulu 
agama! Komuyu tuntute kolangge-langge mo maaling tukon 
mebee palatulan-palatulan mo babalat, bai komuyu susuumuyu 
mau natongo kai soisik aki poyase tulungiyo komian moam- 
pakonggene. 47 Silakamo komuyu! Komuyu bangune kokibul 
motuuk doi nabi-nabi, mumbumbu looluk moakateyo. ^Jadi 
komuyu susuumuyu akuiyo baikon komuyu satujuiyo oila 
komo lapamo pombumbu looluk kubaiyo; sabab takainomo 
yanilamo komo akateyo do nabi-nabidoo tukon komuyumo 
kai komo kubaiyo kona kibul. 49 Doiyamo kosababpo ko 
Mian Bisa Napandoiyan bantile, ‘Yaku naikon makapatu doi 
yanila nabi-nabi tukon kusosumboliiyon; kobailong naikon 
inakate tukon kobailong naikon linoilokis! ’ 50 Mian Bisa 
kubaiyo doiya sulano komian nai lounu nia inukum sabab 
mangakatean mo kinubai doi sasaibino konabi salataa dunia 
napinasitakaan, 51 mangatambuun Habel nainakatean polong doi 
Zakalia nainakatean, kona tealian doi pokalatanan kobalabaan 
tukon Temeneno Nabonua. Poanggayomo: Komian doi lounu 
nia bisa naikon inukum sabab sasaibino doiya. 

52 Silakamo komuyu, gulu-gulu agama! Kunci sulano nabukayo 
kotataapon motoiyan inabos doi komuyu, bai komuyu 
susuumuyu aki poyase usok doi lalomo sulano poumboliiyo do 
motoiyanoo. Bai komuyu semba-sembange komian mo kakaate 
mousok doi lalomodoo!” 

53 Salataa Yesus otinggale do tampatoo, gulu-gulu agama 
tukon Falisi-falisi miano nggimoliiyo Yesus tutuuno. Yanila 
tambuuno mopeka-pekaiyo yana sulano yana nayase basilingan 
tentang badaang kolangge. 54 Tukon daanoon mobuno doiya 
yanila palatikanggene yana mono-monondok sulano napo lakoyo 
komeeng kolangge mo sala kona bantilano. 


11:51: Teal. 4:8, 2Tun. 24:20-21 

Poingotii motuuk doi mian mokadu-kadukon 

(Mat. 10:26-27) 

^ Doi libu-libuno komian podipot-dipoti polong daano 
komo tinudang-tudang koaino. Daanoon do mianoo 
mopototongi, Yesus bantile doi napololaing-pololaing, “Pobada- 
badagai ko Falisi miano napangaani, daku makisuut, yanila 
nakadu-kadukonan. 2 Akiyo komo tosookon mo aki naikon 
natokita, tukon akiyo komo linasiakanggon komo aki naikon 
natinoi. 3 Komo komuyu bantile doi popook, naikon tololongolo 
doi namodoakonan; tukon komo komuyu polisaukene doi mian 
tolingaino doi kombiang motatutup lalomo, naikon pinolonggon 
doi namolo-moloasan.” 


Pomatakutene ko Mian Bisa 

(Mat. 10:28-31 ) 

4 “Poneneeke, tula-tulanggu! Inaikai pomatakutene doi yanila 
mo akateyo kobutonggita bai aki namoola kubaiyo lobian 
doiya. 5 Tadukai yaku tudoikene doikoo indee komo sio komuyu 
matakutene. Pomatakutene ko Mian Bisa! Sabab salataa lapa 
mangakate, yana balakuasa sakukene doi nalaka lalomo! 
Poanggayomo, yana komo sio komuyu matakutene. 

6 Lima kotomisi peleet binalukon koolino lua kodoy 
mopoipoisik tuuno. Mau kai nabuno doiya akiyo komeeng 
kotomisi Mian Bisa motoliminggene. 7 Buuk doi olumu lapamo 
inait sasaibino, tobikon doiya inaikai matakut, komuyu lobian 
mododoon koanggano doi tomisi pepeleet!” 


Akuiyano Klistus doi mian badaang salaano 

(Mat. 10:32-33, 12:32, 10:19-20) 

8 “Poneneeke mono-monondok: Mian mo mangakukene doi 
mian badaang salaano baikon yana kupololaing, yana naikon 
Manusia Napau koidan akuiyo doi Mian Bisa namalaekat- 
malaekat salaano. 9 Bai mian mo akiyenggene doi mian badaang 
salaano baikon yana kupololaing, yana naikon Manusia Napau 
akiyenggene doi Mian Bisa namalaekat-malaekat salaano. 


12:1: Mat. 16:6, Mlk. 8:15 12:2: Mlk.4:22, Luk. 8:17 

10 Kalu naikon komian mabantil meeng kolangge tantange 
Manusia Napau, yana moola inompuni; bai kalu yana totulaivo 
ko Mian Bisa Na Loh, yana aki namoola inompuni 

"Kalu komuyu binaba doi bonua-bonua kaleda sulano 
poinadili doi pamalenta salaano kai ponguasa, inaikai pomatakut 
bulaando kaliangano komuyu naikon kopo belaano kobutomuyu 
kai naikon oila komo sio pobantile. "Sabab oila komo sio 
komuyu pobantile doiya naikon Mian Bisa Na Loh otunggukene 
doikoo nalaate kotembono.” 


Andean mian mokaasa mo longas 

13 Meeng komian doi antala mian badaang bantil doi Yesus, 
Tama Gulu, soba Tama sumboliiyo koutusonggu nabeena yaku 

soobos doi tamanggami nabuat inotinggal.” 

u Yesus timbiliyo, “Utus, indee kai komo bingkate yaku 
teali pamalenta kai pongobos doi popusaka lua komuyu?” 
^Doibundu doi sasaibino komian mo daano idoo Yesus bantile, 
Pobada-badagai kai tukon pobaingotii kai, inai napolong 
komuyu modoko. Sabab kobanggapi natuboan aki natokooton 
doi kaasaan mau kai kona buat nalobi-lobian.” 

NTaka Yesus basalitakene naandean ma, “Daano komeeng 
komian mokaasa. Yana daano kona buta mo beena badaang 
kohasilo. Do mianoo mokaasa tambuuno pikikene doi noano 
lalomo, ‘Akiyono kotampat koidan daku abosano daku buta 
hasilo. Oila daku akal diabudodoo?’ 18 Doibundu yana bapikil 
koidan tukon bantile doi butongo susuungo, ‘Ah, yaku 
daano daku akal; daku gudang-gudang yaku sumboliiyo 
nalinopo maka kubangune komo lobian kona babasalan. Idoomo 
naikon daku abosano sasaibino daku gandum tukon daku 
langge-langge bailong.’ ,9 Doibundu naikon yaku bantile doi 
butonggu susuunggu, ‘Ikoo untungo! Sasaibino komonondok 
lapamo daano doikoo tukon aki naikon nakabus doi taun- 
taunggon. Balasanaango diabudodoo! Kaan tukon monginum 
tukon lasakanggene doi mutuboan!’ 20 Bai Mian Bisa bantile doi 
yana, ‘He longas! Popookia nia koidan ikoo naikon mate, maka 
indee naikon komo malaat sasaibino komu buat mo lapamo ikoo 
pototongikene tuuk doi butomudoo?’ 


12:10: Mat. 12:32, Mlk. 3:29 12:11-12: Mat. 10:19-20, Mlk. 13:11, Luk. 21:14-15 

21 Bunomo doiya kona tealian tukon sasamba komian mo 
kakaate nateali kaasa motuuk doi butongo susuungo, bai aki 
nakakaate nateali kaasa doi Mian Bisa matano.” 

Pomanganggamo ko Mian Bisa 

(Mat. 6:25-34) 

22 Maka Yesus bantil doi napololaing-pololaing, “Doiyamo 
kosababpo yaku bantile, ‘Inai molilikene tentang komu tuboan, 
doiyamo oila komuyu naikon pokinaan, kai oilamo naikon 
komiyu napinake.’ 23 Kotuboan daano molobian luwedoi kinaan, 
tukon butonggita lobian luwedoi pakean. 24 Popalatikanggene 
kotomisi-tomisi gagak! Yanila aki namasakakon, aki nabapupui, 
aki koidan nadaano kona gudang kai longgo. Bai ko Mian 
Bisa pialayo yanila! Komuyu lobian mododoon koanggano 
doi tomisi-tomisi! 25 Indee kai antala komuyu mo tukon 
namolilikanano moola nakobulusane kona umul mau kai tongo 
soisik? 26 Kalu langge mopoipoisikoo akimo namoola komuyu 
kubaiyo, bulaando molilikene kaliangano langge-langge bailong? 
27 Popalatikanggene bulaando kobunga-bunga bakung natubo; 
bunga-bungadoo aki nabalimang, aki koidan nabatonun. Bai 
Tomundo Salomo mo buno doiya kona kaasaan aki namapake 
pakean mo pokakana kona monondokan do bunga-bungadoo! 
28 Bulung doi padang tubo oloyo nia bai modoa sinua kabus. 
Mau ko Mian Bisa nakindendeke do bulungoo buno doiya kona 
monondokan. Baimo kai komuyu! Bai komuyu soisik kopoo 
manganggaan! 29 Jadi, inai molilikene tukon bingung tentang 
oila naikon komuyu pokinaan tukon poininum. 30 Langge-langge 
mobuno doiya linolonggon doi mian mo aki natingoniiyo 
ko Mian Bisa. Banggokai ko Tamamu toiyo baikon komuyu 
palaluuwo sasaibino doiya. 31 Bai komuyu sio pokakaate sulano 
ko Mian Bisa namapalenta doi mutuboan, maka kobailonggon 
naikon ko Mian Bisa beekene koidan doikoo.” 

Buat doi sulugaa 

(Mat. 6:19-21) 

32 “Komuyu mo tongo soisik kona kadaang, inai matakut! 
Sabab ko Tamamu sanaang mobeekene doikoo kobalakaat doi 
na Bapamalentaan. 33 Balukene komu langge tukon beekene 


12:27: ITomd. 10:4-7, 2Tun. 9:3-6 

kodoyno doi mian motalalais. Kubaiyomo doi butomu kodombet 
mo aki namoola mbules, doiyamo kobuat mo inabos doi 
sulugaa. Do buatoo aki namoola lapus sabab kopondikuk 
aki namoola alayo tukon koatak aki namoola lusayo. 34 Sabab 
inaando komu buat, idoomo koidan konoamu!” 

Peleleani mo basadia sidutu 

35 “Pobada-badagai mosasalaane komeeng kolangge. Komuyu 
sio posidutu basadia mobapake tukon komu posi tataap 
inokoiti, 36 pokakana buno kopeleleani-peleleani mo daano 
basadia totiiliyo kona tuan abali doi lamean baasowaanan, 
kalu do tuanoo abali tukon tokiyo kotataapon, yanila naikon 
mosobit bukayo kotataapon. 37 Bukan maen kona untungan 
do peleleani-peleleanidoo linaat mo daano totiiliyo kotembono 
kona tuan nalubatan. Poanggayomo: do tuanoo naikon basa- 
basadia tukon .sumboliiyo kona peleleani-peleleanidoo osulang, 
maka yana leleaniyo yanila. 38 Bukan maen kona untungan 
do peleleani-peleleanidoo kalu yaniladoo natuan laate yanila 
daano basadia mototiili, mau kai yana nalubat napintangamo 
kopopook kai lobiano kona talaatan doiya! 39 Neneeke naiya! 
Kalu andeno kobonua tumbuno toiyo jam bulaa naikon 
kopondikuk nalubatan, yana naikon dagaiyo sulano kopondikuk 
naaki nausok doi nabonua lalomo. ^Tobikon doiya komuyu 
koidan sio pobasa-basadia, sabab Manusia Napau naikon lubat 
doi tembo komuyu mo aki posangka-sangkayo.” 

Peleleani mo totobos tukon peleleani mo aki natotobos 

(Mat. 24:45-51 ) 

41 “Temeneno, oilakai do otungguloo Temeneno otuuke doi 
kami kai doi sasaibino komian?” Petulus sadaiyo. 

42 Temeneno timbiliyo, “Indee kopeleleani mo totobos tukon 
mopandoi tobikon natuan bingkate teali kapalano doi peleleani 
bailong sulano yana beena kaan yanila tapaat kotembono? 
43 Bukan maen kona sanaangan do peleleanidoo kalu naikon kona 
tuan abali tukon laate yana daano balimang! 44 Poanggayomo: 
Do tuanoo naikon monggidagaikene sasaibino kona buat doi 
peleleanidoo. 45 Bai kalu do peleleanidoo bantil doi noano 
lalomo, ‘Daku tuan daano momalumbit maka naabali,’ maka 


12 : 35 : Mat.25:l-13 12 : 36 : Mlk. 13:34-36 12 : 39 - 40 : Mat, 24:43-44 

yana bobokiiyo sasaibino kopeleleani tukon kaan inum polong 
malangu, ^maka kona tuan naikon lubat doi oloyo tukon 
jam mo aki natinoi-toi. Tukon do peleleanidoo natuan naikon 
bobokiiyo tutuuno tukon tinealikono pomeenggon nasib tukon 
domianoo bailong mo aki nataat doi Mian Bisa. 

47 Peleleani mo toiyo kona tuan namongiasan, bai aki nabasa- 
basadia tukon aki nakubaiyo kona tuan namongiasanoo, naikon 
inumbas kinobukuanggon. 48 Bai peleleani mo aki natoiyo 
kona tuan namongiasan, doibundu kubaiyo komeeng mo sala 
tobikon sio nainumbas, naikon inumbas tongo mamalaan. Sabab 
mian mo lapamo binee badaang, doiyanadoo naikon tinuntut 
badaang koidan. Tukon mian mo lapamo kinuasaikon badaang, 
doiyanadoo naikon tinuntut badaang koidan.” 

Bolikon podamean bai pomusuan 

(Mat. 10:34-36) 

49 “Yaku lubat sulano kusumbetene kona sinuuwaan naiya 
dunia nia. Bukan maen kona monondokan kalu koaungoo 
lapamo kait! 50 Daano kosusa tuuno mo sio kuompokoniiyo. 
Tukon konoanggu susa tuuno kalu akiyoon doiya nateali. 
51 Katidoon kai komuyu aanggene yaku lubat sulano kubabayo 
kopodamean doi dunia? Bolikon, bolikon podamean, tongo 
pomusuan. 52 Tambuuno diabudodoo, doi lima komian dobonua- 
doo tumbuno naikon pomusumo, tolu musuwo kolua, kai lua 
musuwo kotolu. 53 Tama naikon musuwo kona pau mala-malane 
tukon pau mala-malane musuwo kotamano. Tina lawane kona 
pau boine tukon pau boine musuwo kotinano. Kona monianan 
boine naikon musuwo kona monianan boineno tukon monianan 
boineno naikon musuwo kona monianan boine.” 

Tingoniiyo kolounu paloosano 

(Mat. 16:2-3) 

54 Yesus bantile koidan doi mian badaang, “Kalu komuyu 
kitayo kobunong liba doi oloyo nasopokan sembeleng, komuyu 
banggadudul bantil, ‘Naikon udano.’ Tukon tutuu udan. 55 Kalu 
komuyu neemiyo kombombuul lubat doi lalom, komuyu bantile, 
‘Naikon pintalo.’ Tukon tutuu pintal. 56 Komuyu mian mo yase 
kadu-kadukon! Komuyu moola tantukanggene kodapang tukon 


12:50: Mlk. 10:38 12:53: Mik.7:6 

kitayo kotimbu ndondoongo tukon dunia. Bulaando kolounu nia 
palo-paloosano aki namoola komuyu tantukanggene? ” 

Popodameino tukon musu 

(Mat, 5:25-26) 

57 “Bulaando komuyu moaki poputusio oila komo bisa? 58 Kalu 
daano komian mokalaakene komuyu doi pangadilan pokakaate 
tutuuno sulano namoola poalapayo do palakaladoo tukon yana 
modaano komuyu doi loloon tangano. Kalu aki, naikon yana 
salakanggene komuyu doi hakim salaano tukon hakimoo naikon 
salakanggene komuyu doi polisi, tukon dopolisidoo usekene 
komuyu doi talunggu lalomo. 59 Poanggayomo! Komuyu aki 
naikon potobuat doi talunggu kalu akiyoon nakabus kona 
masakitan konoamu.” 

Kalu aki badodoloon doi lalim, naikon silaka 

^5 Doiya kosinggatoo komian salitaikene doi Yesus manga- 
nai bubulaa ko Galilea miano Pilatus mo akateyo, 
singgatoo yanila daano mososubakene kona pososubakon doi 
Mian Bisa. 2 Pikikene do salitadoo Yesus bantile, “Sabab do 
Galileadoo miano moinakate buno doiya, komuyu aanggene 
doiya kolimbako yanila lobian kona lalim doi sasaibino ko 
Galilea miano bailong? 3 Tutuu aki! Bai poneneeke: kalu komuyu 
aki pobadodoloon doi polalim-lalim, komuyu sasaibino naikon 
mate koidan, buno yanila. 4 Bulaando kai koidan tukon songulo 
alu komian mo mate doi Siloam, singgatoo do menaladoo 
natikalano yanila? Komuyu aanggene doiya otudoikene yanila 
lobian kona lalim doi sasaibino komian bailong mo dungol doi 
Yelusalem? 5 Tutuu aki! Idan koidan yaku bantile: Kalu komuyu 
aki pobadodoloon doi polalim-lalim, komuyu sasaibino naikon 
mate koidan buno yanila.” 

Andean kayung ala mo aki nasao 

6 Lapa doiya Yesus basalitakene koidan koandean nia, “Daano 
komeeng komian mototooli kayung ala doi anggul asino. 
Oloyo meeng yana ampakon moumbolii do kayungoo saono, 
aki namoposuunggon mau nabaino meeng kosaono. 7 Jadi, 
yana bantile doi molimangedoo kona asi, ‘Kitayo, lapamo 
tolu kotaum daku lubatan momoumbolii doaladoo saono doi 
ala batango nia, bai aki kumoposuunggon meeng kosaono. 

Tapeyomo koiya kayungoo! Yana tongo akabuse kozat kinaan 
doi buta!’ 8 Bai do polimang asidoo timbiliyo, ‘Sobiikenemo 
yana natubo meeng kotaum nia koidan, Tuan. Yaku naikon 
pasele kobuta potikunggon tukon obosiyo pupuk. 9 Naanggo kai 
yana sao doi taum salaando nia. Bai kalu aki, moolamo Tuan 
namosumbolii natinape.’ ” 

Yesus aline meeng koboine bobungkut doi oloyo Tadean 

10 Doi meeng kooloyo Tadean, Yesus mongotunggul doi meeng 
kobonua kaleda. n Idoo daano koboine mo masakit songulomo 
alu kotaum, sabab daano koibiliis doi butongo lalomo. Do 
boinedoo bobungkuto tukon aki namoola kokondong kokoloyos. 
12 Salataa Yesus kitayo, yana nggeleamon doi yana, “Tina, 
ikoo tangalino doi mupanakit!” 13 Maka Yesus binggakene 
kolimano doi boinedoo bungguno, tukon doiya kosinggatoo yana 
kokondong kokoloyos maka nggaale ko Mian Bisa. 

14 Mokapalaiyo do bonua kaledadoo nggimal, padungga Yesus 
moaline komian moseselon doi oloyo Tadean, tobikon doiya 
yana bantile doi mian-mian, “Daano noom kooloyo tuuk 
balimangan; polubat doi oloyo-oloyodoo sulano poinalin, inai 
doi oloyo Tadean!” 

l5 Temeneno timbiliyo, “Munafik komuyu nia! Doi oloyo 
Tadean sasaibino komian sodiiyo kona saapi kai naadalan 
doi natondok tukon babayo tobuat sulano nabeena monginum 
paisu doi nasaapi tukon naadalan. 16 Nah, diabudodoo diimbaa 
daano komeeng koboine Abalaham natulunan, mo songulomo 
alu kotaum kona kalumbit Ibiliis nakuasaiyano. Oilakai yana 
aki namoola inosodiikon doi kuasadoo doi oloyo Tadean?” 
17 Yesus napotimbilidoo doiya kubaiyo Yesus namusu-musu 
mamaa tuuno; bai sasaibino komian bailong sanaang momokita 
sasaibino komo minasaingdinggon Yesus mo kubaiyo. 

Andean mostol batuno 

(Mat. 13:31-32 ; Mlk. 4:30-32) 

18 Yesus mansadai, “Kalu baikon ko Mian Bisa mapalenta, 
bulaando kai kondondoongo? Tukon oilakai yaku moola 
mopokakanakene? 19 Kondondoongo buno andean koidan: Meeng 


13:14: Tob. 20:9-10, Kuai. 5:13-14 

komostol batuno inala meeng komian maka sakakene doi naasi. 
Do kalibuangoo tubo maka teali kayung, tukon kotomisi-tomisi 
mokubai telea doi kayung langa-langaanodoo.” 

Andean lagi 

(Mat. 13:33) 

M Idan koidan Yesus mansadai, “Kalu ko Mian Bisa 
mapalenta, tukon oilakai daku pokanakanano kona bunoan? 
21 Kondondoongo buno lagi meeng koboine mo alayo maka 
inaduk tukon sangkap kolono kolitel kotaligu polong tuboi 
sasaibino.” 


Tataapon mo madipot 

(Mat. 7:13-14, 21-23) 

22 Ampakonan doi Yelusalem, Yesus lolo doi kota-kota tukon 
kampung-kampung maka mongotunggul. 23 Maka daano komian 
momansadai doi yana, “Tama, oilakai tongo soisik tolong 
komian naikon mo sinalamaton?” 

24 Yesus timbiliyo, “Pokakaate sulano pousok doi tataapon 
mo madipot. Sabab, neneeke! Badaang komian mokakaate usok 
bai aki namoola. 25 Doiya kosinggatoo dobonuadoo tumbuno 
bangun tukon taapikene kona tataapon, komuyu kokondong doi 
tonggulung tukon tambuuno batoki-toki maka bantile, ‘Tuan, 
bukayo kotataapon tuuk kami!’ Tuanoo naikon timbiliyo, ‘Yaku 
aki kutoiyo komuyu doi yaando!’ “Komuyu naikon timbiliyo, 
‘Kami lapamo kaan monginum polaing Tuan, tukon Tuan 
lapamo mongotunggul doi loloon-loloon doi mai kota!’ 27 Bai do 
Tuanoo naikon bantile koidan, ‘Yaku aki kutoiyo komuyu doi 
yaando. Dampas naimbaa, komuyu mo kubaiyo kokulokisan!’ 
28 Singgatoo doiya komuyu kitayo Abalaham, Ishak tukon Yakub 
tukon sasaibino konabi mombesi doi Mian Bisa na Dunia Boolu 
lalomo, komuyu naikon kokiil tukon balasusa sabab komuyu 
susuumuyu siniika tobuat! 29 Komian badaang naikon lubat doi 
tolopot tukon doi talise, doi lembet tukon doi lalom, tukon 
naikon mbesi-mbesi doi Mian Bisa na Dunia Boolu. ^Kona 
tutuuwan, daano komian doibundu naikon teali mian tumbeno, 
tukon daano komian tumbeno naikon teali mian doi bundukon.” 


13 : 27 : Saad. 6:8 13 : 28 : Mat. 22: 13, 25:30 13 : 28 - 29 : Mat. 8:11-12 13 : 30 : Mat. 19 30 

20:16, Mlk. 10:31 

Yesus nasoyang doi Yelusalem 

(Mat. 23:37-39) 

31 Doiya kosinggatoo koidan, daano kobubulaa ko Falisi 
miano lubat doi Yesus tukon bantile, “Inai podungol naimbaa! 
Podampas doi tampat bailong, sabab Helodes yase akateyo 
ikoo.” 

32 Yesus timbiliyo, “Poampakono bontiikene doi mian mo 
akiyo kona totuukoo, ‘Oloyo nia tukon namodoa yaku siikayo 
koibiliis tukon aline komian moseselon, bai doi oloyo kotoluno, 
yaku naikon alapayo daku limang.’ 33 Mau kai nabuno doiya 
yaku sio kubanggadudulkene koidan daku ampakonan oloyo nia, 
modoa tukon modoa niuwan, sabab aki namonondok komeeng 
konabi moinakate doi Yelusalem tonggulungo. 

34 Yelusalem, Yelusalem! Nabi-nabi ikoo akateyo! Mian Bisa 
nasosumbolii ikoo sakule batu polong pomatekon! Bulaamo 
luunggon yaku yase modagaiyo sasaibino komu mian buno 
manuk tinano soloupiyo kona pau doi kapilo adeno, bai ikoo 
aki muyase! 35 Tobikon doiya ko Mian Bisa akimo koidan 
nalolainge ikoo. Potoiyo, tambuun diabudodoo ikoo akimo 
naikon mukitayo yaku koidan, polong ikoo bantile, ‘Binalakaati 
yana mo lubat tukon Temeneno sambuno!’ ” 


Yesus aline komeeng komian moseselon 

A A Doi oloyo Tadean Yesus ampakon kaan doi meeng 
kopau langkai Falisi miano nabonua. Idoo komian 
palatikanggene Yesus tukon mono-monondok. 2 Maka lubat doi 
Yesus komeeng komian mo seselon balat koaino tukon limano 
boboongan. 3 Maka Yesus mansadai doi gulu-gulu agama tukon 
doi Falisi-falisi miano mo daano idoo, “Manulut nda agama 
naatulan, moola kai kita aline komian moseselon doi oloyo 
Tadean kai aki?” 

4 Gulu-gulu agama tukon Falisi-falisi miano aki nabiyok. Maka 
Yesus uange do mianoo tukon aline yana, doibundu sumboliiyo 
yana ampakono. 5 Lapamo doiya Yesus bantile doi mian, “Kalu 


13:35: Saad. 118:26 

andeno meeng komian doi komuyu daano komeeng kona pau 
kai meeng kosaapi mo otuwong doi bubung lalomo doi oloyo 
Tadean, oilakai yana aki naikon namosobit kibute natobuat do 
paudoo kai do saapidoo doi oloyodoo koidan?” 

6 Bai akiyo komeeng komian momoola timbiliyo Yesus tentang 
do langgedoo. 


Moloyos konoano tukon yase mebee 

7 Yesus kitayo daano komian lubat mo molilik tampat-tampat 
mo monondok tuuno. Tobikon doiya yana beekene naotunggulia 
doi yanila sasaibino. ““Kalu kai komuyu kinolo doi lamean 
baasowaanan, inai poampakon osulang doi kulsi momonondok. 
Sabab inai-inaikene daano komeeng komian bailong mo lobian 
ponting doi komuyu molapamo kinolo koidan, 9 maka do 
bonuadoo tumbuno mo lapamo koloyo komuyu luadoo, tobikon 
lubat doi komuyu tukon bantile, ‘Maaf, tampatia lapamo 
sinadiakon tuuk doi mian molubatoo.’ Maka tukon mamaa 
tuuno ikoo tapakisaa osulang doi tampat mo bunduno tuuno. 
'“Tobikon doiya kalu komuyu kinolo, piliyo kotampat mo 
doibundu tuuno, sulano kobonua tumbuno naikon nalubat tukon 
bantile doikoo, ‘Tulanggu mai osulang doi tampat mo lobian 
kona monondokan.’ Tukon kalu buno doiya komuyu inodotii 
doi sasaibino komian molubat bailong salaano. "Sabab meeng 
komian mo katandake kobutongo naikon inekepende, bai komo 
ekependeyo kobutongo naikon inakatandak.” 

"Maka Yesus bantile doi bonuadoo tumbuno, “Kalu kai 
ikoo koloyo komian motuuk doi lamean kaanan oloyo kai 
kaanan popook, inai mokolo tulamu kai utus, kai puli-puli, 
kai mupokoolanian mo kaasa. Sabab yanila naikon koloyo 
ikoo koidan, tukon kalu bunomo doiya ikoo mantalimamo 
posobolino domu kokubaidoo. "Jadi kalu ikoo mokubai 
lamean, koloyo komian motalalais, mian mosasaton, mian 
molemat, tukon mian mopiit. "Ikoo naikon binalakaati, sabab 
do mianoo aki naikon namoola soboliyo komu monondokan. 
Komu monondokan naikon Mian Bisa komo soboliyo doi tembo 
komian monondok nainotuboiyan doi matean.” 

14:5: Mat. 12:11 14:8-10: And. 25:6-7 14:11: Mat. 23:12, Luk. 18:14 

Andean lamean mo babasal 

(Mat. 22:1-10) 

15 Doiya singgat daano komeeng komian mo kaan polaing-laing 
idoo molongol Yesus nabantilan, yana bantile, “Untung tuuno 
komian naikon mo kaan polaing tukon ko Mian Bisa kalu yana 
lubat buno Tomundo!” 

16 Bai Yesus bantile doi mianoo, “Daano kotembono meeng 
daano komeeng komian mokubai lamean mo babasal tukon 
mokoloyo badaang komian. 17 Salataa laatemo kotembono 
motuuk doi natambuunano kona lamean, do mianoo sumboliiyo 
kona peleleani ampakon doi mokinolo tukon bantile, ‘Polubato, 
sasaibino lapamo tasadia!’ 18 Bai yanila sasaibino, meeng 
komian doi meeng komian bailong tambuuno mangkabi maaf. 
Kotumbeno bantile doi peleleanidoo, ‘Yaku sodo mongoli 
meeng kobuta tambuno, tukon palaluu kuampakon mopalesayo. 
Maafkanggene yaku.’ 19 Kobailong bantile, ‘Yaku sodo mongoli 
lima kopasang kosaapi, tukon yaku soba-sobayo do saapi- 
saapidoo. Maafkanggene yaku.’ 20 Kobailong koidan bantile, 
‘Yaku sodo osowaan, tobikon doiya yaku aki kumoola lubat.’ 

21 Peleleanidoo mule tukon bontiikene do langgedoo doi 
natuan. Tuanoo nggimal tuuno, maka bantile doi napeleleani, 
‘Kosobiton ampakon doi loloon-loloon tukon kasangan-kasangan 
doi kota. Babayo doi sumai komian motalalais, komian 
mosasaton, komian mopiit tukon mian molemat.’ 22 Doibundu do 
peleleanidoo bantile doi natuan, ‘Tuan, tuan napalenta lapamo 
inapakonggon, bai kotampat daano badaang.’ 23 Maka do tuanoo 
bantile, ‘Poampakono doi loloon-loloon mobabasal tukon doi 
kasangan-kasangan doi kota tonggulungo, tukon osinggaange 
komian nalubat, sulano daku bonua namoono. 24 Poneneeke! 
Akiyo komeeng komian doi antala mianoo molubat mo lapamo 
kinolo naikon momakaan kinaan doi kulamean nial’ ” 

Meeng kopololaing natinoupi 

(Mat. 10:37-38) 

2s Badaang komian moampakon polaing Yesus. Yesus mbaleng 
tukon bantile doi yanila, 26 “Kalu komian molubat doi yaku, bai 
lobian kona seseangano kotinano, tamano, kona boloki, napau- 


14:26: Mat. 10:37 

pau, utus-utuso, kai butongo susuungo, yana aki namoola teali 
kupololaing. 27 Mian mo aki nayase tanggunge kona sinempangan 
tukon lainge yaku, aki namoola teali kupololaing. 28 Kalu 
meeng komian doi komuyu yase kekendenge komeeng komenala, 
tantu yana naikon osulang moaite looluk kona ongkos sulano 
yana natoiyo oilakai kona doy sukup sulano nakekendenge do 
menaladoo kai aki. 29 Sabab kalu tokita yana aki namoola 
kekendenge, banggokai kona pandasi lapamo kinubai, maka 
sasaibino komian mo kitayo do limangoo naikon kokumbite. 
30 Yanila naikon bantile, ‘Eh, namian nia kekendenge bai 
aki namoola alapayo!’ 31 Kalu meeng kotomundo mo daano 
kosongulo koloon kona suludadu yase poakate tukon tomundo 
bailong mo daano lua kolono koloon kona suludadu, tantu 
do tomundodoo naikon osulang pikikene looluk oilakai yana 
sukup bukuan sulano nalawane kona musudoo. 32 Kalu yana 
toiyo baikon yana aki nabukuan, tantu doi tembo namusu 
daano moodoon, yana naikon makapatu kona bito-bito sulano 
nakabiyo podame.” 33 Doibundu Yesus bantile, “Bunomo doiya 
koidan tukon komuyu. Aki komeeng komian doi komuyudoo 
momoola teali kupololaing, kalu yana aki nakolubangkanggene 
sasaibino.” 


Timuson mo matabal 

(Mat. 5:13; Mlk. 9:50) 

34 “Timusonoo monondok, bai kalu tealimo matabal, moola 
kai nakinotonoi koidan? 35 Akiyono kona totuuk koidan, mau 
motuuk doi asi, mau motuuk pupuk. Jadi tongo sinakukon 
tolong. Kalu daano kotolingaimuyu, ndongoliiyo!” 

Domba mo lapus 

(Mat. 18:12-14) 

't S Daano kooloyo meeng, badaang kopakabi lulu tukon 
AO mian mo inaanggon lokis doi masalakat, lubat 
mondongolii Yesus. 2 Falisi-falisi miano tukon gulu-gulu agama 
mangatambuuno nggimal-nggimai. Yanila bantile, “Seh, namian 
nia mantalima mian mo aki namonondok tukon koidan kaan 
polaing yanila!” 3 Tobikon doiya Yesus salitaikene doi yanila 
koandean nia, 


14:27: Mat. 10:38, 16:24, Mlk. 8:34, Luk. 9:23 15:1-2: Luk. 5:29-30 

Domba mo lapus (15:4) 

4 “Kalu kai meeng komian doi komuyu daano kosakat kona 
domba, maka nalapus komeeng - oilakai naikon kona kinubai? 
Tutuu yana naikon otinggale do dombadoo mo siokolo siodoo 
doi padang bulung, tukon ampakon mo umboliiyo domo 
lapusoo polong laate. 5 Tukon kalu yana pososuunggenemo 
koidan do dombadoo, yana sanaang tuuno, tobikon yana 
tanggunge dombadoo doi bengeno, 6 maka nababayo mule. 
Doibundu yana uange kotula-tulano tukon napokoolanikonan, 
tukon bantile, ‘Mai kita nda laba-laba. Daku domba mo lapus 
lapamo kupososunggene koidan!’ 7 Nah, bunomo lakon koidan 
doi sulugaa daano kolaba-labaan mo lobian kona babasalan doi 
meeng komian mobaladosa mo badodoloon, maka baino doi 
mo sio kolono siodoo komian mo lapamo monondok tukon aki 
napalaluu badodoloon.” 


Doy mo lapus 

8 “Kai ande kata meeng koboine daano kosongulo kona doy 
pelak, maka nalapus komeeng - oilakai naikon kona kinubai? 
Yana naikon suayo kona posi tukon salake kona bonua tukon 
umboliiyo doi yayaa polong pososuunggene doydoo. 9 Salataa 
yana pososuunggene doydoo, yana uange kotula-tulano tukon 
napokoolanian, maka bantile, ‘Yaku sanaang tuuno molapamo 

pososuunggene daku doy mo lapus. Mai kita nda laba-laba!’ 
10 Bunomo lakon kai koidan ko Mian Bisa namalaekat laba- 
laba kalu daano komeeng komian molokis mobadodoloon doi 
nalalim-lalim!” 


Pau mo lapus 

n Yesus bantile koidan, “Daano komeeng kotama mo daano 
lua kona pau malaneno. 12 Kopiyoto bantile doi yana, ‘Tama, 
beenggumo diabudodoo daku buat obos,’ Maka kotamano ebese 
kona buatoo doi napau molua. 13 Bubulaa kooloyo doibundu 
do paudoo piyoto balukenemo kona obos pusakadoo maka 
ampakon doi lipu mo dodoon. Imbali yana akabusemo kona doy 
tukon tubo bebeamo. 14 Sambuno kabuso kona doy sasaibino, 
teali doi lipudoo komalaalan tuuno, tobikon yana sakisaamo. 

15 Maka yana ampakon balimang doi meeng komian modungol 
idoo, mo sumboliiyo yana totooliyo kona babung doi naasi. 

16 Yana bunomo doiya kona malaalan maka baino kaane do 
babung-babungoo nakinaan. Mau kai yana namalaal, akiyo 
komeeng komian mobeena kaan doi yana. 17 Doibundu yana 
toiyo tukon bantile, ‘Mian mo balimang doi tamanggu lobi- 
lobian kona kaanan, bai yaku dimbaa adukono mate laal! 18 Yaku 
naikon lenggeto tukon ampakon doi tamanggu, tukon bantil 
doi yana: Tama, yaku baladosamo doi Mian Bisa tukon doi 
Tama. 19 Akimo nateali koidan yaku inuanggon Tama napau. 
Anggapemo yaku meeng komian mobalimang doi Tama.’ 20 Maka 
yana lenggeto mule ampakon doi tamano. 

Daano mododoon doi bonua, tamano kitayomo yana. Tukon 
napoloongganano tuuno tamano obuleng mololobotiyo, maka 
lebeke tukon umayo. 21 ‘Tama,’ do paudoo bantile, ‘yaku 
baladosamo doi Mian Bisa tukon doi Tama. Akimo nateali 
koidan yaku binantil Tama napau.’ 22 Bai kotamano uange kona 
peleleani-peleleani tukon bantile, ‘Mosobit! Mangala pakean 
mo monondok tuuno, maka popekeikene doi yana. Usokikene 
kosousolut doi limano saono tukon sapatu doi aino. 23 Lapa 
doiya mangala saapi napau mo malanak tukon keletemo. 
Kita naikon kaan tukon mbesi-mbesi. 24 Sabab daku pau nia 
lapamo mate, diabudodoo tubomo koidan; yana lapamo 
lapus, diabudodoo pinososuunggono koidan.’ Maka yanila 
tambuunemo kona balameanan. 

25 Daanoon mobuno doiya, dopaudoo langgongo daanoon doi 
naasi. Salataa yana mule tukon loolanimo kobonua, yana lengele 
komusik alalo tukon osulengan. 26 Yana uange komeeng komian 
doi peleleanidoo, maka mansadai, ‘Oila naiya komo daano doi 
bonua?’ 27 Peleleanidoo timbiliyo, ‘Tuan utuso piyoto abalimo! 
Tukon Tuan tamano mosumboliimo nakinolot kosaapi napau mo 
malanak, sabab yana lapamo laate kona pau daano mosalamat!’ 

28 Do pau langgongodoo nggimal tuuno tobikon yana akimo 
nayase usok doi nabonua. Maka kotamano tobuat tukon asi- 
asiyo yana nausok. 29 Bai yana bantile, ‘Doi taum-taum lalomo 
yaku balimang kokobukuan tuuk doi Tamanggu. Aki nasidutu 
yaku bantayo ko Tamanggu napalenta. Tukon oilakai ko 
Tamanggu nabineekon doi yaku? Mau nabaino meeng kodomba 
akiyoon nasidutu ko Tamanggu beena doi yaku sulano kulame 
tukon tula-tulanggu! 30 Do Tamanggudoo napau lapamo akabuse 
ko Tamanggu nabuat tukon moluko mobalowa, bai sambuno 
yana abali, Tama menggeletene saapi napau mo malanak tuuk 
doi yana!’ 31 ‘Kupau,’ tamano timbiliyo, ‘ikoo daano sidutu 
dimbaa tukon yaku. Sasaibino daku lobo daano mulobo koidan. 
32 Bai kita sio ndalame tukon tetedes, sabab domo utusomudoo 
piyoto lapamo mate, bai diabudodoo lapamo tubo koidan; 
yana lapamo lapus, bai diabudodoo lapamo pinososuunggon 
koidan.’ ” 

Pangabos doy mo pandoi 

Yesus bantile doi napololaing-pololaing, “Daano ko- 
Xvr meeng komian mokaasa. Yana daano komeeng komian 
kona pangabos doy mo ulusiyo kona buat. Do mianoo mokaasa 
malaat lapulan baikon kona pangabos doy akabusemo kona doy. 
2 Jadi yana uange dona pangabos doydoo tukon bantile, ‘Oila 
nia yaku mo lengele tentang ikoo? Diabudodoo salakanggene 
doi yaku kolapulan mosukup tentang mubalimangan moulusiyo 
daku buat. Ikoo aki namoola teali koidan pangabos daku doy.’ 
3 Maka do pangabos doydoo bapikil, ‘Yaku sio oila daku kinubai 
diabudodoo? Daku tuan yase mobeletiyo yaku. Bapasolan, yaku 
aki kubukuan; bakaikabi, yaku mamaa. 4 Yaku daano daku akal; 
kalu yaku naikon lapamo bineleti, yaku sio nadaano badaang 
kotulanggu mo yase asambuwo yaku doi yanila nabonua!’ 5 Jadi 
do pangabos doydoo uange memeeng komian mo basamea doi 
natuan. Doi mo tumbeno, yana bantile, ‘Bulaa komu samea 

doi kutuan?’ 6 Do mianoo timbiliyo, ‘Sakat kogumbang kolisison 
Zaitun.’ Do pangabos doydoo bantile doi yana, ‘Nia komu 
samea sulato. Osulango tukon mosobit mutulise; lima kolono.’ 
7 Doibundu yana bantile doi mian koluano, ‘Tukon Utus, bulaa 
Utus nasamea?’ Do mianoo timbiliyo, ‘Sololoon kokalung 
gandum.’ Do pangabos doydoo bantile doi yana, ‘Nia komu 
samea sulato. Tulisemo alu kosakato.’ 

8 Maka dopangabos doydoo nadungolan mo aki najujul 
nggaalemo kona pangabos doydoo sabab dona tindakanoo mo 
pandoikene; sabab komian doi dunia nia lobian kona pandoiyan 
moatule yanila naulusan doi mian mo tubo doi madialan 
lalomo.” 

9 Maka Yesus basilingan koidan, bantile, “Ndongoliiyo! 
Popakeyo nadunia nia nalobo sulano namalaat tulano, sulano 
kalu nadunia nia nalangge akiyono koanggano koidan, komuyu 
naikon tinalima doi lipu dungolan mo posidutukon. 10 Mian mo 
moola inangga doi langge-langge mopoipoisik lalomo, moola 
nainangga koidan doi langge-langge mobabasal. Bai komian mo 
aki namoola inangga doi langge-langge mopoipoisik lalomo, 
aki namoola inangga doi langge-langge mobabasal lalomo. 
n Jadi, kalu manganai nadunia nia lalomo nalangge komuyu 
akimo namoola inangga, indee komo yase monggianggekene 
doikoo kokaasaan lohani? 12 Tukon kalu manganai mian bailong 
nalangge, komuyu tokitamo aki namoola inangga, indee kai 
komo yase mebee doikoo oilamo komo teali mulangge? 

13 Akiyo komeeng komian moola balimang tuuk doi lua 
kobalimangan. Sabab yana naikon lobian kona seangano 
komeeng tukon doi mo bailongoo, kai yana naikon lobian kona 
satiaan doi nabalimanganoo mo meeng tukon doi bailongoo. 
Bunomo lakon doiya koidan tukon komuyu. Komuyu aki 
namoola balimang motuuk doi Mian Bisa tukon motuuk doi 
buat.” 


Yesus nabantil-bantilan 

(Mat. 11:12-13 , 5:31-32; Mlk. 10:11-12) 

14 Falisi-falisi miano ndongoliiyo sasaibino komo Yesus bantile. 
Maka yanila kokumbite, sabab yanila yase kodoy. 15 Bai Yesus 
bantile doi yanila, “Komuyumo komian motokita talakana doi 


16:13: Mat. 6:24 

mian bailong salaano, bai ko Mian Bisa toiyo konoamu antoko. 
Sabab oila kobanggapi nainaanggon tatandak, ko Mian Bisa 
napokita pepende. 

16 Musa naatulan bineekon tukon nabi-nabi naotunggul, tataap 
pinake polong doi tembo Yohanes Pasau Mian. Salataa 
doiya kosinggatoo Bilita Monondok tentang bulaando ko 
Mian Bisa namapalentaan pokakana ko Tomundo binabilitakon 
banggadudul. Tukon komian pakisaayo kobutongo sulano nateali 
Mian Bisa namian. n Bai tadukai timbu tukon buta komo 
mumuda kona lapusan, luwedoi meeng kohuluf ko Mian Bisa 
naukum lalomo aki nateali. 

18 Indee komo tinggale kona boloki maka naosowaan doi boine 
bailong, do mianoo balasina. Tukon komian mo osowaan tukon 
boine mo lapamo tininggal, balasina koidan.” 

Mian mokaasa tukon Lazalus 

19 “Daano komeeng komian mo kaasa. Kona pakean 
pomaalingi, tukon kona tuboan samba kooloyo sanaang. 
20 Doi nabonua tataapono salaano inosulang komeeng komian 
motalalais kosambuno Lazalus. Kobutongo moono dedeng. 
21 Yana yase totuiyo kotiano tukon ndemel puputo mo otuwong 
doi mianoo mokaasa nameda. Koasu lubat modalepe kona 
dedeng. 

22 Mian motalalaisoo doibundu mate maka malaekat babayo 
doi tampat mosanaang doi Abalaham bibilo doi sulugaa. 
Mianoo mokaasa mate tukon tinadin. “Doi dunia mian momate 
yana sakisaa tuuno. Tukon do tembodoo yana mbalenge imbali 
doi bungkuk, yana kitayo Abalaham doi tampat mo odoon 
tukon Lazalus daano doi Abalaham bibilo. 24 ‘Tama Abalaham!’ 
do mianoo mokaasa nabantilano. ‘Seseange yaku. Sumboliiyo 
Lazalus nasemeke kolimano saono doi paisu lalomo maka 
nalubat mbetokiiyo koaleponggu. Yaku sakisaa tuuno doi aung 
lalomo nia!’ 

“Bai Abalaham timbiliyo, ‘Neneeke ikoo daku pau: doi 
mutuboan ikoo lapamo laate sasaibino komo monondok, bai 
Lazalus laate komo lokis. Diabudodoo yana sanaang dimbaa, 
tukon ikoo sakisaa. 26 Sangalaasan doiya doi nda pokalatanan 
ikoo tukon kami lapamo kinubai komeeng komotombing mo 


16:16: Mat. 11:12-13 16:17: Mat. 5:18 16:18: Mat. 5:32, lKol. 7:10-11 

babasal, sulano komian dimbaa aki namoola ampakon indoko 
tukon mian indoko aki namoola lubat doisumai!’ 27 ‘Kalu 


buno doiya, Tama,’ do mianoo mokaasa nabantilano, ‘yaku 
kabiyo tukon tutuu Tama nasumboliiyo Lazalus doi tamanggu 
nabonua. 28 Daano kolima koutusonggu idoo. Sumboliiyo 
Lazalus naingotiikene yanila, sulano inai napolong yanila 

otuwong doi tampat mosakisaa nia.’ 

29 Abalaham timbiliyo, ‘Doi yanila daanomo Musa nabuku- 
buku tukon nabi-nabi! Sodiiyomo yanila naloingiyo oila komo 
totulis doi bukudoo lalomo!’ ^Bai do mianoo mokaasa 


timbiliyo, ‘Doiya aki nasukup, Tama Abalaham. Bai kalu daano 
komian momate motubo koidan tukon lubat doi yanila, yanila 


naikon badodoloon doi yanila nalalim-lalim.’ 31 Bai Abalaham 
bantile, ‘Bai kalu yanila aki napopusinggene Musa napalenta 
tukon nabi-nabi, pasti yanila aki naikon namangangga koidan, 
mau nadaano komian momate mo tubo koidan.’ ” 


Langge-langge mo mangaanikene komian mokubaiyo kolalim 

(Mat. 18:6-7 , 21-22; Mlk. 9:42) 

n Yesus bantile doi napololaing-pololaing, “Langge- 
langgedoo mo mangaanikene komian mokubaiyo 
kolalim tutuu naikon daano. Bai silakamo kai komian mo 
mangaanikene! 2 Tadukai kalu kobatu gilingan nabinoboikon doi 
bulungo, maka nasinakukon doi tobun lalomo kalu baino yana 
mangaanikene komeeng komian doi mian-mian mopoipoisik nia 
mokubaiyo kolalim. 3 Tobikon doiya, pobadagai! 

Kalu koutusomu baladosa, anuukene yana. Kalu yana 
manasal, ompuniyo yana. 4 Kalu yana baladosa doikoo pitu 
luunggon meeng kooloyo tukon samba-samba luunggon nalubat 
doikoo tukon bantile, ‘Yaku mangkabi maaf,’ ompuniyo yana.” 


Tentang manganggaan 

5 Kolasul bantile doi Temeneno Yesus, “Temeneno, ekeenggele 
komai manganggaan.” 6 Temeneno timbiliyo, “Kalu komuyu 
kopo manganggaan kona kabasalan buno mostol batuno, 
komuyu moola pobantile doi kayung mulbei nia batango, ‘Ikoo 
tokibut tukon tatanom doi tobung,’ pasti do kayungoo batango 
nia naikon loingiyo komu palenta.” 


17:3: Mat. 18:15 

Meeng kopeleleani nalimang 

7 “Kalu andeno meeng komian doi komuyu daano kopeleleani 
mo bapajeko doi asi kai padagai domba. Kalu naikon do 
peleleanidoo abali, oilakai yana bantil doi yana, ‘Mai mosobit 
kaan’? 8 Tantu aki! Kobaliko yana naikon bantile doi yana, 
‘Sadiayo daku kinaan. Pakeyomo kopakean mo bilisii tukon 
totiiliyo yaku daano yaku mokaan tukon monginum; salataa 
lapa doiya ikoo moolamo mukaan.’ ’Peleleanidoo aki napalaluu 
nanggimal sabab lapamo loingiyo kona tuan napalenta, bolikon? 
10 Bunomo koidan komuyu. Kalu komuyu lapamo lakukene 
sasaibino komo pinalentakon doikoo, bantile, ‘Kami tolongo 
peleleani biasa; kami tongo lakukene komai limang!’ ” 


Yesus aline kosongulo komian 

"Yesus naampakonan doi Yelusalem, loloiyo kosipato 
kolipu Samalia tukon Galilea. 1J Salataa usok doi meeng 
kokampung, yana linubotii songulo komian mo seselon kokulito 
mo minosikiton. Yanila kokondong doi naodoonan ,3 tukon 
nggeleamon, “Yesus! Tuan! Seseange kami!” 

14 Salataa Yesus kitayo yanila, yana bantile, “Poampakon doi 
imam, kabiyo yanila napalesayo kobutomuyu.” 

Daano yanila moampakon, lapuso yanila nasesel. 15 Salataa 
meeng komian doi yanila toiyo baikon yana lapamo tangalin, 
yana abali laba-laba nggaale ko Mian Bisa. l6 Maka doi 
Yesus salaano, yana sosuba tukon bakinatauwan doi yana. Do 
mianoo meeng ko Samalia miano. 17 Doibundu Yesus bantile, 
“Bolikon kai daano kosongulo komian komo inalin? Inaando 
domo siodoo koidan? ,8 Bulaando motongo namian nia mo 
lubat komo abali bakinatauwan doi \flian Bisa?” ^’Maka Yesus 
bantile doi mianoo, “Banguno, tukon ampakono. Sabab ikoo 
manganggamo doi yaku, ikoo tangalin.” 


Tembono Mian Bisa lubat sulano namapalenta 

(Mai. 24:23-28, 37-41) 

^Bubulaa ko Falisi miano mansadai doi Yesus koiyano 
ko Mian Bisa nalubatan sulano namapalenta. Yesus timbiliyo, 
“Mian Bisa namapalentaan aki natambuune tukon palo-paloosan 


17:14: Masam. 14:1-32 

mo moola mian kitayo, 21 tobikon komian moola bantile, ‘Mai 
kitayo, naiyamo yana!’ kai, ‘Imbali yana!’ Sabab ko Mian Bisa 
lapamo atambuune kona namapalentaan doi komuyu.” 

22 Salataa lapa doiya Yesus bantile doi napololaing-pololaing, 
“Naikon lubat kotembono komuyu yase mokita meeng kooloyo 
moluwedoi Manusia Napau naoloyo-oloyo, bai komuyu aki moo- 
la kitayo. 23 Sio mian naikon nabantile doikoo, ‘Kitayo, idoo!’ 
kai, ‘Kitayo, dimbaa!’ Bai inaikai komuyu potobuat umboliiyo 
yana. 24 Buno kai kodidip tebeas doi timbu, tukon lalaangan 
doi samba kolipu, bunomo koidan kondoongo Manusia Napau 
doi oloyono. 25 Bai kotumbe-tumbeno yana sio nasinakisaa 
badaang tukon aki natinalima doi mian mobadaang doi lounu 
nia. ^Doi oloyono Manusia Napau nainokitakonan, kondoongo 
buno doi lounu Nuh looluko. 27 Mian kaan monginum, tukon 
osowaan; bunomo doiya kai banggadudul-banggadudul polong 
Nuh nausokon doi kapal lalomo tukon kolomba lubat tukon 
komian sasaibinodoo mate. 28 Koidan buno doi lounudoo Lot. 
Komian kaan monginum, poboluki, basakakon tukon mokubai 
bonua. 29 Bai salataa Lot tobuat doi Sodom, doiya oloyodoo 
aung tukon balelang obulus luwedoi timbu tukon akateyo yanila 
sasaibino. 30 Bunomo lakon kondondoongo naikon kooloyono 
Manusia Napau nainokitakonan. 

31 Doi oloyodoo komian mo daano doi nabonua atono 
bunggono inaimo naobulus sulano naalayo kona lolonggu doi 
nabonua lalomo. Bunomo koidan komian mo daano doi naasi 
inaimo naabali doi nabonua. 32 Neneeke oilamo komo lapamo 
teali tukon Lot naboloki! 33 Mian mo kakaate mosalamatene 
kona tuboan, naikon lapus kona tuboan. Bai komian mo lapus 
kona tuboan naikon salamat. 34 Anggayomo: Doi popookoo, 
lua komian daano momoolo doi meeng kokoi, meeng komian 
naikon binaba tukon komeeng komian koidan inotinggal. 35 Lua 
koboine daano mobagiling gandum, meeng komian naikon 
binaba tukon komeeng komian koidan inotinggal. [^Lua komian 
daano balimang doi naasi, meeng komian naikon binaba, tukon 
komeeng komian koidan inotinggal. ]” 

37 Yesus napololaing-pololaing mansadai, “Naando doiya 
naikon kona tealian, Temeneno?” 

17:26: Teal. 6:5-8 17:27: Teal. 7:6-24 17:28-29: Teal. 18:20-19:25 

17:31: Mat. 24:17-18, Mlk. 13:15-16 17:32: Teal. 19:26 17:33: Mat. 10:39, 16:25, 

Mlk. 8:35, Luk. 9:24, Yoh. 12:25 

Yesus timbiliyo, “Naando kona daanoan kobadan, idoo daano 
kotomisi mokaane kobadan.” 

Andean balu tukon hakim 

1 52 Salataa lapa doiya Yesus basalitakene komeeng 
AO koandean sulano naotunggule kona pololaing-pololaing 
sulano yanila nasidutu sambeang tukon posusa konoamuyu. 
2 Yesus bantile, “Doi meeng kokota daano komeeng kohakim 
mo aki namatakutene ko Mian Bisa, tukon aki napopusinggon 
mau indee komiano koidan. 3 Doi kotadoo daano koidan 
komeeng kobalu mo sidutu momeenggon mangadap doi hakimoo 
mokabiyo kona ulusan nabinela. ‘Tulungiyo yaku moposasalaan 
daku lawan,’ baludoo bantile. 4 Bubulaa kona kalumbit do 
hakimoo aki nayase tulungiyo do baludoo. Bai doibundu do 
hakimoo bapikil, ‘Mau kai naaki kumatakutene ko Mian Bisa 
tukon aki kupopusinggon mau doi inde-indee komiano, 5 bai 
sabab nabalu nia sidutu ngganggue yaku, tadukai yaku belayo 
kona ulusan. Kalu aki, yana naikon sidutu momeenggon lubat 
tukon kubaiyo susa yaku.’ ” 

6 Maka ko Temeneno bantile, “Popalatikanggene oila kona 
binantil do hakimoo mo aki naadil! 7 Nah, oilakai ko Mian Bisa 
aki naikon nabelayo kona mian susuungo naulusan mo bantile 
doi yana oloyo tukon popook? Oilakai yana naikon tunda- 
tundayo kotembono sulano natulunge yanila? 8 Anggayomo: 
Yana naikon belayo mosobit yanila naulusan! Bai kalu naikon 
Manusia Napau lubat, oilakai naikon daano mopinososuunggon 
komian mo mangangga doi yana doi dunia nia?” 

Andean Falisi miano tukon pakabi lulu 

9 Yesus basalitakene koidan naandean nia mo inotuuk doi mian 
mo kitayo komian bailong aki nalobian doi yana, bai anggayo 
baikon kobutongo susuungo monondok. 10 Yesus bantile, “Daano 
kolua komian mo ampakon doi Temeneno Nabonua sulano napo 
sambeang. Komeeng Falisi miano, kobailong meeng kopakabi 
lulu. 11 Do Falisidoo miano kokondong basusuunganggon maka 
sambeang, ‘Oh Mian Bisa, yaku mopolonggon kinatauwan 
doikoo, sabab yaku aki kubuno mian bailong, mo modoko, 
bangakakon, kai balolowa. Yaku basyukuul sabab yaku aki 
kubuno do pakabi luludoo. 12 Yaku bangapatai lua luunggon 
meeng kominggu, tukon yaku sosubakene doikoo songulo 

koobos doi sasaibino daku pandapatan.’ 13 Bai do pakabi luludoo 
dodoon kona kokondongan tukon aki nabalani lelengea doi 
timbu. Tukon soiyo kooyopo yana bantile, ‘Oh Mian Bisa, 
seseange yaku, mian mobaladosa nia!’ ” 

'‘•“Poanggayomo,” Yesus bantile, “salataa mule doi bonua, 
do pakabi luludoo doiyamo ko Mian Bisa natinalima tukon 
bolikon do Falisi mianoo. Sabab memeeng komian mo atandake 
kobutongo naikon inekepende; tukon memeeng komian mo 
ekependeyo kobutongo naikon inakatandak.” 

Yesus balakaatiyo kolabuk-labuk 

(Mat. 19:13-15; Mlk. 10:13-16) 

15 Daano komian mobabayo kona labuk-labuk pauno doi 
Yesus sulano yana taape tukon balakaatiyo yanila. Salataa 
Yesus napololaing-pololaing kitayo doiya, yanila nggimoliiyo 
do mianoo. l6 Yesus uange do labuk-labukoo maka bantile doi 
napololaing-pololaing, “Sodiiyomo kolabuk-labuk nalubat doi 
yaku! Inai popantane yanila, sabab mian mobuno nia komo teali 
anggota Mian Bisa namian. l7 Neneeke! Mian mo aki nalubat 
doi Mian Bisa buno meeng kolabuk, aki naikon nateali anggota 
Mian Bisa namian.” 


Tentang mian mokaasa 

(Mat. 19:16-30; Mlk. 10:17-31) 

18 Meeng kotua-tua Yahudi mansadai doi Yesus, “Tama Gulu 
mo monondok, yaku sio oila daku kinubai sulano namoola 
mantalima tuboan mobisa tukon posidutukon?” 

,9 “Bulaando ikoo mobantile yaku monondok?” Yesus sadaiyo 
doi yana. “Akiyo komo monondok, tongo Mian Bisa susuungo. 
20 Ikoo lapamo toiyo ko Mian Bisa napalenta-palenta: ‘Inai 
mobalolowa, inai mangakate, inai pondikuk, inai moteali sakisii 
mokala-kala, tukon odotiiyo kotamamu tukon tinamu.’ ” 

21 “Sasaibino do palentadoo lapamo yaku loingiyo salataa doi 
kupaumalanekonan,” do mianoo bantile. 

22 Molongol doiya, Yesus bantile, “Daano komeeng kolangge 
mo sio ikoo kubaiyo: Balukene sasaibino komu buat, beekene 
kodoyno doi mian motalalais, tukon ikoo naikon malaat buat 


18:14: Mat. 23:12, Luk, 14:11 18:20: Tob. 20:12-16, Kuai. 5:16*20 

doi sulugaa. Lapa doiya lubato lainge yaku.” 23 Bai salataa do 
mianoo lengele doiya, yana susa sabab yana kaasa tuuno. 

24 Yesus toiyo do mianoo susa konoano, tobikon doiya yana 
bantile, “Maaling tuuno komian mokaasa nateali anggota Mian 
Bisa namian! 25 Tadukai meeng kounta gampang tuuno nausok 
doi pakaut buango, kalu baino meeng komian mokaasa nausok 
doi Mian Bisa na Dunia Boolu.” 

26 Mian badaang mondongolii Yesus mobantile buno doiya 
mansadai, “Kalu buno doiya, indee komo moola salamat?” 

27 Yesus timbiliyo, “Komo aki nateali doi banggapi, teali doi 
Mian Bisa!” 

28 Maka Petulus bantile, “Kitayo! Kami lapamo tinggale komai 
boloki tukon labuk sulano mai malaing Tama.” 

29 “Pomangangga!” Yesus bantile, “Mian mo lapamo tinggale 
kona bonua kai naboloki, kai utuso kai tamano tinano kai 
nalabuk-labuk sabab leleaniyo ko Mian Bisa, 30 do mianoo 
naikon sinoboli bulaa luunggon kolipato naiya budodoo, tukon 
doi lounu naikon molubat yana naikon bineekon kotuboan 
mobisa tukon posidutukon.” 

Yesus basalitakene tuuk kotolu luunggon tentang namatean 

(Mat. 20:17-19; Mlk . 10:32-34) 

31 Yesus pototongikene kona pololaing-pololaing mosongulo 
lua, maka bantile, “Ndongoliiyo! Kita diabudodoo ampakon 
doi Yelusalem. Imbali, sasaibino konabi-nabi natinulis manganai 
Manusia Napau naikon tealimo. 32 Yana naikon sinalakanggon 
doi mian mobolikon Yahudi, naikon mo sosiboliiyo, totulaiyo 
tukon tupeiyo yana. 33 Yanila naikon sakisaayo tukon akateyo 
yana, bai doi oloyo kotoluno, yana naikon tubomo.” 

34 Sasaibino doiya aki naminangalatikon mau soisik doi 
Yesus napololaing-pololaingoo. Koalatino dona bantil-bantilanoo 
sinookonikon doi yanila. Yanila aki natoiyo yana basilingan 
tentang oila. 

Yesus aline meeng komian mopiit bakaikabi 

(Mat. 20:29-34; Mlk. 10:46-52) 

35 Sambuno Yesus adukono polong doi Yelikho, meeng komian 
piit daano moosulang bakaikabi doi loloon bibilo. ^Salataa 
yana ndongoliiyo komian mobadaangoo moalon, yana mansadai, 
“Daano kooila?” 

37 “Yesus, Nasalet mianoo, alon,” yanila bantile doi yana. 

38 Maka do mianoo mopiit nggeleamon, “Yesus, Daud napau! 
Seseange yaku!” 

39 Mian-mian mo doi muka, nggimoliiyo tukon sumboliiyo 
yana natade. Bai yana kabasale kona nggeleamonan, “Daud 
Napau! Seseange yaku!” 

‘“’Yesus tade tukon sumboliiyo komian babayo do mianoo 
mopiit doi yana. Salataa yana polong Yesus mansadai, 41 “Oila 
komu iniyas yaku mo kubaiyo tuuk doikoo?” 

“Tuan,” do mianoo mopiit timbiliyo, “yaku yase mokita.” 

42 Maka Yesus bantile, “Kalu buno doiya, kitayo! Sabab ikoo 
mangangga doi yaku, ikoo tangalin.” 

43 Doiya kotembono yana moolamo mokita, maka yana 
lolainge Yesus tukon bakinatauwan doi Mian Bisa. Sambuno do 
mianoo badaang kitayo do langgedoo, yanila sasaibino nggaale 
ko Mian Bisa. 

Yesus tukon Zakheus 

1 O Salataa Yesus polong doi Yelikho, yana ampakon 
banggadudul pintosiiyo do kotadoo. 2 Doi kotadoo 
daano komeeng kopakabi lulu kapalano mo kaasa. Kosambuno 
Zakheus. 3 Yana yase kitayo indee komiano doi Yesusoo, bai 
sabab komian todudul badaang tukon yana susuungo pepende, 
maka yana aki namoola kitayo Yesus. 4 Jadi, yana obuleng 
mantailukonio domianoo maka liba doi meeng kokayung, sulano 
namoola kitayo Yesus naapa koidan naikon mo alon idoo. 
5 Sambuno Yesus polong doi kayungoo, yana kitayo doi bungkuk 
maka bantile, “Zakheus, obulus mosobit! Sabab yaku sio 
kulubat doi mubonua oloyo nia.” 

6 Zakheus moso-mosobit obulus maka talimayo Yesus tukon 
sanaang. 7 Sasaibino komian mo kitayo do langgedoo tambuuno 
mondommuk. Yanila bantile, “Sse! Yana ampakon sambu doi 
mianoo mo aki namonondok nabonua!” 

8 Doibundu doi nabonua, Zakheus kokondong tukon bantile 
doi Yesus, “Temeneno, sembeleng daku buat naikon yaku 
beekene doi mian motalalais; tukon doi indee komian mo 
biasamo yaku tipuwo, naikon yaku bayale koidan doi yana 
sangkap luunggon kolipato!” 

9 Maka Yesus bantile, “Naiya kooloyono ikoo tukon sasaibino 
boloki tukon labuk Mian Bisa salamatenemo tukon binee tuboan 

Ala ba tango langaano (19:4) 

mo boolu, sabab ikoo koidan Abalaham nakatulunan. 10 Manusia 
Napau lubat sulano umboliiyo tukon salamatene komian mo 
tapa.” 

Andean doy mosoni 

(Mat. 25:14-30) 

11 Daano komian momondongolii Yesus mobasilingan, yana 
basalitakene komeeng koandean. Sabab, doiya kosinggatoo yana 
daano moloolani ko Yelusalem, tukon komian aanggene baikon 
ko Mian Bisa mosobit naikon namapalenta buno Tomundo doi 
dunia. 12 Yesus bantile, “Daano komeeng komian moinodotii mo 
ampakon doi lipu mo odoon sulano nabiningkat teali tomundo, 
doibundu abali. 13 Akiyoon naluwe yana uange songulo komian 
napeleleani, maka beena yanila meeng-meeng posindool doy 
mosoni. ‘Pobadagango tukon nia doy nia modaanon yaku 
moampakon,’ kona bantilano doi yanila. 14 Bai do lipudoo 
tumbuno misikitene yana. Jadi sambuno lapa yana luwe, yanila 
makapatu sosumbolii sulano napopitoikene, ‘Kami aki nayase 
namian nia nateali mai tomundo.’ 

15 Bai do moinodotidoo biningkato teali tomundo, doibundu 
abali doi nalipu. Soisobiton yana uange kona peleleani- 

peleleani namangadap, sulano natoiyo bulaa kona untung 
yanila mo lapamo talimayo. 16 Peleleani tumbeno lubat tukon 
bantile, ‘Tuan, meeng komu doy mosoni Tuan nabineekon, 
yaku lapamo tealikene songulo.’ 17 ‘Monondok,’ tuanoo bantile, 
‘ikoo peleleani momondok! Sabab langge-langge mo poipoisik 
ikoo moolamo inangga, yaku naikon tealikene ikoo kapalaiyo 
kosongulo kota.’ 18 Peleleani koluano lubat tukon bantile, ‘Tuan, 
meeng kodoy mosoni Tuan nabineekon, yaku lapamo tealikene 
lima.’ l9 Tomundodoo bantile doi peleleanidoo, ‘Ikoo naikon 
teali kapalaiyo lima kokota.’ “Peleleani bailong lubat tukon 
bantile, ‘Tuan, naiya Tuan nadoy; yaku abese doi lenso lalomo. 
21 Yaku matakutene doi Tuan, sabab Tuan mian mo balani. Tuan 
alayo oila komo bolikon Tuan koona, tukon Tuan mangala 
hasil doi lipu Tuan mo aki nabasakakon.’ 22 Tomundodoo bantile 
doi yana, ‘Ikoo peleleani mo lokis! Pokokonoi tukon mubantil- 
bantilan susuumu yaku naikon ukume ikoo. Ikoo toiyo yaku 
mian mo balani: yaku alayo oila komo bolikon koonggunan 
tukon mangala hasil doi lipu mo aki kubasakakon. 23 Kalu buno 
doiya bulaa ikoo aki muusekene do doydoo doi bank sulano 
kalu naikon yaku abalimo yaku moola mantalima do doydoo 
tukon bungano?’ 24 Doibundu tomundodoo bantile doi mianoo 
mo kokondong idoo, ‘Alayo do doydoo doi yana tukon beekene 
doi peleleanidoo mo daano songulo kona doy maasoo.’ 25 Bai 
mianoo bantile, ‘Tuan, yana anomo kosongulo.’ “Tomundodoo 
timbiliyo, ‘Neneeke: mian mo lapamo daano, doi yana naikon 
binee lobian badaang koidan. Bai mian mo aki nadaano mau 
meeng, oila komo daano doi yana inala koidan doi yana. 
27 Tukon diabudodoo babayomo doi sumai daku musu-musudoo 
mo aki nayase yaku kuteali tomundo. Akateyo yanila sasaibino 

doi salaanggu!’ ” 

Yesus usok Yelusalem tukon nggaangan 

(Mat. 21:1-11; Mlk. 11:1-11; Yoh. 12:12-19) 

28 Salataa Yesus bantilemo sasaibino doiya yana ampakon lo- 
lukoniyo yanila moampakon doi Yelusalem. 29 Salataa loolanimo 
ko Betfage tukon Betania doi Zaitun Bunggulo, yana sumboliiyo 
lua kona pololaing ampakon loolukon. ““Poampakono doi 
kampungoo doi salaanggitadoo,” Yesus bantile doi yanila, “kalu 


19:26: Mat. 13:12, Mlk. 4:25, Luk. 8:18 

Meeng kokeledai napau (19:30) 

naikon komuyu usok imbali, komuyu naikon kitayo komeeng 
koadalan napau motokooton. Do adalanoo akiyoon nabiasa 
mian lqkitiyo. Liate doi nakinootonan do adalanoo tukon 
babayo doi sumai. 3, Kalu mian mansadai doikoo, ‘Bulaando 
komuyu mosodiiyo do adalanoo?’ bontiikene, ‘Temeneno 
palaluuwo.’ ” 

32 Yesus napololaingoo molua ampakono, tukon laate 
sasaibino bisa buno dona binantiloo. 33 Sodo yanila sodiiyo 
do adalanoo napau, kotumbuno bantile doi yanila, “Bulaando 
komuyu mosodiiyo do adalanoo?” 

34 Yanila timbiliyo, “Temeneno palaluuwo.” 35 Maka yanila 
babayo do adalanoo napau doi Yesus. Doibundu yanila abese 
kona jubah doi adalanoo bungkuto maka tomboniiyo Yesus 
molakit doi bungkono. ^Sodo yana alon tukon molokiti 
adalanoo, komian ambasene kona pai jubah doi loloon. 

37 Salataa Yesus adukono polong doi Yelusalem, doi loloon 
mo tinokolui ko Zaitun Bunggulo, sasaibino kona pololaing-po- 
lolaing mo badaangoo tambuuno nggele-nggeleamon nggaale ko 
Mian Bisa tukon bakinatauwan doi yana sabab sasaibino komo 
minasaingdinggon lapamo yanila kitayo. 38 Yanila nggeleamon, 
“Binalakaati ko Tomundo mo lubat tobikon Temeneno sambuno! 
Namonondokan doi sulugaa, tukon natanggaalan ko Mian Bisa!” 

39 Bubulaa ko Falisi miano doi antala mianoo badaang bantile, 
doi Yesus, “Tama Gulu, sumboliiyo Tama napololaing-pololaing 
natade.” 

‘“’Yesus timbiliyo, “Poanggayomo! Kalu yanila tade, batu-batu 
nia naikon nggeleamon.” 

Yesus kokiiliyo ko Yelusalem 

4, Salataa Yesus loolaniyomo tuuno ko Yelusalem, tukon 
kitayo do kotadoo, yana kokiiliyomo. 42 Bantile, “Mbalais, 
bulaando kona monondokan kalu oloyo nia ikoo toiyo oila komo 
moola lubatene kopodamean! Bai diabudodoo ikoo aki namoola 
kitayo. 43 Ikoo naikon toupiyo komeeng koloonu, naando 
komu musu kubaiyo kohalangan-halangan potikunggon ikoo; 
yanila naikon lobosiyo ikoo tukon desaake ikoo doi sasaibino 
kopasu. ^Yanila naikon akabuse ikoo polong sasaibino komu 
mian; tukon akiyo komeeng kobatu naikon yanila mosodiikene 
natosusun doi natangabosan, sabab ikoo aki mupalatikanggene 
kotembono ko Mian Bisa nalubatan sulano nasalamatene ikoo!” 


Yesus usok doi Temeneno Nabonua 

(Mat. 21:12-17; Mlk. 11:15-19; Yoh. 2:13-22) 

^Yesus usok doi Temeneno Nabonua tukon tambuuno siikayo 
kopadagang-padagang idoo. 46 “Doi Kitab Moliyous lalomo,” 
yana bantile doi yanila, “totulis buno naiya: Mian Bisa bantile, 
‘Daku bonua teali bonua sambeangan.’ Bai komuyu tealikene 
tampat pondikukan!” 

47 Samba kooloyo Yesus mongotunggul doi Temeneno 
Nabonua lalomo. Imam-imam kapalano, tukon gulu-gulu agama, 
tukon katua-katua Yahudi yase akateyo yana, ^bai aki namalaat 
loloon sulano nalakukanggene do langgedoo, sabab sasaibino 


19:38: Saad. 118:26 19:46: Yes. 56:7, Yel. 7:11 19:47: Luk.21:37 

komian banggadudul mondongolii yana, tukon tatalik doi 
nabantil-bantilan. 


Pasadai tentang Yesus nahaak 

(Mat. 21:23-27; Mlk. 11:27-33) 

^oi °^°y° meen g> Yesus daanon mongotunggul tukon 
babilitakene ko Bilita Monondok moluwedoi Mian Bisa 
doi mian modaanon doi Temeneno Nabonua lalomo. Imam- 
imam kapalano, tukon gulu-gulu agama, polaing kokatua-katua 
Yahudi, lubat 2 tukon bantile doi Yesus, “Soba bontiikene doi 
kami oila komu dasal mokubaiyo sasaibino nia? Indee komo 
beena haak doikoodoo?” 

3 Yesus timbiliyo, “Yaku yase koidan momansadai. Soba 
bontiikene doi yaku, 4 Yohanes mansau mian tukon indee 
nahaak? Mian Bisa kai banggapi?” 

5 Maka yanila tambuuno mopopikilanggene, “Kalu kita 
bantile, ‘Tukon Mian Bisa nahaak,' yana naikon bantile, ‘Kalu 
buno doiya, bulaando komuyu aki pomangangga doi yana?' 6 Bai 
kalu kita bantile, ‘Tukon banggapi nahaak,' sasaibino komian 
naikon sakule batu kita, sabab yanila anggayo baikon Yohanes 
meeng konabi." 7 Jadi yanila timbiliyo, “Kami aki mai toiyo.'' 

8 Maka Yesus bantile doi yanila, “Kalu buno doiya mau yaku 
aki naikon kumobontiikon doikoo tukon indee nahaak yaku 
mokubaiyo sasaibino naiya.'' 

Andean polimang-polimang anggul asino 

(Mat. 21:33-46; Mlk. 12:1-12) 

9 Yesus basalitakene doi mianoo, andean nia koidan, “Daano 
komeeng komian mo sakaiyo komeeng koanggul asino. Yana 
matambokene do asidoo doi bubulaa komo limange maka luwe 
taus doi lipu bailong tukon dungol malumbit idoo. 10 Salataa 
laatemo kotembono bapupuiyan anggul saono, do asidoo 
tumbuno sumboliiyo kona peleleani doi polimang-polimangoo 
sulano natalimayo kona obos. Bai do polimang-polimangoo 
bobokiiyo do peleleanidoo tukon sumboliiyo yana mule tukon 
akiyo kona kinanggi. n Maka do asidoo tumbuno sumboliiyo 
koidan meeng kopeleleani bailong; bai do peleleanidoo 
binobokii koidan tukon do polimang-polimangoo totulaiyo, 

maka sinumbolii mule tukon akiyo kona kinanggi. 12 Doibundu 
do asidoo tumbuno sumboliiyo kona peleleani kotoluno. Bai 
do peleleanidoo binobokii koidan doi polimang-polimangoo 
tukon sinakukon doi asidoo tonggulungo. 13 Doibundu do asidoo 
tumbuno bantile, ‘Yaku sio oila daku kinubai koidan? Yaku 
naikon sumboliiyo daku pau sineang susuungo. Tantu yana 
naikon yanila odotiiyo!’ 14 Bai salataa do polimang-polimang 
asidoo kitayo do asidoo tumbuno napau, yanila pobotiiyonggon 
meeng tukon bailong, ‘Naiyamo yana komo haakiyo. Mai nda 
akateyo yana, sulano kita komo laate kona haak.’ 15 Maka yanila 
boboiyo babayo doi asidoo tonggulungo maka yanila akateyo.” 

Maka Yesus mansadai, “Nah, kalu do asidoo tumbuno 
abali, yana naikon oila kona kinubai doi polimang-polimangoo? 
,6 Tantu yana naikon lubat tukon akateyo do polimang- 
polimangoo, maka nasalakanggene do asidoo doi polimang- 
polimang bailong.” 

Molongol doiya, bantilo komianoo doi Yesus, “Kona 
tutuuwan aki!” 

17 Yesus kitayo yanila maka bantile, “Kalu buno doiya, oila 
koalatino naiya ayatia doi Kitab Moliyous lalomo? 

‘Batu mo aki napinake doi tukang bangunan, lapamo teali 
batu mo tutuu.’ 

,8 Sasaibino komian mo otuwong doi batudoo naikon manas; 
tukon indee do batudoo napinisa naikon mopipis teali ambata.” 

Soal babealan lulu 

(Mat. 22:15-22; Mlk. 12:13-17) 

19 Gulu-gulu agama tukon imam-imam kapalano toiyo baikon 
do andeanoo Yesus otuuke doi yanila. Tobikon doiya yanila yase 
lakoyo yana doiya singgat koidan, bai yanila matakutene komian 
badaang. 20 Jadi yanila mounggolii todanan mo monondok. 
Yanila matambo mian sulano nababunokon mian mo moloyos 
konoano, tukon sumboliiyo domianoo moodinggalayo Yesus 
tukon pasadai-pasadai, sulano yanila namoola salakanggene 
yana doi haak tukon kakuasaan gubelnul. 21 Maka do mianoo 
mo lapamo tinambo bantile doi Yesus, “Tama Gulu, kami 
toiyo baikon sasaibino Tama nabantilan tukon nainotunggukon 
bisa. Kami toiyo koidan Tama mongotunggul tukon natutuuwan 

manganai Mian Bisa namongiasan motuuk doi banggapi, 
sabab Tama aki napiliyo komian. 22 Tobikon doiya soba Tama 
bontiikene doi kami, manulut palatulan nda agama, moola 
kai nda babeal lulu doi Tomundo kai aki?” 23 Bai Yesus toiyo 
yanila naakal. Tobikon doiya yana bantile, 24 “Soba okitakene doi 
yaku komeeng kodoy pelak. Indee kai gambalo tukon sambuno 
naiya?” 

“Tomundo!” yanila timbiliyo. 

25 “Kalu buno doiya,” Yesus bantile doi yanila, “beekene doi 
Tomundo, oila komo Tomundo koona tukon komo doi Mian 
Bisa, oila komo Mian Bisa koona.” 

26 Tokita doi mian badaang salaanodoo yanila aki namoola 
malaat meeng kokasalaan modaano doi Yesus. Yanila tongo tade 
tolong tukon masaingdinggene kona potimbilidoo. 

Soal natuboan luwedoi matean 

(Mat. 22:23-33 ; Mlk. 12:18-27) 

27 Bubulaa kobenseno ko Saduki miano lubat doi Yesus. 
(Yanila doiyamo kobenseno napikilan baikon komian momate 
aki naikon natubo koidan.) Yanila mansadai doi Yesus, 28 “Tama 
Gulu, Musa tulise naukum nia tuuk kita: Kalu meeng komala- 
malane mate tukon akiyo kona pau, maka koutuso sio 
nakilayo kobaluno sulano nadaano kona tulunan doi mianoo 
mo lapamo mate. 29 Biasa daano kopitu komian montulutus. 
Kolanggongo osowaano, maka mate akiyoon nadaano kona pau. 
30 Doibundu koluano osowaan tukon baluno, bai yana koidan 
mate akiyo kona pau. 31 Langge mo pokakana teali koidan 
tukon utuso kotoluno tukon banggadudul polong doi kopituno. 
32 Doibundu do boinedoo mate. 33 Doi oloyono komian momate 
nainotuboiyan koidan, indee kai naboloki do boinedoo? Sabab 
domo pituiladoo lapamo pokila tukon yana.” 

34 Yesus timbiliyo, “Mian mo tubo nia budodoo osowaan, 
35 bai mian mo moola sulano nainotuboi doi namatean, tukon 
tubo naikon doi lounu naikon mo lubat yanila aki naosowaan. 
^Kondoongo yanila buno malaekat, tukon aki namoola mate. 
Yanila daano Mian Bisa napau-pau, sabab yanila inotuboi 
koidan doi namatean. 37 Musa susuungo okitakene tukon tontong 
baikon komian momate naikon inotuboi koidan. Doi natulisan 

lalomo tentang do mosolotoo mokait yana bantile Mian Bisa 
pokakana ‘Abalaham na Mian Bisa, Ishak na Mian Bisa tukon 
Yakub na Mian Bisa’. 38 Nah, do Mian Bisadoo bolikon mian 
mate na Mian Bisa! Yana mian-mian motubo na Mian Bisa! 
Sabab motuuk doi Mian Bisa, sasaibino komian tubo.” 

39 Bubulaa kogulu agama bantile, “Tama Gulu napotimbili 
monondok tuuno.” 40 Tobikon yanila akimo nabalani koidan 
momansadaikene komeeng kolangge doi Yesus. 

Soal Tomundo Pasalamat 

(Mat. 22:41-46; Mlk. 12:3 5-3 7j 

41 Yesus mansadai doi yanila, “Bulaando kai momoola 
nabinantil baikon ko Tomundo Pasalamat Daud natulunan? 
42 Banggokai Daud susuungo bantile doi buku Mazmul lalomo, 

‘Temeneno bantile doi ku Temeneno: 

Osulango doi bakalinganggu sembeleng, 

43 polong yaku tealikene komu musu-musu 
taaluuk doikoo.’ 

44 Jadi kalu Daud bantile do Tomundo Pasalamatonoo, 
‘Temeneno’, bulaando kona tealian yana mo Daud natulunan?” 

Poingotii sulano bada-badagai doi gulu-gulu agama 

(Mat. 23:1-36 ; Mlk. 12:38-40) 

4s Daano komian molongol Yesus mobasilingan, yana bantile 
doi napololaing-pololaing, ^“Pobada-badagai doi gulu-gulu 
agama. Yanila yase amba-ambakon tukon jubah mo bulusan, 
tukon yase inodotii doi labotan-labotan. Yanila yase kotampat- 
tampat motongodotii doi bonua kaleda lalomo tukon doi 
lamean-lamean. 47 Yanila kokoliiyo kobalu-balu tukon lambase 
kona bonua. Tukon sulano napo tombukiyo doi yanila 
nakulokisanoo, yanila sambeang bulu-bu-lusan! Yanila naukuman 
naikon babalat!” 


Meeng kobalu nasosubakon 

(Mlk. 12:41-44) 

^ Doi Temeneno Nabonua, Yesus kitayo komian mokaasa 
Ad A mousekene kona doy doi peti basosubakonan lalomo. 
2 Yana kitayo koidan komeeng kobalu mo talalais tuuno, 

mongusokon lua kodoy tambaga. J Maka Yesus bantile, 
“Ndongoliiyo: nabalu nia mongusokon lobian kona kadaang doi 
sasaibino kobailong. 4 Sabab yanila sasaibino beekene luwedoi 
nalobianan kona buat. Bai nabalu nia, mau kai natalalais tuuno, 
beekene sasaibino komo daano doi yana moi yana palaluuwo 
susuungo tuuk doi natuboan.” 

Yesus basilingan tentang Temeneno Nabonua naminanasan 

(Mai. 24:1-2; Mlk. 13:1-2) 

5 Daano komian mo basilingan tentang bulaando ko Temeneno 
Nabonua namonondokan mobinubungai tukon batu mo 
monondok tukon langge-langge mo sinosubakon doi Mian Bisa. 
Maka Yesus bantile doi yanila, 6 “Totiiliyo daano kotembono 
sasaibino komuyu mo kitayo nia naikon minanas; akiyono mau 
nabaino meeng kobatu dimbaa naikon mo totinggal tosusun doi 
natangabosan!” 


Nasusaan tukon poloilokis 

(Mat. 24:3-14; Mlk. 13:3-13) 

7 Yanila mansadai doi Yesus, “Tama Gulu, oilakai kotembono 
do langgedoo natealian? Tukon oilakai kopaloosano baikon 
molapamo polong kotembono do langgedoo natealian?” 

8 Yesus bantile, “Pobadagai, inai napolong komuyu inokolii. 
Badaang naikon komian molubat tukon babayo kosambunggu, 
tukon bantile, ‘Yakumo kai yana!’ tukon ‘Laatemo kotembono.’ 
Bai inaikai komuyu pololainge yanila. 9 Inaikai koidan pomatakut 
kalu komuyu molongol kobilita tentang polobosian tukon 
ponggimakonan. Sasaibino doiya sio nateali loolukon. Bai doiya 
koalatino akiyoon baikon nalaate kotembono kona kiamatan.” 

10 Maka Yesus banggadudulkene kona salita, bantile, “Bang- 
sadoo mo meeng naikon polobosi lawane kobangsa bailong, 
tukon negala momeeng naikon molobosio konegala bailong. 
11 Doi yayaa naikon teali koleali mo babasal, silakaan malaalan 
tukon sesel. Naikon teali kolanggedangge mo minosikiton 
tukon mominatakauton doi timbu. 12 Bai akiyoon sasaibino 
doiya nateali, komuyu naikon linako tukon sinakisaa. Komuyu 
naikon inadili doi bonua-bonua kaleda tukon inusokon doi 
talunggu lalomo. Tukon komuyu naikon sinalakanggon doi 
tomundo-tomundo salaano tukon mobalakuasa sabab komuyu 
kupololaing. ,3 Doiyamo komu todanan sulano mupelenggene 

ko Bilita Monondok moluwedoi Mian Bisa. 14 Pobatetel baikon 
komuyu aki naikon pomatakut tentang oila komo sio pobantile 
motuuk doi mubelaano kobutomu. l5 Yaku susuunggu naikon 
beena ikoo bantil-bantilan tukon pandoiyanoo, tobikon akiyo 
komeeng komian doi musu-musudoo momoola lawane kai 
akiyenggene oila kopo binantil. “Komuyu naikon dinadaat 
doi tinamu tamamu, doi utus-utusomu, doi mumontolidanan 
tukon doi tula-tulamu. Kosoobos doi komuyu naikon yanila 
akateyo. ,7 Komuyu naikon minosikiton doi sasaibino komian 
sabab komuyu kupololaing. 18 Bai meeng kobuuk doi olumu 
aki naikon nalapus. 19 Kalu komuyu bataanggon tukon sabal, 
komuyu naikon salamat.” 

Yesus basilingan tentang Yelusalem namanasan 

(Mat. 24:15-21; Mlk. 13:14-19) 

2# “Kalu komuyu kitayo ko Yelusalem suludadu namanasano, 
komuyu naikon toiyo baikon do kotadoo akimo namalumbit 
koidan naikon minanaso. 21 Doiya kosinggatoo siokai komian mo 
daano doi Yudea naobuleng doi bungkuko. Yanila mo daano doi 
kota lalomo sio natinggale do kotadoo, tukon yanila mo doi kota 
tonggulungo inai nausok doi kotadoo lalomo. 22 Sabab do oloyo- 
oloyodoo daano ‘Oloyo-oloyo Ukuman Nainotuwongan’, sulano 
tukon ^buno doiya tealimo oila komo lapamo totulis doi Kitab 
Moliyous lalomo. 23 Bukan maen kona susaan do oloyo-oloyodoo 
motuuk doi boine mo tianan, tukon pau tinano mo daano 
mosusuwo kona pau! Nakampung nia naikon toupiyo kosusaan 
mo babasal, tukon ko Temeneno naikon ukume kobangsa nia. 
24 Daano komo naikon inakate tukon sabel, daano koidan naikon 
komo binaba buno mian motinaan doi mian-mian nalipu; tukon 
mian mo aki natingoniiyo ko Mian Bisa naikon tudo-tudongiiyo 
Yelusalem polong kabus kotembono mo lapamo Temeneno 
tantukanggene tuuk doi yanila.” 

Manusia Napau nalubatan 

(Mat. 24:29-31; Mlk. 13:24-27) 

25 “Totiiliyo doi oloyo, bituwon, tukon bituon-bituon pauno 
naikon natokita kopalo-paloosano. Doi dunia, kobangsa-bangsa 
naikon matakut tukon bingung mosasalaane kobokol alalo 


21:14-15: Luk. 12:11-12 21:22: Hos.9:7 

tukon tobun liaako. 26 Kobanggapi naikon matakut tuuno 
mosasalaane oila naikon komo teali doi posaapon nadunia nia, 
sabab komo kuasaiyo kodapang naikon teali nggabut. 27 Doiya 
kosinggatoodoo Manusia Napau naikon lubat doi bunong 
lalomo tukon nakuasa tukon namonondokan mo babasal. 
28 Kalu do langge-langgedoo tambuuno teali, banguno tukon 
bingkate koolumu, sabab naapa doiya koidan komuyu naikon 
sinalamatono.” 


Ala batango teali meeng kootunggul 

(Mat. 24:32-35 ; Mlk. 13:28-31) 

29 Maka Yesus salitaikene doi yanila naandean buno naiya, 
kona bantilano, “Popalatikanggene koala batango tukon 
sasaibino kokayung batango bailong. 30 Kalu kolende-lendeno 
mulaimo tokita, komuyu toiyo baikon loolanimo koloonu 
napintalan. 31 Bunomo koidan kalu komuyu kitayo do langge- 
langgedoo moteali, komuyu naikon toiyo baikon ko Mian Bisa 
mosobit naikon namapalenta buno Tomundo. 

32 Potoiyo! Langge-langgedoo naikon teali akiyoon komian mo 
tubo diabudodoo nia mate sasaibino. 33 Timbu tukon buta naikon 
lapus, bai daku bantilan tataap posidutukon.” 

Palaluu bada-badagai 

34 “Dagaiyo kobutomu, inai napolong komuyu todudul 
nggabut bala-balamean tukon inume komo ininum momosopot, 
kai todudul pikikene kosoal-soal mutuboan, tobikon komuyu 
akipo batotobo salataa do oloyodoo sosinggoton tokita. 35 Sabab 
do Oloyodoo naikon lubat buno palako doi sasaibino komian 
doi dunia nia bungkono. 36 Pobada-badagai, tukon posambeang 
sidutu sulano komuyu pobukuan atasiyo sasaibino kolangge 
naikon mo teali tukon komuyu moola mangadap doi Manusia 
Napau.” 

37 Yesus mongotunggul doi Temeneno Nabonua doi oloyo 
tukon doi popookodoo yana ampakon doi Zaitun Bunggulo 
tukon dungol idoo. 38 Samba kodowa-dowa sasaibino komian 
lubat doi Temeneno Nabonua sulano namondongolii Yesus 
naotunggul. 


21:25: Yes. 13:10, Yehz. 32:7, Yo. 2:31, Ink. 6:12-13 21:27: Dan. 7:13, Ink. 1:7 

21:37: Luk. 19:47 

Pomeenggonan motuuk doi Yesus 

(Mat. 26:1-5; Mlk. 14:1-2; Yoh. 11:45-53) 

Lamekanano ko Loti Moakiyo kona Lagi mo 
sinombuikon Paskah naikon loolanimo. 2 Imam-imam 
kapalano tukon gulu-gulu agama daano mounggolii loloon 
sulano Yesus nainakate secala aki natotoi, sabab yanila 
matakutene komian badaang. 

Yudas yase dadaate Yesus 

(Mat. 26:14-16; Mlk. 14:10-11) 

3 Doibundu Ibiliis usokiyo Yudas mo sinombuikon Iskaliot, 
doiyamo meeng komian doi songulo lua do Yesus napololaing. 
4 Tobikon doiya Yudas ampakon tukon pobisalai tukon imam- 
imam kapalano tukon padagai kapalano ko Temeneno Nabonua 
tentang bulaando yana namoola salakanggene Yesus doi yanila. 
5 Yanila sanaang tuuno tukon dandiyo sulano nabeena doy 
doi yana. 6 Yudas yasemo tukon tambuuno moumbolii todanan 
sulano nasalakanggene Yesus doi yanila, tukon akiyo komian 
motoiyo. 


Pasadiakon kinaan Paskah 

(Mat. 26:17-25; Mlk. 14:12-21; Yoh. 13:21-30) 

7 Laatemo kooloyono ko Lamekanano ko Loti Moakiyo kona 
Lagi baikon kodomba kinolot sulano nakinaan doi Paskahdoo. 
8 Maka Yesus sumboliiyo Petulus tukon Yohanes, “Ampakono 
sadiayomo kokinaan Paskah motuuk doi kita.” 

9 “Inaando Tama nayasano komai sadiakanano?” yanila 
mansadai. 

10 Yesus timbiliyo, “Salataa komuyu usok doi kota, meeng 
komala-malane mo daano makanggi meeng koselekan moono 
paisu naikon pososuung tukon komuyu. Lainge yana doi bonua 
nausokan, n tukon bontiikene doi bonuadoo tumbuno; Gulu 
bantile, ‘Inaando kotampato sulano daku pololaing-pololaing 
tukon yaku makaan kinaan Paskah?’ 12 Bonuadoo tumbuno 
naikon tudoikene doikoo komeeng kokombiang doi papak mo 
babasal, motasadiamo tukon lolongguno. Sadiayomo sasaibino 
indaa.” 


22:1: Tob. 12:1-27 

13 Maka Petulus tukon Yohanes ampakono maka laate 
sasaibino bisa buno doi Yesus nabantilano. Maka yaniladoo 
sadiayomo kokinaan Paskahdoo. 

Temeneno napalajamuan 

(Mat. 26:26-30; Mlk. 14:22-26; IKol. 11:23-25) 

14 Salataa laatemo kotembono motuuk makaanan kinaan 
Paskahdoo, Yesus poosulongii tukon napololaing-pololaing doi 
tampat palajamuan. 15 Maka yana bantile doi yanila, “Yaku 
yase tuuno momakaan kinaan Paskah nia polong komuyu 
akiyoon kusakisaa. l6 Sabab, poanggayomo: Yaku akimo naikon 
kumakaan nia koidan polong doi palajamuanoo alatino nai 
nokitakonan doi Mian Bisa na Dunia Boolu.” 

l7 Lapa doiya Yesus bingkate kogalaas anggul, maka sambeang 
syukuul doi Mian Bisa, doibundu bantile, “Alayomo naiya, 
tukon ebe-ebesemo; 18 sabab potoiyo: tambuun diabudodoo yaku 
aki naikon momonginum naanggulia koidan polong doi Mian 
Bisa nalapaan balakuasa tukon tutuuno.” 

19 Lapa doiya Yesus mangala loti. Tukon salataa lapa 
sambeang syukuul, yana bisi-bisiliyo do lotidoo tukon limano 
maka beekene doi yanila, tukon bantile, “Naiyamo kobutonggu 
[mo sinalakanggon tuuk komuyu. Kubaiyo naiyo sulano 
poneneeke yaku.” 20 Bunomo koidan salataa lapa kaan, yana 
beekene do galaas angguloo doi yanila tukon bantile, “Galaas 
nia daano Mian Bisa napaladandian mo boolu, mo sinahkanggon 
tukon saunggu - sau mo kinundang tuuk komuyu].” 

21 “Bai kitayo! Mian mo dadaate yaku daano polaing yaku 
dimbaa! 22 Manusia Napau takainomo naikon mate pokakana 
komo lapamo Mian Bisa tantukanggene; bai silakamo komian 
mo dadaate yana!” 

23 Maka yanila tambuuno posada-sadai meeng tukon bailong, 
indee miano doi antala yaniladoo naikon komo lakukanggene do 
langgedoo. 


Pogagaiyan tentang indee komo babasal 

24 Doi antala pololaing-pololaing Yesus sumbot kopoodangaa- 
nian tentang indee doi yanila komo sio nainaanggon babasal 


22:20: Yel. 31:31-34 22:21: Saad.41:9 

tuuno. 25 Yesus bantile doi yanila, “Bangsa natomundo-tomundo 
mo aki natingoniiyo ko Mian Bisa pipike kona layat, tukon 
kona pongulus-pongulus mosinombuikon Tadagai Layat’. 26 Bai 
komuyu aki namoola buno doiya. Kona tutuuwan, mian mo 
babasal doi antala komuyu sio nateali buno mo poipoisik tukon 
kopongulus sio nateali buno peleleani. 27 Indee kai komo lobian 
kona babasalan: mian mo osulang kaan doi meda, kai mian mo 
leleaniyo yana? Tantu do mian mo osulangoo. Bai yaku daano 
doi antala komuyu pokakana kopeleleani. 

28 Doi sasaibino daku kasusaan, komuyu sio posidutu polaing- 
laing tukon yaku. 29 Bunomo kai Tama lapamo beena doi 
yaku haak sulano kumapalenta, bunomo kai koidan yaku 
naikon beekene doikoo do haakoo. 30 Tukon kalu buno doiya 
moola tulut balasanaang tukon yaku doi tembo yaku teali 
Tomundo. Tukon komuyu naikon osulang doi bungkuk songulo 
lua kokulusii tuuk mopalentayo songulo lua kobangsa Islael 
benseno.” 

Bantilan baikon Petulus akiyenggene naikon Yesus 

(Mat. 26:31-35 ; Mlk. 14:27-31; Yoh. 13:36-38) 

31 “Simon, Simon, ndongoliiyo! Ibiliis lapamo binee izin 
sulano naujio komuyu; buno gandum inalaas doi kulito tobikon 
inalaas doi mo kulokis. 32 Bai yaku lapamo sambeang tuuk ikoo, 
Simon, sulano komu manganggaan inai nabolii. Tukon kalu ikoo 
lapamo abali doi yaku, ikoo sio mukokobukuanggene koutus- 
utusomu.” 

33 Petulus timbiliyo, “Temeneno, yaku basadia usok talunggu, 
tukon mate polaing-laing Temeneno!” 

34 “Manganggamo Petulus,” Yesus bantile, “akiyoon komanuk 
nakokuuwa oloyo nia, ikoo tolumo luunggon muakiyenggene 
yaku.” 


Dombet, kaikandi kai sabel 

35 Salataa lapa doiya Yesus bantile doi yanila, “Looluk 
salataa yaku bintekene komuyu tukon aki kupataikene komuyu 
makanggi dombet, kaikandi kai sapatu, oilakai komuyu 
kakulangan oioila?” 


22 : 24 : Mat. 18:1, Mlk. 9:34, Luk. 9:46 22 : 25 - 26 : Mat. 20:25-27, 10:42-44 

22 : 26 : Mat. 23:11, Mlk. 9:35 22 : 27 : Yoh. 13:12-15 22 : 30 : Mat. 19:28 

22 : 35 : Mat. 10:9-10, Mlk. 6:8-9, Luk. 9:3, 10:4 

“Aki” yanila timbiliyo. 

36 “Bai diabudodoo,” Yesus bantile, “indee komo daano kona 
dombet kai kandi, sio nakanggiyo; tukon indee komo akiyo 
kona sabel, sio nabalukene kona jubah sulano namongoli sabel. 
37 Sabab, anggayomo, ayat Kitab Moliyous mo buno naiya kona 
bantilan, ‘Yana inaanggon buno mian molokis,’ sio nateali doi 
butonggu. Sabab oila komo totulis doi Kitab Moliyous lalomo 
manganai yaku lapamo teali diabudodoo.” 

38 “Temeneno,” pololaing-pololaing Yesus bantile, “kitayo, 
dimbaa daano kolua kosabel.” 

“Lapamo!” Yesus timbiliyo. 

Yesus sambeang doi Zaitun Bunggulo 

(Mat. 26:36-46 ; Mlk. 14:32-42) 

39 Yesus tinggalemo kota tukon ampakon buno nakabiasaan 
doi Zaitun Bunggulo, tukon napololaing-pololaing ampakon 
tukon yana. 40 Salataa polong idoo yana bantile doi yanila, 
“Posambeang sulano komuyu naaki pobaladosa kalu komuyu 
sinobai.” 

41 Doibundu yana ampakon lobian dodoon soisik doi yanila, 
uga-ugaate pokakana kobatu sinakukon kona kododoon, maka 
ladanggene kotuulo tukon sambeang, 42 “Tama” kona bantilano, 
“kalu momoola, dedeenggene doi yaku kosakisaawan mo sio 
kutoupiyo nia. Bai inai moloingiyo daku mongiasan, bai 
loingiyo Tama namongiasan.” [ 43 Meeng komalaekat lubat doi 
yana tukon kokobukuanggene. 44 Yesus sakisaa tuuno konoano 
tobikon pololokon yana sambeang tutuuno. Kona lumbos buno 
sau motulo-tulo doi buta.] 

45 Lapamo sambeang, Yesus abali koidan doi napololaing- 
pololaing. Yana pososuunggene yanila daano momoolo sabab 
susa tuuno. ^Maka yana bantile doi yanila, “Bulaando komuyu 
momoola? Pobanguno tukon posambeang sulano komuyu aki 
pokanakon sobaan.” 


Yesus linako 

(Mat. 26:47-56; Mlk. 14:43-50; Yoh. 18:3-11) 

47 Daano Yesus mobasilingan, lubato komian meeng tambuu- 
no. Yanila Yudas komo andane, daano komeeng komian Yesus 


22:37: Yes. 53:12 

napololaing. Doibundu Yudas ampakon doi Yesus maka umayo. 
48 Bai Yesus bantile doi yana, “Yudas, oilakai tukon muumaano 
yakudoo ikoo yase mokulokisanggene Manusia Napau?” 

49 Salataa Yesus napololaing-pololaing mo daano idoo kitayo 
oila naikon komo teali, yanila bantile, “Temeneno kami 
lobosiyomo kai tukon sabel!” 50 Maka daano komeeng komian 
doi yanila bobokiiyo do imam babasaloo naata tukon sabel 
tobikon botol kotolingaino bakalingano. 

51 Bai Yesus bantile, “Banggalo!” Maka yana taape do mianoo 
tolingaino tukon tangalinggene. 

52 Doibundu Yesus bantile doi imam-imam kapalano tukon 
suludadu-suludadu modagaiyo ko Temeneno Nabonua, tukon 
katua-katua Yahudi mo lubat idoo sulano nalakoyo yana, 
“Oilakai naiya yaku nia kulokis, tobikon komuyu polubat tukon 
sabel maka tompide sulano polakoyo yaku? 53 Samba kooloyo 
yaku daano tukon komuyu doi Temeneno Nabonua, bai komuyu 
aki polakoyo yaku. Bai naiyamo kotembono kopoo kubaiyano, 
tembo kuasa lokis nabalakuasaan.” 


Petulus akiyenggene Yesus 

(Mat. 26:57-58 , 69-75; Mlk. 14:53-54 , 66:72; Yoh. 18:12-18 , 25-27) 

54 Yanila lakoyo Yesus tukon babayo doi imam babasal 
nabonua. Petulus tunduwo doi nadodoonan. 55 Doi basaleanoo 
tanga-tangano inokoitimo koaung balalangan tukon Petulus 
ampakon osulang polaing tukon domianoo mo osulang 
potikunggon. 56 Daano komeeng kopeleleani boine mokitayo 
Petulus moosulang doi aung balalanganoo bibilo; maka do 
peleleanidoo boine palatikanggene Petulus, doibundu bantile, 
“Namiania budodoo daano polaing-laing Yesus!” 

57 Bai Petulus bangakiyonggon. Yana bantile, “Yaku tutuu aki 
kutingoniiyo do mianoo!” 

58 Aki namalumbit, meeng komian bailong kitayo Petulus 
tukon bantile, “Ikoomo koidan komeeng komian doi yanila!” 

Bai Petulus timbiliyo, “Aki, bolikon yaku!” 

59 Uga-ugaat meeng kojam doibundu, meeng komian bailong 
koidan bantile tukon kokobukuan, “Takainomo namian nia 
Yesus napololaing, sabab yana Galilea miano!” 


22:53: Luk. 19:47,21:37 

^Bai Petulus timbiliyo, “Oila komu makisuut, yaku aki 
kutoiyo!” 

Doiya kotembono, daano Petulus mobasilingan, kokuuwano 
komanuk. 61 Yesus mbaleng tukon kitayo Petulus. Maka Petulus 
neneeke ko Temeneno lapamo bantile doi yana, “Akiyoon 
nakokuuwa komanuk oloyo nia, ikoo tolumo luunggon 
muakiyenggene yaku.” 62 Maka tobuato Petulus idoo tukon kokiil 
yodi-yodi. 


Yesus minae-maenggon tukon binobokii 

(Mat. 26:67-68; Mlk. 14:65) 

63 Komian mo daano mototooliyo Yesus, mae-maenggene 
tukon bobokiiyo yana. 64 Yanila kukupiyo komatano tukon 
sadaiyo doi yana, “Soba bantile indee komo bobokiiyo ikoo?” 
65 Badaang koidan kobantilan-bantilan sosibolii yanila mo otuuke 
doi yana. 


Yesus doi Pangadilan Agama salaano 

(Mat. 26:59-66; Mlk. 14:55-64; Yoh. 18:19-24) 

^Dodowasoono, katua-katua Yahudi, imam-imam kapalano, 
tukon gulu-gulu agama pototongi, maka Yesus binaba doi yanila 
na Pangadilan Agama salaano. 67 “Bontiikene doi kami,” yanila 
bantile doi yana, “oilakai ikoo nia Tomundo Pasalamat?” 

Yesus timbiliyo, “Kalu yaku bontiikene doikoo, komuyu aki 
naikon poanggayo. 68 Tukon kalu yaku mansadai doi komuyu, 
komuyu naikon aki potimbiliyo. 69 Bai tambuuno diabudodoo, 
Manusia Napau naikon osulang taalikon bakalinga doi Mian Bisa 
Mobabasal Konakuasa.” 

70 Yanila sasaibino bantile, “Kalu buno doiya, ikoo nia Mian 
Bisa Napau?” 

Yesus timbiliyo, “Bunomo kopoo bantilano.” 

71 Maka yanila bantile, “Akimo napalaluu koidan sakisii! Kita 
lapamo molongol doi suungo susuungo!” 

Yesus doi Pilatus salaano 

(Mat. 27:1-2 , U-14; Mlk. 15:1-5; Yoh. 18:28-38) 

^ ^ Sasaibino do mianoo kokondong, maka babayo Yesus 
doi Pilatus salaano. 2 Idoo yanila tambuuno motuduwo 
Yesus. Yanila bantile, “Kami laatemo namian nia, atapayo 
kolayat. Yana bontiikene komian sulano inai nababeal lulu doi 

Tomundo, sabab kona bantilano yana daano Klistus meeng 
kotomundo.” 

3 Maka Pilatus mansadai doi Yesus, “Kai tutuu ikoo Yahudi 
miano natomundo?” 

Yesus timbiliyo, “Bunomo komu bantilano.” 

4 Maka Pilatus bantile doi imam-imam kapalano tukon do 
mianoo mobadaang, “Yaku aki kumalaat mau nabaino meeng 
kona kasalaan doi mian nia sulano nainukum yana.” 

5 Bai yanila pololokon desaake koidan, “Tukon kona otunggul, 
yana pangaluiyomo ko Yudea miano sasaibino; tumbe-tumbe doi 
Galilea, tukon diabudodoo polongo koidan dimbaa.” 


Yesus doi Helodes salaano 

6 Salataa Pilatus lengele doiya, yana mansadai, “Oilakai 
namian nia Galilea miano?” 7 Salataa lapa binontiikon baikon 
Yesus kona lenggetan doi lipu mo daano Helodes mokuasaiyo, 
Pilatus kapatuwo Yesus doi Helodes, doiya kosinggatoo daano 
koidan doi Yelusalem. 8 Helodes sanaang tuuno salataa kitayo 
Yesus, sabab malumbito yana namolongolan tentang Yesus 
tukon yase namokita. Yana moinikene namoola sakisiiyo Yesus 
mokubaiyo komo minasaingdinggon. 9 Tobikon doiya Helodes 
pelenggene kona pasadai mobadaang doi yana, bai Yesus aki 
namotimbili. 10 Imam-imam kapalano tukon gulu-gulu agama 
mangadap koidan idoo tukon tuduwe Yesus tuuno. "Helodes 
tukon naanggota suludadu maenggene tukon totulaiyo Yesus, 
maka pekeikene yana kopakean kabasalan, doibundu kinapatu 
koidan doi Pilatus. 12 Doi oloyonodoo koidan Helodes tukon 
Pilatus, doi loolukonoo pomusu, posobato koidan. 


Yesus kinonoi ukuman mate 

(Mat. 27:15-26; Mlk. 15:6-15; Yoh. 18:39 - 19:16) 

13 Pilatus pototongikene koimam-imam kapalano, katua-katua, 
tukon layat, 14 maka bantile doi yanila, “Komuyu babayo namian 
nia doi yaku tukon bantile baikon yana atapayo komian. 
Diabudodoo doi salaamuyu yaku lapamo palesayo yana, bai 
yaku aki kumalaat meeng kona kulokisan doi komuyu mo 

tuduwe yana. l5 Buno lakon Helodes napandapat, sabab yanadoo 
lapamo kapatuwo Yesusoo koidan doi kami. Namian nia aki 
nakubaiyo kooioila mo moola inukum tukon ukuman mate. 
16 Tobikon doiya yaku naikon bobokiiyo yana tukon doibundu 
yana sinodii.” 

[ 17 Doi samba kolamekanano ko Paskah, Pilatus sio namosodii 
meeng komian motinalunggu tuuk doi nalayat.] 18 Sasaibino 
komian mo pototongi idoo nggeleamon, “Akateyo yana! Sodiiyo 
Balanabas tuuk doi kami!” 19 (Balanabas tinalunggu sabab 
nggimalan mo teali doi kota tukon sabab namangakatean.) 

20 Pilatus yase osodiiyo Yesus, tobikon doiya yana basilingan 
idan koidan doi mian badaangoo. 21 Bai yanila nggeleamon, 
“Posempangemo yana! Posempangemo yana!” 

22 Maka doi kotoluno luunggon Pilatus nggeleamon doi yanila, 
“Bai oila kona sala? Yaku aki kulaate meeng kona kasalaan mo 
moola inukum tukon ukuman mate! Yaku naikon umbase yana, 
maka nasinodii yana.” 

23 Bai yanila banggadudul nggeleamon kokobukuan baikon 
Yesus sio nasinempanggon. Tukon doibundu yanila nanggelea- 
monan daano kohasilo. 24 Maka Pilatus otuwongikene doi Yesus 
koukuman mate buno do mianoo namongiasan, 25 tukon sodiiyo 
domianoo yanila mo kabiyo, doiyamo mian mo tinalunggu 
sabab nanggimalan tukon namangakatean. Doibundu Yesus 
sinalakanggono doi yanila sulano napo kubaiyo baino bulaamo 
yanila nayasano. 


Yesus sinempanggon 

(Mat. 27:32-44; Mlk. 15:21-32 ; Yoh. 19:17-27) 

26 Maka do yaniladoo babayomo Yesus. Doi loloon tangano, 
yanila pososuung tukon meeng komian kosambuno Simon, kona 
luwean doi Kilene, mo sodo usok doi kota. Yanila lakoyo yana, 
maka pinakisaa yana motanggunge Yesus nakayung sempang doi 
Yesus tonggulungo. 

27 Badaang komian moampakon tunduwo doi Yesus tonggu- 
lungo - doi yaniladoo daano kobubulaa koboine. Do boi- 
boinedoo kokiiliyo tukon mandaunggene Yesus. 28 Bai Yesus 
mbalenge doi yanila maka bantile, “Boi-boine Yelusalem! 
Inai pokokiiliyo yaku! Pokokiiliyo kobutomu susuumu tukon 
mulabuk-labuk. 29 Sabab naikon lubat kotembono komian naikon 
bantile, ‘Bukan maen kona monondokan koboi-boine mo aki 

nabiasa tianan, mo akiyoon nadaano kona pau tukon akiyoon 
nabiasa mosusu pauL 30 Doiyamo kosinggatoo komian naikon 
bantile doi bunggul-bunggul, ‘Pisaiyomo kami!’ Tukon doi 
bunggul-bunggul bungkukono, ‘Tonoiyomo kami!’ 31 Sabab kalu 
buno kayung mo daano motubo komian lapamo kubaiyo buno 
naiya, oila koidan naikon yanila mo kubaiyo tuuk doi kayung 
mo lapamo motuul!” 

32 Daano koidan kolua komian bailong - domo luailadoo mian 
lokis - yanila mo babayo sulano nainukum mate polaing-laing 
tukon Yesus. 33 Salataa polong doi lipu mo sinombuikon “Oluno 
tobongo”, yanila sempangemo Yesus tukon do mianoo molua 
molokis - komeeng doi bakalingano taikon tukon komeeng 
koidan doi Yesus bobono. 34 Maka Yesus sambeang, “Tama, 
ompuniyo yanila! Yanila aki napo toiyo oila yanila nakinubai.” 

Yesus napakean inobos-obos idoo doi antala yanila tukon 
undian. 35 Komian kokondong idoo tukon mapatookon, modaano 
kokatua-katua Yahudi mototulaiyo Yesus tukon bantile, “Yana 
lapamo salamatene komian bailong; soba kai diabudodoo yana 
nasalamatene kobutongo susuungo, kalu yana bisa-bisa Tomundo 
Pasalamat Mian Bisa mo piliyo!” 

36 Kosuludadu-suludadu totulaiyo yana. Yanila lubat tukon 
beena anggul momeele doi yana, 37 tukon bantile, “Kalu ikoo 
tomundo Yahudi miano, salamatene kobutomu!” 

38 Doi babo taikon do kayungoo sempangngano Yesus, totulis 
nabantil-bantilan nia: “Naiyamo ko Tomundo Yahudi Miano.” 

39 Daano komeeng domianoo molokis mo sinempang idoo 
totulaiyo Yesus. Yana bantile, “Ikoo Tomundo Pasalamat, 
bolikon? Nah, salamatene kobutomu tukon kami!” 

40 Bai domianoo molokis meeng koidan anuukene do 
tulanodoo, bantile, “Oilakai ikoo aki mumatakutene ko Mian 
Bisa? Ikoo posinggat-singgat inukum mate buno yana. 41 Tolongo 
konda ukuman lua kita takainomo pokokonoi tukon nda 
kokubai. Bai yana tutuu akiyo kona sala!” 42 Maka yana bantile, 
“Yesus, neneeke yaku, kalu ikoo lubat pokakana ko Tomundo!” 

43 “Anggayomo,” Yesus bantile doi yana, “Oloyo nia ikoo 
naikon polaing yaku doi Fildaus.” 


23:30: Hos. 10:8, Ink. 6: 16 23:34: Saad.22:18 23:35: Saad.22:7 

23:36: Saad. 69:21 

Yesus namatean 

(Mat. 27:45-56; Mlk. 15:33-41; Yoh. 19:28-30) 

^Uga-ugaate batong songulo lua suung kooloyo, kooloyo 
akiyono kopanano, tukon posaapon do lipudoo teali kalipookan 
tuuno tukon polong batong tolu kikinobian. 45 Lalanse mo 
tagantung doi Temeneno Nabonua lalomo, mosiak teali lua. 
■^Maka Yesus nggeleamon tukon alalo mobabasal, “Tama! 
Doi limamu kusalakanggene kobutonggu!” Salataa bantile buno 
doiya, yana matemo. 

47 Pasukan kapalano kitayo oila komo lapamo teali, yana 
nggaale ko Mian Bisa. Maka yana bantile, “Bisa yana aki 
nasala!” 

•**Mian badaang mo lubat idoo, sulano namapatookon, kitayo 
oilamo komo teali. Yanila sasaibino mule tukon manasal konoa- 
no tutuuno. 49 Tukon sasaibino Yesus napomanaanggonan, tololo 
doboi-boinedoo mo lainge yana doi Galilea, mokokondong doi 
nadodoonan tukon kitayo sasaibino doiya. 


Yesus natinadinan 

(Mat. 27:57-61; Mlk. 15:42-47; Yoh. 19:38-42) 

50-51 Daano komeeng komian kosambuno Yusuf, kona luwean 
doi kota Alimatea doi lipu Yudea. Yana meeng komian 
monondok mian mo inodotii, tukon daano mototiili tembono 
ko Mian Bisa namapalenta buno Tomundo. Mau kai yana 
anggota Pangadilan Agama, yana aki nasatujuiyo kokaputusan 
tukon do pangadilan agamadoo nakokubai. 52 Yusuf nia ampakon 
momangadap doi Pilatus tukon kabiyo sulano Yesus badano 
nabineekon doi yana. 53 Doibundu yana obulusene Yesus 
badano doi kayung sempang, maka bunguse tukon toik kafan 
moute moluwedoi linen. Lapa doiya yana abese doi kibuloo 
lalomo mo kinubai doi batu bungkono - kibuloo akiyoon 
napinake. 54 01oyodoo oloyo Jumat; tukon oloyo Tadean kabimo 
mangatambuun. 

55 Boi-boine mo lubat tukon Yesus moluwedoi Galilea 
lainge Yusuf tukon kitayo do kibuloo. Yanila kitayo koidan 


23:45: Tob. 26:31-33 23:46: Saad.31:5 23:49: Luk. 8:2-3 

bulaandomo Yesus badano nainabosan doi kibuloo lalomo. 
56 Doibundu yanila mule maka sadiayo kolamuan-lamuan tukon 
lisison mobabangi sulano natinulu Yesus badano. 

Doi oloyo Tadean, yanila tade mobalimang sulano tulutiyo 
koukum agama. 


Yesus natuboan 

(Mat. 28:1-10; Mik. 16:1-8; Yoh. 20:1-10) 

^ A Doi Minggu oloyono, dodowasoono, do boi-boinedoo 
T ampakono doi kibuloo momababa lampa-lampa mo 
lapamo yanila sadiayo. 2 Doi kibuloo, yanila laate dobatudoo 
posunggupo lapamo tonggoling. 3 Maka yanila usok doi kibuloo 
lalomo, bai aki napososuunggene Yesus badano idoo. 4 Daano 
yanila mokokondong idoo pusing mopikikene do langgedoo, 
sosinggot lua komian tukon mapake pakean montoontilang 
kokondong loolaniyo yanila. 5 Yanila matakut tuuno, maka 
tootuku polong doi buta, daano do mianoo molua mobantile 
doi yanila, “Bulaando komuyu moumboliiyo komian motubo 
doi antala mian momate? 6 Yana akiyo dimbaa. Yana tubomo! 
Neneeke oila komo lapamo yana bantile doikoo tembodoo 
yana modaano doi Galilea, 7 baikon ‘Manusia Napau sio 
nasinalakanggon doi mian mobaladosa, maka nasinempanggon, 
tukon oloyo kotoluno yana naikon tubo.’ ” 

8 Maka do boi-boinedoila neneekemo Yesus nabantil-bantilan. 
9 Salataa lapa abali doi kibuloo, yanila basalitakene sasaibino 
domo tealidoo doi songulo meeng kolasul tukon sasaibino 
kopololaing bailong. 10 Boi-boine mo popitoikene sasaibino doiya 
doi Yesus napololaing-pololaing, doiyamo: Malia Magdalena, 
Yohana tukon Malia Yakobus tinano, tukon boi-boine bailong 
mo polaing-laing tukon yanila. 11 Bai do lasul-lasuloo aanggene 
do boi-boinedoo tongo basalitakene komo aki-akiyo. Yanila 
aki namangangga do boi-boinedoo nasalita. 12 Bai Petulus 
bangun tukon obuleng doi kibuloo. Maka tootuku yana kitayo 
doi lalom, maka kitayo tongo toik pabalun idoo. Petulus 
masaingding tuuno, maka mule tukon badaang kopasadai doi 
noano lalomo tentang oila komo lapamo teali. 


24:6-7: Mat. 16:21, 17:22-23, 20:18-19, Mlk. 8:31, 9:31, 10:33-34, Luk.9:22, 18:31-33 

Doi Emaus loloono tangano 

( Mlk . 16:12-13) 

13 Doi oloyodoo koidan, lua komian Yesus napololaing daano 
moampakon doi meeng kodesa kosambuno Emaus, uga-ugaate 
songulo meeng kokilo kona kodoon doi Yelusalem. 14 Yanila 
basalita doi naampakonan tentang sasaibino kokadadian mo 
lapamo teali. 15 Daano yanila mobasa-basalita tukon popikilikene, 
Yesus lubat susuungo maka ampakon polaing-laing yanila. 
16 Yanila kitayo Yesus, bai daano komeeng komo kubaiyo yanila 
aki natingoniiyo yana. 17 Maka Yesus bantile, “Oilakai kopo 
binisalakon doi loloon tangano nia?” 

Yanila tade tukon dudusoila mosusa. 18 Maka daano komeeng 
komian doi yanila, kosambuno Kleopas, mansadai doi Yesus, 
“Tama kai komeeng komian molubat-lubaton doi Yelusalem mo 
aki natoiyo komo teali doibundu-bundu nia?” 

19 “Oila komo teali?” Yesus sadaiyo. 

“Kokadadian mo teali tukon Yesus, mian doi Nasaletoo,” 
yanila timbiliyo. “Yana nabi; kona bantil-bantilan tukon 
nakokubai-kokubai balakuasa tuuno - mau manulut Mian Bisa 
napokita mau doi sasaibino komian napokita. 20 Imam-imam 
kapalano tukon nda katua-katua salakanggene yana sulano 
nainukum mate, tukon yanila sempanggene! 21 Banggokai kami 
moinikene baikon yanamo komo bebaskanggene ko Islael! Tukon 
oloyo nia oloyo kotoluno salataa do langgedoo natealian. 
22 Daano koidan, kobubulaa koboine tambikon doi kami lapamo 
kubaiyo kami ngginggim. Dodowa tuuno yanila ampakon doi 
kibul, 23 bai yanila aki napososuunggene kobadano imbali. Maka 
yanila abali tukon bantile baikon yanila kitayo komalaekat, 
tukon do malaekat-malaekatoo bantile baikon Yesus tubomo. 
24 Bubulaa komian doi kami maka ampakon doi kibuloo tukon 
laate baikon oila do boi-boinedoo nabinantil bunomo doiya, 
tongo yanila aki nakitayo Yesus.” 

25 Maka Yesus bantile doi yanila, “Komuyu bisa molongas! 
Todudul komuyu akiyo kopo paangga sasaibino komo lapamo 
nabi-nabi bantile! 26 Bolikon kai ko Tomundo Pasalamat 
sio natoupiyo looluk kosusaanoo, maka nasodo laate kona 
monondokan?” 27 Doibundu Yesus salitaikene doi yanila komo 
totulis doi Kitab Moliyous lalomo mokonoiyo kobutongo, 
tambuun doi buku-buku Musa tukon buku-buku nabi-nabi. 

28 Sambuno buno doiya yanila loolanimo dokampungoo yanila 
moompokoniiyo. Yesus okitaikene uga-ugaat yana ampakon 
banggadudul; 29 bai yanila taane. “Dungolo doi mai lipu,” 
yanila bantile doi yana, “diabudodoo loolanimo kona popookan 
tukon koidan tambuuno kalipookan.” Maka Yesus usok sulano 
namoolo doi napo tampatoo. 30 Doi tembo yanila polaing 
osulang kaan, Yesus mangala loti, balasyukuul doi Mian Bisa, 
bisi-bisiliyo do lotidoo tukon limano, maka beekene doi yanila. 
31 Doibundu yanila toiyo banggo doiya Yesus. Bai yana lapuso 
doi yanila napokita. 32 Yanila pobantikon meeng tukon doi 
bailong, “Bolikon kai nda lasaiyo konoanggita buno toduap, 
salataa yana basilingan tukon kita doi loloon tangano tukon 
salitayo ko Kitab Moliyous nabantilan doi kita?” 

33 Doiya kotembono koidan yanila kokondong maka abali doi 
Yelusalem. Imbali yanila laate domo songulodoo meeng Yesus 
napololaing daano mo pototongi tukon bailong. 34 Yaniladoo 
bantile, “Takainomc bisa ko Temeneno lapamo tubo koidan! 
Yana lapamo okitakene kobutongo doi Simon!” 

35 Yesus napololaing domo luailadoo mo sodo lubat maka 
basalitakene yanila napangalaman doi ampakonan tangano, 
tukon bulaando yanila natingoniiyano ko Temeneno doi tembo 
yana mobisi-bisiliyo koloti. 

Yesus okitakene kobutongo doi napololaing-pololaing 

(Mat. 28:16-20; Mlk. 16:14-18 ; Yoh. 20:19-23; Kis. L. 1:6-8) 

36 Daano yanila mobasalita, sosinggoton Yesus susuungo 
kokondong doi yanila tanga-tangano tukon bantile, “Kinatauwan 
komuyu!” 

37 Yanila ngginggim tukon matakut, sabab yanila aanggene 
kitayo kosetan. 38 Bai Yesus bantile, “Bulaando komuyu 
momatakut? Bulaando doi noamuyu lalomo daano mobalasaak? 
39 Kitayo kolimanggu tukon kitayo koainggu. Potoiyo, baikon 
yakumo nia! Taape tukon palatikanggene, sabab kosetan akiyo 
kosailo tukon bukuno, buno komuyu kitayo doi yaku.” 

^Yesus bantile buno doiya tukon okitakene doi yanila 
kolimano tukon aino. 41 Tukon yanila akiyoon namangangga, 
sabab todudul laba tukon masaingding, Yesus mansadai doi 
yanila, “Oilakai komuyu daano kopoo kinaan dimbaa?” 42 Yanila 
beekene doi yana meeng koikan patolo mosininanga. 43 Yesus 
alayo do ikanoo maka kaane doi yanila salaano. 



266 


LUKAS 24 


44 Sala lapa doiya yana bantile doi yanila, “Naiyamo kolangge- 
langgeno mo lapamo yaku babotilanggene doikoo salataa 
yaku daano mopolaing-laing tukon komuyu: baikon komeeng 
kolangge mo totulis tentang yaku doi Musa nabuku-buku 
lalomo, nabi-nabi, tukon Mazmul, sio nateali.” 

45 Doibundu Yesus bukayo yanila napikilan sulano naalatiyo 
ko Kitab Moliyous namakisuut. ‘“’Maka yana bantile doi yanila, 
“Doi Kitab Moliyous lalomo totulis baikon ko Tomundo 
Pasalamat sio nasakisaa tukon sio natubo koidan doi matean 
doi oloyo kotoluno. 47 Koidan baikon tongo Tomundo Pasalamat 
sambunodoo siokai napinolonggon doi sasaibino kobanggapi 
baikon kobanggapi sio nabadodoloon, tukon baikon ko Mian 
Bisa ompuniyo kolalim. Tukon do bilitadoo sio napinoobosiikon 
tambuun doi Yelusalem. ^Komuyumo kai kona sakisii-sakisii 
doi sasaibinodoo. 49 Tukon yaku susuunggu naikon kapatuwo 
doikoo oila komo lapamo Tama paladandikene. Bai komuyu sio 
potataap montotiili doi kota nia polong ko Mian Bisa nakuasa 
liputiyo komuyu.” 


Yesus biningkat doi sulugaa 

(Mlk. 16:19-20; Kis. L. 1:9-11) 

50 Salataa lapa doiya Yesus babayo yanila tobuat doi kota 
polong doi Betania. Idoo yana tidekene kolimano, maka 
balakaatiyo yanila. 51 Daano yana mokubaiyo doiya, yana 
tobingkato doi sulugaa, maka pobabandakon yanila. 52 Yanila 
totuku sosubaiyo yana, doibundu abali doi Yelusalem tukon 
noanoila mo laba tuuno, 53 tukon banggadudul nggaa-nggaale ko 
Mian Bisa doi Temeneno Nabonua. 


24:49: Kis. L. 1:4 24:50-51: Kis. L. 1:9-11 



BILITA MONONDOK 
YOHANES MO PELENGGENE 


PANGANTOKON 

Doi Bilita Monondok lalomo nia, Yesus linoolukonggon buno 
Mian Bisa na Bantilan mo bisa mo tealimo banggapi tukon 
daanomo modungol doi kita nia. Buno komo binantil doi buku 
nia lalomo , Bilita Monondok nia tinulis tukon komakisuuto 
sulano komian mobacayo namoola anggayo baikon Yesus 
yanamo ko Tomundo Pasalamat mo pinaladandikon - yana Mian 
Bisa Napau susuungo. Koidan sulano nalolo komaanggaan doi 
yana yanila malaat tuboan (20:31). 

Sambuno kopololukonidoo lolukenggenemo baikon ko Mian 
Bisa na Bantilan mo bisadoo doiyamo Yesus , doi buku 
nia natinambuunan sinalitakon bubulaa kokaliangano kolangge 
mominasaingdinggon Yesus mo kubaiyo. Kolangge-langge mo- 
minasaingdinggonoo otudoikene baikon Yesus doiyamo ko To- 
mundo Pasalamat mo pinaladandikon , yana Mian Bisa Napau. 
Memeeng kosalita motuuk doi langgedoo mominasaingdinggon 
linolaing tukon salita Temeneno Yesus naposalitaiyan kopai 
mian mobadaang . Doi naposalitaiyan-salitaiyanoo totingonii 
oila komo binantil doi langgedoo mominasaingdinggon. Doi 
bagian nia lalomo linolukonggon baikon daano komian mo 
maangga doi Yesus tukon tealimo napololaing, bai daano 
koidan komo apese yana tukon aki nayase anggayo yana. 
Pasal 13-17 tinulis doi nabulusanan tukon nabebelanan 
bulaando Yesus napokilakonan • kona pololaing-pololaing doi 
popookoo singgatoo nalinakoan , tukon bulaando kona sadiaano 
tukon nakoonggoliano yanila noano doi popookoo. Pasal- 
pasal napupusan sinalitakon bulaando Yesus nalinakoan tukon 
napinalesaan , bulaando kona sinempanggonan , namatean tukon 
naabalian tubo koidan, tukon bulaando kona okitakangganano 
kobutongo doi napololaing sambuno yana tubomo koidan. 

Salita motuuk doi meeng koboine mo linako daano 

mobasinduwa (8:1-11), inusokon doi antala tanda kulung 
mobabasal sabab badaang konaskah tukon salinan-salinan doi 
lolukon moaki natinulis doiya salitadoo, sabea kobai-bailong 
inusokon moimoiya kotampat. 

Doi Yohanes nabuku nia inakabasal doi babeean, doiyamo 
tuboan mobisa tukon posidutukon, Mian Bisa mo beekene 
lolo doi Klistus. Doiya pebeedoo tinambuuno doi dunia, 
tukon moolamo tinoupi doi mian badaang mo talimayo Yesus 
buno meeng kololoon doi Mian Bisa, buno mookitakene ko 
Mian Bisa, tukon pebee tuboan. Yohanes namangalaasanggonan 
doiyamo yana mangala ande-andean doi langge-langge mo 
tokita samba-samba kooloyo sulano naotudoikene kona bisa- 
bisaan kolohani, andeno: paisu, loti, madialan, pototooli tukon 
nadomba, anggul batango saano. 

Antoko 

Pololukoni 1:1-18 

Yohanes Pasau Mian tukon mian badaang tumbe-tumbeno mo 
teali pololaing Yesus 1:19-51 

Yesus nabaleleanian doi mian mobadaang 2:1-12:50 

Oloyo-oloyo napupusan doi Yelusalem tukon mopoloolanikon 
ko Yelusalem 13:1-19:42 

Yesus natuboan tukon nabatokitakangganano kobu - 
tongo 20:1-31 

Potutupo: naokitakangganano kobutongo koidan doi 
Galilea 21:1-25 


Bantilan mebee tuboan 

1 Tumbe-tumbeno, kodunia akiyoon natinealikon, Bantilan 
anomo. 

Bantilanoo ano polaing Mian Bisa 

tukon do Bantilanoo meengomo ko Mian Bisa. 

2 Doi tumbeno yana polaing ko Mian Bisa. 

3 Sasaibino kona tinealikon lolo doi yana, 

tukon sasaibino komo daano, 

akiyo kolangge meeng motinealikon moakiyo yana. 

Kota Yelusalem (1:19) 

4 Bantilanoo tuboan uuno, 

tukon tuboan mobeena madialan kobanggapi. 

5 Madialanoo diyoliiyo kokalipookan lalomo, 
tukon kalipookanoo aki nanggoola posoiyo. 

6 Lubato komian Mian Bisa mo bintekene, Yohanes kosambuno. 
7 Yana lubat babotilanggene do madialanoo, 
sulano sasaibino komian anggayo. 

8 Yana susuungo bolikon do madialanoo, 
yana tolongo babotilanggene. 

9 Madialan motalakana lubat doi dunia mo diyoliiyo kobanggapi 
sasaibino. 

10 Bantilanoo daano doi dunia, 
dunia tinealikon lolo doi yana, 
bai kodunia aki natingoniiyo yana. 

11 Yana lubat doi nalipu susuungo 
bai napolipuiyan aki natalimayo yana. 

12 Mau nadaano komian mo talimayo yana 
tukon mangangga doi yana; 

1:6: Mat. 3:1, Mlk. 1 :4, Luk. 3: 1-2 

yanila binee haak nateali Mian Bisa napau, 

13 mo sinuung bolikon doi banggapi, 

sabab do tuboanoo moboolu doi Mian Bisa kona luwean. 

14 Do Bantilanoo tealimo banggapi, 

yana dungolo doi kita, 

tukon kita lapamo kitayo kona babasalan kona kuasa. 

Kona babasalanoo yana talimayo 
salaku Tama napau momeeng. 

Lolo doi yana kita kitayo ko Mian Bisa 
tukon naseang doi kita. 

15 Yohanes lubat buno nasakisii, 
yana babulitakanggene: 

“Naiyamo yana yaku mo bantilemo: 

Yana naikon lubat doibundu 

bai lobian kona kuasa doi yaku, 

sabab akiyoon nadaano yaku, yana daanomo.” 

16 Yana daano kona seang; 
akiyo kona belentian, 
yana balakaatiyo kita. 

17 Ko Temeneno naatulan kita talimayo doi Musa. 

Bai ko Mian Bisa naseang tukon namonondokan 
inokitakonggon lolo doi Yesus Klistus. 

18 Akiyoon nadaano komo kitayo ko Mian Bisa, 
tolongo Tama napau momeeng, 

mo buno pokakana Tama tukon pomeenggon tuuno doi yana. 
Doiyamo kona batokitaan Tama doi kita. 


Yohanes napinolonggon 

(Mat. 3:1-12; Mlk. 1:1-8; Luk. 3:1-18) 

19 Pamalenta Yahudi doi Yelusalem mobintokon imam- 
imam tukon Lewi miano naampakon doi Yohanes tukon 
namansadaikene doi yana, “Ikoo naiya indee miano?” 

20 Yohanes mangaku tukon tutuu, “Yaku bolikon Tomundo 
Pasalamat.” 

21 “Kalu buno doiya, ikoo indee miano?” yanila sadaiyo. “Kai 
ikoo Elia?” 

“Bolikon,” Yohanes napotimbili. 

“Kai ikoo meeng konabi,” yanila sadaiyo koidan. 

“Bolikon,” yana timbiliyo. 

22 “Kalu buno doiya, bantikene doi kami indee miano ikoo 
nia,” yanila bantile, “sulano kami nggoola beena potimbili 
doi mian mo bintekene kami. Indee komu bantilano kobutomu 
susuumu?” 

23 Yohanes timbiliyo, “Yakumo nia Nabi Yesaya nabinantil: 

‘Mian mo pelenggene doi padang lalomo: 

Keseayo ko Temeneno naloloon.’ ” 

24 Falisi miano na mian-mian binitokon 25 mansadai, “Kalu 
ikoo bolikon Tomundo Pasalamat, bolikon Elia, bolikon koidan 
meeng konabi, bulaando ikoo momansau mian?” 

26 Yohanes timbiliyo, “Yaku mansau mian tukon paisu. Bai doi 
tulamuyudoo daano komian komuyu akipo tingoniiyo. 11 Yana 
lubat doibundu tukon yaku, bai nasapatu aloso yaku aki 
nanggoola bukayo.” 

28 Sasaibino doiya kona tealian doi Betania, doi Paisu Yoldan 
taalikon oloyo nasumbotan Yohanes namansauan mian. 


Mian Bisa na Domba Pauno 

29 Modoakon kooloyo, Yohanes kitayo Yesus lubat doi yana. 
Maka Yohanes bantil, “Pokitayo ndaiyamo ko Mian Bisa 
na Domba Pauno mo telese kobanggapi nalalim doi dunia. 
30 Yanamo daku binantiloo naikon lubat doi bundukon doi yaku, 
bai lobian kona babasalan doi yaku, sabab akiyoon kusosuung 
yana da'anomo. 31 Akiyoon, yaku toiyo indee miano yanadoo. 
Baanggon yaku lubat mansau mian tukon paisu sulano kobangsa 
Islael tingoniiyo yana.” 

32 Yohanes koidan pelenggene nabilita nia, “Yaku kitayo ko 
Mian Bisa Na Loh obulus buno tomisi lapatiing doi timbu 
maka dungol doi bunggono. 33 Doiya kosinggatoo yaku akiyoon 
kutoiyo indee yana. Bai Mian Bisa bintekene yaku sauwo tukon 
paisu lapamo bontiikene doi yaku, ‘Kalu ikoo kitayo ko Mian 
Bisa Na Loh obulus, maka dungol doi meeng komian, yanamo 
naikon komo mansau tukon Mian Bisa Na Loh.’ M Yaku lapamo 
kitayo susuunggu,” Yohanes bantile, “tukon yaku pelenggene 
kobantilan baikon yanamo ko Mian Bisa Napau.” 


1:21: Kuai. 18:15, 18, Mai. 4:5 1:23: Yes. 40:3 

Yesus napololaing-pololaing tumbeno 

35 Modoakon kooloyo Yohanes daano doi lipudoo koidan 
tukon lua kona pololaing. 36 Sambuno yana kitayo Yesus alon, 
yana bantile, “Pokitayo! Naiyamo ko Mian Bisa na Domba 
Pauno.” 

37 Yohanes napololaing molua lengele bantil-bantilanoo, maka 
ampakono lainge Yesus. 38 Yesus mbaleng doi tonggulungo, tukon 
kitayo yanila daano molainge yana. Yana mansadai, “Oila 
komuyu nainumbolii? ,, 

Yanila timbiliyo, “Labi, naando Labi nadungolan?” (Silingan 
‘Labi’ koalatino gulu.) 

39 “Mai pokitayo,” Yesus bantile. Yanila ampakon tukon yana 
mokitayo inaando kona dungolan. Doiya kosinggatoo batong 
sangkap kinobiano. Oloyodoo yanila podungoli yana. 

^Daano komeeng doi mianoo molua mo lapamo mondongolii 
oila Yohanes nabinantiloo tukon doibundu ampakon lolainge 
Yesus, doiyamo Andelias, Simon Petulus utuso. 41 Soisobiton 
Andelias unggoliiyo Simon, utusodoo, tukon bantile doi yana, 
“Kami lapamo pososuung tukon Mesias!” (Mesias pokakana 
Klistus, doiyamo: Tomundo Pasalamat.) 42 Andelias antekene 
Simon doi Yesus. 

Yesus sumboliyo Simon, maka bantile, “Ikoo Simon, Yona 
napau. Ikoo naikon sinombuikon Kefas.” (Kefas pokakanamo 
Petulus, koalatino: batu bunggo.) 


Yesus uange Filipus tukon Natanael 

43 Modoakon kooloyo Yesus tatukenemo sulano ampakon doi 
Galilea. Yana pososuung tukon Filipus, tukon bantile doi yana, 
“Mai laingaku!” 44 Filipus. kona lipu doi Betsaida, doiyamo 
Andelias tukon Petulus nadungolan. 45 Filipus pososuung 
tukon Natanael maka nabantile doi yana, “Kami lapamo 
pososuunggene domianoo Musa mo bantile doi Mian Bisa na 
Buku Ukum lalomo, tukon nabi-nabi mo babulitakanggene. 
Yanadoo Yesus doi Nasalet, Yusuf napau.” 

^Bai Natanael timbiliyo, “Moolakene kai kolangge meeng 
monondok lubat doi Nasalet?” 

“Mai kitayo susuumu,” Filipus timbiliyo. 

47 Yesus kitayo Natanael lubato, maka bantil doi yana, 
“Kitayo, ndaiya Islael miano motutuu. Akiyo kona kala doi 
yana.” 

^“Bulaando Tama tingoniiyo yaku?” Natanael sadaiyo Yesus. 

Yesus timbiliyo, “Akiyoon Filipus nauange ikoo, yaku 
kitayomo ikoo doi kayung taepa uunodoo.” 

49 “Tama Gulu,” Natanael bantile, “Tama daano Mian Bisa 
Napau! Tama kai ko Tomundo bangsa Islael!” 

50 Yesus bantile, “Ikoo mangangga tongo sabab yaku bantile 
baikon yaku lapamo kitayo ikoo doi taepa uunodoo? Langge- 
langge mo lobian mododoon lobian babasal naikon ikoo 
kitayo!” 51 Yesus bantile koidan, “Bisa, anggayomo, ikoo naikon 
kitayo kotimbu tobuka, tukon ko Mian Bisa namalaekat- 
malaekat liba obulus doi Manusia Napau.” 

Lamean basowaanan doi Kana 

2 Lua kopopook koidan daano kolamean osowaanan doi 
kota Kana doi Galilea, tukon Yesus tinano daano 
idoo. 2 Yesus tukon napololaing-pololaing inuang doi lameanoo. 
3 Sambuno kosuka kabuso, kotinano bantile doi Yesus, “Yanila 
kobuso kona suka.” 

4 Yesus timbiliyo, “Tina inai mosumboliiyo yaku. Akiyoon 
napolong kotempono yaku mookitakene kobutonggu.” 

5 Bai Yesus tinano bontiikene kolombonua, “Pokubaiyomo 
indee kona binantil doi komuyu.” 

6 Idoo daano noom kogumbang mo inabos sulano komian 
nabakumosi loloiyo koadat Yahudi miano. Do gumbangoo 
koantoko meeng-meeng uga-ugaatene sakat kolitel. 7 Yesus bonti- 
ikene doi lombonua-lombonuadoo, “Poontokiyo do gumbang- 
gumbangoo tukon paisu.” Yanila ontokiyo polong moono. 
8 Maka Yesus bantile doi yanila, “Diabudodoo mangala paisudoo 
soisik tukon babakene doi mokatuaiyo lameanoo.” Yanila 
babayomo paisudoo doi mokatuaiyo kolamean, 9 tukon yana 
tamise dopaisudoo mo tealimo suka. (Yana aki natoiyo doiyaa 
do sukadoo tolongo nalombonua mobatune do paisudoo komo 
toiyo.) Maka mokatuaiyo lameanoo koolaniyo babaabudoo 
malane, 10 maka nabantile doi yana, “Sidutu komian tabayo kona 
suka mo monondok tuuno loolukon tukon kalu komian molubat 


1:51: Teal. 28: 12 

lungguwono momonginum, maka nasodo kosuka mo meele. Bai 
Utus mangabos suka mo monondok tuuno polong budodoiya!” 

n Doiyamo komo minasaingdinggon tumbeno Yesus naki- 
nubai. Yana kubaiyo doiya doi Kana doi Galilea. Tukon 
nakokubaidoo yana okitakene kona babasalan. Maka kona 
pololaing-pololaing anggayomo yana. 

12 Sambuno lapa doiya Yesus ampakono doi Kapelnaum 
polaing-laing tukon tinano, utus-utuso tukon pololaing- 
pololaingoo. Yanila dungol indaa moimoiya kooloyo kona 
kalumbit. 


Yesus usok doi Temeneno Nabonua 

(Mat. 21:12-13; Mlk. 11:15-17; Luk. 19:45-46) 

13 Sambuno Oloyo Babasal Paskah Yahudi lolanimo, Yesus 
ampakono doi Yelusalem. 14 Temeneno Nabonua doi Yelusalem 
Yesus laate komian momabalukon saapi, domba, tukon tomisi 
lapatiing; tukon mian paisoboli doy osulang idoo. 15 Yesus 
mangala meeng koalos pongumbas maka siikayo sasaibino do 
iyayonoo, mau domba tukon saapi, doi Temeneno Nabonua 
lalomo. Domianoo mo paisoboli doy nameda-meda yana 
anggalaupe tukon kona podoy tasabukon doi yayaa. 16 Maka yana 
bantil doi mianoo momabalukon tomisi lapatiing, “Bingkate 
sasaibino naimbaa. Inai potealikene ko Tamanggu Nabonua 
pobolukiyan!” 17 Maka kona pololaing-pololaing neneeke naikon 
koayat Kitab Moliyous nia, “Daku seang motuuk doi mu Bonua, 
oh Mian Bisa, suayo konoanggu.” 

18 Pamalenta Yahudi miano apese Yesus, yanila bantile, “Soba 
kubaiyo komu kuasa moinaanggon motokita doi kami baikon 
ikoo daano komu haak mokubaiyo buno doiya.” 

19 Yesus timbiliyo, “Polopoyomo na Bonua nia tukon tembo 
tolu kooloyo yaku kekendengemo koikoidan.” 

20 Maka yanila bantile, “Sangkap kolono noom kotaum kona 
binangunan Temeneno Nabonua nia, tukon ikoo kuwotiyo 
kekendenge koidan tolongo tolu kooloyo?” 

21 Bai Temenenodoo Nabonua Yesus naminakisuutoo doiya 
butongo susuungo. 22 Sambuno lapa doibundu, Yesus inotuboimo 
doi namatean, kona pololaing neneekemo baikon do langgedoo 


2:12: Mat. 4:13 2:13: Tob. 12:1-27 2:17: Saad.69:9 2:19: Mat. 26:61, 27:40, 

Mlk. 14:58,15:29 

lapamo yana handle. Jadi yanila anggayomo indee komo totulis 
doi Kitab Moliyous lalomo tukon indee komo lapamo Yesus 
handle. 


Yesus tingoniiyo sasaibino komian 

23 Yesus daano doi Yelusalem doi tembo Lamekanano 
ko Paskah, badaang komian momaangga doi yana sabab 
minasaingdinggon yana nakinubai. 24 Bai Yesus susuungo aki 
naanggayo yanila sabab yana ondngoniiyo komian sasaibino. 
25 Aki napalaluu mian mebee katalangan doi yana kaliangano 
indemo, sabab yana susuungo toiyo oila komo daano doi 
banggapi noano lalomo. 


Yesus tukon Nikodemus 

3 Daano komeeng komian balakaikene koagama doi Falisi 
miano kosambuno Nikodemus. 2 Daano kopopook meeng 
yana lubat doi Yesus tukon bantil, “Tama Gulu, kami toiyo 
Tama Mian Bisa nasosumbolii. Sabab akiyo komeeng komian 
monggoola mongkubai langge meeng mososibong mo buno 
Tama nakinubai, kalu Mian Bisa aki nalolainge yana.” 

3 Yesus timbiliyo, “Poanggayomo, akiyo komeeng komian 
moteali Mian Bisa namian, kalu yana aki nasinuung koikoidan.” 

4 “Bulaando komian mobabasalo monggoola kai sinuung 
koidan,” Nikodemus bantile doi Yesus, “Moola kai yana usok 
koikoidan doi tinano tiano lalomo maka nasinuung koidan?” 

5 Yesus timbiliyo, “Bisa tuuno daku bantilan nia: kalu mian 
aki nasinuung tukon paisu tukon Mian Bisa Na Loh, do mianoo 
aki nateali Mian Bisa namian. 6 Kobanggapi motubo doi dunia 
sinuung tukon doi tama-tinanggita, bai kalu doi cala lohani kita 
sosuung tukon Mian Bisa Na Loh. 7 Inai masaingding kalu yaku 
bantile: komuyu sasaibino sio posinuung koidan. 8 Kombombuul 
napuul inaando kona mongiasan; kita lengele kona lalo, bai aki 
nda toiyo kona lubatan tukon inaando kona tausan. Bunomo 
lakon doiya tukon mian mo sinuung tukon Mian Bisa Na Loh.” 
9 “Bulaando doiya nggoola nateali?” Nikodemus mansadai. 
10 Yesus timbiliyo, “Ikoo gulu doi Islael; bulaando ikoo 
aki mutoiyo? “Anggayomo: kami basilingan tolongo oila 
kaliangano kami mo toiyo, tukon kami mebee bantilan 
tolongo oila komo lapamo kami kitayo; bai komuyu aki 
poyase talimayo komai bantilan. 12 Komuyu aki poanggayo kalu 

yaku basalitakene doi komuyu kolangge-langge nai dunia nia; 
bulaando komuyu monggoola anggayo, kalu yaku basalitakene 
doi komuyu kolangge-langge doi sulugaa? u Akiyo komeeng 
komian monggoola liba doi sulugaa, tolongo yana mo obuluso 
doi dunia, doiyamo Manusia Napau. 

14 Bunomo pokakana Musa molibakene kobinda tambaga 
doi meeng kokayung batango doi padang lalomo, bunomo 
lakon doiya Manusia Napau sio nalinibakon, 15 sulano sasaibino 
komian mo maangga doi yana malaat tuboan mobisa tukon 
posidutukon.” 

16 Tobikon Mian Bisa namamaasikanano kobanggapi nai dunia 
nia, tobikon yana beekene kona na Pau mo meeng sulano 
doi inde-indee komiano komaangga doi yana aki nasilaka, bai 
malaat tuboan mobisa tukon posidutukon. l7 Mangaani Mian 
Bisa kapatuwo kona Pau bolikon sulano naukume kodunia nia, 
bai sulano nasalamatene. 18 Mian mo anggayo doi yana aki 
nainukum, bai mian mo aki namaangga lapamo Mian Bisa 
ukume, sabab yana aki naanggayo ko Mian Bisa Napau mo 
meeng. 19 Yana tinuntut luwedoi langge nia: Madialanoo lapamo 
lubat doi dunia, bai kobanggapi tolongo yase kokalipookan 
maka baino doi madialan, sabab yanila nakokubai lokis. 20 Doi 
memeeng komian mo mongkubai lokis, mosikitene komadialan; 
yana aki nayase lubat doi namadialanan, sulano kona kokubai 
mo lokis aki natotingonii. 21 Bai komian mo loingiyo ko Mian 
Bisa namongiasan, lubat doi namadialanan sulano nateali tokita 
oila kona kinubaidoo doiya daano pokokonoi ko Mian Bisa 
namongiasan. 


Yesus tukon Yohanes Pasau Mian 

22 Sala buno doiya Yesus tukon napololaing-pololaing 
ampakono doi Yudea. Yana dungol indaa moimoiya kotembo 
kona kalumbit tukon yanila mansau mian. 23 ' 24 Doiya kosinggatoo 
Yohanes akiyoon nausok doi talunggu. Yana mansau mian 
doi Ainon, aki namododoon doi Salim, sabab indaa daano 
mobadaang kopaisu. Mian-mian lubat doi yana, tukon yana 
sauwo yanila. 

25 Moimoiya Yohanes napololaing tambuuno ponggeeleki 
tukon Yahudi miano naatulan kaliangano babilisiian butong. 


3:14: Bang. 21:9 3:24: Mat. 14:3, Mlk. 6:17, Luk. 3:19-20 

26 Yanila ampakon doi Yohanes, tukon bantile, “Tama Gulu, kai 
Tama daano moneneeke komian mo pololaing Tama doi Paisu 
Yoldan sembeleng, mo Tama otudoikene doi kami lolukonoo? 
Yana diabudodoo momansau mian koidan, tukon sasaibino 
komian ampakon doi yana!” 

27 Yohanes timbiliyo, “Kobanggapi aki namoola malaat langge- 
langge kalu Mian Bisa aki nabeekene doi yana. 28 Komuyu 
susuungo lapamo lengele yaku mobantile, ‘Yaku bolikon 
Tomundo Pasalamat. Yaku sinumbolii poloolukoni yana.’ 
29 Babaabu boine daano babaabu malane koona. Babaabu malane 
nasobat tolongo kokondong nggaupe yana tukon mondongolii, 
tukon sanaang molongol babaabu malane nalalo. Bunomo 
koidan tukon yaku. Diabudodoo yaku sanaang tuuno. 30 Yanamo 
komo palaluu tuuno, tukon yaku kinduungo napalaluu.” 

Yanamo komo lubat doi sulugaa 

31 Komo lubat doi babo liisiyo sasaibino. Komo lubat doi 
dunia tongusokon dunia miano, tukon basalita tolongo langge- 
langge doi dunia. Yana mo lubat doi babo liisiyo sasaibino. 
32 Yana basalita tolongo langge mo lapamo kinita tukon linongol, 
bai akiyo komeeng komian moanggayo kona bantilan. 33 Mian 
mo anggayo doi nabantilanoo, anggayo baikon ko Mian Bisa 
bisa. 34 Sabab komian Mian Bisa mo bintekene pelenggene ko 
Mian Bisa nabantil-bantilan, sabab ko Mian Bisa Na Loh 
lapamo bineekon totubo doi yana. 35 Tama seange kona Pau, 
tukon lapamo beekene sasaibino kona kuasa doi yana. 36 Mian 
mo maangga doi Yesus naikon yana malaat tuboan mobisa tukon 
posidutukon. Bai komian mo aki naloingiyo Yesus aki namalaat 
tuboan. Yana Mian Bisa ukume sidutu polong posidutukon. 

Yesus tukon boine Samalia 

4 Falisi-falisi miano lengele baikon Yesus malaat tukon 
mansau mian lobian badaang pololaing tukon mololainge 
Yohanes. ( 2 Kona bisaan Yesus susuungo aki namansau mian 
tolongo napololaing-pololaing.) 3 Sambuno Yesus toiyo baikon ko 
Falisi-falisi miano lapamo lengele do halloo, yana ampakon doi 
Yudea abali doi Galilea. 4 Doi naampakonan yana sio naloloiyo 
ko Samalia. 5 Maka Yesus polongo doi meeng kokota doi Samalia 

3:28: Yoh.l:20 3:35: Mat. 11:27, Luk. 10:22 4:5: Teal. 33:19, Yos. 24:32 

kosambuno Sikhal, aki namododoon doi lipudoo lolukon Yakub 
mobeekene kona pau Yusuf. 6 Idoo talaat Yakub nabubung. 
Yesus pakadak tuuno sabab naampakonan, tobikon doiya yana 
osulang doi bubungoo bibilo. Doiya kosinggatoo ugaate batong 
songulo lua suun kooloyo, 7_8 tukon Yesus napololaing-pololaing 
lapamo ampakon doi kota yanila mongoli kinaan. 

Boobus doiya meeng koboine Samalia lubat matambuk 
paisu. Yesus bantil doi yana, “Tina, momoola kumangkabi 
monginum?” 

9 Boinedoo Samalia timbiliyo, “Tuan Yahudi miano, yaku 
Samalia miano; bulaando Tuan mangkabi monginum paisu doi 
yaku?” (Sabab ko Yahudi miano akiyo kopotodulian tukon 
Samalia miano.) 

10 Yesus timbiliyo, “Kalu naikon ikoo toiyo ko Mian Bisa 
napebee tukon indee komo mangkabi monginum paisu doikoo, 
tantu ikoo susuumu mangkabi monginum paisu doi yana, tukon 
yana naikon beena ikoo paisu tuboan.” 

n Boinedoo bantile, “Tuan akiyo komu patambuk, naiya 
bubungia atean tuuno. Inaando Tuan komu malaatan paisu 
tuboan? 12 Yakub, tamanggami natauwa, mobeekene kami 
nabubungia. Yana susuungo mangala napaisu ininum naimbaa; 
bunomo lakon kona labuk-labuk tukon naiyayon piniala. Kai 
Tuan aanggene Tuan lobian babasal tukon Yakub?” 

13 “Mian monginum napaisu nia yana molou koidan,” Yesus 
nabantilano, 14 “bai komian mo monginum kopaisu naikon yaku 
mobeekene, aki naikon namolou koidan sidutu-posidutukon. 
Sabab kopaisu yaku naikon mobeekenedoo teali paisu matano 
doi butongo lalomo mo lomba sumbot tukon beena tuboan doi 
yana mobisa tukon posidutukon.” 

15 Boinedoo bantile, “Tuan, beena yaku paisudoo, sulano yaku 
akimo kumolou koidan; tukon akimo napalaluu kuabali naimbaa 
mangala paisu.” 

16 “Ampakono, uange komu langkai maka muabali naimbaa,” 
Yesus bantile. 

17 “Yaku akiyoon nadaano daku langkai,” boinedoo napotim- 
bili. 

“Bisa kana komu bantilan,” Yesus napotimban. 18 “Sabab 


4:9: Ez. 4:1-5, Neh. 4:1-2 

ikoo osowaano lima luunggon, tukon komalane mupodungolian 
bolikon mulangkai.” 

19 “Diabudodoo yaku toiyo Tuan meeng konabi,” boinedoo 
nabantilano. 20 “Komai tulunan sosubaiyo ko Mian Bisa nai 
bunggul nia, bai Tuan natulunan bantile baikon tolongo doi 
Yelusalem kolipu komian nasosubaiyano ko Mian Bisa.” 

21 “Anggayomo,” Yesus bantile doi yana, “meeng kotembo 
naikon komian sosubaiyo Tama, bolikono nai bunggul nia, 
tukon koidan bolikon doi Yelusalem. 22 Komuyu Samalia miano 
sosubaiyo kolobo mo aki potingoniiyo, bai kami Yahudi miano 
sosuba doi Yesus kami mo tingoniiyo, sabab kokasalamatan 
lubat doi Yahudi miano. 23 Bai kotempono naikon nalubatan, 
lapamo lubat, baikon tukon Mian Bisa Na Loh nakuasa 
kobanggapi naikon sosuba doi Tama doiyamo Mian Bisa mo bisa 
pokakana kona mongiasan Tama. 24 Sabab ko Mian Bisadoo Na 
Loh, tukon tolongo nakuasa Mian Bisa Na Loh ko mian-mian 
nggoola sosubaiyo Tama bunomo lakon yana daano.” 

25 Boinedoo bantile doi Yesus, “Yaku toiyo Tomundo 
Pasalamat (mo sinombuikon Klistus) naikon lubat. Kalu yana 
lubat, yana bontiikene doi kita sasaibino kolangge doi kita.” 

26 “Yakumo naiya,” Yesus bantile, “yakumo diabudodoo 
pobasalitai tukon ikoo.” 

27 Doiya kosinggatoo Yesus napololaing-pololaing abalimo. 
Yanila masaingding mokitayo Yesus pobasalitai tukon meeng 
koboine. Bai akiyo mau nabaino meeng komian doi yaniladoo 
mo mansadai doi boinedoo, “Tina indee komu palaluu?” kai 
mo mansadai doi Yesus, “Bulaando Tama pobasalitai tukon do 
boinedoo?” 

28 Maka boinedoo tinggalemo kona gumbang idoo maka 
naobuleng doi kota tukon babotilanggene doi mian-mianoo 
indaa. 29 “Mai pokitayo komian mo bantikene yaku sasaibino 
kolangge mo biasa yaku kubaiyo. Kai yanamo do Tomundo 
Pasalamatoo?” 30 Maka dopai mian-mianoo tinggalemo konapo 
kota maka ampakono doi Yesus. 

31 Singgat doiya napololaing-pololaing tobiyo Yesus mokaan. 
“Tama Gulu,” yanila bantile, “mai kaano.” 

32 Bai Yesus timbiliyo, “Daano kokinaan doi yaku mo aki po 
toiyo.” 

33 Maka dona pololaing-pololaing yanila posadaimo, “Kai 
daano komian mobabakene kokinaan doi yana?” 

34 Maka Yesus bantile, “Daku kinaan doiyamo tolongo loloiyo 
kona mongiasan bintekene yaku, tukon alapayo kolimang 
mo bineekon doi yaku. 35 Komuyu bantile, ‘Baimo sangkap 
kobituwon laatemo kobapupuian.’ Bai yaku bantile doikoo: 
Pombalenge koasi labuwedoo mo sonimo, laatemo kona 
pinupuian. 36 Komian mo bapupui tambuuno talimayo kona 
tambo tukon pototongikene kona hasil motuuk doi tuboan 
mo bisa tukon posidutukon. Maka komian mo masabukon 
tukon mian mo bapupui moola balasanaang posinggat-singgat. 
37 Nasosombotiya bisa koidan, ‘Komeeng masakakon kobailong 
bapupui.’ 38 Yaku bintekene komuyu moampakon bapupui doi asi 
mo aki pomolimang; komian bailong balimango indaa, tukon 
komuyu mantalima koutungo doi yaniladoo nalimang.” 

39 Badaang ko Samalia miano mondoong doi kotadoo 
momaanggamo Yesus, sabab do boinedoo bantile, ‘Yana bantile 
doi yaku sasaibino kolangge mo biasa yaku kubaiyo.’ “^Sambuno 
dopai Samaliadoo miano pososuung tukon Yesus, yanila kabiyo 
tukon sabole-bole sulano yana nandoong tukon yanila. Jadi 
Yesus ndoong idoo lua kooloyo kona kalumbit. 

41 Boobus doibundu lobian badaang koidan komian momaang- 
ga doi Yesus sabab oila kona inotunggulikon susuungo doi 
yanila. 42 Yanila bantile doi boinedoo, “Kami maanggamo diabu- 
dodoo, bolikon koidan sabab oila doikoodoo mubinontiikon doi 
kami, bai kami susuunggami lapamo molongol yana, tukon kami 
toiyo baikon yanamo ko Pasalamat dunia.” 

Yesus aline komeeng kopagawe pamalenta napau moseselon 

43 Sambuno lua kooloyo kona ndoongan doi Sikhal, Yesus 
ampakon doi Galilea. ^Yesus susuungo lapamo bantile, “Meeng 
konabi aki nainodotii kalu doi nalipu susuungo.” 45 Bai sambuno 
Yesus polong doi Galilea ko mian-mian indaa talimayo tukon 
sanaang konoano, sabab yanila daano doi Yelusalem doi Oloyo 
Babasal Paskah, tukon yanila lapamo kitayo sasaibino Yesus 
nakinubai. 

46 Doibundu Yesus abalimo doi Kana doi Galilea, indaamo 
yana namoboliian paisu teali suka. Doi kotadoo daano 
komeeng kopagawe pamalenta, kona pau anoon momasakit doi 
Kapelnaum. 47 Sambuno yana ndongoliiyo Yesus molubato doi 


4:44: Mat. 13:57, Mlk. 6:4, Luk. 4:24 4:45: Yoh.2:23 4:46: Yoh. 2:1-11 

Galilea lengget doi Yudea, yana ampakon doi Yesus tukon 
kabiyo Yesus nalubat doi Kapelnaum sulano naaline kona pau 
mo kabimo mate. 48 Yesus bantil doi pagawe pamalentadoo, 
“Kalu komuyu aki pokitayo komo minasaingdinggon, komuyu 
aki pomaangga.” 

49 “Tuan,” pagawe pamalentadoo timbiliyo, “mosobit lubat 
moakiyoon daku pau namate.” 

50 Yesus bantile doi yana, “Ampakono, komu pau tangalino.” 

Do mianoo anggayomo Yesus nabantilan, maka yana 
ampakon. 51 Doi loloon tanga kona peleleani-peleleani ndobotiyo 
yana tukon bontiikene, “Tuan napau tangalino.” 

52 Maka yana mansadai doi yanila batong bulaa do paudoo 
natambuunan tangalin. Yanila timbiliyo, “Kolubabi ugaatene 
batong meeng suun kooloyo kona maligoot lapus.” 53 Maka 
do paudoo tamano neneeke baikon doiyamo kona posinggatan 
Yesus nabontiikanano yana, “Komu pau totobomo.” Maka yana 
tukon sasaibino kopulino maanggamo doi Yesus. 

54 Doiyamo komo minasaingdinggon koluano luunggon Yesus 
mo kubaiyo doi Galilea sambuno yana lubat doi Yudea. 


Sesel natangalinan doi paisu Betesda 

5 Lapa doiya daano ko Yahudi miano nalamean, maka 
Yesus ampakon doi Yelusalem. 2 Doi Yelusalem nggaup 
ko “Tataapon Domba” daano komeeng kopaisu, doi silingan 
Iblani sinombuikon Betesda. Idoo daano kolima kokombiang. 
3 Doi kombiang-kombiangoo badaang komian masakit momoolo; 
daano komo piit, daano komo pelong, tukon daano komo lapit. 
[Yanila sasaibino montotiili do paisudoo naliaabokan. 4 Sabab 
daano kotembono Temeneno namalaekat obulus doi paisudoo 
lalomo nakabuke kopaisuno. Tukon mian mo seselon indee 
komo tumbe tulak doi paisudoo lalomo singgatoo kopaisuno 
daano moliabokan mian naikon tangalin indeemo kona sesel 
yana mo toupiyo.] 5 Doi lipudoo daano komeeng komalane mo 
seselon tolu kolonomo alu kotaum kolumbito. 6 Yesus kitayo 
yana momoolo indaa, tukon toiyomo yana malumbito tuuno 
kona seselonan; maka Yesus sadaiyo doi yana, “Ikoo yase 
mutangalin?” 

7 Do mianoo moseselon timbiliyo, “Tama, akiyo komian 
naimbaa sulano nausekene yaku nai paisu nia lalomo doi 

Loloon doi kota Yelusalem (5:1) 

tembo paisuno modaano liabokan. Tukon nasodo kuampakon 
doi paisudoo, komian bailong lukono usok.” 

8 Maka Yesus bantile doi yana, “Banguno, bingkate komu 
balayon tukon ampakono.” 9 Doiya kosinggatoo do mianoo 
tangalino. Yana bingkate kona balayon tukon ampakono. 

Doiya halloo kona tealian doi oloyo Tadean. 10 Tobikon doiya 
kopamalenta Yahudi bantile doi mianoo mo sodo tangalin, 
“Oloyo nia oloyo Tadean. Ikoo aki nanggoola binggate komu 
balayon.” 

n Bai do mianoo timbiliyo, “Mian mo aline yaku budodoo, 
komo sumboliiyaku binggate daku balayon tukon ampakon.” 


5:10: Neh. 13:19, Yel. 17:21 

12 “Indee kai yana komo sumboliikon binggate komu balayon 
tukon ampakon?” yanila mansadai. 

13 Bai do mianoo mo lapamo tangalin kona sesel aki 
natoiyo indee komiano, sabab Yesus banggilapuso doi mianoo 
namadaangan. 

14 Boobus doibundu Yesus pososuung do mianoo doi 
Temeneno Nabonua lalomo, tukon bantile doi yana, “Doiya 
budodoo ikoo lapamo tangalin. Inaimo momongkubai lalim 
koidan, sulano naaki mumataup langge mo lobian kona 
kulokisan.” 

15 Maka ampakono do mianoo tukon popitoikene doi 
pamalenta Yahudi baikon doiyamo Yesus komo aline daku sesel. 
16 Sambuno buno doiya yanila atambuunemo kona sakisaawano 
Yesus, sabab yana aline komian nasesel doi oloyo Tadean. 

17 Bai Yesus bantile doi yanila, “Kotamanggu sidutu balimang 
polong naiya, tukon yaku koidan balimang.” 

18 Bantil-bantilanoo kubaiyo kopamalenta Yahudi pololokon 
mounggolii loloon sulano napo akateo yana. Yanila kubaiyo 
doiya, bolikon tolongo sabab yana molumbaiyo koatulan agama 
kaliangano doi oloyo Tadean, bai koidan mangaani yana bantile 
baikon ko Mian Bisadoo Tamano; koalatino yana pokakanakene 
kobutongo tukon Mian Bisa. 


Pau nakuasa 

19 Yesus timbiliyo dopai mian-mianoo buno naiya, “Poang- 
gayo, Pau aki nanggoola kubaiyo inde-indee kolangge tukon 
nakuasa susuungo. Yana tolongo moola kubaiyo kolangge 
yana mo kitayo doi Tamano nakinubai. Sabab komo Tama 
nakinubai doiyamo koidan do Paudoo nakinubai. 20 Sabab Tama 
seseange kona Pau tukon otudoikene doi yana sasaibino kona 
kinubai susuungo. Tolongo Tama naikon otudoikene doi yana 
kokubai-kokubai mo lobian babasal koidan, polong komuyu 
masaingding. 21 Tamadoo otuboiyo komian mate, tukon beena 
yanila tuboan mobisa tukon posidutukon; bunomo lakon doiya 
Pau mebee tuboan posidutukon doi mian mo yase nabinee 
tuboan. 22 Tama susuungo aki naukume mau indee komiano. 
Sasaibino kokuasa, motuuk doi baukuman lapamo beekene doi 
na Paudoo. 23 Tama kubaiyo doiya sulano sasaibino komian 
odotiiyo Pau pokakanamo yanila moodotiiyo Tama. Komian mo 

aki naodotiiyo Pau aki koidan naodotiiyo Tama mo sumboliiyo 
kona Pau. 

24 Bisa tuuno daku bantil-bantilan nia: Mian mo timbikene 
daku bantil-bantilan, tukon anggayo doi yana mo bintekene 
yaku, malaat tuboan mobisa tukon posidutukon. Yana aki 
nainukum; yana tongosodiimo doi matean tukon malaat tuboan. 
25 Poanggayomo: Naikon laate kotempono - bai lapamo polong 
kotempono - mian momate naikon molongol Mian Bisa Napau 
alalo. Tukon mian mo molongol yana naikon tubo. 26 Pokakana 
Tama susuungo tuboan nalubatan, yana tealikene kona Pau 
tuboan nalubatan koidan. 27 Yana lapamo beekene doi na 
Pau kohaak sulano tindokiiyo, sabab yana Manusia Napau. 
28 Inai komuyu pomasaingding polengele niiya hallia, sabab 
kotempono naikon lubat baikon sasaibino komian mo mate 
lengele koalalo, 29 maka natobuat doi kibul. Mian mo lapamo 
mokubai monondokan naikon abali luwedoi matean tuuk doi 
tuboan. Bai mian mo lapamo mongkubai lokis yana tubo bai 
malaat ukuman.” 


Kona tutuiiwan kaliangano Yesus 

30 “Yaku aki nanggoola mongkubai oioila motolongo ku- 
mongiasan susuunggu. Yaku tolongo mongukum pololoi tukon 
Mian Bisa napobintokon. Tukon daku putusan adil, sabab 
yaku aki kuloloiyo daku mongiasan susuunggu, bai Tama 
namongiasan mo bintekene yaku. 

31 Andeno yaku mebee bantilan motolongo tuuk doi butonggu 
susuunggu, do bantilanoo aki namoola inangga. 32 Bai daano 
komian bailong mo mebee bantilan motuuk doi yaku, tukon 
yaku toiyo dona bantilanoo bisa. 33 Komuyu lapamo mobintokon 
bito-bito doi Yohanes, tukon yana lapamo mebee bantilan mo 
bisa kaliangano doi yaku. 34 Hallia yaku bantile, bolikon sabab 
yaku palaluuwo kobantilan doi banggapi, bai sulano komuyu 
posinalamaton. 35 Yohanesdoo buno posi mo kolot tukon 
tebeaason kolaango. Tolongo aki namalumbit komuyu sanaang 
mantalima do laangodoo. ^Bai daku bantilan lobian babasal 
doi Yohanes nabantilan. Oila daku kinubai budodoiya, doiya 
limang mo pinalentakon Tama doi yaku, natokitaan baikon 
Tama molapamo bintekene yaku. 37 Tukon Tama mo bintekene 


5:29: Dan. 12:2 5:33: Yoh. 1:19-27, 3:27-30 

yaku koidan mebee bantilan motuuk doi yaku. Komuyu akiyoon 
pomolongol alalo kai mokita duduso. 38 Kona bantil-bantilan 
akiyo komo tangabos doi noamuyu lalomo sabab komuyu aki 
pomaangga doi yaku nabobintokon. 39 Komuyu palajalio ko 
Kitab Moliyous sabab komuyu aanggene baikon tukon cala doiya 
komuyu malaat tuboan mobisa tukon posidutukon. Tukon doi 
Kitab Moliyousoo daano mebee bantilan motuuk doi yaku. 40 Bai 
komuyu aki poyase lubat doi yaku sulano pomalaat tuboan 
posidutukon. 

41 Yaku aki kumounggolii taanggaan doi banggapi. 42 Yaku 
tingoniiyo komuyu. Yaku toiyo komuyu akipo mamaasikene 
ko Mian Bisa doi noamuyu lalomo. 43 Yaku lubat tukon kuasa 
Tamanggu, bai komuyu aki potalimayo yaku. Bai kalu mian 
bailong lubat tukon nakuasa susuungo, komuyu yase talimayo 
yana. 44 Bulaando komuyu nggoola anggayo, kalu komuyu 
mounggolii tanggaalan doi tulamuyu, tukon aki ponggoola 
mounggolii tanggaalan doi Mian Bisa mo Meeng? 45 Inai 
poaanggene yaku asalakene komuyu doi Tamanggu salaano. 
Tolongo komo asalakene komuyu doiyamo Musa, yanamo kopo 
minoinikon. ^Ande-andeno komuyu anggayo doi Musa, komuyu 
naikon anggayo yaku sabab kaliangano yakumo yana tulise. 47 Bai 
kalu komuyu aki poanggayo indee Musa natinulis, bulaando 
kopoo moolaan maangga oila daku binantil?” 


Yesus mebee kaan lima koloon komian 

(Mat. 14:13-21; Mlk. 6:30-44; Luk. 9:10-17) 

6 Bubulaa kotembo doibundu Yesus ampakon doi Paisu 
Galilea sembeleng, mo sinombuikon Paisu Tibelias. 
2 Sambuno polong indaa, badaang komian momalaing yana 
sabab yanila lapamo mongkita komo minasaingdinggon yana mo 
kubaiyo tukon aline ko mian-mian momasakit. 3 Yesus tolibo doi 
bunggul bungkokono, maka osulang idoo tukon napololaing- 
pololaing. 4 Doiya kosinggatoo loolanimo ko Oloyo Babasal 
Paskah Yahudi. 5 Sambuno Yesus kitayo potikunggon, yana 
kitayo komian potutuundu molubat doi yana. Maka yana bantil 
doi Filipus, “Inaando konda malaatan bangolian kinaan, sulano 
sasaibino namian nia namoola kaan?” ( 6 Yesus lapamo toiyo 


5:37: Mai. 3:17, Mlk. 1:11, Luk. 3:22 

Danau Galileo (6:1) 

indee naikon kona kinubai, bai yana bantile buno doiya sabab 
yana ujio Filipus.) 

7 Filipus timbiliyo, “Loti koolino lua kosakato kolupia aki 
naikon nasukup doi mian-mian nia, mau nabaino ponggidikon.” 

8 Yesus napololaing bailong, doiyamo Andelias, Simon Petulus 
utuso bantile, 9 “Dimbaa daano kopau-pau malane tukon lima 
koloti tukon lua koikan. Bai bulaando kona tealian tuuk doi 
mian mobadaang nia?” 

10 “Sumboliiyo ndaiya mian-mianoo naosulang,” Yesus bantile. 
Doi lipudoo daano badaang kobulung, maka dopai mian- 
mianoo osulango doi bulungoo - uga-ugaate daano lima koloon 
komian mala-malane. n Doibundu Yesus alayo do lotidoo, maka 
libakene konasyukuul doi Mian Bisa. Lapamo doiya yana ebe- 
ebesemo do lotidoo doi mian badaang. Boobus yana ebe-ebese 
do ikanoo tukon yanila kaan polong biya-biyai. 12 Sambuno lapa 
kaan sasaibino yanila bobosul, Yesus bantil doi napololaing- 
pololaing, “Popototongikene do kinaano labino; inai nadaano 
komo tangaison.” 13 Maka yanila pototongikene songulo lua 
kobois momoono kolabino do kinaano lima koloti komo kinaan 
doi mianoo badaang. 

14 Sambuno mian badaangoo kitayo komo minasaingdinggon 
Yesus mo kubaiyo, yanila bantile, “Bisa, naiyamo ko Nabi mo 

minoinikon molubat doi dunia!” 15 Yesus toiyo yanila yase lubat 
sulano pakisaayo yana teali napo tomundo. Tobikon doiya yana 
ampakono dampas doi lipu mobabungkukon. 

Yesus papakon doi paisu bungkukono 

(Mat. 14:22-33; Mlk. 6:45-52) 

l6 Salataa kooloyo adukon kaput, Yesus napololaing-pololaing 
ampakono doi paisu. 17 Maka yanila lakit doi duanganoo 
pintosiiyo do paisudoo kona tuduan doi Kapelnaum. Kooloyo 
kalipookano bai Yesus akiyoon nalubotiiyo yanila. 18 Sambuno 
buno doiya do paisudoo tambuuno babokolan sabab mombuul 
makansang. l9 Sambuno yanila talabut ugaate limamo kai noomo 
kokilo kona kodoon, yanila kitayo Yesus lubat doi napo duangan 
tukon ampakon doi paisu bungkukono. Yanila matakut tuuno. 
20 Bai Yesus bantil doi yanila, “Inai pomatakut, naiya yaku!” 
2, Maka sanaang yanila noano talimayo yana doi duanganoo, 
tukon doiya kosinggatoo dona poduangan polong doi napo lipu 
pinakituu. 


Mian badaang unggoliiyo Yesus 

22 Modoakon kooloyo mian badaangoo mo daano dungol doi 
paisudoo sembeleng, toiyo budodoiya tolongo meeng koduangan 
indaa. Yanila toiyo Yesus napololaing-pololaing lapamo taus 
tukon do duanganoo, bai Yesus aki namalaing. 23 Doibundu 
moimoiya koduangan doi Tibelias lubat doi lipudoo tukon 
balabu lolani do mianoo badaang namakaanan loti lapamo 
Temeneno mopolonggon syukuul. 24 Sambuno mian badaang 
kitayo baikon Yesus mau koidan napololaing-pololaing akiyo 
idoo, yanila lakito doi duangan-duanganoo tukon ampakono doi 
Kapelnaum umboliiyo Yesus. 

Yesus, loti mo mebee tuboan 

25 Sambuno mianoila pososuung tukon Yesus doi paisu 
sembeleng, yanila mansadai doi yana, “Tama Gulu, indee 
kosinggatoo Tama napolongan naimbaa?” 

26 Yesus timbiliyo, “Bisa, komuyu mounggoliiyo yaku bolikon 
komuyu mangalatikene komakisuuto komo minasaingdinggon 
yaku mo kubaiyo, bai tolongo komuyu molapamo kaan polong 
bobosul. 27 Inai pobalimang sulano pomalaat kinaan mo moola 
kabus tukon boowan. Pobalimango sulano pomalaat kinaan 

kotamano tinano! Bulaando yana bantile baikon yana obulus doi 
sulugaa?” 

43 Maka Yesus bantile doi yanila, “Inai ponggimal. 44 Akiyo 
komeeng komian momoola lubat doi yaku, kalu Tamanggu mo 
sumboliiyo yaku, aki nababayo yana doi yaku; tukon indee 
komo lubat naikon yaku otuboiyo doi Oloyo Nakiamatan. 
4s Doi Nabi-nabi na Buku lalomo daano mototulis buno naiya, 
‘Sasaibino komian naikon Mian Bisa otunggule.’ Jadi sasaibino 
komian mo molongol doi Tama tukon monggiotunggulkon doi 
yana, lubat doi yaku. 46 Doiya aki nabisa baikon daano komian 
mo lapamo kitayo Tama. Tolongo yana komo lubato doi Mian 
Bisa, komo lapamo kitayo Tama. 

47 Potoiyo: Mian mo maangga, malaat tuboan mobisa tukon 
posidutukon. 48 Yakumo koloti mo mebee tuboan. 4, Pombumbu 
makaan manna doi padang lalomo tukon yanila mate koidan. 
s0 Bai aki nabuno doiya dolotidoo mo obulus doi sulugaa; mian 
mo makaan do lotidoo aki namate. 5, Yakumo koloti mo obulus 
doi sulugaa - loti mo beena tuboan. Mian mo makaan naiya loti 
nia malaat tuboan posidutukon. Loti naikon yaku mo beekene 
motuuk doi banggapi nai dunia nia doiyamo sailonggu.” 

52 Yanila lengele doiya, mian badaang Yahudi ponggeeleki 
meeng tukon meeng. “Bulaando naiya mian nia monggoola 
beekene kosailo doi kita sulano nda kaane?” yanila bantile. 

53 Maka Yesus bantile doi yanila, “Poanggayomo: Kalu 
komuyu aki pomakaan Manusiadoo Napau sailo tukon 
monginum sauno, komuyu bisa-bisa aki potubo. 54 Mian mo 
makaan sailonggu tukon monginum saunggu malaat tuboan 
mobisa tukon posidutukon tukon yaku otuboiyo yana doi 
Oloyo Nakiamatan. 55 Sabab kosailonggu bisa-bisa kinaan, tukon 
kosaunggu bisa-bisa ininum. 56 Mian mo makaan sailonggu tukon 
moinum saunggu, pomeenggon tuuno tukon yaku, yaku tukon 
yana. 57 Tama mo tubodoo, sumboliiyo yaku tukon yaku tubo 
doi Tama. Bunomo lakon mian mo makaan sailonggu naikon 
yana tubo doi yaku. 58 Naiyamo koloti mo obulus doi sulugaa: 
bolikon loti mo buno tumbumuyu nakinaan. Sabab kaane do 
lotidoo, yanila mate koidan. Bai mian mo makaan loti nia yana 
malaat tuboan posidutukon.” 


6:45: Yes. 54:13 

59 Sasaibino doiya Yesus bantile tembo Yesus mongotunggul 
doi bonua kaledaan doi Kapelnaum. 

Bantil-bantilan mo mebee tuboan mobisa tukon posidutukon 

60 Sambuno lapa molongol Yesus nabantil-bantilan, badaang 
doi napololaing bantile, “Otunggul nia todudul babalat. Indee 
komo nggoola talimayo!” 

61 Yesus toiyo doi napololaing-pololaing nggimal doiya halloo. 
Maka yana bantile, “Oilakai komuyu alatio sala doiya bantil- 
bantilanoo? 62 Bulaando kona tealian naikon kalu komuyu kitayo 
Manusia Napau abali liba doi nadungolan tumbeno? 63 Komo 
kubaiyo kobanggapi tubo doiyamo Mian Bisa Na Loh. Banggapi 
nabukuanan akiyo kotakoso. Bantil-bantilan nia yaku mo bantile 
doi komuyu doiya Mian Bisa Na Loh nabantilan tukon bantil- 
bantilan mo mebee tuboan. 64 Mau nadaano koidan doi komuyu 
mo aki namaangga.” (Yesus toiyomo doi tumbe-tumbeno inde- 
indee komo aki namaangga, tukon indee komo kulokisanggene 
yana.) 65 Maka Yesus bantile koidan, “Doiyamo kokaliangano 
yaku bontiikene doi komuyu baikon akiyo komeeng komian 
monggoola lubat doi yaku, kalu Tama aki nameleosene.” 

66 Tambuuno doiya kosinggatoo badaang kona pololaing 
motinggale yana, tukon akimo nayase momalaing koidan. 
67 Maka Yesus mansadai doi songulo luadoo kona pololaing, 
“Oilakai komuyu naikon tinggale yaku?” 

68 “Temeneno,” Simon Petulus bantile doi yana, “doi indee 
miano naikon komai tausan? Bantilan Temeneno momebee 
tuboan mobisa tukon posidutukon. 69 Kami lapamo anggayo 
tukon tutuu baikon Yesus bito-bito momoliyous doi Mian Bisa.” 

70 Yesus timbiliyo, “Bolikon kai yaku komo piliyo komuyu 
mosongulo lua nia? Mau nadaano komeeng doi komuyu nia 
moteali ibiliis!” 71 Yesus naminakisuuti doiyamo Yudas Simon 
Iskaliot napau. Sabab mau Yudas meeng komian pololaingo 
Yesus, bai yanamo komo kulokisanggene Yesus. 


Yesus tukon utus-utuso 

7 Sambuno buno doiya Yesus ampakono doi yayaa doi 
Galilea. Yana aki nayase doi kabupaten Yudea sabab 
kopamalenta Yahudi natetel akateyo yana. 


6:68-69: Mat. 16:16, Mlk. 8:29, Luk. 9:20 

2 Doiya kosinggatoo adukono lolani ko Oloyo Babasal 
Sandung Loon. 3 Maka Yesus utus-utuso bantile doi yana, 
“Tinggalemo naiya lipu nia tukon ampakon doi Yudea, sulano 
komu pololaing-pololaing nggoola kitayo komu limang. 4 Akiyo 
komian mo nggoola seekene kona kinubai, kalu yana yase 
natololongol. Kalu ikoo kubaiyo kolangge-langge pokakana 
doiya, sasaibino kolipu sio natoiyo!” ( 5 Sabab koutus-utuso 
susuungo aki naanggayo doi yana.) 

6 “Akiyoon nalaate kotembono doi yaku,” Yesus bantile doi 
yanila, “bai tuuk doi komuyu samba-samba kotembo moola. 
7 Nadunia nia aki namoola mosikitene komuyu. Bai yaku 
takainomo dunia mosikitene, sabab sidutu yaku bantile doi 
dunia nia baikon kona kokubai kulokis. 8 Poampakono komuyu 
susuumuyu doi lameanoo. Yaku aki kuampakon sabab akiyoon 
nalaate kotembono.” 9 Bunomo doiya Yesus nabantilano doi 
utus-utuso, tukon yana ndoongo doi Galilea. 

Yesus daano doi lamean Sandung Loon 

10 Sambuno utus-utuso taus doi lameanoo, Yesus aki 
nabiyok-biyok ampakon susuungo komian akiyo komo toiyo. 
u Polapakon do lameanoo, kopamalenta Yahudi unggoliiyo yana 
tukon masa-mansadaikene, “Inaando yana?” 

12 Badaang komian tambuuno polisaukene kaliangano yana. 
Daano komo * bantile, “Yana mian monondok.” Daano 
koidan komo bantile, “Aki! Yana tolongo atapayo komian 
badaang natuboan.” 13 Bai akiyo komeeng komian mobalani 
basilingan longolikene kaliangano yana sabab yanila matakutene 
kopamalenta Yahudi. 

14 Doi lameanoo tanga-tangano, Yesus usok doi Temeneno 
Nabonua, maka yana tambuun bangotunggul. 15 Kopamalenta 
Yahudi masaingding tuuno tukon bantile, “Bulaando naiya mian 
nia mobadaang kolangge tinoi bai aki nasikolah?” 

16 Yesus timbiliyo, “Naiya kuinotunggulkon nia bolikon 
kuotunggul, bai yana naotunggul bitekene yaku. 17 Mian mo yase 
loloiyo ko Mian Bisa namongiasan, naikon toiyo oilakai daku 
otunggul luwedoi Mian Bisa kabai doi yaku susuunggu. 18 Mian 
mo mebee otunggul susuungo tolongo mounggolii nangginaalan 
kobutongo susuungo. Bai komian mo mounggolii tanggaan 

moluwedoi Mian Bisa mo sumboliiyo yana, doiya mian jujul, 
aki nabakala-kala. 19 Baanggon Musa lapamo beekene Mian Bisa 
napalenta-palenta doi komuyu? Bai doi komuyudoo komo aki 
potulutiyo do palenta-palentadoo. Bulaando komuyu moyase 
akateyo yaku?” 

20 Mian badaangoo timbiliyo, “Ikoo tando! Indee komo yase 
akateyo ikoo?” 

21 Yesus timbiliyo, “Tolongo meeng kolimang yaku mokubaiyo 
doi oloyo Kopituno, komuyu masaingdingo. 22 Musa beena 
komuyu atulan sulano pobasunat - mau do basunatanoo kona 
bisaan aki naluwe doi Musa, bai doi pombumbu loolukoo 
akiyoon nadaano Musa. Tobikon doiya, mau doi oloyo Tadean 
komuyu sunate komian. 23 Kalu komuyu kubaiyo doiya sulano 
naaki posalayo Musa naatulan doi basunatanoo, bulaando 
komuyu monggimoliiyo yaku sabab yaku mootuboiyo ko mian- 
mian momasakit doi oloyo Tadean? 24 Inai poukume komian 
tolongo lobo mo tokita, bai sio natuuk doi naadilan.” 

Kai bisa Yesus Tomundo Pasalamat? 

25 Boobus doiya daano bubulaa ko Yelusalem miano bantile, 
“Bolikon kai naiya domianoo mo inumbolii sulano nainakate? 
26 Pokitayo yana basalita tukon bebas doi mian badaang salaano, 
tukon akiyo komian mo bantile inde-indee doi yana! Kai konda 
pamalenta-pamalenta daanomo komo toiyo yanamo naiya ko 
Tomundo Pasalamat? 27 Bai kalu do Tomundodoo Pasalamat 
lubat, akiyo komeeng komian motoiyo yaando kona lenggetan! 
Banggokai kita toiyo doiyaa kona lenggetan namian nia.” 

28 Doibundu Yesus daano mongotunggul doi Temeneno 
Nabonua lalomo, yana nggeleamon tukon alalo mo babasal, 
“Jadi komuyu toiyo indee yaku nia, tukon doiyaa daku 
lenggetan? Yaku aki kulubat tukon kumongiasan susuunggu. 
Yana bintekene yaku mo daano kona haak mobintekene yaku, 
tukon yana nggoola inangga. Bai komuyu aki potingoniiyo yana. 
29 Yaku tingoniiyo yana, sabab yaku luwedoi yana, tukon yanamo 
komo bintekene yaku.” 

30 Doiya kosinggatoo yanila yase lakoyo Yesus, bai akiyo 
komo balani taaniyo yana, sabab akiyoon nalaate kotembono. 
31 Badaang doi mian-mianoo tambuuno maangga doi yana, tukon 

bantile, “Kalu Tomundo Pasalamatoo lubat, oilakai lobian 
badaang komo minasaingdinggon monggoola yana kubaiyo 
tukon doi mian nia?” 


Akalo Yesus nalinakoan 

32 Falisi miano ndongoliiyo bulaando do mianoo badaang 
napolisaukanano kaliangano Yesus. Tobikon doiya yanila 
pomeenggon tukon imam-imam kapalano, yanila sumboliiyo 
komoimoiya kopototooli Temeneno Nabonua sulano yanila 
ampakon molakoyo Yesus. 33 Yesus bantile doi mian badaangoo 
doi Temeneno Nabonua lalomo, “Tolongo budodoiya yaku 
daano polaing komuyu. Nalapa doiya yaku naikon abalimo doi 
mo bintekenedoo yaku. 34 Komuyu naikon unggoliiyo yaku, bai 
aki popososuunggene yaku; sabab komuyu aki nanggoola lubat 
doi lipu naando daku daanoan.” 

35 Maka pamalenta Yahudi bantil doi meeng tukon doi 
bailong, “Mian nia yase ampakon doiyaa tobikon kita aki 
nda pososuunggene yana? Oilakai yana yase ampakon doi 
Yahudi miano mo dungol doi lipu bailong doi Yunani miano, 
tukon mongotunggul Yunani miano? 36 Indee komakisuuto tukon 
nabantilan baikon kita unggoliiyo yana bai aki nanggoola 
pososuunggene yana tukon baikon kita aki nda nggoola lubat 
doi lipu nadaanoan yana?” 

Paisu mo mebee tuboan 

37 Doi oloyo napupusan do lameanoo, doiyamo oloyo mo 
palaluu tuuno, Yesus kokondong doi Temeneno Nabonua lalomo 
tukon bantile, “Mian mo molou sio nalubat doi yaku sulano 
namonginum. 38 Doi mian mo anggayo yaku, totulis doi Kitab 
Moliyous, ‘Doi noano lalomo lombamo kopaisu mo mebee 
tuboan.’” ( 39 Yesus basilinganggene kaliangano ko Mian Bisa 
Na Loh, naikon doi mianoo mobadaang motalimayo tukon 
anggayo yana. Sabab doiya kosinggatoo Mian Bisa Na Loh 
akiyoon nabineekon; sabab Yesus akiyoon nakinabasal tukon doi 
namatean.) 

“^Badaang komian mondongolii oila komo Yesus nabinantil, 
tukon doi yaniladoo daano komo bantile, “Naiya mian nia 
doiyamo Nabidoo!” 


7:37: Masam. 23:36 7:38: Yehz.47:l, Zak. 14:8 



294 


YOHANES 7, 8 


41 Kobailong bantile, “Naiyamo ko Tomundo Pasalamat!” 

Bai daano komo bantile, “Eh, bulaando ko Tomundo 
Pasalamat molubat doi Galilea? 42 Doi Kitab Moliyous lalomo 
totulis baikon Tomundo Pasalamat daano katulunan Daud tukon 
naikon lubat doi Betlehem, doiyamo Daud nalipu.” 43 Doibundu 
tambuuno komian badaang ponggeelekikene doi Yesus. 44 Daano 
komo yase lakoyo yana, bai akiyo komeeng komian monggoola 
taaniyo. 


Pamalenta Yahudi aki namaangga 

45 Sambuno dopadagaidoo Temeneno Nabonua mo sinumbolii 
ampakon lakoyo Yesus lubato koidan, imam-imam kapalano 
tukon Falisi mianodoo sadaiyo doi yanila, “Bulaando komuyu 
moaki pobabayo yana doisumai?” 

^Padagai-padagaidoo timbiliyo, “Eh, akiyoon nadaano 
komeeng komian mobasilingan pokakana yana!” 

47 “Oilakai mau komuyu koidan lapamo yana atapayo?” 
Falisi mianodoo bantile. ^“Kai daano doi nda pamalenta- 
pamalenta kabai Falisi miano mo anggayo yana? 49 Bai mian 
badaang nia, yanila aki natingoniiyo Musa naukum, tukon mau 
nabulaandomo koidan bai yanila lapamo kinutuk.” 

50 Daano komeeng komian doi Falisi mianodoo doiyamo 
Nikodemus mo biasa lubat doi Yesus. Nikodemus bantil doi 
mian Falisi bailong, 51 “Manulut Ukum, meeng komian aki 
namoola inukum kalu akiyoon kona palakala linongol tukon 
kokubai akiyoon napinalesa.” 

52 “Kai mau ikoo doi Galilea?” yanila timbiliyo, “Palesayo ko 
Kitab Moliyous! Ikoo naikon kitayo baikon akiyo konabi mo 
luwedoi Galilea!” 


Meeng koboine linaat balolowa 

[ 53 Sambuno buno doiya, sasaibino komian mule doi nabonua. 

8 Bai Yesus ampakon doi Zaitun Bunggulo. 2 Modoakon 
kooloyo dowa-dowasoono yana ampakon koidan doi 
Temeneno Nabonua, badaang komian molubat doi yana. Yesus 
osulang, tukon tambuuno mongotunggul doi yanila. 3 Daano 
yana mobangotunggul, gulu-gulu agama tukon mian-mian Falisi 
babayo doi yana meeng koboine mo linaat balolowa. Yanila 

Zaitun Bunggulo (8:J) 


sumboliiyo boinedoo kokondong doi tanga-tanga, 4 maka yanila 
bantile doi Yesus, “Tama Gulu, boine nia linaat daano 
balolowa. 5 Doi Musa na Ukum lalomo daano koatulan baikon 
koboine mobuno naiya sio nasikoli batu pomatekon. Budodoiya 
bulaandomo Tama napopikikon?” 6 Yanila mansadai buno doiya 
tuuk natimbiliyo sulano yanila nggoola asalakene yana. Bai 
Yesus tolongo tootuku, tukon batulis doi buta tukon limano 
saano. 7 Sambuno yanila dadase, yana benggete kooluno tukon 
bantile doi yanila, “Mian mo akiyo kona lalim doi komuyu, 
sobiyomo yana mo sakule tumbe tukon batu doi boinedoo.” 
8 Lapa doiya Yesus tootuku koidan tukon batulis koidan doi 
buta. 9 Sambuno yanila ndongoliiyo Yesus mobantile buno doiya, 
ampakono yanila mootinggale do lipudoo, meeng tukon meeng 
tambuun doi momotuwa. Doibundu baino Yesus susuungo komo 
dungol idoo tukon doboinedoo mo daano kokondong doi 
natampat. 10 Maka Yesus benggete kooluno tukon bantil doi 
boinedoo, “Inaandomo yanila sasaibino? Akiyo komo daano 
ukume ikoo?” 

11 “Akiyo, Tama,” boinedoo timbiliyo. 

“Monondok,” Yesus bantile, “yaku koidan aki kuukume 
ikoo. Budodoiya ampakono, inaimo balolowa koidan.”] 

Yesus madialan dunia 

12 Yesus basilingan koidan doi mian badaang, kona bantilano, 
“Yakumo komadialan dunia. Mian mo loloiyo yaku aki 

naampakon doi kalipookan lalomo, bai malaat tuboan 
madialan.” 

13 “Budodoiya ikoo mebee bantilan doi butomu susuumu,” 
Falisi mianodoo bantile doi yana, “Komu bantilanoo aki 
natutuu.” 

14 Yesus timbiliyo, “Mau kai kumebee bantilan doi butonggu 
susuunggu, daku bantilanoo tutuu; sabab yaku toiyo daku 
lubatan tukon daku ampakonan. Komuyu aki potoiyo inaando 
daku lubatan tukon daku ampakonan. 15 Komuyu tindokiiyo 
komian tolongo banggapi naakal; yaku aki kutindokiiyo mau 
meeng komian. 16 Bai kalu andeno yaku tindokiiyo komian, daku 
putusan adil, sabab yaku aki nabaino susuunggu; Tama mo 
bintekene yaku daano pomeenggon yaku. 17 Doi Musa na Ukum 
lalomo totulis buno naiya: Kobantilan mo bisa doiyamo bantilan 
doi lua komian. 18 Komo beena bantilan doi butongo daano lua - 
yaku tukon Tama mo bintekene yaku.” 

19 “Kotamamudoo inaando?” yanila bantile. 

Yesus timbiliyo, “Komuyu aki potingoniiyo yaku mau 
Tamanggu. Ande-andeno komuyu tingoniiyo yaku, tantu 
komuyu tingoniiyo ko Tamanggu koidan.” 

20 Sasaibino doiya Yesus bantile tembo yana daano mobango- 
tunggul doi Temeneno Nabonua lalomo loolani kopeti sosubakon 
natangabosan. Bai akiyo komeeng komian mo lakoyo yana, 
sabab akiyoon nalaate kotembono. 


Doi lipu kuampakonan, komuyu aki ponggoola lubat 

21 Yesus bantil koidan doi yanila, “Yaku naikon ampakono, 
tukon komuyu naikon unggoliiyo yaku, bai komuyu sio pomate 
doi polalim lalomo. Doi lipu kutausan, komuyu aki ponggoola 
lubat.” 

22 Maka pamalenta Yahudi bantile, “Ugaate yana akateyo 
kobutongo, sabab yana bantile, ‘Doi lipu kutausan, komuyu aki 
ponggoola lubat.’ ” 

23 Maka Yesus bantil doi yanila, “Komuyu lubat doi bilit; bai 
yaku lubat doi babo. Komuyu doi dunia nia; yaku bolikon doi 
dunia. 24 Doiyamo kosababpo yaku bantile doi komuyu, baikon 
komuyu mate doi polalim-lalim lalomo. Tukon takainomo 

komuyu mate doi polalim-lalim lalomo, kalu aki poanggayo 
baikon ‘yakumo yana komo sinombuikon YAKU DAANO’.” 

25 “Ik oo indee miano kona tutuuwan?” yanila sadaiyo. 

Yesus timbiliyo, “Indee kona tuukan yaku mobasalita koidan 
tukon komuyu! 26 Daano badaang kolangge motuuk doi komuyu 
yaku mo yase bantile tukon tindokiiyo. Bai yana mo bintekene 
yaku nggoola inangga. Tukon yaku popitoikene doi dunia oila 
komo yaku lengele doi yana.” 

27 Yanila aki naalatio baikon yana daano posalitai doi yanila 
tentang Tama. 28 Tobikon doiya Yesus bantile doi yanila, “Sio 
kalu komuyu lapamo katandake do Manusiadoo Napau, komuyu 
naikon toiyo baikon ‘yakumo naiya komo sinombuikon YAKU 
DAANO’, tukon komuyu naikon toiyo baikon akiyo komeeng 
daku kinubai motuuk doi butonggu susuunggu. Yaku tolongo 
bantile oila komo inotunggukon Tama doi yaku. 29 Tukon yana 
mo bintekene yaku daano pomeenggon yaku. Yana aki nabaino 
sodiiyo yaku susuunggu, sabab yaku sidutu kubaiyo oila komo 
sanaanggene konoano.” 

30 Sambuno lapa Yesus bantile sasaibinodoo, badaang komian 
moanggayo yana. 


Mian Bisa mo bisa osodiiyo komuyu 

3, Doibundu Yesus bantil doi Yahudi miano mo lapamo 
maangga doi yana, “Kalu komuyu tubo loingiyo daku otunggul 
komuyu bisa-bisa kupololaing, 32 maka komuyu tingoniiyo ko 
Mian Bisa mo bisa, tobikon doiya komuyu inosodiimo.” 

33 “Kami nia Abalaham natulunan,” yanila bantile. “Akiyoon 
nadaano kami komo teali indeemo naata! .Oila komu makisuut 
tukon mobantile, ‘Komuyu naikon inosodiimo’?” 

34 “Bisa tuuno daku bantilan nia,” Yesus bantile doi yanila. 
“Mian mo mongkubai lalim, doiya lalim naata. 35 Tukon meeng 
koata aki namalaat dungolan mo tataap doi pulino, bai kopau 
malaat dungolan moposidutukon doi pulino. 36 Tobikon doiya, 
kalu paudoo osodiiyo komuyu, komuyu bisa-bisa tongosodii. 
37 Takainomo yaku toiyo komuyu Abalaham natulunan. Mau 
komuyu yase akateyo yaku, sabab komuyu aki potalimayo daku 
otunggul. 38 0ila daku kinita doi Tamanggu, doiyamo daku 

binantil. Bai komuyu kubaiyo oila tamamuyu nainotunggukon 
doi komuyu.” 

39 Yanila timbiliyo, “Kotamanggami doiyamo Abalaham.” 

“Ande-andeno komuyu bisa-bisa Abalaham napau,” Yesus 
bantile, “tantu komuyu kubaiyo indee Abalaham nakinubai. 
40 Yaku pelenggene doi komuyu kolobo mobisa yaku mondongo- 
liiyo doi Mian Bisa, bai komuyu tolongo yase akateyo yaku. 
Abalaham aki namokubai komo buno doiya! 41 Komuyu kubaiyo 
oila kotamamuyu nakinubai susuungo.” 

Yanila timbiliyo, “Kami bolikon pau-pau lolowa. Kotamang- 
gami tolongo meeng, doiyamo Mian Bisa momeeng.” 

42 Maka Yesus bantile doi yanila, “Ande-andeno Mian Bisadoo 
Tamamuyu, komuyu mamaasikene yaku, sabab yaku luwedoi 
Mian Bisa. Yaku aki kulubat tolongo kumongiasan susuunggu, 
bai yanamo komo bintekene yaku. 43 Oila kosababpo komuyu 
mo aki pomangalatikene oila daku binantil? Sabab komuyu aki 
ponggola loingiyo daku otunggul. 44 Ibiliis kotamamu, tukon 
komuyu yase loloiyo kotamamuyu namongiasan. Doi tumbe- 
tumbeno Ibiliisoo pangakate. Yana aki nasidutu daano doi 
namonondokan, sabab akiyo komonondokan doi yana. Kalu 
yana bakala-kala doiya bisa, sabab bunomo doiya kona kokubai. 
Yanamo kokala tukon kokala naluwean. 45 Bai yaku bantile 
komonondokan, tukon tobikon doiya komuyu aki poanggayo 
yaku. ^Indee komiano doi komuyu nokon monggoola tudoikene 
baikon daano daku lalim? Kalu yaku bantile komo monondok, 
bulaando komuyu moaki poanggayo yaku? 47 Mian moluwedoi 
Mian Bisa, molongol Mian Bisa nabantilan. Bai komuyu bolikon 
doi Mian Bisa, tobikon doiya komuyu aki poyase molongol.” 

Yesus tukon Abalaham 

^Yahudi mianodoo timbiliyo Yesus, “Aki kai nakala komai 
bantilan baikon ikoo Samalia miano mo inusoki setan?” 

49 Yesus timbiliyo, “Yaku aki kuinusoki setan. Yaku odotiiyo 
ko Tamanggu, bai komuyu totulaiyo yaku. 50 Yaku aki 
kumounggolii pongodotiian motuuk doi yaku. Daano komeeng 
komo kakaatenggene daku tongodotiian tukon yanamo komo 
mongukum. 51 Bisa tuuno daku bantilan nia, mian mo loloiyo 
daku bantilan, posidutukon aki namate.” 

52 Maka Yahudidoo miano bantile doi Yesus, “Budodoiya kami 
toiyo ikoo nia bisa-bisa moinusoki setan! Abalaham lapamo 

mate, bunomo lakon sasaibino konabi. Bai ikoo bantile, ‘Mian 
mo loloiyo daku bantilan, posidutukon aki Hamate.’ 53 Kalu 
Abalaham susuungo lapamo mate, tukon sasaibino koidan 
konabi lapamo mate, ikoo nia indee? Bulaando ikoo molobian 
babasal tukon tamanggami Abalaham!” 

54 Yesus timbiliyo, “Andeno yaku mounggolii tongodotiian 
motuuk doi butonggu susuunggu, pongodotiianoo akiyo 
kotakoso. Komo odotiiyo yaku doiyamo Tamanggu komuyu mo 
aanggene po Mian Bisa, 55 banggokai komuyu aki potingoniiyo 
yana. Bai yaku tingoniiyo yana. Andeno yaku bantile baikon 
yaku aki kutingoniiyo yana, maka yaku meeng komian mokala- 
kala, pokakana buno komuyu. Yaku tingoniiyo yana, tukon 
loloiyo kona bantilan. 56 Kotamamu Abalaham sanaang tuuno 
baikon yana naikon kitayo daku tembo. Yana lapamo kitayo 
tukon yana sanaang!” 

57 Maka Yahudi miano bantil doi Yesus, “Komu umul akiyoon 
napolong lima kolono kotaum, tukon lapamo ikoo kitayo 
Abalaham?” 

58 Yesus timbiliyo, “Bisa yaku bantile doi komuyu: akiyoon 
Abalaham nasinuung, yaku daanomo.” 

59 Maka Yahudi mianodoo mangala batu sulano napoo sakule; 
bai Yesus basookon, maka yana taus tinggalemo ko Temeneno 
Nabonua. 


Yesus aline komian piit mongkita koidan 

9 Singgatoo Yesus ampakon, yana kitayo komeeng komian 
mopiit salataamo doi nasinuungan. 2 Pololaing-pololaing 
Yesus mansadai doi Yesus, “Tama Gulu, bulaando naiya mian 
nia mosinuung piit? Oilakai yana susuungo nalalim kabai tamano 
tinano daano kona lalim?” 

3 Yesus timbiliyo, “Yana piit bolikon nalalim susuungo kabai 
lalim doi naolang tua, bai sulano komian nanggoola kitayo 
ko Mian Bisa nakuasa mobalimang doi butongo lalomo. 4 Kalu 
akiyoon nakaput, kita sio nda limange yana nalimang mo 
sumboliiyo yaku. Popook naikon lubato, akiyo komeeng komian 
monggoola balimang. 5 Kalu yaku daanoon doi dunia, yakumo 
komadialan dunia.” 


9:5: Mat. 5:14, Yoh. 8:12 

6 Sambuno yana bantile buno doiya, Yesus batupekon doi 
buta, tukon pokobuikene dona tupedoo tukon buta. Boobus 
yana itosiikene doi mianoo mopiit matano, maka bantile doi 
yana, 7 “Ampakono kumosiyo kodudusomu doi Kolam Siloam.” 
(Siloam koalatino ‘Binotokon’.) Maka do mianoo ampakon 
kumosiyo koduduso. Sambuno yana abali, yana nggoolamo 
mokita. 

8 Kona pokolanikonan-pokolanikonan tukon mian badaang 
mo akiyoon doiya kitayomo mobakabi-kabi, sasaibino bantile, 
“Bolikon kai yana nia domianoo mo tolongo osulang maka 
nabakabi-kabi?” 

9 Daano komo bantile, “Takainomo yana.” Bai daano 
kobailong mo bantile, “Bolikon, yana tongo posialung do 
mianoo.” 

Bai do mianoo susuungo bantile, “Yakumo nia.” 

10 “Bulaando kona tealian ikoo moola monggita?” yanila 
bantile doi yana. 

u Yana timbiliyo, “Mian mo sinombuikon Yesusdoo komo 
mongkubai lapetak kidik, maka solitikene doi matanggu 
tukon bantile, ‘Ampakono kumosiyo kodudusomu doi Kolam 
Siloam.’ Maka yaku ampakono. Tukon sambuno yaku kumosio 
kodudusonggu, yaku nggoolamo mongkita.” 

12 “Inaando do mianoo?” yanila mansadai. 

Yana timbiliyo, “Aki kutoiyo.” 

Falisi miano solidikiyo kona tealian natangalinandoo 

1314 01oyodoo daano oloyo Tadean tembono Yesus pokobuike- 
ne kobuta tukon natupe kona kubaiyano do mianoo mopiit teaJi 
mongkita. Maka do mianoo budodoo mopiit binaba doi Falisi- 
falisi miano. 15 Mau yanila mansadaikene doi yana bulaando ikoo 
monggoola mongkita. Yana timbiliyo, “Yana abese kolapetak 
doi matanggu, maka yaku kumosiyo tukon yaku nggoolamo 
mongkita.” 

16 Moimoiya ko Falisi mianodoo bantile, “Aki nabisa mian 
mo kubaiyo nia kona luwean doi Mian Bisa, sabab yana aki 
naodotiiyo kooloyo Tadean.” 

Bai komian bailong bantile, “Bulaando kona tealian 
mian mo daano kona lalim monggoola kubaiyo komo 
minasaingdinggon-minasaingdinggon pokakana naiya? ” Maka 
tealimo koponggeelekiyan doi yaniladoo napikilan. 

17 Maka Falisidoo miano mansadai koidan doi mianoo, “Oila 
komu palaat kaliangano yana mo kubaiyo ikoo teali mongkita?” 

“Yana nabi,” do mianoo nabantilano. 

18 Bai kopamalenta Yahudi aki napoyase anggayo baikon do 
mianoo tau-tausono piit tukon budodoiya nggoolamo mongkita. 
Tobikon doiya yanila uange koolang tua, 19 tukon mansadaikene, 
“Kai bisa naiya mupau ikoo mo bantile sinuung piit? Bulaando 
yana nggoolamo mongkita diabudodoo?” 

20 Do miano tinano tamano timbiliyo, “Takainomo naiya pau 
nia mai pau; tukon doi nasinuungan tausono piit. 21 Bai bulaando 
kona tealian yana monggoolamo mongkita diabudodoo, kami aki 
mai toiyo. Tukon indee komo kubaiyo yana teali mongkita, mau 
doiya aki mai toiyo. Posadaiyomo doi yana, yana babasalo; yana 
nggoolamo timbiliyo susuungo.” 22 Tinano tamano do mianoo 
bantile buno doiya sabab yanila matakutene kopamalenta 
Yahudi; sabab yaniladoo lapamo pomeenggon, baikon indee 
miano komo akuiyo Yesus modoiyamo ko Tomundo Pasalamat, 
akimo nanggoola usok doi bonua kaledaan. 23 Doiyamo 
kosababpo do mianoo tinano tamano bantile, “Yana babasalo; 
posadaiyomo doi yana.” 

24 Maka yanila uange koidan do mianoo mo piit, tukon bantile 
doi yana, “Batotopimo baikon naikon bantile komo bisa. Kami 
toiyo do mianoo mian baladosa.” 

25 “Kai yana daano kona lalim kai kiyo,” do mianoo timbiliyo, 
“yaku aki kutoiyo. Bai meeng kolangge yaku motoiyo; loolukon 
yaku piit, budodoiya yaku mongkitamo.” 

26 Maka yanila bantile koidan doi yana, “Yana mongkubai oila 
doikoo? Bulaando kona kubaiyano ikoo moteali mongkita?” 

27 Miano timbiliyo, “Lapamo yaku salitayo doi komuyu, 
bai komuyu aki poyase mondongolii. Bulaando komuyu 
yase mondongolii koidan? Ugaate mau komuyu yase teali 
napololaing-pololaing koidan?” 

28 Maka yanila totosiiyo yana tukon bantile, “Ikoomo kona 
pololaing; kami bolikon! Kami pololaing Musa. 29 Kami toiyo 
baikon ko Mian Bisa lapamo posalitai Musa. Bai do mianoo, 
kami aki mai toiyo inaando kona luwean.” 

30 Do mianoo timbiliyo, “Helan tuuno baikon komuyu moaki 
potoiyo inaando kona luwean, bai kai yana lapamo kubaiyo 
yaku nggoola mongkita. 31 Kita toiyo baikon ko Mian Bisa 
aki namolongol mian modaano kona lalim, bai tolongo mian 

mo odotiiyo ko Mian Bisa, tukon kubaiyo kona mongiasan. 
32 Salataamo dunia nadaanoan akiyoon nasidutu tololongol 
daano komian mo kubaiyo komian sinuung piit moteali 
mongkita. 33 Kalu do mianoo bolikon doi Mian Bisa, yana naikon 
aki nanggoola mongkubai oioila.” 

34 Yanila timbiliyo, “Oila? Ikoo moono tukon lalim salataa 
musinuungan, ikoo yase otunggule kami?” Maka doiya 
kotembono yana akimo napinataikon usok doi kaledaan. 

Piit doi manganggaan 

35 Yesus lengele baikon yanila siikayo do mianoo doi bonua 
kaledaan. Yana unggoliiyo do mianoo maka bantile doi yana, 
“Oilakai ikoo anggayo do Manusiadoo Napau?” 

36 Mianoo timbiliyo, “Indee yana, Tuan? Tulung botiikanaku 
sulano yaku anggayo yana.” 

37 “Ikoo lapamo kitayo yana,” Yesus timbiliyo, “Yanamo 
diabudodoo modaano pobasalitai tukon ikoo.” 

38 “Yaku anggayo, Temeneno,” mianoo bantile, maka sosuba 
doi Yesus salaano. 

39 Yesus bantile, “Yaku lubat doi dunia nia motindokiiyo; 
sulano mian mo piit nggoola mongkita, tukon mian monggoola 
mongkita teali piit.” 

40 Moimoiya ko Falisi miano mo daano idoo lengele Yesus 
mobantile buno doiya, maka yanila mansadai doi yana, “Komu 
makisuut kami nia piit koidan?” 

41 Yesus timbiliyo, “Andeno komuyu piit, komuyu akiyo 
kopoo lalim. Bai sabab komuyu bantile, ‘Kami mongkita,’ 
koalatino komuyu daano kopo lalim.” 

Andean kaliangano domba tukon padagaino 

1 (I “Bisa tuuno daku bantilan nia: Mian mo usok 
Avr doi domba natondok lalomo lupayo kopagal, tukon 
aki naloloiyo kotataapon, bai liba loloiyo kololoon bailong, 
mianoo pondikuk tukon palambok. 2 Bai mian mo usok loloiyo 
kotataapon, doiyamo padagai domba. 3 Padagai tondok bukayo 
kotataapon doi yana, tukon kodomba-domba loloiyo koalalo 
singgatoo yana uange yanila tukon sambuno meeng-meeng 
tukon andane yanila tobuat. 4 Sambuno dombadoo binaba doi 
tonggulung, padagaidoo ampakon matailukon, tukon do domba- 
dombadoo tunduwo yana sabab yanila tingoniiyo koalalo. 

5 Yanila aki nayase tuunduwo komian bailong, bai naikon 
bulenggene do mianoo, sabab aki napo tingoniiyo domianoo 
alalo.” 

6 Yesus basalitakene do ande-andeanoo, bai yanila aki 
naalatiyo oila kona totuuk. 


Yesus, padagai monondok 

7 Maka Yesus bantil koikoidan, “Bisa tuuno daku bantilan 
nia: Yakumo kotataapon motuuk doi domba, 8 Sasaibino komo 
lubat akiyoon nadaano yaku doiya pondikuk tukon palambok, 
bai dombadoo aki ndongoliiyo yanila alalo. Yakumo kotataapon. 
9 Indee komo usok mololo doi yaku naikon salamat; yana tobuat 
tukon usok malaat kinaan. ,0 Pondikuk lubat tolongo sulano 
pondikuk, tolongo mangakate sulano nalusayo. Bai yaku lubat 
sulano kobanggapi malaat tuboan - tuboan molobi-lobian. 

11 Yakumo kopadagai monondok. Padagai mo monondok 
beekene kona ansaang motuuk doi nadomba-domba. ,2 Mian 
bailonggon mo bolikon padagai tukon bolikon koidan do 
dombadoo tumbuno, naikon dampas kalu yana kitayo koasu 
lobo molubat. Maka do dombadoo sinoku tukon pinoobiiton 
asu lobo. 13 Mian balainggonoo obuleng, sabab yana balimang 
sulano natinambo. Yana aki napusinggene do domba-dombadoo. 
,4 ' ,5 Yakumo kopadagai mo monondok. Pokakana buno Tama 
tingoniiyo yaku tukon yaku tingoniiyo Tama, bunomo koidan 
yaku tingoniiyo daku domba-domba tukon yanila koidan 
tingoniiyo yaku. Yaku salakanggene daku ansaang motuuk doi 
yanila. ,6 Daano kodomba-domba bailong koidan mo baino 
koonggu, bai aki napototongi doi domba-domba tambuno 
nia. Yanila koidan sio kubabayo tukon yanila ndongoliiyo 
koalalonggu. Yanila sasaibino naikon teali meeng kona 
pototongian tukon meeng kona padagai. 

I7 Tama mamaasikene yaku sabab yaku salakanggene daku 
ansaang, sulano natinalima koidan. 18 Akiyo komeeng komian 
monggoola alayo doi yaku. Yaku salakanggene tongo ku- 
mongiasan susuunggu. Yaku balakuasa mosalakanggene, tukon 
balakuasa moalayo koidan. Doiyamo kolimang yaku mo 
talimayo doi Tamanggu.” 


10:15: Mat 1 1.27, Luk. 10:22 

19 Tobikon Yesus nabantile buno doiya, Yahudi miano 
tambuuno ponggcelcki. 20 Badaang komo bantile, “Yana inusoki 
setan! Yana tindo! Oila kogunano komuyu mondongoliiyo 
yana?” 

21 Bai daano kobailonggon mo bantile, “Mian mo inusoki 
setan aki nabasilingan buno doiya! Kai nggoola kosetan kubaiyo 
komian piit teali mongkita?” 


Yahudi miano aki nayase talimayo Yesus 

22 Doi Yelusalem komian badaang daano Molamekene Kooloyo 
Baselaan Temeneno Nabonua. Doiya kosinggatoo tembo udan. 
23 Yesus daano moampakon doi Salomo na Gandalian doi 
Temeneno Nabonua lalomo, 24 salataa Yahudi miano lubat 
pototongi potikunggon Yesus. Yanila bantile, “Polong doiyaa 
ikoo sodiikene kami sasaaki? Bantilemo kona bisa-bisaan, kalu 
ikoo bisa-bisa Tomundo Pasalamat.” 

25 Yesus timbiliyo, “Lapamo kubontiikonggonmuyu, bai 
komuyu aki pomaangga. Limang-limang yaku mo limange 
Iengget doi Tamanggu, mobeena tokitaan motuuk doi yaku. 
26 Komuyu aki poanggayo sabab komuyu aki potongusokon doi 
kudomba-domba. 27 Daku domba-domba lengele koalalonggu. 
Yaku tingoniiyo yanila, tukon yanila loloiyo yaku. 28 Yaku beene 
yanila tuboan mobisa tukon posidutukon, tukon posidutukon 
yanila aki nasilaka. Akiyo komeeng komian monggoola alayo 
yanila doi limanggu. 29 Tamanggu mo lapamo beekene yanila 
doi yaku, lobian doi sasaibino. Tukon akiyo komeeng komian 
moalayo yanila doi Tamanggu limano. 30 Yaku tukon Tamanggu 
daano meeng.” 

31 Maka Yahudi miano mangala koidan batu sulano napo 
sakule Yesus. 32 Bai Yesus bantile doi yanila, “Komuyu lapamo 
kitayo yaku mokubaiyo badaang kolimang monondok, Tama 
nasinumboliikon doi yaku. Doi sasaibino limangoo, naando kai 
komo tealikene komuyu yase sakule yaku?” 

33 Yahudidoo miano timbiliyo, “Bolikon kai komu limang- 
limangoo mo monondokoo kami yase sakule ikoo tukon batu, 
bai sabab ikoo mokulokisanggene ko Mian Bisa. Ikoo meeng 
kobanggapi, muyase bunekene kobutomu Mian Bisa.” 


10:33: Masam. 24:16 

34 Maka Yesus timbiliyo, “Bolikon kai doi mu Buku Ukumoo 
lalomo daano mototulis: Mian Bisa bantile, ‘Komuyu naiya 
ilah’? 35 Kita toiyo baikon indee komo totulis doi Kitab 
Moliyous lalomo teali posidutukon. Jadi, kalu Mian Bisa 
mebee bantilan ‘ilah’ doi mian badaang mo talimayo kona 
bantilan, 36 bulaando komuyu mobantile yaku kulokisanggene 
ko Mian Bisa sabab yaku bantile yaku Mian Bisa Napau? 
Banggokai Tamanggu piliyo yaku tukon sumboliiyo doi yaku 
doi dunia nia. 37 Kalu yaku aki kulimange kolimang Tamanggu 
nasinumboliikon, inai pomangangga doi yaku. 38 Bai yaku 
mokubaiyomo, poanggayomo indee daku kinubaidoo, mau kai 
komuyu aki poyase mangangga doi yaku. Tukon buno doiya 
komuyu toiyo tukon alatiyo baikon Tama daano pomeenggon 
tukon yaku, tukon yaku daano pomeenggon tukon Tama.” 

39 Yanila mounggolii loloon koidan napolakoyo Yesus, bai 
yana tongosodii doi yaniladoo. 

^Yesus abali doi Paisu Yoldan sembeleng, doi lipudoo 
Yohanes looluk namansauan banggapi, maka yana ndoong 
indaa. 41 Badaang komian molubat doi yana. Yanila bantile, 
“Yohanes aki namongkubai komo minasaingdinggon, bai 
sasaibino kona binantiloo namian nia bisa.” 42 Maka badaang 
komian indaa mangangga doi Yesus. 


Lazalus namatean 

n Meeng komian kosambuno Lazalus ndoong doi Betania 
polaing-laing tukon utuso Malia tukon Malta. 2 Malia 
doiyamo boinedoo mo kundongiiyo lisison babangi Yesus aino, 
maka soutiyo tukon nabuuk. Daano kotembo meeng Lazalus 
masakit. 3 Doutusodoo molua pailukene doi Yesus, “Temeneno, 
utusonggami Temeneno mo mamaasikene masakit.” 

4 Sambuno Yesus lengele do bilitadoo, yana bantile, “Sesel 
nia aki naikon namatekene. Naiya teali sulano ko Mian 
Bisa inakabasal, tukon sulano buno doiya Mian Bisa Napau 
inakabasal koidan.” 

5 Yesus mamaasikene Malta, Malia tukon Lazalus. 6 Bai 
sambuno Yesus malaat bilita baikon Lazalus masakit, yana 
sangada ndoong lua kooloyo doi nalipu. 7 Lapa doiya maka 

10:34: Saad. 82:6 10:40: Yoh. 1:28 11:1: Luk. 10:38-39 11:2: Yoh. 12:3 

nabantile doi napololaing-pololaing, “Mai kita abalimo doi 
Yudea.” 

8 Yanila timbiliyo, “Tama Gulu, akiyoon namalumbit Yahudi 
miano yase sakule Tama tukon batu maka naapa doiya Tama 
yase abali koidan indaa?” 

’“Bolikon kai meeng kooloyo songulo lua kojam?” Yesus 
nabantilano. “Mian mo ampakon oloyo, aki natakait sabab 
yana kitayo kodunia momadialango. 10 Bai komian mo ampakon 
doi kalipookan takait, sabab akiyo komadialan modaano doi 
yana.” H Bunomo doiya Yesus nabantilan. Doibundu yana bantile 
koidan, “Konda sobat Lazalus moolomo, bai yaku taus bangune 
yana.” 

12 Pololaing-pololaing Yesus bantile, “Temeneno, kalu Lazalus 
moolo, sio yana naikon natotobo.” 

13 Yesus namakisuut doiyamo Lazalus matemo. Bai yanila 
neneeke Yesus namakisuut Lazalus tolongo moolo biasa. 
14 Tobikon doiya Yesus bantile doi yanila tukon tala-talaang, 
“Lazalus matemo. 15 Bai yaku sanaang koidan yaku moakiyo 
indaa, sabab lobian kona monondokan doi komuyu, sulano 
komuyu moola maangga. Maimo doiya budodoo nda ampakon 
doi Lazalus.” 

16 Tomas mo binantil “I Pinga” bantil doi tula-tulano Yesus 
napololaing-pololaing, “Maimo nda lainge, mau nda mate 
polaing yana!” 


Mo otuboiyo koidan tukon mebee tuboan 

17 Sambuno Yesus polong doi lipudoo, Lazalus sangkapo 
kooloyo kona kinibulan. 18 Betania nggaup ko Yelusalem, uga- 
ugaate tolu kokilo kona kodoon. 19 Badaang ko Yahudi mianc 
molapamo lubat molubotiiyo Malta tukon Malia tuuk hibule 
yanila sabab koitusoila momate. 

20 Sambuno Malta lengele Yesus molubato, yana kobuaton 
motalimayo Yesus, bai Malia ndoong doi bonua. 21 Malta bantile 
doi Yesus, “Temeneno, andeno Temeneno daano naimbaa doi 
tembodoo, tantu koitusonggami aki namate. 22 Mau nabuno 
doiya yaku toiyo baikon mau budodoiya nia koidan Mian Bisa 
naikon beena oila ko Temeneno nakinabi doi yana.” 

23 “Koutusomuyu naikon abalimo tubo,” Yesus bantile doi 
Malta. 

24 Malta timbiliyo, “Yaku toiyo Lazalus tubo koidan kalu mian 
mate inotuboi koidan doi Oloyo Nakiamatan.” 

25 “Yakumo komo beena tuboan tukon mootuboiyo komian 
mate,” Yesus bantile doi Malta. “Mian mo mangangga doi 
yaku naikon tubo, mau nalapamo yana mate. 26 Tukon mian 
motubo mo anggayo yaku, posidutukon aki naikon namate. Ikoo 
anggayo doiya kubantilanoo?” 

27 “Yesus,” Malta timbiliyo, “yaku anggayo Temeneno Mian 
Bisa Napau, Tomundo Pasalamat naikon mo lubat doi dunia 
nia.” 


Yesus kokiil 

28 Sambuno Malta bantile buno doiya, yana ampakon uange 
Malia, utuso tukon polisoukiyo yana, “Tama Gulu daano 
naimbaa; yana mansadaikene ikoo.” 29 Sambuno Malia lengele 
doiya, kosobiton bangun, maka ampakon pososuung tukon 
Yesus. 30 Doiya kosinggatoo, Yesus akiyoon nausok doi kampung. 
Yana daanoon doi lipudoo Malta nalaatano. 31 Yahudi miano 
mo daano hibule Malia doi bonua, kitayo Malia moso-mosobit 
bangun tukon kalual; jadi yanila ampakon loloiyo yana, sabab 
yanila aanggene yana ampakon doi kibul sulano nakokiil. 

32 Sambuno Malia polong doi lipudoo Yesus tukon kitayo 
yana, Malia ladanggene kotuulo doi Yesus salaano tukon 
bantile, “Temeneno, ande-andeno Temeneno daano naimbaa 
doiya kosinggatoo, tantu koutusonggami aki namate.” 

33 Sambuno Yesus kitayo Malia mokokiil, tukon Yahudi miano 
mo lubat polaing Maliadoo kokiil koidan, konoano poloon 
tukon yana tokita poloon tuuno. 34 Maka yana sadaiyo doi 
yanila, “Doiyaa kopo tadinano yana?” 

“Mai nda kitayo, Yesus,” yanila bantile. 

Maka Yesus kokiilo. 35_36 Maka Yahudidoo miano bantile, 
“Kitayo, bulaando kona seangano Lazalus!” 

37 Bai doi yaniladoo daano komo bantile, “Yana kubaiyo 
komian piit teali mongkita, bulaando yana moaki nanggoola 
kubaiyo sulano Lazalus naaki namate?” 

Lazalus inotuboi koidan 

38 Yesus poloono koidan, maka naampakon doi kibuloo. 
Do kibuloo daano meeng koleeng mo sinunggup tukon batu 
mobabasal. 

39 “Poliate koiya batunokon,” Yesus bantile. 

Malta, utuso Lazalus matedoo, timbiliyo, “Bai Yesus, yana 
sangkapo kooloyo kona tinadinan. Tantu koboono boano!” 

^Yesus bantil doi Malta. “Bolikon kai lapamo kubantile 
doi komuyu: Kalu ikoo anggayo, ikoo kitayo bulaando kona 
babasalan ko Mian Bisa nakuasa!” 41 Maka yanila saakene do 
batudoo. Doibundu Yesus lelengea doi timbu tukon bantile, 
“Kinatauwan, Tama sabab ikoo lapamo ndongoliiyo yaku. 
42 Yaku toiyo ikoo sidutu ndongoliiyo yaku, bai yaku bantile 
naiya, tuuk doi mian badaang mo daano naimbaa; sulano yanila 
anggayo baikon ikoomo komo bintekene yaku.” 43 Salataa lapa 
bantile buno doiya, Yesus nggeleamon tukon alalo mobabasal, 
“Lazalus, tobuat!” 44 Maka tobuato Lazalus mo matedoo. 
Limano tukon aino daano mototombuki toik pabalun, tukon 
koduduso daano mototombuki tukon toik potombuki duduso. 
“Liate kotoik pabalun sulano yana naloi ampakon,” Yesus 
bantile doi mianoo badaang modaano idoo. 


Pomeenggonan motuuk doi lobosiano Yesus 

(Mat. 26:1-5; Mlk. 14:1-2; Luk. 22:1-2) 

45 Badaang doi Yahudi miano mo lubat lubotiiyo Malia., 
anggayomo Yesus, sambuno yanila kitayo do kadadianoo. 
46 Bai moimoiya komian doi yanila ampakon doi Falisi miano 
maka pelenggene oila komo lapamo Yesus kubaiyo. 47 Tobikori 
doiya Falisi-falisi miano tukon imam-imam kapalano mongkubai 
kombulan tukon Pangadilan Agama. Yanila bantile, “Kita sio 
nda mongkubai oila? Mian nia mongkubai badaang komo 
minasaingdinggon! 48 Kalu tolongo kita batadikene yana nabuno 
naiya sidutu sasaibino komian mangangga doi yana. Tukon 
doi napupusan pamalenta Loma naikon lubat tukon manase 
Temeneno Nabonua tukon sasaibino kobangsa nai nda lipu nia!” 

49 Daano komeeng doi yaniladoo kosambuno Kayafas, imam 
babasal doi taumoo, bantile, “Komuyu akiyo kopo tinoi. 
50 Oilakai komuyu moaki pomangalati baikon komian badaang, 
lobian komonondok meeng komian momate kalu baino sasaibino 
konda bangsa inakabus?” 51 Kona bisaan Kayafas bantile doiya, 
bolikon doi napikilan susuungo. Bai buno meeng koimam 
babasal doi taumoo yana tantukenemo baikon Yesus naikon 
mate tuuk doi Yahudi miano. 52 Tukon bolikon tolongo tuuk 

doi Yahudi miano, bai koidan tuuk mopototongikene tukon 
pomeenggene ko Mian Bisa nalabuk-labuk mo pobandakono. 

53 Tambuuno doi oloyodoo kopamalenta Yahudi pomeenggono 
sulano akateyo Yesus. 54 Tobikon doiya Yesus akimo nabaakita- 
kon doi mian nabadaangan doi Yahudi miano. Yesus tinggalemo 
ko Yudea, maka naampakon doi kota kosambuno Eflaim 
lolani kopadang lalomo. Idoo yana ndoong tukon napololaing- 
pololaing. 

55 Doiya kosinggatoo lolanimo ko Oloyo Babasal Paskah 
Yahudi. Badaang komian doi kampung-kampung molapamo am- 
pakon doi Yelusalem sulano najalanggene koupacala bakumosian 
butong moakiyoon nalaate do lameanoo. 56 Yanila umboliiyo 
Yesus, tukon tembo pototongi doi Temeneno Nabonua, yanila 
bantil meeng doi bailong, “Bulaando komu palaat? Ugaate yana 
aki nalubat nai lamean nia.” 57 Yanila bantile buno doiya sabab 
imam-imam kapalano tukon Falisi-falisi miano lapamo kaluale 
kopalenta baikon mian mo toiyo inaando Yesus nadaanoan, sio 
napailukene sulano yana nalinako. 

Yesus kinundongii lisison mobabangi doi Betania 

(Mat. 26:6-13 ; Mlk. 14:3-9) 

"“i ^ Noom kooloyo akiyoon nalaate ko Oloyo Babasal 
Paskah, Yesus ampakon doi Betania. Doi lipudoo baino 
Lazalus komo ndoong yana mo lapamo Yesus otuboiyo doi 
namatean. 2 Indaa yanila okoniiyo Yesus, tukon Malta komo 
leleaniyo. Lazalus tukon mian-mian molubat osulang kaan 
polaing-laing tukon Yesus. 3 Doibundu Malia lubat makanggi 
uga-ugaate sembeleng kolitel kolisison babangi nalwastu mo 
maaling koolino. Yana kundongiikene do lisisonnoo doi Yesus 
aino, maka soutiyo tukon nabuuk. Posaapon do bonuadoo 
tealimo babangi sabab do lisisonnoo boono. 4 Bai Yudas 
Iskaliot, meeng komian doi Yesus napololaing - doibundu 
yana mokulokisanggene - bantile, 5 “Bulaando do lisisonnoo 
mobabangi moaki nabinalukon tolu kosakato kodoy suasa, tukon 
kodoyno bineekon doi mian motalalais?” 6 Yudas bantile buno 
doiya bolikon kai yana otingoniiyo komian motalalais, bai sabab 
yana pondikuk. Yana biasa pulute kodoy kas polong kona 
inusol. 


12 : 3 : Luk. 7:37-38 

7 Bai Yesus bantile, “Sodiiyomo koboinenokon! Yana kubaiyo 
naiya tuuk doi oloyo kutinadinan. 8 Mian motalalais sidutu daano 
doi komuyu, bai yaku aki.” 

Pomeenggonan motuuk lobosiano Lazalus 

9 Badaang ko Yahudi miano molengele baikon Yesus daano doi 
Betania, jadi yanila ampakon indaa. Yanila ampakon bolikon 
tolongo doi Yesus, bai koidan yanila yase mokitayo Lazalus 
mo lapamo inotuboi doi namatean. 10 Doiyamo kosababpo 
imam-imam kapalano yase akateyo Lazalus koidan; n doiyamo 
kosababpo tobikon nabadaang ko Yahudi miano motinggale 
yanila tukon manganggamo doi Yesus. 

Yesus usok doi Yelusalem tukon nggaangan 

(Mat. 21:1-11 ; Mlk. 11:1-11; Luk. 19:28-40) 

12 Modoakon kooloyo mian badaang mo lapamo lubat 
lamekene ko Paskah yanila ndongoliiyo baikon Yesus daanomo 
doi loloon tangano lubat doi Yelusalem. 13 Maka yanila mangala 
palem-palem loono maka yanila ampakon sambute Yesus tukon 
yanila tolo-toloukon, “Nggaale ko Mian Bisa! Binalakaati yana 
mo lubat tukon Temeneno sambuno. Binalakaati ko Tomundo 
Islael!” 

14 Yesus malaat meeng kokaladai molumboon, tukon yana 
lokitiyo. Maka tealimo komo totulis doi Kitab Moliyous lalomo: 

15 “Inai momatakut, boine Sion! 

Kitayo kopo Tomundo molubat, 
molokiti meeng kokaladai molumboon!” 

16 Doiya kosinggatoo Yesus napololaing-pololaing akiyoon 
naalatiyo sasaibino doiya. Bai sambuno Yesus inakabasal 
doi namatean, maka yanila neneeke baikon komian badaang 
nakokubai motuuk doi yana lapamo totulis doi Kitab Moliyous 
lalomo. 

17 Mian badaang mo daano doiya singgat Yesus nauangano 
Lazalus tobuat doi kibul tukon otuboiyo doi namatean, 
banggadudul mebee katalangan doi Lazalus nai notuboiyanoo. 
18 Doiyamo kosababpo mian badaangoo ampakon doi Yesus 
sabab yanila lengele baikon yanamo komo mongkubai 
mominasaingdinggonoo. 19 Maka Falisi-falisi miano bantile meeng 


12 : 8 : Kuai. 15:11 12 : 13 : Saad. 1 18:25-26 12 : 15 : Zak.9:9 

tukon bailong, “Kita aki nda nggoola mongkubai oioila! 
Pokitayomo, sasaibino kodunia ampakono lainge yana!” 


Moimoiya ko Yunani miano umboliiyo Yesus 

20 Dopai mian mobadaangoo mo ampakon doi Yelusalem 
mobakaleda doi lameanoo oloyono daano komoimoiya ko 
Yunani miano. 21 Yanila lubat doi Filipus tukon bantile, “Utus 
kalu nggoola, kami yase pososuung tukon Yesus.” (Filipus kona 
luwean doi Betsaida doi Galilea.) 

22 Maka Filipus ampakon bontiikene doi Andelias, boobus 
maka yanila luaila pelenggene doi Yesus. 23 Yesus bantile doi 
yanila, “Laatemo kotembono Manusia Napau nainakabasalan. 
Bisa tuuno daku bantilan nia: 24 Kalu meeng kolabue batuno aki 
natiniduk doi buta tukon mate, do labuedoo batuno tolongo 
tataap meeng. Bai kalu do labuedoo batuno mate, maka nasodo 
sawokene badaang kolabue. 25 Mian mo seange kona tuboan teali 
lapus kona tuboan. Bai mian mo sikitene kona tuboan doi dunia 
nia yana piyalayo kotuboan mobisa tukon posidutukon. 26 Mian 
mo yase leleaniyaku sio nalainge yaku; sulano daku peleleani 
polaing-laing yaku inaando daku anoan. Mian mo leleani yaku 
naikon Tamanggu odotiiyo.” 


Yesus basalitakene kaliangano namatean 

27 “Konoanggu susa; oila daku binantil budodoiya? Nggoola 
kai yaku bantile, ‘Tama, osodiiyo yaku diabudodoo’? Bai 
sulano kutoupiyo naiya sakisanan nia naiyamo kona motuuk 
daku lubatan. 28 Tama, akabasale kosambumu!” Maka tololongol 
koalalo doi timbu mobantile, “Yaku lapamo akabasale, tukon 
yaku akabasale koidan.” 

29 Mian badaang mo daano idoo komo lengele alalodoo. 
Yanila bantile, “Koiya selese!” Bai daano komo bantile koidan, 
“Bolikon! Malaekat komo basilingan doi yana!” 

30 Maka Yesus bantil doi yanila, “Do alaloo molongol, bolikon 
tuuk doi yaku, bai tuuk doi komuyu. 31 Diabudodoo laatemo 
kotembono dunia natinindokiiyan; diabudodoo kopamalenta 
dunia ngginolingo. 32 Bai yaku nia, kalu lapamo inakatandak 


12:25: Mat. 10:39, 16:25, Mlk. 8:35, Luk. 9:24, 17:33 

nai dunia nia bungkukono, yaku naikon kanggiyo sasaibino 
komian doi yaku.” 33 Yana bantile buno doiya sulano otudoikene 
bulaando kona tealian yana momate. 

34 Mian badaangoo bantil doi yana, “Mololoi mai Buku 
Ukum, Tomundo Pasalamat yana tubo posidutukon. Bulaando 
ikoo nggoola bantile baikon Manusia Napaudoo sio nainakatan- 
dak doi buta bungkukono? Indee do Manusiadoo Napau?” 

35 Yesus timbiliyo, “Tolongo budodoiya kona nadaanoan 
do madialanoo doi komuyu. Jadi, poampakono modaanoon 
do madialanoo, sulano komuyu akipoo linaat kalipookan. 
Mian mo ampakon doi kalipookan aki napoo toiyo inaando 
kona ampakonan. 36 Poanggayomo do madialanoo daanoon doi 
komuyu, sulano komuyu teali pau-pau madialan.” 


Yahudi miano aki namangangga 

Sodo lapa Yesus bantile buno doiya, yana ampakono indaa 
tukon aki nayase bangokitanggon doi yanila. 37 Mau nalapamo 
badaang komo minasaingdinggon Yesus nakinubai doi yanila 
salaano, yanila aki namangangga doi yana. 38 Maka tealimo oila 
Nabi Yesaya nabinantil, 

“Temeneno, indeemo komiano komo anggayo komai bilita? 

Doi indee miano ko Temeneno nakuasa nainokitakonggonan?” 
39 Doiyamo kosababpo yanila aki namangangga, sabab Yesaya 
bantilemo koidan, 

“Mian Bisa bantile, 

40 ‘Yaku opiite komatanoila, kubaiyo yanila noano matikas, 
sulano komatanoila aki nanggoola mokita, 
yanila napopikikon aki namangalati. 

Sulano yanila aki naabali doi yaku, 
maka yaku otuboiyo yanila.’ ” 

41 Yesaya bantile buno doiya sabab yana lapamo kitayo kona 
kinabasalan Yesus, tukon basilingan tuuk doi yana. 

42 Mau nabuno doiya, badaang komian, buno kai pamalenta 
Yahudi miano anggayomo doi Yesus. Bai yanila aki nabalani 
mangakukene doiya tukon nabisaan tuuno, sabab yanila 
matakutene inai-inaikene Falisi miano aki napataikene yanila 
usok doi bonua kaleda. 43 Yanila lobian kona iyasano momalaat 


12 : 34 : Saad. 110:4, Yes. 9:7, Yehz. 37:25, Dan. 7:14 12 : 38 : Yes. 53:1 12 : 40 : Yes. 6:10 

panggaal doi banggapi tukon doi Mian Bisa napokindokan. 


Yesus nabantilano naikon motindokiiyo 

•“Maka Yesus nggeleamon, “Mian mo anggayo doi yaku, 
bolikon doi yaku kona inangga, bai doiyanamo bintekene 
yaku. 45 Tukon mian mo kitayomo yaku, kitayomo yana mo 
bintekene yaku. '“Yaku lubat doi dunia nia buno madialan, 
sulano sasaibino komian mo anggayo yaku aki nandoong doi 
kalipookan lalomo. 47 Mian mo mondongolii kuotunggul, bai 
aki naloingiyo - bolikon yaku komo ukume yana. Sabab yaku 
lubat bolikon ukume kodunia, bai sulano kusalamatene. 48 Mian 
mo tolake yaku tukon aki mondongolii daku bantilan, lapamo 
daano komo tindokiiyo yana. Bantilan mo yaku pelenggene, 
doiyamo komo tindokiiyo yana doi Oloyo Nakiamatan. 49 Sabab 
yaku aki kubasalita doi kumongiasan susuunggu; Tama mo 
sumboliiyo yaku, yanamo komo bintekene yaku, oila komo 
moola yaku bantile tukon pelenggene. ’•’Tukon yaku toiyo dona 
palentadoo mebee tuboan mobisa tukon posidutukon. Maka 
yaku pelenggene buno Tama nainotunggukon yaku.” 


Yesus kumosiyo kona pololaing-pololaing aino 

't ^ Meeng kooloyo akiyoon ko Oloyo Babasal Paskah, 
Yesus toiyo baikon laatemo kotembono kona tinggalano 
nadunia nia sulano abali doi Tamano. Yana mamaasikene ko 
mian-mian mo tealimo namian doi dunia nia, tukon yana tataap 
mamaasikene yanila polong doi napupusan. 

2 Yesus tukon napololaing-pololaing daanoon mokaan popook. 
Ibiliis usokiyo Yudas noano lalomo Simon Iskaliot napau sulano 
nakulokisanggene Yesus. ’Yesus toiyo baikon Tama beekenemo 
sasaibino kokuasa doi yana. Yana toiyo koidan baikon yana 
lubat doi Mian Bisa tukon naikon yana abali doi Mian Bisa. 
4 Sambuno buno doiya yana kokondong, bukayo kona jubah, 
tukon pagete anduk kooako. 5 Lapa doiya yana mokundang paisu 
doi meeng kosombe, maka atambuune kumosiyo kona pololaing- 
pololaing aino tukon itase anduk mo tokooton doi oakodoo. 
6 Polong yana doi Simon Petulus, mo bantile, “Temeneno, 
bulaando Temeneno mo kumosiyo koainggu?” 

7 Yesus timbiliyo, “Budodoiya ikoo aki mumangalatikene oila 
daku kinubai nia, bai totiiliyo naikon ikoo mangalatikene.” 

8 “Inai, Temeneno,” Petulus bantile doi Yesus, “Inai Temene- 
no mokumosiyo koainggu!” 

Bai Yesus timbiliyo, “Kalu yaku aki kukumosiyo koaimu ikoo 
akiyo komu potaamian tukon yaku.” 

9 Simon Petulus bantile, “Kalu buno doiya, Temeneno, inai 
motolongo ainggu tolong bai limanggu maka olunggu koidan!” 

10 “Mian mo lapamo basau, lapamo bilisii sasaibino,” Yesus 
bantile doi Petulus. “Yana akimo napalaluu kinumosi koidan; 
baino aino. Komuyu nia lapamo bilisii bai aki nasasaibino.” 
( u Yesus toiyomo indee naikon komo kulokisanggene yana. 
Doiyamo kosababpo yana bantile, “Komuyu naiya lapamo 
bilisii, bai aki nasasaibino.”) 

12 Sala lapa Yesus kumosiyo yanila aino, yana pakeyo koidan 
kona jubah maka osulang. Maka yana bantile doi yanila, 
“Komuyu kai alatiyo indee kolangge mo sodo lapa kukubaiyo 
doi komuyu? 13 Komuyu uange yaku Gulu tukon Temeneno. 
Takainomo bunomo doiya. 14 Kalu yaku buno Temeneno tukon 
po Gulu kumosiyo koaimu, komuyu koidan sio popokumosi 
aimuyu. 15 Yaku mebee sontoh nia doi komuyu, sulano mau 
komuyu koidan kubaiyo indee komo lapamo yaku kubaiyo doi 
komuyu. 16 Bisa tuuno daku bantilan nia: komeeng koata aki 
nalobian kona babasalan doi natuan dungolan, tukon meeng 
kobito-bito aki nalobian kona babasalan doi mian mo bintekene. 
17 Kalu komuyu lapamo toiyo sasaibino nia, monondoko kalu 
komuyu kubaiyomo. 

18 Oila daku binantil nia bolikon tuuk doi komuyu sasaibino. 
Yaku toiyo inde-indee komo lapamo yaku lilike. Bai indee komo 
lapamo totulis doi Kitab Moliyous, sio nateali, doiyamo ‘Mian 
mo kaan polaing yaku, naikon lobosiaku.’ 19 Langgedoo yaku 
pelenggene doi komuyu budodoiya, akiyoon nateali, sulano 
kalu do langgedoo tealimo naikon, komuyu naikon anggayomo 
baikon yakumo yana mo binantil YAKU DAANO. 20 Bisa tuuno 
daku bantilan nia: Indee komo talimayo komian yaku mo 
bintekene, talimayo yaku. Tukon indee komo talimayo yaku, 
talimayo yana bintokanaku.” 


13:12-15: Luk. 22:27 13:16: Mat. 10:24, Luk. 6:40, Yoh. 15:20 13:18: Saad.41:9 

13:20: Mat. 10:40, Mik. 9:37, Luk. 9:48, 10:16 

Yesus tatukenemo kona linoilokisan 

(Mat. 26:20-25; Mlk. 14:17-21 ; Luk. 22:21-23) 

21 Sala lapa Yesus bantile buno doiya, yana teali poloon tuuno. 
Maka yana bantile, “Bisa tuuno daku bantilan nia: Daano meeng 
komian doi komuyu komo kulokisanggene yaku.” 

22 Napololaing-pololaing pombaleng meeng tukon bailong 
tukon yanila masaingding sabab yanila aki napo toiyo indee 
komiano. 23 Pololaing Yesus mo seseange osulang doi Yesus 
bibilo. 24 Simon Petulus beena kodean doi yana sulano yana 
mansadai doi Yesus indee komiano mo minakisuuti. 

25 Maka dona pololaing koolaniyo Yesus, tukon mansadai, 
“Indee yana, Temeneno?” 

26 Yesus timbiliyo, “Mian mo yaku mobeekene koloti yaku mo 
kemeke doi mangko lalomo, doiyamo komiano.” Maka Yesus 
mangala meeng koloti patolo, yana kemeke doi mangko lalomo; 
maka beekene doi Yudas Simon Iskaliot napau. 27 Mosobit tuuno 
sambuno Yudas talimayo do lotidoo, Ibiliis usokiyomo konoano 
lalomo. Maka Yesus bantile doi yana, “Kubaiyomo mosobit 
oila komo ikoo yase kubaiyo.” 28 Akiyo komeeng doi yaniladoo 
mo osulang kaan idoo moalatiyo bulaando Yesus mobantile doi 
Yudas buno doiya. 29 Daano komo aanggene Yesus bintekene 
Yudas mongoli meeng kolangge mo palaluu doi lameanoo, kai 
mebee doy soisik doi mian motalalais - sabab Yudas pangabos 
doy. 

30 Sambuno Yudas talimayo do lotidoo yana polaing tobuat. 
Oloyo popooko. 


Palenta mo boolu 

31 Sambuno lapa Yudas ampakon, Yesus bantile, “Budodoiya 
Manusia Napau inakabasal, tukon Mian Bisa inakabasal lolo 
doi yana. 32 Kalu Mian Bisa inakabasal lolo doi yana, mau 
yana inakabasal lolo doi butongo susuungo. Tukon Mian Bisa 
akabasale yana tukon soisobiton. 33 Daku pau-pau, yaku akimo 
kudungol malumbit tukon komuyu. Komuyu naikon umboliiyo 
yaku, bai pokakanamo mo lapamo yaku bantile doi pamalenta 
Yahudi, bunomo koidan daku bantilan doi komuyu; doi lipu 
kuampakonan, komuyu akipo nggoola lubat. 34 Palenta boolu 


13:33: Yoh.7:34 

kubeekene doi komuyu: Poposeang meeng tukon bailong. Buno 
pokakana yaku seange komuyu, bunomo lakon doiya komuyu 
sio po poseang. 3S Kalu komuyu toiyo poseang, sasaibino komian 
toiyo baikon komuyu kupololaing-pololaing.” 

Bantilan baikon Petulus otinggalemo Yesus 

(Mat. 26:31-35; Mlk. 14:27-31; Luk. 22:31-34) 

36 “Temeneno, Temeneno yase ampakon doiyaa?” Simon 
Petulus sadaiyo doi Yesus. Yesus timbiliyo, “Doi yaando daku 
ampakonan, budodoiya ikoo aki nanggoola malaing. Ikoo 
naikon lainge yaku doibundu.” 

37 “Temeneno, bulaando yaku aki namoola lainge Temeneno 
budodoiya?” Petulus mansadai koidan. “Yaku yase mate tuuk 
doi Temeneno!” 

38 Yesus timbiliyo, “Bisa kai ikoo moyase mate motuuk 
doi yaku? Mutoiyo, akiyoon nakokuuwa komanuk naikon, 
ikoo tolumo luunggon mubantile baikon ikoo aki mutingoniiyo 
yaku!” 

Yesus yanamo kololoon doi Tama 

1 4 “Inai nasusa konoamu,” Yesus bantile doi yanila. 
A"¥ “Pomangangga doi Mian Bisa, tukon poanggayomo 
doi yaku koidan. 2 Doi Tamanggu nabonua daano badaang 
kolipu dungolan. Yaku taus indaa sulano kusadiayo kodungolan 
motuuk doi komuyu. Yaku aki naikon kubantile buno doiya doi 
komuyu, kalu doiya aki nabisa. 3 Kalu yaku lapamo sadaiyayo 
kopodungolan, yaku abali koidan tukon ndokiiyo komuyu, 
sulano inaando daku anoan, idoomo koidan kopoo dungolan. 
4 Doi lipu kutausan kololoono komuyu toiyo.” 

5 Maka Tomas bantile doi Yesus, “Temeneno, kami aki mai 
toiyo inaando Temeneno natausan, bulaando komai toiyano 
kololoono?” 

6 Yesus timbiliyo, “Yakumo kololoon sulano nda toiyo ko 
Mian Bisa tukon malaat tuboan. Akiyo komeeng komian 
momoola lubat doi Tama, kalu aki nalolo doi yaku. 7 Kalu kai 
komuyu tingoniiyo yaku, tantu komuyu naikon tingoniiyo ko 
Tamanggu koidan. Budodoiya komuyu tingoniiyomo yana, tukon 
lapamo kitayo yana.” 


13:34: Yoh. 15:12, 17, 1 Yoh. 3:23, 2Yoh. 5 

8 Maka Filipus bantile doi Yesus, “Temeneno, tudoikene Tama 
doi kami, sulano mai toiyo tuuno.” 

’Bai Yesus timbiliyo, “Buunia kolumbi-lumbito daku 
polaingan komuyu, tukon koidan ikoo akiyoon mutingoniiyo 
yaku, Filipus? Mian mo lapamo kitayo yaku, lapamo kitayo 
ko Tama. Bulaando ikoo nggoola bantile, ‘Tudoikene ko 
Tama doi kami?’ 10 Filipus! Kai aki muanggayo, baikon yaku 
pomeenggon tukon Tama, tukon Tama pomeenggon yaku? 
Oila daku binotiikon doikoo, aki kubantile doi butonggu 
susuunggu. Tama mo daano pomeenggon tukon yaku, yanamo 
komo limange doiya sasaibino. "Poanggayo doi yaku, baikon 
yaku pomeenggon tukon Tama tukon Tama pomeenggon yaku. 
Kalu naakiyan, poanggayomo tobikon oila komo lapamo yaku 
kubaiyo. ,2 Bisa tuuno daku bantilan nia: Mian mo mangangga 
doi yaku, naikon kubaiyo oila mo lapamo yaku kubaiyo - kai 
lobian babasal kona kinubai koidan - sabab yaku ampakon 
doi Tamanggu. ,3 Tukon oilamo kopoo kinabi mo mangatas 
doi sambunggu, doiya naikon yaku kubaiyo tuuk doi komuyu, 
sulano Tama kinabasal lolo doi Pau. 14 Oila kopoo kinabi 
luwedoi sambunggu naikon yaku kubaiyo.” 

Yesus paladandikene ko Mian Bisa Na Loh 

15 “Kalu komuyu mamaasikene yaku, komuyu naikon 
ampakonggene daku palenta. ,6 Yaku naikon kabiyo doi 
Tama, tukon yana naikon beekene doi komuyu meeng ko 
Potombonii bailong, naikon mondoong polaing komuyu polong 
posidutukon. ,7 Yanadoo Mian Bisa Na Loh mo okitakanggene 
ko Mian Bisa nabisa-bisaan. Dunia aki nanggoola talimayo yana, 
sabab aki napo kitayo kabai tingoniiyo. Bai komuyu tingoniiyo 
yana, sabab yana ndoong polaing komuyu tukon pomeenggon 
komuyu. 

18 Komuyu aki kutinggale meeng-meeng kopau pokakana 
kopau tuboon. Yaku naikon abali doi komuyu. 19 Baino 
budodoiya tolong komian doi dunia akimo nakitayo yaku. Bai 
komuyu kitayo yaku. Tukon tobikon yaku tubo, mau komuyu 
bai tubo. 20 Kalu laate kooloyono, komuyu toiyo baikon yaku 
pomeenggon tukon Tama komuyu pomeenggon tukon yaku, 
tukon yaku pomeenggon komuyu. 

21 Mian mo talimayo daku palenta-palenta tukon kubaiyo, 
yanamo komo mamaasikanaku. Tamanggu naikon mamaasikene 

komian mo mamaasikene yaku. Yaku bai naikon mamaasikene 
mianoo tukon okitakene kobutonggu doi yana.” 

22 Yudas (bolikon Yudas Iskaliot) mansadai doi Yesus, 
“Temeneno, bulaando Temeneno yase okitakanggene kobutomu 
doi kami bolikon mian doi dunia?” 

23 Yesus timbiliyo, “Mian mo mamaasikene yaku, naikon 
loloiyo daku otunggul. Tamanggu naikon mamaasikene yana. 
Tama tukon yaku naikon lubat doi yana tukon podungoli yana. 
24 Mian mo aki namamaasikanaku, aki naloloiyo daku otunggul. 
Otunggul komuyu mondongoliiyodoo, bolikon doi yaku, bai 
luwedoi Tama mo bintekene yaku. 

25 Sasaibino doiya kubantile doi komuyu, modaano yaku 
podungoli komuyu. 26 Bai ko Mian Bisa Na Loh, Potombonii 
naikon Tama bintekene luwedoi sambunggu, yanamo komo 
otunggukene komuyu kolangge tukon ingotiikene komuyu 
sasaibino komo lapamo yaku bantile doi komuyu. 

27 Monondok yaku otinggale doi komuyu. Kumonondokan 
susuunggu yaku mo beekene komuyu. Daku bineekon doiya 
bolikon buno mian doi dunia nabineekon doi komuyu. Inai 
posusa, inai pomatakut. 28 Komuyu lapamo lengele daku 
bantilan, ‘Yaku naikon ampakon, bai yaku lubat koidan doi 
komuyu’. Kalu komuyu mamaasikene yaku, komuyu naikon 
sanaang yaku ampakon doi Tamanggu, sabab Tamanggu lobian 
kona babasalan doi yaku. 29 Yaku pailukene doiya budodoo 
doi komuyu, akiyoon sasaibino nateali, sulano kalu tealimo, 
komuyu anggayomo. 30 Yaku akimo kubasalita lobian badaang 
koidan tukon komuyu, sabab laatemo kotembono kopamalenta 
dunia nalubatan. Bai yana aki nakuasaiyo kobutonggu. 31 Mau 
sasaibino doiya sio nateali sulano dunia natoiyo baikon 
yaku mamaasikene Tama tukon kubaiyo sasaibino Tama 
napinalentakon doi yaku. 

Oh, maimo kita nda ampakon naimbaa.” 

Yesus anggul batango mo bisa 

"I ^ Yesus bantile koidan, “Yaku anggul batango mo bisa, 
Aw tukon Tamanggu komo limange kona asi. 2 Meeng 
kopangano doi batangodoo mo aki nasao, pinatol, tukon 
pangano mo sao, pinupui koloono bailong tukon binilisii sulano 
nalobian badaang kosaano koidan. 3 Komuyu lapamo bilisii 
sabab otunggul mo lapamo yaku beekene doi komuyu. 4 Potataap 

Anggul mo sinakakon pangano (15:5) 


pomeenggon tukon yaku tukon yaku tataap pomeenggon tukon 
komuyu. Kokayung pangano susuungo aki nanggoola sao, 
kasuali yana tataap Hit doi batango. Bunomo lakon doiya 
komuyu nggoola sao, kalu tataap pomeenggon tukon yaku. 

5 Yakumo koanggul batango, tukon komuyu kopanga-panga- 
no. Mian mo tataap pomeenggon tukon yaku tukon yaku maka 
yana, naikon sao badaang; sabab kalu bolikon yaku, komuyu aki 
nggoola mongkubai oioila. 6 Mian mo aki natataap pomeenggon 
tukon yaku, naikon sinakukon buno kayung pangano, boobus 
teali motuul. Kayung-kayung pangano mo buno doiya, naikon 
pinototongikon tukon sinakukon doi aung lalomo, maka 
nasinua. 7 Kalu komuyu tataap pomeenggon tukon yaku tukon 
daku otunggul ano doi noamuyu lalomo, pomangkabimo doi 
Tama indeemo kopo iniyas; domu kakabidoo tinalima. *Kalu 
komuyu sao badaang, Tamanggu inakabasal; tukon buno doiya 
komuyu bisa-bisa teali kupololaing. 9 Buno Tama mamaasikene 
yaku, bunomo lakon doiya yaku mamaasikene komuyu. Siokai 
komuyu potataap tubo buno mian yaku mo mamaasikene. 
l0 Kalu komuyu ampakonggene daku palenta-palenta, komuyu 
tataap tuuno doi kumaasi, pokakana buno yaku tataap tuuno doi 
Tama namaasi sabab ampakonggene kona palenta-palenta. 

’’Sasaibino naiya kubontiikene doi komuyu, sulano daku 
labaanoo daano doi noamuyu lalomo, tukon komu labaan teali 

monondok. 12 Naiyamo daku palenta: po poseseang meeng tukon 
bailong, pokakana buno yaku mamaasikene komuyu. 13 Mian mo 
seange tuuno kona sobat-sobat doiya miano mo nggoola kona 
tuboan motuuk doi yanila. 14 Komuyu daano kusobat-sobat, kalu 
komuyu kubaiyo kolangge mo yaku palentakene doi komuyu. 
15 Komuyu akimo kuaanggene ata, sabab koata aki natoiyo oila 
komo daano tumbuno kubaiyo. Komuyu kuuange sobat, sabab 
sasaibino daku linongol doi Tamanggu lapamo kupailukene 
doi komuyu. 16 Bolikon komuyu komo piliyo yaku. Yakumo 
komo piliyo komuyu, tukon sumboliiyo komuyu ampakon 
sulano posao badaang - saono mo aki nalokis. Maka Tama 
naikon beekene doi komuyu oilamo komuyu nakinabi doi yana 
moluwe tukon sambunggu. 17 Naiyamo daku palenta doi komuyu: 
Poposeang meeng tukon bailong.” 


Dunia mosikitene komuyu 

18 “Kalu kai dunia mosikitene komuyu, poneneeke baikon yaku 
lapamo lolukon dunia mosikitanaku. 19 Andeno komuyu dunia 
namian, komuyu nia dunia mamaasikene sabab namian. Bai 
lapamo yaku lilike komuyu doi dunia, jadi komuyu bolikono 
dunia namian. Doiyamo kosababpo dunia namosikitene komuyu. 
20 Poneneeke oila komo lapamo yaku pailukene doi komuyu, 
‘Koata aki nalobian babasal doi moodungele.’ Kalu yanila 
lapamo sakisaayo yaku, yanila naikon sakisaayo komuyu koidan. 
Kalu yanila loloiyo daku otunggul, yanila loloiyo kopo otunggul 
koidan. 21 Sasaibino doiya yanila kubaiyo tuuk doi komuyu, 
sabab komuyu pololaingo yaku, sabab yanila aki natingoniiyo 
yana mo bintekene yaku. 22 Kalu andeno aki kulubat tukon aki 
kubontiikene sasaibino doiya doi yanila, yanila aki nadaano 
kona lalim. Bai budodoiya yanila akiyono kona poalasan koidan 
motuuk yanila nalalim. 23 Mian mo sikitene yaku, mosikitene ko 
Tamanggu. 24 Kalu kai doi yaniladoo yaku aki kubaiyo kolangge* 
langge mo akiyoon idan mian bailong kubaiyo, yanila akiyo 
kona lalim. Bai budodoiya yanila lapamo kitayo oila daku 
kinubai, tukon yanila mosikitenemo yaku maka Tamanggu. 
25 Takainomo bunomo doiya, sulano natealimo oila komo totulis 


5:12: Yoh. 13:34, 15:17, lYoh. 3:23, 2Yoh. 5 15:20: Mat. 10:24, Luk. 6:40, Yoh. 13:6 

15:25: Saad. 35:19, 69:4 

doi yanila na Buku Ukum lalomo, doiyamo: ‘Yanila mosikitene 
yaku mau naakiyo kona poalasan.’ 

26 Yaku naikon mosumbolii doi komuyu komeeng ko 
Potombonii mo luwedoi Tama. Yanamo ko Loh mobisa mo 
okitakene ko Mian Bisa nabisa-bisaan tuuno. Kalu yana lubat, 
yana mebee salita motuuk doi yaku. 27 Tukon komuyu koidan sio 
pobeena salita motuuk doi yaku, sabab komuyu lapamo polaing 
yaku salataa doi tembono. 

1 Sasaibino doiya kupailukene doi komuyu sulano 
AU komuyu naaki podampas. 2 Komuyu siniika doi bonua- 
bonua kaledaan. Tukon naikon lubat kotembono baikon komian 
mo akateyo komuyu naikon yana aanggene tulutiyo ko Mian 
Bisa. 3 Yanila kubaiyo doiya doi komuyu sabab yanila akiyoon 
natingoniiyo ko Tamanggu mau yaku. 4 Bai budodoiya yaku 
bantile doi komuyu, sulano doiya kalu naikon teali, komuyu 
poneneeke baikon yaku lapamo pailukene doi komuyu.” 

Mian Bisa Na Loh nalimang 

“Langge nia aki kupailukene tumbeno doi komuyu, mangaani 
yaku daano polaing-laing komuyu. 5 Bai budodoiya yaku 
naikon ampakon doi yana mo bintekene yaku; tukon akiyo 
komeeng doi komuyu momansadaikene doiyaa daku ampakonan. 
6 Budodoiya tolongo susa konoamu, padungga yaku mobantilemo 
do langgedoo doi komuyu. 7 Bai yaku bantile komo bisa doi 
komuyu: Lobian monondok kona tuukan doi komuyu, mangaani 
kalu aki kuampakon, Potomboniidoo aki nalubat doi komuyu. 
Bai kalu yaku ampakon, yaku naikon sumboliiyo yana doi 
komuyu. 8 Kalu yana lubat, yana naikon okitakanggene doi dunia 
koalatino mobisa dolalimoo, doi oila komo bisa, tukon komo 
doi Mian Bisa naukuman. 9 Yana naikon okitakanggene baikon 
indee miano komo aki naanggayo yaku doiya lalim; 10 baikon 
yaku bisa, tobikon yaku ampakon doi Tamanggu tukon akimo 
naikon pokitayo yaku koidan; 11 tukon baikon ko Mian Bisa 
atambuunemo kona baukumanan, mangaani kopamalenta doi 
dunia nia lapamo inukum. 

12 Badaang koidan komo yaku yase bontiikene doi komuyu, 
mau naiya budodoo komuyu akiyoon ponggoola talimayo. 13 Bai 
kalu Lohdoo lubat, doiya yanamo komo okitakanggene ko 
Mian Bisa nabisa-bisaan, komuyu linolaing sulano potingoniiyo 
sasaibino kona bisaan. Yana aki nabasalita tolongo butongo 

sambunggu. Pomangkabi, maka komuyu naikon mantalima, 
sulano kopoo labaan monondok.” 

Dunia namanaangan 

25 “Sasaibino naiya yaku bantile doi komuyu tukon andean. 
Bai naikon nalaate kotembono, yaku akimo kumongkubai 
andean koidan, bai yaku basalita tukon natala-talaangan 
doi komuyu Tama kaliangano. 26 Doiya kotembono komuyu 
mangkabi doi Tama mangatas doi sambunggu; potoiyo, yaku 
aki naikon kumangkabi doi Tama motuuk doi komuyu, 27 sabab 
Tama susuungo seseange komuyu. Yana mamaasikene komuyu 
mangaani komuyu mamaasikene yaku, tukon anggayo baikon 
yaku lubat doi Mian Bisa. 28 Takainomo yaku luwedoi Tamanggu, 
tukon lapamo kulubat doi dunia lalomo. Bai budodoiya yaku 
tinggalemo kodunia sulano kuabali doi Tamanggu.” 

29 Maka Yesus napololaing-pololaing mansadai doi yana, 
“Budodoiya Temeneno basilingan tukon tala-talaang akimo 
napake andean, 30 tukon kami toiyomo baikon Yesus toiyo 
kolangge sasaibino. Akimo napalaluu daano komeeng komian 
momansadai oioila doi Temeneno. Mangaani doiyamo kami 
anggayomo Temeneno luwedoi Mian Bisa.” 

31 Yesus timbiliyo yanila, “Jadi budodoiya komuyu anggayo- 
mo? 32 Neneeke! Kotembono naikon lubat, bai lapamo lubat, 
komuyu pinobabandakon. Komuyu mule doi pobonua meeng- 
meeng tukon tinggale yaku susuunggu. Bai yaku aki natolongo 
susuunggu sabab ko Tamanggu daano polaing yaku. 33 Sasaibino 
naiya yaku bantile sulano komuyu pomalaat monondokan sabab 
pomeenggon tukon yaku. Doi dunia komuyu naikon sakisaa. Bai 
poekeenggele konoamuyu! Yaku lapamo lungguiyo kodunia!” 

Yesus sambeanggene kona pololaing-pololaing 

n Sambuno lapa bantile buno doiya, Yesus lelengea 
doi timbu tukon bantile, “Tama, budodoiya laatemo 
kotembono. Akabasalemo komu Pau, sulano komu Pau 
akabasale Tama. 2 Tama lapamo mebee kuasa doi sasaibino 
kobanggapi doi mu Pau, sulano yana namebee tuboan mobisa 
tukon posidutukon doi sasaibino komian Tama mo beekene doi 
yana. Naiyamo kotuboan mobisa tukon posidutukon; 3 sulano 
komian natingoniiyo Tama, tolongo yana ko Mian Bisa mo 
bisa, tukon tingoniiyo Yesus Klistus Tama mo bintekene. 4 Yaku 

lapamo akabasale Tama doi dunia nia bungkukono tukon 
alapayo kona limang Tama mo beekene doi yaku. 5 Tama! 
Akabasalemo yaku budodoiya doi Tama, tukon babasalan mo 
daano doi yaku pomeenggon Tama salataa dunia nia akiyoon 
napinasitaka. 

6 Yaku lapamo okitakanggene Tama doi mian badaang nai 
dunia nia mo lapamo Tama beekene doi yaku. Yanila Tama 
na mian-mian, tukon Tama lapamo beekene doi yaku. Yanila 
loingiyomo Tama nabantilan. 7 Budodoiya yanila toiyomo baikon 
sasaibino Tama nabineekon yaku luwedoi Tama. 8 Lapamo 
kupelenggene doi yanila kobantilan Tama mo beekene doi yaku; 
tukon yanila lapamo talimayo. Yanila toiyo baikon yaku bisa- 
bisa lubat doi Tamanggu tukon yanila anggayo baikon Tama 
komo bintekene yaku. 

9 Yaku sambeang tuuk doi komuyu. Yaku aki kusambeang 
motolongo tuuk doi dunia bai mian badaang doi dunia mo 
lapamo Tama beekene doi yaku, sabab yanila Tama koona. 
10 Sasaibino daku langge Tama nalangge koidan; tukon sasaibino 
Tama nalangge daano kulangge koidan. Yaku inakabasal doi 
yaniladoo. 11 Budodoiya yaku lubat doi Tama. Yaku akimo 
kundoong koidan doi dunia; bai yanila daanoon doi dunia. 
Tama mo moliyous! Dagaiyo yanila tukon kuasa Tama sambuno, 
doiya sambu mo lapamo Tama beekene yaku - sulano yanila 
teali meeng, pokakana buno Tama tukon yaku koidan meeng. 
12 Modaanoon yaku polaing yanila, yaku lapamo dagaiyo yanila 
tukon kuasa moluwe Tama sambuno - sambu Tama mo beekene 
doi yaku. Yaku lapamo dagaiyo yanila tukon akiyo komeeng 
komian doi yaniladoo molapus; kasuali yana mo takainomo 
lapamo lapus; sulano tukon doiyadoo tealimo oila komo 
totulis doi Kitab Moliyous lalomo. 13 Budodoiya yaku lubat doi 
Tamanggu. Sasaibino nia yaku bantile modaanoon yaku nai 
dunia nia; sulano yanila tukon totubo kona tuboan toupiyo 
daku labaan. 14 Yaku lapamo pelenggene Tama nabantilan doi 
yanila, tukon dunia nia mosikitene yanila, sabab yanila bolikon 
dunia koona, pokakana buno yaku koidan bolikon dunia 
koona. 15 Yaku aki kukabiyo sulano Tama nandokiiyo yanila doi. 
dunia nia, bai yaku kabiyo sulano Tama nadagaiyo yanila doi 
Ibiliis. 16 Pokakanamo buno yaku bolikon dunia koona, mau 


17 : 12 : Saad.41:9, Yoh. 13:18 

yanila bolikon koidan dunia koona. 17 Tealikene yanila mumian 
motangalaas doi Tama luwedoi nabisaan; Tama nabantilan 
doiyamo komo bisa. 18 Pokakana Tama lapamo bintekene yaku 
doi dunia, bunomo koidan yaku bintekene yanila doi dunia. 
19 Tuuk yanila napalaluu, yaku salakanggene kobutonggu buno 
Tama koona, sulano yaniladoo teali tongo Tama koona 
motangalaas lolo doi nabisaan. 

20 Bolikon tuuk yanila nia daku sinambeanggon. Bai yaku 
koidan sambeang tuuk doi mian badaang naikon mo anggayo 
doi yaku doi napo bantilan yanila nia. 21 Yaku kabiyo, Tama, 
sulano yanila sasaibino teali meeng buno Tama pomeenggon 
yaku, tukon yaku maka Tama. Boliisi yanila nateali meeng 
tukon kita sulano komian doi dunia anggayo baikon Tama komo 
bintekene yaku. 22 Yaku lapamo beekene doi yanila kobabasalan 
Tama mo beekene doi yaku, sulano yanila teali meeng, pokakana 
buno kita meeng; 23 yaku tukon yanila, tukon Tama maka yaku; 
sulano yanila bisa-bisa meeng. Maka dunia naikon toiyo baikon 
Tama komo bintekene yaku, baikon Tama mamaasikene yanila 
buno Tama mamaasikene yaku. 

24 Tama, yaku yase sulano yanila, mo Tama beekene doi yaku, 
daano polaing-laing yaku doi lipu kudaanoan, sulano yanila 
kitayo daku kinabasalan; doiyamo kabasalan Tama mo beekene 
doi yaku, sabab Tama mamaasikene yaku akiyoon kodunia 
natinealikon. 25 Tama mo adil! Dunia aki natingoniiyo Tama, bai 
yaku tingoniiyo Tama; tukon mian madaang nia toiyo baikon 
Tama komo bintekene yaku. 26 Yaku lapamo bontiikene Tama 
sambuno doi yanila; tukon yaku lapamo kubaiyo buno doiya, 
sulano Tama namaasi doi yaku tataap doi noanoila lalomo tukon 
yaku pomeenggon yanila.” 


Yesus linako 

(Mat. 26:47-56; Mlk. 14:43-50 ; Luk. 22:47-53 ) 

1 O Sambuno lapa Yesus sambeang buno doiya, yana tukon 
AO napololaing-pololaingoo ampakon doi Paisu Kidlon 
sembeleng. Idoo daano komeeng koasi, maka Yesus tukon 
napololaing-pololaingoo usok doi asidoo. 2 Yudas poloilokisoo, 
toiyo do lipudoo; sabab Yesus biasamo pototongi idoo tukon 
napololaing-pololaing. 3 Maka Yudas ampakon doi lipudoo 
tukon babayo komeeng kopasukan suludadu Lomawi tukon 
moimoiya kopadagai Temeneno Nabonua imam-imam kapalano 

mo sumboliiyo tukon Falisi-falisi miano. Yanila makanggi 
sinapan, lantela tukon posi. 4 Yesus toiyo sasaibino komo naikon 
teali doi butongo. Jadi yana kolaniyo dopai mianoo badaang 
tukon mansadai, “Komuyu indee miano kopo inumbal?” 

5 “Yesus, Nasalet miano,” yanila timbiliyo. 

“Yakumo nia,” Yesus bantile. 

Yudas poloilokisoo daano mokokondong tukon yanila. 
6 Singgatoo Yesus bantil doi yanila, “Yakumo nia,” yanila 
sasaibino tangabalinggon maka tolubang doi buta. 7 Yesus 
sadaiyo koidan doi yanila, “Indee kopo inumbal?” 

“Yesus Nasalet miano,” yanila timbiliyo. 

8 “Lapamo kubantile yakumo nia,” Yesus bantile. “Tukon 
kalu bisa yakumo kopoo inumbolii, sodiiyomo yanila bailong 
naampakono.” ( 9 Tukon nabantilano mobuno doiya, tealimo oila 
komo lapamo Yesus bantile loolukonoo: “Tama, doi mian 
badaang Tama mo beekene doi yaku, akiyo komeeng komian 
komo lapus.”) 

10 Simon Petulus mo makanggi meeng kobakoko, yana 
bubute maka tabase imam babasal naata botol kotolingaino 
bakalingano. Kosambuno do atadoo Malkus. 11 Maka Yesus 
bantil doi Petulus, “Usekene koidan komu bakoko doi salungo! 
Oilakai ikoo pikikene yaku aki naikon kuinume kopaisu doi 
galaas sakisaawan Tama mo beekene doi yaku?” 

Yesus binaba mangadap doi Hanas 

12 Maka suludadu-suludadu Lomawi tukon nakomondaan 
tukon padagai-padagai Yahudi lakoyo tukon keete Yesus. 
13 Tumbe-tumbeno yanila babayo Yesus mangadap doi Hanas. 
Kayafas namonianan malane. Kayafas daano meeng koimam 
babasal doi taumo. 14 Tukon yanamo komo lapamo beena 
otunggul doi pamalenta Yahudi baikon lobian monondok doi 
meeng komian momate motuuk doi sasaibino kobangsa. 

Petulus Akiyenggene Yesus 

(Mat. 26:69-70 ; Mlk. 14:66-68; Luk. 22:55-57) 

15 Simon Petulus tukon tulano meeng bailong lainge Yesus. 
Pololaingoo bailong imam babasal tingoniiyo; jadi yana usok 
polaing-laing tukon Yesus doi imam babasal nabonua basaleano, 

18:11: Mat. 26:39, Mlk. 14:36, Luk. 22:42 18:14: Yoh. 11:49-50 

16 bai Petulus montotiili doi tonggulung, doi tataapon. Doibundu 
pololaingoo bailong ampakon doi tonggulung tukon posalitai 
meeng koboine peleleani padagai tataapon, maka babayo Petulus 
usok doi lalom. 17 Peleleani boinedoo padagai tataapon bantil doi 
Petulus, “Eh, bolikon kai ikoo koidan kona pololaing?” 

“Bolikon,” Petulus timbiliyo. 

18 Doiya kosinggatoo kolipu kumelon, jadi kopeleleani- 
peleleani tukon padagai-padagaidoo yanila lapamo bangokoiti 
aung tukon yanila balalango idoo. Petulus ampakon doi aungoo 
maka kokondong balalang polong yanila. 

Imam babasal sadaiyo Yesus 

(Mat. 26:59-66; Mlk. 14:55-64; Luk. 22:66-71 ) 

19 Imam babasal sadaikene Yesus kaliangano doi napololaing- 
pololaing tukon naotunggul kaliangano. 20 Yesus timbiliyo, “Yaku 
sidutu basilingan tukon tala-talaang doi mian badaang salaano. 
Yaku sidutu mongotunggul doi bonua-bonua kaledaan tukon 
doi Mian Bisa Nabonua, lipu Yahudi miano napototongian 
sidutu. Aki nabiasa yaku mabantil oioila motosookon. 21 Jadi 
bulpando Tuan momansadaikene yaku? Sadaiyo yanila mo 
lapamo molongol kuotunggul. Tantu yanila toiyo oila daku 
binantil.” 

22 Sambuno Yesus bantile buno doiya, daano komeeng 
dopadagaidoo idoo tapiyo tukon bantile, “Balani tuuno ikoo 
bantile buno doiya doi imam babasal!” 

23 Yesus timbiliyo, “Kalu yaku mabantil meeng kolangge mo 
sala, bantilemo naimbaa oila kona salaan! Bai kalu daku 
binantiloo bisa, bulaando ikoo motapiyo yaku?” 

24 Doibundu Hanas sumboliiyo komian babayo Yesus tukon 
kinoot doi Imam Babasal Kayafas. 

Petulus akiyenggene Yesus koidan 

(Mat. 26:71-75 ; Mlk . 14:69-72; Luk. 22:58-62) 

25 Simon Petulus daano mokokondong tukon balalang idoo. 
Mian badaang idoo bantil doi yana, “Bolikon kai ikoo komeeng 
kopololaingo mianoo?” Bai Petulus nggeelek, kona bantilano, 
“Bolikon!” 

26 Meeng koimam babasal naata, doiyamo tolidano doi Petulus 
natinabas kotolingaino, bantile, “Baanggon aki kukitayomo ikoo 
doi asidoo mopolaing-laing tukon yana?” 

Suludadu-suludadu Loma (18:27) 

27 Maka Petulus nggelekiyo koidan, “Aki,” - tukon pokonoi 
doiya kosinggatoo komanuk kokuuwa. 

Yesus mangadap doi Pilatus 

(Mat. 27:1-2 ' 11-14 ; Mlk. 15:1-5 ; Luk. 23:1-5) 

28 Dodowasoono yanila babayomo Yesus doi Kayafas nabonua 
doi gubelnul nabatomundoan. Yahudi miano yanila aki nausok 
doi batomundoanoo lalomo, sulano yanila naaki teali kulokis 
manulut atulan agama, sabab yanila malaing kaan kaanan 
Paskah. 29 Tobikon doiya Pilatus tobuat ampakon doi yanila 
tukon mansadai, “Oila kopo pangasalakon doi mian nia?” 

30 Yanila timbiliyo, “Andeno yana akiyo kona sala, kami aki 
mai babayo doi Tama Gubelnul.” 

31 Pilatus bantile doi yanila, “Poleleiyo yana tukon potindokii- 
yo manulut poukum susuumuyu!” 

Bai Yahudi miano timbiliyo, “Kami aki namoola ukume mate 
komian.” ( 32 Naiya teali sulano natotoi oila Yesus nabinantil 
kaliangano naikon yana mate.) 

33 Pilatus usok koidan doi nabatomundoan tukon uange Yesus, 
maka sadaiyo, “Kai ikoo tomundo Yahudi miano?” 

34 Yesus timbiliyo, “Kai napasadai nia doikoo susuumu kabai 
daano komian bailong mo lapamo bontiikene doikoo kaliangano 
doi yaku?” 

35 Pilatus timbiliyo, “Oilakai yaku nia Yahudi miano? Komo 
beekene ikoo doi yaku mutulunano susuumu tukon imam-imam 
kapalano. Oila komo lapamo ikoo kubaiyo?” 

36 Yesus bantile, “Daku batomundoan bolikon doi dunia nia. 
Ande-andeno daku batomundoan nai dunia nia, daku mian 
badaang balajuang sulano yaku aki kubineekon doi pamalenta 
Yahudi. Bai bisa daku batomundoan bolikon doi dunia nia!” 

37 Maka Pilatus sadaiyo doi yana, “Kalu buno doiya, ikoo 
tomundo?” 

Yesus timbiliyo, “Ikoo bantile baikon yaku tomundo. Yaku 
sosuung tukon lubat doi dunia daano meeng kopituu, doiyamo 
mebee salita doi nabisaan. Mian mo luwedoi nabisaan doiya 
ndongoliiyo yaku.” 

38 Pilatus mansadai doi yana, “Oila komaanano dona 
bisaanoo?” 


Yesus inukum mate 

(Mat. 27:15-31; Mlk. 15:6-20; Luk. 23:13-25) 

Maka Pilatus tobuat koidan doi nabatomundoan tukon bantil 
doi Yahudi miano, “Yaku aki kulaate meeng kona kasalaan doi 
yana. 39 Bai mololoi pokabiasaan, yaku sidutu sodiiyo meeng 
komian doi talunggu doi Oloyo Babasal Paskah. Komuyu yase 
sulano kusodiiyo ko Yahudi miano natomundo motuuk doi 
komuyu?” 

40 Yanila timbiliyo, tukon nggele-nggeleamon, “Aki, inai yana, 
bai Balanabas!” (Balanabas meeng komian pondikuk.) 

1 O Doibundu Pilatus usok maka mosumbolii mian mo- 
umbase Yesus. 2 Suludadu-suludadudoo mongkubaimo 
meeng kosapeyo doi kayung-kayung pangano mopalatadian, 
maka yanila songgoikene doi Yesus oluno. Lapamo doiya yanila 


18 : 32 : Yoh.3:14, 12:32 

15 Yanila nggele-nggeleamon, “Akateyo yana! Akateyo yana! 
Sempange yana!” 

Pilatus mansadai, “Kai momoola kusempange kopo tomun- 
do?” 

Imam-imam kapalano timbiliyo, “Tongo Kaisal komai 
tomundo!” 16 Boobus Pilatus beekenemo Yesus doi yanila sulano 
napo sempange. Yanila ndokiiyo Yesus, maka yanila ampakon 
babayo yana. 


Yesus sinempanggon 

(Mat. 27:32-44; Mlk. 15:21-32; Luk. 23;26-43) 

,7 Yesus tobuat tukon tanggunge kona kayung sempang 
susuungo ampakon doi lipudoo mo sinombuikon “Mangabosan 
Olu”. (Doi silingan Iblani binantil Golgota.) I8 Indaa yana 
sinempanggon. Posinggat-singgat tukon yana daano koidan 
lua kornian bailong mo sinempanggon; komeeng doi bobono 
talikon, tukon komeeng doi bakalingano talikon tukon Yesus 
doi tanga-tanga. 19 Doi kayung pesempango Yesus, Pilatus 
mosumboliikene inoliit kotulisan nia: “Yesus doi Nasalet, Yahudi 
miano natomundo.” 20 Badaang ko Yahudi miano mobasayo do 
tulisanoo, sabab do lipudoo Yesus nasinempangan aki naodoon 
doi kota. Tulisanoo lalomo silingan Iblani, Latin, tukon Yunani. 
21 Imam-imam kapalano bantile doi Pilatus, “Inai motulise 
‘Yahudi miano na Tomundo,’ bai tulisemo, ‘Mian nia bantile, 
Yaku Yahudi miano na Tomundo.’ ” 

22 Bai Pilatus timbiliyo, “Komo lapamo yaku tulise, tataap 
totulis.” 

23 Sambuno suludadu-suludadudoo lapa sempanggene Yesus, 
yanila alayo kona pakean. Pakeanoo inobos sangkap: meeng- 
meeng malaat meeng koobos. Yanila alayo koidan kona jubah. 
Jubahdoo akiyo kona kinoitian - tinonum doi babu polong 
bilit. 24 Suludadu-suludadudoo yanila pobotiionggon meeng tukon 
bailong, “Inai nda potoliyo najubah nia. Tadu nda mongkubai 
undian sulano natotong indee komo laate.” Doiya langgedoo 
teali sulano natakabai oila komo totulis doi Kitab Moliyous 
lalomo doiyamo: 

“Yanila ebes-ebese daku pakean, 
tukon mongkubai undian doi kujubah.” 


19:24; Saad. 22:18 

Tukon bisa-bisa do suludadu-suludadudoo kubaiyo buno doiya. 

25 Doi ponggaupan Yesus nasinempanggonan kokondong Yesus 
tinano utuso boine, Malia Klopas naboloki, tukon Malia 
Magdalena. 26 Sambuno Yesus kitayo kotinano tukon napololaing 
yana mamaasikene yanila modaano mokokondong idoo, Yesus 
bantile doi tinano, “Tina, naiyamo komu pau.” 

27 Doibundu yana bantile doi napololaingoo, “Ndaiya 
tinamuyu.” Doiya kosinggatoo Yesus napololaing talimayomo 
YesuS tinano sulano nandoong doi napoo bonua. 

Yesus namatean 

(Mat. 27:45-56; Mlk. 15:33-41; Luk. 23:44-49) 

28 Yesus toiyo baikon sasaibino doiya lapamo boobus, tukon 
sulano oilamo komo totulis doi Kitab Moliyous lalomo moola 
teali, yana bantile, “Yaku molou.” 

29 Idoo daano komeeng komanggo momoono tukon suka 
paisuno mo meele. Maka daano komeeng konggalanggang 
kinomok doi suka paisunodoo maka tinabokon doi meeng 
kokayung hisop pangano, maka tinutumikon doi Yesus suungo 
bibilo. 30 Yesus lemese do sukadoo paisuno tukon bantile, 
“Lapamo kabus!” 

Maka yana totukukene kooluno tukon mate. 

Yesus tinobok 

3l Kopamalenta aki nayase ko mian-mian mo daano tosempang 
kobadano taitude doi kayung sempang doi oloyo Tadean, baino 
kai naiya oloyo Tadeandoo Oloyo Babasal mo tangalaas. Sabab 
oloyo doiya singgatoo Yesus nasinempanggonan pokokonoi 
akiyoon oloyo Tadean, Yahudi miano mangkabi palamisi doi 
Pilatus sulano yanila nalotoiyo do mian-mianoo aino mo lapamo 
sinempanggon tukon obulusene do badan-badanoo doi kayung 
sempang. 32 Maka suludadu-suludadudoo ampakon tukon lotoiyo 
tumbe-tumbeno koaino domianoo molua mo sinempanggon 
posinggat Yesus. 33 Sambuno yanila polong doi Yesus, yanila 
kitayo yana lapamo mate. Jadi yanila akimo napo lotoiyo 
koaino. 34 Bai Yesus lisuko sinubok tukon kalait doi meeng 
komian doi suludadudoo; tukon mosobit tokundang kosau tukon 
paisu. 


19:28: Saad. 69:21,22:15 



YOHANES 19, 20 


333 


35 Mian mo kitayo susuungo kadadianoo, yanamo komo 
babotilanggene doiya langgedoo, sulano komuyu anggayo. 
Tukon kona salitadoo bisa. 36 Langgedoo doiya teali sulano 
nateali oila komo lapamo totulis doi Kitab Moliyous lalomo, 
doiya “Akiyo komeeng kai luwedoi bukuno naikon nailotoan”. 
37 Doi Kitab Moliyous lalomo koidan totulis: “Yanila naikon 
mbalenge yana mo lapamo yanila tebeke”. 

Yesus natinadinan 

(Mai. 27:57-61; Mlk. 15:42-47; Luk. 23:50-56) 

38 Lapa doiya Yusuf doi Alimatea mangkabi palamisi doi 
Pilatus sulano napo babayo Yesus badano. (Yusuf daano 
meeng Yesus napololaing bai aki natotingonii, sabab yana 
matakutene kopamalenta Yahudi.) Pilatus loasene doi yana, 
jadi yanila ampakono leleiyo Yesus badano. 39 Nikodemus, mo 
loolukoo biasa lubat popook doi Yesus, ampakon polaing 
tukon Yusuf. Nikodemus mababa pobilat tukon kayung gahalu 
- sasaibino naiya uga-ugaate tolu kolono kokiloglam kona 
kadaang. 40 Do mianoo molua ndokiiyo Yesus badano maka 
yanila bunguse tukon toik moalus polaing tukon lambadoo 
mobabangi manulut Yahudi miano naadat bakibulan. 41 Doi 
lipudoo Yesus nasinempanggonan daano komeeng koasi. Doi 
asidoo lalomo daano komeeng kokibul moboolu, mo akiyoon 
napinake batadinan mian mate. 42 Sabab do kibuloo lolani, tukon 
oloyo Tadean adukono minulai, yanila tadinemo Yesus indaa. 

Kibul mo kosong 

(Mat. 28:1-8 ; Mlk. 16:1-8; Luk. 24:1-12 ) 

Doi minggu oloyono dowa-dowa, daano mokalipookan, 
Ad\3 Malia Magdalena ampakon doi kibuloo. Yana kitayo 
kobatu posunggupo lapamo sinaakon doi kibuloo buango. 
2 Maka yana obuleng umboliiyo Simon Petulus tukon pololaing 
Yesus mo seseange, tukon bantile doi yanila, “Yesus ndinikuko 
doi nakibul, tukon yaku aki kutoiyo inaando kona inabosan.” 

3 Maka Petulus tukon pololaingoo bailong ampakono doi 
kibuloo. 4 Luaiia yanila obuleng, bai doi pololaingoo bailong 
lobian kona suutanan tukon Petulus, tukon yana komo polong 


19 : 36 : Tob. 12:46, Bang. 9:12, Saad. 34:20 19 : 37 : Zak. 12:10, Ink. 1:7 

19 : 39 : Yoh. 3:1-2 

tumbe doi kibuloo. 5 Yana mbalenge do kibuloo lalomo tukon 
kitayo dotoikoo pabalun daano motangabos idoo, bai yana aki 
nausok. 6 Simon Petulus tuundu doibundu, maka banggadudul 
usok doi kibuloo lalomo. Yana kitayo do toikoo pabalun daano 
motangabos idoo, 7 bai kotoik mo kinubai papagot Yesus oluno 
akiyono doi napokolanikonan bai toluluko tangalaas. 8 Doibundu 
koidan dona pololaing mo polong tumbe doi kibuloo, usoko 
koidan. Yana kitayomo tukon anggayomo. ( 9 Polong doiya 
kotembono yanila akiyoon naalatiyo oila komo totulis doi Kitab 
Moliyous lalomo baikon Yesus tubo doi namatean.) 10 Sambuno 
lapa doiya Yesus napololaing-pololaing mulemo. 

Yesus okitakene kobutongo doi Malia Magdalena 

(Mat. 28:9-10; Mlk. 16:9-11) 

11 Malia Magdalena kokondong doi kibuloo salaano tukon 
kokiil. Daano yana mokokiil, yana kitayo dokibuloo lalomo, 
12 maka yana kitayo lua komalaekat kona pakean moute. 
Malaekatoo osulang doi Yesus badano nainabosan, komeeng doi 
oluno talikon, tukon kobailong doi aino talikon. 13 Malaekat- 
malaekatoo mansadai, “Tina, bulaando ikoo mokokiil?” 

Malia timbiliyo, “Daku Temeneno lapamo inala, tukon yaku 
aki kutoiyo inaando yana kona inabosan.” 

14 Lapa bantile buno doiya, yana mbaleng doi tonggulungo 
tukon kitayo Yesus daano mokokondong idoo. Bai yana aki 
natoiyo baikon doiya Yesus. 15 Yesus mansadai doi yana, “Tina, 
bulaandokon ikoo mokokiil? Tina indee komu inumbal?” 

Malia aanggene doiya do asidoo tumbuno, jadi yana bantile, 
“Tama, kalu Tama komo biyele yana badano naimbaa, tulung 
bontiikanaku inaando Tama naabosano yana, sulano yaku moola 
kundokiiyo.” 

16 Yesus bantile doi yana, “Malia!” 

Malia mbalenge doi Yesus maka bantil tukon silingan Iblani, 
“Labuni!” (Koalatino “Gulu”.) 

17 “Inai motaaniyo yaku,” Yesus bantile doi yana, “sabab 
yaku akiyoon kuliba doi Tama. Bai potauso doi utus-utusonggu, 
tukon bontiikene doi yanila baikon diabudodoo yaku libamo doi 
Tamanggu tukon Tamamu, ku Mian Bisa tukon mu Mian Bisa.” 

18 Maka Malia ampakono babotilanggene doi Yesus napolo- 
laing-pololaing baikon yana lapamo kitayo ko Temeneno tukon 
baikon Temeneno lapamo bontiikene sasaibinodoo doi yana. 

Yesus okitakene kobutongo doi napololaing-pololaing 

(Mat. 28:16-20; Mlk. 16:14-18; Luk. 24:36-49) 

19 Doi Minggudoo oloyono koidan, sambuno kalipookan Yesus 
napololaing-pololaing pototongimo doi meeng kobonua tukon 
tataapon-tataapon mo tinataapikono, sabab yanila matakutene 
kopamalenta Yahudi. Sosinggot Yesus lubat maka kokondong 
doi yanila tanga-tangano tukon bantile, “Kinatauwan monondok 
doi komuyu.” 

20 Lapa yana bantile buno doiya, yana tudoikene doi yanila 
kolimano tukon lisuko. Sambuno yanila kitayo Yesus, yanila 
laba-laba tuuno. 21 Maka Yesus bantile doi yanila idan koidan, 
“Kinatauwan monondok doi komuyu. Buno Tamanggu bintekene 
yaku, bunomo lakon yaku bintekene komuyu.” 22 Maka yana 
puulikene kona ansaang doi yanila tukon bantile, “Talimayo 
ko Mian Bisa Na Loh. 23 Kalu komuyu ompuniyo kopau 
meeng nalalim, Mian Bisa koidan ompuniyo. Kalu komuyu aki 
poompuniyo kopau meeng nalalim, maka Mian Bisa koidan aki 
naompuniyo.” 


Yesus tukon Tomas 

24 Tomas (mo sinombuikon “Pinga”), meeng komian doi 
songulo luadoo Yesus napololaing, aki napolaing tukon bailong 
singgatoo Yesus nalubatan. 25 Maka Yesus napololaing-pololaing 
bailong bantile doi Tomas, “Kami lapamo kitayo Yesus!” 

Bai Tomas timbiliyo, “Kalu yaku akiyoon kumongkita kopaku 
bakaaso doi limano, akiyoon kuusekene kolimanggu saano 
doi pakudoo pakolo tukon akiyoon kuusekene kolimanggu doi 
lisuko, tutuu yaku akiyoon kumangangga.” 

26 Meeng kominggu molapa Yesus napololaing-pololaing daano 
doi bonuadoo tukon Tomas daanomo koidan. Sasaibino 
kotataapon tinataapikono. Bai Yesus lubat tukon kokondong 
doi yanila tanga-tangano, maka bantile, “Kinatauwan monondok 
doi komuyu.” 27 Doibundu yana bantile doi Tomas, “Kitayo 
kolimanggu, tukon usekene kolimamu saano dimbaa. Ulule 
kolimamu tukon usekene doi lisukonggu. Inaimo mosasaaki 
koidan, bai anggayomo!” 


20:23: Mat. 16:19, 18:18 

28 Tomas bantile doi Yesus, “Ku Temeneno, tukon ku Mian 
Bisa!” 

29 Maka Yesus bantil doi yana, “Ikoo mangangga sabab 
lapamo kitayo yaku, kai bulaa? Kinatauwan doi mian mo 
mangangga mau naaki nakitayo yaku!” 


Buku nia natujuan 

30 Daano mobadaang koidan komo minasaingdinggon-mina- 
sain^dinggon Yesus mo kubaiyo doi napololaing-pololaing 
salaano, bai aki natinulis nai buku nia. 31 Bai sasaibino naiya 
tinulis, sulano komuyu anggayo baikon Yesus daano Tomundo 
Pasalamat, Mian Bisa Napau, tukon sabab mangangga doi yana, 
komuyu malaat tuboan. 


Yesus okitakene kobutongo doi pitu kona pololaing 

^ "I Lapa doiya Yesus okitakene kobutongo idan koidan doi 
Mi A Paisu Tibelias doi napololaing-pololaing. Buno naiya 
kona tealian: 2 Daano kooloyo meeng Simon Petulus, Tomas 
mo sinombuikon Pinga, Natanael doi Kana luwedoi Galilea, 
Zebedeus napau-pau, tukon lua Yesus napololaing bailong, 
daano mopototongi. 3 Simon Petulus bantil doi tulano bailong, 
“Yaku yase ampakon bapukat ikan.” 

“Kami malaing,” yanila bantil doi yana. Maka yanila taus 
lakit duangan. Bai doi popooko mau meeng koikan yanila 
aki namatapu. 4 Sambuno tambuun sumbot kooloyo, Yesus 
kokondong doi paisudoo bibilo, bai yanila aki natingoniiyo 
baino Yesus. 5 Yesus bantil doi yanila, “Labuk-labuk kai komuyu 
daano kopo ikan?” 

“Akiyo,” yanila timbiliyo. 

6 Yesus bantil doi yanila, “Poaisene kopoo buani taalikon 
bakalinga doi duanganokon, idoo komuyu matapu ikan.” Maka 
yanila sakukene donapo buani, bai yanila aki nanggoola bubute 
koidan sabab badaang koikan mokana doi buanidoo lalomo. 

7 Pololaing Yesus mo mamaasikene bantil doi Petulus, 
“Ndaiya Temeneno!” Sambuno Simon Petulus ndongoliiyo doiya 
baino Temeneno, yana pakeyo kona kalambi (sabab yana 
aki nabakalambi) maka yana basuapon doi paisu. 8 Pololaing- 
pololaing bailong tuundu babose tukon duangan ampakon doi 


21 : 3 : Luk.5:5 21 : 6 : Luk.5:6 

buta tina, tukon yanila bubute momeeng konapo buani mo 
moono ikan. Yanila aki natodudul dodoon doi buta tina, uga- 
ugaate tolongo sakat kometel. 9 Singgatoo yanila loboson doi 
duangan yanila kitayo daano koaung balano indaa tukon ikan 
doi bungkukono tukon loti. 10 Yesus bantil doi yanila, “Soba 
babayo doi sumai bubulaa koikan mo sodo komuyu tapuwe.” 

11 Simon Petulus lakit doi duangan, maka kedele kona buani 
doi buta tina. Dona buani moono tukon ikan mo babasal; 
sasaibino sakat lima kolono tolu kona kadaang. Mau nabuno 
doiya kona kadaang aki namosiak konapoo buani. 12 Yesus bantil 
doi yanila, “Mai nda kaan.” Akiyo komeeng doi napololaing- 
pololaing mobalani mansadai, “Tama indee miano?” sabab 
yanila toiyo baikon yana Temeneno. 13 Doibundu Yesus koolaniyo 
yanila, mangala do lotidoo tukon bekene doi yanila. Yana 
kubaiyo buno doiya tukon ikanoo. 

14 Naiyamo kotoluno luunggon Yesus naokitakanano ko- 
butongo doi napololaing-pololaing sambuno yana tubo doi 
namatean. 


Yesus tukon Petulus 

15 Sambuno lapa yanila kaan, Yesus bantil doi Simon Petulus, 
“Simon, Yona napau, kai ikoo lobian komu seangano yaku doi 
yanila nia naseangano yaku?” 

“Bisa, Temeneno,” Petulus timbiliyo, “Temeneno toiyo yaku 
kilakene Temeneno.” 

Yesus bantil doi yana, “Pialae daku domba-domba pauno.” 

16 Tuuk lua luunggon Yesus sadaiyo doi yana, “Simon Yona 
napau, kai ikoo seseangaku?” 

“Bisa, Yesus,” Petulus timbiliyo, “Yesus toiyo yaku kilakene 
Yesus.” 

Yesus bantile doi yana, “Pialayo daku domba-domba.” 

17 Tuuk kotoluno luunggon Yesus mansadai doi yana, “Simon 
Yona napau, kai ikoo kilakene yaku?” 

Petulus teali poloon sabab Yesus sadaiyo doi yana polong 
tolu luunggon. Maka Petulus timbiliyo koidan, “Temeneno, 
Temeneno toiyo sasaibino kolangge. Temeneno toiyo yaku 
kilakene ko Temeneno!” 

Maka Yesus bantil doi yana, “Pialayo daku domba- 
domba. 18 Bisa tuuno daku bantilan nia: Singgatoo ikoo 
daanoon motabokon, ikoo susuumu pagete kooakomu, tukon 

muampakon doiyaamo komu mongiasan. Bai kalu ikoo 
motuwamu naikon, ikoo baino ulule kolimamu, tukon baino 
mian bailong komo pagete ikoo tukon babayo ikoo doi 
lipu moaki muyase ampakon.” 19 (Tukon Yesus nabantil- 
bantilanoo otudoikene bulaando naikon Petulus namatean sulano 
naakabasale ko Mian Bisa.) Lapa doiya Yesus bantil doi Petulus, 
“Lainge yaku!” 


Yesus tukon napololaing bailong 

20 Tembodoo Petulus mbaleng, yana kitayo doi tonggulungo 
daano Yesus napololaing bailong mo minamaasikon. (Yanamo 
komo osulang pokoolanikon Yesus tembodoo napoo kaanan 
tukon mo mansadai doi yana, “Yesus, indee miano 
komo kulokisanggene ko Temeneno?”) 21 Kitayo yana, Petulus 
mansadai doi Yesus, “Yesus, bulaando tukon yana nia?” 

22 Yesus timbiliyo, “Andeno yaku yase yana daanoon motubo 
polong daku lubatan, doiya bolikon muulusan. Bai ikoo, 
laingaku!” 

23 Maka tololongolo kobulitano doi Yesus napololaing Yesus 
baikon napololaingoo aki namate. Banggokai Yesus aki 
nabantile, baikon pololaingoo aki naikon namate, bai: “Andeno 
yaku yase yana daano motubo polong daku lubatan, doiya 
bolikon muulusan.” 

24 Dopololaingoo komo mebee katalangan doi kadadian- 
kadadianoo naiya. Yanamo koidan komo lapamo tulise. Tukon 
kita toiyo oila kona binantiloo bisa. 

Bantilan napupusan 

25 Daano mobadaang kolangge bailong Yesus mo kubaiyo. 
Andeno sasaibinodoo tinulis meeng tukon meeng, yaku lasayo 
aki nasukup kolipu doi dunia nia sulano nainusokon sasaibino 
kobuku mo tinulisoo. 


21 : 20 : Yoh. 13:25 

PANGANTOKON 

Lasul-lasul Salitano daano meeng koposuungino ko Buku 
Bilita Monondok Lukas mo pelenggene. Kona makisuut tuuno 
naiya Lasul-lasul Salitano nia doiyamo mobasalitakene bulaando 
kokaliangano Yesus napololaing-pololaing - tukon Mian Bisa 
Na Loh nalolaingano - mobabulitakene ko Bilita Monondok 
moluwedoi Yesus "doi Yelusalem, doi posaapon ko Yudea, doi 
Somalia, tukon polong doi dunia napupusan” (1:8). Buku nia 
daano mobasalitakene ko Salani miano naatambuunan konapo 
ampakongganano koagama tumbe-tumbeno doi Yahudi miano 
boobus teali meeng koagama doi posaapon kodunia. Komo 
tulise naiya buku nia yana palaluu koidan ekeenggele komian 
mobasayo baikon ko Salani miano bolikon kai meeng kosilakaan 
politik motuuk doi batomundoan Loma, bai koagama Salani 
buno meeng kopokindokko agama Yahudi. 

Lasul-lasul Salitano moola nainobos tolu koobos. Doi 
motolu nia koobos tokita kona babasalan kolipu inaando 
do Bilita Monondokoo kaliangano Yesus nabinasalitakonan 
tukon kaleda nainokokondongan: (1) tumbe-tumbeno ko Salani 
miano naampakongganano koagama doi Yelusalem sambuno 
Yesus tolibakon doi sulugaa; (2) nakinabasalan kolipu-lipu doi 
Palestina; tukon (3) nakinabasalan mo lobian kona babasalan 
koidan kotano-tano doi Tohun Tanga bibilo polong popuson ko 
Loma. 

Meeng kolangge mo palaluu doi buku Lasul-lasul Salitano 
nia doiyamo Mian Bisa Na Loh mo lubat tukon kuasa 
doi mian badaang mo maangga doi Yelusalem doi tembo 
Pantekosta oloyono. Doi sasaibino kolangge-langgedoo moteali 
totulis doi buku nia lalomo totingonii baikon Mian Bisa Na Loh 
sidutu-posidutukon lolainge tukon ekeenggele kokaleda tukon 
napadagai-padagai. Bilita mo inotunggukon doi agama Salani 
tumbeno doiya kosinggatoo inapalus doi bula-bulaa kootunggul. 

Langge-langge mo tinulis naiya buku nia lalomo okitakene 
koidan bulaando kona bisa-bisaan do bilitadoo doi Salani 
miano natuboan tukon doi pomeenggonan komontolitusan, doi 
kaledaan. 

Antoko 

Batotoboan motuuk doi babulitaan 1:1-26 

a. Palenta labino tukon teteba moluwedoi Yesus 1:1-14 

b. Yudas posobolino 1:15-26 
Babulitaan doi Yelusalem 2:l-8:3 
Babulitaan doi Yudea tukon Samalia 8:4-12:25 
Paulus nabaleleanian 13:1-28:31 

a. Ampakonan tumbeno doi babulitakanano ko Bilita 
Monondok 13:1-14:28 

b . Pobisalaiyan doi Yelusalem 15:1-35 

c. Ampakonan koluano luunggon doi babulitakanano ko 
Bilita Monondok 15:36-18:22 

d. Ampakonan kotoluno luunggon doi babulitakanano ko 
Bilita Monondok 18:23-21:16 

e. Paulus buno meeng komian motinalunggu doi 
Yelusalem , Kaisalea, tukon Loma 21:17-28:31 


I Teofilus mo monondok, 

Doi kubuku tumbeno lalomo lapamo kutalakanggene 
sasaibino Yesus nakinubai tukon nai notunggukon salataa 
naatambuunano kona limang, 2 polong doi oloyo nalinibakonan 
doi sulugaa. Akiyoon Yesus naliba doi sulugaa, tukon kuasa 
Mian Bisa Na Loh yana beena pongotunggul-pongotunggul 
doi nalasul-lasul yana mo piliyo. 3 Sambuno lapa Yesus mate, 
sangkap kolono kooloyo kona kalumbit Yesus yana biasa 
otudoikene tukon loloon mo tokita tuuno doi lasul-lasul baikon 
Yesus bisa-bisa motubomo. Yanila kitayo yana, tukon basilingan 
doi yanila bulaando ko Mian Bisa nabapalenta buno Tomundo. 
4 Tukon doiya kosinggatoo yana pototongi tukon yanila, Yesus 
beekene kona palenta nia doi yanila, “Inai poampakon tinggale 


1:1: Luk. 1:1-4 

ko Yelusalem. Totiili idoo polong doi Tamanggu nabeekanano 
kooila mo lapamo dinondiikon, doiyamo mo lapamodoo yaku 
pailukene doi komuyu lolukon. 5 Sabab Yohanes mansau mian 
tukon paisu, bai baimo moimoiya kooloyo komuyu naikon sio 
po sinau tukon Mian Bisa Na Loll.” 

Yesus biningkat doi sulugaa 

6 Salataa do lasul-lasuloo napototongian posinggat-singgat 
tukon Yesus, yanila mansadai doi yana, “Temeneno, oilakai 
budodoiya Temeneno yase ekekendenge koidan kobangsa Islael 
na Batomundoan?” 

7 Yesus timbiliyo, “Tamanggu susuungo komo tantukene 
kooloyono tukon kotembono. Doiya aki napalaluu komuyu 
toiyo, sabab doiya Tamanggu nahaak. 8 Bai komuyu naikon 
malaat kuasa, kalu ko Mian Bisa Na Loh lubato doi komuyu. 
Tukon komuyu veali sakisii-sakisii doi yaku doi Yelusalem, 
doi sasaibino kokampung-kampung Yudea, doi Samalia, tukon 
polong doi dunia bunduno.” 9 Lapamo Yesus bantile buno doiya, 
yana linibakon doi sulugaa doi matanoila salaano, tukon bunong 
tombukiyo yana doi napoo pambaleng. 

10 Daano yanila molelengea doi dapang, tembodoo Yesus 
natolibakonan doi sulugaa, sosinggot daano kolua komian 
mobapakean moute kokondong doi yanila talikon. ““Eh, Galilea 
mian-miano,” do mianoo molua nabantilan, “bulaando komuyu 
motolongo kokondong koimbaa maka polelengea doi dapang? 
Yesus komuyu mo kitayo motolibakon doi sulugaadoo doi 
salaamuyu, yana abali koidan buno do caladoo koidan komuyu 
mo kitayo budodoo.” 


Posoboli Yudas 

“Doibundu do lasul-lasuloo abalimo doi Yelusalem doi Zaitun 
Bunggulo, bungkukodoo tangabos uga-ugaate meeng kokilo 
metel kona odoonan doi Yelusalem. 13 Doi Yelusalem yanila 
ampakon doi bonua tampat yanila naposapuan, maka yanila 
liba doi kombiang mo doi babo. Do lasul-lasuloo doiyamo, 
Petulus tukon Yohanes, Yakobus tukon Andelias, Filipus tukon 
Tomas, Baltolomeus tukon Matius, Yakobus Alfeus napau, 


1:4: Luk. 24:49 1:5: Mat. 3:11, Mlk. 1:8, Luk. 3:16. Yoh. 1:33 1:8: Mat. 28:19, 

Mlk. 16:15, Luk. 24:47-48 1:9: Mlk. 16:19, Luk. 24:50-51 

Simon Patliot tukon Yudas Yakobus napau; ,4 sasaibino yanila 
sidutu pomeenggon noa mopototongi sulano naposambeang. 
Yanila sambeang polaing koboi-boine tololo Malia Yesus tinano, 
tukon polaing Yesus utus-utuso. 

,5 Daano kooloyo meeng, yanila daanoon mopototongi - 
daano uga-ugaate sakat lua kolono komian mo pototongi - 
Petulus kokondong mobasilingan. Yana bantile, , 6 “Utus-utus! 
Oila komo totulis doi Kitab Moliyous lalomo, doiya sio nateali. 
Looluk lolo doi Daud, Mian Bisa Na Loh lapamo bantile 
tentang Yudas mokatuaiyo do mianoo mo lakoyo Yesus. 17 Yudas 
daano meeng kotulanggita, tukon yana lapamo lilik koidan 
sulano namalaing balimang polaing-laing tukon kita.” 

( ,8 Yudas nia lapamo malaat buta nabakibulan luwedoi 
natambo bakulokisanggonan mo lokis. Yana otuwong tukon 
mate tukon kotiano tabata lua tukon kokombongo sumbot 
sasaibino. ,9 Sasaibino komian mo dungol doi Yelusalem toiyo 
doiya halloo. Doiyamo kosababpo doi yanila nasilingan lalomo 
yanila sombuikene do butadoo Akeldama, koalatino 'Buta Sau\) 
20 “Sabab doi buku Mazmul daano mototulis buno naiya, 
'Sodiiyomo kona tampat dungolan nateali kiis; 
inai nadaano komeeng komian modungol doi lalomo.’ 

Daano mototulis buno naiya koidan, 

'Sodiiyomo kona kadudukan nasinoboli mian bailong.’ 
2, * 22 Tobikon doiya, sio nadaano komeeng komian mo malaing 
kita moteali sakisii baikon Temeneno Yesus lapamo tubo koidan 
doi namatean. Doiya mianoo siokai meeng komian moluwedoi 
antala mian mo sidutu polaing tukon kita doi tempodoo 
nda mololaingan Temeneno Yesus doi yayaa, salataa Yohanes 
nabasauan mian polong doi tempono Yesus nalinibakonan doi 
sulugaa luwedoi kita tanga-tangano.” 

23 Maka komian mo hadil idoo mebee galal lua komian, 
doiyamo Yusuf kosambuno meeng Balsabas (yana sinombuikon 
koidan Yustus), tukon Matias. 24 * 25 Maka yanila sambeang. Yanila 
bantile, "Yesus, ikoo toiyo komian noano sasaibino. Yudas 
lapamo otuwong doi nabasambuan lasul tukon lapamo mate. 
Jadi tudoikene doi kami, indee komiano doi mian nia molua 
komo Temeneno yase sulano nabinee sambu mosoboliyo Yudas.” 


1 : 13 : Mat. 10:2-4, Mlk. 3:16-19, Luk. 6:14-16 1 : 18 - 19 : Mat. 27:3-8 1 : 20 : Saad. 69:25, 

109:8 1 : 22 : Mat. 3:16, Mlk. 1:9, 16:19, Luk. 3:21, 24:51 

“Salataa lapa doiya do mianoo sambuno molua inundi, maka do 
undianoo tibus doi Matias. Jadi yana biningkat teali lasul sulano 
napolaing-laing domo songulodoo meeng kolasul bailong. 

Mian Bisa Na Loh nalubatan 

2 Sambuno lapa polong doi oloyo Pentakosta, sasaibino 
komian momangangga pototongi doi meeng kotampat. 
2 Sosinggot doimbaa tololongol komeeng kolobo mobulungan 
doi dapang buno mbombuul momakansang konapuulan. Mian 
modaano moosulang doi bonuadoo sasaibino moono tukon 
do langgedoo alalo mobulungan. 3 Maka yanila kitayo komian 
alep-alepo pokakana koaung mokolot dadul doi yayaa tukon 
totol doi yanila meeng-meeng. 4 Yanila sasaibino kinuasai tukon 
Mian Bisa Na Loh, maka yanila basilingan doi moimoiya 
kosilingan kaliangano. Yanila basilingan manulut oila komo 
Lohdoo beekene doi yanila sulano napobantile. 

’Doiya kosinggatoo badaang ko Yahudi miano luwedoi 
moimoiya kolipu bailong doi posaapon kodunia, dungol doi 
Yelusalem. Yanila daano komian mo taat tuuno doi Mian Bisa. 
*Salataa linongol do langgedoo alalo mobulungan, badaang 
tuuno komian molubat pototongi. Yanila sasaibino ngginggim 
molengele do mianoo momangangga momoola basilingan doi 
moimoiya kosilingan kaliangano. 7 Tukon masaingding tukon 
naakiyan nabiyok yanila bantile, “Mian-mian mo basilingan 
nia sasaibino Galilea miano, bolikon? 8 Bulaando kona tealian 
tobikon kita lengele yanila mobasilingan doi silingan lalomo 
doi kita nalipu memeeng? 9 Kita mian luwedoi Paltia, Media, 
Elam, Mesopotamia, Yudea tukon Kapadokia; doi Pontus 
tukon Asia, 10 doi Fligia tukon Pamfilia, doi Mesil tukon lipu- 
lipu Libia pokolanikon ko Kilene; daano doi kita komo lubat 
luwedoi Loma, "daano ko Yahudi miano tukon daano koidan 
ko mian-mian bangsa bailong mo lapamo usok agama Yahudi; 
daano koidan komo lubat luwedoi Kleta tukon luwedoi Alab. 
Kita sasaibino lengele yanila basilingan doi nda silingan lalomo 
memeeng manganai doi langge-langge mo minasaingdinggon 
Mian Bisa mo lakukanggene!” "Tukon masaingding tukon aki 
nabiyok yanila sasaibino posadai meeng tukon meeng, “Oila 
komaanano naiya?” 


2:1: Masam. 23:15-21, Kuai. 16:9-11 

I3 Bai daano komian bailong koidan mo totulaiyo. Yanila 
bantile, “Eh, ndaiya mianoo tolongo malangu!” 

Petulus naotunggul 

,4 Maka Petulus kokondong pososinggat tukon lasuloo 
mosongulo meeng bailong, boobus yana basilingan doi mian 
dangodoo. Tukon alalo mo babasal yana bantile, “Utus-utus, 
Yahudi miano tukon sasaibino komo dungol doi Yelusalem! 
Polengele mono-monondok, sabab nalangge nia palaluu yaku 
jelaskanggene doi komuyu. ,5 Mian nia aki namalangu, buno 
komuyu popasangka; sabab budodoiya sodo batong sio dowa- 
dowa. 16 Bai naiya lapamo Mian Bisa babulitakene luwedoi Nabi 
Yoel: 

17 Mian Bisa bantile, ‘Doi lounu napupusan 

yaku naikon kundange daku Loh doi sasaibino komian. 
Komu pau-pau mala-malane tukon mupau-pau boineno yana 
bontiikene doikoo kolangge-langge yaku mo bontiikene 
doi yanila. 

Mian-mian mutabo yana kitayo kolangge-langge yaku mo 
tudoikene doi yanila. 

Mumian-mian momotuwa yana olumon tentang olumon 
yaku mo beekene doi yanila. 

18 Doi kupeleleani-peleleani-mau mala-malane mau kai boine-, 

sio kukundongiikene daku Loh doi oloyo-oloyodoo. 

Yanila naikon bontiikene do langge-langgedoo yaku mo 
bontiikenemo doi yanila. 

19 Yaku naikon madaanokon kuasa mominasaingdinggon doi 

dapang bungkukono, 

tukon langge-langge modeikon lobo dimbaa doi dunia bilito; 
naikon daano kosau tukon aung; bukol tukon tibolung. 

20 Oloyo naikon teali kalipookan, 

bituwon teali memela pokakana kosau 
akiyoon nalaate ko Temeneno na Oloyo, Oloyo mo babasal 
tukon motaanggadoo nalubat. 

21 Doiya kosinggatoo, mian mo uang doi Temeneno 

naikon sinalamaton.’ 

22 Utus-utus Islael miano! Polengele oila komo yaku mo 
bantile nia: Yesus Nasalet mianodoo lapamo Mian Bisa 


2 : 17 - 21 : Yo. 2:28-32 

beena limang motuuk doi utus. Doiya tokita tuuno doi 
mominasaingdinggon tukon langge-langge mobolikon langge ko 
Mian Bisa mo lakukanggene doi komuyu tanga-tangano luwedoi 
Yesus. Sasaibino doiya utus toiyomo. 23 Pokokonoi natetel 
susuungo, Mian Bisa putuskanggene sulano nasalakanggene 
Yesus doi komuyu. Tukon salataa yana sinalakanggon, komuyu 
akateyo yana tukon komuyu batadikene mian-mian mokulokis 
nasempange yana. 24 Bai Mian Bisa otuboiyo yana koidan doi 
mian-mian momate antalano. Yana linomos tukon matean, bai 
Mian Bisa sodiiyo yana, sabab aki namoola yana mokinuasai 
budoo doi matean. 25 Manganai Yesus nia biasa Daud bantile, 
‘Yaku sidutu kitayo ko Temeneno doi salaanggu; 
yana lolainge yaku, sulano yaku aki kuinunggot mau kai 
oioilamo. 

26 Doiyamo kosababpo konoanggu laba-laba tuuno, 

kobabanggu mabantil pangga-panggaalan; 
tukon kobutonggu nia montotiili 
tukon sanaang doi kibul lalomo. 

27 Sabab ikoo aki mubatadikene daku jiwa natotinggal doi mian 

momate nadunia lalomo. 

Ikoo aki mubatadikene komu mian mo satiadoo namanas 
tukon kabus. 

28 Ikoo lapamo tudoikene doi yaku kololoon motuuk doi tuboan 

mo bisa. 

Daku laba-labaan liba-liba sabab ikoo daano polaing yaku.’ 
29 Utus-utus, pobeenggu kaloasan, mobasilingan tukon tala- 
talaang tentang Daud, tamanggita nakatulunan. Yana matemo 
tukon tinadino koidan; kokibulo daanoon doi kita nia tanga- 
tangano polong budodoiya. 30 Mian Bisa lapamo bateteba doi 
Daud, tukon sumba, baikon daano komeeng komian kona 
katulunan naikon Mian Bisa oduduke teali tomundo. Sabab 
Daud toiyo do tetebadoo tukon mau yana bai meeng konabi 
koidan, 31 yana toiyo koidan oila komo Mian Bisa kubaiyo. Jadi 
yana lapamo tantukene baikon ko Tomundo Pasalamat Mian 
Bisa mo dondiikene, naikon tubo koidan doi namatean. Daud 
bantile, 


2 : 23 : Mat. 27:35, Mlk. 15:24, Luk. 23:33, Yoh. 19:18 2 : 24 : Mat. 28:5-6, Mlk. 16:6, Luk. 24:5 

2 : 25 - 28 : Saad. 16:8-11 2 : 30 : Saad. 132:1 l,2Sam. 7:12-13 

‘Yana aki nabinatadikon totinggal doi mian momate nadunia 
lalomo; 

kobutongo aki nateali manas tukon kabus.’ 

32 Yesus naiyamo komo Mian Bisa otuboiyo koidan doi 
namatean. Kami sasaibino lapamo sakisiiyo doiya halloo. 
33 Yana biningkat doi basambuan mo tatandak tukon Mian 
Bisa beena kakuasaan, maka yana talimayo ko Mian Bisa Na 
Loh mo lapamo dinondiikon doi Tama. Tukon doi komuyu 
budodoiya nia molengele tukon kitayo doiyamo do Lohdoo 
mo kundongiikene doi kami. 34 Daud susuungo aki naliba doi 
sulugaa, bai Daud bantile, 

‘Temeneno bantile doi ku Temeneno: 

Osulango doi bakalinganggu taalikon, 

35 polong yaku kubaiyo komu musu-musu sosuba doikoo!’ 

36 Doiyamo kosababpo sasaibino ko Islael miano sio napotoiyo 
tutuuno baikon Yesus komuyu mo sempanggenedoo, Yesus doiya 
yanamo koidan komo lapamo Mian Bisa dondiikene nateali 
Temeneno tukon Tomundo Pasalamat!” 

37 Salataa do mian-mianoo lengele doiya langgedoo, yanila 
noano susa tuuno. Maka yanila mansadai doi Petulus tukon 
lasul-lasuloo bailong, “Utus-utus, kami sio oila kombai 
kinubai?” 

38 Petulus timbiliyo, “Pobadodoloon doi polalim-lalim. Tukon 
komuyu meeng-meeng sio sinau paisu salani luwedoi Yesus 
Klistus sambuno, sulano kopoo lalim-lalim inompuni. Maka 
Utus-utus naikon mantalima tambo Mian Bisa Na Loh 
moluwedoi Mian Bisa. 39 Sabab komo Mian Bisa nadinandikonoo 
doiya tuuk doikoo tukon mutulunan tukon tuuk koidan doi mian 
mo daano doi tampat-tampat mo odoon - doiyamo sasaibino 
komian nda Temeneno Mian Bisa mo uange sulano nalubat doi 
yana.” 

^Bunomo doiya Petulus nakatalangan doi yanila. Tukon daa- 
no mobadaang kona bantilan bailong koidan yana anjulkanggene 
doi yanila sulano yanila nalapaase kobutongo doi bangsa nia 
mo kulokis Mian Bisa mo ukume naikon. 41 Badaang komian 
moanggayo oila Petulus nabinantil, maka yanila polaing sinaumo 
paisu salani. Kona kadaang do mianoo mo mangangga doiya 
singgat sosuungi koidan tolu koloon komian. 42 Tukon tutuu 


2:34-35: Saad. 110:1 

yanila banggadudul monggiotunggul doi lasul-lasul tukon sidutu 
pototongi posinggat-singgat. Yanila kaan posinggat-singgat tukon 
sambeang posinggat-singgat. 


Mian-mian momangangga nakokubai doi tuboan 

43 Badaang tuuno komo minasaingdinggon do lasul-lasuloo mo 
kubaiyo tobikon sasaibino komian masaingding tukon matakut. 
44 Mian momanganggadoo sasaibino banggadudul pomeenggon 
tukon oila komo daano doi yanila, yanila bapake posinggat- 
singgat. 45 Yanila balukene kona polangge-langge tukon yanila 
nabuat, maka napo obosikene kodoyno doi yanila sasaibino 
manulut meeng-meeng nakapalaluuwan. 46 Samba-samba kooloyo 
yanila pototongi doi Temeneno Nabonua; maka napokaan 
posinggat-singgat, tukon laba-laba tukon yanila aki nasombong- 
sombong doi yanila nabonua. 47 Yanila tolongo nggaa-nggaale ko 
Mian Bisa tukon yanila sineseang doi sasaibino komian. Sasamba 
kooloyo kona kadaang yanila tosuungi sabab ko Temeneno 
beekene doi yanila komian budodoiya mo sinalamaton. 


Mian lapit tinangalinggon 

3 Daano kooloyo meeng Petulus tukon Yohanes ampakon 
doi Temeneno Nabonua tepat batong tolu kinobian, doiya 
kotembono tuuk sambeangan. 2 Indaa doi tataapon babasaloo 
mo sinombuikon “Tataapon Monondok”, daano komeeng 
komalane mo lapit salataamo doi nasinuungan. Samba-samba 
kooloyo mianoo binaba indaa sulano nabakabi-kabi doi mian- 
mian mo usok doi Temeneno Nabonua. 3 Sambuno do mian 
lapitoo kitayo Petulus tukon Yohanes mousok doi Temeneno 
Nabonua, yana kabiyo doi yanila sulano yana nabinee meeng 
kolangge. 4 Maka yanila mbalenge yana, boobus Petulus bantile, 
“Mbalenge kami!” 5 Maka mian lapitoo palatikanggene yanila 
tukon yana moinikene naikon momalaat meeng kolangge doi 
yanila. 6 Bai Petulus bantile doi yana, “Yaku akiyo daku doy 
mau nakidik. Bai oila komo daano doi yaku, doiya yaku 
beekonggon: Tukon Yesus Klistus nakuasa Nasalet mianodoo, 


2 : 44 : Kis. L. 4:32-35 

papakono!” 7 Maka Petulus taaniyo kolimano bakalinga do 
mianoo mopiit yana kedele maka kokondong. Banggadudul 
do mianoo aino tukon aino matano tealimo bukuan. 8 Maka 
yana osuut kokondong, tukon mulaimo ampa-ampakon dombaa 
dombulo. Doibundu yana usok polaing-laing tukon Petulus maka 
Yohanes doi Temeneno Nabonua, tukon yana ampakon lua- 
luanggon nggaale ko Mian Bisa. 9 Sasaibino komian kitayo yana 
moampakon tukon nggaa-nggaale ko Mian Bisa. 10 Maka yanila 
sadaliyo baikon yanamo domo bakabi-kabidoo mo biasa osulang 
doi “Tataapon Monondok” doi Temeneno Nabonua. Yanila 
masaingding tuuno tukon masaingdinggene oila komo teali doi 
yana. 


Petulus naotunggul doi Temeneno Nabonua lalomo 

11 Mianoo banggadudul momeeng lainge Petulus tukon 
Yohanes. Doiya kosinggatoo yanila toluila polong doi gandalia 
mo sinombuikon “Salomo na Gandalia”, sasaibino komian 
lubat pokombuli doi yanila sabab masaingding. 12 Salataa Petulus 
kitayo do mian-mianoo mobadaang, yana bantile doi yanila, 
“Eh Islael mian-miano, bulaando Utus-utus momasaingdinggene 
naiya hallia? Bulaando komuyu pateekene kami momeenggon? 
Kai komuyu aanggene naiya mian nia moola ampa-ampakon 
sabab daano kokuasa doi kami kai sabab kami motaat doi 
Mian Bisa? 13 Mian Bisa Abalaham mo sosubaiyo, Ishak tukon 
Yakub nda tulunan na Mian Bisa, do Mian Bisadoo lapamo 
akabasale Konapeleleani, doiyamo Yesus. Yesus doiyamo doi 
komuyudoo mo salakanggene doi pamalenta, tukon lawane doi 
Pilatus salaano, doiya kosinggatoo Pilatus yase osodiiyo. 14 Yana 
moliyous tukon monondok, bai komuyu lawane yana tukon 
desaake sulano Pilatus nasodiiyo komeeng komian momangakate 
doi komuyu. 15 Utus-utus akateyo Yesus, banggokai doi yanamo 
kotuboan naluwean motuuk doi sasaibino komian. Tukon Mian 
Bisa otuboiyomo yana koidan doi namatean. Kami lapamo 
sakisiiyo doiya halloo. 16 Utus-utus lapamo kitayo tukon sakisiiyo 
oilamo komo teali doi mian nia mo lapit. Yana lapamo teali 
bukuan tukon sehato koidan sabab yana anggayo Yesus tukon 
kona kuasa. Tobikon namanganggaan doi Yesus maka namian 
nia teali bukuan abali doi Utus-utus salaano sasaibino. 

17 Utus-utus! Budodoiya yaku toiyo baikon oila komo komuyu 
tukon pokatua-katua nalikukanggon motuuk doi Yesus, doiya 
komuyu kubaiyomo sabab komuyu aki potoiyo oila komo sio 
pokubaiyo. l8 Tobikon doiya tealimo koidan oila komo lapamo 
Mian Bisa pailukene loolukonoo doi sasaibino kona nabi-nabi, 
baikon Tomundo Pasalamat mo pinaladandikon sio namandalita. 
l9 Tobikon doiya Utus-utus, pobadodoloon doi polalim-lalim 
tukon posula doi Mian Bisa, sulano yana alapuse komu lalim. 
20 Yesus lubat doi komuyu tukon komuyu toupiyo kosanaangan 
doi lohani. Tukon Temeneno sumboliiyo Yesus molubat doi 
komuyu, sabab yana lapamo Mian Bisa tantukene moteali 
Tomundo Pasalamat doikoo. 21 Yesus dungol doi sulugaa polong 
ko Mian Bisa tealikene sasaibino boolu buno mo lapamo 
Mian Bisa bantile doi nanabi-nabi doi lounu loolukonoo. 
22 Musa biasa bantile, ‘Mian Bisa komu Temeneno naikon yana 
sumboliiyo doikoo komeeng konabi doi mubangsa susuumu, 
buno yana mosumboliiyo yaku. Komuyu sio pondongoliiyo 
sasaibino do nabidoo nabinontiikon doi komuyu. 23 Mian mo 
aki napalatikanggene oila do nabidoo nabinantil, do mianoo 
sinaakon doi Mian Bisa namian bailong tukon sinilaka.’ 24 Nabi- 
nabi mo sidutu pelenggene kobulita moluwedoi Mian Bisa, 
tambuun doi Nabi Samuel tukon nabi-nabi bailong mo lubat 
doibundu, sasaibino babilitakene tentang nalounu nia. 25 Teteba- 
teteba moluwedoi Mian Bisa nabi-nabi mo pelenggene doiya tuuk 
doi Utus-utus. Doi paladandianoo lalomo Mian Bisa mokubai 
tukon tumbunggita, Mian Bisa bantile doi Abalaham buno 
naiya, ‘Doi mukatulunan yaku naikon balakaatiyo sasaibino 
kobangsa doi dunia nia.’ Paladandianoo doiya tuuk doi 
komuyu koidan. 26 Doiyamo kosababpo ko Mian Bisa piliyo 
Konapeleleani, maka sumboliiyo yana lubat doi komuyu tumbe, 
sulano nabalakaatiyo komuyu. Kona cala mobalakaatiyo komuyu 
doiyamo tukon kubaiyo Utus-utus sasaibino teali badodoloon doi 
mutuboan mo lokis.” 


Petulus tukon Yohanes doi Pangadilan Agama salaano 

4 Daanoon Petulus tukon Yohanes mobasalita tukon dopai 
mianoo, imam-imam kapalano tukon komondan padagai 
Temeneno Nabonua tukon Saduki miano lubat doi Petulus tukon 

Yohanes. 2 Yanila nggimal sabab Petulus tukon Yohanes bantile 
doi mian baikon Yesus lapamo tubo doi namatean. Tukon doiya 
kobukutiino baikon komian momate naikon tubo koidan. 3 Jadi 
yanila lakoyo doi Petulus tukon Yohanes maka usekene doi 
talunggu lalomo. Badungga mopopooko, Petulus tukon Yohanes 
daanoon motinaan loolukon polong modoakon. 4 Bai komian 
mo lapamo molongol Petulus tukon Yohanes naotungguloo 
badaango komo mangangga. Jadi kona kadaang yanila tosuungi 
teali uga-ugaate lima koloon komian. 

5 Modoakon kolobo komo Pangadilan Agama, pamalenta- 
pamalenta tukon gulu-gulu agama yanila pototongi doi 
Yelusalem. 6 Yanila ampakon pososuung tukon Hanas Imam 
Mobabasal, tukon Kayafas, Yohanes, Aleksandel, tukon 
sasaibino komian mo tongusokon imam babasal napuli. 7 Petulus 
tukon Yohanes binaba namangadap doi yanila, maka yanila 
mansadai, “Bulaando kopo kubaiyano do mianoo molapit teali 
tangalin? Tukon bukuanan oilakai indee miano nakuasa komuyu 
molakukanggene doiya?” 

8 Petulus, mo inusokimo Mian Bisa Na Loh timbiliyo, “Tuan- 
tuan katua bangsa tukon Tuan-tuan anggota pangadilan agama! 
9 Kami pinalesa doi oloyo nia sabab kami mongkubai lobo 
momonondok tulungiyo komian molapit, tukon tobikon Tuan- 
tuan yase toiyo bulaando do mianoo nainalinan. I0 Nah, Tuan- 
tuan sasaibino sio potoiyo tukon sasaibino kobangsa Islael 
sio natoiyo baikon namian nia budodoiya mokokondong tukon 
kobutongo sehat doi Tuan-tuan salaano, tobikon bukuan tukon 
kakuasaan moluwedoi Yesus Klistus Nasaletoo miano. Tuan-tuan 
lapamo sempanggene Yesus, bai ko Mian Bisa lapamo otuboiyo 
yana koidan. 11 Yesus naiyamo komo minakisuuti doi ayat nia doi 
Kitab Moliyous lalomo, 

‘Batu mo aki natapake doi komuyu tukang-tukang bangunan, 
tokita teali batu mo toloutama.’ 

12 Tolongo luwedoi Yesus komian sinalamaton. Sabab doi 
posaapon kodunia doi antala banggapi akiyo komeeng komian 
kai mo malaat kakuasaan moluwedoi Mian Bisa sulano 
nasalamatene kita.” 

13 Anggota-anggota Sidang Pangadilanoo masaingding mokita- 
yo Petulus tukon Yohanes nabalanian, oila koidan yanila toiyo 

baikon do lasuloo molua daano mian biasa mo akiyo kona 
sikolah. Maka yanila sadal baikon do lasuloo molua daano mian 
mo polaing tukon Yesus. 14 Bai yanila aki nanggoola mabantil 
oioila, sabab do mianoo mo lapamo tinangalinggon daano 
mokokondong idoo doi yanila salaano posinggat-singgat tukon 
Petulus maka Yohanes. 15 Maka yanila sumboliiyo do lasuloo 
molua natobuat luwedoi luang sidangoo, doibundu yanila 
pobisalaikenemo. l6 Yanila bantile, “Kita oila konda kubaiyano 
doi mian nia? Sasaibino komian mo dungol doi Yelusalem 
lapamo toiyo baikon mominasaingdinggonoo mo lual biasa nia, 
yanila luaila komo kubaiyo. Kita aki namoola akiyenggene 
doiya. l7 Bai sulano naiya langge nia naaki natasabukon todudul 
luas koidan doi antala mian badaang, mai kita ancame yanila 
luaila baikon yanila aki namoola koidan mobasilingan mau doi 
meeng komian tukon pakeyo Yesus sambuno.” 

“Maka yanila uange doi Petulus tukon Yohanes usok koidan, 
maka yanila bontiikene baikon Petulus tukon Yohanes akimo 
namoola koidan bantile kai bangotunggul tukon Yesus sambuno. 

19 Bai Petulus tukon Yohanes timbiliyo, “Popikikene susuu- 
muyu oila komo kana doi Mian Bisa salaano; tulutiyo Tuan- 
tuan napalenta kai tulutiyo ko Mian Bisa napalenta. 20 Sabab 
kami aki namoola tade mosilingane manganai oila komo lapamo 
kami kitayo tukon lengele.” 21 Anggota-anggota sidangoo aki 
namoola malaat meeng koalasan sulano ukume Petulus tukon 
Yohanes. Jadi yanila ancame do lasuloo molua, maka yanila 
sodiiyo luaila, sabab sasaibino komian nggaa-nggaale ko Mian 
Bisa sabab do kadadianoo. “Mian mo toupiyo do tangalinanoo 
lobiano sangkap kolono kotaum kona umul. 


Mian-mian momangangga mangkabi balanian doi Temeneno 

“Sambuno lapa Petulus tukon Yohanes sinodii, yanila 
abalimo doi tula-tulano tukon basalitakene sasaibino oila 
koimam-imam kapalano tukon pamalenta-pamalenta Yahudi 
nabinantil doi yanila. “Sambuno do tula-tulano lengele, 
yanila sambeang posinggat-singgat tukon pomeenggon noa 
doi Mian Bisa. Yanila bantile, “Temeneno, ikoomo komo 
tealikene kotimbu tukon buta tukon tobun tukon sasaibino 

koantoko. 25 Tukon mu Loh ikoo sidutu pobasilingonii lolo doi 
tumbunggami, Daud, doiyamo muata; ikoo bantile, 

‘Bulaando ko mian-mian, mo aki natingoniiyo ko Temeneno, 
nggimal; 

bulaando kobangsa-bangsa mongkubai tetel mo aki 
nabalaguna? 

26 Tomundo-tomundo doi dunia batotobo sulano napolobosi, 
tukon sasaibino kokatua pomeenggon 
molawane ko Temeneno tukon Tomundo Pasalamat.’ 

27 Sabab takainomo Helodes tukon Pontius Pilatus lapamo mong- 
kubai kombulan tukon mian mo aki natingoniiyo ko Temeneno 
tukon koidan Islael miano doi kota nia. Yanila pokombuli tukon 
pomeenggon sulano napo lawane Yesus domu peleleani mo 
moliyousoo, mo lapamo ikoo bingkate teali Tomundo Pasalamat. 
28 Yanila pomeenggon sulano napo mongkubai sasaibino kolobo, 
mo lapamo ikoo tantukene doi tumbe-tumbeno baikon doiya 
naikon nateali. Tukon ikoo tantukene doiya luwe mukuasa tukon 
mumongiasan susuumu. 29 Budodoiya, Temeneno, kitayomo 
bulaando yanila naancamano kami. Tukon pataikene kami, 
muata-ata nia, mobabilitakene komu bilita tukon aki mai 
matakut. ^Beekenemo komutulungan sulano komian moseselon 
tinangalinggon tukon kuasa mominasaingdinggon-minasaingding- 
gon tukon langge-langge mominasaingdinggon mololoi nakuasa 
moteali tukon nabukuanan luwedoi Yesus sambuno, Mupeleleani 
mo moliyousoo.” 

31 Sambuno lapa yanila sambeang, doi yanila natampat 
pototongiandoo unggot. Yanila sasaibino Mian Bisa Na Loh 
kuasaiyomo, tukon tambuuno basilingan tukon balani tuuno 
tentang bilita moluwedoi Mian Bisa. 

Sasaibino posinggat-singgat 

32 Sasaibino komian mo manganggadoo tubo pomeenggon 
noa tukon pikilan. Akiyo komeeng komian kai luwedoi yanila 
moaanggene baikon oila kona lobo daanoon susuungo. Sasaibino 
kolangge mo daano doi yanila, yanila pakeyo posinggat-singgat. 
33 Tukon kuasa mo babasal, lasul-lasuloo mebee kasaksian baikon 
Yesus lapamo tubo koidan. Jadi ko Mian Bisa balakaatiyo tuuno 

yanila. 34 Tukon akiyo komeeng doi yanila mo akiyo kona oioila. 
Sabab yanila mo daano kona buta kai nabonua, yanila balukene; 
maka do pongolinodoo yanila babayo 35 tukon yanila beekene doi 
lasul-lasuloo. Doibundu do doynodoo inobos-obos doi memeeng 
komian mo mapalaluu. 

36-37 Bunomo lakon doiya tukon Yusuf. Mau yana balukene 
kona buta, maka kopongolinodoo yana babayo tukon 
salakanggene doi lasul-lasul. Yusuf nia daano meeng komian 
doi Lewi natulunan moluwedoi Siplus; lasul-lasul bantile yana 
koidan Balanabas (komaanano Pengibul). 

Ananias tukon Sapila 

5 Bai daano komeeng komala-malane kosambuno Ananias. 

Yana tukon kona boloki kosambuno Sapila, mabalukon 
koidan soobos kobuta yanila koona. 2 Doy kopongolinodoo 
kosoobos yana taane tuuk butongo susuungo tukon kobai- 
longgon yana salakanggene doi lasul-lasul. Yana lakukanggene 
doiya tukon potoikono kona boloki. 3 Maka Petulus bantile doi 
yana, “Ananias, bulaando ikoo mosodiiyo ko Ibiliis nakuasaiyo 
konoamu, polong ikoo bakala-kala doi Mian Bisa Na Loh, tukon 
aki mubiyok-biyok ikoo taane tuuk butomu susuumu kosoobos 
do doydoo moluwedoi babalukanan butadoo? 4 Do butadoo 
doiya koomu moakiyoon ikoo mubalukene. Tukon sambuno 
lapamo do butadoo binalukon, kodoyno daanoon koomu 
koidan. Jadi bulaando modaano komu makisuut doi noamu 
lalomo sulano mukubaiyo komo buno doiya? Bolikon banggapi 
komu kinaakalai bai Mian Bisa!” 5 Sambuno Ananias lengele 
do bantil-bantilanoo, yana tolubang, polaing mate. Sasaibino 
komian mo lengele tentang doiya kadadianoo teali matakut. 
6 Maka kotabo-tabo lubat balune Ananias badano, tukon yanila 
babayo doi tonggulung sulano natinading. 

7 Uga-ugaate tolu kojam koidan kona boloki usoko. Yana aki 
natoiyo oila komo sodo lapa nateali. 8 Petulus bantile doi yana, 
“Soba bontiikene doi yaku; Oilakai do butadoo ikoo tukon 
mulangkai mobalukenedoo, tolongo buno naiya koolino?” “Bisa, 
doiyamo koolino,” Ananias naboloki napotimbili. 

9 Maka Petulus bantile doi yana, “Bulaando ikoo tukon 
mulangkai mopomeenggon sulano posobaiyo ko Temeneno Na 
Loh? Mulengele! Komian mo tadine komu langkai lapamo 
abalimo. Yanila naikon babayo ikoo koidan doi tonggulung.” 

10 Tembodoo koidan Ananias nabolokidoo tolubang tukon mate 
doi Petulus salaano. Tukon tembo mian do tabo-tabodoo usok, 
yanila pososuunggene yana lapamo mate. Maka yanila babayo 
kobadano doi tonggulung tukon yanila tadine doi nalangkai 
kibulo bibilo. 11 Maka sasaibino komian manganggadoo tukon 
komian bailonggon mo lengele tentang do kadadianoo yanila 
tealimo matakut. 

Kuasa-kuasa mominasaingdinggon tukon langge- 
langge mo deikon lobo 

12 Tobikon lasul-lasul nabaleleanian maka badaango komo- 
minasaingdinggon tukon langge-langge modeikon lobo teali 
doi antala masalakat. Tukon pomeenggon noa sasaibino 
komian momangangga bakombul doi Salomo na Gandalia doi 
Temeneno Nabonua. 13 Tukon mian bailong akiyo komo balani 
lubat pototongi tukon do mianoo manganggamo. Bai do 
mianoo manganggamo inodotii tuuno doi masalakat. 14 Tukon 
pololokon malumbit pololokon tosuungi badaang komian mo 
mangangga doi Temeneno - mau mala-malane mau kai 
boine. 15 Tobikon dokaadaannoo motealimo buno doiya, tobikon 
komian moseselon inabos doi namooloan bungkukono kai 
doi nabalayon, maka nakinanggi doi loloon, sulano yanila 
mau nabaino soisik moola kanakon Petulus momokouno, kalu 
Petulus alon idoo. 16 Potutuundu ko mian-mian molubat doi 
kampung-kampung Yelusalem naponggaupan. Yanila babayo 
komian mo seselon tukon mian mo inusoki ibiliis. Tukon dopai 
mianoo sasaibino tinangalinggon. 

Lasul-lasul sinakisaa 

17 Doibundu imam babasal tukon sasaibino kona pololaing- 
pololaing, doiyamo motongusokon Saduki miano, tambuuno 
mangala tindakan, sabab yanila masakito konoano. 18 Lasul- 
lasuloo linako, maka binaba tukon inusokon doi talunggu 
lalomo. 19 Bai dopopokoo meeng ko Temeneno namalaekat 
bukayo kotalunggu tataapono, maka babayo do lasul-lasuloo 
tobuat. Malaekatoo bantile doi lasul-lasuloo, 20 “Poampakono 
pokokondong doi Temeneno Nabonua tukon popailukene 
komian kotuboan kaliangano mo boolu nia.” 21 Maka do lasul- 
lasuloo yanila loingiyo do malaekatoo nateteba. Dowa-dowa 

tuuno yanila ampakono doi Temeneno Nabonua tukon mulaimo 
yanila bangotunggul idoo. 

Daano buno doiya imam babasal tukon napololaing-pololaing 
lubat, maka kubaiyo kolapat babasal tukon pamalenta Yahudi. 
Doibundu yanila mosumbolii mian moampakon ndokiiyo dopai 
lasul-lasuloo doi talunggu lalomo sulano nabinaba mangadap 
doi yanila. 22 Bai sambuno dopai mian-mianoo mo sinumbolii 
polong doi talunggudoo, yanila akimo napolaate do lasul- 
lasuloo idoo. Jadi yanila abalimo, maka yanila lapulkanggene 
doi pangadilan. 23 “Doi tembo kami polong doi talunggudoo,” 
yanila bantile doi lapatoo lalomo, “kami laate kotalunggu 
tataapono daano motosupat mono-monondok, tukon kopadagai 
daanoon modagaiyo kotataapon. Bai salataa kami bukayo do 
tataaponoo, kami aki mai laate mau nabaino meeng komian 
doi talunggudoo lalomo.” 24 Salataa dosuludadudoo padagai 
Temeneno Nabonua tukon imam-imam kapalano lengele do 
lapulanoo, yanila pusinggenemo do lasul-lasuloo kaliangano 
tukon matakut naikon oila komo moola teali. 25 Doibundu 
lubat komeeng komalane mobabayo kobilita nia, “Polengele! 
Dopai mianoo Tuan-tuan mo taane doi talunggudoo budodoiya 
daanoon mobangotunggul doi mian badaang doi Temeneno 
Nabonua!” 26 Maka do suludadudoo padagai Temeneno Nabonua 
pososinggat kona padagai-padagai ampakono mondokiiyo do 
lasul-lasuloo koidan. Bai yanila aki napakisaayo do lasul-lasuloo, 
sabab yanila matakutene domianoo mobadaang; inai-inaikene 
dopai mianoo mobadaang naaki napoo sakule yanila tukon batu. 

27 Lasul-lasuloo binaba usok mangadap doi pangadilan. Maka 
imam babasal palesayo yanila. 28 Yana bantile, “Lapamo kami 
pantane komuyu tukon momoonas sulano komuyu akimo 
pobangotunggul doi mianoo. Bai budodoiya soba pokitayo 
oila kopo kinubaidoo! Komuyu sialkanggene kopoo otunggul 
doi kampung-kampung sasaibino doi Yelusalem miano, tukon 
komuyu tuduwe baikon kami komo mangaanikene kona matean 
do mianoo.” 

29 Petulus tukon dolasul-lasuloo bailong timbiliyo, “Kami sio 
mai tulutiyo ko Mian Bisa tukon bolikon tulutiyo komanusia. 
M Yesus, komuyu mo sempanggene, lapamo inotuboi koidan doi 
namatean doi tumbunggita na Mian Bisa. 31 Tukon ko Mian 

Bisa lapamo beena doi yana kadudukan tukon kakuasaan mo 
tatandak teali Katua tukon Pasalamat; sulano kobangsa Islael 
binee todanan mobadodoloon doi napolalim-lalim tukon malaat 
kaampunan. 32 Kamimo kona sakisii-sakisii tentang sasaibinodoo 
- kami tukon koidan Mian Bisa Na Loh mo Mian Bisa beekene 
doi mian-mian mo tulutiyo kona palenta.” 

33 Salataa koanggota-anggota Pangadilan Agama ndongoliiyo 
doiya, yanila nggimal tuuno, tukon yanila pomeenggon moakate- 
yo do lasul-lasuloo. 34 Bai doi antala anggota-anggota pangadilan 
daano komeeng ko Falisi miano kosambuno Gamaliel. Yana 
gulu agama mo inangga tuuno doi sasaibino komian. Yana 
kokondong maka mobintokon mian mobabayo tobuat loolukon 
do lasul-lasuloo. 35 Doibundu yana bantile doi Pangadilan 
Agama, “Utus-utus Islael miano! Popikikene namono-monondok 
tentang oila komo Utus-utus naikon lakukanggene motuuk doi 
mian nia. 36 Sabab loolukon biasa sumbut Teudas, mo anggape 
kobutongo mian babasal, tobikon uga-ugaate sangkap kosakato 
komian momalaing yana. Bai yana inakate tukon sasaibino kona 
pololaing-pololaing pobabandakono, tukon kona kagiatan lapus. 
37 Lapa doiya, doiya kosinggatoo daano konatinulis, sumbut 
koidan Yudas, Galilea miano. Tobikon napengaluh, badaang 
koidan komian mo malaing yana. Bai yana koidan inakate, 
tukon sasaibino kona pololaing-pololaing pobabandakono. 38 Jadi 
budodoiya tukon naiya kadadian nia, daku otunggul buno naiya: 
inai pokubaiyo oioila naiya mian nia, posodiiyomo yanila. Sabab 
kalu otunggul tukon kagiatan yanila nia luwedoi banggapi, 
maka otunggul tukon do kagiatanoo naikon lapus. 39 Bai kalu 
doiya lubat luwedoi Mian Bisa, maka Utus-utus aki naikon 
namoola kalayo yanila. Bai naikon totingonii baikon Utus-utus 
tutumbokiiyo ko Mian Bisa.” 

Gamaliel naotungguloo tinalima doi pangadilan. 40 Maka 
do lasul-lasuloo inuang, maka inumbas, doibundu pinantan 
momongotunggul koidan tentang Yesus. Lapamo doiya, maka 
nasodo yanila sinodii. 41 Lasul-lasuloo tinggalemo do Pangadilan 
Agama tukon laba-laba sabab ko Mian Bisa lapamo toiyo 
yanila sio namalaat pototulai sabab Yesus. 42 Tukon samba-samba 
kooloyo doi Temeneno Nabonua tukon doi mian nabonua, 
yanila banggadudul bangotunggul tukon babulitakanggene ko 
Bilita Monondok tentang Yesus baikon yanamo ko Tomundo 
Pasalamat domo pinaladandikonoo. 

Pitu komian potombonii 

5 Yesus napololaing-pololaing pololokon malumbit pololo- 
kon sosuungi badaang. Doiya kosinggatoo ko Yahudi 
miano mobasilingan Yunani, teali aki nasanaang doi Yahudi 
mian-mianoo motuleng. Komo basilinganoo Yunani bantile, 
“Kombai boi-boine mo lapamo balu aki namalaat obos onggos 
samba-samba kooloyo mo inobos-obos doi mian.” 2 Tobikon 
doiya, do lasul-lasuloo mosongulo lua pototongikene sasaibino 
kona pololaing tukon bantile doi yanila, “Aki namonondok 
kalu kami tade mobabilitakanggene ko Mian Bisa nabantilan, 
sabab sio mongulus soal-soal kinaan. 2 Jadi, tadukai Utus-utus 
komuyu pomolilik pitu komian mo monondok kona sipat tukon 
kinuasaimo Mian Bisa Na Loh tukon pandoi, mo moola kami 
palentayo mouluse nasoal-soal nia; “sabab kami yase sambeang 
tukon babulitakanggene ko Temeneno nabantilan.” 

5 Sasaibino do mianoo yase do lasul-lasuloo nagalal. Maka 
yanila piliyo Stepanus, meeng komian mo mangangga tuuno 
doi Yesus tukon kinuasaimo Mian Bisa Na Loh. Koidan 
toliliko: Filipus, Plokolus, Timon, Palmenas, tukon Nikolaus doi 
Antiokhia; yana bolikon Yahudi miano bai yana usoko agama 
Yahudi. 6 Do mianoo mopitu inusulkanggon doi lasul-lasuloo, 
maka dopai lasul-lasuloo sambeango tukon mangkabi balakaat 
doi Temeneno motuuk doi yanila. 

7 Bunomo doiya kobilita moluwedoi Mian Bisa pololokono 
tololongol tukon Yesus napololaing-pololaing doi Yelusalem 
pololokono koidan tosuungi badaang. Tukon badaang koidan 
koimam-imam mo mangangga doi Yesus. 

Stepanus linako 

8 Stepanus Mian Bisa balakaatiyo tuuno, tobikon yana 
mongkubai badaang kokuasa mominasaingdinggon tukon langge- 
langge mobolikon langge doi antala masalakat. 9 Bai daano 
ko mian-mian mo lawane yana; yanila daano anggota-anggota 
bonua kaledaan mo sinombuikon Bonua Kaleda Mian-mian 
mo Bebas. Anggota-anggota bonua kaledadoo daano Yahudi 
miano doi Kilene tukon Aleksandelia. Yanila tukon Yahudi 
miano doi Kilikia tukon Asia ponggeeleki tukon Stepanus. 
10 Bai yanila aki namoola bantayo oila komo Stepanus bantile, 
sabab ko Mian Bisa Na Loh beenamo yana pandoiyan 

mobasilingan. "Tobikon doiya yanila matambo moimoiya 
komian sulano nabantile, “Kami lengele do mianoo totulaiyo 
Musa tukon Mian Bisa!” 12 Bunomo kai doiya yanila natuduwano 
komian tukon pamalenta-pamalenta Yahudi, tukon gulu-gulu 
agama. Maka yanila ampakono molakoyo Stepanus, doibundu 
yanila babayomo Stepanus mo mangadap doi Pangadilan 
Agama. 13 Tukon yanila mangadapene kosakisii-sakisii mo mebee 
katalangan-katalangan mo aki nabisa doi Stepanus. Sakisii- 
sakisiidoo bantile, “Mian nia sidutu totulaiyo ko Temeneno 
Nabonua mo moliyous tukon totulaiyo ko Mian Bisa napalenta- 
palenta Musa mo pelenggene. 14 Kami lapamo lengele yana 
mobantile, baikon Yesus doi Nasaletoo naikon lepeyo naiya 
Temeneno nia Nabonua, maka naboliiyo sasaibino koadat- 
istiadat Musa mo obulusene doi kita!” 15 Sasaibino komian mo 
daano mopototongi doi lapatoo Pangadilan Agama mbalenge 
Stepanus. Tukon doiya kosinggatoo Stepanus tokita koduduso 
buno malaekat duduso. 

Stepanus napidato 

7 Imam babasal mansadai doi Stepanus, “Oilakai do 
mianoo nabinantil sasaibino bisa?” 2 Stepanus timbiliyo, 
“Utus-utus tukon Tama-tama! Soba polengele yaku! Akiyoon 
kotumbunggita Abalaham biyol doi Halan, doiya kosinggatoo 
daano modungol doi Mesopotamia, Mian Bisa mo monondok 
lubat doi yana, 3 tukon bantile, ‘Otinggalemo komutano tukon 
kopulimu. Ampakon doi lipu yaku naikon mo tudoikene 
doikoo.’ 4 Maka Abalaham otinggalemo kolipu Kasdim, maka 
biyol doi Halan. Sambuno Abalaham tamano mate, Mian Bisa 
kubaiyo Abalaham biyol doi lipu nia Utus-utus tukon Tama- 
tama sasaibino modungoliyo budodoo nia. 5 Doiya kosinggatoo 
akiyo mau nabaino soobos doi lipu nia Mian Bisa beekene doi 
Abalaham sulano nateali Abalaham nalipu; mau kai nasalaal aki 
nabineekon doi yana. Bai Mian Bisa paladandikenemo baikon 
yana naikon mobeekene doi Abalaham sulano nateali Abalaham 
namilik doi nakatulunan. Doiya kosinggatoo Abalaham akiyoon 
nadaano kona pau. 6 Bai naiya ko Mian Bisa nabantilan 
doi yana, ‘Komu katulunan naikon dungol buno mian 
molulubaton doi mian nalipu bailong. Dopai lipudoo tumbuno 

7:2-3: Teal. 12:1 7:4: Teal. 1 1:31, 12:4 7:5: Teal. 12:7, 13:15, 15:18, 17:8 

naikon kubaiyo yanila ata tukon lokis-lokise yanila sangkap 
kosakato kotaum kona kalumbit. 7 Bai yaku naikon ukume 
komian molokis-lokise yanila, tukon yanila koidan biyol doi 
lipudoo tukon yanila naikon sosubaiyo yaku doi tampat nia.’ 
8 Sambuno lapa bantile buno doiya do paladandianoo Mian Bisa 
sahkanggenemo tukon upacala sunat. Maka sambuno lapa Ishak, 
Abalaham napau susuungo, Abalaham sunate yana salat aa 
kona umul alu kooloyo. Doibundu Ishak sunate koidan kona 
pau, doiyamo Yakub. Tukon Yakub sunate koidan kona pau 
mosongulo lua, doiyamo komo teali Yahudi miano tama-tamano 
naluwean. 

9 Tamanggita-tamanggitadoo naluwean mosikitene Yusuf, 
sampe yanila balukene yana teali ata doi Mesil. Bai Mian 
Bisa loolainge yana, 10 tukon osodiiyo yana doi sasaibino 
kosusaan. Mian Bisa beena doi yana pikilan tukon pandoiyan 
dosinggatoo yana namangadapan doi Filaun tomundo Mesil, 
tobikon Filaun tealikene yana gubelnul tano Mesil tukon 
mokuasaiyo Filaun nabatomundoan. "Doibundu teali kolaal mo 
babasal doi posaapon ko Mesil tukon Kanaan tobikon komian 
sakisaa tuuno. Kotumbunggita akimo namalaat kinaan. "Salataa 
Yakub lengele doi Mesil daano kolabue yana sumboliiyo kona 
labuk-labuk, tumbunggita, ampakon indaa napo ampakonan 
tumbeno. 13 Tembo yanila naampakonan koluano luunggon, 
Yusuf pailukene doi utus-utusodoo baikon yanamo Yusuf. Sodo 
doiya kosinggatoo dotomundodoo Mesil toiyo yanila Yusuf 
utuso . "Doibundu Yusuf makapatu teteba doi tamano, Yakub, 
sulano kabiyo yana polong sasaibino kopuli-pulino nabiyol doi 
Mesil - sasaibino yanila daano kopitu kolono lima komian. 
15 Maka Yakub biyolo doi Mesil tukon idoomo kotumbunggita 
namatean. 16 Yanila badano doibundu koidan binaba doi Sikhem 
tukon tinadin doi batadinan mo lapamo Abalaham oliyo tukon 
momondukon kodoy doi suku Hemol miano doi Sikhem. 

"Salataa adukono loolani kotembono ko Mian Bisa 
naokkonoiyano kona janji doi Abalaham, kotulanggita doi Mesil 
sosuungimo kona badaangan. 18 Doi napupusan daano komeeng 
kotomundo bailong mo aki natingoniiyo Yusuf, teali tomundo 

7:6-7: Teal. 15:13-14 7:7: Tob.3:12 7:8: Teal. 17:10-14, 21 :2-4, 25:26, 

29:31-35:18 7:9: Teal. 37:11, 28, 39:2, 21 7:10: Teal. 41 :39-41 7:11: Teal.42‘1-2 

7:13: Teal. 45:1, 16 7:14: Teal. 45:9-10, 17-18, 46:27 7:15: Teal. 46. 1-7, 49:33 

7:16: Teal. 23:3-16, 33:19, 50:7-13, Yos. 24:32 7:17-18: Tob. 1:7-8 



360 


LASUL-LASUL SAL1TANO 7 


doi Mesil. ,9 Tomundodoo tolongo mae-maenggene kotulanggita 
todudul kulokis doi tumbunggitadoo. Yana pakisaayo yanila 
moaisene konapoo pau-pau mo sodo sinuung sulano nasasabul 
tukon namate. 20 Doiya lounudoo Musa nasinuungan; yana 
meeng kopau lumboon mo monondok tuuno. Tolu kobituwon 
kona kalumbit kotamano napialaano doi nabonua, 21 tukon 
sambuno yana sinakukon, Filaun naboine alayo yana, maka 
pialayo yana bunekene napau susuungo. 22 Sasaibino ko Mesil 
miano namotoiyan inotunggukon doi yana tukon yana teali 
meeng komian mo balakuasa tuuno doi bantilan mau doi 
lenggang. 

23 Sambuno Musa kona umul sangkap kolonomo kotaum, 
sumbut kona mongiasan doi noano lalom sulano naampakon 
kitayo kondondoong kobangsa Islael miano. 24 Maka yana kitayo 
komeeng komian doi Islael mianodoo Mesil miano mosakisaayo; 
maka yana belayo do mianoo mo sinakisaa tukon akateyo 
do Mesiloo miano. 25 Musa aanggene kona bangsa naikon 
mangalatikene baikon ko Mian Bisa daano mopakeyo yana 
sulano nasodiiyo yanila. Bai tokita yanila aki napoalatiyo. 
26 Modoakon yana kitayo koidan ko Islael miano lua mopoakate, 
maka yana kakaate podamekene yanila. Yana bantile, ‘Komuyu 
nia mondoutus. Bulaando komuyu mopoakate?’ 27 Bai do mianoo 
meeng mo bobokiiyo kotulano duwekene Musa doi bibil maka 
nabantile, ‘Miano komo bingkate ikoo moteali padagai tukon 
pongulus doi kami? 28 Kai ikoo yase akateyo yaku koidan buno 
do Mesiloo miano ikoo moakateyo kolubabi?’ 29 Sambuno Musa 
lengele oila do mianoo nabinantil, Musa dampas tinggale ko 
Mesil tukon dungol doi Midian. Indaa yana malaat lua kopau. 

30 Sangkap kolono kotaum doibundu meeng komalaekat lubat 
doi Musa doi padang lalomo loolanikon ko Sinai Bunggulo. 
Malaekatoo lubat doi aung lalomo luwe mosolot mo daano 
kolot. 31 Musa masaingding mokitayo doiya langgedoo, tobikon 
yana ampakon nggau-nggaupe sulano natoiyo oila doiya. Maka 
yana lengele ko Temeneno alalo mobantile, 32< Yakumo ko Mian 
Bisa tumbumuyu; yaku Abalaham na Mian Bisa, Ishak tukon 
Yakub.’ Musa lolondong namatakutan tobikon akimo nabalani 
koidan mokitayo do sumolotoo. 33 Doibundu Temeneno bantile 


7:19: Tob. 1:10-11,22 7:20: Tob. 2:2 7:21: Tob. 2:3-10 7:23-29: Tob. 2:11-15 

7:29: Tob. 18:3-4 7:30-34: Tob 3:1-10 

koidan, ‘Liate komu sandaal ikoo mo pakeyo nokon, sabab 
buta tampat mukokondonganokon daano buta mo moliyous. 
34 Yaku lapamo kitayo tukon palatikanggene kona mosopotan 
tukon nasakisaawan daku mian doi Mesil. Yaku lapamo lengele 
yanila nakeluhan tukon yaku obulus sulano kuosodiiyo yanila. 
Budodoiya, maimo! Yaku naikon sumboliiyo ikoo abali doi 
Mesil.’ 

35 Musa nia Musa mo aki nainakui doi bangsa Islael tukon 
mo tinolak tukon nabantilan nia, ‘Indee komo bingkate ikoo 
teali padagai tukon mai pongolus?’ Bai mau nabuno doiya 
yanamo ko Mian Bisa nai numbolii sulano nateali padagai tukon 
pasalamat, tukon potombonii moluwedoi malaekat mo lubat doi 
yana doi mosolot mo laladoo. 36 Musa doiyamo komo pimpine 
kobangsa Islael nadampasan doi Mesil tukon kubaiyo kolangge- 
langge mominasaingdinggon tukon langge-langge modeikon lobo 
doi Mesil, doi Tobun Memela, tukon doi padang lalomo kona 
kalumbit sangkap kolono kotaum. 37 Yanamo koidan Musa mo 
bantile doi bangsa Islael, ‘Mian Bisa naikon beena komuyu 
meeng konabi mo ililik doi komuyu nokoila, pokakana buno 
yana lilike yaku.’ 38 Musamo kai doi bangsa Islael tanga-tangano 
nadaanoan doi padang lalomo komo teali pangantala tuuk 
malaekat mo posilingonii doi yana doi Sinai Bunggulo tukon 
tumbunggita. Yanamo komo mantalima doi Mian Bisa bilita mo 
tubo sulano napinolonggon doi kita. 

39 Mau kai nabuno doiya kitamo tumbunggita aki nayase 
taat doi yana. Yanila tolake yana tukon yase abali doi Mesil. 
4# Yanila bantile doi Halun, ‘Mongkubai dewa-dewa tuuk doi 
kami, sulano do dewa-dewadoo naloolainge kami. Sabab kami 
akimo mai toiyo oilamo naikon komo teali tukon Musadoo 
nakanggiyano kami dampas lengget doi Mesil!’ 41 Maka doiya 
kosinggatoo yanila mongkubaimo meeng timbalang mobuno 
saapi pauno, maka yanila mososubakon sosuba doi timbalang 
tukon yanila mongkubai lamean sulano napo sosubaiyo kolangge 
yanila mokubaiyo susuungo. 42 Maka ko Mian Bisa otinggalemo 
yanila tukon sodiinggenemo yanila napo sosubaiyo kobituon- 
bituon doi timbu. Doiya pokokonoi tukon oila komo totulis doi 
nabi-nabi nabuku lalomo. Buno naiya, 

7:35: Tob. 2: 14 7:36: Tob. 7:3, 14:21, Bang. 14:33 7:37: Kuai. 8: 15, 18 

7:38: Tob. 19:1-20:17, Kuai. 5:1-33 7:40: Tob. 32:1 7:41: Tob. 32:2-6 

‘Eh Islael miano! Bolikon tuuk doi yaku 
komuyu metembel tukon mososubakon iyayon sangkap 
kolono kotaum kolumbito doi padang lalomo. 

43 Sandung bapilogotan Molokh komu binababa 

polaing-laing tukon potimbalang iyayon bapilogotan, 
doiyamo Pilogot uuno; 

doiyamo kopo lobo kinubai komuyu mososubaiyo. 

Tobikon doiya yaku naikon sakukene komuyu polong dodoon 
doi Babel sembeleng.’ 

44 Sandung tampat Mian Bisa nalubatan doi banggapi kona 
talaatan doi tumbunggita doi padang lalomo. Do sandungoo 
kinubai luwe Mian Bisa napalenta doi Musa tukon loingikene 
kosontoh Mian Bisa mo otudoikene doi Musa. 45 Doibundu 
do sandungoo tumbunggita babayo momeenggon singgatoo 
yanila tukon Yosua naampakonan lobuute konda lipu nia doi 
kakuasaan bangsa-bangsa Mian Bisa mo siikayo doi yanila 
salaano. Sandungoo daano idoo popolonggon Daud nalounu. 
^Daud sanaanggene ko Mian Bisa noano tukon mangkabi 
doi yana sulano yana nalinoason mongkubai meeng kobonua 
motuuk doi Mian Bisa Yakub nasinosubaidoo. 47 Bai Salomo 
komo kekendenge dobonuadoo motuuk doi Mian Bisa. 

48 Mau ko Mian Bisa nababasal aki nadungol doi bonua 
lalomo banggapi mo kubaiyo; sabab doi nabi nabuku totulis 
buno naiya, 

49 Timbu doiya kukulusii, 

tukon dunia kubatudangan. 

Bonua oila kopoo kinokondong motuuk doi yaku? 

Inaando kotampato daku tatadean? 

50 Bolikon baanggon yaku susuunggu, komo tealikene sasaibino?’ 

bunomo doiya ko Mian Bisa nabantilano. 

51 Todudulo kona matikasan konoamuyu Utus-utus tukon 
bunomo doiya lakon kona maalingan kopoo taatan doi Mian 
Bisa! Kotolingaimuyu bongolo tuuno doi Mian Bisa nabantilan! 
Komuyu sasaibino buno tumbumuyu; sidutu lawane ko Mian 
Bisa Na Loh! 52 Oila daano konabi mo aki kotumbumuvu 
nasakisaayo? Yanila akateyo kobito-bito doi Mian Bisa doi 
loolukonoo mo lapamo babotilanggene baikon Mian Bisa 

7 : 42 - 43 : Am. 5:25-27 7 : 44 : Tob.25:9,40 7 : 45 : Yos. 3:14-17 7 : 46 : 2Sam. 7:1-16, 

lTun. 17:1-14 7 : 47 : ITomd. 6:1-38, 2Tun. 3:1-17 7 : 49 - 50 : Yes. 66:1-2 

7 : 51 : Yes. 63:10 

na Ata mo bisadoo naikon lubat. Bai budodoiya komuyu 
kulokisanggene tukon akateyo do Mian Bisadoo na Ata. 
53 Malaekat-malaekat lapamo pelenggene ko Mian Bisa napalenta- 
palenta doikoo bai komuyu aki potulutiyo!” 

Stepanus linambit batu 

54 Buno doiya anggota-anggota Pangadiian Agama lengelemo 
sasaibino oila komo Stepanus nabinantil, yanila masakit 
konoano tukon nggimal tuuno doi yana. 55 Bai Stepanus mo 
inusokimo tukon Mian Bisa Na Loh, lelengea doi timbu. 
Yana kitayo ko Mian Bisa nababasalan tukon Yesus kokondong 
doi tampat mobalakuasa doi Mian Bisa bakalingano taalikon. 
56 “Kitayo,” Stepanus bantile, “yaku kitayo kosulugaa motobuka 
tukon Banggapi Napau kokondong doi Mian Bisa bakalingano 
taalikon!” 

57 Anggota-anggotadoo pangadiian yanila kukupe kopai 
tolingainoila maka koku-kokuweis, maka yanila posinggat mo- 
lakoyo Stepanus. 58 Yanila keete yana doi kampung tonggulungo 
doibundu yanila sakule yana tukon batu. Mian mo masakisii 
doiya kadadianoo yanila abese konapoo pakean doi meeng 
kopau malane kosambuno Saulus. 59 Daanoon yanila molambite 
Stepanus, Stepanus uang, “Yesus, talimayo daku Loh!” ^Maka 
yana ladanggene kotuulo tukon nggeleamon tuuno, “Temeneno 
inai motonggungikene naiya dosa nia doi yanila!” Sambuno lapa 
bantile buno doiya yana matemo. 

8 Tukon Saulus bai sanaang konoano doi Stepanus 
nainakateaanoo. 

Saulus sakisaayo kojemaat 

Doi oloyodoo koidan koanggota jemaat doi Yelusalem tam- 
buuno binuluk-buluk, tobikon sasaibino komian momangangga, 
alaasene kolasul-lasul, yanila sasabulo doi posaapon kolipu 
Yudea tukon Samalia. 2 Mian mo matakutene ko Mian Bisa 
tadinemo Stepanus tukon yanila kokiiliyo yana tukon susa tuuno. 

3 Bai Saulus banggadudul mokakaate momanase kojemaat. 
Yana ampakon doi meeng-meeng kobonua tukon unguwo 
tobuatene komian momangangga, maka usekene yanila doi 
talunggu lalomo. 


8:3: Kis. L. 22:4-5, 26:9-11 

Bilita Monondok moluwedoi Mian Bisa binabotilanggon 

doi Samalia 

4 Dopai mian-mianoo momangangga mo lapamo topobanda- 
kon babulitakanggene ko Bilita Monondok moluwedoi Mian 
Bisa doi yayaamo. 5 Filipus ampakon doi kota Samalia tukon 
babilitakene doi mianoo indaa tentang Tomundo Pasalamat 
Mian Bisa mo paladandikenemo. 6 Salataa dopai mianoo 
lengele Filipus mobasilingan tukon yanila kitayo kokuasa- 
kuasa mominasaingdinggon Filipus mo kubaiyo, badaang doi 
yanila komo palatikanggene oila komo Filipus nabinantil. 
7 Sabab koibiliis lapamo tobuat tukon mangga-manggadede doi 
mianoo mobadaang mo inusokimo setan. Mian molapit tukon 
mopepeenggon badaang komo tinangalinggon. 8 Maka komian 
doi Samalia laba-laba tuuno. 

9 Doi kotadoo daano komeeng komalane kosambuno Simon, 
mo lapamo moimoiya kotembo kona malumbitan mokubaiyo 
ko Samalia miano anggayo kona ilimuu motoiyan. Yana 
bantile doi yanila baikon yana meeng komian mo bolikon 
langge. 10 Maka sasaibino komian doi kotadoo doi sasaibino 
komasalakat palatikanggene tuuno yana. “Naiya mian nia 
daano kobukuanan Mian Bisa mototingonii buno ‘Bukuanan 
Babasaloo,’ ” yanila nabantilano. H Malumbito tuuno yana 
nakuasaiyano komian tukon nakakuatan motoiyan, tobikon 
yanila tutuu mopalatikanggene yana. 12 Bai Filipus babotilanggene 
doi yanila ko Bilita Monondok manganai bulaando ko 
Mian Bisa naikon nabapalentaan buno tomundo tukon 
tentang Yesus Klistus, Tomundodoo Pasalamat. Maka yanila 
anggayomo naikon kobilita Filipus mo pelenggene, maka 
yanila sinaumo paisu salani - mau mala-malane mau boine. 
13 Simon susuungo koidan mangangga. Tukon sambuno sinau 
paisu salani, yana banggadudul malaingo Filipus. Kuasa-kuasa 
mominasaingdinggon mo teali kubaiyo Simon masa-masaingding. 

14 Lasul-lasul doi Yelusalem longoliyo baikon komian doi 
Samalia lapamo talimayo ko Mian Bisa nabantilan. Tobikon 
doiya yanila sumboliiyo Petulus tukon Yohanes ampakon 
doi Samalia. 15 Salataa Petulus tukon Yohanes polong, yanila 
sambeang tuuk doi Samalia mianoo sulano yanila namalaat 
Mian Bisa Na Loh, 16 sabab ko Mian Bisa Na Loh akiyoon 
nalubat mokuasaiyo mau nabaino meeng doi yaniladoo; yanila 

sodo sinau paisu salani luwedoi Yesus sambuno tolong. n Maka 
Petulus tukon Yohanes abese kopai limano doi Samaliadoo 
miano; maka yanila mantalimamo Mian Bisa Na Loh. 

18 Simon kitayo baikon tobikon lasuLlasul limano moinabos 
doi mianoo, Mian Bisa Na Loh bineekon doi yanila. Tobikon 
doiya Simon mababa doy doi Petulus tukon Yohanes, 19 maka 
bantile, “Beena doi yaku do kuasadoo koidan sulano kalu 
kolimanggu inabosikon doi indee komian, maka do mianoo 
naikon mantalima Mian Bisa Na Loh.” 

20 Bai Petulus timbiliyo, “Silakamo ikoo tukon komu doy! 
Ikoo aanggene ko Mian Bisa nabalakaat moola inoli tukon 
doy? 21 Ikoo akiyo komu haak sulano mumalaing doi mai 
limangia lalomo, sabab konoamu aki namonondok doi Mian 
Bisa. 22 Tobikon doiya otinggalemo komu makisuutoo mo lokis, 
tukon kabiyo doi Temeneno sulano yana ompuniyo komu pikilan 
mo lokisoo! 23 Sabab yaku toiyo ikoo moono tukon noa moonas 
tukon kokulokisan kubaiyo ikoo ata.” 

24 Maka Simon bantile doi Petulus tukon Yohanes, “Tulungiyo 
mokabiyo doi Temeneno sulano naakiyo mau meeng kai 
moluwedoi utus-utus nabinantildoo nateali doi yaku.” 

25 Sambuno yanila mebee kasaksian tukon babotilanggene 
ko Temeneno nabantilan, Petulus tukon Yohanes abalimo 
doi Yelusalem. Tukon doi ampakonan, yanila babotilanggene 
ko Bilita Monondokoo doi badaang kokampung-kampung doi 
Samalia. 

Filipus tukon meeng kopagawe mobabasal doi Etiopia 

26 Meeng ko Temeneno namalaekat bantile doi Filipus, 
“Ayo polenggeto! Poampakono doi laiong taalikon doi loloon 
mopotaami ko Yelusalem tukon Gaza.” Doiya loloonoo aki 
nalame. 27 28 Maka Filipus tauso. Doiya kosinggatoo daano 
komeeng kopagawe batomundoan Etiopia mo daano doi 
ampakonan lalomo mule doi nalipu. Doiya mianoo meeng 
kopagawe mobabasal mo tanggung jawabpe sasaibino Kandake 
nabuat, tomundo boine doi Etiopia. Do mianoo lapamo 
ampakon doi Yelusalem sulano nasambeang doi Mian Bisa 
tukon budodoiya daano moabali tukon naadalan. Daano yana 
moosulang doi naadalanoo yana basayo kobuku Nabi Yesaya. 
29 Mian Bisa Na Loh bantile doi Filipus, “Ampakono koolaniyo 
ndaiya adalanoo.” 30 Maka Filipus ampakon koolaniyo do 

Meeng kokota doi Yudea (8:32) 

adalanoo, maka yana lengele do mianoo bacayo kobuku Yesaya. 
Filipus mansadai doi yana, “Oilakai Tuan mangalatikene doi 
Tuan nabinasadoo?” 

31 Do mianoo timbiliyo, “Bulaando daku mangalatian, kalu 
akiyo komo jelaskanggene doi yaku?” Maka yana tobiyo Filipus 
doi adalanoo maka osulang polong yana. 32 Naiyamo koayat- 
ayato yana mo basayodoo, 

“Yana buno domba mo linako sulano natinembel, 
buno domba pauno mo aki nambeekon kalu kobuluno 
ginunting, 

bunomo doiya yana aki nabantile mau nabaino meeng 
kobantilan. 

33 Yana tinotulai tukon kinubai tukon aki naadil. 

Kona ansaang binubut doi dunia nia bungkukono 
tobikon akiyo komeeng komian mo moola basalitakene 
tentang kona tulunan.” 

34 Pagawe mobabasal doi Etiopiadoo bantile doi Filipus, “Soba 
bontiikene doi yaku, indee kona minakisuuti naiya nabi nia? 
Butongomo kai susuungo kai mian bailong?” 35 Maka Filipus 
tambuuno basilingan; yana pakeyo doiya ayat-ayatoo buno 


8:32-33: Yes. 53:7-8 

naatambuunano sulano nababotilanggene ko Bilita Monondok 
tentang Yesus doi pagawe mobabasaloo. 36 Doi loloon tanga, 
yanila polong doi meeng kolipu mo daano kopaisu. Pagawedoo 
bantile, “Kitayo ndaiya daano kopaisu! Oilamo modaano 
mokulang koidan sulano musauwo yaku?” 

[ 37 Filipus bantile, “Kalu Tuan anggayo tukon totubo 
konoamu, Tuan moola nasinau.” 

“Yaku anggayo Yesus Klistus takainomo Mian Bisa Napau,” 
pagawe babasaloo doi Etiopia nabantilano.] 

38 Maka yana sumboliiyo kona adalan tade; doibundu yanila 
luaila, Filipus tukon pagawedoo, obulus doi paisu lalomo 
tukon Filipus sauwomo yana. 39 Sambuno yanila tobuat doi 
paisudoo, Mian Bisa Na Loh alayomo Filipus luwe idoo. 
Pagawe babasaloo doi Etiopiadoo akimo nakitayo yana koidan. 
Tukon nalabaan pagawe babasaloo banggadudulkenemo kona 
ampakonan. 40 Baanggon Filipus daanomo doi Asdod. Tukon 
salataa yana banggadudulkene kona tausan, yana babilitakene 
ko Bilita Monondok tentang Yesus doi sasaibino kokota polong 
yana lubat doi Kaisalea. 

Saulus nabadodoloonan 

(Kis. L. 22:6-16, 26:12-18) 

9 Mau nabuno doiya Saulus banggadudul momeeng yase 
ancame tukon akateyo Yesus napololaing-pololaing. Yana 
ampakon doi mobabasalkene koimam, 2 tukon mangkabi 
sulat kuasa sulano naampakon doi Yahudi miano nabonua- 
bonua kaleda katua-katuano doi Damsyik, sulano kalu yana 
pososuunggene indaa komian mo mangangga doi Yesus, yana 
moola lakoyo yanila tukon babayo yanila doi Yelusalem. 

3 Daanon moompokonio ko Damsyik, salataa koolaniomo 
tukon do kotadoo, sosinggot daano komeeng konggilep 
moluwedoi timbu motalaangiyo doi Saulus. 4 Yana tolubang doi 
buta maka nalengele komeeng koalaloo mobantile doi yana, 
“Saulus, Saulus! Oila kosababpo ikoo mosakisaayo yaku?” 
s “Indee miano ikoo Tuan?” Saulus napasadai. 

Do alaloo timbiliyo, “Yakumo Yesus, ikoo mo sakisaayo. 
6 Bai budodoiya banguno tukon usoko doi kota. Idoo naikon 
binotiikon doikoo oila komo sio mukubaiyo.” 

7 Mian mo malaing-laing Saulus ngginggim tukon yanila akimo 
namoola bukayo kopai alalo; sabab yanila lengele do alaloo bai 

akiyo komeeng komian konapo kinita. 8 Maka Saulus kokondong 
tukon bukayo komatano, bai komatano akimo namoola kitayo 
kooioila koidan. Jadi yanila taaniyo kolimano tukon tatandane 
yana usok doi Damsyik. 9 Tolu kooloyo kona kalumbit yana 
aki namoola mokita tukon selama doiya yana aki nakaan kai 
monginum. 

10 Doi Damsyik daano komeeng kopololaing Temeneno Yesus 
kosambuno Ananias. Doi napokita lalomo, Temeneno basilingan 
doi yana. Temeneno bantile, “Ananias!” 

Ananias timbiliyo, “Ya, Temeneno.” 

11 Temeneno bantile, “Ya, ampakono budodoiya. Ampakono 
doi Yudas nabonua doi Loloon mo Moloyos. Mansadaikene 
indaa komian mo sinombuikon Saulus kona luwean doi kota 
Talsus. Doiya mianoo daano mosambeang, 12 tukon doi meeng 
kona pokita lalomo yana kitayo komeeng komalane, kosambuno 
Ananias, lubat doi yana tukon abese kolimano doi yana sulano 
yana moola mokita koidan.” 

13 Ananias timbiliyo, “Temeneno yaku lapamo lengele badaang 
komian mobasilingan manganai mian nia, utamano manganai 
namasakisaawan-masakisaawan yana mo lakukanggene doi 
mumian doi Yelusalem. 14 Tukon budodoiya yana lapamo lubat 
naimbaa tukon kaluasan doi imam-imam kapalano sulano 
nalakoyo komian sasaibino mo anggayo doikoo.” 

15 Bai Yesus bantile doi Ananias, “Ampakono kai! Sabab 
yaku lapamo piliyo yana sulano naleleaniyo yaku, sulano 
nababotilanggene tentang yaku doi bangsa-bangsa bailong mo 
aki nabalaagama Yahudi tukon doi tomundo-tomundo tukon 
koidan doi Islael miano. 16 Tukon yaku susuunggu naikon 
tudoikene doi yana sasaibino kosakisaawan mo sio yana 
natoupiyo sabab yaku.” 

17 Maka Ananias ampakono doi bonuadoo tukon abese 
kolimano doi Saulusoo. “Utus Saulus,” Ananias bantile, 
“Temeneno Yesus Utus mo kitayo doi loloon tanga salataadoo 
Utus daano doi sumai, yanamo komo sumboliiyo yaku lubat 
sulano Utus namoola mokita koidan tukon Mian Bisa Na 
Loh mokuasaiyo.” 18 Doiya kosinggatoo koidan daano komeeng 
kolobo mo buno ikan anano toliat doi Saulusoo matano tukon 
yana moola mokita koidan. Maka yana banguno, maka sinau. 
19 Tukon sambuno kaan, yana tealimo bukuanan koidan. 

Saulus mobuluson doi meeng kobois lalomo (9:25) 


Saulus bangotunggul doi Damsyik 

Saulus dungol doi Damsyik tukon Yesus napololaing-pololaing 
bubulaa kooloyo kolumbito. 20 Yana banggadudul ampakon doi 
bonua-bonua kaleda tukon tambuuno babotilanggene baikon 
Yesus doiyamo Mian Bisa Napau. 

21 Sasaibino komian masaingding molengele Saulus. Yanila 
bantile, Bolikon kai yana komo doi Yelusalem molapamo 
akateyo sasaibino komian mo anggayo doi Yesus? Yana lubat 
naimbaa doiyamo sulano nalakoyo tukon babayo yanila doi 
imam-imam kapalano!” 

22 Bai Saulus pololokon bukuan kona pangaluh. Yana bantile 
kobukutii-bukutii tentang Yesus mominolakon doiyamo baikon 
ko Tomundo Pasalamat, polong ko Yahudi miano mo dungol doi 
Damsyik aki namoola bantayo koidan. 

23 Sambuno lapa moimoiya kooloyo kona kalumbit Yahudi 
miano pomeenggono sulano napoo akateyo Saulus. 24 Bai yanila 
natetel totoi doi yana. Oloyo popook yanila totooliyo doi 


9:23-25: 2Kol. 11:32-33 

kota tataapono babasal sulano akateyo yana. 25 Bai doi meeng 
kopopook, Saulus napololaing-pololaing ndokiiyo yana, maka 
obulusene doi meeng kobois lalomo lisiyo do kotadoo meselo. 

Saulus doi Yelusalem 

26 Saulus ampakon doi Yelusalem, tukon idoo yana kakaate 
napototongi tukon Yesus napololaing. Bai yanila matakutene 
yana, sabab yanila aki naanggayo baikon yana bisa-bisa 
lapamo teali Yesus napololaing. 27 Doibundu Balanabas lubat 
doi yana, maka babayo yana doi lasul-lasul. Balanabas 
basalitakene doi yanila bulaando Saulus nakitaano Yesus doi 
loloon tanga tukon bulaando Yesus nabasilinganan doi yana. 
Balanabas pailukene koidan tentang bulaando Saulus nabalanian 
bangotunggul doi Damsyik tukon Yesus sambuno. 28 Maka doiya 
Saulus dungolo tukon yanila, tukon balani bangotunggul doi 
posaapon ko Yelusalem tukon Yesus sambuno. 29 Yana basalita 
tukon ponggeeleki tukon Yahudi miano mo basilingan Yunani, 
bai yanila kakaate moakateyo yana. 30 Salataa mian mangangga 
bailong toiyomo tentang do langgedoo, yanila babayomo Saulus 
doi Kaisalea, doibundu yanila kapatuwo yana doi Talsus. 

31 Maka kojemaat doi posaapon ko Yudea, Galilea, tukon 
Samalia tealimo aman. Mian Bisa Na Loh tombonio, tukon 
matakutene ko Temeneno, jemaat-jemaatoo tosuungi bukuan 
tukon tosuungi badaang. 

Petulus doi Lida tukon doi Yope 

32 Petulus ampakono doi yayaamo kokampung molubotiiyo 
kojemaat-jemaat. Daano kooloyo meeng yana lubotiiyo ko 
Temeneno namian mo dungol doi Lida. 33 Indaa yana pososuung 
tukon meeng komala-malane kosambuno Eneas, molapit 
tukon akimo nabangun-bangun doi namooloan alumo kotaum 
kona kalumbit. 34 Petulus bantile doi Eneas, “Eneas, Yesus 
Klistus tangalinggenemo ikoo. Banguno tukon tulolosiyo komu 
mooloan.” Sambuno buno doiya Eneas banguno. 35 Sasaibino 
komian doi Lida tukon Salon kitayo Eneas, maka yanila 
manganggamo doi Yesus. 

36 Doi Yope daano komeeng koboine kosambuno Tabita. 
Yana meeng komian mo anggayo Yesus. (Kosambuno doi 
silingan Yunani lalomo doiyamo Dolkas koalatino donga.) 
Yana sidutu kai kubaiyo kolangge-Iangge mo monondok tukon 

tulungiyo komian motalalais. 37 Doiya kosinggatoo yana masakit 
polaing mate. Sambuno sinau kobadano, yana inabos doi 
kombiang babo. 3 *Kampung Yope aki natodudul pododoonggon 
tukon kampung Lida. Jadi doiya singgatoo Yesus napololaing- 
pololaing modaano doi Yope ndongoliiyo Petulus modaano 
doi Lida, yanila mosumbolii lua komian moampakon doi 
Petulus tukon nateteba nia, “Mosobit-sobit lubat doi sumai.” 
39 Petulus banggadudul bangun tukon malaingo yanila. Sambuno 
polong indaa, yana binabamo doi kombiang babo. Sasaibino 
kobalu idoo tokuuniyomo Petulus maka kokiil tukon otudoikene 
doi yana kalambi-kalambi tukon jubah-jubah Dolkas mo 
koitikene doi yanila singgatoo yana daanoon motubo. 40 Petulus 
sumboliiyo yanila sasaibino motobuat, maka yana ladanggene 
kotuulo tukon sambeang. Sambuno lapa doiya yana sasalaane 
Dolkas badano tukon bantile, “Tabita, bangun!” Maka Dolkas 
bukayo komatano, tukon salataa yana kitayo Petulus, yana 
osulango. 41 Maka Petulus taaniyo kolimano tukon tomboniiyo 
yana nakokondong. Doibundu Petulus uangemo domianoo 
momangangga idoo posinggat-singgat tukon do balu-baludoo, 
maka yana salakanggene doi Dolkas mo lapamo tubodoo doi 
yanila. 42 Bilita tentang do kadadianoo tololongol doi posaapon 
ko Yope, tobikon badaang komian momangangga doi Yesus 
mobuno Tomundo Pasalamat doi yanila. 43 Petulus dungol idoo 
moimoiya kooloyo koidan doi meeng komian pangala kayung 
kulito nabonua kosambuno Simon. 

Petulus tukon Kolnelius 

1 0 Kaisalea daano komalane meeng kosambuno 

A v Kolnelius. Yana meeng kokapiteeng “Pasukan Italia”. 

2 Yana meeng komian mo matakutene ko Mian Bisa tukon 
sasaibino kopulino taat doi Mian Bisa. Yana badaang kona 
tulung doi Yahudi miano mo talalais, tukon yana sidutu 
sambeang doi Mian Bisa. 3 Daano kooloyo meeng uga-ugaate 
batong tolu oloyo yana kitayo tukon tontong doi napokita 
lalomo, meeng ko Mian Bisa namalaekat molubat tukon uange 
yana, “Kolnelius!” 

4 Kolnelius mbalenge do malaekatoo tukon namatakutan maka 
bantile, “Daano kooila Tuan?” 

Malaekatoo timbiliyo, “Komu sambeang tukon konoamu 
namonondokan lapamo Mian Bisa talimayo tukon Mian Bisa 

Bonua doi Palestina atom (10:9) 

neneeke ikoo. 5 Budodoiya sumboliiyo komian moampakon doi 
Yope uange Simon, kosambuno natutuuwan tuuno Simon 
Petulus. 6 Yana daano modungol doi meeng komian pangala 
kayung kulito kosambuno Simon, mo dungol doi tobun 
bibilo.” 7 Sambuno do malaekatoo pobasalitai tukon Kolneliusoo 
ampakono, Kolnelius uange kolua komian napeleleani doi bonua 
tukon meeng koanggota suludadu napengawal mo mangangga. 
8 Kolnelius basalitakene doi yanila oila komo lapamo teali maka 
sumboliiyo yanila ampakon doi Yope. 

9 Modoakon kooloyo, yanila daanoon doi napo ampakonan 
tukon adukono polong doi Yope, Petulus liba doi bonua 
bunggono sulano nasambeang. *°Yana malaalo tuuno tukon 
yasemo kaan. Kokinaan sodo nasinidak, yana malaat meeng 
kopokita. 11 Yana kitayo kotimbu motobuka tukon daano 
komeeng kolangge mobuno toik mo bebelan inulul doi dunia, 
tokooton doi sangkap kopasuno. 12 Doi lalomo talaat sasaibino 
koiyayon kaliangano mosangkap koaino, sasaibino kolangge mo 
tolo-tolondok tukon tomisi mombosolo. 13 Maka daano koalalo 
mobantil doi yana, ‘'Petulus, bangun! Tembeliyomo tukon 
kaane!” 

14 Petulus timbiliyo, “Aki, Yesus! Yaku aki kumanaanggene 
kaane kooioila mo pinatanggon kai najis.” 15 Bai do alaloo bantil 
koidan doi yana, “Oila komo lapamo Mian Bisa bantile moola 

kinaan, inaimo moaanggene doiya pinatanggon.” 16 Pokitadoo 

abali polong tolu luunggon, doibundu do toikoo tobingkato doi 
sulugaa. 

17 Petulus pusing mopikikene oila komaanano dona pokitadoo. 
Petulus daano mopiki-pikikene, dopai mianoo Kolnelius mo 
sumboliiyo lubato doi Simon nabonua tukon yanila daanomo 
doi tataapon salaano. 18 Maka yanila monguang mian tukon 
mansadai, “Kai diimbaa daano komian mo dungol, kosambuno 
Simon Petulus?” 

19 Petulus daano mokakaate natoiyo oilamo komaanano dona 
pokitadoo, Mian Bisa Na Loh bantile doi yana, “Eh Petulus, 
daano kotolu komian mounggoliiyo ikoo. 20 Ayo mosobit obulus 
doi bilit tukon inai mosasaaki momalaing yanila, sabab yakumo 
komo sumboliiyo yanila.” 21 Maka Petulus obulus doi bilit tukon 
bantile doi mianoo, “Yakumo kai utus-utus nainumbolii. Utus- 
utus molubat tuuk oila?” 

22 Yanila timbiliyo, “Kapiteeng Kolnelius komo sumboliiyo 
kami lubat dosumai. Yana meeng komian monondok tukon 
matakutene ko Mian Bisa, tukon sasaibino ko Yahudi miano 
odotiiyo yana. Meeng ko Mian Bisa namalaekat sumboliiyo 
yana nakabiyo Tuan mulubat doi nabonua sabab, doiya buno 
potimbilino doi nasambeangan, yana sinumbolii momondongolii 
oila komo Tuan pailukene doi yana.” 23 Maka Petulus 
sumboliiyomo yanila usok sulano nadungol idoo. 

Modoakon Petulus banguno tukon ampakono polaing-laing 
yanila. Moimoiya komian momangangga luwedoi Yope malaing 
koidan. 24 Meeng kooloyo molapadoo yanila polong doi Kaisalea. 
Indaa yanila lapamo tinotiili Kolnelius tukon utus-utuso maka 
tula-tulano napokilakonan yana mo lapamo uange. 25 Salataa 
Petulus polong, Kolnelius ampakon lobotiyo yana tukon sosuba 
doi salaano. 26 Bai Petulus taaniyo tukon ekekendenge yana, 
maka nabantile, “Banguno! Yaku susuunggu kai banggapi 
koidan.” 27 Daano yana mopobasalitai tukon Kolnelius, Petulus 
usok doi bonua lalomo. Idoo yana kitayo badaang komian 
molapamo pototongi. 28 Maka yana bantile doi yanila, “Utus- 
utus susuungo toiyo baikon ko Yahudi miano pinantanggon doi 
napo agama sulano nalubotiiyo kai potoikon tukon mian-mian 
moluwedoi bangsa bailong. Bai Mian Bisa lapamo otudoikene 
doi yaku baikon yaku aki namoola aanggene mau indee komiano 
koidan najis kai pinatanggon. 29 Doiyamo kosababpo salataa 

Tuan kabiyo sulano yaku lubat, yaku aki kukabalatan lubat. Jadi 
budodoiya yaku yase toiyo bulaando Tuan kabiyo yaku lubat. 

^Kolnelius timbiliyo, “Toludoo kooloyo mo lapa, uga- 
ugaate bunomo doiya kotembono, yaku daano mosambeang doi 
bonua batong tolu kino-kinobian. Sosinggoton daano komeeng 
komalane mokokondong doi salaanggu. Do mianoo napakean 
nggilep-nggilep. 31 Yana bantile, ‘Kolnelius! Mian Bisa lapamo 
talimayo komu sambeang tukon neneeke naikon konoamu 
namonondokan. 32 Jadi sumboliiyo komian motaus doi Yope 
mouange komian meeng kosambuno Simon Petulus. Yana 
daano momoolo doi meeng komian mobabalukon kayung kulito 
nabonua kosambuno Simon; do bonuadoo doi tobun bibilo. 
33 Doiyamo kosababpo yaku soisobiton sumboliiyo komian 
ampakon mouange Tuan. Tukon Tuan bisa-bisa monondok 
konoano tuuk lubat doisumai. Budodoiya kami sasaibino 
pototongimo dimbaa doi Mian Bisa salaano sulano mondongolii 
sasaibino ko Mian Bisa nasinumboliikon Tuan nabantile doi 
kami.” 


Petulus napldato 

34 Maka Petulus bantile, “Budodoiya yaku bisa-bisa sadaliyo 
baikon ko Mian Bisa lakukanggene sasaibino komian pokakana. 
35 Mian mo matakutene ko Mian Bisa tukon mongkubaiyo 
kolangge mo kana, do mianoo Mian Bisa talimayo, aki napiliyo 
yana oila komiano. ^Utus-utus lapamo toiyo kobilita antoko ko 
Mian Bisa mo pelenggene doi bangsa Islael. Bilitadoo doiyamo 
manganai Bilita Monondok tentang podamean luwedoi Yesus 
Klistus, doiyamo Temeneno sasaibino komian. 37 Komuyu toiyo 
oila komo lapamo teali doi posaapon ko Yudea, doiyamo 
tambuun doi Galilea sambuno lapa dobasauwanoo Yohanes mo 
otunggukene. 38 Komuyu toiyo baikon ko Mian Bisa lapamo 
piliyo Yesus Nasaletoo miano tukon beena doi yana Mian Bisa 
Na Loh tukon kuasa. Komuyu toiyo koidan baikon Yesusdoo 
ampakon doi yayaa sulano mongkubai kokubai monondok; 
yana tangalinggene sasaibino komian mo inusoki tukon Ibiliis, 
sabab ko Mian Bisa lolainge yana. 39 Kamimo naiya komian 
mo lapamo kitayo susuungo sasaibino kolangge-langge yana mo 
lakukanggene doi Yahudi miano nalipu tukon doi Yelusalem. 


10:34: Kuai. 10:17 

Mau kai nabuno doiya bai yanila sempanggene tukon akateyo 
Yesus. Bai doi oloyo kotoluno Mian Bisa otuboiyomo yana 
koidan luwcdoi namatean tukon okitanggene yana doi banggapij 
aki nasasaibino komian, bai tolongo doi kami mo lapamo 
Mian Bisa piliyo doi loolukoo sulano teali nasakisii-sakisii: Kami 
kaan tukon inum tukon yana sambuno lapa yana tubo koidan 
doi namatean. 42 Tukon yana sumboliiyo kami mobabilitakene ko 
Bilita Monondokoo doi mian tukon mebee kasaksian baikon 
yanamo komo biningkat luwe Mian Bisa teali Hakim doi 
mian mo daanoon motubo tukon komian mo lapamo mate. 
43 Sasaibino konabi-nabi basalita tentang doi yana. Yanila bantile 
baikon sasaibino komian mo mangangga doi Yesus, naikon 
tinolos kona lalim tukon kakuasaan moluwedoi Yesus.” 

Mian mobolikon Yahudi malaat Mian Bisa Na Loh 

44 Petulus daano mobasalita, Mian Bisa Na Loh obulus tukon 
kuasaiyo sasaibino komian mo molongol do bilitadoo. 45 Yahudi 
miano mangangga doi Yesus tukon malaing Petulus doi Yope, 
sasaibino masaingding mokitayo ko Mian Bisa mobeena koidan 
kona Loh doi bangsa bailong mo bolikon Yahudi. "Sabab 
yanila ndongoliiyo dopai mianoo mobasilitamo tukon moimoiya 
kosilingan kaliangano tukon nggaa-nggaale kona babasalan ko 
Mian Bisa. Maka Petulus bantile, 47 “Soba kitayo, naiya pai mian 
nia lapamo malaat Mian Bisa Na Loh bunomo kita. Jadi moola 
kai komian mosemba-sembange yanila sulano nasinau tukon 
paisu?” 48 Maka Petulus sumboliiyo yanila nasinau luwe Yesus 
Klistus sambuno. Lapamo doiya yanila kabiyo, sulano Petulus 
nadungol tukon yanila moimoiya kooloyo kona kalumbit. 

Petulus nalapulan doi jemaat Yelusalem 

n Lasul-lasul tukon mian mo mangangga doi posaapon ko 
Yudea ndongoliiyo baikon komian mo aki nabaagama 
Yahudi lapamo talimayo ko Mian Bisa nabantilan. 2 Doibundu 
salataa Petulus ampakono doi Yelusalem, do Yahudidoo miano 
mo lapamo mangangga, mbisalakene Petulus. Yanila bantile, 
Bulaando ikoo moampakon doi mian mo akiyoon nasinunat 
nabonua? Tukon ikoo koidan pokaanggon posinggat-singgat 
tukon yanila!” 4 Tobikon doiyamo Petulus talangkanggene doi 
yanila sasaibino komo lapamo teali, tambuun luwedoi tumbeno. 
Petulus bantile, 

5 “Yaku daano mosambeang doi kota Yope, maka yaku kitayo 
komeeng kopokita. Yaku kitayo daano kolangge meeng mo buno 
meeng kotoik mo bebelan inobuluson luwedoi timbu, tokooton 
doi sangkap kopasuno, doibundu tade doi yaku taalikon. 
6 Salataa yaku palatikanggene doi lalomo, yaku kitayo koiyayon- 
iyayon mosangkap koaino, iyayon-iyayon mombosolo, iyayon- 
iyayon mo tolo-tolondok tukon tomisi mombosolo. 7 Maka yaku 
lengele komeeng koalalo mobantile doi yaku, ‘Yo bangun, 
Petulus! Tembele doiya tukon kaane!’ 8 Bai yaku timbiliyo, 
‘Aki, Temeneno! Akiyoon nasidutu yaku makaan kinaan mo 
pinatanggon kai najis.’ 9 Bai do alaloo bantil koidan luwedoi 
timbu, ‘Lobo mo lapamo Mian Bisa bantile halaal inaimo kai 
nabinantil pinatanggon.’ 10 Yaku kitayo do langgedoo polong tolu 
luunggon tukon doi napupusan sasaibino tobingkat koidan doi 
sulugaa. u Kana doiya kotembono koidan domianoo motoluila 
moluwedoi Kaisalea, mo sinumbolii doi yaku, lubat doi 
kubonua dungolan. 12 Maka ko Mian Bisa Na Loh sumboliiyo 
yaku ampakon polaing yanila tukon aki sasaaki. Konoom 
komian utus nia malaing tukon yaku doi Kaisalea, tukon 
kami sasaibino usok doi Kolnelius nabonua lalomo. 13 Doibundu 
Kolnelius basalitakene doi kami bulaando yana nakitaano 
komeeng komalaekat mokokondong doi nabonua tukon bantile, 
‘Mobintokon mian moampakon doi Yope mouange komeeng 
komalane kosambuno Petulus. 14 Yana naikon pailukene doi 
komuyu kobilita mo salamatene ikoo tukon pulimu. 15 Tukon 
salataa yaku atambuune basalita buno doiya,” bunomo doiya 
Petulus banggadudulkene kona salita, “Mian Bisa Na Loh lubat 
doi yanila, pokakana buno komo teali doi kita loolukonoo doi 
tumbe-tumbeno. 16 Maka yaku neneeke, Temeneno sidutu bantile, 
‘Yohanes mansau tukon paisu, bai komuyu naikon sinau tukon 
Mian Bisa Na Loh.’ 17 Jadi tontong ko Mian Bisa mebeekon 
koidan doi mian mo aki nabaagama Yahudidoo balakaat mo 
pokakana yana mo beekene doi kita doi tembonodoo nda 
manganggaan doi Yesus Klistus. Tobikon doiya, aki nateali yaku 
mopantane ko Mian Bisa!” 

18 Sambuno ndongoliiyo doiya, yanila akimo nanggeelekiyo 
yana koidan. Maka yanila nggaa-nggaale ko Mian Bisa, 
yanila bantile, “Kalu buno doiya, komian mobolikon Yahudi 

Kota Antiokhia dot lipu Silia (11:19) 

binee todanan moluwedoi Mian Bisa sulano badodoloon doi 
napolalim-lalim tukon tingoniiyo kotuboan mo bisa!” 


Jemaat doi Antiokhia 

l9 Sambuno Stepanus inakate, komian mo anggayo Yesus 
tambuuno binuluk-buluk, tobikon yanila topobabandakon doi 
yayaa. Daano kobuleng polong doi Fenesia, tukon daano 
koidan komo polong doi Siplus tukon doi Antiokhia. Yanila 
babilitakene kobilita moluwedoi Mian Bisa tolongo doi Yahudi 
miano tolong. 20 Bai luwedoi do mianoo momangangga, mo 
luwedoi Siplus, tukon doi Kilene, daano koidan kopai mian mo 
ampakon doi Antiokhia tukon babilitakene ko Bilita Monondok 
tentang Yesusoo doi mian mo aki nabaagama Yahudi koidan. 
21 Ko Temeneno nakuasa daano doi yanila tobikon badaang 
komian moteali mangangga tukon salakanggene kobutongo doi 
Temeneno. 


11:19: Kis.L. 8.1-4 

22 Salita-salita tentang kadadian-kadadian nia polong koidan 
doi jemaat Yelusalem. Maka yanila sumboliiyo Balanabas 
ampakon doi Antiokhia. 23 Tukon Balanabas polong indaa, tukon 
kitayo bulaando ko Mian Bisa nabalakaatiyano do mianoo, 
yana laba tuuno. Maka yana kabiyo sulano yanila bisa-bisa 
motaat doi Temeneno tukon totubo konoano. 24 Balanabas nia 
mian monondok konoano tukon kinuasaimo Mian Bisa Na Loh 
tukon tutuu anggayo ko Temeneno tobikon badaang komian 
momalaing Temeneno. 

25 Doibundu Balanabas ampakon doi Talsus umboliiyo Saulus. 
26 Sambuno pososuung tukon Saulus, yana babayo Saulus doi 
Antiokhia tukon meeng kotaum moono yanila pototongi tukon 
anggota jemaat indaa tukon mongotunggul badaang komian. Doi 
Antiokhia indaamo komian mangangga doi Yesus tuuk tumbeno 
luunggon kona binantilan Salani miano. 

27 Doi lounudoo daano komoimoiya konabi molubat luwedoi 
Yelusalem ampakon doi Antiokhia. 28 Doi antalano yanila daano 
komeeng komian kosambuno Agabus. Luwe dolongan Mian 
Bisa Na Loh yana tantukanggenemo baikon doi posaapon 
kodunia teali kolounu malaalan mo bolikon langge. (Tukon 
do langgedoo takainomo tealimo koidan doi tembodoo 
Kaisal Klaudius natealian tomundo.) 29 Maka sasaibino Yesus 
napololaingoo pomeenggon sulano namakapatu bantuan doi 
utus-utus mo dungol doi Yudea; suwe-suwele makapatu manulut 
kona tinondong. 30 Pomeenggonanoo linaksanakanggon koidan, 
maka Balanabas tukon Saulus sinumbolii sulano nababayo do 
bantuanoo doi gulu-gulu jemaat. 

Kopangasakisaawan tubo-tuboimo 

^ Doi lounudoo koidan Tomundo Helodes atambuunemo 
kona dodokanano koanggota-anggota jemaat. 2 Luwe 
napalenta, Yakobus, Yohanes utuso inakate tukon bakoko. 
3 Salataa Helodes kitayo baikon dona kokubaidoo sanaanggene 
ko Yahudi miano noano, yana mongkubai koidan mo buno 
doiya; yana sumboliiyo komian molakoyo Petulus koidan. 
Doiya langgedoo teali doi tembo Lamekanano ko Loti Moakiyo 
ko Lagino. 4 Sambuno linako, Petulus inusokon doi talunggu 
lalomo. Sangkap kotambuno kosuludadu mobinontokon sulano 

natotooliyo Petulus idoo - suwe-suwele kotambuno sangkap 
komian koanggota suludadu. Sambuno kolamean Paskah pupus, 
maka Helodes naikon palesayo Petulus doi mian badaang 
salaano. 5 Jadi Petulus tinaan doi talunggu; bai koanggota- 
anggota jemaat banggadudul momeeng mosambeang tukon bisa- 
bisa doi Temeneno motuuk doi Petulus. 

Petulus sinodii doi talunggu 

6 Doi popook akiyoon Helodes naikon nasasalaanikene Petulus 
doi mian badaang, Petulus moolo kinoot tukon lua kopokoot 
doi antala lua kosuludadu padagai. Doi talunggu tataapono, 
padagai-padagai bailong koidan daano modagaiyo kotalunggu. 
7 Sosinggot Temeneno namalaekat kokondong idoo tukon daano 
komeeng nggilep motalaang doi talunggudoo kombiango lalomo. 
Malaekatoo ungge-unggete Petulus polong yana bangun. Maka 
do malaekatoo bantile, “Eh, mosobit bangun!” Singgatoo 
koidan otuwongo dolante besidoo modoi Petulus limano. 
8 Lapamo doiya malaekatoo bantile, “Pakeyo komu pakean 
tukon keetemo komu sapatu aloso.” Maka Petulus pakeyomo 
kona pakean tukon keetemo kona sapatu aloso. Doibundu 
malaekatoo bantile koidan, “Pakeyo komu jubah tukon laingemo 
yaku.” 9 Maka Petulus lainge do malaekatoo tobuat luwedoi 
talunggudoo lalomo. Bai Petulus aki natoiyo baikon oila komo 
sodo kinubai luwe do malaekatoo doiya daano kai meeng 
kolangge mo bisa-bisa teali. Petulus aanggene doiya tolongo 
meeng kopokita. 10 Salataa yanila lupaiyo kotataapon badagaian 
komeengo tukon koluano, yanila polong doi tataapon besi, 
mo loloiyo kokota. Tataaponoo tobuka susuungo, maka yanila 
tobuat tukon ambakono loloiyo kololoon meeng pangano. 
Sosinggot do malaekatoo tinggalemo Petulus. 

n Lapamo doiya maka sodo Petulus toiyo oilamo komo teali 
doi yana, maka yana bantile, “Budodoiya yaku toiyomo baikon 
ko Temeneno bisa-bisa molapamo kapatuwe kona malaekat 
sulano naosodiiyo yaku doi Helodes nakuasa tukon luwe 
sasaibino kolangge komo naikon bangsa Yahudi mo kubaiyo doi 
yaku.” 

12 Sambuno lapa yana toiyo doiya ndondoongoo, Petulus 
ampakono doi Malia nabonua, Yohanes tinano mo sinombuikon 

koidan Malakus. Idoo badaang komian mopototongi tukon 
daano mosambeang. 13 Petulus tokiyo kotataapon doi tonggu- 
lung, maka komeeng kopeleleani boine kosambuno Lode, lubat 
sulano nabukayo kotataapon. 14 Banggadudul tingoniiyo Petulus 
alalo. Tobikon nalabaan, yana moso-mosobit usok koidan akimo 
nabukayo kotataapon, maka pailukene komian idoo baikon 
Petulus daano doi tonggulung. 15 “Ikoo tindo!” yanila bantile. 
Bai Lode kokotikas baikon doiya bisa-bisa Petulus. Maka yanila 
bantile, “Doiya malaekato!” 

16 Daano mobuno doiya Petulus banggadudul momeeng 
tokiyo kotataapon. Maka salataa yanila bukayo kotataapon, 
tukon kitayo Petulus, yanila masaingding tuuno. 17 Petulus 
mebee isalat tukon limano sulano yanila natanaang, doibundu 
yana basalitakene bulaando ko Temeneno molapamo babayo 
yana tobuat luwedoi talunggu lalomo. Maka yana bantile, 
“Popailukene naiya doi Yakobus tukon utus-utus bailong 
koidan.” Lapamo doiya Petulus otinggalemo do tampatoo tukon 
ampakon doi tampat bailong. 

18 Modoakon dowa-dowa tealimo kokakacauwan doi antala 
suludadu-suludadu pototoolino. Yanila pusing tuuno oila komo 
teali manganai doi Petulus. 19 Maka Helodes mosumbolii mian 
moumboliiyo Petulus, bai yanila aki namoola pososuunggene 
yana. Jadi Helodes mapalentakene sulano suludadu-suludadu 
pototoolinodoo nasinadai maka nainakate. 

Sambuno lapa doiya Helodes ampakon doi Yudea tukon 
dungol moimoiya kolumbito doi Kaisalea. 

Helodes namatean 

20 Helodes nggimoliiyo tuuno komian doi Tilus tukon Sidon. 
Tobikon doiya yanila posinggat-singgat lubat momangadap doi 
yana. Tumbe-tumbeno yanila mangala noa doi Blastus, mo 
kapalaiyo Helodes nabatomundoan, sulano yana naala doi 
yanila. Doibundu yanila ampakono mangadap doi Helodes, 
maka kabiyo podame, sabab konapoo lipu tolongo moinikene 
kokinaan doi Helodes nalipu. 

21 Daano kooloyo meeng mo lapamo tinantukon, Helodes 
pakeyo kona pakean batomundoan maka osulang doi kulusii 
tukon tambuuno bapidato doi nalayat salaano. 22 Layat mo 
daanon mo mondongoliidoo nggele-nggeleamon, “Naiya pilogot 
alalo, bolikon banggapi alalo!” 23 Doiya kosinggatoo koidan 

Temeneno namalaekat tapiyo Helodes, sabab yana aki naanggayo 
ko Mian Bisa. Helodes kinaan ngganggalang maka mate. 

24 Jadi ko Mian Bisa nabantilan momeeng pololokon 
tololongol tukon pololokono bukuan. 

25 Sambuno lapa Balanabas tukon Saulus alapayo konapoo 
limang, yanila abalimo doi Yelusalem tukon babayo Yohanes 
Malakus polaing-laing yanila. 

Balanabas tukon Saulus pinili tukon sinumbolii 

1 | ^ Doi jemaat Antiokhia lalomo daano konabi-nabi 
U tukon gulu-gulu, doiyamo Balanabas, Simeon mo 
tinotumaikon Mopook, Lukius luwedoi Kilene, Menahem 
napiniala posinggat-singgat Helodes, tukon Saulus. 2 Salataa 
yanila daano mobakaleda doi Temeneno tukon bapuasa, Mian 
Bisa Na Loh bantil doi yanila, “Popiliyomo Balanabas tukon 
Saulus motuuk doi yaku, sulano yanila nalimange kolimang mo 
lapamo yaku tantukene motuuk doi yanila.” 

3 Sambuno yanila bapuasa tukon sambeang yanila abese kopai 
limano doi Balanabas tukon Saulus maka yanila sumboliiyo 
yanila luaila. 


Doi Siplus 

4 Tobikon inosumbolii Mian Bisa Na Loh, Balanabas tukon 
Saulus lengget taus doi Seleukia. Doi Seleukia yanila talabut 
doi togong Siplus. 5 Salataa polong doi Salamis, yanila 
babotilanggene ko Mian Bisa nabantilan doi Yahudi miano 
nabonua kaleda. Yohanes Malakus tomboniiyo yanila doi yanila 
naampakonan lalomo. 

6 Posaapon do togongoo yanila ompokoniiyo polong doi 
Pafos. Indaa yanila pososuung tukon komeeng ko Yahudi 
miano, kosambuno Bal Yesus. Yana meeng komian modaano 
kona motoiyan mo akuiyo kobutongo nabi. 7 Selgius Paulus, 
gubelnul doi togongoo yana posobat tukon Bal Yesus. 
Gubelnuloo daano meeng komian mo pandoi tukon bijaksana. 
Yana uange Balanabas tukon Saulus sabab yana yase 
mondongolii Mian Bisa nabantilan. 8 Bai Balanabas tukon Saulus 
Elimas tumbak-tumbak do pandoidoo motoiyan, sabab Elimas 
(doiyamo kosambuno doi silingan Yunani lalomo) kakaate sulano 
do gubelnuloo inai napolong mangangga doi Yesus. 9 Bai Saulus 
- mo binantil koidan Paulus - kinuasaimo Mian Bisa Na Loh, 

tobikon yana mbalenge do mopandoidoo motoiyan, 10 maka 
bantile, “Eh bakokolii tuuno, pau molokis! Ikoo musu doi 
sasaibino komo monondok. Bulaando ikoo moaki muyase tade 
molusayo ko Mian Bisa natetel sulano nasalamatene kobanggapi? 
n Budodoiya kitayo, Temeneno ukume ikoo! Ikoo naikon teali 
piit, polong ikoo aki mumoola mokita oloyo panano koidan doi 
soisik kotembo.” 

Doiya kosinggatoo koidan Elimas lasaiyo daano kobunom mo 
mopook motombukiyo komatano, tobikon yana ampakon nggaa- 
nggaam moumbolii mian motanda-tandane yana. 12 Salataa do 
gubelnuloo kitayo oila komo lapamo teali, yana manganggamo 
doi Yesus; sabab yana masaingding tuuno naikon kootunggul 
tentang Temeneno. 


Doi Antiokhia, Pisidia 

13 Doi Pafos, Paulus tukon tula-tulano talabut doi Pelga 
doi Pamfilia. Idoo Yohanes Malakus otinggale yanila, maka 
abali doi Yelusalem. 14 Doi Pelga, yanila banggadudulkene kona 
poampakonan doi Antiokhia Pisidia, doibundu doi oloyo Tadean 
yanila ampakon osulang doi bonua kaledaan lalomo. 15 Sambuno 
Musa na Buku tukon Nabi-nabi na Buku binasakono, gulu- 
gulu jemaat sumboliiyomo komian momansadai doi Paulus 
tukon tula-tulano, “Utus-utus, kalu Utus daano komu otunggul 
motuuk doi mian nia, yo pelenggenemo domu otunggul.” 
16 Paulus kokondong, maka tidekene kolimano mebee paloosan, 
doibundu bantile, 

“Utus-utusonggu bangsa Islael tukon utus-utus mo bailonggon 
naimbaa mo taat doi Mian Bisa! Soba polengele yaku: 17 Mian 
Bisa bangsa Islael lapamo piliyo kotumbunggita, tukon tealikene 
naiya bangsa nia bangsa mo babasal salataa yanila dungol 
doi Mesil buno mian molulubaton. Doibundu tukon kuasa mo 
babasal Mian Bisa babayo yanila tobuat doi Mesil. 18 Yana 
tanaang telhadap yanila nakokubai doi padang lalomo sangkap 
kolono kotaum kona kalumbit. 19 Pitu kobangsa yana momanase 
doi lipu Kanaan sulano naobos-obosikene do lipudoo doi bangsa 

Islael nateali yanila nalipu. 20 Sasaibino doiya banggadudul 
sangkap kosakato lima kolono kotaum. 

Sambuno lapa kobangobosan do lipudoo Kanaan, Mian 
Bisa beekene doi yanila kohakim-hakim. Hakim doibundu 
doiyamo Nabi Samuel. 21 Doibundu yanila mangkabi meeng 
kotomundo. Mian Bisa beekene doi yanila Saul Kis napau 
luwedoi suku Benyamin sulano nateali yanila natomundo 
sangkap kolono kotaum kona kalumbit. 22 Sambuno Mian Bisa 
beletiyo yana doi nabatomundoan, Mian Bisa bingkate koidan 
Daud teali yanila natomundo. Tukon naiyamo ko Mian Bisa 
nabinantil tentang Daud, ‘Yaku lapamo laate Daud Isai 
napaudoo mo sanaanggene konoanggu. Yana meeng komian 
mo lakukanggene daku mongiasan.’ 23 Luwedoi Daud doiyamo 
ko Mian Bisa namasadiakanano kobangsa Islael meeng ko 
Tomundo Pasalamat, pokakana mo lapamo paladandikene. 
Tukon Yesus yanamo ko Tomundo Pasalamatoo. 24 Akiyoon 
Yesus natambuune kona limang, Yohanes lapamo babotilanggene 
doi Islael miano sulano yanila nabadodoloon luwedoi yanila 
nalalim-lalim tukon sinau. 25 Tukon adukono pupus kona 
limang, Yohanes bantile doi mian, ‘Indee kai miano yaku nia 
manulut komuyu popalaat? Yaku bolikon domianoo komuyu 
mototooliyo. Poneneeke, do mianoo naikon lubat sambuno lapa 
yaku; tuuk mobukayo kona sapatu yaku aki namoola.’ 

26 Utus-utus katulunan Abalaham, tukon sasaibino Utus-utus 
komo bailonggon dimbaa mo taat doi Mian Bisa! Mian Bisa 
lapamo kapatuwo doi kita kobilita kasalamatanoo; 27 sabab 
komian mo dungol doi Yelusalem tukon yanila pamalenta- 
pamalenta aki napo toiyo baikon yanamo do pasalamatoo. 
Yanila aki namangalatikene konabi-nabi naotunggul mo 
binasakon samba-samba kooloyo Tadean, tobikon yanila ukume 
Yesus. Bai tukon lakukanggene mo buno doiya mangaanikene 
baikon oila komo tinantukon doi nabi-nabidoo tealimo. 28 Mau 
kai yanila aki namoola pososuunggene komeeng kokasalaan 
doi yana mo moola inukum tukon ukuman mate, bai yanila 
kabiyo doi Pilatus sulano yana inakate. 29 Tukon sambuno yanila 
okoobusemo kubaiyo sasaibino komo lapamo totulis doi Kitab 

13:20: Samb. 2:16, ISam 3:20 13:21: ISam. 8:5, 10:21 13:22: ISam. 13:14, 16:12, 

Moliyous lalomo tentang yana, yanila obulusene kobadano doi 
kayung sempang, maka inabos doi kibul lalomo. ^Bai Mian Bisa 
otuboiyo koidan doi namatean. 31 Doibundu moimoiya kooloyo 
kona kalumbit yana lubat okitakene kobutongo doi mian mo 
lapamo lubat tukon yana doi Galilea ampakon doi Yelusalem. 
Yanila doiyamo komo budodoo teali sakisii-sakisii motuuk doi 
yana doi Islael miano. 32 Jadi, budodoiya nia kami pelenggene 
kobilitadoo monondok doikoo: Oila komo Mian Bisa lapamo 
paladandikene doi tumbunggita, 33 doiya yana lapamo kubaiyo 
doi kita tukon naotuboiyo Yesus koidan doi namatean. Sabab 
doi Mazmul koluano lalomo daano mototulis, 

‘Ikoo daku Pau, 

doi oloyo nia yaku lapamo teali Tamamu.’ 

34 Mian Bisa lapamo otuboiyo koidan yana doi namatean. 
Budodoiya yana akimo naikon koidan natoupiyo komatean doi 
kibul lalomo. Tentang doiya langgedoo Mian Bisa bantile, 

‘Yaku naikon mebeekon doi komuyu teteba moliyous mo pasti 
naikon tinopati, 

mo lapamo kudandikene doi Daud.’ 

35 Bunomo lakon koidan doi ayat lalomo bailong nabinantilan, 
Tkoo aki naikon mubatadikene komu ata mo satiadoo 
nabooan doi kibul lalomo.’ 

36 Daud lapamo mate tukon kinibulo koidan posinggat-singgat 
tukon kotumbuno, sambuno lapa yana lakukanggene oila komo 
Mian Bisa nasinumboliikon yana kubaiyo. Daud badano lapamo 
manas kabus sasaibino. 37 Bai Yesus komo Mian Bisa otuboiyo 
koidan doi matean, Yesusoo aki namanas kabus. 38_39 Tobikon 
doiya Utus-utus, siokai komuyu potoiyo baikon luwe Yesus nia 
bilita tentang potolos lalim pinailukon doikoo; komuyu sio 
potoiyo baikon samba komian mo mangangga doi yana, inosodii 
doi sasaibino kolalim mo aki namoola inapusanggon luwedoi 
Mian Bisa napalenta-palenta Musa mo pelenggene. ^Doiyamo 
kosababpo komuyu sio popalatikanggene mono-monondok, inai 
napolong teali doi komuyu oila komo nabi-nabi nabinantil nia, 

41 ‘Popalatikanggene mono-monondok, eh komuyu komian mo 
yase batotulai! 

Komuyu naikon masaingdinggene, maka mate! 

Sabab doi lounu nia yaku daano mokubaiyo komeeng 
kolangge, 

komo komuyu susuumuyu aki naikon poanggayo, 
mau kai nadaano komian motalakanggene doi komuyu.’ ” 
42 Salataa Paulus tukon Balanabas otinggale do bonua kaledadoo, 
komian modaano doi bonua kaledaanoo, kabiyo yanila naabali 
koidan doi oloyo Tadean doi salaandoo, sulano natalakanggene 
nalobian banggadudul tentang do langge-langgedoo. 43 Sambuno 
lapa komianoo luwedoi bonua kaledaanoo, Paulus tukon 
Balanabas linoolaing doi badaang komian Yahudi tukon bangsa 
bailong mo lapamo usok agama Yahudi. Maka do lasul-lasuloo 
otinauwo yanila sulano yanila nabanggadudul basosinggalanggon 
doi Mian Bisa nakuasa. 

44 Doi oloyo Tadean salaandoo, adukon sasaibino komian doi 
kotadoo lubat momondongolii Temeneno nabantilan. 45 Salataa 
dopai Yahudi miano kitayo dopai mianoo mobadaang, yanila 
masakit konoano tuuno. Yanila totulaiyo Paulus tukon yanila 
bantayo sasaibino kona binantil. 46 Bai tukon lobian balani 
koidan Paulus tukon Balanabas basilingan banggadudul talang- 
talaangan. Yanila bantile, “Ko Mian Bisa nabantilan takainomo 
sio napinolonggon doi komuyu loolukon. Bai tobikon komuyu 
mo aki poyase talimayo, komuyu lapamo tantukene susuumuyu 
baikon komuyu aki namoola mantalima tuboan mobisa tukon 
posidutukon. Tukon budodoiya kami otinggale komuyu tukon 
ampakon doi bangsa bailong. 47 Sabab naiyamo ko Temeneno 
napalenta doi kami; Temeneno bantile, 

‘Yaku lapamo tantukene komuyu moteali meeng komadialan 
doi bangsa bailong mo bolikon Yahudi, 
sulano komuyu polubatene kokasalamatan doi posaapon 
kodunia.’ ” 

^Doi singgatoo kobangsa bailong mo bolikon Yahudi 
molengele doiya, yanila sanaang tuuno, maka nggaa-nggaale ko 
Temeneno nabantilan. Tukon domianoo mo lapamo Mian Bisa 
tantukene sulano namalaat tuboan mobisa tukon posidutukon, 
do mianoo anggayo. 

49 Ko Temeneno nabantilan tololongolo doi yayaa doi 
posaapon doi lipudoo. 50 Bai kosambu-sambu doi kotadoo 
tukon boi-boine moluwe golongan mian motatandak matakutene 


13:41: Hab. 1:5 13:47: Yes. 42:6, 49:6 

ko Mian Bisa, Yahudi miano gololiiyo. Yanila osumbete 
kopomusuan doi Paulus tukon Balanabas, tukon siikayo yanila 
luaila luwedoi lipudoo. 51 Maka do lasul-lasuloo otipasene 
koambata doi ainoila doi mianoo salaano doiya buno meeng 
kotondoon, maka ampakon doi Ikonium. 52 Pololaing-pololaing 
doi Antiokhia laba tuuno tukon kinuasaimo Mian Bisa Na Loh. 

Doi Ikonium 

A A Paulus tukon Balanabas toupiyo kolangge mo pokakana 
doi Ikonium. Yanila ampakon koidan doi Yahudi 
miano nakaledaan tukon basalita idoo mobuno doiya tobikon 
badaang ko Yahudi miano tukon mobolikon Yahudi miano teali 
mangangga doi Yesus. 2 Bai ko Yahudi miano mo aki nayase 
mangangga asute komian mobolikon Yahudi, tobikon kubaiyo 
yanila mosikitene komian mangangga doi Yesus. 3 Tobikon doiya 
Paulus tukon Balanabas dungol malumbit idoo. Tukon doi 
napo balanian yanila basilingan manganai Temeneno. Maka 
ko Temeneno bukutiikanggene baikon yanila nabilita tentang 
namaasi doiya bisa; yana beena doi yanila kuasa sulano 
napo kubaiyo kuasa mominasaingdinggon tukon langge-langge 
modeikon lobo. 4 Bai komian doi kotadoo pototonggulung meeng 
tukon bailong; daano komo ala doi Yahudi miano tukon daano 
komo ala doi lasul-lasuloo. 

5 Maka ko Yahudi miano tukon kona posambu-sambu po- 
singgat-singgat tukon mian-mian mobolikon Yahudi pomeenggon 
sulano naposakisaayo tukon napo sakule batu do lasul-lasuloo. 
6 Bai dopai lasul-lasuloo toiyo do ndondoongoo, maka yanila 
dampas doi Listla tukon Delbe, doiya kota-kota doi Likaonia, 
tukon doi lipu naponggaupan. 7 Indaa yanila babulitakanggene 
koidan do Bilitadoo Monondok. 

Doi Listla tukon Delbe 

8 Doi Listla daano komeeng komala-malane mo lapit koaino 
salataa nasinuungan, tobikon yana aki nasidutu biasa amba- 
ambakon, sabab koaino todudul muyuk. 9 Mianoo osulang 
indaa mondongolii Paulus mobasilingan. Paulus kitayo baikon 
do mianoo anggayo tukon tobikon doiya yana moola 
tinangalinggon. Maka Paulus mbalenge yana, 10 tukon alalo mo 

babasal Paulus bantile, “Kokondong kokoloyos!” Mianoo osuut 
kokondong maka ambakon. n Salataa komian badaang kitayo 
oila komo lapamo Paulus kubaiyo, yanila toloukon doi silingan 
Likaonia lalomo, “Pilogot-pilogot lapamo obulus doi dunia 
tukon banggapi butongo.” 12 Maka Balanabas yanila sombuikene 
Zeus, tukon Paulus yanila sombuikene Helmes, sabab yanamo 
komo basilingan. 13 Imam Pilogot Zeus, kopopialungo tangabos 
doi salaano, lubat momababa saapi-saapi langgilo tukon bunga- 
bunga doi kota tataapono babasal. Yana yase malaing tukon 
mian badaangoo momososubakon sosuba doi lasul-lasuloo. 

14 Salataa Balanabas tukon Paulus ndongoliiyo oila komo do 
mianoo yase kubaiyo, yanila bea-beake yanila napakean maka 
yanila obuleng doi mianoo mobadaang tanga-tangano, maka 
nggeleamon, 15 “Eh, bulaando komuyu mokubaiyo naiya? Kami 
naiya banggapi koidan pokakanamo Utus! Kami daano naimbaa 
sulano babilitakene ko Bilita Monondok doi komuyu sulano 
komuyu potinggale kolangge-langge mo akiyo kogunano nia 
tukon polubat doi Mian Bisa mo tubo, motealikene kotimbu 
tukon buta tukon tobun tukon sasaibino komo daano doi 
lalomo. 16 Doi tembo mo lapa ko Mian Bisa batadikenemo 
kobangsa-bangsa motubo naloingiyo kona mongiasan yanila 
suwe-suwele. 17 Bai yana aki natoliminggene momebee bukutii- 
bukutii tentang kobutongo, doiyamo tukon mongkubaiyan ko- 
kubai momonondok. Yana beekene doi komuyu koudan luwedoi 
timbu tukon polangge kinanggikon hasilo doi tembono. Yana 
beena kinaan doi komuyu tukon sanaanggene konoamuyu.” 
18 Bai tukon do bantil-bantilanoo daano maaling koidan do lasul- 
lasuloo napantane do mian-mianoo mososubakon sosuba doi 
yanila. 

19 Moimoiya ko Yahudi miano mo lubat doi Listla luwedoi 
Antiokhia doi Pisidia tukon luwedoi Ikonium pangaluiyo komian 
mobadaangoo tobikon do mianoo mobadaang alamo doi yanila. 
Yanila sakule Paulus tukon batu, doibundu keete yana doi kota 
tonggulungo. Yanila aanggene yana lapamo mate, 20 bai salataa 
dopai mianoo mo mangangga idoo kokondong potikunggon, 
yana bangun tukon usok abali doi kota. Modoakon yana tauso 
doi Delbe polaing-laing Balanabas. 


14 : 15 : Tob. 20:11, Saad. 146:6 

Paulus tukon Balanabas abali doi Antiokhia 

21 Doi Delbe, Paulus tukon Balanabas babilitakene do Bilita 
Monondokoo tukon madaang komian moteali mangangga doi 
Yesus. Lapa doiya yanila abalimo doi Listla, doibundu doi 
Ikonium, maka doi Antiokhia doi Pisidia. 22 Doi kota-kotadoo 
yanila ekeenggele Yesus napololaing-pololaing noano tukon 
otinaukene do pololaing-pololaingoo natataap mangangga doi 
Yesus. “Kita sio nabadaang kosakisaa nda tinoupi loolukon, 
maka nasodo kita toupiyo kosanaangan doi Mian Bisa na 
Dunia Boolu,” bunomo doiya do lasul-lasuloo naotunggukanano 
doi Yesus napololaing-pololaing doi kotadoo. 23 Tukon samba- 
samba kojemaat, Paulus tukon Balanabas mongoduduk katua- 
katua tuuk doi jemaatoo. Maka tukon sambeang tukon bapuasa, 
yanila salakanggene katua-katuadoo doi Temeneno komo yanila 
mo anggayomodoo. 

24 Sambuno doiya Paulus tukon Balanabas banggadudulkene- 
mo kona ampakonan yanila loloiyo kolipu Pisidia tukon polong 
doi Pamfilia. 25 Tukon sambuno lapa yanila babilitakene ko Mian 
Bisa nabantilan doi Pelga, yanila ampakono doi Atalia. 26 Luwe 
idoo yanila talabut koidan doi Antiokhia. Doiyamo kota tampat 
yanila loolukonoo nasinalaakanggonan doi maasi Mian Bisa, 
sulano yanila nalimange kolimang mo budodoiya lapamo yanila 
okoobuse. 

27 Salataa polong doi Antiokhia, yanila pototongikene 
koanggota-anggota jemaat idoo, maka basalitakene sasaibino 
oila komo lapamo Mian Bisa kubaiyo lolo doi yanila. Yanila 
basalitakene koidan manganai bulaando ko Mian Bisa molapamo 
mobuka loloon sulano komian mobolikon Yahudi mangangga 
doi Yesus. 28 Doi kotadoo Paulus tukon Balanabas dungol 
malumbit tukon mian mangangga. 

Kombulan doi Yelusalem 

Moimoiya komian moluwedoi Yudea lubat doi An- 
tiokhia tukon yanila otunggule komian momangangga 
doi Antiokhiadoo baikon kalu yanila aki nasinunat loloiyo 
Musa naatulan, yanila aki namoola sinalamaton. 2 Paulus 
tukon Balanabas bantayo tuuno dopai mianoo napandapat. Doi 

napupusan tinantukanggon sulano Paulus tukon Balanabas tukon 
moimoiya komian bailong moluwedoi Antiokhia ampakon doi 
Yelusalem sulano pobisalaikene masaaladoo tukon lasul-lasul 
tukon katua-katua indaa. 

3 Anggota jemaat doi Antiokhia antekene yanila polong doi 
kota tonggulungo, doibundu yanila ampakono loloiyo kokota 
Fenesia tukon Samalia. Indaa yanila basalitakene bulaando 
komian mobolikon Yahudi lapamo salakanggene kobutongo 
doi Mian Bisa. Do bilitadoo tutuu laba-labakene komian 
mo mangangga idoo. 4 Salataa yanila polong doi Yelusalem, 
yanila tinalima tukon monondok doi jemaat, tukon doi lasul- 
lasul tukon katua-katua. Maka yanila basalitakene doi mianoo 
tentang sasaibino oila ko Mian Bisa mo lapamo kubaiyo doi 
yanila. 5 Bai moimoiya komian motongusokon Falisi miano mo 
manganggamo, kokondong tukon bantile, “Mian bangsa bailong 
komo lapamo manganggadoo sio nasinunat tukon sabole-bole 
sio naloloiyo Musa naatulan.” 

6 Maka lasul-lasul tukon katua-katua pototongi sulano 
napo bisalakene doiya masaaladoo. 7 Malumbit tuuno yanila 
napobeean pikilan. Doi napupusan Petulus kokondong tukon 
bantile, “Utus-utus! Komuyu susuumuyu toiyo baikon moimoiya 
kotembo mo lapa Mian Bisa piliyomo yaku luwedoi antala 
komuyu sulano babilitakene ko Bilita Monondokoo doi mian 
mobolikon Yahudi, sulano yanila molongol tukon anggayo. 
8 Tukon Mian Bisa komo toiyo kobanggapi noano lapamo 
otudoikene baikon yana talimayo yanila; yana otudoikene 
do langgedoo tukon beekene doi yanila ko Mian Bisa Na 
Loh bunomo komo lapamo beekenemo doi kitadoo koidan. 
9 Mian Bisa aki naposasalakene kita tukon yanila. Mian Bisa 
kokoliyousio yanila noano, sabab yanila manganggamo. 10 Ah, 
oila kosababpo komuyu moyase tumbokiiyo ko Mian Bisa 
budodoiya tukon mebee meeng kokawajipan doi napololaing- 
pololaing nia, sabea kai kotumbunggita tukon kita susuunggita 
koidan aki namoola molaksanakanggene? 11 Kona bisaan, kita 
anggayo tukon kita sinalamaton tobikon Yesus namaasi doi kita; 
bunomo koidan yanila.” 

12 Maka tademo yanila sasaibino mo pototongi idoo. Doibun- 
du yanila ndongoliiyo Balanabas tukon Paulus mobasalitakene 

koidan sasaibino kokuasa-kuasa mominasaingdinggon tukon 
langge-langge mobolikon lobo ko Mian Bisa mo lapamo kubaiyo 
lolo doi yanila doi antala mian-mian bangsa bailong mo 
bolikon Yahudi. 13 Sambuno yanila lapa mobasalita, Yakobus 
bantile, “Utus-utus! Soba pondongoliiyo yaku. 14 Simon sodo 
lapa talangkanggene bulaando ko Mian Bisa doi tumbeno 
natudoikanano kona palahatian doi mian mobolikon Yahudi, 
tukon makisuut mopili luwedoi yanila mian bailong komo naikon 
teali namian. 15 Doiya pokokonoi tukon komo lapamo doi nabi- 
nabi tantukene. Sabab daano mototulis buno naiya, 

16 ‘Lapamo doiya yaku naikon lubat koidan,’ Temeneno bantile, 

‘yaku naikon bangune koidan Daud nabonua mo lapamo 
molopo, 

tukon okindendeke kona molopoan, 

tukon ekekendenge koidan; 

17 sulano sasaibino komian labinodoo umboliiyo ko Temeneno, 

posinggat-singgat sasaibino kobangsa bailong mo bolikon 
Yahudi mo lapamo yaku uange sulano nateali kumian.’ 

Bunomo doiya ko Temeneno nabantilano, 18 komo lapamo 
pailukene doiya langgedoo salataa doi looluk.” 

19 “Jadi manulut kupalaat,” Yakobus nabantilano, “kita 
aki namoola kubaiyo susa komian mobolikon Yahudidoo mo 
salakanggenemo kobutongo doi Mian Bisa. 20 Bai kita sio nda 
motulis sulat doi yanila tukon otinauwo yanila sulano yanila 
naaki nakaane kokinaan monajis mo lapamo sinosubakon 
doi bapilogotan, kai makaan iyayon sailo motokoot mate, 
kai makaan sau. Tukon koidan sulano yanila nadedeenggene 
kobutongo luwe kokubai-kokubai mo lokis. 21 Sabab Musa 
naatulan lapamo salataa looluk binasakon doi samba-samba 
kooloyo Tadean doi bonua-bonua kaleda, tukon binabilitakon 
doi sasaibino kokota.” 

Sulat doi bangsa-bangsa bailong mo lapamo mangangga 

22 Lasul-lasul tukon katua-katua, posinggat-singgat tukon sasai- 
bino koanggota jemaatoo putusemo sulano napo mopomolilik 
moimoiya komian doi yanila komo naikon sinumbolii doi 
Antiokhia polaing-laing Paulus tukon Balanabas. Maka yanila 
lilike Silas tukon Yudas mo sinombuikon koidan Balsabas. 

Pilogot-pilogot timbalango ( 15:20 j 


Namian nia luaila daano kai mian mo talakamuka doi antala 
mian mangangga doi Yelusalem. 23 Polaing-laing tukon do bito- 
bitodoo yanila makapatu koidan meeng kosulat kona bantilano 
buno naiya, 

“Doi sasaibino utus-utus mo luwedoi bangsa bailong mo 
bolikon Yahudi, mo dungol doi Antiokhia, Silia tukon Kilikia. 
Komai salam, lasul-lasul tukon katua-katua, doiyamo poutus- 
utus. 24 Kami lengele daano komoimoiya komian luwedoi antala 
kami mo lapamo ampakon doi komuyu tukon mobanggabut 
tukon kubaiyo pusing komuyu tukon yanila naotunggul- 
otunggul. Bai kami aki mai sumboliiyo yanila molakukanggene 
doiya. 25 Doiyamo kosababpo kami lapamo po pikilikene 
tukon sasaibino satuju sulano molilik moimoiya komian tukon 
sinumbolii yanila lubat doikoo. Yanila naikon ampakon polaing- 
laing tukon Utus Balanabas tukon Paulus kami mo seange. 
26 Doi mian nia molua lapamo yanila bataanggene yanila butongo 
tobikon nda Temeneno Yesus Klistus. 27 Jadi, kami sumboliiyo 
Yudas tukon Silas doi Utus-utus. Yanilamo komo naikon 
mopelenggene susuungo secala bantilan doi komuyu kobilita mo 
totulis doi sulatia lalomo koidan. 28 Mian Bisa Na Loh lapamo 
satujuiyo - tukon kami koidan satuju - sulano komuyu inai 
pobinee limang-limang mo lobian motoong luwedoi limang- 

limang komo palaluu nia tolong: 29 inai pokaane kokinaan mo 
lapamo sinosubakon doi bapilogotan; inai pokaane sauno, inai 
pokaane koiyayon sailo mo tokoot mate, tukon podedeenggene 
kokokubai-kokubai mo lokis. Kalu komuyu dedeenggene 
kobutomuyu doi langge-langgedoo, komuyu lapamo kubaiyo 
kolangge mo monondok. Tolongo buno doiya, kinatauwan!” 

30 Sambuno palamisi, yanila mo sinumboliidoo tauso doi 
Antiokhia. Indaa yanila uange sasaibino koanggota jemaat 
napototongi maka pelenggene do sulatoo. 31 Salataa do anggota 
jemaatoo basayo do sulatoo, yanila sanaang tuuno do sulatoo 
antoko mo hibule yanila noano. 32 Yudas tukon Silas, mo 
daano kai nabi koidan, malumbit kona pobasalitaiyan tukon 
utus-utus mo manganggamo doi Antiokhiadoo sulano mebee 
dolongan tukon kakabalanian doi yanila. 33 Sambuno Yudas 
tukon Silas dungol indaa moimoiya kooloyo, komian mangangga 
doi Antiokhiadoo kapatuwo yanila abali tukon sumboliiyo yanila 
mopelenggene kosalam doi mo sumboliiyo yanila. [ 34 Bai Silas 
putusemo sulano tataap dungol doi Antiokhia.] 

35 Paulus tukon Balanabas koidan dungol moimoiya kooloyo 
doi Antiokhia. Indaa yanila bangotunggul tukon babilitakene ko 
Temeneno nabantilan polaing-laing tukon mian badaang bailong. 


Paulus tukon Balanabas pobabandakon 

36 Aki namalumbit doibundu Paulus bantile doi Balanabas, 
“Mai kita abali molubotiiyo koutus-utus mo manganggamo doi 
Yesus doi sasaibino kokota-kota molapamo kita babilitakene 
ko Temeneno nabantilan; sulano kita nda kitayo bulaando 
kondondoongo yanila.” 37 Balanabas yase babayo Yohanes 
Malakus, 38 bai Paulus lasaiyo aki namonondok mobabayo 
Malakus, mo aki nayase balimang polaing-laing tukon yanila 
tukon mootinggale yanila doi Pamfilia. 39 Maka Paulus tukon 
Balanabas ponggeeleki tuuno tobikon doi napupusan yanila 
pobabandakon; Balanabas alayomo Malakus tukon talabuto 
tukon yana doi Siplus. ^Paulus piliyo Silas maka lengget 
tukon yana sambuno utus-utus doi Antiokhiadoo salakanggene 
yanila doi Temeneno namaasi. 41 Yanila boilingiyo ko Silia tukon 
Kilikia; indaa yanila ekeenggele koanggota-anggota jemaat. 

Timotius malaing Paulus tukon Silas 

Paulus banggadudulkene kona ampakonan doi Delbe, 
JLvr doibundu doi Listla. Idoo daano komeeng komian 
Yesus napololaing kosambuno Timotius. Kotinano meeng ko 
Yahudi miano, mo lapamo mangangga doi Yesus bai kotamano 
Yunani miano. 2 Doi antala mian mangangga mo dungol doi 
Listla tukon doi Ikonium, Timotius totingonii buno meeng 
komian mo monondok. 3 Paulus yase sulano Timotius namalaing 
tukon yana; tobikon doiya yana sunate Timotius. Yana 
kubaiyo doiya, sabab ko Yahudi miano doi lipudoo sasaibino 
toiyo baikon Timotius tamano meeng ko Yunani miano. 4 Doi 
samba-samba kokota komo yanila lubotiiyo, yanila polongikene 
doi mianoo mo anggayo kokaputusan-kaputusan mo lapamo 
tinantukanggon doi lasul-lasul tukon katua-katua doi Yelusalem. 
Yanila otinauwo koutus-utus mo lapamo manganggadoo sulano 
natulutiyo do atulan-atulanoo. 5 Maka anggota-anggota jemaatoo 
sosuungi bukuan konapoo iman, tukon samba-samba kooloyo 
pololokon sosuungi koaito. 

Doi Toloas: Paulus mongkita meeng kopokita 

6 Mian Bisa Na Loh aki napataikene Paulus tukon Silas 
mobabilitakene ko Mian Bisa nabantilan doi plovinsi Asia. Jadi 
konapoo ampakonan yanila banggadudulkene doi kabupaten 
Fligia tukon Galatia. 7 Salataa polong doi palabatasan Misia, 
yanila toitambenge usok doi plovinsi Bitinia, bai Yesus Na 
Loh pantane yanila moampakon indaa. 8 Jadi yanila lupaiyo 
ko Misia tukon banggadudul doi Toloas. 9 Dopopookoo, doi 
Toloas, Paulus mongkita meeng kopokita. Doi pokitadoo lalomo 
yana kitayo komeeng ko Makedonia miano kokondong doi 
salaano maka kabiyo tukon tutuu sulano yana naampakon doi 
Makedonia sulano natulungiyo yanila. 10 Sambuno Paulus malaat 
do pokitadoo, kami banggadudul batotobo sulano ampakon 
doi Makedonia. Sabab tukon yakin kami mangala kasimpulan 
baikon ko Mian Bisa sumboliiyo kami babilitakene ko Bilita 
Monondokoo doi mian indaa. 

Doi Filipi: Lidia mangangga doi Mian Bisa 

"Kami otinggale ko Toloas tukon talabut banggadudul doi 
Samotlake, tukon modoakon doi Neapolis. 12 Luwe idoo kami doi 

Kota Filipi (16:12) 

Filipi, meeng kokota doi kacamatan tumbeno doi Makedonia. 
Filipi daano jajahan batomundoan Loma. Indaa kami dungol 
moimoiya kooloyo. 13 Doi oloyo Tadean kami ampakon doi 
paisu bibilo doi tonggulung kota tataapono babasal, sabab kami 
lasaiyo idoo daano kotampat sambeangan motuuk doi Yahudi 
miano. Maka kami osulang tukon basa-basalita tukon boi-boine 
mo popotongi doi tampatoo. 14 Meeng komeeng doi antala yanila 
daano kai padagang toik mobotiki manampal, kosambuno Lidia 
tukon luwedoi Tiatila. Yana mamaasikene ko Mian Bisa, maka 
ko Temeneno galakanggene konoano sulano yana natalimayo 
oilamo Paulus nainotunggukon doi yana. 15 Lidia tukon sasaibino 
kona bonua tumbuno sinaumo. Sambuno lapa sinau yana 
undange kami. Yana bantile, “Kalu Utus-utus lasayo yaku bisa- 
bisa molapamo mangangga doi Yesus, pomaimo pomoolo doi 
kubonua.” Maka yana kandatiyo sulano kami loingiyo kona 
kakabi. 


Paulus tinalunggu doi Filipi 

16 Daano kooloyo meeng salataa kami sodo ampakon doi 
tampat sambeangan, kami pososuung tukon meeng koboine; 
yana ata. Boinedoo inusoki ibiliis mo moola tantukene koka- 
dadian-kadadian komo naikon mo lubat. Tukon motantukene 
komian nanasib, boinedoo mebee kauntungan mo babasal doi 

mian natampat balimanganoo. ,7 Do boinedoo banggadudul 
mololainge Paulus tukon kami maka nanggele-nggeleamon, 
“Naiya pai mian nia Mian Bisa naata mobabasal! Yanila 
lubat sulano napailukene doi Utus-utus bulaando kocalano 
komuyu malaat salamat!” 18 Moimoiya kooloyo kona kalumbit 
do boinedoo banggadudul momeenggon nggele-nggeleamon buno 
doiya. Paulus lapus kona sabalan, maka yana mbalenge tukon 
bantile do lohdoo, “Luwe Yesus Klistus sambuno yaku bintekene 
ikoo tobuat doi boine nia!” Doiya kotembono koidan ibiliisoo 
otinggalemo do boinedoo. 19 Salataa domianoo nabalainggonan 
toiyo baikon kokasampatan yanila sulano namalaat doy lapamo 
lapus, yanila lakoyo Paulus tukon Silas, maka kinoot luaila 
doi labotan mangadap doi pamalenta. 20 Yanila mangadapene 
Paulus tukon Silas doi pamalenta-pamalenta Loma, doibundu 
yanila bantile, “Naiya pai mian-mian nia Yahudi miano. 
Yanila banggabut doi nda kota. 21 Yanila popitoikene komian 
nalakukanggene koadat kabiasaan komo pototonggulung tukon 
nda atulan-atulan, Loma miano. Kita aki namoola talimayo kai 
tulutiyo do adat kabiasaanoo!” 22 Dopai mianoo badaang tulut 
lobosiyo Paulus tukon Silas; tukon pamalenta-pamalenta beake 
kona pakean doi butongo doi lasuloo molua maka sumboliiyo 
komian monanale yanila luaila. 23 Salataa yanila lobiano tuuno 
konainanalan, yanila inusokon doi talunggu lalomo. Kokapala 
talunggu sinumbolii dagaiyo yanila tukon mono-monondok. 
24 Tobikon do palentadoo, kapala talunggudoo taane yanila doi 
talunggu kombiango mo atean tuuno, tukon yanila aino pinango 
doi balak. 

25 Uga-ugaate pintanga kopopook Paulus tukon Silas daano 
mosambeang tukon mananikene konggaa-nggaalano ko Mian 
Bisa. Mian motinaan bailonggon daano mondongoliiyo yanila 
momanani. 26 Sosinggoton teali koleali mo babasal tuuno, polong 
pandasi talunggudoo talalaing tounggot. Sasaibino kotalunggu 
tataapono tobuka tukon kolante-lante pokoot sasaibino komian 
motinalunggu toliat. 27 Kapala talunggudoo ngginggim tabangun. 
Salataa yana kitayo kotalunggu tataapono tobukamo, yana 
bubute kona bakoko doi salungo sulano nabangakate sabab yana 
aanggene komian motinalunggu lapamo obuleng sasaibino. 28 Bai 
Paulus nggeleamon kobu-kobukuan, “Inai mobangakate! Kami 
sasaibino daano naimbaa!” 

29 Kapala talunggudoo makabi lampu maka obuleng usok 

doi lalomo, tukon koidan lolondong yana tootuku doi Paulus 
tukon Silas salaano. 30 Doibundu yana babayo yana tobuat 
tukon bantile, “Tuan-tuan oila komo sio yaku kubaiyo sulano 
kusinalamaton?” 

31 Paulus tukon Silas timbiliyo, “Manganggamo doi Temeneno 
Yesus! Ikoo naikon salamat - ikoo tukon sasaibino komiari 
komo doi mubonua!” 32 Maka Paulus tukon Silas talakanggene 
ko Temeneno nabantilan doi kapala talunggudoo tukon doi 
sasaibino komian mo daano doi nabonua. 33 Doi popookoo 
tangano koidan, kapala talunggudoo babayo yanila maka 
kumesiyo yanila napakol-pakol. Maka yana tukon sasaibino 
komian komo doi nabonua banggadudul sinau. 34 Doibundu yana 
babayo Paulus tukon Silas doi nabonua tukon beena kaan doi 
yanila. Yana tukon sasaibino kona pulino sanaang tuuno sabab 
yanila budodoiya anggayo ko Mian Bisa. 

35 Modoakon dodowa, pamalenta-pamalenta Loma mosumbolii 
polisi doi talunggu sulano napelenggene kopalenta sulano Paulus 
tukon Silas nasinodii. 

^Kapala talunggudoo pailukene doiya langge-langgedoo doi 
Paulus. Yana bantile, “Tuan-tuan, pamalenta lapamo mebee 
palenta sulano osodiikene Tuan-tuan. Budodoiya Tuan-tuan 
moolamo pomule. Kinatauwan poambakono!” 

37 Bai Paulus bantile doi polisidoo, “Kami negala Loma 
miano. Aki napinalesa, kami lapamo binobokii doi mian 
badaang salaano tukon inusokon doi talunggu lalomo. Tukon 
budodoiya yanila sumboliiyomo kami ampakon tukon diam- 
diam? Kami aki mai yase! Pobintekene do pamalentadoo nalubat 
susuungo doi sumai mosodiiyo kami.” 

38 Polisidoo lapulkanggene doiya langgedoo doi pamalenta 
Loma. Salataa do pamalenta-pamalentadoo lengele baikon 
Paulus tukon Silas negala Loma miano, yanila tealimo matakut. 
39 Maka yanila ampakon doi Paulus tukon Silas momangkabi 
maaf, doibundu antekenemo yanila luaila tobuat doi talunggu, 
tukon mobabayo sulano yanila ampakon luwedoi kotadoo. 
40 Paulus tukon Silas otinggalemo do talunggudoo maka ampakon 
doi Lidia nabonua. Sambuno lapa yanila pososuung dopai mian- 
mianoo momangangga indaa, tukon mebee dolongan doi yanila, 
Paulus tukon Silas ampakono. 

Doi Tesalonika 

n Paulus tukon Silas banggadudulkenemo kona ampa- 
konan loloiyo ko Amfipolis tukon Apolonia maka 
polong doi Tesalonika. Indaa daano ko Yahudi miano nabonua 
kaleda. 2 Maka Paulus ampakono doi bonua kaledaanoo - 
pokakana komo biasa lakukanggene kalu daano komeeng 
kobonua kaleda Yahudi miano - maka posoboli pikilan 
tukon komian idoo manganai ayat-ayat Kitab Moliyous. 
Yana lakukanggene doiya tolu kooloyo Tadean potutuundu. 
3 Baladasalkan ayat-ayat doi Kitab Moliyous yana talakanggene 
tukon bukutiikanggene baikon ko Tomundo Pasalamat Mian 
Bisa mo paladandikene palaluu malaat sakisaawan tukon 
tubo koidan doi matean. “Yesus yaku mo babilitakene doi 
komuyudoo, yanamo ko Tomundo Pasalamat mo dinandikon,” 
Paulus nabantilano. 4 Moimoiya komian motealimo mangangga 
maka malaingo Paulus tukon Silas; bunomo koidan daano 
badaang ko Yunani miano komo matakut doi Mian Bisa, tukon 
badaang koidan koboi-boine motalakamuka. 

5 Bai ko Yahudi mian-miano masakit konoano. Yanila uange 
komian mo tolongo dombaa dombulo doi loloon-loloon tukon 
mobentuke kogolombolan panggabut. Maka yanila nggabute 
doi posaapon do kotadoo tukon libaiyomo komeeng komian 
manganggamo nabonua kosambuno Yason sulano umboliiyo 
Paulus tukon Silas, sabab yanila yase babayo Paulus tukon 
Silas doi tonggulung mangadap doi mian badaang. 6 Bai 
salataa yanila aki napososuunggene Paulus tukon Silas, yanila 
keete Yason tukon moimoiya komian mangangga bailong 
doi pamalenta-pamalenta mo balakuasa salaano doi kotadoo. 
Yanila nggeleamon, “Naiya pai mian-mian nia banggabut doi 
yayaa! Budodoiya mau konda kota linubotiimo yanila, 7 tukon 
Yason lapamo talimayo yanila doi nabonua. Yanila sasaibino 
akiyenggene kokatatapan-katatapan Tomundo Loma sabab yanila 
bantile baikon daano koidan kotomundo bailong kosambuno 
Yesus.” 8 Tukon do bantil-bantilanoo yanila kubaiyo komian 
badaang tukon pamalenta doi kotadoo teali matakut. 9 Maka 
dopai pamalentadoo sumboliiyo Yason tukon mian mangangga 
mo bailonggonoo mebeal doy tambo. Sambuno lapa doiya maka 
sodo yanila inosodiikon. 



398 


LASUL-LASUL SALITANO 17 


Doi Belea 

10 Doi popookoo dopai mian-mianoo momangangga modaano 
doi kotadoo sumboliiyo Paulus tukon Silas ampakon doi 
Belea. Sambuno polong idoo, Paulus tukon Silas ampakono 
doi Yahudi miano nabonua kaleda. n Kopai mian doi Belea 
pololokon tobuka kopai noano kalu baino mian doi Tesalonika. 
Tukon sanaang kopai noano yanila molengele kobilita tentarig 
Yesus, tukon samba-samba kooloyo yanila solidikiyo ko Kitab 
Moliyous sulano napo toiyo oilakai Paulus naotungguloo bisa. 
I2 Badaang doi antala yanila mangangga doi Yesus, tukon aki 
natolongo soisik koidan kopai Yunani miano motalakamuka, mo 
manganggamo; mau kai boine tukon kai malane. I3 Salataa ko 
Yahudi miano doi Tesalonika lengele baikon Paulus babilitakene 
koidan ko Mian Bisa nabantilan doi Belea, yanilakai lubat 
doi Belea tukon baloobu maka kubaiyo komian idoo tealimo 
susa. ,4 Mosobit-sobit koutus-utus doi Beleadoo antekene Paulus 
doi tobin bibilo, bai Silas tukon Timotius tataap dungol doi 
kotadoo. 15 Sambuno antekene Paulus polong doi Atena, utus- 
utusoo abalimo doi Belea tukon babayo koteteba moluwedoi 
Paulus sulano Silas tukon Timotius napotunduwo yana mosobit- 
sobit. 


Doi Atena 

16 Daano Paulus mototiiliyo Silas tukon Timotius doi Atena, 
konoano susa mokitayo do kotadoo moono tukon pilogot- 
pilogot. 17 Tobikon doiya doi bonua kaledaan, Paulus posoboli 
pikilan ko Yahudi miano tukon mian bailonggon komo 
sosubaiyo ko Mian Bisa idoo. Bunomo koidan doi labotan- 
labotan sasamba kooloyo yana posoboli pikilan tukon samba- 
samba komian komo daano idoo. ,8 Gulu-gulu alilan Epikulos 
tukon alilan Stoa ponggeeleki koidan tukon yana. Moimoiya doi 
yanila bantile, “Naiya mian nia oila kona tinoi? Kona pandoiyan 
tolongo soisik, bai yana tolongo badaang kona silingan!” 
Moimoiya komian bailong koidan bantile, “Buno langge yana 
babilitakene tentang dewa-dewa bangsa bailong.” Yanila bantile 
buno doiya, sabab Paulus basalitakene tentang Yesus tukon 
tentang natuboan koidan doi namatean. ,9 Maka yanila babayo 
Paulus doi pososuungan doi Bungkuko Aleopagus. Indaa yanila 
bantile doi yana, “Kami yase toiyo kootunggul boolu komo 

ikoo babilitakene. 20 Sabab ikoo kamukakene kolangge-langge 
molongol sosibong doi tolingainggami. Tobikon doiya kami 
yase toiyo komaanano.” ( 21 Sabab sasaibino komian doi Atena 
tukon mian moluba-lubaton mo dungol idoo yase tuuno akabuse 
konapoo tembo balasanaangan sulano napo molongol tukon 
basalita doi langge-langge mo boolu.) 

22 Doiya singgat Paulus kokondong doi mian badaangoo 
salaano mo bakombul doi Aleopagusoo, Paulus bantile, “Eh, 
Atena miano! Yaku kitayo baikon doi sasaibino kolangge 
komuyu tutuu baagama. 23 Sabab salataa yaku mbambakon 
potikunggon doi pokota nia tukon palatikanggene kotampat- 
tampat musambeangan, yaku kitayo koidan komeeng kotampat 
basosubakonan sosuba; doi tampatoo totulis, 'Doi Mian Bisa 
Moaki Natiningoni.’ Jadi ko Mian Bisa komuyu mososubaiyo 
bai aki potingoniiyo, yanamo komo yaku babilitakene doikoo. 
24 Ko Mian Bisa mo tealikene naiya dunia nia tukon sasaibino 
koantoko, doiyamo Temeneno mokuasaiyo kotimbu tukon buta. 
Yana aki nadungol doi bonua bapilogotan banggapi mokubaiyo. 
25 Yana koidan aki napalaluu potombonii doi banggapi, sabab 
yanamo komo beena tuboan tukon ansaangan tukon sasaibino 
kolangge doi banggapi. 26 Doi meeng kobanggapi yana kubaiyo 
sasaibino kobanggapi tukon sumboliiyo yanila modungoliyo doi 
posaapon kodunia. Yanamo koidan komo tantukene salataa 
doi tumbe, oila kotembono tukon inaando yanila moola tubo. 
27 Mian Bisa lakukanggene doiya, sulano yanila naumboliiyo 
yana. Boli-boliisi yanila napososuung tukon yana doi tembo 
napo umbo-umboliiyano. Bai kona tutuuwan ko Mian Bisa 
aki naodoon doi kita suwe-suwele. 28 Pokakana komo mian 
nabinantil, 'Kita tubo tukon- palabiyok tukon daano doi dunia 
nia tobikon yana nakakuasaan.’ Buno koidan komo binantil doi 
moimoiya komu tolosulat. Yanila bantile, 

'Kita sasaibino daanoon napau-pau.’ 29 Nah, sabab kita 
daanoon Mian Bisa napau-pau, kita aki namoola pokakanakene 
ko Mian Bisa buno pokakana kopatung mokinubai doi emas 
kai pelak kai batu mo kinubai manulut banggapi napandoiyan. 
30 Lounu nda bodoanoo, Mian Bisa lapamo toliminggene, bai 
budodoiya yana sumboliiyo sasaibino komian doi posaapon 
kodunia nabadodoloon doi nalalim-lalim. 31 Sabab yana lapamo 


17:24-25: ITomd. 8:27, Yes. 42:5, Kis. L. 8:47 

tantukene komeeng kotembo sulano naadiliyo komian sasaibino 
nai dunia nia tukon adil. Doiya tugasoo naikon linakukanggon 
doi meeng komian mo lapamo Mian Bisa piliyo tuuk doiya. 
Tukon sulano sasaibino komian anggayo, Mian Bisa lapamo 
otuboiyo koidan do mianoo doi namatean!” 

32 Salat aa dopai mianoo lengele tentang tuboan koidan 
sambuno lapa mate, daano doi yanila komo kokumbite Paulus. 
Daano koidan komo bantile, “Kami yase mondongolii Utus 
mobasilingan koidan manganai naiya langge nia.” 33 Maka Paulus 
otinggalemo do pototongianoo. 34 Bai daano doi yanila komo ala 
doi Paulus tukon mangangga doi Yesus, doi antalano: Dionisius, 
anggota majelis Aleopagus, tukon meeng koboine kosambuno 
Damalis, tukon moimoiya komian koidan. 

Doi Kolintus 

1 S Lapamo doiya Paulus otinggalemo ko Atena tukon 
AO ampakono doi Kolintus. 2 Idoo yana pososuung 
komeeng ko Yahudi miano kosambuno Akwila, kona lipu 
luwean doi Pontus. Akwila sodo lubat doi Italia tukon naboloki 
Pliskila. Yanila lubat doi Kolintus sabab Tomundo Klaudius 
sumboliiyomo sasaibino ko Yahudi miano tobuat luwedoi Loma. 
Paulus ampakon molubotiiyo yanila luaila, 3 maka dungol idoo 
tukon yanila tukon balimang polaing-laing yanila, sabab konapo 
mangambalan pokakana tukon Paulus, doiyamo mongkubai 
sabu-sabuwa. 4 Bai samba-samba kooloyo Tadean, Paulus 
ampakon basa-basalita doi bonua kaledaan sulano nakubaiyo ko 
Yahudi miano mau kai Yunani miano, naanggayo Yesus. 

5 Sambuno Silas tukon Timotius lubat doi Makedonia, Paulus 
gunakanggene sasaibino kona tembo sulano nabasalitakene 
kobilita moluwedoi Mian Bisa doi Yahudi miano baikon 
Yesus doiyamo ko Tomundo Pasalamat Mian Bisa mo lapamo 
paladandikene. 6 Bai tobikon komian banggadudul momeeng 
tantange tukon asalakene yana, maka Paulus tipase koambata 
doi napakean teali paloosan sulano ingotiikene yanila naikon 
kokasalaan yanila. Yana bantile, “Kalu komuyu silaka, 
musalamo susuumu! Yaku lapaasemo kolimanggu! Tambuun 
budodoiya yaku naikon ampakon doi mian mobolikon Yahudi.” 
7 Maka Paulus otinggalemo yanila tukon ampakon dungol doi 
bonua meeng mo pokopili do bonua kaledaanoo. Bonuadoo 
kotumbuno meeng komian mo bolikon Yahudi, bai yana 

sosubaiyo ko Mian Bisa. Mianoo kosambuno Titius Yustus. 
8 Bai Klispus, do bonuadoo kaledaan kapalano tukon sasaibino 
kona bonua tumbuno manganggamo doi Yesus. Tukon badaang 
koidan ko Kolintus miano bailonggon momolongol kobilita 
Paulus mo pelenggene, tukon yanila anggayo doi Yesus maka 
sinau. 

9 Daano kopopook meeng doi napokita lalomo, Yesus bantile 
doi Paulus, “Inaikai momatakut! Basilingan momeeng tukon 
inai motade. 10 Sabab yaku lolainge ikoo. Akiyo komeeng 
komian momoola kubaiyo ikoo lokis, sabab badaango komian 
nai kota nia daano kai kumian.” "Tobikon doiya Paulus 
dungol doi Kolintus meeng kotaum sembeleng kolumbito tukon 
otunggulkene ko Mian Bisa nabantilan doi yanila. 

12 Salataa Galio teali gubelnul Akhaya, Yahudi miano 
pomeenggon molawane Paulus tukon babayo yana doi 
pangadilan. 13 Yanila pelenggene kona potuduhan nia, “Naiya 
mian nia pangaluiyo komian badaang sulano nasosubaiyo ko 
Mian Bisa tukon kokubai mo pototonggulung tukon Musa 
naatulan!” 

14 Bunomo doiya Paulus natimbiliyano, Galio lapamo bantile 
doi mian-mian Yahudi, “Eh Yahudi miano! Kalu komo 
linakukanggon nia meeng kokasalaan kai kulokisan, takainomo 
kona tutuuwan yaku sio kusabal mondongoliiyo naiya mulapulan 
nia. 15 Bai naiya daano ponggeelekian manganai bantil-bantilan 
tukon sambu-sambu tukon poatulan-atulan susuumuyu! Jadi 
komuyu komo sio poalapayo. Yaku aki kumongulus langge- 
langge mobuno naiya!” 16 Maka Galio siikayo yanila tobuat. 
17 Maka yanila lakoyo Sostenes, kapala bonua kaledadoo, tukon 
nanale yana doi meda bangulusan salaano. Bai Galio aki 
namapaduli naikon doiya langgedoo. 

Paulus abali doi Antiokhia 

18 Sambuno lapa doiya Paulus daano modungol malumbit doi 
Kolintus. Doibundu yana bantile salamat tinggal doi mian-mian 
momangangga idoo, maka talabut tukon Pliskila maka Akwila 
doi Silia. Doi Kengklea, Paulus daluwo kona buuk mo lapamo 
batadikene teali bulusan sabab nakaul doi Temeneno. 19 Salataa 
polong doi Efesus, Paulus otinggalemo Pliskila tukon Akwila, 

maka usok doi bonua kaledaan tukon posoboli pikilan tukon 
Yahudi miano idoo. 20 Yanila kabiyo sulano yana nadungol lobian 
malumbit tukon yanila, bai yana aki nayase. 21 Mau kai nabuno 
doiya, singgatoo naikon naluwean, yana bantile, “Kalu Mian 
Bisa pataikene, yaku abali koidan dimbaa.” Sambuno lapa 
bantile buno doiya, yana luwemo doi Efesus. 

22 Salataa obulus doi Kaisalea, yana ampakon doi Yelusalem 
sulano namebee salam doi anggota-anggota jemaat idoo, maka 
banggadudul doi Antiokhia. 23 Sambuno dungol idoo moimoiya 
kolumbito, yana tauso koidan molubotiiyo kolipu Galatia tukon 
Fligia sulano naekeenggele komian mangangga naiman. 

Apolos doi Efesus tukon Kolintus 

24 Daano buno doiya, lubato kai doi Efesus meeng ko Yahudi 
miano kotosuungan doi Aleksandelia, kosambuno Apolos. Yana 
pandoi basalita tukon toiyo tuuno ko Kitab Moliyous antoko, 
25 tukon lapamo inotunggul sulano natoiyo kootunggul tentang 
Yesus. Maka tukon samangat mo lobi-lobian yana mongotunggul 
tukon teliti tentang Yesus, maka nasodo Yohanes nabasauwan 
kona tinoi. 26 Tukon nabalanian Apolos atambuune kona 
basalitaan doi bonua kaledaan tukon doiya singgat Pliskila tukon 
Akwila molongol naotunggul, yanila babayo yana doi bonua. 
Indaa yanila otunggukene doi yana tukon tapaat tuuno koidan 
tentang ko Mian Bisa natetel sulano nasalamatene komian 
lolo doi Yesus. 27 Doibundu Apolos makisuutiyo moampakon 
doi Akhaya. Maka ko mian-mian mo mangangga Yesus doi 
Efesus motulis sulat doi utus-utus mo mangangga doi Akhaya 
sulano yanila natalimayo Apolos. Tukon tembo Apolos lubat 
doi Akhaya, kona batulungian tokita tuuno balaguna doi mian- 
mian tobikon Mian Bisa namaasi lapamo mangangga doi Yesus. 
28 Sabab tukon nataanggaan tuuno, Apolos kalayo ko Yahudi 
miano doi pogaga-gagaiyan lalomo doi mian badaang salaano. 
Tukon yana bukutiikanggene tukon ayat-ayat doi Kitab Moliyous 
baikon Yesus kai ko Tomundo Pasalamat mo pinaladandikon. 

Paulus doi Efesus 

"I O Daano Apolos modaanoon doi Kolintus, Paulus daano 
ompokoniiyo kobabono doi lipudoo maka polong doi 
Efesus. Indaa yana pososuung tukon moimoiya komian mo 
lapamo anggayo doi Yesus. 2 Yana mansadai doi yanila, “Kai 

lapamo Utus-utus mantalima Mian Bisa Na Loh salataa komuyu 
anggayo doi Yesus?” 

Yanila timbiliyo, “Akiyoon. Bai kami aki mai sidutu molongol 
baikon modaano ko Mian Bisa Na Loh.” 

3 “Kalu buno doiya, tukon basauwan oilakai komuyu 
mosinau?” Paulus sadaikene. 

“Tukon Yohanes nabasauwan,” yanila timbiliyo. 4 Maka 
Paulus bantile, “Yohanes mansau mian sulano naokitakene 
baikon dopai mianoo lapamo badodoloon doi napolalim-lalim. 
Bai daano mobuno doiya koidan Yohanes pailukene ko Islael 
miano baikon yanila sio naanggayo doi mianoo naikon mo lubat 
doibundu tukon doi yanadoo, doiyamo Yesus.” 

5 Salataa yanila lengele doiya, yanila sinaumo luwedoi 
Yesus sambuno. 6 Tukon singgatoo Paulus abesemo kolimano 
doi yanila, Mian Bisa Na Loh kuasaiyomo yanila, maka 
yanila tambuuno mobasalita tukon silingan-silingan lalomo mo 
sosibong tukon pelenggene kobilita moluwedoi Mian Bisa. 
7 Koaito yanila sasaibino daano uga-ugaate songulo lua komian. 

8 Doi motoludoo kobituwon Paulus balanimo basalita bangga- 
dudul tukon doi mianoo doi bonua kaleda tukon ponggeeleki 
yanila sulano namolakene yanila tentang bulaando ko Mian Bisa 
nabapalentaan pokakana ko Tomundo. 9 Bai moimoiya doi antala 
do mianoo matikas konoano tukon aki nayase mangangga. 
Doi mianoo sasaibino mo pokombuli salaano yanila totulaiyo 
kootunggul manganai Mian Bisa natetel sulano nasalamatene 
kobanggapi mololo doi Yesus. Tobik^n doiya Paulus otinggalemo 
yanila, maka ampakon tukon Yesus napololaing-pololaing doi 
Tilanus nasikolaan lalomo. Idoo sasamba kooloyo yana posadai 
potimbili tukon mian-mian. 10 Yana lakukene doiya langgedoo 
banggadudul lua kotaum kona kalumbit polong sasaibino 
komian mo dungol doi plovinsi Asia, mau Yahudi miano mau 
kai doi bangsa bailong sasaibino molongol Yesus nabantilan. 

Skewa napau-pau 

11 Mian Bisa lakukene kokuasa mominasaingdinggon mo 
bolikon langge luwedoi Paulus. 12 Kalu lenso kai toik poboot 
Paulus oako mo biasa pakeyo binabakon doi mian momasakit, 
konapoo sakit tangalin tukon kosetan naloh tobuat doi yanila. 


19:4: Mat. 3:11, Mlk. 1:4, 7-8, Luk. 3:4, 16, Yoh. 1:26-27 

13 Daano komoimoiya kotalapu Yahudi miano ampakon doi 
yayaa, momosiika setan naloh-loh doi mian. Talapu-talapudoo 
soba-sobayo koidan mopakeyo Yesus sambuno sulano nasiikayo 
setannoo naloh-loh. Yanila bantile doi setan nalohdoo, “Luwe 
Yesus sambuno Paulus mo babilitakenedoo, yaku siikayo ikoo!” 
14 Meeng koimam kapalano daano kopitu kona pau malaneno, 
kosambuno Skewa, mo lakukene do langge-langgedoo mobuno 
doiya. 

15 Bai setannoo naloh bantile doi yanila, “Yaku tingoniiyo 
Yesus tukon mau Paulus yaku tingoniiyo, bai komuyu nia 
indee?” 

16 Maka do mianoo mo inusoki setan tobiil maka kakate 
yanila tukon ganaso tuuno polong yanila obuleng luwedoi 
bonuadoo tukon poko-pokolon tukon koidan talalau, sabab 
yanila napakean bineak doi yanila butongo. 17 Sasaibino ko 
Yahudi miano tukon bangsa bailong mo dungol doi Efesus 
lengele tentang do kadadianoo, maka yanila teali matakut. Maka 
Yesus sambuno momeenggon ngginaa-nggaal. 18 Badaang komian 
mo tealimo mangangga doi Yesus, lubat moakuiyo doi mian 
badaang salaano yanila nakokubai-kokubai doi lounu loolukon. 
19 Tukon yanila mo moola ampakonggene konamontoiyan guna- 
guna, yanila pototongikene konapo buku-buku tukon yanila 
suayo doi mian nabadaangan salaano. Do buku-bukudoo olino 
kalu pinosuungikon sasaibino koolino uga-ugaatene lima kolono 
koloon kodoy pelak. 20 Bunomo doiya tukon c.aladoo mo hebat 
tuuno ko Temeneno nabantilan momeeng tasabukon tukon 
momeeng bukuan kona pangalu. 

Nggalanggabutan doi Efesus 

21 Lapamo kadadian-kadadianoo, Paulus tataapenemo sulano 
naampakon doi Makedonia tukon Akhaya maka nabanggadudul 
doi Yelusalem. “Salataa lapamo indaa,” Paulus bantile, “yaku 
ampakon doi Loma koidan.” 22 Maka yana mobintokon lua 
komian doi napotombonii-potombonii, doiyamo Timotius tukon 
Elastus sulano naampakon doi Makedonia, modaano yana 
modungol moimoiya kooloyo koidan doi plovinsi Asia. 

23 Uga-ugaate doiya kosinggatoo kona tealian konggalangga- 
butan mo babasal doi Efesus sabab otunggul manganai doi 
Yesus. 24 Sabab doi kotadoo daano komeeng kotukang pelak 
kosambuno Demetlius, mo mongkubai dewa-dewa nabonua 

motuuk Dewi Altemis. Do mianoo nausaha lubatene kopanda- 
patan mo babasal doi napolimang-polimangoo. 25 Tobikon doiya 
yana mokombul napolimang-polimang tukon posinggat-singgat 
polimang-polimang tukang pelak bailong, maka nabantile, 
“Utus-utus! Utus toiyo baikon kita malaat pandapatan doi 
limang nia. 26 Budodoiya Utus lapamo kitayo tukon lengele 
susuungo oila Paulus nakinubaidoo. Yana bantile baikon dewa- 
dewa banggapi mo kubaiyo doiya takainomo bolikon dewa. 
Tukon yana lapamo malaat pandapatan mokubaiyo badaang 
komian mangangga naikon kona otunggul, bolikon tolongo 
naimba doi Efesus, bai kasikon posaapon kolipu Asia koidan. 
27 Kobahano doiyamo baikon naiya ndalimangia naikon malaat 
sambu molokis. Tukon bolikon tolongo doiya, bai tukon Dewi 
Altemis nabonua koidan naikon inanggon akiyo kotakoso tukon 
kona babasalan tinudo-tudongii; bai kai yana dewi mo sinosubai 
doi sasaibino komian doi Asia tukon posaapon kodunia!” 

28 Bunomo doiya dopai mianoo molengeledoo yanila noano 
tealimo moonas, maka yanila wowookon, “Tubo Altemis, 
dewi Efesus miano!” 29 Maka do nggabutanoo tebeaason 
polong doi posaapon kokota-kota. Doibundu golombolan 
panggalanggabutoo lakoyo Gayus tukon Alistalkus, doiyamo 
Makedonia miano mo lainge Paulus doi naampakonan, maka 
keete yanila doi stadiun kotadoo. 30 Paulus yase usok lolainge 
yanila, bai komian mo anggayomo Yesus indaa pantane yana. 
31 Moimoiya kopamalenta mobabasal doi plovinsi Asiadoo, mo 
posobat tukon Paulus, mobintokon mian mopailukene doi 
Paulus sulano yana aki naokitakene kobutongo doi stadiunoo. 
32 Daano mobuno doiya mian-mian mo pototongi doi stadiunoo 
lapamo tealimo nggabut. Daano komo nggele-nggeleamon buno 
naiya, daano komo nggeleamon buno doiya, sabab doi 
mian badaangoo badaang komo aki natoiyo, oila kosababpo 
yanila pototongi idoo. 33 Kosoobos doi mianoo aanggene 
Aleksandel kona poondosuuk, sabab yanamo komo Yahudi 
miano dudunggene doi muka. Maka Aleksandel mebee paloosan 
tukon limano sulano namangkabi nabinee todanan nabelayo 
kobutongo doi mianoo salaano. 34 Bai buno doiya yanila kitayo 
baikon yana Yahudi miano, yanila posinggat mowookon kabu- 
kabukuan, “Tubo Altemis, dewi Efesus miano!” 

35 Kona pupusan julu tulis doi kotadoo moola amankanggene 
do mianoo mobadaang. Yana bantile, “Efesus tumbuno! Samba- 

samba komian toiyo baikon Efesus kai kokota komo pialayo 
ko Dewi Altemis nabonua tukon batu moliyous mo otuwong 
luwedoi timbu. 36 Akiyo komeeng komian momoola bantayo 
do langgedoo. Tobikon doiya potademo tukon inai polakukene 
komeeng kolangge tukon ndia-ndia. 37 Naiya mian nia, komuyu 
babayo doi sumai bolikon yanila lapamo ndikuke kodewa 
nabonua kai tobikon yanila lapamo totulaiyo konda dewi. 38 Kalu 
Demetlius tukon dona polimang-polimangoo daano komeeng 
kona pangaduan moluwedoi meeng-meeng komian, tadikenemo 
yanila nababayo donapo ulusan doi pangadilan. Kopangadilan 
tobuka tuuk doiya tukon kopamalenta-pamalenta sidutu daano. 
39 Bai kalu daano koidan komeeng kolangge mo bailong komo 
komuyu moyase, doiya sio nainalapa doi lapat umum mo sah. 
40 Sabab oila komo teali oloyo nia moola silakaiyo kita. Kita 
moola nda tinudu mongkubai nggabutan, sabab kita akiyo 
komeeng konda alasan sulano nda obisakene naiya nggabutan 
nia.” 41 Sambuno mobantile sasaibino doiya, do julu tulis 
kotadoo sumboliiyomo do mianoo mobadaang namule. 

Paulus ampakon doi Makedonia tukon Yunani 

Salataa kondondoongo doi Efesus tanaango koidan, 
i/U Paulus kombule kojemaat tukon beena dolongan 
doi yanila. Doibundu yana mabantil kinatauwan dungolo 
maka yana banggadudulkene kona ampakonan doi Makedonia. 
2 Yana duutiyo kolipu-lipu Makedonia tukon mebee badaang 
kootunggul motuuk doi mian mo mangangga doi Yesus indaa 
sulano namebee dolongan doi yanila. Doibundu yana ampakon 
doi Yunani. 3 Tolu kobituwon kona kalumbit yana dungol indaa. 
Maka salataa yana daano mobato-batotobo talabut ampakon 
doi Silia, daano kobilita baikon ko Yahudi miano pomeenggon 
sulano naakateyo yana. Tobikon doiya yana putusemo sulano 
naabali lolo doi Makedonia. 4 Sopatel Pilus napau mo luwedoi 
Belea ampakon polaing-laing yana; buno koidan Alistalkus 
tukon Sekundus Tesalonika miano, tukon Gayus Delbe miano. 
Koidan Timotius, Tikhikus tukon Tolofimus, mian moluwedoi 
Asia. 5 Yanila lukoniyo kami maka totiiliyo kami doi Toloas. 
6 Sambuno lapa Lamekanano Loti Moakiyo ko Lagino, kami 
talabut tinggale ko Filipi. Sambuno lima kooloyo doibundu kami 
pokombuli koidan tukon yanila doi Toloas. Indaa kami dungol 
meeng kominggu. 

Napupusan Paulus nadutiyano ko Toloas 

7 Minggu popook kami pototongi sulano kaan posinggat 
socala mondoutusan, Paulus basa-basalita tukon komian, 
sabab namodoakon yana bapikilo molengget. Polong pintanga 
kopopook Paulus banggadudul basalita. *Doi kombiang babo 
lalomo, tampat mai pototongianoo, daano badaang koposi. 
9 Meeng kotabo kosambuno Eutikus osulang doi lolombong. 
Sabab Paulus aki natade-tade basilingan, do tabodoo tealimo 
pipiit tuuno polong yana tomboosokon doi lolombongoo, maka 
otuwong doi bilit luwedoi tingkat kotoluno. Tembo yanila 
nabingkatano, yana lapamo mate. 1# Bai Paulus obulus doi bilit, 
maka lubanggene kobutongo doi tabodoo maka nalebeke. Paulus 
bantile, “Inai mokhawatil, yana daanoon motubo!” "Doibundu 
Paulus liba koidan doi babo, maka namongobos-obos loti tukon 
kaan posinggat-singgat. Sambuno lapa kona kalumbit mobasalita 
tukon do mianoo polong dowa-dowa, Paulus lenggeto. l2 Komian 
badaang mobabayo mule do tabodoo tubo doi nabonua. Yanila 
lasayo sanaang tukon tohibul. 

Doi Toloas ke Miletus 

i:) Kami ampakon doi kapal maka talabut matailuk doi Asos 
sulano mai lobotiyo Paulus doi kapal idoo. Yana lapamo 
moatule buno doiya sabab yana naikon badombalaakon lolo 
bendal. 14 Sambuno pososuung doi Asos, Paulus soisobiton 
liba doi kapal maka kami talabut ko Metilene. l5 Luwe indaa 
kami talabut koidan, tukon modoakon polong doi tampat 
mo posasalaanggon tukon Khios. Lua kopopook kami polong 
doi Samos tukon modoakon koidan doi Miletus. 16 Paulus 
lapamo tataapkanggene sulano naaki nasapu doi Efesus, sulano 
inai nasakukene kotembo doi lipu Asia. Yana yase tuuno 
moso-mosobit polong doi Yelusalem doi oloyono kolamean 
Pentakosta. 

Paulus mabantil bantil-bantilan pobabandakonan doi Efesus 

17 Luwedoi Miletus Paulus makapatu teteba dombala Efesus 
sulano nakabiyo doi gulu jemaat indaa nalubat pososuung tukon 
yana. '"Sambuno yanila lubat, Paulus bantile doi yanila, “Utus- 
utus toiyo bulaando daku tuboan namalumbitan nia doi antala 
komuyu salataamo oloyo tumbeno yaku lubat doi Asia. 19 Tukon 

napependean konoanggu tukon namadaangan komatanggu 
paisuno, yaku balimang tuuk Temeneno doi sakisaawan tanga- 
tangano komo yaku toupiyo sabab tetel lokis doi Yahudi miano. 
20 Utus toiyo baikon yaku aki kumata-matakut mobontiikene 
doi utus-utus oila komo balaguna doikoo. Yaku mongotunggul 
komuyu doi pososuungan-pososuungan mobadaang komian doi 
bonua-bonua. 21 Mau doi Yahudi miano mau doi bangsa 
bailong yaku sidutu mebee poingotii sulano yanila badodoloon 
luwedoi yanila nalalim-lalim tukon lubat doi Mian Bisa, 
tukon namangangga doi Temeneno Yesus. 22 Diabudodoo sulano 
motaatiyo ko Mian Bisa Na Loh napalenta, yaku ampakon doi 
Yelusalem. Tukon yaku aki kutoiyo oilamo komo teali naikon 
doi yaku indaa. 23 Yaku tolongo toiyo baikon doi samba-samba 
kokota, ko Mian Bisa Na Loh lapamo tukon tegas mopailukene 
doi yaku, baikon yaku naikon inusokon doi talunggu, tukon 
naikon sakisaa. 24 Bai yaku aki kupopusinggon daku tuboan nia, 
asal yaku lapamo alapayo daku tugas nia Temeneno Yesus mo 
beekenemo doi yaku, tukon asal kusatia polong doi kutuboan 
napupusan tuuk basalitakanano ko Bilita Monondokoo tentang 
Mian Bisa namaasi. 

25 Yaku lapamo lubotiiyo Utus-utus sasaibino tukon lapamo 
babilitakene koidan tentang bulaando ko Mian Bisa nabapalen- 
taan mobuno Tomundo. Budodoiya yaku piki-pikikene akimo 
naikon nda pososuung koidan tukon Utus-utus. 26 Tobikon 
doiya tukon tegas yaku bantile doikoo doi oloyo nia 
baikon kalu daano doi antala komuyu komo silaka naikon, 
doiya bolikono kusala. 27 Aki nabiasa yaku dampas luwedoi 
kulimang sulano kutalakanggene doi komuyu sasaibino ko 
Mian Bisa natetel. 28 Siokai komuyu podagaiyo kobutomuyu 
tukon pobadagai kai koidan sasaibino koanggota jemaat mo 
lapamo Mian Bisa Na Loh salakanggene doi komuyu sulano 
dinagai; sabab komuyu lapamo biningkat moteali padagai 
do anggota jemaatoo. Siokai komuyu podagaiyo ko Mian 
Bisadoo naanggota jemaat pokakana kopadagai domba, sabab 
ko Mian Bisa lapamo tealikene do anggota jemaatoo koonamo 
nalangge susuungo luwedoi napaudoo susuungo namatean. 
29 Dokuampakonanoo, pasti naikon lubat koasulobo-asulobo mo 
balani doi komuyu tanga-tangano. Tukon komian komo komuyu 


20:24: 2Tim.4:7 

mo dagaiyodoo naikon tealimo do asulobo-asulobo nakinaan. 
30 Bai luwedoi antala Utus-utus susuungo naikon sumbot komian 
mo basalitakene kobilita mo aki natalakana. Yanila kubaiyo 
buno doiya sulano komian mo lapamo mangangga doi Yesus 
nateali tapa tukon mololoi yanila. 31 Tobikon doiya pobada- 
badagai! Neneeke baikon doi tolu kotaum kona kalumbit tukon 
badaang komatanggu paisuno, oloyo popook yaku aki biasa tade 
mobangotunggul doi samba-samba komian doi komuyu. 

32 Budodoiya yaku salakanggene komuyu doi Mian Bisa sulano 
yana komo pialayo komuyu tukon sulano komuyu pobataani 
doi bilita Mian Bisa namaasi. Ko Mian Bisa daano kona 
kuasa sulano naekeenggele komuyu tukon mebee balakaat- 
balakaat mo lapamo sadiakene tuuk sasaibino kona mian. 
33 Akiyoon nabiasa yaku momomooti doy kai pakean doi 
meeng komian. 34 Utus susuungo toiyo, baikon tukon bukunggu 
susuunggu yaku balimang sulano nakoonoiyo daku kapalaluuan 
tukon tula-tulanggu mo malaing yaku. 35 Doi sasaibino kolangge 
yaku lapamo mebee sontoh doikoo baikon tukon balimang 
kakabukuan buno naiya kita sio nda tulungiyo komian mo aki 
nabukuan. Sabab kita sio nda neneeke naikon oilamo komo 
Yesus susuungo lapamo bantile, ‘Lobian koanggano mebeean 
tukon doi mantalimaan.’ ” 

^Sambuno Paulus lapa basalita, yana ladanggene kotuulo 
tukon yanila sasaibino maka sambeang. 37 Yanila sasaibino kokiil 
maka lebeke Paulus tukon bantile, selamat jalan. 38 Yanila susa 
toloutama sabab Paulus bantile baikon yanila akimo napokitayo 
yana koidan. Maka yanila antekene polong doi kapal. 

Paulus ampakon doi Yelusalem 

^ "t Kami palamisi tukon gulu-gulu jemaat Efesusoo, 
i/1 doibundu otinggalemo yanila. Maka kami talabut 
banggadudul doi togong Kos; tukon modoakon kami polong 
doi togong Lodos. Luwe idoo kami talabut banggadudul doi 
pakala balabuanno. 2 Doi Patala kami pososuunggene kokapal 
komo yase doi Fenesia. Maka kami lakit doi kapaloo tukon 
kami luwemo 3 tukon talabut polong kami kitayo kotogong 
Siplus doi bobonggami taalikon; bai kami talabut banggadudul 
konoikene ko Silia. Kami ampakon lolo tano doi Tilus, 
sabab idoo do kapaloo mai lakitan daano mobangobuluson 
muatan. 4 Doi tampatoo kami ampakon lubotiiyo komian mo 

Kota Tilus (21:3) 

anggayo Yesus, maka dungol tukon yanila meeng kominggu 
kona kalumbit. Luwedoi Mian Bisa Na Loh napobontiikon 
yanila otunggule Paulus sulano naaki naampakon doi Yelusalem. 
5 Bai salataa kabus kotembono motuuk komai dungolan 
idoo, kami otinggalemo yanila tukon banggadudulkenemo 
komai ampakonan. Yanila sasaibino polaing-laing tukon napai 
boloki maka nalabuk yanila antekene kami polong doi kota 
tonggulungo. Indaa doi tobun bibilo, kami sasaibino osulang 
maka sambeang. 6 Lapa doiya kami pokanggi lima paumeng 
tukon paumeng, maka kami lakito doi kapal tukon yanila koidan 
mulemo doi napoo bonua. 

7 Kami talabut banggadudul luwedoi Tilus polong doi 
Ptolemais. Indaa kami ampakon lubotiiyo koutus-utus mo 
mangangga, sulano mebee kinatauwan doi yanila, tukon dungol 
meeng kooloyo doi yanila. 8 Modoakon kami luwemo koidan, 
maka polong doi Kaisalea. Idoo kami ampakon doi gulu 
injil kosambuno Filipus, maka dungol doi nabonua. Yana 
daano meeng komian doi pituiladoo mo pinili doi Yelusalem. 
9 Sangkap kona pau boine lapamo Mian Bisa beena kosanggupan 
sulano babilitakene kobilita moluwedoi Mian Bisa. 10 Sambuno 
moimoiya kooloyo kami indaa lubat luwedoi Yudea komeeng 

konabi kosambuno Agabus. 11 Yana lubat doi kami maka naalayo 
Paulus napabaan oako. Tukon do pokoot oakodoo yana keete 
koaino tukon limano susuungo maka nabantile, “Naiyamo ko 
Mian Bisa Na Loh nabinantil: Kotumbuno naiya pabaan nia 
oako naikon kinoot pokakana naiya doi Yelusalem doi Yahudi 
miano, tukon sinalakanggon doi mian mobolikon Yahudi.” 

12 Salataa kami ndongoliiyo doiya, kami tukon sasaibino 
koutus mo dungol doi Kaisaleadoo kabiyo tutuuno doi Paulus 
sulano yana inai naampakon doi Yelusalem. 13 Bai yana timbiliyo, 
“Oila kona totuuk Utus mokokiil buno naiya sampe kubaiyo 
konoanggu nia teali susa? Yaku lapamo basadia bolikon tolongo 
sulano kulinako indaa, bai koidan mau kai kumate tobikon 
Yesus.” 14 Paulus aki nayase lengele kami, maka kami tade 
mopantane yana. “Sodiiyomo baino Temeneno namongiasan 
komo teali,” komai bantilano. 

15 Sambuno dungol idoo moimoiya kooloyo, kami tulolosiyo- 
mo komai lolonggu, maka kami taus doi Yelusalem. 16 Moimoiya 
koutus luwedoi Kaisalea moampakon koidan polaing-laing tukon 
kami sulano napo antekene kami doi Manason nabonua, sabab 
doi nabonua komai mooloan. (Manason daano meeng ko Siplus 
miano mo malumbito kona tealian Yesus napololaing.) 

Paulus lubotiiyo Yakobus 

17 Sambuno kami polong doi Yelusalem, utus-utus idoo 
talimayo kami tukon sanaang kopai noano. 18 Modoakon Paulus 
ampakon polaing-laing kami molubotiiyo Yakobus; sasaibino 
kogulu-gulu jemaat daano idoo koidan. 19 Sambuno lapa 
bangadat doi yanila, Paulus basalitakene doi yanila sasaibino 
kolangge mo lapamo Mian Bisa kubaiyo mololoi doi yana 
doi antala mian mobolikon Yahudi. 20 Sambuno lapa molongol 
Paulus nasalitadoo, yanila sasaibino nggaale ko Mian Bisa. 
Doibundu yanila bantile doi Paulus, “Utus Paulus! Utus sio 
mutoiyo baikon daanomo doi libu-libuso ko Yahudi miano 
mo manganggamo doi Yesus. Yanila sasaibino mian-mian mo 
tulutulutan taatiyo Musa naatulan. 21 Tukon budodoiya yanila 
ndongoliiyo baikon Utus otunggule sasaibino ko Yahudi miano 
komo dungol doi antala bangsa bailong, sulano nalapaase Musa 
naatulan. Utus otunggule yanila naaki napo sunate kona pau- 


21 : 10 : Kis.L. 11:28 

pau kai loloiyo koadat-adat Yahudi. 22 Budodoiya ko Yahudi 
miano mo lapamo manganggadoo tantu naikon lengele baikon 
Utus modaanomo dimbaa. Jadi, budodoiya bulaandomo? 23 Kona 
monondokan tulutiyomo komai otunggul. Daano kosangkap 
komian naimbaa lapamo mongkubai toon doi Temeneno. 24 Ah, 
siokai Utus muampakon mongkubai acala bakiliyousian butong 
posinggat-singgat tukon yanila, tukon tanggunge yanila naonggos 
sulano yanila nabuuk moola dinalulu. Tukon nabuno doiya 
naikon totingonii doi sasaibino komian baikon oila kona 
pai linongol tentang Utus aki nabisa, sabab Utus susuungo 
ampakonggene Musa naatulan. 25 Bai manganai mian mo bolikon 
Yahudi mo manganggamo doi Yesus, kami lapamo makapatu 
sulat doi yanila tentang komai kaputusan baikon yanila aki 
namoola kaane kokinaan mo lapamo sinosubakon doi pilogot, 
aki namoola kaane kosau, kai kaane koiyayon sailo motokoot 
mate, tukon aki namoola mongkubai kokubai-kokubai mo 
lokis.” 

26 Maka Paulus ampakon tukon do mianoo mosangkap 
maka mongkubai upacala bakiliyousian butong posinggat-singgat 
tukon yanila doi namodoakonan kooloyo. Doibundu yanila 
usok doi Temeneno Nabonua sulano nabotiikene moiya kooloyo 
koidan maka nasodo do upacala bakiliyousianoo nalapa tukon 
sosuba motuuk doi yanila suwe-suwele nasinosubakon. 


Paulus linako doi Temeneno Nabonua 

27 Salataa do tembodoo mopitu kokinobianoo adukono 
pupus, daano komoimoiya ko Yahudi miano moluwedoi Asia 
kitayo Paulus doi Temeneno Nabonua lalomo. Maka yanila 
baloobukene doi mianoo madaang, doibundu taaniyo Paulus, 
28 maka wowookon, “Eh Islael miano, tulung! Naiyamo komiano 
mo ampakon doi yayaa momongotunggul doi sasaibino komian 
kootunggul-otunggul mo tantaange ko Islael miano, tantaange 
Musa naatulan tukon tantaange naiya Temeneno nia Nabonua. 
Tukon budodoiya yana tolongo babayo komian mobolikon 
Yahudi miano sulano nausok doi Temeneno Nabonua lalomo, 
tukon kubaiyo manggilit naiya tampatia mo moliyous!” ( 29 Yanila 
bantile buno doiya sabab yanila lapamo kitayo Tolofimus Efesus 


21:23-24: Bang. 6:13-21 21:25: Kis.L. 15:29 

mianodoo doi kota polaing-laing Paulus; tukon yanila aanggene 
Paulus lapamo babayo yana doi Temeneno Nabonua lalomo.) 

30 Posaapon kota teali nggalanggabut, tukon sasaibino komian 
obu-obuleng pototongi. Yanila lakoyo Paulus tukon tandane 
yana tinobuatonggon doi Temeneno Nabonua. Tembodoo doiya 
koidan Temeneno Nabonua tataapono tinutupo. 31 Daano do 
bito-bitodoo mokakaate akateyo Paulus, daanomo komian 
mobantikene doi suludadudoo Loma kapalano baikon posaapon 
komian doi Yelusalem daano monggalanggabut. 32 Tuluus do 
suludadudoo kapalano mangala bubulaa kopolwila tukon 
suludadu maka moso-mosobit ampakon tukon yanila doi 
tampatoo monggalanggabut. Salataa do mianoo badaang kitayo 
do komandaanoo tukon napasukan, yanila tademo mononoliiyo 
Paulus. 33 Suludadudoo kapalano ampakon doi Paulus maka 
nalakoyo, tukon sumboliiyo komian mokeete yana. Doibundu 
do suludadudoo kapalano mansadaikene manganai indee doi 
Paulusoo tukon oila komo lapamo lakukanggene. 34 Kosoobos 
doi mianoo badaang timbiliyo buno naiya tukon kosoobos 
koidan timbiliyo buno doiya. Kaadaan buno doiya monggabut 
tobikon do suludadudoo kapalano aki namoola toiyo oila 
kona tutuuwan komo lapamo teali. Tobikon sabab doiya 
yana mapalentakenemo mian sulano Paulus nabinaba doi 
malkas. 35 Salataa yanila babayo yana polong doi tukal, 
do bito-bitodoo mbuolo tuuno tobikon Paulus sio sasaibino 
kosuludadu napotombonikene. 36 Yanila tinuudukon doibundu 
doi golombolan bito-bitodoo komo wowookon, “Akateyo yana!” 


Paulus belayo kobutongo 

37 Sambuno adukon usok doi malkas lalomo, Paulus bantile 
doi suludadudoo kapalano, “Moola kai yaku basilingan naapa 
doiya tukon Tuan?” 

“Oila ikoo moola basilingan Yunani?” suludadudoo kapalano 
sadaiyo. 38 “Kalu buno doiya, ikoo bolikon do Mesiloo 
miano komo buunia mokubaiyo kopo lobosian maka babayo 
obulenggene kosangkap koloon komian monggabut tukon 
makanggi sinapan usok doi padang lalomo?” 


21:29: Kis.L.20:4 

39 Paulus timbiliyo, “Yaku Yahudi miano; yaku penduduk doi 
kota Talsus, kota mo tololongol doi Kilikia. Tolong izinkanggene 
yaku mobasilingan doi mianoo.” 

40 Maka sambuno Paulus binee izin mobasalita, Paulus 
kokondong doi tukal, maka mebee tanda tukon limano. 
Sasaibino komian teali tenang. Doibundu Paulus basalita doi 
yanila tukon silingan Iblani. Paulus bantile, 

“Tama-tama tukon Utus-utus sasaibino! Yaku lolu- 
md md kene daku belaano kobutonggu doi komuyu. Soba 
polengele!” 2 Salataa yanila lengele Paulus mobasilingan tukon 
silingan Iblani, yanila pololokon tenang koidan. Maka Paulus 
banggadudulkenemo kona katalangan. 3 “Yaku Yahudi miano,” 
Paulus bantile, “yaku sinuung doi Talsus doi kabupaten Kilikia, 
bai yaku babasal doi Yelusalem nia tukon yaku inotunggul 
mono-monondok doi meeng kogulu babasal Gamaliel doi 
atulan lalomo komo Musa mo beekene doi tumbunggita. Buno 
pokakana Utus-utus sasaibino naimbaa doi oloyo nia, mau yaku 
tutuu giat tuuk doi Mian Bisa. 4 Yaku sakisaayo polong mate 
do pololaing-pololaingoo otunggul booludoo. Yanila sasaibino, 
mau mala-malane mau boi-boine, yaku lakoyo tukon usekene 
doi talunggu lalomo. 5 Imam babasal susuungo tukon sasaibino 
komo Pangadilan Agama moola mebee kasaksian baikon yaku 
aki kukala-kala. Sabab yanilamodoo komo beena yaku sulat 
pangantokon mo inotuuk doi Yahudi miano doi Damsyik. Tukon 
do sulatoo yaku moola momalako indaa komian mo mangangga 
doi otungguloo, tukon babayo yanila doi Yelusalem sulano 
nainukum.” 


Paulus basalitakene kona pangalaman 

(Kis. L. 9:1-19 , 26:12-18) 

6 “Tempodoo yaku daano doi loloon tanga doi kuampakonan 
tukon adukono polong doi Damsyik, pas suun kooloyo, daano 
komeeng kolangge laango mo madialan tuuno sosinggoton 
momotontilang luwedoi timbu potikunggon yaku. 7 Yaku 
tolubang doi buta maka yaku lengele komeeng koalalo mobantile 
doi yaku, ‘Saulus, Saulus! Bulaando ikoo mosakisaayo yaku?’ 
8 Maka yaku mansadai, ‘Indee miano ikoo, Tuan?’ ‘Yakumo 
Yesus Nasalet mianodoo ikoo mo sakisaayo,’ kona potimbili. 

22:3: Kis. L. 5:34-39 22:4-5: Kis. L. 8:3, 26:9-1 1 

’Kopai mian mo daano idoo mopolaing-laing yaku yanila kitayo 
do langgedoo laango, bai yanila aki nalengele doalaloo mo 
bantil-bantil doi yaku. 10 Maka yaku mansadai koidan, ‘Yaku 
sio kumongkubai oila, Yesus?’ Yesus timbiliyo, ‘Banguno tukon 
ampakono usok doi Damsyik. Indaa maka nasodo ikoo naikon 
mubinontiikon manganai sasaibino komo Mian Bisa nainiyas 
mukubaiyo.’ “Yaku teali piit sabab do langgedoo laango 
monggalunge komatanggu. Jadi kotula-tulanggu taaniyo yaku 
usok doi Damsyik. 

12 Idoo daano komeeng komian kosambuno Ananias. Yana 
meeng komian mo mangangga tukon taat moambakonggene 
Musa naatulan. Sasaibino ko Yahudi miano mo dungol doi 
Damsyik anggayo tuuno yana. 13 Yana lubat mokitayo yaku, 
maka kokondong doi lisukonggu taalikon tukon bantile, ‘Utus 
Saulus, siokai ikoo mumokita koidan!’ Tembodoo doiya koidan 
yaku bangune koolunggu, maka yaku kitayo yana. 14 Doibundu 
yana bantile doi yaku, ‘Ko Mian Bisa tumbunggita lapamo piliyo 
ikoo sulano mutoiyo kona mongiasan, tukon mokita Yesus, 
Mian Bisa na Ata mo kubaiyo ko Mian Bisa namongiasan 
tukon lengele Yesus alalo susuungo. 15 Ikoo naikon teali sakisii 
tuuk babilitakanano doi sasaibino komian oila komo lapamo 
ikoo kitayo tukon lengele. 16 Budodoiya inaimo koidan mototiili 
malu-malumbit. Banguno, tukon beekenemo kobutomu nasinau. 
Uwang doi Temeneno sulano ikoo muinosodii doi mulalim- 
lalim.’ ” 


Mian Bisa sumboliiyo Paulus nabangotunggul doi mian bailong 

mo bolikon Yahudi 

17 “Yaku abali doi Yelusalem, tukon salataa yaku daano 
mosambeang doi Temeneno Nabonua, yaku kinuasaimo Mian 
Bisa Na Loh. 18 Yaku kitayo ko Temeneno; yana bantile doi 
yaku, ‘Mosobit tinggale ko Yelusalem, sabab komian naimbaa 
aki naikon natalimayo komu kasaksian tentang yaku.’ 19 Yaku 
bantile, ‘Yesus, yanila toiyo tuuno baikon yaku lapamo usokiyo 
kobonua-bonua kaleda sulano kulakoyo yanila tukon nanale 
komian mo mangangga doikoo. 20 Bunomo doiya koidan salataa 
komu sakisii Stepanus nainakatean, yaku susuunggu daano 
idoo tukon setujuiyo do mangakateanoo. Tukon yakumo komo 

dagaiyo ko mian-mian mo akateyo yana napakean.’ 2I Bai 
ko Temeneno bantile koidan doi yaku, ‘Ampakono, sabab 
yaku naikon bintekene ikoo doi tampat mo odoon doi mian 
mobolikon Yahudi.’ ” 

22 Domianoo daano mobanggadudul mondongolii Paulus 
mobasalita, bai doi nabantilan bindunodoo yanila wookon 
kakabukuan, “Akateyomo kai komian mo buno koiya. Yana 
akimo napatas natubo!” 23 Doi napowookonan yanila tipasene 
konapo jubah, tukon koambata kobung doi dapang. 24 Maka 
do suludadu Lomadoo kapalano sumboliiyo Paulus nabinaba 
doi malkas sulano yana napinalesa idoo tukon kakalasan sulano 
natinoi oila kosababpo ko Yahudi miano mowookon buno doiya 
motuuk doi yana. 25 Bai doi tembo Paulus lapamo binoboi sulano 
nainumbas, Paulus bantile doi pelwila mo kokondong idoo, 
“Oilakai minoolakon nainumbas komian batomundoan Loma 
kalu akiyoon yana napinalesa?” 

26 Linongol doiya, pelwiladoo ampakono doi suludadudoo 
kapalano tukon bantilan, “Oila naiya komo naikon Tama 
lakukanggene? Naiya mian nia walga negala Loma!” 

27 Maka do suludadudoo kapalano ampakon doi Paulus tukon 
sadaiyo, “Soba pailukanaku, oilakai ikoo walga negala Loma!” 

“Oode,” Paulus bantile, “yaku walga negala Loma.” 
28 Suludadudoo kapalano bantile koidan, “Yaku teali walga 
negala Loma tukon mebeal badaang tuuno!” 

Paulus timbiliyo, “Bai yaku sinuung salaku walga negala 
Loma.” 29 Tembodoo doiya koidan anggota-anggota suludadu mo 
yase palesayo Paulusoo, saakon tukon do suludadudoo kapalano 
teali matakut sabab yana lapamo keete Paulus, banggokai Paulus 
walga negala Loma. 


Paulus doi Pangadilan Agama salaano 

•^Suludadu Lomadoo kapalano yase tuuno motoiyo oila kona 
tutuuwan komo mangaanikene ko Yahudi miano moasalakene 
Paulus. Tobikon doiya modoakon yana uange koimam- 
imam kapalano tukon mobabasakene koagama Yahudi sulano 
napototongi. Maka Paulus liniato doi nakinootan, doibundu 
binaba mangadap doi yanila sasaibino. 


22:20: Kis.L.7:58 

^ ^ Paulus sumboliiyo dopai anggota-anggotadoo panga- 
dilan agama maka nabantile, “Utus-utusonggu! Polong 
doi oloyo nia yaku aki kulasaiyo mosala doi Mian Bisa doi 
noanggu lalomo manganai daku tuboan.” 2 Sambuno Paulus 
bantile buno doiya, Imam Babasal Ananias mobintokon mian 
komo kokondong doi Paulus lisuko taalikon motapiyo Paulus 
babano. 3 Maka Paulus bantile doi imam babasaloo, “Mian 
Bisa pasti tapiyo ikoo, mian mo kakadukon moliyous! Ikoo 
osulang indokon palesayo yaku manulut Musa naatulan, padahal 
ikoo susuumu lumbaiyo do atulanoo tukon mobintokon mian 
motapiyo yaku!” 

4 Dopai mian badaangoo doi Paulus lisuko taikon bantile 
doi Paulus, “Ikoo totulaiyo ko Mian Bisa naimam babasal!” 
5 Paulus timbiliyo, “Oh, yaku aki kutoiyo, Utus-utus, baikon 
yana imam mobabasal. Takainomo doi Kitab Moliyous lalomo 
daano mototulis, ‘Inaikai ikoo mototulaiyo komo katuaiyo 
mubangsa.’ ” 

6 Paulus kitayo baikon kosoobos dopai anggota-anggota 
pangadilan agamadoo daano ko Saduki miano tukon kosongo- 
bos koidan daano ko Falisi miano. Tobikon doiya yana bantile 
doi pangadilan agamadoo, “Utus-utus! Yaku meeng ko Falisi 
miano, katulunan Falisi. Yaku pinalesa dimbaa sabab yaku 
anggayo baikon komian mate naikon tubo koidan.” 7 Salataa 
yana bantile buno doiya, dopai Falisi miano tukon Saduki miano 
yanila mulaimo ponggeeleki, sampe do lapatoo nggabut teali lua 
kotambuno. ( 8 Sabab ko Saduki miano pikikene baikon komian 
momate akimo natubo koidan, sabab komalaekat akiyo, tukon 
koloh-loh koidan akiyo; bai ko Falisi miano anggayo naikon 
kona daanoan sasaibinodoo.) 9 Maka sumbuto koponggeelekian 
mo hebat tuuno. Moimoiya ko Falisi miano mo teali gulu agama 
kokondong tukon tantaange tutuu. Yanila bantile, “Manulut 
koonggami naiya mian nia akiyo kona sala mau nabaino soisik! 
Ugaate daano koloh kai malaekat mo basilingan doi yana!” 

10 Ponggeelekianoo teali hebat sampe do suludadudoo 
kapalano matakut inai-inaikene Paulus naikon yanila kemele. 
Jadi yana sumboliiyo kona pasukan ampakon ndokiiyo Paulus 


23:3: Mat. 23:27-28 23:5: Tob. 22:28 23:6: Kis. L. 26:5, Flp. 3:5 23:8: Mat. 22:23, 

Mlk. 12:18, Luk. 20:27 

doi mianoo mobadaang tanga-tangano tukon babayo yana doi 
malkas. 

n Modoakon popook koidan Yesus kokondong doi Paulus 
bibilo tukon bantile, “Ekeenggele konoamu! Ikoo lapamo 
mebee komu kasaksian manganai yaku doi Yelusalem. Ikoo sio 
mumebee do kasaksianoo doi Loma koidan.” 

Pomeenggonan sulano Paulus nainakate 

12 Modoakon dowa-dowa, ko Yahudi miano mulaimo 
mongkubai pomeenggonan. Yanila batotopi aki nakaan kai 
monginum paisu kalu yanila akiyoon napoo akateyo Paulus. 
13 Daano molobian sangkap kolono komian mo mongkubai do 
pomeenggonanoo. 14 Yanila ampakon doi imam-imam kapalano 
tukon katua-katua Yahudi maka bantile, “Kami lapamo batotopi 
posinggat-singgat, aki naikon mai kaan kai monginum oioila kalu 
kami akiyoon mai akateyo Paulus. 15 Jadi, budodoiya Utus-utus 
tukon anggota-anggota Pangadilan Agama siokai pomakapatu 
sulat motuuk doi suludadudoo Loma kapalano sulano pokabiyo 
yana nababayo Paulus koidan namangadap doi komuyu, nai- 
naikon komuyu yase palesayo koidan kona palakala tukon lobian 
teliti. Tukon kami naikon siap sulano moakateyo yana mau 
naakiyoon yana napolong naimbaa.” 

16 Bai Paulus utuso boine napau lengele do tetel napome- 
enggonanoo. Maka yana ampakon doi malkas tukon pailukene 
doiya langgedoo doi Paulus. 17 Paulus maka uange komeeng 
kopolwila tukon bantile doi yana, “Babayomo naiya pau nia 
doi suludadudoo kapalano; yana yase lapolkanggene komeeng 
kolangge doi yana.” 18 Polwiladoo babayo do paudoo doi 
suludadudoo kapalano tukon bantile, “Paulus domo tinaanoo, 
uange yaku tukon kabiyo doi yaku sulano kubabayo napau nia 
doi Tama; yana yase lapolkanggene komeeng kolangge.” 

19 Suludadudoo kapalano taaniyo do paudoo limano, maka 
babayo dopaudoo susuungo doi sembeleng maka sadaiyo, “Ikoo 
yase momapailukon oila doi yaku?” 

20 Do paudoo timbiliyo, “Yahudi miano lapamo pomeenggon 
sulano kabiyo Tuan nababayo Paulus mangadap doi Pangadilan 
Agama namodowa, nai-naikon yanila yase palesayo koidan kona 
ulusan tukon lobian teliti. 21 Bai Tuan inaikai motulutikene 
doi yanila nakakabidoo, sabab daano molobian sangkap 
kolono komian komo basookon sulano nalakoyo yana doi 

loloon. Yanila sasaibino lapamo batotopi aki naikon nakaan 
tukon monginum paisu kalu yanila akiyoon napo akateyo 
Paulus. Budodoiya kai yanila lapamo basadia; baino mototiili 
Tuan napotimbili doi yanila.” 22 Suludadudoo kapalano bantile, 
“Inai mobontiikene mau doi inde-indee komiano baikon 
ikoo molapamo lapolkanggene nia doi yaku.” Maka yana 
sumboliiyomo do paudoo namule. 

Paulus kinapatu doi Feliks 

23 Doibundu do* suludadudoo kapalano monguang lua komian 
kopolwila, maka yana bantile doi yanila, “Sadiyayomo kolua 
kosakato kosuludadu polaing kopitu kolono kosuludadu molakit 
adalan tukon lua kosakato kosuludadu momangkanggi kalait 
sulano napo taus batong sio doi popokia nia koidan doi 
Kaisalea. 24 Masadiakene koidan adalan sulano Paulus nalokitiyo 
tukon pobabayo yana tukon salamat polong doi Gubelnul 
Feliks.” 25 Maka suludadudoo kapalano motulis sulat kona 
bantilano buno naiya, 

26 “Komo Mulia Gubelnul Feliks. Salam moluwedoi Klaudius 
Lisias! 27 Naiya mian nia lapamo linako doi Yahudi miano 
tukon adukono yanila akateyo, kalu yaku aki kulubat tukon 
kupasukan tukon moasalamatene yana; sabab yaku lengele 
baikon yana walga negala Loma. 28 Sabab yaku yase toiyo kona 
bisa-bisaan kokasalaan komo yanila motudukanggene doi yana, 
maka yaku babayo yana doi Pangadilan Agama. 29 Tokita yana 
aki namongkubai mau nabaino meeng kolangge komo pantas 
nainukum tukon ukuman mate kai natinalunggu. Tuduhan 
yanila doi yana tongo napotaamian tukon atulan-atulan agama 
yanila susuungo. 30 Doibundu yaku pinailukonggon baikon daano 
kotetel lokis moluwedoi Yahudi miano motuuk doi yana. Jadi 
banggadudul yaku kapatuwo yana doi Tuan Gubelnul. Tukon 
yaku lapamo sumboliiyo kapala ponuduhno babayo yanila 
napangaduan motuuk doi yana doi Tuan.” 

31 Maka dopai anggota-anggota suludadudoo ampakongge- 
nemo yanila natugas. Yanila alayo Paulus maka babayo 
yana do popookoo polong doi Antipatlis. 32 Modoakon yanila 
batadikenemo kopasukan molakit adalan banggadudulkene kona 
ampakonan tukon Paulus, tukon yanila susuungo abalimo 
doi malkas. 33 Salataa pasukan molakit adalanoo polong doi 
Kaisalea, yanila pelenggene do sulatoo doi gubelnul, maka yanila 

salakanggene Paulus doi yana. 34 Sambuno lapa do gubelnuloo 
mobasayo do sulatoo, yana sadaiyo doi Paulus inaando kona 
luwean. Salataa yana toiyo baikon Paulus kona luwean doi 
Kilikia, 35 yana bantile “Mondoko! Yaku naikon palesayo komu 
ulusan, kalu naikon komian komo kalaakene ikoo lapamo lubat 
naimbaa.” Maka yana mapalentakene sulano Paulus natinaan 
doi Helodes nabatomundoan lalomo. 

Yahudi miano kalaakene Paulus 

^ A Lima kooloyo doibundu, Imam Babasal Ananias tukon 
katua-katua Yahudi ampakon doi Kaisalea polaing 
tukon meeng kopangacala kosambuno Teltulus. Yanila mangadap 
doi Gubelnul Feliks tukon lolukenggene yanila napangaduan 
motuuk doi Paulus. 2 Salataa Teltulus inuang doi muka, yana 
tuduwo Paulus buno naiya, 

“Tuan Gubelnul Mo Mulia! Doi Tuan nataaniyano kami 
komai lipu aman. Tukon luwe Tuan napandoiyan lapamo 
badaang kopalabaikan komo linaksanakanggon motuuk doi mai 
bangsa. 3 Sasaibino doiya kami talimayo momeenggon tukon 
mopolonggon kinatauwan tukon pongodotiian mo lobi-lobian 
doi yaandomo kai koidan. 4 Bai sulano inai natangaison badaang 
Tuan natembo, yaku kabiyo sanaang nalengele komai pangaduan 
nia mo palus. 5 Kami laate naiya mian nia panggalanggabut mo 
bahaya. Doi yayaandomo yana osumbetene konggalanggabutan 
doi antala Yahudi miano tukon yana teali kapalano kogelakan 
Nasalet miano. 6 Yana lapamo mosobae mokubaiyo manggilit ko 
Temeneno Nabonua. Bai kami lakoyo yana. [Kami makisuutiyo 
mopalesayo yana manulut mai agama naatulan susuungo. 7 Bai 
suludadudoo kapalano Lisias leleiyo Paulus doi kami, 8 tukon 
palentayo sulano indee komo kalaakene yana namangadap doi 
Tuan.] Kalu Tuan palesayo naiya mian nia, Tuan susuungo 
naikon ndongoliiyo luwedoi yana kokobenalan moluwedoi 
sasaibino komo kami mo adukanggene nia motuuk doi yana.” 
9 Ko Yahudi miano komo idoo koidan talalaing motuduwo 
Paulus tukon obisakene sasaibino komo doi Teltulus nabinantil. 

Paulus belayo kobutongo doi Feliks salaano 

10 Maka gubelnuloo beena tanda doi Paulus baikon yana 
moola mobasilingan. Maka Paulus bantile, “Yaku toiyo Tuan 
lapamo teali hakim nai lipu nia doi taum-taum kolumbito. 

Doiya kosababpo yaku lasayo sanaang mololukenggene daku 
pembelaan nia doi Tuan salaano. 11 Tuan moola solodikiyo 
susuungo baikon aki nalobian doi mo songulodoo lua kooloyo 
mo lapa yaku ampakon sambeang doi Yelusalem. 12 Tukon 
aki nabiasa ko Yahudi mian-miano laate yaku moponggeeleki 
tukon meeng kai komian kai mopototongikene komian sulano 
namongkubai nggalanggabutan mau doi Temeneno Nabonua 
mau kai doi bonua-bonua kaleda lalomo kai doi yayaamo tolong 
doi kota lalomo. 13 Yanila kai aki namoola bukutiikanggene 
konapoo tuduhan-tuduhan komo yanila mo pelenggene doi Tuan 
motuuk doi yaku. 14 Takainomo yaku sio kuakuiyo doi Tuan 
baikon yaku sosubaiyo ko Mian Bisa tumbunggami manulut 
Yesus naotunggul komo yanila aanggene sala. Bai yaku daano 
moanggayo naikon sasaibino komo totulis doi Musa na Buku 
lalomo tukon Nabi-nabi na Buku. 15 Buno pokakana yanila, yaku 
koidan daano daku moinian doi Mian Bisa baikon sasaibino 
komian naikon tubo koidan sambuno lapa mate - mian- 
mian momonondok, mau kai mian lokis! 16 Doiyamo kosababpo 
yaku sidutu kakaate mono-monondok, sulano konoanggu lalomo 
nabilisii motuuk doi Mian Bisa tukon bilisii motuuk doi 
banggapi. 

17 Salataa moimoiya kotaum akimo kudungol doi Yelusalem, 
yaku abalimo indaa sulano kubabayo kobantuan doy doi 
kubangsa tukon sulano mososubakon sosuba doi Mian Bisa. 
18 Doiya kosinggatoo yaku daano molakukene doiya, yanila 
pososuunggene yaku doi Temeneno Nabonua, sambuno lapa 
yaku alapayo daku acala bakiliyousan butong. Akiyo komian 
mobadaang mopolaing yaku, tukon akiyo koidan konggabutan 
idoo doiya kosinggatoodoo. 19 Tolongo daano komoimoiya ko 
Yahudi miano indaa molubat doi plovinsi Asia. Yanilamo 
kai komo siokai nadaano naimbaa sulano napelenggene yanila 
napangaduan doi Tuan, kalu yanila daano komeeng kolangge 
kona popangaduan motuuk doi yaku. 20 Kai batadikenemo naiya 
mian nia susuungo komo lolukenggene kolokisan oilamo yanila 
napai linaat doi yaku salataa yaku sinasalaanikon doi Pangadilan 
Agama. 21 Yanila nalinaat tolongo naiya bantilan nia tolong 
komo yaku bantile doi yanila salaano, doiyamo bantilan: Yaku 

pinalesa oloyo nia sabab yaku anggayo baikon komian momate 
naikon inotuboi koidan.” 

22 Maka Feliks mo lapamo motoi badaang tentang Yesus 
naotunggul, opupusemo do lapat palakaladoo. “Yaku naikon 
putusemo naiya ulusan nia,” kona bantilano, “kalu suludadudoo 
kapalano Lisias lapamo lubat.” 23 Maka yana mapalentakene 
kopolwila komo balatanggung jawab doi Paulusoo sulano 
natataap taane Paulus, bai tukon beena soisik kabebasan doi 
yana tukon napinataikon kotula-tulano nabeena oilamo Paulus 
nainiyas. 

Paulus doi Feliks tukon Dulusila salaano 

24 Bula-bulaa kooloyo doibundu Feliks lubat, linubotii 
naboloki kosambuno Dulusila; yana meeng ko Yahudi miano. 
Maka Feliks mosumbolii mian mondokiiyo Paulus, doibundu 
Feliks mondongolii Paulus basalita tentang manganggaan doi 
Klistus. 25 Bai salataa Paulus banggadudulkene kona salita 
tentang kajujulan tukon taanano komoot tukon tentang ukuman 
doi Oloyo Nakiamatan, Feliks teali matakut maka bantile, “Ikoo 
moolamo ampakon budodoiya. Yaku naikon uange ikoo koidan 
kalu daano kotodanan.” 26 Daano buno doiya Feliks moinikene 
naikon momalaat doy luwedoi Paulus. Doiyamo kosababpo 
yana badaang luunggon namobintokon mian mondokiiyo Paulus 
sulano basalita tukon yana. 

27 Salataa lua kotaum, Pelkius Festus soboliyomo Feliks doi 
natealian gubelnul. Tukon tobikon Feliks yase mangala noa doi 
Yahudi miano, yana batadikene Paulus doi talunggu lalomo. 

Paulus liba doi ulusan natatandakan 

^ C Tolu kooloyo sambuno lapa Festus polong doi lipudoo, 
yana ampakono luwedoi Kaisalea ko Yelusalem. 
2 Indaa koimam-imam kapalano tukon sambu-sambu Yahudi 
pelenggenemo doi yana yanila napangaduan motuuk doi Paulus. 
Yanila banggadudul momeenggon oluuliyo Festus 3 sulano luwe 
namonondokan konoano doi yanila, yana yase sumboliiyo 
komian mobabayo Paulus doi Yelusalem; sabab yanila 
pomeenggono moakateyo Paulus doi loloon tanga. 4 Bai Festus 
timbiliyo, “Paulus daano motinaan doi Kaisalea, tukon yaku 

susuunggu kai akimo namalumbit koidan naikon abalimo indaa. 
5 Jadi, tadikenemo kai komian motalakamuka doi antala komuyu 
naampakon polaing-laing yaku ko Kaisalea tukon mopoulusene 
yana indaa, kalu takainomo yana lapamo lakukanggene komeeng 
kosalaan.” 

6 Sambuno lapa dungol doi Yelusalem uga-ugaate alumo 
kai songulomo kooloyo koidan, Festus abalimo doi Kaisalea. 
Modoakon yana mongkubaimo lapat bangulusan tukon mapa- 
lentakene sulano Paulus binaba namangadap. 7 Salataa Paulus 
lubat, Yahudi miano mo lapamo lubat doi Yelusalem kokondong 
doi napotikunggonan tukon mulaimo yanila pelenggene kona 
potuduhan-tuduhan mo motoong motuuk doi yana. Bai yanila 
aki namoola bukutiikanggene do tuduhan-tuduhanoo. 8 Doi 
nababelaan lalomo, Paulus bantile, “Yaku aki kumongkubai 
mau meeng kooioila komo sala motuuk doi Musa naatulan 
kai motuuk doi Temeneno Nabonua kai motuuk doi Tomundo 
Loma.” 

9 Bai Festus yase mangala noa doi Yahudi miano. Maka yana 
mansadai doi Paulus, “Yase kai ikoo ampakon doi Yelusalem 
sulano muinulus indaa doi salaanggu manganai do tuduhan- 
tuduhanoo?” 

10 Paulus timbiliyo, “Yaku daano mokokondong doi mobaba- 
salkene ko Tomundo Loma; tukon doi tampatoo doiya yaku 
sio kuinulus. Tuan susuungo toiyo baikon yaku akiyo dakusala 
motuuk doi Yahudi miano. 11 Kalu yaku lupaiyomo koatulan 
tukon mongkubai meeng kolangge komo moolamo kuinukum 
tukon ukuman mate, yaku sanaang moinakate. Bai kalu yanila 
natuduhan-tuduhan aki nabisa, akiyo komeeng komian momoola 
salakanggene yaku doi yanila. Yaku kabiyo kupinalesa doi 
bangulusan Tomundo!” 

12 Salataa lapa popikili tukon napotunggul-pongutunggul, 
Festus bantile, “Ikoo kabiyo mupinalesa doi bangulusan 
Tomundo, jadi ikoo sio muampakon mangadap doi Tomundo.” 

Paulus doi Aglipa tukon Belnike salaano 

13 Aki nabula-bulaa kolumbito doibundu, Tomundo Aglipa 
tukon Belnike lubat ko Kaisalea sulano namabantil salamat 
doi Festus. 14 Salataa yanila moimoiyamo kooloyo konapoo 
daanoan idoo, Festus talangkanggenemo Paulus napalakala doi 
Tomundo Aglipa. Festus bantile, “Daano naimbaa komeeng 

komian motinaan Feliks mo tinggale. 15 Tempodoo yaku 
daano doi Yelusalem, imam-imam kapalano tukon Yahudi 
miano nakatua-katua yanila pelenggene konapoo tuduhan- 
tuduhan motuuk doi mianoo tukon kabiyo sulano yaku 
otuwengemo koukuman doi yana. 16 Bai yaku timbiliyo baikon 
ko Loma miano aki namoola tolongo salakanggene buno doiya 
balang komeeng komian motinudu sulano nainukum, kalu do 
mianoo motinudu akiyoon naposasalaan tukon mokalaakene 
yana tukon nabinee todanan mobelayo kobutongo. 17 Jadi, 
salataa yanila lubat doisumai, yaku aki kumontotiili malu- 
malumbit. Modoakon yaku banggadudul mongkubai lapat 
bangulusan tukon mapalentakene sulano do mianoo nabinaba 
mangadap. 18 Salataa do pakalaakon-pakalaakonoo kokondong 
pelenggene konapoo tuduhan, yanila aki namopolonggon meeng 
kolangge molokis pokakana komo yaku pikikene yanila naikon 
pelenggene. 19 Yanila tolongo posasala konapoo palaat tukon 
yana manganai agama yanila susuungo tukon manganai meeng 
komian mo sinombuikon Yesus. Doiya mianoo lapamo mate, bai 
Paulus kakatikas baikon doiya mianoo tubo. 20 Sabab yaku bingo 
manganai bulaando yaku kumoola malaat katalangan-katalangan 
manganai doiya palakaladoo, yaku mansadai doi Paulus, 
oilakai yana yase ampakon doi Yelusalem tukon moinulus 
indaa luwedoi napalakaladoo. 21 Bai Paulus kabiyo sulano kona 
ulusan nalinibakon doi natatandakan; yana kabiyo sulano yana 
natataap dungol doi natinaanan polong kona palakala Tomundo 
naputusiano. Tobikon doiya yaku mapalentakene sulano yana 
natinaan banggadudul, polong yaku malaat todanan sulano 
mokapatuwo yana doi Tomundo.” 22 Maka Aglipa bantil doi 
Festus, “Yaku susuunggu kai yase mondongolii doiya mianoo.” 
“Modoa Tuan moola mondongolii,” Festus timbiliyo. 

23 Modoakon kolobo Aglipa tukon Belnike lubat tukon kinubai 
koupacala mobabasal. Yanila usokiyo kobangulusan kombiango 
polaing-laing tukon mobabasalkene kosuludadu tukon pau- 
paulanggaino doi kotadoo. Luwe Festus napalenta, Paulus 
binaba usok. 24 Maka Festus bantile, “Tomundo Aglipa tukon doi 
mian modaano sasaibino! Naiya mian nia lapamo kinalaakon 
doi yaku doi sasaibino ko Yahudi bangsano, mau komo 
doi Yelusalem mau kai komo naimbaa. Yanila tuntute tukon 
nggele-nggeleamon baikon yana akimo namoola binatadikon 
tubo. 25 Bai yaku aki kumalaat mau nabaino meeng kolangge 

yana mo lapamo kubaiyo mo moola inukum tukon ukuman 
mate. Tukon koidan yana susuungo lapamo kabiyo kona 
palakala nainulus doi bangulusan Tomundo, yaku lapamo 
putuskanggene sulano kinapatu yana doi Tomundo. 26 Bai yaku 
akiyoon kumalaat meeng kokatalangan mo tegas manganai 
butongo sulano natinulis doi kusulat lalomo motuuk doi 
Tomundo. Doiyamo kosababpo yaku mohadapkanggene yana 
doi Tuan-tuan sasaibino, toloutama doi Mo Mulia Tomundo 
Aglipa! Daku makisuut doiyamo sulano kalu lapamo naiya 
bapalesaan nia, nadaano daku bahan sulano kutulise. 27 Sabab 
manulut kupalasaan, bolikono kai natampat momakapatu meeng 
komian motinaan tukon aki nabinantil kokasalaan-kasalaanoo 
mo kinonoikon doi yana.” 

Paulus belayo kobutongo doi Aglipa salaano 

Aglipa bantile doi Paulus, “Ikoo linoason mobasilingan 
£\3 sulano mubelayo kobutomu.” Maka Paulus bingkate 
kolimano maka pelenggene kona pombelaan buno naiya nia, 

2 “Ko Mulia Tomundo Aglipa! Yaku lasayo utung tuuno 
sabab yaku moola mopelenggene daku belaano kobutonggu 
doi Tomundo salaano manganai sasaibino kopangaduan komo 
inajukanggon doi Yahudi miano motuuk doi yaku; 3 toloutama 
tuuno sabab Tomundo toiyo tutuu koadat istiadat tukon 
masaala-masaala Yahudi miano. Luwe do sababpoo, yaku kabiyo 
sanaango kai Tomundo mondongolii daku katalangan tukon 
sabal. 

4 Sasaibino ko Yahudi miano toiyo bulaando daku tuboan 
salataa yaku daano mopaumalanekon. Yanila toiyo baikon 
salataa yaku teali mian paumalane, yaku tubo doi antala 
kubangsa susuunggu doi Yelusalem. 5 Lapamo malumbit yanila 
natoiyano tentang yaku. Tukon kalu yanila yase, yanila moola 
mebee kasaksian baikon salataa doi tumbe yaku lapamo tubo 
buno Falisi miano tukon loingiyo sasaibino kopalatulano komo 
ketaat tuuno doi mai agama lalomo. 6 Tukon budodoiya yaku 
kokondong naimbaa sulano kupinalesa sabab yaku anggayo 
naikon kopaladandian komo kinubai luwe Mian Bisa doi 
tumbunggita. 7 Doiya paladandianoo doiyamo koidan komo 
minoi-moinikon doi songulo lua kobenseno bangsa Islael, 

tobikon yanila sambeang doi Mian Bisa oloyo popook. Tukon 
tobikon yaku anggayo naikon do paladandianoo, Tomundo mo 
mulia, yaku inasalakon doi Yahudi miano. 8 Bulaando utus- 
utus Yahudi miano aki namoola anggayo baikon ko Mian Bisa 
otuboiyo koidan komian momate? 

9 Loolukonoo yaku susuunggu kai pikikene baikon yaku sio 
kulakukanggene sasaibino kolangge-langge sulano motantaange 
Yesus doi Nasaletoo. 10 Tukon takainomo doiyamo kai komo 
lapamo yaku kubaiyo doi Yelusalem. Tukon sulat kuasa 
moluwedoi imam-imam kapalano, yaku lapamo mongusokon doi 
talunggu lalomo badaang komian komo satia doi Mian Bisa. 
Yaku malaing koidan mosotujuiyo baikon yanila inotuwongi 
ukuman mate. 11 Badaang luunggon yaku sakisaayo yanila doi 
bonua-bonua kaledaan, sulano mopakisaayo yanila naotinggale 
oila yanila nainangga. Buno doiya kona moonasan konoanggu 
motuuk doi yanila, sulano doi kota-kota bailong kai yaku 
ampakon molelenggene yanila indaa.” 

Paulus basalitakene kona pangalaman 

(Kis. L. 9:1-19 , 22:6-16) 

12 “Tukon do makisuutoo doiya koidan yaku mababa sulat 
kuasa moluwedoi imam-imam kapalano tukon ampakon doi 
Damsyik. 13 Tukon doiya kosinggatoo yaku doi loloon tanga, 
salataa suun kooloyo, Tomundo mo mulia, yaku kitayo komeeng 
kolangge panano luwedoi timbu mo lobian kona talaangan 
tukon doi oloyo. Do panadoo talaangiyo potikunggon yaku, 
tukon potikunggon komian mo ambakon polaing-laing yaku. 
Kami sasaibino tolubang doi buta. i4 Maka yaku lengele koalalo 
mobantil doi yaku tukon silingan Iblani, ‘Saulus, Saulus! 
Bulaandokon ikoo mobanggadudul momeenggon sakisaayo 
yaku? Ikoo naikon lasayo masakit susuumu, kalu ikoo 
banggadudul momeenggon lawane yana napimpinan mo teali 
mutuan.’ 15 Maka yaku bantile, ‘Indee kai miano ikoo, Tuan?’ 
Tukon Yesus timbiliyo, ‘Yakumo Yesus ikoo mo sakisaayo. 
i6 Banguno tukon kokondong! Yaku okitanggene kobutonggu doi 
ikoo tukon makisuut sulano mobingkate ikoo nateali kupeleleani., 
Ikoo sio mubabilitakene doi mian bailong oila komo ikoo kitayo 
doi oloyo nia tentang yaku tukon tentang oila komo yaku naikon 

tudoikene doikoo naikon doi oloyooloyo salaando. 17 Yaku 
naikon osodiiyo ikoo doi bangsa Islael tukon doi bangsa-bangsa 
bailong, mo bolikon Yahudi. Yaku naikon sumboliiyo ikoo 
ampakon doi yanila sulano mubilate yanila matano, i8 sulano 
yanila natobuat doi kalipookan tukon usok doi madialanan 
lalomo; sulano yanila natongosodii doi Ibiliis nakuasa, maka 
kinuasai doi Mian Bisa. Maka tukon mangangga doi yaku yanila 
nalalim-lalim tinolos tukon yanila naikon tealimo Mian Bisa 
namian mo tolilik.’ ” 

Paulus talakanggene kona iimang 

19 “Tobikon doiya, Tomundo Aglipa, yaku sidutu kakaate 
motaatiyo doi bakitaan mo lapamo yaku talimayo doi Mian 
Bisadoo. 20 Tukon tuluus talaang yaku pailukene doi mian baikon 
yanila sio napo badodoloon doi yanila nalalim-lalim tukon 
salakanggene kobutongo doi Mian Bisa tukon okitakene yanila 
natuboan lalomo baikon yanila lapamo badodoloon doi napai 
lalim-lalim. Yaku pailukene doiya langgedoo tumbe-tumbeno doi 
Damsyik, doibundu doi Yelusalem tukon doi posaapon ko Yudea 
tukon doi antala komian mobolikon Yahudi. 21 Maka tobikon 
doiyamo ko Yahudi miano lakoyo yaku doi Temeneno Nabonua 
tukon kakaate moakateyo yaku. 22 Bai polong budodoiya nia yaku 
linindungi Mian Bisa, sahingga yaku moola kokondong dimbaa 
sulano kumebee kasaksian doi sasaibino komian - mobabasal 
kai mopoipoisik. Oila komo yaku mo bantile nia aki kai 
nasangalaasan tukon doi oila komo lapamo nabi-nabi tantukene 
tukon Musa; 23 doiyamo baikon ko Tomundo Pasalamat do 
Mian Bisadoo mo paladandikene sio nasakisaa, tukon teali 
mian tumbeno mo tubo koidan sambuno lapa mate; sulano 
tukon doiya yana moola mobabilitakene komadialan - doiyamo 
kasalamatan - mau doi Yahudi miano mau kai doi mobolikon 
Yahudi.” 

24 Daano Paulus moloolukenggene kona pombelaanoo, Festus 
wookon, “Ikoo lapamo tando Paulus! Komu motoiyanoo 
badaang lapamo tealikene ikoo tando!” 25 Bai Paulus timbiliyo, 
“Yaku aki kutando, Mo Mulia. Bantil-bantilan yaku moban- 
tiledoo bisa tukon sumbot doi pikilan mo sehat. 26 Tomundo 
Aglipa susuungo toiyo tutuu naikon do langge-langgedoo. 

Doiyamo kosababpo yaku balani mobasilingan doi Tomundo 
salaano tukon tuluus talaang. Yaku anggayo akiyo mau meeng 
moluwedoi langge-langgedoo komo akiyoon Tomundo natoiyo, 
sabab sasaibino doiya aki nateali doi tampat-tampat mo 
tosookon. 27 Komo Mulia Tomundo Aglipa, oilakai Tomundo 
anggayo naikon oila komo nabi-nabi nabinantil? Yaku pikikene 
Tomundo anggayo!” 

28 Maka Aglipa bantile doi Paulus, “Ikoo neneeke gambang 
mokubaiyo yaku teali Salani miano doi tembo nia lalomo mo 
dudul?” 29 “Doi tembo mo dudul kai doi tembo nabulusanan,” 
Paulus timbiliyo, “Yaku sambeang doi Mian Bisa sulano 
Tomundo tukon Tuan-tuan sasaibino mo mondongolii yaku doi 
oloyo nia namoola teali buno yaku nia - kasuali talunggu nia, 
natantuan!” 

30 Napupusan tomundo, gubelnul tukon Belnike, tukon 
sasaibino komo bailonggon kokondongo. 3I Salataa daano doi 
tonggulung, yanila pobontiikono pau meeng maka bailong, 
“Naiya mian nia aki namongkubai meeng kolangge mo moola 
yana inukum tukon ukuman mate kai tinalunggu.” 32 Maka 
Aglipa bantile doi Festus, “Naiya mian nia moolamo nasinodii, 
kalu andeno yana aki natuntute kona palakala nainulus doi 
pangadilan Tomundo.” 

Paulus talabut doi Loma 

^ ^ Sambuno pinutuskanggon baikon kami sio mai talabut 
Mi / doi Italia, Paulus tukon moimoiya komian motinalung- 
gu bailong sinalakanggon doi Yulius, pasukan suludadu kapalano 
Loma mo sinombuikon, “Lesimen Tomundo”. 2 Kami lakit doi 
kapal mo lubat doi Adlamitium, doibundu kami lenggeto tukon 
do kapaloo mo lapamo basadia talabut doi palabuhan-palabuhan 
plovinsi Asia. Alistalkus, meeng ko Makedonia miano mo 
lubat doi Tesalonika, talabut koidan polaing-laing tukon kami. 
3 Modoakon kami polong doi Sidon. Paulus pinalalukon tukon 
monondok tuuno doi Yulius. Yana minoolakon nalubotiiyo 
kotula-tulano sulano yanila namoola beena doi yana oilamo 
komo pinalaluu. 4 Luwe idoo kami banggadudulo motalabut. 
Badungga kombombuul mosusule kokapal salaano, kami talabut 
banggadudul manisikiyo kotogong Siplus bibilo mo adukon 
tosookon doi mbombuul. 5 Doibundu kami pintosiiyomo 
kotobun mo posalaanggon tukon Kilikia tukon Pamfilia maka 

Balabuan Monondok (27:8) 

polong doi Mila doi tano Likia. 6 Idoo do pelwiladoo malaat 
meeng kokapal luwedoi Aleksandelia mo yase talabut doi Italia. 
Maka yana biyele kami doi kapaloo. 

7 Moimoiya kooloyo kolumbito komai talabutan kunung 
tuuno, tukon susa tuuno doibundu kami polong potimbang 
kokota Knidus. Doibundu tobikon mbombuul daano koidan 
kulokis, kami aki namoola banggadudul motalabut kojulusan 
tumbeno. Maka kami talabut kosalatan togong Kleta lisiyo ko 
Salmone Tadunono sulano indaa kami topopoki doi mbombuul. 
8 Tukon susa tuuno kami talabut momanisikiyo do togongoo 
polong kona pupusan kami lubat doi meeng kotampat mo 
sinombuikon Labuan Monondok, moaki natodudul odoon doi 
kota Lasea. 

9 Doiya singgat Oloyo Babasal Podamean ko Yahudi miano 
lapamo tolupai. Kami lapamo badaang komai tembo mopuus, 
tobikon bolikono tembono koidan kotalabutan tukon aman. 
Tobikon doiyamo Paulus mebee otinau doi yanila, 10 “Utus- 
utus, manulut daku palaat, kita silaka tuuno kalu kita 
talabut banggadudul. Kita naikon toupiyo kokalugian mobabasal 
bolikon tolongo nda muatan tukon nda kapal, bai mau 
kita moola nasilaka.” 11 Bai do pelwiladoo anggayo tuuno 
kojulagangoo tukon kapiteeng kapal kalu baino Paulus 
nabantilan. 12 Polabuhanoo idoo takainomo aki namonondok 
kalu kapal-kapal nabalabu idoo kalu doi timul tembono. Tobikon 
doiya badaang koawak kapal mosotuju sulano talabut koidan 
mootinggale do palabuhanoo sabab yanila yase kakaate polong 

doi Feniks tukon dungol indaa polapakon kotembo timul. Feniks 
daano kai pelabuhan doi Kleta komo sasalaan doi balat daya 
tukon balat laut. 


Sokoi doi tobun 

13 Doiya kosinggatoo kombombuul lalom puul tukon poi- 
poniak. Maka koawak kapal aanggene yanila moolamo napo 
talabut koidan. Jadi yanila bonggalemo komuatan maka yanila 
talabut manisikiyo kotogong Kleta. 14 Bai aki namalumbit 
doibundu puul kosokoi - doiyamo mbombuul mo sinombuikon 
mbombuul Timul Laut - puul doi buta tina, 15 tukon beese komai 
kapal. Sabab aki namoola kokapal motalabut banggadudul 
mosusule kombombuul, maka kami baino batingaakon tolong 
tukon batadikenemo kapal natalalin mbombuul nababayo. 
16 Kami topoopoki soisik, salataa kami lupaiyo doi lalom 
taalikon kotogong Kauda mo poipoisikoo. Idoo tukon susa 
tuuno kami moola kuasaiyo komai kapal kukusi. 17 Salataa 
lapa do kukusidoo linibakon doi kapal, do kapaloo susuungo 
kinoonggolimo tukon mapake alos mo kinoot potikunggon do 
kapaloo. Sabab minatakuton nakoyol doi bone Siltis mo pepelat, 
kokadut inobuluson maka kokapal binatadikono mbombuul 
nalaline. 18 Kombombuul banggadudul makansang, sahingga 
modoakon kooloyono komuatan kapal mulaimo sinakukon 
doi tobun lalomo. 19 01oyo bailonggon koidan awak-awak 
kapaloo yanila sakukenemo koidan kopakakas-pakakas kapal doi 
tobun tukon yanila limano susuungo. 20 Samba-samba kooloyo 
kolumbito kami aki mai mokita oloyo tukon bituon pauno, 
tukon kombombuul kai banggadudul momeenggon mosokoiyon. 
Napupusan lapuso komai moinian mosalamat. 

21 Moimoiya kotembo kona kalumbit do mianoo akimo 
nakaan. Maka Paulus ampakon kokondong doi tanga-tanga 
yanila maka bantile, “Utus-utus! Kalu komuyu lapamo loingiyo 
daku otinau, tukon aki nda talabut luwedoi Kleta, kita aki 
nda motoupi sasaibino kokalusakan tukon kalugian nia. 22 Bai 
budodoiya yaku kabiyo tukon tutuu sulano komuyu pokabasale 
konoamuyu. Akiyo kai komeeng komian doi Utus komo 
naikon mate; kita naikon tongo kapal nia komo lapus tolong. 
23 Sabab kolubongi malaekat moluwedoi Mian Bisa komo yaku 
sosubaiyo, doiyamo Mian Bisa komo totooliyaku, lubat doi 

yaku. 24 Malaekatoo bantile, ‘Inai matakut, Paulus! Sabab ikoo 
naikon mangadap doi Tomundo. Tukon luwe namonondokan ko 
Mian Bisa noano doikoo, sasaibino komian komo talabut tukon 
ikoo naikon salamat sabab ikoo.’ 25 Tobikon doiya, Utus-utus, 
siokai Utus pokabasale konoamuyu! Sabab yaku mangangga doi 
Mian Bisa baikon sasaibino naikon teali buno komo bantilemo 
doi yaku. 26 Bai kita naikon tapapanggon doi meeng kotogong 
bibilo.” 

27 Doi popook kosongulono sangkap kami daano motalanto- 
lanto doi Tobun Adlia. Uga-ugaatene pintangamo kopopook 
koawak kapal yanila lasaiyo dokapaloo adukono loolaniyo 
kobuta tina. 28 Jadi yanila mongulul alos tukon batuno sulano 
napo ukule kotobun naateanan. Totoi do tampatoo naateanan 
adukon sangkap kolono kometel. Aki namalumbit doibundu 
yanila ukulemo koidan, maka talaat kotobun doi tampatoo 
kona ateanan adukono tolu kolono kometel. 29 Yanila matakutene 
kokapal nakoyol doi batu nggalanggang, jadi yanila obulusene 
kosangkap komuatan taalikon doi puus tukon yanila moinikene 
kalu moola moso-mosobit modowa. 30 Aki napelek-pelek pala 
awak kapal sosobae obuleng luwedoi kapaloo. Yanila obulusene 
kokukusi doi paisu tukon bakabai kakaadukon yase moobulusene 
komuatan doi kapal mboyoko. 31 Bai Paulus bantil doi pelwila 
tukon palajulit-palajulit komo doi kapaloo, “Kalu naawak 
kapal nia aki nabatingaakon doi kapal, Utus-utus sasaibino 
aki namalaat salamat.” 32 Tobikon doiya do palajulit-palajulitoo 
tuase do kukusidoo aloso, tobikon do kukusidoo talalin. 

33 Doiya singgat akiyoon nasumbot kooloyo panano, Paulus 
bintekene sulano yanila sasaibino nakaan. Paulus bantile, 
“Lapamo songulo sangkap kooloyo kolumbito Utus sasaibino 
tolongo monto-montotiili tolong doi kaadaan silakaan lalomo 
tukon aki namakaan oioila. 34 Yaku bontiikene, pomakaan 
soisik. Doiya namonondokan doi komuyu, sulano komuyu 
pobukuan koidan. Sabab Utus sasaibino naikon salamat tukon 
akiyo kooioila.” 35 Sambuno lapa bantile buno doiya Paulus 
mangalamo loti tukon mangkabi kinatauwan doi Temeneno doi 
yanila salaano sasaibino. Doibundu yana ebe-ebese do lotidoo 
maka yanila kaane. 36 Maka yanila sasaibino basamangato koidan 
tukon tulut kaan koidan. 37 Sasaibino komo daano doi kapaloo 
daano kolua kosakato pitu kolono noom komian. 38 Salataa 

sasaibino kaan polong bobosul, yanila sakukene komuatan 
gandum doi tobun sulano kokapal nateali mimilaan. 

Kapal koyol 

39 Sambuno kooloyo lapamo madialan, awak kapal kitayo 
kobuta tina, bai yanila aki natoiyo buta tina oila ndoiya. 
Yanila kitayo komeeng kominanga tukon kobibilo. Jadi yanila 
makisuutiyo mokoyoli kokapal indaa kalu moola. 40 Maka koalos- 
alos muatan tinuas maka do muatan-muatanoo binatadikono 
tombul doi tobun. Polaing tukon doiya koidan yanila sodiiyo 
koalos pokoot uling. Doibundu yanila libakene kadut doi 
taalikon kapal mboyoko sulano mbombuul napuule do kapaloo 
maju tujuiyo kotokoluan. 41 Bai do kapaloo koyol doi bone. 
Doi mboyok taalikon koyolo tukon akimo nabiyok, sadangkan 
taalikon doi puus manas moinumbas bokol mo makansang. 

42 Palajulit-palajulit doi kapaloo baniat moakateyo sasaibino 
komian motinaan, sabab yanila matakutene inai-inaikene naikon 
nadaano komo kayok doi buta tina tukon obuleng. 43 Bai 
do pelwiladoo cogaayomo konapoo niatoo sabab yana yase 
salamatene Paulus. Yana sumboliiyo sasaibino komian motoiyo 
kayok nabasuapon loolukon tukon nakayok doi tape; 44 komo 
bai-bailonggon sio natuundu tukon bataani doi dopi-dopi 
kapaloo binduko. Tukon loloon buno doiyamo kami sasaibino 
salamat polong doi buta tina. 

Doi Malta 

^ © Sambuno polong doi buta tina tukon salamat, maka 
nasodo kami toiyo baikon do togongoo kosambuno 
Malta. 2 Kotumbuno do togongoo monondok tuuno doi kami. 
Yanila talimayo kami sasaibino tukon monondok tukon okoitiyo 
koaung tuuk kami sabab tambuuno lubat koudan tukon 
kodapang kai kumelon. 3 Paulus mangatambun kayung, tukon 
abese do kayung-kayungoo doi aung bungkono. Daanooa 
yana mokubaiyo doiya, komeeng kobinda mosumbot, sabab 
namoonasan do aungoo, maka nakakate tukon nakaleyo 
kolimano. 4 Salataa do togongoo tumbuno kitayo do bindadoo 
motongulul doi Paulus limano, yanila pobotiiyonggon meeng 
tukon bailong, “Naiya mian nia tantumo pangakate, sabab 
mau kai nalapamo luput luwe kosilakaan doi tobun, Dewi 
Keadilan aki nabatadikene yana natubo.” 5 Bai Paulus tipasene 

do bindadoo doi aung lalomo, tukon aki nalasayo masakit 
mau nabaino soisik. 6 YaniIa pikikene naapa doiya Paulus limano 
naikon boboongano kai sosinggoton yana naikon tuwong mate. 
Bai salataa montotiili moimoiya kolumbito tukon akiyo kolangge 
meeng molual biasa komo teali doi yana, yanila napikilan tobolii 
maka yanila bantile baikon Paulus daano kai dewa. 

7 Aki naodoon doi tampatoo daano kobuta Publius koona, 
pamalenta mobabasal doi togongoo. Tukon sanaang konoano 
yana talimayo kami buno natamu tolu kooloyo kolumbito. 
8 Doiya kosinggatoo kotamano daano momasakit, kanakon 
maligoot tukon masakit kotiano. Paulus ampakon duutiyo do 
langgaidoo momasakit maka sambeang tukon abese kolimano 
doi bungkukono sahingga yana tangalin. 9 Tobikon kadadianoo 
sasaibino komian mo seselon doi togongoo lubat doi Paulus, 
tukon yanila tinangalinggon. 10 Yanila mebeekon doi kami 
badaang kotambo, tukon salataa kami naikon talabut, yanila 
mababa doi kapal sasaibino komo kami palaluuwo tuuk doi mai 
ampakonan. 


Luwedoi Malta ko Loma 

n Sambuno lapa tolu kobituwon indaa, kami lengget luwedoi 
togongoo lakit komeeng kokapal moluwedoi Aleksandelia komo 
po pupuson kotembo timul balabu doi togongoo. Doiya kapaloo 
mapake lambang, “Dewa Pinga Kastol tukon Poluks”. 12 Kami 
balabu doi kota Silakusa tukon dungol idoo tolu kooloyo. 
i3 Luwe idoo kami talabut koidan manisikiyo kotape polong 
doi kota Legium. Modoakon kombombuul tambuuno puul 
doi lalom, sahingga tolongo lua kooloyo kami polongo doi 
kota Putioli. 14 Idoo kami pososuung komoimoiya komian mo 
manganggamo doi Yesus, tukon luwe yanila naundangan kami 
podungoli tukon yanila meeng kominggu kolumbito. Maka kami 
ambakono doi Loma. 15 Utus-utus doi Loma mo manganggamo 
doi Yesus ndongoliiyo kobilitano tentang doi kami, sahingga 
yanila lubat polong doi Labotan Apius tukon Tolu ko Bonua 
Sambuan sulano natalimayo kami. Salataa Paulus pososuung 
tukon yanila, yana mangkabi kinatauwan doi Mian Bisa tukon 
konoano teali moonggol. 

Doi Loma 

16 Salataa polong doi Loma, Paulus minoolakon nadungol 
susuungo tukon natinotooli doi meeng kosuludadu. 

17 Sambuno tolu kooloyo, Paulus uange kotokoh-tokoh Yahudi 
miano. Tukon sambuno lapa yanila pototongi, yana bantil doi 
yanila, “Utus-utus! Yaku aki kubalasala oioila motuuk doi 
nda bangsa, kai lupaiyo koadat kabiasaan komo kita talimayo 
luwedoi tumbunggita. Mau kai nabuno doiya yaku linako doi 
Yelusalem tukon sinalakanggon doi Loma miano. 18 Salataa 
daku palakala pinalesamo, yanila yase bebaskanggene yaku, 
sabab tokita yaku aki kumongkubai meeng kokasalaan komo 
pantas inukum tukon ukuman mate. 19 Bai sabab ko Yahudi 
miano tantaange, tapakisaa yaku tuntute daku palakala nainadili 
doi pengadilan Tomundo Loma. Yaku kubaiyo doiya bolikon 
sabab yaku daano kolangge meeng inadukanggon motuuk doi 
kubangsa susuunggu. 20 Tukon doiyamo kai kosababpo yaku 
kabiyo kupososuung tukon komuyu sulano basa-basalita; sabab 
yaku tinalunggu, tobikon Pasalamaton mo minoi-moinikon doi 
bangsa Islael.” 

21 Maka yanila bantile doi yana, “Kami akiyoon mai 
mantalima meeng kosulat luwedoi Yudea manganai doi Utus. 
Tukon akiyo komeeng koutus kai moluwe indaa komo 
lubat mababa bilita manganai Utus kai babisala mo lokis 
manganai Utus. 22 Bai kami yase koidan molongol tentang Utus 
namanganggaan, sabab kami sasaibino lapamo lengele komian 
mototulaiyo kootunggul Utus mo taaniyodoo.” 

23 Maka yanila tukon Paulus matantukon meeng kooloyo 
sulano napososuung. Doi oloyodoo badaang komian molubat 
doi Paulusoo natampat dungolan. Luwe dodowa polong 
kinobian Paulus talakanggene tukon babilitakene doi yanila 
kobilita tentang bulaando ko Mian Bisa namapalentaan 
pokakana ko Tomundo. Tukon momapake ayat-ayat moluwedoi 
Musa na Buku tukon Buku Nabi-nabi, Paulus kakaale 
mokubaiyo yanila mangangga tentang Yesus. 24 Daano komo 
mangangga naikon oila komo Paulus nabinantil, bai daano 
koidan komo aki namangangga. 25 Tukon napoo palaat mo 
posasala yanila tinggalemo do tampatoo, sambuno Paulus 


28:19: Kis. L. 25:1 1 

bantile doi yaniladoo, “Takainomo kana tuuno oila ko Mian Bisa 
Na Loh nabinantil moluwedoi Nabi Yesaya doi tumbumuyu! 
26 Mian Bisa bantile, 

‘Ampakono bantile doi bangsa nia: 

Komuyu naikon banggadudul molengele, bai aki pomangalati; 
komuyu naikon banggadudul mopalatikanggene bai aki 
potoiyo oila komo teali. 

27 Sabab nabangsa nia napikilan lapamo teali mokisul, 
kopai tolingaino tealimo bongol 
tukon kopai matano lapamo inopiit. 

Naiya teali sulano yanila matano inai namokita, 

yanila tolingaino inai molongol, 

yanila napikilan inai namangalati, 

tukon inai naabali doi yaku, 

maka yaku naikon tangalinggene yanila.’ ” 

28 Doibundu Paulus bantile, “Utus-utus sio potoiyo baikon bilita 
tentang kasalamatan mo luwedoi Mian Bisa budodoo lapamo 
pinolonggon doi bangsa-bangsa bailong mo bolikon Yahudi. 
Yanila naikon tulutiyono!” [ 29 Sambuno lapa Paulus bantile buno 
doiya, ko Yahudi mianodoo tinggalemo do tampatoo tukon 
pogagai meeng maka bailong.] 

30 Lua kotaum kona kalumbit Paulus dungol doi Loma, 
doi bonua mo sabele susuungo. Yana sanaang momantalima 
sasaibino komian komo lubat duutiyo yana. 31 Tukon balani 
yana pailukene doi yanila tentang bulaando ko Mian Bisa 
namapalentaan pokakana ko Tomundo tukon tentang Yesus 
Klistus. Paulus kubaiyo doiya tukon bebas, tukon aki 
nasinembang-sembang. 


28:26-27: Yes. 6:9-10 



PAULUS NASULAT DOI JEMAAT LOMA 

PANGANTOKON 


Paulus nasulat doi jemaat Loma kona tuukan sulano yanila 
namontotiili Paulus nalubatan doi yanila. Kalu natetel, Paulus 
naikon daano mobalimang bula-bulaa kotempo indaa doi Salani 
miano, doibundu tukon yanila napotombonii, yana yase taus 
doi Spanyol. Paulus tulise nasulatia tuuk doi otunggukanano 
koalatino koagama Salani tukon atulan-atulano mososok doi 
Salani miano natuboan. 

Sambuno lapa pelenggene kona salam doi jemaat Loma mia- 
no , tukon popitoikene doi yanila tentang napai sambeang tuuk 
yanila , Paulus lolukenggene kona tema nai nasulatia: “Tukon 
do Bilita Monondokoo Mian Bisa tudoikene bulaando kona 
potaamian kobanggapi tukon Mian Bisa napokindondokonan 
koidan; kololoono doiyamo tukon mangangga doi Mian Bisa, 
doi tumbe polong doi napupusan” (1:17). 

Sambuno lapa doiya Paulus otunggukene dona temadoo. 
Sasaibino komian - mau Yahudi mau mobolikon Yahudi 
- palaluu kinindondok kopotaamian tukon Mian Bisa, 
sabab sasaibino daanomo doi lalim lalomo nakuasa. Kona 
potaamian kobanggapi tukon Mian Bisa teali monondok 
koidan kalu kobanggapi anggayo ko Yesus Klistus. Doibundu 
Paulus otunggukene kokaliangano dotuboanoo moboolu doi 
banggapi mo toupiyo kalu pomeenggon tukon Klistus. Tuboan 
mobooludoo tubo sabab daano kona potaamian mo boolu 
tukon Mian Bisa. Mian mo lapamo mangangga doi Yesus, 
tubo monondok tukon Mian Bisa, tukon Mian Bisa Na Loh 
osodiiyo yana doi lalim nakuasa tukon matean. Doi pasal 
5-8 Paulus otunggukene koidan kona makisuut ko Mian Bisa 
naatulan-atulan tukon Mian Bisa Na Loh nakuasa doi mian 
momaangga natuboan lalomo. Doibundu Paulus otunggukene 
ko Yahudi miano tukon mobolikon Yahudi miano tongusokon 
doi Mian Bisa natetel motuuk doi banggapi. Paulus bantile 

baikon Yesus moinakiyonggon doi Yahudi miano doiya lapamo 
tongusokon doi Mian Bisa natetel lalomo sulano natulunge 
kobanggapi luwedoi namaasi mololo doi Yesus Klistus. Paulus 
anggayo baikon ko Yahudi miano aki nasidutu naikon tolake 
Yesus. Doibundu Paulus tulise bulaando kokaliangano komian 
sio natubo buno Salani miano , komo tutuu tuuno doiyamo 
bulaando kokubaiyano doseangoo napotaamian komian bailong. 
Tuuk doiya Paulus molilik pokok-pokok mobuno naiya: 
meleleani Mian Bisa, Salani miano nakawajiban doi negala tukon 
tulando Salani, tukon bula-bulaa kopalasoalan motuuk doi mian 
noano. Paulus tutupe kona sulatia tukon teteba-teteba susuungo 
tukon nggaa-nggaalano ko Mian Bisa. 

Antoko 

Pololukoni tukon tema 1:1-17 

Banggapi napalaluuano kokasalamatan 1:18-3:20 

Loloon kasalamatan doi Mian bisa 3:21-4:25 

Tuboan boolu sabab pomeenggon tukon Klistus 5:1-8:39 

Islael daanomo doi Mian Bisa natetel lalomo 9:1-11:36 

Salani miano nakalakuan 12:1-15:13 

Potutup tukon salam susuungo 15:14-16:27 


I Utus-utus sasaibino doi Loma Mian Bisa mo seseange 
tukon mo lapamo Mian Bisa uange sulano teali namian. 
Mian Bisa lapamo piliyo tukon bingkate yaku sulano 
kubabotilanggene ko Bilita Monondok moluwedoi Mian Bisa. 
2 Bilita Monondokoo lapamo Mian Bisa dondiikene doi lounu 
loolukoo lolo doi nabi-nabi tukon lapamo totulis doi Kitab 
Moliyous lalomo. 3 Bilita Monondokoo manganai Mian Bisa 
Napau, nda Temeneno Yesus Klistus. Kalu buno banggapi, 
yana daano katulunan Daud, 4 bai kalu buno Temeneno yana 
tokita daano Mian Bisa Napau. Doiya totoimo tukon kuasa 
mo bolikon langge lolo luwedoi natuboan doi namatean. 5 Lolo 
doi yana koidan Mian Bisa beekene doi yaku kokalunia moteali 
lasul, sulano yaku - tuuk odotiiyo Klistus - babayo komian doi 
sasaibino kobangsa sulano namangangga tukon loingiyo. 6 Komo 
minakisuuti tukon sasaibino kobangsa doiyamo komuyu koidan 



Loloon babasal doi kota Loma (1:6) 


mo daano doi Loma; komuyu nokon lapamo inuang sulano 
nateali Yesus Klistus namian. 7 Doiyamo kosababpo yaku batulis 
doikoo. 

Kinatauwan Mian Bisa Tamanggita tukon Temeneno Yesus 
Klistus mobeena balakaat tukon monondokan doikoo. 

Doa syukuul 

8 Tumbe-tumbeno loloiyo Yesus Klistus, yaku bakinatauwan 
doi Mian Bisa sabab Utus-utus sasaibino; sabab posaapon 
kodunia lapamo molongol baikon komuyu moanggayomo tuuno 
doi Klistus. 9 Yaku sidutu neneeke komuyu kalu yaku sambeang. 
Mian Bisa komo sakisiiyo baikon oila daku babilitakene bisa. 
Yanamo ko Mian Bisa yaku mo leleaniyo tukon noanggu 
sasaibino tukon babotilanggene ko Bilita Monondok tentang na 
Pau. 10 Yaku kabiyo tukon tutuu doi Mian Bisa, boliisi yana 
nayase pataikene yaku diabudodoo moduutiyo komuyu. 11 Sabab 
yaku yase tuuno mopososuung tukon komuyu sulano yaku 
moola obosikonggon kokalunia moluwedoi Mian Bisa Na Loh 
sulano naekeenggele komuyu. 12 Daku makisuut doiyamo sabab 
kita singgat-singgat lapamo mangangga doi Yesus Klistus, maka 
kita moola pokoonggoli. 

13 Utus-utus! Yaku yase sulano komuyu potoiyo baikon 
badaang luunggon daku batodangganan moduutiyo komuyu bai 

sidutu daano koalangan. Yaku yase sulano doi komuyudoo 
daku limang daano kohasilo bunomo daku balimangan modaano 
kohasilo doi antala mian mo bolikon Yahudi doi tampat- 
tampat bailong. 14 Sabab yaku daano daku kawajiban motuuk 
doi sasaibino kobangsa; mo lapamo mangalati tukon mo akiyoon 
namangalati, mo daano kona pendidikan mau kai mo akiyoon 
nadaano kona pendidikan. 15 Doiyamo kosababpo yaku yase 
tuuno mobabotilanggene do Bilita Monondokoo doi komuyu mo 
dungol doi Loma koidan. 

Bilita Monondokoo nakuasa 

16 Yaku anggayo tuuno naikon do Bilita Monondokoo, 
sabab do bilitadoo doiyamo Mian Bisa nabukuanan sulano 
nasalamatene sasaibino komian mo mangangga; tumbe-tumbeno 
Yahudi miano, tukon bangsa bailong koidan. 17 Sabab tukon do 
Bilita Monondokoo, ko Mian Bisa okitakene bulaando kona cala 
kobanggapi napotaamian tukon Mian Bisa nateali monondok 
koidan; kona cala doiyamo, mangangga doi Mian Bisa, doi 
natambuunan polong doi napupusan. Doiya buno pokakana 
komo totulis doi Kitab Moliyous lalomo, “Mian mo mangangga 
doi Mian Bisa tobikon kona potaamian tukon Mian Bisa teali 
monondok koidan tobikon do mianoo naikon tubo!” 

Banggapi nakasalaan 

18 Doi sulugaa Mian Bisa tudoikene kona nggimalan 
doi sasaibino kolalim tukon banggapi nakulokisan, sabab 
kokulokisan kubaiyo kobanggapi sulano natingoniiyo kootunggul 
mobisa tentang Mian Bisa. ,9 Oila komo moola banggapi toiyo 
tentang Mian Bisa lapamo tontong doi banggapi noano lalomo, 
sabab Mian Bisa susuungo lapamo okitakene doiya doi banggapi. 
20 Salataa ko Mian Bisa tealikene kodunia, sipat-sipat Mian 
Bisa mo aki natokita, doiyamo ndondoong nabunoan Mian 
Bisa tukon nakuasa posidutukon, lapamo moolamo kobanggapi 
mangalatikene mololoi sasaibino komo lapamo tinealikon. 
Jadi kobanggapi sasaibino akiyono tuuno kona alasan sulano 
naokobisakene kobutongo. 21 Kobanggapi tingoniiyo ko Mian 
Bisa, bai kobanggapi aki yana buno Mian Bisa tukon aki koidan 
nabakinatauwan doi yana. Kobalino kobanggapi pikikene komo 


1:13: Kis.L. 19:21 1:16: Mik.8:38 1:17: Hab.2:4 

boli-bolikon; yanila noano teali kalipookan. 22 Yanila lasaiyo 
kobutongoila pandoi, banggokai yanila longas. 23 Bolikono Mian 
Bisa posidutukon yanila nasinosubai, baimo kai timbalang- 
timbalang mo buno mahluk mo moola mate; doiyamo banggapi, 
tomisi, iyayon mo sangkap koaino, tukon iyayon mo dadul. 

24 Tobikon doiya ko Mian Bisa sodiikenemo yanila nakinuasai 
konoanoila namongiasan sulano nakubaiyo komo kulokis, 
tobikon yanila lakukanggene kolangge-langge mo manggilit doi 
butongoila. 25 Mian Bisa mo bisa, yanila soboliyo tukon lobo 
mo aki nabisa. Bolikon Motealikene baimo domo tinealikonoo 
doiyamo komo sinosubai tukon yanila nalineleani. Banggokai 
domo tealikenedoo komo siokai nangginaal posidutukon! Amin. 

26 Sabab kobanggapi kubaiyo komo buno doiya, maka ko 
Mian Bisa sobiikenemo yanila loloiyo konoanoila mo lokis. 
Yanila naboi-boine akimo natatalik doi mala-malane buno komo 
biasa doi banggapi, baimo tatalik doi tulano boine. 27 Mau mala- 
malane koidan; yanila akimo koidan napokokonoi mokubaiyo 
kona hubungan tukon boine, baimo kai memeetene kotulano 
malane. Mala-malane kubaiyo kona kokubai mo akamaayo 
kotulano mala-malane, tobikon yanila mantalima posoboli mo 
pokakana tukon yanila nakokubai mo lokisoo. 

28 Kona sabab kobanggapi aki nalasayo palaluu tingoniiyo ko 
Mian Bisa, maka ko Mian Bisa sodiikene yanila napikilan nateali 
lusak, tobikon yanila kubaiyomo kolangge-langge yanila mo aki 
namoola kubaiyo. 29 Yanila noano moono tukon sasaibino komo 
lokis, mo aki nakana; moono tukon modokoan, koboanan 
tukon palasaan mesikit, moono tukon yase mangakate, poakate, 
batipu, tukon mabatuulikon, yanila yase basalitakene komian 
bailong, 30 yase mokulokisanggene komian bailong sambuno; 
yanila sosombong tukon akiyo kona atulan, mo sikitene ko Mian 
Bisa tukon yase banggal-banggaal. Yanila pandoi moumbolii 
loloon moboolu sulano namakabai kulokisan. Yanila lungguiyo 
kona olang tua; 31 yanila aki nayase namangalati komian bailong; 
yanila aki nataat tukon akiyo kona seang doi banggapi bailong. 
32 Yanila toiyo, baikon manulut Mian Bisa naukum, mian mo 
lakukanggene sasaibino doiya sio nainukum mate. Mau kai 
nabuno doiya yanila kubaiyo koidan do langge-langgedoo; tukon 
koidan setujuiyo komian bailong nalakukanggene. 


1:21: Ef. 4:17-18 1:23: Kuai. 4:16-18 

Mian Bisa naukuman 

2 Tobikon doiya, Utus-utus, indee kai Utus tobikon Utus 
yase moasalakene komian bailong? Utus akiyo komu 
oioila sulano mubelayo kobutomu! Sabab kalu Utus asalakene 
komian bailong, banggokai Utus susuungo kubaiyo kokokubai 
mo pokakana buno yanila, maka Utus otuwongikene koukuman 
doi butongo susuungo koidan. 2 Kita toiyo baikon kalu ko Mian 
Bisa otuwongikene koukuman doi mian mo kubaiyo kokokubai- 
kokubai mo buno doiya, ko Mian Bisa nakaputusanoo bisa. 
3 Bai komuyu, Utus-utus, mokubaiyo susuungo koidan kolangge- 
langge komuyu mo tuduwo doi mian bailong! Tukon komuyu 
pikikene komuyu moola lolos doi Mian Bisa naukuman? 
4 Kai komuyu pandang enteng ko Mian Bisa namaasi tukon 
kona monondokan konoano tukon nasabalan mo buno doiya 
kona babasalan? Tutuu komuyu toiyo baikon ko Mian Bisa 
tudoikene kona monondokan konoano sabab yana yase sulano 
komuyu pobadodoloon doi polalim-lalim. 5 Bai komuyu motikas 
konoamuyu tukon aki poyase babolii. Tobikon doiya komuyu 
susuumuyumo komo kubaiyo komu ukuman teali tosuungi 
babalat doi Oloyo Nakiamatan, kalu ko Mian Bisa okitakene 
kona nggimalan tukon otuwenge kona ukuman mo adil. 6 Sabab 
ko Mian Bisa naikon soboliyo sasamba komian pokakana tukon 
nakokubai. 7 Mian Bisa beena tuboan mobisa tukon posidutukon 
doi yanila mo taat mongkubai monondok sulano namalaat komo 
monondok, mo inodotii tukon posidutukon. 8 Bai komian mo 
utama kene kobutongo susuungo tukon aki nayase taat doi 
Mian Bisa, baimo mololoi mo kulokis, do mianoo Mian Bisa 
naikon nggimoliiyo tuuno. 9 Sasamba komian mo yase kubaiyo 
komo lokis naikon sakisaa tukon mondolita; tumbe-tumbeno 
Yahudi miano, tukon koidan bangsa-bangsa bailong. 10 Bai 
sasaibino komian mo yase kubaiyo komo monondok naikon 
binee monondokan tukon inodotiian tukon Mian Bisa beena 
kasanangan; tumbe-tumbeno doi Yahudi miano, bunomo koidan 
bangsa bailong. 11 Sabab ko Mian Bisa lakukanggene sasaibino 
komian pokakana. 

12 Mian badaang bangsa bailong baladosa aki natoiyo 
koatulano koagama Yahudi. Jadi yanila inukum bolikon do 

2 : 1 : Mat. 7:1, Luk. 6:37 2:6: Saad. 62:12, And. 24:12 2:11: Kuai.l0:17 

ukumoo. Bai Yahudi miano baladosa lapamo toiyo do ukumoo; 
tobikon doiya yanila naikon tinuntut koidan luwedoi ukumoo. 
13 Sabab komian pomondokon koidan tukon Mian Bisa, bolikon 
sabab do mianoo molapamo toiyo koagama Yahudi atulano, 
bai sabab yana molakukanggene oila komo totulis doi ukumoo 
lalomo. 14 Mian-mian bangsa bailong aki natingoniiyo koatulan 
agama Yahudi. Bai kalu yanila namongiasan susuungo mokubai 
oila do ukumoo napinalentakon, yanilamo noano susuungo 
komo teali atulan motuuk doi yanila, mau kai yanila naaki 
natingoniiyo koagama Yahudi naatulan. 15 Yanila nakalakuan 
otudoikene baikon oila do ukumoo napinalentakon totuliso doi 
yanila noano. Luwedoi noanoila mosanaang bukutiikanggenemo 
do langgedoo, sabab yanila susuungo daano kotembono 
inasalakon tukon daano kotembono yanila napikilan binisakon. 
16 Bunomo doiya naikon komo teali doi oloyo mo lapamo 
tinantukonoo. Doi oloyodoo - manulut Bilita Monondok 
yaku mo babotilanggene - Mian Bisa lolo doi Yesus Klistus, 
naikon hakimiyo sasaibino kolaasia doi noanggita tukon pikilan 
sasaibino komian. 

Yahudi miano tukon ukum agama Yahudi 

17 Bai diabudodoo bulaandomo tukon Utus-utus susuungo? 
Utus akuiyo kobutomu Yahudi miano. Utus bataani doi agama 
Yahudi naatulan tukon Utus banggaal modaano kona potaamian 
Utus tukon Mian Bisa. 18 Utus malaat otunggul-otunggul doi 
atulanoo, tobikon Utus toiyo ko Mian Bisa namongiasan 
tukon toiyo tantukanggene naando komo monondok. 19 Utus 
anggayo baikon Utus daano mokatuaiyo komian mopiit tukon 
madialan doi yanila mo daano doi kalipookan; 20 Utus 
pongotunggul mian mo daano palus kona pikilan, tukon gulu 
mian mo longas. Utus anggayo baikon doi agama Yahudi 
naatulan lalomo, Utus malaat sasaibino kopangatahuan tukon 
otunggul mo bisa. 21 Utus otunggule komian bailong; nah, 
bulaando Utus moaki muotunggule kobutomu susuumu? Utus 
mongotunggul mian sulano inai napondikuk, banggokai Utus 
susuungo pondikuk! 22 Utus mongotunggul mian sulano inai 
nabalolowa, banggokai Utus susuungo balolowa! Utus mesikitene 
kobapilogotan, banggokai Utus susuungo mangala langge-langge 
doi bonua-bonua bapilogotan. 23 Utus babanggaalkene baikon 
Utus daano Musa naukum, banggokai Utus totulaiyo ko Mian 

Bisa tukon aki muloingiyo kona ukum. 24 Doi Kitab Moliyous 
lalomo totulis buno naiya, “Tobikon komuyu, Yahudi miano, 
maka ko Mian Bisa sambuno kinulokisanggon doi antala bangsa- 
bangsa bailong.” 

25 Kalu Utus taatiyo koukum agama Yahudi, maka Utus 
nasunat daano kona guna koidan. Bai kalu Utus aki nabiasa 
loingiyo kolangge-langge mo pinalentakon doi ukumdoo lalomo, 
maka Utus nasunat akiyono koanggano tuuno. 26 Kalu meeng 
komian bolikon Yahudi mo aki nasinunat, mololoi agama 
Yahudi atulano, bolikon kai ko Mian Bisa naangganano buno 
mian mo lapamo sinunat? 27 Tukon mian mo aki nasinunatoo 
naikon asalakene Utus Yahudi miano, sabab Utus daano 
koagama Yahudi naatulan tukon Utus sinunat, bai Utus lupaiyo 
do ukumoo. Yanila aki nasinunat, bai yanilamo komo loingiyo 
koagama Yahudi naatulan. 28 Sabab ko Yahudi miano mo bisa 
bolikon kai mian mo tongo sambuno balang Yahudi miano; 
tukon komian mo tutuu sinunat bolikon kai mian mo sinunat 
secala dunia. 29 Kobalino meeng ko Yahudi miano mo bisa 
doiyamo mian konoano balajiwa Yahudi; tukon sunat mo bisa 
doiyamo sunat moluwedoi noanggita Mian Bisa Na Loh mo 
limange, bolikon mosinasat doi buku lalomo. Mian mobuno 
doiya mantalima panggaal moluwedoi Mian Bisa, bolikon doi 
banggapi. 

3 Kalu buno doiya, oilakai kountungo moteali Yahudi 
miano? Tukon oila kogunano mololoi kosunat atulano? 
2 Tutuu badaang kogunano! Tumbe-tumbeno, sabab doi Yahudi 
miano ko Mian Bisa monggianggakene kona bantil-bantilan. 3 Bai 
bulaando kai kalu kosoobos ko Yahudi miano aki nataatiyo? 
Oilakai tobikon doiya ko Mian Bisa aki nateali taatiyo? 4 Tantu 
aki! Sabab tontongo ko Mian Bisa sidutu bisa, mau kai 
nasasamba komian bakokolii. Doi Kitab Moliyous lalomo totulis, 
“Siokai ikoo mutotoi bisa oilamo komo binantil doi lalom, 
tukon ikoo manaang salataa ikoo hinakimi.” 

5 Bai kalu ko Mian Bisa nakaadilan teali tokita pololokon, 
tobikon kita kubaiyo komo aki nakana; oilamo komo moola kita 
bantile? Baikon ko Mian Bisa aki naadil kalu yana ukume kita? 
(Takainomo napasadai nia moola secala banggapi.) 6 Takainomo 

aki! Sabab kalu ko Mian Bisa aki naadil, bulaandomo kai yana 
momoola hakimiyo nadunia nia? 

7 Bai kalu takainomo kokubai mo aki nakana, oila komo kana 
tentang Mian Bisa pololokon totingonii tobikon yana ngginaal, 
bulaando komian mo kubaiyo kolokisoo daano moinasalakon 
buno mian mobaladosa? 8 Tukon bulaando kita aki namoola 
mobantile, “Tadukai kita mokubai lokis sulano nasumbut komo 
monondok?” Takainomo daano komian mo totulaiyo yaku 
tukon bantile baikon yaku lapamo bantile buno doiya. Komian 
mobuno doiya pantaso Mian Bisa naukume. 


Akiyo komeeng komian mo lakukanggene ko Mian Bisa 

namongiasan 

9 Nah, oilamo kai konda kadudukan buno Yahudi miano 
lobian kona monondokan kona kadudukan doi bangsa bailong? 
Tutuu aki! Lapamo yaku lolukenggene baikon mau Yahudi 
miano mau kai bangsa bailong, sasaibino lapamo dosa kuasaiyo. 
!0 Bunomo mo totulis doi Kitab Moliyous lalomo, 

“Akiyo komeeng komian mo talakana, 

11 akiyo komeeng komian mo mangalati tukon akiyo komeeng 

komian mo sosubaiyo ko Mian Bisa. 

12 Sasaibino komian lapamo dedeenggene kobutongo doi Mian 

Bisa; 

sasaibino lapamo tapa. 

Akiyo komeeng komian nakokubai mo kana; mau meeng 
komian aki! 

13 Yanila kekeoko buno kibul mo tobuka. 

Batipuan lomba doi yanila alepo, 
tukon yanila suungo bibilo sumbetene kobakala-kalaan, 
buno binda upaso. 

14 Yanila suungo moono tukon kutuk tukon ngginimoliiyan. 

15 Yanila nanggaisonan mosobit kalu yasemo momasakisaa tukon 

mangakate mian. 

16 Kona manasan tukon susaan, yanila sabukene doi yayaa. 

17 Yanila piit doi loloon momonondok, 

18 tukon aki naodotiiyo ko Mian Bisa.” 


3:10-12: Saad. 14:1-3, 53:1-3 3:13: Saad. 5:9, 140:3 3:14: Saad. 10:7 

,9 Diabudodoo kita toiyo baikon sasaibino komo totulis doi 
agama Yahudi atulano lalomo, daano motuuk doi mian mo 
daano doi ukumoo nakakuasaan. Tukon bunomo doiya akiyo 
komeeng komian momoola mebeekon alasan oioila koidan tukon 
posaapon kodunia moola Mian Bisa natuntute. 20 Sabab akiyo 
komeeng komian mominoolakon pomondokon tukon Mian Bisa 
sabab do mianoo kubaiyo kolangge-langge mo talaat doi atulan 
agama lalomo. Bai do atulanoo tongo otudoikene doi banggapi 
baikon kobanggapi baladosa. 

Bulaando ko Mian Bisa momoolakene kobanggapi pomondokon 

tukon yana 

21 Bai diabudodoo ko Mian Bisa lapamo otudoikene kololoon 
bulaando kobanggapi pomondokon tukon yana; tukon nacala- 
doo akiyo kona potoikonan tukon atulan agama Yahudi. Buku- 
buku Musa tukon buku-buku nabi-nabi okitakene do langgedoo, 
22 baikon ko Mian Bisa moolakene kobanggapi pomondokon 
tukon yana; tongo kalu banggapi mangangga doi Yesus Klistus. 
Mian Bisa kubaiyo naiya tuuk sasaibino komian mo mangangga 
doi Klistus; sabab akiyo kona posasalaan: 23 Sasaibino komian 
lapamo baladosa tukon odoono doi Mian Bisa mo salamatene 
yanila. 24 Tongo tobikon Mian Bisa namaasi tolong mo beekene 
tukon cuma-cuma, banggapi napotaamian tukon Mian Bisa teali 
monondok koidan; kona cala doiyamo: Yesus Klistus sodiiyomo 
kobanggapi. 25 Mian Bisa kulbankanggene Yesus Klistus sulano 
tukon dona mateanoo kobanggapi inokitakon tosodiimo doi 
kasalaan kalu yanila mangangga doi yana. Mian Bisa kubaiyo 
buno doiya sulano tudoikene kona kaadilan. Sabab doi lounu 
loolukoo ko Mian Bisa lapamo okitakene kona sabalan doi 
banggapi nalalim-lalim tobikon yana aki naukume yanila. 26 Bai 
diabudodoo yana tindokiiyo kolalim sulano okitakene kona 
adilan. Tukon cala doiya yana otudoikene baikon kobutongo 
bisa; tukon sasamba komian mo mangangga doi Yesus, 
inokitakon pokakana komian mo lapamo pokindok koidan tukon 
Mian Bisa. 

27 Tobikon doiya akiyono koidan konda alasan sulano nda 
banggal-banggaal. Bulaando mobuno doiya? Oilakai ugaate 
kita molakukanggene komo totulis doi agama Yahudi atulano? 


3:20: Saad. 143:2, Gal. 2:16 3:22: Gal. 2:16 

Bolikon. Bai tobikon kita manganggamo. 28 Sabab kona 
dumbakan daano buno naiya: Mian moinokitakon pokindok 
koidan tukon Mian Bisa, bolikon sabab yana lakukanggene oila 
komo totulis doi atulan agama Yahudi, bai kai sabab yana 
mangangga doi Yesus Klistus. 

29 Kai naaki do Mian Bisadoo Mian Bisa Yahudi miano 
tolong? Bolikon kai yana Mian Bisa bangsa bailong koidan? 
Oode, takainomo yana bangsa bailong na Mian Bisa koidan! 
30 Sabab ko Mian Bisa tongo meeng. Yanamo komo moolakene 
ko Yahudi miano pokindok koidan tukon Mian Bisa sabab 
yanila manganggamo. Tukon yanamo koidan komo moolakene 
kobangsa bailong pokindokon koidan tukon Mian Bisa; doiya 
koidan sabab yanila manganggamo. 31 Oilakai naiya koalatino 
baikon sabab kita mangangga doi Klistus, kita sakukene 
koagama Yahudi naatulan? Aki natutuu! Tongo kai tukon nda 
manganggaanoo, kita odotiiyo do atulanoo. 


Abalaham teali sontoh 

4 KaIu buno doiya, oilamo komo moola kita bantile tentang 
Abalaham, tumbunggita? Bulaando kai kona pangalaman? 
2 Kalu kolangge-langge nakinubai mangaanikene ko Mian Bisa 
talimayo yana buno mian mo sanaanggene ko Mian Bisa 
noano, maka daano koidan kona alasan doi yana sulano 
nabanggal-banggaal. Bai yana aki namoola banggaal doi Mian 
Bisa salaano. 3 Doi Kitab Moliyous lalomo totulis, “Abalaham 
mangangga doi Mian Bisa, tukon sabab kona manganggaan nia 
Mian Bisa talimayo yana buno mian mo sanaanggene ko Mian 
Bisa noano.” 4 Mian mo balimang, mantalima tambo; tukon 
dona tambo aki nainaanggon buno meeng kosabeat, sabab doiya 
daano nahaak. 5 Bai daano komian mo aki namoinikene dona 
usaha susuungo; yana monggianggakene kobutongo doi Mian 
Bisa mo okitakene komian baladosa tongosodii doi nakasalaan. 
Luwedoi namanganggaanoo doiyamo ko Mian Bisa talimayo 
do mianoo buno mian mo sanaanggene ko Mian Bisa noano. 
6 Bunomo Iakon doiya Daud napalaat koidan; doiya kosababpo 
yana mabantil salamat kinatauwan doi mian mo Mian Bisa 
lapamo talimayo buno mian mo sanaanggene konoano, akimo 


3:30: Kuai. 6:4, Gal. 3:20 4:3: Teal. 15:6, Gal. 3:6 

ko Mian Bisa napalaatikanggene do mianoo nakokubai-kokubai. 
Daud bantile buno naiya, 

7 “Salamat kinatauwan komian mo inompuni kona 

kasalaan-kasalaan 

tukon nalalim-lalim lapamo Mian Bisa kibule! 

8 Salamat kinatauwan komian nalalim-lalim mo aki 

Temeneno natuntute!” 

9 Oilamo kai nabantilan nia salamat kinatauwan naiya tongo 
inotuuk doi mian mo loingiyo koatulan basunatanoo? Kai 
koidan doi mian moaki naloingiyo kopalatulan basunatan? 
Lapamo kami bantile loolukonoo baikon Abalaham Mian Bisa 
talimayo buno mian mo sanaanggene ko Mian Bisa noano, 
sabab Abalaham mangangga doi Mian Bisa. 10 Nah, oilamo 
kai kotembono ko Mian Bisa naokitakanano do langgedoo? 
Akiyoon kai lapamo Abalaham sinunat? Takainomo akiyoon 
yana nasinunat, bolikon nalapaan. 11 Yana sinunat doibundu, 
tukon do nasunatoo tongo buno paloosan baikon ko Mian 
Bisa lapamo natalimayo buno mian mo sanaanggene ko Mian 
Bisa noano, sabab mangangga doi Mian Bisa. Yana Mian Bisa 
talimayo doi tembo yana akiyoon namoloingikon kopalatulan 
sunat. Tukon Abalaham teali tama secala lohani doi sasaibino 
komian mo mangangga doi Mian Bisa, tukon kona sabab Mian 
Bisa lapamo talimayo buno mian mo sanaanggene konoano, 
mau kai yanila aki naloingiyo kopalatulan sunat. 12 Abalaham 
koidan tama lohani tuuk mian mo loingiyo kopalatulan sunat. 
Yana tama lohani yanila bolikon tongo sabab yanila moloingi 
palatulan sunat, bai koidan sabab yanila tubo tukon mangangga 
doi Mian Bisa, pokakana Abalaham doi tembo yana akiyoon 
natulutiyo kopalatulan sunat. 

Mian Bisa najanji tinalima sabab mangangga doi Mian Bisa 

13 Mian Bisa paladandi doi Abalaham tukon nakatulunan 
baikon nadunia nia naikon teali Abalaham nalangge. Mian 
Bisa paladandi buno doiya bolikon sabab Abalaham nataatiyano 
koagama Yahudi atulano, bai sabab yana mangangga doi 
Mian Bisa tobikon yana Mian Bisa talimayo buno mian mo 
sanaanggene konoano. 14 Sabab kalu tongo mian mo taatiyo 

4:7-8: Saad. 32:1-2 4:11: Teal. 17:10 4:13: Teal. 17:4-6, 22:17-18, Gal. 3;29 

do atulanoo agama Yahudi tolong naikon komo talimayo oila 
ko Mian Bisa nadinandikon, maka do manganggaanoo doi 
Mian Bisa akiyo kona totuuk tuuno, ;ukon ko Mian Bisa 
najanji akiyo. 15 Agama Yahudi atulano lubatene ko Mian Bisa 
naukuman. Bai kalu aki nadaano koukuman, aki nadaano 
kopalanggalan. 

16 Jadi do Mian Bisadoo najanji luwedoi mian namanganggaan 
doi Mian Bisa. Doiya teali meeng kotambono doi sasaibino 
Abalaham nakatulunan baikon do janjidoo bineekon doi yanila 
buno meeng kosabeat doi Mian Bisa; bolikon tongo doi yanila 
mo taatiyo koatulan agama Yahudi tolong, bai koidan doi 
yanila mo mangangga doi Mian Bisa pokakana buno Abalaham 
mangangga doi yana. Sabab Abalaham daano tamanggita 
secala lohani. 17 Sabab ko Mian Bisa bantile buno naiya doi 
Abalaham, “Yaku lapamo tealikene ikoo tama tuuk doi bangsa 
badaang.” Bunomo lakon doiya ko Mian Bisa nabeekanano do 
janjidoo doi Abalaham, tukon Abalaham mangangga doi yana. 
Yanamo ko Mian Bisa mo otuboiyo komian momate; yanamo 
koidan ko Mian Bisa mo tukon nabantilan tolong kabai oila 
komo akiyoon nadaano teali daano. 18 Abalaham banggadudul 
moinikene tukon anggayo mau naakiyono komoinian koidan. 
Tobikon doiya yana teali tama doi badaang kobangsa. Buno mo 
totulis doi Kitab Moliyous lalomo, “Komu katulunan naikon 
teali badaang tuuno.” 19 Abalaham doiya kotembono toiyo 
baikon yana aki namungkin koidan moclaano kona katulunan, 
sabab kobutongo todudulo motuwa tukon kona umul adukono 
sakat kotaum; baino kai koidan Salah, nabolokidoo, komba. 
Bai Abalaham namanganggaan aki nabolii. 20 Yana tataap 
mangangga tukon aki nabata-bata naikon doi Mian Bisa najanji. 
Tongo namanganggaan tosuungi bukuan, tobikon yana nggaa- 
nggaale ko Mian Bisa. 21 Yana mangangga tuuno baikon ko Mian 
Bisa moola lakukanggene oila komo lapamo paladandikene. 
22 Doiya kosababpo Abalaham Mian Bisa talimayo buno mian 
mo sanaanggene ko Mian Bisa noano. 23 Bantilan, “tinalima 
buno mian mo sanaanggene ko Mian Bisa noano” totulis bolikon 
tongo tuuk doi Abalaham susuungo tolong, 24 bai koidan tuuk 
doi kita. Kita koidan naikon tinalima buno mian mo lapamo 
sanaanggene ko Mian Bisa noano, sabab kita mangangga doi 

4:16: Gal. 3:7 4:17: Teal. 17:5 4:18: Teal. 15:5 4:15*: Teal. 17:17 

Mian Bisa mo otuboiyo Yesus, nda Temeneno, doi matean. 
25 Yesusoo lapamo sinalakanggon sulano nainakate sabab nda 
lalim-lalim; maka yana Mian Bisa otuboiyo koidan sulano 
namoolakene kita pokindokon tukon Mian Bisa. 

Pokindokon koidan tukon Mian Bisa 

5 Diabudodoo kita lapamo pokindokon koidan tukon Mian 
Bisa, sabab kita mangangga. Tukon doiyamo kosababpo 
kita tubo doi podamean lalomo tukon Mian Bisa lolo doi nda 
Temeneno Yesus Klistus. 2 Sabab kita mangangga doi Yesus, 
maka yana moolakene kita molasaiyo ko Mian Bisa namaasi, 
tukon do maasidoo doiyamo kita tubo diabudodoo. Tobikon 
doiya kita laba-laba sabab kita daano konda moinian baikon 
kita naikon daano motoupi kona monondokan Mian Bisa mo 
beekene! 3 Tukon lobian doiyadoo, kita lakon laba-laba doi 
sakisaa lalomo, sabab kita toiyo baikon kosakisaa kubaiyo 
komian teali moonggol, 4 tukon domoonggolanoo naikon 
kubaiyo komian taane koudian; naiyamo komo sumbetene 
komoinian. 5 Moinian mo buno naiya aki naikon naokimaayo 
kita, sabab konoanggita lapamo Mian Bisa totuiyo tukon 
namaasi. Mian Bisa lakukanggene doiya tukon lolo doi na Loh, 
mo lapamo beekene doi kita. 

6 Salataa kita daano doi ndondoong akiyono kodaya, Klistus 
mate tuuk doi kita doi tembo mo tapaat Mian Bisa mo 
tantukanggene; banggokai kita mian mo dodoon doi Mian Bisa. 
7 Mau kai doi meeng-meeng komian mo adil bai maaling komian 
moyase mate. Ugaatene tuuk doi meeng komian monondok, 
daano koidan komian mo balani mate. 8 Bai ko Mian Bisa 
okitakene kona maasi doi kita salataa Klistus mate tuuk kita 
doi tembodoo kita daano mian mobaladosa. 9 Diabudodoo kita 
lapamo pokindok koidan tukon Mian Bisa mololoi Klistus 
namatean; tobikon doiya pasti kita naikon sinalamaton koidan 
luwedoi Mian Bisa nanggimalan doi Klistus. !0 Kalu doi lounu 
kita pomusu tukon Mian Bisa, kita pinoodamekon tukon yana 
lolo doi na Pau namatean, baino kai koidan diabudodoo 
molapamo konda potaamian tukon Mian Bisa mondoko koidan, 
tantu kita naikon sinalamaton mololoi Klistus natuboan. 11 Tukon 
lobian doiyadoo, kita laba-laba koidan luwe Mian Bisa 

namonondokan mololoi nda Temeneno Yesus Klistus. Sabab 
mololoi Klistus, kita diabudodoo Iasaiyo konda potaamian mo 
monondokoo tukon Mian Bisa. 

Adam tukon Klistus 

12 Lalim usok doi dunia lalomo luwedoi meeng komian, tukon 
luwedoi lalimoo sumbot komatean. Kona akibat, komatean 
Ianda doi sasaibino kobanggapi, sabab sasaibino kobanggapi 
baladosamo. 13 Akiyoon koatulan agama Yahudi nabineekon, 
lalim daanomo doi dunia nia lalomo. Bai kolalim aki natinuntut 
sabab akiyo koatulan mo moola linumpai. 14 Mau, doi Adam 
nalounu polong doi Musa nalounu, komatean kuasaiyo sasaibino 
kobanggapi. Bai komian mo aki namokubai palanggalan tukon 
cala mo pokakana buno Adam nakinubai, do mianoo tulut 
koidan matean nakuasaiyo. 

Adam daano timbalan doi yana naikon mo lubat doibundu. 
15 Bai domo luailadoo aki napokakana; sabab ko Mian 
Bisa nabineekon Iobian mododoon kona babasalan kalu 
pinosasalakon tukon Adam napalanggalan kinubai. Meeng 
komian napalanggalan mangaanikene badaang komian momate. 
Bulaando koidan Iobian babasal kona akibat doi Mian Bisa 
namaasi tukon natambo kasalamatan birieekon doi madaangan 
komian, luwe namonondokan konoano doi meeng komian, 
doiyamo Yesus Klistus. 16 Mian Bisa natambo koidan Iobian 
odoon kona babasalan doi meeng komian nalalimoo. Sabab 
sambuno lapa meeng komian lakukanggene do palanggalanoo, 
tobuat kokaputusan, “salamo”. Bai salataa badaango komian 
mokubaiyo kolalim lubato ko Mian Bisa natambo mo okitakene, 
“Aki nasala”. 17 Tobikon meeng komian napalanggalan, 
komatean landa doi yayaa lolo doi mianoo momeeng. Bulaando 
Iobian babasal koidan kona akibat oila doi meeng komian 
bailong nakinubai, doiyamo Yesus Klistus. Luwedoi yana, ko 
Mian Bisa beekene kona maasi doi badaang komian, tukon 
cuma-cuma mominoolakon yanila pokindok koidan tukon Mian 
Bisa; yanila naikon balakuasa doi dunia luwe Klistus. 

18 Jadi, bunomo doiya meeng komian napalanggalan 
mangaanikene sasaibino kobanggapi inukum, bunomo lakon 
koidan meeng komian nakokubai mo loingiyo ko Mian Bisa 

namongiasan, mangaanikene sasaibino komian sinodii doi 
nakasalaan tukon binee tuboan. 19 Tukon bunomo lakon badaang 
komian moteali mian mobaladosa sabab meeng komian moaki 
nataat, bunomo lakon koidan badaang komian mominoolakon 
pokindokon koidan tukon Mian Bisa sabab meeng komian 
motaat doi Mian Bisa. 

20 Komo beekene koagama Yahudi atulano doiyamo Mian 
Bisa susuungo. Bai pololokon kobanggapi kakaate motaatiyo do 
atulanoo, pololokon yanila lupaiyo tukon baladosa doi Mian 
Bisa. Mau napololokon kobanggapi kubaiyo kolalim, ko Mian 
Bisa pololokon seseange yanila. 21 Nah, kita sio nda mate sabab 
kita kubaiyo kolalim. Bai ko Mian Bisa seseange kita tukon 
beena loloon doi kita sulano pokindokon koidan tukon yana. 
Tukon sabab nda potaamian tukon Mian Bisa lapamo monondok 
koidan, yana mebeekon tuboan mobisa tukon posidutukon doi 
kita luwedoi nda Temeneno, Yesus Klistus. 

Mate doi lalim tukon tubo pomeenggon tukon Klistus 

6 Kalu buno doiya, oilakai komo moola kita bantile? Siokai 
kita momeenggon kubaiyo kolalim sulano napololokon 
Mian Bisa seseange kita? 2 Tantu aki! Lalim akimo nabalakuasa 
doi kita, jadi, bulaando namoola kita tubo banggadudul 
momeenggon kubaiyo kolalim? 3 Utus-utus kai toiyo baikon doi 
tembo nda sinauwan, kita pomeenggon tukon Klistus Yesus? 
Naiya koalatino kita pinomeenggon tukon namatean. 4 Tukon 
do sinauwanoo, kita kinibul tukon Klistus tukon malaing mate 
posinggat yana, sulano buno Klistus nai notuboiyan doi matean 
luwe Tama nakuasa mo moliyous, bunomo lakon kita moola 
ompokoniiyo kotuboan mo boolu. 

5 Kalu kita lapamo teali pomeenggon tukon Klistus sabab 
kita malaing mate posinggat yana, kita naikon teali meeng 
tukon yana koidan sabab kita polaing inotuboi koidan buno 
yana. 6 Kita toiyo baikon konda sipat loolukon buno banggapi 
molapamo inakate posinggat-singgat Klistus doi kayung sempang 
sulano kokuasa nda sipat mo baladosadoo naminanas; tukon 
buno doiya kita akimo koidan nda teali ata doi lalimoo. 
7 Sabab kalu memeeng komian momate do mianoo inosodiimo 
doi lalimoo nakuasa. 8 Kalu kita lapamo mate posinggat Klistus, 

Kayung sempang doi bunggul bunggono (6:6) 

kita anggayo baikon kita koidan naikon tubo posinggat yana. 
9 Sabab kita toiyo baikon Klistus lapamo inotuboi doi matean 
tukon yana naikon akimo namate koidan; komatean akimo 
nakuasaiyo kobutongo. 10 Komatean Klistus mo toupiyo doiyamo 
do mateanoo doi dosa. Doiya teali idan luunggon tolong 
tuuk sidutu-posidutukon. Tukon tuboan nalinoloi diabudodoo 
nia doiyamo tuboan motuuk doi Mian Bisa. n Komuyu sio 
koidan poaanggene kobutomuyu matemo doi lalim, bai tubo doi 
potaamian mo moonggol tukon Mian Bisa lolo doi Klistus Yesus. 

12 Inaimo mosodiikene kolalim nakuasaiyo komu tuboan 
sulano Utus inai muloingiyo komu mongiasan mo lokis. 13 Inaikai 
koidan Utus mosalakanggene kobutomu naanggota doi lalim 
nakuasa sulano napinake doi makisuut-makisuut mo lokis. 
Bai salakanggene kobutomu doi Mian Bisa buno mian mo 
lapamo biniyol luwe matean doi tuboan. Salakanggene kobutomu 
sasaibino doi Mian Bisa sulano napinake tuuk molakukanggene 
ko Mian Bisa namongiasan. 14 Lalim aki namoola kuasaiyo 
komuyu sabab komuyu akimo potubo koidan doi atulan agama 
Yahudi bai tongo luwe Mian Bisa namaasi. 

Ata doi Mian Bisa namongiasan 

15 Budodoiya, oila kona kasimpulan? Moola kai kita 
baladosa, sabab kita akimo koidan nda kinuasai agama Yahudi 

naatulan, baikai luwedoi Mian Bisa namaasi kuasano? Tutuu 
aki! 16 Komuyu kai toiyo baikon kalu komuyu salakanggene 
kobutomuyu doi memeeng komian sulano nalakukanggene kona 
mongiasan maka komuyu daano do mianoo naata komuyu mo 
taatiyodoo - kai lalim naata mo babayo komuyu doi matean, kai 
ata mo taat doi Mian Bisa, tukon kalu buno doiya pokindokon 
koidan doi Mian Bisa. 17 Bai syukuul doi Mian Bisa! Sabab 
looluk komuyu teali lalim naata, bai budodoiya komuyu tukon 
sasaibino konoamuyu taatiyo kootunggul mobisa mo lapamo 
bineekon doikoo. 18 Komuyu lapamo inosodii doi lalim, tukon 
budodoiya teali ata motuuk doi Mian Bisa namongiasan. 19 Sabab 
komu pikilan todudul muyuk, yaku mapake sontoh-sontoh 
baataan sulano namoola komuyu mangalati. Loolukon komuyu 
salakanggene kobutomuyu sasaibino buno ata doi langge-langge 
mo manggilit tukon mo lokis motuuk doi makisuut mo lokis. 
Bunomo koidan diabudodoo, siokai komuyu posalakanggene 
kobutomuyu buno ata doi Mian Bisa namongiasan motuuk doi 
Mian Bisa namakisuut-makisuut mo tantu. 

20 Tembo komuyu kinubai ata doi lalim, komuyu akimo 
pokinuasai doi Mian Bisa namongiasan. 21 Doi tembodoo oila 
koutungo komuyu mo talimayo doi langge-langge naiya budodoo 
nia komuyu mamaa molakukanggene? Kokubai-kokubaidoo 
tongo babayo komatean! 22 Bai diabudodoo komuyu lapamo 
sinodii doi lalim, tukon teali Mian Bisa naata. Komu untung 
doiyamo baikon Utus tubo tongo tuuk Mian Bisa tukon 
do langgedoo lubatene kotuboan mobisa tukon posidutukon. 
23 Sabab komatean doiyamo patambo lalim; bai tuboan mobisa 
tukon posidutukon polaing Klistus Yesus nda Temeneno doiya 
sabeat Mian Bisa mo beekene tukon cuma-cuma. 

Atulan basowaanan daano sontoh 

7 Utus-utusonggu! Utus sasaibino lapamo tingoniiyo koa- 
tulan. Jadi, komuyu toiyo baikon atulan nakuasa doi 
memeeng komian balalaku doi mianoo kalu daano motubo. 
2 Meei\g koboine mo daanomo kona langkai, andeno tokooton 
luwe do andeanoo doi nalangkai tongo kalu kona langkai daano 
motubo. Kalu kona langkai mate, do bolokidoo tosodiimo 
doi atulanoo mo tokooton doi nalangkai. 3 Kalu do boinedoo 
tubo tukon mala-malane bailong doi tembo nalangkai modaano 
tubo, maka do boinedoo binantil balolowa. Bai kalu nalangkai 

mate, maka secala atulan, do boinedoo lapamo tosodii. Tukon 
kalu yana osowaan koidan doi malane bailong, maka yana 
aki nabololowa. 4 Buno koidan kohallo tukon komuyu, Utus- 
utusonggu. Doi agama Yahudi naatulan komuyu lapamo mate, 
sabab komuyu lapamo pinomeenggon tukon Klistus butongo 
tukon tealimo yana nalangge mo lapamo inotuboi koidan doi 
matean. Yana inotuboi doi matean sulano kita teali daano 
kogunano doi Mian Bisa doi nda tuboan lalomo. 5 Sabab, 
looluk kita tubo loloiyo kobanggapi nasipat-sipat. Doi tembodoo 
komongiasan mo baladosa, mo sumbot sabab nadaanoan 
koatulan agama, taaniyo tuuno doi butonggita lalomo. Doiyamo 
kosababpo kita molakukanggene kolangge-langge mo lubatene 
komatean. 6 Bai diabudodoo kita akimo nda tokooton doi 
atulan agama Yahudi. Kita lapamo mate doi atulan loolukonoo 
mo kuasaiyo kita. Kita akimo koidan tubo tukon cala mo 
malumbito, loingiyo koatulan mo totulis. Diabudodoo kita tubo 
manulut cala moboolu Mian Bisa Na Loh mo tudoikene doi 
kita. 


Atulan tukon lalim 

7 Kalu buno doiya, oilamo komo moola kita bantile? Baikon 
koatulan agama Yahudi kulokis? Tantu aki! Bai do atulanoo 
komo otunggule yaku tentang lalim. Yaku aki naikon kutoiyo do 
modokodoo oila, kalu koatulan agama aki nabanti- 
le, “Inaikai momodoko.” 8 Luwe agama naatulan, kolalim malaat 
todanan sulano naosumbete sasaibino kolobo mo minomooton 
mokinodokoi doi noanggu lalomo; sabab kalu koatulan agama 
akiyo, maka dolalimoo mate. 9 Yaku looluk daku tuboan akiyoon 
nadaano koatulan agama. Bai salataa koatulan agama sumbut, 
kolalim tambuuno tubo tukon yaku mate. 10 Maka do atulan aga- 
madoo, kotumbeno minakisuuti sulano namebee tuboan, tongo 
olubatene komatean doi yaku. n Tobikon luwe do atulan agama- 
doo, lalim mangala todanan motipuwo tukon akateyo yaku. 

12 Atulan agama moluwedoi Mian Bisa, tukon sasamba 
kopalenta doi atulanoo lalomo kona lubatan luwedoi Mian 
Bisa, jadi adil tukon monondok. 13 Nah, oilakai naiya koalatino 
baikon domo monondokoo olubatene komatean doi yaku? Tantu 
aki! Do lalimoo komo lubatene komatean. Tukon mapake 

monondok, kolalim olubatene komatean doi yaku, sulano 
kosipat-sipat lalim tokita tukon tontong. Luwe Mian Bisa 
napalenta-palenta, kona bukutii bulaando kona lokisan kolalim. 


Ponggelekiyan doi banggapi butongo lalomo 

14 Kita toiyo baikon koatulan agama Yahudi luwedoi Mian 
Bisa Na Loh; bai yaku nia banggapi molemah. Yaku lapamo 
binalukon sulano teali lalim naata. 15 Sabab yaku susuunggu aki 
kumangalatikene daku palabuatan. Langge-langge yaku mo yase 
kubaiyo, doiya yaku aki kulakukanggene; bai kolangge yaku 
mo misikitene, doiya komo yaku lakukanggene. 16 Nah, kalu 
yaku lakukanggene kolangge-langge mo posasala tukon daku 
iniyas, doiya koaiatino yaku akuiyo baikon do atulan agama 
Yahudidoo monondok. 17 Jadi, bolikono koidan yaku kona 
tutuuwan komo lakukanggene doiya, bai lalim komo kuasaiyo 
kobutonggu. 18 Yaku toiyo baikon akiyo komeeng kolangge komo 
monondok doi butonggu; doiyamo doi kusipat lalomo buno 
banggapi. Sabab daano daku mongiasan sulano kukubaiyo komo 
monondok, bai yaku aki kumoola moampakonggene. 19 Yaku aki 
kukubaiyo komonondok komo yaku yase kubaiyo; baimo kai 
yaku kubaiyo kolangge-langge mo kulokis, yaku mo aki kuyase 
kubaiyo. 20 Kalu yaku kubaiyo kolangge-langge yaku mo aki 
kuyase kubaiyo, doiya koaiatino bolikon kai yaku komo kubaiyo 
do langge-langgedoo, bai lalim mo kuasaiyomo kobutonggu. 

21 Jadi, yaku mangala kaputusan baikon naiyamo atulan nia 
komo taaniyo kokakuasaan; doiyamo baikon kalu yaku yase 
kubaiyo komo monondok, maka tongo mo kulokis tolong komo 
sumbut doi yaku. 22 Konoanggu yase naikon ko Mian Bisa 
naatulan, 23 bai yaku toiyo baikon doi butonggu lalomo daano 
koidan koatulan bailong mo taaniyo kokakuasaan - doiyamo 
atulan mo aki napokokonoi tukon atulan kupikilan monondok 
mo moola akuiyo. Doiyamo kosababpo yaku tokooton doi 
atulan lalim mo balakuasa doi butonggu lalomo. 24 - 25 Nah, buno 
naiya daku ndondoong; yaku taatiyo ko Mian Bisa naatulan 
tukon daku pikilan, bai tukon daku sipat banggapian, lalim 
kuasaiyo yaku. Bukan maen kona silakaan yaku nia! Indee kai 
komo yase salamatene yaku doi butonggu nia mo babayo yaku 

doi matean? Syukuul doi Mian Bisa! Yana yase salamatene yaku 
luwedoi Yesus Klistus. 


Tuboan mo tulutiyo ko Mian Bisa Na Loh 

8 Budodoiya akiyono koidan koukuman doi yanila mo 
tubo pomeenggon tukon Klistus Yesus. 2 Sabab ko Mian 
Bisa Na Loh naatulan mo kubaiyo kita tubo pomeenggon 
tukon Klistus Yesus lapamo sodiiyo yaku doi atulan mo 
mangaanikene kolalim tukon matean. 3 Oila komo aki namoola 
atulan agama lakukanggene, sabab kita banggapi molemah, 
doiya lapamo Mian Bisa lakukanggene. Mian Bisa kalayomo 
kolalim nakuasa doi banggapi natabiat lalomo tukon kapatuwe 
kona Pau susuungo, mo lubat pokakana tukon banggapi mo 
baladosa, sulano naapusanggene kolalim. 4 Mian Bisa kubaiyo 
doiya sulano kona mongiasan inokitakon doi agama Yahudi 
naatulanoo moola inampakonggon doi butonggita lalomo mo 
tubo tulutiyo ko Mian Bisa Na Loh tukon bolikon tulutiyo 
kobanggapi natabiat. 5 Mian mo tubo motulutiyo kobanggapi 
natabiat, banggadudul pikikene oila komo iniyas doi banggapi 
natabiat. Bai komian mo tubo tulutiyo ko Mian Bisa Na Loh, 
banggadudul pikikene oila ko Mian Bisa Na Loh nainiyas. 6 Kalu 
komu pikilan banggapi natabiat kuasaiyo, maka kona akibat 
matean. Bai kalu komu pikilan Mian Bisa Na Loh kuasaiyo, 
maka kona akibat doiyamo tuboan maka sanaangan tukon Mian 
Bisa. 7 Mianno napikilan mokinuasai tukon banggapi nasipat,, 
do mianoo pomusu tukon Mian Bisa; sabab do mianoo aki 
naloingiyo ko Mian Bisa naatulan; tukon takainomo yana aki 
naloingiyo ko Mian Bisa naatulan. 8 Komian mo tubo moloingiyo 
kobanggapi nasipat, aki namoola sanaanggene ko Mian Bisa. 

9 Bai komuyu aki potubo moloingi kobanggapi nasipat. 
Komuyu tubo tulutio Mian Bisa Na Loh - kalu, kona tutuuan, 
Mian Bisa Na Loh tutuu balakuasa doi butomuyu lalomo. Mian 
mo akiyo ko Loh Klistus, do mianoo bolikon Klistus namian. 
10 Bai kalu Klistus tubo doi butomu lalomo, maka mau kai 
kobutomu naikon namate sabab lalim, bai ko Mian Bisa Na Loh 
beena tuboan doikoo, sabab komu potaamian tukon Mian Bisa 
lapamo monondok. 11 Kalu ko Mian Bisa Na Loh, mo otuboiyo 
Klistus doi matean, tubo doi butomu lalomo, maka yana mo 
otuboiyo Klistus doi mateanoo, naikon otuboiyo kobutomu 

koidan domo moola matedoo. Yana lakukanggene doiya tukon 
na Loh mo tubo doikoo. 

12 Doiyamo kosababpo, Utus-utus, kita daano konda tanggung 
jawab; bai bolikon tanggung jawab doi banggapi nasipat; kita 
aki napalaluu tubo loingiyo kona mongiasan. 13 Sabab kalu 
komuyu tubo mololoi banggapi nasipat, maka komuyu naikon 
mate; bai kalu tukon kuasa Mian Bisa Na Loh, komuyu 
banggadudul moakateyo komu kokubai-kokubai mo baladosa, 
maka komuyu naikon tubo. l4 Ko mian-mian mo Mian Bisa 
Na Loh motuntune, daanon Mian Bisa napau-pau. 15 Sabab ko 
Mian Bisa Na Loh, mo beekene doi komuyu, aki kai nakubaiyo 
komuyu teali ata tobikon komuyu tubo doi matakutan lalomo. 
Kobalino do Mian Bisadoo Na Loh tealikene komuyu Mian 
Bisa napau-pau. Tukon do kuasadoo Mian Bisa Na Loh kita 
uange do Mian Bisadoo “Tama, oh Tamanggu!” 16 Mian Bisa Na 
Loh polaing-laing tukon kita naloh okitakene baikon kita daano 
Mian Bisa napau-pau. 17 Nah, kalu kitadoo daano napau-pau, 
maka mau nai kita nia daano napangalus naikon mo mantalima 
balakaat-balakaat Mian Bisa mo sadiakene tuuk doi napau-pau. 
Kita naikon mantalima polaing-laing tukon Klistus oila komo 
lapamo Mian Bisa sadiayo doi yana; sabab kalu kita sakisaa 
polaing Klistus, kita naikon kinabasal koidan polaing yana. 

Namonondokan mo posidutukon 

18 Sasaibino kosakisaawan kita mo toupiyo budodoiya, 
manulut daku palaat, aki namoola pinosasalakon tukon 
namonondokan naikon mo inokitakon doi kita. 19 Sasaibino 
kodunia montotiili tukon poloon tuuno naikon kotembono 
ko Mian Bisa naokitakanano. kona pau-pau. 20 Sabab kodunia 
sinodiikono sulano nateali manas, bolikon sabab namongiasan 
susuungo, bai sabab ko Mian Bisa sodiikenemo buno doiya. 
Mau kai nabuno doiya daano koidan komoinian nia: 21 baikon 
daano kotembono meeng kodunia naikon inosodii doi kuasa mo 
manase tukon naikon tulut minaladekakon inakabasal polaing 
tukon Mian Bisa napau-pau. 

22 Kita toiyo baikon polong doi tembo naposaapon kodunia 
bebe sabab sakisaa buno meeng koboloki mosakisaa doi 


8:11: IKol. 3:16 8:15-17: Gal. 4:5-7 8:15: Mlk. 14:36, Gal.4:6 

8:20: Teal. 3:17-19 

tembo namosuungan pau. 23 Tukon bolikono tongo posaapon 
kodunia komo bebe; kita susuunggita bebe doi noanggita. 
Kita lapamo mantalima Mian Bisa Na Loh buno Mian Bisa 
nasabeat tumbeno, maka kita daano koidan montotiili Mian 
Bisa nasodiiyano kobutonggita sasaibino tukon tealikene kita 
napau-pau. 24 Sabab tukon moinian, maka kita sinalamaton. Bai 
kalu oila doi kitadoo momoinikene kita lapamo kitayo, maka 
doiya bolikono koidan moinian. Sabab indee kai komo daano 
momoinikene komeeng kolangge mo lapamo kitayo? 25 Bai kalu 
kita moinikene komeeng kolangge mo akiyoon nda kitayo, maka 
kita montotiili tukon sabal. 

26 Bunomo koidan ko Mian Bisa Na Loh lubat tulunge kita 
kalu kita lemah. Sabab kita aki nda toiyo bulaando kona 
tutuuwan konda sambeangan; do Lohdoo susuungo mangadap 
doi Mian Bisa tuuk mokabiyo doi kita tukon poloonan tuuno 
tobikon aki namoola nabantile. 27 Maka ko Mian Bisa mo 
toiyo kobanggapi noano lalomo, mangalatikene do Lohdoo 
namongiasan; sabab do Lohdoo kabiyo doi Mian Bisa tuuk 
doi Mian Bisa namian, tukon pokokonoi ko Mian Bisa 
namongiasan. 

28 Kita toiyo baikon ko Mian Bisa atule sasaibino kolangge, 
tobikon olubatene komo monondok doi mian mo seseange 
yana tukon mo inuang pokokonoi tukon kona tetel. 29 Yanila 
mo lapamo Mian Bisa piliyo, lapamo koidan tinantukon doi 
tembono sulano nateali pokakana tukon na Pau, doiyamo Yesus 
Klistus. Tukon nabuno doiya do Paudoo teali kotumbeno doi 
antala badaang koutus-utus. 30 Bunomo doiya ko Mian Bisa 
nauangano yanila mo lapamo yana tantukene loolukon; tukon 
doi yaniladoo mo inuang, minoolakon pokindokon koidan 
tukon yana. Tukon yanila mo minoolakon pokindokon koidan 
tukon Mian Bisa, mangala obos tuboan doi Mian Bisa lalomo 
susuungo. 

Mian Bisa namaasi tukon palantalaan Yesus Klistus 

31 Oila komo moola binantil budodoiya tentang sasaibino 
doiya? Kalu Mian Bisa ala doi kita, indee komo moola lawane 
kita? 32 Na Pau susuungo aki naseseange, bai yana salakanggene 
tuuk kita sasaibino nakopontingan; bulaa kai yana aki naikon 


8:23: 2Kol. 5:2-4 

nabeekene doi kita sasaibino kolangge bailong? 33 Indee kai 
komo moola gugate kita Mian Bisa namian lilik, kalu ko 
Mian Bisa susuungo okitakene baikon kita aki nda sala? 
34 Oilakai daano komian mo yase salakene kita? Yesus Klistus 
naikon komo belayo kita! Yanamo komo lapamo mate, kai 
inotuboi koidan doi matean tukon daano doi Mian Bisa doi 
tampat mo balakuasa. 35 Oilakai daano komo moola alangiyo 
Klistus naseangano kita? Moola kai kokasusaan naalangiyo, kai 
kasukalan, kai poloilokisan, kai malaalan, kai talalaisan, kai 
silakaan, kai matean? 36 Doi Kitab Moliyous lalomo totulis buno 
naiya, 

“Sasaibino kooloyo kami tubo doi silaka matean lalomo sabab 
ikoo. 

Kami kinubai buno domba naikon mo tinembel.” 

37 Aki! Tongo doi lalomodoo sasaibino kita malaat kamanangan 
mo bisa doi yana mo seseange kita! 38 Sabab yaku anggayo 
tuuno baikon doi posaapon kodunia, mau matean mau tuboan, 
mau malaekat mau ponguasa, mau polobosian-polobosian naiya 
budodoo, mau polobosian-polobosian doi lounu naikon mo 
lubat kai bukuanan-bukuanan bailong; 39 mau langge-langge 
doi timbu, mau langge-langge doi dunia lalomo kai oilamo 
kobailong, sasaibino aki namoola alangiyo ko Mian Bisa 
moseange kita, buno komo lapamo tudoikene luwe Klistus Yesus, 
nda Temeneno. 

Mian Bisa tukon namian mo topili 

9 0ila komo naikon yaku mobantile nia doiya bisa sabab 
yaku Klistus koona. Yaku aki kubakala-kala. Noanggu 
lalomo Mian Bisa Na Loh komo lolainge, ekeenggele yaku 
koidan baikon daku bantilan nia bisa. 2 Yaku susa tuuno tukon 
konoanggu susa, 3 sabab utus-utusonggu momeeng bangsa tukon 
yaku. Sabab tuuk yanila, yaku susuunggu yase ko Mian Bisa 
nakutuke tukon napinooalaason tukon Klistus. 4 Yanila daano 
mian mo ililik tukon Mian Bisa tealikene yanila napau-pau 
susuungo, tukon okitakene kona kuasa doi yanila. Yana kubaiyo 
kona paladandian tukon yanila tukon beena doi yanila agama 
atulano. Mian Bisa popitoikene doi yanila bulaando yanila 
sio nabakaleda tukon yanila lapamo koidan mantalima kona 


8:36: Saad. 44:22 

paladandian. 5 Yanila daano tumbunggita nakatulunan. Klistus 
secala banggapian kona luwean doi yanila nabangsa. Yana lobian 
tatandak doi sasaibino kobanggapi. Ngginaal ko Mian Bisa 
sidutu-posidutukon! Apiin. 

6 Yaku aki kumakisuutiyo mobantile baikon ko Mian Bisa 
napaladandian akimo nateali koidan; bai bolikon sasaibino ko 
Islael miano doiya mian Mian Bisa mo lilike. 7 Aki nasasaibino 
Abalaham nakatulunan Mian Bisa napau-pau. Sabab ko Mian 
Bisa bantile doi Abalaham, “Tongo Ishak nakatulunan komo 
binantil mukatulunan.” 8 Doiya koalatino baikon Abalaham 
nakatulunan komo teali Mian Bisa napau-pau; doiya tongo 
nakatulunan mo sinuung sabab Mian Bisa napaladandian; 
tukon bolikon sasaibino kona katulunan. 9 Sabab ko Mian Bisa 
napaladandian daano buno naiya, “Doi tembo mo tinantukon, 
yaku naikon abali, tukon Salah naikon malaat meeng kopau 
mamalane.” 

10 Tukon naiya koidan: Libka mosuung lua kona pau mala- 
malane doi meeng kotama, doiyamo Ishak tumbunggita. 
n Akiyoon do paudoo molua nasinuung, Mian Bisa lapamo 
tantukanggene kona lilikan tuuk doi nabanggadudulan. Mian 
Bisa napilianoo aki natokooton doi oila komo moola mian 
lakukanggene, bai tokooton doi Mian Bisa naponguang 
susuungo. Sabab salataa doi Libka napau mamalane moluadoo 
akiyoon namoola kubaiyo kolobo monondok kai mo kulokis, 
12 Mian Bisa lapamo bontiikene doi Libka, “Kolanggongo 
leleaniyo kopiyoto.” 13 Doi Kitab Moliyous lalomo totulis baikon 
ko Mian Bisa bantile buno naiya, “Yakub yaku seseange, bai 
Esau yaku misikitene.” 14 Oila konda kasimpulan budodoiya? 
Baikon do Mian Bisadoo aki kai naadil? Takainomo tantumo ko 
Mian Bisa adil! 15 Sabab ko Mian Bisa bantile doi Musa, “Yaku 
naikon otudoikene komaasi doi mian mo yaku yase tudoikene 
komaasi, tukon yaku naikon otudoikene koposeangan doi mian 
yaku mo yase otudoikene koposeangan.” 16 Jadi, ko Mian Bisa 
nakaputusanoo aki nabaino tokooton doi banggapi namoloyosan 
kai doi banggapi nakakaatean, bai doi Mian Bisa namonondokan 
konoano doi namian lilikoo. 17 Sabab doi Kitab Moliyous lalomo 
totulis, “Mian Bisa bantile doi Tomundo Mesil, ‘Yaku tealikene 

9 : 4 : Tob.9:4 9 : 7 : Teal. 21:12 9 : 9 : Teal. 18:10 9 : 12 : Teal.25:23 9 : 13 : Mai. 1:2-3 

ikoo tomundo tuuk doi meeng komakisuut nia, doiyamo sulano 
tukon ikoo, yaku okitakene daku kakuasaan tukon kubaiyo 
kosambumu tololongol doi posaapon kodunia.’” 18 Jadi, ko 
Mian Bisa mamaasikene memeeng komian, kalu ko Mian Bisa 
yase buno doiya koidan. Tukon ko Mian Bisa mangaanikene 
memeeng komian teali matikas konoano, kalu ko Mian Bisa 
pakituuwo bunodoiya koidan. 


Mian Bisa nanggimalan tukon Mian Bisa noano namonondokan 

19 Nah, Utus naikon bantile doi yaku, “Kalu buno doiya 
bulaando ko Mian Bisa modaano yase asalakene kobanggapi? 
Bolikon kai akiyo komeeng komian momoola halangiyo ko 
Mian Bisa namongiasan?” 20 Bai Utus! Utus tongo banggapi 
biasa. Tukon Utus aki namoola balani motimbili doi Mian 
Bisa! Moola kai kopoot bunga mansadai doi mian mo kubaiyo, 
“Bulaando ikoo mokubaiyo yaku buno naiya?” 21 Bolikon kai 
komian mo kubaiyo kopoot bungadoo daano konahaak kubaiyo 
kobuta tobunanoo manulut noano namongiasan? Luwedoi 
kokopolo kobuta tobunan, do mianoo daano konahaak mokubai 
lua kokaliangano kopoot bunga: meeng komonondok, tukon 
kobailong kinduung namonondok. 

22 Bunomo koidan lakon tukon oilamo ko Mian Bisa 
nakinubai. Yana batetel sulano natipase kona nggimalan tukon 
okitakene kona kakuasaan. Bai yana sabal doi yanila mo sio 
nainukum sabab kubaiyo yana nggimal. 23 Mian Bisa koidan 
batetel sulano naotudoikene doi kita komonondokan molobi- 
lobian mo kundongiikene doi kita mo sineang-seang. Kita 
lapamo sinadiakon sulano nda mantalima do monondokanoo. 
24 Kitamo kai komo lapamo inuang, bolikon tongo doi bangsa 
Yahudi, bai koidan doi bangsa bailong. 25 Sabab doi buku Nabi 
Hosea lalomo, Mian Bisa bantile, 

“Mian-mian mo bolikon kumian, 
naikon kubantile ‘Kumian’. 

Bangsa mo aki kusea-seange, 
naikon kubantile ‘Kukokasi’. 

26 Tukon doiyaa kotampato kona binantilan doi mian, ‘Komuyu 
bolikon kumian,’ 


9 : 17 : Tob.9:16 9 : 20 : Yes. 29:16, 45:9 9 : 25 : Hos.2:23 

idoo do mianoo naikon sinombuikon Mian Bisa napau-pau 
mo tubo.” 

27 Nabi Yesaya bantile tukon tegas manganai bangsa Islael, “Bisa 
kai koaito kobangsa Islael pokakana kobone doi tobun, tongo 
soisik tolong komo naikon salamat. 28 Sabab ko Mian Bisa 
naikon mosobito otuwenge koukuman doi dunia nia antoko.” 
29 Yesaya bantile buno naiya koidan, “Koandeino ko Mian Bisa 
Babasal kona kuasa aki naotinggale doi kita kokatulunan, pasti 
kita sasaibino lapamo teali buno Sodom tukon Gomola.” 

Potaamian antala Mian Bisa namian tukon Bilita Monondok mo 

luwedoi Mian Bisa 

30 Jadi, kokasimpulano doiyamo nia: Bangsa-bangsa bailong 
mo bolikon Yahudi aki nakakaate sulano yanila napotaamiari 
tukon Mian Bisa teali monondok koidan. Bai sabab yanila 
anggayo, maka ko Mian Bisa kubaiyo kopotaamian yanila 
tukon yana teali monondok koidan. 31 Kobalino, ko Yahudi 
miano sidutu kakaate motaatiyo koatulan sulano kona potaamian 
yanila tukon Mian Bisa teali monondok koidan. Bai yanila aki 
nabalahasil. 32 Bulaando yanila moaki nabalahasil? Sabab yanila 
lakukanggene doiya aki naluwe manganggaan doi Mian Bisa, 
baimo luwe yanila nakakaatean susuungo. Maka yanila otuwong 
tasambekon doi “Batu Sambekonan”. 33 Manganai do batudoo 
doi Kitab Moliyous lalomo totulis buno naiya, 

“Popalatikanggene naiya: Doi Sion lapamo kubinggakene 
komeeng kobatu 

naikon mo tealikene komian tasambekon; 
doiyamo meeng kobatu babasal naikon mo tealikene komian 
otuwong. 

Bai mian mo anggayo doi yana 
aki naikon napau-pauno konoano.” 

Utus-utus! Yaku poloon tuuno sulano daku bangsa 
Avr nasinalamaton. Tukon yaku tutuu sambeang doi Mian 
Bisa tuuk doi yanila. 2 Yaku balani bantile baikon yanila 
samangat tuuno mangangga doi Mian Bisa. Bai yaniladoo 
nasamangat aki nadasalkanggene motoiyan mo luwedoi Mian 
Bisa. 3 Yanila aki natoiyo ko Mian Bisa nacala mokubaiyo 
kobanggapi napotaamian tukon yana moteali monondok koidan. 


9 : 26 : Hos. 1:10 9 : 27 - 28 : Yes. 10:22-23 9 : 29 : Yes. 1:9 9 : 33 : Yes. 28:16 

Tukon sabab yanila yase loingiyo yanila nacala susuungo, maka 
yanila aki namololoi kocala ko Mian Bisa natinudoikon. 4 Atulan 
agama lapamo Klistus daanokene. Jadi memeeng komian mo 
mangangga doi Klistus, kona potaamian tukon Mian Bisa 
tealimo monondok koidan. 

Kokasalamatan daano motuuk doi sasaibino komian 

5 Musa tulise baikon komian mo pomonondokon tukon 
Mian Bisa luwedoi agama atulano, do mianoo naikon tubo 
sabab loingiyo do atulan agamadoo. 6 Bai manganai cala mian 
pomondokon tukon Mian Bisa luwe manganggaan doi Mian 
Bisa, Kitab Moliyous bantile buno naiya, “Mau kai naaki ikoo 
mubantile doi noamu lalomo, ‘Indeemo kai naikon komo liba 
doi sulugaa?’ (alatino babayo Klistus obulus), 7 kai 'Indeemo 
naikon komo loboson doi dunia mian mate?’ (koalatino bingkate 
Klistus liba doi matean).” 8 Kona makisuut buno naiya, “Bilita 
doi Mian Bisadoo loolani tuuno doikoo; doi babamu tukon 
noamu lalomo.” Doiyamo kobilita kami mo babilitakene; bilita 
baikon komian sio namangangga. 9 Sabab kalu Utus mangaku 
tukon suumu baikon “Yesus doiyamo Temeneno”, tukon Utus 
mangangga doi noamu lalomo baikon ko Mian Bisa lapamo 
otuboiyo Yesus doi matean, maka Utus naikon salamat. 10 Sabab 
tukon mian noano mo mangangga, tobikon ko Mian Bisa 
talimayo yana buno mian mo pomondokon tukon Mian Bisa. 
Tukon mian babano momangaku, tobikon yana sinalamaton. 
11 Doi Kitab Moliyous totulis, “Mian mo mangangga aki naikon 
nainokimaa.” 12 Doiya tealimo doi sasaibino komian, sabab 
akiyo kona posasalaan antala Yahudi miano tukon mian bangsa 
bailong. Mian Bisa mo meengoo daano Temeneno motuuk 
sasaibino komian. Yana mebee balakaat mo lobi-lobian doi 
sasaibino komian mo mangkabi tulung doi yana. 13 Doi Kitab 
Moliyous lalomo totulis, “Sasaibino komian mo nggeleamon doi 
Temeneno, naikon salamat.” 

14 Bai bulaando kai komian momoola nggeleamon doi 
Temeneno kalu yanila akiyoon namangangga? Tukon bulaando 
kai yanila momoola mangangga doi Temeneno kalu yanila 
akiyoon namolongol tentang yana? Koidan, bulaando kai 
yanila momoola molongol tentang Temeneno, kalu akiyo komo 


10:5: Masam. 18:5 10:6-8: Kuai. 30:12-14 10:11: Yes. 28:16 10:13: Yo.2:32 

babilitakene? 15 Tukon bulaando kai komian momoola babayo 
do bilitadoo kalu yanila aki nabinintokon? Doi Kitab Moliyous 
lalomo totulis buno naiya, “Bukan maen kona monondokan 
komian molubat mo babayo ko Bilita Monondok moluwedoi 
Mian Bisa!” 16 Bai aki nasasaibino komian mantalima do 
Bilita Monondokoo. Sabab Yesaya bantile, “Temeneno, indee 
kai komo anggayo komai bilita?” 17 Doiya kosababpo komian 
moteali mangangga sabab yanila molongol bilita, tukon kobilita 
linongol sabab daano komian mo babotilanggene tentang Klistus. 

18 Bai yaku mansadai: Oilakai bisa yanila akiyoon namolongol 
do bilitadoo? Pasti lapamo! Sabab doi Kitab Moliyous lalomo 
totulis buno naiya, 

“Yanila alalo tololongolo doi posaapon kodunia, 
yanila nabantil-bantilan lapamo polong doi lipu bunduno.” 
19 Yaku mansadai koidan: Oilakai bangsa Islael akiyoon namotoi? 
Sodiiyomo do pasadaidoo tumbe-tumbeno Musa natimbiliyo. 
Musa bantile, “Buno naiya ko Mian Bisa nabantilano, 

‘Yaku naikon kubaiyo komuyu masakit konoamuyu doi 
bangsa mo bolikon umat 

tukon yaku naikon kubaiyo komuyu nggimal doi meeng 
kobangsa mo longas.’ ” 

20 Yesaya pololokon koidan balani. Yana bantile, “Buno naiya ko 
Mian Bisa nabantilano, 

‘Komian mo aki naumboliiyo yaku, lapamo pososuunggene 
yaku; 

tukon yaku okitakene kobutonggu doi yanila mo aki 
namansadaikene tentang yaku.’ ” 

21 Bai manganai bangsa Islael Yesaya bantile, “Buno naiya ko 
Mian Bisa nabantilan, ‘Sasamba kooloyo yaku ulule kolimanggu 
doi meeng kobangsa mo matikas konoano tukon aki nataat.’ ” 

Mian Bisa namonondokan konoano doi bangsa Islael 

n Yaku mansadai: Oilakai ko Mian Bisa lapamo sakukene 
kona mian susuungo? Tantu aki! Yaku susuunggu 
meeng ko Islael miano katulunan Abalaham, tukon doi suku 
Benyamin. 2 Aki ! Mian Bisa aki nasakukene kona mian mo 
lapamo lilike salataa doi looluk. Utus-utus toiyo oila komo 

10 : 15 : Yes. 52:7 10 : 16 : Yes. 53:1 10 : 18 : Saad. 19:4 10 : 19 : Kuai. 32:21 

totulis doi Kitab Moliyous lalomo manganai Elia, salataa 
yana popitoikene kosoal Islael doi Mian Bisa. Elia bantile, 
3 “Temeneno, komian lapamo akateyo komu nabi-nabi tukon 
momanase kotampat-tampat mososubakonan sosubakon motuuk 
doikoo. Totinggal yaku susuunggu tukon yanila yase akateyo 
yaku.” 4 Oilakai ko Mian Bisa napotimbili doi Elia? Mian 
Bisa timbiliyo, “Yaku lapamo otinggale kopitu kolono komian 
motuuk doi butonggu susuunggu. Yanila akiyoon nabiasa 
mososubaiyo ko Dewa Baal.” 5 Bunomo koidan budodoiya nia: 
Daano kosoisik koaito komian mo lapamo Mian Bisa lilike sabab 
namaasi. 6 Yana lilike yanila luwe namaasi tukon bolikon luwe 
yanila nakokubai. Sabab kalu do Mian Bisadoo namolilikan 
luwedoi banggapi nakokubai, maka ko Mian Bisa namaasidoo 
bolikon kai maasi mo bisa. 

7 Jadi, bulaandomo? Islael miano aki nalaate oila komo 
yanila konapo inumbal. Komo malaat tongo meeng kotambuno 
poipoisik doi mian mo lapamo Mian Bisa lilike. Kobailong 
sasaibino teali matikas konoano doi Mian Bisa naponguang. 
8 Sabab doi Kitab Moliyous lalomo totulis buno naiya, “Ko Mian 
Bisa kubaiyo yanila noano tukon yanila napikilan kalipookan; 
tukon polong nai tembo nia yanila matano aki namoola mokita 
tukon yanila tolingaino aki namoola molongol.” 9 Daud bantile 
koidan, 

“Sodiiyomo yanila nalame-lamean teali palako doi yanila 
susuungo, 

tukon teali buang, tampat yanila naotuwongan tukon 
manas! 

10 Sodiiyomo yanila napokita teali kalipookan sulano yanila aki 

namoola mokita; 

tukon sodiiyomo yanila teali aki namoloyos posidutukon.” 

11 Yaku mansadai koidan: Salataa ko Yahudi miano otuwong, 
oilakai doiya teali sulano yanila namanas? Aki nabuno doiya! 
Bai sabab yanila baladosa, maka kobangsa bailong naikon 
sinalamaton, tobikon mangaanikene ko Yahudi miano masakit 
konoano doi bangsa bailong. 12 Sabab bangsa Yahudi daano kona 
sala tukon aki naloloiyo ko Mian Bisa namongiasan, maka 
bangsa-bangsa bailong Mian Bisa balakaatiyo. Baimo kai kalu 


11:3: ITomd. 19:10, 14 11 : 4 : ITomd. 19:18 11 : 8 : Kuai. 29:4, Yes. 29:10 

kopataamian kobangsa Yahudi tukon Mian Bisa teali monondok 
koidan; tantu lobian babasal koidan kobalakaat naikon Mian 
Bisa nabineekon! 

Kasalamatan bangsa-bangsa bailong mo bolikon Yahudi 

i3 Bai budodoiya kona monondokan yaku mobasilingan doi 
Utus-utus mo bolikon Yahudi! Buuniamo, buno meeng kolasui 
motuuk doi bangsa-bangsa mo bolikon Yahudi, yaku holomatiyo 
tuuno daku limang nia. 14 Yaku moinikene yaku moola 
osumbutene konoa masakit doi kubangsa susuunggu, sulano 
tukon doiya loloonoo yaku moola salamatene kosoobos doi 
yanila. 15 Sabab yanila Mian Bisa tolake, maka kona potaamian 
kodunia tukon Mian Bisa teali monondok koidan; baimo kai 
kalu yanila Mian Bisa talimayomo! Tantu doiya pokakanamo 
buno komian momate tubo koidan! 

16 Kalu meeng kopatolo koloti tumbeno lapamo bineekon doi 
Mian Bisa, doiya koalatino sasaibino kona loti bineekon doi 
Mian Bisa koidan. Tukon kalu kokayung anggolo daano Mian 
Bisa koona, doiya koalatino kolanga-langaano daano koona 
koidan. n Kosoobos doi kayung zaitun langa-langaano - doiyamo 
Yahudi miano - molapamo linengei. Tukon doi nalinengeiyanoo 
inosulikon kokayung zaitun mosolot langaano, doiyamo Utus- 
utus mo bolikon Yahudi. Utus sinumbokiikon idoo sulano Utus 
nalasaiyo sasaibino komo monondok luwedoi tuboan lohani 
Yahudi miano. 18 Tobikon doiya inaikai komuyu moambanggene 
yanila mo lapamo linengei buno do kayungoo langaano. Komuyu 
sio poneneeke baikon komuyu tongo langaano tolong. Tukon 
bolikono langaano komo beena kaan doi anggolo, bai anggolo 
komo beena kaan doi langaano. 

19 Bai Utus naikon bantile, “Oode, bai do langa-langaanodoo 
pinatol sulano yaku moola sinumbokiikon doi batango!” 20 Doiya 
bisa tuuno. Bai yanila sinakukon sabab aki namangangga, bai 
kai Utus tinalima sabab Utus mangangga. Jadi inaikai Utus 
teali banggaal doi yana; kobalino Utus sio mumatakut. 21 Sabab 
kalu ko Mian Bisa aki nalasayo moseange sulano nasakukene 
ko Yahudi miano mo buno do kayung-kayungoo langa-langaano 
tuuno, inai moaanggene yana naikon malasa seang mosakukene 
ko Utus. 22 Jadi dimbaa kita kitayo bulaa kona monondokan ko 
Mian Bisa tukon bulaa kona motikasan koidan. Yana tindokiiyo 
motikas doi yanila mo baladosa, bai yana monondok konoano 

doi Utusoo - asal Utus tataap tubo doi namonondokan. 
Kalu aki, maka Utus koidan naikon sinakukon. 23 Tukon 
manganai Yahudi mianodoo, kalu yanila tade doi nasikap moaki 
namangangga, maka yanila naikon tinalima koidan; sabab ko 
Mian Bisa balakuasa sulano natalimayo yanila koidan. 24 Utus 
mo bolikon kona luwean doi Yahudi bangsa modaano buno 
langaano doi zaitun batango mo solot. Nah, kalu Utus, 
podangaanikene tukon Utus nasipat, moola nasinumbokiikon doi 
zaitun batangodoo tuuno, baimo kai koidan ko Yahudi miano 
mo inandekon tukon zaitun batango tuuno langa-langaano. 
Tantu lobian kona gampangan koidan doi Mian Bisa sulano 
naabalinggene yanila doi napo zaitun batango yanila susuungo. 

Mian Bisa naseangano sasaibino kobanggapi 

25 Utus-utus! Yaku moinikene komuyu inai molasayo lapamo 
toiyo sasaibinodoo. Sabab daano komeeng kolangge Mian 
Bisa mo yase, bai mo akiyoon mian natoiyo. Tukon yaku 
yase komuyu potoiyo; doiyamo nia: Kosoobos ko Yahudi 
miano motikas konoano, bai doi yanila nandondoongoo naikon 
banggadudul tongo polong koaito mian-mian mobolikon Yahudi 
komo lubat doi Mian Bisa lapamo tasadia. 26 Bunomo lakon 
sasaibino ko Yahudi miano naikon salamat. Sabab doi Kitab 
Moliyous lalomo totulis buno naiya, 

“Tomundo Pasalamat naikon lubat, luwedoi Sion; 
yana naikon apuse sasaibino kona kulokisan doi Yakub 
nakatulunan. 

27 Yaku naikon boboiyo napaladandian nia tukon yanila 

doi tembo yaku ompuniyo yanila nalalim-lalim.” 

28 Sabab ko Yahudi miano aki nayase mantalima Bilita 
Monondok moluwedoi Mian Bisa, maka yanila teali Mian Bisa 
namusu; tukon doiya maka teali kauntungan doi Utus-utus 
mo bolikon Yahudi. Bai sabab Mian Bisa molilike, maka do 
Yahudi mianodoo Mian Bisa tataap seseange sabab tumbunoila. 
29 Sabab kalu Mian Bisa lilike komian tukon balakaatiyo do 
mianoo, ko Mian Bisa aki nabiasa abali talike oila komo lapamo 
yana kubaiyo. 30 Loolukon komuyu aki potaat doi Mian Bisa. 
Bai diabudodoo ko Mian Bisa lapamo okitakanggene baikon 
komuyu tongosodiimo doi kasalaan, sabab ko Yahudi miano 

aki nataat. 3I Bunomo lakon koidan tukon do Yahudi mianodoo. 
Diabudodoo nia yanila aki nataat doi Mian Bisa, sulano komuyu 
poinokitakon tongosodiian doi kasalaan. 32 Sabab ko Mian Bisa 
lapamo sodiikene sasaibino kobanggapi doi naakiyan nataat 
nakuasaiyo, sulano yana namoola tudoikene kona seangano doi 
yanila sasaibino. 


Nggaalano ko Mian Bisa 

33 Bisa tuuno ko Mian Bisa nakaasaan! Bisa babasal kona 
pandoiyan tukon namongotoiyan! Indee kai komo moola 
selidikiyo kona kaputusan? Indee kai komo moola mangalatikene 
yana nacala-cala balimangan? 34 Doi Kitab Moliyous lalomo 
totulis buno naiya, 

“Indee kai komo toiyo ko Temeneno napikilan? 

Indee kai komo moola mebee otunggul doi yana? 

35 Indee kai komo biasa beena lobo meeng doi Temeneno 
tobikon namoola tuntute koposobolino?” 

36 Mian Bisa komo tealikene sasaibino kolangge. Sasaibino kona 
luwean doi Mian Bisa tukon doiya tuuk doi Mian Bisa. Tanggaal 
ko Mian Bisa tuuk sidutu-posidutukon! Amin. 

Tubo tuuk Mian Bisa 

“'I ^ Utus-utus! Ko Mian Bisa monondok tuuno doi kita. 
A Doiyamo kosababpo yaku kabiyo tukon tutuu sulano 

komuyu pososubakene kobutomuyu buno meeng kososubakon 
motubo mo kusus tuuk doi Mian Bisa tukon mo sanaanggene 
konoano. Komu manganggaan doi Mian Bisa siokai nabuno 
doiya. 2 Inai mololoiyo nadunia nia namongiasan. Sodiiyomo ko 
Mian Bisa nakubaiyo kobutomu teali boolu, sulano komuyu 
tobolii. Tukon kalu buno doiya komuyu moola toiyo ko Mian 
Bisa namongiasan - doiyamo oila komonondok tukon mo 
sanaanggene konoano tukon mo talakana. 

3 Mian Bisa lapamo beena doi yaku kona monondokan. 
Doiya kosababpo yaku mongotinau Utus-utus sasaibino: Inaikai 
molasaiyo kobutomu lobian tatandak doi mo tutuu. Tadukai ko- 
muyu ponilaiyo kobutomuyu nandondoong tukon poekependeyo 
konoamuyu; meeng-meeng komian nilaiyo kobutongo manulut 
nakamampuan Mian Bisa mo beekene doi yana sabab yana 

mangangga doi Yesus. 4 Kobutonggita daano badaang kona 
anggota. Sasamba koanggota daano kona limang susuungo. 
5 Bunomo koidan tukon kita. Mau kai kita sasaibino nabadaang, 
bai kita pokakana meeng kobutonggita sabab kita pomeenggon 
doi Klistus. Tukon kita meeng-meeng komian potaami meeng 
tukon bailong buno anggota-anggota doi meeng kobutonggita. 

6 Kita meeng-meeng komian daano kona kalunia baleleanian 
mo posasala. Kalunia-kaluniadoo Mian Bisa beekene doi 
kita luwe namaasi. Tobikon doiya kita sio nda pakeyo do 
kalunia-kaluniadoo. Komian mo daano kona kalunia sulano 
nababilitakene kobilita moluwedoi Mian Bisa sio nababilitakene 
do bilitadoo moluwedoi Mian Bisa manulut nakamampuan 
mo daano doi yana. 7 Mian mo daano kona kalunia motuuk 
motulungian mian bailong, sio natutuuno tulungiyo komian 
bailong. Mian mo daano kona kalunia sulano namongotunggul, 
sio natu-tuuno mongotunggul. 8 Mian mo daano kona kalunia 
motuuk mobeean samangat doi mian bailong, sio natutuu 
mobee samangat doi mian bailong. Mian mo daano kona 
kalunia motuuk mendebean doi mian bailong oila komo daano 
doi yana, sio nalakukanggene doiya tukon noano nasanaangan 
secala natalakanaan. Mian mo daano kona kalunia motuuk 
katuaiyo sio natutuu katuaiyo. Mian mo daano kalunia motuuk 
motudoikonan seang doi mian bailong, sio nalakukanggene 
tukon noa sanaang. 

9 Seseange tukon sanaang. Misikitene komo lokis, tukon bataa- 
ni doi oila komo monondok. 10 Siokai Utus-utus poposeanggon 
meeng tukon bailong tukon polasaiyo buno mian mo montolutus 
doi meeng kobonua lalomo, siokai komuyu po matailukiyo 
beena adat. n Pobalimang tukon molole. Inai mobea. Balimango 
motuuk doi Temeneno tukon samangat moluwedoi Mian Bisa Na 
Loh. 12 Siokai Utus mumoini doi Temeneno tukon laba, sabal doi 
susaan lalomo, tukon tataap sambeang. 13 Tulungiyo muosukupe 
ko Salani miano bailong nakapalaluuwan tukon talimayo Utus- 
utus mopomeenggon manganggaan Utus mo aki natingoniiyo, 
tukon noa sanaang doi mubonua lalomo. 

14 Kabiyomo doi Mian Bisa sulano yana nabalakaatiyo komian 
mo lokis doikoo. Oode, kabiyo ko Mian Bisa nabalakaatiyo 

yanila, inai mokutuke. 15 Poloingi molaba tukon komian mo laba- 
laba, tukon kokiil tukon yanila mo kokiil. 16 Potubo pokindok 
meeng tukon bailong. Inaikai mobati-batinggai, bai pokonoikene 
kobutomu tukon mian kona kadudukan mo pepende. Inai 
moaanggene kobutomu lobian pandoi doi natutuuan. 

17 Kalu komian kubaiyo lokis doikoo, inaikai mobalase tukon 
nalokisan. Kubaiyomo oila komo inaanggon monondok doi 
sasaibino komian. 18 Doikoo tambikon, kakaatemo mumoola 
laate sulano mutubo dame tukon sasaibino komian. 19 Utus- 
utusonggu! Inai mobalase konggimalan, sodiiyomo Mian Bisa 
komo ukume. Sabab doi Kitab Moliyous lalomo totulis, 
“Yakumo komo balase. Yaku naikon komo ukume yana, 
Temeneno bantile/’ 20 Kobalino, kalu komu musu malaal, beena 
yana kaan; tukon kalu yana molou, beena yana monginum. 
Sabab tukon kubaiyo mobuno doiya, Utus naikon kubaiyo 
yana teali mammaa. 21 Inai mosodiikene kobutomu kolokis 
nalungguiyo, bai siokai Utus mulungguiyo domo lokisoo tukon 
namonondokan. 

Kawajiban doi pamalenta 

I ^ Meeng-meeng komian siokai nataat doi pamalenta, 
sabab akiyo kopamalenta mo aki namalaat kakuasaan 
moluwedoi Mian Bisa. Tukon pamalenta mo daano nia budodoo 
nia, ampakonggene kona kakuasaan mopinalentakon luwedoi 
Mian Bisa. 2 Doiya kosababpo komian mo lawane kopamalenta 
pokakana tukon molawane oila komo lapamo Mian Bisa 
tantukanggene. Tukon komian mo kubaiyo buno doiya naikon 
mantalima ukuman. 3 Sabab komian mo kubaiyo komonondokan 
aki namatakut doi pamalenta. Tongo mian mo kubaiyo kolokis 
komo sio namatakut. Kalu Utus yase sulano Utus aki mulasayo 
matakut doi pamalenta, Utus sio mukubaiyo komo monondok, 
maka Utus naikon ngginaal. 4 Sabab kopamalenta daano Mian 
Bisa naata mo balimang tuuk mumonondokan. Bai kalu 
Utus kubaiyo kolokis, takainomo Utus sio mumatakutene doi 
yana, sabab bolikon akiyo kotakoso yana mobalakuasa sulano 
naukume komian. Yana daano Mian Bisa naata, mo otuwenge 
ko Mian Bisa naukuman, doi mian mo kubaiyo komo lokis. 

5 Doiya kosababpo Utus sio mutaat doi pamalenta - bolikon 
tongo sabab Utus aki nayase inukum, bai koidan sabab noamu 
lalom alalo. 

6 Doiyamo koidan kona alasano bulaando Utus mobabeal 
lulu, sabab kopamalenta daano Mian Bisa napeleleani mo 
ampakonggene natugasia mo tongo naiya. Uadi bealemo doi 
pamalenta oilamo komo sio Utus nabeale doi yana. Bealemo 
kolulu, kalu Utus sio mubabeal lulu; tukon bealemo kolulu 
kalu Utus sio mubabeal lulu; tukon babealo lulu kalu Utus 
sio nababeal lulu. Odotiyo yanila mo sio nainodoti tukon 
holomatiyo yanila mo sio nainolomati. 

Kawajiban doi mian tulano 

8 Inaikai mobasamea mau oioila doi indee komiano koidan, 
alaasene basameaan maasi doi meeng maka bailong. Sabab 
komian mo seange kotulano banggapi, lapamo lakukene 
sasaibino Musa naatulan. 9 Sabab koagama Yahudi naatulan, 
doiyamo: Inai balolowa, inai mangakate, inai pondikuk, inai 
momemeetene oila komo ano doi mian bailong; sasaibinodoo 
polaing-laing tukon koatulan-atulan bailong, lapamo pinutusi 
teali meeng koatulan motolong, doiyamo, “Seseange kotulamu 
pokakana ikoo moseseange kobutomu susuumu.” 10 Mian mo 
seseange komian bailong, aki naikon nakubaiyo komo lokis doi 
mianoo. Jadi komian mo seseange kotulano doiya mian mo 
lapamo lakukanggene sasaibino kosalat agama naatulan. 

n Sangalaasan sasaibinodoo komuyu toiyo baikon nalounu 
nia daano ikoo mulounu sulano mubangun doi mumooloan. 
Sabab tembonomo sulano kita nda sinalamaton lapamo 
loolani nia budodoo nia doi tembo mosodo kita tambuun 
mangangga. 12 Kopopook adukono lapa; tukon naapa doiya 
koidan naikon modoamo. Jadi, tadumo kai kita nda tade 
mokubaiyo kokokubai-kokubai mokalipookan. Kita sio nda 
kindeke kobutonggita tukon tompide momadialan. 13 Kita sio nda 
kubaiyo kolangge-langge momonondok buno komo biasa mian 
kubaiyo doi oloyo namadialang; inai mobalamean babasal lobian 
kona batas, kai malangu. Inai balolowa, kai mobati-batinggai. 
Inai poakate, kai masakit konoamu. 14 Sodiiyomo ko Temeneno 

13:6-7: Mat. 22:21 , Mlk. 12:17, Luk. 20:25 13:9: Tob. 20:13-15, 17, Kuai. 5:17-19, 21, 

Yesus Klistus komo tantukanggene oilamo komuyu komo sio 
pokubaiyo. Tukon inai moloingiyo kobanggapi natabiat mo 
baladosa sulano naambambule kona moot. 

Inai mosalakene koutusomu 

"I A ^ian mo a ^i nayakiniyo naikon oila kona inangga 
A"T sio natinalima tukon monondok doi antala Utus-utus. 
Inai mopogagai tukon yana manganai napandilian-pandilian. 
2 Daano komian konapandapat baikon yana moola kaane oila 
komo daano. Bai daano komian bailong mo lemah kona 
koyakinan; yana lasayo baikon yana tongo moola makaan 
kaulon-kaulon tolong. 3 Mian mo kaane oila komo daano inai 
poanggape hina komian mo kaane tongo kinaan motutuu; tukon 
komian mo makaan tongo kinaan motantu, inaikai koidan 
posalakene komian mo kaane sasaibino, sabab ko Temeneno 
lapamo talimayo yana. 4 Indee kai Utus tobikon Utus sio 
muadiliyo komian bailong naata? Kai do atadoo otuwong kai 
bangun, doiya daano natuan naulusan. Tukon takainomo do 
atadoo naikon kokondong kokoloyos, sabab ko Temeneno moola 
nakubaiyo kokondong kokoloyos. 

5 Daano komian bailong lasayo daano komeeng kooloyo 
motantu molobian kona pentiingan doi oloyo-oloyo bailong, bai 
komian bailong koidan aanggene baikon do oloyo-oloyodoo po- 
kakanamo. Sodiikenemo meeng-meeng komian natantukanggene 
konapandapat susuungo. 6 Mian mo pentikanggene kooloyo-oloyo 
motantu, do mianoo kubaiyo buno doiya sulano naodotiiyo 
ko Temeneno. Mian mo kaane sasaibino, kubaiyo buno doiya 
sulano naodotiiyo ko Temeneno, sabab yana basyukuul doi Mian 
Bisa luwe do kinaanoo. Bunomo koidan tukon komian mo 
makaan tongo kinaan motantu; do mianoo koidan odotiiyo ko 
Temeneno tukon balasyukuul doi Mian Bisa. 7 Akiyo komeeng 
komian doi kita mo tubo tuuk butongo susuungo; tukon akivo 
komeeng komian doi kita mo mate tuuk butongo susuungo. 
8 Kalu kita tubo, kita tubo tuuk doi Temeneno. Tukon kalu kita 
mate, kitadoo mate tuuk doi Temeneno. Jadi tubo kai mate, kita 
daano Temeneno nalangge. 9 Klistus lapamo mate tukon abali 
tubo. Doiyamo kosababpo yana teali Temeneno doi mian mo 
tubo tukon koidan tuuk doi mian mo lapamo mate. 10 Jadi, 

Utus-utus! Tuuk oila mosalakene utusomu mo pomeenggon 
manganggaan? Tukon tuuk oila Utus moaanggene yana hina? 
Kita sasaibino naikon mangadap doi Mian Bisa sulano nda 
inadili. n Doi Kitab Moliyous lalomo totulis, 

“Kona tutuuwan,” Temeneno bantile, 

“meeng-meeng komian naikon sosuba doi salaanggu; 
tukon meeng-meeng komian naikon mangaku baikon 
yakumo ko Mian Bisa.” 

u Jadi kita meeng-meeng sio nda mangakukene sasaibino konda 
kinubai doi Mian Bisa. 

Inai momangaanikene koutusomu natapa 

13 Tobikon doiya inaikai kita meeng tukon meeng poasalakon. 
Tadukai nda kakaate sulano komuyu aki pokubaiyo komeeng 
kolobo mo mangaanikene komeeng koutus mopomeenggon 
manganggaan togoda tukon baladosa. I4 Sabab yaku pomeenggon 
tukon Yesus, maka yaku anggayo tuuno baikon akiyo komeeng 
kolangge doi luwean lokis; bai do langgedoo lokis doi meeng- 
meeng komian, kalu do mianoo aanggenemo lokis. l5 Bai 
kalu tukon oila Utus nakinaan, meeng koutus mopomeenggon 
mangangga kinosokiti konoano, maka Utus akimo koidan 
mutindokiiyo luwedoi seang. Kalu Klistus lapamo mate tuuk 
meeng-meeng komian, inaimo kai mosodiikene do mianoo 
nalinusak tongo oila Utus nakinaan. i6 Doiyamo kosababpo 
inaimo kai mosodiikene oila komo monondok doi komuyu, 
nainanggon aki namonondok doi mian bailong. !7 Sabab kalu 
ko Mian Bisa mapalenta meeng-meeng komian natuboan, oila 
komo moola yana kaane kai inume, aki koidan napenting. 
Komo penting doiyamo baikon do mianoo naloingiyo ko Mian 
Bisa namongiasan, toupiyo konoa namolinoan, tukon mantalima 
laba-labaan Mian Bisa Na Loh mo beekene. 18 Mian mo 
meleleani Klistus secala buno doiya, do mianoo sanaanggene ko 
Mian Bisa noano, tukon mian-mian bailong halagaiyo. 

,9 Tobikon doiya konda pinakituu siokai nasidutu tuuk doi' 
langge-langge mo kubaiyo kopomeenggonan tukon pobangun. 
20 Inaikai, sabab soal kinaan, Utus lusayo oila komo lapamo 
Mian Bisa limange. Sasaibino kokinaan takainomo moola 
kinaan; bai kalu oila Utus nakinaan mangaanikene komian 

bailong baladosa, maka Utiis salamo. 21 Tadukai aki mumakaan 
sail kai monginum anggul kai lakukanggene kooioila kalu 
do Ianggedoo mangaanikene komeeng koutus mopomeenggon 
mangangga teali baladosa. 22 Sodiiyomo kai oilamo Utus 
nainanggadoo, Utus lakukanggene doi Mian Bisa salaano tuuk 
doi Utus susuungo. Komian mo akiyo kona alasan sulano 
nalasayo kona sala doi oila kona inaanggon kana, do mianoo 
sanaang. 23 Bai komian mo lasayo mata-matakut sulano nakaane 
komeeng kolangge, doibundu kaane do kinaanoo, do mianoo 
Mian Bisa asalakene; sabab do mianoo aki nabolotindak 
manulut namanganggaan tentang oila komo kakana tukon mo 
sala. Tukon oilamo komo linakukanggon tukon aki nda yakiniyo 
doiya lalim. 

Sanaanggene komian bailong, inai kobutomu susuungo 

Kita mo tutuu anggayomo naikon oilamo kita 
i. J nainangga, siokai nda sabal doi mian mo lemah 
kona manganggaan nakabalatan-kabalatan. Inaikai kita yase sa- 
naanggene kobutonggita susuungo. 2 Kobalino kita memeeng sio 
nda sanaanggene koutusondoo noano tuuk doi namonondokari, 
sulano kona manganggaan tosuungi moonggol. 3 Sabab Klistus 
aki napikikene kobutongo nasanaangan susuungo. Doi Kitab 
Moliyous Ialomo totulis buno naiya, “Sasaibino kososibolii 
mo kinonoikon doikoo lapamo otuwong doi yaku.” 4 Sasaibino 
komo totulis doi Kitab Moliyous Ialomo doiya tuuk otunggul 
kita. Sabab kootunggul kita mo talimayo doi Kitab Moliyous 
tealikene kita sabal tukon bukuan tobikon kita moola moini 
doi Mian Bisa. 5 Boliisi ko Mian Bisa, mo beekene kosabalan 
tukon pongibulan doi banggapi, tulunge komuyu sulano potubo 
tukon pomeenggon noa, moloingi sontoh Klistus Yesus. 6 Tukon 
pomeenggon noa Utus sasaibino polaing-laing moola nggaale ko 
Mian Bisa, Tamanggita Yesus Klistus. 

Bilita Monondok tuuk doi bangsa-bangsa mo bolikon Yahudi 

7 Sabab doiya siokai Utus-utus mantalima meeng tukon 
bailong tukon noa sanaang, buno pokakana Klistus koidan 
talimayo komuyu sulano pokabasale ko Mian Bisa. 8 Sabab, 
neneeke, baikon Klistus lapamo leleaniyo ko Yahudi miano 

sulano naotudoikene baikon ko Mian Bisa satia doi nadaa- 
nokanano kona paladandian doi tumbunggita. 9 Yesus kubaiyo 
koidan kobangsa-bangsa bailong mokabasale ko Mian Bisa sabab 
namonondokan konoano doi yanila. Doi Kitab Moliyous lalomo 
totulis buno naiya, 

“Sabab doiya yaku naikon nggaale ikoo doi antala 
bangsa-bangsa, 

yaku naikon mananikene nggaalano motuuk doi sambumu.” 
10 Daano mototulis buno naiya koidan, 

“Polaba-labamo polaing ko Mian Bisa namian mo tolilik, 
hai bangsa-bangsa!” 

"Yukon naiya koidan, 

“Ponggaale ko Mian Bisa, hei sasaibino kobangsa, 
siokai sasaibino kobanggapi nanggaale yana!” 

12 Tukon nia koidan Yesaya nabinantil, 

“Doi Isai natulunan naikon sumbut komeeng komian 
naikon mo palentayo kobangsa-bangsa; 
doiyanamodoo kobangsa-bangsadoo namoinian.” 

"Mian Bisa doiyamo kopo moinian. Boliisi yana naontokiyo 
konoamu tukon sasaibino kolaba-labaan tukon namonondokan 
sabab komuyu anggayo doi yana, sulano tukon ko Mian Bisa Na 
Loh kuasa komuyu pololokon moini doi Mian Bisa. 

Kona sabab-sabab Paulus tulise tukon tegas 

14 Utus-utusonggu! Yaku anggayomo baikon daano badaang 
tuuno kolangge mo monondok doikoo. Komuyu toiyo sasaibino 
tukon moola mongotunggul meeng maka bailong koidan. 15 Bai 
manganai langge-langge motantu, yaku ingotiikene komuyu 
tukon tegas nai sulatia lalomo, sabab ko Mian Bisa lapamo 
beekene doi yaku do tugasoo. 16 Yana lapamo tealikene yaku 
peleleani Klistus Yesus sulano nainutus doi bangsa-bangsa mo 
bolikon Yahudi. Tukon yaku bolotindak buno imam, mo 
babilitakene ko Bilita Monondok doi Mian Bisa, sulano komian 
mo bolikon Yahudi teali meeng kososubakon doi Mian Bisa mo 
moola yana talimayo. Boliisi ko Mian Bisa Na Loh nakubaiyo 
yanila teali meeng kososubakon mo tongo kusus doi Mian 
Bisa. 17 Jadi, tobikon yaku lapamo pomeenggon tukon Klistus 

Yesus, maka yaku moola lasayo banggaal doi kulimang motuuk 
Mian 'Bisa. 18 Yaku balani basilingan buno doiya tongo manganai 
oila komo lapamo Klistus lakukanggene luwedoi yaku motuuk 
tealikene komian mo bolikon Yahudi taat doi Mian Bisa. Yaku 
lakukene doiya tukon bantil-bantilan mau kai tukon palabuatan, 
19 mo pinoolainggon tukon langge-langge mominasaingdinggon; 
sasaibino doiya Mian Bisa Na Loh nakuasa. Bilita Monondok 
tentang Klistus yaku lapamo pelenggene sasaibino doi mian, 
tambuun doi Yelusalem polong ke Ililikum. 20 Daku tetel doiyamo 
mobabilitakene ko Bilita Monondok moluwedoi Mian Bisa 
doi lipu-lipu inaando komian moakiyoon namolongol tentang 
Klistus. Sabab yaku aki kuyase mokekendenge kobalimangan doi 
pandasi mian bailong mo abese. 21 Doi Kitab Moliyous lalomo 
totulis, 

“Mian mo akiyoon namantalima bilita tentang yana, naikon 
kitayo; 

tukon yanila mo akiyoon namolongol, naikon mangalati.” 

Paulus natetel moampakon doi Loma 

22 Doiya kosababpo biasamo yaku tahalangi moduutiyo 
komuyu. 23 Bai diabudodoo daku limang doi lipu-lipudoo lapamo 
tolimang. Doi taum-taum lalomo yaku yase duutiyo komuyu. 
24 Totiili kalu yaku alon doi mukota doi kuampakonan lalomo 
doi Spanyol, yaku moinikene moola nda pososuung tukon 
komuyu tukon polaba-labakon naapa tukon komuyu. Lapamo 
doiya yaku moinikene komuyu moola tomboniiyo yaku tuuk 
daku ampakonan doi Spanyoloo. 25 Bai diabudodoo nia yaku 
yase doi Yelusalem sulano kubabayo kobantuan doi Mian Bisa 
namian imbali. 26 Sabab kojemaat-jemaat doi Makedonia tukon 
Akhaya lapamo satujuiyo sulano namebee sumbangan doi utus- 
utus mo talalais doi antala Mian Bisa namian doi Yelusalem. 
27 Tukon sanaang konoano yanila putusiomo sulano nakubaiyo 
doiya. Takainomo kona kanaan yanila sio natulungiyo koutus- 
utus mo talalais doi Yelusalemoo; sabab luwedoi Yahudi miano 
do mianoo mobolikon Yahudi lapamo mantalima balakaat- 
balakaat moluwedoi Mian Bisa. Jadi, do mianoo mobolikon 
Yahudi patut koidan tulungiyo ko Yahudi miano tukon balakaat- 
balakaat buat. 28 Kalu yaku lapamo alapayo daku limang nia, 

tukon salakanggene doi yanila doi Yelusalemoo do sumbanganoo 
mo lapamo tokombul, maka yaku naikon lenggeto doi lipu 
Spanyol loloiyo komu kota. 29 Kalu yaku lubat doikoo, pasti 
yaku lubat tukon badaang kobalakaat doi Klistus motuuk doi 
komuyu. 

30 Demi nda Temeneno Yesus Klistus, tukon demi soyang Mian 
Bisa Na Loh mo beekene, yaku kabiyo tukon tutuu doikoo, 
boliisi komuyu potulut sambeang tutuu polaing-laing yaku doi 
Mian Bisa tuuk doi yaku. 31 Posambeang sulano ko Mian Bisa 
nasodiiyo yaku doi mian limano mo aki namangangga doi 
Yudea, tukon sulano daku tugas kubabaano kosumbangan doi 
Yelusalem natinalima tukon noa sanaang doi Mian Bisa namian 
imbali. 32 Tukon buno doiya, kalu ko Mian Bisa yase, yaku 
moola lubat doikoo tukon noa mo sanaang. Tukon yaku naikon 
malasa tohibul doi komuyu tanga-tangano. 33 Boli-boliisi ko Mian 
Bisa, mo beekene komonondokan doi banggapi, loolainge Utus 
sasaibino. Amin. 

Salam susuunggu 

" f £1 Yaku yase tudoikene koutusonggita boine, Febe. Yana 
J.U motomboniiyo kojemaat doi Kengklea. 2 Potalimayo 
yana buno kai meeng komian doi Temeneno namian. Takainomo 
bunomo doiya ko mian-mian mo mangangga doi Mian Bisa sio 
namantalima meeng maka bailong. Tulungiyo yana, kalu yana 
mapalaluu bantuan doi komuyu, sabab yana susuungo lapamo 
motombonii badaang komian - tongusokon yaku. 

3 Pelenggene daku salam doi Pliskila tukon Akwila, tula- 
tulanggu mo polaing-laing balimang tuuk doi Klistus Yesus. 
4 Yanila kabi namate sabab yase salamatene yaku. Yaku 
bakinatauwan doi yanila - tukon bolikon tongo yaku, bai 
sasaibino kojemaat bangsa bailong mo bolikon Yahudi koidan 
bakinatauwan doi yanila. 5 Pelenggenemo koidan daku salam doi 
jemaat mo pototongi doi yanila nabonua. 

Salam doi Epenetus yaku mo seseange. Yanamo komian mo 
tumbe-tumbeno mangangga doi Klistus doi lipu Asia. 6 Daku 
salam koidan doi Malia. Yana lapamo balimang buno doiya 
tuuno tuuk komuyu. 7 Pelenggenemo koidan daku salam doi 
Andolonikus tukon Yunias. Yanila meeng kobenseno tukon 

yaku tukon biasamo usok talunggu polaing-laing yaku. Akiyoon 
kumangangga doi Klistus, yanila lapamo mantailuk mangangga. 
Yanila totingonii doi antala lasul-lasul. 

8 Salam doi Ampliatus, yaku mo seseange sabab yana 
polaing-laing tukon yaku lapamo pomeenggon tukon Temeneno. 
9 Pelenggene daku holomat doi Ulbanus, tulanggita mo balimang 
polaing-laing tukon kita tuuk doi Klistus. Koidan daku holomat 
doi Stakhis yaku mo seseange. ,0 Salam doi Apeles. Kona satiaan 
doi Klistus lapamo tolobukutii. Salam koidan doi Alistobulus 
pulino, tukon doi Helodion. 11 Yana meeng kobenseno tukon 
yaku. Koidan salam doi utus-utus mopomenggon manganggamo 
doi Nalkisus pulino lalomo. 

12 Daku salam doi Tlifena tukon Tlifosa mo balimang 
tuuno moleleaniyo ko Temeneno, tukon doi Pelsis yaku mo 
seseange. Yana koidan balimango kobukuan tuuk doi Temeneno. 
13 Salam doi Lufus tukon tinano, mo doi yaku buno tinanggu 
susuunggu. Lufus daano meeng komian Temeneno mopiliyo mo 
ngginaal. 14 Pelenggenemo daku salam doi Asinklitus, Flegon, 
Helmes, Patlobas, Helmas tukon sasaibino koutus pomeenggon 
mangangga mo polaing-laing tukon yanila. 15 Salam doi Filologus 
tukon Yulia; doi Neleus tukon utuso moluko; doi Olimpas tukon 
doi sasaibino komian mangangga polaing-laing tukon yanila. 

16 Popobee salam-salaman secala monondok buno utus Salani. 
Sasaibino kojemaat Klistus pelenggene yanila nasalam doi Utus- 
utus. 


Otinau napupusan 

17 Utus-utus! Yaku kabiyo tukon tutuu: Pobai-baingotii doi 
mian mo sumbetene kopoalaasan tukon nggabute komian 
namanganggaan doi Temeneno. Do langgedoo posasala tukon 
oila komo lapamo inotunggukon doikoo. Pododoonggon doi 
mian mobuno doiya. 18 Sabab komian mo kubaiyo buno doiya 
bolikono balimang motuuk doi Klistus nda Temeneno, bai tuuk 
akabuse yanila noano susuungo naminooton. Tukon budukan 
tukon bantil-bantilan mo maamis, yanila kokoliiyo komian 
mo aki natoiyo kooioila. 19 Sasaibino komian lapamo toiyo 
baikon komuyu satia doi otunggul tentang Bilita Monondok mo 
luwedoi Mian Bisa. Tukon yaku sanaang do langgedoo manganai 

komuyu. Yaku yase sulano komuyu pandoi manganai langge- 
langge mo monondok, tukon longas manganai langge-langge mo 
lokis. 20 Mian Bisa mebee monondokan doi banggapi, naikon 
mosobito mangabos Ibiliis doi mukakuasaan bilito tukon yana 
manase. 

Boliisi Utus-utus nasidutu Yesus Klistus nda Temeneno 
nabalakaatiyo kita! 

21 Timotius, tula-tulanggu, pelenggene kona salam doi 
komuyu. Bunomo koidan Lukius, Yason tukon Sosipatel, mo 
meeng benseno tukon yaku. 

22 Komo tulise naiya sulatia, yaku Teltius. Yaku mabantil 
salam montolutusan doi komuyu. 

23 Gayus kapatuwe kona salam doikoo. Yaku sambukon doi 
nabonua tukon mai jemaat koidan bakaleda idoo. Elastus, 
moabese kodoy doi kota, kapatuwo kona salam doikoo. Bunomo 
koidan konda utus Kwaltus. 

[ 24 Boliisi konda Temeneno Yesus Klistus nabalakaatiyo Utus 
sasaibino. Amin.] 


Potutup sulat 

25 Tanggaal ko Mian Bisa! Yana balakuasa moekeenggele 
Utus namanganggaan pokokonoi tukon do Bilita Monondokoo 
moluwedoi Mian Bisa yaku mo babotilanggene tentang Yesus 
Klistus. Yaku babotilanggene do bilitadoo pokokonoi tukon oila 
ko Mian Bisa nainokitakon; doiyamo tentang Mian Bisa natetel 
mo lapamo doi abad-abad kona malumbitan aki komian natoiyo. 
26 Bai diabudodoo luwedoi Mian Bisa napalenta posidutukon, 
do teteloo lapamo inokitakon tukon binotiikon doi sasaibino 
kobangsa luwe tulisan-tulisan pala nabi, sulano yanila sasaibino 
mangangga tukon taat doi Mian Bisa. 27 Yanamo komeeng- 
meengo ko Mian Bisa, yana babasal kona pandoiyan. 

Boliisi yana nainosuun tatandak sidutu-posidutukon luwedoi 
Yesus Klistus! Amin. 


Komai holomat, 
Paulus, Klistus Yesus naata 

PAULUS NASULAT KOMEENGO 
DOI JEM A AT KOLINTUS 

PANGANTOKON 

Paulus nasulat tumbeno doi jemaat Kolintus tinulis sulano 
nabahase kosoal-soal mo sumbut doi jemaat lalomo mo 
lapamo Paulus ekendenge doi jemaat Kolintus. Do soal-soaloo 
doiyamo bulaa kokaliangano kotuboan tukon komaanggaan 
doi Salani. Doiya kosinggatoo ko Kolintus daano komeeng 
kokota Yunani, ibu kota plovinsi Akhaya mo tongusokon doi 
wilayah pamalentaan Loma. Kota nia, kopodungolino badaang 
kokaliangano kobangsa, tololongol sabab nakamajuan doi 
lalomo badaangan , kona kabudayaan tatandak bai koidan kona 
susila pende doiya kosababpo idoo daano moimoiya koagama 
kaliangano. 

Komo teali tuuno Lasul Paulus pikikene doiyamo poalaa - 
sanoo tukon ponggimakonan doi jemaat lalomo , tukon doi 
basinduwaan tukon baosowaanan, posasagalan, atulan doi 
jemaat lalomo , Mian Bisa Na Loh nakalunia , tukon doi mian 
mate motubo . Tukon otunggul mo lobian , Paulus otudoikene 
bulaando do Bilitadoo mo Monondok moluwedoi Mian Bisa 
naasalakanano do soal-soaloo motabantil. 

Pasal kosongulono tolu okitaikene koseang loloono mo bisa. 
Naiya pasalia buno meeng kopasal mo totoiy tuuno doi sasaibino 
kopasal bailong doi buku nia . 

Antoko 

Pololukoni 1:1-9 

Kaleda nanggabutan 1:10-4:21 

Soal basinduwaan tukon tuboan doi mondopuliyan 5:1-7:40 

Salani miano tukon mian mo aki nasosubaiyo ko 
Mian Bisa 8:1-11:1 

Jemaat natuboan tukon sambeangan 11:2-14:40 

Klistus natuboan doi namatean tukon ko Salani miano doi 
namatean 15:1-58 

Mendebeean motuuk doi Salani miano doi Yudea 16:1-4 
Langge-langge doi butongo tukon potutupo 16:5-24 


1 !_3 Utus-utus Mian Bisa najemaat doi Kolintus! Utus 
lapamo Mian Bisa uange sulano nateali namian sabab 
Utus Klistus Yesus namian, polaing-laing doi sasaibino komian 
inaando kona daanooan komo sosubaiyo konda Temeneno 
Yesus Klistus, doiyamo konapo Temeneno tukon nda Temeneno 
koidan. Yaku, Paulus, tukon utusonggita Sostenes, moinikene 
sulano ko Mian Bisa Tamanggita tukon nda Temeneno Yesus 
Klistus mebee balakaat tukon namonondokan doikoo. Yaku 
tulise naiya sulatia buno meeng kolasul Yesus Klistus, Mian Bisa 
susuungo mo oduduke tukon luwe koidan doi namongiasan. 

Balakaat-balakaat moluwedoi Mian Bisa mololo doi Yesus Klistus 

4 Yaku sidutu bakinatauwan doi Mian Bisa kokaliangano 
komuyu, sabab komuyu lapamo mantalima maasi doi Mian 
Bisa mololo doi Klistus Yesus. 5 Sabab komuyu lapamo 
teali Klistus namian, maka komu tuboan kaasakene kolangge 
sasaibino. Komu motoiyan doi sasaibino kolangge atean tuuno, 
tukon komuyu pandoi bangotunggulkene doiya motoiyanoo. 
6 Doiya tudoikene baikon kobilita kaliangano Klistus lapamo kai 
tangabos doi noamu lalomo, 7 tobikon komuyu akipo kakulangan 
mau nabaino meeng kobalakaat, samantala komuyu mototiiliyo 
konda Temeneno Yesus Klistus nalubatan tukon sasaibino 
komian kitayo. 8 Klistus susuungo naikon dagaiyo komuyu 
polong doi napupusan; sulano doi tembo yana lubat koidan, 
komuyu polinaat akiyo kososiboliino. 9 Ko Mian Bisa moola 
nainangga tutuuno. Yanamo ko Mian Bisa mo lapamo uange 
komuyu sulano ^poteali pomeenggon tukon na Pau, doiyamo 
Yesus Klistus, nda Temeneno. 

Poliitonan doi jemaat lalomo 

,0 Utus-utus! Tukon doi nda Temeneno Yesus Klistus sambuno, 
yaku kabiyo sulano komuyu sasaibino pomeenggon bantilan; 

sulano naakiyo kopoalaasan doi komuyu. Siokai komuyu 
pomeenggon, pomeenggon noa tukon pikilan. n Sabab, komian 
badaang doi Kloe solipuan popitoikene doi yaku baikon daano 
koponggeelekian doi komuyu. 12 Daku minakisuuti doiyamo 
baikon doi komuyu daano komo bantile, “Yaku lainge Paulus,” 
daano koidan komo bantile, “Yaku lainge Apolos,” kobailong 
bantile, “Yaku lainge Petulus,” daano kobailong bantile. 
“Yaku lainge Klistus.” 13 Bulaando Klistus motongobos-obos! 

Paulus aki namate sinempang motuuk doi komuyu! Komuyu 
aki posinau paisu salani sulano poteali Paulus napololaing- 
pololaing, bolikon? 

14 Kinatauwan aki kusauwo paisu salani mau nabaino meeng 
komian doi komuyudoo, sangalaasan Klispus tukon Gayus. 
15 Inai nadaano meeng komian mobantile baikon yaku lapamo 
sauwo paisu salani yana sulano nateali pololaing yaku. ( 16 Oo, 
ide, Stepanus tukon napokalualga, memang yakumo komo 
sauwo paisu salani yanila. Bai kobai-bailonggon, kalu kuneneeke, 
akiyono komian bailong yaku mo sauwo paisu salani.) 17 Klistus 
bintekene yaku bolikon sulano kusauwo komian, bai sulano 
kubabotilanggene Bilita Monondok moluwedoi Mian Bisa; tukon 
doiya sio kukubaiyo tukon bolikon kupandoiyan basilingan 
secala banggapi, sulano kokuasa molengget doi Klistus namatean 
doi kayung sinempang aki nabaino palasuma. 


Mian Bisa nakuasa tukon napandoiyan tangabos doi Klistus 

18 Sabab doi mian badaang mo ompokoniiyo kosilakaan, 
kobilita kaliangano Klistus namatean doi kayung sempang 
babunokon kala-kala. Bai doi kita Mian Bisa mo salamatene, 
doiya bilitadoo buno meeng ko Mian Bisa nakokubai 
motudoikene kona kuasa. 19 Sabab doi Kitab Moliyous lalomo, 
ko Mian Bisa bantile, 

“Kona pandoiyan mian mosaleh naikon kunggalanggabute, 
tukon pangalatian mian badaang kona motoiyan naikon 
yaku alapuse.” 

20 Jadi, oila kona totuuk do mian badaangoo mosaleh? Oilamo 
kona totuuk doi yanila mo daano kona ilimuu? Oila kona totuuk 

komian mopandoy pikikene nadunia nia? Ko Mian Bisa lapamo 
tudoikene baikon nadunia nia napandoiyan akiyo kotakoso! 

21 Sabab mau nabulaandomo kobanggapi napandoiyan, yana 
aki namoola tingoniiyo ko Mian Bisa kalu tolongo napandoiyan 
susuungo. Bai sabab ko Mian Bisa napandoiyan, maka yana 
salamatene komian badaang mo mangangga doi yana luwe 
dobilitadoo kami mo babilitakene komian doi dunia nia mo 
tolongo aanggene akiyo kotakoso. 22 Ko Yahudi miano palaluuwo 
komo minasaingdinggon buno meeng kobukutii, tukon Yunani 
miano palaluuwo tuuno kopandoiyan doi dunia nia. 23 Bai kita 
nia tolongo babilitakene Klistus mo mate doi kayung sempang. 
Doiya bilitadoo singgunge ko Yahudi miano napalasaan, tukon 
mian badaang mobolikon Yahudi miano tolongo aanggene kala- 
kala. Tukon mian mobolikon Yahudi miano aanggene meeng 
kobodoan. 24 Bai doi mian badaang mo lapamo Mian Bisa 
uange - mau doi Yahudi miano mau doi mobolikon Yahudi 
miano - doiya bilitadoo buno meeng ko Mian Bisa nakokubai 
motudoikene kona kuasa tukon napandoiyan. 25 Sabab komo 
tokita bodo doi Mian Bisa, daano lobian kona pandoiyan 
doi banggapi napandoiyan; tukon komo tokita matalamuyuk 
doi Mian Bisa, daano lobian kona bukuanan doi banggapi 
nabukuanan. 

Kuasa Mian Bisa tukon banggapi nakelemahan 

26 Utus-utus! Coba poneneeke bulaando kopoo tuboan salataa 
ko Mian Bisa nauangano komuyu. Tolongo soisik tolong 
doi komuyudoo komo pandoi, kabai mobalakuasa, kabai 
motatandak kona sambu dinudukon manulut banggapi napokita. 
27 Sabab takainomo ko Mian Bisa sangaja lilike komo inaanggon 
bodo doi dunia nia, sulano komian badaang mopandoi 
doi dunia nia teali mammaa. Tukon ko Mian Bisa lilike 
komo inanggon lemah doi dunia nia, sulano ko mian-mian 
mo bukuan nateali mammaa. 28 Ko Mian Bisa lilike komo 
inaanggon pau-pauno, talalais, tukon baikon nadunia nia mo 
aanggene akiyo kotakoso, sulano ko Mian Bisa namanase 
nadunia nia nainaanggon palaluu. 29 Tukon nabuno doiya akiyo 
komeeng komian momoola banggaalkene kobutongo doi Mian 
Bisa salaano. 30 Tolongo Mian Bisa susuungo komo kubaiyo 

tobikon Utus pomeenggon tukon Klistus Yesus. Luwedoi Klistus, 
kita tinealikon pandoi. Tukon luwedoi yana koidan ko Mian 
Bisa kubaiyo kita pokindokon tukon kobutongo, tealikene 
kita namian mo tangalaas, tukon bebaskanggene kita. 3i Jadi, 
bunomo komo totulis doi Kitab Moliyous lalomo, “Komian 
mo yase banggal-banggaal, sio nabanggaalkene doi oilamo ko 
Temeneno mo lapamo lakukanggene.” 

Bilita kaliangano Klistus namatean doi kayung sempang 

2 Utus-utus! Tembodoo yaku lubat doikoo tukon baboti- 
langganano doikoo kaliangano ko Mian Bisa natetel mo 
akiyoon kodunia natoiyo, yaku aki kupakeyo daku pandoiyan 
doi dunia kai basilingan tukon bantil-bantilan mo monondok. 
2 Sabab yaku lapamo niatene baikon kalu yaku daanoon 
mopolaing tukon komuyu, yaku aki kumopolonggon oioila, 
tolongo kaliangano doi Yesus Klistus; baikon yana lapamo 
mate doi kayung sempang. 3 Salataa daano yaku tukon komuyu, 
yaku matalamuyuk tukon busak-busak matakut. 4 Bilita yaku mo 
pelenggene doikoo yaku aki kupelenggene tukon bantil-bantilan 
mo babayo manulut banggapi napandoiyan. Yaku pelenggene 
doiya tukon cala mo bukutiikanggene baikon ko Mian Bisa 
Na Loh balakuasa. 5 Yaku kubaiyo buno doiya, sulano komu 
manganggaan doi Klistus aki naluwe doi banggapi napandoiyan, 
bai luwedoi Mian Bisa nakuasa. 

Mian Bisa napandoiyan 

6 Mau kai nabuno doiya, daano doi mian badaangoo 
kona tuboan doi lohani lapamo mono-monondok, takainomo 
yaku basilingan kokaliangano pandoiyan. Bai naiya pandoiyan 
nia bolikon pandoiyan doi dunia, kabai pamalenta-pamalenta 
napandoiyan doi lounu nia, kona kakuasaan molapus. 7 Do 
pandoiyanoo yaku mo lakukanggenemo doiya pandoiyan 
moluwedoi Mian Bisa. Do pandoiyanoo dunia aki natoiyo, bai 
ko Mian Bisa lapamo sadiakene komo tuuk kona monondokan 
doi kita akiyoon nadunia nia napinasitaka. 8 Akiyo komeeng doi 
pamalenta-pamalenta doi lounu nia komo toiyo do pandoiyanoo. 
Sabab kalu kai yanila toiyomo, tantu yanila akimo napo 

sempanggene ko Temenenodoo mo babasal. 9 Kobalino doiya 
langgedoo daano buno komo totulis doi Kitab Moliyous lalomo, 
“Oilamo komo aki nabiasa kinita kai banggapi moola 
nalengele, 

tukon moaki nabiasa sumbut doi banggapi napikilan, 
doiyamo ko Mian Bisa nasinadiakon 
tuuk doi mian badaang mo mamaasikene yana.” 

10 Bai ko Mian Bisa lapamo okitakene doi kita tukon palantalaan 
na Loh. Mian Bisa Na Lohdoo solidikiyo sasaibino kolangge, 
polong doi Mian Bisa natetel-tetel mo sosookon tutuuno. 
n Sabab komo toiyo memeeng komian noano tolongo do mianoo 
naloh susuungo, bolikon? Bunomo koidan ko Mian Bisa. Komo 
toiyo ko Mian Bisa noano tolongo Mian Bisadoo Na Loh 
susuungo! 12 Tukon kita aki nabineekon koloh dunia nia, bai 
tolongo Loh mo luwedoi Mian Bisa, sulano kita sasaibino toiyo 
komo lapamo Mian Bisa beekene doi kita. 

13 Tobikon doiya, kalu kami jelaskanggene kolangge-langge 
kaliangano doi Mian Bisa motuuk doi mian-mian mo daano ko 
Mian Bisa Na Loh, kami aki mai pelenggene tukon banggapi 
napandoiyan, bai tolongo luwe otunggul doi Mian Bisa Na 
Loh. 14 Mian mo akiyo ko Mian Bisa Na Loh, aki namoola 
mantalima oila do Lohdoo nainokitakon. Sabab doiya mianoo 
langge-langgedoo nabinantil tolongo buno meeng kokabodokan 
tolong. Doiya mianoo aki namoola mangalatikene, sabab doiya 
langge-langgedoo tolongo moola tiningonii tukon secala lohani. 
15 Mian mo daano ko Mian Bisa Na Loh moola nilaiyo sasaibino 
kolangge, bai akiyo komeeng komian momoola nilaiyo yana. 
16 Doi Kitab Moliyous lalomo totulis, 

“Indee komo toiyo ko Temeneno napikilan? 
tukon indee komo moola otinauwo yana?” 

Kitamo komo daano kopikilan mo p6kakana tukon Klistus! 

Peleleani-peleleani Mian Bisa 

3 Utus-utus, kona tutuuwan yaku aki namoola basilingan 
tukon komuyu pokakana tukon mian mo daano ko 
Mian Bisa Na Loh. Yaku tolongo moola basilingan tukon 
komuyu pokakana tukon komian mo daano tubo loloiyo 
koloh dunia namongiasan; pokakana komian mo daano pau- 

pau kona manganggaan doi Klistus. 2 Loolukon yaku tolongo 
moola mebee doi komuyu pau-pau nakinaan, bolikon mian 
mobabasal nakinaan; sabab komuyu akiyoon namoonggol kopoo 
manganggaan. Bai budodoiya komuyu akiyoon namoonggol 
kopoo manganggaan, 3 sabab komuyu daano motubo loloiyo 
kobanggapi natabiat. Sabab kalu komuyu daano moabos noa 
tukon poliiton kotula-tulamuyu, bolikon kai doiya meeng 
kolangge mookitakene baikon komuyu daano motubo loingiyo 
kobanggapi natabiat, pokakana komian badaang mo aki 
natingoniiyo ko Mian Bisa? 4 Kalu daano komo bantile, “Kami 
loingiyo Paulus,” tukon kobailong bantile, “Yaku loingiyo 
Apolos,” bolikon kai doiya otudoikene baikon Utus nakalakuan 
buno mian badaang doi dunia? 

5 Kona tutuuwan Apolos indee miano? Tukon indee miano 
Paulus? Kami tolongo Mian Bisa napeleleani-peleleani, mo 
lapamo andane komuyu sulano poanggayo Klistus. Kami 
tolongo ampakonggene kolimang Temeneno mo tugaskanggene 
doi kami memeeng. 6 Yaku sakakene tukon Apolos tiposiiyo 
paisu, bai Mian Bisa susuungo komo kubaiyo tubo dolanggedoo 
mosinakakon. 7 Jadi komo penting tolongo Mian Bisa, sabab 
yanamo komo otuboiyo. Komo sakakene tukon mo tiposiiyo 
paisu aki napenting; 8 luaila tongo pokakana. Yanila memeeng 
tolongo mantalima tambo doi napo pakadakan. 9 Kami tolongo 
mian badaang mo polaing-laing balimang tuuk doi Mian Bisa 
nalimang; tukon komuyu pokakana ko Mian Bisa naasi. 

Utus-utus daano buno Mian Bisa nabonua koidan. 10 Tukon 
pandoiyan Mian Bisa mo beekene, yaku pokakana meeng 
koahli mongkubai bonua lapamo yaku kubaiyo kona pandasi 
do bonuadoo, tukon mian bailong komo kubaiyo do bonuadoo 
doi pandasidoo bungkukono. Doi memeeng komian sio 
napalatikanggene mono-monondok bulaando kona kubaiyano 
do bonuadoo doi pandasidoo bungkukono. 11 Sabab ko Mian 
Bisa susuungo lapamo abese Yesus Klistus pokakana komeeng 
kopandasi motuuk doi bonuadoo; akiyo kopandasi bai-bailong. 
12 Daano komo mongkubai bonua doi pandasidoo tukon mapake 
mosoni, daano komo mapake pelak, daano komo mapake batu 
motambongan, daano koidan komo mapake kayung, bulung 
momotuul kai kayung momongula. 13 Doi memeeng komian 

nalimang naikon tokitamo kalu Yesus lubato koidan. Sabab 
doi oloyodoo bilat komo kubaiyo tokita doi meeng-meeng 
komian nalimang. Bilat komo ujio tukon komo tantukanggene 
kona moonggolan doi limangoo. 14 Kalu do bonuadoo moi 
nokokondong doi pandasidoo bungkukono taanggene kobilat 
nasuayo, doiya mianoo naikon mantalima tambo. 15 Bai kalu 
mian nalimang mosuwa, yana lugi; yana susuungo naikon 
salamat, bai buno mian mo lolos mololoi bilat. 

16 Kai Utus toiyo baikon komuyunokon Mian Bisa Nabonua? 
Tukon baikon ko Mian Bisa Na Loh dungol doi komuyu? 17 Kalu 
daano komian mo manase ko Mian Bisa Nabonua, ko Mian 
Bisa naikon manase do mianoo. Sabab ko Mian Bisa Nabonua 
tolongo Mian Bisa tolong komo dungol, tukon komuyumo do 
bonuadoo. 

18 Inai nadaano komeeng komian doi komuyudoo motipuwo 
kobutongo susuungo. Kalu daano komian doi komuyudoo 
molasaiyo kobutongo pandoi kalu mian doi dunia napokita, 
doiya mianoo sio nateali bodo, sulano yana nabisa-bisa teali 
pandoi. 19 Sabab komo inaanggon pandoi doi mian doi dunia 
nia, doiya doi Mian Bisa napambaleng mian mobodo. Doi Kitab 
Moliyous lalomo totulis, “Ko Mian Bisa osinggaange ko mian- 
mian mopandoi doi yaniladoo napandoiyan susuungo.” 20 Daano 
koidan mototulis buno naiya, “Ko Temeneno toiyo baikon 
komian badaang mopandoi napikilan doiya pikilan mo akiyo 
kona totuuk.” 21 Tobikon doiya, inai nadaano komeeng komian 
mo nggaa-nggaale kobanggapi, sabab sasaibino lapamo bineekon 
teali mulangge: 22 Paulus, Apolos, Petulus, dunia nia, kotuboan 
tukon matean, naiya lounu nia kai lounu salaan do, sasaibino 
doiya koomu. 23 Tukon komuyu Klistus koona, tukon Klistus 
Mian Bisa koona. 

Lasul-lasul Klistus 

4 Poakuiyo kami peleleani-peleleani Klistus, mo balatang- 
gung jawab kobabilitakanano ko Mian Bisa natetel-tetel 
mo akiyoon mian doi dunia natoiyo. 2 Kotumbe-tumbeno komo 
pinalaluu doi peleleanidoo mo buno doiya doiyamo baikon yana 
sio namolole doi natuan. 3 Kalu yaku aki nateali soal oila komo 
komuyu - kabai indee miano - koidan popikikene kobutonggu. 

Sabeakai oila daku pinikikon doi butonggu susuunggu mau doiya 
aki nateali soal. 4 Yaku aki kulasae sala doi indee kolanggeno, 
bai doiya bolikon bukutii baikon bisa-bisa yaku akiyo daku 
sala. Temeneno komo tantukene daano daku sala kai akiyo. 
5 Sabab doiya, akiyoon nalaate kotembono, inai komuyu moso- 
mosobit motantukene baikon memeeng komian daano kona sala 
kabai akiyo. Pototiiliyomo nalaate ko Temeneno nalubatan. 
Yanamo komo bukayo sasaibino kolaasia-laasia mo tosookon doi 
kalipookan lalomo. Yanamo komo bongkale sasaibino koniat mo 
tangabos doi banggapi noano lalomo. Doiya kosinggatoo maka 
nasodo meeng-meeng komian mantalima panggaal doi Mian Bisa 
komo pant as yana talimayo. 

6 Utus-utus! Komo tuuk doi mukopontingan, yaku lapamo 
otuuke doi Apolos tukon doi butonggu susuunggu. Kona 
rriakisuut sulano kami teali mokitaan tukon komuyu moola 
balajal oila koalatino kobantilanoo, “Pobataani doi palatulanoo 
mo daano.” Tukon buno doiya akiyo komeeng komian doi 
komuyudoo momoola banggal-banggaalkene komeeng komian, 
maka totulaiyo komian bailong. 7 Indee kai komo tealikene 
Utus molobioniiyo komian bailong? Bolikon kai sasaibino 
kolangge Utus tongo talimayo doi Mian Bisa? Jadi, bulaando 
muyase banggaalkene kobutomu, mobula-bulaa oila komo daano 
doi Utus bolikon meeng kolangge mo bineekon? 8 Takainomo 
komuyu akimo pomapalaluu oioila koidan! Komuyu kaasamo! 
Komuyu tealimo tomundo! Tukon kami aki. Mondoko tuuno 
komuyu bisa-bisa tealimo tomundo, sulano kami namoola 
nda polaing-laing mobapalenta. 9 Sabab kalu manulut daku 
palaat, kami nia lasul-lasul, lapamo Mian Bisa tealikene buno 
banggapi namokitaan tukon doi malaekat napambaleng. Kami 
buno mian badaang moakiyo kotakoso mo binee ukuman mate 
doi mian mobadaang salaano tukon mian doi dunia tolo- 
toloukoniyo. 10 Sabab Klistus, kami buno mian mo longas, tukon 
komuyu Salani miano komo pandoi! Kami aki mai bukuan, 
komuyu komo bukuan! Kami tinotulai, bai komuyu ngginaa- 
nggaal! H Polong doi tembo nia kami toupiyo komalaalan 
tukon molouwan; komai pakean baino doi butonggami; komian 
sakisaayo kami; kami aki mai malaat dungolan motataap; 
12 kami babuku tuuno sulano mai malaat kapalaluuwan. Kalu 
kami kinutuk, kami soboliyo tukon balakaat; kalu kami linokis- 

lokis, kami sabal; 13 kalu komian bantil-bantile kami lokis, kami 
soboliyo tukon bantil-bantilan mo monondok. Kami aki mai 
lobian luwedoi lembut doi dunia nia; polong doi oloyo nia kami 
tataap pinokakanakon kolangge momanggilit doi dunia nia. 

14 Yaku tulise naiya doikoo bolikon sulano nakubaiyo komuyu 
mammaa, bai yaku otunggule komuyu buno kupau-pau 
susuunggu. 15 Sabab yaku komo teali tamamuyu, mau kai nabuno 
Salani miano, komuyu songulomo koloon kopo gulu. Doi 
potuboan buno mian badaang mo pomeenggon tukon Klistus, 
yaku komo teali tamamuyu, sabab yaku komo babayo ko 
Bilita Monondok kaliangano Klistus doi komuyu. 16 Tobikon 
doiya yaku kabiyo tutuuno sulano komuyu loloiyo sontoh yaku. 
17 Tuuk doiya yaku lapamo bintekene Timotius nalubat doikoo. 
Buno Klistus napololaing, yana pokakana daku pau susuunggu 
yaku mo seange. Yana pau mo moola inangga. Yana naikon 
tandaikene komuyu kaliangano kotuboan yaku mo loloiyomo 
sambuno lapa yaku mangangga doi Klistus, doiyamo kona cala 
kotuboan yaku otunggulikenemo doi memeeng kojemaat doi 
samba-samba kolipu. 

18 Daano komoimoiya komian doi komuyudoo tealimo bang- 
gal-banggaal, sabab yanila aanggene yaku akimo kulubotiiyo 
ikoo. 19 Bai kalu ko Temeneno beena todanan yaku lubotiiyo 
koidan ikoo tukon akimo namalumbit. Sio nalaatemo doiya 
kotembono, yaku naikon kitayo koidan oila komo moola 
do mian badaang mo banggal-banggaal nakinubaidoo; aki 
natolongo yanila nabantilan tolong. 20 Sabab kalu ko Mian 
Bisa palentayo memeeng komian natuboan, doiya langgedoo 
totingonii doi mianoo nabukuanan tubo, bolikon tolongo 
nabantil-bantilan. 21 Jadi polilikemo oilamo kopoo iniyas tuuno! 
Kai komuyu yase sulano' kulubat otunggule komuyu tukon 
tutuuno kai yaku tolongo lubat otunggule komuyu tukon 
mantalamuyuk tukon poseangan? 

Basinduwaan doi jemaat lalomo 

5 Yaku lapamo mantalima lapulan baikon doi komuyudoo 
daanomo kokokubai-kokubai basinduwaan mo lobi- 
lobiano: Daano doi utusonggitadoo komo loloaiyo kona silaabo. 
Mian badaang mo aki natingoniiyo ko Temeneno bai yanila 

aki namongkubai kokubai mobuno doiya! 2 Mau kai nabuno 
doiya, Utus daano mobanggal-banggaal. Kona balino Utus sio 
mususa, tukon sio Utus kaluale komian mo kubaiyo doiya 
langgedoo. 3 ' 4 Doi potokitaan, yaku dodoon doi komuyu, bai doi 
mian noano yaku daano doi komuyu. Jadi yaku yase mokubai 
tindakan pokakana yaku daano polaing-laing tukon komuyu, 
“Tukon Yesus Klistus sambuno, yaku okitakene baikon komian 
mo lapamo kubaiyo kokokubai mobuno doiya kona manggilitan, 
sio nainukum!” Kalu komuyu pototongi poanggape baikon yaku 
daano doi komuyudoo, tukon koidan nda Temeneno Yesus 
nakuasa, 5 komuyu sio pobeekene doiya mianoo doi Ibiliis 
sulano doiya mianoo butongo nasilaka tukon buno doiya kona 
loh sinalamaton kalu laate kotembono ko Temeneno nalubatan 
koidan. 

6 Aki namoola komuyu banggal-banggaal. Ugaate komuyu 
lapamo toiyo naiya pelibahasa nia, “Lagi mo soisik kubaiyo 
sasaibino koadonan teali tuboi!” 7 Sakukene loolukon do lagidoo 
mo malumbito, doiyamo lagi lalim, sulano komuyu nateali 
pokakana koadonan mo boolu, bilisii doi lagi lalimoo mo 
malumbit, tukon yaku toiyo baikon komuyu takainomo buno 
doiya. Sabab ko Paskah lamekanano kita sasalaanemo, sabab 
Klistus mo teali buno domba Paskah lapamo kinulbankanggon. 
8 Jadi, maimo nda lamekene donda lameanoo tukon loti mo 
akiyo kona lagi, doiyamo loti mo andekene kona moliyousan 
tukon sasaibino kolangge pokonoi ko Mian Bisa noano. Inai 
nda lamekene do Paskahdoo tukon loti mo tasambul lagi mo 
malumbito, doiyamo lagi lalim tukon kulokisan. 

9 Doi kusulat loolukonoo lalomo, yaku pailukene ikoo sulano 
naaki pobelgaul tukon mian motolosinduwaon. I0 Komo yaku 
makisuutiyo bolikon mian motolosinduwaon kabai momodoko, 
kabai ponipu kabai mososubaiyo kosetan mo aki natoiyo ko 
Mian Bisa tutuuno. Bolikon! Yaku aki kumakisuutiyo yanila; 
sabab kalu komuyu dodooniyo yanila, maka tantumo komuyu 
sio pokalual nai dunia nia. u Daku makisuut doiyamo, baikon 
komuyu inai pobelgaul tukon mian mo akuiyo kobutongo 
Salani miano, bai do mianoo basinduwa, kabai modoko, kabai 
mian mososubaiyo kopilogot, kabai yase lokis-lokise komian 

bailong, kabai nggolonguon, kai mian mopondikukan. Osulang 
pokaanggon doiya mianoo inai! 

12-13 Takainomo koadiliyano komian badaang mobolikon Salani 
miano bolikon kuulusan. Mian Bisa susuungo komo adiliyo 
yanila. Bai doi muanggota-anggota jemaat, bolikon kai komuyu 
susuumuyu komo adiliyo yanila? Doi Kitab Moliyous lalomo 
totulis, “Siikayo komian molokis modaano doi komuyudoo.” 

Makalaakonan utus doi pangadilan 

5 Bulaandokon modaano doi komuyudoo komo balani 
ampakon doi hakim mo aki natoiyo ko Mian Bisa, sulano 
nakalaakene koutusonggita mopomeenggon manganggaan, kalu 
yana daano kona posalakonan tukon do utusoo? Bulaando yana 
aki nakabiyo doi Mian Bisa namian nauluse doiya palakaladoo? 
2 Oilakai komuyu aki potoiyo baikon ko Mian Bisa namian 
moola adiliyo nadunia nia? Jadi, kalu komuyu moola adiliyo 
nadunia nia, kai komuyu aki naikon pomoola uluse dopalakala- 
palakala pangadilanoo mo akiyo koalatino? 3 Oilakai komuyu 
akipo toiyo baikon kita naikon adiliyo komalaekat-malaekat? 
Lobi-lobian koidan palakala-palakala natuboan samba-samba 
kooloyo! 4 Maka kalu sumbut kopalakala-palakala mobuno doiya, 
kai naikon komuyu kalaakene doi mian mo akiyo kona limang 
doi jemaat lalomo? 5 Bisa-bisa tolongo mongkubai maa! Tantu 
doi komuyudoo daano meeng komian mo sukup kona pandoiyan 
momoola alapayo koulusano doi utus-utus sasaibino mo Salani 
miano napoliitonan! 6 Bai kobalino meeng ko Salani miano 
ampakon doi mian mobolikon Salani miano sulano nakalaakene 
kona palakala doi utusoo mo Salani! 

7 Mau naaki naampakon popalakalai doi mian mobolikon 
Salani miano; modaano kopoliitonan doi komuyudoo doiya 
bunomo meeng kona salaan doi komuyu. Lobian monondok 
kalu komuyu kinubai aki naadil, kabai inolugi! 8 Bai komuyu 
susuumuyu komo kubaiyo komian bailong tukon aki naadil. 
Komuyu susungo koidan mo olugiyo mian bailong. Tukon 
doiya komuyu kubaiyo doi utus-utusonggita mopomeenggon 
manganggaan! 9 Komuyu kai toiyo baikon komian badaang 
mo aki naloingiyo ko Mian Bisa namongiasan, aki nateali 
Mian Bisa namian? Inai potongokolii! Mian badaang molokis 


5:13: Kuai. 13:5, 17:7 

kona kokubai, mian badaang mo ososubaiyo kopilogot, mo 
basinduwa, mo kubaiyo kokokubai mo minamaakon doi tulano 
malane susuwele kabai boi-boine susuwele, 10 mo pondikuk, 
mo modoko, nggolonguwon, mo yase lokis-lokise komian 
bailong, tukon mo olugiyo komian bailong - sasaibino mian 
mobuno doiya aki naikon nateali Mian Bisa namian. n Daano 
komoimoiya doi komuyudoo loolukonoo kona kokubai buno 
doiya. Bai budodoiya komuyu inokitakonggon bilisiimo doi 
polalim. Komuyu lapamo teali Mian Bisa namian mo tangalaas. 
Komuyu lapamo pokindokon koidan ko Mian Bisa, sabab 
komuyu anggayomo Yesus Klistus tukon sabab kuasa Loh 
moluwedoi nda Mian Bisa. 

Pakeyo kobutomu sulano mumuliakene ko Mian Bisa 

12 Daano komo bantile baikon meeng-meeng komian moola 
kubaiyo sasaibino kolangge. Bai kalu yaky aki nasasaibino daano 
kogunano. Jadi mau kai nasasaibino moola kukubaiyo, bai yaku 
aki kupataikene kobutonggu nakinuasai mau oioilamo. !3 Daano 
koidan komo bantile baikon^ kokinaan tuuk doi mian tiano, 
tukon komian tiano dinaanokon tuuk doi kinaan. Bai kolua- 
luanodoo naikon Mian Bisa akiyenggene. Kobanggapi butongo 
aki namoola pinake mokubaiyo kolangge mo lokis, bai tolongo 
tuuk leleaniyo ko Temeneno. Tukon ko Temeneno pialayo do 
butongoo. 14 Mian Bisa lapamo otuboiyo Yesus doi namatean, 
bunomo koidan ko Mian Bisa naikon otuboiyo kita tukon 
nakuasa. 

15 Utus-utus toiyo baikon kobutomu daano anggota Klistus 
butongo. Jadi, moola kai kumangala komeeng koanggota Klistus 
butongo maka kutealikene meeng koanggota balolowa butongo? 
Doiya aki nateali! 16 Kabai ugaate komuyu akiyoon potoiyo 
baikon komian mo posombuli tukon meeng komian mobalolowa, 
teali pomeenggon tukon do mianoo mobalolowa! Sabab doi 
Kitab Moliyous lalomo totulis, “Kolua-luano teali meeng.” 
n Bai komian mo pomeenggono kobutongo tukon Temeneno, ko 
Temeneno Na Loh tukon do mianoo naloh teali meeng. 

i8 Podedeenggene kokokubai-kokubai mo lokis, sabab sasai* 
bino kolalim bailong komian mo kubaiyo, teali bolikon doi 
mianoo butongo. Bai komian mo mongkubai langge mo lokis, 

6:12: lKol. 10:23 6:16: Teal. 2:24 

koalatino mongkubai lalim doi butongo susuungo. 19 Komuyu sio 
potoiyo baikon kobutomuyudoo Mian Bisa Na Loh nadungolan. 
Do Lohdoo dungol doi komuyu. Tukon Mian Bisa susuungo 
komo beekene do Lohdoo doi komuyu. Utus butongo bolikon 
koomu. Doiya Mian Bisa koona. 20 Ko Mian Bisa lapamo oliyo 
komuyu tukon lapamo beale botol. Tobikon doiya, pakeyo 
kobutomu mono-monondok sulano ko Mian Bisa nakinabasal. 

Pasadai-pasadai kaliangano basowaanan 

7 Budodoiya yaku yase basilingan kokaliangano soal-soal 
komuyu mo bantile doi posulat lalomo. Kalu meeng 
komala-malane aki naosowaan, doiya monondok. 2 Bai sulano 
naaki natogoda sulano naaki nakubaiyo kolangge-langge mo aki 
namoola, lobian monondok memeeng komala-malane tadukai 
nadaano kona boloki susuungo tukon memeeng koboine sio 
nadaano kona langkai susuungo. 3 Kolangkai sio nalakukanggene 
kona kawajiban buno meeng kolangkai doi naboloki, tukon 
koboloki sio nalakukanggene kona kawajiban buno meeng 
koboine doi nalangkai; memeeng sio nalakukene kona kawajiban 
doi bailong. 4 Koboloki aki nakuasaiyo kobutongo susuungo; 
komo kuasaiyo kobutongo doiyamo nalangkai. Bunomo koidan 
kolangkai aki nakuasaiyo kobutongo susuungo; komo kuasaiyo 
kobutongo doiyamo naboloki. 5 Inai napoalaas meeng tukon doi 
bailong doi babolokian tukon balangkaiyan. Moola kalu tongo 
soisik kotembo, asal suwe-suwele lapamo potoikon. Tukon kalu 
buno doiya memeeng moola sambeang tukon aki nataganggu. 
Bai doibundu, siokai komuyu po pokoolanikon koidan buno 
meeng kolangkai boloki. Kalu aki nabuno doiya, komuyu 
naikon loloiyo koibiliis nabudukan, sabab komuyu aki pobukuan 
motaane kopoo moot. 

6 Yaku bantile naiya bolikon buno meeng kopalenta, bai meeng 
kootinau. 7 Kona tutuuwan yaku lobian yase kalu sasaibino 
komian teali buno yaku. Bai memeeng lapamo mantalima 
kalunia mo tantu moluwedoi Mian Bisa. Meeng komian 
mantalima kalunia naiya, kobailong daano kona kaluniadoo. 

8 Doi mian badaang mo akiyoon naosowaan tukon doi boi- 
boine mo balu, naiya daku otinau: Lobian monondok kalu Utus 
tataap tubo susuumu buno yaku. 9 Bai kalu Utus aki mumoola 


6:19: IKol. 3: 16, 2Koi. 6:16 

taane komu moot, Utus tadukai muosowaan. Sabab lobian 
kona monondokan kalu Utus osowaan kalu mobaino komu 
moot tokumbe-kumbe. 10 Doi yanila mo lapamo osowaan, naiya 
daku palenta: (Kona tutuuwan bolikon yaku komo mebee naiya 
palenta nia, bai Temeneno.) Meeng koboine mo lapamo osowaan 
inai nabauntale kona langkai. 11 Bai kalu yana bauntalemo, yana 
sio natataap aki naosowaan, kabai sulaiyo dona langkai. Tukon 
meeng kolangkai aki namoola bauntale kona boloki. 12 Doi bai- 
bailonggon daku otinau doiyamo: - naiya kuotinau susuunggu, 
bolikon Temeneno - kalu meeng ko Salani miano mangala meeng 
koboine mo aki namangangga doi Klistus, tukon kona boloki 
yase tubo tukon yana, do mianoo aki namoola bauntale dona 
bolokidoo. 13 Tukon kalu meeng koboine Salani miano mangala 
langkai meeng komalane mo aki namangangga doi Klistus, tukon 
dona langkaidoo yase tubo tukon yana, maka do bolokidoo 
aki namoola bauntale dona langkaidoo. 14 Sabab dolangkaidoo 
mo aki namangangga minoolakon sulano nateali Mian Bisa 
namian sabab dona poalaanoo tukon boloki mo lapamo teali 
Mian Bisa namian. Bunomo koidan boloki mo aki namangangga 
minoolakon sulano nateali Mian Bisa namian, sabab dona 
poalaanoo kolangkai mo lapamo teali Mian Bisa namian. Kalu 
aki nabuno doiya, yanila napau-pau tantu pokakanamo komian 
moaki namangangga napau-pau, banggokai do pau-paudoo 
inaanggon buno Mian Bisa namian. 15 Bai kalu do mianoo 
mo aki namangangga bauntale kona boloki kai nalangkai mo 
Salanimo, inai mopantane yana. Doi langge nia Utus boine kabai 
Utus malanedoo bebas, sabab ko Mian Bisa yase sulano Utus 
tubo tukon monondok. 16 Sabab Utus meeng koboloki - mo 
manganggamo doi Temeneno - bulaandokon kai Utus momoola 
toiyo tukon tutuu baikon Utus aki namoola salamatene komu 
langkai? Bunomo koidan Utus meeng kolangkai Salani miano, 
bulaandokon kai Utus motoiyo tukon tutuu baikon Utus aki 
namoola salamatene komu boloki? 

Tubo pokakana Utus linolaing Temeneno 

17 Siokai memeeng atule kona tuboan loloiyo ko Mian Bisa 
nalolaingano buno mo lapamo Mian Bisa tantukene doi yana 
singgatoo Mian Bisa nauangano sulano namangangga doi 


7 : 10 - 11 : Mat. 5:32, i9:9,Mlk. 10:1 1-12, Luk. 16:18 

yana. Doiyamo koatulan yaku mo otunggukene doi samba- 
samba kojemaat. 18 Umpamano, kalu meeng komian lapamo 
sinunat salataa yana mantalima ponguang doi Mian Bisa, 
maka inai do mianoo nakakaate sulano akiyenggene do tanda- 
tanda sunatoo. Bunomo koidan kalu meeng komian akiyoon 
nasinunat salataa yana mantalima ponguang doi Mian Bisa, 
inai do mianoo nakabiyo nasinunat. 19 Sabab mololoi koatulan 
basunatan kai aki nda mololoi kolua-luanodoo akiyo koalatino 
oioila. Komo penting tolongo nda loloiyano kopalenta-palenta 
Mian Bisa. 20 Siokai namemeeng komian natataap tubo doi 
nandondoong lalomo buno tembodoo yana namantalimaan Mian 
Bisa naponguang. 21 Kalu salataa Utus inuang, Utus daano 
komeeng kona ata, mau naaki Utus-utus nasusa-susa mopikikene 
doiya langgedoo. Bai kalu Utus naikon malaat todanan sulano 
teali bebas, pakeyomo doiya todananoo. 22 Sabab meeng koata 
mo lapamo mangangga doi Temeneno, doiya Temeneno namian 
mo bebas. Tukon meeng komian mobebas mo mangangga doi 
Temeneno, doiya Klistus napeleleani. 23 Mian Bisa lapamo oliyo 
Utus tukon lapamo botol koolino. Tobikon doiya, inaikai Utus 
mobeekene kobutomu sulano nateali banggapi naata. 24 Jadi, 
Utus-utus, bulaando komu ndondoong doi tembodoo inuang, 
siokai Utus natataap tubo buno doiya polaing tukon Mian Bisa. 


Doi mian-mian mo akiyoon naosowaan tukon balu-balu 

25 Budodoiya kokaliangano doi mian-mian mo akiyoon nao- 
sowaan. Kokaliangano doiya langgedoo, yaku aki kumantalima 
palenta-palenta moluwedoi Temeneno. Mau kai nabuno mian mo 
tongo Temeneno namaasi moola nainangga, yaku yase beena 
otinau. 

26 Nda neneeke sasaibino kosusaan naiya budodoo, yaku 
lasayo lobian kona monondokan kalu komian tataap loloiyo 
kona tuboan buno kona tuboan budodoo naiya. 27 Kalu Utus 
daanomo komu boloki inaikai mokakaate mopobauntal tukon 
domo bolokidoo. Kalu Utus akiyoon muyase osowaan, tadukai 
naaki mumounggolii boloki. 28 Bai kalu Utus osowaan, doiya 
bolikon lalim. Bunomo koidan kalu meeng koboine osowaan, 
koalatino yana aki nabaladosa. Tolongo, doi yaniladoo mo 
osowaano badaang kosusaan konapo sinasalaan. Tukon yaku 
yase Utus tongosodii doi susaan-susaanoo. 

29 Daku makisuut buno naiya, Utus-utus: Kita akimo 
nabadaang konda tembo. Atambuunemo budodoiya, doi meeng- 
meeng komian mo daanomo kona boloki siokai natubo adukon 
buno mian moakiyo kona boloki; 30 mian mo kokiil, tubo 
adukon buno yana aki nasusa konoano; mian mo kokumbit 
adukon buno yana aki nalaba-laba; mian mo lapamo mongoli, 
adukon buno yana akiyo kona oioila; 31 tukon mian mo 
balimang doi langge-langge dunia, siokai natubo adukon buno 
yana aki napopusinggon doiya langge-langgedoo. Sabab akimo 
namalumbit naiya dunia nia, doi ndodoongo mo buno naiya, 
naikon lapus! 

32 Yaku yase sulano Utus nabebas doi susaanoo. Komian 
mo akiyo kona boloki yana ettenge kona pikilan doi langge- 
langge kokaliangano Temeneno, sabab yana yase sanaanggene 
ko Temeneno. 33 Bai komian mo daanomo kona boloki badaang 
kona pinikikon doi langge-langge nai dunia nia, sabab yana 
yase sanaanggene kona boloki noano; 34 kona sabab napikilan 
tongobos-oboso. Meeng koboine mo akiyo kona langkai, kabai 
meeng kopau boineno, naikon badaang kona pinikikon langge- 
langge kaliangano Temeneno, sabab yana yase sulano kona jiwa 
tukon butongo nateali Mian Bisa namian. Bai meeng koboine 
mo lapamo daano kona langkai, kona pikilan ettenge doi langge- 
langge nai dunia nia, sabab yana yase sanaanggene kona langkai 
noano. 

35 Yaku tulise sasaibino doiya tuuk doi mumonondokan 
susuumu, bolikon komakisuuto linalanggon naiya tukon 
linalanggon doiya. Komo yaku yase tolongo sulano Utus 
nakubaiyo komo kana tukon mo bisa, tukon sulano Utus 
namoola ettenge komu pikilan doi Temeneno. 

^Kalu memeeng komian lasayo aki naampakonggene komo 
bisa doi nabibiyan, kalu yana aki namoola taane kona 
moot, tukon yana yasemo poala do boinedoo, tadikenemo 
yana nakubaiyo oilamo kona linasa mo monondok. Yana 
aki nabaladosa, kalu yana poalamo. 37 Bai kalu memeeng 
komian lapamo mongkubai kaputusan doi noano lalomo sulano 
naaki naosowaan tukon kona bibiyan tukon dona kaputusanoo 
aki napakisaayo, maka doiya nakinubaidoo monondok, asal 
yana kubaiyo tukon doi nasanaangan. ^Kona tutuuwan, mian 
mo osowaan monondok kona kokubai, tukon mian mo aki 
naosowaan lobian monondok kona kokubai. 

39 Meeng koboine mo lapamo osowaan yana tokooton doi 
langkai bai tolongo kalu dona langkaidoo daano motubo. Kalu 
kona langkai matemo, do boinedoo bebaso osowaan koidan 
tukon mian bailong yana mo yase; asal dona osowaananoo 
baasowaanan Salani. 40 Bai yana naikon lobian utung kalu akimo 
naosowaan koidan. Doiya kupandapat susuungu, bai yaku lasayo 
baikon doi yakudoo mobantile doiya tukon kuasa Mian Bisa Na 
Loh. 


Kokaliangano kinaan mo bineekon pokakana komeeng 
kososubakon doi bapilogotan 

8 Budodoiya kaliangano kokinaan mo bineekon pokakana 
komeeng kososubakon doi pilogot. Takainomo bisa buno 
mian nabantilano, “Kita sasaibino pandoimo.” Bai pandoiyan 
mokubaiyo komian teali banggal-banggaal, sabea kai koseang 
mobangune komian butongo. 2 Mian mo aanggene baikon yana 
badaang kona tinoi, kona bisa-bisaan akiyoon natoiyo komo 
bisa-bisa tuuno. 3 Bai komian mo bisa-bisa seseange ko Mian 
Bisa, yana Mian Bisa tingoniiyo. 

4 Kokaliangano soal kaanano kokinaan mo lapamo sinosuba- 
kon doi pilogot, kita toiyo baikon kobapilogotan balaanggene 
kolangge-langge mo aki nabisa-bisa tukon mo akiyo. Tukon 
kita toiyo koidan baikon ko Mian Bisa tolongo meeng; akiyo 
kobailong. 5 Takainomo badaang koidan komo binantil ilah 
tukon temeneno; mau komo daano doi timbu mau komo daano 
doi dunia bungkukono. 6 Bai doi kita, ko Mian Bisa tolongo 
meeng. Yana Tama mo tealikene sasaibino kolangge. Tolongo 
doi yana konda tuboan. Tukon ko Temeneno tolongo meeng 
koidan, doiyamo Yesus Klistus. Luwedoi yana sasaibino kolangge 
tinealikon, tukon sabab doi yana maka kita malaat tuboan. 

7 Mau kai nabuno doiya, aki nasasaibino komian toiyo doiya 
langgedoo. Daano komo loolukon biasa sosubaiyo kopilogot. 
Jadi, tobikon doiya polong doiya budodoo yanila daano molasae 
baikon kokinaan, mo lapamo sinosubakon doi pilogot, doiya 
kinaan bapilogotan. Maka kalu yanila kaane doiya kinaanoo, 
yanila lasaiyo baladosa; sabab yanila namanganggaanoo akiyoon 
namoonggol. 8 Kona bisaanoo doiya kinaanoo susuungo aki 
nakubaiyo pootamikene kita tukon Mian Bisa natealikene lobian 
konda pokilakonan. Kalu kita kaane doiya kinaanoo, kita aki 

Yunani miano natemeneno (8:5) 

nda malaat oioila kountungo. Koidan kalu kita aki nda kaane 
doiya kinaanoo mau kita aki nda lugi oioila. 

9 Bai, pobadagai! Inai nasampe teali baikon komian 
bailong teali baladosa - sabab kona manganggaan akiyoon 
namoonggol - sabab Utus bebas mokubaiyo kooioilamo. 
10 Daku makisuut buno naiya: Andeno Utus, komo moonggolo 
komu manganggaan, daano moosulang kaan doi balambeaan. 
Doibundu daano komeeng komian mokitayo Utus moosulang 
kaan doi balambeaanoo. Kalu do mianoo kona manganggaan 
akiyoon namoonggol, bolikon kai naapa doiya kubaiyo do 
mianoo balanikene kaane dokinaanoo mo lapamo bineekon doi 
pilogotoo? "Tukon tobikon doiya, maka Utus namanganggaan 
tealikene do mianoo namanganggaan mo akiyoon namoonggol 
teali tapa. Banggokai Klistus mate tuuk do mianoo koidan. 
12 Tukon kalu Utus mongkubai kasalaan mobuno doiya doi utus- 
utus Salani miano - doiya Utus lusake yanila namanganggaan 
mo daano lemah - maka Utus baladosa doi Klistus. 13 Doiyamo 
kosababpo, kalu kokinaan mangaanikene koutusonggu baladosa 
maka yaku akimo kumakaan sail koidan. Sabab inai-inaikene 
koutusonggu baladosa sabab yaku. 

Lasul nahaak-haak tukon nakawajiban-kawajiban 

9 Bolikon kai yaku mian mobebas! Bolikon kai yaku 
lasul? Kai baanggon yaku akiyoon kukitayo Yesus, nda 
Temeneno? Kai komuyu bolikon kulimang hasilo motuuk doi 
Temeneno? 2 Kalu komian bailong aki naakuiyo yaku meeng 
kolasul, mau nasoisik komuyu akuiyo doiya! Sabab komu 
tuboan Salani miano doiya bukutii baikon yaku meeng kolasul. 

3 Kalu komian asalakene yaku, yaku timbiliyo buno naiya: 
4 Kai yaku aki kubelhaak mantalima kinaan tukon paisu sabab 
daku balimangan? 5 Kai yaku aki kubelhaak babayo komeeng 
koboloki Salani miano napolaing-laing yaku doi kuampa- 
ampakonan, pokakana ko Temeneno Yesus utus-utuso nakinubai 
tukon doi lasul-lasul bailong, talalaing Petulus? fl Kabai tolongo 
yaku tukon Balanabas komo sinumbolii moumbal kinaan? 
7 Akiyo komeeng koanggota suludadu mo sio naokoniiyo 
kobutongo susuungo doi angkatan molobosidoo! Akiyo kopetani 
mo masakakon anggul doi nakombungoo maka naaki namakaan 
do angguloo hasilo doi nakombungoo! Akiyo kopototooli 
iyayon mo mopiala domba, maka naaki namonginum susu doi 
nadomba-dombadoo! 

8 Yaku pelenggene doiya bolikon tolongo beldasalkan mo biasa 
doi kupengalaman samba-samba kooloyo, bai sabab doi Kitab 
Moliyous lalomo linoolukonggon doiya langgedoo. 9 Doi Musa 
nabuku lalomo totulis, “Kosaapi mo daano pipike kogandum 
sulano natoliat gandumoo batuno doi kulito, inai nasinigot 
kobabano.” Do saapidoo kai komo Mian Bisa palatikanggene? 
10 Kabai doiya komo minakisuuti tuuk kita? Takainomo doiya 
totulis tuuk doi kita. Sabab komian mo limange kokombung 
tukon mian mo bilisiiyo kona gandum takainomo yana limange 
tukon moinikene namantalima soobos doi balimanganoo hasilo. 
"Kami lapamo basabukon kalibuang lohani doi mutuboan 
lalomo. Maka kalu kami mantalima balakaat-balakaat doi 
pobuatoo, oilakai doiya koalatino kami tuntute todudul badaang 
doi komuyu? "Kalu komian badaang bailong daano kona haak 
momoinikene naiya doi komuyu, bolikon kai kami komo lobian 
komai haak doi yanila? 

Bai yaku akiyoon kugunakanggene do haakoo. Kobalino yaku 


9 : 9 : Kuai. 25:4, Him. 5:18 9 : 11 : Lm. 15:27 

Saapi mo daano mo ludongiiyo kogandum (9:9) 

yase tuuno motanggunge sasaibino kolangge kalu baino yaku 
mosumbetene komeeng kolangge mo sembange kobabilitakanano 
ko Bilita Monondok tentang Klistus. u Utus tantu toiyo baikon 
komian mo balimang doi Mian Bisa Nabonua lalomo yanila 
mantalima kinaan moluwedoi Mian Bisa Nabonua. Tukon mian 
badaang mo uluse kososubakon abosano, yana malaat soobos 
doi sosubakonoo mo sinosubakon idoo. !4 Buno koidan ko 
Temeneno lapamo tantukene baikon komian mo babilitakene ko 
Bilita Monondok doiya sio namalaat kaanan doi nababilitaanoo. 

l5 Mau kai naakiyoon naidan kupakeyo do haak-haakoo. 
Tukon yaku tulise naiya sulatia bolikon kai koidan tukon 
makisuut sulano doiya hal-halloo nakinubaimo budodoiya doi 
yaku. Lobian monondok yaku mate kalu baino molapus langge 
mo yaku mobanggaalkenedoo. 16 Sabab, kalu doiya tolongo soal 
babilitakene ko Bilita Monondok moluwedoi Mian Bisa, maka 
yaku aki kubalahaak mobanggal-banggaal, sabab ko Mian Bisa 
lapamo bintekene yaku sulano kukubaiyo. Silakamo yaku, kalu 
yaku aki kubabilitakene ko Bilita Monondokoo! l7 Umpamano 
yaku ampakonggene do limangoo moluwedoi kumongiasan 
susuunggu, maka yaku moola kumoinikene momalaat tambo. 
Bai yaku babilitakene do Bilitadoo mo Monondok sabab doiya 

pinalalu tuuno. Yaku Mian Bisa bintekenemo sulano kulimange 
doiya. l8 Kalu buno doiya, oila daku tambo? Naiya kotambono: 
baikon yaku moola babilitakene ko Bilita Monondokoo aki 
kutonggungikene doi meeng komian sulano natamboyo yaku, 
sabab yaku aki kutuntute daku haak-haak buno meeng 
kopopolonggon Bilita Monondok. 

'’Yaku nia bolikon indee miano naata; yaku bebas. Mau 
kai nabuno doiya, yaku lapamo tealikene kobutonggu nia ata 
doi sasaibino komian. Yaku lakukene doiya sulano kumoola 
manangkanggene komian badaang tuuk doi Klistus. 20 Komo 
doi Yahudi miano, yaku babunokon Yahudi miano sulano 
kumoola manangkanggene ko Yahudi miano tuuk doi Klistus. 
Komo doi mian-mian mo tubo mololoiyo Musa naukum, yaku 
babunokon buno kai mian motokooton doi ukumoo, mau kai 
yaku kona tutuuwan aki kutokooton doi ukumoo. Yaku kubaiyo 
doiya sulano kumoola kedele yanila nateali Klistus napololaing. 
21 Komo bolikon Yahudi miano, yaku babunokonggon meeng 
komian mobolikon Yahudi miano, mo tubo aki naloingiyo 
Musa naukum. Yaku kubaiyo doiya sulano yaku moola kedele 
yanila nateali Klistus napololaing. Bai doiya akiyo koalatino 
baikon yaku aki kumolole doi Mian Bisa napalenta-palenta; 
bai yaku kinuasai Klistus napalenta-palenta. 22 Doi mian mo 
aki namoonggol kona manganggaan tanga-tangano, mau yaku 
kai babunokonggon buno meeng komian kona manganggaan 
mo aki namoonggol sulano yaku moola kedele yanila nateali 
pololaing Klistus. Pendeknya, yaku teali doi sambu-sambu tuuk 
doi sasaibino komian sulano mau nabulaando kololoono koidan 
bai yaku moola salamatene kosoobos doi yaniladoo. 

“Sasaibino doiya yaku lakukene tuuk doi Bilita Monondokoo 
moluwedoi Mian Bisa, sulano mau yaku talalaing binalakaati. 
24 Utus toiyo baikon doi tandingan lalomo sasaibino komo 
malaing yanila obuleng, bai tolongo meeng komian komo 
malaat tambo. Tobikon doiya poobuleng buno doiya sulano 
Utus malaat tambono. “Doi meeng komian mo daano doi 
latihan lalomo, yana dagaiyo kobutongo doi sasaibino kolangge. 
Yana lakukene doiya sabab yana yase nainooni tukon inoon 
bunga doi namalaatan nomol, doiyamo bunga mo tolongo soisik 
kotembo molooyumo. Bai nai kita nia dagaiyo kobutonggita doi 
sasaibino kolangge sabab kita yase nda ininooni inoon bunga 
mo aki naikon namolooyu. “Doiyamo kosababpo yaku obuleng 

tukon makisuut mo tantu. Buno doi tandingan popukulan, 
yaku aki kubapukul sabalangan. 27 Yaku latiyo kobutongo tukon 
kakabukuan sulano namoola yaku kuasaiyo. Yaku kubaiyo buno 
doiya, sabab yaku aki kuyase napolong teali baikon nasambuno 
yaku tobiyo komian bailong namalaing doi tandinganoo lalomo, 
yaku susuunggu tinolak. 

Poingotii kaliangano pilogot 

Utus-utus! Utus siokai muneneeke oila komo tealimo 
Avf doi nda tulunanoo salataa yanila nalaingano Musa. 
Yanila sasaibino linolaing tukon bunong, tukon polong salamat 
yanila mopintosiiyo ko Tobun Memela. 2 Sulano nateali Musa 
napololaing-pololaing, yanila sasaibino sinau doi bunong lalomo 
tukon doi tobunoo lalomo. 3 Yanila sasaibino makaan kinaan 
lohani mo pokakana, 4 tukon monginum paisu lohani mo 
pokakana. Yanila sasaibino monginum paisu doi bungkuko 
batu lohani mo loolainge yanila; do bungkukodoo batu 
doiyamo Klistus susuungo. 5 Mau nabuno doiya, Mian Bisa 
aki nasanaanggene kosoobos mobadaang doi yaniladoo, tukon 
doiyamo kosababpo yanila bada-badano tasabukon doi padang 
gulun. 

6 Sasaibino doiya teali sontoh doi kita, tuuk ingotiikene doi 
kita sulano inai memeetene kolangge-langge mo lokis mobuno 
yanila. 7 Koidan sulano kita inai nda sosuba doi pilogot buno 
soobos doi yanila nakinubai. Doi Kitab Moliyous lalomo totulis, 
“Maka bangsadooila tambuuno kaan ftium, tukon osuleng 
sosubaiyo kopilogot.” 8 Kita aki namoola kubaiyo kolangge- 
langge mo lokis buno yaniladoo soobos nakinubai. Sabab, 
lua kolono tolu koloon komian doi yaniladoo komo mate doi 
meeng kooloyo sabab yanila kubaiyo doiya. 9 Kita aki namoola 
soba-sobayo ko Temeneno buno yanila soobos mo kubaiyo 
loolukonoo, tobikon yanila mate tinukuk binda moupason. 
l0 Kita aki namoola koidan mondommuk; pokakana komo 
kinubai doi yaniladoo soobos, tobikon yanila inakate Malaekat 
Matean. 

"Sasaibino doiya langgedoo teali doi yanila sulano nateali 
sontoh doi mian badaang bailong. Tukon sasaibino doiya totulis 


10:1: Tob. 13:21-22, 14:22-29 10:3: Tob. 16:35 10:4: Tob. 17:6, Bang. 20:11 

10:5: Bang. 14:29-30 10:6: Bang 11:4 10:7: Tob. 32:6 10:8: Bang. 25:1-18 

10:9: Bang. 21:5-6 10:10: Bang. 16:41-49 



1 KOLINTUS 10 


503 


koidan teali tondoon doi kita. Sabab kita tubo budodoiya doi 
lounu napupusan. 

12 Mian mo akuiyo kobutongo kokondong doi moonggolan, 
siokai nabada-nabadagai; inai nabaino yana otuwong. 13 Samba- 
samba kosobaan Utus mo toupiyo doiya daano meeng kosobaan 
mo biasa banggapi toupiyo. Bai ko Mian Bisa molole doi 
paladandian. Yana aki nabatadikene Utus sinobai lobian doi 
mominoolakon. Salataa Utus malaat sobaan, yana beena loloon 
doikoo sulano muteali bukuan tukon sulano Utus namoola 
bataanggon. 

14 Tobikon doiya, Utus-utus yaku mo seange, siokai komuyu 
pomosikitene kososubaan doi pilogot. 15 Yaku bantile doi 
komuyu buno mian mo pandoi. Siokai komuyu susuungo po- 
timbongiiyo nia kubantilan nia. l6 Salataa doi nda monginuman 
anggul tukon mangkabi kinatauwan doi Mian Bisa, bolikonoo 
doiya naotudoikanano baikon kita pomeenggon tukon Klistus 
doi namatean lalomo? Tukon doi tembodoo nda obos-obosano 
koloti sulano nda kaane posinggat-singgat, bolikonodoo doiya 
otudoikene baikon kita pomeenggono doi Klistus butongo? 
17 Sabab tolongo meeng koloti tolong, tukon kita sasaibino kaane 
do lotidoo mo meeng, maka naiya kita nia mo badaang buno 
meeng komian butongo. 

18 Soba palatikanggene ko Yahudi miano. Yanila mo kaane 
kokinaan mo sinosubakon doi basosubakonan bungkukono, 
doiya mian-mianoo pomeenggon do tampatoo. 19 Oila daku mi- 
nakisuuti tukon doiya? Bapilogotan kai kinaan mo sinosubakon 
doi pilogotoo akiyo koalatino. 20 Oilamo komo sinosubakon doi 
tampatoo basosubakonan motuuk doi pilogot aki nasinosubakon 
doi Mian Bisa, bai tolongo doi ibiliis. Tukon yaku aki kuyase 
komuyu mopomeenggon tukon ibiliis. 21 Komuyu aki namoola 
monginum anggul doi Temeneno nagalaas tukon pososinggatene 
koanggul doi ibiliis koidan nagalaas. Komuyu aki namoola kaan 
doi Temeneno nameja, tukon koidan doi ibiliis nameja. 22 Kabai 
kita yase kubaiyo sulano ko Temeneno namasakit konoano? Kai 
kita lobian konda bukuanan tukon Temeneno? 

“Komian nabantilan, “Kita moola nda kubaiyo oila konda 
iniyas.” Bisa! Bai aki nasasaibino doi kita mo yase kubaiyo 

10 : 16 : Mat. 26:26-28, Mlk. 14:22-24, Luk. 22: 19-20 10 : 18 : Masam.7:6 

10 : 20 : Kuai. 32:17 10 : 22 : Kuai. 32:21 10 : 23 : lKol.6:12 

daano kogunano. “Kita moola kubaiyo oilamo konda iniyas” 

- bai aki nasasaibinodoo kita mo yase bangune konda 
tuboan. 24 Inaikai nadaano komeeng komian mobalajuang 
motolongo tuuk nakopontingan susuungo. Memeeng komian 
siokai nabalajuang tuuk doi mian bailong nakopontingan. 

25 Komuyu moola pokaane kosail oilamo komo binalukon doi 
labotan sail. Mau naaki posolidikiyo loolukon, mau kai nadaano 
kopo sasaaki doi noamuyu lalomo. 26 Sabab doi Kitab Moliyous 
lalomo totulis, “Naiya dunia nia tukon sasaibino koantoko doiya 
Temeneno koona.” 

27 Kalu komuyu kinolo kaan luwedoi meeng komian mo 
bolikon Salani miano, tukon kalu komuyu talimayo do 
pokolodoo, pokaanemo oila komo sinidokiikon doikoo. Mau 
naaki posolidikiyo inaando kona luwean doiya kinaanoo, sulano 
naakiyo kosasaaki doi noamu lalomo. 28 Bai kalu daano komo 
bantile doikoo, “Naiya kinaan nia lapamo sinosubakon doi 
pilogot,” inaikai mokaane doiya kinaanoo, sabab komuyu 
palatikanggenemo doiya mianoo nakopontingan tukon doi 
noamuyudoo lalomo naboti-botikan. 29 Daku makisuut bolikon 
noamu naboti-botikan bai do mianoo noano naboti-botikan. 

Tantu daano komo mansadai, “Ah, bulaando daku mongiasan 
motolongo mian bailong noano nakokila komo popookiyo? 
30 Kalu yaku makaan kinaan tukon bakinatauwan doi Mian Bisa, 
bulaando komian mosalakene yaku mokaane do kinaanoo, sabea 
kai yaku lapamo bakinatauwan doi Mian Bisa?” 

31 Oilamo Utus nakinubai - Utus makaan kabai monginum 

- kubaiyomo sasaibino doiya tuuk doi kabasalano ko Mian 
Bisa sambuno. 32 Mutubo babunokon doiya, sulano Utus aki 
mukubaiyo komian bailong teali baladosa; kai doi yaniladoo 
Yahudi miano kabai bolikon Yahudi miano, kabai Mian 
Bisa najemaat. 33 Potubo pobabunokon yaku. Yaku kakaate 
mosanaanggene sasaibino komian noano doi sasaibino kolangge, 
akiyo komakisuut-makisuut kopontingan butongo susuungo. 
Daku tujuan sulano yanila sasaibino namoola sinalamaton. 

n Pololoiyon daku lenggang, pokakana mau yaku 
moloingiyo Klistus nalenggang. 


10:26: Saad.24:l 11:1: IKol. 4:16, Flp. 3:17 

Kokaliangano mapakean toik posunggup mian oluno doi tembo 

nda bakaledaan 

2 Yaku nggaale komuyu sabab komuyu sidutu neneeke 
yaku tukon loingiyo kootunggul yaku mo beekene komuyu. 
3 Bai yaku yase sulano komuyu potoiyo koidan kolangge 
meeng, doiyamo baikon doi memeeng komala-malane komo 
teali nakapala doiyamo Klistus; komo teali boloki kapalano 
doiyamo nalangkai, tukon komo teali Klistus nakapala doiyamo 
Mian Bisa. 4 Kalu doi memeeng komala-malane doi tembo 
nasambeangan kabai doi n&babilitakanano kobilita moluwedoi 
Mian Bisa doi mian mobadaang salaano, maka namapake toik 
posunggup oluno, maka doiya mianoo totulaiyo Klistus. 5 Tukon 
kalu komeeng koboine doi tembo doi nasambeangan kabai 
doi nababilitakanano kobilita moluwedoi Mian Bisa doi mian 
namadaangan salaano, aki napake toik posunggup oluno, maka 
do boinedoo mongkubaikene maa kona langkai mo teali kapala 
doi butongo susuungo. Doiyamo pokakanamo do boinedoo 
oluno modinalulumo. 6 Sabab kalu meeng koboine aki nayase 
mapake toik posunggup oluno tadukai dona buuk nadinalulu. 
Bai kalu komeeng koboine kona buuk dinalulu kai ginunting, 
doiya meeng kopototulai doi yana. Tobikon doiya tadukai yana 
napake toik posunggupi oluno. 7 Komala-malane aki napalaluu 
mapake toik posunggupi oluno, sabab yana okitakene ko Mian 
Bisa napelibadi tukon kona kabasalan. Bai koboine tolongo 
okitakene komala-malane nakabasalan, 8 sabab komala-malane 
aki natinealikon luwedoi boine, bai boine komo tinealikon 
luwedoi mala-malane. 9 Mala-malane aki koidan natinealikon 
tolongo tuuk doi boi-boine nakapalaluuwan, bai boine tinealikon 
tuuk doi mala-malane nakapalaluuwan. l0 Tobikon doiya, sulano 
komalaekat noano nateali sanaang, meeng koboine siokai napake 
toik posunggupi oluno buno meeng kotanda baikon yana 
nalangkai komo kuasaiyo. l! Mau kai nabuno doiya doi natuboan 
lalomo buno Salani miano, koboine aki nakokondong susuungo 
tangalaas doi mala-malane, tukon koidan komala-malane aki 
nakokondong susuungo, tangalaas doi boi-boine. 12 Sabab mau 
kai doboinedoo tumbe-tumbeno tinealikon luwedoi mala-malane, 


11 : 7 : Teal. 1:26-27 11 : 8 - 9 : Teal. 2: 18-19 

yaku.” 25 Bunomo lakon salataa lapa kaan, yana mangala 
kogalaas anggul maka bantile, “Naiya anggulia daano komeeng 
kopaladandian Mian Bisa mo boolu, mosinahkanggon tukon 
saunggu. Kalu komuyu inume naiya, pokubaiyo naiya sulano 
potandayo yaku.” 26 Takainomo dopo makaanan loti tukon 
pomonginuman anggul nia, komuyu babilitakene ko Temeneno 
namatean, polong doi nalubatan. 

27 Tobikon kai doiya, mian mo kaane ko Temeneno naloti 
tukon inume ko Temeneno naanggul tukon kokubai mo aki 
napantas, doiya mianoo baladosa doi Temeneno mo lapamo 
kulbankanggene kobutongo tukon sauno. 28 Jadi, memeeng 
komian sio napalesayo kobutongo loolukon, maka namoola 
makaan do lotidoo tukon monginum do angguloo. 29 Sabab 
kalu komian makaan loti tukon monginum anggul tukon 
tolongo bapiada baikon do palajamuanoo pokokonoi tukon ko 
Temeneno butongo, do mianoo makaan loti tukon monginum 
anggul tolongo malaat ukuman doi Mian Bisa doi butongo 
susuungo. 30 Doiyamo kosababpo badaang doukomuyudoo komo 
masakit tukon akimo nabukuan, tukon daano koidan komo 
mate. 3l Bai kalu kita palesayo kobutonggita looluk, kita aki 
Mian Bisa naukume. 32 Bai kalu Mian Bisa ukume kita, yana 
umbale kita, sulano kita naaki nda kanakon ukuman polaing- 
laing naiya dunia nia. 

33 Tobikon doiya, Utus-utusonggu, kalu komuyu pototongi 
mokaan doi Temeneno napalajamuan, komuyu sio popototiili. 
34 Kalu daano komo malaal, yana sio namakaan loolukon 
doi nabonua. Kalu komuyu palatikanggene naiya langge nia, 
kopototongian-pototongian doi pobakaledaan aki nalubatene 
koukuman moluwedoi Mian Bisa motuuk doi butomu 
susuumu. Kokaliangano langge-langge bailong, naikon yaku 
talangkanggene doikoo, kalu yaku lubat koidan. 

Kalunia moluwedoi Mian Bisa Na Loh 

' | ^ Budodoiya kokaliangano kalunia-kalunia mo bineekon 

moluwedoi Mian Bisa Na Loh. Doiya kaliangano yaku 
yase Utus-utus natoiyo komo bisa. 2 Neneeke baikon salataadoo 
komuyu akiyoon potingoniiyo ko Temeneno, komuyu tagoda 
mololoiyo kopilogot mo ponga. 3 Komuyu sio potoiyo baikon 

11 : 25 : Tob. 24:6-8, Yel. 31:31-34 

komian mo linolaing Mian Bisa Na Loh aki namoola bantile, 
“Yesus kinutuk!” Bunomo koidan akiyo komeeng komian 
momoola bantile, “Yesus Temeneno!” kalu do mianoo aki 
nalinolaing Mian Bisa Na Loh. 

4 Daano komoimoiya kokaliangano kokalunia moluwedoi Mian 
Bisa Na Loh bai sasaibino bineekon luwedoi Lohdoo mo meeng. 
5 Daano kokaliangano kolimang motuuk leleaniyo ko Temeneno, 
bai ko Temenenodoo mo lineleani, Temeneno mo meeng koidan! 
6 Daano komoimoiya kokaliangano limangano ko Temeneno 
nalimang, bai komo beena bukuanan doi balimanganoo doi 
memeeng komian doiyamo Mian Bisa mo meeng koidan. 7 Tuuk 
doi nda monondokan sasaibino, Mian Bisa Na Loh balimang doi 
samba komian secala memeeng. 8 Doi meeng komian, Lohdoo 
beena kasanggupan sulano nabasilingan tukon nainanggaan. 
Doi bailong Lohdoo mo pokakana beena kasanggupan sulano 
natalangkanggene kaliangano ko Mian Bisa. 9 Lohdoo mo meeng 
koidan beena doi meeng komian bailong, mosanggup tuuno 
sulano namangangga doi Klistus; bainokai doi bailong Lohdoo 
beena kuasa sulano naaline komian nasesel. 10 Doi meeng komian 
beena kuasa sulano nakubaiyo kolangge mominasaingdinggon 
tukon doi mian bailong binee kalunia sulano babilitakene ko 
Mian Bisa natetel-tetel. Doi mian bailong koidan Lohdoo beena 
kasanggupan sulano natoiyo posasalakene indeemo kokalunia 
moluwedoi Mian Bisa Na Loh tukon komo bolikon. Daano 
komo beena kasanggupan sulano nabasilingan tukon moisalomo 
kosilingan mo minasaingdinggon, tukon daano koidan komo 
binee kasanggupan sulano natalakanggene koalatino do silingan- 
silinganoo. 11 Sasaibino doiya Loh mo meengoo koidan komo 
limange; memeeng komian binee kalunia mo posasala mololoi 
Lohdoo namongiasan. 

Badaang koanggota bai meeng kobutongo 

12 Klistus bunomo banggapi butongo; butongodoo meeng, 
bai daano badaang koanggotano. Sasaibino do anggotadoo, 
mau kai nabadaang, bai tolongo meeng kobutongo. 13 Bunomo 
koidan kita sasaibino, mau Yahudi miano mau mian mobolikon 
Yahudi, ata-ata mau mian badaang mobebas; kita sasaibino 
lapamo sinau luwedoi Lohdoo mo pokakana, sulano kita nda 


12 : 4 - 11 : Lm. 12:6-8 12 : 12 : Lm. 12:4-5 

tinealikon pomeenggon doi Klistusoo butongo. Kita sasaibino 
koidan toupiyo do Lohdoo mo meeng totubo tuuno. 

14 Sabab do butongoo aki natolongo meeng koanggotano 
bai badaang koanggotano. 15 Kalu aino bantile, “Yaku bolikon 
limanggu, tobikon doiya yaku aki kutongusokon doi butongoo,” 
doiya aki nabalalatii baikon do ainodoo aki natongusokon doi 
butongoo. 16 Tukon kalu kotolingainggita bantile, “Sabab yaku 
bolikon mata, maka yaku aki kutongusokon doi butongo,” doiya 
koidan aki nabalalatii do tolingainggitadoo aki natongusokon 
doi butongo. 17 Kalu ande-andeno totubo kobutonggitadoo teali 
mata, bulaando do butongodoo moola molongol? Kabai kalu 
totubo butongodoo teali tolingaino, bulaando do butongodoo 
nasoomanggene? 18 Kita kitayo baikon ko Mian Bisa mo 
abese koanggota-anggotadoo doi butongo. Memeeng inabos doi 
abosano manulut ko Mian Bisa namongiasan. 19 Kalu sasaibino 
tolongo meeng koanggotano, inaando kai komo sinombuikon 
butongo? 20 Jadi, takainomo daano mobadaang koanggotano, bai 
kobutongo tolongo meeng. 

21 Tobikon doiya, mata aki namoola bantil doi limano, “Yaku 
aki kupalaluuwo ikoo!” Kabai oluno bantil doi aino, “Yaku 
aki kupalaluuwo ikoo!” 22 Kobalino do butongodoo naanggota- 
anggota mo malamuyukoo, kita palaluuwo tuuno; 23 tukon 
do anggota-anggotadoo kita mo aanggene akiyo kogunano, 
tobikon doiyamo koanggota-anggota kita mo beena lobian 
badaang konda anggaano. Butongo anggota-anggotano mo 
tokita aki namonondok, doiyamo konda pinalatikanggon tuuno. 
24 Kobutongo anggota-anggotano mo tokita monondok, aki 
napalaluu kita palatikanggene. Ko Mian Bisa lapamo susune 
kobutonggita buno doiya tobikon koanggota-anggota mo akiyo 
koanggano bineekon lobian badaang koanggano. 25 Tukon buno 
doiya do butongodoo aki natongobos-obos; susuwele anggota 
palatikanggene meeng tukon bailong. 26 Kalu meeng koanggota 
sakisaa, sasaibino do anggotadoo sakisaa; kalu meeng koanggota 
ngginaal, sasaibino koanggota bailong laba-laba. 

27 Utus sasaibino komuyu daanoon Klistus butongo tukon 
komuyu susuwele doiyamo koanggotano doi butongodoo. 
28 Bunomo lakon doiya doi jemaat lalomo, ko Mian Bisa lapamo 
tantukanggene kona abosano doi samba-samba komian; Tumbe- 
tumbe lasul; koluano, nabi-nabi, kotoluno gulu-gulu; maka doi 
yaniladoo mo mongkubai langge-langge mominasaingdinggon, 

doibundu yanila mo binee kalunia sulano naaline komian 
nasesel, kabai sulano natulungiyo komian bailong, kabai 
sulano nakatuaiyo, kabai motuuk basilinganan tukon bula-bulaa 
kosilingan kaliangano mo minasaingdinggon. 29 Yanila bolikon 
sasaibino lasul, kabai nabi, kabai gulu. Aki nasasaibino daano 
kona kuasa momongkubai langge mominasaingdinggon, 30 kabai 
sulano aline komian nasesel, kabai mobasilingan doi bula- 
bulaa kosilingan kaliangano silingan mo minasaingdinggon, kai 
momoola alatikanggene do silingan-silinganoo. 31 Tobikon doiya, 
siokai komuyu pobausaha tutuuno sulano pomalaat kalunia- 
kalunia mo bisa tutuuno. 

Mau natundu nia yaku otudoikene doikoo kololoon mo 
monondok tuuno. 

Maasi 

^ Mau kai yaku namoola basilingan tukon bula-bulaa 
kobanggapi nasilingan, mau kai tukon malaekat 
nasilingan idanggon, bai yaku aki kumamaasikene komian 
bailong, maka daku bantil-bantilanoo tolongo buno langge alalo 
moakiyo koalatino. 2 Mau kai kupandoi mobabilitakene kobilita 
moluwedoi Mian Bisa, tukon mangalatikanggene sasaibimr- 
kolangge-langge mo atean, tukon toiyo sasaibino kolangge- 
langge tukon mangangga doi Mian Bisa tobikon moola biyele 
kobunggul, bai yaku aki kumamaasikene komian badaang 
bailong, maka yaku akiyo koalatino oioila. 3 Mau kai nasasaibino 
koonggumo, yaku beekene doi mian motalalais, tukon yaku 
beekene kobutonggu nasinua, bai yaku aki kumamaasikene 
komian bailong, maka doiya sasaibino akiyo kona totuuk tuuno. 

4 Mian mo mamaasikene komian bailong, sabal tukon mo- 
nondok konoano. Yana akiyo kopoliitonan, aki nabukal-bukal 
konoano, aki nabanggal-banggaal. 5 Yana aki nabatinggai, aki 
nakasal, yana aki napakisaayo komian bailong sulano naloingiyo 
kona mongiasan susuungo, aki namosobit nanggoliiton, tukon 
aki naabos noa. 6 Mian mo mamaasikene komian bailong, 
aki nayase kokokubai molokis, yana tolongo yase kokokubai 
momonondok. 7 Yana taanggene salaanggene sasaibino kolangge 
tukon yase anggayo naikon komonondok tuuno doi memeeng 
komian; mau doi langge mo bulaandomo kona ndondoong do 

mianoo modaano kona seang aki nalapus kona moinian tukon 
nasabalan mototiiliyo sasaibino kolangge. 

8 Aki naidan naikon daano kotembono doiyaa komian aki 
napalaluu poseang-seang. Budodoo naiya daano komian mo 
pandoi mopelenggene kobilita moluwedoi Mian Bisa, bai sio 
yana naikon natade mopelenggene do bilitadoo. Budodoiya 
daano komo pandoi basilingan doi bubulaa kosilingan 
kaliangano mo minasaingdinggon, bai sio yana naikon natademo 
basilingan doi silingan-silinganoo. Budodoiya daano komian 
mo toiyo badaang kolangge, bai sio oila yanila natinoidoo 
naikon tomilinggene. 9 Tobikon, konda motoiyan tukon konda 
sanggupan mopelenggene kobilita moluwedoi Mian Bisa, akiyoon 
natalakana. !0 Sio naikon nalaate kotembono Mian Bisa kubaiyo 
sasaibino monondok, tukon domo akidoo namonondok naikon 
lapus. 

n Salataa yaku daano pau mopoipoisik, yaku basilingan buno 
pau mopoipoisik, daku palasaan buno pau mopoipoisik tukon 
daku pikilan buno pau mopoipoisik. Budodoiya yaku babasalo, 
daku kalakuan doi paupaunoanoo yaku sakukenemo. l2 Oilamo 
konda kinita budodoiya nia tolongo buno bayangan mo kabul 
doi sulumiin. Bai sio naikon nda kitayo tutuuno tukon tontong. 
Budodoiya yaku akiyoon kutoiyo sasaibino, bai sio kutoiyo 
sasaibino buno ko Mian Bisa toiyo sasaibino kokaliangano doi 
butonggu. 

l3 Jadi, doi tembo nia daano kotolu kolangge komo sio nda 
lakukanggene: mangangga, moini tukon pomamaasikon. Komo 
penting tuuno doi langge nia motolu doiyamo mamaasikene 
komian badaang bailong. 

Bula-bulaa koponjolasan kokaliangano kalunia moluwedoi Mian 

Bisa Na Loh 

A A Siokai komuyu pokakaate sulano pomamaasikene 
JL"T komian badaang bailong. Tukon koidan pokakaate 
sulano pomantalima kalunia-kalunia Mian Bisa Na Loh mo 
beekene, tukon komo utama tutuuno kasanggupan mopelenggene 
ko Mian Bisa natetel-tetel doi banggapi. 2 Mian mo basilingan 
tukon silingan mo minasaingdinggon, doiya mianoo bolikon 
basilingan doi banggapi; yana basilingan doi Mian Bisa. 
Akiyo komian mo mangalatikene oilamo kona binantil, sabab 
Mian Bisa Na Loh komo tealikene yana mabantil langge- 

langgedoo tolongo Mian Bisa komo toiyo. 3 Kobalino mian 
mo pelenggene kobilita moluwedoi Mian Bisa, pelenggene doi 
banggapi; tuuk keenggele yanila, sulano nabeena samangat doi 
yanila tuuk hibule yanila. 4 Mian mo basilingan tukon silingan 
mo minasaingdinggon tolongo ekeenggele kobutongo susuungo, 
baimo kai komian mo pelenggene kobilita moluwedoi Mian Bisa 
tulungiyo kojemaat nateali maju. 

5 Kona monondokan kalu Utus sasaibino moola basilingan 
tukon bubulaa kosilingan kaliangano mo minasaingdinggon. 
Bai komo mo monondok tutuuno doiyamo kalu Utus moola 
babilitakene ko Mian Bisa natetel-tetel. Sabab komian mo 
pelenggene kobilita moluwedoi Mian Bisa, lobian kona 
taanggaan tukon doi mian mo moola basilingan tukon bubulaa 
kosilingan mo minasaingdinggon; posasala kohallo kalu doi 
mian mo basilingan tukon bula-bulaa kokaliangano kosilingan 
mo minasaingdinggonoo bai yana moola jelaskanggene oila 
dona binantiloo, sulano sasaibino koanggota jemaat laate 
toiyo konamototuuk. 6 Kalu andeno yaku lubat doikoo tukon 
yaku basilingan tukon bubulaa kosilingan kaliangano mo 
minasaingdinggon, oila konatotuuk doiya doi komuyu? Akiyo 
konatotuuk mau tolongo soisik! Posasala kohallo, kalu yaku 
mabantil meeng kolangge moluwedoi Mian Bisa, kabai yaku 
jelaskanggene komeeng kolangge kaliangano doi Mian Bisa, 
kabai yaku mopolonggon bilita moluwedoi Mian Bisa, kai yaku 
bangotunggul. 

7 Komusiik pakakaso mo akiyo kona ansaang mau nabaino 
soisik, buno suling tukon kasapi, kalu kona tanda-tanda aki 
naminaenggon tukon tontong, bulaando komian natoiyano indee 
laguno komo minaenggon? 8 Meeng kosontoh koidan: Kalu 
kotolompet tolongo pinuuk sabalangan, indee miano komo 
batotobo molobosi? 9 Bunomo koidan tukon mukasanggupan 
sulano nda basilingan tukon bula-bulaa kosilingan kaliangano 
mo minasaingdinggon. Kalu Utus tukon do kasanggupanoo 
mabantil bantil-bantilan mo aki natontong, akiyo komeeng 
komian mo moola mangalatikene oilamo Utus nabinantiloo. 
Domu bantil-bantilanoo lapus akiyo kona tinudo. 10 Doi dunia 
nia daano kobulaa kosilingan, bai akiyo mau nabaino meeng 
do silingan-silinganoo mo aki nadaano koalatino. 11 Bai kalu 
yaku aki kumangalatikene dosilinganoo memeeng komian 
mobantile, maka domianoo mo pakeyo do silinganoo buno 

mian mososibong doi yaku; bunomo koidan yaku telhadap doi 
yana. 12 Kokaliangano komuyu, yaku toiyo komuyu yase tuuno 
pomalaat kalunia-kalunia moluwedoi Mian Bisa Na Loh. Bai 
komo utama tuuno, sio komuyu pokakaate sulano potulungiyo 
kojemaat nateali maju. 

u Doiyamo kosababpo komian mo basilingan doi silingan 
mo minasaingdinggon, siokai nakabiyo doi Mian Bisa sulano 
yana nabinee kasanggupan sulano natalakanggene oilamo domo 
binantiloo. 14 Sabab kalu yaku sambeang tukon silingan mo 
minasaingdinggon, daku loh takainomo sambeang, bai daku 
pikilan aki nabalimang. 15 Jadi, sio oila daku kinubai? Naiya 
naikon daku kinubai: Yaku sambeang tukon kuloh, bai yaku 
naikon sambeang koidan tukon daku pikilan. Yaku naikon 
manani tukon daku loh, bai yaku yase manani tukon daku 
pikilan. 16 Sabab kalu Utus bakinatauwan doi Mian Bisa 
tukon tolongo muloh, tukon daano komian bailong mo aki 
namangalatikene kosilingan mominasaingdinggon mo luwedoi 
Mian Bisadoo Na Loh, maka doiya mianoo aki namoola bantile, 
“Yaku setuduiyo” doi sambeang basyukuulanoo; sabab yana 
aki natoiyo oilamo doi Utus nabinantiloo. ,7 Mau kai domu 
sambeangan bakinatauwan doi Temeneno monondok tuuno, bai 
do sambeanganoo akiyo kona totuuk doi mianoo bailong. 

18 Yaku bakinatauwan doi Mian Bisa sabab yaku susuunggu 
moola basilingan doi bula-bulaa kosilingan kaliangano mo 
minasaingdinggon lobian doi Utus-utus sasaibino. ,9 Mau kai doi 
pototongian lalomo doi sosubaiyano ko Temeneno, yaku yase 
tuuno momapake lima kobantilan mo moola mian mangalatikene 
baimo kai doi loloongo kobantilan mopinake doi silingan mo 
minasaingdinggon. Yaku yase tuuno komo buno doiya sulano 
namoola yaku mongotunggul mian. 

20 Utus-utus! Inai pobapikil buno labuk-labuk. Doi hal 
kulokisan, siokai komuyu tataap buno labuk pauno. Bai doi 
popikilan lalomo, siokai komuyu poteali mian mo babasalo. 
21 Doi Kitab Moliyous lalomo totulis buno naiya, 

“Temeneno bantile, ‘Tukon palantalaan mian badaang, 
mo basilingan tukon silingan mo minasaingdinggon, 
yaku naikon basilingan doi mian nia. 

Doiyamo tukon palantalaan mian badaang molulubaton, yaku 
basilingan doi kumian; 

mau kai nabuno doiya, yanila aki nayase mondongolii daku 
bantilan.’” 

22 Jadi kalunia sulano nda basilingan tukon bubulaa kosilingan 
mo minasaingdinggon doiya baino meeng kotanda doi mian mo 
aki namangangga, bolikon tuuk doi mian mo mangangga. Tukon 
kokalunia mobontiikene ko Mian Bisa natetel doi banggapi doiya 
meeng kotanda motuuk doi mian mo maangga, bolikon tuuk 
doi mian mo aki namaangga. 23 Tobikon doiya, kalu andeno 
pototongian doi jemaat lalomo, sasaibino koanggota jemaat 
basilingan doi bula-bulaa kosilingan mo minasaingdinggon, 
maka nalubat komoimoiya komian doi tonggulung, kabai mian 
badaang mo bolikon Salani miano, tantu do mian badangoo 
aanggene komuyu sasaibino tandomo! 24 Bai kalu Utus-utus 
sasaibino pelenggene kobilita moluwedoi Mian Bisa, maka 
nalubat komeeng komian mo bolikon Salani miano kabai mian 
bailong, maka dohal-halloo Utus mo babilitakene sasaibino 
naikon otudoikene do mianoo nalalim-lalim tukon tealikene yana 
sadal doi nalalim-lalimoo. 25 Hal-hal mo tosookon doi noano 
lalomo inokitakon, tobikon yana naikon poipoisik kobutongo 
maka nasosubaiyo ko Mian Bisa. Yana naikon akuiyo baikon ko 
Mian Bisa bisa-bisa daano doi komuyudoo. 

Komai limang doi jemaat lalomo 

26 Jadi, Utus-utus, oila koalatino sasaibino doiya? Kalu 
komuyu pototongi pososubaiyo ko Temeneno, daano komo 
manani, daano komo bangotunggul, daano komo pelenggene 
komeeng kolangge moluwedoi Mian Bisa, daano komo basilingan 
tukon silingan mo minasaingdinggon, tukon daano komo 
jelaskanggene oila domo binantiloo. Bai sasaibino doiya sio 
nakinubai tukon bangotunggulan tukon doi namonondokan 
sasaibino. 27 Kalu daano komo yase basilingan doi silingan 
mo minasaingdinggon, siokai nalua kabai kona badaangan 
tolu komian sada komo paisoboli. Tukon sio nadaano komo 
jelaskanggene oila do mianoo mo basilingan nabinantil. 28 Kalu 
akiyo komo moola jelaskanggene, maka mian badaangoo mo 
basilingan tukon silingan mo minasaingdinggon tadu nabaino 
aki nabiyok-biyok doi pototongianoo lalomo. Tadukai nabaino 
yanila bantil-bantil doi noanoila lalomo doi Mian Bisa. 29 Lua 

kabai tolu komian komo toiyo kobilita moluwedoi Mian Bisa 
sio napelenggene do bilitadoo tukon kobailonggon timbo- 
timbongiiyo oila domo binantiloo. 30 Bai kalu ande-andeno do 
bilitadoo moluwedoi Mian Bisa sumbot doi meeng komian 
bailong mo osulang doi pototongianoo, maka domianoo mo 
daano mobasilingan, sio natade. 31 Tukon cala mo buno 
doiya, Utus-utus sasaibino, meeng tukon meeng, moola 
pelenggene kobilita moluwedoi Mian Bisa; sulano sasaibino 
moola mantalima otunggul tukon teali mangangga momeenggon. 
32 Kalunia moluwedoi Loh sulano pelenggene kobilita moluwedoi 
Mian Bisa moola domianoo pelenggene tukon monondok do 
bilitadoo. 33 Mian Bisa doiya Mian Bisa mo yase kokokubai 
motaatul; yana bolikon Mian Bisa mo yase kokokubai 
monggabut. 

Pokakana komo teali doi sasaibino ko Mian Bisa najemaat, 
34 koboine sio naaki nabiyok kalu daano kopototongian doi 
jemaat. Yanila aki naminoolakon basilingan. Yanila aki namoola 
mataani sambu; doiya pokokonoi tukon agama atulano. 35 Kalu 
yanila yase toiyo komemeeng kolangge, yanila sio namasadaikene 
doi napoo langkai doi bonua. Kubaiyo mammaa tuuno kalu 
meeng koboine basilingan doi pototongian jemaat lalomo. 

36 Oilamo ko Mian Bisa nabinantil lubat doi komuyu? 
Kabai tolongo doikoo tolong do bantilanoo napinolonggonan? 
37 Kalu daano komian mo lasayo daano kona kalunia sulano 
napelenggene kobilita moluwedoi Mian Bisa, kabai yana daano 
kona kalunia bailong moluwedoi Mian Bisa Na Loh, do mianoo 
sio natoiyo baikon oila daku tinulis nia daano meeng kopalenta 
moluwedoi Temeneno. 38 Bai kalu daano komo aki natalimayo 
naiya, inai popalatikanggene yana. 

39 Tobikon doiya, Utus-utus, pokakaate sulano popelenggene 
kobilita moluwedoi Mian Bisa, bai inai popantane komian 
mo yase basalita doi bula-bulaa kokaliangano kosilingan 
mo minasaingdinggon. 40 Bai sasaibino sio nakinubai tukon 
monondok kabai taatul. 

Klistus nai notuboiyan koidan doi namatean 

^ Tukon budodoiya, Utus-utus, yaku yase komuyu 
poneneeke koidan do Bilitadoo Monondok moluwedoi 
Mian Bisa yaku mo pelenggene loolukonoo doikoo. Komuyu 
talimayomo, tukon manganggamo doi Klistus sabab do Bilitadoo 

Monondok. 2 Ka)u komuyu bataani moonggol doi oilamodoo 
yaku mo pelenggenedoo maka do Bilitadoo Monondok 
salamatene komuyu; kasuali kalu Utus mangangga bai aki 
namangalatikene. 

3 Oilamo daku pinolonggon doi Utus-utus doiya lapamo yaku 
talimayo loolukon. Komo penting buno mo totulis doi Kitab 
Moliyous lalomo, yaku pelenggene doikoo baikon Klistus mate 
sabab nda lalim-lalim; 4 baikon yana tinadin, bai doibundu 
yana inotuboi koidan doi oloyo kotoluno. Doiya koidan totulis 
doi Kitab Moliyous lalomo. 5 Yaku popitoikene koidan doikoo 
baikon Klistus mo inotuboidoo koidan otudoikene koidan 
kobutongo doi Petulus, tukon koidan doi lasul-lasul mosongulo 
lua. 6 Lapa doiya yana okitakene kobutongo koidan doi lobian 
lima kosakato kona pololaing sasaibino. Kona badaangan 
doi mian badaangdoo modaano motubo diabudodoo, tolongo 
moimoiya komian komo matemo. 7 Lapa doiya koidan Klistus 
okitakene kobutongo doi Yakobus tukon doibundu doi sasaibino 
kolasul. 

8 Doibundu tutuuno yana okitakene kobutongo doi yaku 
koidan - yaku komo buno pau moakiyoon nalaate kotembono 
kona sinuungan! 9 Yaku daano komeeng ko Temeneno nalasul 
mo aki nainodotii. Yaku aki nateali binantil lasul, sabab 
lapamo yaku sakisaayo ko Mian Bisa najemaat. ,0 Bai sabab 
Mian Bisa namaasi yaku teali pokakana naiya kutuboan nia 
budodoo. Tukon aki napalasuma ko Mian Bisa moompuniyo 
yaku. Tukon yakumo komo lobian daku balimangan doi 
sasaibino kolasul bailonggon. Bai doiya kona bisaan bolikon 
kukakaatean; doiya Mian Bisa nausaha mo mamaasikene yaku, 
tukon mololainge yaku doi kubalimangan. 1! Jadi, mau indee 
miano kopo mantalimaan Bilitadoo Monondok - oilakai doiya 
luwedoi yaku kabai doi lasul-lasul bailonggon - doiya aki 
nateali soal. Komo penting tolongo asal kami pelenggenemo do 
Bilitadoo mo Monondok tukon Utus anggayomo. 

Kobanggapi nainotuboiyan koidan doi namatean 

12 Kalu doi kamidoo mo babilitakene doiyamo Klistus lapamo 
inotuboi koidan doi namatean, bulaando daano doi komuyudoo 

komo bantile baikon komian momate akimo nainotuboi koidan? 
,3 Kalu bisa komian momate akimo nainotuboi koidan, doiya 
koalatino Klistus aki nainotuboi koidan doi namatean. 14 Tukon 
kalu andeno Klistus aki nainotuboi doi namatean maka 
akiyo kona totuuk kami mopailukene kooioila tukon akiyo 
kona totuuk koidan komuyu momangangga, sabab dopoo 
manganggaanoo akiyo kona dasal oioila. 15 Lobian koidan doiya, 
tokita baikon kami kala-kala kaliangano Mian Bisa, sabab 
kami babilitakene baikon ko Mian Bisa lapamo otuboiyo 
koidan Klistus doi namatean, banggokai ko Mian Bisa akimo 
naotuboiyo yana koidan - kalu takainomo bisa komian momate 
akimo nainotuboi koidan! 16 Sabab kalu komian momate akimo 
nainotuboi koidan, maka Klistus akimo nainotuboi doi namatean 
koidan. ,7 Tukon kalu Klistus akimo nainotuboi koidan maka 
komu manganggaanoo tolongo buno monii balang; doiya 
koalatino komuyu daano doi lalim lalomo tukon akiyo kopoo 
minoinikon oioila. 3 **Doiya koalatino koidan baikon ko Salani 
miano mo lapamo mate, koidan akiyo konapo minoinikon. 
19 Kalu konda minoinikon doi Klistus tangatang doi nda tuboan 
doi dunia nia lalomo, maka doi sasaibino kobanggapi doi dunia 

nia lalomo, kitamo komo soe tuuno! 

2# Bai kona tokitaan Klistus lapamo inotuboi koidan doi 
namatean. Naiyamo kotambono baikon komian badaang mo 
lapamo mate naikon inotuboi koidan. 21 Sabab komatean usok 
doi dunia lalomo tukon sabab meeng komian, bunomo lakon 
tubo koidan doi matean bineekon doi banggapi tukon lolo doi 
meeng komian koidan. 22 Bunomo lakon sasaibino kobanggapi 
mate sabab tongusokon meeng tukon Adam, bunomo koidan 
sasaibino naikon inotuboi, sabab tongusokon teali meeng 
tukon Klistus. 23 Bai susuwele naikon inotuboi manulut naobos: 
tumbe-tumbeno Klistus; doibundu totiili doi tembo yana lubat 
koidan, maka natuundu komian badaang naobos mo tongusokon 
doi Klistus namian. 24 Lapa doiya maka nateali kokiamat. 
Doi tembodoo Klistus lungguiyamo sasaibino kopamalentaan, 
sasaibino kakuasaan tukon sasaibino kobukuanan; maka yana 
naikon salakanggene kona kakuasaan pokakana kotomundo, doi 
Mian Bisa Tamanggita. 25 Klistus sio namapalenta momeenggon 
polong ko Mian Bisa tealikene sasaibino Klistus namusu taaluuk 

doi Klistus. 26 Musu doibundu yana mo lungguiyomo doiyamo 
matean. 27 Doi Kitab Moliyous lalomo totulis buno naira, “Ko 
Mian Bisa tealikene sasaibino kolangge taaluuk doi yana.” 
Tontong tuuno baikon komo minakisuuti tukon “sasaibino 
kolangge” doiya aki natongusokon ko Mian Bisa susuungo, mo 
tealikene sasaibino langgedoo taaluuk doi Klistus. 28 Bai sambuno 
sasaibino tinaklukanggon doi Klistus napamalentaan, maka yana 
susuungo, doiyamo Mian Bisa Napau, naikon salakanggenemo 
kobutongo doi Mian Bisa mo lapamo tealikene sasaibino 
kolangge taaluuk doi yana. Maka ko Mian Bisa susuungo komo 
palentayo sasaibino. 

29 Kalu komian momate aki nainotuboi koidan, bulaando 
modaano komian mo sinau tuuk doi mian momate? Oila 
kogunano yanila mokubaiyo doiya halloo? Kalu bisa komian 
mate aki naikon nainotuboi koidan, oila kogunano yanila 
mokubaiyo doiya halloo? 30 Tukon oila kokubaiyano koidan 
kami moyase sasalaane kosusaan samba kotembo? 3i Utus-utus! 
Samba kooloyo yaku taane kosakisaa sabab yaku banggaalkene 
kopoo tuboan sabab komuyu lapamo mangangga doi Klistus 
Yesus, nda Temeneno. 32 Kalu doiya tolongo tuuk doi banggapi 
tolong, oila kountungo doi yaku sulano baladuang pokakana 
mopooakate koiyayon-iyayon mobalani doi kota nia, doi Efesus? 
Kalu komian momate aki nainotuboi koidan, nah, lobian komo 
monondok nda loloiyo kososombotia, “Mai nda kaan inum 
tukon basana-sanaang, sabab namodoa kita naikon matemo.” 

33 Inai potongokolii! Polembelikonan mo lokis kubaiyo lusak 
konda tuboan mo monondok. 34 Potoiyo budodoiya, tukon 
inaimo pomongkubai lalim koidan. Kona tutuuwan komuyu 
sio pomammaa, baikon doi komuyudoo daano komo akiyoon 
natingoniiyo ko Mian Bisa. 

Banggapi butongo sambuno lapa inotuboi koidan doi namatean 

35 Ugaate daano komo mansadai, “Bulaando kai komian 
momate nainotuboi koidan? Butong mo bulaando komo 
bineekon doi yanila, nalapa yanila inotuboi koidan?” ^Bodo 
tuuno! Kalu Utus masakakon kalibuang doi buta, do 
kalibuangoo aki natubo, kalu do kalibuangoo aki namate 
loolukon. 37 Tukon do kalibuangoo Utus mo sakakene doi 

butadoo lalomo - ugaatene gandum kalibuango kabai kalibuang 
bailong - doiya do kalibuangoo batuno tolong, aki nasasaibino 
nasinakakonoo naikon tubo. 38 Mian Bisa susuungo komo 
kubaiyo kondondoongo do kalibuangoo manulut napambaleng 
momonondok tuuk doi mosinakakonoo. Doi memeeng koka- 
libuang kaliangano, Mian Bisa komo kubaiyo kondondoongo 
dokalibuangoo susuwele. 

39 Komahluk-mahluk butongo mo daano kona ansaang sasaibi- 
no aki napokakana. Kobanggapi butongo sangalaasan, koiyayon 
koona butongo sangalaasan; kotomisi-tomisi sangalaasanggon 
kobutongo, tukon koikan-ikan sangalaasan koidan kobutongo. 

40 Bunomo koidan tukon kolangge-langge doi timbu tukon 
kolangge-langge doi buta. Kolangge-langge doi timbu susuwele 
daano kona monondokan susuungo, tukon kolangge-langge 
doi buta bunomo lakon. 41 Kooloyo namonondokan posasala 
kobituwon namonondokan. Kobituon-bituon pauno koona 
sangalaasan kona monondokan. Malah do bituon-bituonoo 
pauno susuwele posasala koidan kona monondokan. 

42 Bunomo kohalloo tukon komian badaang momate mo 
inotuboi koidan. Komian butongo mo tinadingoo doiya 
mian butongo mo moola boowan, bai komian butongo mo 
inotuboidoo koidan, doiya mian butongo mo aki namoola 
manas. 43 Salataa komian butongo natinading, do mianoo 
butongo kulokiso tukon muyuko; bai salataa nainotuboiyan 
koidan, yana tealimo monondok tukon bukuan. 44 Salataa 
natinadinan, butongo butong moluwedoi dunia; bai salataa tubo 
koidan, maka do butongo butong moluwedoi Mian Bisa Na 
Loh komo beekene. Daano komian butongo mo luwedoi dunia, 
tukon daano koidan komian butongo mo luwedoi Mian Bisa. 
45 Doi Kitab Moliyous lalomo totulis buno naiya, “Kobanggapi 
tumbeno, doiyamo Adam, teali mahluk mo tubo,” bai Adam 
doibundu doiya Loh mo mebee tuboan. 46 Komo lubat tumbeno 
loolukon doiya jasmani, bolikon mo lohani. Komo lohani 
lubat doibundu. 47 Adam tumbeno tinealikon luwedoi buta, bai 
Adam koluano luwedoi sulugaa. 48 Komian badaang doi dunia 
nia pokakanamo Adam tumbe-tumbeno, mo tinealikon luwedoi 
buta, bai kosulugaa miano doiya pokakanamo yana mo lubat 
doi sulugaa. 49 Bunomo lakon kita budodoiya bunomo Adam mo 

tinealikon luwedoi buta, maka naikon kita teali buno yana mo 
luwedoi sulugaadoo. 

^Daku makisuut, Utus-utus, doiyamo: butonggita mo 
tinealikon luwedoi sau tukon sail, aki namoola usok doi Mian 
Bisa na Dunia Boolu; tukon butonggita mo moola mate aki 
namoola teali monondok. 

5! Popalatikanggene naiya laasia nia: Aki nasasaibino kita 
naikon mate, bai kita sasaibino naikon tobolii. 52 Doiya 
halloo naikon sosinggot teali tukon tolongo sopiyoman, salataa 
tolompet napinuukan bunduno. Sabab sambuno do tolompetoo 
alalo tololongol, komian badaang momate naikon inotuboimo 
koidan tukon butonggita mo monondok, tukon kita sasaibino 
naikon binolii. 53 Kobutonggita mo moola mate nia sio nasinoboli 
tukon butonggita mo aki namoola mate, tukon butonggita mo 
luwedoi dunia nia sio nasinoboli tukon butonggita mo luwedoi 
sulugaa. 54 Kalu kobutonggita moola mate lapamo sinoboli tukon 
mian butongo mo aki namoola mate, tukon butonggita mo 
luwedoi dunia lapamo sinoboli mian butongo mo luwedoi 
sulugaa, doiyamo kosinggatoo maka nateali oila komo totulis 
doi Kitab Moliyous lalomo, “Komatean lapamo inapusanggon, 
komanaangan lapamo linaat!” 

55 “Oh matean, inaando komu manaangan? 

Oh matean inaando komu kuasa?” 

56 Komatean nakuasa doiyamo dosa, tukon kodosa ampakong- 
gene kona kakuasaan lolo doi ukum agama. 57 Bai kinatauwan 
doi Mian Bisa; yana mobeena kita manaangan moluwedoi Yesus 
Klistus nda Temeneno! 

58 Tobikon doiya, Utus-utus kukinilakon, siokai komuyu 
pobukuan tukon moonggol. Pobalimang sidutu tuuk Temeneno 
tukon tutuu, sabab komuyu toiyo baikon sasaibino komo 
komuyu limange tuuk doi Temeneno, doiya aki napalasuma. 


Potombonii motuuk doi tulanggita Salani miano 

1 Budodoiya kokaliangano doy bantuan komuyu mo 
Xvr salakanggene doi tulamuyu Salani miano, yaku 
bontiikene doi komuyu sulano pokubaiyo napokokonoi koalal 

yaku mo beekene doi jemaat Galatia. 2 Doi oloyo komeengo 
samba-samba kominggu, siokai Utus-utus sasaibino pomangabos 
doy, susuwele napokonoikene kona pandapatan. Poabese doiya 
doydoo polong yaku lubat, sulano laate doiya kosinggatoo 
akimo napalaluu kinombul koidan. 3 Siokai kulubato, maka 
kumosumbolii mian-mian mo lapamo komuyu sotujuiyo. Yaku 
naikon beena doi yanila sulat kuasa, sulano yanila nababayo do 
doydoo bantuan doi Yelusalem. 4 Tukon kalu natokita monondok 
baikon mau yaku ampakon koidan tukon yanila, maka yaku 
naikon ampakon polaing yanila. 


Paulus natetel 

5 Yaku naikon lubotiiyo komuyu kalu lapamo yaku lupaiyo 
ko Makedonia, sabab yaku batetel mosampu indaa. 6 Moola kai 
yaku naikon dungol bubulaa kooloyo tukon komuyu, ugaate 
napoolapakon koudan tembono. Lapa doiya komuyu moola 
tomboniiyo yaku banggadudulkene daku ampakonan doi lipu 
bailong. 7 Yaku aki kuyase lubotiiyo komuyu tolongo sampukon 
balang. Kalu ko Temeneno pataikene, yaku yase dungol adukon 
malumbit tukon komuyu. 

8 Naiya budodoo yaku daano modungol doi kota nia, 
doi Efesus polong kooloyo Pentakosta. 9 Badaang kotodanan 
naimbaa doi balimangan-balimangan mo daano kogunano, mau 
kai nabadaang komian mo tumbak-tumbak. 

10 Kalu Timotius lubat, potalimayo yana tukon monondok 
sulano yana lasayo monondok tukon komuyu, sabab yana 
bunomo yaku koidan mobalimang tuuk Temeneno. n Inai sampe 
daano komo pandange enteng yana. Potomboniiyo yana sulano 
namoola banggadudulkene kona ampakonan abali doi yaku 
tukon salamat, sabab yaku totiiliyo kona lubatan tukon utus-utus 
bailonggon. 

12 Kokaliangano doi utusonggita Apolos, lapamo moimoiya 
luunggon kupailukene yana sulano yana napolaing koutus 
bailong mo ampakon lubotiiyo komuyu. Bai yana akiyoon 
nayakiniyo baikon yana sio naampakono naiya budodoo. Mau 
nabuno doiya kalu daano kotodanan naikon, tantu yana lubat. 

Sulat napupusan 

13 Siokai komuyu pobadagai tukon pokokoonggol doi 
potuboan lalomo buno Salani miano. Potindokiiyo tukon balani 
tukon poteali bukuan. ,4 Sasaibino kopo kinubai, pokubaiyo 
tukon seang. 

15 Utus tantu toiyomo Stepanus tukon nakalualga; yanila 
kotumbe-tumbeno mo teali Salani miano doi Akhaya. Yanila 
tukon noano totubo mobalimang kusus moleleaniyo ko Mian 
Bisa namian. 16 Yaku pailukene tukon tutuuno sulano komuyu 
poloingiyo kona atulano domianoo badaang mo buno doiya, 
maka mian badaang bailong mo balimang pomeenggon tukon 
meleleani polong yanila. 

17 Yaku sanaang tukon Stepanus nalubatan, Foltunatus tukon 
Akhaikus. Yanila buno posoboli komuyu doi yaku. 18 Yanila 
tealikenemo konoanggu laba-laba, pokakana yanila sanaanggene 
konoamu. Mian badaang mobuno doiya sio poodotiiyo. 

,9 Koanggota-anggota jemaat doi Asia mopolonggon salam 
doi komuyu. Akwila tukon Pliskila maka anggota jemaat 
mo pototongi doi bonua yanila makapatu salam Salani mo 
pontiing tuuno. 20 Sasaibino utus naimbaa mopolonggon salam 
doi komuyu. 

Popolaing-laingo tukon monondok buno utusonggita Salani. 

21 Yaku suungiyo naimbaa kosalam yaku mo tulise susuunggu: 
Salam molengget doi yaku , Paulus. 

22 Mian mo aki namaasikene ko Temeneno, sodiiyomo yana 
nakinutuk! 

Malanatha - Kombai Temeneno, lubato! 

23 Boliisi ko Temeneno Yesus nabalakaatiyo Utus. 

24 Polaing koseang doi Utus sasaibino mo pomeenggon tukon 
Klistus Yesus. 


Komai holomat, 
Paulus 

PAULUS NASULAT KOLUANO 
DOI JEMAAT KOLINTUS 

PANGANTOKON 

Paulus nasulat koluano doi jemaat Kolintus tinulis doi tempodoo 
Paulus namaalingan kona posuungan tukon anggota jemaat. 
Daano koanggota-anggota moluwedoi jemaatoo naikon mo 
apese Paulus tuuno, bai Paulus okitakene baikon yana yase 
pokindokon koidart. Yana okitakene kona laba-labaan tuuno 
salataa do halloo tealimo. 

Doi tumbeno taalikon doi nasulat nia Paulus basalitakene 
kona potaamian tukon anggota jemaat doi Kolintus. Yana 
mongotunggul idoo bulaando yana monggimal tuuno doi 
natinumba-tumbakan tukon doi natinotulaiyan kobutongo do 
anggota jemaatoo mo kubaiyo. Salataa yana lolukenggene doiya 
langgedoo , yana koidan okitakene kona labaan baikon doi nggi - 
malanoo olubatene kobadodoloonan tukon kopomeenggonan. 
Doibundu yana kabiyo sulano koanggota jemaatoo namokombul 
bantuan sulano natulungiyo kopai Salani miano mo tubo talalais 
doi Yudea. Doi napasal-pasal bunduno Paulus lolukenggene 
kona belaano kobutongo doi nabasambuan meeng kolasul doi 
moimoiya komian doi Kolintus mo anggape kobutongo susuungo 
lasul mobisa , tuduwo Paulus buno meeng kolasul mokala. 

Antoko 

Pololukoni 1:1-11 

Paulus tukon jemaat doi Kolintus 1:12-7:16 
Bantuan motuuk doi Salani miano doi Yudea 8:1-9:15 
Paulus nabelaano kona kuasa btfno meeng 
kolasul 10:1-13:10 
Potutupo 13:11-14 

I Utus-utus Mian Bisa najemaat doi Kolintus tukon 
sasaibino ko Mian Bisa namian doi posaapon ko Akhaya. 
Yaku, Paulus, lasul Klistus Yesus, mo biningkat tongo Mian 
Bisa namongiasan polaing-laing tukon utusonggita Timotius, 
2 moinikene boliisi ko Mian Bisa Tamanggita tukon Yesus Klistus 
beena balakaat tukon namonondokan doi komuyu. 


Paulus basyukuul doi Mian Bisa 

3 Tanggaal ko Mian Bisa, doi nda Temeneno Yesus Klistus. 
Yana Tama mo monondok konoano tuuno, tukon yana Mian 
Bisa komo beena bukuanan kobanggapi noano. 4 Yana ekeenggele 
konoanggami doi samba-samba kosusaan kami mo toupiyo, 
sulano tukon do bukuananoo kami mo talimayo doi Mian 
Bisadoo, mau kami moola ekeenggele sasaibino komian noano 
mo daano doi susaan lalomo. 5 Kosakisaa-sakisaa Klistus mo 
toupiyo doiya badaango luunggon kami motoupi. Tukon lolo 
doi Klistus koidan, konoanggami kinoonggoli tuuno. 6 Kalu 
kami toupiyo kosusaan, doiya daano tuuk ekeenggele konoamu, 
tuuk doi mukasalamatan. Kalu konoanggami inokoonggol, maka 
komiu koidan tulut inokoonggol tobikon komuyu teali sabal doi 
kasusaan-kasusaan lalomo bunomo komai motoupiyan. 7 Kami 
moinikene tukon akimo mbai sasaaki kaliangano doi Utus, sabab 
kami toiyo baikon komuyu tulut susa tukon kami. Tobikon doiya 
komuyu koidan tulut mokoonggol posinggat-singgat kami. 

8 Utus-utus! Kami yase komuyu potoiyo kaliangano susaan 
komai tinoupi doi wilayah Asia. Kosusaan kami mo toupiyo 
babalat tuuno dedekene kami, tobikon kami akimo mai 
moinikene naikon motubo koidan; 9 mai lasa-lasayo buno lapamo 
kami binee ukuman mate. Bai doiya langgedoo teali sulano kami 
aki moinikene nda bukuanan susuungo, bai tolongo doi Mian 
Bisa mo otuboiyo komian momate. l0 Yanamo komo lapamo 
salamatene kami doi mateanoo mo babasal. Tukon yanamo 
koidan komo salamatene kami doi oloyo-oloyo doibundu, sabab 
tolongo doi yana komai moiniyan. "Kami anggayo baikon tukon 
posambeang motuuk doi kami, Mian Bisa naikon salamatene 
koidan kami doi silakaan. Mian Bisa balakaatiyo kami buno 
meeng kopotimbili badaang kosambeang motuuk doi kami, 

tukon sabab doiya badaang komian mobakinatauwan doi Mian 
Bisa. 


Paulus boliiyo kona tetel 

12 Kami banggaal, sabab konoanggami ekeenggele kami baikon 
komai tuboan nai dunia nia - kotutuuno komai potaamian 
tukon Utus - lapamo kami ampakonggene tukon sanaang 
kabai moliyous. Kami lakukanggene doiya, bolikon banggapi 
napandoiyan, bai tolongo Mian Bisa komo beena bukuanan. 
13 ' 14 Komai tinulis doikoo daanoon tolongo langge-langge mo 
moola komuyu basae tukon mangalatikene. Budodoiya komuyu 
akipo mangalatikene kami tutuuno, bai yaku moinikene naikon 
komuyu bisa-bisa momangalatikene kami. Tukon buno doiya, 
doi tembo Temeneno Yesus nalubatan naikon, komuyu naikon 
banggaal doi kami, bunomo lakon kami banggaal doi komuyu. 

15 Sabab do manganggaanoo maka kotumbe-tumbeno yaku 
niatkanggene molubotiiyo komuyu sulano komuyu pomalaat 
balakaat lua luunggon nalua-lua. 16 Daku makisuut molubotiiyo 
doi kuampakonan doi Makedonia tukon yaku sampu koidan 
doi komuyu doi kuabalian, sulano komuyu pomoola tomboniiyo 
yaku banggadudulkene daku ampakonan doi Yudea. 17 Bai yaku 
boliiyomo daku niatoo; nah, oilakai doiya okitakene baikon 
pondilian aki namoonggol? Salataa mongkubai niat, oilakai 
yaku kubaiyo koniat tolongo kumongiasan susuunggu, naapa 
doiya binantil, “Oode”, tukon naapa doiya “Aki”? 18 Tolongo 
Mian Bisa komo moola inangga, daku paladandian doi Utus 
bolikon kai “Oode” tukon “Aki”. 19 Sabab Yesus Klistus Mian 
Bisa Napau, Silas napinolonggon doi komuyudoo, Timotius 
tukon doi yakudoo susuunggu bolikon kai mian “Oode” tukon 
“Aki”. Kobalino yana buno kai potimbili “Oode” doi Mian 
Bisa. 20 Sabab mololoi yana Mian Bisa lapamo bantile, “Oode” 
doi sasaibino kona janji. Doiyamo kona luwean sampe kita 
bantile, “Amin” doi Mian Bisa sabab Yesus Klistus. Kami 
kubaiyo buno doiya sulano ko Mian Bisa naikanakabasal. 21 Mian 
Bisa susuungo komo tealikene kami tukon Utus moonggol 
pomeenggon tukon Klistus; yanamo koidan komo lilike kita tuuk 
doi butongo. 22 Tuuk doiya ko Mian Bisa lapamo sahkanggene 
kita teali namian tukon beekene kona Loh doi noanggita lalomo 

buno meeng kotambo baikon yana naikon beekene doi kita 
sasaibino kona pinaladandikon. 

23 Mian Bisa daku sakisii - sabab yana toiyo konoanggu 
nabinantil - baikon yaku aki nateali ampakon doi Kolintus, 
sabab yaku aki kuyase kubaiyo konoamu nasusa. 24 Yaku aki 
kupakisaayo komuyu kaliangano oila komuyu kopoo inangga, 
sabab komuyu lapamo mangangga tuuno doi Klistus. Yaku 
tolongo balimang polaing tukon komuyu sulano komuyu 
pololokon monondok. 

2 Tobikon doiya yaku lapamo mongkubai kaputusan sulano 
akimo nalubat koidan doikoo tukon polubotiian kubaiyo 
komuyu susa. 2 Sabab kalu yaku kubaiyo susa komuyu, indee 
kai koidan komo moola hibule yaku, kalu bolikon dopai 
mian-mianoo koidan mo lapamo yaku kubaiyo susa konoano? 
3 Doiyamo kosababpo yaku motulise do sulatoo motuuk doi 
komuyu. Yaku akimo kuyase molubotiiyo komuyu maka nabaino 
komuyu teali susa banggokai komuyumo komo kubaiyo laba 
yaku. Sabab yaku moinikene baikon kalu yaku laba, maka Utus 
sasaibino laba koidan. 4 Yaku batulis doikoo tukon noa mo 
susa kabai motoong tukon seselet badaang komatanggu paisuno. 
Daku makisuut bolikon kai sulano komuyu nateali susa, bai 
sulano komuyu potoiyo baikon yaku seseange tuuno komuyu. 

Ompuniano doi mo sala 

5 Kalu daano komo kubaiyo kosusaan, maka langgedoo yana 
kubaiyo bolikon tuuk doi yaku, bai tuuk doi Utus sasaibino 
bai kalu aki tuuk doi soobos doi Utuso. Yaku aki kuyase 
monggimoliiyo tuuno doi yana. 6 Doi mian mo buno doiya, 
koukuman mo bineekon doi yana komo badaang luunggon 
Utus sukupo. 7 Budodoiya komuyu sio poompunio yana tukon 
pobeena dolongan koidan doi yana sulano yana naaki nasusa 
tuuno konoano. 8 Tobikon doiya yaku kabiyo, sulano komuyu 
koidan potudoikene doi yana baikon komuyu bisa-bisa moseange 
yana. 9 Yaku tulise do sulatoo doikoo tukon makisuut ujio 
komuyu, oilakai komuyu sidutu yase loingiyo kootunggul- 
otunggul moluwedoi yaku. l0 Kalu komuyu lapamo ompunio 
komian mo posalakon ikoo maka yaku ompuniyo do mianoo. 
Sabab oila komo lapamo yaku ompunio - kalukai daano komo 
palaluu inompuni - doiya yaku ompunio doi Klistus salaano 
tuuk doi komuyu namonondokan. 11 Yaku lakukene doiya sulano 

ko Ibiliis naaki namangala kasampatan sulano nakuasaiyo kita; 
sabab kita toiyo kona niat-niat. 

Paulus namatakutan konoano doi Toloas 

12 Doi tembodoo kupolongan doi Toloas tukon makisuut 
sulano babilitakene ko Bilita Monondok kaliangano Klistus, 
Temeneno bukaemo daku loloon sulano kubalimang doi lipudoo. 
13 Bai yaku aki kusabal sabab aki kupososuung tukon utusonggita 
Titus indaa. Maka kumangkabi palamisi doi lipudoo tumbuno 
maka kutaus doi Makedonia. 

Komanaangan sabab Klistus 

14 Bai kinatauwan doi Mian Bisa! Yana sidutu lolainge kami 
komai malaingan moampakonggene Klistus namanaangan sabab 
kami tubo pomeenggon yana. Mian Bisa pakeyo kami sulano 
kobilita kaliangano Klistus natasabukon pokakana kolangge 
boono mobabangi mo sinoomanggon doi yayaa. 15 ' 16 Sabab 
kami buno kamangian boono mo babangi, Klistus mo suayo 
tuuk doi Mian Bisa. Doi mian-mian mo daano moampakoniyo 
kokulokisan, kami naiya pokakana koboo matean mian mo 
mangakate; bai kalu tuuk doi mian-mian mo daano sinalamaton, 
kami pokakana koboo mobabangi mo babayo kotuboan. Eh, 
indee kai komo moola lakukene naiya limangia? 17 Kami aki 
mai buno doi mian mobadaang mo lakukanggene kobilita 
moluwedoi Mian Bisa pokakana kolangge mobinadaganggon. 
Komai makisuut doiya moliyous, sabab kami Mian Bisa komo 
bintekene. Tukon Mian Bisa susuungo komo kitayo baikon kami 
pelenggene do bilitadoo pokakana Klistus napeleleani. 

Peleleani-peleleani paladandian mo boolu 

3 0ilakai naiya kona tokitaan kai adukon buno kami nggaale 
kobutonggami koidan? Kabai moola nateali kami palaluu 
sulat panggaal tuuk komuyu, kabai doi komuyu, buno komo 
pinalaluu mian badaang bailong? 2 Utus kai susuungo komo 
teali sulat panggaal doi kami, mo totulis doi noanggami lalomo 
mo moola tiningonii tukon meeng-meeng komian moola basayo. 
3 Yanila memeeng komian moola kitayo baikon Utus buno meeng 

kosulat Klistus mo tulise, mo kinapatu lolo doi kami. Doiya 
sulatoo tinulis bolikon tukon tinta, bai tukon Mian Bisa Na 
Loh mo tubo; bolikon koidan doi batutulis bungkukono, bai doi 
banggapi noano. 

4 Kami bantile buno doiya, sabab komai manganggaan doi 
Mian Bisa lolo doi Klistus. 5 Kami akiyo komeeng komai alasan 
sulano mai okitakene baikon kami moola lakukanggene naiya 
limangia, bai Mian Bisa komo beena bukuanan doi kami. 
6 Yanamo komo tealikene kami moola teali peleleani motuuk 
doi meeng kopaladandian mo boolu; paladandian mo luwedoi 
Mian Bisa Na Loh, bolikon doi ukum mo totulis. Sabab domo 
tinulisoo babayo komatean, bai Mian Bisadoo Na Loh mebee 
tuboan. 

7 Doi tembo paladandianoo mo babayo komatean doiya 
kinubai tukon ukil-ukile doi batu, ko Mian Bisa laango 
montoontilang kopanano doi Musa duduso. Kolaango mobuno 
doiya kona montoontilangan tobikon kobangsa Islael aki 
namoola mbalenge Musa duduso, mau kai dolaangodoo 
adukon akiyo doiya kosinggatoo. Nah, kalu kokubaiyano do 
paladandianoo mo babayo komateanoo sinahkanggon tukon 
nalalangan mo buno doiya kona babasalan, 8 tantu kona 
kinubaiyan kopaladandian mo bineekon doi Mian Bisa Na 
Loh, sinahkanggon tukon lobian koidan kona lalaanganan. 
9 Kalu do paladandianoo mo ukume kobanggapi bunomo doiya 
kona lalaanganan, tantu lobian kona lalaanganan koidan doi 
paladandianoo mo moolakene kobanggapi pokindokon tukon 
Mian Bisa. ,0 Moola nabinantil baikon oila komo lalaangan doi 
lolukonoo, akimo nalalaangan koidan sabab kona lalaanganan 
budodoo nia. "Kalu meeng kolobo tolongo soisikeen kona 
taanan, bunomo lakon kolaango, tantu meeng kolobo mo bisa 
lobian kona lalaanganan koidan. 

"Tobikon kai kami daano komai moinian mobuno doiya, 
maka kami balani bantile buno doiya. "Kami aki mai 
buno Musa mo songgupiyo koduduso tukon kokudung sulano 
kobangsa Islael aki namoola momokita ko Temeneno laango 
moadukon poso tukon lapus doi duduso. Yanila napikilan 
totutupo. 14 Tukon polong doi oloyo nia kona pai pikilan 


3:3: Tob. 24:12, Yel. 31:33, Yehz. 1 1: 19, 36:26 3:6: Yel. 31:31 3:7: Tob. 34:29 

daano mototutup tukon kokudung doi tembo yanila nabasaano 
kobuku-buku kaliangano doi paladandianoo mo malumbitoo. 
Kokudungoo tolongo moola toliat kalu komian pomeenggon 
tukon Klistus. ,5 Budodoiya nia, kalu yanila basayo Musa 
nabuku-buku, kokudungoo daano mosunggupiyo yanila na- 
pikilan. l6 Bai kalu memeeng komian lubat mangadap doi 
Temeneno, kokudungoo liniato doi mianoo duduso. !7 Nah, 
Temenenodoo mo minakisuuti naimbaa doiyamo Loh. Tukon 
inaando ko Loh Temeneno nadaanoan, idoomo koidan kona 
daanoan kobebasan. ,8 Budodoiya kodudusonggita sasaibino aki- 
mo natinonggupi kokudung, tukon kita okitakene ko Temeneno 
nalalaanganan. Tukon tobikon doiya kita banggadudul binolii 
teali pokakana yana; pololokon malumbit kita teali pololokon 
lalaanganan. Kolalaanganoo luwedoi Loh, tukon Lohdoo 
doiyamo Temeneno. 


Buat moluwedoi sulugaa doi natangabosan lalomo mo 

luwedoi buta 

4 Kami lakukanggene naiya limangia sabab Mian Bisa 
namonondokan konoano. Doiyamo kosababpo sampe 
kami aki mai lungguon. 2 Kami aki mai mapake cala-cala 
mokalipookan mo mongkubai maa. Kami aki yase balimang 
tukon bakakala kabai moputa-putale ko Mian Bisa nabantilan. 
Kami leleaniyo ko Mian Bisa tukon noanggami mo sanaang 
mololoi doi namongiasan. Tobikon doiya, kami moinikene doi 
sasaibino komian nilaiyo kami tukon monondok doi noano 
lalomo. 3 Kalu Bilita Monondokoo komai binabilitakon daano 
komo akiyoon koidan napinahami, maka tolongo mian badaang 
mo ompokoniiyo kosusaan tolong komo aki napahamiyo. 4 Ilah 
molokis kuasaiyomo naiya dunia nia tutupemo komian badaang 
napikilan mo aki namangangga. Yanamo komo hala-halangiyo 
yanila sulano yanila aki namokita madialan moluwedoi Bilita 
Monondokoo kaliangano Klistus nababasalan, mo buno Mian 
Bisa gambalo. 5 Bilita kami mo pelenggene bolikon kai bilita 
kaliangano doi kami. Bilitadoo doiya bilita tentang Klistus; 
baikon yana daano Temeneno; tukon kami napeleleani sabab 
yana. 6 Mian Bisa mo bantile, “Siokai luwedoi kalipookan 
lalomo maka nasumbut komadialan,” Mian Bisa doiyamo kona 
sumbutan do madialanoo doi noanggita lalomo, sulano konda 

pikilan teali madialan sulano nda pahamiyo ko Mian Bisa 
nalalaangan mo montoontilang doi Klistus duduso. 

7 Bai do buatoo lohani mo monondokoo kami babayo doi 
butonggami mo akiyo koanggano nia mo kinubai luwedoi 
buta. Tukon buno doiya totingoniimo baikon do kuasadoo 
nababasalan kona tangabosan doi Mian Bisa bolikon doi kami. 
8 Kami minusu doi sasaibino kolangge, bai kami aki madipot. 
Kami pusing, bai kami aki mai putus asa. 9 Badaang komo 
musuiyo kami, bai kami aki nabaino dungol susuunggami. 
Tukon mau kai kami idan-idan mai inumbas polong otuwong, 
bai kami aki mai mate. 10 Sidutu kami lasayo Yesus namatean 
doi butonggami, sulano kona tuboan koidan teali totingonii 
doi butonggami. 11 Daano kami tubo, kami sidutu motokutikon 
tukon matean sabab Yesus, sulano kalu buno doiya Yesus 
natuboan koidan moola inokitakon doi butonggami mo akiyo 
kotakoso. 12 Naiya koalatino baikon doi butonggami lalomo 
komatean daano mogiat ampakonggene kona kakuasaan, bai 
kami laba baikon tuboan komo daano mo giat doi butonggami 
lalomo. 

13 Doi Kitab Moliyous lalomo talaat naiya bantilan nia, “Yaku 
mangangga, doiyamo kosababpo sampe yaku basilingan.” Nah, 
tukon samangat manganggaan mo buno doiya koidan, kami 
basilingan sabab kami mangangga. 14 Kami yakiniyo baikon 
ko Mian Bisa mo lapamo otuboiyo koidan Temeneno Yesus, 
yana otuboiyo kami koidan tukon Yesus, naikon mongotuboi 
komuyu tukon kami doi salaano. 15 Sasaibino doiya daano 
mukopontingan. Sabab kalu badaango komian motoupiyo ko 
Mian Bisa namaasi, pololokon badaang koidan kokinatauwan 
mo pinolonggon doi Mian Bisa; tukon kalu buno doiya ko Mian 
Bisa hinolomati. 


Tuboan tukon manganggaan 

16 Doiyamo kosababpo kami aki naputus asa. Mau kai kami 
secala tuboan doi dunia pololokon tosuungi kona manasan, 
bai secala konoanggami kinubai boolu samba-samba kooloyo. 
17 Tukon susaan mo aki namoindukon nia, kami mo toupiyo 
soisikeen, naikon yana lubatene doi kami komeeng komondokan 

mo bolikon langge tukon posidutukon. Do monondokanoo 
lobian odoon kona babasalan kalu pinotimbongiikon tukon do 
susaanoo susuungo. l8 Sabab kami aki mai palahatikanggene 
kolangge-langge mo tokita, bai tolongo mo aki natokita. 
Komo tokita tolongo soisik kona bataanggonan, bai komo aki 
natokitadoo bataanggon sidutu polong posidutukon. 

5 Sabab kami toiyo kalu bonua - doiyamo butonggita - 
kita mo dungoliyo doi dunia nia ilombak, ko Mian 
Bisa naikon masadiakene doi kita meeng kobonua doi sulugaa, 
Mian Bisa mo kubaiyo tukon moonggol sidutu-posidutukon. 
2 Doi bonua lalomo budodoo nia, kita mondommuk sabab 
kita peleenggene tuuno modungol doi nda bonuadoo lalomo 
doi sulugaa. 3 Bonuadoo doiyamo butonggita mo boolu. 4 Kalu 
daano kita modungol doi bonuadoo lalomo doi dunia nia, kita 
mondommuk sabab konda tanggungan motoong. Bolikon kai 
kita yase tongosodii doi butonggita nai dunia nia, bai sabab kita 
yase mapake butong mo doi sulugaadoo, sulano kobutonggita 
mo moola mate komo tubo kuasaiyo. 5 Komo moolakene doiya 
doi kita tolongo Mian Bisa susuungo, tukon yana beekene kona 
Loh doi kita buno meeng kotambo. 

6 Sabab doiya konoanggami sidutu moonggol. Kami toiyo 
baikon kalu kami daano modungol doi butonggami pia, kami 
pododoonggon tukon dobonuadoo naikon kami modungoliyo 
tukon Temeneno. 7 Sabab kami tubo tolongo mangangga doi 
Klistus, bolikon alaskanggene oila komo moola kinita, 8 doiyamo 
kosababpo konoanggami namoonggol. Kami yase tuuno sulano 
mai poalaas kobutonggami nia, sulano namoola podungoli 
tukon Temeneno. 9 Tobikon doiya kami kakaate tutuuno sulano 
nasanaang konoano, mau tembo kami doi mai bonua dimbaa 
kabai indaa. l0 Sabab bisa kita sasaibino naikon inantokon doi 
Klistus napangadilan, tukon memeeng komian malaat pabalos 
mololoi tukon nakokubai doi dunia nia - kokubai momonondok 
kai kokubai molokis. 


Pomonondokonan tukon Mian Bisa lolo doi Klistus 

“Kami toiyo oila koalatino komatakutan doi Temeneno; 
doiyamo kosababpo kami kakaate moekeenggele komian 

kaliangano butonggami. Ko Mian Bisa tingoniiyo tutuuno 
kami, tukon yaku moinikene mau komuyu potingoniiyo kami 
doi noamuyu lalomo. 12 Mau buno naiya kami aki kai mai 
kabiyo sulano ponggaale kobutonggami. Kami tolongo yase 
mebee meeng koalasan mo monondok doikoo sulano teali 
tanggaal doi kami, sulano komuyu potoiyo bulaando komuyu 
potimbiliyano komian badaang tolongo kitayo komian duduso 
tukon bolikon nalenggang. 13 Kalu kami memang tokita tandomo, 
doiya takainomo tuuk doi kopontingan Mian Bisa. Tukon kalu 
kami tokita sehat, doiya tuuk doi mukopontingan. 14 Klistus 
namaasi komo kuasaiyo kami; tukon kami sadaliyo baikon kalu 
meeng komian lapamo mate tuuk doi sasaibino komian, maka 
doiya koalatino baikon sasaibino komian lapamo mate. 15 Klistus 
mate tuuk doi sasaibino komian, sulano komian badaang mo 
tubo, akimo natubo tolongo tuuk doi butongo susuungo, bai 
tuuk doi Klistus mo lapamo mate tukon inotuboi koidan tuuk 
doi yanila nakopontingan. 

16 Tobikon doiya, kami akimo mai nilaiyo komian manulut 
banggapi napotoi. Bisa kami biasa nilaiyo Klistus doi segi 
banggapi, bai naiya budodoo akimo. 17 Mian mo lapamo 
pomeenggon tukon Klistus, tealimo banggapi moboolu tutuuno. 
Komo malumbito akiyono - sasaibino tealimo boolu. 18 Sasaibino 
doiya Mian Bisa komo limange. Lolo doi Klistus ko Mian Bisa 
kubaiyo kita pomonondokon tukon yana, maka bintekene kita 
sulano komian badaang bailong mominoolakon pokokindokon 
tukon Mian Bisa. 

19 Kami babotilanggene baikon tukon palantalaan doi Klistus, 
ko Mian Bisa kubaiyo kobanggapi pokindokon koidan 
kobutongo. Mian Bisa kubaiyo doiya aki natuntute kobanggapi 
nakasalaan-kasalaan mo lapamo kubaiyo tuuk doi butongo. 
Mian Bisa lapamo bintekene kami sulano mai babilitakene 
bilitadoo. 

20 Jadi kami naiya Klistus nabito-bito. Lolo doi kami Mian 
Bisa susuungo komo pelenggene kona teteba. Tukon Klistus 
sambuno, kami kabiyo tutuuno, potalimayo ko Mian Bisa 
naululano kolimano mo moolakene komuyu pokindokon tukon 
yana. 21 Klistus aki nabaladosa, bai ko Mian Bisa tealikene yana 
tanggunge konda dosa, sulano kita pokindokon tukon Mian Bisa 
sabab pomeenggon tukon Klistus. 

6 Sabab kami balimang polaing-laing tukon Mian Bisa, 
maka kami kabiyo tutuuno inaikai komuyu polai-lainggene 
Temenenodoo noano namonondokan. 2 Doi Kitab Moliyous 
lalomo, Mian Bisa bantile, 

“Doi tembo mo minoolakon, yaku lapamo lengele ikoo, 
tukon doi oloyo kasalamatan, yaku tulungiyomo ikoo.” 
Neneeke tutuuno, budodoiya naiyamo kotembono domo minoo- 
lakonoo. Budodoiya naiyamo kooloyono sulano nasinalamaton! 

3 Kami aki mai yase komai baleleanian nainasalakon. Tobikon 
doiya kami kakaate aki mai mebee alasan mau nabaino doi 
meeng komian sulano nakubaiyo do langgedoo. 4 Kobalino, 
doi sasaibino kolangge, kami tudoikene baikon nai kami nia 
Mian Bisa napeleleani. Sabab, sasaibino kosusaan kaliangano 
lapamo kami toupiyo tukon sabal. 5 Kami sinakisaa, tinalunggu, 
tukon pinook; kami balimang kobukuan, nakana doimbaa 
aki mai moolo tukon daano komo akiyono kokinaan. 6 Tukon 
mai moloyosan, pandoiyan, sabal tukon noa monondok, kami 
okitakene baikon kami nia daano Mian Bisa napeleleani. 
Tukon koidan moinikene doi Mian Bisa Na Loh motulungiyo, 
tukon koidan seang mo moliyous, 7 tukon koidan babilitakene 
kobilita mo luwedoi Mian Bisa tukon Mian Bisa nakuasa, kami 
otudoikene baikon kami nia Mian Bisa napeleleani. Kami bataani 
doi Mian Bisa namongiasan pokakana komeeng komai tombide 
doi molobosian kai posilaton butonggita. 8 Kami inodotii, bai 
tinotulai koidan; ngginaal, tukon binakala-kalakon koidan. Mau 
kai mai moloyos, kami binantil kala-kala. 9 Kami inaanggon 
aki natololongol, bai sasaibino komian tingoniiyo kami. Kami 
inaanggon mate, bai kona tokitaan kami daano motubo. Mau 
kai kami sinakisaa kami aki namate. 10 Mau kai konoanggami 
susa, bai kami sidutu laba-laba. Kami tokita talalais, bai 
badaang komian molapamo kami tealikene kaasa. Tokita kami 
akiyo komai langge-langge, bai kona bisaan sasaibino kolangge- 
langge daano doi kami. 

n Utus-utus mo kinilakon doi Kolintus! Kami lapamo 
pailukene doikoo. Sasaibino konoanggami antoko lapamo 
mai bantile. 12 Kami aki mai tutupe konoanggami motuuk 
doi komuyu, tolongo komuyu komo tutupe konoamuyu doi 

kami. l3 Budodoiya tadumo kai kubasalita pokakana kulabuk 
susuunggu. Bukayomo konoamuyu doi kami. 

Otunggul doi mian-mian 
napangalu mo akiyo kona manganggaan 

l4 Inaikai poyase teali tulamu ko mian-mian mo aki 
namangangga doi Yesus; doiya aki napokokonoi. Inaando kona 
tealian komonondokan mopomeenggon tukon kulokisan! Aki 
nateali komadialan mopomeenggon tukon kalipookan. 15 Aki 
nateali Klistus pomeenggon Ibiliis. Oilakai kona pokakanaan 
ko Salani miano tukon mian mobolikon Saiani? ,6 Oilakai kona 
potaamian ko Temeneno Nabonua tukon bonua pilogot? Kita 
nia Temeneno Nabonua, doiyamo Mian Bisa mo tubo, Mian 
Bisa susuungo bantile, 

“Yaku dungol doi yaniladoo tanga-tangano, 
tukon tubo polaing-laing yanila. 

Yaku teali yanila na Mian Bisa, 
tukon yanila teali kumian. 

17 Tobikon doiya, 

potinggalemo komian badaang mo aki natingoniiyo Mian 
Bisadoo, 

tukon alaase kobutomu doi yaniladoo. 

Inaikai popomeenggon tukon mo lokis, 
maka yaku naikon talimayo komuyu. 

18 Yaku teali Tamamuyu, 

tukon komuyu teali kupau-pau, 
bunomo doiya Temeneno Mobabasal Konakuasa 
nabantilano.” 

7 Utus-utus mo kinilakon! Sasaibino do janjidoo tuuk doi 
kita. Tobikon doiya siokai kita nda bilisiiyo kobutonggita 
doi sasaibino komo kanggilitiyo konoanggita. Siokai kita 
matakutene ko Mian Bisa, sulano kita nda malaat tuboan 
motangalaas tuuk doi yana tukon talakana. 

Paulus nalabaan 

2 Potalimayo kami doi noamuyu lalomo. Kami akiyo komai 
sala doi meeng komian, tukon aki mai akakene komian. Kami 

aki mai mangala kauntungan mau doi indee miano. 3 Yaku 
bantile buno doiya, bolikon kai yaku asalakene komuyu. Sabab 
buno doi yakudoo mo bantile loolukon, kami seseange tuuno 
komuyu, tukon kita nia tula-tulando potubokon pomatekon. 
4 Yaku daano daku paangga tuuno doi komuyu. Tukon yaku 
banggaal tuuk doi komuyu! Mau kai mai toupiyo kosusaan 
mobadaang konoanggu tohibul sabab komuyu. Konoanggu bisa- 
bisa molaba! 

5 Salataa kami polong doi Makedonia, kami aki mai moola 
tadekene komai pakadakan. Doi sasaibino kolangge kami malaat 
susaan: doi langge bailong poonggeelekiyan, doi noano lalomo 
susuungo matakut. 6 Bai kinatauwan, ko Mian Bisa sidutu 
ekeenggele doi mian mo putus asa konoano; yana mokindendeke 
konoanggami tukon Titus nalubatan. 7 Konoanggami tohibul 
bolikon kai tolongo Titus nalubatan, bai koidan sabab yana 
pelenggene bulaando konoano nasanaangan sabab komuyu. Yana 
bontiikene doi kami baikon komuyu poloon tuuno mopososuung 
tukon yaku; baikon komuyu sasaaliyo naikon kopoo kokubai 
loolukon tukon budodoiya yase belayo yaku. Doiya halloo 
tealikene yaku pololokon laba koidan. 

8 Mau kai daku sulat nakubaiyo susa konoamu, yaku aki 
kusasaaliyo motulise do sulatoo. Takainomo doiya kosinggatoo 
yaku kitayo daku sulatoo tealikene komuyu susa - mau 
kai natolongo soisik kopoo susaan mau kai yaku manasal 
koidan. 9 Bai doiya budodoo yaku sanaang - bolikon kai sabab 
donoamuyudoo nasusaan, bai doiyamo posusaanoo tealikene 
tobolii kopoo kalakuan. Takainomo dopo susaanoo pokokonoi 
tukon Mian Bisa namongiasan. Jadi, kami aki mai olugiyo 
komuyu. 10 Sabab do susaanoo mobuno doiya kohasilo noa 
natoboliian mo lubatene kokasalamatan. Tukon doi mian moaki 
namanasakene doiya langgedoo. Kobalino, dosusaanoo mo 
tolongo pokokonoi tukon banggapi namongiasan doiya kohasilo 
matean. u Soba komuyu pokita-kitayo oila kohasilo doikoo 
dosusaanoo mo pokokonoi tukon Mian Bisa namongiasan! 
Kohasilo doiyamo komuyu tutuu kakaate sulano pokindeke 
modaano mokabul! Komuyu teali mosikitene kolalim, komuyu 
matakut, komuyu poloon, komuyu teali mokolokot, komuyu 


7:5: 2Kol.2:13 



536 


2 KOLINTUS 7, 8 

yase ukume komo sala! Doi sasaibino naiya soalia komuyu 
lapamo tudoikene baikon komuyu akiyo kopoo sala. 

12 Jadi, mau kai nalapamo yaku tulise do sulatoo, yaku tulise 
bolikon sabab do mianoo mo sala. Bolikon kai sabab domianoo 
mo sakisaa sabab do kasalaanoo. Yaku tulise do sulatoo 
sulano doi Mian Bisa salaano, komuyu susuumuyu sadaliyo 
bulaando kona babasalan kopoo palahatian doi kami. 13 Doiyamo 
kosababpo tobikon konoanggami nasanaang. Sangalaasan dona 
sanaanganoo, kami lobi-lobian koidan sinanaanggon sabab kami 
kitayo Titus nasanaangan konoano; konoano sanaang sabab 
Utus sasaibino. 14 Yaku takainomo lapamo banggal-banggaalkene 
komuyu doi yana. Kinatauwan, komuyu moaki kubaiyo mamaa 
yaku. Sasaibino komo biasa kami bantile doikoo doiya 
bisa. Bunomo koidan oila komo kami banggal-banggaalkene 
kaliangano komuyu doi Titus tokita bisa koidan. 15 Budodoiya 
yana pololokono seange komuyu, sabab yana neneeke bulaando 
Utus sasaibino nayasano moloingiyo kona katuaiyano tukon 
bulaando komuyu potalimaano yana tukon odotiiyo tukon 
anggayo. 16 Yaku sanaang tuuno, sabab komuyu moola inangga 
doi sasaibino kolangge. 


Doy potulungi moluwedoi mian-mian Salani 

8 Utus-utus, kami yase komuyu potoiyo koidan kaliangano 
bulaando kona monondokan ko Mian Bisa doi anggota- 
anggota jemaat doi Makedonia. 2 Yanila lapamo inuji tukon 
susaan-susaan mo motoong. Bai doi susaan-susaanoo lalomo, 
yanila tolongo laba-laba tukon sanaang tuuno konoano 
motulungiyo komian bailong, mau kai doi yaniladoo natal alais 
tuuno. 3 Yaku moola pastikanggene baikon yanila namendebee 
manulut yanila naminoolakon, bai daano komo lobian. Akiyo 
komo bintekene, 4 yanila kabiyo tuuno doi kami kalu momoola 
yanila namalaing momotombonii momebee tulung doi Mian 
Bisa namian doi Yudea. 5 Yanila mebee lobian mododoon doi 
oila komai minoinikon. Yanila tumbe-tumbeno salakanggene 
kobutongo doi Temeneno, doibundu kami koidan, pokokonoi 
tukon Mian Bisa namongiasan. 6 Doiyamo kosababpo kami 

bontiikene tuuno doi Titus - mo tambuune naiya usaha nia - 
sulano yana banggadudulkene naiya usaha nia mo monondok 
doi komuyudoo koidan. 7 Komuyu totoimo doi sasaibino 
kolangge-langge: Komuyu totoimo doi manganggaan lalomo, doi 
bantilano kopandapat, doi motoiyan lalomo, doi bula-bulaa 
kokaliangano kousaha, tukon doi poseang lalomo doi kami. 
Tobikon doiya, monondoko komuyu koidan totingonii doi usaha 
nia lalomo mo monondok. 

8 Yaku aki kubontiikene doiya buno meeng kopalenta. Bai 
tukon motudoikon bulaando kona giatan komian bailong 
natulungiano kotulano, yaku koidan yase toiyo inaando kona 
polongan komu seang. 9 Sabab komuyu toiyo tuuno baikon Yesus 
Klistus nda Temeneno seange tuuno kita. Yana kaasa, bai yana 
kubaiyo kobutongo teali talalais tuuk mukopontingan, sulano 
tukon natalalaisanoo, komuyu teali kaasa. 

10 Manulut daku palaat, kanamo tuuno kalu komuyu 
alapayomo oila komo komuyu atambuune doi taumoo molapa. 
Sabab komuyumo kai komo tumbe-tumbeno mo pikikene 
tukon moatambuune naiya usaha nia. n Nah, budodoiya siokai 
komuyu poampakonggene manulut doi pokamampuan. Siokai 
komuyu kokolokot sulano poalapayo do usahadoo, bunomo 
lakon komuyu loolukonoo momokolokot mosodo doipoo 
atambuunano. 12 Kalu komuyu yase mebee, maka ko Mian Bisa 
naikon talimayo domu bineekonoo moluwedoi oila komo daano 
doikoo, bolikon aki alaskanggene doi oila komo akiyo doikoo. 

13-NYaku bisa tuuno aki kumakisuutiyo mobebaskanggene ko- 
mian bailong doi tanggung jawab, tukon mokotoongiyo komuyu. 
Bai komuyu nia budodoo daano mosukup kopoo langge, maka 
takainomo komuyu posukupiyo yanila nakakulangan. Kalu kai 
komuyu kakulangano, tukon yanila daanomo doi nasukupan, 
maka nasodo yanila bantuwo komuyu. Tukon kalu buno doiya 
kolua-luano singgat-singgat lineleani. 15 Doi Kitab Moliyous 
lalomo totulis, 

“Mian mo badaang kona buat, 
aki nalobian, 

tukon mian mo soisik kona buat, 
aki nakakulangan.” 


8:15: Tob. 16:18 

Titus tukon tula-tulano mo binontokon polaing-laing 

16 Babasal komai kinatauwan doi Mian Bisa sabab yana 
lapamo babayo Titus mopokakana kona mokolokotan tukon 
kami motulungiyo komuyu! 17 Sabab Titus aki natolongo yase 
daanokene komai kakabi, bai mau yana kokolokot sulano 
natulungiyo komuyu luwedoi namongiasan susuungo tukon 
yana tataapenemo sulano nalubotiiyo komuyu. 18 Polaing tukon 
yana kami kapatuwo komeeng koutus koidan mo inangga 
doi sasaibino kojemaat sabab kona limang babilitakene ko 
Bilita Monondok moluwedoi Mian Bisa. 19 Tukon sangalaasan 
doiya, mianoo mobinantil lapamo ililik koidan tukon jemaat- 
jemaat tantukanggenemo sulano napolainggene kami doi mai 
ampakonan. Sabab kami kubaiyo komai ampakonan sulano mai 
pelenggene do potulungidoo, sulano ko Temeneno nainakabasal 
tukon sulano komuyu pokitayo baikon kami yase momotulungi. 

20 Kami badagai tutuuno sulano naakiyo komian mo asalakene 
kami doi halloo mai polongganano do potulungidoo mo babasal. 
21 Kami yase bajalanggon tukon moloyos bolikon tolongo doi 
Temeneno salaano, bai mau doi banggapi salaano koidan. 

22 Polaing-laing tukon Titus maka doi utusoo mobinantil, 
kami koidan kapatuwo komeeng koutus bailong. Kami lapamo 
ujio yana moimoiya luunggon tukon tokita yana sidutu yase 
motulungi. Tukon budodoiya, yana pololokono yase tulungiyo 
komuyu sabab yana oduduke kona moinian mo babasal doikoo. 
23 Kaliangano Titus, yana daano tulanggu, mo balimang tukon 
yaku motulungiyo komuyu. Tukon kaliangano doi utusoo molua, 
mo ampakon polaing yana, yaniladoo mian badaang jemaat- 
jemaat mo bintekene tukon teali binanggaakon doi Klistus. 
24 Kami moinikene komuyu pookitakene kopoo seang doi yanila 
sulano sasaibino kojemaat toiyo baikon komuyu seseange yanila 
tukon oila komo kami banggaalkene kaliangano komuyu doiya 
bisa tuuno. 

Potombonii motuuk doi tulanggita Salani miano 

9 Kona bisaan akimo napalaluu koidan yaku mobatulis doi 
komuyu kaliangano potulungidoo mo kinapatu doi Mian 
Bisa namian doi Yudea. 2 Yaku toiyo komuyu yase motulungi, 


8:21: And. 3:4 

tukon yaku tausono banggaalkene komuyu doi mian badaang 
doi Makedonia. Yaku bantile doi yanila, baikon salataamo 
doi taumoo mo lapa utus-utus doi Akhaya lapamo basadia 
mebee tulungan. Tukon mumokolokotan lapamo okitakene 
kosoobos mobabasal mokolokotan doi yaniladoo. 3 Budodoiya 
yaku binteke Titus tukon do utusoo molua doikoo sulano 
oila komo kami banggal-banggaalkene kaliangano komuyu naaki 
nabaino buno moakiyo kona kanaan. Jadi, komuyu siokai 
pobatotobomo, sabab yaku bantile doi yanila baikon komuyu 
lapamo sadiayo doiya. 4 Yaku balo sasaakiyo kalu-kalu daano 
komian badaang doi Makedonia mo malaing polaing-laing yaku 
doiya kosinggatoo daku lubatan doi komuyu. Tukon kalu 
yanila laate baikon komuyu akiyoon pobasadia, wah, babasal 
komai mammaawan naikon, sabab lapamo bantile baikon kami 
anggayo tuuno ikoo! Tukon komuyu kai naikon mammaa 
koidan. 5 Doiyamo kosababpo yaku lasayo palaluu bintekene 
yaniladoo doikoo loolukon sulano naatule do potulungidoo 
komuyu molapamo teenggene. Yaku kubaiyo doiya sulano kalu 
yaku lubat, dopoo potulungidoo lapamo tasadia. Tukon nabuno 
doiya, totingonii baikon domu potulungidoo doiya bineekon 
tukon noa sanaang, tukon bolikon pinakisaa. 

6 Poneneeke! Mian mo motipason kalibuang kidik-kidik 
naikon malaat hasilo mo soisik koidan. Bai komian mo 
masabukon kalibuang mobada-badaang naikon malaat hasilo 
mo badaang koidan. 7 Memeeng komian siokai namebee tukon 
sanaang konoano. Inai namebee tukon bata-bata kai tapakisaa, 
sabab ko Mian Bisa mamaasikene komian mo mebee tukon 
sanaang konoano. 8 Mian Bisa belkuasa momebee balakaat doi 
komuyu mo badaang tuuno, sulano komuyu sidutu malaat 
oila komo komuyu palaluuwo; tutuu komuyu naikon lobian 
kopo kubaiyano komonondokan tukon baamalan. 9 Doi Kitab 
Moliyous lalomo totulis buno naiya kaliangano ko Mian Bisa, 

“Yana sabu-sabukene doi mian motalalais; 
kona monondokan konoano sidutu-posidutukon.” 

10 Mian Bisa komo sadiayo kokalibuang doi mian momasabukon 
tukon kinaan motuuk doi kita. Yana koidan naikon mosadiayo 
tukon mokadaange oila komo komuyu mo tipase, sulano 
konoamu namonondokan tosuungi koidan. u Tukon buno doiya 


9 : 9 : Saad. 112:9 9 : 10 : Yes. 55:10 

komuyu naikon inosukupi doi sasaibino kolangge tobikon 
komuyu sidutu moola mebee tukon noa sanaang. Tukon 
domu bine-bineekonoo kami mo ebe-ebese, kubaiyo badaang 
komian mobakinatauwan doi Mian Bisa. ,2 Sabab kokubai nia 
momonondok komuyu mo kubaiyo bolikon tolongo naikon 
osukupiyo ko Mian Bisa namian nakakulangan, bai koidan 
naikon tealikene badaang komian mobakinatauwan doi Mian 
Bisa. l3 Tukon dopoo batulungianoo komuyu mookitakene, 
badaang ko Salani miano doi Yudea naikon monggaale ko Mian 
Bisa sabab yanila kitayo komu mololean doi Bilita Monondok 
kaliangano Klistus doi komuyudoo molainge. Koidan, yanila 
nggaale ko Mian Bisa, sabab komuyu monondok konoamuyu 
tuuk moebe-ebese doi yanila tukon doi sasaibino komian bailong 
oila komo daano doikoo. l4 Maka yanila sambeanggene komuyu 
tukon palasaan poseangan sabab ko Mian Bisa monondok 
konoano tuuno doikoo. l5 Siokai kita nda basyukuul doi Mian 
Bisa sabab kona bineekonoo mo bolikon langge. 


Paulus palataanggene kona meleleanian 

1 O Budodoiya yaku, Paulus, yase sumbetene komeeng 
1U kolangge doikoo. Yaku nia, manulut mian nabantilano, 
mantalamuyuk kalu posasalaan tukon komuyu, bai balani 
kalu pokododoonggon. Nah, sabab namantalamuyukan tukon 
namonondokan Klistus noano, 2 yaku kabiyo tutuuno inai 
pokubaiyo yaku teali balani doi komuyu kalu naikon yaku 
lubat. Sabab daku niat tuuk mongkubai tindakan mokalaas doi 
mian-mian mo bantile baikon kami balimang tukon makisuut- 
makisuut dunia koona. 3 Kami takainomo daano motubo 
doi dunia lalomo, bai kami aki nabalajuang kona tuduan 
motolongo dunia koona. 4 Komai sinapan-sinapan pinake doi mai 
palajuanganoo lalomo bolikon kai sinapan doi dunia lalomo, 
bai sinapan-sinapan moluwedoi Mian Bisa mo balakuasa. Tukon 
sinapan-sinapanoo kami manase kopalataanan-palataanan; kami 
aline koponggeelekiyan, 5 tukon kami duduwo kobenteng- 
benteng mobinanggaakon tukon inokokondong sulano nalawane 
komotoiyan kaliangano doi Mian Bisa. Kami lungguiyo ko 
mian-mian napikilan tukon tealikene yanila mangangga doi 
Klistus. 6 Tukon kalu komuyu loingiyomo tutuuno, kami basadia 

moukume sasaibino komian mo aki nataat. 

7 Siokai komuyu posadaliyo kondodoong nakanaan. Kalu 
memeeng komian mangangga baikon yana Klistus nalangge, 
siokai yana ingotiikene kobutongo susuungo tukon sadaliyo 
baikon kami koidan Klistus nalangge pokakana yana. 8 Yaku aki 
kumammaa kalu lobian badaang daku banggal-banggaalkanano 
kakuasaanoo mo lapamo Temeneno beekene doi kami, sabab 
kakuasaanoo bineekon doi kami sulano mai bangune komuyu, 
bolikon kai sulano nai lubang. 9 Yaku aki kuyase komuyu 
poaanggene yaku tolongo ododiiyo komuyu tukon daku sulat- 
sulatoo. 10 Mian bantile, “Paulus nasulat-sulatoo togaas tukon 
taangga, bai kalu yana susuungo daanomo doi kita nia, 
kona pombawaan mantalamuyuk tukon bantilan-bantilan akiyo 
koalatino!” 11 Siokai komian mo buno doiya sadaliyo baikon kalu 
kami daano doi komuyudoo, komai kokubai tontong buno oila 
komai tinulis doi sulat-sulatoo lalomo. 

12 Takainomo aki mai balani mopokakanakene kabai moabese 
kobutonggami pokakana komian mo aanggene kobutongo 
tatandak. Bukan maen yanila nabodoan! Yanila mongkubai 
ukulan susuungo tukon palesayo kobutongo susuungo tukon 
ukulanoo. 13 Kami aki mai buno doiya. Kalu kami banggal- 
banggaal, aki mai lupaiyo kobatas. Kami dungol doi batas- 
batas lipu balimangan lalomo Mian Bisa mo lapamo tantukene 
doi kami. Tukon komuyu tongusokon doi lipudoo lalomo. 
14 Jadi salataa kami lubotiiyo komuyu tukon babayo ko Bilita 
Monondok kaliangano Klistus doikoo, kami bisa-bisa aki mai 
kalual doi batas-batasoo lipu mai balimangan. 15 Aki mai 
nggaale kobutonggami doi mian bailong nalimang mo daano 
doi batasoo tonggulungo Mian Bisa mo tantukenemo tuuk doi 
kami. Kobalino kami tataap doi batas-batasoo lalomo Mian Bisa 
mo tantukanggenemo Umk doi kami tukon moinikene baikon 
komuyu pololokon mangangga doi Klistus, sulano kami moola 
kubaiyo kolimang mo lobian kona babasalan doi komuyudoo. 
16 Tukon bunomo doiya kami moolamo babilitakene koidan do 
Bilita Monondok doi lipu-lipu bailong mau naaki mai binggat- 
binggate kobutonggami doi limang mo lapamo linakukon doi 
lipu mian bailong nameleleanian. 

17 Doi Kitab Moliyous lalomo totulis, “Mian mo yase 
banggaalkene komeeng kolangge, sio nabanggaalkene oila komo 

lapamo Temeneno kubaiyo.” ,8 Sabab komian mo tanggaal 
siokai mian Temeneno mo nggaale, bolikon mian mo nggaale 
kobutongo susuungo. 

Paulus tukon lasul-lasul mokala 

n Popataikanaku yaku kubabunokon mian molongas 
soisik. Moola, kai aki? 2 Yaku peleenggene ikoo, 
pokakana ko Mian Bisa susuungo mopeleenggene ikoo. Komuyu 
pokakana komeeng kopau boine mo daano moliyous yaku mo 
lapamo teenggene sulano nainosowaanggon tukon meeng kona 
langkai, doiyamo Klistus. 3 Bai yaku balo sasaaki komu pikilan 
naikon tagoda sulano naakimo mumolole doi Klistus, pokakana 
Hawa loolukonoo tagoda doi bindadoo napandoiyan. 4 Sabab 
buulangge komuyu tolongo sanaang motalimayo komian mo 
lubat doikoo tukon mongotunggul kaliangano Yesus bailong - 
bolikon Yesus kami mo otunggulikene doikoo. Tukon komuyu 
yase koidan motalimayo koloh tukon “bilita monondok” mo 
posasala tuuno tukon Mian Bisa Na Loh tukon Bilita Monondok 
mo sidutu komuyu talimayo doi kami. 

5 Yaku aki kulasaiyo molobian pende doi “lasul-lasul” mo 
bolikon langge tuuno! 6 Kai yaku aki kupandoi basilingan, bai 
kokaliangano motoiyan, yaku bolikon mian mo bunggu. Doiya 
lapamo kami bukutiikanggene doikoo doi sasaibino kolangge. 

7 Doi tembodoo kubabilitakanano ko Bilita Monondok 
moluwedoi Mian Bisa tuuk doikoo, yaku aki kukubaiyo 
komuyu po ongkosiaku mau nabaino soisik; tukon nabuno 
doiya yaku kubaiyomo kobutonggu teali pependekon. Yaku 
kubaiyo doiya sulano komuyu poinakatandak. Kai doiya meeng 
daku kasalaan doikoo? 8 Doi tembodoo yaku leleaniyo komuyu, 
yaku anggota-anggota jemaat bailong komo ongkosiaku. Moola 
nabinantil baikon yaku olugiyo do anggota-anggotadoo sulano 
namoola yaku tulungiyo komuyu. 9 Kalu doiya kosinggatoo yaku 
kakulangan, yaku aki nabiasa osusayo komeeng komian doi 
komuyudoo. Sasaibino komo yaku palaluuwo utus-utus mo 
lubat doi Makedonia komo sadiakene. Yaku dagaiyo mono- 
monondok sulano yaku aki kukubaiyo susa doi komuyu doi 
oilamo kolangge lalomo, tukon yaku momeenggon dagaiyo doiya 
sulano natataap buno doiya. ,0 Daku tanggaalania aki namoola 


10:17: Yel. 9:24 11:3: Teal. 3:1-5, 13 11:9: Flp. 4:15-18 

inapusanggon mau doi yayaando doi posaapon kolipu doi 
Akhaya, sabab kootunggul Klistus mo bisa daano doi yaku. 
"Bulaando yaku mobantile buno doiya? Kai sabab yaku aki 
kuseange komuyu? Mian Bisa toiyo yaku meseang! 

12 Oilamo komo yaku mo kubaiyo budodoiya naikon bang- 
gadudul yaku kubaiyo sulano “lasul-lasul” loo bailong akiyono 
kona poalasan sulano yanila naakaba-kabasale kobutongo tukon 
bantile baikon yanila balimang pokakana kami. 13 Mian badaang 
mobuno doiya yaniladoo lasul-lasul mokala-kala. Yaniladoo 
polimang-polimang mo obuiyo komian tukon babunokon 
pokakana kolasul-lasul Klistus. 14 Aki nahinelanggon yanila 
nakubai buno doiya, sabab ko Ibiliis susuungo bapialung 
pokakana komalaekat momadialan! 15 Jadi aki nasala koidan 
kalu ko Ibiliis napeleleani bapialung buno peleleani-peleleani 
mo lakukene ko Mian Bisa namongiasan. Kona pupusan 
yanila koidan naikon mantalima pabalos mo pokokonoi tukon 
sasaibino yanila nakokubai. 


Paulus nasakisaawan salaku lasul 

16 Yaku kuwaikene koidan: Inai nadaano komo aanggene 
yaku bonggu. Bai kalu kai komuyu aanggene yaku buno 
doiya, po pataikene yaku mo bonggunia kubanggaal koidan 
soisik. 17 Tuundu naiya yaku bantile daku banggaalan, bai 
bolikon Temeneno komo sumboliiyo yaku mobantile doiya. 
Doi hallia bisa-bisa yaku mobasalita buno mian mobonggu. 
18 Takainomo badaang komian mo banggaalkene kolangge-langge 
mopinandoikon doi dunia, jadi yaku yase mobanggal-banggaal 
koidan. 19 Komuyu tukon noa sanaang sabal doi mian mo 
bonggu, sabab komuyu lasaiyo kobutongmuyu bunokai pandoi! 

20 Komuyu tongo pataikene kalu daano komian mokubaiyo 
ata komuyu, kabai momangala kauntungan doi komuyu, 
kabai lasayo kobutongo lobian kona tatandakan doi komuyu. 

21 Yaku mammaa moakuiyo baikon kami todudul mantalamuyuk 
mokubaiyo komo buno doiya. 

Bai indee komian bailonggon momoola balani banggaalkene, 
mau yaku bai balanikene koidan! (Yaku basilingan buno 
mian mobonggu). 22 Yanila kai Iblani miano? Mau yaku 
bai Iblani miano. Yanila kai Islael miano? Mau yaku bai 

Islael miano. Abalaham kai natulunan yanila? Mau yaku bai 
bunomo! 23 Yanila kai Klistus napeleleani? Kona tololongolan 
yaku buno kabuso daku akal, bai yaku takainomo peleleani 
mo lobian kona monondokan tukon yanila sasaibinodoo! Yaku 
balimang kakabukuan liise yanila, yaku biasamo inusokon doi 
talungguan lalomo, yaku badaang luunggon kusinakisaa tukon 
kobailonggon adukono yaku mate. 24 Limamo luunggon ko 
Yahudi miano nasakisaayo yaku tukon yanila umbase yaku 
tolu kolono sio luunggon. 25 Tolu luunggon ko Loma miano 
naumbasaku; biasa yaku sinakul tukon batu. Tolumo luunggon 
kutoupiyo kokapal nakoyol doi tobun, tukon idano kutala- 
talanto doi ndalangon tangano lua kolono sangkap kojam 
kolumbito. 26 Badaang luunggon kumongkubai ampakonan mo 
balabahaya: yaku toupiyo kopaisu moeaba, mian mopondikuk, 
silakaan doi Yahudi miano mau mobolikon Yahudi miano, 
silakaan doi kota lalomo, silakaan doi kota tonggulungo, 
silakaan doi tobun tangano, tukon silakaan doi mian-mian 
mo bantile kobutongo montolitusan Salani miano banggokai 
bolikon. 27 Yaku akabuse kobukunggu, tukon balajuang adukon 
mate: kobailong aki kumoolo, aki kukaan, aki kumonginum 
paisu, badaang luunggon kutongokoolo sabab yaku malaal, 
kanakon memel sabab akiyo daku pakean tukon akiyo daku 
bonua dungolan. 28 Sangalaasan doiyadoo sasaibino, sasamba 
kooloyo yaku pikikene sasaibino kojemaat-jemaat nandondoong. 
29 Kalu daano komo mantalamuyuk mau yaku bai talalaing 
mantalamuyuk koidan. Kalu daano komo tuwong doi lalim 
lalomo, konoanggu pololokon susa. 

30 Jadi, kalu yaku sio banggaalkene kolangge meeng, 
maka doiya banggaalkene kolangge-langge mo okitakene daku 
kelemahan. 31 Mian Bisa, Tama moluwedoi Temeneno Yesus toiyo 
baikon yaku aki kubakala-kala. Tanggaal kosambuno sidutu- 
posidutukon. 32 Sambuno yaku daano doi Damsyik, gubelnul mo 
balakuasa idoo doi Tomundo Aletas napamalentaan, sumboliiyo 
kona suludadu modagaiyo do kotadoo tataapono sulano napo 
lakoyo yaku. 33 Bai tukon meeng kobois yaku inilul doi meeng 
kobuang doi betoonoo. Tukon buno doiya yaku moola luput doi 
gubelnuloo limano. 


11 : 23 : Kis.L. 16:23 11 : 24 : Kuai.25:3 11 : 25 : Kis. L. 16:22, 14:19 11 : 26 : Kis. L.9:23, 

Inokitakon moluwedoi Mian Bisa tukon pokita Mian Bisa mo 

beekene doi Paulus 

't ^ Takainomo akiyo kolabano tuuk banggal-banggaalan. 
lif Bai yaku yase koidan mobanggal-banggaalkene kolang- 
ge-langge Mian Bisa mo okitakene doi yaku moluwedoi Mian 
Bisa nainokitakon kai doi kupokita lalomo. 2 Yaku tingoniiyo 
komeeng ko Salani miano doi mo songulo sangkapoo kotaum 
mo lapamo linibakon. doi lipu natatandakan doiyamo doi 
sulugaa. (Yaku aki kutoiyo kai kobutongo bisa-bisa linibakon kai 
doiya tolongo meeng kopokita tolongo - Mian Bisa komo toiyo.) 
3 * 4 Yaku kuwaikene koidan: Yaku toiyo baikon naiya mian nia 
biningkat inusokon doi Fildaus. (Yaku aki kutoiyo kai kobutongo 
bisa-bisa mobiningkat kai doiya tolongo meeng daku pokita 
- tolongo Mian Bisa komo toiyo.) Indaa do mianoo lengele 
kolangge-langge mo aki namoola banggapi nabantile tukon 
koidan aki naminoolakon doi banggapi nabantile. 5 Kaliangano 
doi mianoo doiya komo yaku yase banggaalkene, bolikon kai 
doi butonggu susuunggu. Kokaliangano kobutonggu susuunggu, 
tolongo langge-langge mo okitakene daku kelemahan, doiyamo 
daku iniyas mobanggaalkene. 6 Kalu ande-andeno yaku koidan 
yase mobanggaalkene kolangge meeng, yaku aki kuyase moteali 
buno mian mo bongakon mokala-kala; yaku naikon bantile 
komo kana. Bai yaku dagaiyo kobutonggu, sulano naakiyo 
komian mo aanggene yaku susuungiyomo daku bantilano oilamo 
kolangge mo lapamo yaku kitayo kai yana mo lapamo lengele 
yakudoo mobantile. 

7 Bai sulano naaki kutodudul banggal-banggaal sabab daku 
pokitadoo mo bolikon langge kona bisa-bisaan, yaku bineekon 
komeeng kolangge mobuno meeng kopanakit doi butonggu mo 
buno meeng ko Ibiliis naloloon. Do panakitoo mobineekon 
sulano nanale yaku sulano yaku naaki kuteali banggal-banggaal. 
8 Tolu luunggon kusambeang doi Temeneno sulano do panakitoo 
natoliat doi yaku. 9 Bai ko Temeneno timbiliyo, “Yaku seange 
ikoo tukon doiya sukupo doikoo; sabab daku kuasa tokita 
tuuno kalu ikoo daano doi ndondoong molemah.” Doiyamo 
kosababpo yaku sanaang tuuno kalu tolongo yaku banggal- 
banggaalkene daku kelemahan-kelemahan, sabab kalu yaku 
lemaamo, maka doiyamo kosinggatoo daku lasaano ko Klistus 
naloolaingano yaku tukon nabukuanan. 10 Jadi yaku laba tukon 

daku kelemahan-kelemahanoo. Yaku koidan laba sabab yaku 
mangangga doi Klistus maka kubinasalitakon lokis, yaku 
toupiyo kokasulitan, yaku binuluk-buluk tukon yaku toupiyo 
kokasukalan. Sabab kalu yaku lemah, maka doiya koidan 
kotembono yaku malaat bukuanan. 

Paulus molilikene kokaliangano mian badaang doi Kolintus 

n Bisa tuuno yaku mobabunokono mian mobonggu tuuno 
- bai komuyumo kai komo kubaiyo yaku buno doiya. Kona 
bisaan komuyumo komo sio ponggaalaku. Sabab mau kai yaku 
naakiyono koanggano oioila, yaku aki kukala doi “lasul-lasul” 
mo bolikon langge tuuno! 12 Kolangge mominasaingdinggon 
tukon langge-langge mobolikon langge tukon limang-limang 
mo babasal lapamo inokitakon tukon sabal doikoo sulano 
natotingonii baikon yaku meeng kolasul. 13 Doi indee kai 
kolanggeno moaki popinalatikanggon, kalu pinookakanakon 
tukon jemaat-jemaat bailong? Paling-paling tolongo naiya langge 
nia: baikon yaku aki kukubaiyo susa komuyu sulano pookoniiyo 
yaku. Pomaafkanggene yaku doi kasalaanoo doiya! 

14 Naiya budodoo kotolunomo luunggon kubatotobo molubo- 
tiiyo komuyu. Tukon yaku aki kuyase mokubaiyo susa komuyu, 
sabab komo yaku yase tuuno bolikon kai pobuat, bai tolongo 
butomuyu. Sabab bolikon labuk-labuk komo mo umbolii onggos 
motuuk doi tamano-tinano, bai tamano-tinano komo mo umbolii 
onggos motuuk doi nalabuk-labuk. 15 Tobikon doiya, tukon 
sanaang konoanggu yaku yase mokulbankanggene sasaibino daku 
langge tuuk doikoo, mau kai butonggu susuunggu. Kalu buno 
doiya yaku moseange komuyu, oilakai momoola komuyu naaki 
poseangaku? 

16 Nah, komuyu yase baikon yaku aki kubiasa kubaiyo susa 
komuyu. Mau kai nadaano komo bantile yaku nia pandoi; 
baikon yaku momalaat kauntungan doi komuyu sabab daku 
batipuan. 17 Naando minoolakon! Kai luwedoi mian badaang 
yaku mo bintekene doikoodoo yaku biasa malaat kauntungan 
doi komuyudoo? 18 Yaku lapamo sumboliyo Titus molubotiiyo 
komuyu, tukon yaku sumboliyo koidan koutusonggita Salani 
bailonggon mopolaing-laing yana. Oilakai Titus mangala 
kauntungan doi komuyu? Bai kami lua kami balimang tukon 
meeng komakisuut mo pokakana tukon kami ampakonggene 
tukon cala-cala mo pokakana! 

l9 Takainomo komuyu aanggenemo kami salama nia kami 
daano mokakaate mobelayo kobutonggami telhadap doi komu- 
yu? Komuyu sala tuuno! Mian Bisa toiyo baikon sasaibinodoo 
kami mo bantile doiya luwedoi Klistus namongiasan. Tukon 
sasaibino komo kami lakukene doiya sulano nabangune kopoo 
tuboan lohani. 20 Yaku balo sasaaki naikon doi kulubotiiyano 
komuyu, yaku laate komuyu aki nabuno naikon doi yakudoo 
mo moinikene. Inai-inaikene nadaano komo ponggimakon, 
mopoabos noa, momoonas konoano, moutamakene kobutongo 
susuungo, mopobasalitakon doi nakulokisan, pokala-kalaakon, 
banggal-banggaal tukon banggalanggabut. 21 Yaku matakut kalu- 
kalu daku lubatan naikon ko Mian Bisa ekependeyo yaku tukon 
yaku naikon kokiil sabab badaang doi komuyudoo komo daano 
kona lalim doi loolukonoo, moaki natobolii tukon aki natade 
mokubaiyo kokokubai-kokubai mo lokis, manggilit tukon aki 
napantas. 

Poingoti-poingotii napupusan tukon teteba 

1 ^ Naiyamo kotolu luunggono daku lubotiiyano komu- 
yu. Doi Kitab Moliyous lalomo daano mototulis, 
“Memeeng kopalakala sio nadaano kolua kai tolu komian 
mosakisii, maka nasodo palakaladoo sah.” 2 Komian badaang 
doi tempodoo looluk lapamo mongkubai lalim tukon sasaibino 
komian bailong lapamo yaku ingotiikene yanila loolukonoo doi 
tempo koluano luunggon, kulubotiiyano komuyu. Budodoiya, 
samantala yaku pokokodoonggon tukon komuyu, yaku 
ingotiikene koidan baikon kalu yaku lubat koidan, akiyo 
komeeng komian doi yaniladoo motongosodii doi ukuman. 
3 Maka yanila sasaibino malaat bukutii doi komuyudoo mo 
yase baikon Klistus bisa-bisa mobasilingan lolo doi yaku. Kalu 
Klistus mokubai tindakan doi komuyu, yana aki mokubai 
tindakan mantalamuyuk, bai yana okitakene kona kuasa doi 
komuyudoo. 4 Takainomo do tempodoo yana nasinempanggonan, 
yana mantalamuyuk, bai doiya budodoo yana tubo sabab Mian 
Bisa nakuasa. Kami koidan mantalamuyuk doi mai tuboan 
lalomo kami mo pomeenggon tukon Klistus, bai kalu kami 
posasalaan komuyu, kami teali bukuan sabab polaing Klistus 
sabab Mian Bisa nakuasa. 


13 : 1 : Kuai. 17:6, 19:15 

5 Soba komuyu poujio kobutomuyu kai komuyu bisa-bisa 
motubo sabab mangangga doi Klistus! Bisa komuyu sadaliyo 
baikon Klistus daano doi komuyudoo! - posasala kohallo 
kalu komuyu aki pobisa-bisa momangangga. 6 Yaku moinikene 
sulano komuyu posadaliyo baikon komuyu nia bolikon mian 
mo aki namoola taane koujian. 7 Kami sambeang doi Mian 
Bisa sulano yana nayase tulungiyo komuyu sulano naaki 
pomongkubai sala. Bolikon kai sulano tudoikene baikon kami 
nia takainomo pandoi moalapayo komai limang, bai sulano 
komuyu pokubaiyo oila ko Mian Bisa nainiyas - mau kona 
tokitaan kami tulungiyo, bai aki nabula-bulaa! 8 Sabab kami 
aki namoola mongkubai m^eng kolangge mo posasala tukon 
mo bisa; kami sio loloiyo komo bisa. 9 Kami sanaang kalu 
kami mantalamuyuk, tukon komuyu bukuan. Kami sambeang 
koidan sulano komuyu poteali talakana. 10 Doiyamo kosababpo 
yaku motulise nia sulatia tempodoo yaku akiyoon kulubat doi 
komuyudoo. Tukon buno doiya, kalu yaku lubat naikon, mau 
naakimo natodudul yaku mokubai tindakan tuuno doikoo tukon 
gunakanggene ko Temeneno nakuasa mo beekene doi yaku. 
Kakuasaanoo mobineekon doi yaku sulano kindendeke komuyu, 
bolikon sulano nakulokisanggene. 

11 Kona pupusan, Utus-utus, siokai komuyu polaba-laba, 
tukon kakaate poteali talakana. Potalimayo daku otunggul 
sasaibino. Siokai komuyu po pomeenggon noa tukon potubo 
pokokindokon. Mian Bisa Mobabasal Konamaasi tukon do 
podamedoo naikon nalolainge komuyu. 

l2 Poposeang meeng tukon bailong salaku poseangan mondou- 
tusan doi Salani. 

Sasaibino ko Mian Bisa namian makapatu teteba doi komuyu. 
l3 Temeneno Yesus Klistus balakaatiyo komuyu, ko Mian Bisa 
mamaasikene komuyu, tukon ko Mian Bisa Na Loh lolainge 
komuyu sasaibino! 


Komai holomat, 
Paulus 



PAULUS NASULAT DOI 
JEM A AT -JEM A AT GALATIA 

PANGANTOKON 

Salataa Bilita Monondok doi Yesus nainatambuunan kosalitano 
tukon tinalima doi mian badaang mobolikon Yahudi , sumbut 
kopasadai oilakai kalu teali meeng ko Salani miano sio 
naloirtgiyo koatulan agama Yahudi. Paulus lolukenggene baikon 
do langgedoo aki napalaluu - baikon kona tutuuan tongo meeng 
kodasal mo monondok motuuk doi Salani miano natuboan 
doiyamo maanggaan doi Klistus. Tukon do manganggaanoo 
kobanggapi napotaamian tukon Mian Bisa teali monondok 
koidan. Bai badaang komian mo tumba-tumbake Paulus lubat 
doi jemaat Galatia , doiyamo meeng koplovinsi Loma doi Asia 
Pauno. Yanila napalaat baikon sulano nda pokindokon tukon 
Mian Bisa , komian sio naloingiyo koagama Yahudi atulano. 

Paulus nasulat doi jemaat-jemaat Galatia nia tinulis tuuk 
tulungiyo komian badaang mo lapamo sala kona loloon sabab 
do otunggul-otungguloo mosala, sulano yanila abali loingiyo 
doi otungguloo mo kana. Paulus atambuune tukon bantile 
baikon yana sio nasinumbuikon lasul Yesus Klistus. Tukon tegas 
Paulus bantile baikon dona inuanganoo moteali lasul luwedoi 
Mian Bisa, bolikon doi banggapi. Koidan baikon kona limang 
naotuukano tuuno doi mian mobolikon Yahudi (1:2). Lapa 
doiya Paulus popitoikene kona mongiasan baikon kopotaamian 
kobanggapi tukon Mian Bisa teali monondok koidan tongo 
mololoi manganggaan doi Mian Bisa (3-4). Doi pasal-pasal 
napupusan naiya buku nia (5-6), Paulus otudoikene baikon 
koposeangan mo sumbot doi Salani miano butongo sabab yana 
mangangga doi Klistus, tobikon kalu bunomo doiya tealikenemo 
do mianoo kubaiyo kokokubai-kokubai Salani. 

Antoko 

Pololukoni 1:1-10 
Paulus nahaak buno lasul 1:11-2:21 
Bilita Monondok kaliangano doi Mian Bisa 
namaasi 3:1-4:31 
Natongosodiyan tukon Salani miano 
nakawajiban 5:1-6:10 
Potutupo 6:11-18 


1 l ‘ 3 Utus-utus jemaat-jemaat doi lipu Galatia, Yaku, Paulus, 
tukon sasaibino utus Salani mo polaing yaku, moini 
kinatauwan Mian Bisa Tamanggita tukon Temeneno Yesus 
Klistus beena balakaat tukon namonondokan doikoo. 

Yaku teali lasul bolikon tukon lolo doi banggapi kabai 
sabab banggapi komo bingkate, baimo Yesus Klistus tukon 
Mian Bisa Tamanggita mo lapamo otuboiyo yana abali doi 
namatean. “Loloiyo Mian Bisa Tamanggita namongiasan, Klistus 
salakanggene kobutongo teali sosubakon tuuk kita nalalim-lalim, 
sulano kita sinalamaton doi lounukoo mo lokis nia. 5 Nggaale ko 
Mian Bisa sidutu-posidutukon! Amin. 


Meeng-meenggon Bilita Monondok 

6 Yaku helan tongo Utus-utus! Komuyu Mian Bisa uange 
tobikon Klistus namaasi, bai diabudodoo komuyu buno 
mosobit mototonggulunge ko Mian Bisa tukon mololoi 
“bilita monondok” mo bolikon Bilita Monondok mo luwedoi 
Mian Bisa. 7 Kona bisaan akiyo ko “bilita monondok 
bailong”. Tongo daano komian badaang popitoikene doi 
komuyu “bilita monondok” kaliangano Klistus yanila poibalike 
tobikon nanggabute komuyu. g Mian mo babotilanggene “bilita 
monondok” mo sangalaasan doi Bilita Monondok mo lapamo 
kami babotilanggene, sodiiyomo yana Mian Bisa naukume - mau 
kai mianoo kami susuungo kabai malaekat doi sulugaa! 9 Kami 
lapamo bantile loolukon, diabudodoo yaku bantile koidan: Mian 
mo babotilanggene doikoo “bilita monondok” mo sangalaasan 

ko Bilita Monondok mo lapamo komuyu talimayo doi kami, 
mianoo sio Mian Bisa naukume! 

10 Oilano tukon doiya natokitaan yaku kabi-kabi moini 
doi banggapi naakuiyo? Tutuu aki! Yaku tongo moinikene 
pangakuan doi Mian Bisa. Oila yaku daano kakaate mangala noa 
doi banggapi sulano nasinanaanggon doi mian? Kalu yaku daano 
mokubaiyo buno doiya, yaku bolikono Klistus naata. 


Bulaando Paulus teali lasul 

n Utus-utus sio potoiyo baikon Bilita Monondok yaku 
babotilanggenedoo aki naluwe doi banggapi. 12 Yaku aki 
mantalima bilitadoo doi banggapi, tukon akiyo komeeng 
komian mootunggukene doi yaku. Yesus Klistus susuungo komo 
popitoikene Bilita Monondokoo antoko doi yaku. 

13 Tantu komuyu lapamo molongol kaliangano daku tuboan 
looluk buno meeng komian mangangga agama Yahudi. Komuyu 
toiyo bulaando daku balanian kubaiyano Mian Bisa najemaat 
tukon bulaando daku motikasan kakaate momanase. 14 Doi 
mangampakongganan agama Yahudi, yaku lobian nabadaangan 
Yahudi miano mo pokakana tukon yaku. Yaku molole tuuno doi 
langge-langge kaliangano adat tumbunggami. 

,5 Bai sabab Mian Bisa noano namonondokan, yana lilike 
yaku akiyoon kusinuung tukon uange yaku sulano leleaniyo 
yana. 16 Mian Bisa okitakene kona Pau doi yaku sulano Bilita 
Monondok kaliangano na Pau namoola yaku babotilanggene 
doi mian badaang mobolikon Yahudi. Doiya kosinggatoo yaku 
aki kutaus doi meeng komian sulano mangkabi otinau. 17 Yaku 
koidan aki kutaus doi mian badaang doi Yelusalem mo lapamo 
mantailukon doi yaku teali lasul. Bai yaku taus doi lipu Alab, 
maka idoo abali koidan ke Damsyik. 18 Tolu kotaum doibundu 
yaku taus ke Yelusalem sulano potoikon tukon Petulus. Yaku 
dungol tukon yana tongo songulo lima kooloyo kona kalumbit. 
19 Yaku aki kuposuung tukon lasul-lasul bailong, tongo Yakobus, 
Temeneno utuso. 

20 Oila daku tinulis nia bisa. Mian Bisa toiyo baikon yaku aki 
kubakala-kala! 


1 : 13 : Kis.L. 8:3, 22:4-5, 26:9-11 1 : 14 : Kis.L.22:3 1 : 15 - 16 : Kis. L. 9:3-6, 22:6-10, 

26:13-18 1 : 18 : Kis. L. 9:26-30 

21 Lapa doiya yaku taus doi lipu-lipu Silia tukon Kilikia. 
22 Polong naiya kotembono jemaat-jemaat Salani doi Yudea 
daano komo akiyoon natingoniiyo yaku secala banggadudul. 
23 Yanila tolongo molongol mian mobantile, “Mian mo looluk 
lokis-lokise kami, diabudodoo babotilanggene manganggaan 
molooluk yase nainakiyonggon.” 24 Maka yanila nggaale ko Mian 
Bisa sabab yaku. 

Paulus tukon lasul-lasul bailong 

2 Songulo sangkap kotaum doibundu, yaku abali ke 
Yelusalem polaing Balanabas, tukon babayo Titus koidan. 
2 Yaku taus ke Yelusalem sabab Mian Bisa lapamo nyatakanggene 
doi yaku baikon sio kutaus. Tukon doi meeng kopososuungan 
lalomo motongo tukon katua-katua imbali yaku talakanggene 
Bilita Monondok yaku mo babotilanggene doi mian badaang 
mobolikon Yahudi. Sabab yaku aki kuyase daku kakaatean 
looluk, mau diabudodoo natongo palasuma. 3 Titus mo lainge 
yaku, daano meeng ko Yunani miano, bai yana aki napinakisaa 
mololoi atulan sunat, 4 mau kai daano komian badaang mo 
desaake langgedoo. Yanila daano mian badaang mo popilaing 
doi golongan lalomo tukon babunokon buno utus. Yanila usok 
tukon aki nabiyok-biyok tuuk mapalesa tongosobiian mo daano 
doi kita sabab kita pomeenggon tukon Yesus Klistus. Yanila 
yase abalinggene kita doi nandondoong tumbeno buno ata, 5 bai 
kami aki namenyelaa mau nasoisik doi yanila, sabab kami yase 
mototooliyo sulano Bilita Monondokoo tataap monondok tuuk 
komuyu. 

6 Mau nabuno doiya, aki nadaano kolangge-langge boolu mo 
kinabi doi yaku doi mian badaang mo inaanggon inodotii - buno 
yaku akiyo kona posasalaan kalu yanila moinodotii kabai aki, 
sabab Mian Bisa aki nalilike koduduso. 7 Kona kabalikan, mian 
badaang mo inanggap inodotiidoo mangakukene baikon Mian 
Bisa lapamo bintekene yaku babotilanggene Bilita Monondok doi 
mian bolikon Yahudi, pokakana buno yana lapamo bintekene 
Petulus sulano babotilanggene Bilita Monondokoo doi Yahudi 
miano. 8 Sabab Mian Bisa mo beekene doi Petulus kona 
kamampuan sulano teali lasul Yahudi miano, beekene koidan 
doi yaku kamampuan teali lasul mian mobolikon Yahudi. 


2:1: Kis. L. 11:30, 15:2 2:6: Kuai. 10:17 

9 Yakobus, Petulus tukon Yohanes, mo tokita teali katua-katua 
jemaat, mangakukene baikon Mian Bisa lapamo beekene doi 
yaku limang kusus nia. Maka yanila pokanggi lima tukon 
Balanabas tukon yaku buno tanda posobatan. Maka yanila 
tukon kami loingiyo baikon kami naikon balimang doi antala 
bangsa-bangsa mo bolikon Yahudi tukon doi antala Yahudi 
miano. 10 Kome-komeengo yanila nakakabi doiyamo sulano 
kami palahatikanggene komian motalalais. Tukon yaku sanaang 
mokubaiyo langgedoo. 


Paulus anuukene Petulus doi Antiokhia 

H Singgatoo Petulus lubat ke Antiokhia, yaku tantange yana 
tala-talaangan, sabab kona tindakan sala. I2 Tumbe-tumbeno 
yana osulang kaan polaing-laing tukon utus-utus mo bolikon 
Yahudi. Bai Yakobus namian badaang binontokon polongo, 
yana dedeenggenemo kobutongo doi utus-utus mobolikon 
Yahudi tukon aki nayase koidan kaan tukon yanila, sabab 
matakutene mian badaang mo yase sulano sasaibino komian 
nasinunat. 13 Utus-utus Yahudi bailong koidan babunokon 
Petulus mobakokolii, tobikon Balanabas nalobian babunokon 
yanila. 14 Buno doiya yaku kitayo baikon yanila akiyo kosikap 
pokonoi tukon natalakanaan Bilita Monondokoo, yaku bantil 
doi Petulus doi mianoo sasaibino salaano mo daano idoo, “Kalu 
Utus buno Yahudi miano lapamo tubo buno mian bolikon 
Yahudi, bulaando Utus diabudodoo yase pakisaayo komian 
badaang bailong tubo buno Yahudi miano?” 


Yahudi miano tukon bolikon Yahudi sinalamaton sabab 

mangangga doi Klistus 

15 Bisa mololoi nasinuungan, kami daano Yahudi miano 
tukon bolikon “mian mobolikon Yahudi mo baladosa”. ,6 Mau 
nabuno doiya kami toiyo baikon mian abali pokindok tukon 
Mian Bisa tongo sabab manganggaan doi Yesus Klistus, 
tukon bolikon sabab mangampakonggon ukum agama. Kami 
susuungo mangangga doi Yesus Klistus, sulano kami pokindok 
tukon Mian Bisa mololoi kami namanganggaanoo, bolikon 
sabab kami mangampakonggon ukum agama. Sabab tukon 
mangampakonggon ukum agama aki nameeng komian moola 

abali pokindok tukon Mian Bisa. ,7 Kami kakaate abali pokindok 
tukon Mian Bisa mololoi tuboan pomeenggon tukon Klistus. 
Bai kalu lapamo kubaiyo komo buno doiya, tokita kami 
daano, “mian badaang mobaladosa” koidan buno mian badaang 
bolikon Yahudi, oilamo nia koalatino baikon Klistus mo 
tealikene kami baladosa? Tantu aki! 18 Kalu yaku tambuun abali 
otuboiyo kodasal ukum agama mo lapamo yaku manase, maka 
yaku tudoikene baikon yaku lapamo teali palanggal ukum. 19 Bai 
yaku lapamo mate tongo ukum agama - inakate kabai ukumoo 
susuungo - sulano yaku malaat tuboan tuuk Mian Bisa. Yaku 
lapamo sinempanggon polaing Klistus. 20 Diabudodoo bolikon 
koidan yaku mo tubo, bai Klistus mo tubo doi butonggu 
lalomo. Tuboan nia yaku pikikene diabudodoo daano tuboan 
manganggaan doi Mian Bisa Napau mo seseange yaku tukon mo 
lapamo sosubakene kobutongo tuuk yaku. 21 Yaku aki kupandang 
enteng ko Mian Bisa namaasi. Kalu mian napotaamian tukon 
Mian Bisa teali abali monondok sabab ambakonggene koukum 
agama, doo koalatino Klistus namatean akiyo kona totuuk! 

Ukum agama kabai manganggaan doi Klistus 

3 Utus-utus Galatia miano! Komuyu bisamo molongas! 

Kabai komuyu lapamo kanakon budukan indee? Klistus 
namatean sinempang lapamo yaku talakanggene tukon tontong 
doikoo! 2 Soba pobotiikanaku meeng nalangge nia: Oila komuyu 
lapamo mantalima Mian Bisa Na Loh sabab ampakonggene 
koukum agama, kabai sabab komuyu molongol Bilita Monondok 
doi Mian Bisa tukon mangangga doi Klistus? 3 Bulaando komuyu 
buno longas! Komuyu lapamo atambuune kotuboan boolu tukon 
Mian Bisa Na Loh, bulaando diabudodoo komuyu yase molaate 
kona monondokan tukon mubukuanan susuumu? 4 Palasuma 
kai sasaibino mo lapamo komuyu motoupiyodoo? Bulaando 
kai mopalasuma! 5 Mian Bisa beekene kona Loh doikoo tukon 
kubaiyo komo minasaingdinggon-minasaingdinggon doi antala 
komuyu. Oilamo Mian Bisa kubaiyo koiya sabab komuyu 
ampakonggene koukum agama kabai sabab komuyu molongol 
Bilita Monondokoo tukon mangangga doi Klistus? 

6 Doiya pokakana buno mo totulis doi Kitab Moliyous lalomo 
kaliangano Abalaham - buno naiya, “Abalaham mangangga doi 

2 : 16 : Saad. 143:2, Lm. 3:20, 22 

Mian Bisa, tukon sabab namanganggaanoo yana Mian Bisa 
talimayo buno mian mo sanaanggene ko Mian Bisa noano.” 
7 Jadi tobikon doiya komuyu sadaliyo baikon mian mo bisa-bisa 
Abalaham nakatulunan daano mian mo mangangga doi Mian 
Bisa. 8 Kitab Moliyous tumbe-tumbeno lapamo kitayo baikon 
Mian Bisa daanokene mian badaang mobolikon Yahudi abali 
pokindok tukon Mian Bisa, kalu yanila mangangga doi yana. 
Bilita Monondokoo loolukonoo pinopitoikon doi Abalaham 
naiya dandi nia lalomo, “Lolo doikoo, Mian Bisa naikon 
balakaatiyo sasaibino kobanggapi nai dunia nia bungguno.” 
9 Abalaham anggayo, maka yana binalakaati. Bunomo koidan 
sasaibino komian mo mangangga, naikon binalakaati polaing- 
laing Abalaham. 

10 Mian badaang mo moini doi ukum agama, sasaibino tubo 
kinutuk, sabab doi Kitab Moliyous totulis, “Mian mo aki 
namolole ampakonggene sasaibino komo totulis doi Buku Ukum 
Agama lalomo, Mian Bisa kutuke!” n Akiyo meeng komian 
mo pokindok tukon Mian Bisa sabab mangambakonggon ukum 
agama. Langgedoo lapamo inokitakon doi Kitab Moliyous 
lalomo, “Tongo mian mo mangangga doi Mian Bisa tobikon 
kona potaamian tukon Mian Bisa abali teali monondok, naikon 
tubo!” 12 Bai ukum agama aki nabeldasal manganggaan. Doi 
Kitab Moliyous lalomo totulis baikon mian mo ampakonggene 
koukum agama, naikon tubo sabab ukumoo. 

13 Bai Klistus sobiiyo kita doi ukum agama nakutuk. Yana 
kubaiyo tukon sodiikene kobutongo nakinutuk sabab kita. Sabab 
doi Kitab Moliyous lalomo totulis, “Kinutuk komian mo mate 
motinude doi kayung batango.” 14 Klistus kubaiyo doiya sulano 
balakaat mo Mian Bisa tetebaikene doi Abalaham bineekon 
koidan doi mian badaang mobolikon Yahudi. Tukon buno 
doiya kita mo mangangga doi Mian Bisa, mantalima Loh mo 
tinetebaikon doi Mian Bisadoo. 


Ukum agama kabai Mian Bisa nateteba 

15 Utus-utus! Namonondokan yaku mangala sontoh doi panga- 
laman samba kooloyo. Kalu mian mokubaiyo meeng poboiyan 


3:6: Teal. 15:6, Lm. 4:3 3:7: Lm.4:16 3:8: Teal. 12:3 3:10: Kuai. 27:26 

teteba tukon tetebadoo lapamo sinatudui, maka akiyo komeeng 
komian momoola akiyenggene paladandianoo, kabai suungiyo 
lobo meeng doi yana. 16 Mian Bisa napaladandian-paladandian 
kinubai luwedoi Mian Bisa tuuk doi Abalaham tukon tuuk 
mian batulunanggene Abalaham. Doi Kitab Moliyous lalomo 
aki natotulis “tukon tuuk doi mian badaang mobatulunanggene 
Abalaham”, koalatino badaang komian. Komo totulis idoo 
daano “tukon tuuk mian mobatulunanggene ikoo”, koalatino 
tongo meeng komian, doiyamo Klistus. 17 Komo kabi yaku 
bantile dimbaa doiyamo naiya: Mian Bisa napaladandian lapamo 
kinubai tukon sinatuduimo. Ukum agama mo bineekon 430 
kotaum doibundu aki namoola inakiyonggon palasatuduan tukon 
nainapusan Mian Bisa napaladandianoo. 18 Sabab kalu Mian Bisa 
nabineekon tokooton doi ukum agama, maka doiya bolikon 
paladandian mo bineekon. Tobikon sabab Mian Bisa lapamo 
dondiikene doi Abalaham, maka Mian Bisa beekene doi yana. 

19 Kalu buno doiya, tuuk oila ukum agama mobineekon? 
Potimbilino doiyamo baikon ukumoo sinuungikon tuuk tudoike- 
ne kobanggapi napalanggalan. Ukum agamadoo inapakonggon 
tongo polong nalubatan meeng komian mobatulunanggene 
Abalaham mo sinombuikon doi Mian Bisa napaladandian 
doi Abalaham. Ukum agamadoo malaekat-malaekat komo 
pelenggene tukon mololo doi meeng kobanggapi. 20 Jadi, sio 
nadaano lua kotambuuno komian, sodo palaluu meeng komian 
pangantala. Bai Mian Bisa aki napalaluu pangantala, sabab yana 
susuungo tindokiiyo. 


Ukum agama napelanan 

21 Oila doiya koalatino baikon ukum agama posasala 
tukon Mian Bisa nateteba? Tantu aki! Sabab kalu ukum 
agama bineekon tuuk mobeekon tuboan doi banggapi, maka 
kobanggapi moola pokindok tukon Mian Bisa mololoi ukum 
agama. 22 Bai doi Kitab Moliyous lalomo totulis baikon sasaibino 
kobanggapi daanomo doi lalim nakuasa. Tobikon doiya, mo 
bineekon tinetebaikono kona dasal mangangga doi Yesus Klistus 
bineekon doi yanila mo mangangga. 

23 Akiyoon nalaate kotembono tuuk mangangga doi Klistus, 

kita dinagai tuuno doi ukum agama; kita buno kinulung 
polong manganggaanoo inokitakonggon. 24 Tukon buno doiya, 
ukum agama teali buno padagai kita, polong Klistus lubat 
tuuk abali pokindokikene monondok tukon Mian Bisa sabab 
kita mangangga doi Klistus. 25 Diabudodoo, sabab laatemo 
kotembono banggapi moola mangangga doi Klistus, maka kita 
akimo koidan dinagai ukum agama. 

26 Sabab komuyu mangangga doi Klistus Yesus, maka komuyu 
pomeenggon tukon yana; tukon tobikon doiya komuyu teali 
Mian Bisa napau-pau. 27 Komuyu sasaibino lapamo sinau paisu 
salani sabab Klistus sambuno, jadi komuyu lapamo mantalima 
doi butomuyu Klistus susuungo nandondoong. 28 Naiya langge 
nia akimo kai dinaanokon koposasalaan antala Yahudi miano 
tukon mian mobolikon Yahudi, antala ata tukon mian mobebas, 
antala mala-malane tukon boine. Utus sasaibino meeng sabab 
Klistus Yesus. 29 Kalu komuyu Klistus koona, maka komuyu 
daano batulunanggene Abalaham. Tukon komuyu naikon 
mantalima oila ko Mian Bisa natinetebaikon. 

4 1 ' 2 Bai palaluu yaku tegaskanggene: namalumbitan meeng 
komian pangalus daano mongula, ano komian mo dagaiyo 
tukon uluse kona kopontingan-kopontingan polong yana laate 
kotamano natantukanano koumul. Yana binunokon pokakana 
buno meeng koata, mau kai kona kanaan yana kotumbuno 
doi sasaibino do buatoo. 3 Bunomo koidan tukon kita: Daano 
malumbit akiyoon natobos, kita kinubai ata doi loh-loh mo 
kuasaiyo nadunia nia. 4 Bai doi oloyo mo tantu, Mian Bisa 
bintekene kona Pau doi dunia. Napaudoo sinuung doi meeng 
koboine motubo doi ukum agama lalomo nakakuasaan. 5 Tukon 
buno doiya yana sobiiyo komian badaang mo tubo doi bilit 
ukum agama nakakuasaan; sulano kita moola teali Mian Bisa 
napau-pau. 

6 Sabab komuyu daano Mian Bisa napau-pau, Mian Bisa 
sumboliiyo na Pau na Loh usok doi Utus noano lalomo 
tukon doi noanggu, doiyamo Loh monggeleamon, “Tama, ya 
Tamanggu.” Uadi, komuyu bolikono ata, baimo pau. Tukon 
sabab komuyu Mian Bisa napau, maka Mian Bisa naikon 
beekene doikoo sasaibino kona sinadiakon tuuk napau-pau. 


3 : 29 : Lm.4:13 4 : 5 - 7 : Lm. 8:15-17 

Paulus nabalasaakan doi Galatia mian-miano 

8 Looluk komuyu akipo tingoniiyo ko Mian Bisa, doiya ko- 
sababpo komuyu teali ata doi kuasa-kuasa mo pinookakanakon 
buno ilah, bai kona bisaan bolikon Mian Bisa. 9 Bai diabudodoo 
komuyu tingoniiyomo ko Mian Bisa, kabai lobian komo bisa 
koidan, Mian Bisa tingoniiyo komuyu. Nah, bulaando komuyu 
yase abali koidan doi loh-loh dunia nia, mo muyuk tukon 
talalais? Bulaando komuyu yase kinubai ata koidan doi loh- 
lohdoo? 10 Komuyu lamekene kooloyo-oloyo motantu, bituwon- 
bituwon motantu, taum-taum motantu. n Yaku molili, inai-inai 
daku pakadakan motuuk doi komuyu akiyo kona totuuk. 

12 Utus-utus! Yaku kabiyo tukon tutuu sulano komuyu teali 
buno yaku. Sabab yaku koidan lapamo teali buno komuyu. 
Komuyu aki pokubaiyo komeeng kolobo mo sala doi yaku. 
13 Komuyu tantu daano moneneeke oila mo tealikene yaku doi 
tumbeno babilitakene ko Bilita Monondokoo doikoo. Kosababpo 
doiyamo yaku masakit. 14 Doi tembodoo komuyu aki pomisikit 
doi yaku, mau kai butonggu nandondoong buno palasobaan mo 
babasal doikoo. Mala komuyu talimayo yaku buno talimayo 
Mian Bisa namalaekat kabai buno mantalima Klistus Yesus 
susuungo. ,5 Komuyu monondok tuuno doi tembodoo. Bai 
diabudodoo, inaandomo kai do monondokanoo? Yaku toiyo 
baikon doi tembodoo komuyu moloyos motuake komatamu 
susuumuyu tuuk mobeekene doi yaku, kalu koiya moola kinubai. 
16 Oila komuyu diabudodoo lapamo anggape yaku buno musu, 
sabab yaku nyatakanggene komo kana doikoo? 

17 Mian badaang bailongoo tukon kokobukuan tuuno unggo- 
liiyo komuyu, bai yanila namakisuut aki namonondok. Yanila 
tongo yase betele mupotaamian tukon kami, sulano komuyu 
loolainge yanila tukon kakabukuan tuuno. 18 Takainomo mo- 
nondok tukon kokobukuanan doi langge-langge mo monondok, 
asal sidutu buno doiya tukon inai tongo kalu yaku daano 
mopolaing-laing tukon komuyu. 19 Daku pau-pau sinoyang! Yaku 
diabudodoo nia susa koidan sabab komuyu. Yaku susa buno 
meeng koboloki mosakisaa doi tembo namosuungan pau. Yaku 
naikon banggadudul susa, kalu Klistus ndondoongo akiyoon 
natangabos doi butomu! 20 Yaku poloon tuuno daano doi tanga- 
tanga komuyu diabudodoo, sulano yaku moola basilingan 

doikoo tukon lalo bailong, sabab yaku akimo kutoiyo yase 
kubaiyo oila koidan tukon komuyu! 


Hagai tukon Salah buno sontoh 

21 Utus-utus mo yase tubo doi ukum-ukum agama nakakua- 
saan, soba ndongoliiyo yaku! Yaku naikon popitoikene doikoo 
oila komo bisa totulis doi Kitab Ukum Musa lalomo. 22 Idoo 
totulis baikon Abalaham daano kolua komian kona pau: Paudoo 
meeng tinano daano meeng mian ata, tukon paudoo bailong 
tinano daano meeng komian mo bebas. 23 Pau doi boine mo 
teali ata suunge biasa sabab banggapi namongiasan. Bai pau 
doi boine mo bebas, sinuung sabab Mian Bisa tetebaikenemo. 
24 Naiya moola pinake buno andean. Lua komian boinedoo 
daano andean lua koteteba: komeeng kona luwean doi Bunggul 
Sinai - doiyamo Hagai; kona pau-pau sinuung teali ata. 
25 Jadi, Hagai doiyamo Bunggul Sinai, doi lipu Alab. Andean 
yana kota Yelusalem tukon sasaibino kopodungolino diabudodoo 
nia lapamo teali ata. 26 Bai Yelusalem doi sulugaadoo daano 
Yelusalem mo bebas, tukon yanamo kotinanggita. 27 Sabab doi 
Kitab Moliyous lalomo totulis, 

“Labamo ikoo koboine komba, mo aki namosuung! 

Potetedeso tukon pokokuweiso he ikoo mo aki idan 
meneemi malalasan mosuungan! 

Sabab boine nalangkai mo tinggale naikon malaat lobian 
badaang kona pau, 

maka baino doi boine mo tubo tukon nalangkai.” 

28 Utus-utus! Komuyu susuungo daano Mian Bisa napau-pau 
mo sinuung sabab Mian Bisa nateteba; komuyu pokakana buno 
Ishak. 29 Doiya kotembono pau mo sinuung loloiyo kobanggapi 
namongiasan, lokis-lokise kopau nasinuungan sabab Mian Bisa 
Na Loh namongiasan. Bunomo koidan budodoiya. 30 Bai oila 
komo totulis doi Kitab Moliyous lalomo? Idoo totulis buno 
naiya: “Siikayo ata boinedoo polaing napau, sabab pau doi ata 
boinedoo aki naikon teali mian moano kona haak polaing pau 
doi boine mobebasoo.” 31 Jadi, Utus-utus, kita nia mobolikon 
pau-pau doi meeng koata boine; kita daano pau-pau doi boine 
bebas. 


4 : 22 : Teal. 16:15, 21:2 4 : 27 : Yes. 54:1 4 : 29 : Teal. 21:9 4 : 30 : Teal.21:10 

Palataanggene komu bebasan 

5 Kita diabudodoo bebas, sabab Klistus lapamo bebaskang- 
gene kita! Sabab doiya palataanggene komu bebasan, 
tukon inai moyase kinubai ata koidan. 

2 Neneeke, kalu komuyu kabiyo sinunat, doiya koalatino 
Klistus akiyo kona totuuk doikoo. Mobantile naiya daano yaku 
susuunggu, Paulus. 3 Koi koidan yaku mebee poingotii doi 
mian mo kabiyo sinunat, baikon yana sio nalakukene sasaibino 
koukum agama! 4 Kalu komuyu kakaate pokindok tukon Mian 
Bisa mololoi ukum agama, doiya koalatino mupotaamian 
tukon Klistus lapamo botol. Tukon buno doiya komuyu tubo 
bolikon doi lingkungan Mian Bisa namaasi. 5 Bai buno kami, 
kami moinikene baikon tukon Mian Bisa Na Loh natulungano 
tukon naalasan kami namanganggaan doi Klistus, Mian Bisa 
moolakene kami pokindok tukon yana. 6 Sabab kita lapamo 
pomeenggon tukon Klistus Yesus, motuluti kabai aki natulutiyo 
kopalatulan sunat akimo nateali soal koidan. Komo palaluu 
tongo manganggaan doi Klistus, tukon doiya totong doi kita nda 
seangano komian bailong. 

7 Looluk komuyu baladuang tukon monondok! Diabudodoo 
bulaa komuyu moakimo pomolole koidan doi Mian Bisa 
namongiasan? Indee komo lapamo oluuliyo komuyu? 8 Bisa mo 
lakukenedoo bolikon Mian Bisa mo lapamo uange komuyu! 
9 “Pangaani mo soisik naikon tuboimo doi sasaibino kona 
tampat,” mian mobantile. ,0 Mau kai nabuno doiya yaku daano 
mangangga baikon komuyu aki naikon pomololoi pendilian 
bailong, sabab kita lapamo pomeenggon tukon Klistus. Tukon 
yaku mangangga baikon mau indee komo tabule komu pikilan, 
naikon Mian Bisa ukume. 

n Kaliangano yaku, Utus-utus, bulaando yaku mobanggadudul 
minusu kalu yaku babotilanggene baikon palatulan sunatoo 
palaluu? Kalu yaku babotilanggene buno doiya, maka daku 
babotilangganano kaliangano sempang Klistus aki nasumbetene 
kopalasoalan. l2 Lobian komo monondok mian badaang mo 
nggabute komu pikilanoo banggadudulo motobuat banggadudul 
doi jemaat! 


!3 Utus lapamo inuang tuuk teali mian mo bebas. Bai 

inai mopakeyo komu bebasanoo tuuk banggadudul tuuno 
kubaiyo oila komo komuyu yase kubaiyo. Kobalino, komuyu 
sio poseang-seang tukon popoleleani. ,4 Sasaibino koukum 
agama tongusokon doi palentadoo mo meeng lalomo, “Siokai 
ikoo seseange kotulamu banggapi pokakana ikoo moseseange 
kobutomu susuumu.” ,5 Bai kalu komuyu ponggima-nggimakon, 
neneeke, naikon komuyu polaing-laing manas. 

Mian Bisa Na Loh naminooton tukon banggapi naminooton 

16 Daku makisuut buno naiya: Sobiiyomo ko Mian Bisa 
Na Loh nababayo komuyu tukon inaimo potubo loingiyo 
kobanggapi naminooton. 17 Sabab kobanggapi naminooton aki 
napokokonoi tukon Mian Bisa Na Loh naminooton, tukon 
Mian Bisa Na Loh naminooton aki napokokonoi tukon banggapi 
naminooton. Lua-luadoo posasala, tobikon komuyu aki namoola 
kubaiyo oila komuyu pominooton. 18 Bai kalu Mian Bisa Na 
Loh pimpine komuyu, maka komuyu akipo kinuasai doi ukum 
agama. 

19 Banggapi natubo minooton tokita doi nakokubai-kokubai 
lalomo mo balolowa, madikit, tukon aki namonondok; 
20 doi nasosubaan pilogot lalomo tukon motoiyan guna-guna, 
pomusu-musu, poakate, possunoi, mosobit nggimal tukon 
butongo susuungo kona inutamakon; pooalaasan tukon posala- 
salakon, 21 misikit konoano, mala-malangu, lame-lame, tukon 
bai-bailonggon. Yaku ingotiikene komuyu doi sasaibinodoo 
diabudodoo bunomo kai yaku ingotiikene komuyu loolukoo, 
baikon mian mo kubaiyo kolangge-langge mobuno doiya aki 
naikon nateali anggota Mian Bisa namian. 

22 Kobalino, kalu mian badaang Mian Bisa Na Loh komo 
pimpine kona tokitaan doiyamo: Yanila poseang-seang, yanila 
tedes, yanila noano tanaang, yanila sabal tukon monondok 
konoano, yanila monondok tuuk doi mian bailong, yanila 
molole, 23 yanila ekependeo konoano tukon sidutu moola 
kuasaiyo kobutongo. Aki daano koukum agama mo lalange 
kolangge-langge mobuno doiya. 24 Mian badaang mo lapamo 
teali Klistus Yesus namian, mian badaangoo lapamo akateyo 
kona ndondoong banggapino tukon sasaibino kona pisuu tukon 
naminooton. 2S Mian Bisa Na Loh lapamo beekene doi kita 

tuboan mo boolu; tobikon doiya yana koidan sio nakuasaiyo 
konda tuboan. 26 Kita aki namoola teali babanggaal, tukon 
kolosokitiyo konoa, tukon noa misikit meeng pokakana bailong. 

Saling potombonii 

5 Utus-utus! Kalu meeng-meeng komian linaat mokubai 
meeng kolalim, siokai komuyu mo tubo lolo Mian Bisa Na 
Loh, babayo mianoo abali doi loloon mo talakana. Bai komuyu 
sio lakukanggene doiya tukon miyuk-miyuk tukon dagaiyo inai 
napolong komuyu susuungo tagoda koidan. 2 Siokai komuyu 
po potomboniikene tanggunge komian bailong natanggungan, 
sulano tukon buno doiya komuyu tulutiyo Klistus napalenta. 
3 Kalu meeng komian aanggene kobutongo penting, banggokai 
aki, mianoo kokoliiyo kobutongo susuungo. 4 Meeng-meeng 
komian sio napalesayo kobutongo susuungo oila kona kalakuan 
monondok kabai aki. Kalu monondok, yana moola lasayo 
banggaal doi langgedoo. Bai mau naakimo nabandikanggene 
tukon mo kinubai mian bailong. 5 Sabab memeeng komian sio 
natanggunge kona tanggung jawab susuungo. 

6 Mian mo mantalima otunggul Klistus, siokai naebese tukon 
nagulu sasaibino komo monondok mo daano doi yana. 

7 Inai motangakakon. Mian Bisa aki namoola minaenggon! 
Oila komo sinakakon doiyamo komo pinupui. 8 Kalu mian 
masakakon tulutiyo totubonomo banggapi, yana naikon pupuiyo 
komatean doi natotubonomodoo. Bai kalu masakakon tulutiyo 
ko Mian Bisa Na Loh napimpinano, yana naikon pupuiyo 
kotuboan tuuno tukon posidutukon doi Mian Bisa Na Loh. 
9 Tobikon doiya, inai kita teali biyai kubaiyo kolangge-langge 
monondok; sabab kalu kita aki nda tade-tade kubaiyo langge- 
langgedoo daano koidan kita naikon pupuiyo kohasilo. 10 Jadi, 
kalu daanoon kotodanan doi kita, siokai kita kubaiyo komo 
monondok doi sasaibino komian, utamano tuuno doi nda utus- 
utus mo meeng komanganggaan. 

Poingotii tukon popitoi 

!l Palahatikanggene mono-monondok sembeleng nia yaku mo 
tulise susuunggu tukon huluf mo babasal. l2 Mian badaang mo 
yase inodotii tukon langge-langge duniawi, yanilamo mokakaate 
pakisaayo komuyu motulutiyo kopalatulan sunat. Bai yanila 
kubaiyo doiya tongo sulano yanila aki nailokis-lokis Yahudi 

miano sabab sempang Klistus. 13 Mian badaang mo loloiyo 
palatulan sunatoo aki namangapakonggon ukum agama. Bai 
yanila yase komuyu sinunat, sulano yanila moola banggaalkene 
baikon komuyu molole doi palatulanoo. ,4 Yaku aki kuyase 
tuuno mabanggaalkon oilano, kalu bolikon nda Temeneno Yesus 
Klistus mo lapamo mate sinempang. Sabab tobikon yana lapamo 
mate sinempang, maka dunia akiyono koidan kona alati doi 
yaku. Tukon doi dunia nia, yakudoo pokakana molapamo 
mate. 15 Sinunat kabai aki nasinunat, doiya aki napenting. Komo 
penting doiyamo teali banggapi boolu. ,6 Buat mian badaang mo 
tubo tukon nandondoongoo, tukon buno koidan buat sasaibino 
Mian Bisa namian, yaku moinikene Mian Bisa naikon beekene 
komonondokan tukon namaasi. 

17 Kona tatuluusan inaimo meeng komianoo kubaiyo susa yaku 
koidan, sabab doi butonggu nia daano kona tanda-tanda baikon 
yaku pololaing Yesus. 

18 Kinatauwan nda Temeneno Yesus Klistus sidutu balakaatiyo 
Utus-utus. Amin. 


Komai holomat, 
Paulus 



PAULUS NASULAT DOI 
JEMAAT EFESUS 

PANGANTOKON 

Paulus nasulat lalomo doi jemaat Efesus komo tulise otuuke ko 
Mian Bisa natetel sulano “Sasaibino kolangge, mau komo doi 
sulugaa mau komo doi dunia , teali pomeenggon doi Klistus 
moteali kapalano” (1:10). Naiya sulatia buno meeng koidan 
kopobotiikon doi Mian Bisa namian sulano yanila natoiyo tuuno 
komaanano do teteloo babasal moluwedoi Mian Bisa sulano 
napomeenggene sasaibino kobanggapi mololoi Yesus Klistus. 

Doi tumbeno taalikon nasulat Efesus nia linolukonggon bu- 
laando dona pomeenggonanoo natealian. Sulano naalatikanggene 
do halloo bulaando ko Mian Bisa Tama molapamo lilike 
kona mian , bulaando ko Mian Bisa nabatokitaan doi Yesus 
Klistus , na Pau, ompuniyo tukon osodiiyo kona mian doi lalim , 
tukon bulaando do tetebadoo Mian Bisa momoola Mian Bisa 
Na Loh beekene. Doi koluano taalikon, binotiikon doi mian 
mobasayo sulano yanila natubo pomonondokon sulano yanila 
napomeenggon buno mian mangangga doi Klistus namoola teali. 

Tuuk doi tudoikanano baikon ko Mian Bisa namian 
molapamo teali meeng sabab pomeenggono tukon Klistus, komo 
tulise mapake bula-bulaa koandean. Jemaat daano pokakana 
kobutonggita tukon Klistus teali kapalano, kai buno meeng 
kobangunan kobatu paalaso doiyamo Klistus, kai buno meeng 
koboloki tukon Klistus buno nalangkai. Komo tulise tatalik 
konoano tuuno salataa neneeke ko Mian Bisa nalahmat 
mololo doi Klistus, sampe kona bantil-bantilan mo pakeyo 
doi nasulatia lalomo otudoikene baikon konoano pololokon 
tokumbe tukon palasaan syukuul tukon nggaalano ko Temeneno. 
Sasaibino kolangge pinikikon doi Klistus naseang, doi namatean, 
nabaompunian, namonondokan konoano tukon namoliyousan. 

Antoko 

Pololukoni 1:1-2 

Klistus tukon nakaleda 1:3-3:21 

Kotuboan mo boolu buno Salani miano 4:1-6:20 

Potutupo 6:21-24 


I Mian Bisa namian doi Efesus, mo molole doi Klistus 
Yesus! 

2 Yaku, Paulus, lasul Klistus Yesus doi Mian Bisa 
namongiasan, moinikene sulano ko Mian Bisa Tamanggita tukon 
Yesus Klistus beena balakaat tukon monondokan doi komuyu. 

Balakaat lohani moluwedoi Klistus 

3 Ngginaal ko Mian Bisa, Temeneno Tamanggita Yesus Klistus! 
Yana balakaatiyo kita tukon sasaibino kobalakaat lohani doi 
sulugaa lalomo, sabab kita pomeenggon tukon Klistus. 4 Akiyoon 
nadunia nia natinealikon, Mian Bisa lapamo lilike kita lolo doi 
Klistus tukon komakisuuto sulano kita teali namian mo tangalaas 
tukon akiyo kona salaan doi salaano. 5 Sabab Mian Bisa naseang, 
maka yana lapamo tantukene loolukon baikon lolo doi Yesus 
Klistus, yana naikon bingkate kita teali nalabuk-labuk susuungo. 
Tukon doiyamo kona iniyas kubaiyo. 6 Ngginaal ko Mian Bisa 
mo babasal, sabab lolo doi na Pau sineang yana mamaasikene 
tuuno kita. 

7 Tobikon, Klistus namatean, Mian Bisa bebaskanggene kita, 
koalatino yana lapamo ompunio kita doi nda lalim-lalim. 8 Yana 
kubaiyo doiya sabab seange tuuno kita, tukon do seangoo 
bineekon doi kita tukon moono pandoiyan maka pangalatian. 
9 Mololoi namongiasan susuungo, Mian Bisa bontiikene doi 
kita kona tetel laasiano; yana lapamo tataapene baikon dona 
teteloo naikon nainalapa lolo doi Klistus. 10 Teteloo doiyamo 
sulano sasaibino kolangge, mau doi sulugaa mau doi dunia, 
teali pomeenggon tukon Klistus buno kapalano. Tukon doiya 
langgedoo naikon Mian Bisa alapayo kalu laatemo kotembono. 


1 : 1 : Kis. L. 18:19-21, 19:1 1:7: Kol. 1:14 

kokatua, sasaibino kotuan-tuan tukon mau indee komiano 
koidan komo lapamo binee sambu motatandak; mau mo tubo 
naiya loonu nia mau mo tubo doi lounu mo lubat. 22 Mian Bisa 
abese doi bilit sasaibino doi Klistus nakakuasaan, tukon beekene 
Klistus doi jemaat teali kapala doi sasaibino kolangge. 23 Jemaat 
doiyamo Klistus butongo, yana komo kindendeke mo kindendeke 
sasaibino kolangge doi yayaamo koidan. 

Doi matean biyol doi tuboan 

2 Loolukon komuyu mate secala lohani sabab komuyu 
daano kopoo lalim tukon komuyu aki poloingiyo ko Mian 
Bisa napalenta. 2 Doiya kosinggatoo komuyu loloiyo kodunia 
nakabiasaan-kabiasaan; koalatino komuyu molole doi ibiliis 
nakuasa mobabasal doi dapang, doiyamo loh diabudodoo mo 
kuasaiyo komian badaang noano mo aki namolole doi Mian 
Bisa. 3 Loolukon kita sasaibino pokakana tukon yanila; kita 
tubo mololoi banggapi nalenggang kita tukon kubaiyo oila komo 
pokokonoi kobutonggita tukon nda pikilan. Doiya kosinggatoo 
kita nia daano mian badaang mo kanakon Mian Bisa nakiniiti 
koidan, pokakana buno mian bailong. 

4 Bai babasal tuuno ko Mian Bisa noano namonondokan! 
Yana bunomo doiya kona seangano kita, 5 tobikon doiya 
kosinggatoo kita daano mate doi lohani sabab nda tumba- 
tumbakan, yana otuboiyo kita koidan polaing-laing tukon 
Klistus. Jadi, baimo Mian Bisa namonondokan konoano, yana 
salamatene komuyu. 6 Sabab kita pomeenggon tukon Klistus 
Yesus, Mian Bisa otuboiyo kita koidan posinggat-singgat yana, 
sulano kita nda bapalenta koidan posinggat-singgat yana doi 
sulugaa lalomo. 7 Mian Bisa kubaiyo buno doiya sulano doi 
lounu naikon mo lubat, kobanggapi namoola kitayo bulaando 
ko Mian Bisa namaasi nababasalan. Mian Bisa okitakene 
luwedoi noano namonondokan doi kita tukon lolo doi Klistus 
Yesus. 8_9 Mian Bisa seange komuyu, doiyamo kosababpo yana 
salamatene komuyu sabab komuyu mangangga doi Yesus. 
Dopoo salamatannoo bolikon pousaha susuumuyu. Doiya daano 
Mian Bisa nakalunia. Jadi, akiyo komeeng komian mo moola 
babanggaalkene kobutongo doi langgedoo. 10 Kita nia Mian Bisa 
komo tealikene, tukon lolo doi Klistus Yesus, Mian Bisa kabiyo 


1:22: Saad.8:6 1:22-23: Kol. 1:18 2:1-5: Kol.2:13 

bungkono lasul-lasul tukon nabi-nabi mo abese, tukon Klistus 
Yesus buno batu mo utama. 21 Yanamo komo susune sasaibino 
do bangunanoo teali Mian Bisa Nabonua mo tangalaas tuuk doi 
Temeneno. 22 Sabab tuboan pomeenggon tukon Klistus, komuyu 
koidan daano mobinangun posinggat tukon mian badaang 
bailong teali meeng kobonua motuuk doi Mian Bisa; idoo Mian 
Bisa dungol tukon na Loh. 

Paulus nalimang motuuk doi mian mobolikon Yahudi 

3 Doiyamo kosababpo yaku, Paulus, tinalunggu tobikon 
Klistus Yesus motuuk kopontingan komuyu mo bolikon 
Yahudi. 2 Tantu komuyu lapamo lengele baikon ko Mian Bisa, 
sabab namonondokan konoano, lapamo beekene doi yaku 
nalimangia motuuk doi pokopontingan. 3 Mian Bisa bantile 
kona tetel lasiano tukon pailukene doi yaku. (Kaliangano 
langge nia lapamo kutulise doi babo tukon palus, 4 tukon 
kalu komuyu basayo, komuyu naikon toiyo kolaasiano motuuk 
doi Klistus buno yaku motoiyomo.) 5 Buunia laasiadoo aki 
nabinontiikon doi banggapi, bai budodoiya ko Mian Bisa 
Na Loh lapamo bontiikene doi lasul-lasul tukon nanabi- 
nabi. 6 Laasiadoo doiyamo nia: Lolo doi Bilita Monondokoo, 
mian mobolikon Yahudi moola lasakanggene ko Mian Bisa 
nabalakaat-balakaat loolukonoo mosinadiakon tolongo tuuk 
doi Yahudi miano. Mian badaang mobolikon Yahudi tealimo 
anggota doi butong mo pokakana, tukon tulut mantalima oila 
komo Mian Bisa dandikenemo lolo doi Klistus Yesus. 

7 Mian Bisa beena doi yaku kalunia - doiyamo limang 
- sulano babilitakene ko Bilita Monondokoo. Yaku talimayo 
kaluniadoo luwedoi Mian Bisa nakuasa mo balimang doi 
butonggu. 8 Doi sasaibino ko Mian Bisa namian, yakumo komo 
kulokis tuuno. Bai ko Mian Bisa beekene doi yaku kalunia 
nia: limang babilitakanano doi mian badaang mobolikon Yahudi 
Bilita Monondok kaliangano Klistus nakaasaan mo akiyo kona 
kabusan; 9 tukon koidan sulano nalolo doi yaku sasaibino 
komian toiyo bulaando ko Mian Bisa, Motealikene nadunia 
nia, kubaiyo kona tetel salataa doi loolukonoo ilaasiakon doi 
dunia. 10 Ko Mian Bisa namakisuut doiyamo sulano budodoiya, 
lolo doi jemaat, sasaibino komo mataani kakuasaan doi dapang 

toiyo ko Mian Bisa napandoiyan tukon sasaibino kolangge 
kaliangano. "Mian Bisa kubaiyo doiya pokokonoi tukon natetel 
mo posidutukon, mo kinubai tukon lolo doi Klistus Yesus 
nda Temeneno. "Tukon mangangga doi Klistus tukon sabal 
pomeenggon doi yana, kita binee todanan sulano nda koolaniyo 
ko Mian Bisa tukon totubo komanganggaan. "Tobikon doiya: 
inai matakut oila kolobo kaliangano yaku mo toupiyo tobikon 
komuyu, sabab sasaibino doiya tuuk doi pomonondokan. 

Klistus naseang 

"Tobikon doiyamo yaku sosuba doi Tama salaano. 15 Doi 
yanamo meeng-meeng kopuli doi sulugaa tukon doi buta 
sakean mantalima lenggang mo tangalaas. 16 Yaku sambeang 
boliisi ko Mian Bisa mo babasal napokonoi sulano keenggele 
konoamu tukon na Loh. "Boliisi sabab komuyu mangangga doi 
Klistus, Klistus dungol doi noamu lalomo, tukon komu tuboan 
nakinoonggol tukon kinuasai poseangan. ,8 Yaku sambeang 
boliisi napolaing-laing sasaibino ko Mian Bisa namian, komuyu 
moola laate bulaando kona loasan tukon nabulusanan tukon 
naateanan Klistus naseang, 19 kalu tolongo banggapi naakal 
aki namoola inalati doi naateanan tuuno. Boliisi komuyu 
potingoniiyo Klistus naseangoo, tobikon komuyu moono tukon 
Mian Bisa napelibadi mo talakana. 

20 Tukon Mian Bisa nakuasa mo molole balimang doi 
butonggita lalomo, Mian Bisa moola kubaiyo lobian odoon 
kona badaangan doi oila komo moola kita kabiyo kai pikikene. 
21 Siokai ko Mian Bisa nda kabasale doi jemaat lalomo polong 
doi nda tulunan, lolo doi Klistus Yesus. Nggaale Mian Bisa 
sidutu-posidutukon! Amin. 

Pomeenggonan butong 

4 Doiyamo kosababpo yaku - meeng komian motinalunggu, 
mo tinaan tobikon leleaniyo ko Temeneno - kabiyo 
tuuno doi komuyu: potubo pokokonoikene tukon polenggang 
buno mian mo lapamo Mian Bisa uange. 2 Siokai komuyu 
sidutu poekependeyo konoamuyu, pomantalamuyuk, tukon 
sabal. Otudoikene komu seang tukon tomboniiyo meeng tukon 
bailong. 3 Kakaate tutuuno sulano tubo tukon dame sulano 


4:2: Kol. 3:12-13 



EFESUS 4 


571 


pomeenggonan Mian Bisa Na Loh mo tealikene tataap topiala. 
4 Tolongo daano meeng kobutong, tukon meeng ko Loh. 
Bunomo lakon koidan komuyu inuang tuuk meeng komoinian 
mo pokakana. 5 Tolongo daano meeng ko Temeneno, meeng 
komanganggaan, meeng kobasauwan paisu salani, 6 tukon meeng 
ko Mian Bisa mo teali Tama sasaibino komian. Yanamo ko 
Temeneno sasaibino kodunia antoko, mo balimang lolo doi 
sasaibino, tukon balakuasa doi lalomo sasaibino. 

7 Kita suwe-suwele mantalima meeng kosabeat lolo oila Klistus 
nabineekon. 8 Doi Kitab Moliyous lalomo totulis, 

“Sambuno yana liba doi lipu mo tatandak, 
yana mababa badaang komian motinaan; 
tukon yana mebee sabeat-sabeat doi banggapi.” 

9 Nah, kalu binantil, “y ana liba” koalatino yana tumbe-tumbeno 
lapamo obulus polong doi lipu napende-pendean tuuno doi 
buta sakean nia. 10 Tukon yana mo lapamo obulus yanamo 
koidan komo liba polong doi lipu mo lobian dodoon kona 
tatandakan doi sasaibino kotimbu tobikon sasaibino kodunia 
antoko tongusokon tukon nadaanoan. u Yana mo “momebee 
sabeat-sabeat doi banggapi”; kosongobos biningkat teali lasul, 
kobailong teali nabi; kobailong koidan teali pangampakonggon 
Bilita Monondokoo, tukon kobailong koidan biningkat teali 
gulu-gulu tukon popiala jemaat. 12 Naiya kinubai sulano ko 
Mian Bisa namian ilengkapi tutuuno sulano namoola leleaniyo 
ko Temeneno tukon nabangune ko Klistus butongo. 13 Tukon 
buno doiya kita sasaibino teali meeng doi manganggaan mo 
pokakana kaliangano Mian Bisa Napau. Tukon kita tealimo 
mian badaang mo babasalo pololokon malumbit pololokon 
sosuungi kona talakanaan buno Klistus. 14 Maka kita akimo 
nda buno labuk-labuk koidan mo doombaa-doombulo tukon 
takaikanggi doombala doisumai doi solok lupa-lupa kootunggul 
doi mian badaang mo bakokolii. Yanila atapayo komian tukon 
yanila napandoiyan bakokolii. 15 Aki ! Kobalino kita sio nda 
bantile kolangge mo bisa tukon noa momoono seang, tobikon 
doi sasaibino kolangge kita pololokon malumbit pololokon 
teali talakana buno Klistus, mo teali kapalaiyo kita. 16 Doi 
napimpinano kita, sasaibino koanggota doi butongoo tosusun 
monondok, tukon koidan pinotaamikon kololosuano meeng- 

meeng. Tukon kalu meeng-meeng anggotadoo balimang buno 
doiya, maka sasaibino butongoo naikon tobolii teali tabokon 
tukon bukuan mololoi seang. 

Tuboan mo boolu doi Klistus lalomo 

17 Tobikon doiya tongo Temeneno sambuno, naiyamo komo 
naikon yaku mo bantile tukon tegaase: inaimo potubo koidan 
buno mian badaang mo aki natingoniiyo ko Mian Bisa, tukon 
pikikene komo akiyo. 18 Yanila napikilan kalipookano. Yanila 
aki natingoniiyo kotuboan Mian Bisa mo beekene, sabab 
yanila tutuu akiyo kona potoi oioila kaliangano Mian Bisa. 
Yanila buno doiya, sabab motikas konoano. 19 Yanila akiyono 
konoano momammaa koidan tobikon yanila loloiyomo sasaibino 
konoanoila napisuu, tukon tubo balolowa konoanoila nainiyas. 

20 Bai Klistus Yesus komuyu tingoniiyo bolikon buno doiya! 
21 Komuyu lapamo lengele kaliangano yana! Tukon buno 
kona pololaing-pololaing, komuyu lapamo inotunggul koidan 
kaliangano ko Mian Bisa nasipat-sipat mo daano doi yana! 
22 Tobikon doiya potinggale kobanggapi momalumbito tukon 
cala tuboan looluk mo minanas doi namongiasan mo atapayo. 
23 Siokai konoamu tukon komu pikilan nakiniboolu sasaibino. 
24 Siokai komuyu potubo buno banggapi boolu mo tinealikon 
buno Mian Bisa natuboan; doiyamo tukon lenggang mo 
talakana, moloyos tukon moliyous. 

25 Tobikon doiya Utus-utus sasaibino, inaimo pokala-kala. 
Pokubaiyo doi namoloyosan meeng tukon bailong, sabab kita 
sasaibino daano singgat-singgat Klistus butongo. 26 Kalu komuyu 
nggimal, inai pobatadikene nggimalanoo tealikene komuyu 
baladosa. Inai ponggimal polong meeng kooloyo, 27 sulano ko 
Ibiliis aki namalaat todanan. 28 Mian mo biasa pondikuk sio 
natade mopondikuk. Kobalino yana sio nabalimang sulano 
namalaat tambo tukon moloyos tukon moola tulungiyo komian 
mo kakulangan. 29 Kalu komuyu basilingan, inai popakeyo 
kobantilan mo manggilit. Tolongo popakeyo kobantil-bantilan 
pokindok tukon mebee tulungan doi mian bailong. Bantil- 
bantilan mobuno doiya naikon lubatene komonondokan doi 
mian badaang mo lengele. 30 Inai mosusakene ko Mian 

Bisa Na Loh noano. Komuyu lapamo binee tanda tukon 
Loh, teali Mian Bisa langge. Lohdoo koidan buno meeng 
kojaminan baikon Oloyo Tongosodiian naikon lubat doikoo. 
3, Poalapuse sasaibino konoamuyu namasakitan, abos noa 
tukon nggimal. Inaimo ponggele-nggeleamon tukon pomasa- 
masangol. Inai koidan nadaano konoamuyu mosikit kabai 
palasaan bailong mopokakana tukon misikitan. 32 Kobalino siokai 
komuyu namonondok konoamuyu tukon poposeang meeng 
tukon bailong, tukon sio popoompuni buno Mian Bisa koidan 
ompuniyo komuyu lolo. doi Klistus. 

Tuboan doi madialan lalomo 

5 Komuyu daano Mian Bisa nalabuk-labuk mo sineang, 
sabab doiya komuyu sio pokakaate mololoiyo ko Mian 
Bisa. 2 Komu tuboan sio nadaano koseang, buno Klistus seseange 
kita. Yana salakanggene kobutongo tuuk doi kita, buno meeng 
kososubakon mo babangi tukon mosanaanggene ko Mian Bisa 
noano. 

3 Komuyu daano Mian Bisa namian. Sabab doiya, kokokubai- 
kokubai mo lokis tukon mo aki napokokonoi, kabai buno 
bati-batinggai aki namoola daano doi komuyu tanga-tangano. 
Inai komian bailong daano kona bataanian sulano nabantile 
baikon komuyu kubaiyo kolangge-langge buno doiya. 4 Aki 
koidan namoola ikoo mobantile kobantil-bantilan mo manggilit, 
mo lokis tukon mo aki namomoola. Kobalino siokai komuyu 
bakinatauwan doi Mian Bisa. 5 Timbikene mono-monondok: 
mian mo lokis kona lenggang, kabai aki napokokonoi, kabai 
bati-batinggai (kokubai mobuno doiya pokakana koidan tukon 
manganggaan doi bapilogotan), mianoo aki namoola teali mian 
Klistus tukon Mian Bisa mopalentayo. 

6 Inai komuyu potangakakon doi salita-salita mo akiyo 
kotakoso. Sabab langge-langge nia komo lubatene ko Mian Bisa 
nanggimalan doi mian-mian mo aki naloingiyo doi yana. 7 Jadi, 
inaimo po pomeenggon koidan tukon mian-mianoo mobuno 
doiya. “Komuyu susuungo loolukonoo daano doi kalipookan 
lalomo. Budodoiya komuyu lapamo teali Temeneno namian, 
jadi komuyu daanomo doi madialan lalomo. Tobikon doiya 
komuyu sio potubo doi madialan lalomo. ’Sabab luwedoi 

madialan doiyamo kona sumbotan sasaibino kokokubai mo 
monondok, adil tukon moliyous doi Mian Bisa napambaleng. 
10 Pokakaate motingoniiyo oila komo sanaanggene ko Temeneno 
noano. 11 Inai pokubaiyo kokokubai-kokubai mo akiyo kotakoso 
buno mian-mian mo tubo doi kalipookan nakinubai. Kobalino, 
siokai komuyu poakiyenggene kolangge mobuno doiya. ( 12 Sabab 
langge-langge yanila mo kubaiyo tosookonoo, tuuk doi 
nabinisalakonan lapamo minamaakon.) 13 Sasaibino kolangge mo 
inakiyonggon doi madialan lalomo, naikon tokita tukon tontong. 
,4 Sabab sasaibino komo moola kinita tukon tontong, doiya 
madialang. Doiyamo kosababpo mobinantil, 

“Banguno, eh ikoo mo moolo, 
tukon tubo doi matean! 

Klistus montootilang doikoo.” 

15 Tobikon doiya, potimbikene mono-monondok komu tuboan. 
Inai motubo buno mian mobonggu; potubo buno mian badaang 
mopandoi. 16 Gunakanggene mono-monondok kotodanan mo 
daano doikoo, sabab doi lounu nia daano lounu mo lokis. 17 Inai 
mobonggu, bai ondosuuke oila ko Temeneno namongiasan. 

18 Inai komuyu pomalangukene koanggul, sabab doiya naikon 
kulokisene komuyu. Kobalino, siokai komuyu Mian Bisa Na 
Loh komo kuasaiyo. 19 Popakeyo kobantil-bantilan doi mazmul 
mananian nggaa-nggaale tukon lagu lohani, doi mubasa- 
basalitaan lalomo. Siokai komuyu tukon noamuyu tedes 
mananikene kongganggaalano ko Temeneno. 20 Sidutu tukon 
kaliangano oilamo koidan, siokai komuyu pobakinatauwan doi 
Mian Bisa Tama, doi Yesus Klistus sambuno nda Temeneno. 


Langkai tukon boloki 

21 Tuuk odotiiyano Klistus, siokai komuyu popoodotii meeng 
tukon bailong. 

22 Boloki, odotiiyo kona langkai, pokakana doi Temeneno. 
23 Sabab kolangkai yana teali kapala doi boloki, buno Klistus teali 
kapala doi jemaat tukon yanamo susuungo koidan ko Tomundo 
Pasalamat doi jemaat mo teali butongo. 24 Bunomo pokakana 
koidan jemaat odotiiyo ko Klistus, bunomo lakon doi sasaibino 
kolangge koboloki sio naodotiiyo kona langkai. 

25 Langkai seange komu boloki, pokakana Klistus seange 
kojemaat tukon salakanggene kobutongo motuuk doi jemaatoo. 
26 Klistus kubaiyo doiya sulano yana namoola kumesiyo do 
jemaatoo tukon naotunggul tukon lolo doi paisu basauwan, 
sulano doibundu yana moola salakanggene doi Mian Bisa. 
27 Tukon buno doiya Klistus kubaiyo jemaatoo kokondong tukon 
babasal tukon bilisii doi salaano, akiyo kona salaan kai oila 
kosala bailong. 28 Bunomo lakon koidan kolangkai sio naseange 
kona boloki pokakana yana seseange kobutongo susuungo. Mian 
mo seseange konaboloki koalatino yana seseange kobutongo 
susuungo. ( 29 Akiyo komeeng komian mo misikitene kobutongo 
susuungo. Kobalino, yana pialayo tukon dagaiyo buno Klistus 
koidan pialayo kona jemaat. 30 Kita toiyo doiya, sabab kita 
daano anggota-anggota doi Klistus butongo.) 31 Doi Kitab 
Moliyous lalomo totulis, “Sabab doiya meeng komala-malane 
naikon otinggale kotamano-tinano tuuk pomeenggon tukon 
naboloki, tukon luailadoo teali meeng.” 32 Ayatoo mobinantil 
daano koalatino mo atean. Tukon yaku taamikene doiya doi 
napotaamian ko Klistus tukon jemaat. 33 Doi ayatoo motabantil 
daano kona potaamian koidan tukon komuyu: Siokai memeeng 
kolangkai seseange kona boloki pokakana yana moseange 
kobutongo susuungo tukon siokai memeeng koboloki kakaate 
tuuk odotiiyano kona langkai. 

Labuk-labuk tukon tamano tinano 

6 Labuk-labuk! Buno pololaing Klistus, poloingiyo komu 
olang tua sabab doiyamo komo moola kinubai. 2 “Odotiiyo 
kotamamu tukon tinamu” doiya daano meeng kopalenta 
tumbeno doi Mian Bisa tukon dinondiikon, 3 doiyamo: “Sulano 
ikoo mumonondok tukon nabulusan komu umul doi dunia nia”. 

4 Utus-utus mo teali tama! Inai pobulaandekene kopo labuk- 
labuk buno doiya tobikon yanila teali nggimal. Kobalino, 
popialayo yanila tukon atulan tukon Temeneno naotunggul. 

Ata tukon natuan 

5 Utus-utus mo teali ata! Loingiyo komu tuan napalenta doi 
dunia nia. Kubaiyo doiya tukon palasaan moodotiiyo tukon 

5 : 25 : Kol. 3:19, lPtl. 3:7 5 : 31 : Teal. 2:24 6 : 1 : Kol. 3:20 6 : 2 - 3 : Tob. 20:12, Kuai. 5:16 

6 : 4 : Kol. 3:21 

molole tukon koidan bisa-bisa buno komuyu kubaiyo doi 
Klistus susuungo. 6 Inai pobabunokon doiya tongo doi tempo 
komuyu daano modinagai, tolongo sulano pomalaat panggaal 
doi banggapi. Bai siokai komuyu pokubaiyo babunokon Klistus 
naata mo daano loloiyo ko Mian Bisa namongiasan tukon 
tootubo konoano. 7 Balimangan komuyu mo daano limange 
bunomo do atadoo, siokai komuyu polimange tukon noa tedesan 
naadukon buno Temeneno kopo lineleani, tukon aki nabaino 
banggapi. 8 Poneneeke baikon memeeng komian, mau ata mau 
kai mian mobebas, naikon mantalima posoboli doi Temeneno 
motuuk doi langge-langge nakinubai mo monondok. 

9 Utus-utus mo teali tuan! Siokai komuyu pobabunokon buno 
doiya doi poata. Inaimo pokubaiyo potokuti-potokuti. Neneeke 
komuyu tukon domu ata-atadoo, sasaibino daano komeeng kona 
balainggonan, doiyamo Temeneno doi sulugaa. Yana aki nalilike 
komian tambongo. 

Sabemo ko Mian Bisa nasanjata 

10 Kona pupusan, siokai komuyu poteali bukuan tukon 
bukuanan komuyu mo laate doi Temeneno nakuasa, sabab 
komuyu pomeenggono tukon yana. n Popakeyo sasaibino kopo 
pakakas sinadia polobosian Mian Bisa mo beekene doikoo, 
sulano komuyu moola bataanggon lawane ko Ibiliis nakuasa. 
12 Sabab kita balajuang bolikon tolongo lawane kobanggapi, 
bai lawane sasaibino kosetan-setan nabukuanan mo kuasaiyomo 
nalounu nia mo lokis. Kita lawane ibiliis nabukuanan mo 
kuasaiyo kodapang. 13 Tobikon doiya, diabudodoo, popakeyo 
sasaibino komo kadadiamo ko Mian Bisa napolobosi, sulano doi 
oloyo mo lokis komuyu moola lawane komusu namolobosian. 
Tukon sulano kalu komuyu lapamo balajuang polong pupus, 
komuyu daano motambongan tuuno. 

14 Siokai komuyu pobasadia momeenggon. Popakeyo komolo- 
lean doi Mian Bisa buno poboot oako, tukon komoliosan buno 
mubokukum besi. 15 Sio komololean natuuk doi babilitakanano 
ko Bilita Monondok mo babayo komonondokan teali musapatu. 
16 Samba-samba kotembo pakeyo komu manganggaan doi 
Temeneno teali mupangalin; tukon manganggaanoo komuyu 

6:5-8: Kol. 3:22-25 6:9: Kuai. 10:17, Kol. 3:25, 4:1 6:14: Yes. 11:5, 59:17 

6:15: Yes. 52:7 

moola posoiyo kopana matano modaano koaung moluwedoi 
ibiliis. 17 Poalayo kasalamatanoo bunokene songko besi, tukon 
Mian Bisa nabantilan buno sabel moluwedoi Mian Bisa Na 
Loh. 18 Kubaiyo sasaibino doiya loolainge tukon sambeang 
sulano mumangkabi potombonii doi Mian Bisa. Doi memeeng 
kotodanan, posambeang bunomo lakon Mian Bisa Na Loh 
nalolaingano komuyu. Siokai komuyu sidutu badagai tukon inai 
pokala. Posambeang sidutu motuuk doi Mian Bisa namian. 
19 Tukon posambeang motuuk doi yaku koidan, sulano doi 
tembo kubasilinganan, Mian Bisa beena yaku bantil-bantilan 
mo kana. Tukon sulano yaku balani moola basilinganggene 
kolaasiano Bilita Monondokoo. 20 Sabab Bilita Monondok 
doiyamo, yaku teali meeng komian mobabasal, tukon budodoiya 
daano doi talunggu lalomo. Posambeang sulano yaku balani 
basilinganggene kaliangano Bilita Monondokoo, buno bulaando 
yaku sio kubantile. 


Teteba napupusan 

21 Tikhikus, utusonggita tukon peleleani mo molole doi 
Temeneno nalimang lalomo, naikon pailukene doikoo sasaibino 
kolobo kaliangano doi yaku, sulano komuyu toiyo daku tuboan, 
tukon daku limang. 22 Doiyamo kosababpo yaku sumboliiyo yana 
doikoo sulano napailukene komai tuboan doikoo sasaibino, 
sulano naekeenggele konoamu. 

23 Boliisi ko Mian Bisa Tama, tukon Temeneno Yesus Klistus 
natealikene sasaibino kojemaat sulano napomeenggon tukon 
poseang-seang tukon tataap mangangga doi Klistus. 24 Boliisi 
ko Mian Bisa nabalakaatiyo Utus sasaibino mo seange konda 
Temeneno Yesus Klistus tukon seang mo aki namoola poso. 

Komai holomat, 
Paulus 


6:17: Yes. 59: 17 6:21: Kis. L. 20:4, 2Tim. 4:12 6:21-22: Kol. 4:7-8 



PAULUS NASULAT DOI 
JEMAAT FILIPI 

PANGANTOKON 

Jemaat doi Filipi daano jemaat tumbeno Paulus mo kekendenge 
doi Elopa. Filipi talaat doi Makedonia, meeng koplovinsi doi 
batomundoan Loma. Paulus nasulat doi jemaat Filipi nia tinulis 
salataa Paulus daano doi talunggu. Konoano doiya singgat 
manasal sabab daano kopototooli Salani miano mo nggimoliiyo 
yana. Koidan doi jemaat Filipidoo lalomo daano komian 
mongotunggul otunggul-otunggul mo sala. Mau nabuno doiya 
Paulus nasulatia kona lalo tedes tukon moinikene tuuno. Oila 
kosababpo buno doiya? Akiyo kobailong tongo sabab Paulus 
mangangga tuuno doi Klistus . 

Paulus tulise naiyq sulatia sabab tumbe-tumbeno yana 
yase mobakinatauwan doi jemaat Filipi doi napoo sabeatoo 
mo lapamo talimayo doi yaniladoo salataa yana daano doi 
susaan lalomo. Tukon doi todanan nia lalomo naikon yana 
yase mebee otunggul doi yanila sulano napai balani tukon 
sabal mosalaanggene kosusaan lalomo. Yana kabiyo tuuno 
sulano yanila nakependeyo konoanoila buno Yesus , tukon aki 
nakinuasai doi palasaan basombong tukon lolukene kobutongo 
susuungo. Yana ingotiikene yanila baikon tongo Mian Bisa 
namasi tolong, Mian Bisa kubaiyo yanila pomeenggon tukon 
Klistus sabab yanila mangangga doi yana , bolikon sabab yanila 
molole moampakonggene koagama loloono mo tinantukono doi 
agama Yahudi atulano. Bobus koidan Paulus tulise baikon 
kotedesan tukon namonondokan Mian Bisa mo beekene doi mian 
badaang mo tubo pomeenggon tukon Klistus. 

Sulatia nasangalaasanan doiyamo kona otuukano doi tedesan , 
namoonggolan konoanggita, tukon nasabalan ko Salani miano 
napalataangganano komaanggaan doi Klistus tukon ompokoni- 
iyano kotuboan lalomo buno Salani miano. Sulatia tudoikene 
koidan bulaando Paulus naseangano doi jemaat Filipidoo. 

Antoko 

Pololuknni 1:1-11 

p aulus nanondoong susuungo 1:12-26 
Salani miano natuboan 1:27-2:18 
Timotius tukon Epafloditus natetel 2:19-30 
Poingotii musu-musu doi tonggulung tukon 
doi lalom 3:l-4:9 

Paulus tukon tula-tulano doi Filipi 4:10-20 
Potutupo 4:21-23 


I Utus-utus Mian Bisa namian sasaibino mo dungol doi 
Filipi, tukon mo lapamo pomeenggon tukon Klistus Yesus. 
Koidan Utus-utus tua-tua tukon potombonii jemaat! 

Yaku, Paulus, polong Timotius Klistus Yesus napololaing- 
pololaing, 2 moinikene kinatauwan Mian Bisa Tamanggita 
tukon Temeneno Yesus Klistus momebee balakaat tukon 
namonondokan doi komuyu. 


Paulus sambeang tuuk jemaat 

3 Sidutu yaku neneeke doi komuyu, yaku mengucap 
kinatauwan doi Mian Bisa. 4 Tukon sidutu yaku sambeanggene 
Utus sasaibino, yaku sambeang tukon noa sanaang. 5 Yaku 
bakinatauwan doi Mian Bisa sabab tambuun oloyo tumbeno 
polong diabudodoo, komuyu lapamo motombonii yaku mosa- 
bukene Bilita Monondok doi Mian Bisa. 6 Mian Bisa susuungo 
mo tambuune balimangan mo monondokoo doikoo, tukon yaku 
anggayo yana naikon banggidukene do balimanganoo polong 
lapa doi oloyo Yesus Klistus nalubatan koidan. 7 Bisamo kai 
doi natampat yaku daano kopalasaan buno doiya doi komuyu, 
sabab Utus sasaibino sidutu loolani doi noanggu. Koidan sabab 
komuyu tulut mantalima polaing-laing yaku, namonondokan 
Mian Bisa mo beekene doi yaku; mau diabudodoo nia yaku 
modaano doi talunggu lalomo mau doi tembo yaku modaano 
doi tonggulung tuuk mobelayo tukon mopalataanggene Bilita 
Monondokoo. *Mian Bisa toiyo baikon yaku tutuu poloonggene 


1 : 1 : Kis.L. 16:12 

Kota Filipi (1:1) 


tuuno doikoo tukon palasaan poseangan monondok doi Klistus 
Yesus susuungo. 

9 Naiyamo daku sambeang motuuk doi komuyu: boliisi 
komuyu pololokon moseseange ko Mian Bisa tukon tulando 
tukon tuluus tosuungi motoiyan mo bisa tukon otunggul 
pinandoikon. 10 Tukon buno doiya komuyu toiyo lilike oila komo 
monondok, tukon mutuboan naikon bilisii doi totulai kabai 
ilait oila koidan doi Klistus naoloyo abalian lubat. H Mutuboan 
naikon lobian tukon kokubai mo tutuu mau mo tongo malaat 
kohasilo doi Yesus Klistus susuungo; maka Mian Bisa naikon 
kinabasal tukon nggina-ngginaal. 

Tubo tuuk Klistus 

12 Yaku yase komuyu potoiyo baikon kolangge-langge mo 
lapamo teali doi yaku tobikon tealikene lobian badaang komian 
momolongol tukon mangangga naikon Bilita Monondokoo. 
13 Kona akibat sasaibino kopadagai batomundoan tukon mian- 
mian bailong doi kota nia toiyo baikon yaku tinalunggu sabab 
yaku meleleani Klistus. 14 Tukon matalungguan yaku lapamo 
tealikene komo badaang doi mian-mian Salani doi kota nia teali 
lobian mangangga koidan naikon doi Temeneno, tobikon yanila 


1:13: Kis.L. 28:30 

pololokon balani babotilanggene ko Mian Bisa nateteba tukon 
aki namata-matakut. 

15 Bisa doiya daano kobubulaa doi antala yanila mo 
babotilanggene Klistus sabab masakit konoano tukon yase 
ponggeeleki bai kobailonggon babotilanggene Klistus sabab 
daano kona makisuut mo monondok. l6 Mian badaang nia 
mokubaiyo sabab yanila seseange ko Mian Bisa tukon yaku, 
sabab yanila toiyo baikon Mian Bisa lapamo beena limang 
yaku sulano tudoikene baikon Bilita Monondokoo bisa. l7 Bai 
mian bailong babotilanggene Klistus tukon makisuut mo 
aki namonondok; yanila babotilanggene tuuk kopontingan 
susuungo. Tukon doiya yanila moinikene yaku moola kubaiyo 
susa lobian doi talunggu lalomo. 

I8 Bai aki nabulaa! Sabab mau nabulaandokon koidan, mau 
doiya kinubai tukon makisuut mo monondok mau kai tukon 
makisuut mo sala, toh Klistus binabotilanggon kai; jadi yaku 
sanaang. Tukon yaku naikon tataap malasakan buno doiya, 
19 sabab yaku toiyo baikon tukon musambeang-sambeang luwedoi 
Yesus Klistus Na Loh, yaku naikon sinodiimo. 20 Komo yaku yase 
tuuno tukon moinikene doiyamo sulano inai daku balimangan 
aki nateali. Kona kabalikan yaku moinikene sulano samba 
kotembo, utama tuuno diabudodoo, yaku moola batambonggon 
balani tobikon tukon sasaibino daku basipatonan - mau yaku 
tubo kabai yaku mate - Klistus kinabasal. 21 Sabab buno yaku, 
daku tuboan tolongo tuuk doi Klistus! Tukon mate koalatino 
utung. 22 Bai kalu tukon tuboan doi dunia nia, yaku moola 
kubaiyo kolimang mo lobian ano kona totuuk, maka aki 
kutoiyo inaando komo sio yaku lilike. 23 Yaku binubut doi lua 
kopihak. Yaku yase tuuno tinggale nadunia nia sulano ampakon 
dungol tukon Klistus, sabab doiyamo komo monondok tuuno; 
24 bai, tuuk mukopontingan, daano lobian monondok kalu yaku 
tataap dungol doi dunia. 25 Yaku mangangga naikon langgedoo. 
Doiya kosababpo yaku toiyo yaku naikon tataap dungol tukon 
Utus sasaibino, sulano moola tulunge komuyu teali pololokon 
bukuan tukon pololokon sanaang doi manganggaan lalomo 
doi Temeneno. 26 Sabab doiya, kalu yaku sio abali doikoo, 
komuyu mo lapamo pomeenggon tukon Klistus Yesus naikon 
mototooli lobian badaang koidan koalasan tuuk lasayo tobingkat 
kobutonggu. 

27 Nah, mo ponting diabudodoo doiyamo baikon komuyu tubo 

pokokonoi tukon oila komo pinalaluu doi Bilita Monondok 
tentang Klistusoo. Tukon buno doiya, bulaa yaku moola 
posuung tukon ikoo kabai aki, yaku naikon molongol 
pomeenggonan tukon baladuang polaing-laing tuuk tongo meeng 
kona makisuut tukon meeng kona minooton; doiyamo tuuk 
manganggaan mo konoiyo tukon Bilita Monondok doi Mian 
Bisa. 28 Siokai komuyu sidutu balani; inai matakut doi pomusu- 
musuwan. Tukon buno doiya komuyu tudoikene baikon yanila 
tantu naikon ilunggui, tukon komuyu naikon manaang, sabab 
Mian Bisa susuungo komo beena manaang doikoo. 29 Sabab 
Mian Bisa lapamo beena namonondokan doikoo bolikon tongo 
tuuk mangangga doi Klistus, bai koidan tuuk sakisaa tongo 
Klistus. 30 Diabudodoo komuyu koidan tulut tukon yaku doi 
balajuangan mo pokakana; doiyamo komuyu daano mo kitayo 
yaku mobalajuanggene looluk, tukon mo daano yaku tataap 
balajuanggene polong diabudodoo, buno komuyu diabudodoo 
lapamo molongol. 

Nabatalalaisonan tukon nakinabasalan Klistus 

2 Komuyu bukuan, sabab komuyu pomeenggon tukon 
Klistus. Tukon komuyu tohibul sabab Klistus seange 
ikoo! Komuyu Mian Bisa Na Loh babayo, tukon komuyu 
koidan poseang-seang tukon mangabos poseangan meeng 
tukon bailong. 2 Nah, soba komuyu tutuu mokindendeke 
konoanggu tukon langge-langge nia: Potubo pomeenggon noa 
tukon seang mo pokana, tukon pikilan mo pokana tukon 
mopinakituu mo pokana. 3 Inai mokubaiyo komeeng kolobo 
sabab sinusunggon kopontingan butomu susuumu, kabai tuuk 
basombonggene kobutomu. Kona kabalikan siokai komuyu suwe- 
suwele tukon noa monondok anggape komian bailong lobian 
monondok doi butongo susuungo. 4 Potingoniiyo komian bailong 
nakopontingan; inai tongo kopontingan butomu susuumu. 
5 Siokai komuyu noano nabuno Yesus Klistus: 

6 Doi uuno yana pokakana tukon Mian Bisa, 

bai yana aki nalasakanggene baikon kona ndondoong 
lohanidoo sio napinalataanggon. 

7 Kona kabalikan, yana sodiiyo sasaibino 

maka teali pokakana buno meeng komian ata. 


1:30: Kis. L. 16:19-40 

Yana teali buno banggapi, 

tukon tokita tubo buno banggapi. 

8 Yana batalalaison butong, tukon tubo molole doi Mian Bisa 

polong mate - 
doiyamo mate sinempang. 

9 Tobikon doiyamo Mian Bisa bingkate yana kinatandak, 

tukon beekene doi yana kakuasaan mo lobian babasal doi 
sasaibino kokakuasaan bailong. 

10 Maka tuuk odotiiyo Yesus, 

sasaibino komalaekat mo doi sulugaa, tukon mo doi buta, 
tukon mo doi buta adeno, 
naikon sosuba doi yana. 

11 Yanila sasaibino naikon mangaku baikon Yesus Klistus 

Temeneno; 

tukon buno doiya Mian Bisa Tama mokinabasal. 

Montootilan buno pana mo talaangiyo kodunia 

l2 Sabab doiya, Utus-utus mo sineang, bunomo lakon komuyu 
sidutu molole doi yaku doi tembo yaku daano doi komuyu 
tanga-tangano, maka lobian tuuno diabudodoo doi tembo 
podoonggon, siokai komuyu tataap molole doi yaku. Komuyu 
lapamo Mian Bisa salamatene, jadi kakaate budoo sulano komu 
monondokan teali monondok tuuno. Lakukanggene doiya tukon 
odotiiyo tukon molole doi Mian Bisa, ,3 sabab Mian Bisa 
susuungo komo balimang doi butomu lalomo tuuk kubaiyo 
komuyu moola tukon teali sanaanggene ko Mian Bisa noano. 

!4 Limangemo sasaibino tukon aki namondommuk-mondom- 
muk kabai podangaani. ,5 l6 Tukon buno doiya komuyu tudoikene 
baikon komuyu daano Mian Bisa napau-pau mo akiyo 
kososiboliino, mo tubo monondok tukon kana doi mian 
lokis tukon baladosa tanga-tangano. Tukon doi tembo komuyu 
pelenggene doi yanila bilita mo beena tuboan, siokai komuyu 
teali buat yanila buno pana montootilan mo talaangiyo kodunia. 
Kalu komuyu tubo buno doiya, sio nadaano koalasan buat 
yaku tuuk lasaiyo tobinggat kokaliangano komuyu doi tembo 
Yesus Klistus naabalian lubat. Doiya kona tokitaan baikon 
daku paladuangan aki napalasuma, tukon daku kakaatean daano 
kohasilo. 


2:10-11: Yes. 45:23 2:15: Kuai.32:5 



584 


FILIPI 2 


17 Kai yaku naikon inakate tukon saunggu teali buno 
sosubakon mokinundang doi oila bunggono komuyu mo 
sosubakene doi Mian Bisa buno paloosan baikon komuyu 
mangangga doi yana. Kalu bisa doiya sio nabuno dia, yaku 
balasyukuul doi langgedoo tukon tulut potedes-tedeson tukon 
komuyu. 18 Bunomo koidan siokai komuyudoo lasayo sanaang 
tukon tulut potedeson tukon yaku. 

Timotius tukon Epafloditus 

19 Yaku mangangga baikon tukon Temeneno Yesus napotom- 
bonii, yaku mosobit bintekene Timotius doikoo, sulano yaku 
moola tohibul kobilita manganai komuyu. 20 Tongo Timotius 
komiano komo pokokonoi noa tukon yaku, tukon tutuu pikikene 
komu monondokan. 21 Sasaibino kobailong tolongo ulusio 
kobutongo nakopontingan susuungo, bolikon kopontingan Yesus 
Klistus. 22 Komuyu susuungo lapamo kitayo kona tokitaan baikon 
Timotius balaguna. Yana lapa balimang tuuno polaing yaku 
tuuk napinolonggonan Bilita Monondok doi Mian Bisa. Lua 
kami buno pau tukon tama. 23 Tobikon doiya, mosobit sala lapa 
yaku mongotoi bulaando daku palakala naikon napupusan, yaku 
naikon bintekene yana doikoo. 24 Yaku mangangga baikon tukon 
Temeneno napalatulungan, yaku susuunggu aki namalumbit 
koidan naikon duutiyo komuyu. 

25 Manganai utusonggita Epafloditus komuyu bintekene tuuk 
tomboniiyo yaku, yaku lasaiyo palaluu tuuk sumboliiyo yana 
abali doikoo. Yana lapamo loolainge yaku doi balimangan 
lalomo tukon kupalajuangan. 26 Yana poloon tuuno doi Utus 
sasaibino, tukon yana aki nasanaang konoano sabab komuyu 
lapamo malaat bilita baikon yana masakit. 27 Takainomo bisa 
yana masakit kabi mate. Bai Mian Bisa seange doi yana; 
tukon bolikon tongo doi yanadoo, bai doi yaku koidan, 
sulano inai yaku teali lobian poloon koidan. 28 Doiya kosababpo 
pololokon babasal koidan daku minooton tuuk mosumboliiyo 
yana abali doikoo, sulano komuyu potedes koidan kalu komuyu 
pososuung tukon yana, tukon noanggudoo teali tanaang. 29 Jadi, 
talimayo yana tukon noa sanaang buno meeng komian utus 
mo mangangga. Poodotiiyo sasaibino komian mo buno yana. 
30 Tuuk kopontingan Klistus nalimang, yana kabi namate; yana 
batalukene kobutongo tuuk beena palatolongan doi yaku tobikon 
sambuno. 

Nabisaan tuuno 

3 Doibundu, Utus-utusonggu, siokai komuyu potedeson 
sabab komuyu lapamo pomeenggon tukon Temeneno. 
Yaku aki kulasae babalat motulise koidan oila komo lapamo 
yaku tulise doikoo tumbeno; sabab langgedoo monondok tuuk 
mukasalamatan. 2 Podaga-dagaiyo ko mian-mian mo kubaiyo 
kolangge-langge mo lokis mian badaang mo moola sinombuikon 
‘asu’. Yanila pakisaayo komian badaang sinunat. 3 Banggokai 
kitamo mian badaang mo lapamo mantalima sunat mo tuuno, 
bolikon yanila. Kita sosuba doi Mian Bisa tukon Mian Bisa 
Na Loh susuungo komo lolainge, tukon kita balasyukuul 
sabab kita tubo pomeenggon tukon Klistus Yesus. Kita aki 
namoinikene koupacala-upacala dunia koona. 4 Kona bisaan yaku 
moola moinikene koupacala-upacaladoo. Sabab kalu ano meeng 
komian mo lasayo yana ano kona alasan tuuk moinikene 
koupacala dunia koona, yaku lobian koidan. 5 Yaku sinunat 
salataa alumo kooloyo daku umul. Yaku sinuung buno Islael 
miano, doi suku bangsa Benyamin; yaku Iblani miano tuuno. 
Doi mololean ukum-ukum agama Yahudi, yaku daano anggota 
golongan Falisi. # Yaku samangat tuuno tobikon yaku lokis-lokise 
kojemaat. Kalu kinita doi segi ukum agama Yahudi, yaku meeng 
komian monondok mo akiyo kososiboliino. 7 Bai sabab Klistus, 
maka loolukoo sasaibino yaku anggape buno meeng kolobo mo 
daano koutungo, diabudodoo teali meeng kolobo mo ilugikon. 
"Bolikon kai langge-langgedoo mobinantil; bai kai sasaibinodoo 
yaku anggape buno langge-langge mo tongo kalugian. Mo daano 
doi yaku diabudodoo nia lobian koanggano: doiyamo tingoniiyo 
Klistus Yesus, daku Temeneno. Sabab Klistus maka yaku lapamo 
sodiiyo sasaibinodoo. Yaku anggape sasaibinodoo buno limbut, 
sulano yaku moola laate Klistus, ’tukon tutuu pomeenggon 
tukon yana. Potaamian mo monondok tukon Mian Bisa aki 
koidan usahakanggene susuungo tukon molole doi ukum agama. 
Diabudodoo yaku daano potaami tukon Mian Bisa, sabab yaku 
anggayo ko Klistus. Jadi potaamian monondokoo lubat doi 
Mian Bisa, tukon kona alasan mangangga doi Yesus Klistus. 
10 Komeeng-meengo yaku yase doiyamo sulano yaku tingoniiyo ko 
Klistus, tukon alamiyo kokuasa mo otobuiyo yana doi matean. 


3 : 5 : Lm. 11:1, Kis. L. 23:6, 26:5 3 : 6 : Kis. L. 8:3, 22:4, 26:9-11 

Yaku yase tulut susa tukon yana tukon teali pokakana buno yana 
doi namatean. 11 Tukon yaku moinikene baikon yaku susuunggu 
naikon abali inotuboi doi kumatean. 

Obulen nalaate kona pinakituu 

12 Yaku aki kubantile baikon yaku daanomo kohasilo, kabai 
lapamo teali monondok. Bai yaku kai tuluus kakaate malaat 
tambo Klistus Yesus mo sadiayo. Tuuk doiya yana lapamo laate 
yaku tukon tealikene yaku yana kotumbuno. ,3 Kona bisaan, 
Utus-utus, yaku kona tutuuan baikon yaku aki kumalasa lapamo 
balahasil malaat tambo. Bai naikon daano komeeng kolangge 
yaku mo kubaiyo, doiyamo yaku toliminggene oila komo daano 
doi tonggulunggu tukon kakaate tuuno momalaat oila mo daano 
doi salaano. 14 Doiya kona sabab yaku obuleng banggadudul 
polong doi napupusan sulano nalaate kona manaangan, doiyamo 
tubo doi sulugaa; tuuk doiyamo Mian Bisa uange kita mololoi 
Klistus Yesus. 

15 Kita sasaibino mo lapamo moonggol konda manganggaan 
secala lohani, siokai balasikap buno doiya. Bai kalu doi 
antala komuyu daano kona palaat bailong, maka Mian Bisa 
naikon jelaskanggene koidan doikoo. 16 Mau langge nia siokai 
napinalahatikanggon: Kita sio tataap tubo mololoi palatulan mo 
lapamo kita loingiyo polong diabudodoo. 

17 Utus-utus sasaibino! Loingiyo daku sontoh. Kami lapamo 
beena sontoh mo kana, sabab doiya palatikanggene mono-mo- 
nondok mian badaang mo loingiyo kamidoo nasontoh. ,8 Yaku 
lapamo idan-idan mobontiikon doikoo, tukon diabudodoo yaku 
ulange koidan tukon kokiil, baikon daano badaang komian kona 
tuboan lusake koalatino Klistus mate sinempang. 19 Tuboan mian 
badaang mobuno doiya naikon pupus tukon namanasan, sabab 
yanila naila kona minomooton tongo tuuk butongoila. Langge- 
langge mo okimaayo, tobikon doiya yanila banggaalkene; sabab 
yanila pikikene tongo langge-langge mo pokonoi tukon nadunia 
nia. 20 Bai kita daano batomundoan sulugaa miano. Doi idoo 
koidan Tomundo Pasalamat kita Temeneno Yesus Klistus, naikon 
lubat. Yanamo konda tinotiili tukon pinoloonggon. 21 Butonggita 
mo muyuk tukon moola manas nia, naikon Klistus boliiyo teali 
buno butongo susuungo mo moliyous. Yana moola kubaiyo 


3:17: IKol. 4:16, 11:1 

doiya sabab yana daano kona kuasa tuuk motaaluukanggene 
sasaibino kolobo. 


Pongotunggul-pongotunggul 

4 Tobikon doiya! Utus-utusonggu mo sineang, bunomo 
doiya siokai komuyu tubo tukon tutuu mangangga doi 
Temeneno. Konoanggu poloonggene doikoo! Komuyumo daku 
binanggaakon mo kubaiyo yaku tedes. 

2 Utus boine Euodia tukon Utus boine Sintike! Yaku kabiyo 
tukon tutuu sulano Utus boine pomeenggon noa buno mian 
badaang mo pokakana kona manganggaan. 3 Doi tulanggu mo 
molole, yaku kabiyo koidan sulano Utus tomboniiyo boinedoo 
molua. Yanila lapamo balimang tuuno polaing yaku tuuk 
babotilanggene Bilita Monondok doi Mian Bisa; pokakana buno 
Klemen tukon kokabuson komian bailong mo balimang polaing- 
laing yaku. Yanila sambu-sambuno daanomo doi Buku Mian 
Tubo lalomo. 

4 Boliisi komuyu sidutu tedesene sabab komuyu lapamo tubo 
pomeenggon tukon Temeneno. Daano koidan yaku bantile: 
potedesene! 

5 Siokai sasaibino komian moola kitayo komu ndondoong 
doi namonondokan konoamu. Sabab akimo namalumbit koidan 


Temeneno naikon lubat. 6 Inai momolili manganai oilamo. Doi 
sasaibino kolangge, posambeang tukon pelenggene mukakabi doi 
Mian Bisa. Oila kopoo pinalaluu, pailukene doiya sidutu doi 
Mian Bisa tukon bantile talima kaseh. 7 Maka namonondokan doi 


Mian Bisa mo aki namoola kobanggapi mangalatikene, naikon 
dagaiyo konoamu tukon mupikilan mo lapamo pomeenggon 
tukon Klistus Yesus. 

8 Doibundu, Utus-utus, usokiyo mupikilan tukon langge-langge 
mo daano koanggano, mo moola ngginaal, doiyamo langge- 
langge mo bisa, mo inodotii, mo adil, molino, maamis, tukon 
momonondok. 9 Ampakonggenemo oila kopo pinalajali tukon 
talimayo doi yaku; mau doi bantil-bantilan mau doi yaku 
napalabuatan-palabuatan. Kona monondokan uuno doi Mian 
Bisa, naikon loolainge komuyu. 


Bantilan talima kaseh 

10 Doi kutuboan lalomo komo pomeenggon tukon Temeneno, 
yaku lasayo sanaang tuuno, sabab lapamo buno doiya kona 

kalumbit, diabudodoo komuyu moolamo koidan pikikene daku 
ndondoong. Daku makisuut bolikono baikon komuyu lapamo 
toliminggene yaku; komuyu sio popalahatikanggene yaku, bai 
komuyu aki pomalaat todanan sulano potudoikene. 11 Yaku man- 
tailukene naiya bolikon sabab yaku kakulangano, sabab yaku 
lapamo palajalio malasa biai tukon oila komo daano. 12 Yaku 
lapamo toupiyo tubo badaang kokakulangan, tukon koidan 
tubo tukon lobi-lobian. Yaku lapamo tingoniiyo kolaasiano tuuk 
masasalaan ndondoong mo bulaando kai koidan; mau nda 
ndondoong momonondok mau nda ndondoong motalalais, mau 
ndondoong molobian mau ndondoong mokakulangan. 13 Tukon 
kuasa Klistus mo bineekon doi yaku, yaku daano kobukuanan 
tuuk masasalaan badaang kaliangano kondondoong. 

14 Bai komuyu lapamo tulungiyo yaku doi kususaan lalomo; 
tukon oila kopoo kinubaidoo bisa monondok. 15 Utus-utus Filipi 
miano! Komuyu susuumuyu toiyo bisa baikon salataa yaku 
tinggale ko Makedonia loolukoo doi tembo Bilita Monondokoo 
yaku sabukene tumbeno, komuyumo komemeengo jemaat mo 
bantuwe yaku; komuyu tumbe-tumbeno mo tulut tamise utung 
lugi polaing-laing yaku. 16 Salataa yaku doi Tesalonika tukon 
mapalaluu potombonii, lapamo lobian idan komuyu makapatu 
potombonii doi yaku. 17 Doiya kona alati bolikon yaku tongo 
yase mantalima mobineekon. Daku yasano doiyamo sulano yaku 
moola kitayo hasil-hasil mo suungiyo komu ilaat. 18 Yaku lapamo 
talimayo sasaibino - kabai lobian doi nasukupan! Sasaibino 
mobineekon komuyu kapatuwe doi yaku, yaku lapamo talimayo 
doi Epafloditus. Diabudodoo yaku anomo sasaibino daku 
pinalaluu. Mobine-bineekon doi komuyudoo daano buno boono 
mobabangi doi sosuba mo sinosubakon doi Mian Bisa tukon 
Mian Bisa mo talimayo tukon noa sanaang. 19 Mian Bisa mo 
yaku sosubaiyo mo lobian kona kaasaan doi Klistus Yesus lalomo 
naikon daanokene sasaibino komu kapalaluuwan. 20 Nggaale ko 
Mian Bisa Tamanggita sidutu-posidutukon! Amin. 

Bantilan napupusan 

21 Pelenggene daku bantilan doi sasaibino ko Mian Bisa 
namian mo pomeenggon tukon Klistus Yesus. Tukon talimayo 
koidan bantilan doi utus-utus mo daano polaing-laing yaku 

4:15-16: 2Kol. 11:9 4:16: Kis. L. 17:1 4:18: Tob. 29:18 

dimbaa. 22 Sasaibino ko Mian Bisa namian doi kota nia, utama 
yanila doi batomundoan Tomundo, makapatu bantilan doi 
komuyu. 

23 Boliisi Temeneno Yesus Klistus nabalakaatiyo Utus sasaibi- 
no. 

Komai holomat, 
Paulus tukon Timotius 



PAULUS NASULAT DOI 
JEMAAT KOLOSE 

PANGANTOKON 

Kolose daano komeeng kokota doi Asia Pauno, tongusol 
taalikon doi tolopot doi kota Efesus. Bolikon Paulus 
komo kekendenge najemaatia Kolose , bai dotempodoo yana 
namosumboliiyan mian mobalimang doi Efesus , meeng 
koibu kota plovinsi Loma doi Asia Pauno , yana lasaiyo 
koidan mobalatanggung jawab doi jemaat Kolosedoo. Paulus 
mantalimamo bilita baikon doi jemaatoo lalomo daano kogulu- 
gulu mo bangotunggul otunggul-otunggul mo sala. Dopai 
gulu-guludoo kakatikas konapo otunggukanano baikon sulano 
nda tingoniiyo ko Mian Bisa tukon nda sinalamaton tukon 
natalakanaan, komian sio nasosubaiyo “koloh-loh mo kuasaiyo 
tukon mopalentayo nadunia nia antoko”. Kobailong koidan , 
do gulu-guludoo bantile, komian sio naloingiyo koatulan-atulan 
basunatan, kolangge mopinantanggon tukon bai-bailong koidan . 

Paulus nasulat doi jemaat Salani miano doi Kolose nia tinulis 
tuuk doi nalinoolukonggonan kootunggul Salani mo bisa tukon 
akiyenggene kootunggul-otunggul mosala gulu-guludoo mokala 
mo otunggukene. Koantoko tuuno nasulatia doiyamo baikon 
Yesus Klistus moola mebee kasalamatan mobisa tukon baikon 
do otunggul-otungguloo bailong tongo dedeenggene komian doi 
Klistus . Luwedoi Klistus , ko Mian Bisa tealikene kodunia nia , 
tukon luwedoi Klistus koidan ko Mian Bisa salamatene. Tolongo 
lolo doi pomeenggonan tukon Klistus , kodunia daano kona 
moinian mosinalamaton. Bobus koidan Paulus otunggukene 
kona potaamian do otungguloo mobabasal tukon ko Salani 
miano natuboan. 

Palaluu nalinolukonggon naimbaa baikon Tikhikus - mo 
babayo naiya sulatia doi Kolose motuuk doi Paulus - Onesimus 
komo lolainge, at a Paulus mo sumboliiyo sulano naabali doi 
natuan , doiyamo Filemon, meeng koanggota jemaat doi Kolose. 

Antoko 

Pololukoni 1:1-8 

Klistus nasifat tukon nakakuasaan 1:9-2:19 
Tuboan moboolu Salani miano mo toupiyo 2:20-4:6 
Potutupo 4:7-18 


1 ,_2 Utus-utus Mian Bisa namian doi Kolose mo molole 
pomeenggon tukon Klistus! 

Buno meeng kolasul Klistus Yesus, - Mian Bisa mobingkate 
- yaku, Paulus, polaing-laing tukon utusonggita Timotius, 
moini boliisi ko Mian Bisa Tamanggita mebee balakaat tukon 
monondokan doi komuyu. 

Sambeang bakinatauwan 

3-4 Kami lapamo lengele komuyu manganggamo doi Yesus 
Klistus tukon komuyu seseangemo sasaibino ko Mian Bisa 
namian. Doiyamo kosababpo tempodoo mai sambeangan 
motuuk doikoo, kami sidutu bakinatauwan doi Mian Bisa, 
Tama nda Temeneno Yesus Klistus. 5 Komuyu anggayo tukon 
komuyu seseange, sabab komuyu moinikene naikon oila ko 
Mian Bisa nasinadia doi sulugaa motuuk doi komuyu. Komuyu 
lapamo lengele doiya langgedoo, salataa Bilita Monondokoo mo 
bisa mopinolonggon doikoo. 6 Bilita moluwedoi Temenenodoo 
tololongol doi sasaibino kolipu, tukon komian natuboan 
banggadudul binalakaati luwedoi bilitadoo, buno pokakana 
komu tuboan nabinalakaatian salataa komuyu molongol komaasi 
Mian Bisa tukon bisa-bisa motoiyo. 7 Langgedoo Epaflas komo 
pelenggene doi Utus, tulando kami mo seange. Yana Klistus 
nasosumbolii mo molole balimang tuuk doi nda kopontingan. 
8 Doi yanamo komai longolano baikon tukon kuasa moluwedoi 
Mian Bisa Na Loh komuyu moola teali poseseang. 

9 Doiyamo kosababpo kami sidutu sambeang motuuk doi 
komuyu salataa kami lengele komuyu kaliangano. Kami kabiyo 
doi Mian Bisa sulano Mian Bisa Na Loh beena doi komuyu 
pandoiyan tukon pangalatian tobikon komuyu toiyo tukon 
monondok oila ko Mian Bisa namongiasan. ,0 Tukon buno. 


1:7: Kol. 4:12, Flm. 23 

Sambeang (1:9) 


doiya komuyu malaat tuboan mololoi Mian Bisa namongiasan, 
tukon sidutu sanaanggene konoano, tobikon doi sasaibino 
kolangge komuyu modaanokene kolangge-langge mo monondok. 
Tukon komuyu pomotoiyan kaliangano Mian Bisa naikon 
tosuungi koidan. 11 Boliisi tukon kuasa mo babasal moluwedoi 
Mian Bisa, komuyu inokobukuan tobikon komuyu moola 
taane kosusaan doi sasaibino kolobo tukon sabal tukon noa 
sanaang 12 tukon bantilan kinatauwan doi Tama. Sabab Tama 
doiyamo komo kubaiyo komuyu moola mantalima oila ko Mian 
Bisa nasinadiakon kona mian doi nabatomundoan lalomo mo 
madialan. 13 Yana lapamo sodiiyo kita doi kuasa mokalipookan 
tukon biyele kita doi na Pau nabatomundoan lalomo mo 
seseange. 14 Luwedoi na Paudoo kita sinodiimo; koalatino konda 
lalim-lalim lapamo inompuni. 


Klistus tukon nalimang 

15 Klistus doiyamo kogambal mo totingonii doi Mian Bisa 
butongo mo aki natokita; Klistus doiyamo kopau langgong, 
lobian kona utamaan doi sasaibino kolobo mo tinealikon. 
16 Sabab lolo doi yana Mian Bisa tealikene kolobo sasaibino doi 


1:14: Ef. 1:7 

sulugaa tukon doi buta nia bungkukono, sasaibino kolangge mo 
tokita tukon mo aki natokita, tololo koidan sasaibino koloh 
mo balakuasa tukon mo mapalenta. Sasaibino nadunia nia 
tinealikon lolo doi Klistus tukon tuuk doi Klistus. 17 Akiyoon 
sasaibino kolangge nadaano, Klistus daanomo. Tukon sabab 
doiyamo koidan maka sasaibino kolangge daano doi nadungolan 
memeeng. 18 Yanamo kooluno doi butongoo, doiyamo jemaat, 
sabab yanamo kotuboan uuno doi jemaatoo. Yanamo kopau 
langgong, kotumbe-tumbeno inotuboi koidan doi namatean, 
sulano yana susuungo tolong komo teali mo pontiing tuuno 
doi sasaibino kolangge. 19 Mian Bisa susuungo komo palaluuwo 
sulano sasaibino kolangge mo talaat doi Mian Bisa butongo, 
talaat koidan tukon sukup doi na Pau butongo. 20 Tukon lolo 
doi Paudoo koidan Mian Bisa putusiyomo sulano nakubaiyo 
sasaibino kolobo pokindok koidan tukon yana - mau sasaibino 
kolobo doi buta, mau komo doi sulugaa. Mian Bisa kubaiyo 
doiya lolo doi na Pau namatean doi kayung sempang. 

21 Buunia komuyu odoon doi Mian Bisa. Komuyu pomusukene 
sabab lenggang tukon mupikilan molokis. 22 Bai diabudodoo, 
tukon na Pau namatean, Mian Bisa mongkubai loloon komuyu 
tukon yana teali monondok koidan. Tukon cala doiya komuyu 
moola binaba mangadap doi Mian Bisa tukon ndondoong mo 
moliyous, bilisii tukon akiyo kososiboliino. 23 Bai tantu komuyu 
sio potataap molole mangangga tukon kokondong moonggol doi 
mumanganggaan. Inai naikon komuyu sodiiyo kopo moinian 
mo lapamo bineekon doikoo salataa komuyu mantalima Bilita 
Monondok doi Mian Bisa. Bilitadoo lapamo pinolonggon doi 
memeeng komian doi sasaibino kolipu. Tukon tuuk doiyamo 
koidan yaku, Paulus, lapamo teali peleleani. 

Paulus nabaleleanian doi jemaat 

24 Budodoiya yaku sanaang mosakisaa tuuk doi mukopon- 
tingan. Sabab tukon sakisaawan doi butonggu, yaku osukupiyo 
oila komo sio nabuno Klistus nasakisaawan tinoupi motuuk 
doi najemaat, doiyamo butongo. 25 Mian Bisa bintekene yaku 
teali peleleani jemaat motuuk doi mukopontingan. Yaku 
sio kupelenggene kobilita moluwedoi Mian Bisa, sasaibino; 
26 doiyamo bilita mo malumbito doi abad-abad loolukon ko Mian 


1:18: Ef. 1:22-23 1:20: Ef.2:16 

Bisa mo laasiakanggene doi sasaibino komian, bai budodoiya 
inokitaikon doi namian. 27 Doi namianoo Mian Bisa yase 
tudoikene bulaando kona monondokan tukon babasalan kona 
laasiadoo tuuk sasaibino kona mian. Laasiadoo doiyamo: Klistus 
daano doi butomu, koalatino komuyu naikon tololo lasaiyo ko 
Mian Bisa nababasalan. 28 Klistus doiyamo komai binasalitakon 
doi memeeng komian. Kami ingotiikene tukon otunggul yanila 
sasaibino kopandoiyan. Komai tujuan doiyamo sulano memeeng 
komian binaba doi Mian Bisa, buno mian mo toboso doi 
lobo lohani lalomo, sabab lapamo pomeenggon tukon Klistus. 
29 Sulano laate lobodoo yaku balimang kakabukuan. Yaku 
kakabukuan tukon sasaibino daku bukuanan Klistus mo beekene 
doi yaku tukon mo balimang doi butonggu lalomo tukon moono 
kuasa. 

2 Yaku yase komuyu potoiyo bulaando daku nggoolaan 
kakabukuan tuuk doikoo tukon tuuk doi yanila doi 
Laodekia tukon sasaibino komo aki natingoniiyo yaku secala 
plibadi. 2 Sasaibino naiya yaku kubaiyo sulano yanila noano 
teali bukuan tukon yanila moola poseseang sulano yanila 
pomeenggon tuuno. Tukon buno doiya yanila tutuu mangalati 
tukon anggayo tukon tingoniiyo ko Mian Bisa nalaasia doiyamo 
Klistus susuungo. 3 Klistus komo abese sasaibino kopandoiyan 
tukon toiyano ko Mian Bisa doi loolukon motosookon. 

4 Yaku babilitakene naiya sulano komuyu inai poinokolii doi 
indee miano koidan kona bantilan maamis doikoo. 5 Sabab mau 
kai yaku poodoonggono doi komuyu, potoiyo yaku daano doi 
komuyudoo. Tukon yaku laba mokitayo komuyu pomeenggon 
noa tukon moonggol kopoo manganggaan doi Klistus. 

Tuboan mo talakana 

6 Utus-utus lapamo talimayo Yesus Klistus doiyamo Temeneno. 
Tobikon doiya komuyu sio potubo pomeenggon tukon yana, 
Tukon pomoonggol doi yana. Komuyu siokai pobangune kopoo 
tuboan tukon Klistus teali uuno. Siokai komuyu pololokon 
mangangga doi Klistus, buno oila komo lapamo inotunggukon 
doi komuyu. Tukon siokai konoamu natoku-tokumbe tukon 
bantilan kinatauwan. 

8 Komuyu sio pobada-badagai, inai nadaano komian mo 
pangaluiyo komuyu tukon banggapi namotoiyan mo akiyo 
kotakoso, bai tolongo atapayo. Motoiyan-motoiyanoo aki 

naluwe doi Klistus, bai tolongo banggapi napandapat tukon 
luwe loh-loh mokuasaiyo kodunia. 9 Sabab tootubo ko Mian Bisa 
butongo daano doi Klistus, doiyamo butongo nabatokitaan buno 
banggapi. 10 Tukon sabab tuboan pomeenggonan tukon Klistus, 
komuyudoo binee tuboan tuuno. Sabab Klistus daano kapalano 
doi memeeng koloh mo balakuasa tukon mo mapalenta. 

11 Sabab pomeenggon tukon Klistus, komuyu lapamo sinunat, 
bolikon sunat banggapi mo kubaiyo, bai tukon sunat Klistus 
mo kubaiyo, mo sodiiyo komuyu doi kuasa lenggang mo 
baladosa. 12 Sabab singgatoo komuyu posinauwan, komuyu 
tinading posinggat-singgat Klistus; tukon basauwanoo mian 
koidan, komuyu polaing inotuboi koidan posinggat-singgat 
Klistus sabab komuyu mangangga doi Mian Bisa nakuasa mo 
lapamo otuboiyo Klistus doi namatean. 13 Looluk, komuyu 
lapamo mate secala lohani sabab komuyu baladosa, tukon sabab 
komuyu aki posinunat loloiyo koadat. Bai budodoiya Mian Bisa 
otuboiyo komuyu posinggat-singgat tukon Klistus. Mian Bisa 
lapamo ompuniyo sasaibino konda lalim, 14 tukon akiyenggene 
konda sulat samea, moano doi kita, mo nggimoliiyo kita 
tukon salat-salat mo babalat. Tukon mosempange sulatoo doi 
kayung sempang, Mian Bisa alapuse sasaibino kopakalaakon doi 
kita. 15 Doi kayung sempangoo Klistus kubaiyo sasaibino koloh- 
loh mo mapalenta tukon balakuasa tealimo akimo nabukuan 
koidan. Yanila teali mian badaang namokitaan doi tembo Klistus 
loolainge yanila buno mian motinalunggu doi nalinamekonan 
kona manaangan. 

16 Tobikon doiya inai mosodiiyo komian moasalakene komuyu 
motuuk doi kinaan kai moininum, kai doi oloyo-oloyo 
lamekanano kobaagamaan, kai lamekanano kobituon boolu, 
kai motuuk doi oloyo Tadean. 17 Sasaibino doiya tolongo 
bayangan doi langge-langgedoo naikon mo lubat, bai kona 
batokitaan doiya langge-langgedoo doiyamo Klistus! 18 Inai 
posodiiyo kobutomuyu nainolugi doi mian-mian mo kakaadukon 
kependeyo kobutongo tukon mo sosubaiyo komalaekat-malaekat. 
Mianoo banggal-banggaal tukon napikilan-pikilan dunia tukon 
banggal-banggaalkene kona pokita susuungo, 19 tobikon akimo 
koidan nabataani doi Klistus mo teali kapala. Doi Klistus naloo- 

laingano, sasaibino kobutonggita piniala tukon pinoomeenggon 
doi lolosuano, tukon tubo lolo doi Mian Bisa namongiasan. 

Mate tukon tubo polaing-laing Klistus 

20 Komuyu lapamo mate polaing-laing Klistus, tukon lapamo 
sinodii doi loh-loh mo kuasaiyo naiya dunia nia. Eh, bulaando 
komuyu tubo buno mian mo daano kinuasai doi dunia 
nia? Bulaando komuyu mololoiyo doi atulan-atulan buno 
naiya, 21 “Inai motaape naiya”, “Inai motamise ndaiya”, “Inai 
mosinggile naiya”? 22 Sasaibino pelatulanoo doiya tuuk doi 
langge-langge mo pinake bai akiyono kotakoso. Doiya tolongo 
atulan-atulan tukon otunggul-otunggul banggapi mo kubaiyo. 
23 Takainomo kona tokitaan do langgedoo monondok, tukon 
binontiikon sulano komian nasosuba doi malaekat, ekependeyo 
kobutongo tukon sakisaayo kobutongo; bai sasaibino doiya akiyo 
kotakoso motaane kobanggapi namoot. 

3 Komuyu lapamo inotuboi koidan posinggat-singgat Klistus. 

Tobikon doiya komuyu sio pomoumbolii sulano pomalaat 
langge doi sulugaa, inaando Klistus tukon Mian Bisa 
namapalentaan posinggat-singgat. 2 Otunggulikene kopikilan doi 
langge doiya, inai nabaino langge doi dunia nia. 3 Sabab komuyu 
lapamo mate, tukon komu tuboan tosookon polaing Klistus doi 
Mian Bisa. 4 Eh, tuboan uuno mo bisa doiyamo doi Klistus 
tukon kalu yana tokita naikon komuyu koidan tokita polaing- 
laing tukon yana doi nababasalan lalomo! 

Tuboan malimbito tukon tuboan mo boolu 

5 Tobikon doiya, akiyenggene dunia naminooton-minooton 
mo otuwenge kobutomu, buno balolowaan, lobo mo aki 
namonondok, noano lokis, naminooton lokis, tukon modokoan 
(sabab komodokoan doiya pokakana tukon bapilogotan.) 
6 Langge-langge mobuno doiya komo lubatene ko Mian Bisa 
nanggimalan doi mian-mian mo aki naloingiyo. 7 Loolukon mau 
komuyu loloiyo komo minooton-minootonoo, singgatoo komuyu 
modaano kinuasai. 

8 Bai budodoiya siokai komuyu aisene kolangge mo lokis 
doi butomu: inaimo koidan moliit, kai nggimal kai mosikitene 

2:19: Ef. 4:16 3:1: Saad. 110:1 

komian bailong. Aki namoola tobuat doi suumu kobantil-ban- 
tilan masangolan kai bantilan mo manggilit. 9 Inai mobakokolii 
meeng tukon bailong, sabab kotuboan loolukoo tukon sasaibino 
kolangge lapamo komuyu tinggale. 10 Komuyu budodoiya lapamo 
binee tuboan mo boolu. Komuyu daanokai banggapi boolu, mo 
daano kiniboolu momeenggon doi motealikene, doiyamo Mian 
Bisa, pokakana koduduso susuungo. Kona makisuut doiyamo 
sulano komuyu tingoniiyo ko Mian Bisa tukon tontong. u Buno 
kolimbako doiyamo lapus sasaibino kona posasalaan ko Yahudi 
miano tukon mobolikon Yahudi, mian mobasunat tukon mian 
mo aki nabasunat, akimo nadaano koidan naposasalaan komian 
lipu meeng tukon mian lokis, doi ata tukon mian mobebas, 
sabab Klistus daano sasaibino kolangge-langge tukon yana 
pomeenggon yanila sasaibino! 

12 Utus daano Mian Bisa namian. Mian Bisa mamaasikene 
komuyu tukon piliyo komuyu sulano nateali namian mo 
tangalaas. Doiyamo kosababpo komuyu sio pookitakene kopoo 
seang, komuyu sio pomonondok konoamuyu, aki nabingkate 
kobutongo, matalamuyuk tukon yase sakisaa. 13 Komuyu sio 
posabal doi meeng tukon bailong, tukon sio po poompuni kalu 
daano komo mangabos noa nggimalan doi bailong. Temeneno 
tukon sanaang konoano ompuniyo komuyu, jadi komuyu sio 
poyase ompuniyo meeng tukon bailong. 14 Tukon komo penting 
tuuno, doiyamo: Komuyu sio poposeseang sabab do seangoo 
doiyamo komo pomeenggene Utus-utus sasaibino tobikon nateali 
talakana. 15 Siokai komu mongiasan-mongiasan tinantukon doi 
pokindokan Klistus mo beekene doi noamu lalomo. Sabab Mian 
Bisa uange komuyu sulano teali anggota meeng kobutong, sulano 
komuyu tubo doi pokindokanoo lalomo moluwedoi Klistusoo. 
Siokai komuyu pobakinatauwan. 16 Siokai doi Klistus naotunggul- 
otunggul mo moono balakaat natelem doi noamu lalomo. 
Sio komuyu pootunggul popobee otinau doi namonondokan. 
Pomananikene komazmul tukon nggaa-nggaale tukon lagu- 
lagu lohani; pomanani tuuk doi Mian Bisa tukon palasaan 
kinatauwan doi noamu lalomo. 17 Sasaibino oila komo komuyu 
kubaiyo kabai bantilan, siokai doiya posipatene tukon pobantile 


3 : 9 : Ef.4:22 3 : 10 : Teal. l:26,Ef.4:24 3 : 12 - 13 : Ef.4:2 3 : 13 : Ef.4:32 

luwedoi Temeneno Yesus sambuno. Pobakinatauwan doi Mian 
Bisa Tama tuuk oila Yesus nailakukon doikoo. 

Pelibadi napotaamian doi tuboan mo boolu lalomo 

18 Utus-utus mo teali boloki! Molole doi polangkai, sabab sio 
nabuno doiya komu kalakuan buno Salani miano. 

19 Utus-utus mo teali langkai! Seseange komu boloki. Inai 
monggimoliiyo yanila. 

20 Labuk-labuk! Daano kopoo kuadiban buno meeng ko Salani 
miano sulano sidutu molole doi tama tina, sabab doiya komo 
kindendeke ko Mian Bisa noano. 

21 Utus-utus mo teali tama! Inai popalasakitiyo kopo pau-pau 
noano naaki teali Hit konoano. 

22 Utus-utus mo teali ata! Doi sasaibino kolangge, siokai 
komuyu molole doi mutuan mo doi dunia nia. Inai molole 
doi yanila tongo doi tembo yanila modaano dagaiyo komuyu, 
sabab komuyu yase ngginaal. Molole doi yanila tukon noa 
sanaang, sabab komuyu odotiiyo ko Temeneno. 23 Indeemo 
kolimango bineekon doikoo, siokai komuyu limange tukon 
tootubo konoamuyu, pokakana buno Temeneno kopoo lineleani, 
tukon bolikon tongo banggapi. 24 Poneneeke baikon komuyu 
naikon mantalima tambo doi Temeneno. Oila ko Temeneno 
nasinadiakon motuuk doi namian, doiyamo kona bineekon 
doikoo. Sabab tuan dungolanoo tuuno daano moleleaniyo doiya 
Klistus susuungo. 25 Tukon indee miano komo mongkubai sala, 
naikon tanggunge kona salaanoo, sabab Temeneno aki napiliyo 
komian duduso. 

4 Utus-utus mo teali tuan! Siokai komuyu pokubaiyo kopoo 
ata-ata doi nakanaan tukon naadil. Poneneeke baikon mau 
komuyu daano komeeng kopoo tuan doi sulugaa. 

Otunggul-otunggul 

2 Siokai komuyu sambeang doi nabisa-bisaan tukon pobadagai, 
tukon pobasyukuul doi Mian Bisa. 3 Posambeanggene tuuk kami 
sulano ko Mian Bisa nabeena doi kami todanan mo monondok 
tuuk mobasalitakene laasia Klistus kaliangano. Sabab doiyamo 
kolanggeno maka yaku diabudodoo nia daano doi talunggu la- 

3:22-25: Ef. 6:5-8 3:25: Kuai. 10:17, Ef. 6:9 4:1: Ef.6:9 



KOLOSE 4 


599 


lomo. 4 Posambeanggene sulano kumoola tunggulikene laasiadoo 
doi natontongan bulaando kona tutuuwan. 

5 Doi potaamian lalomo komuyu tukon mian badaang mo aki 
namangangga, siokai komuyu tubo pandoi tukon mangala meeng 
kotodanan momonondok. 6 Siokai langge-langge komuyu sidutu 
bantile monondok tukon kinilakon. Siokai potoiyo bulaando 
kona tutuuwan komuyu timbiliyo komian napasadai-pasadai. 


Sulat napupusan tukon teteba 

7 Tikhikus, nda utus mo sineang, naikon botiikene doi komuyu 
sasaibino kolobo kaliangano yaku. Yana molole balimang 
polaing-laing kami tuuk doi Temeneno. 8 Yaku bintekene yana 
doikoo tukon alasan sulano komuyu potoiyo komai ndondoong 
tukon komuyu potohibul. 9 Onesimus naikon ampakon polaing- 
laing tukon Tikhikus; yana meeng komian doi popolipuiyan. 
Yana meeng komian mo molole, tukon kami seseange. Yana 
tukon Tikhikus pailukene doikoo sasaibino komo teali doi 
kudungolan nia. 

!0 Alistalkus, mo daano doi talunggu lalomo polaing-laing 
yaku, makapatu teteba doi komuyu. Bunomo koidan Malakus, 
montolidan idan tukon Balanabas. (Komuyu lapamo kinopotui 
bilita sulano potalimayo yana kalu yana lubat doikoo.) 
"Teteba koidan moluwedoi Yesus mo kosambuno Yustus koidan. 
Luwedoi Yahudi miano mo lapamo mangangga doi Temeneno 
Yesus, tolongo yanila toluila tolong budodoiya komo balimang 
polaing tukon yaku moampakonggene kolimang moluwedoi Mian 
Bisa. Yanila bisa-bisa tuuno motulungiyo yaku. 

"Teteba moluwedoi Epaflas. Yana koidan luwedoi mupoli- 
puiyan. Yana Yesus Klistus naata, mo sidutu sambeang tutuuno 
motuuk doi komuyu. Yana kabiyo tutuuno doi Mian Bisa sulano 
komu manganggaan nateali moonggol tukon komuyu tutuu doi 
manganggaan, sulano komuyu potalakana molole doi Mian Bisa 
namongiasan. 13 Yaku sakisiiyo susuunggu baikon yana lapamo 
balimang kokobukuan tuuk doi komuyu tukon tuuk mian 
badaang mo daano doi Laodekia tukon Hielapolis. 14 Doktel 
Lukas, kita mo seange, tukon Demas makapatu teteba doikoo. 

4:5: Ef. 5:16 4:7: Kis. L. 20:4, 2Tim. 4:12 4:7-8: Ef. 6:21-22 4:9: Flm. 10-12 

Otunggul bulaa kokaliangano kona kanaan ko Salani miano 
nakokubai 4:1-12 

Otunggul bulaa kokaliangano Klistus nalubatan koluano 
luunggono 4:13-5:11 
Otunggul-otunggul napupusan 5:12-22 
Potutupo 5:23-28 


I Utus-utus jemaat doi Tesalonika, mo tealimo Mian Bisa 
Tama namian tukon Temeneno Yesus Klistus: 

Kami, doiyamo Paulus, Silas tukon Timotius moinikene boliisi 
ko Mian Bisa nabeena balakaat tukon monondokan doi komuyu. 

Tesalonika miano natuboan tukon napoo manganggaan 

20 Kami sidutu bakinatauwan doi Mian Bisa sabab Utus 
sasaibino. Momeenggon mai sambeang doi Mian Bisa tukon 
Tamanggita, kami sidutu tandayo komuyu. Kami momeenggon 
sambeanggene komuyu. Kami neneeke bulaando komuyu 
potudoikanano kopo kokubai baikon komuyu mangangga doi 
Klistus, bulaando komuyu kopo seseangano komian bailong 
tobikon komuyu leleaniyo yanila, tukon bulaando kopo moinian 
tukon moonggolan doi nda Temeneno Yesus Klistus. 4 Kami 
toiyo, Utus-utus, baikon ko Mian Bisa seseange komuyu 
tukon lapamo lilike komuyu tealikene namian mo tangalaas. 
5 Sabab kami pelenggene Bilita Monondok doikoo bolikon 
tolongo bantil-bantilan balang, bai koidan tukon kuasa tukon 
Mian Bisa Na Loh. Tukon kami anggayo tuuno naikon 
kona bisaan do Bilita Monondokoo. Komuyu toiyo bulaando 
komai tuboan motuuk mukapalaluuwan tempodoo kami daano 
pototongi komuyu. 6 Komuyu loloiyo komai kokubai tukon 
Temeneno nakokubai. Mau kai komuyu posakisaa tuuno, 
komuyu potalimayo tukon laba-laba bilita kami babotilanggene 
doikoo. Do laba-labaanoo Mian Bisa Na Loh komo beekene. 
7 Tukon doiya komuyu teali sontoh doi sasaibino ko Salani miano 
mo daano doi Makedonia tukon doi Akhaya. *Sabab tambuun 
doi komuyu, bilitadoo kaliangano Temeneno lapamo tololongol 
doi Makedonia tukon doi Akhaya. Tukon aki nabaino doiya 

1:1: Kis.L. 17:1 1:6: Kis. L. 17:5-9 

Kota Tesalonika (1:1) 

koidan; bai bilita kaliangano bulaando kopoo manganggaan doi 
Mian Bisa lapamo tololongol doi yayaa, tobikon kami akimo 
napalaluu koidan momabantil oioila. 9 Sasaibino do mianoo 
basalitakene kaliangano bulaando komuyu kopoo talimaano 
kami salataa kami loolukon lubat doikoo. Yanila basilingan 
kokaliangano bulaando komuyu tinggale kobapilogotan tukon 
lubat doi meeng ko Mian Bisa mo tubo sulano nda mangangga 
doi yana. 10 Yanila koidan basilingan bulaando kokaliangano 
komuyu moinikene ko Mian Bisa Napau nalubatan doi sulugaa, 
doiyamo Yesus, mo lapamo Mian Bisa otuboiyo doi matean. 
Yesus doiyamo komo salamatene kita doi Mian Bisa naukuman 
mo naikon lubat. 

Paulus nalimang doi Tesalonika 

2 Utus-utus! Komuyu toiyo baikon komai lubotiiyano 
komuyu aki napalasuma. 2 Komuyu toiyo baikon kami 
akiyoon mai lubat doikoo doi Tesalonika, kami lapamo sinakisaa 
tukon tinotulai doi Filipi. Bai mau nabadaang komian molawane 


2:2: Kis. L. 16:19-24, 17:1-9 

kami, konda Mian Bisa lapamo beena balanian doi kami 
sulano pelenggene doikoo Ko Bilita Monondok mo luwedoi 
yana. 3 Komai tobiano ikoo bolikon meeng kolobo nasalaan; 
koidan bolikon tukon makisuut mo aki namonondok kabai 
bakokolian. 4 Aki! Kami aki nabasilingan tuuk mokindendeke 
komian noano, bai tuuk nasanaangan ko Mian Bisa noano, mo 
udiyo konoanggami. Sabab kami Mian Bisa akuiyo moolamo 
pelenggene do Bilitadoo Monondok. 5 Komuyu susuumuyu toiyo 
baikon kami aki natolongo mai silingan komo maamis kabai 
abuiyo komuyu sulano natosookon kobapilogotan. Mian Bisa 
komo teali sakisii! 6 Kami koidan aki mai kakaate sulano malaat 
panggaal doi mian - bai doi komuyu kabai doi mian bailong. 
Kona bisaan buno meeng kolasul Klistus, kami moola kai 
mai umbale meeng kolobo doi komuyu. 7 Bai kami ndondoong 
tolongo bamuyuk-muyuk kalu kami daanoon mopototongi tukon 
komuyu, pokakana meeng kopau tinano mopialayo kona pau- 
pau. 8 Sabab mai seang maasi, kami basadia mobeekene doikoo 
bolikon tolongo do Bilita Monondokoo mo luwedoi Mian Bisa, 
bai mau kai mai tuboan koidan. Sabab kami seseange tuuno 
komuyu! 9 Tantu komuyu daano moneneeke bulaando komai 
motikasan mokakaate tukon kokobukuan. Oloyo maka popook 
kami balimang sulano kami naaki nakubaiyo susa doi meeng 
komian koidan doi komuyudoo doi mai babulitakanano do 
Bilitadoo Monondok mo luwedoi Mian Bisa tuuk doikoo. 

10 Kami tubo moliyous, talakana tukon akiyo kososiboliino doi 
komuyudoo mo lapamo mangangga doi Klistus. Komuyumo kai 
komai sakisii-sakisii, bunomo koidan doi Mian Bisa. 11 Komuyu 
toiyo balikon kami kubaiyo komuyu memeeng kopau buno 
meeng kopau tamano mokindendeke kona pau-pau. 12 Kami 
otinauwo komuyu, kami mebee dolongan doikoo tukon kami 
desaake komuyu sulano potubo pobabunokon doiya sulano ko 
Mian Bisa noano nasanaang. Sabab ko Mian Bisa lapamo uange 
komuyu sulano poteali Mian Bisa namian doi Dunia mo Boolu 
tukon potoupiyo kona babasalan. 

13 Daano koidan komeeng kolangge bailong mo kubaiyo 
kami sidutu pelenggene kinatauwan doi Mian Bisa. Langgedoo 
doiyamo, baikon salataa mai polongganano kobilita moluwedoi 
Mian Bisa tuuk doikoo, komuyu lengele tukon talimayo 
bilitadoo bolikon buno bilita moluwedoi banggapi, bai buno 
bilita mo bisa-bisa moluwedoi Mian Bisa. Yanamo komo 

balimang doi butongmuyu mo mangangga doi Klistus. ,4 Utus- 
utus, kolangge komuyu mo toupiyo lapamo koidan Mian Bisa 
naanggota-anggota jemaat doi Yudea toupiyo mo tealimo Yesus 
Klistus namian. Komuyu toupiyo kosakisaa luwedoi komuyu 
pobangsa, bunomo lakon ko Mian Bisa naanggota-anggota 
jemaat doi Yudeadoo natinoupidoo luwedoi Yahudi miano. 
I5 Dopai mian-mianoo komo akateyo Yesus tukon nabi-nabi, 
tukon sakisaayo kami. Yanila musuwo komian sasaibino, tukon 
ko Mian Bisa aki nasanaanggene tuuno doi yanila. 16 Tukon 
yanila ala-alangiyo kami mopelenggene kobilita doi bangsa- 
bangsa mobolikon Yahudi miano bilita mo moola salamatene 
dopai bangsa-bangsadoo. Kalu buno doiya dopai Yahudidoo 
miano suungiyo momeenggon kona pai lalim sulano napolong 
koaito. Tukon budodoiya kona pupusan yaniladoo laate ko Mian 
Bisa naukuman! 

Paulus naiyasano koidan molubotiiyo komian badaang doi 

Tesalonika 

17 Bai Utus-utus, salataa kami pobabandakon tolongo aki 
namalumbit doi komuyu - pobabandakon doi matanggita bai 
konoanggita aki - kami pololokon neneeke ikoo tukon kakaate 
tutuuno nda pososuung koidan! ,8 Komai tetel sio ampakon 
lubotiiyo komuyu; tukon yaku, lapamo soba-sobayo idan lua 
luunggon, bai ko Ibiliis alangiyo kami. 19 Bisa tuuno komuyumo 
komai moinian tukon komai labaan. Sabab kalu naikon 
Temeneno Yesus lubat, tukon kita mangadap, maka komuyumo 
naikon komo teali mai banggaalan! 20 Takainomo komuyumo kai 
komo teali mai banggaalan tukon mai labaan! 

3 Doibundu komai poloonan akimo mai moola taane 
koidan. Tobikon doiya kami bapikil kona monondokan, 
tadul mai tinggale doi Athena, 2 tukon kami daano bintekene 
koutusonggita Timotius. Yana meeng ko Mian Bisa napeleleani 
mo balimang pomeenggon kami doi babilitakanano ko Bilita 
Monondok kaliangano Klistus. Kami bintekene Timotius doikoo 
sulano yana naekeenggele komuyu tukon nadelenge komuyu 
sulano napololokon moonggol kopoo manganggaan doi Klistus. 
3 Tukon buno doiya akiyo momeeng komian doi komuyudoo 

2:14: Kis.L. 17:5 2:15: Kis. L. 9:23, 29, 13:45,50, 14:2,5, 19, 17;5, 13, 18:12 

3:1: Kis.L. 17:15 



606 


1 TESALONIKA 3 


mo mundul sabab doi nda sakisaa nia. Komuyu susuumuyu 
toiyo baikon do sakisaadoo tongusokon doi Mian Bisa natetel 
motuuk doi kita. 4 Doi tembodoo kami modaano polaing 
komuyu, kami lapamo pailukene doikoo loolukonoo baikon 
kita naikon malaat sakisaa. Tukon doiya takainomo bisa-bisa 
motealimo; komuyu susuumuyu toiyomo. 5 Doiyamo kosababpo 
yaku bintekene Timotius, sabab yaku yase koidan toiyo bulaando 
kona tobinggatan pomanganggaan doi Klistus. Yaku sasaakiyo 
ko Ibiliis nggoola oluliyo komuyu maka sasaibino komai 
pakadakan teali akiyo kolabano. 

6 Budodoiya Timotius lapamo abali tukon lapamo pelenggene 
doi kami kobilita laba-labaan kaliangano bulaando kopoo 
manganggaan doi Klistus tukon kopoo poseangan. Yana 
pailukene doi kami baikon komuyu sidutu daano kopoo kanang- 
kanangan mo monondok doi kami motangabos doi noamu. 
Tukon komuyu yase pososuung tukon kami, pokakana buno 
kamidoo yase pososuung tukon komuyu. 7 Doiyamo kosababpo, 
Utus-utus, doi susaan tukon sakisaa lalomo, kami moola 
tohibul salitadoo kaliangano komuyumo. Kopoo manganggaan 
doi Klistus akabasale konoanggami, 8 tobikon budodoiya 
kami lasakanggenemo kotuboan mobisa-bisa, tongo komuyu 
tataap kokondong kokoonggol, pomeenggon tukon Temeneno. 
9 Bulaando kona babasalan komai kinatauwan doi Mian Bisa 
doi sasaibino kolaba-labaan kami mo toupiyo doi salaano sabab 
komuyu. l0 Oloyo popook kami kabiyo doi yana tukon tootubo 
konoanggami, sulano kami moola pososuung tukon komuyu 
sulano osukupiyo oilamo kopoo pinalaluu motuuk manganggaan 
doi Klistus bulaando kona bisaan. 

11 Boliisi lakon ko Mian Bisa Tamanggita susuungo, tukon 
nda Temeneno Yesus nakeseayo kololoon doi kami sulano mai 
pososuung tukon komuyu! 12 Boliisi ko Temeneno nakubaiyo 
komuyu pololokon pomamaasikon meeng^ tukon bailong tukon 
po pololokon mamaasikene sasaibino komian, sulano dopoo 
seang nasosuungi, pokakana buno komai seang doi komuyu. 
13 Tukon buno doiya ko Temeneno naikon ekeenggele konoamu, 
sulano komuyu moliyous tukon akiyo kososibolii doi Mian Bisa 
Tamanggita salaano, doi tembodoo nda Temeneno Yesus lubat 
polaing sasaibino komian mo teali namian. 


3:6: Kis.L. 18:5 

Tuboan mo sanaanggene ko Mian Bisa noano 

4 Kona pupusan Utus-utus, kami lapamo beena popiala 
doi komuyu kaliangano bulaando kopoo kubaiyano kopoo 
tuboan sulano nasanaanggene ko Mian Bisa noano. Takainomo 
komuyu lapamo tubo buno doiya. Bai budodoiya luwedoi 
Temeneno Yesus nakuasa, kami kabiyo tuuno doikoo tukon 
desaake sulano komuyu kakaate lobian koidan doi langgedoo! 
2 Sabab komuyu toiyomo kootunggul-otunggul kami mobeekene 
doi komuyu luwe Temeneno Yesus nakuasa. 3 Naiyamo ko 
Mian Bisa namongiasan: Sulano komuyu kopoo tuboan tolongo 
tuuk yana, moliyous, dedeenggene sasaibino kokokubai mo 
balolowa. 4 Memeeng komalane doi komuyudoo sio natoiyo 
bulaando kotuboan pomeenggon koboloki tukon kokubai mo 
sanaanggene ko Mian Bisa noano tukon banggapi. 5 Inai potubo 
loingiyo konoamuyu naminooton doi poboloki, pokakana 
komian badaang nakokubai mo aki natingoniiyo ko Mian Bisa. 
6 Lobodoo mobuno doiya, inaikai komeeng komian mokubai 
sala doi utuso, kabai mookoliiyo. Looluk kami lapamo mebee 
poingotii tuuno doikoo, baikon ko Temeneno naikon ukume 
komian badaang mo kubaiyo kokasalaan-kasalaan mobuno 
doiya. 7 Mian Bisa uange kita, bolikon sulano nda tubo 
balolowa, bai sulano kita tubo tukon kokubai mo sanaanggene 
konoano. 8 Mian mo akikene naotunggul nia, bolikon kai akikene 
kobanggapi, bai akikene ko Mian Bisa mo beekene kona Loh 
moliyous doikoo. 

9 Akimo napalaluu koidan kami batulis doikoo bulaando 
kaliangano komuyu sio poseange koutus-utus mo pomeenggon 
manganggaan. Komuyu susuumuyu lapamo Mian Bisa otunggule 
sulano poposeang. 10 Tukon nalobo nia lapamo komuyu tudoi- 
kene doi sasaibino koutus mopomeenggon manganggaan doi 
posaapon ko Makedonia. Bai, Utus-utus, kami kabiyo tutuuno, 
sulano komu tuboan teali lobian kona monondokan koidan. 
n Pokakaate potubo tukon tanaang tukon inai momasambul 
palasoalan mian bailong. Siokai komuyu balimang mounggolii 
onggos susuumuyu, bunomo lakon kami loolukonoo lapamo 
palentakene doikoo. ,2 Kalu komuyu tubo buno doiya, komuyu 
aki pomoini doi indee komiano koidan, tukon komian badaang 
mo aki namangangga doi Klistus, naikon odotiiyo komuyu. 

Lua komian mo daano balimang (4:11) 


Temeneno nalubatan 

13 Utus-utus, kami yase sulano komuyu potoiyo kona bisaan 
kaliangano doi mian badaang mo lapamo mate; sulano komuyu 
naaki nasusa konoamuyu buno badaang komian bailong mo 
akiyo kona moinian. 14 Kita anggayo baikon Yesus lapamo mate 
tukon abalimo tubo. Doiyamo kosababpo kita anggayo koidan 
baikon ko Mian Bisa naikon abali otuboiyo sasaibino komian mo 
anggayo Yesus tukon lapamo mate, sulano yanila tubo polaing 
yana. 

15 Kokaliangano langgedoo, naiyamo ko Temeneno naotunggul 
doi kami moyase pelenggene doikoo: Doi tembodoo Yesus 
nalubatan, kita mo daano tubo aki naikon nda matailukiyo 
komian badaang mo lapamo mate doi loolukonoo. 16 Sio 
malaekat mobabasal naikon bantilo tukon alalo mo babasal 
tukon ko Mian Bisa napopuukon pinuuko pokakana komeeng 


4 : 15 - 17 : IKol. 15:51-52 



1 TESALONIKA 4, 5 


609 


kotanda. Maka Yesus susuungo naikon obulus luwedoi sulugaa, 
tukon Salani miano badaang mo lapamo mate naikon inotuboi 
loolukon. 17 Lapa doiya, kita mo daano tubo doiya tembodoo 
naikon polaing-laing biningkat tukon yanila doi bunong lalomo 
sulano pososuung tukon Temeneno doi dapang. Maka kita 
naikon podungoli ko Temeneno posidutukon. 18 Tobikon doiya, 
siokai komuyu pokoonggoli noa tukon popakeyo nabantil- 
bantilan nia. 


Pobasadia tuuk doi Temeneno nalubatan 

5 Utus-utus, aki napalaluu kami batulis doikoo oila 
kotembono mo pokokonoi doiya langge-langgedoo naikon 
natealian. 2 Sabab komuyu susuumuyu toiyomo tukon kaliangano 
baikon Ko Oloyo Temenenodoo nalubatan naikon lubat 
pokakana kopondikuk lubat doi popook tangano. 3 Kalu daano 
komian mobantile, “Sasaibino aman tukon monondok,” maka 
doiyamo kotembono sosinggot yanila naikon malaat silakaan, 
tukon akiyo komeeng komian momoola luput. Doiya langgedoo 
naikon teali sosinggoton, pokakana palasaan sakit mosuungan 
mo laate meeng koboine naikon mo mosuung. 4 Bai komuyu 
bolikono mian mo tubo doi kalipookan lalomo, tobikon do 
oloyodoo komuyu gilakene pokakana kopondikuk nalubatan. 
5 Utus sasaibino daano mian mo tubo doi madialan lalomo; 
komuyu tongusokon doi oloyo mo madialan. Kita bolikon 
mian mo tubo doi kalipookan lalomo, kabai mo tongusokon 
doi popook mo kalipookan. 6 Tobikon doiya aki namoola kita 
momoolo pokakana komian bailong. Kita sio nda badagai tukon 
konda pikilan sio namadialan. 7 Doi popook oloyono komian 
moolo, tukon doi popook oloyono koidan komian teali malangu. 
8 Bai kita nia mian badaang mo tongusokon doi oloyo mo 
madialan; sabab doiya konda pikilan sio namadialan. Kita sio 
nda tataap mangangga doi Temeneno tukon seseange komian 
badaang bailong tukon moinikene tuuno baikon ko Mian Bisa 
salamatene kita. Doiyamo konda tompide mo dupele kita doi 
nda polobosian molawane kokalipookan. 9 Mian Bisa lilike kita 
bolikon sulano nda inukum, bai sulano nda sinalamaton lolo 

5:2: Mat. 24:43, Luk. 12:39, 2Ptl. 3:10 5:8: Yes. 59:17, Ef. 6:13-17 

doi nda Temeneno Yesus Klistus. 10 Yana mate tuuk kita sulano 
doi tembo yana nalubatan koidan - kai kita daano motubo, 
kai kita matemo - kita tubo polaing yana. "Tobikon doiya, 
siokai komuyu tataap podudunggon tukon pookonggoli, buno 
pokakana komuyu daano kubaiyo budodoiya nia. 


Otunggul-otunggu! napupusan tukon teteba 

12 Utus-utus, kami kabiyo tukon tutuu sulano komuyu 
pohalagaiyo komian badaang mo balimang doi komuyudoo; 
doiyamo yanila mo lapamo Temeneno lilike sulano nakatuaiyo 
tukon otinauwo komuyu. 13 Pokubaiyo yanila tukon poodotiiyo 
tukon pokilakene sabab neneeke oila komo yanila kubaiyo. 
Potubo memeeng tukon monondok. 

14 Kami kabiyo koidan, Utus-utus, liekene tukon monondok 
komian mo aki nayase balimang; pokeenggele komian noano mo 
matakut; potomboniiyo komian mo palaluu tinombonii tukon 
posabal doi sasaibino komian. 15 Dagaiyo inai nadaano komian 
mo balese kokulokisan tukon kulokisan. Pokakaate sidutu sulano 
pokubaiyo komonondokan meeng komian doi meeng komian 
bailong tukon doi sasaibino komian. 

16 Siokai komuyu momeenggon polaba-laba, 17 tukon posam- 
beang momeenggon. 18 Doi sasaibino kondondoong lalomo siokai 
komuyu pobasyukuul, sabab doiyamo ko Mian Bisa nainiyas doi 
komuyu buno mian mo tubo pomeenggon tukon Klistus Yesus. 

19 Inai mopisaiyo ko Mian Bisa Na Loh. 20 Inai moaanggene 
ambang kobilita-bilita mo bineekon luwe Mian Bisa Na Loh. 
21 Sasaibino kolobo sio nainuji, tukon komo monondok sio 
nalinoingi. 22 Dedeenggene sasaibino kokaliangano kokokubai 
molokis. 

23 Boliisi ko Mian Bisa susuungo komo beekene kita 
komonondokan, tealikene komuyu mian mo bisa-bisa tubo tongo 
doi Mian Bisa. Boliisi ko Mian Bisa nadagaiyo kobutomu 
kokabuson mau loh, jiwa mau kai butomu, polong aki nadaano 
kona lokisan kalu kotembono konda Temeneno Yesus Klistus 
lubat koidan. 

24 Mian Bisa, mo lapamo uange komuyu, naikon kubaiyo do 
langgedoo sabab yana molole. 

25 Posambeanggene kami, Utus-utus! 

^Popokila-kilakon sasaibino doi namonondokan buno utus 
Salani. 

27 Mangatas Temeneno nakuasa, yaku kabiyo tukon tutuu 
sulano po babakene nasulatia doi sasaibino koutus mo 
pomeenggon manganggaan. 

28 Boliisi konda Temeneno Yesus Klistus nabalakaatiyo 
komuyu. 


Komai holomat, 
Paulus 



PAULUS NASULAT KOLUANO DOI 
JEMAAT TESALONIKA 


PANGANTOKON 

Komian pusinggene bulaa kokaliangano Klistus nalubatan ko- 
luano luunggon daano momeenggon mosumbut koponggeelekian 
doi jemaat Tesalonika lalomo. Paulus nasulat koluano doi 
jemaat Tesalonika tinulis sulano alapayo doiya palasoalanoo. 
Yanila napalaat baikon Klistus nalubatan koluano luunggon 
laatemo kotembono. Doiya palaatoo sala, Paulus bantile. Sabab, 
kalu akiyoon Klistus naabali doi dunia, kokulokisan doi dunia 
pololokon kulokis tuuno loolukon binaba doi meeng komian mo 
tinoiy doiyamo “Banggapi Lokis” tukon mo apase Klistus. 

Paulus otuuke doi napambaca baikon yanila palaluu tuuno 
napoo koonggol doi napomaanggaanoo lalomo doi Klistus mau 
kai konapo tuboan susa tuuno tukon yanila sio nasinakisaa . 
Paulus otunggukene sulano yanila memeeng kopau balimang 
tuuk doi napoonggos, pokakana buno Paulus tukon tula- 
tulano. Koikoidan sulano yanila nasidutu mongkubai kokubai 
momonondok. 

Antoko 

Pololukoni 1:1-2 
Nggaalano tukon palenta 1:3-12 
Otunggul bulaa kaliangano Klistus nalubatan doi dunia 
koluano luunggon 2:1-17 

Otunggul bulaa kokaliangano kona tutuuwan ko Salani miano 
nakalakuan 3:1-15 
Potutupo 3:16-18 

I Utus-utus jemaat doi Tesalonika, mo tealimo Mian Bisa 
namian Tamanggita tukon Yesus Klistus! Kami, doiyamo 
Paulus, Silas tukon Timotius, 2 moinikene sulano ko Mian Bisa 
Tama tukon Yesus Klistus mebee balakaat tukon sanaangan doi 
komuyu. 


Ukum mo inotuwongikon doi Klistus nalubatan 

3 Utus-utus, kami sidutu mopolonggon kinatauwan doi 
Mian Bisa sabab komuyu. Tukon takainomo kami sio mai 
kubaiyo buno doiya, sabab komuyu pololokon mangangga 
doi Klistus, tukon komuyu momeenggon poseang-seang meeng 
tukon bailong. 4 Doiyamo kosababpo bulaando kami bantile 
doi komuyu samba-samba komai lubotiiyano ko Mian Bisa 
najemaat- jemaat. Tukon kami sanaang mobasalitakene bulaando 
komuyu kopoo tataapan momangangga doi Klistus mau doi 
sakisaa lalomo tukon sakisaa komuyu mo toupiyo. 

5 Tukon naiyamo kona tokitaan bulaando kona adilan ko Mian 
Bisa nakaputusan. Komuyu lapamo sakisaa sabab Mian Bisa na 
Dunia Boolu, tukon tobikon doiya komuyu inaanggon moola 
usok doi lalomo. 6 Yana lakukanggene oila komo adil, tukon 
naikon soboliyo kosakisaawan doi mian mo kubaiyo komuyu 
sakisaa. 7 Tukon doikoodoo diabudodoo mosakisaa - bunomo 
lakon doi kami - Mian Bisa naikon beena naleleapan nalaate 
kooloyono Yesus naobulusan luwedoi sulugaa tukon okitakene 
kobutongo polong namalaekat-malaekat mo tambongan 8 tukon 
koidan aung mo kolot-kolot. Yana obulus sulano naukume 
komian badaang mo aki napusinggene ko Mian Bisa tukon 
mo aki nayase tubo pokokonoi tukon ko Bilita Monondok 
tentang Yesus nda Temeneno. 9 Mian badaang naikon mantalima 
ukuman silakaan sidutu-posidutukon, sinakukon doi tongkulung 
doi mobolikon Temeneno nalingkungan tukon doi nakuasa mo 
babasal; 10 sasaibinodoo naikon teali doi oloyono nalubatan 
sulano kona mian naakabasale tukon sulano nainodotii doi 
sasaibino komian mo mangangga. Mau komuyudoo naikon 
daano doi Mian Bisadoo namian lalomo, sabab komuyu lapamo 
mangangga doi bilita kami mopelenggene doikoo. 

11 Doiyamo kosababpo kami sidutu sambeanggene komuyu. 
Kami sambeang sulano ko Mian Bisa natealikene komuyu 


1:1: Kis.L. 17:1 1:9: Yes. 2:10 

namoola tubo loingiyo kona mongiasan; tobikon doiyamo 
yana uwange komuyu. Boliisi ko Mian Bisa, tukon nakuasa, 
okoonoyo kona mongiasan sulano kubaiyo komonondok, tukon 
kindendeke sasaibino kolimang komuyu mo lakukene sabab 
mangangga doi Klistus. 12 Tukon buno doiya konda Temeneno 
Yesus komuyu akabasale, tukon komuyu koidan Yesus akabasale 
sabab namonondokan konda Mian Bisa noano tukon Temeneno 
Yesus Klistus. 

Banggapi Lokis 

2 Tentang konda Temeneno Yesus Klistus nalubatan, tukon 
kaliangano konda pinototongikonan doi nda podungolian 
tukon yana, naiyamo daku kinabi tukon tutuu doi komuyu: 
2 Inaikai posobit-sobit pusing kai iyos sabab modaano kobilita 
baikon laatemo kooloyono Yesus nalubatan koidan. Ugaate 
do bilitadoo luwedoi meeng konubuat, kabai luwedoi meeng 
kootunggul; kabai naaki nadaano komian mo bantile baikon 
kami biasa tulise komo buno doiya doi meeng komai sulat 
lalomo. 3 Mau nabulaandomo koidan, inai popataikene komian 
naokoliiyo komuyu. Sabab kalu akiyoon nalaate do Oloyodoo, 
siokai nateali nalangge nia loolukon: Badaang komian naikon 
moupa, moakiyenggene Klistus; tukon Banggapi Lokisdoo 
mo lapamo tinantukon usok doi nalaka, naikon okitakene 
kobutongo. 4 Tukon nababanggaalan yana naikon nggimal tukon 
atandake kobutongo doi sasaibino kobanggapi nasinosubai, 
kabai doi sasaibino koilah doi banggapi mo aanggene Mian Bisa. 
Baikon yana naikon osulang doi Mian Bisa Nabonua tukon 
pelenggene baikon yanamo ko Mian Bisa. 

5 Poneneeke baikon yaku daano pailukene sasaibinodoo doi 
singgatoo yaku daano polaing komuyu. *Tukon komuyu toiyo 
oila diabudodoo komo akiyenggene kona tealian sasaibinodoo. 
Sio doi tembono mo lapamo Mian Bisa tantukanggene, 
Banggapi Lokisoo naikon lubato. 7 Kobukuanan mo kubayo 
kolokis lapamo atambuune kona balimangan tukon laasia, bai 
daano motinaataan. Sio kalu domo taanedoo lapamo sinaakon, 
8 maka nasodo tokita do Banggapidoo mo Lokis. Maka kalu 
Temeneno Yesus lubato, yana akateyo do Banggapidoo mo 
Lokis tukon naansaang luwedoi babano, tukon momanase 


2:1: ITes. 4:15-17 2:4: Dan. 11:36, Yehz. 28:2 

tolongo namontotilangan doi nalubatan. 9 Banggapi Lokisoo 
naikon lubat tukon meeng kona kuasa mo babasal moluwedoi 
Ibiliis. Yana naikon kubaiyo sasaibino kolangge kaliangano 
mominasaingdinggon langge-langge mobolikon lobo mo moono 
tukon kobangokoliian. 10 Yana pakeyo sasaibino kobangokoliian 
mo lokis sulano naatapayo komian badaang naikon mo silaka. 
Yanila naikon silaka sabab aki natalimayo tukon aki napo yase 
kobilita mo bisa moluwedoi Mian Bisa mo moola salamatene 
yanila. n Doiyamo kosababpo ko Mian Bisa olubatene doi yanila 
komeeng kokuasa mo atapayo yanila, tobikon yanila mangangga 
naikon oila komo aki nabisa. 12 Kobalino, sasaibino komian mo 
yase kolalim tukon aki naanggayo domo bisadoo, yanila inukum. 


Komuyu linilik sulano posinalamaton 

13 Utus-utus Temeneno mo mamaasikene! Sidutu kami sio 
pelenggene kokinatauwano doi Mian Bisa kaliangano doi 
komuyu, sabab luwedoi tumbeno Mian Bisa lapamo lilike 
komuyu sulano posinalamaton. Langgedoo doiya teali oila 
ko Mian Bisa Na Loh nalinimang doikoo sulano natealikene 
komuyu Mian Bisa namian mo moliyous tukon sabab komuyu 
anggayo kobilita mo bisa moluwedoi Mian Bisa. 14 Tobikon 
doiyamo ko Mian Bisa uangemo komuyu lolo doi Bilita 
Monondok kami mobabilitakene doikoo. Mian Bisa uange 
komuyu, sabab yana yase sulano komuyu tulut lasakanggene 
kona babasalan konda Temeneno Yesus Klistus. 

ls Tobikon doiya, Utus-utus pokokondong kokoonggol tukon 
pobataani momeenggon doi otunggul-otungguloo mo lapamo 
kami beekene doikoo, mau natolongo bantilan mau kai 
natolongo motinulis. 

N>' 17 Boliisi doi nc j a Temeneno Yesus Klistus susuungo, tukon 
nda Mian Bisa Tama hibule tukon keenggele konoamu, sulano 
pomoola limange tukon babilitakene oila komo monondok. 
Sabab ko Mian Bisa seseange kita, tukon sabab namonondokan 
konoano yana kubaiyo kita tataap sabal, tukon moinikene komo 
monondok. 


2:8: Yes. 11:4 2:9: Mat. 24:24 

Posambeang tuuk doi kami 

3 Napupusan, Utus-utus, posambeang tuuk doi kami. 

Posambeang sulano kobilita moluwedoi Temeneno moola 
tasabukon momeenggon tukon mosobit tinalima monondok, 
pokakana buno komo lapamo teali doikoodoo loolukon. 
2 Posambeang koidan sulano ko Mian Bisa nasalamatene kami 
doi mian badaang mo palalentel tukon molokis. Sabab aki 
nasasaibino komian anggayo do bilitadoo moluwedoi Temeneno. 

3 Bai ko Temeneno molole. Yana naikon ekeenggele komuyu 
tukon lindungiyo komuyu luwedoi Mo Lokis. 4 Tukon kami 
anggayo tuuno doi Temeneno kokaliangano komuyu, baikon 
komuyu daano mokubaiyo tukon momeenggon kubaiyo oilamo 
kolobo kami mo pailukene doikoo. 

5 Boliisi ko Temeneno naloolainge komuyu sulano nalobian 
kopoo mangalatikanano baikon ko Mian Bisa mamaasikene 
komuyu tukon baikon Klistus beena kasabalan doikoo. 

Kawajiban sulano nda balimang 

6 Utus-utus, tolongo kuasa Yesus Klistus, kami mapalentakene 
sulano komuyu pobadodoonggon doi sasaibino koutus, mo 
tubo bea-bea, tukon mo aki naloingiyo kootunggul-otunggul 
kami mobeekene doi yanila. 7 Komuyu susuumuyu toiyo baikon 
komuyu mololoi sontoh doi kami. Kami aki mai bea-bea 
tembodoo kami modaano pototongi tukon komuyu. 8 Kami aki 
mai kaane komian nakinaan tukon aki mai beale. Kobalino 
oloyo popook kami balimang kokobukuan sulano kami aki mai 
kubaiyo susa mau indee komiano modaano doi komuyudoo. 
9 Kami kubaiyo doiya bolikon sabab kami aki balahaak 
motuntute sulano komuyu potomboniiyo kami, bai sabab kami 
yase moteali sontoh doikoo. 10 Do singgatoo mai daanoan doi 
komuyu, kami mebee palatulan nia, “Mian mo aki nayase 
balimang, aki namoola kaan.” 

"Kami bantile naiya sabab kami lengele baikon daano 
ko mian-mian doi komuyudoo mo tubo bea-bea. Yanila aki 
namongkubai meeng kolobo, tolongo sibuk momongusoki mian 
bailong naulusan. 12 Tukon Temeneno Yesus Klistus nakuasa kami 
palentayo do mian badaang tukon beena poingotii, sulano yanila 
nabalimang tukon monondok tukon yanila moumbolii onggos 
susuungo. 



PAULUS NASULAT KOMEENGO 
DOI TIMOTIUS 

PANGANTOKON 

Timotius daano meeng ko Salani miano mo daano mopauma- 
lanekon doi Asia Pauno, mo lapamo teali Paulus tulano tukon 
potomboniino doi nalimang lalomo. Timotius tamano meeng 
ko Yunani miano tukon kotinano Yahudi miano. Dosulatoo 
komeengo doi Timotius, linukonggon tolu kolangge mo daano 
kona potaamian meeng tukon bailong. 

Komeengo doiyamo iningotiikon doi Timotius motuuk doi 
otunggul-otunggul mosala mo talaat doi jemaat lalomo. 
Otunggul-otungguloo buno naposombuliyan kopalaat Yahudi 
tukon palaat mobolikon Yahudi moluwedoi maanggaan baikon 
nadunia nia kulokiso, tukon kokasalamatan tongo linaat kalu 
komian daano kona potoiy motontong, tukon loingiyo koatulan- 
atulan buno andeno palatulan aki namoola baasowaan, aki 
namoola kaane kokinaan moaki naminoolakon tukon bai - 
bailonggon. 

Koluano, doiyamo otunggul-otunggul doi Timotius motuuk 
doi ulusano kojemaat tukon komo tuuk doi bakaledaan. 
Inotunggukon doi yana kosipat-sipat doi mian mo moola 
teali pototooli tukon potombonii jemaat. Doibundu Timotius 
inotunggul bulaando kokaliangano yana namoola teali meeng 
Yesus Klistus naata mo monondok tukon bulaa kokaliangano 
kona tanggung jawab motuuk doi memeeng kotambuno komian 
mo teali anggota jemaat. 

Antoko 

Pololukoni 1:1-2 

Pongotunggul-pongotunggul motuuk doi jemaat tukon kopai 
ponguluso 1:3-3:16 

Pongotunggul-pongotunggul doi Timotius motuuk doi 
n abalim angan 4:1- 6:2 1 


1 ^Timotius, daku pau mo bisa doi Temeneno lalomo! 

Sulat nia luwedoi yaku, Paulus, Klistus Yesus nalasul luwe 
Mian Bisa napalenta, Pasalamaton kita tukon luwe Klistus Yesus 
napalenta, konda moinian. 

Boliisi ko Mian Bisa Tama tukon Klistus Yesus nda Temeneno 
mebee balakaat, maasi tukon namonondokan doikoo. 

Poingotii tentang otunggul mo sala 

3 Yaku yase sulano ikoo tataap dungol doi Efesus buno 
komo lapamo yaku bantile tuuno doikoo singgatoo kutausan 
doi Makedonia. Sabab doi Efesus daano kobubulaa komian 
mo babilitakene kootunggul mo aki nabisa, tukon ikoo sio 
mupantane yanila. 4 Bontiikene doi yanila sulano naakimo koidan 
napo mangala palaatian doi nunuton-nunuton tukon salita-salita 
tundun mo akiyo kona kabu-kabusan. Sasaibino doiya tolongo 
lubatene kopoonggeelekian, tukon aki namajukene ko Mian 
Bisa natetel mo tolongo moola tiningonii lolo manganggaan doi 
yana. 5 Doiya kuotunggul kona makisuut doiyamo sulano komian 
namoola malaat noa mo bilisii tukon noa mo moliyous, tukon 
tutuu mangangga doi Temeneno, tukon kalu buno doiya yanila 
moola seseange kotula-tulano. 6 Daano kosoobos komian mo 
akimo natubo buno doiya, tukon tongusokon doi ponggeelekian- 
ponggeelekian lalomo mo akiyo kolabano. 7 Yanila yase teali 
gulu-gulu agama, banggokai yana susuungo aki natoiyo konapo 
bantil-bantilan yanila mopakeyo kabai langge-langge yanila mo 
komukakene tukon moanggayomo. 

8 Kita toiyo baikon koukum agama monondok, kalu ginuna- 
kanggon tukon doi nakanaan. 9 Tantu sio naninoonook baikon 
koukum mokinubai bolikon tuuk doi mian momonondok, 
bai tuuk doi mian molupaiyo koukum, mian molokis, mian 
mopalalentel, tukon doi mian mobaladosa, mian moakiyo kona 
agama, mian moyase kodunia namongiasan, tuuk doi mian 
mo akateyo kotamano kabai tinano, doi mian momangakate 


1:2: Kis. L. 16:1 

sasaibino kolangge, 10 tuuk doi mian balolowa, seselan, panipu, 
bakala-kala; sakisii-sakisii mokala, tukon doi indee komiano mo 
kubaiyo kolangge-langge mo pototonggulung tukon otunggul mo 
bisa. 11 Doi otungguloo talaat doi Bilita Monondokoo lalomo 
komo babilitakanggene bineekono doi yaku, doiyamo Bilita 
Monondok moluwedoi Mian Bisa mo babasal tukon moola 
nangginaal. 

Palasaan kinatauwan sabab Mian Bisa namaasi 

12 Yaku bakinatauwan doi Klistus Yesus nda Temeneno. 
Yana lapamo beena bukuanan doi yaku sulano kuleleaniyo 
yana, tukon yana aanggene yaku moola limange do limangoo, 
13 doi loolukonoo yaku bakala-kalakene tukon sakisaayo polong 
totulaiyo yana. Bai ko Mian Bisa mamaasikene yaku, sabab 
doiya kosinggatoo yaku akiyoon kumangangga, jadi akiyoon 
kutoiyo oilamo daku kinubai. 14 Tukon yaku binee momeeng 
tukon maasi doi nda Temeneno. Yana beena doi yaku sulano 
kumoola mangangga doi yana tukon seange kotulando banggapi. 
Kamampuanoo mobineekon doi kita sasaibino mo lapamo 
pomeenggon tukon Klistus Yesus. 15 Bisa tuuno nabantilan nia 
- sabab doiya sio natinalima tukon inangga tuuno - : “Klistus 
Yesus lubat nai dunia nia sulano nasalamatene komian modaano 
kona lalim.” Tukon yakumo komian mo daano kona lalim mo 
kulokis tuuno. 16 Bai tobikon doiya ko Mian Bisa mamaasikene 
yaku, sulano Klistus Yesus namoola tudoikene kookabus kona 
kasabalan motuuk doi yaku, mian mo badaang tuuno kona 
lalim. Tukon naiya teali meeng kosontoh motuuk doi sasaibino 
komian naikon mo mangangga doi yana tukon malaat tuboan 
mobisa tukon posidutukon. 17 Mian Bisa Tomundo sasaibino 
kolounu, sio nainodotii tukon ngginaal momeenggon, sabab 
yanamo komo posidutukon, mo aki natokita tukon mo meeng! 
Amin. 

18 Timotius, kupau! Nalimangia yaku beekene doikoo, 
moneneeke naikon ko Mian Bisa nateteba nabi-nabi mo 
pelenggene doi jemaat lalomo kaliangano butomu. Siokai do 
tetebadoo nateali mandu doikoo doi mupalajuangan lalomo mo 
monondok. 19 Pobalajuang tukon pobataani doi manganggaa n 
mo bisa tukon noa mo bilisii moliyous. Daano komian badaang 


1 : 13 : Kis.L. 8:3, 9:4-5 

mo aki naikon napusinggene konoano nabantilan, tobikon lusak 
yanila namanganggaan. 20 Doi yanila doiyamo Himeneus tukon 
Aleksandel. Mianoo luaila lapamo yaku ukume tukon beekene 
doi Ibiliis, sulano yanila balajal tade mokulokisanggene ko Mian 
Bisa. 

Jemaat nakaledaan 

2 Tumbe-tumbeno, yaku kabiyo tutuuno sulano kokakabi, 
sambeangan, tukon sambeang mobulusan tukon mang- 
kabian kinatauwan napinolonggon doi Mian Bisa tuuk doi 
sasaibino komian; 2 tuuk doi tomundo-tomundo tukon tuuk 
doi sasaibino komian mo mataani sambu. Pokabiyo sulano 
kita nda moola tubo tanaang motuuk doi Mian Bisa tukon 
kokubai mo pokokonoi. 3 Doiyamo komo monondok tukon 
mosanaanggene ko Mian Bisa noano, Pasalamaton kita. 4 Yana 
yase sulano sasaibino komian nasinalamaton tukon natoiyo 
komo bisa. 5 Sabab, tolongo daano meeng ko Mian Bisa, 
tukon tolongo meeng komo tatangaiyo ko Mian Bisa tukon 
banggapi, doiyamo Klistus Yesus. 6 Yana meeng kobanggapi mo 
lapamo salakanggene kobutongo sulano naosobiiyo sasaibino 
komian doi yanila nalalim-lalim. Tukon doiya Mian Bisa 
tudoikene doi tembono mo poopaason, baikon yana yase sulano 
sasaibino komian nasinalamaton. 7 Tukon doiyamo kosababpo 
yaku sinumbolii ampakon doi mian badaang mobolikon Yahudi 
sulano kubabilitakene doi yanila bilita kaliangano manganggaan 
mo bisa. Komo yaku moloolukene nia doiya bisa, yaku aki 
kukala-kala. 

8 Yaku yase sulano inaando koidan kopau malane mosambeang 
tukon noano moliyous, akiyo kopoonggimakonan kabai 
posalakonan. 

9 Siokai kopai boine nakindendeke kobutongo tukon mopantas 
tukon mapake pakean mo talakana. Inai mopake kopatolano 
kobuuk mo sangalaasan kabai polohiasan mosoni kabai mutiala, 
kabai pakean mo maaling. ,0 Tadukai koboi-boine napekeiyo 
kobutongo tukon kokubai-kokubai mo monondok buno komo 
pokokonoi doi boine mo sambeang doi Mian Bisa. 11 Boine sio 
nabalajal tukon tutuuke kobutongo tukon molole. 12 Yaku aki 
kupataikene koboine nabangotunggul kabai palentayo komala- 


2:7: 2Tim. 1:11 2:9: lPtl. 3:3 

malane; yanila sio naaki nabiyok-biyok. 13 Sabab komo kinubai 
tumbe-tumbeno doiyamo Adam tukon doibundu maka Hawa. 
14 Tukon bolikon Adam, bai doboinedoo komo tongokolii, 
tobikon nalupaiyo ko Mian Bisa napalenta. 15 Mau nabuno doiya, 
koboine naikon salamat doi namosuungan pau, asal yana tukon 
ekependeyo konoano tataap mangangga doi Klistus tukon tataap 
seseange komian bailong tukon tubo tolongo tuuk doi Mian 
Bisa. 

Pototooli jemaat 

3 Bisa tuuno naiya bantilan nia, 

“Mian mo yase teali padagai jemaat, moyase meeng 
kolimang mo daano koanggano.” 2 Meeng komian moteali 
padagai jemaat siokai mian mo akiyo kososiboliino, tolongo 
meeng kona boloki, toiyo odotiiyo kobutongo, pandoi, tukon 
taatul; yana yase talimayo komian doi nabonua, tukon moola 
mongotunggul mian; 3 inai kalu mian mo nggolonguwon kai mo 
yase ponggimakon kotulano. Bai kai, yana sio namantalamuyuk 
tukon yase kopoo damean. Yana aki namoola kaane kodoy. 
4 Yana sio natoiyo atule kona bonua lalomo tukon monondok, 
tukon otunggule kona pau-pau sulano naanggayo tukon odotiiyo 
yana. 5 Sabab kalu komian aki natoiyo atule kona bonua lalomo 
susuungo, bulaando yana namoola atule ko Mian Bisa najemaat? 
6 Meeng kopadagai jemaat aki namoola doi meeng komian mo 
sodo usok Salani, sabab naikon yana teali banggal-banggaal 
maka kinutuk buno do Ibiliisoo loolukon. 7 Yana sio mian mo 
tololongol kosambuno monondok doi masalakat; sabab kalu 
aki nabuno doiya, maka komian totulaiyo yana, tobikon yana 
otuwong doi Ibiliis natalong. 

Potombonii jemaat 

8 Potombonii jemaat siokai koidan mian mo monondok tukon 
moliyous; aki nakaane kodoy; tukon aki nayase monginum suka 
bada-badaang. 9 Yanila sio nabataani kokoonggol tukon yanila 
noano mo bilisii doi otunggul Salani miano namanganggaan 
mo lapamo Mian Bisa okitakene. 10 Kona tutuuwan yanila sio 
nai nuji loolukon, tukon kalu tokita yanila akiyo kososiboliino, 
maka nasodo yanila motombonii doi jemaat lalomo. 11 Yanila 

2:13: Teal. 2 : 7 , 2 : 21-22 2:14: Teal. 3:1-6 3:2-7: Tit. 1:6-9 

naboloki sio koidan mian mo monondok, bolikon mian mo 
yase pobabakene kosalita. Yanila sio natoiyo odotiiyo kobutongo 
tukon moloyos konoano doi sasaibino kolangge. 12 Potombonii 
jemaat sio natongo meeng kona boloki. Yana sio natoiyo atule 
kona pau-pau tukon kona bonua lalomo namonondok. 13 Mian 
badaang mo motombonii tukon monondok doi jemaat lalomo, 
naikon inodotii tukon teali pololokon balani basilinganggene 
kaliangano doi yanila komanganggaan doi Klistus. 

Nda agama laasiano 

14 Yaku moinikene akimo namalumbit naikon yaku lubotii- 
yomo komuyu. Mau nabuno doiya, yaku tulise naiya sulatia 
doikoo, 15 sulano kalu talambat, ikoo lapamo toiyo bulaando 
kita sio nda tubo buno Mian Bisa namondopulian, doiyamo 
Mian Bisa najemaat mo tubo. Naiyamo jemaat mo buno 
sudong pongokokondong tukon potombonii otunggul mo bisa 
moluwedoi Mian Bisa. 16 Akiyo komeeng komian momoola 
akiyenggene, bulaando kona babasalan konda agama laasiano: 

Yana okitakene kobutongo doi banggapi ndondoongo, 
tukon Mian Bisa Na Loh okitakene bisa, 
tukon malaekat kitayo. 

Kona Bilita pinolonggon doi bangsa-bangsa, 
tukon yana inangga doi posaapon kodunia 
tukon biningkat doi sulugaa. 

Gulu-gulu mokala 

4 Mian Bisa Na Loh tukon togaas bantile baikon doi lounu- 
lounu naikon mo lubat, songobos komian naikon mulutat, 
akiyenggene Klistus. Yanila loingiyo koloh-loh mo atapayo 
tukon loloiyo koibiliis naotunggul, 2 mo pinolonggon lolo doi 
mian badaang momunafik tukon kala-kala. Do mian-mianoo 
noano lalomo kalipookano. 3 Yanila mongotunggul mian sulano 
naaki naosowaan tukon aki nakaane kokinaan motinantukon. 
Banggokai do kinaanoo Mian Bisa komo tealikene sulano 
nakinaan tukon mangkabian kinatauwan doi yana doi mian- 
mian mo lapamo manganggaa doi Klistus tukon lapamo 
toiyo kootunggul mo bisa moluwedoi Mian Bisa. 4 Sasaibino 
kolangge Mian Bisa mo tealikenedoo monondok, tukon 
akiyo mau nabaino meeng komo inaanggon pinatanggon kalu 

lapamo tinalima tukon bakinatauwanan doi Mian Bisa. 5 Sabab 
balakaat moluwedoi Mian Bisa tukon dosambeangoo kubaiyo do 
kinaanoo moola kinaan. 


Klistus napeleleani mo balimang tukon monondok 

6 Kalu ikoo otunggulkene sasaibinodoo doi utus-utus mopome- 
enggon manganggaan, ikoo naikon teali Klistus Yesus napeleleani 
mo balimang tukon monondok. Tukon ikoo momeenggon 
kindendeke konoamu tukon bantilan Mian Bisa kita mo 
anggayo, tukon koidan otunggul-otunggul mo bisa mo lapamo 
ikoo loingiyo polong budodoo nia. 7 Kokodoonggon doi salita- 
salita motoiyan mo akiyo kolabano. Siokai mulatiyo kobutomu 
motuuk doi tuboan mo talakana. 8 Kolatian badani tolongo soisik 
kolabano, bai kolatian lohani daano kolabano doi sasaibino 
kolangge, sabab daano koteteba motuuk doi tuboan lounu nia 
tukon lounu mo lubat. 9 Langgedoo bisa tukon sio natinalima 
tukon nainangga tutuuno. 10 Doiyamo kosababpo kita balajuang 
tukon kakabukuan, sabab kita moini tutuu doi Mian Bisa mo 
tubo; yanamo Pasalamaton sasaibino komian, toloutama tuuno 
mian badaang mo mangangga. 

n Otunggulikene sasaibino doiya tukon sumboliiyo ko mian- 
mian naloingiyo. u Inai mopataikene doi meeng komian 
moaanggene ikoo pepende sabab ikoo daano momongula. 
Kona kabalikan, siokai ikoo muteali sontoh doi mian badaang 
moanggayo komu bantil-bantilan tukon mukokubai, doikoo 
mumese-meseangan tulamu tukon manganggaan doi Yesus 
Klistus, tukon koidan doi mutuboan mo bilisii. 13 Sodo kai 
doiya polong daku lubatan naikon, ikoo sio musunggu- 
sunggu basakanggene ko Kitab Moliyous doi mian badaang, 
tukon dulunggene tukon otunggule yanila. 14 Inaikai ikoo lalai 
mopakeyo kokalunia moluwedoi Mian Bisa Na Loh mo bineekon 
doikoo do singgatoo katua-katua jemaat binggakene kolimano 
doi oluno bunggono, tukon nabi-nabi mopolonggon teteba 
moluwedoi Mian Bisa tuuk doi butomu. 15 Limange sasaibino 
doiya tukon tutuuno sulano komu kamajuan nakinita doi 
sasaibino komian. 16 Dagaiyo kobutomu tukon dagaiyo koidan 
komu otunggul. Siokai ikoo molole molakukene sasaibino doiya, 
sabab tukon buno doiya ikoo naikon salamatenemo kobutomu 
susuumu mau koidan mian-mian mo lengele ikoo. 

Kawajiban motuuk doi mian- 
mian mo pomeenggon manganggaan 

5 Inaikai ikoo monggimoliiyo tuuno komian mo lobian kona 
motuwaan doikoo bai tobiyo yana namolongol komu ban- 
til-bantilan pokakana yana tamamu. Kubaiyo komian badaang 
momongula buno utusomu, 2 tukon boi-boine momotuwa buno 
tinamu. Boi-boine momongula kubaiyo buno utusomu piyoto, 
tukon kokubai mo bilisii. 

3 Odotiiyo kobalu-balu sunggu mo tubo susuungo. 4 Bai 
kalu meeng kobalu daano kona pau-pau kai natumbu-tumbu, 
yanilamo kotumbe-tumbeno sio nabinee pangalatian baikon 
yanila sio napo palatikanggene konapo kalualga, tukon soboliyo 
kona poo olang tua nabudi tukon yanila nataatiyo. Sabab doiya 
langgedoo sanaanggene ko Mian Bisa noano. 5 Balu mo bisa- 
bisa baino susuungo, tukon aki nadaano inde-indee komo moola 
pialayo, tolongo moini doi Mian Bisa. Oloyo popook yana 
sio namomeenggon sambeang doi Mian Bisa tuuk mangkabi 
palatolongan. 6 Bai balu mo yase tubo sana-sanaang, lapamo 
mate mau kai yana daano motubo. 7 Pelenggene naiya otunggul- 
otunggulia doi yanila, sulano yanila natubo akiyo kososiboliino. 
8 Bai kalu daano komian mo aki napialayo kopuli-pulino, 
pololokon doi nakalualga susuungo, doiya mianoo akiyenggene 
kona manganggaan; yana lobian kona kulokisan doi mian-mian 
mo aki namangangga. 

9 Tolongo balu mo moolakene naiya salat-salatia moola 
nainusokon doi balu-balu natinulisan lalomo: kona umul sio 
naaki nakulang doi noom kolono kotaum, tukon doi loolukonoo 
tolongo idan luunggon naosowaan, 10 totoi buno meeng koboine 
mo kubaiyo kolangge-langge mo monondok, buno alanggano: 
lapamo akabasale kona pau-pau tukon monondok, sanaang 
momantalima tamu-tamu modungol doi nabonua, meleleani 
mian badaang momangangga, tulungiyo mian badaang mo 
susa, tukon lakukene tutuuno sasaibino kolimang kaliangano mo 
monondok. 

n Inai nainusokon doi daftal kobalu-balu mo daano mongula. 
Sabab kalu omiyo mokuwoton yanila teali bukuan tuuno, 
yanila yase osowaan koidan tukon tinggale ko Klistus. 12 Maka 
yanila sala sabab otinggale kojanji mo bineekon doi yana. 
u Tukon koidan yanila dadaate kotembo tukon usok kalual doi 

mian nabonua. Tukon komo lobian kona kulokisan koidan, 
doiyamo baikon yanila balajal kulokisanggene komian bailong 
sambuno tukon yase mongusoki mian bailong naulusan tukon 
basilinganggene kolangge-langge mo aki namoola binasikon. 
14 Doiyamo kosababpo yaku yase sulano kobalu-balu modaano 
mongula naosowaan koidan, malaat pau tukon uluse kona 
luma tangga, sulano konda musu-musu aki namalaat todanan 
mokulokisanggene kosambunggita. 15 Sabab daano kobalu-balu 
mo tapamo moloingiyo koibiliis. 16 Bai kalu meeng koboine 
Salani daano kona anggota kalualga mo lapamo teali balu, yana 
sio nabantuwo do balu-baludoo; inai napataikene sio jemaat 
komo tanggunge yanila. Kalu buno doiya kojemaat moola 
bantuwo kobalu-balu mo tutuu bisa akiyo kona puli-puli. 

17 Katua jemaat mo lakukene kona limang tukon monondok, 
pantas nabinee paanggaan lua luunggon paku, toloutama tuuno 
yanila mo molole bahotbah tukon bangotunggul. 18 Sabab doi 
Kitab Moliyous lalomo totulis, “Saapi mo daano tuda-tudange 
kogandum sulano natoliat kogandum batuno doi kulito inai 
nasinigot kobabano”, koidan, “Mian mo balimang, balahaak 
motalimayo kona tambo”. 19 Inaikai potalimayo kotuduhan doi 
meeng kokatua jemaat, kasuali kalu daano lua tolu komian 
kai lobian mosakisii. 20 Mian mo kubaiyo kolalim, siokai 
naliniokon doi sasaibino kojemaat salaano, sulano kobailong 
nateali matakut. 

21 Doi Mian Bisa salaano, Klistus Yesus, tukon malaekat- 
malaekat mo linilik, yaku kabiyo tukon tutuu sulano ikoo 
loingiyo naiya otunggul-otunggulia akiyo kosasaaki mau doi 
indee komiano, tukon aki basembe-sembelenggon. 22 Inaikai 
natodudul mosobit mobinggakene kolimamu doi meeng komian 
mosinahkanggon doi nabiningkatan meeng kopeleleani Temene- 
no. Kalu mian bailong daano kona lalim, inai mobatutu doi 
lalimoo lalomo. Dagaiyo kobutomu sulano natataap bilisii. 

23 Inaimo koidan motolongo monginum paisu; monginum suka 
soisik sulano nakelendele komu lobo kinaan sabab ikoo tembo- 
tembokon masakit. 

24 Soobos komian nalalim, kalu akiyoon nainulus, lapamo 
tokita tukon tontong. Bai komian bailong nalalim sodo totoi 

kalu lapamo. 25 Bunomo lakon kalu kokokubai monondok 
banggadudul tokita. Tukon komo aki nagampang tokita, aki 
namoola momeenggon tosookon. 

6 Mian Salani badaang mo teali ata, sio naanggape baikon 
yanila natuan sio nainodotii, sulano komian aki namoola 
kulokisanggene ko Mian Bisa sambuno kabai konda otunggul. 
2 Ata-ata kona tuan mo baino Salani miano aki namoola 
okimaayo sabab yanila sasaibino Salani miano. Tongo yanila sio 
napo leleaniyo kona po tuan tukon lobian kona monondokan 
koidan, sabab do tuanoo mo lineleani tukon lobian kona 
monondokan doiya daano pokakana mian mangangga mo sinea- 
seang. 


Otunggul mo aki nabisa tukon kaasaan mo bisa 

Sasaibino naiya siokai ikoo muotunggukene tukon otinaukene. 
3 Indee komiano mootunggukene kootunggul bailong doiyadoo 
tukon aki nasotuju tukon otunggul mo bisa moluwedoi nda 
Temeneno Yesus Klistus, tukon otunggul doi nda agama, 
4 doiya miano banggaal tukon akiyo kona tinoi oioila! Kona 
sesel doiyamo tolongo yase pobantikon tukon ponggeeleki 
kaliangano bantil-bantilan tobikon lubatene kopoomosikitonan 
noa, poalaasan, posilinganan, sosunoi mo aki namonondok, 
5 tukon pokiitonan mo akiyo kona kabu-kabusan. Doi mian 
badaangoo kona pikilan naloloon paluso tukon akimo nakana. 
Yanila aanggene moola nateali kaasa doi agama. 

6 Takainomo koagama mebee kauntungan mo babasal, kalu 
komian biyai oila komo daanomo doi yana. 7 Sabab akiyo 
kolangge meeng kita mo babayo doi dunia, tukon akiyo 
koidan kolangge meeng kita mo moola babayo doi tonggulung. 
8 Jadi, kalu daano kokinaan tukon pakean, doiya sukupo. 
9 Bai mian mo yase kaasa, togoda tukon tosintak tukon bula- 
bulaa kolangge kaliangano mominoomooton mo bonggu tukon 
mo manas. Momootan-momootanoo kubaiyo komian teali lokis 
tukon silaka. 10 Sabab luwedoi seangano kodoy, tobuat sasaibino 
kolangge nakulokisan. Daano kosoobos komian mo buluke 
kodoy tobikon akimo nalongiyo koidan kootunggul Salani, maka 
yanila linaat badaang kosakisaawan mo kulokisanggene yanila 
noano. 

Otunggul-otunggul pelibadi 

n Bai ikoo daano Mian Bisa namian, jadi ikoo sio 
mudedeenggene doiya sasaibino. Pokakaate moteali mian mo 
talakana doi Mian Bisa matano, mangangga doi Mian 
Bisa, mangangga doi Klistus, seseange kotulano, sabab doi 
sakisaawan, tukon tubo mantalamuyuk. 12 Pobalajuang tutuuno 
sulano potubo buno Salani miano sulano ikoo mumalaat tambo 
tuboan mobisa tukon posidutukon. Sabab tuuk doiyamo ko 
Mian Bisa uange ikoo doi singgatoo mumangakuan doi mian 
badaang salaano baikon ikoo momangangga doi Klistus. 13 Tukon 
budodoiya, doi Mian Bisa salaano mo beekene koansaang 
doi sasaibino kolangge, tukon doi Yesus Klistus salaano mo 
beena kasaksian mo bisa doi Pontius Pilatus, yaku kabiyo 
naiya doikoo: 14 Taatiyo sasaibino do palentadoo tukon doi 
nabilisiian tukon akiyo kososiboliino polong doi oloyo nda 
Temeneno Yesus Klistus nalubatan koidan. 15 Kona lubatan 
naikon Mian Bisa susuungo tinantukonggon doi tembo mo 
tapaat. Yanamo Koponguasa momeeng; yana babasal, Tomundo 
doi sasaibino kotomundo, tukon Temeneno doi sasaibino kotuan. 
,6 Yanamo komo aki namoola komatean kuasaiyo; yana tubo doi 
montootilangan lalomo mo aki namoola kinoolani mau indee 
komiano. Akiyo kai mau meeng kobanggapi mo biasa kitayo, 
kabai moola nakitayo. Doi yanamo koadat tukon kuasa polong 
sidutu-posidutukon! Amin. 

17 Doi mian badaang mo kaasa doi dunia nia, siokai ikoo 
kabiyo sulano yanila aki nabanggaal tukon aki namoini doi 
balang-balang mo aki natataap - pokakana langgedoo tukon 
kokaasaan. Yanila sio namoini doi Mian Bisa mo beekene 
sasaibino kolobo doi kita tukon badaang sulano kita nda lasaiyo. 
18 Kabiyo doi yanila sulano napo okitakene komonondokan, 
sulano namokubai badaang kolangge-langge mo monondok, 
monondok konoano tukon yase mendebee. 19 Tukon buno doiya 
yanila pototongikene kobuat mo teali modal monondok polong 
doi lounu mo lubat. Tukon buno doiya yanila naikon malaat 
tuboan posidutukon, doiyamo tuboan mo bisa. 

20 Oila komo lapamo bineekon doikoo, dagaiyo doiya mono- 
monondok, Timotius! Dedeenggene kobasalitaan-basalitaan mo 

akiyo kolabano tukon pobanti-bantikonan kokaliangano langge- 
langge mo sala kona binantilan “Motoiyan”. 21 Sabab daano 
komian badaang mo bantile baikon yanila daano konapo 
motoiyanoo, tobikon yanila isa doi Salani naotunggul-otunggul 
yanila loolukonoo mo anggayo. 

Boliisi ko Temeneno nabalakaatiyo Utus-utus. 


Komai holomat, 
Paulus 


PAULUS NASULAT KOLUANO 
DOI TIMOTIUS 


PANGANTOKON 

Paulus nasulat koluano doi Timotius kosoobos mobabasal 
koantoko otinau-otinau doi Timotius susuungo buno tulano 
pobalimanggonan tukon potombonii mo daano momongula. 
Kona otinau namakisuut doiyamo sulano Timotius nasabai 
Yana inotinau tukon inotunggul sulano momeenggon namolole 
sabukene kobilita kaliangano doi Yesus Klistus tukon bataanian 
doi Paladandian mo Molumbito lalomo tukon otunggul 
kalianganodoo Bilita Monondok moluwedoi Mian Bisa; koidan 
sulano Timotius natataap balimang salaku gulu tukon pabanti! 
Bilita Monondok moluwedoi Mian Bisa , mau kai nda sasalaane 
kosakisaa tukon koponggimakonan. 

Timotius iningotiikon sulano naaki namasambul podangaa- 
nian-podangaanian mo longas tukon mo akiyo koanggano. 
Podangaanian-podangaanian mobuno doiya akiyo koanggano 
oioila, tongo lusayo komian mondongolii napikilan. 

Doi sasaibinodoo iningotiikon Timotius sulano namangala 
sontoh doi Paulus natuboan - doiyamo namaanggaan doi 
Klistus, kona sabalan, namololean tukon sakisaawan mo toupiyo 
doi nailoiloikisan lalomo. 

Antoko 

Pololukoni 1:1-2 
Ngiinaal tukon otunggul 1:3-2:13 
Otinau tukon poingotii 2:14-4:5 
Otunggukanano bulaa kaliangano Paulus 
nandondoong 4:6-18 
Potutupo 4:19-22 

1 1_2 Timotius, kupau kinilakon! Yaku, Paulus, tulise naiya 
sulatia doikoo, tukon moinikene boliisi Mian Bisa Tama 
tukon nda Temeneno Klistus Yesus nabeena balakaat, maasi 
tukon namonondokan doikoo. 

Tolongo Mian Bisa namongiasan, yaku biningkat teali lasul 
Klistus Yesus tukon binontokon sulano babotilanggene kotuboan 
Mian Bisa mo dondiikene. Tuboanoo kita talimayo sabab 
pomeenggon tukon Klistus Yesus. 


Basyukuulan tukon teteba 

3 Yaku basyukuul doi Mian Bisa yaku mo leleaniyo tukon 
noanggu lalomo mo molino buno kumbumbu loolukonoo 
nakubaiyano. Yaku sidutu bakinatauwan doi Mian Bisa samba 
luunggon yaku neneeke doikoo doi sambeang lalomo, mau 
oloyo mau popook. 4 Yaku neneeke konoamu napoloonan. 
Doiyamo kosababpo yaku yase tuuno pososuung tukon ikoo 
sulano yaku teali sanaang tuuno. 5 Yaku neneeke naikon komu 
manganggaan mo tutuu doi Klistus, pokakana buno mutaate 
Lois namanganggaan tukon tinamu Eunike. Tukon yaku anggayo 
ikoo koidan mangangga buno doiya. 6 Tobikon doiya yaku 
ingotiikene ikoo sulano muotuboikene ko Mian Bisa nakalunia 
bineekon doikoo doi tembo yaku binggakene kolimanggu doikoo 
bunggono. 7 Sabab Mian Bisa Na Loh nabineekon doi kita, 
bolikono Loh mo kubaiyo kita teali matakut. Kobalino Mian 
Bisa Na Lohdoo kubaiyo kita teali bukuan, moono tukon seang 
tukon moola taane kobutongo. 

8 Tobikon doiya inaimo momammaa mebee katalangan tentang 
nda Temeneno, tukon inaimo koidan mammaa kaliangano 
doi yaku, mo tinalunggu sabab yana. Kobalino, siokai 
ikoo tukon bukuanan doi Mian Bisa tulut sakisaa tuuk 
doi Bilita Monondokoo. 9 Mian Bisa salamatene kita tukon 
uange kita sulano teali namian susuungo. Yana kubaiyo doiya 
bolikon dasalkanggene oila komo lapamo kita kubaiyo, bai 
dasalkanggene natetel susuungo tukon namaasi. Yana beekene 
doi kita kona maasi lolo doi Klistus Yesus akiyoon nadunia nia 
natinealikon. 10 Tukon diabudodoo, Mian Bisa tudoikene kona 
maasi doi kita tukon nalubatan Tomundo Pasalamat kita Klistus 

Yesus. Yesus lungguiyo kokuasa matean tukon babayo kotuboan 
mo posidutukon mololoi Bilita Monondokoo. 

n Tuuk babotilanggene Bilita Monondok doiyamo Mian Bisa 
binggate yaku teali lasul tukon gulu. 12 Doiyamo kosababpo yaku 
sakisaa sasaibino nia, bai yaku tataap anggayo, sabab yaku toiyo 
tuuno indee daku inangga. Yaku anggayo baikon oila komo 
lapamo yana monggianggakene doi yaku, yana moola koidan 
totooliyo polong doi Oloyo Nakiamatan. 13 Loingiyo tukon tutuu 
otunggul mokana mo lapamo yaku beekene doikoo. Tukon siokai 
ikoo tataap bakakanggi doi manganggaan tukon poseangan mo 
lapamo teali nda milik sabab pomeenggon tukon Klistus Yesus. 
14 Tukon potombonii luwedoi Mian Bisa Na Loh mo tubo 
doi kita, siokai ikoo dagaiyo mono-monondok kolangge-langge 
moano koanggano mo lapamo monggianggakene doikoo. 

15 Ikoo toiyo baikon sasaibino komian doi Asia lipuno lapamo 
tinggale yaku, tololomo koidan Figelus tukon Helmogenes. 
16 Bai Onesifolus solipuan lapamo bubulaa luunggon nakubaiyo 
sanaang konoanggu. Boliisi Temeneno napokokonoi kona 
tudoikanano kona pomaasikon doi yaniladoo. Mau kai 
yaku doi talunggu lalomo, Onesifolus aki namammaa doi 
kondondoongoo. 17 Sambuno polong doi Loma, yana tuluus 
kakaate mounggoliiyo yaku polong yana posuungganaku. 
18 Tukon ikoo toiyo baikon doi Efesus yana badaang luunggon 
natulungiyo yaku. Boliisi ko Temeneno natudoikene kona seang 
doi yana doi oloyo Temeneno naadiliyano sasaibino kobanggapi. 

Klistus nasuludadu mo molole 

2 Timotius, kupau! Sio muteali bukuan tongo maasi mo 
bineekon doi kita, sabab kita pomeenggon tukon Klistus 
Yesus. 2 Otunggul looluk mo lapamo ikoo lengele lengget doi 
yaku doi mian badaang salaano, siokai mumonggianggakene 
doi mian badaang mo moola inangga tukon mo pandoi 
mongotunggul mian bailong. 

3 Ikoo sio mutulut sakisaa buno Klistus Yesus nasuludadu mo 
molole. 4 Meeng kosuludadu mo daano balimang, aki naikon 
nasibukene kobutongo, tukon naulusan-ulusan susuungo, sabab 
yana yase sanaanggene kona talenga noano. 5 Meeng komian 
olalagawan aki naikon nateali juala doi meeng kopalatandingan, 

kalu yana aki naloingiyo kopalatulan-palatulan. 6 Petani mo 
lapamo balimang tuuno yanamo kotumbe-tumbeno balahaak 
malaat hasilo nasinakakon. 7 Popikikene oila komo lapamo 
yaku matailukene doiya, sabab Temeneno naikon beena doikoo 
motoiyan sulano mumangalatikene sasaibino. 

8 Neneeke naiya: Bilita Monondok mo yaku babotilanggenedoo 
daano bilita kaliangano Yesus Klistus, Daud nakatulunan, 
yanamo Klistus mo lapamo abali tubo doi namatean. 9 Sabab 
babotilanggene Bilita Monondok doiyamo, yaku sakisaa; tukon 
polong binoboi buno meeng komian lokis. Bai Mian Bisa 
nabantilan aki nalaate binoboi. 10 Doiyamo kosababpo yaku sabal 
tanggunge sasaibinodoo tongo mian badaang nakopontingan mo 
lapamo Mian Bisa lilike, sulano yanila malaat kasalamatan 
mo bineekon lolo doi Klistus Yesus, tukon mo pinoolainggon 
kokabasalan mo posidutukon. 
n Bisa tuuno bantilan nia, 

“Kalu kita lapamo mate polaing yana, 
kita naikon tubo koidan polaing yana. 

12 Kalu kita tataap sabal, 

kita naikon mapalenta koidan polaing yana. 

Kalu kita aki naanggayo yana, 
yana koidan aki natalimayo kita. 

13 Kalu kita aki nda molole, 

yana tataap molole, 

sabab aki namoola yana posalakon kobutongo susuungo.” 

Polimang mo malaat panggaal 

14 Siokai muingotiikene komian badaang kaliangano sasaibino 
nia. Doi Mian Bisa salaano, otinaukene yanila sulano inai 
po podangaanikene kaliangano bantil-bantilan. Koiya akiyo 
kona totuuk, tongo kai kubaiyo nggabut komian badaang mo 
mondongolii. 15 Siokai mukakaate tutuu sulano ko Mian Bisa 
naakuiyo buno mian mo moola balimang doi yana. Kakaate 
sulano ikoo inai mumammaa kaliangano mubalimangan, bai 
otunggulkene tukon kona otunggul-otunggul mobisa doi Mian 
Bisa. ,6 Dedeenggene kobasalitaan-basalitaan mo akiyo kotakoso 
tukon mo totulaiyo ko Mian Bisa. Basalitaan-basalitaan 
mobuno doiya tongo kubaiyo komian pololokon lokis. 17 Mian- 

Bonua lolongguno mo kinubai luwedoi tambaga tukon but a nduunan (2:20) 

mianoo naotunggul landa buno panakit kankel mo balani 
Doi yaniladoo tongusokon Himeneus tukon Filetus. 18 Yanila 
lapamo tinggale kootunggul mo kana, tukon nggabute komian 
songobos namanganggaan. Yanila bantile baikon kotuboan doi 
matean lapamo teali. 19 Bai dasal mo moonggol Mian Bisa mo 
kubaiyo aki natounggot. Doi bunggono totulis naiya, “Temeneno 
tingoniiyo kona mian-mian”, tukon “Mian mo bantile baikon 
yana Temeneno koona, mianoo sio natade mokubaiyo kokokubai 
mo sala”. 

20 Doi bonua mo babasal lalomo talaat moisalomo kololonggu. 
Daano komo kinubai doi salaka kabai mosoni, bai daano koidan 
komo kayung kabai buta. Daano komo pinake tuuk palaluu 
tuuno, tukon daano koidan komo pinake tuuk mopinalaluu 
biasa. 21 Mian mo kumesiyo kobutongo doi sasaibino komo lokis, 
mianoo naikon pinake tuuk mo pinalaluu tuuno. Yana teali 
natuan koona tukon balaguna doi natuan. Yana sinadiakon 
tuuk pinake doi samba kolimang monondok. 22 Dedeenggene 
kokasanangan-kasanangan mian mongula. Kakaate tuuk tubo 

tulutiyo ko Mian Bisa namongiasan, molole doi naotunggul 
tukon seseange kotulamu, tukon konoamu daano tanaang. 
Tubomo buno doiya polaing yanila mo nggeleamon mangkabi 
tulung doi Temeneno tukon noa monondok. 23 Inai momalaing 
doi podangaanian lalomo mian badaang molongas mo akiyo 
kona tinoi. Ikoo toiyo baikon sasaibinodoo tongo sumbetene 
kopodangaanian. 24 Mian mo balimang tuuk Temeneno aki 
namoola poodangaani; yana sio napokokonoi doi sasaibino 
komian tukon moola mongotunggul mian tukon monondok 
tukon sabal. 25 Yana sio tukon kokomuyuk mongotunggul mian 
badaang mo yase lawane; kinatauwan ko Mian Bisa nabeena 
todanan doi mian badaang sulano yanila babolii doi nalalim- 
lalim tukon tingoniiyo kootunggul mo bisa. 26 Tukon buno doiya 
yanila teali sadal koidan, tukon tosobii doi Ibiliis napalako mo 
lapamo lakoyo yanila tukon pakisaayo yanila mololoiyo kona 
mongiasan. 


Oloyo-oloyo doibundu 

3 Neneeke naiya: Doi oloyo-oloyo doibundu naikon 
daano badaang kokasusaan. 2 Banggapi naikon utamakene 
kobutongo susuungo, doy kuasaiyo yanila, banggaal tukon yase 
balambuus. Yanila yase totulaiyo komian, nggabute komian 
motuwa, aki natoiyo bakinatauwan, tukon mesikitene kolangge- 
langge lohani. 3 Yanila aki naseange kotulano, aki yase nabeena 
ampun, yanila yase lokis-lokise komian bailong sambuno, 
yase pakeyo komotikasan, yanila balani tukon aki nayase 
komonondokan. 4 Yanila yase kulokisene, banggaal, tukon aki 
nabapikil bulusan. Yanila yase tuuno kokasanangan dunia, 
maka baino moloingiyo ko Mian Bisa. 5 Mau kai cala dunia, 
yanila molole ampakonggene koagama nakakabi, bai tolayo 
koagama naminakisuutidoo. Dedeenggene komian badaang mo 
buno doiya. 6 Daano doi yaniladoo komo lapamo usok doi 
bonua-bonua, maka kuasaiyo koboi-boine moaki nabukuan mo 
daano badaang tuuno kona lalim tukon sabab moisalomo komo 
minooton. 7 Boi-boinedoo banggadudul kabiyo nainotunggul, bai 
aki nabiasa tingoniiyo kootunggul mo kana moluwedoi Mian 
Bisa. 8 Bunomo kai Yanes tukon Yambles molawane Musa 
looluk, bunomo koidan mian badaang motabatiloo lawane 
kootunggul doi Mian Bisa. Yanila napikilan lusako, tukon kona 

Buku-buku tangabosan doi loolukoo (3:15) 


pai manganggaan koyolo. 9 Bai yanila aki naikon namalaat oioila, 
sabab yanila nalongasan naikon tinoimo doi sasaibino komian, 
buno Yanes tukon Yambles koidan natinoupi. 

Otinau-otinau 

,0 Bai ikoo lapamo tulutiyo daku otunggul-otunggul, daku 
ndondoong, tukon daku tuboan natuduan. Ikoo lapamo kitayo 
susuumu bulaando daku tutuuwan momangangga doi Klistus 
tukon seseange kotulando banggapi. Ikoo koidan toiyo daku 
sabalan tukon daku moonggolan. 11 Ikoo lapamo kitayo daku 
sinakisaawan tukon yaku sakisaa. Ikoo toiyo sasaibino mo 
teali doi yaku doi Antiokhia, doi Ikonium, tukon doi Listla; 
tukon ikoo toiyo sasaibino daku sakisaawan! Bai Temeneno 
salamatene yaku doi sasaibinodoo. ,2 Takainomo sasaibino 
komian mo tubo yase kaleda tukon tubo pomeenggon tukon 


3:8: Tob.7:ll 3:11: Kis. L. 13:14-52, 14:1-7, 8-20 


2 TIMOTIUS 3, 4 


637 


Klistus Yesus naikon linoilokis, ,3 baimo kai mian badaang mo 
lokis tukon mian badaang bakokolii naikon pololokon lokis. 
Yanila okoliiyo komian bailong banggokai yanila susuungo 
koidan komo tongokolii. ,4 Bai kaliangano ikoo, Timotius, siokai 
mutataap bakakanggi doi otunggul-otunggul mo kana mo lapamo 
inotunggukon doikoo tukon mo ikoo anggayo tuuno; sabab ikoo 
toiyo indee miano komu gulu-gulu. 15 Ikoo sio muneneeke baikon 
sodo poipoisik ikoo lapamo tingoniiyo ko Kitab Moliyous. Kitab 
Moliyousoo beena doikoo motoiyan sulano malaat kasalamatan 
lolo manganggaan doi Klistus Yesus. !6 Sasaibino komo totulis 
doi Kitab Moliyous lalomo, Mian Bisa popitoikene tukon 
balaguna tuuk otunggulkene komo kana, sulano nateguule tukon 
konoikene komo sala, tuuk mongotunggul banggapi sulano tubo 
mololoi Mian Bisa namongiasan. ,7 Tukon Kitab Moliyousoo 
mian mo meleleani Mian Bisa moola moilengkapi tukon sukup 
tuuk sasaibino kokaliangano kolimang mo monondok. 

4 Klistus Yesus naikon lubat koidan doi dunia nia tuuk 
adiliyo komian badaang mo tubo tukon mo mate; tukon 
yana naikon lubat tuuk mapalenta buno Tomundo. Tobikon 
doiya yaku kabiyo tukon tutuu doikoo doi Mian Bisa salaano 
tukon Klistus Yesus: 2 Siokai ikoo babotilanggene bilita doi 
Temenenodoo, tukon desaake sulano komian namolongol, 
oilakai yanila yase kabai aki. Siokai ikoo moolakene komian, 
tudoikene kona sala, tukon beena dolongan doi yanila. 
Otunggule komian tukon sabal tuuno. 3 Sabab naikon laate 
kotembono mian aki nayase koidan mantalima otunggul 
mo kana. Kobalino, yanila naikon loingiyo yanila susuungo 
naminooton, tukon pototongikene badaang kogulu sulano 
inotunggukon langge-langge mo monondok doi napai polongol. 
4 Yanila naikon kukupiyo kotolingainoila doi mo kana, bai 
naikon tingaakene kosalita-salita mokala. 5 Mau kai nabuno 
doiya, ikoo sio mukuasaiyo kobutomu mau nabulaando koidan 
kondondoong lalomo. Sabal doi sakisaa lalomo, kubaiyomo 
komu limang buno babotilangganano ko Bilita Monondokoo 
tukon ampakonggene namono-monondok komu limang buno 
Mian Bisa napeleleani. 

6 Kaliangano kobutonggu, laatemo kotembono naikon daku 
matean buno sosubakon doi Mian Bisa. Soisikeen koidan 
yaku naikon tinggalemo nadunia nia. 7 Yaku lapamo malaing 
bakulebean tukon namono-monondokan, tukon lapamo laate 



638 


2 TIMOTIUS 4 


kogalis bunduno. Yaku tataap molole doi Klistus polong doi- 
bunduno. 8 Tukon diabudodoo kopatambo manaangan totiiliyo 
yaku. Doi Oloyo Nakiamat, Temeneno, Hakim mo adiloo 
naikon salakanggene patambodoo doi yaku, sabab yaku tubo 
pomeenggon tukon Mian Bisa. Tukon aki natolongo yaku koidan 
komo mantalima naikon patambodoo, bai koidan sasaibino 
komian mo totiiliyo ko Temeneno nalubatan tukon poloon 
tuuno. 


Otunggul-otunggul labino 

9 Kakaate lubat doi yaku namosobit, ,0 sabab Demas 
tinggalemo yaku sabab kilakene nadunia nia. Yana tauso 
doi Tesalonika. Kleskes tauso doi Galatia, tukon Titus doi 
Dalmatia. n Tongo Lukas komo dungol tukon yaku. Lolobotiyo 
Malakus tukon babayo yana polaing ikoo, sabab yana moola 
tomboniiyaku doi balimangan lalomo. 12 Yaku sumboliiyomo 
Tikhikus taus ke Efesus. 13 Kalu ikoo lubat, kanggiyo domanteloo 
yaku mo tinggale doi Toloas doi kalpus nabonua. Kanggiyo 
koidan daku buku-buku, komo utama kubuku-buku mo kinubai 
doi kalataas kulit. 

14 Aleksandel, pokubai tambagadoo lapamo lakukene kolang- 
ge-langge mo kulokis tuuno doi yaku. Temeneno naikon balase 
yana mololoi nakokubai. 15 Ikoo susuumu sio mubaingotii doi 
yana, sabab yana tantange tuuno konda bilita. 

16 Singgatoo tumbe-tumbeno yaku ajukanggene belaano 
kobutonggu, akiyo komeeng komian mololainge yaku; sasaibino 
tinggale yaku. Kinatauwan Mian Bisa aki nasalakene yanila 
nalangge nia! 17 Bai Temeneno loolainge yaku. Yana beena bu- 
kuanan tobikon yaku moola babotilanggene Bilita Monondokoo, 
sulano nailongol doi sasaibino komian mobolikon Yahudi, tukon 
yaku tosodii doi matean lalomo. 18 Takainomo Temeneno naikon 
sodiiyo yaku doi samba koniat mo kulokis doi yaku. Yana 
naikon babayo yaku tukon salamat doi Batomundoan lalomo doi 
sulugaa. Siokai yana kinabasal sidutu-posidutukon! Amin. 


4:10: Kol. 4:14, Flm. 24, 2Kol. 8:23, Gal. 2:3, Tit. 1:4 4:11: Kol. 4:14, Flm. 24, Kis. L. 12:12, 

25,13:13, 15:37-39, Kol. 4: 10 4:12: Kis. L. 20:4, Ef. 6:21-22, Kol. 4:7-8 4:13: Kis. L. 20 6 

4:14: ITim. 1:20, Saad. 62:12, Lm. 2:6 

Salam bunduno 

,9 Daku salam doi Pliskila tukon doi Akwila tukon doi 
Onesifolus pulino. 20 Elastus dungol doi Kolintus, tukon 
Tolofimus yaku tinggalemo doi Miletus daano momasakit. 
2, Kakaate tutuuno sulano mulubat doi naakiyoonan kotembo 
kumel. 

Ebulus, Pudes, Linus, tukon Klaudia makapatu yanila 
nasalam doikoo; bunomo koidan sasaibino koutus momangangga 
bailong. 

22 Boliisi ko Temeneno nalolainge ikoo. 

Boliisi ko Temeneno nabalakaatiyo Utus-utus! 


Komai holomat, 
Paulus 


4:19: Kis. L. 18:2, 2Tim. 1:16-17 


4:20: Kis. L. 19 22, Lm. 16:23, Kis. L. 20:4, 21:29 



PAULUS NASULAT DOI TITUS 

PANGANTOKON 

Titus daano komeeng komian mobolikon Yahudi miano mo 
lapamo usok agama Salani tukon teali tulano mopobalimanggon 
tukon potombonii Paulus doi nalimang lalomo. Naiya sulatia 
inotuuk doi Titus mo doiya kosinggatoo yana daano doi Kleta 
sabab Paulus lapamo otinggale yana indaa sulano nauluse 
kojemaat indaa. Daano kotolu kolangge mo linolukonggon doi 
sulatia lalomo. 

Kotumbeno , Titus iningotiikon bulaa kokaliangano kona 
sipat-sipat komian mo moola teali padagai jemaat. Doiya 
langgedoo linolukonggon inotuuk tuuno doi mian badaangoo doi 
Kleta nakokubai mo lokis. Koluano , Titus inotinaukon bulaando 
kokaliangano kona tutuuwan yana mootunggukene doi memeeng 
kotambuno komian mo teali anggota jemaatoo , doiyamo mala - 
malane tambuno meeng tukon boine momotuwamo (kona 
tutuuwan otunggule komian mo tabo-tabokon doi yaniladoo ), 
doi mian motabo-tabokon tambuno meeng , tukon doi ata-ata 
tambuno meeng. Kona pupusan Titus inotunggukon bulaando 
kokaliangano kona tutuuwan ko Salani miano nakokubai 
motalakana. Komo ponting tutuuno doiyamo baikon ko 
Salani miano sio nambokila tukon yase pokindokon , inai 
namosikitene komian , inai nayase kopoonggeelekian kai lubatene 
koponggalanggabutonan. 

An toko 

Pololukoni 1:1-4 

Pototooli-pototooli jemaat 1:5-16 

Kawajiban doi bula-bulaando kotambuno komian doi jemaat 
lalomo 2:1-15 

Otinau tukon poingotii 3:1-11 

Potutupo 3:12-15 


TITUS 1 


641 


I Kupau Titus! Yaku, Paulus, motulise nasulatia buno 
Mian Bisa naata tukon lasul Yesus Klistus. Yaku pinili 
tukon binotiikon sulano natulungiyo ko Mian Bisa namian 
badaang pinili sulano konapoo manganggaan moonggol. Yaku 
koidan sio kuotunggule yanila sulano toiyo kootunggul mo 
bisa mo inotunggukon doi nda agama. 2 Otungguloo komaanano 
moinian baikon naikon kita mantalima tuboan mobisa tukon 
posidutukon. Mian Bisa lapamo dondiikene kotuboan akiyoon 
kodunia natinealikon - tukon Mian Bisa aki nabakala-kala. 

3 Doi tembono mo tantu, Mian Bisa okitakene kona dandidoo 
doi nateteba lalomo. Tetebadoo lapamo bineekon doi yaku, 
tukon yaku basilinganggene luwedoi Mian Bisa Pasalamaton kita 
napalenta. 

4 Titus, ikoo tutuu daano kupau, sabab ikoo tukon yaku 
posinggat-singgat lapamo mangangga doi Klistus. 

Yaku moinikene boliisi ko Mian Bisa Tama tukon Klistus 
Yesus Tomundo Pasalamat kita, beena balakaat tukon 
monondokan doikoo. 

Titus nalimang doi Kleta 

5 Yaku tinggale ikoo doi Kleta sulano mumoola uluse 
kolangge-langge mo lapamo inatul. Koidan, sulano ikoo 
mongoduduk katua-katua jemaat doi memeeng kokota. Tukon 
neneeke naiya kupobontiikon-pobontiikon nia: 6 Meeng kokatua 
jemaat siokai meeng komian mo akiyo kososiboliino; yana sio 
natongo meeng kona boloki; kona labuk-labuk sio nalapamo 
mangangga doi Klistus tukon bolikon mo tiningonii buno 
pau palalentel tukon mo aki namoola inatul. 7 Popiala jemaat 
doiyamo mian mo uluse ko Mian Bisa nalimang, yana aki 
namoola ano kososiboliino. Yana aki namoola banggal-banggaal 
kai nggonggimolon, kai nggolonguwon, kai yase poakate, 
kai yase doyan. 8 Yana sio nasanaang motalimayo komian 
doi nabonua, yase kolangge-langge monondok, moola taane 
kobutongo, moloyos konoano, moliyous tukon taatul kona 
tuboan. 9 Yana sio nabataani kokoonggol doi otunggul mo moola 
inangga, pokakana komo lapamo inotunggulkon doi yana. Tukon 
buno doiya yana moola mongotinau mian loloiyo kootunggul mo 
bisa, tukon otudoikene komian nasala mo lawane yana. 

1 : 4 : 2Ko!. 8:23, Gal. 2:3, 2Tim. 4:10 1:6-9: ITim. 3:2-7 

10 Sabab badaang komian mo yase banggabut, pololokon mian 
badaang mo baagama Yahudi; yanila okoliiyo komian bailong 
tukon napo bakala-kalaan. n Mian badaang mobuno doiya sio 
nakinukup kobabano, sabab badaang kokalualga yanila mo 
nggalanggabute tukon otunggul-otunggul mo akiyo kotakoso. 
Yanila kubaiyo doiya tolongo yase moumbolii utung mo aki 
napantas! 12 Sidutu daano meeng konapo nabi, mo luwedoi 
Kleta koidan, bantile, “Kleta miano sidutu kala-kala, tukon 
buno iyayon mobalani mo modoko tukon bea.” 13 Oila komo 
nabidoo nabinantil takainomo bisa. Doiyamo kosababpo ikoo 
sio muteguule yanila tukon koonasio; sulano yanila natataap 
bataani doi otunggul mo bisa 14 tukon akimo napo mangangga 
doi Yahudi miano nanunuton kai mian badaang naatulan-atulan 
kinubai mo tolayo kootunggul mo bisa. l5 Sasaibino kolobo 
daano moliyous doi mian badaang mo moliyous. Bai doi mian 
badaang kona pikilan mo lokis tukon mo aki namangangga, 
akiyo kolangge meeng mo moliyous, sabab konapo pikilan tukon 
noano lokis! 16 Yanila bantile baikon yanila tingoniiyo ko Mian 
Bisa, banggokai kona pokokubai akinggene. Yanila mosikitene, 
tukon yanila aki nayase molole; yanila daano mian badaang mo 
aki natendenge kubaiyo kolangge mo monondok. 


Otunggul mo bisa uuno 

2 Bai ikoo, Titus, siokai ikoo otunggulikene kootunggul 
mo kana. 2 Otinauwo komian mala-malaneno mo motuwa, 
sulano yanila taane kobutongo, bapandoikon tukon tubo buno 
mian mo inodotii. Yanila sio koidan nabataani doi otunggul mo 
bisa luwedoi Mian Bisa, meseseangan motalakana tukon taane 
kosakisaa. 3 Bunomo koidan siokai ikoo mongotinau koboi-boine 
mo motuwa, sulano yanila nakokubai pokokonoi tukon oila 
komo moola kinubai doi mian mo tubo tolongo doi Mian Bisa. 
Yanila aki namoola bakala-kalakene komian bailong, tukon aki 
namoola todudukene inume kosuka, yanila sio naotunggulkene 
kolangge-langge mo monondok, 4 sulano tukon doiya yanila 
moola otunggule kopau-pau boine sulano naseange kona langkai 
tukon nalabuk-labuk, 5 teali mangalati, tubo moliyous tukon 
teali boloki doi baasowaanan mo monondok mo odotiiyo kona 
langkai. Tukon buno doiya akiyo komian mo moola totulaiyo 
kobilita monondok doi Mian Bisa. 

6 Bunomo lakon, otinauwo kopau-pau malane sulano yanila 
nateali mangalati. 7 Doi sasaibino kolangge, siokai ikoo teali 
sontoh doi kokubai mo monondok. Kalu ikoo bangotunggul, 
ikoo sio mumoliyous tukon totubo konoamu. 8 Pakeyo kobantil- 
bantilan mo talakana, mo aki namoola mian sosiboliiyo, sulano 
mian molawane ikoo nateali mamaa sabab akiyo kolangge-langge 
molokis mo moola yanila bantile doi kita. 

9 Ata-ata sio naloingiyo kona tuan, tukon sanaanggene kona 
tuan noano doi sasaibino kolangge. Yanila aki namoola tumbak- 
tumbak, 10 kabai pondikuk. Siokai yanila otudoikene baikon 
yanila sidutu balasifat monondok tukon molole, sulano tukon 
nabalasifatan yaniladoo mian nggaale kootunggul doi Mian Bisa, 
Pasalamaton kita. 

11 Sabab Mian Bisa lapamo okitakene kona maasi mosalamate- 
ne doi sasaibino kobanggapi. 12 Mian Bisa namaasidoo otunggule 
kita sulano naaki nda tubo pototonggulung tukon Mian Bisa 
namongiasan tukon akimo naloloiyo kodunia namongiasan. Kita 
inotunggul sulano tubo doi dunia nia lalomo tukon toiyo taane 
kobutonggita, moloyos tukon molole doi Mian Bisa. 13 Budodoiya 
kita daano mototiiliyo ko Oloyo kita mo moinikenedoo; doi 
Oloyodoo dunia kitayo Yesus Klistus nababasalan, doiyamo 
Mian Bisa mo Babasal tukon nda Tomundo Pasalamat. 14 Yana 
lapamo salakanggene kobutongo tuuk doi kita sulano kita 
tongosodii luwedoi sasaibino kokulokisan, tukon tealikene kita 
meeng komian mo tongosodii luwedoi lalim tukon mo teali 
koona tolong, tukon komo molole mokubai monondokan. 

I5 Otunggulkene sasaibino doiya, tukon otinauwo polong 
teguule doi mian molengele ikoo tukon doi nataanggaan. Inai 
mopataikene meeng komian molailainggene nakitayo ikoo. 


Salani miano nakokubai 

3 Ingotiikene doi muanggota-anggota jemaat sulano yanila 
naanggayo doi napo katua-katua tukon pamalenta negala, 
tukon balasadia tuuno kubaiyo doi memeeng kolangge 

monondok. 2 Bontiikene doi yanila sulano inai nabakala-kala 
kabai ponggeeleki tukon indee komian koidan, bai sulano 
konapoo lenggang namonondok. Siokai yanila nalenggang 


2:14: Saad. 130:8, Tob 19:5, Kuai. 4:20, 7:6, 14:2, lPtl. 2:9 

namantalamuyuk doi sasaibino komian. 3 Sabab loolukon mau 
kita koidan bai longas, sala tukon aki nda molole. Kita kinubai 
ata doi moisalomo komo iniyas tukon minooton; kita tubo tukon 
tetel-tetel molokis tukon noa mosikit, maka pomosikiton. 4 Bai 
ko Mian Bisa, nda Pasalamaton otudoikene kona seang tukon 
namondokan konoano doi kita. 5 Yana salamatene kita, bolikon 
kita molapamo kubaiyo kolangge mo monondok, bai sabab yana 
susuungo seange kita. Yana salamatene kita loloiyo doi Mian 
Bisa Na Loh, mo beena kita sinuungan boolu tukon tuboan 
boolu tukon lolo doi nakumesiano kita. 6 Mian Bisa beekene 
kona Loh doi kita tukon luwedoi Yesus Klistus Tomundo 
Pasalamat kita, 7 sulano Yesus namaasi, kita pokindokon koidan 
tukon Mian Bisa tukon kita malaat tuboan mobisa tukon 
posidutukon kita moinikene. 8 Bantilan nia bisa tuuno. 

Yaku yase ikoo mubantile tuuno langge-langge nia, 
sulano komian badaang mangangga doi Mian Bisa tutuuno 
moumboliiyo tukon kubaiyo kolimang-limang mo monondok 
tukon modaano kotakoso motuuk doi sasaibino komian. 
9 Dedeenggene kopoonggeelekian mo akiyo kotakoso, salita- 
salita tundun, poonggeelekian, tukon ponggimakonan motuuk 
doi ukum agama. Sasaibino doiya akiyo kotakoso tukon akiyo 
koutungo. 10 Mian mo kubaiyo konggalanggabutan doi jemaat, 
siokai muteguule idan lua luunggon; lapamo doiya inaimo 
koidan mopolaing tukon yana. 11 Ikoo toiyo mian mobuno 
doiya bati-batinggai tukon nalalim-lalim okitakene baikon yana 
salamo. 


Otunggul-otunggul napupusan 

12 Soisobiton lapamo yaku bintekene Altemas kabai Tikhikus 
doikoo, kakaate soisobit sulano mulubat doi yaku doi 
Nikopolis, sabab yaku batetel dungol indaa popupuson 
kotimul. 13 Kokobukuan tutuuno sulano mutomboniiyo Zenas, 
mopandoidoo ukum, tukon Apolos, sulano yanila moola lengget 
tukon akiyo kokakulangan oioila. 14 Konda mian badaang sio 
namonggiotunggulkon kubaiyo kolangge-langge mo monondok 
sulano moola laate kona pinalaluu-pinalaluu mo pinalaluu 
tuuno; inai naikon yanila tubo akiyo kotakoso. 


3:12: Kis. L. 20:4, Ef. 6:21-22, Kol. 4:7-8, 2Tim. 4:12 3:13: Kis. L. 18:24, IKol. 16: 12 

l5 Utus sasaibino mo daano polaing yaku, makapatu teteba 
doikoo. Pelenggene komai teteba doi tula-tulanggita mo 
pomeenggon manganggaan. 

Boliisi ko Temeneno nabalakaatiyo Utus sasaibino. 

Komai holomat, 
Paulus 

PAULUS NASULAT DOI FILEMON 

PANGANTOKON 

Filemon daano komeeng ko Salani miano mototoimo baikon 
teali anggota jemaat doi Kolose . Yana daano komeeng kona ata 
kosambuno Onesimus. Do atadoo yana dampasenemo Filemon , 
dona tuanoo , doibundu kai bulaando doimbaa baino potoikon 
tukon Paulus salataa Paulus daano doi talunggu lalomo. Tukon 
Paulus naotunggul , Onesimus teali Salani miano . 

Paulus nasulatia doi Filemon buno kai Paulus nakakabi sulano 
Filemon nayase podame tukon Onesimus , dona atadoo , Paulus 
mosumbohiyo namule . Paulus kabiyo sulano Filemon kilayo 
talimayo koidan Onesimus bolikon tongo buno ata mo lapamo 
diname , bai koidan buno tulando Salani miano . 

Antoko 

Pololukoni 1-3 

Fdemon naseang tukon namaanggaan 4-7 

Onesimus nakakabi 8-22 

Potutupo 23-25 


'Utus Filemon, tulando tukon tulanggami! Yaku, Paulus, 
meeng komian motinalunggu sabab Klistus Yesus, polaing tukon 
utusonggita Timotius, tulise nasulatia doikoo 2 tukon doi jemaat 
mo pototongi doi mubonua; koidan doi utusonggita Apfia tukon 
tulando palajuangan kita, Alkhipus. 

3 Kami moinikene boliisi ko Mian Bisa Tamanggita tukon 

Temeneno Yesus Klistus mebee balakaat tukon namonondokan 
doikoo. 


2: Kol .4:17 

Filemon naseang tukon namanganggaan 

4 Samba luunggon yaku sambeang, yaku bantile Utus sambuno 
tukon mopolonggon kinatauwan doi Mian Bisa. 5 Sabab yaku 
molongol baikon Utus tutuu mangangga doi Temeneno Yesus 
tukon seseange sasaibino ko Mian Bisa namian. 6 Yaku sambeang 
boliisi konda motolutusan buno mian badaang momangangga 
naikon kohasilo mangalatian mo lobian babasal doi sasaibino 
kobalakaat mo daano doi kita sabab pomeenggon tukon Klistus. 
7 Utus Filemon, museangano doi sasaibino ko Mian Bisa namian, 
yaku laba tuuno tukon beena dolongan doi yaku! Sasaibino ko 
Mian Bisa namian lapamo teali laba sabab Utus. 

Tuuk Onesimus nakakabi 

8 Doiyamo kosababpo, buno meeng komian utuso momeeng 
komanganggaan, yaku moolamo palentayo Utus tuuk lakukene 
oila mo sio Utus lakukanggene. 9 Bai sabab yaku seseange 
Utus, yaku tongo mangkabi kai. Yaku nia meeng komian 
motuwa tukon diabudodoo daano doi talunggu lalomo sabab 
Klistus Yesus. 10 Yaku, Paulus, pelenggene meeng kokakabi 
doikoo manganai Onesimus, kupau doi Klistus lalomo. Sabab 
doi talunggu nia lalomo yaku lapamo teali tama lohani. 
n Looluk yana aki nabalaguna tuuk ikoo, bai diabudodoo yana 
balagunamo, bolikon tolongo tuuk ikoo tolong, baimokai tuuk 
doikoo! 

12 Diabudodoo mian mo yaku seangedoo yaku kapatue 
koidan doikoo. 13 Kona bisaan yaku taane yana polaing yaku 
teali posobolimu, sulano yana namoola tomboniiyaku, selama 
kutinaanan doi talunggu nia lalomo sabab babotilanggene Bilita 
Monondok luwedoi Mian Bisa. 14 Bai aki kuyase lakukanggene 
oioila kalu Utus akiyoon musatuduiyo. Yaku yase tuuno kalu 
Utus kubaiyo tukon noamu susuumu nameleosan; yaku aki 
kupakisaayo ikoo. 

15 Moola Onesimus tinggale doi Utus tuuk aki namalumbit 
sulano Utus moola laate yana abali tuuk sidutu-posidutukon. 
16 Diabudodoo yana bolikon tolongo meeng koata; yana lobiano 
doiya. Yana daano tulando mian Salani mo sineang. Yana 
balaguna tuuno tuuk yaku, baimokai tuuk doikoo! Yana 


10: Kol. 4:9 



648 


FILEMON 


balaguna tuuno mau nabuno ata mau kai nabuno meeng komian 
utuso doi Temeneno lalomo! 

17 Tobikon doiya, sabab Utus toiyo yaku tulando Salani 
miano, talimayo koidan Onesimus pokakana buno Utus talimayo 
yaku. 18 Kalu yana sala kabai basamea doikoo, sodiiyomo 
maka kutanggunge kokabuson. 19 Eh, monondoko yaku batulis 
susuunggu diimbaa: Yaku, Paulus, naikon olunosiiyo sasaibino. 
(Tantu aki napalaluu yaku tandaikene baikon Utus susuumu 
daano musamea doi yaku, doiyamo mutuboan boolu buno 
mian Salani.) 20 Tobikon doiya, oh Temeneno soba tulunge yaku, 
sanaanggene konoanggu buno utus doi Klistus lalomo. 

21 Yaku tulise nasulatia sabab anggayo baikon Utus naikon 
lakukanggene oila daku kinabi. Bisa yaku toiyo Utus naikon 
molakukanggene lobian doiya. 22 Tolongo buno doiya tulung 
sadiayo doi mubonua kokombiang tuuk yaku, sabab yaku 
moinikene Mian Bisa talimayo Utus-utus sasaibino nasambeang 
tukon babayo yaku abali doi komuyu. 

Teteba napupusan 

23 Epaflas, mo daano polaing yaku doi talunggu lalomo sabab 
Klistus Yesus, kapatue kona teteba doikoo. 24 Talimayo koidan 
kotula-tulanggu nateteba; Malakus, Alistalkus, Demas tukon 
Lukas. 

25 Boliisi Temeneno Yesus Klistus nabalakaatiyo komuyu. 

Komai holomat, 
Paulus 


23: Kol. 1:7,4:12 
2Tim. 4: 10, 11 


24: Kis.L. 12:12,25, 13:13, 15:37-39, 19:29, 27:2, Kol. 4:10, 4:14, 



SULAT DOI IBLANI MIANO 

PANGANTOKON 


Sulat doi Iblani miano nia inotuuk doi meeng kotambuno ko 
Salani miano, sabab yanila momeenggon toupiyo kopapangalui, 
tealikene naikon akimo napo maangga doi Klistus. Komo tulise 
nasulatia kakaate modelenge yanila sulano natataap mangangga. 
Tobikon doiya yana tudoikene baikon Yesus Klistus doiyamo ko 
Mian Bisa nabatokitaan mo bisa. Komo tulise nasulatia tolu 
kolangge kona linoolukonggon. Kotumbeno, Yesus daano Mian 
Bisa Napau - Napau mobisa posidutukon. Mian Bisa Napaudoo 
tudoikene kona loingiyano ko Tamano mololoi nasabalan doi 
nasakisaawan. Buno ko Mian Bisa Napau, Yesus lobian tatandak 
kona kuasa doi nabi-nabi doi Paladandian Tumbeno lalomo. 
Yesus koidan lobian tatandak kona kuasa doi malaekat kai 
doi Musa susuungo. Koluano, Mian Bisa lapamo okitakene 
Yesus buno imam sidutu-posidutukon mo lobian tatandak doi 
imam-imam Paladandian Tumbeno lalomo. Kotoluno, tukon 
lolo doi Yesus, mian mo maangga doi yana tosodiimo doi 
nalalim tukon aline doi matakutan tukon matean. Buno 
Imam Babasal, Yesus beena doi banggapi kasalamatan mobisa 
mo aki namoola bineekon doi mososubakene kososubakon 
tukon kokubai-kokubai bailong doi agama Yahudi lalomo. 
Doiya basosubakananoo tolongo mebee gambalan moluwedoi 
kasalamatanoo mobisa tolong, kobailong kiyo. 

Tukon linolukonggon sontoh-sontoh manganggaan doi katua- 
katua motinoiy doi tundun Islael (pasal 11), komo tulise 
nasulatia popitoikene doi mian mobasayo sulano natataap 
loingiyo. Doi pasal 12 lalomo yana bintekene yanila sulano 
napo loingiyo momeenggon polong doi loonu napupusan, tukon 
tongo kitayo doi Yesus. Yana bontiikene yanila koidan sulano 
naposabal doi sakisaawan sabal motanggunge kotekanan-tekanan 
tukon sakisaa doi yanila butongo. Nasulatnia inopupus tukon 
otunggul maka poingotii. 

Antoko 

Pololukoni: Klistus doiyamo ko Mian Bisa nabatokitaan mo 
bis a 1:1-3 

Klistus lobian tatandak kona kuasa doi malaekat 1:4-2:18 
Klistus lobian tatandak kona kuasa doi Musa tukon 
Yosua 3:1-4:13 

Kona lobianan Klistus nalimang buno imam 4:14-7:28 
Kona lobianan Klistus nateteba 8:1-9:28 
Kona lobianan Klistus nasinosubakonan 10:1-39 
Namonondokan komaanggaan 11:1-12:29 
Otinau tukon potutupo 13:1-25 


Mian Bisa basilingan lolo doi na Pau 

I Doi loolukoo badaang luunggon Mian Bisa basilingan doi 
tumbunggita lolo doi nabi-nabi tukon pakeyo badaang 
koakal. 2 Bai doi lounu nia napupusan yana basilingan doi 
kita tukon lolo na Pau. Mololoi na Pau niamo Mian Bisa 
tealikene kolipu sasaibino. Tukon Mian Bisa lapamo tetenge 
baikon na Pau naiyamo koidan mo balahaak taaniyo sasaibino. 
3 Yanamo mo okitakene nakinabasalan Mian Bisa mo nggile- 
nggilep; yanamo kotimbalan nabatokitaan moluwedoi Mian Bisa 
butongo susuungo. Yanamo koidan mo totooliyo komonondokan 
dunia nia tukon nabantilan mo balakuasa tuuno. Lapa yana 
moolakene kobanggapi sulano natongosodii doi yanila nalalim- 
lalim, yana mongosulongii batomundoan doi sulugaa polaing- 
laing Mian Bisa, Pototooli mo tatandak. 


Mian Bisa Napau nakinabasalan 

4 Paudoo malaat osulangan lobian odoon tatandak doi 
malaekat, tukon sambu Mian Bisa mo beekene doi yana koidan 
lobian odoon inodotii doi sambu mo bineekon doi malaekat. 
5 Aki koidan Mian Bisa bantil buno naiya doi meeng komalaekat, 
“Ikoomo daku Pau, 
doi oloyo nia yaku teali Tamamu.” 

Aki koidan Mian Bisa bantil buno naiya doi meeng komalaekat, 
“Yaku naikon teali Tamano, 
tukon yana naikon ku Pau.” 

6 Bai doi tembo Mian Bisa bintekene na Pau langgongo doi dunia 
nia, Mian Bisa bantil buno naiya, 

“Sasaibino ko Mian Bisa namalaekat sio nasosuba doi 
Paudoo.” 

7 Kaliangano komalaekat-malaekat, Mian Bisa bantil buno naiya, 
“Mian Bisa kubaiyo namalaekat-malaekat teali mbombuul, 
tukon napeleleani-peleleani teali aung lodono.” 

8 Bai doi Paudoo, Mian Bisa bantil, 

“Komu batomundoan, oh Mian Bisa, naikon 
sidutu-posidutukon! 

Komu batomundoan daano batomundoan mo adil. 

9 Ikoo yase naikon kona adilan, tukon misikitene naikon komo 
lokis; 

doiyamo kona sabab Mian Bisa, mu Mian Bisa, lilike ikoo 
tukon odotiiyo doikoo pongodotiian mo lubatene kolabaan, 
liisiyo kotula-tulamu.” 

10 Mian Bisa bantile koidan, 

“Ikoo, Temeneno, doi tumbeno motealikene kobuta, 
tukon ikoo susuumu kubaiyo kotimbu. 

11 Sasaibino naikon lapus, 

tukon teali motuwa buno bokukum; 
bai ikoo naikon aki nabolii. 

12 Dunia nia naikon ikoo ambite buno kalambi, 

tukon naikon ikoo soboliyo tukon bailong. 

Bai ikoo aki naidan naikon tobolii, 
tukon mutuboan aki naikon napupus.” 

13 Mian Bisa aki naidan bantil buno naiya doi meeng komalaekat, 
“Osulang doi bakalinganggu taikon, 
polong komu musu-musu yaku taaluukanggene doikoo.” 
14 Kalu buno doiya, malaekat-malaekatoo oila kona tutuuwan? 
Yanila daano loh-loh mo leleaniyo ko Mian Bisa, tukon 
Mian Bisa sumboliiyo sulano tulungiyo mian badaang naikon 
mantalima kasalamatan. 


1:5: Saad. 2:7, 2Sam. 7:14, lTun. 17:13 1:6: Kuai. 32:43 1:7: Saad. 104:4 

1:8-9: Saad. 45:6-7 1:10-12: Saad. 102:25-27 1:13: Saad. 110:1 

Kasalamatan mo tuuno 

2 Doiyamo kosababpo kita sio lobian tutuu mangangga 
doi otunggul-otunggul mo lapamo kita lengele, sulano 
kita inai tinggale konda manganggaan. 2 Teteba-teteba malaekat 
mo pelenggene doi tumbunggita totoi bisa, tukon mian 
mo aki naloingiyo kabai namololean talimayo ukuman mo 
poloikon. 3 Oila koidan tukon kasalamatan mo lobian tuuno 
doi teteba-tetebadoo! Kalu kita aki nda palatikanggene do 
kasalamatanoo, kita tantu aki naikon tosodii doi ukuman. 
Sabab Temeneno susuungo kotumbe-tumbeno mo pelenggene 
kasalamatanoo, tukon mian badaang tumbe-tumbeno molongol 
lapa okitakene kona kanaan doi kita. 4 Lapa do imbaadoo, 
Mian Bisa tulut kobukuanggene mian badaangoo nasalita tukon 
daanokene sasaibino kokaliangano mominasaingdinggon tukon 
langge-langge mobolikon langge tukon ebe-ebese ko Mian Bisa 
Na Loh bine-bineekon mololoi namongiasan susuungo. 


Mobukayo kololoon doi banggapi sulano nasinalamaton 

5 Malaekat-malaekat aki namalaat kuasa doi Mian Bisa sulano 
napalentayo kodunia boolu naikon mo lubat, doiyamo dunia 
mosodo kita bisalakene nia. 6 Napaisobolian doi meeng koobos 
doi Kitab Moliyous lalomo totulis buno naiya, 

“Banggapidoo oila, oh Mian Bisa, tobikon ikoo yase neneeke? 
Banggapi tongo banggapino, mau naikoo palatikanggene! 

7 Tuuk tembo mo soisik ikoo tealikene yana lobian soisik kona 

pependean doi malaekat. 

Ikoo beekene doi yana kadudukan mo monondok tukon 
inodotii, 

8 tukon tealikene yana mokuasaiyo sasaibino kolobo.” 

Nah, kalu binantil baikon Mian Bisa tealikene kobanggapi 
“mobalakuasa doi sasaibino kolobo”, doiya koalatino baikon 
akiyo kolobo meeng mo aki na doi bilit kobanggapi 
nakakuasaan. Mau nabuno doiya, kita diabudodoo aki nda 
monggita banggapi mobalakuasa doi sasaibino kolobo. 9 Bai 
kita lapamo kitayo Yesus balakuasa! Yana tealikene lobian 


2 : 6 - 8 *. Saad. 8:4-6 

soisik pepende doi malaekat tuuk tembo mo palus, sulano 
doi namonondokan ko Mian Bisa noano yana laate mate tuuk 
sasaibino kobanggapi. Kita kitayo yana diabudodoo bineekon 
kona kadudukan mo moliyous tukon hinolomati sabab yana 
lapamo sakisaa polong mate. 10 Takainomo siokai Mian Bisa - 
mo tealikene sasaibino kolangge tuuk namongiasan susuungo - 
tealikene Yesus pasalamaton mo bisa mololo doi sakisaawan. 
Tukon doiya Mian Bisa moola tobiyo komian badaang sulano 
namakabasal posinggat Yesus. Sabab yanamo komo bukayo 
kololoon doi yanila sulano namoola sinalamaton. 

11 Yesus kumesiyo kobanggapi doi yanila nalalim-lalim; tukon 
yana kumesiyo, tukon yanila mo kinumesidoo, polaing- 
laing daano meeng ko Tama. Doiyamo kosababpo Yesus 
aki namammaa mangakukene yaniladoo buno kai utus-utuso. 
12 Yesus bantil doi Mian Bisa, 

“Yaku naikon babilitakene doi utus-utusonggu kaliangano 
ikoo. 

Yaku naikon nggaale ikoo doi yanila napososuungan 
lalomo.” 

13 Yesus bantil koidan, “Yaku naikon abese daku moinian doi 
Mian Bisa.” Tukon yana bantil koidan, “Naiyamo yaku, polaing 
pau-pau mo lapamo Mian Bisa beekene doi yaku.” 

14 Tobikon mian badaangoo mo yana bantile paudoo, daanoon 
banggapi mo moola mate, maka Yesus susuungo teali pokakana 
tukon yanila tukon tubo doi banggapi nandondoong lalomo. 
Yana kubaiyo doiya, sulano tukon namatean yana laate 
momanase ko Ibiliis mo kuasaiyo komatean. 15 Tukon cala 
doiya yana bebaskanggene mian badaang pomatekon kinubai 
ata sabab matakutene komatean. 16 Natokitaan baikon bolikon 
malaekat kona tinulungi, baimo Abalaham nakatulunan. 17 Naiya 
koalatino baikon yana sio nateali pokakana tukon utus- 
utuso doi sasaibino kolangge. Tukon doiya yana moola teali 
Imam Babasal mo molole tukon daano kona soyang. Tukon 
nameleleanianoo banggapi nalalim moola inompuni. 18 Tukon 
sabab yana susuungo idan sakisaa tukon sinobai, yana moola 
tulunge komian badaang mo kanakon sobaan, sabab yana 
susuungo idan sinobai tukon sakisaawan. 


2:12: Saad. 22:22 2:13: Yes 8:17, 18 

Yesus lobian babasal doi Musa 

3 Utus-utus tulando Salani mo lapamo Mian Bisa uange 
koidan! Soba pikikene tutuuno kaliangano Yesus nia! Mian 
Bisa bintekene yana tongo teali Imam Babasal doi agama lalomo 
nda inangga. 2 Yana molole doi Mian Bisa mo lapamo lilike yana 
tuuk balimanganoo, buno koidan Musa looluk molole limange 
kona limang doi Mian Bisa nabonua. 3 Bai Yesus patut malaat 
pongodotii lobian babasal doi Musa. Sabab mian mo kokondong 
bonua sio namalaat pongodotii lobian babasal doi bonuadoo 
susuungo. 4 Bisa memeeng kobonua daano komo kekendenge, bai 
komo kekendenge sasaibino kolobo daano Mian Bisa susuungo. 
5 Musa molole buno peleleani Mian Bisa nabonua lalomo tukon 
pelenggene kolangge-langge naikon Mian Bisa mo bontiikene doi 
tembo naikon mo lubat. 6 Bai Klistus molole buno Pau mo 
balatanggung jawab doi Mian Bisa nabonua. Tukon kita nia 
Mian Bisa nabonua, kalu kita tataap kokobukuan tukon tataap 
mangangga sulano malaat oila konda minoinikon. 

Mian Bisa namian natadean 

7 Sabab doiya, buno Mian Bisa Na Loh nabantilan, 

“Kalu oloyo nia komuyu molongol Mian Bisa nalalo, 

8 inaimo po otikase konoamuyu, buno tumbumuyu, 

salataa yanila nggimoliiyo ko Mian Bisa tukon sobaiyo ko 
Mian Bisa doi padang lalomo. 

9 ‘Imbali tumbumuyu sobaiyo yaku, tukon sobayo yaku,’ Mian 
Bisa bantil, 

‘banggokai yanila lapamo kitayo kukokubai sangkap kolono 
kotaum nakalumbit.’ 

10 Doiyamo kosababpo yaku nggimoliiyo doi yanila tukon yaku 
bantil, 

‘Yanila sidutu aki namolole, 

tukon ikoo tabaalene moloingiyo daku palenta-palenta.’ 

11 Yaku nggimoliiyo tukon batotopi, 

‘Yanila aki naikon nausok doi lipudoo, 
sulano namalaat tadean polaing yaku.’ ” 
l2 Utus-utus, pobai-baingotii inai nadaano doi komuyu nokon 
meeng komian konoano mo kulokis tukon aki namangangga, 

3:2: Bang. 12:7 3:7-11: Saad. 95:7-11 

tobikon yana abali tukon kokodoonggon doi Mian Bisa mo 
tubo! l3 Jadi, sulano aki nadaano doi komuyu nokon mo totipu 
doi lalim tobikon natantaange ko Mian Bisa, siokai komuyu po 
pootinau samba kooloyo doi naanoonan kita motubo doi tembo 
nia lalomo mo sinombuikon “Oloyo Nia” doi Kitab Moliyous 
lalomo. 14 Kita sasaibino daano tulando meeng kopaladuangan 
tukon Klistus, sio kita polong doibundu taaniyo momoonggol 
manganggaan mo daano doi kita doi tumbe-tumbeno. l5 Naiyamo 
mo totulis doi Kitab Moliyous lalomo, 

“Kalu doi oloyo nia komuyu molongol Mian Bisa nalalo, 
inaimo komuyu otikase konoamuyu, buno tumbumuyu, 
salataa yanila nggimoliiyo ko Mian Bisa.” 

16 Nah, indee kai mian badaang mo molongol Mian Bisa nalalo 
maka nggimal doi yana? Doiyamo sasaibino komian Musa mo 
pimpine tobuat doi Mesil, bolikon? ,7 Tukon doi indee kai Mian 
Bisa nggimal sangkap kolono kotaum kona kalumbit? Doi yanila 
mo baladosa, mo otuwong mate doi padang lalomo, bolikon? 
18 Salataa Mian Bisa totopiyo buno naiya, “Yanila aki naikon 
nausok doi lipudoo sulano namalaat tadean polaing yaku” - 
indee kai koidan Mian Bisa naminakisuuti? Komo minakisuuti 
doiyamo mian badaang mo nggimoliiyo ko Mian Bisa, bolikon? 
19 Doiya budodoo kita toiyomo baikon yanila aki namoola usok, 
sabab yanila aki namangangga doi Mian Bisa. 

4 Nah, Mian Bisa napaladandian daano moilakukon, tukon 
kita naikon binee tadean yana mo dondiikene. Tobikon, 
siokai kita dagaiyo sulano inai nadaano meeng komian doi antala 
komuyu mo totoi aki namotoupi tadean mo dinondiikonoo. 
2 Tobikon Bilita Monondokoo lapamo pinobotilanggon doi 
kita pokakana buno yanila. Mau doi yanila, bilitadoo akiyo 
kona totuuk. Sabab sambuno yanila molongoli, yanila aki 
namangangga. 3 Bai kita mo mangangga mantalima tadean Mian 
Bisa mo dondiikene. Doiya pokokonoi tukon oila ko Mian Bisa 
nabinantil, buno naiya, 

“Yaku nggimal tukon batotopi, 

‘Yanila aki naikon nausok 

tuuk malaat tadean polaing yaku.’ ” 

Mian Bisa bantil buno doiya mau kai nabalimangan lapamo 


3:15: Saad. 95:7-8 3:16-18: Bang. 14:1-35 

tolimang doi tembo yana tealikene dunia nia. 4 Sabab kaliangano 
oloyo kopituno, daano mototulis doi Kitab Moliyous lalomo 
buno naiya, “Doi oloyo kopituno Mian Bisa tadekene doi 
sasaibino kona limang.” s Kokaliangano langgedoo tinulis koidan 
buno naiya, “Yanila aki naikon nausok doi lipudoo tuuk 
malaat tadean polaing yaku.” 6 Jadi yanila kotumbe-tumbeno 
molongol salita tentang Bilita Monondokoo, aki namantalima 
tadeanoo sabab yanila aki namangangga. Kalu buno doiya 
totoimo baikon daano komian badaang bailong mo moola 
namantalima tadeanoo. 7 Sabab Mian Bisa lapamo tantukanggene 
doi meeng kooloyo bailong koidan, mo sinombuikon “Oloyo 
Nia”. Taum-kotaum doibundu Mian Bisa komo basilingan 
kaliangano langgedoo mololoi doi Daud, doi ayat lalomo mo 
tinulis budoo, 

“Kalu oloyo nia komuyu molongol Mian Bisa nalalo, 
inaimo komuyu otikase konoamuyu.” 

8 Kalu buno kai Yosua lapamo beena mian badaangoo tadean 
mo dinondiikon Mian Bisa, maka Mian Bisa aki naikon 
basilingan koidan kaliangano meeng kooloyo bailong. 9 Jadi, 
tongo Mian Bisa namian koidan daano napaladandian sulano 
tade buno Mian Bisa tade doi oloyo kopitunodoo. 10 Sabab mian 
mantalima tadean Mian Bisa mo dondiikene doi yaniladoo, 
naikon tade koidan doi sasaibino kona limang, pokakana 
buno Mian Bisa. "Sabab doiya, maimo nda kakaate tutuuno 
sulano mantalima tadean Mian Bisa mo dondiikene doiya. Inai 
napolong meeng komian doi kitadoo aki nateali buno yanila 
loolukoo, sabab aki namangangga doi Mian Bisa. 

"Mian Bisa nabantilan daano bantilan mo tubo tukon 
bukuan; lobian mamangan doi sabel molua komatano. Do 
bantilanoo batobokon polong doi napokalatanan antala jiwa 
tukon loh; polong nadumbakan antala doi lolosuano tukon 
bukung tonotoko, tobikon natoiyo tutuuno kopikilan tukon 
kobanggapi naniat doi noano. 13 Akiyo komeeng kolobo mo 
tosookon doi Mian Bisa napokita. Sasaibino kolangge talalau 
tukon tobuka doi yana salaano. Tukon kita sio nda mebee 
potimbilino doi yana. 


4:3: Saad. 95:11 4:4: Teal. 2:2 4:5: Saad. 95:11 4:7: Saad. 95:7-8 4:8: Kuai.31:7, 

Yos. 22:4 4:10: Teal. 2:2 

Yesus Imam Babasal mo tutuu 


u Doiyamo kosababpo kita sio nda bataani momoonggol doi 
mangakukanano konda manganggaan. Sabab kita daano konda 
Imam Babasal mo babasal tuuno, mo lapamo usok polong doi 
Mian Bisa salaano - yanamo Yesus Mian Bisa Napau. 15 Imam 
Babasal kitadoo bolikon imam mo aki namoola tulut motoupi 
konda kasalaan-kasalaan. Kona kabalikan, yana lapamo sinobai 
doi sasaibino kolangge, pokakana buno kita susuungo; tongo 
yana aki nakubaiyo kolalim! 16 Sabab doiya, maimo kita tukon 
balani tuuno mangadap doi Mian Bisa mo mapalenta tukon noa 
monondok. Mian Bisa naikon seseange kita tukon balakaatiyo 
kita sulano kita malaat potulungi konoiyo kotembono. 

5 Samba koimam babasal molinilik doi antala kobanggapi, 
tukon biningkat sulano leleaniyo ko Mian Bisa buno 
yanila nawakil. Kona limang doiyamo sosubakene doi Mian 
Bisa mobine-bineekon tukon sosubakon-sosubakon tuuk lalim 
nainompunian. 2 Imam babasaloo susuungo sala doi badaang 
kolangge lalomo, tukon sabab doiya yana babunokon 
mantalamuyuk doi mian-mian mo aki natoiyo oioila tukon 
mo isalomo kona loloon. 3 Tukon sabab yana susuungo sala, 
maka yana sio sosubakene kona sosubakon, bolikon tongo 
sabab banggapi nalalim-lalim, bai koidan sabab nalalim-lalim 
susuungo. 4 Akiyono meeng komian mo binggate kobutongo 
susuungo teali imam babasal. Mian moteali imam babasal, kalu 
Mian Bisa uange yana tuuk doiya - buno pokakana buno Halun. 

5 Bunomo koidan Klistus. Yana aki nabinggate kobutongo 
susuungo teali Imam Babasal. Mian Bisa susuungo komo 
binggate yana. Mian Bisa bantil doi yana, 

“Ikoo daku Pau; 

doi oloyo nia yaku teali Tamamu.” 

6 Doi lipu bailong Mian Bisa bantil koidan, 

“Ikoo daano imam sidutu-posidutukon, 
buno Imam Melkisedek.” 

7 Singgatoo Yesus tubo doi dunia nia, yana sambeang tukon 
kabiyo tukon nggeleamon tukon kokiil doi Mian Bisa, mo moola 
salamatene yana doi matean. Tukon sabab yana tootuku doi 


5:3: Masam.9:7 5:4: Tob. 28:1 5:5:Saad.2:7 5:6: Saad. 1 10:4 

Mian Bisa tukon holomatio tuuno, maka yana ilongoli. 8 Yesus 
daano Mian Bisa Napau, bai mau nabuno doiya yana monggi 
otunggukon teali molole loloiyo kona kasusaan. 9 Maka yana 
lapa tinealikon pasalamaton mo bisa, yana teali kokasalamatan 
uuno naluwean mo akiyo konapupusan doi sasaibino komian mo 
molole doi yana, ,0 tukon Mian Bisa okitakene yana buno Imam 
Babasal, buno Imam Melkisedek! 

Poingotii 

11 Kaliangano Yesus nabasambuan buno Imam Babasal, 
daano badaang komo palaluu kami popitoikene doikoo, bai 
maaling tuuno motalakanggene sabab komuyu malumbit tuuno 
pomangalati. 12 Kona bisaan lapamo kotembono doikoo tuuk 
teali gulu, bai natokitaan komuyu daano palaluu inotunggul doi 
mian bailong kaliangano Mian Bisa naotunggul uuno tumbeno. 
Kami akiyoon moola mantalima kinaan mo matikas; komuyu 
daano sio tongo monginum susu. ,3 Mian mo daano monginum 
susu, koalatino yana daano mopau-pauno; yana kiyoon daano 
kona tinoupi tentang oila komo kana tukon oila komo sala. 
14 Kinaan mo matikas tuuk mian mobabasalo sabab tinoupi, 
moolamo nda posasalakene naando komo monondok tukon mo 
kulokis. 

6 Sabab doiya, maimo kita banggadudulkene doi pongo- 
tunggul-pongotunggul mo lobian tuuno kaliangano doi 
tuboan Salani, momoolamo limange, tukon inai tongo okiteese 
otungguloo agama kita uuno motumbeno. Inai kita ulange 
koidan otungguloo uuno baikon mian mosio natade kubaiyo 
langge-langge mo akiyo kotakoso tukon sio mangangga doi Mian 
Bisa, 2 kabai otunggul uuno kaliangano mansauan paisu salani 
kabai kaliangano binggakanano kolimano doi mianoo bunggono, 
kabai kaliangano abalian tubo nalapaan mate kabai inukum 
posidutukon. 3 Maimo kita, kalu Mian Bisa pataikene, tuluus doi 
otunggul-otunggul mo lobian tuuno! 

4 Sabab, mian-mian mo lapamo upa, aki nateali inotunggul 
koidan. Looluk yanila daanomo doi madialan lalomo doi 
Mian Bisa, tukon lapamo talimayo komo bineekon. Yanila 
lapamo kai tulut Mian Bisa Na Loh kuasaiyo. 5 Yanila toiyo 
doi napangalaman yanila baikon Mian Bisa nabantilanoo 

5:7: Mat. 26:36-46, Mlk. 14:32-42, Luk. 22:39-46 5:12-13: IKol. 3:2 

monondok, tukon yanila lapamo toupiyo komo bineekon- 
bineekon mo moono kuasa doi lounudoo naikon nalubatan. 6 Bai 
lapa doiya yanila upa! Bulaa kona tealian babayo yanila abali 
tuuk babolii koidan doi yanila nalalim-lalim. Sabab yanila daano 
mosempanggene koidan Mian Bisa Napau tukon kubaiyo yana 
tinotulai doi mian badaang salaano. 

7 Buta mo sesepe kopaisu udan idan loboson doi yana 
bunggono, maka kona hasil mo sinakakon-sinakakonoo balaguna 
tuuk mian mo limange, butadoo Mian Bisa balakaatiyo. 
8 Bai kalu butadoo tubekene kopadang-padang tukon kayung 
mosoniton, maka butadoo akiyo kotakoso tukon doibundu 
naikon Mian Bisa kutuke tukon doibundu sinua kabus. 

9 Bai Utus-utus mo sineang, mau bulaando kami bantile 
buno doiya, bai kami mangangga kaliangano komuyu. Kami 
mangangga baikon komuyu lapamo mantalima langge-langge mo 
lobian monondok, doiyamo balakaat-balakaat mo babunokon 
sembeleng doi mukasalamatan. 10 Mian Bisa bolikon Mian Bisa 
mo aki naadil. Yana aki natoliminggene oila komuyu nalinimang 
doi yana, tukon seang komuyu motudoikene doi yana daano 
kotembono tulungiyo utus-utus momeeng komanganggaan, 
looluk tukon nia budodoo. 11 Kami yase tuuno sulano komuyu 
memeeng tuluus kokobukuan polong doi napupusan, tobikon 
komuyu mantalima oila komuyu mo moinikene. 12 Kami aki yase 
komuyu teali bea-bea. Bai kami yase sulano komuyu tubo buno 
mian-mian mo mantalima oila ko Mian Bisa nadinondiikon, 
sabab mangangga tukon sabal. 

Mian Bisa napaladandian aki namoola tobolii 

13 Salataa Mian Bisa paladandi doi Abalaham, yana balasumpa 
baikon yana naikon kubaiyo oila komo lapamo dinondiikon. 
Tukon sabab aki daano mo lobian tatandak doi Mian Bisa, 
maka yana balasumpa lolo sambuno susuungo. 14 Yana bantil, 
“Yaku baladandi naikon balakaatiyo ikoo tukon kubaiyo komu 
tulunan teali badaang.” 15 Abalaham mototiili tukon sabal, maka 
yana mantalima oila komo dinondiikon Mian Bisa doi yana. 
16 Kalu mian balasumpa, yana balasumpa doi mian bailong 
sambuno mo lobian tatandak doi yana, maka nasumpadoo 
kopuusiyo sasaibino kopo bantaan. 17 Mian Bisa yase popitoikene 

6:8: Teal. 3:17-18 6:14: Teal. 22:16-17 

doi mian badaang mo mantalima paladandian, baikon yana aki 
naikon naboliiyo kona tetel. Doiyamo kona sabab yana suungiyo 
sumpa doi napaladandianoo. 18 Lua do langgedoo aki namoola 
tobolii: Mian Bisa aki nateali bakala-kala doi napaladandian 
tukon nasumpa. Tobikon doiya, kita mo lapamo soop doi 
Mian Bisa, binee podulunggon doi moinian mo tabanaton doi 
salaanggita. 19 Nda moinianoo buno tapu mo tatamon atean 
tuuno tukon buno bataanian mo moonggol tukon aman doi 
nda tuboan. Moinianoo tadul doi posonggolii Kombiang mo 
Moliyous doi Temeneno Nabonua doi sulugaa. 20 Yesus lapamo 
bukayo kololoon doi lipudoo tuuk doi kita, tukon lapamo usok 
imbali teali Imam Babasal doi kita tuuk sidutu-posidutukon, 
buno Imam Melkisedek. 

Imam Melkisedek 

7 Melkisedek nia kotomundo Salem tukon Mian Bisa 
naimam Mo Tatandak Tuuno. Tembo Abalaham abali 
doi napolobosian lungguiyo kotomundo-tomundo, Melkisedek 
lubat mololobotiyo yana maka balakaatiyo. 2 Maka Abalaham 
beekene doi Melkisedek songulo koobos doi sasaibino oila 
kona linaat. (Melkisedek sambuno koalatino, tumbe-tumbeno, 
“Tomundo Adil”; tukon sabab yana tomundo doi Salem, maka 
yana kosambuno koidan koalatino, “Tomundo Monondok”.) 
3 Kaliangano Melkisedek nia akiyo kokatalangano doi yayaando 
baikon yana daano kotamano kabai tinano kabai nambumbu; 
koidan akiyo kotunduno kaliangano nasinuungan, kabai 
namatean. Yana pokakana buno Mian Bisa Napau; yana daano 
imam mo posidutukon. 

4 Jadi, kita kitayo dimbaa bulaando kona babasalan 
Melkisedek nia; yana buno doiya kona babasalan tobikon 
Abalaham, tama tumbunggita, beekene doi yana songulo koobos 
doi sasaibino kolangge mo ilaat doi poolobosianoo. 5 Doi ukum 
agama Yahudi tinantukon baikon imam-imam katulunan Lewi 
sio namangala songulo koobos doi Islael miano napandapatan, 
doiyamo utus-utus yanila susuungo, mau yanila pokakana 
katulunan Abalaham. 6 Melkisedek bolikon katulunan Lewi, 
bai yana mantalima koidan songulo koobos doi sasaibino 
Abalaham nalinaat, tukon balakaatiyo koidan Abalaham mo 

6:19: Masam. 16:2 6:20: Saad. 110:4 7:1-2: Teal. 14:17-20 7:5: Bang. 18:21 

Weeng ko Imam Babasal moluwedoi Lewi nabenseno (7:11) 

lapamo mantalima paladandian doi Mian Bisa. 7 Tutuu aki 
namoola inakiyonggon baikon mian mo binalakaati lobian 
pepende tukon doi mian mo balakaatiyo. 8 Imam-imam mo 
mantalima mangalaan songulo koobosoo daano mian mo moola 
mate. Bai manulut Kitab Moliyous, Melkisedek mo mantalima 
mobineekon songulo koobosoo daano mian mo tataap tubo. 
9 Moola nabinantil, baikon Lewi - kona katulunan pangala 
songulo koobos doi Islael miano - beale koidan obosoo lolo doi 
Abalaham, doi tembo Abalaham beale doi Melkisedek. 10 Mau 
Lewi kiyoon nasinuung, bai moola nabinantil yana lapamo 
daano doi Abalaham tumbuno butongo lalomo, tembodoo 
Melkisedek pososuung tukon Abalaham. 

11 Doi imam-imam Lewi napimpinano, atulan agama Yahudi 
bineekon doi Islael miano. Sabab imam-imam Lewi loolukoo aki 
laate lakukene tukon tutuu oila komo sio nailimang, maka sio 

daano koimam bailong, doiyamo buno Imam Melkisedek, tukon 
bolikon doi golongan Imam Halun koidan! 12 Nah, kalu imam- 
imam nabasambuan tobolii, ukum agama Yahudi koidan siokai 
natobolii. 13 Komo pinakituu dimbaa doiyamo nda Temeneno: 
Yana doi suku bailong, tukon akiyoon naidan meeng komian doi 
benseno balimang buno imam. ,4 Sasaibino komian toiyo baikon 
konda Temeneno luwedoi suku Yehuda; tukon Musa aki naidan 
mabantil bensenoo doi tembo yana basilingan kaliangano imam- 
imam. 


Meeng koimam bailong, mobuno Melkisedek 

,5 Langge mo binisalakon nia teali lobian tontong koidan, 
tukon natokitaan meeng koimam bailong mo buno Melkisedek, 
16 Yana biningkat teali imam, bolikon luwe banggapi naatulan- 
atulan, bai luwedoi natuboan mo balakuasa tukon mo akiyo 
kona pupusan. 17 Sabab doi Kitab Moliyous lalomo binantil, 
“Ikoo daano imam sidutu-posidutukon, buno Imam Melki- 
sedek.” 18 Jadi, diabudodoo palatulan mo malumbito akimo 
napinake, sabab akiyono kotakoso. 19 Ukum agama Yahudi aki 
nalaate kubaiyo kolobo meeng moteali monondok. Doiyamo 
kosababpo kita diabudodoo bineekon meeng komoinian mo 
lobian monondok; tukon doiya kita moola koolaniyo ko Mian 
Bisa. 

20 Koidan, sasaibinodoo pinoolainggon tukon sumba doi Mian 
Bisa. Akiyo kosumba mobuno doiya tembodoo imam-imam 
bailongoo nabiningkatan. 21 Bai Yesus biningkat teali imam 
pakeyo kosumba, doi tembodoo Mian Bisa bantil doi yana, 

“Temeneno lapamo basumba, 
tukon yana aki naikon naboliiyo kona pendilian, 

Tkoo daano kai imam sidutu-posidutukon.’ ” 

22 Tukon nia koidan Yesus teali patalu tuuk meeng kopaladandian 
mo lobian monondok. 

23 Daano koidan meeng kolangge: imam-imam bailongoo 
daano madaang, sabab yanila memeeng mate tobikon aki nalaate 
banggadudulkene kona basambuan. 24 Bai Yesus tubo sidutu- 
posidutukon, jadi nabasambuan buno imam aki nabiyol doi 
mian bailong. 25 Sabab doiya tuuk sidutu-posidutukon Yesus 
moola salamatene ko mian-mian mo lubat doi Mian Bisa mololoi 


7:17: Saad. 110:4 7:21: Saad. 110:4 

yana, sabab yana tubo sidutu-posidutukon tuuk mopolonggon 
kakabi doi Mian Bisa tuuk doi mian-mianoo. 

26 Jadi, Yesus doiyamo Imam Babasal kita mo palaluuwo. 
Yana moliyous; doi yana aki natalaat kokasalaan kabai lalim 
oilamo. Yana pinoalaason doi mian-mian mobaladosa, tukon 
linibakon polong doi lipu mo lobian tatandak doi sasaibino 
kotimbu. 27 Yana aki nabuno imam-imam babasal bailong, mo 
samba kooloyo sio nasosubakene kona sosubakon sabab nalalim- 
lalim susuungo loolukon, koidan sabab mian nalalim-lalim. 
Yesus sosubakene kona sosubakon tongo idan tuuk sidutu- 
posidutukon, salataa yana sosubakene kobutongo susuungo buno 
sosubakon. 28 Ukum agama Yahudi bingkate komian mo aki 
natalakana teali imam babasal. Bai doibundu doi ukumoo, Mian 
Bisa kubaiyo kopaladandian tukon sumba baikon yana bingkate 
buno Imam Babasal, Pau mo lapamo tinealikon Pasalamaton mo 
talakana tuuk sidutu-posidutukon. 

Yesus nda Imam Babasal 

8 Uuno doi sasaibino kobasilinganan nia doiyamo: Kita 
daano ko Imam Babasal mo buno koiya, mo osulang 
mapalenta polaing Mian Bisa Nakabasalan doi sulugaa. 2 Yana 
limange kona limang buno Imam Babasal doi Kombiang 
Moliyous, doiyamo Temeneno nadungolan lalomo mo bisa, 
Temeneno mo kekendenge, bolikon banggapi. 

3 Samba koimam babasal biningkat tuuk mososubakene kona 
sosubakon kabai sosubakon doi Mian Bisa. Bunomo koidan 
konda Imam Babasal; yana sio daano langge tuuk sinosubakon. 
4 Kalu kai yana daano nai dunia nia, yana aki naikon teali imam, 
sabab daanomo koimam mo sosubakene kona sosubakon mo 
tinuntut doi ukum agama Yahudi. 5 Kolimang yanila lakukene 
buno imamoo kona kanaan tongo meeng kogambalan tukon 
timbalan doi oila mo daano doi sulugaa. Doiyamo lapamo Mian 
Bisa bontiikene doi Musa looluk, salataa Musa yase kekendenge 
ko Temeneno na Sandung. Mian Bisa bantil buno naiya doi 
Musa, “Neneeke! Sasaibinodoo siokai ikoo kubaiyo manulut 
sontoh mo tinudoikon doikoo doi bunggul bunggono.” 6 Bai 
diabudodoo Yesus malaat limang imam lobian mo dodoon kona 
monondokan doi imam-imam nalinimangoo. Sabab paladandian 


7:27: Masam.9:7 8:1: Saad. 110:1 8:5: Tob. 25:40 

yana mo daanokene antala Mian Bisa tukon banggapi, daano kai 
paladandian mo lobian monondok sabab kona dasal paladandian 
tuuk langge-langge mo lobian monondok. 

7 Kalu kai aki daano kakulangan doi paladandian mo 
tumbeno, maka aki napalaluu kinubai kopaladandian koluano. 
8 Bai Mian Bisa lapamo pososuunggene kokasalaan doi mian, 
tobikon Mian Bisa bantil, 

“Neneeke, naikon lubat kotembono, 
yaku naikon kubaiyo kopaladandian mo boolu tukon bangsa 
Islael, tukon bangsa Yehuda. 

9 Bolikon buno paladandian yaku mo kubaiyo tukon yanila 

nakakai, 

tembodoo yaku babayo yanila kalual doi lipu Mesil. 

Yanila aki namolole doi paladandian yaku mo kubaiyo tukon 
yanila; 

doiyamo kosababpo yaku aki kupaduliyo yanila. 

10 Bai diabudodoo, niamo paladandian naikon yaku mo kubaiyo 

tukon Islael miano 

doi oloyo-oloyo naikon mo lubat, Temeneno bantile: 

Yaku naikon abese daku ukum doi yanila napikilan lalomo, 
tukon yana tulise doi yanila noano. 

Yaku naikon teali yanila na Mian Bisa, 
tukon yanila naikon teali kumian. 

11 Yanila aki napalaluu mongotunggul tulanoila, 

kabai mobontiikon doi utuso, 

‘Tingoniiyo ko Temeneno.’ 

Sabab yanila sasaibino, babasal poipoisik, 
naikon tingoniiyo yaku. 

12 Yaku naikon ompuniyo yanila nakasalaan-kasalaan, 

tukon aki neneeke koidan yanila nalalim-lalim.” 

,3 Tukon kamukakene meeng kopaladandian mo boolu, Mian Bisa 
kubaiyo kopaladandian tumbenodoo teali motuwa: tukon oila 
komo motuwamo, naikon mosobit kai lapus. 

Cala basosubakonan doi dunia tukon basosubakonan doi sulugaa 

9 Paladandian kotumbeno daano kona palatulan-palatulan 
kaledaan, tukon daano koidan kona tampat kaledaan 
banggapi komo kubaiyo. 2 Meeng kosandung kinokondong 


8:8-12: Yel. 31:31-34 



IBLANI 9 


665 


taambikon doi muka sinombuikon Kombiang Moliyous. Idoo 
daano kobangiisonan lampu, tukon daano komeda tukon loti 
mo sinosubakon doi Mian Bisa. 3 Taambikon doi lalomo, 
doiyamo doi lalanse koluano tonggulungo daano koluangan 
mo sinombuikon Kombiang Moliyous. 4 Doi luanganoo lalomo 
daano kobalabaan mosuaan kamangian kinubai doi mosoni 
tukon daano koidan ko Peti Paladandian sasaibino ilapis tukon 
mosoni. Doi petidoo lalomo talaat kobalanga mosoni koantoko 
manna, Halun natongkat mo lapamo sopii, tukon lua kobatutulis 
diingo doi bungkukono totulis songulo kopalenta doi Mian Bisa. 
5 Doi petidoo bunggono talaat lua kolobo modaano kokapilo, 
doiyamo banggapi mo daano kokapilo mo okitakene ko Mian 
Bisa nadaanoan. Do lobodoo molua kapilo tobuka doi petidoo 
tutupo bunggono, doiyamo tampat lalim nainompunian. Bai 
sasaibinodoo aki namoola tinalangkanggon diabudodoo secala 
memeeng. 

6 Bunomodoo sasaibino inatul. Samba-samba kooloyo imam- 
imam usok doi lalomo taambikon doi sandungoo salaano tuuk 
lakukanggene yanila nalimang. 7 Komo usok doi sandungoo 
sembeleng lalomo tuuno tongo imam-imam babasal. Yana 
lakukanggene doiya sataum tongo idan. Doiya linakukanggon 
tukon makanggi sau tuuk sinosubakon doi Mian Bisa sabab 
butongo susuungo tukon sabab lalim-lalim namian mo kubaiyo 
moaki natotoi. 8 Tukon atulanoo, Mian Bisa Na Loh tudoikene 
tukon bisa, baikon kona kalumbit sandungoo taambikon doi 
salaano daano mokokondong, loloon usokan doi Kombiang 
Moliyousoo lalomo akiyoon natobuka. 9 Naiya andean doi lounu 
nia budodoo; koalatino baikon mosinosubakon-sinosubakon 
tukon sosubakon-sosubakon iyayon mo sinosubakon doi Mian 
Bisa, aki namoola kindendeke mian noano lalom mo babayo 
kona sosubakon. 10 Sabab upacala-upacaladoo tongo pokokonoi 
tukon mokinaan, moininum tukon moisalomo koupacala 
pokolimau. Sasaibino tongo palatulan-palatulan dunia komo 
teali tongo polong kotembono Mian Bisa daanokene komo 
pokibooluwo. 

11 Bai Klistus lapamo lubat buno Imam Babasal doi langge- 
langge mo monondok mo lapamo daano. Temeneno nasandung 

9 : 2 : Tob. 26: 1-30, 25:31-40, 23-30 9 : 3 : Tob. 26:31-33 9 : 4 : Tob. 30:1-6, 25:10-16, 16:33, 

Bang. 17:8-10, Tob. 25:16, Kuai. 10:3-5 9 : 5 : Tob. 25:18-22 9 : 6 : Bang. 18:2-6 

9 : 7 : Masam. 16:2-34 

inaando kona limangano kona limang buno Imam Babasal daano 
kosandung mo lobian babasal tukon monondok tuuno. Doiya 
banggapi aki nakubaiyo; koalatino naluwean bolikon doi dunia 
mo tinealikon nia. 12 Klistus mongusoki Kombiang Moliyous 
doi sandungoo lalomo tongo idan tuuk sidutu-posidutukon. 
Doi tembodoo yana aki namangkanggi domba langgilo sauno 
kabai saapi napau sauno tuuk sinosubakon; yana makanggi 
sauno susuungo, tukon doiya yana bebaskanggene kita tuuk 
sidutu-posidutukon. 13 Domba tukon saapi langgilo sauno tukon 
saapidoo napau mosinosubakon abuno, pinake tuuk potiposii 
mian-mian mo lokis manulut palatulan agama sulano yanila teali 
bilisii. Nah kalu sau tukon abudoo moola kumesiyo do mian- 
mianoo nakulokisan, 14 oilakai Klistus sauno! Mololoi Loh mo 
bisa, Klistus sosubakene kobutongo susuungo doi Mian Bisa 
buno sosubakon mo bisa. Sauno kumesiyo konoanggita lalomo 
tuuno doi upacala agama mo akiyo kotakoso, sulano kita moola 
leleaniyo ko Mian Bisa mo tubo. 

15 Doiya kosababpo Klistus teali Pangantala tuuk meeng 
kopaladandian mo boolu, sulano mian mo lapamo Mian 
Bisa uange, moola mantalima balakaat-balakaat tuuno mo 
lapamo Mian Bisa dondiikene. Sasaibinodoo moola teali sabab 
lapamo daano komo mate, doiyamo Klistus; tukon namateanoo 
bebaskanggene komian doi nakasalaan-kasalaan yanila mo 
lakukanggene doi tembo paladandian tumbeno mo daano 
pinake. 

16 Kalu daano kosulat pusaka, siokai nadaano kona bukutii 
baikon mian mo kubaiyo do sulatoo matemo. 17 Sabab sulat 
pusaka aki napinake kalu mianoo mo kubaiyo anoon motubo. 
Sulatoo tongo pinake kalu do mianoo matemo. 18 Tobikon 
doiya paladandianoo tumbeno sio nasinahkanggon tukon sau. 
19 Tumbe-tumbeno Musa pelenggene sasaibino kopalenta Mian 
Bisa naukum-ukum doi bangsa Islael. Lapa doiya Musa mangala 
saapi sauno tukon domba langgilo sauno, maka sambule 
tukon paisu, doibundu tiposiikene, doi Kitab Atulan-atulan 
luwedoi Mian Bisa tukon doi sasaibino bangsa Islael tukon 
pakeyo bulung moono kopaisuno tukon domba buluno kobotiko 
samelaon. 20 Daano mokubaiyo doiya Musa bantil, “Nia kosau 
mo sahkanggene kopaladandian doi Mian Bisa sio komuyu 


9:13: Masam. 16:15-16, Bang. 19:9, 17-19 9:19-20: Tob. 24:6-8 

Meeng ko Imam Babasal doi Kombiang Moliyous Mo Moliyous Tuuno (9:25) 

taatiyo.” 2, Doibundu tukon cala mo pokakana Musa tiposiikene 
do saudoo koidan doi Temeneno na Sandung tukon sasaibino 
kololonggu tuuk nakaledaan. 22 Bisa manulut ukum agama 
Yahudi, kabi sasaibino kolangge kinumesi tukon sau; tukon lalim 
moola inompuni kalu daano kosau motokundang. 


Klistus nasinosubakonan telese kolalim 

23 Tukon mobuno doiya balang-balang mo tokitakene kolang- 
ge-langge doi sulugaa, palaluu kinoliyous. Bai tuuk langge- 
langge doi sulugaadoo susuungo pinalaluu sosubakon mo 
lobian monondok. 24 Sabab Klistus aki namongusoki Kombiang 
Moliyous banggapi nakinubai, mo tongo okitakene Kombiang 
Moliyous mo tutuu. Klistus usok doi sulugaa susuungo; 
imbali yana diabudodoo posasalaan doi Mian Bisa tuuk nda 
kopontingan. 25 Imam babasal Yahudi sasamba kotaum usok 
Kombiang Moliyous doi Temeneno Nabonua lalomo tukon 
makanggi meeng koiyayon sauno. Bai Klistus aki nausok 
tuuk mososubakene kobutongo koikoidan. 2< Sabab kalu buno 
doiya, doiya koalatino yana lapamo sakisaa koikoidan tambuun 
dunia nia natinealikonan. Bai natokitaan diabudodoo doi lounu 
nia bunduno, yana lubat tongo idan tuuk telese kolalim 
tukon sosubakene kobutongo susuungo. 27 Mian Bisa lapamo 
tatapkanggene baikon kobanggapi mate tongo idan tukon lapa 
doiya Mian Bisa adiliyo. 28 Bunomo koidan Klistus tongo idan 


9:21: Masam 8:15 9:22: Masam. 17:11 

nasinosubakon tuuk telese kolalim mian badaang. Yana naikon 
lubat koidan koluano luunggon, bolikon tuuk moalapayo soal 
lalim, bai tuuk salamatene ko mian-mian mo totiiliyo kona 


lubatan. 

10 


Ukum agama Yahudi tongo beena gambalan mo aki 
natontong tentang langge-langge mo monondok naikon 


mo lubat, tukon bolikon mo tuuno doi langge-langgedoo. 
Aki nanggoola ukumoo moola kindendeke mian mo lubat 


sosuba doi Mian Bisa tukon makanggi sosubakon, mau 


kai samba kotaum sinosubakon budoo kososubakon-sosubakon 


mo pokakana. 2 Umpamano mian-mian mo sosuba doi Mian 
Bisa bisa-bisa lapamo binilisii luwedoi lalim, yanila akimo 
koidan naikon daano palasaan lalim, tukon sosubakon aki 
naikon nasinosubakon. 3 Bai natokitaan sosubakon-sosubakon 
mo sinosubakon samba kotaum tobikon ingotiikene komian 
naikon yanila nalalim-lalim, 4 sabab bisa saapi sauno tukon 
domba langgilo sauno aki nateali akiyenggene kolalim. 

5 Doiyamo kosababpo doi tembo Klistus usok doi dunia, yana 
bantil doi Mian Bisa, 

“Ikoo aki muyase kososubakon tukon mosinosubakon; 
kona kabalikan ikoo lapamo sadiayo kobutong doi yaku. 

6 Ikoo aki pokokonoi naikon sosubakon mosinua 

kabai sosubakon tuuk moompuniyo kolalim. 

7 Maka yaku bantil, ‘Naiyamo yaku, ya Mian Bisa! 

Yaku lubat tuuk lakukene komu mongiasan, 

bunomo mo totulis tentang butonggu doi Kitab Moliyous 


lalomo.’ ” 


8 Tumbe-tumbeno Klistus bantil, “Ikoo aki moyase kososubakon 
tukon mosinosubakon; ikoo aki mupokokonoi naikon sosubakon 
iyayon mo sinua buno sinosubakon tukon naikon sosubakon 
tuuk potolos lalim.” Klistus bantil buno doiya, idanggon sasai- 
bino sosubakonoo mololoi ukum ^ agama Yahudi. 9 Lapa doiya 
Yesus bantile, “Naiyamo yaku, ya Mian Bisa! Yaku lubat tuuk 
lakukanggene komu mongiasan.” Jadi Mian Bisa apuse sasaibino 
kososubakon mo malumbitodoo, tukon monggisobolikene tukon 
sosubakon Klistus. 10 Yesus Klistus lapamo lakukanggene oila 
ko Mian Bisa nainiyas tukon sosubakene kobutongo buno 
sosubakon. Tukon mosinosubakonoo, kona linakukon tongo 


9 : 28 : Yes. 53:12 10 : 5 - 7 : Saad. 40:6-8 

idan kai tuuk sidutu-posidutukon, kita sasaibino kinumesi doi 
lalim. 

11 Samba koimam Yahudi ampakonggene kona limang buno 
imam samba-samba kooloyo, tukon badaang luunggono yana 
sosubakene kona sosubakon-sosubakon mo pokakana. Bai 
sosubakon-sosubakonoo aki naidan malaat potolos lalim. 12 Kona 
kabalikan, Klistus sosubakene tongo meeng kona sosubakon 
tuuk nainompunian kolalim, tukon sosubakonoo tapake sidutu- 
posidutukon. Lapa sosubakene sosubakonoo, Klistus osulang doi 
Mian Bisa bakalingano taambikon maka mapalenta polaing-laing 
tukon yana. 13 Tukon diabudodoo Klistus totiili polong Mian Bisa 
kubaiyo kona bali-bali sosuba doi yana. 14 Jadi tukon meeng 
kososubakon, Klistus kindendeke komian badaang mo lapamo 
binilisii doi lalim. 

15 Kokaliangano langgedoo Mian Bisa Na Loh beena koidan 
kopobontiikon doi kita. Mian Bisa Na Loh bantil, 

16 “ ‘Naiyamo paladandian naikon mo kubaiyo tukon yanila 
doi oloyo-oloyo naikon mo lubat,’ Temeneno bantil, 

‘Yaku naikon mangabos daku atulan-atulan doi yanila noano 
lalomo, 

tukon tulise doi yanila napikilan lalomo.’ ” 

17 Mian Bisa koidan bantil, “Yaku toliminggene naikon lalim- 
lalim tukon yanila nakulokisan-kulokisan.” 18 Jadi, lalim-lalim 
tukon nakulokisan-kulokisanoo lapamo inompuni, maka aki 
napalaluu koidan sinosubakon tuuk nainompunian kolalim. 

Maimo nda koolaniyo ko Mian Bisa 

19 Nah, Utus-utus, Yesus namateanoo kita diabudodoo 
balanimo momongusoki Kombiang Moliyous. 20 Yesus lapamo 
bukayo meeng kololoon mo boolu tuuk doi kita, doiyamo loloon 
mo beena tuboan. Loloonoo mololoi Yesus butongo susuungo. 
21 Tukon kita diabudodoo daano meeng koimam mo babasal, 
mo balatanggung jawab doi Mian Bisa nabonua. 22 Sabab doiya 
nda koolaniyo ko Mian Bisa tukon noa monondok tukon 
manganggaan mo moonggol; tukon noa mo lapamo kinolios doi 
palasaan mosala, tukon butong mo lapamo kinumesi tukon paisu 
mo lino. 23 Siokai kita bataani moonggol doi nda moinian kita 


10:11: Tob. 29:38 10:12-13: Saad. 110:1 

10:22: Masam. 8:30, Yehz. 36:25 

namongiasan tukon buno doiya mantalima oila mo dinondiikon. 
37 Sabab doi Kitab Moliyous lalomo totulis, 

“Tongo soisiken koidan, 
maka yana naikon komo lubatoo, 
naikon mosobit lubat; 

yana aki naikon tunda-tundayo kona lubatan. 

38 Tukon daku mian mo bisa naikon mangangga tukon tubo; 
bai kalu daano doi antala yanila mo saali, 
maka yaku aki naikon sanaang doi yana.” 

39 Kita nia bolikono mian mo saali tukon tapa. Kobalino, 
kita daano mian mo mangangga doi Mian Bisa tukon mo 
sinalamaton. 


Manganggaan 



Mangangga koalatino anggayo tutuuno kolangge-langge 
mo minoinikon, koalatino daano konatutuuwan naikon 


langge-langge mo aki nakinita. 2 Sabab mangangga, maka mian 
badaang doi loolukoo Mian Bisa sanaanggene. 

3 Sabab mangangga, maka kita toiyo baikon dunia nia Mian 
Bisa nabantilan komo pasitakayo; jadi, oila komo moola kinita, 
teali doi oila komo aki namoola kinita. 


4 Sabab mangangga, maka Habel sosubakene doi Mian Bisa 
sosubakon mo lobian monondok doi Kain nasosubakon. Sabab 
namanganggaanoo, Habel Mian Bisa talimayo buno mian mo 
monondok; sabab tokitamo baikon Mian Bisa talimayo kona 
sinosubakon. Habel lapamo mate, bai sabab namanganggaanoo, 
maka yana daano mobasilingan polong diabudodoo. 

5 Sabab mangangga, maka Henokh aki namate, bai biningkat 
tukon binaba doi Mian Bisa. Akiyo meeng komian molaate 
pososuunggene yana, sabab yana lapamo Mian Bisa bingkate. 
Doi Kitab Moliyous lalomo totulis baikon akiyoon Henokh 
nabiningkat, yana konoiyomo ko Mian Bisa noano. 6 Aki 
namangangga, kiyo komeeng komian momoola sanaanggene ko 
Mian Bisa noano. Sabab mian mo lubat doi Mian Bisa sio 
naanggayo baikon ko Mian Bisa daano, tukon baikon ko Mian 
Bisa beena pabalos doi mian mo mounggolii. 


10:37-38: Hab. 2:3-4 11:3: Teal. 1:1, Saad. 33:6, 9, Yoh. 1:3 11:4: Teal. 4:3-10 

7 Sabab mangangga, maka Nuh Mian Bisa bontiikene 
kokaliangano langge-langge naikon mo teali doibundu mo aki 
namoola yana kitayo. Nuh molole doi Mian Bisa tobikon 
yana kubaiyo meeng kokapal mo doibundu tokita salamatene 
kobutongo tukon nabonua tumbuno. Tukon buno doiya dunia 
nia inukum, baimo kai Nuh susuungo sabab namanganggaan 
Mian Bisa okitakene buno mian monondok. 

8 Sabab mangangga, maka Abalaham tulutiyo ko Mian Bisa 
salataa Mian Bisa uange yana tukon sumboliiyo taus doi lipu 
Mian Bisa mo dondiikene doi yana. Maka Abalaham luwe tukon 
aki natoiyo inaando naikon kona tausan. 9 Tukon mangangga, 
Abalaham dungol pokakana mian lubat doi lipudoo Mian 
Bisa mo dondiikene doi yanadoo, Abalaham dungol idoo doi 
nasandung lalomo. Bunomo koidan Ishak tukon Yakub, mo 
mantalima paladandian mo pokakana doi Mian Bisa. 10 Sabab 
Abalaham daanoon mototi-totiliiyo kokota Mian Bisa mo 
batetelkene bangune koalas mo moonggol. 

11 Sabab mangangga, maka Abalaham moola malaat katulunan 
doi Salah, mau kai Abalaham namotuwamo tuuno, tukon 
Salah susuungo komba. Abalaham anggayo baikon Mian Bisa 
tapaatiyo kona paladandian. 12 Mau kai Abalaham doi tembodoo 
buno mian mo lapamo mate kobutongo, bai yana daano 
badaang kona katulunan, kona kadaang aki natangait - buno 
bituon pauno kona kadaang doi timbu tukon bone doi tobun 
bibilo. 

13 Sasaibino komianoo tataap mangangga pomatekon, yanila 
aki namantalima langge-langge Mian Bisa mo dondiikene bai 
tongo mokita tukon lolobotiyo doi naodoonan. Tukon doiya 
yanila nyatakanggene baikon yanila tongo mian lubat tukon 
baseeleon doi dunia nia. 14 Mian mo bantile buno doiya 
tudoikene tukon tontong baikon yanila daano mounggolii lipu 
naikon mo teali yanila nalipu dungolan. ,5 Bolikon lipu mo 
lapamo yanila tinggale doiya yanila piki-pikikene. Sabab kalu 
buno doiya, maka badaango kotodanan doi yanila tuuk abali 
doi lipudoo. 16 Bai natokitaan, yanila poloonggene meeng kolipu 
mo lobian monondok, doiyamo lipu doi sulugaa. Doiyamo 
kosababpo Mian Bisa aki namammaa kalu yanila bantile yana 


11:7: Teal. 6:13-22 11:8: Teal. 12:1-5 11:9: Teal. 35:27 11:11: Teal. 18:1 1-14, 21:2 

yanila na Mian Bisa, sabab Mian Bisa lapamo sadiayayo meeng 
kokota tuuk yanila. 

17 Sabab manganggaan koidan, Abalaham sosubakene Ishak 
teali sosubakon salataa Mian Bisa udio yana. Doi Abalaham 
Mian Bisa beekene kona paladandian, mau Abalaham yase 
salakanggene kona pau motongo meeng-meengoo. 18 Mian Bisa 
lapamo bantil doi Abalaham, “Mololoi Ishak ikoo naikon 
malaat katulunan yaku mo dondiikene doikoo.” 19 Abalaham 
anggayo baikon Mian Bisa moola otuboiyo abali Ishak doi 
namatean - jadi moola nabinantil, Abalaham lapamo mantalima 
Ishak abali doi matean. 

20 Sabab mangangga, maka Ishak dondiikene kobalakaat- 
balakaat doi Yakub, tukon Esau tuuk doi oloyo mosinasalaan. 

21 Sabab manganggaan maka akiyoon Yakub namate, yana 
beena balakaat doi Yusuf napau-pau - tukon sosinggalang doi 
natongkat oluno tukon sosubaiyo ko Mian Bisa. 

22 Sabab manganggaan, maka Yusuf - salataa kabi namate 
- basilingan kaliangano natobuatan ko Islael miano doi Mesil, 
tukon tinggale kona teteba oila kaliangano komo sio ilakukon 
telhadap doi badanno. 

23 Sabab manganggaan, maka Musa naolang tua seekene yana 
tolu kobituwon kona kalumbit lapamo kona sinuungan. Yanila 
kitayo baikon yana meeng kopau monondok, tukon yanila aki 
namatakut molawane tomundo napalenta. 

24 Sabab manganggaan, maka Musa babasalo, aki nayase 
sinombuikon tomundo boine doi Mesil napau. 25 Yana yase 
tuuno susa polaing-laing tukon Mian Bisa namian baimo kai 
tuuk soisik kotembo monommii sanaangan doi tuboan baladosa. 
26 Musa lasayo baikon lobian mododoon koanggano tuuk malaat 
totulai tongo Tomundo Pasalamat Mian Bisa mo dondiikene 
maka baimo kai momalaat sasaibino kobuat doi lipu Mesil, 
sabab Musa moinikene kotambo oloyo doibundu. 

27 Sabab manganggaan, maka Musa tinggale ko Mesil aki 
namatakut tomundodoo nanggimoliiyo. Musa maju pakituuwo 
kona tujuan buno yana lapamo kitayo ko Mian Bisa mo aki 
nakitayodoo. 28 Sabab manganggaan, maka Musa pelingatiyo 
kona kalualan doi Mesil tukon mapaletakene sulano natiniposii 


11:17: Teal. 22:1-14 11:18: Teal.21:12 11:20: Teal. 27:27-29, 39-40 

sau doi Islael miano nabonua tataapono sulano Malaekat 
Matean inai naakateyo yanila napau-pau langgongo. 

29 Sabab manganggaan, maka Islael miano moola pitosiiyo ko 
Tobun Memela, buno yanila ampakon doi buta tina bunggono, 
bai Mesil mian-miano molomos doi tobunoo, doi tembo yanila 
sobayo mopitosiiyo. 

30 Sabab manganggaan, Islael mian-miano kubaiyo kotembok- 
tembok Yelikho molombo salataa yanila lapa boilingiyo pitu 
kooloyo kona kalumbit. 31 Sabab manganggaan, maka Lahab, 
boine balolowadoo, aki natalalaing inakate polaing-laing tukon 
mian badaang mo lawane ko Mian Bisa; sabab yana mantalima 
tukon sanaang Islael miano namata-mata. 

32 Nah, yaku moolamo banggadudul basilingan, bai kotembo 
aki nasukup tuuk yaku. Sabab yaku akiyoon koidan mabantil 
Gideon, Balak, Simson, Yepta, Daud, Samuel, tukon nabi- 
nabi. 33 Sabab manganggaan, maka yanila lapamo lungguiyo 
kobatomundoan-batomundoan. Yanila lakukanggene oila komo 
bisa, tobikon mantalima oila komo Mian Bisa dondiikene. 
Yanila kukupe kosinga-singa suungo, ^posoiyo koaung mo 
hebat, tongosodii doi natinobokan sabel. Yanila lemah, bai 
teali bukuan; yanila bukuan doi polobosian lalomo tobikon 
nalungguiyo kopasukan-pasukan musu doi lipu meeng. 35 Sabab 
manganggaan, maka boi-boine abali laate kona mian badaang 
mo lapamo mate. 

Daano koidan mo yase mosinakisaa pomatekon, tukon tolayo 
mosinobii, sabab naabali inotuboi doi meeng kotuboan mo 
lobian monondok. 36 Daano komo sinisibolii, inumbas, binoboi 
tukon lante tukon mo inusokon doi talunggu lalomo. 37 Yanila 
sinokuli tukon batu pomatekon, daano komo pinatol galagadi, 
tukon mo inakate tukon sabel. Yanila kakaate tukon napakean 
domba kulito kabai domba kulito; yanila talalais, ilailainggon 
tukon sinakisaa. 38 Dunia nia bolikon tampat mo monondok doi 
yanila. Yanila kakaate doi padang lalomo tukon doi bunggul- 
bunggul, tukon dungol doi leng-leng lalomo tukon doi buta 
mobuang-buang lalomo. 

39 Babasalo tuuno komonaangan sasaibino mianoo nailaat 
sabab yanila namanganggaan! Mau yanila aki namantalima oila 
mo dinondiikon Mian Bisa, ^sabab Mian Bisa daano kona tetel 
mo lobian monondok tuuk doi kita. Kona tetel doiyamo baikon 
tongo polaing tukon kita, yanila naikon teali monondok. 

Mian Bisa Tamanggita 

"“I ^ Nah, kaliangano kita susuungo, potikunggon kita 
Xm daano badaang tuuno kosakisii! Sabab doiya, maimo 
nda sakukene sasaibino komo kobolotiiyo kita tukon lalim mo 
banggadudul lambot doi kita. Tukon maimo kita budodoo nda 
mololoi bakulebean mo daano doi salaanggita. 2 Siokai konda 
pokita natuduan doi Yesus, sabab yanamo komo otuboiyo 
konda manganggaan tukon pialayo doi natambuunan polong 
doi bunduno. Yesus taanggene kosakisaa doi kayung sempang! 
Yana aki napaduliyo baikon mate doi kayung sempangoo daano 
meeng kolangge mo okimaayo. Yana tongo neneeke naikon kona 
tedesan naikon yana mo lasakanggene doibundu. Diabudodoo 
yana osulang doi Mian Bisa nadungolan bakalingano tukon 
mapalenta polaing tukon yana. 

3 Soba pikikene bulaando Yesus nasakisaawan mosasalaane 
mian badaang baladosa mo lawane yana tukon tutuuno! Sabab 
doiya inai napoipoisik konoamu tukon saali. 4 Sabab doi mu- 
paladuangan lawane kolalim, komuyu akiyoon idan baladuang 
polong sio mokundang sau. 5 Tukon inai motomilinggene ko 
Mian Bisa naotunggul nia, mo bineekon doikoo buno napau- 
pau: 

“Kupau, palatikanggene momonondok ko Temeneno 
naotunggul, 

tukon inai napoipoisik konoamu kalu yana nggimoliikon. 

6 Sabab Temeneno mongotunggul samba komian nasineang, 
tukon yana mongumbas samba komian kona inakui buno 
napau.” 

7 Siokai komuyu mantalima pongumbas doi Mian Bisa buno 
meeng kootunggul doi meeng kotama. Sabab oilakai biasa meeng 
komian napau aki tamano naukume? 8 Kalu komuyu akipo 
inukum buno sasaibino kona pau mo bailong nia koalatino 
komuyu bolikon pau sah, bai pau mo aki nasah. 9 Doi dunia 

daano kotamanggita. Yana otunggule kita, tukon kita odotiiyo. 
Nah oilamo kai ko Tamanggita lohani doi sulugaa, tantu kita sio 
lobian koidan totuku doi yana sulano kita tubo. 10 Nda olang tua 
doi dunia otunggule kita tongo doi tembo mo telbatas, mololoi 
oila yanila mo lasaiyo monondok. Bai Mian Bisa otunggule 
kita tuuk namonondokan kita susuungo, sulano kita moola 
teali moliyous polaing-laing tukon yana. 11 Bisa doi tembo kita 
inotunggul, ukumanoo aki nakonoiyo konoanggita, bai tongo 
kubaiyo poloon. Bai doibundu idoo, buno kita mo lapamo 
inotunggul, ukumanoo tealikene kita tubo mololoi Mian Bisa 
namongiasan, tukon kubaiyo palasaan monondok doi kita. 

Otunggul tukon poingotii 

12 Sabab doiya, kobukuanggene kolimamu mo lemat tukon 
tuulomu mo mbombokonoo! 13 Ampakon sidutu doi loloon mo 
patal, sulano koaimu mo lematoo aki natepelesuk, bai kai teali 
tangalin. 

14 Kakaate tuuk tubo pomeenggon tukon sasaibino komian. 
Kakaate koidan tuuk tubo moliyous, tuuk Temeneno. Sabab 
akiyo komeeng komian molaate kitayo ko Temeneno kalu yana 
aki natubo buno doiya. 15 Dagaiyo inai nadaano komeeng komian 
mo kalual doi Mian Bisa namonondokan konoano, sulano 
inai nadaano komo teali buno kayung modaano kolasumo 
doi komuyu nokon tobikon lubatene kokasulitan tukon mian 
badaang lusak tukon nalasum. 16 Dagaiyo sulano inai nadaano 
komo tubo balolowa kabai aki nahalagaiyo kolangge-langge 
lohani buno Esau nakinubai. Yana balukene kona haak 
tealian pau langgongo, tolongo tuuk meeng komangko kinaan. 
17 Komuyu toiyo baikon doibundu Esau yase malaat balakaatoo 
doi tamano, bai yana tinolak. Sabab mau kai tukon kokiil 
yana unggoliiyo kololoon tuuk nakindendeke kona kasalaan, bai 
kotodanan tuuk doiya akiyo kai. 

18 Utus-utus aki nalubat sasalaane langge meeng buno bangsa 
Islael nasinasalaan looluk. Yanila sasalaane langge meeng mo 
moola tinaap, doiyamo Sinai Bunggulo tukon naaung mo kait- 
kait; yanila sasalaane kokalipookan, akimo natokita kolipu 
tukon mbombuul makansang; 19 yanila sasalaane kopopuukon 

bulungan, tukon lalo bulungan tuuno. Salataa Islael miano 
lengele lalodoo, yanila kabiyo tukon tutuu sulano lalodoo 
aki nabasilingan koidan doi yanila. 20 Sabab yanila aki yase 
mondongolii palenta mo pinolonggon lalodoo. Tobikon doiya 
lalodoo bantil, “Sasaibino mo singgile bunggul nia aki 
napaduliyo oilakai doiya iyayon kabai indee kai koidan, sio 
nasinakul tukon batu pomatekon.” 21 Oila ko Islael miano 
nakinitadoo buno doiya kona hebatan polong Musa bantil, 
“Yaku matakut tukon mbombokon!” 

22 Kobalino, komuyu lapamo lubat doi Sion Bunggul tukon 
Mian Bisa nakota mo tubo, doiyamo Yelusalem mo doi 
sulugaa tukon doi loloongo kona malaekat. 23 Komuyu loloiyo 
meeng kopososuungan mo lame - pososuungan Mian Bisa 
napau-pau langgongo, kosambu-sambunoila totulis doi sulugaa 
lalomo. Komuyu lubat sasalaane ko Mian Bisa, Hakim sasaibino 
kobanggapi. Komuyu sasalaane koloh-loh mian badaang 
monondok, mo lapamo tinealikon monondok. 24 Komuyu lubat 
sasalaane Yesus, Pangantala tuuk paladandian mo booludoo; 
komuyu sasalaane kosau potiposii mo j amine kolangge-langge 
mo lobian odoon kona monondokan Habel sauno nadinamin. 

25 Sabab doiya, pohati-hati inai napolong komuyu aki 
poyase mondongolii yana mo basilinganoo. Yanila aki nayase 
mondongolii yana mo lubat doi dunia tukon pelenggene bilita 
doi Mian Bisa, aki namoola dampasene kobutongo. Baimo 
kai kita nia mondongolii yana mo basilingan doi sulugaa! 
Kalu kita aki nda yase mondongolii naando minoolakon kita 
moola tongosobii! 26 Doi tembodoo kona lalo nggabutemo 
kodunia. Bai diabudodoo yana paladandi, “Daano koidan, yaku 
naikon nggabutemo bolikon tongo kodunia bai timbu koidan.” 
27 Bantilan “daano koidan” tudoikene baikon sasaibino kodunia 
mo lapamo pinasitaka naikon minanaso tukon inalaaso, sulano 
komo totinggal baimo mo aki nalaat minanas. 

28 Sabab doiya, siokai kita bakinatauwan doi Mian Bisa, 
sabab kita mantalima doi yana meeng kobatomundoan mo aki 
nanggabut. Siokai kita bakinatauwan tukon bakaleda doi Mian 
Bisa tukon odotiiyo tukon matakut, mololoi cala yana mo yase 
susuungo. 29 Sabab nda Mian Bisa buno aung mo kopule. 

Bulaando konda sanaangganano ko Mian Bisa noano 

"fl ^ Siokai komuyu tataap poseseang meeng tukon bai- 
long buno mian-mian Salani mo mondoutus. 2 Inai 
mobantala talimayo doi mubonua mian badaang mo akiyoon 
mutingoniiyo. Sabab tukon lakukanggene komo buno doiya, 
idan komian, aki nasadaliyo, lapamo talimayo komalaekat doi 
nabonua. 3 Neneeke mian badaang doi talunggu lalomo, bunomo 
lakon komuyu koidan daano doi talunggu lalomo polaing yanila. 
Tukon mian badaang mo linai-lainggon, siokai komuyu neneeke 
doi yanila pokakana komuyu ilakukanggon buno doiya. 

4 Sasaibino komian sio natudoikene kosikap odotiiyo kona 
baasowaanan, doiyamo kosababpo siokai lakai boloki namolole 
meeng tukon bailong. Mian mo balolowa tukon mian mo 
pololowai naikon Mian Bisa adiliyo. 

5 Inai mokilayo naikon kodoy nakuasaiyo komu tuboan, bai 
siokai komuyu biyai tukon oila komo daano doikoo. Sabab Mian 
Bisa lapamo bantil, “Yaku aki naikon sodiikene kabai naikon 
tinggale ikoo.” 6 Sabab doiya kita balani bantil, 

“Temeneno daanoon Motulungaku, 
aki kumatakut. 

Oila komo moola banggapi lakukene doi yaku?” 

7 Inai motomilinggene doi pokatua-katua mo pelenggene ko 
Mian Bisa nateteba doikoo. Pokitopiyo bulaando yanila tubo 
bulaando yanila mate, tukon loingiyo yanila namanganggaan. 
8 Yesus Klistus tataap pokakana, mau looluk, nia budodoo, 
tukon polong sidutu-posidutukon. 9 Inai mosodiiyo sasaibino 
kootunggul kaliangano mo sosibong moatapayo komuyu. 
Noanggita sio Mian Bisa noano namonondokan komo 
kobukuanggene doiyamo komo monondok; inai tongo palatulan- 
palatulan kinaan. Mian badaang looluk loingiyo palatulan- 
palatulanoo akiyo kotakoso. 

10 Kita daano meeng kobalabaang tuuk sosubakanano 
kososubakon doi Mian Bisa. Tukon imam-imam mo leleaniyo doi 
Temeneno na Sandung lalomo, aki nadaano kona haak makaan 
sosubakondoo mo daano doi balabaangoo bunggono. "Iyayon 
sauno mo sinosubakon tuuk potolos lalim, imam babasal babayo 
doi Kombiang Moliyous, bai iyayon bunutodoo susuungo sinua 


13:2: Teal. 18:1-8, 19:1-3 13:5: Kuai. 31:6,8, Yos. 1:5 13:6: Saad. 118:6 


IBLANI 13 


679 


doi sandung tonggulungo. 12 Doiyamo kosababpo Yesus koidan 
mate doi tataapon kotadoo tonggulungo tuuk mokumesiyo kona 
mian doi lalim tukon sauno susuungo. 13 Tobikon doiya, maimo 
nda taus doi yana doi nasandung tonggulungo tukon tulut 
tinotulai polaing yana. 14 Sabab doi buta akiyo kolipu dungolan 
mo akiyo kona pupusan tuuk doi kita; kita mounggolii lipu 
dungolan naikon mo lubat. 15 Sabab doiya tukon palantalan 
Yesus, siokai kita sidutu nggaa-nggaale ko Mian Bisa; doiya 
buno sosubakon nda syukuul doi yana, mo kita sosubakene lolo 
bantilan doi suungo bibilo tuuk monggaale kosambuno. 16 Inai 
motomilinggene kubaiyo komo monondok tukon potombonii, 
sabab naiyamo kososubakon-sosubakon mo sanaanggene ko 
Mian Bisa noano. 

17 Loingiyo katua-katua napalenta tukon anggayo doi yanila. 
Sabab yanila sidutu tingoniiyo komu tuboan, tukon yanila sio 
nabalatanggung jawab doi Mian Bisa. Kalu komuyu molole doi 
yanila, yanila moola balimang tukon sanaang konoano; kalu 
aki, maka yanila naikon balimang tukon poloon konoano, tukon 
doiya aki poutunggene. 

18 Tuluuso sambeang tuuk kami. Kami anggayo konoanggami 
lalomo molino, sabab doi sasaibino kolangge kami sidutu yase 
lakukene oila komo bisa. 19 Tongo yaku kabiyo tukon tutuu, 
sulano komuyu sambeanggene yaku sulano Mian Bisa mosobit 
babayo yaku abali doikoo. 


Sambeang potutupo 

20 Mian Bisa lapamo otuboiyo nda Temeneno Yesus doi 
namatean. Sabab namateanoo yana diabudodoo teali Pototooli 
Mobabasal doi kita, doiyamo nadomba-domba. Namateanoo 
koidan sahkanggene kopaladandian posidutukon mo Mian 
Bisa kubaiyo tukon kita. 21 Boliisi Mian Bisa modaanoon 
komonondokanoo osukupiyo komuyu tukon sasaibino komo 
monondok komuyu palaluuwo tuuk kubaiyo kona mongiasan. 
Boliisi tukon lolo doi Yesus Klistus, Mian Bisa limange doi 
kita, oila kona mongiasan. Siokai Klistus ngginaal sidutu- 
posidutukon! Amin. 


13:11: Masam. 16:27 

Sulat potutupo 

22 Yaku kabiyo sulano komuyu palahatikanggene daku 
otunggul-otunggulia tukon sabal, sabab daku sulatia aki 
natodudul bulusan. 23 Siokai komuyu toiyo baikon utus kita 
Timotius lapamo inosobii doi talunggu. Kalu yana lapamo doi 
kutampatia, yaku naikon babayo tembo yaku duutiyo komuyu. 

24 Pelenggene komai salam doi sasaibino pokatua tukon doi 
sasaibino ko Mian Bisa namian. Talimayo koidan salam doi utus- 
utus doi Italia. 

25 Boliisi Temeneno nabalakaatiyo Utus sasaibino. 


YAKOBUS NASULAT 


PANGANTOKON 

Sulat moluwedoi Yakobus inotuuk doi “sasaibino ko Mian 
Bisa namian mo tasabukon doi posaapon kodunia”. Tukon 
mapake bubulaa koandean, Yakobus beena doi nasulatia 
lalomo bula-bulaa kootunggul tukon otinau mo pokokonoiy 
doi Salani miano motuuk doi Salani miano nakokubai. Doi 
pokita Salani yana otunggukene bubulaa kouuno andean 
kokaasaan tukon talalaisan, palasobaan, kokubai mo monondok, 
basangkaan, manganggaan tukon kokubai, suungo nabantil- 
bantilan, napandoiyan, podangaanian, babanggaalan tukon 
kependeano komian noano, langge mosalakene komian bailong, 
bantilan molobian, sabalan tukon sambeangan. 

Sulatia inotuuk baikon koampakongganano koagama Salani, 
komaanggaan sio napoolaing kokokubai. 

Antoko 

Pololukoni 1:1 

Manganggaan tukon pandoiyan 1:2-8 

Talalaisan tukon kaasaan 1:9-11 

Sobaan tukon godaan 1:12-18 

Mondongolii tukon kubaiyo 1:19-27 

Poingotii sulano aki naposasalakene komian 2:1-13 

Manganggaan tukon kokubai 2:14-26 

Salani miano tukon suungo nabantil-bantilan 3:1-18 

Salani miano tukon dunia 4:l-5:6 

Bula-bulaa kootunggul 5:7-20 

I Utus-utus sasaibino Mian Bisa namian mo tasabukon doi 
sasaibino kodunia! Pongodotii moluwedoi yaku, Yakobus, 
Mian Bisa napeleleani tukon Yesus Klistus napeleleani. 

Manganggaan tukon napandoikanano 

2 Utus-utus! Kalu komuyu toupiyo moisalomo kokaliangano 
kosobaan, siokai komuyu polasayo moutung. 3 Sabab komuyu 
toiyo, baikon kalu komuyu tataap mangangga doi Temeneno 
doi tembo potoupiyano kosobaan, kobalaso doiyamo: komuyu 
teali sabal. 4 Dagaiyo sulano konoamu nasabalanoo banggadudul 
tosuungi polong komuyu teali monondok tuuno tukon aki 
nakakulangan doi langge-langge oila lalomo. 5 Kalu daano meeng 
komian doi komuyu mo kinduung napandoi, siokai yana 
nakabiyo doi Mian Bisa, maka ko Mian Bisa naikon beekene 
kona pandoikanano doi yana; sabab doi samba komian, Mian 
Bisa beena tukon noa monondok tukon palasaan pomaasikon. 
6 Bai mian mo mangkabi sio namangangga; yana aki namoola 
mata-matakut, sabab komian mo mata-matakut pokakana 
kobokol doi tobun mbombuul mo puule dombala doisumai. 
78 Mian mo pokakana doiya aki natataap kona pikilan; yana 
aki namoola mangala kaputusan oioila doi sasaibino kolangge 
nakinubai. Sabab doiya, aki namoola koidan yana moinikene 
sulano malaat oioila doi Temeneno. 

Talalaisan tukon kaasan 

9 Salani miano mo talalais siokai nalasaiyo sanaang kalu 
Mian Bisa katandake yana. 10 Tukon Salani miano mo kaasa 
siokai nalasayo sanaang koidan, kalu ko Mian Bisa ekependeyo 
yana. Sabab mian mokaasa naikon lapus buno bulung bungano. 
"Doi tembo oloyo nasumbotan tukon namoonasan tuuno, 
maka bulungoo naikon teali molooyu tobikon namotondongii 
kobungano tukon lapus koidan dona monondokan. Bunomo 
koidan tukon mian mo kaasa; yana naikon silaka doi tembo yana 
daamo moampakonggene nakinubai. 

Sobaan tukon paganggu 

,2 Kinatauwan mian mo sabal doi tembo yana toupiyo 
kosobaan. Sabab lapamo yana malaat hasil kona sabalan doi 

1:1: Mat. 13:55, MIk. 6:3, Kis.L. 15:13, Gal. 1:19 1 : 10 - 11 : Yes. 40:6-7 

sobaanoo lalomo, yana naikon mantalima tambono, doiyamo 
tuboan mo lapamo Mian Bisa dondiikene doi mian badaang mo 
seseang ko Mian Bisa. 13 Kalu komeeng komian taganggu doi 
nasinobaiyan mo buno doiya, inaimo yana bantil, “Gangguania 
doi Mian Bisa kona lubatan,” sabab ko Mian Bisa aki namoola 
taganggu doi nakulokisan, tukon aki koidan nagangguwe mau 
kai meeng komian. 14 Bai mianoo motaganggu kalu yana kinubut 
tukon tulutiyo kona mongiasan susuungo mo lokis. 15 Doibundu, 
kalu mo lokisoo kona iniyas tinuluti, maka lalim komo sumbut; 
tukon kalu kolalim badaango, maka kolimbako doiyamo matean. 

16 Inaikai potongokolii, Utus-utusonggu kusineang! 17 Sasamba 
kopebee mo monondok tukon palasena mo monondok kona 
lubatan doi sulugaa, Mian Bisa komo lebesenggene, mopasi- 
takayo sasaibino komadialan doi timbu. Yanamo Mian Bisa 
mo aki natobolii, tukon aki koidan natealikene kokalipookan. 
18 Luwedoi sasaibinodoo yana susuungo tealikene kita napau-pau 
lolo nabantilan mo kana. Yana kubaiyo doiya sulano kita malaat 
tampat mo utama doi antala sasaibino kolobo napinasitaka. 

Molongol tukon mokubai 

19 Palahatikanggene naiya momonondok, Utus-utus mo 
sineang! Memeeng komian sio namosobit mondongolii, bai 
malumbit nabasilingan tukon malumbit nanggimal. 20 Mian mo 
nggimal aki moola kubaiyo komo monondok, mo konoiyo 
ko Mian Bisa noano. 21 Sabab doiya, sakukene memeeng 
kokabiasaan mo madikit tukon mo lokis. Talimayo tukon 
noa monondok Mian Bisa nabantilan mo usoko doi noamu 
lalomo, sabab bantilanoo daano kobukuanan tuuk mosalamatene 
komuyu. 

22 Siokai komuyu kubaiyo oila ko Mian Bisa nabinantil, 
inai natongo lengeliyo tolong, tobikon tukon buno doiya 
komuyu kokoliiyo kobutomu susuumu. 23 Mian mo mondongolii 
ko Mian Bisa nabantilan, bai aki nakubaiyo daano buno 
mian mo kitayo koduduso mo tutuu doi sulumiin salaano. 
24 Lapamo yana palahatikanggene momonondok, yana kai taus 
tukon banggadudul tomilinggene bulaando kotambongo do 
dudusodoo. 25 Ko Mian Bisa naukum monondok tukon daano 
kobukuanan tuuk namaladekaan kobanggapi. Tukon mian mo 
solidikiyo tukon mopalahatikanggene mono-monondok tukon 
lakukene do ukum-ukummo, tukon bolikon lengele lolong maka 

natoliminggene, do mianoo naikon ko Mian Bisa balakatio doi 
sasamba kolangge yana mo lakukene. 

26 Kalu daano komeeng komian mo lasayo kobutongo meeng 
komian motaat baagama, bai yana aki nadagaiyo koalepo, maka 
yana kokoliiyo kobutongo susuungo; kona bakaledaan akiyo 
kotakoso. 27 Kokataatan baagama mo tutuu tukon tulut doi Mian 
Bisa Tama napambaleng doiyamo: tulungiyo kopau-pau tuboon 
tukon balu-balu mo sakisaa tukon dagaiyo kobutongo susuungo 
sulano inai dunia nia namanase. 

Panganukon motuuk doi posanggaan 

2 Utus-utusonggu! Salaku mian mo mangangga doi Temene- 
no Yesus Klistus, Temeneno Molobian Monondok, inaikai 
komuyu posasalakene komian luwedoi kolangge-langge doi 
dunia. 2 Sabab kalu daano meeng komian mokaasa mo mapake 
sousolut mosoni tukon pakean momonondok molubat doi 
pososungan, maka nalubat koidan komeeng komian motalalais 
mo mapake pakean momosi-mosiak, 3 maka komuyu lobian 
odotiiyo do mianoo mo mapake pakean momonondok. Komuyu 
bantile doi yana, “Mai Tuan osulang doi kulsi monondok nia.” 
Bai domianoo mo talalais komuyu bantile, “Kokondong imbali,” 
kai “Osulango nai sowaania.” 4 Tukon kubaiyo buno doiya, 
komuyu kubaiyo kona posasalaan doi tulamuyu tukon pilito 
komian moluwedoi pikilan mo lokis. 

5 Neneeke kai, Utus-utus mo sineang! Mian mo talalais doi 
dunia nia, ko Mian Bisa lilike sulano teali mian mo kaasa 
doi manganggaan lalomo. Mian badaangoo naikon teali anggota 
Mian Bisa namian pokakana ko Mian Bisa mo lapamo dandikene 
doi mian mo seange yana. 6 Bai komuyu tongo totulaiyo komian 
motalalais, banggokai mian-mian mokaasa kai molai-lainggene 
komuyu tukon salakanggene komuyu doi pangadilan! 7 Yanilamo 
kai komo totulaiyo kosambu mo inodotii komuyu motalimayo 
moluwedoi Mian Bisa! 

8 Komuyu kubaiyo komo kana, kalu komuyu kubaiyo kobato- 
mundoan naukum mo talaat doi Kitab Moliyous naayat lalomo 
nia, “Kilakene kotula-tulamu buno komuyu kilakene kobutomu 
susuumu.” 9 Bai kalu komuyu posasalakene komian moluwedoi 
langge-langge doi dunia nia, komuyu kubaiyo kolalim, tukon 

ko Mian Bisa naukum nyatakanggene baikon komuyu daano 
kai polumbai ukum. 10 Mian mo lumbayo komeeng ko Mian 
Bisa naukum-ukum, koalatino lumbayo sasaibino. u Sabab 
komo bantile, “Inai balolowa,” yanamo koidan komo bantile, 
“Inai momangakate.” Jadi, kalu komuyu akipo balolowa, bai 
mangakate, maka komuyu daano kai polumbai do ukummo 
koidan. 12 Basilingano kai tukon potindokiiyomo salaku mian 
naikon mo inadili mololoi Mian Bisa naukum mo maladekakene 
kobanggapi. 13 Sabab ko Mian Bisa aki naikon natudoikene 
komaasi doi mian mo aki natingoniiyo koposeangan. Bai 
poseangan lobian kona moonggolan luwedoi ukuman! 

Manganggaan tukon kokubai 

14 Utus-utus! Oila kotakoso komian mobantile, “Yaku mian 
mo namangangga”, kalu yana aki natudoikene tukon nakokubai? 
Moola kai do manganggaan mopokakana doiya salamatene 
yana? 15 Kalu andeno meeng komian utus malane kai utus 
boine palaluuwo kopakean tukon aki nasukup kona kaanan 
tuuk sasamba kooloyo. ,6 Oila kotakoso komuyu bantil doi 
yana, “Salamat mopakeyo kopakean mo boolu tukon salamat 
mokaan” - kalu komuyu aki pobeena doi yana oila 
kona pinalaluu tuuk tuboan? 17 Bunomo kai koidan tukon 
manganggaan, kalu aki nainokitakon tukon kokubai, maka 
manganggaanoo akiyo kotakoso. 

18 Banggokai daano kobantile, “Daano komian mo balaangge- 
ne kona manganggaan tukon daano kobailong mo balaanggene 
kona kokubai.” Yaku naikon timbiliyo, “Tudoikene doi yaku 
bulaando komian modaano kona manganggaan moakiyo doi 
nakokubai tukon yaku naikon tudoikene tukon kokubai baikon 
yaku daano daku manganggaan.” 19 Komuyu mangangga baikon 
Mian Bisa tongo meeng, bolikon? Jadi ibiliisoo mangangga tu- 
kon yanila mbombokon momatakutene! 20 Komuyu longas tuuno! 
Oilakai komo palaluu tinudoikon doikoo baikon akiyo kotakoso 
modaano komanganggaan bai akiyo kona kokubai? 21 Kitayomo 
Abalaham nda mbumbu. Yana Mian Bisa talimayo monondok 
sabab nakokubai, doiyamo doi tembodoo yana sosubakene 
Ishak, napau, doi Mian Bisa doi balabaang bunggono. 22 Dimbaa 
totongo baikon manganggaan sio naokitakene tukon kokubai 


2:11: Tob. 20:13, 14, Kuai. 5:17, 18 2:21: Teal. 22: 1-14 

sulano teali monondok. 23 Doiya pokokonoi tukon ayat Kitab 
Moliyous nia, “Abalaham mangangga doi Mian Bisa, tukon 
sabab namanganggaanoo ko Mian Bisa talimayo salaku mian 
mo lakukene ko Mian Bisa namongiasan.” Doiyamo kosababpo 
Abalaham sinombuikon, “Mian Bisa nasobat”. 24 Budodoiya 
tontongo, baikon komian Mian Bisa talimayo monondok sabab 
oila do mianoo nakinubaidoo, tukon bolikon tongo sabab 
namanganggaan kai. 

25 Kitayo koidan doi Lahab, boine motombo lolowaon. Yana 
Mian Bisa talimayo monondok sabab nakokubai, doiyamo 
salataa yana talimayo doi nabonua lalomo kobangsa Islael 
namata-mata tukon tulungiyo yanila dambasene kobutongo 
mololoi loloon bailong. 

26 Jadi, buno kai butong moakiyo koloh daano butong 
mo mate, bunomo lakon koidan manganggaan moakiyo 
kokokubaino doiyamo manganggaan mo mate. 

Banggapi alepo 

3 Utus-utus! Inaimo bada-badaang luwedoi komuyu mo yase 
teali gulu. Komuyu toiyo baikon kita mo teali gulu 
naikon inadili tukon lobian tuuno doi mian bailong. 2 Kita 
sasaibino badaang lunggon ndamokubai sala. Bai mian mo aki 
namokubai kasalaan tukon nabantil-bantilan, yana mian mo' 
talakana, mo moola kuasaiyo kobutongo, 3 Kalu kita konoikene 
kotambang doi kaladai suungo sulano yana natulutiyo konda 
mongiasan, maka kita moola atule sasaibino do adalanoo 
butongo. 4 Mangala koidan kapal bunekene sontoh. Mau kai 
kapaloo daano lobo meeng buno doiya kona kabasal tukon 
mbombuul makansang babayo, bai yana uling mo poipoisik 
moola naatule tulutiyo kotolopuus namongiasan. 5 Bunomo 
koidan tukon aleponggita; mau kai koaleponggitadoo poipoisik, 
bai yana moola babanggaalkene kobutongo doi langge-langge mo 
babasal kaliangano. 

Pikikene bulaando kobonggulung nababasalan aung mo 
poipoisik moola suayo! 6 Koaleponggita pokakana aung. Doi 
butonggita yana buno meeng kokulokisan uuno mo sabukene 
kokulokisan doi sasaibino kobutonggita. Tukon aung moluwedoi 
nalaka, yana suayo sasaibino konda tuboan. 7 Sasaibino koiyayon 

2:23: Teal. 15:6, 2Tun. 20:7, Yes. 41:8 2:25: Yos. 2:1-21 

Tambang doi kaladai babano (3:3) 

mobalani kaliangano, tomisi, iyayon molanda tukon ikan moola 
kinamalu, tukon lapamo banggapi kamaluwo. 8 Bai banggapi 
alepo aki namoola meeng komian kamaluwo. Alepodoo 
kulokis tukon aki namoola kinuasai; moono tukon lasum 
mo mangakate. 9 Kita gunakanggene tuuk bakinatauwan doi 
Temeneno tukon Tamanggita, bai koidan tuuk kutukiyo tulando 
banggapi, mo lapamo tinealikon loloiyo Mian Bisa tambongo. 
10 Luwe babano mo pokakana tobuat kobantilan kinatauwan 
tukon bantil-bantilan bakutukiyan. Kona tutuuwan aki nabuno 
doiya! n Oilakai daano kopaisu matano mo palapuasene kopaisu 
matabal tukon paisu momosopot doi tampat mo pokakana? 
12 Ala batango, Utus-utusonggu, aki nateali sawokene kozaitun 
saono, tukon anggul batango aki nateali sawokene koala saono. 
Paisu matano mo motono aki kai nateali tobuatene kopaisu 
momatabal. 


3:9: Teal. 1:26 

Pandoiyan mo lubat doi bungguk 

13 Kalu doi antala ikoo daano komian mo pandoi tukon 
momonondok konoano, siokai yana tudoikene tukon tubo 
monondok tukon kubaiyo kolangge-langge mo monondok, mo 
polainggene konoano napependean tukon napandoiyan. 14 Bai 
kalu komuyu mososunoi, noa mallas, tukon utamakene kobu- 
tongo susuungo, inaikai mo babanggaalkene do pandoiyanoo, 
sabab tukon doiya komuyu pase-pasekene bilita mo bisa doi 
moluwe Mian Bisa. 15 Pandoiyan mobuno doiya aki naluwe doi 
sulugaa. Yana luwedoi dunia, doi banggapi namongiasan, tukon 
luwedoi setan! 16 Inaando kona daanoan kobassunoiyan tukon 
sipat moutamakene kobutongo susuungo, idoo kai talaat ko- 
ponggimakonan tukon sasaibino kaliangano kokokubai mo lokis. 
17 Bai mian mo daano kona pandoiyan mo luwedoi bungguk, 
yana tumbe-tumbeno tuuno molino, doibundu yase podame, 
monondok, tukon tulut. Yana moono tukon poseangan tukon 
okitakene kona kokubai mo monondok. Yana aki namololoi 
tukon aki nakakaadukon. 18 Takainomo komonondokan daano 
kai basil moluwedoi kalibuang paladamean mo tinipas luwedoi 
mian mo kilakene kopaladamean! 

Pookotula tukon dunia 

4 Doi naando kai kona luwean sasaibino kopooakatean 

tukon podangaanian doi komuyudoo? Bolikon kai doiya 
kona luwean doi muminoo-mooton mo banggadudul kai 
polobosii doi butomuyu lalomo tuuk malaatan kasanaangan doi 
dunia! 2 Komuyu yase, bai aki pomalaat, maka komuyu yase 
mangkate! Komuyu samangat, bai aki polaate oila kopoinumbal, 
maka komuyu pogagai tukon poakate. Komuyu aki pomalaat 
oioila, sabab komuyu akipo mangkabi doi Mian Bisa. 3 Tukon 
kalu kai komuyu lapamo mangkabi, komuyu aki pomalaat, 

sabab mukinabidoo natuduan sala; oila kopokinabidoo tongo 
tuuk kasanaangan butomu susuumu. 4 Komuyu daano mian 

mo aki nataat! Komuyu toiyomo baikon kalu komuyu 

pokotula tukon dunia, maka komuyu teali Mian Bisa namusu? 
5 Inai mosangkayo baikon Kitab Moliyous akiyo kona alasan 
mobantile, “Doi butonggita Mian Bisa abese kona loh mo tikas 
kona minooton.” 6 Mau nabuno doiya, Mian Bisa namaasi mo 
bineekon doi kita lobian moonggol doi lohdoo naminooton. 

Doiya kosababpo doi Kitab Moliyous lalomo totulis koidan, 
“Mian Bisa aki nayase komian mo babanggaal, bai kobalino 
yana seseange komian mo kependeyo konoano.” 

7 Tobikon doiya, anggayomo ko Mian Bisa tukon lawane ko 
lbiliis, maka Ibiliis naikon dampas luwedoi komuyu. 8 Loolaniyo 
ko Mian Bisa, tukon Mian Bisa naikon loolaniyo komuyu. 
Kumesiyo kai kolimaiy, komuyu mo baladosa! Tukon kolinoyo 
konoamu, komuyu mo panga konoamiu! 9 Siokai komuyu tutuu 
manasal tukon kokiil tukon mandaung; siokai komu kokumbitan 
teali kokiilan tukon komu labaan teali susaan! 10 Siokai komuyu 
pependeyo kobutomuyu doi Temeneno salaano, maka Temeneno 
naikon akatandake komuyu. 

Poingotii sulano inai mososiboliiyo komian 

n Utus-utus, inaimo pososibolii kai poasalakon. Mian mo 
sosiboliiyo kai noasalakene koutuso motula-tulano mo pokakana 
Salani, yana sosiboliiyo tukon asalakene ko Mian Bisa naukum. 
Tukon kalu komuyu salakene ko Temeneno naukum, doiya 
koalatino komuyu aki potulutiyo do ukum-ukumoo, baimo 
teali nahakim. 12 Banggokai tongo meeng komo daano konahaak 
beena ukum doi banggapi tukon adiliyo kobanggapi. Yanamo 
ko Mian Bisa mo balakuasa salamatene tukon mositakayo. Jadi, 
indee kai komuyu, tobikon komuyu yase asalakene kotulamu 
banggapi? 


Poingotii sulano inai mobalambuus 

13 Utus-utus mo bantile, “Oloyo nia kai modoa kami naikon 
lengget doi kota anu tukon dungol imbali meeng kotaum kona 
kalumbit tuuk badagang tukon mounggolii doy,” - longolio daku 
otunggul nia. 14 Oila naikon komo teali tukon mutuboan modoa, 
komuyu susuungo aki potoyo! Komuyu tongo buno tibolung 
soisikeen kona tokitaan, doibundu lapus. 15 Siokai komuyu 
bantile buno naiya, “Kalu Temeneno kilakene, kami naikon 
tubo tukon lakukene naiya kai doiya.” 16 Bai budodoiya komuyu 
babanggaal tukon balaambuusi. Sasaibino kosalita mobuno 
doiya sala. 

17 Sabab doiya, mian mo toiyo oila komo monondok mo sio 
nakubaiyo bai aki nalakukene, mianoo baladosa. 


4:6: And. 3:34 4:13-14: And. 27:1 

Poingotii doi mian-mian mokaasa 

5 Utus-utus mian-mian mokaasa! Ndongoliiyo daku otinau. 

Siokai komuyu kokiil tukon mandaung sabab komuyu 
naikon toupiyo kosakisaawan! 2 Komukaasaan boano. Mupakean 
eaka kaanene. 3 Mosoni tukon musuasa atak tutupiyomo; koatako 
naikon teali sakisii molawane komuyu tukon naikon kaane 
mokobutomu kabus buno aung. Komuyu lapamo atambune 
kobuat doi lounu lolani kona pupusan. 4 Komuyu aki pobeale 
ko mian-mian natambo mo balimang doi muasi. Budodoiya 
polengele yanila nabantilan! Mian-mian mo pototongikene 
komu asi hasilo, nggeleamon manggabi tulung tukon yanila 
nanggeleamonan polongo doi Mian Bisa tolingaino, Temeneno 
Mobabasal Konakuasa. 5 Komuyu tubomo monondok tukon 
toupiyomo kosanaangan doi dunia nia. Komuyu buno pokakana 
mokalanake kobutongmiu tuuk doi oloyo bakolotan. 6 Komuyu 
ukume tukon akateyo ko mian-mian mo aki nasala, tukon yanila 
aki nalawane komuyu. 

Kasabalan tukon sambeang 

7 Tobikon doiya, posabal Utus-utusonggu, polong Temeneno 
nalubat. Pokitayo bulaando meeng komian patani nasabalan 
mototiili polong doi nabuta mobeena hasilo moano koanggano 
doi yana. Tukon yana sabal mototiili lonun udan loon 
namatanasan matandang tukon udan lounu bunga. 8 Siokai 
komuyu koidan posabal tukon kabasale konoamiu, sabab 
Temeneno naoloyo lubatan loolanimo. 

9 Inaimo mondommuk tukon mopoasalakon, sulano komuyu 
ko Mian Bisa aki naukume. Neneeke! Hakim loolanimo, 
sadiamo molubat. 10 Utus-utus, neneeke kai sasaibino konabi 
mo basilingan mangatas Temeneno sambuno. Yanila sabal tukon 
taane kosakisaa. Jadi, alayo yanila teali sontoh. n Yanila binantil 
kinatauwan sabab yanila taat. Komuyu lapamo molongol 
Ayub nasabalan kaliangano, tukon komuyu toiyo bulaando ko 
Temeneno doibundu nabalakaatiyano yana. Sabab Temeneno 
seseange tuuno tukon monondok konoano. 

12 Mo utama tuuno, doiyamo: Inaikai batolopi, mau demi 
timbu, mau demi buta kai demi oilamo kai. Bantilemo 

5:2-3: Mat.6:19 5:4: Kuai. 24:14-15 5:11: Ay. 1:21-22,2:10, Saad. 103:8 

kai “Oode” kalu makisuut oode, tukon “Aki” kalu komu 
minakisuut aki; sulano ko Mian Bisa aki naotuwongikene 
koukuman doi komiu. 

13 Kalu doi komuyu nokon daano komo susa, siokai yana 
nasambeang. Kalu daano komo tedes, siokai namanani nggaale 
ko Mian Bisa. 14 Kalu daano komo masakit, siokai yana 
uange kokatua-katua jemaat. Tukon siokai katua-katuadoo 
nasambeanggene do mianoo masakitoo tukon solitene kolikison 
mangatas Temeneno sambuno. 15 Kalu yanila nasambeang 
pelenggene tukon mangangga, Temeneno naikon aline miano 
masakit, tukon ompunio kona lalim-lalim mo lapamo yana 
kubaiyo. 16 Tobikon doiya siokai komuyu teali mangakukene 
kopo kasalaan tukon sambeanggene, sulano komuyu inalin. 
Mian nasambeang loloiyo ko Mian Bisa namongiasan, daano 
kona kuasa mo babasal. 17 Elia pokakana banggapi mo buno 
kita. Yana sambeang tukon tutuu sulano naaki nalubat koudan, 
maka udanoo aki nalubat tolu kotaum maka sembeleng kona 
kalumbit. l8 Doibundu yana sambeang koidan, maka timbu 
lubatene koudan tobikon kobuta beena hasilo koidan. 

,9 Utus-utusonggu! Kalu doi komuyu noikon daano komeeng 
komian mo aki naloingiyo koidan kootunggul moluwedoi Mian 
Bisa, maka meeng komian bailong tealikene do mianoo abali 
doi Mian Bisa, 20 neneeke koayat nia: Mian mo kubaiyo komian 
mobaladosa abali doi naloloon mo sala, do mianoo salamatene 
komian najiwa mobaladosadoo luwedoi matean tukon tealikene 
badaang kolalim moinompuni. 


Komai holomat, 
Yakobus 


5:12: Mat. 5:34-37 5:14: Mlk.6:13 5:17: ITomd. 17:1, 18:1 5:18: ITomd. 18:42-45 

5:20: And. 10:12, lPtl. 4:8 



PETULUS NASULAT KOMEENGO 

PANGANTOKON 

Petulus nasulat (umbeno nia inotuuk doi Salani miano mo 
sasabul doi sasaibino ko Asia Paurxo taikon lembet. Yarxila 
sinombuikon “ Mian Bisa namian linilik Kona makisuut 
nasulatia tuuno doiyamo sulano naekeenggele kona maanggaan 
sasaibino komian mobasayo modaano (oupio kopinakisaawan 
tukon sakisaawan sabab mangangga doi Klistus . Petulus ingo- 
tiikene sasaibino komian mabasa naikon ko Bilita Monondok 
mo buno pobee moinian doi yanila. Sabab , Yesus Klistus 
lapamo mate , tubo kokoidan tukon paladandi naikon molubat 
koidan. Luwe do sababpoo yanila siokai nayase tukon dalame 
kosakisaawan , tukon yanila sadaliyo do nap o sakisaawannoo 
bunokai meeng koudian oilakai yanila bisa-bisa manggo doi 
Klistus. Koidan yanila sio namangangga baikon yanila naikon 
Temeneno telese doi tembo Yesus Klistus naabalian. 

Doi sangalaasan kona okoonggolano doi sasaibino komian 
mobasayo namanggaan mo daano doi susaan lalomo , Petulus 
kabiyo sulano yanila tubo buno salaku pololaing-pololaing 
Klistus. 


Antoko 

Pololukoni 1:1-2 

Otunggul sulano nda neneeke baikon Mian Bisa salamatene 
kobanggapi 1:3-12 

Otunggul sulano nda tubo tongo tuuk doi Mian 
Bisa 1:13-2:10 

Salani miano nakawajiban doi tembo sakisaawan 
lalomo 2:11-4:19 

Kinondokano konoanggita tukon meleleanian Salani 
miano 5:1-11 

Potutupo 5:12-14 

I ^Utus-utus Mian Bisa namian ililik, mo sasabul doi 
balamsalaan doi kabupaten Pontus, Galatia, Kapadokia, 
Asia, tukon Bitinia! Yaku, Petulus, Yesus Klistus nalasul, 
moinikene bilisi ko Mian Bisa beena balakaat tukon 
namonondokan doikoo tukon lobi-lobian. 

Komuyu ililik teali Mian Bisa namian pololoi tukon Mian 
Bisa Tama natetel. Tukon Mian Bisa Na Loh lapamo tealikene 
komuyu mian mo moliyous, tangalaas tuuk doi Mian Bisa, 
sulano komuyu taat doi Yesus Klistus tukon pokimoliyousi 
luwedoi sauno. 


Moinian mo moonggol 

3 Maimo nda basyukuul doi Mian Bisa, Temeneno Tamanggita 
Yesus Klistus! Yana seange tuuno kita doiyamo kosababpo yana 
beekene doi kita kotuboan mo boolu, tukon otuboiyo koidan 
Yesus Klistus luwedoi namatean. Naiya beena kita moinian mo 
moonggol. 4 Kita moini sulano kita malaat balakaat-balakaat 
Mian Bisa mo sadiayo tuuk doi namian, doiyamo balakaat- 
balakaat mo inabos doi sulugaa, sulano aki moola manas, kai 
teali boowan kai mbules. 5 Sasaibinodoo daano tuuk doikoo, 
sabab komuyu mangangga doi Mian Bisa. Maka komuyu 
dinagai tukon Mian Bisa nakuasa sulano komuyu mantalima 
kasalamatan mo sadiamo inokitakon doi loonu napupusan 
naikon. 

6 Sabab doiya siokai sanaang konoamu, mau kai nabudodoiya 
tolongo soisik kosambu bai komiu sio nateali susa sabab 
komiu toupio bubulaa kaliangano kopalesobaan. 7 Kona makisuut 
doiyamo tuuk okitakene oila komuyu tutuu mangangga doi 
Temeneno kai aki. Mosoni mo moola manas, inuji tukon 
aung. Jadi kopoomanganggaan daano lobian koanggano doi 
mosoni, jadi sio nainuji koidan sulano nateali moonggol. 
Tukon buno doiya komuyu naikon ngginaal tukon inodotii 
kabai kinatandak doi oloyo Yesus Klistus nalubatan koidan. 
8 Komuyu seseange, mau kai looluk komuyu aki pokitayo. Tukon 
komuyu mangangga doi yana mau kai yana budodoo komuyu 
akipo kitayo. Doiyamo kosababpo komuyu laba, tukon lasayo 
kona sanaangan mo babasal tukon aki namoola natabantil. 
9 Sabab mumanganggaan namakisuut laatemo, doiyamo butomu 
nakasalamatan. 

10 Naiyamo sasaibino konabi mo telitiyo tukon selidikiyo 
kokasalamatan, tukon yanila pikikene kobalakaat Mian Bisa 
mo beekene doi komuyu. 11 Yanila selidikiyo bulaa kai tukon 
oila kotembono langgedoo naikon natealian, Klistus Na Loh 
mo makasuutio mo daano doi butongoila. Doi tembodoo kona 
Loh babotilanggene doi yanila sakisaawan-sakisaawan kaliangano 
mosio Klistus toupiyo tukon kaliangano kona nakabasalan 
naikon mo tuundu nalapa doiya. 12 Doi nabi-nabidoo ko Mian 
Bisa babilitakene baikon oila komo yanila lakukene bolikon 
tuuk yanila nakepentingan, bai tuuk ikoo; doiyamo langge- 
langge diabudodoonia komuyu molengele tukon tontong doi 
sasaibino komo babayo ko Bilita Yesus Klistus kaliangano. 
Yanila pelenggene langge-langgedoo doikoo tukon Mian Bisa 
Na Loh nakuasa mo kapatuwo doi sulugaa. Tutuu koidan 
malaekat-malaekatoo yase koidan mongotoi bilita yanila mo 
babilitakenedoo. 


Ponguang sulano tubo moliyous 

u Tobikon doiya, siokai komuyu basa-basadia. Badagai tukon 
moinikene tuuno kobalakaat naikon mo bineekon doikoo doi 
tembo Yesus Klistus naikon nalubatan. l4 Taatkai doi Mian Bisa, 
tukon moikai potubo loingiyo komu minomooton loolukonoo, 
doi tembo komuyu akiyoon potingoniiyo ko Mian Bisa. 
15 Kobalino, siokai po moliyous doi sasaibino kolangge lalomo 
komuyu mokubaiyo, pokakana buno ko Mian Bisa mo uange 
komuyudoo moliyous. 16 Doi Kitab Moliyous lalomo totulis, 
“Siokai komuyu moliyous, sabab yaku moliyous.” 

17 Komuyu bantile do Mian Bisadoo Tama doi tembo 
posambeangan doi yana. Jadi, ko Mian Bisa doiyamo komo 
hakimiyo kobanggapi pokokonoikene tukon memeeng nakokubai 
aki nalilike. Sabab doiya nakalu komuyu daano nai dunia nia, 
siokai pokabasale ko Mian Bisa doi mutuboan lalomo. 18 Komuyu 
toiyo oila komo lapamo binabeakon potongosodiiyan luwedoi 
tuboan mo akiyo kotakoso mo tininggoliikon doi tumbumu. 
Kopebealo bolikon meeng kolangge mo moola manas buno 
pelak kai mosoni, 19 bai meeng kolobo mo daano tuuno koolino; 
doiyamo Klistus butongo susuungo, mo teali buno domba 
mo sinosubakon doi Mian Bisa akiyo seselo kai sosiboliino. 


1 : 16 : Masam. 11:44-45, 19:2 

20 Klistus Mian Bisa lilike akiyoon nadunia nia napinasitaka. 
Tukon doi oloyo-oloyo naloolanimo kolounu napupusan nia, 
yana lubat doi dunia sulano posinalamaton. 21 Lolo doi yana 
komuyu mangangga doi Mian Bisa mo lapamo otuboiyo koidan 
luwe nadoi matean tukon kabasale yana. Jadi, Mian Bisa kai 
kopo manggaan tukon doi Mian Bisa koidan kopo mangabosan 
moinian. 

22 Sabab komuyu taat doi otunggul moluwedoi Mian Bisa, 
maka komiu kumesiyo kobutomiyu tukon komuyu seseange 
komian badaang pokakana namanganggaan tukon sanaang. 
Tobikon doiya, siokai komuyu seseange meeng maka bailong 
tukon sasaibino konoamu. 23 Sabab mololoi Mian Bisa nabantilan 
mo tubo tukon mo posidutukon, komuyu lapamo tinealikon 
banggapi boolu mo bolikono sinuung moluwedoi banggapi, bai 
luwedoi Tama mo posidutukon. 24 Doi Kitab Moliyous lalomo 
totulis buno naiya, 

“Sasaibino kobanggapi buno bulung, 
tukon sasaibino kona kinabasalan buno bulung bungano. 

Bulung molooyu, kobungano koidan matandang; 

25 bai ko Temeneno nabantilan tataap tuuk 
sidutu-posidutukon. ” 

Bantilanoo Bilita Monondok mo lapamo binabotilanggon 
doikoo. 

Batu mo tubo tukon bangsa mo moliyous 

2 Tobikon doiya, sakukenemo luwedoi butomu sasaibino 
komo lokis; inai koidan mobakala-kala tukon inai 
mokakaadukon. Inai masakit konoamu, tukon inai mototulaiyo 
komian bailong. 2 Siokai komuyu teali buno pau mo sodo 
sinuung, sidutu moloukene naikon susu lohani mo bilisii. Tukon 
buno doiya komuyu naikon tubo tukon sinalamaton. 3 Doi 
Kitab Moliyous lalomo totulis buno naiya, “Komuyu lapamo 
lasakanggene susuumu bulaa kona monondokan ko Temeneno.” 

4 Tobikon doiya, lubat doi Temeneno. Yana buno batu mo 
tubo, batu banggapi mo sakukene sabab tinoi akiyo kotakoso; 
bai Mian Bisa komo lilike buno batu mo daano koanggano. 
5 Komuyu buno batu-batu mo tubo. Tobikon doiya siokai 
komuyu poyase pinake tuuk kekendenge ko Mian Bisa nabonua 


1:24-25: Yes. 40:6-8 2:3: Saad.34:8 

lohani. Tukon buno doiya komuyu teali imam-imam, mo 
tubo tongo tuuk Mian Bisa, tukon mo loloiyo Yesus Klistus 
sosubakene doi Mian Bisa kososubakon lohani mo konoiyo ko 
Mian Bisa noano. 6 Tobikon doi Kitab Moliyous lalomo totulis 
buno naiya, 

“Yaku lapamo lilike meeng kobatu modaano koanggano, 
yaku abese doi Sion buno batu tuuno; 
tukon mian mo mangangga doi yana aki naikon 
namanasal.” 

7 Batudoo daano koanggano tuuk komuyu mo mangangga. Bai 
mian badaang mo aki namangangga, tapakemo koayat-ayat 
Kitab Moliyous nia, 

“Batu mo aki napinake tukang-tukang bangunanoo 
tokita teali batu mo tuuno.” 

8 Tukon 

“Doiyamo batu mo kubaiyo komian takait, 
batu mo kubaiyo yanila otuwong.” 

Yanila takait sabab yanila aki namangangga naikon ko Mian Bisa 
nabantilan. Bunomo kai lapamo Mian Bisa tantukanggene yanila 
kaliangano. 

9 Bai komuyu daano kai bangsa mo tolilik, imam-imam mo 
leleaniyo kotomundo, bangsa mo moliyous, tangalaas tuuk 
Mian Bisa, Mian Bisa susuungo namian. Mian Bisa lilikemo 
komuyu tukon uange komuyu tobuat luwedoi kalipookan sulano 
usok doi madialan lalomo, tukon makisuut sulano komuyu 
popelenggene kokokubai-kokubai bilita kaliangano mo doikono 
langge. 10 Looluk komuyu bolikon Mian Bisa namian, bai 
budodoiya komuyu daano Mian Bisa namian. Looluk komuyu 
Mian Bisa aki naseange, bai budodoiya komuyu mantalima kona 
soyang. 


Peleleani-peleleani Mian Bisa 

n Utus-utus mo sinoyang! Komuyu daano kai mian molubat 
tukon nalausalan doi dunia nia. Tobikon doiya yaku kabiyo 
tuuno sulano komuyu inai motulutiyo kobanggapi noano 
namongiasan mo sidutu polobosi lawane kobutongo. 12 Komu 
kalakuan doi antala mian mo aki natingoniiyo ko Temeneno 

2:6: Yes. 28:16 2:7: Saad. 118:22 2:8: Yes. 8:14-15 2:9: Tob. 19:5-6, Yes. 43:20, 21, 

Kuai. 4:20, 7:6, 14:2, Tit. 2:14, Yes. 9:2 2:10: Hos. 2:23 

siokai namonondok tuuno, kalu kai yanila bapitanaakene 
komuyu buno mian lokis, yanila sio namangakukene komu 
kokubai mo monondok, tobikon yanila naikon nggaale ko Mian 
Bisa doi oloyo nalubatan. 

13 Lolo Temeneno, siokai komuyu tootukuiyo doi sasamba 
kopototooli banggapi: mau doi Tomundo mo teali ponguasa 
tuuno, 14 mau kai doi gubelnul mo tinudo luwedoi Tomundo 
sulano naukume komian mo kubaiyo lokis tukon sulano 
naodotiiyo komian mo mokubai monondokan. ls Sabab ko Mian 
Bisa yase sulano tukon mukokubai-kokubai mo monondok 
komuyu kukupe komian longas suungo mo basilingan. 16 Siokai 
komuyu tubo buno mian momaladeka, bai inaimo mopakeyo 
komu maladekaanoo tuuk sunggupiyo komu kulokisan, baimo 
kai tubo buno Mian Bisa napeleleani. 17 Anggayo kai 
sasaibino komian, seseange kai koutus-utusomu tulando Salani. 
Matakutene ko Mian Bisa, tukon odotiiyo ko Tomundo. 

Klistus nasakisaawan salaku sontoh 

18 Utus-utus mo teali peleleani, tulutiyo komu tuan tukon 
odo-odotiiyo tuuno; bolikon tongo doi yanila mo monondok 
konoano tukon tombosalitaon, bai koidan doi yanila mo 
sidutunggonggimolon. 19 Mian Bisa naikon balakaatiyo komuyu, 
kalu komuyu naikon mangalatikene ko Mian Bisa namongiasan, 
sabal doi sakisaawan kokubai mo aki naadil. 20 Sabab oilakai 
kona lobianan kalu komuyu sabal doi. sakisaawan ukuman 
mo siokai po tanggunge tobikon posala? Bai kalu komuyu 
tukon sabal motanggunge kosakisaawan mo lupayo ikoo sabab 
kubaiyo komo kana, maka Mian Bisa naikon balakaatiyo ikoo. 
21 Tuuk doiya ko Mian Bisa uange ikoo. Sabab Klistus susuungo 
lapamo sakisaa tuuk ikoo, tukon doiya yana beekene doikoo 
meeng kosontoh, sulano komuyu tulutiyo kona ampakonan. 
22 Yana aki nakubaiyo kolalim, tukon akiyo kai meeng komian 
molongol yana mobakala-kala. 23 Doi tembo natinotosian, yana 
aki nabalase tukon mototosii. Doi tembo nasakisaawan, yana aki 
namolobosi; yana tongo salakanggene kona palakala doi Mian 
Bisa, do Hakimmo mo adil. 24 Klistus susuungo tanggunge konda 
lalim-lalim doi butongo doi kayung sempang bunggono, sulano 
kita tosobii doi lalim nakakuasaan, tukon tubo tulutiyo ko Mian 


2:22: Yes. 53:9 2:23: Yes. 53:7 

Bisa namongiasan. Klistus napakol-pakol komo aline komuyu. 
25 Loolukoo komuyu buno domba mo tapa, bai budodoiya 
komuyu lapamo binaba kokoidan tuuk mololoi Pototooli tukon 
Popiala butomu. 

Lakai tukon boloki 

3 Bunomo koidan komuyu, bolo-boloki, sio poloingiyo 
kopo lakai sulano kalu doi yaniladoo daano komo aki 
namaangga kobilita moluwedoi Mian Bisa, komu kalakuan 
moola kubaiyo yanila teali maangga. Tukon aki napalaluu 
komuyu mabantil oioila doi yanila, 2 sabab yanila kitayo 
komu kalakuan mo molino tukon moliyous. 3 Inaikai komu 
monondokan tongo monondokan doi tonggulung, buno 
umpamano bubungayano kobuuk kai mapake maemaenan, 
kai bokukum mo maaling koolino. 4 Kobalino, siokai komu 
tambonganan sumbut doi noamu lalomo, lenggang mo muyuk- 
muyuk tukon tanaang; doiyamo kotambonganan tuuno mo 
ano tuuno koanggano manulut Mian Bisa napokita. 5 Tukon 
nakokubainia doi lounu looluk koboi-boine baagama moini 
doi Mian Bisa monggitambonggene kobutongo tukon loingiyo 
konapo lakai. 6 Sala kai bunomo doiya koidan, yana taat doi 
Abalaham tukon bantile yana natuan. Utus budodoiya daano 
kai Salah napau-pau, kalu komuyu kubaiyo kolangge-langge mo 
monondok tukon aki namatakut doi oilamo. 

7 Tukon komuyu koidan, lakai-lakai, siokai potubo tukon 
daano komu pangalatian doi muboloki; tukon mangalatikene 
baikon yanila daano kai mian mo lemah. Pokubaiyo yanila tukon 
poodotiiyo, sabab yanila polaing-laing tukon komuyu, naikon 
mantalima balakaat tuboan mo tuuno moluwedoi Mian Bisa. 
Kubaiyomo kai naiya, sulano aki nadaano komo halangiyo komu 
sambeangan. 


Sakisaa sabab kubaiyo okomo kana 

8 Kona kasimpulan doiyamo: siokai Utus-utus pomeenggon 
silingan tukon meeng kopalasaan. Siokai komuyu poseseang 
buno mian badaang mo motolutus. Tukon siokai komuyu 
poseseang tukon lenggang noa monondok. 9 Inai mobalase 

2:24: Yes. 53:6 3:1: Ef. 5:22, Kol. 3:18 3:3: lTim.2:9 3:6: Teal. 18:12 

3:7: Ef. 5:25, Kol. 3:19 

kokulokisan tukon kulokisan, kai mototosii tukon mototosii; 
kobalino balase tukon makabikene balakaat moluwedoi Mian 
Bisa. Sabab ko Mian Bisa uange komuyu tobikon sulano 
pomantalima balakaat doi yana. ,0 Doi Kitab Moliyous lalomo 
totulis buno naiya, 

“Mian mo yase lasakanggene kotuboan 
tukon yase toupiyo kooloyo-oloyo mo monondok, 
sio nadagaiyo kosuungo sulano aki nabasilinganggene 
kolangge-langge mo lokis 
tukon aki nabantile kolangge-langge mo kala. 

11 Yana sio nadedeenggene komo lokis tukon lakukene komo 

monondok; 

siokai nakakaate tutuuno sulano nalaate kopoodamean. 

12 Sabab Temeneno sidutu palahatikanggene komian badaang mo 

tulutiyo kona mongiasan, 

tukon Temeneno sidutu lengele yanila nasambeang; 
bai Temeneno lawane komian badaang mo kubaiyo 
kokulokisan.” 

13 Indee komo yase kubaiyo lokis doikoo, kalu komuyu 
sanaang kubaiyo komonondok? 14 Mau kai nabulaandono kopo 
sakisaawan sabab lakukene kolangge-langge mo monondok, 
komuyu utung! Inai pomatakut doi indee kai, tukon inai 
pomolili. 15 Bai doi noamu lalomo, siokai pobeekene doi Klistus 
kopongodotii mo tangalaas mo pokokonoi tukon nakadudukan 
salaku Temeneno. Tukon siokai posidutu basadia tuuk mebee 
potimbilino doi samba komian mo mansadai tentang moinian 
mo daano doi komuyu. 16 Bai lakukene doiya tukon muyuk- 
muyuk tukon odotiiyo. Tukon siokai konoamu lalomo namolino, 
sulano kalu komuyu loobukon sabab komuyu tubo tukon 
monondok buno pololaing Klistus, maka komian mo basalitadoo 
naikon teali mammaa susuungo. 17 Tadukai nda sakisaa sabab 
kubaiyo komo monondok - kalu doiya daano kai Mian Bisa 
namongiasan - maka baino sakisaawan sabab kubaiyo kolokis. 
18 Sabab Klistus susuungo mate tongo idan, tuuk sidutu- 
posidutukon sabab banggapi nalalim - meeng komian mo 
akiyo kona sala, mate tuuk mian mo sala. Klistus lakukene 
doiya sulano momoola babayo komuyu doi Mian Bisa. Yana 
inakate tongo butongo dunia, bai inotuboi koidan luwedoi 


3:10-12: Saad. 34:12-16 3:14: Mat. 5:10 3:14-15: Yes. 8:12-13 

butongomo lohani. 19 Doi loh ndondoongo lalomo yana taus 
babotilanggene kobilita moluwedoi Mian Bisa doi loh-loh mo 
tinalunggu: 20 doiyamo naloh mian madaang mo aki nataat doi 
Mian Bisa doi Nuh nalounu. Doi tembodoo ko Mian Bisa 
mototiili tukon sabal sampe polong Nuh alapayo kona kapal. 
Tongo mian badaang mo daano doi kapal tolong - sasaibino alu 
komian - komo sinalamaton luwedoi lomba babasaloo. 21 Jadi, 
do motealidoo babunokon andean doi mansauan paisu salani 
mo budodoiyania mosalamatene komuyu. Mansauan paisu salani 
nia bolikon meeng kobakolobokiyan mokumesian moluwedoi 
sasaibino komo manggi-manggilit, baimokai mudandi doi Mian 
Bisa moluwedoi noano lalom mo monondok. Mansauan paisu 
salanidoo salamatene komuyu sabab Yesus Klistus lapamo abali 
tubo doi matean, 22 tukon lapamo liba doi sulugaa. Budodoiya 
yana balakuasa polaing tukon ko Mian Bisa tukon palentayo 
sasaibino komalaekat-malaekat, sasaibino koponguasa tukon 
sasaibino kobukuanan. 

Tuboan mo boolu 

4 Sabab Klistus lapamo sakisaa tongo butongo dunia, 
komuyu koidan sio kobukuanggene kobutomuyu tukon 
pokokubai mo pokakana doiya. Sabab komian mo sakisaa 
kobutongo dunia, akimo koidan nakubaiyo kolalim. 2 Tobikon 
doiya, siokai potubo banggadudul doi dunia nia loingiyo ko 
Mian Bisa namongiasan, tukon bolikon loingiyo kobanggapi 
naminooton. 3 Doi tembo mo lapamo, komuyu malumbito tuuno 
kopo kubaiyano oila komian badaang nainiyas kinubai mo aki 
natingoniiyo ko Temeneno. Komuyu tubo aki namonondok. 
Komuyu tulutiyo konoamuyu napisuu, mala-malangu, lamean 
babasal, inum-inum tukon sosubaiyo kopilogot mominosikiton. 
4 Budodoiya komian mo aki natingoniiyo ko Temeneno, 
masaingding baikon komuyu aki potubo buno yanila, molasayo 
kolalim akiyo kobataso. Doiyamo kosababpo yanila totulaiyo 
komuyu. 5 Bai yanila sio namebee potimbilino doi Mian Bisa 
mo lapamo basadia sulano naadiliyo komian mo tubo tukon 
mo mate. 6 Doiyamo kosababpo Bilita Monondok lapamo 
pinolonggon koidan doi mian badaang momate. Kona makisuut 
sulano yanila, mo lapamo inadili doi ndondoong dunia lalomo - 


3:20: Teal. 6:1-7:24 

buno kolangge sasaibino komian naikon moinadili - moola tubo 
secala lohani, loingiyo ko Mian Bisa namongiasan. 

Moalayo kosabeat moluwedoi Mian Bisa 

7 Sasaibino kolobo loolaniyomo kona pupusan, sabab doiya 
siokai komuyu kuasaiyo kobutomu tukon badagai, sulano po 
moola sambeang. 8 Lobian luwedoi sasaibino, siokai komuyu 
tutuu poseang meeng tukon bailong, sabab tukon koidan 
seang komuyu naikon basadia koidan sulano poompuni. 9 Siokai 
popotalima meeng tukon bailong doi po bonua suwe-suwele, 
akiyo kopengeluhan. 10 Komuyu suwe-suwele lapamo mantalima 
sabeat-sabeat mo posasala moluwedoi Mian Bisa. Tobikon doiya 
salaku komo alayo komo monondok moluwedoi Mian Bisa 
nasabe-sabeat, siokai po gunakanggene do kamampuanoo tuuk 
nda kopontingan sasaibino. 11 Komian mo pelenggene kobilita, 
siokai napelenggene kobilita moluwedoi Mian Bisa; mian 
mo meleleani mian bailong, siokai leleaniyo tukon bukuanan 
moluwedoi Mian Bisa, sulano doi sasaibino kolangge lalomo, ko 
Mian Bisa moola kinabasal mololoi Yesus Klistus. Yanamo komo 
balakuasa tukon moola kinabasal tuuk sidutu-posidutukon. 
Amin. 


Sakisaa salaku Salani miano 

,2 Utus-utus mo sineang! Komuyu budodoiya sakisaa tuuno 
sabab daano moinudi. Bai inaikai polasayo masaingding, 
bunomo kai daano komeeng kolangge mo bolikon lobo moteali 
doikoo. 13 Bai, siokai polasayo sanaang sabab tulut sakisaa 
polaing-laing tukon Klistus. Maka naikon kalu ko Klistus 
nainakabasalan inokitakonggon, komuyu naikon labalaba. 
14 Komuyu utung kalu komuyu tinotulai sabab komuyu Klistus 
napololaing. Doiya koalatino Loh mo babasal, doiyamo Mian 
Bisa Na Loh, daano doikoo. 15 Inaikai komeeng komian doi 
komuyu mosakisaa sabab yana mangakate, kai pondikuk, kai 
mian lokis, kabai sabab yana masambul mian bailong naulusan. 
16 Bai kalu komuyu sakisaa sabab komuyu Salani mian, inaikai 
pomammaa sabab do langgedoo. Pobakinatauwan kai doi Mian 
Bisa, baikon komuyu babayo Klistus sambuno. 


4:8: And. 10:12 

ir Laatemo kotembono ko Mian Bisa adiliyomo kodunia. 
Tukon ko Mian Bisa namian susuungo kai naikon komo inadili 
loolukon. Jadi kalu ko Mian Bisa naikon tambuun doi kita, 
bulaando kai naikon kona tealian tukon mian-mian mo aki 
namaangga doi Bilita Monondok moluwedoi Mian Bisadoo? 
18 Doi Kitab Moliyous lalomo totulis buno naiya, 

“Kalu komian mo monondok kai sulito tuuno kona 
sinalamatonan, 

oila mo kai koidan naikon komo teali tukon mian-mian 
mobaladosa mo aki natingoniiyo ko Temeneno!” 

19 Tobikon doiya, kalu daano komian badaang mo sakisaa sabab 
ko Mian Bisa namongiasan buno doiya, siokai do mianoo 
natubo tukon talakana tukon monggianggakene kobutongo 
doi Mopasitakayo yanila. Yana naikon sidutu tapaatiyo kona 
paladandian. 

Mian Bisa nadomba tambuno 

5 Yaku makabi palahatian doi sasaibino mukatua-katua 
jemaat. Yaku tulise naiya salaku tulanggu katua 
tukon salaku mian mo lapamo sakisiiyo susuungo Klistus 
nasakisaawan, tukon naikon komo tulut koidan kinabasal, 
kalu Klistus nakinabasalan inokitakon doi banggapi. Yaku 
kabiyo tukon tutuuno 2 sulano komuyu pototooliyo nadomba nia 
tambuno meeng Mian Bisa mo salakanggene doikoo. Pototooliyo 
kai yanila tukon noa sanaang buno lakon ko Mian Bisa 
namongiasan, tukon inaikai natukon noa babalat. Inaikai koidan 
molakukene komu limang sulano mumalaat kauntungan, bai 
sabab komuyu tutuu yase momeleleani. 3 Inaikai motindokiiyo 
buno ponguasa motuuk doi yanila mo kinuasaikon doikoo, 
bai tealimo sontoh motuuk doi yanila. 4 Tukon doi tembo 
Pototoolidoo mo Babasal nalubatan naikon, komuyu naikon 
mantalima mahkota mo montootilang, mo aki naikon nambules 
kona montootilangan. 

5 Bunomo koidan doiya Utus, komian motatabokon. Potaat 
doi mian-mian badaang mo motuwa. Utus sasaibino sio 
pokependeyo kobutomuyu tukon koidan meleleani tukon noa 
monondok. Sabab doi Kitab Moliyous lalomo totulis buno 
naiya, “Mian Bisa la wane komian mo batinggai, bai seseange 

4:18: And. 11:31 5:2: Yoh. 21:15-17 

Dagaiyano kodomba (5:2) 

komian mo monondok konoano.” 6 Sabab doiya, pokependeyo 
kobutomuyu doi bilit ko Mian Bisa limano mo bukuan, 
sulano yana akatandake komuyu kalu laatemo kotembono. 
7 Salakanggene sasaibino komu minolilikon doi Mian Bisa, sabab 
yana palahatikanggene ikoo. 

8 Siokai komuyu baingotii tukon basadia! Sabab ko Ibiliis 
daano mumusu. Yana buno singa moampakon dombala 
doisumai tukon ngangaakon unggoliiyo kona musu. ’Lawane 
kai yana tukon maanggaan mo moonggol, sabab komuyu toiyo 
baikon utus-utus tulando Salani bailong doi posaapon kodunia 
koidan sakisaa buno komuyu. 10 Bai salalapa komuyu sakisaa 
soisikeen, ko Mian Bisa susuungo naikon kubaiyo komuyu 
teaii monondok. Yana naikon kekendenge tukon kobukuanggene 
komuyu tukon koonggoliyo komuyu. Sabab yana daano kai 
Mian Bisa mo monondok konoano tuuno, mo lapamo uange 
ikoo sulano motulut lasaiyo kona babasalan mo posidutukon 
mololo doi Klistus. “Yanamo komo balakuasa polong sidutu- 
posidutukon! Amin. 


Pangadat sulat potutupo 

l2 Daku sulat mo palus nia yaku tulise doikoo tukon Silas 
napotombonii, yaku mo anggape meeng utus Salani mo taat. 
Yaku yase beena podudunggon doikoo tukon beena moonggalan 

5:5: And. 3:34 5:6‘ Mat. 23:12, Luk. 14:11, 18:14 

komuyu baikon oila daku tinulis nia bilita mo bisa tentang Mian 
Bisa namaasi. Siokai pobataani momoonggol doi maasidoo. 

13 Tula-tuIando meeng kojemaat doi Babilon, koidan Mian 
Bisa mo lilike, kapatuwo kopongodotii doikoo; bunomo koidan 
dakupau Malakus yaku mo seange. 

14 Popoodoodotikai meeng tukon doi bailong tukon poseang 
tuuno buno utus Salani. 

Kinatauwan Temeneno beena namonondokan doi Utus 
sasaibino mo teali Klistus koona. 

Komai pangadat, 
Petulus 


5:12: Kis. L. 15:22,40 5:13: Kis. L. 12:12, 25, 13:13, 15:37-39, Kol. 4:10, Flm. 24 

PETULUS NASULAT KOLUANO 

PANGANTOKON 

Petulus nasulat koluano nia pinolonggon doi sasaibino ko Salani 
miano tumbe-tumberio. Sulatia tinulis komakisuuto sulano 
natantaange kogulu-gulu nalimang mo atunggukene kolangge- 
langge mo sala. tukon aki koidan namoolakene kokokubai- 
kokubai mo aki namoola gulu-guludoo otunggukene. Sulano 
naaki do otunggul-otungguloo napangaluiyo, ko Salani miano 
sio nabataani doi otunggul mo bisa tentang Mian Bisa tukon 
tentang Yesus Klistus - doiyamo otunggul mo pinolonggon doi 
mian badaangoo mo lapamo sakisiiyo tukon molongol susuungo 
Yesus momongotunggul. 

Komo kinabalatanggon doi sulatia lalomo doiyamo badaang 
komian mo mongotunggul baikon Klistus aki naikon nalubat 
koidan tuuk koluano luunggono. Sulatia napabantil baikon 
Klistus nalubatan tokita malumbit sabab ko Mian Bisa (t aki 
nayase meeng komian nasilaka . Yana yase sulano sasaibino 
komian nabadodoloon doi nalalim-lalim " 

Antoko 

Pololukoni 1:1-2 

Mian Bisa naponguang doi Salani miano 1:3-21 

Gulu-gulu mokala-kala 2:1-22 

Klistus nalubatan koluano luunggon 3:1-18 


I Utus-utus mo tutuu mangangga buno kamil Yesus Klistus, 
doiyamo Mian Bisa tukon Tomundo Pasalatnat kita, 
moolakene kita mangangga doi yana, sabab yana lakukerie komo 
kana. 

Sulatia moluwedoi Simon Petulus, meeng peleleani tukofl 

Yesus Klistus nalasul. 2 Boliisi ko Mian Bisa nabeena balakaat 
tukon namonondokan doikoo tukon lobi-lobian, sabab komuyu 
tingoniiyo ko Mian Bisa tukon Yesus, nda Temeneno. 


Ponguang tukon Temeneno naiinilik 

3 Mian Bisa lapamo pakeyo kona kuasa tuuk beekene doi 
kita sasaibino kolobo mo pinalaluu tuuk tuboan bakaleda. Yana 
lakukene naiya loloiyo oila konda tinoi tentang Yesus Klistus, mo 
lapamo uange kita tuuk lasakanggene kona kinabasalan tukon 
yana namonondokan. 4 Tukon do kokubaidoo doiya ko Mian 
Bisa lebesenggene doi kita kobalakaat-balakaat mo akiyo kona 
bunoan tukon ano koanggano mo lapamo dandikene. Tukon 
balakaat-balakaatoo komuyu moola tosodii luwedoi momooton 
molokis mo lusake nadunia nia, tukon komuyu talimayo koilah 
nasipat. 5 Tobikon doiya, kakaate tutuuno sulano komuyu tataap 
mangangga doi Klistus tukon domu manaanggaanoo sinuungi 
tuboan monondok. Sangalaasan tuboan monondok komuyu 
palaluu teali mian moano kona motoiyan, 6 tukon sangalaasan 
komotoiyan, komuyu sio koidan sio kuasaiyo kobutomuyu. 
Tukon sangalaasan doi kuasaiyomo kobutonggita siokai koidan 
popialayo kobutomuyu sulano pomoola sasalaane sasaibino 
kolobo. Doi sangalaasan komoolaan sasalaane sasaibino 
kolobo, komuyu sio koidan potubo tulutiyo ko Mian Bisa 
namongiasan. 7 Tukon tubo tulutiyo ko Mian Bisa namongiasan 
sio koidan inosukupi tukon poseangan doi utus-utus momeeng 
komanaanggaan. Tukon koikoidan siokai komuseang doi utus- 
utus momeeng komanganggaan nasinuungi tukon seang motuuk 
doi sasaibino komian. 8 Sasaibino doiya daano kai lenggang- 
lenggang komuyu mo palaluuwo. Kalu do lenggang-lenggangoo 
daano doikoo tukon lobi-lobian, komuyu naikon teali molole 
tukon daano kona hasil, tukon tingoniiyo Yesus Klistus nda 
Temeneno tukon lobian monondok koidan. 9 Bai mian mo aki 
namototooli do lenggang-lenggangoo, kona pikilan modipot; 
yana aki namoola mokita tukon yana tomilinggene baikon kona 
lalim-lalim mo malumbito lapamo kinumesi. 

10 Sabab doiya, Utus-utus, kakaate tuuno sulano ko Mian 
Bisa naponguang tukon napolilik doi butomudoo teali pololokon 
moonggol. Kalu komuyu lakukene doiya, komuyu naikon aki 
pootinggale ko Mian Bisa. H Tukon buno doiya komuyu naikon 

binee haak tuuno tuuk usok doi Batomundoan mo akiyo 
kona pupusan moluwedoi Temeneno tukon Yesus Klistus nda 
Tomundo Pasalamat. 

12 Tobikon doiya, yaku sidutu ingotiikene komuyu koiangge 
mobinantil kaliangano, mau kai molapamo toiyo tukon 
mangangga tuuno doi Mian Bisa naotunggul mo lapamo komuyu 
talimayo. 13 Kalu daano yaku motubo, yaku lasayo palaluu 
moingotiikene komuyu naikon do langge-langgedoo mobinantil. 
14 Sabab yaku toiyo baikon aki namalumbit koidan yaku naikon 
tinggalemo nadunia nia, sabab nda Temeneno Yesus Klistus 
lapamo popitoikene tukon talaang doi yaku. 15 Maka yaku naikon 
kakaate sulano kalu yaku matemo, komuyu sidutu neneeke 
koidan nalangge-langge nia. 


Kitayo susuungo ko Klistus nakinabasalan 

16 Doi tembo kami popitoikenemo doikoo bulaa kona 
babasalan konalubatan nda Temeneno Yesus Klistus, kami aki 
mamaangga salita-salita moaki nabisa banggapi napangakakon. 
Klistus nakinabasalanoo lapamo kami kitayo tukon matanggami. 
17 Kami daano imbali salataa yana inodotii tukon inakabasal doi 
Tama Mian Bisa. Doi tembodoo tololongol koalalo moluwedoi 
Mo Babasalkonamodotuiyan, mo bantil doi yana, “Naiyamo 
daku Pau sineang. Yana sanaanggene konoanggu!” 18 Kami 
lengele susuunggami do lalodoo molubat luwedoi sulugaa salataa 
kami daano polaing yana doi bunggul moliyousoo bunggono. 

I9 Doiyamo kosababpo kami koidan lobian mangangga naikon 
ko Mian Bisa nateteba nabi-nabi mo pelenggene. Kona 
monondokan komuyu palahatikanggene do tetebadoo, sabab 
do tetebadoo buno posi mo talaang doi lipu mokalipookan, 
polong doi pana nasumbotan, mandala alani komodoa panano 
doi noamuyu lalomo. 20 Kona tutuuwan siokai komuyu neneeke 
naiya: Mian Bisa nateteba nabi-nabi napinolonggon aki namoola 
pinikikon mololoi ndapalaat susuunggita. 21 Sabab, aki nabiasa 
koteteba moluwedoi Mian Bisa pinolonggon tongo luwe banggapi 
namongiasan. Bai ko Mian Bisa Na Loh kuasaiyo komian sulano 
napelenggene koteteba moluwedoi Mian Bisa susuungo. 


1:17-18; Mat. 17:1-5, Mlk. 9:2-7, Luk. 9:28-35 

Gulu-gulu mokala 

2 Doi tembodoo molapa doi antala Mian Bisa namian 
sumboto konabi-nabi mokala. Bunomo koidan doi antala 
ikoo naikon sumbot kogulu-gulu mokala. Yanila naikon 
mongusokon otunggul-otunggul mo aki nabisa mo silakakene 
komian. Tukon yanila naikon sangkale ko Ponguasa mo lapamo 
sodiiyo yanila. Tukon buno doiya yanila lubatene kona silakaan 
doi butongo susuungo, naikon mo tepake yanila tukon mosobit. 
2 Mau nabuno doiya, madaang komian naikon momoloingi do 
kokubaidoo tuboan gulu-gulu mokaladoo mo kinuasai luwe 
noanoila napisuu. Tukon do gulu-guludoo nakokubai naikon 
kubaiyo badaang komian mototulaiyo ko Loloon Mobisa mo 
polong doi Mian Bisa. 3 Sabab yanila modoko, maka gulu- 
gulu mokaladoo naikon basalitakene doikoo kosalita-salita yanila 
mo kalange susuungo sulano namalaat uutung moluwedoi 
komuyu. Bai kopangadilan tuuk otuwenge koukum doi yanila 
malumbito kona sinadiakonan, tukon nasinakisaawan mo 
lapamo tinantukon tuuk yanila modaano totiiliyo yanila. 

4 Malaekat-malaekat mo baladosa kai ko Mian Bisa aki 
nasodiikene tongosobii doi ukuman, bai sinakukon doi nalaka 
lalomo. Yanila inusokon doi motombing lalomo mo kalipookan 
tuuk tinaan idoo polong doi Pangadilan Oloyono. 5 Bunomo 
koidan tukon dunia doi loolukoo, ko Mian Bisa aki nasodiikene 
tongosodii luwedoi ukuman. Ko Mian Bisa lubatene kolomba 
mobabasal doi dunia komian badaang mo lokis doi tembodoo. 
Tolongo Nuh polong tukon pitu komian bailonggon komo 
sinalamaton, sabab Nuh pelenggene bilita kaliangano tuboan 
mo konoiyo ko Mian Bisa noano. 6 Pokakana koidan kohallo 
tukon kota Sodom tukon Gomola: ko Mian Bisa manase do 
kota-kotadoo tukon aung sulano teali sontoh kaliangano oila 
naikon komo teali tukon mian badaang mo lokis. 7 Bai Lot 
sinalamaton, sabab yana tulutiyo ko Mian Bisa namongiasan; 
yana mandalita tuuno sabab kokokubai mo aki napokokonoi 
luwedoi mian badaang molokis. 8 Doi mian badaang tanga- 
tangano mobuno doiya Lot mo monondokoo tubo tukon noano 
sinakisaa, samba kooloyo yana kitayo tukon ndongoliiyo yanila 
nakokubai-kokubai mo lokis. 9 Jadi, Temeneno toiyo bulaando 


2 : 5 : Teal. 6:1-7:24 2 : 6 : Teal. 19:24 2 : 7 : Teal. 19:1-6 

kosalamatanano mian badaang mo loingiyo kona mongiasan 
kalu yanila masasalaan sobaan-sobaan. Tukon Temeneno toiyo 
bulaando komangabosan mian badaang mo lokis sulano 
nasinakisaa doi Pangadilan Oloyono, 10 tongo mian badaang mo 
loingiyo yanila noano naminoo-mooton mo manggilit tukon mo 
totulaiyo ko Mian Bisa nakakuasaan. 

Bunomo doiya konabalanian tukon nabanggaalan gulu-gulu 
mokala-kaladoo tobikon yanila aki namata-matakut mototulaiyo 
komalaekat-malaekat mo kinabasal doi sulugaadoo! "Baimo 
kai malaekat-malaekat mo lobian odoon kona bukuanan tukon 
mobalakuasa doi gulu-gulu mokala-kaladoo, aki natuduwe 
sasaibino komahluk domo babasaloo tukon bantil-bantilan 
pototulai doi Temeneno salaano. 12 Bai doi gulu-guludoo, 
todudulo tuuno! Yanila buno iyayon mo sinuung sulano nailako 
tukon inakate. Yanila aki napikikene, bai tongo tindokiiyo 
tulutiyo konoano, namongiasan tolong sampe yanila tantange 
kolangge-langge mo aki mamangalatikene tukon bantil-bantilan 
totulai. Sabab doiya luwedoi napo kokubai-kokubai susuungo, 
yanila naikon silaka buno iyayon-iyayon mobalani. 13 Salaku 
ukuman doi nasakisaawan mo lapamo yanila tealikene, yanila 
naikon susa doi sakisaawan. Doi yanila, langge mo sanaanggene 
konoano doiyamo mokubaiyo oila tolong doi tembo oloyo 
sulano naakambule kobutongoila naminooton. Kalu yanila 
osulang polaing-laing komuyu doi lamean kaanan lalomo, 
yanila nasikap tinoluwekon sabab yanila malangu tukon noano 
napisuu. ,4 Yanila aki napuas-puas kubaiyo kolalim, tukon yanila 
nainiyas doiyamo kitayo koboine balolowa. Tukon mian mo 
sodo mangangga tukon moakiyoon tuuno namangangga, yanila 
pangaluiyo. Konoaila pomanaanggono tukon komodokoan. 
Yanila daano kai mian-mian mo kinutuk! 15 Sabab yanila aki 
nayase mololoi loloon mo moloyos, maka yanila tapa. Yanila 
mangala loloon molinoloi luwe Bileam Beol napau looluk. 
Bileam nia yase tuuno malaat doy luwedoi nakokubai mo lokis. 
16 Bai yana malaat poingotii tuuno motuuk doi nakulokisanoo, 
doitembo kona keledai nabasilinganan tukon banggapi alalo. 
Maka do nabidoo pinakisaa sulano naatadeo konakokubai mo 

tindodoo. 

17 Do gulu-guludoo mokala daano kai pokakana kopaisu 

matano mo motuul tukon buno antong mombuul makansang 
mo puule. Ko Mian Bisa lapamo sadiayo doi yanila meeng 
kolipu mo kalipookan tuuno. 18 Yanila kubaiyo kona pangakuan- 
pangakuan mo monondok tukon akiyo kotakoso komomootan 
babalolowaan yanila pakeyo sulano naotuwenge ko mian-mian 
mo sodo tolong tambunan tongosodii moluwedoi pototongian 
komian mo tubo tapa. 19 Gulu-gulu mokaladoo dondiikene 
komaladekaan doi mian-mianoo, bai kai yanila susuungo 
kinubai ata luwedoi kabiasaan-kabiasaan mo lusake kobanggapi. 
Sabab kalu mian mokinala doi meeng kolangge, maka yana 
ata moluwedoi mo kalayodoo. 20 Mian mo tingoniiyo ko 
Temeneno tukon Pasalamaton kita Yesus Klistus lapamo tosobii 
luwedoi kuasa-kuasa dunia mo kulokisanggene kobanggapi. 
Bai kalu doibundu yana kositak koidan sampe do kuasa- 
kuasadoo nakalayo, maka mianoo nandondoong doibundu 
lobian kulokis doi tumbeno. 21 Lobian kona monondok do mian- 
mianoo mobuno doiya aki nabiasa tingoniiyo kololoon mokana 
moluwedoi Mian Bisa, baino kai doi yanila mo tingoniiyomo, 
bai doibundu aki nayase mololoi kopalenta-palenta Mian Bisa 
mo beekene doi yanila. 22 Oila komo konapo linakukanggon 
bukutiikanggene kona tutuuwan nasosombotia, “Asu naikon 
kaane koidan oila komo lapamo toluwekene,” tukon “Babung 
mo lapamo sinau, naikon abali banggolinggon doi lapetak 
lalomo.” 

Paladandian Temeneno nalubatan 

3 Utus-utusonggu mo sineang! Naiyamo daku sulat koluano 
doikoo. Doi sulatia koluano lalomo, yaku kakaate 
osumbete kopikilan-pikilan mo bilisii doikoo. 2 Yaku pelenggene 
sulano komuyu neneeke naikon kobantil-bantilan looluk Mian 
Bisa nanabi-nabi nabinantiloo, tukon naikon palenta moluwedoi 
Temeneno, Tomundo Pasalamat, mo pinolonggon doikoo lolo 
doi lasul-lasul. 3 Tumbe-tumbeno, komuyu sio potoiyo baikon doi 
oloyo-oloyo napupusan, naikon sumbut komian badaang kona 
tuboan kinuasai tukon noano napisuu yanila susuungo. Yanila 
naikon sosiboliiyo komuyu 4 tukon bantil buno naiya, “Temeneno 
nabantilan mopaladandi naikon lubat! Budodoiya inaando yana? 
Tama-tamanggita looluk lapamo mate, bai sasaibino daano 

pokakana kai buno looluk doi dunia napinasitakaan!” 5 Yanila 
sangadaiyo aki nayase mangakukene baikon loolukoo Mian 
Bisa pasitakayo kotimbu tukon buta tongo nabantilan. Dunia 
tealikene luwedoi paisu, tukon paisu; 6 tukon paisu koidan - 
doiyamo paisu moluwedoi lomba babasal - dunia loolukoo 
minanaso. 7 Bai timbu tukon buta mo daano budodoiya nia, 
do Mian Bisadoo nabantilanoo komo pialayo koidan sulano 
inakabus tukon aung. Budodoiya kotimbu tukon buta daano 
piniala polong doi oloyo ko mian-mian mo lokis nainukuman 
tukon nasinalakaan. 

8 Bai utus-utusonggu, meeng kolangge nia inaikai poto- 
milinggene: baikon doi Temeneno napokita, meeng kooloyo 
aki naposasala tukon soloon kotaum - kolua-lua nia doi 
yana pokakana. 9 Temeneno aki natalambat mobeekene oila 
komo lapamo dandiikene mau nadaano komo aanggene buno 
doiya. Kabalino, yana sabal doikoo, sabab yana aki nayase 
meeng komian mosilaka. Yana yase sulano sasaibino komian 
nabadodoloon doi nalalim-lalim. 

10 Bai Temeneno nalubatan Oloyono naikon lubat buno 
pondikuk. Doi Oloyodoo timbu naikon lapus tukon lalo 
mobabasal, tukon lobo-lobo doi timbu naikon kabus tosua, 
tukon buta sasaibino mo daano doi lalomoo naikon lapus. 
"Sabab sasaibinodoo naikon minanas tukon kokubai mo buno 
doiya, bulaando kai kona tealian komuyu tubo? Komuyu 
sio potubo moliyous tukon tongo tuuk doi Mian Bisa. 
12 Namalumbitan kopo totiiliyano tukon poloongganano ko Mian 
Bisa na Oloyo lubatan. Doi Oloyodoo kotimbu naikon kabus 
tosua tukon sabab namoonasan, maka kolobo-lobo doi timbu 
naikon eemo. 13 Bai kit a mototiili oila mo lapamo Mian Bisa 
dandiikene, doiyamo timbu mo boolu tukon buta mo boolu, 
idoo talaat kona adilan. 

14 Sabab doiya, Utus-utus mo sineang, daano komuyu mototiili 
do Oloyodoo, kakaate tutuu sulano tubo moliyous tukon 
akiyo kososiboliino doi Mian Bisa salaano. Tukon pialayo 
kopotaamian mo monondok tukon Mian Bisa. 15 Poaanggene 
ko Temeneno nasabalan doi kita salaku todanan yana mo 
beekene doikoo sulano mumoola salamat. Paulus, nda utus 

3:5: Teal. 1:6-9 3:6: Teal. 7:11 3:8: Saad.90:4 3:10: Mat. 24:43, Luk. 12:39, 

mo sineang, lapamo tulise buno naiya koidan doikoo. Yanila 
tulise doiya tukon Mian Bisa napandoiyan bineekon doi 
yana. 16 Doi sasaibino kona sulat lalomo, Paulus sidutu tulise 
kaliangano langgedoo. Takainomo daano kobubulaa kolangge 
mo maaling namalaat doi nasulat-sulatoo lalomo. Tukon obosoo 
doiya pinaisobolikon doi mian badaang mo aki motoi oioila 
tukon mo aki namoonggol kona mananggaan. Langgedoo 
aki nainelanggon sabab obos-obosoo bailong moluwedoi Kitab 
Moliyous yanila ilakukanggene bunomo doiya koidan. Oila 
konapo ilakukanggonoo tongo tealikene yanila susuungo silaka. 

17 Bai komuyu, Utus-utus mo sineang, lapamo toiyo 
kaliangano langgedoo. Sabab doiya, pobadagai, kai inai 
napolong komuyu takaikanggi doi mian-mian molokis natapa- 
tapaan sampe komuyu otuwong doi lipu pobatudangan mo 
moonggol. 18 Siokai po pololokon lasakanggene Yesus Klistus 
namaasi, Temeneno tukon nda Tomundo Pasalamat, tukon 
siokai komuyu koidan pololokon tingoniiyo yana. Tanggaalo kai 
yana, budodoiya tukon polong sidutu-posidutukon! Amin. 


Komai holomat, 
Petulus 



YOHANES NASULAT KOMEENGO 

PANGANTOKON 


Yohanes nasulat tumbeno tinulis tukon lua komakisuuto. 
Komeengo, sulano nabeena podudunggon doi sasaibino mo 
kobasayo sulano yanila tubo pomeenggon tukon Mian Bisa 
polong na Pau Yesus Klistus. Koluano, sulano ingotiikene yanila 
naaki namololoiy otunggul-otunggul mosala mo moola lusayo 
yanila napomeenggonan tukon Mian Bisa maka Yesus Klistus. 
Otunggul-otunggul mo saladoo linenggeton doi maanggaan 
baikon oilamo komo daano kona posumbutian kodunia, osuute 
komo lokis; jadi Yesus Mian Bisa Napau, aki naminoolakon 
moteali banggapi. Gulu-gulu mo otunggulkene kootunggul- 
otunggul mo saladoo bantile baikon sinalamaton koalatino 
inoluput doi ulusan-ulusan doi dunia nia; yanila mongotunggul 
koidan baikon kokasalamatan akiyo kona potaamian tukon 
langge-langge momonondok kai poseangan doi banggapi suwe- 
suwele. 

Pototonggulung tukon otunggul-otungguloo, komo tulise 
nasulatia lolukenggene tukon tontong baikon Yesus Klistus bisa- 
bisa lapamo teali banggapi mobisa. Yana pelenggene koidan 
baikon sasaibino komian mo anggayo Yesus tukon mamaasikene 
ko Mian Bisa sio koidan naseange komian bailong. 

Antoko 

Pololukoni 1:1-4 

Madialan tukon kalipookan 1:5-2:29 

Mian Bisa napau-pau tukon Ibiliis napau-pau 3:1-24 

Mo kana tukon mo sala 4:1-6 

Palenta sulano meseaseang 4:7-21 

Maanggaan mo babayo komanaangan 5:1-21 

Bantilan motubo 

I Naiya sulatia antoko doiyamo bantilan mo beena tuboan, 
doiyamo bantilan mo daanomo salataa doi tumbe. Kami 
lapamo lengele, tukon kami kitayomo matanggami. Kami lapamo 
mbalenge, tukon lapamo kami taaniyo limanggami. 2 Salataa 
tuboanoo inokitakonggon, kami kitayomo. Doiyamo kosababpo 
kami mebee kasaksian motuuk doi yana. Kami basa litakene doi 
komuyu doi tuboanoo mobisa tukon posidutukon, mo daano 
polaing Tama, tukon mo lapamo inokitaikon doi kami. 3 Oilamo 
komo lapamo kami kitayo tukon lengele, doiyamo koidan komai 
binasalitakon doi komuyu, sulano komuyu polaing kami malaing 
mopikikene kotuboan pomeenggonan tukon Tama tukon na Pau 
Yesus Klistus. 4 Kami tulise naiya sulano konoanggita nalaba-laba 
tuuno. 


Mian Bisa daano madialan 

5 Naiyamo kobilita kami mo lengele luwedoi na Pau tukon 
kami mo pelenggene doi komuyu; Mian Bisa madialan, tukon 
doi yana akiyo kokalipookan. 6 Kalu kita bantile baikon kita tubo 
pomeenggon tukon yana, banggokai kita tubo doi kalipookan 
lalomo, maka kita bakala-kala doi bantil-bantilan mau doi nda 
kokubai. 7 Bai kalu kita tubo doi madialan lalomo bunomo lakon 
ko Mian Bisa daano doi madialan lalomo, maka kita tubo 
pokokonoi, pomeenggon doi meeng tukon bailong, tukon Yesus 
sauno, na Pau, kumesiyo doi sasaibino konda lalim. 

8 Kalu kita bantile baikon kita akiyo konda lalim, kita 
kokoliiyo kobutonggita; tukon ko Mian Bisa akiyo doi noanggita 
lalomo. 9 Bai kalu kita mangakukene konda lalim-lalim doi Mian 
Bisa, yana naikon tapaatiyo kona toon tukon kubaiyo oila komo 
adil. Yana naikon ompuniyo konda lalim-lalim tukon kumesiyo 
kita doi sasaibino konda kokubai mo sala. 10 Bai kalu kita 
bantile baikon kita akiyo konda lalim, kita aanggene naikon ko 
Mian Bisa kala-kala tukon kita aki nda mangabos Mian Bisa 
nabantilan doi noanggita. 


1:1: Yoh. 1:1 1:2: Yoh.l:14 

Klistus potombonii kita 

2 Kulabuk-labuk! Yaku tulise naiya doi komuyu sulano 
komuyu inai pomokubai lalim. Bai kalu daano komo 
mokubai lalim, maka kita daano komeeng konda pombela, 
doiyamo Yesus Klistus mo adiloo; yana naikon kabiyo kita doi 
Tama salaano. 2 Tukon lolo doi Yesus Klistus doiyamo konda 
lalim-lalim inompuni. Tukon bolikon tolongo nda lalim-lalim, 
bai tukon lalim doi sasaibino kobanggapi koidan. 

3 Kalu kita taat doi Mian Bisa napalenta-palenta, doiya 
kotandano baikon kita tingoniiyo ko Mian Bisa. 4 Mian mo 
bantile, “Yaku tingoniiyo ko Mian Bisa,” bai aki nataat doi 
Mian Bisa napalenta-palenta, doiya mianoo kala-kala, tukon 
Mian Bisa akiyo doi noano lalomo. 5 Bai mian mo taat 
doi Mian Bisa nabantilan, doiya mianoo mamaasikene ko 
Mian Bisa tutuuno. Doiyamo kopaloosano baikon kita tubo 
pomeenggon tukon Mian Bisa. 6 Indee komiano mobantile yana 
tubo pomeenggon ko Mian Bisa, yana sio natubo loloiyo Klistus 
nalenggang. 


Palenta mo boolu 

7 Utus-utus mo sineang! Yaku mo tulise naiya bolikon 
kai meeng kopalenta mo boolu. Naiya palenta momalum- 
bito mo lapamo pinolonggon doikoo salataa potambuunan 
momangangga doi Klistus; doiyamo bilita moluwedoi Mian 
Bisa mo lapamo komuyu lengele loolukoo. 8 Mau nabuno 
doiya, palenta yaku mo tulise nia boolu koidan; sabab kona 
bisaan moola kinita doi Klistus butongo tukon doi butomuyu. 
Sabab kokalipookan tambuuno lapus tukon madialan mo bisa 
tambuuno montootilang. 

9 Mian mo bantile baikon yana daano doi madialan lalomo 
bai doiya mianoo daano mesikitine koutuso, doiya mianoo 
daano doi kalipookan lalomo polong budodoiya. 10 Mian mo 
seseange koutuso, tubo doi madialan tobikon akiyo kolangge 
meeng doi yana naikon mokubaiyo mangaanikene mian bailong 
otuwong doi lalim lalomo. 11 Bai komian mo mesikitene koutuso, 
daano doi kalipookan. Yana ampakon doi kalipookan lalomo, 

tukon aki natoiyo inaando kona tausan, sabab do kalipookanoo 
tealikene yana aki namoola monggita. 

12 Yaku batulis doikoo, Labuk-labuk, sabab kopoo lalim 
Klistus ompuniyomo. 13 Yaku batulis doi komuyu, Tama-tama, 
sabab komuyu tingoniiyo yana mo lapamo daano salataa doi 
tumbe-tumbeno. Yaku batulis doi komuyu, Kotabo-tabo, sabab 
komuyu lapamo lungguiyo ko Ibiliis. 

14 Yaku batulis doi komuyu, Labuk-labuk, sabab komuyu 
tingoniiyo ko Mian Bisa Tama. Yaku batulis doi komuyu, Tama- 
tama, sabab komuyu tingoniiyo ko Bantilan mo tausono daano 
salataa doi tumbe-tumbeno. Yaku batulis doi komuyu, Tabo- 
tabo, sabab komuyu bukuan. Mian Bisa nabantilan daano doi 
noamu lalomo, tukon komuyu lapamo lungguiyo ko Ibiliis. 

15 Inai poseange nadunia nia, kabai oilamo komo daano doi 
dunia lalomo. Kalu komuyu seange kodunia, komuyu akipo 
seang Tama. i6 Sasaibino kolobo mo daano doi dunia nia lalomo 
- mo minooton doi banggapi nalenggang mo baladosa, mo 
kinita maka minoomoti tukon mo bina-banggaakon - sasaibino 
doiya langge-langge mo aki naluwe doi Tama, bai tolongo 
luwedoi dunia. 17 Dunia tukon sasaibino kolobo doi lalomo 
banggapi mo mootiyo, sodo nalapus. Bai mian mo loloiyo ko 
Mian Bisa namongiasan, tataap tubo polong sidutu-posidutukon. 


Klistus na Musu 

18 Kulabuk-labuk, dunia napupusan loolanimo! Lapamo 
pinailukon doi komuyu loolukonoo baikon Klistus na Musu 
naikon lubat; tukon budodoiya lubato badaang komian mo 
musuiyo Klistus. Doiya kopaloosano baikon kodunia napupusan 
loolanimo. 19 Klistus namusu-musudoo doiyamo mian-mian mo 
lapamo tinggale kita, sabab yanila kona bisaan tuuno bolikon 
nda mian. Kalu yanila nda mian, tantu yanila tataap polaing- 
laing kita. Bai yanila tinggale kita, sulano natontong tuuno 
baikon akiyo komeeng komian moluwedoi yanila mo bisa-bisa 
tongusokon doi nda agama. 

20 Bai komuyu lapamo mantalima Mian Bisa Na Loh Yesus 
Klistus mo kundongiikene komuyu tukon doiyamo kosababpo 
komuyu sasaibino toiyo kootunggul mo bisa. 21 Jadi yaku 
tulise naiya doikoo bolikon kai komuyu akiyoon potingoniiyo 
kootunggul mo bisa, bai tobikon komuyu lapamo tingoniiyo, 

tukon komuyu koidan toiyo baikon akiyo kokala doi otungguloo 
mo bisa lalomo. 

22 Komo bakala-kala doiyamo mian mo bantile baikon Yesus 
bolikon Tomundo Pasalamat Mian Bisa mo paladandikene. 
Mianoo Klistus na Musu; yana aki naakuiyo Tama mau na Pau. 
23 Mian mo aki naakuiyo Pau, koalatino aki natalimayo Tama 
koidan. Tukon mian mo akuiyo ko Pau, koalatino talimayo 
Tama koidan. 

24 Sabab doiya, bilita komuyu mo lapamo lengele salataa 
komuyu tumbe-tumbeno manaangga siokai podagaiyo mono- 
monondok doi noamuyu. Kalu do bilitadoo komuyu palatikang- 
gene mono-monondok, komuyu sidutu tubo pomeenggon tukon 
Pau maka Tama. 25 Tukon naiyamodoo Klistus nadinondiikon doi 
kita: tuboan mobisa tukon posidutukon. 

26 Yaku tulise naiya doikoo doi mian-mian kaliangano mo 
kakaate kokoliiyo komuyu. 27 Bai ko kaliangano doi komuyu, 
Klistus lapamo kundongiikene kona Loh doikoo. Tukon kalu 
kona Lohdoo daanoon doikoo, aki napalaluu nadaano komian 
bailong mootunggule komuyu. Sabab kona Loh otunggule 
komuyu sasaibino kolangge kaliangano; tukon oila kona 
inotunggukonoo doiya bisa, aki nakala. Tobikon doiya, siokai 
komuyu molole doi oila do Lohdoo nainotunggulkon, tukon 
siokai komuyu potataap tubo pomeenggon tukon Klistus. 

28 Jadi, daku labuk-labuk, potataap tubo pomeenggon tukon 
Klistus, sulano kalu tembo yana lubat, kita mangadap doi yana 
tukon balani, tukon aki nda sapit sabab mammaa. 29 Komuyu 
toiyomo baikon Klistus tubo loloiyo ko Mian Bisa namongiasan. 
Tobikon doiya komuyu sio potoiyo koidan baikon memeeng 
komian mo tubo loloiyo ko Mian Bisa namongiasan doiya Mian 
Bisa napau. 


Mian Bisa napau-pau 

3 Pokitayo bulaando ko Mian Bisa naseangano kita, tobikon 
kita inakui buno napau-pau. Tukon takainomo kita daano 
Mian Bisa napau-pau. Doiyamo kosababpo dunia nia mo lokis 
aki natingoniiyo kita, sabab dunia aki natingoniiyo ko Mian 

Bisa. 2 Utus-utus mo sineang! Kita budodoiya daano Mian Bisa 
napau-pau, bai konda ndondoong akiyoon natontong. Mau nda 
toiyomo baikon kalu Klistus lubat, kita naikon teali buno yana, 
sabab kita naikon kitayo yana doi nandondoong mo bisa tuuno. 
3 Sasaibino komian mo daano kona moinian nia motuuk doi 
Klistus, dagaiyo kobutongo sulano namoliyous tuuno, bilisii doi 
lalim bunomo lakon Klistus moliyous koidan. 

4 Komian mo mongkubai lalim, lupaiyo ko Mian Bisa naukum; 
sabab kolalim doiya meeng kolumbaiyano motuuk doi Mian 
Bisa naukum. 5 Komuyu toiyo baikon Klistus lubat sulano 
naapuse kobanggapi nalalim, tukon baikon akiyono kona lalim 
doi butongo. 6 Sasaibino komian mo tubo pomeenggon tukon 
Klistus, aki nabangga-banggadudul mongkubai lalim. Komian 
mo bangga-banggadudul mongkubai lalim, aki namokita Klistus 
kabai natingoniiyo. 

7 Daku pau-pau, inai mosodiiyo mau indee miano komo 
atapayo komuyu. Mian mo kubaiyo ko Mian Bisa namongiasan 
doiya Mian Bisa napau bunomo Klistus Mian Bisa Napau. 
8 Bai komian mo bangga-banggadudul kubaiyo kolalim doiya 
Ibiliis napau, sabab Ibiliis baladosa salataa doi tumbeno. Tuuk 
naiyamo kona ko Mian Bisa Napau lubat, doiyamo sulano 
namanase ko Ibiliis nalimang. 

9 Mian mo lapamo teali Mian Bisa Napau, aki nabangga : 
banggadudul mongkubai lalim, sabab ko Mian Bisa nasifat 
susuungo daano doi yana. Tukon do sabab Mian Bisadoo 
Tamano, maka yana aki momoola bangga-banggadudul 
mongkubai lalim. 10 Naiyamo kona posasalaan ko Mian Bisa 
napau-pau tukon Ibiliis napau-pau; indee komiano komo aki 
nakubaiyo ko Mian Bisa namongiasan, kabai aki naseseange 
koutuso, yana bolikon Mian Bisa napau. 


Pomaasikonan meeng tukon bailong 

11 Salataa doi tumbe lapamo pinolonggon naiya bilita nia 
doikoo: Kita sio ndaposeang meeng tukon bailong. 12 Inaikai 
nda buno Kain, mo teali Ibiliis napau tukon akateyo kootuso 
susuungo. Oila kosababpo Kain moakateyo koutuso? Sabab 

3:5: Yoh. 1:29 3:11: Yoh. 13:34 3:12: Teal. 4:8 

ko Mian Bisa tubo pomeenggon tukon kita, sabab yana lapamo 
beekene kona Loh doi kita. 


Loh mobisa tukon loh motapa 

4 Utus-utus mo kinilakon! Inaikai poanggayo doi sasaibino 
komian mo akuiyo daano ko Mian Bisa Na Loh, bai 
poujiyo loolukon yanila sulano potoiyo oilakai dolohdoo mo 
daano doi yanila luwedoi Mian Bisa kai aki. Sabab badaang 
konabi mokala mosasabulo doi yayaa. 2 Buno naiya kona tealian 
komuyu toiyo oilakai doiya Mian Bisa Na Loh kai bolikon: Mian 
mo akuiyo baikon Yesus Klistus lubat doi dunia buno banggapi, 
doiya mianoo daano ko Loh mo lubat luwedoi Mian Bisa. 3 Bai 
doi mian mo aki naakuiyo naiya langge nia kaliangano doi 
Yesus, aki nadaano ko Mian Bisa Na Loh. Mianoo daano koloh 
moluwedoi Klistus na Musu. Utus lapamo molongol baikon do 
lohdoo naikon lubat, tukon budodoiya yana daanomo doi dunia 
nia. 

4 Bai daku labuk-labuk, komuyu Mian Bisa namian. Komuyu 
lapamo lungguiyo konabi-nabi mokala-kala, sabab ko Loh 
mo daano doikoo lobian babasal kona kuasa tukon doi loh 
mo daano doi dunia nia namian. 5 Nabi-nabi mokala-kaladoo 
basalitakene kolangge-langge kaliangano doi dunia nia, tukon 
dunia nia lengele yanila nabantilan, sabab yanila dunia namian. 
6 Bai kita daano Mian Bisa napau-pau; tukon mian mo tingoniiyo 
ko Mian Bisa, lengele konda bantilan. Mian mo bolikon Mian 
Bisa namian, aki namolongol nda bantilan. Bunomo doiya kona 
tealian kita momoola toiyo kona posasalaan ko Loh mo beena 
otunggul mo kana, tukon loh mo mangatapa. 


Mian Bisadoo maasi naluwean 

7 Utus-utus mo kinilakon! Maimo kita nda poseang meeng 
tukon bailong, sabab koseang luwedoi Mian Bisa. Mian mo 
meseseang, doiya Mian Bisa napau tukon yana toiyo ko Mian 
Bisa. 8 Mian mo aki nameseang aki natingoniiyo ko Mian Bisa; 
sabab ko Mian Bisa doiyamo komaasi naluwean. 9 Mian Bisa 
okitakene baikon yana seseange kita tukon bintekene kona Pau 
momeeng doi dunia nia lalomo sulano kita malaat tuboan 

luwedoi na Paudoo. 10 Naiyamo do maasidoo: Bolikon kita 
komo lapamo mamaasikene ko Mian Bisa, bai Mian Bisa komo 
mamaasikene kita tukon bintekene kona Pau sulano luwedoi 
yana kita malaat potolos doi nda lalim-lalim. 

n Utus-utus mo kinilakon, kalu ko Mian Bisa bunomo doiya 
kona seangano kita, mau kita koidan sio nda pomamaasikon 
meeng tukon bailong. 12 Akiyo komeeng komian mo sidutu 
kitayo ko Mian Bisa, bai kalu kita pomamaasikon, Mian Bisa 
pomeenggon tukon kita tukon kona maasi teali talakana tuuno 
doi butonggita. 

13 Tobikon doiya ko Mian Bisa lapamo beekene doi kita kona 
Loh, maka kita toiyo baikon kita lapamo tubo pomeenggon 
tukon Mian Bisa, tukon ko Mian Bisa tubo pomeenggon 
kita. 14 Kami lapamo kitayo ko Mian Bisa Napau, tukon 
kami babilitakene baikon yana Tamano sumboliiyo sulano 
nateali Tomundo Pasalamat naiya dunia nia. 15 Indee komiano 
moakuiyo baikon Yesusoo Mian Bisa Napau, ko Mian Bisa 
tubo pomeenggon doiya mianoo, tukon do mianoo koidan tubo 
pomeenggon tukon Mian Bisa. 16 Kita susuunggita toiyo tukon 
anggayo ko Mian Bisa namaasi doi kita. 

Do Mian Bisadoo maasi naluwean. Mian kona tuboan 
mo kinuasai maasi, mianoo pomeenggon tukon Mian Bisa, 
tukon Mian Bisa pomeenggon tukon yana. 17 Maasi tinealikon 
monondok doi butonggita lalomo, sulano kita nda malaat 
kabalanian doi Pangadilan Oloyono. Kita naikon malaat 
kabalanian sabab konda tuboan doi dunia nia buno pokakana 
Klistus natuboan. 18 Mian mo lasaiyo ko Mian Bisa namaasi, 
aki natoiyo komatakutan; sabab komaasi mo talakana alapuse 
sasaibino kopalasaan matakutan. Jadi totingonii baikon kalu 
komian akiyoon nalasayo ko Mian Bisa namaasi motalakana 
kalu doiya mianoo matakut mosasalaane ko Oloyo Pangadilan. 

19 Kita meseseang, sabab ko Mian Bisa lapamo seange 
tumbe kita. 20 Kalu meeng komian bantile, “Yaku seseange ko 
Mian Bisa,” bai yana aki naseange koutuso, doiya mianoo 
kala-kala. Sabab mian mo aki naseange koutuso mo kitayo, 
aki naminoolakon Mian Bisa moseseange mo aki nakitayo. 
21 Tobikon doiya, naiyamo kopalenta Klistus mo beekene 


4:12: Yoh. 1:18 



722 


1 YOHANES 4, 5 


doi kita: Indee komiano momamaasikene ko Mian Bisa sio 
namamaasikene koutuso koidan. 

Nda manaangan luwedoi dunia 

5 Mian mo anggayo baikon Yesus yana Tomundo Pasalamat 
Mian Bisa mo paladandikene, do mianoo daano Mian 
Bisa napau. Mian mo seseange kotamano, seange koidan 
kona paudoo. 2 Tukon naiyamo kololoono kita toiyomo baikon 
seseange ko Mian Bisa napau-pau: Kita mamaasikene ko Mian 
Bisa tukon taat doi napalenta-palenta. 3 Sabab, seangano ko 
Mian Bisa koalatino taat doi napalenta-palenta. Tukon kona 
palenta-palenta aki namotoong doi kita, 4 sabab doi memeeng ko 
Mian Bisa napau moola lungguiyo nadunia nia mo lokis. Tukon 
kita lungguiyo nadunia nia tongo nda manaanggaan. 5 Indee 
komiano komo moola lungguiyo nadunia nia? Tolongo mian mo 
anggayo baikon Yesus doiya Mian Bisa Napau. 

Basakisiian kaiiangano Yesus Kiistus 

6 Yesus Kiistus komo lubat doi dunia tukon paisu namansauan 
salani tukon kai sau moluwedoi namatean. Yana lubat aki 
natolongo paisu tolong, bai tukon paisu maka sau. Tukon 
Mian Bisa Na Loh susuungo beena katalangan baikon doiya 
bisa, sabab ko Loh aki nabiasa kala-kala. 78 Daano kotolu 
kosakisii: Mian Bisa Na Loh, paisu tukon sau - kotolu-toluno 
mebee kasaksian mo pokakana. 9 Kita anggayo nakasaksian doi 
kobanggapi, bai ko Mian Bisa nakasaksian lobian kona tutuuwan 
koidan. Tukon doiyamo ko kasaksian Mian Bisa mo lapamo 
beekene doi na Pau. 10 Tobikon doiya, mian mo mangangga 
doi Mian Bisa Napau, lapamo talimayo do kasaksianoo doi 
noano lalomo; bai mian mo aki naanggayo ko Mian Bisa, yana 
aanggenemo naikon ko Mian Bisa kala-kala, sabab yana aki 
naanggayo oila ko Mian Bisa nabinantil motuuk doi na Paudoo. 
11 Naiyamo do kasaksianoo: Mian Bisa lapamo beekene doi kita 
kotuboan mobisa tukon posidutukon, tukon kona Pau doiyamo 
kotuboan uuno. 12 Mian mo bakoonggukene anggayo ko Mian 
Bisa Napau, bakoonggukene do tuboanoo; tukon mian mo aki 
bakoonggukene yana, aki namalaat do tuboanoo. 

5:3: Yoh. 14:15 5:11: Yoh.3:36 



1 YOHANES 5 


723 


Tuboan mobisa tukon posidutukon 

13 Yaku batulis doi komuyu mo mangangga doi Mian Bisa 
Napau, sulano komuyu potoiyo baikon komuyu malaato tuboan 
mobisa tukon posidutukon. 14 Tukon kita balani mangadap doi 
Mian Bisa, sabab kita anggayo yana talimayo konda sambeang, 
kalu kita mangkabi oilamo kolobono mo pokokonoi tukon 
namongiasan. 15 Sabab kita toiyo baikon yana lengele kita kalu 
kita mangkabi oioila doi yana, maka kita toiyo koidan baikon 
yana beena doi kita oila konda kinabi doi yana. 

16 Kalu komuyu kitayo komeeng kotulamuyu Salani miano 
mo kubaiyo kolalim sulano naaki natealikene do mianoo 
lapus kona tuboan mobisa tukon posidutukon, siokai komuyu 
posambeang doi Mian Bisa; tukon Mian Bisa naikon beekene 
do tuboanoo doi yana. Naiya pokokonoi tukon yanila kona 
pai lalim mo aki natealikene yanila lapus konapai tuboan. 
Bai daano kolalim mo mangaanikene do mianoo lapus kona 
tuboan. Doiya kokaliangano yaku aki kubantile baikon komuyu 
sio posambeanggene doi Mian Bisa. 17 Sasaibino kokokubai mo 
sala doiya lalim, bai daano kolalim mo aki nakubaiyo teali lapus 
komian natuboan mobisa tukon posidutukon. 

18 Kita toiyo baikon sasaibino komian mo tealimo Mian Bisa 
napau-pau, aki nabangga-banggadudul kubaiyo kolalim, sabab 
ko Mian Bisa Napau totoliyo yana, tukon ko Ibiliis akiyo kona 
kubaiyano oioila doi yana. 

19 Kita toiyo baikon kita Mian Bisa namian, mau kai doi 
potikunggon kodunia nia Ibiliis kuasaiyomo. 

20 Kita toiyo baikon ko Mian Bisa Napau lapamo lubat tukon 
lapamo beena pangalatian doi kita, sulano kita nda toiyo ko 
Mian Bisa mo bisa. Kita tubo pomeenggon tukon Mian Bisa mo 
bisa tukon tubo pomeenggon kona Pau Yesus Klistus. Naiyamo 
ko Mian Bisa mo bisa, tukon naiyamo kotuboan mobisa tukon 
posidutukon. 

21 Daku labuk-labuk, dedeenggene kobutomu doi bapilogotan! 

YOHANES NASULAT KOLUANO 

PANGANTOKON 

Yohanes nasulat koluano nia “katua jemaat” komo tulise tuuk 
doi “ Tina Mian Bisa mo piliyo ” tukon doi napau-pau mo 
sineang. Ugaate komo minakisuuti tukon “Tina tukon napau- 
pau ” doiyamo meeng kojemaat tukon anggota-anggotano. 

Doi nasulatia mo palus komo tulise naiya sulatia mangkabi 
lua kolangge doi mian mobasayo. Komeengo y sulano yanila 
naposeseang meeng tukon bailong. Koluano , sulano yanila 
nabadagai doi gulu-gulu mokala-kala tukon dona otunggul- 
otungguloo. 

Antoko 

Pololukoni 1-3 
Seang napalaluuwan 4-6 
Poingotii doi otunggul mo sala 7-11 
Potutupo 12-13 


*Doi Tinano Mian Bisa mo lilikemo, tukon doi pau-pau 
tinano. Sulatia luwedoi yaku, katua jemaat mo bisa-bisa seange 
komuyu. Bolikon tolongo yaku, bai sasaibino komian mo 
tingoniiyo ko Mian Bisa mo bisa, seange komuyu koidan. 2 Sabab 
Mian Bisa dungol doi noanggita lalomo, tukon naikon sidutu 
daano tukon kita sidutu-posidutukon. 

3 Boliisi kita nda binee balakaat, maasi tukon monondokan 
doi Mian Bisa Tama, tukon doi Yesus Klistus Tama na Paudoo. 
Boliisi sasaibino doiya kita laate tukon noa mo moliyous tukon 
koidan naseang. 

Nabisaan tukon seang 

4 Yaku laba tuuno baikon daano kopau-pau tinano mo tubo 
loloiyo ko Mian Bisa naotunggul, buno mo lapamo Mian 
Bisa Tama palentakene doi kita. 5 Tobikon doiya, Tina, yaku 
kabiyo tuuno sulano kita sasaibino nda poseseang. Komo yaku 
loolukene nia bolikon kai meeng kopalenta mo boolu; palenta 
nia lapamo bineekon doi kita salataa doi nda tambuunan 
mangangga. 6 Poseangan koalatino tubo loloiyo ko Mian Bisa 
napalenta. Tukon palentadoo komuyu mo lapamo lengele salataa 
doi tumbe doiyamo baikon komuyu sio potubo tukon seseange 
meeng tukon bailong. 

7 Badaang kopangakakon mosasabulo doi posaapon kodunia. 
Yanila daanokai mian-mian mo aki naanggayo baikon Yesus 
Klistus lubat doi dunia pokakana buno meeng kobanggapi. 
Mian mopokakana doiya daano meeng kopangakakon tukon 
Klistus na Musu. 8 Tobikon doiya, podagaiyo inai nateali lapus 
doi komuyu oila komo lapamo kami usahakanggene motuuk 
doi komuyu. Pousahakanggene sulano potalimayo kopatambo 
sasaibino luwedoi Mian Bisa. 

9 Mian mo aki nabataani doi Klistus naotunggul, bai tolongo 
isa doi oilamo Klistus nainotunggukon, doiya mianoo akiyo kona 
Mian Bisa. Mian mo tataap loingiyo doi Klistus naotunggul, 
koalatino daano ko Mian Bisa Tama mau Napau. 10 Tobikon 
doiya, kalu daano komian molubat tukon pailukene doi komuyu 
kootunggul Klistus mo aki naotunggulkene, inai potalimayo 
doiya mianoo doi pobonua lalomo kai beena pongodotii doi 
yana. n Sabab komian mo mebee pongodotii doi mianoo mo 
buno doiya tulut koidan buno mianoo mo kubaiyo kokokubai 
mo lokis. 


Bantil-bantiian potutupo 

12 Badaang tuuno komo palaluu yaku pailukene doikoo, 
bai kupikikene lobian monondok inai natolongo sulat. Yaku 
moinikene sulano namoola kulubat tukon pobasalitai doi 
komuyu, sulano konoanggita laba-laba tuuno. 

13 Pau-pau moluwedoi utus boine Tinano Mian Bisa molilike 
koidan makapatu pongodotii doi Tina. 


5: Yoh. 13:34, 15:12, 17 

YOHANES NASULAT KOTOLUNO 

PANGANTOKON 

Yohanes nasulatia kotoluno tinulis doi meeng “ kokatuct jemaat” 
doi meeng kopomuka jemaat kosambuno Gayus . Komo tulise 
naiya sulatia nggaale Gayus sabab nabantuan doi Salani miano 
bailong . Yana koidan ingotiikene Gayus doi meeng komalane 
kosambuno Diotlefes . 

Antoko 

Pololukoni 1-4 
Gayus ngginaal 5-8 
Diotlefes inasalakon 9-10 
Demetlius ngginaal 11-12 
Potutupo 13-15 


1 Utus Gayus mo sineang! 

Yaku, katua jemaat, mo bisa-bisa seange ikoo, 2 sambeang 
boliisi Utus nasehat-sehat tukon sasaibino mono-monondok 
tukon ikoo buno pokakana komu jiwa daano momono- 
monondok. 3 Yaku sanaang tuuno sambuno moimoiya koutus 
Salani miano lubat tukon popitoikene doi yaku bulaando komu 
satiaan doi Mian Bisa mo bisa, sabab memang Utus sidutu tubo 
tulutio ko Mian Bisa naotunggul. 4 Akiyo komo moola tealikene 
yaku sanaang tuuno, luwedoi molongol baikon daku labuk-labuk 
tubo tulutio ko Mian Bisa naotunggul. 


Gayus ngginaal 

5 Utusonggu! Utus bunomo doiya komu satiaan doi limang 
lalomo Utus mo lapamo kubaiyo doi tula-tulanggita Salani 


1: Kis. L. 19:29, Lm. 16:23, IKol. 1:14 



3 YOHANES 


727 


miano; mau koidan doi Salani Utus mo akiyoon natingoniiyo, 
bai Utus leleaniyomo. 6 Yanila lapamo popitoikene doi jemaat 
dombai lipu tentang domu seangoo. Tulungiyo yanila sulano 
namoola yanila banggadudulkene kona poampakonan tukon 
kalu buno doiya sanaang ko Mian Bisa noano, 7 sabab doi 
ampakonan lalomo tuuk moleleaniyo ko Klistus, yanila aki 
namantalima oila kobatuanoo doi mian-mian mo aki natoiyo ko 
Mian Bisa. 8 Tobikon doiya, kita Salani miano sio nda tulungiyo 
kotula-tulanggita Salani miano mo buno doiya, sulano nda 
moola malaing yanila doi usahadoo lalomo moampakonggene 
kootunggul moluwedoi Mian Bisa. 

Diotiefes tukon Demetlius 

9 Yaku lapamo motulis sulat mo palus doi jemaat, bai 
Diotiefes mo yase teali katua doi jemaat, aki nayase loingiyo 
yaku. 10 Siokai kulubato, maka kubeaasene sasaibino kolangge 
yana mo lakukenemo, doiyamo tentang langge-langge molokis 
tukon kala-kalaan yana mo bantile tentang doi kami! Bai 
sasaibino doiya akiyoon nasukup komo tuuk doi yana. 
Singgatoodoo tula-tulanggita Salani miano nalubatan, yana aki 
nayase talimayo yanila. Bai tolongo yana pantane komian mo 
talimayo donda utus-utusoo, tukon yana tolongo sumboliiyo 
dopai mian-mianoo nadampas doi jemaat! 

11 Utus yaku mo seange, inai pomoloingikon oila komo lokis. 
Poloingiyo komo monondok. Mian mo mokubai monondokan 
daano kai Mian Bisa namian. Tukon mian mokubaiyo lokis 
akiyoon natingoniiyo ko Mian Bisa. 

12 Sasaibino komian nggaale Demetlius. Mau koidan ko Mian 
Bisa nggaale yana. Kami koidan nggaale yana tukon Utus bai 
toiyo baikon oila komai pinolonggon moola nainangga. 

Pongodotii sulat potupo 

13 Badaang tuuno komo palaluu yaku bantile doikoo, bai yaku 
lasayo lobian monondok kalu aki natolongo sulat. 

14 Yaku moinikene akimo namalumbit koidan kita pososuungo, 
tukon kita tuluusene konda salita. 

15 Boliisi ko Temeneno nabalakaatiyo Utus. 

Kotula-tulamu doi kulipu nia makapatu pongodotii doikoo. 
Pelenggene daku pongodotii doi sasaibino kotula-tulanggita 
meeng tukon meeng. 

YUDAS NASULAT 

PANGANTOKON 

Yudas nasulatia tinulis tuuk poingotiikon doi mobasayo sulano 
nabaingotii doi gulu-gulu mokala-kala mo bantile kobutongo 
Salani. Doi sulatia mo palus lalomo, koantoko buno Petulus 
nasulat koluano , komo tuiise beena otunggul doi mobasayo 
sulano momeenggon napokatate tuuk maanggaan. 

Antoko 

Pololukoni 1-2 

Sipat , otunggul tukon gulu-gulu mokala-kala nanasib 3-16 
Otinau sulano tataap maangga 17-23 
Sambeang nggaalano 24-25 


l Utus-utus mo lapamo inuang tukon Mian Bisa Tama 
nasineang tuuno, tukon modinagai tuuk Yesus Klistus. Salaku 
Yesus Klistus napeleleani, yaku, - Yudas - Yakobus utuso, 
2 moinikene: 

Boliisi ko Mian Bisa nabeena balakaat, maasi tukon 
namondokan doikoo tukon nalobi-lobianan. 


Gulu-gulu mokala 

3 Utus-utus mo sineang! Daku makisuut tutuu motulis kosulat 
doikoo kokasalamatan kaliangano kita toupiyomo singgat- 
singgat. Bai budodoiya yaku lasayo buno sinumbolii sulano 
otinauwo komuyu tukon sulatia sulano komuyu pobagadudul 
kakate tuuk manganggaan mo lapamo idan ko Mian Bisa 
nabeekene tuuk sidutu-posidutukon doi namian. 4 Sabab aki 


1: Mat. 13:55, Mlk. 6:3 

nda sadaliyo, daano ko mian-mian motantu kokulaing usok 
doi kita tanga-tangano. Yanila mian-mian molokis mo bakala- 
kalakene bilita kaliangano ko Mian Bisa namaasi doi kita, 
sulano namalaat todanan sabukene kona pai noanoila napisuu. 
Tukon yanila tolake Yesus Klistus, komemeengo Balakuasa tukon 
nda Temeneno. Doi loolukoo ukuman tuuk doi yanila lapamo 
pinopitoikon doi Kitab Moliyous lalomo. 

5 Sasaibino lapamo komuyu toiyo. Bai yaku yase ingotiikene 
komuyu bulaando ko Temeneno nasalamatanano ko Islael miano 
kaliangano moluwedoi tano Mesil, bai doibundu lopue ko mian- 
mian mo aki namangangga doi antala yanila. 6 Neneeke koidan 
komalaekat mo liisiyo kosipat yanila nabalakuasaan, tobikon 
taus tinggale yanila nalipu dungolan. Ko Mian Bisa boboiyo 
do malaekat-malaekatoo tukon lante moaki nabontol-bontol, 
doi lipu mokalipookan doi buta lalomo. Idoo yanila tinaan 
banggadudul polong yanila kinonoi ukuman doi Oloyo mo hebat 
tuuno. 7 Neneeke koidan kota Sodom tukon Gomola tukon kota- 
kota potikunggon, kotumbuno kubaiyo kolangge-langge buno 
malaekat-malaekatoo nakinubai. Yanila kubaiyo kolangge-langge 
balolowaan tukon molokis, tobikon yanila sinakisaa tukon 
inukum aung mo akiyo kona posoan, sulano tinealikon poingotii 
doi sasaibino komian. 

8 Bunomo koidan do mian-mianoo dongo-dongolo polong 
yanila kubaiyo kolalim doi yanila butongo susuungo. Yanila 
kitayo ko Mian Bisa nakakuasaan lendah tukon totulaiyo 
sasaibino komahluk monondok doi sulugaa. 9 Mikhael susuungo, 
mo kapalaiyo komalaekat-malaekat, aki nabiasa mokubai buno 
doiya. Doi tembo yana pogagai tukon Ibiliis doi ponggimakonan 
lalomo tentang indeemo naikon komo laate Musa badano, 
Mikhael aki nabalani hakimiyo Ibiliis tukon bantil-bantilan 
totulai. Mikhael tongo bantil, “Temeneno naikon odinggayo 
ikoo!” 10 Bai tukon totulai-totulai, do mian-mianoo lobosio 
sasaibino kolobo mo aki napo alatio. Yanila pokakana buno 
iyayon-iyayon mo akiyo kona pikilan, mo toiyo kolangge-langge 
tukon namotoiyan. Bai tongo doiya langge-langgedoo kubaiyo 
yanila silaka. n Silakamo yanila! Yanila lapamo loloiyo Kain 
naloloon. Sulano namalaat doy, yanila usekene kobutongoila 

5: Tob. 12 : 51 , Bang. 14 : 29-30 7: Teal. 19 : 1-24 9: Dan. 10 : 13 , 21 , 12 : 1 , Ink. 12 : 7 , 

Kuai. 34 : 6 , Zak. 3:2 

doi susaan lalomo pokakana buno Bileam. Tukon yaniladoo 
minanaso sabab nggimal buno Kolah. 12 Doi tembodoo komuyu 
kubaiyo kolamean kaanan, mian-mianoo nasikap manguanikene 
toluwe doi antala komuyu. Sabab yanila kaan tukon modoko aki 
namamaa, tukon tongo utamakene kobutongo susuungo. Yanila 
buno bunong mbombuul mo puule, bai aki nalubatene koudan. 
Yanila koidan buno kayung mo akiyo kosaono mau kai doi 
tembo kayung nasao-saowan; kayung-kayung mo lapamo kinubut 
koanggolo tukon matemo tuuno. 13 Pokakana buno bokol mo 
makansang doi tobun, mobukal bunomo koidan yanila mobukal- 
bukal kokubai-kokubai mo minamaakon. Yanila buno bituon- 
bituon pauno mo tasabul tukon mo lapamo Mian Bisa sadiakene 
kona tangabosan doi kalipookan lalomo mo kulokis tuuno 
sidutu-posidutukon. 

14 Henokh, Adam natulunan kopituno, looluk biasa popitoi- 
kene do mian-mianoo kaliangano. Henokh bantile, “Kitayo, 
Temeneno naikon lubat tukon doi lobo-loboomo kona malaekat 
moliyous 15 tuuk hakimiyo sasaibino komian. Temeneno naikon 
ukume sasaibino ko mian-mian molokis sabab yanila nakokubai- 
kokubai mo kulokis. Tukon yana naikon ukume komian 
mokubaiyo kolalim tukon palalentel sabab sasaibino kona 
pobinantil pototulai.” 

16 Mian-mianoo sidutu nggimal-nggimal tukon asalakene 
komian bailong. Yanila tubo tulutiyo kona pomongiasan mo 
baladosa. Yanila babanggaalkene kobutongo susuungo tukon 
akakene komian sulano namalaat kauntungan. 

Poingotii tukon otinau 

,7 Bai Utus-utusonggu mo sineang, neneeke naikon oila 
loolukoo nda Temeneno Yesus Klistus nalasul-lasul nabinantil. 
18 Yanila loolukonoo bontiikene doikoo baikon naloolanian 
kolonu napupusan naikon sumbot ko mian-mian mo sosiboliiyo 
komuyu, doiyamo mian-mianoo mo tubo tulutiyo kona 
pomongiasan mo baladosa. 19 Yanila naiyamo ko mian-mian 
badaang mo sumbetene kopooalaasan. Yanila aki nakinuasai 
Mian Bisa Na Loh, bai dunia nia nandondoong kona minoo- 
minooton. 20 Bai komuyu, Utus-utusonggu, didike banggadudul 
komu tuboan lengget doi mumanggaan doi Yesus Klistus. Do 

11: Teal.4:3-8, Bang. 22:1-35, 16:1-35 14: Teal. 5:18, 21-24 18: 2Ptl. 3:3 

mumaangganoo moliyous tuuno. Sambeang loolukon tukon 
Mian Bisa Na Loh nakuasa, 21 tukon potubomo sidutu doi Mian 
Bisa naseang lalomo doi nadaanoan komuyu mototiili nda Mian 
Bisa Yesus Klistus namaasi, naikon mo bineekon doikoo tuboan 
mobisa tukon posidutukon. 

22 Doi mian-mian malagu-lagu konoano, siokai komuyu 
tudoikene koposeangan. 23 Kibute komian natabuat doi aung 
lalomo tuuk salamatene yanila. Doi mian-mian bailong 
siokai komuyu tudoikene koposeangan polainggene kopalasaan 
matakut, bai mosikitene kai tukon yanila napakean mo lapamo 
kinonggiliti tukon yanila namongiasan mo baladosa. 

Sambeang panggaal 

24 Mian Bisa komo moola madagai sulano komuyu akipo 
tuwong, tukon mo moola babayo ikoo doi nakakuasaan mo 
babasal tukon nasanaangan moakiyo kososiboliino, 25 yanamo ko 
Mian Bisa momeeng, Pasalamaton kita mololoi doi Yesus Klistus 
nda Temeneno. Yanamo ko Mian Bisa mo monondok, babasal, 
balakuasa tukon inangga doi loolukoo polong budodoiya tukon 
tuuk sidutu-posidutukon! Amin. 



MOKITAKON DOI YOHANES 

PANGANTOKON 

Mokitakon doi Yohanes nia kona tinulisan singgatoodoo ko 
Salani mian-mianoo napinipikan tukon nasinakisaawan sabab 
maangga doi Yesus Klistus salaku Temeneno. Komo tulise 
namakisuut tuuno doiyamo mebee moinian tukon samangat 
doi mian momabasa, tukon koidan sulano nadudunggene 
yanila sulano natataap maangga doi tembo napinipiikan tukon 
nasinakisaawan. 

Buku nia antoko kosoobos mobabasal tokubai doi moimoiya 
kona potaamian kokokudung natobukaan tukon batokitaan 
mo linoolukonggon tukon mapake silingan paloosan mo 
moola tinoiy koalatino doi Salani miamiano doi loonudoo, 
bai maaling nainalati doi mian-mian bailong. Pokok pikilan 
mo linoolukonggon doi buku nia lalomo sinula-sulai doi 
bubulaa kokaliangano mokinubai doi moimoiya kona potaamian 
kobatokitaan. Mau kai natalaat badaang kona posasalaan 
kopalaat kaliangano doi popikikon mo temeengi doi buku nia 
antoko kaliangano, bai kai komaanano doi napikilan tontong, 
doiyamo baikon lolo doi Klistus, doi napupusan ko Mian Bisa 
naikon lungguiyo sasaibino kona musu, tousokon ko Ibiliis. 
Tukon kalu kai do namaangganoo lapamo linaat, Mian Bisa 
naikon beekene kosulugaa mo boolu tukon dunia mo boolu 
buno meeng kotambo doi namian mo taat. 

Antoko 

Pololukoni 1:1-8 

Batokitaan natambuunan tukon sulat-sulat doi pitu 
kojemaat 1:9-3:22 

Buku luluno tukon pitu kosegel 4:1-8:1 

Pitu kotolompet 8:2-11:19 

Naga tukon lua koiyayon 12:1-13:18 

Moimoiya kabatokitaan 14:1-15:8 
Pitu kokaliangano ko Mian Bisa nanggimalan 16:1-21 
Babel namanasan y iyayon nakalaan , nabi mokala tukon 
Ibiliis 17:1-20:10 
Ukuman napupusan 20:11-15 

Sulugaa boolu, dunia boolu , Yelusalem boolu 21:1-22:5 
Potutupo 22:6-21 


I Buku nia antoko oila kokaliangano komo inokitakon doi 
Yesus Klistus tentang langge-langge naikon mo teali. Mian 
Bisa bontiikene doi Klistus sulano yana tudoikene doi Mian Bisa 
napeleleani oila komo sio namosobit nateali. Klistus sumboliiyo 
kona malaekat doi Yohanes, napeleleani, sulano nabontiikene 
do kadadian-kadadianoo doi yana. 2 Maka Yohanes salitayomo 
sasaibino komo kinitadoo; tukon naiyamo kona lapulan teteba 
kaliangano luwedoi Mian Bisa komo inokobukuanggon doi Yesus 
Klistus luwedoi nakasaksian. 3 Kinatauwan kai komian komo 
bacakanggene tukon komian komo ndongoliiyo kobilita nubuat 
naiya buku nia tukon taat doi oila komo totulis doi lalomo. 
Sabab akimo namalumbit koidan sasaibino naiya naikon teali. 


Pongodotii doi pitu kojemaat 

4 Utus-utus mo daano doi pitu kojemaat doi lipu Asia! 
Yaku, Yohanes, moinikene komuyu pobinee balakaat tukon 
monondokan moluwedoi Mian Bisa - doiyamo yana mo daano, 
mo lapamo daano, tukon mo daano banggadudul - tukon 
koidan doi pitu koloh mo daano doi Mian Bisa nabatomundoan 
salaano, 5 tukon luwedoi Yesus Klistus, sakisii mo taat. Yanamo 
kotumbe-tumbeno moinotuboi koidan doi namatean tukon 
yanamo koponguasa tomundo-tomundo doi dunia nia. 

Yesus mamaasikene kita, tukon luwedoi namatean yana 
sodiiyo kita doi nda lalim-lalim, 6 tukon tealikene kita meeng 
kobangsa motangalaas imam-imam mo leleaniyo ko Mian Bisa, 
Tamano. Yesus Klistus doiyamo komo babasal tukon balakuasa 
tuuk sidutu-posidutukon. Amin! 


1:4: Tob. 3:14, Ink. 4:5 1:5: Yes. 55:4, Saad. 89:27 1:6: Tob. 19:6, Ink. 5:10 

Togong Patmos (1:9) 

7 Kitayo, yana lubat polaing kobunong! Sasaibino komian 
naikon kitayo yana, tongusokon koidan yanila mo lapamo tebeke 
yana. Sasaibino kobangsa doi dunia naikon kokiil sabab yana. 
Oode, tantu Amin! 

8 “Yakumo kotumbeno tukon kobunduno,” Temeneno Mian 
Bisa nabantilan, mo daano, mo lapamo daano, tukon mo daano 
banggadudul, Komo Babasal Konakuasa. 

Pokita tentang Klistus 

9 Yaku Yohanes, utusomu mo pomeenggon nasib tukon 
komuyu doi sakisaawan lalomo mo tinoupi samba-samba ko 
Klistus pololaing. Kita sabal sakisaa salaku koona namian. 
Yaku sinakukon doi togong Patmos sabab yaku ampakonggene 
koteteba moluwedoi Mian Bisa, komo kinokobukuanggon doi 
Yesus mololoi doi nakasaksian. 10 Doi Temeneno naoloyo, ko 
Mian Bisa Na Loh kuasaiyaku, maka yaku lengele kolalo mo 


1:7: Dan. 7:13, Mat. 24:30, Mlk. 13:26, Luk. 21:27, ITes. 4:17, Zak. 12:10, Yoh. 19:34,37 
1:8: Ink. 22:13, Tob. 3:14 

babasal - buno tolompet alalo - basilingan doi tonggulunggu. 
11 Do alaloo bantile, “Tulisemo oila komu kinita, tukon 
kapatuwomo do bukudoo doi pitu kojemaat doiyamo: Efesus, 
Smilna, Pelgamus, Tiatila, Saldis, Filadelfia, tukon Laodekia.” 

12 Yaku mbaleng doi tonggulung sulano kukitayo indee doiya 
komo basilingan doi yaku. Maka yaku kitayo pitu koposi aino 
mo kinubai luwedoi mosoni. 13 Doi tanga-tangano do posidoo 
aiaino kokondong komeeng komian mo tokita buno banggapi. 
Yana mapake jubah kona bulusanan polong doi aino. Doi 
oyopo yana mapake potutup oyopo mosoni. 14 Kona buuk 
moute buno domba buluno, moute buno kapos. Komatano 
auaungan buno bilat; 15 koaino motontilang buno tambaga 
mo sinua. Koalalo buno paisu tuwong mokukuungan babasal. 
16 Kolimano bakalinga taaniyo kopitu kobituon pauno, tukon 
doi babano sumbot komeeng kobakoko mo mamangan molua 
komangano. Koduduso montootilang buno oloyo doi oloyo 
nasuunan. 17 Salataa yaku kitayo, yaku sosuleengget doi salaano 
buno mian momate. Bai yana abese kolimano bakalinga doi yaku 
maka bantile, “Inai momatakut! Yakumo komo tumbeno tukon 
mo doibundu. 18 Yakumo naiya komo tubo! Yaku matemo, bai 
kitayomo, yaku tubo sidutu-posidutukon. Yaku balakuasa doi 
matean, tukon doi dunia mian mate. 19 Tobikon doiya, tulise 
kolangge-langge ikoo mo kitayo, doiyamo langge-langge komo 
daano budodoiya nia, tukon langge-langge komo naikon teali 
koidan. 20 Naiyamo kolaasia moluwedoi pitu kobituon pauno 
ikoo mo kitayo doi limanggu bakalingano, tukon luwedoi pitu 
koposi aino mosonidoo: Pitu do bituonoo pauno doiyamo 
sasaibino komalaekat doi pitu kojemaat, tukon pitu do posidoo 
aino doiyamo pitudoo kojemaat.” 

Teteba motuuk doi Efesus 

2 “Doi malaekat doi jemaat Efesus, tulise buno naiya: 

Naiyamo koteteba moluwedoi yana komo mataani pitu 
kobituon pauno doi limano bakalinga, tukon ampakon doi 
antala pitu koposi aino mosonidoo. 2 Yaku toiyo oila komo 
komuyu kubaiyo: Komuyu balimang kokobukuan tukon komuyu 
sabal tuuno. Yaku toiyo baikon komuyu akipo mebee noa 

1 : 13 : Dan. 7:13, 10:5 1 : 14 : Dan. 7:9 1 : 14 - 15 : Dan. 10:6 1 : 15 : Yehz. 1:24, 43:2 

1 : 17 : Yes. 44:6, 48:12, Ink. 2:8, 22:13 

Posi mosoni pitu koaino (2:1) 

doi mian molokis. Tukon komian mo mangakukene kobutongo 
lasul banggokai bolikon, lapamo komuyu ujiyo, tukon komuyu 
laatemo baikon yanila kala-kala. 3 Komuyu sabal tukon komuyu 
sakisaa sabab yaku, tukon komuyu aki namaloto konoamuyu. 
4 Bai naiya daku kabalatan motuuk doi komuyu: Komuyu 
akimo koidan poseseange yaku buno doi tumbeno. 5 Tobikon 
doiya, poneneeke bulaando kona odoonan kopotuwongan! 
Pobadodoloon doi polalim-lalim, tukon polakukene oila komo 
komuyu nailakukon doi tumbe. Kalu aki, maka yaku 
naikon lubat doikoo tukon bubute koaino komu posidoo 
doi natongusolan. 6 Mau kai nadaano komeeng kolobo mo 
monondok doikoo, doiyamo: Komuyu mosikitene Nikolaus 
pololaingo nakokubai, yaku mo mosikitene koidan. 

7 Indee komiano moola molongol, siokai napalatikanggene oila 
komo Mian Bisa Na Loh nabinantil doi jemaat-jemaat! 

Yanila mo manaang, naikon yaku pataikene namakaan sao 
moluwedoi kayung tuboan mo tubo doi Mian Bisa naasi.” 


2:7: Teal. 2:9, Ink. 22:2, Yehz. 28:13, 31:8 

Teteba motuuk doi Smilna 

*“Doi malaekat doi jemaat Smilna, tulise buno naiya: 
Naiyamo koteteba moluwedoi yana komo tumbe tukon mo 
doibundu - mo lapamo mate tukon tubo koidan. 9 Yaku toiyo 
kopoo susa-susaan; yaku toiyo komuyu talalais - bai kona 
tutuuwan komuyu kaasa! Yaku toiyo koloobu-loobu komo 
inotuuk doi komuyu luwe mian mo mangakukene kobutongo 
Yahudi, banggokai bolikon; yanila daano setan namian! 10 Inaikai 
matakut naikon kosakisaa mo akimo namalumbit koidan 
komuyu sio potoupiyo. Neneeke, Ibiliis naikon usekene kosoobos 
luwedoi komuyu doi talunggu lalomo sulano nasobayo komuyu. 
Komuyu naikon sakisaa songulo kooloyo kolumbito. Siokai 
komuyu potaat doi yaku polong pomatekon, maka yaku naikon 
beena doikoo tuboan mobisa tukon posidutukon salaku tambo 
manaangan. 

n Indee komiano momoola molongol, siokai napalatikanggene 
oila ko Mian Bisa Na Loh nabinantil doi jemaat -jemaat! 

Yanila mo manaang, tutuu aki naikon nasakisaa oioila doi 
matean koluano.” 


Teteba motuuk doi Pelgamus 

12 “Doi malaekat jemaat doi Pelgamus, tulise buno naiya: 
Naiyamo koteteba moluwedoi yana mo taaniyo sabel momangan 
molua konongano. 13 Yaku toiyo iyaando kopoo dungolan, 
doiyamo doi Ibiliis nalipu nabatomundoan. Komuyu taat doi 
yaku. Maka salataa Antipas, daku sakisii mo satiadoo, inakate 
doi salaamuyu doi malkas Ibiliis, komuyu akipo manyangkal 
baikon komuyu mangangga doi yaku. 14 Mau nabuno doiya 
daano komoimoiya kolangge komo yaku aki kusanaanggene 
moluwedoi komuyu: Daano kosoobos komian doi antala 
komuyu komo loingiyo oila komo Bileam nainotunggukon. 
Bileam otunggule Balak bulaando kootuwongano ko Islael miano 
doi lalim lalomo; tukon oluuliyo yanila namakaan kinaan 
mo lapamo sinosubakon doi pilogot tukon lakukangganano 
kolangge-langge mo lokis. 15 Bunomo lakon koidan daano 
doi antala komuyu mian-mian mo taamo sasaibino Nikolaus 


2:8: Yes. 44:6, 48:12, Ink. 1:17, 22:13 2:11: Ink. 20:14, 21:8 2:14: Bang. 22:5, 7, 31:16, 

Kuai. 23:4, Bang. 25:1-3 

poloolaingo naotunggul. 16 Tobikon doiya, pobadodoloon doi 
polalim-lalim! Kalu aki, naapa koidan yaku naikon lubat doikoo 
tukon lobosiyo do mian-mianoo tukon sabel mo daano doi 
babanggu. 

17 Indee komiano moola molongol, tadukai napalatikanggene 
oila ko Mian Bisa Na Loh nabinantil doi jemaat-jemaat! 

Yanila mo manaang, yaku naikon pataikene makaan manna 
mo tosookon, tukon suwe-suwele naikon mantalima doi yaku 
meeng kobatu moute. Doi batudoo totulis meeng kosambu mo 
boolu, mo aki natinoi mau indee miano koidan, sangalaasan 
luwedoi mian mo talimayomo.” 

Teteba motuuk doi Tiatila 

18 “Doi malaekat jemaat Tiatila, tulisemo buno naiya: 

Naiyamo koteteba moluwedoi Mian Bisa Napau, komatano 
kolot-kolot buno aung, tukon koaino nggilep-nggilep buno 
tambaga mosinua. 19 Yaku toiyo sasaibino komo komuyu kubaiyo 
- yaku toiyo komuyu seseangomo kotulamuyu, komuyu taat, 
komuyu balimang, tukon komuyu sabal mosakisaa. Yaku 
toiyo komuyu budodoiya balimang lobian badaang tukon doi 
loolukon. 20 Bai naiya daku kabalatan motuuk doikoo: Komuyu 
mebee noa doi Izebel, molukodoo mo akuiyo kobutongo 
Mian Bisa sosumboliiyon. Badaang daku peleleani yanamo 
tipuwomo tukon mootunggule sulano namongkubai tukon 
sulano namakaan kinaan mo lapamo sinosubakon doi pilogot. 
21 Lapamo kubeena todanan doi yana sulano nabadodoloon 
doi nalalim-lalim, bai yana aki nayase tade molakukanggene 
kolangge-langge mo lokisoo. 22 Poneneeke! Yaku naikon tikakene 
yana polong masakit doi tampat mooloan. Idoo yana tukon 
mian-mian mo balolowa tukon yana naikon sakisaa tuuno. 
Sasaibino doiya naikon yaku lakukanggene budodoiya - alaasene 
kalu yanila tade molakukanggene kolangge-langge mo lokis 
posinggat-singgat tukon yana. 23 Doi napololaing naikon yaku 
akateyo koidan sulano sasaibino kojemaat nasadaliyo baikon 
yakumo yana mo botukiyo kobanggapi napikilan tukon noano. 
Komuyu naikon yaku balase manulut pokokubai komuyu suwe- 
suwele. 

2:17: Tob. 16:14-15, 16:33-34, Yoh. 6:48-50, Yes. 62:2, 65:15 2:20: ITomd. 16:31, 

2Tomd. 9:22, 30 2:23: Saad. 7:9, Yel. 17:10, Saad. 62:12 

24 Bai komuyu komo bai-bailong modaano doi Tiatila aki 
namololoi otunggul mo lokisoo, tukon aki palajalio koilimuu- 
ilimuu Ibiliis. Yaku bantile baikon yaku aki naikon kusuungiyo 
doikoo kotanggungan mo motoong. 25 Bai polong doi tembo 
kulubatan naikon, siokai komuyu potataap loingiyo oila komo 
lapamo komuyu milikiyo. 26-27 Yanila mo manaang, tukon komo 
polong doi napupusan banggadudul kubaiyo oila komo yaku 
mo yase, naikon kubeekene kuasa mo pokakana buno komo 
yaku talimayo luwedoi Tamanggu. Yanila naikon mantalima 
kakuasaan luwedoi yaku sulano mapalenta bangsa-bangsa tukon 
tongkat besi, tukon sulano momanase kobangsa-bangsadoo 
buno tabunan tano. 28 Yanila naikon mantalima bituon mandala 
moluwedoi yaku. 

29 Indee komiano komo moola molongol, tadukai napalati- 
kanggene oila ko Mian Bisa Na Loh nabinantil doi jemaat- 
jemaat!” 


Teteba motuuk doi Saldis 

3 “Doi malaekat modaano doi jemaat Saldis, tulise buno 
naiya: Naiyamo koteteba moluwedoi yana mo daano 
kopitu koloh moluwedoi Mian Bisa tukon kopitu do bituonoo 
pauno. Yaku toiyo oila kopoo kinubai. Kona binantilan komuyu 
tubo, banggokai komuyu mate. 2 Tobikon doiya, pobanguno, 
tukon pokakabukuanggene oila komo daano doi komuyu 
moakiyoon doiya namate sasaibino. Sabab yaku laate baikon 
oila kopoo kinubai, akiyoon nadaano komeeng mo talakana 
doi Mian Bisa salaano. 3 Jadi, poneneeke koidan oila komo 
lapamo inotunggukon doikoo buunia tukon oila komo lapamo 
komuyu lengele. Poambakonggene doiya tukon pobadodoloon 
doi polalim-lalim. Kalu komuyu akipo bangun, yaku naikon 
lubat doikoo buno pondikuk; tukon komuyu aki naikon potoiyo 
oila kotembono daku lubatan. 4 Bai doi komuyu tanga-tanga 
doi Saldis daano koidan komian mo dagaiyo sulano kona 
pakean natataap bilisii. Yaniladoo ampakon polaing-laing yaku 
tukon bapake moute, sabab yanila pokokonoi tukon doiya. 5 Doi 
yanila mo manaang, naikon pinekeikon kojubah moute. Yanila 
sambuno aki naikon kuapuse luwedoi Buku Mian Tubo. Tukon 


2:26-27: Saad. 2:8-9 3:3: Mat. 24:43-44, Luk. 12:39-40, Ink. 16:15 

Tamanggu salaano tukon namalaekat-namalaekat yaku naikon 
akuiyo baikon yaniladoo daano koonggu. 

6 Indee komiano moola molongol, tadukai napalatikanggene 
oila ko Mian Bisa Na Loh nabinantil doi jemaat-jemaat!” 


Teteba motuuk doi Filadelfia 

7 “Doi malaekat jemaat doi Filadelfia, tulise buno naiya: 

Naiyamo koteteba moluwedoi yana mo moliyous tukon bisa. 
Yanamo kopataani Daud nakunci; kalu yana bukayo, akiyo 
komeeng komian momoola tutupe, tukon kalu yana tutupe, 
akiyo komeeng komian momoola bukayo. 8 Yaku toiyo oila 
kopoo kinubai. Yaku toiyo baikon komuyu aki nabubulaa kopoo 
bukuanan; komuyu lapamo tulutio daku otunggul tukon taat doi 
yaku. Doi komuyu lapamo kubukakene komeeng kotataapon, 
mo aki namoola tinutup doi indee komiano koidan. 9 Poneneeke 
naiya: Komian komo teali Ibiliis namianoo, pakala-kala komo 
akuiyo kobutongo Yahudi banggokai bolikon, naikon yaku 
kubaiyo sahingga yanila lubat totuuku doi salaamu. Tukon 
yanila naikon toiyo baikon yaku seseange ikoo. 10 Tobikon sabab 
komuyu lapamo tulutio daku palenta sulano pokokoonggol, 
yaku kai naikon lindungiyo ikoo luwedoi tembo susaan naikon 
mo lupayo posaapon kodunia. Langgedoo doiya naikon teali 
sulano nasobaiyo sasaibino komian doi dunia. n Yaku mosobit 
lubat! Podagaiyo mono-monondok oila komo daanomo doi 
komuyu, sulano naakiyo komeeng komian kai moolayo kotambo 
mumanaangan. 12 Mian mo manaang, naikon kutealikene silaku 
sudong doi ku Mian Bisa bonua lalomo moliyous, tukon yana 
naikon dungol doi tampatoo sidutu-posidutukon. Daku Mian 
Bisa sambuno, tukon ku Mian Bisa nakota sambuno - doiyamo 
Yelusalem boolu komo naikon bulus luwedoi sulugaa luwedoi ku 
Mian Bisa - naikon kutulise doi mianoo butongo. Tukon koidan 
kosambunggu mo boolu naikon kutulise doi butongo. 

13 Indee komiano komo moola molongol, tadukai napalati- 
kanggene oila ko Mian Bisa Na Loh nabinantil doi jemaat- 
jemaat !” 

3:5: Tob. 32:32*33, Saad. 69:28, Ink. 20:12, Mat. 10:32, Luk. 12:8 3:7: Yes. 22:22, Ay. 12:14 

3:9: Yes. 49:23, 60:14, 43:4 3:12: Ink. 21:2, Yes. 62:2, 65:15 

Teteba motuuk doi Laodekia 

14 “Doi malaekat jemaat Laodekia, tulisemo buno naiya: 

Naiyamo koteteba moluwedoi Mo Bisa, sakisii mo taat 
tukon talakana, sasaibino kolangge naluwean luwedoi Mian 
Bisa komo tealikene. 15 Yaku toiyo oila kopoo kinubai; yaku 
toiyo komuyu akipo memel tukon aki koidan pomoonas. 
Kona tutuuwan komuyu aladomeeng! 16 Bai komuyu tolongo 
matalamas; moonas aki, memel aki. Doiyamo kosababpo 
yaku toluwekene komuyu tobuat luwedoi babanggu. 17 Komuyu 
bantile, ‘Kami kaasa tukon lobian sukup; kami aki nakakulangan 
oioila.’ Bai komuyu aki potoiyo bulaando kotalalaisan tukon 
bulaando kona susaan komu ndondoong! Komuyu talalais, 
balalau, tukon piit. 18 Tobikon doiya yaku otinauwo komuyu 
sulano pomongoli luwedoi yaku komosoni, doiyamo mosoni mo 
tulen, sulano komuyu poteali kaasa. Pomongoli koidan pakean 
moute luwedoi yaku sulano komuyu pobapake tukon potobukiyo 
kobutomuyu mo talalau tukon makubaiyo mammaa. Tukon 
pomongolimo koidan pakuli sulano nasinatiton doi matamu 
sulano komuyu moola mokita. 19 Mian-mian komo kusineang, 
yanilamo kai daku nggimalan tukon kuninanal. Tobikon doiya, 
siokai komuyu posamangat, tukon badodoloon doi polalim- 
lalim. 20 Kitayo! Yaku kokondong doi tataapon salaano tukon 
tokiyo. Kalu daano komian mo lengele koalalonggu, tukon 
bukayo kotataapon, yaku naikon usok pososuung yana; yaku 
naikon kaan posinggat-singgat yana tukon yana kaan posinggat- 
singgat yaku. 21 Yanila mo manaang, naikon kupataikene osulang 
doi kulusii pososinggat yaku, buno pokakana yaku susuunggu 
kai lapamo manaang tukon budodoiya yaku osulang pososinggat 
ko Tamanggu doi nakulusii. 

22 Indee komiano momoola molongol, tadukai napalatikangge- 
ne oila ko Mian Bisa Na Loh nabinantil doi jemaat “jemaat!” 

Sosubaan doi sulugaa 

4 Sambuno lapa doiya yaku malaat pokita koidan. Yaku 
kitayo komeeng kotataapon tobuka doi sulugaa. Doibundu 
tololongol koidan komeeng koalalo doi tumbeno lapamo 
basilingan doi yaku pokakana kotolompet alalo. Do alaloo 


3:14: And. 8:22 3:19: And. 3:12, lbl. 12:6 

bantile, “Mai liba naimbaa. Yaku naikon tudoikene doikoo 
oila naikon komo teali.” 2 Banggadudul ko Mian Bisa Na 
Loh kuasaiyo yaku. Maka yaku kitayo doi sulugaa daano 
komeeng kokulusii, tukon daano komeeng komian moosulang 
doi kulusiidoo. 3 Do mianoo duduso montotilang buno polmata 
baidulipandan tukon polmata delima. Meeng kotandalo walna 
zamlut tikume do kulusiidoo. 4 Doi lalom kondodoongo do 
kulusiidoo moginagosi potikunggon daano kolua kolono sangkap 
kokulusii bailonggon. Idoo osulang kolua kolono sangkap 
kokatua mo bapake moute, tukon momapake songgo mosoni. 
5 Luwedoi kulusiidoo tasabul kodidip laango monggilep tukon 
sumbot koguluk alalo mo palakuluk. Tukon doi kulusiidoo 
salaano daano kopitu koposi mo kolot; doiyamo pitu ko Mian 
Bisa Na Loh. 6 Talaat koidan doi kulusiidoo salaano kolangge 
meeng tokita buno tobun molino, bilisiih buno klistal. 

Doi potikunggon do kulusiidoo, doi sasamba kolisuko, daano 
kosangkap komahluk, doi salaano tealikon tukon doi taalikon 
doi tonggulongo moono tukon matano. 7 Mahluk mo tokita 
tumbe buno singa. Kokoluano, buno saapi langgilo. Kokotoluno 
daano koduduso buno banggapi duduso. Kokasangkapo, tokita 
buno tomisi lajawali mo benga. 8 Komahluk komo sangkap, 
suwe-suwele daano konoom kokapilo, tukon napotikunggonan 
tukon doi lalom taalikon moono tukon matano. Oloyo popook 
do mahluk-mahlukoo aki natade-tade kona mananian, 

“Moliyous, moliyous, moliyouso ko Temeneno, Mian Bisa 
Mobabasal Konakuasa; 

mo daanomo, mo lapamo daano, tukon mo daano 
momeenggon.” 

9 Do mahlukoo mosangkap mananikene kolagu-lagu panggaal, 
pongodotii tukon syukuul doi yana mo osulang doi kulusiidoo, 
doiyamo yana mo tubo polong sidutu-posidutukon. Tukon 
doi tembo do mahluk-mahlukoo namananian, 10 do katuadoo 
molua kolono sangkap sosuleengget doi mianoo mo osulang 
salaano doi kulusiidoo, maka sosubaiyo yana mo tubo sidutu- 
posidutukon. Doibundu yanila sakukene komai paisonggo- 
songgo doi kulusiidoo salaano maka nabantile, 

11 “Oh Temeneno, oh komai Mian Bisa! 


4 : 2 - 3 : Yehz. 1:26-28, 10:1 4 : 5 : Tob. 19:16, Ink. 8:5, 11:19, 16:18, Yehz. 1:13, Ink. 1:4, 

Zak. 4:2 4 : 6 : Yehz. 1:22 4 : 6 - 7 : Yehz. 1:5-10, 10:14 4 : 8 : Yehz. 1:18, 10:12, 

Yes. 6:2-3 

Tongo ikoo komo moola mantalima panggaal, pongodotii 
tukon kuasa. 

Sabab ikoomo kopapasitaka sasaibino kolangge 
tukon luwedoi mumongiasan koidan sasaibino do langgedoo 
lapamo teali tukon tubo.” 

Buku luluno tukon Domba Napau 

S Doibundu yaku kitayo komeeng kobuku luluno modaano 
doi limano mo osulang doi kulusiidoo. Bukudoo moono 
tukon tulisan doi sembeleng suwe-suwele tukon inobosi pitu 
kosegel. 2 Maka yaku kitayo komeeng komalaekat mo balani 
mowookon tukon alalo mo babasal, “Indee komo moola 
bendinge naiya segel-segelia tukon mobukayo naiya buku nia?” 
3 Bai mau doi sulugaa, mau doi dunia, kai doi dunia nia 
suukano aki natalaat komeeng komian koidan mo moola bukayo 
do bukudoo, tukon nakitayo kolalomo. 4 Maka yaku kokiil 
yodi-yodi sabab akiyo komeeng komian kai mo moola bukayo 
doiya bukudoo, tukon nakitayo doi lalomo. 5 Maka daano 
komeeng komian moluwedoi katua-katuadooila bantil doi yaku, 
“Inai mokokiil! Kitayo! Kosinga moluwedoi Yehuda nabangsa 
benseno, Daud natulunan mo babasal, manaango. Yana moola 
bendinge dosegeloo mopitu tukon bukayo do bukudoo.” 

6 Doibundu yaku kitayo komeeng ko Domba Napau moko- 
kondong doi tanga-tangano kulusiidoo tinikumi doi sangkap 
komahluk tukon sasaibino do katuadoo. Do Dombadoo Napau 
tokita buno lapamo tinembel. Yana daano kopitu kotanduko 
tukon pitu komatano: doiyamo pitu koloh moluwedoi Mian Bisa 
mo lapamo sinumbolii doi posaapon kodunia. 7 Doibundu do 
Dombadoo Pauno maju tukon alayo do bukudoo luluno doi 
mianoo limano bakalingano mo daano osulang doi kulusiidoo. 
8 Daanoon Dombadoo Pauno mokubaiyo buno doiya, totukumo 
kosangkap komahluk tukon domo lua kolono sangkap do 
katuadoo doi salaano. Yanila suwe-suwele mataani kacapi tukon 
manggo mosoni mo inontoki kemenyaan, doiyamo Mian Bisa 
namian nasambeang-sambeangan. 9 Yanila mananikene komeeng 
kolagu mo boolu: 

“Ikoo moola alayo do bukudoo 

5:1: Yehz. 2:9-10, Yes. 29:11 5:5: Teal. 49:9, Yes. 11:1, 10 5:6: Yes. 53:7, Zak. 4:10 

5:8: Saad. 141:2 

tukon bendinge kosegel-segello. 

Sabab ikoo lapamo inakate, tukon doi mumatean, 
kobanggapi doi sasaibino kobenseno, kosilingan tukon 
bangsa lapamo ikoo oliyo tuuk doi Mian Bisa. 

10 Ikoo lapamo tealikene yanila meeng kobangsa motangalaas 
imam-imam, 

sulano yanila naleleaniyo konda Mian Bisa, 
tukon bapalenta doi dunia bungkukono.” 
n Doibundu yaku kitayo koidan. Yaku lengele komalaekat 
alalo komo doi libu-libuso tukon doi juta-juta kona kadaang. 
Yanila kokondong tikume dokulusiidoo tukon domahlukoo 
mosangkap tukon sasaibino do katuadoo. 12 Tukon yanila manani 
tukon alaloila mo bukuan, 

“Domba Pauno mo lapamo tinembeloo, moola namantalima 
kuasa, 

kokaasaan, kopandoiyan tukon bukuanan; 
yana moola nainodotii, inakabasal tukon ngginaa-nggaal!” 
13 Maka yaku lengele sasaibino komahluk doi timbu, doi dunia, 
doi dunia suukano tukon doi tobun lalomo - kona palusan 
sasaibino komahluk doi dunia nia - manani, 

“Yana komo osulang doi kulusii, tukon Sang Domba 
Paunodoo, 

daano motanggaal tukon inodotii tukon babasal tukon 
balakuasa polong sidutu-posidutukon!” 

14 Maka do mahlukoo mosangkap timbiliyo, “Amin!” Tukon do 
katua-katuadoo sosuleengget tukon sosubaiyo. 


Segel-segel 

6 Sambuno lapa doiya yaku kitayo do Domba Paunodoo 
bendinge do segeloo komeengo doi antala mopitudoo 
kosegel. Maka yaku lengele komeeng doi antala mosangkap 
komahlukoo bantil, “Maimo!” Koalaloo nabulunganan buno 
duluk alalo. 2 Maka yaku kitayo, maka tokita komeeng koadalan 
moute. Komo lokitiyo mataani meeng kopanah batango, tukon 
doi yanadoo binee meeng kosonggo. Yana maju buno meeng 
kopemanaang mo ampakon lobuute kokamanaangan. 

5 : 9 : Saad. 33:3, 98:1, Yes. 42:10 5 : 10 : Tob. 19:6, Ink. 1:6 5 : 11 : Dan. 7:10 
6:2: Zak. 1:8, 6:3, 6 

3 Doibundu do Domba Paunodoo bendinge dosegelloo 
koluano, tukon yaku lengele domahlukoo koluano mo bantile, 
“Maimo!” 4 Maka komeeng koadalan bailong tobuat koidan. 
Doiya adalanoo memela kobuluno. Kopolokitino binee kuasa 
sulano naapusanggene kopookindokonan doi dunia bungkukono, 
sulano kobanggapi moola mangakate. Maka yana binee meeng 
kobakoko mo babasal. 

5 Maka do Domba Paunodoo bendinge dosegelloo kotoluno. 
Tukon yaku lengele domahlukoo kotoluno mobantile, “Maimo!” 
Yaku kitayo, maka tokita komeeng koadalan momopook. Komo 
lokitiyo mataani meeng kopasang kotimbangan doi limano. 
6 Tukon yaku lengele kolangge meeng komo nalinongolan buno 
alal mo wookon doi mahlukoo mosangkap tanga-tangano. Do 
alaloo bantile, “Meeng kolitel kogandum monondok popaason 
tambo meeng kooloyo, tukon tolu kolitel kogandum kaliangano 
bailong popaason tambo meeng kooloyo koidan. Bai inai 
molusake kozaitun batango tukon anggul asino!” 

7 Doibundu do Domba Paunodoo bendinge dosegelloo 
kosangkappo. Tukon yaku lengele mahluk kosangkappo, bantile 
“Maimo!” 8 Yaku kitayo, maka tokita meeng koadalan mo 
mbole. Kopolokitino kosambuno Maut. Doi tonggulungo yana 
linoolaing nggaup-nggaup doi Alam Maut. Kokakuasaan doi 
soobos sangkap kodunia nia sinalakanggon doi yanila, sulano 
yanila namoola mangakate luwedoi polobosian, lolo doi tembo 
malaalan, lolo doi panakit tukon lolo doi iyayon-iyayon 
mobalani. 

9 Lapa doiya do Domba Paunodoo bendinge kosegel 
kolimano. Maka yaku kitayo doi balabaan suukano daano 
ko mian-mian mo mate inakate uli-uliko sabab yanila 
mokobukuanggon teteba moluwedoi Mian Bisa luwedoi napoo 
basakisiian. 10 Yanila nggeleamon tukon alalo mo babasal, “Oh 
Temeneno Mobalakuasa, mo moliyous tukon mobisa! Bulaando 
kona malumbitan koidan maka nasodo muadiliyo kobanggapi 
doi dunia tukon muukume yanila sabab yanila akateyomo 
kami?” 11 Yanila suwe-suwele binee meeng kojubah mo moute. 
Maka yanila sumboliiyo tade naapa koidan, tukon kalu polongo 
koaito doi tula-tulano mopomeenggon doi palajuangan tukon 
utus-utuso nila komo inaikon inakate buno yanila. 


6:4: Zak. 1:8, 6:2 6:5: Zak.6:2,6 6:8: Yehz. 14:21 

12 Maka yaku kitayo do Domba Paunodoo bendinge kosegel 
konoomo. Potealikon koleali mo babasal. Kooloyo teali mopook 
buno toik mopook mo kasal, tukon kobituwon teali memela 
buno sau. 13 Kobituon-bituon pauno otuwong luwedoi timbu 
doi buta bungkukono pokakana koala saono mo akiyoon 
namoyoo tuuno topupu doi batango doi tembo mbombuul 
mo makansang naunggotano. I4 Kotimbu lapus buno kalataas 
linulun, tukon sasaibino kobungkuko maka togong tasaakon 
luwedoi natangabosan. 15 Maka kotomundo-tomundo doi dunia, 
sasaibino kopembesaal, kotalenga-talenga, mian-mian mokaasa 
tukon mian-mian mobalakuasa, tukon mian-mian bailong, mau 
ata, mau kai mian mo bebas, sasaibino seekene kobutongo doi 
leleeng lalomo tukon batu-batu nggoango doi bungkuko. 16 Doi 
bungkuko-bungkuko tukon do batu-batudoo, yanila nggeleamon, 
“Pisaiyomo kami! Seekenemo kai kami luwe napandangan 
yana mo osulang doi nakulusiidoo bungkukono napambaleng, 
tukon luwedoi do Domba Paunodoo nanggimalan! 17 01oyo lokis 
lapamo lubat, budodoiya yanila okumbeyo kona pai liitan, 
tukon akiyo komeeng komian kai moola bataanggon doi yanila 
salaano!” 

Sakat sangkap kolono sangkap koloon komian moluwedoi Islael 

miano 

7 Lapamo doiya, yaku kitayo kosangkap komalaekat 
mokokondong doi sangkap kodunia pasuno. Yanila taane 
kosangkap nalubatan kombombuul doi dunia sulano inai 
nadaano kombombuul mo puul doi buta tina kai doi tobun, 
kai doi kayung-kayung batango. 2 Maka yaku kitayo komeeng 
komalaekat bailong motabuat luwedoi tolopot taalikon. Yana 
mababa segel moluwedoi Mian Bisa mo tubo. Tukon alalo 
mo babasal do malaekatoo uange kosangkap komalaekat mo 
lapamo malaat kuasa moluwedoi Mian Bisa sulano namanase 
kobuta tina tukon tobun. 3 Malaekatoo bantile, “Inai looluk 
momanase kobuta tina kai tobun, kai kayung-kayung batango 
kalu kami akiyoon mai mebee paloosan segel doi moi Mian Bisa 
napeleleani-peleleani paaso.” 4 Maka yaku binontiikono baikon 
daano kosangkat sangkap kolono sangkap koloon kona kadaang 


6:12: Ink. 11:13, 16:18, Yes. 13:10, Yo. 2:10, 31, 3:15, Mat. 24:29, Mlk. 13:24-25, Luk. 21:25 
6:13-14: Yes. 34:4 6:14: Ink. 16:20 6:15: Yes. 2:19, 21 6:16: Hos. 10:8, Luk. 23:30 

6:17: Yo. 2:11, Mai. 3:2 7:1: Yel. 49:36, Dan. 7:2, Zak. 6:5 7:3: Yehz.9:4,6 

komian mo binee paloosan segel moluwedoi Mian Bisa doi yanila 
paaso. Dopai mian-mianoo inala doi songulo lua kobenseno ko 
Islael miano; 5 memeeng kobenseno songulo lua koloon komian. 
Doiyamo moluwean doi benseno: Yehuda, Luben, Gat, # Asyel, 
Naftali, Manase, Simeon, Lewi, Isakhal, 78 Zebulon, Yusuf, 
tukon Benyamin. 

Kobanggapi mo bolikon langge kona kadaang 

9 Lapa sambuno doiya yaku kitayo koidan, maka tokita 
kobanggapi mo madaang tuuno - akiyo komeeng komian 
kai moola aite kona kadaang. Yanila daano mian moluwedoi 
memeeng kobangsa, benseno, negala, tukon silingan. Tukon 
mapake jubah mo moute tukon koidan mataani kokayung palem 
panga-pangano doi limano, dopai mian badaangoo kokondong 
sasalaane do kulusiidoo tukon do Domba Paunodoo. ,0 Maka 
tukon alalo mo bukuan, yanila bantile, “Konda kasalamatan 
nalubatan luwedoi nda Mian Bisa, mo osulang doi nakulusii, 
bungkukono, tukon moluwedoi Domba Paunodoo!” "Sasaibino 
komalaekat kokondong boiligiyo do kulusiidoo tukon sasaibino 
kokatua tukon kosangkap do mahlukoo. Malaekat-malaekatoo 
sosuleengget doi kulusiidoo salaano maka nasosubaiyo ko Mian 
Bisa. 12 Yanila bantile, “Amin! Tanggal konda Mian Bisa 
mo babasal tukon mapandoi. Yana pantas nabinee lobi-lobian 
koucapan-ucapan syukuul tukon doi pongodotii. Yana balakuasa 
tukon bukuan polong posidutukon! Amin.” 

13 Daano komeeng komian moluwedoi katua-katuadoo mansa- 
dai doi yaku, “Mian-mian mo mapake jubah moute nia, indee 
miano yanila tukon inaando kona pai lubatan?” 

14 “Yaku aki kutoiyo, Tuan. Tuan susuungo komo toiyo,” yaku 
timbiliyo. 

Maka yana bantile doi yaku, “Naiyamo komian mo lapamo 
salamat luwe lounu pasakisaawan mo hebat. Yanila lapamo 
kumesiyo kona pai jubah tukon kubaiyo teali moute tukon 
sau doi Domba Paunodoo. 15 Doiyamo kosababpo yanila 
mokokondong doi Mian Bisa nakulusii salaano, tukon sambeang 
doi yana oloyo popook doi Mian Bisa Nabonua lalomo. Tukon 
yana mo osulang doi kulusii bungkukonodoo naikon polaing 
tukon yanila sulano lindungiyo yanila. '‘Yanila aki naikon 


7:14: Dan. 12:1, Mat. 24:21, Mlk. 13:19 

koidan namotoupi laal kai lou; kai oloyo matano namoonasan 
tuuno aki koidan nasuayo yanila, 17 sabab do Domba Paunodoo 
mo osulang doi kulusiidoo tanga-tangano naikon teali pototooli 
yanila. Yana naikon loolainge yanila doi paisu matano mo 
mebee tuboan. Tukon ko Mian Bisa naikon itase sasaibino kopai 
matano paisuno luwedoi yanila matano.” 

Segel kopituno 

8 Salataa do Domba Paunodoo bendinge dosegelloo 
kopituno, sulugaa teali kiis uga-ugaate sembeleng kojam 
kona kalumbit. 2 Maka yaku kitayo domalaekatoo mopitu 
kokondong doi Mian Bisa salaano, tukon yanila binee pitu 
kotolompet. 

3 Meeng komalaekaf bailong, mababa meeng kodupa mosoni, 
lubat tukon kokondong doi balabaan salaano. Doi yana binee 
badaang tuuno kokamangian sulano nainabos doi sasaibino ko 
Mian Bisa nasambeang-sambeang tukon sulano nasinosubakon 
doi balabaan mosonidoo mo tangabos doi kulusiidoo salaano. 
4 Posinggat-singgat tukon sasaibino ko Mian Bisa namian 
nasambeang-sambeang, kodupa tibolungo mo daano mokolotoo 
kobung liba doi malaekat mo kokondong limano doi Mian Bisa 
salaanodoo. 5 Doibundu malaekatoo pulutemo do kamangiannoo, 
tukon totuiyomo bilat moluwedoi balabaanoo, maka nasakukene 
doi dunia bunggono. Maka kokuluk duluk-duluko tukon kodidip 
potadi-tadimo, tukon tealimo koleali. 

Tolompet-tolompet 

6 Salataa doiya, pitu komalaekat mo mataani pitu kotolompe- 
too basa-basadiamo mopuuke. 

7 Malaekat komeengo puuke kona tolompet, maka koudan es 
tukon bilat moposombuli sau otuwong tukon makansang doi 
dunia bunggono. Soobos tolu kodunia kabus mosua, bonomo 
lakon kosoobos tolu kokayung-kayung, tukon samba-samba 
kobulung mo mandaba. 

8 Maka domalaekatoo koluano puuke kona tolompet, maka 
daano kolangge meeng mo babasal tuuno mo tokita buno 
bungkuko mo kolot-kolot mosinakukon doi tobun lalomo. 


7:16: Yes.49:10 7:17: Saad. 23:1, Yehz. 34:23, Saad. 23:2, Yes. 49:10, Yes. 25:8 

8:3: And. 9:1, Tob. 30:1, 3 8:5: Masam. 16:12, Yehz. 10:2, Tob. 19:16, Ink. 11:19, 16:18 

8:7: Tob. 9:23-25, Yehz. 38:22 

Tolompet (8:7) 


Soobos tolu kotobun tobolii teali sau, 9 tukon matemo kai 
kosoobos tolu doi sasaibino komahluk doi tobun; bunomo lakon 
koidan manaso koidan kosoobos tolu kokapal-kapal. 

10 Doibundu malaekat kotoluno puuke kona tolompet, maka 
komeeng kobituon pauno mo babasal, mo kolot-kolot buno posi, 
tuwong lengget doi timbu, maka pisayo kosoobos tolu doi paisu- 
paisu tukon paisu-paisu matano. n (Kosambuno do bituonoo 
“Mosopot”.) Maka kosoobos tolu kopaisu teali mosopot, tukon 
momate badaang komian sabab monginum do paisudoo mo 
tealimo mosopot. 

12 Maka malaekat kosangkapo puukemo kona tolompet. Maka 
tongumbas kosoobos tolu kooloyo, soobos tolu kobituwon, 
tukon soobos tolu kobituon-bituon pauno maka lapus kai 
kosoobos tolu moluwedoi yanila nabukuanan laango. Koidan 
soobos tolu doi oloyo aki namadialan tukon bunomo koidan doi 
soobos tolu luwedoi popook. 

13 Maka yaku kitayo, tukon yaku lengele komeeng kotomisi 
lajawali mo daano mobenga tatandak doi dapang, bantile, 
“Silaka! Silaka! Silakamo kai sasaibino komian doi dunia kalu 
naikon tololongol kotolu komalaekat bailonggon mopuuke kona 


tolompet naikon.” 



Maka malaekat kolimano puuke kona tolompet, tukon 
yaku kitayo komeeng kobituon pauno otuwong lengget 


doi dapang doi dunia bunggono. Bituon paunodoo binee 


motombing matean kuncino. 2 Maka do bituon paunodoo 


8:10: Yes. 14:12 8:11: Yel.9:15 8:12: Yes. 13:10, Yehz. 32:7, Yo. 2:10, 31, 3:15 

bukayo komotombing mateanoo maka sumbot kotibolung 
luwedoi lalomoo buno tibolung doi poolu mo babasal. 
Kooloyo matano maka dapang teali kalipookan luwe tibolung 
moluwedoi motombingoo. 3 Maka luwedoi tibolungoo lalomo 
tobuato kobetek-betek mo obulus doi dunia. Do betek- 
betekoo binee kuasa mo pokakana buno komo bineekon 
doi mandasopit. 4 Yanila pinantan momanase kobulung, kai 
kayung-kayung, kai langge-langge mosinakakon bai-bailonggon. 
Yanila tolongo moola lobosiyo komian mo akiyo kopaloosan 
segel doi paaso moluwedoi Mian Bisa. 5 Do betek-betekoo 
aki napinataikon moakateyo dopai mian-mianoo, bai tolongo 
sakisaayo yanila lima kobituwon kona kalumbit. Masakitan mo 
sakisaa moluwedoi do betek-betekoo buno pokakana masakitan 
konakalumbit mandasopit nabakakatan. 6 Doi lima kobituwon 
kolumbito, dopai mianoo kakaate sulano namate, bai yanila aki 
namoola mate; yanila yase momate, bai komatean odoon doi 
yanila. 

7 Kondondoongo do betekoo buno kaladai mo batotobo 
sulano namolobosi. Doi olunoila daano kolangge meeng mo 
tokita buno songgo mosoni. Koduduso yanila buno banggapi 
duduso. 8 Yanila nabuuk buno boine nabuuk, tukon yanila 
ngolingo buno singa ngolingo. 9 Yanila oyopo tinutupi tukon 
meeng kolangge mo adukon buno bokukum besi. Yanila kapilo 
alalo buno meeng kotambuno babasal kokeleta-keleta kaladai 
alalo mo daano momolobosi doi polobosian lalomo. 10 Yanila 
daano kopuuso tukon upason buno mandasopit. Tukon doi 
puuso lalomoila doiyamo kona talaatan yanila nabukuan sulano 
nasakisaayo kobanggapi doi lima kobituwon kona kalumbit. 
11 Yanila daano kona tomundo mo palentayo yanila, tukon do 
tomundodoo doiyamo malaekat mo moola tanggung jawape 
luwedoi motombing matean. Kosambuno doi silingan Iblani 
lalomo doiyamo Abadon; tukon doi silingan Yunani lalomo 
Apolion (koalatino “Pamanas”). 

12 Kosilakaan tumbeno lapamo tinotonggulung. Nalapa doiya 
daano kolua kosilaka koidan komo sio nalubat. 

13 Doibundu malaekat konoomo puuke kona tolompet. Maka 
yaku lengele koalal molubat luwedoi sangkap kopasuno 

9:2: Teal. 19:28 9:3: Tob. 10:12-15 9:4: Yehz.9:4 9:6: Ay. 3:21, Yel. 8:3 

9:7: Yo. 2:4 9:8: Yo. 1:6 9:9: Yo. 2:5 

dobalabaan mosonidoo mo tangabos doi Mian Bisa salaano. 
14 Do alaloo bantile doi malaekat konoomodoo, “Sodiiyomo 
kai kosangkap komalaekat komo tokooton doi Eflat Paisuno 
batango!” 15 Kai sinodiimo do malaekatoo mosangkap. Yanila 
lapamo sinadiakon kusus doi jam, oloyo, bituwon tukon 
taum doiya sulano namangakate kosoobos tolu doi sasaibino 
kobanggapi. 16 Yaku binontiikon baikon koaito kopasukan- 
pasukan momolokiti do adalanoo kona kadaang lua kosakato 
kojuta. 17 Tukon doi pokita lalomo, yaku kitayo do adalan- 
adalanoo tukon polokiti-polokitino. Kopolokiti-polokitino ma- 
pake kalambi besi mo memela tuuno, manampal buno batu 
nilam, tukon mokuni bolelang. Do adalan-adalanoo kooluno 
buno singa oluno, tukon doi babano tobuat kobilat, kotibolung, 
tukon bolelang. 18 Soobos tolu kobanggapi tangakate luwedoi 
tolu do balaadoo; doiyamo bilat, tibolung, tukon bolelang 
mo tobuat doi adalan-adalanoo babano. 19 Kona bukuanan do 
adalan-adalanoo talaat doi babano tukon koidan doi puuso. 
Kopai puuso-puuso buno binda modaano kooluno. Tukon doi 
puusodoo, do adalan-adalanoo sakisaayo kobanggapi. 

20 Bai kolabino kobanggapi mo aki natangakate luwe do 
bala-balaadoo aki koidan namongotinggal limanoila susuungo 
nakinubai. Yanila aki natade mososubaiyo koloh-loh lokis tukon 
sosubaiyo kopilogot-pilogot mosoni, suasa, tambaga, batu tukon 
kayung mo aki namoola mokita kai molongol, kai momoola 
ampakon. 21 Yanila aki koidan naotinggale konapoo kokubai- 
kokubai mo lokis, doiyamo mangakatean, motoiyan-motoiyan 
mominasaingdinggon, balolowaan tukon pondikukan. 

Malaekat tukon buku luluno mo poipoisik 

1 O ^aka yaku kitayo komeeng komalaekat balani bailong 
A V obulus luwedoi sulugaa. Yana binungusi tukon bunong, 
tukon komeeng kotandalo mokaloyo kooluno. Koduduso 
montootilang buno oloyo matano, tukon koaino buno aung 
sudongo. 2 Doi limano daano komeeng kobuku pauno mo 
tobuka. Koaino bakalingano banggaulanggene doi tobun, 
tukon koaino bobo banggaulanggene doi buta tina. 3 Maka 
yana nggeleamon tukon alalo mo babasal buno singa-singa 
mongangaton. Sambuno lapa do malaekatoo monggeleamon 

9:13: Tob. 30:1-3 9:20: Saad. 115:4-7, 135:15-17, Dan. 5:23 

kopitu koduluk timbiliyo tukon alalo mopaladuluk. 4 Buno doiya 
kopitu do dulukoo mobasuala, yaku yase motulise, bai yaku 
lengele koalal moluwedoi sulugaa mobantile, “Lahasiakanggene 
oila do dulukoo mopitu nabinantil; inai motulise!” 

5 Maka malaekat yaku mo kitayo mobanggaulanggene koaino 
doi tobun tukon doi buta tinadoo tidekene kolimano bakalinga 
doi timbu. 6 Yana batotopi tukon Mian Bisa sambuno mo tubo 
sidutu-posidutukon, mo pasitakayo kotimbu, dunia tukon tobun 
tukon sasaibino kolangge mo daano doi lalom. Do malaekatoo 
bantile, “Kotembono akimo nabinuntus koidan! 7 Bai kalu 
naikon domalaekatoo mopitu puukemo kona tolompet, ko Mian 
Bisa laksanakanggenemo kona tetel linaasiakon, buno komo 
lapamo yana pelenggene doi napeleleani-peleleani, doiyamo 
sasaibino konabi.” 

8 Doibundu do alaloo mo lapamo yaku lengele moluwedoi 
sulugaadoo, basilingan koidan doi yaku. Yana bantile, 
“Ampakono mualayo do bukudoo luluno mo tobuka doi 
malaekatoo limano mo banggaulang doi tobun tukon doi buta 
tinadoo.” 

9 Maka yaku kai ampakono doi malaekatoo tukon yaku kabiyo 
sulano yana nabeekene doi yaku do buku lulunodoo mopoipoisik 
doi yaku. Yana bantile, “Alayomo tukon kaane naiya. Doi tiamu 
lalomo yana naikon teali mosopot, bai doi babamu lalomo yana 
maamis buno dokot.” 

10 Yaku alayo do bukudoo luluno poipoisikoo luwedoi limano 
maka kukaane. Doi babanggu kotamiso buno dokot, bai 
sambuno yaku kuwete, doi tianggu lalomo yana teali mosopot. 
"Doibundu yaku pinalentakon, “Babilitakene koidan kobilita 
Mian Bisa tentang bangsa-bangsa, negala-negala, silingan- 
silingan, tukon tomundo-tomundo.” 

Lua komian sakisii 

n Sambuno doiya yaku binee meeng kopatolo kayung 
mo buno meeng kobatang tongkat pongukul, maka 
pinalentakon, “Ampakono muukule ko Mian Bisa Nabonua 
tukon balabaan. Aitemo bulaa kona kadaang komian bakaleda 
doi lalomo. 2 Bai inaikai moukule kobasaleano mo taalikon 


10:5-7: Tob. 20:11, Kuai. 32:40, Dan. 12:7, Am. 3:7 10:8-10: Yehz.2:8-3:3 

11:1: Yehz.40:3,Zak. 2:1-2 

tonggulung doi Mian Bisa Nabonuadoo, sabab do obosoo 
doiya lapamo sinalakanggon doi mian mo aki natingoniiyo ko 
Temeneno. Yanila naikon tudo-tudongiiyo kota mo moliyousoo 
sangkap kolono lua kobituwon kona kalumbit. 3 Yaku naikon 
mosumbolii lua komian daku sakisii mo mapake pakean 
mandaungan, tukon yanila naikon umumkanggene ko Mian Bisa 
nabilita kolumbito soloon lua kosakato noom kolono kooloyo.” 

4 Lua do sakisiidoo doiyamo lua kozaitun batango tukon lua 
koposi aino mo tangabos doi Temeneno salaano papasitaka 
dunia. 5 Kalu komian mosoba-sobayo kubaiyo kolangge mo aki 
namonondok motuuk doi yanila, maka luwedoi babanoila tobuat 
kai kobilat mo suayo kona musu-musu. Tukon kokubai mobuno 
doiya, sasaibino komian mo yase osokitiyo yanila naikon 
tangakate. 6 Yanila daano kuasa sulano natutupe kotimbu sulano 
inai naolubatene koudan selama yanila daano moumumkanggene 
kobilita moluwedoi Mian Bisa. Yanila daano koidan kokuasa 
luwe sasaibino kopaisu matano, sulano moboliiyo kopaisu teali 
sau. Tukon yanila daano koidan kuasa sulano naumbase kodunia 
tukon sasaibino kobalaa kaliangano, kotembono yanila nayasano 
molakukanggene. 

7 Salataa yanila lapa babilitakanggene konapai bilita, iyayon 
mo tobuat luwedoi mo tombing matean naikon lawane yanila. 
8 Tukon yanila badano naikon tasabul doi kota babasal loloono 
babasal, doi naando konapo Temeneno nasinempanggonan. 
Kosambuno moinandekon do kotadoo doiyamo Sodom kai 
Mesil. 9 Komian doi sasaibino konegala, suku, silingan tukon 
bangsa naikon kitayo yanila badano selama tolu sembeleng 
kooloyo, tukon aki napinataikon do badan-badanoo natinadin. 
10 Kodunia tumbuno naikon laba-laba luwe namatean kolua 
do sakisiidoo. Yanila naikon lamekene tukon pokopotuy 
hadia, sabab kolua komian do nabidoo olubatene badaang 
kosakisaawan doi sasaibino komian doi dunia. n Salataa tolu 
sembeleng kooloyo, lubato kai koansaang tuboan moluwedoi 
Mian Bisa tukon usok koidan doi lalomo kolua komian do 
nabidoo. Yanila tubo kokoidan sahingga sasaibino komian mo 
kitayo yanila teali matakut tuuno. 12 Doibundu kolua komian 
do nabidoo lengele koalal mobabasal mo uange yanila luwedoi 


11:2: Luk. 21:24 11:4: Zak. 4:3, 11-14 11:6: ITomd. 17:1, Tob. 7:17-19, lSam. 4:8 

11:7: Dan. 7:7, Ink. 13:5-7, 17:8, Dan. 7:21 11:8: Yes. 1:9-10 11:11: Yehz. 37:10 

19 Maka tobukamo ko Mian Bisa Nabonua doi sulugaa, 
tukon doi lalomo tokitamokai ko Peti Paladandian doi lalomo. 
Maka tealimo kai kodidip nopopondili tukon koduluk alalo 
mopaladuluk tukon tolindungan, tukon leali tukon udan es mo 
babasal. 

Boine tukon binda 

^ Maka tokita doi timbu komeeng kolangge mo sosibong 
Xm tukon mominasaingdinggon. Meeng koboine mo pakeyo 
kooloyo matano salaku napakean, daano mokokondong doi 
bituwon bunggono. Doi oluno talaat komeeng songgo mo 
tongokokondong luwedoi songulo lua kobituon pauno. 2 Do 
boinedoo daano motianan, tukon tobikon laatemo kotembono 
sulano namosuung, maka yana wookon namasakitan. 

3 Maka tokita koidan doi timbu komeeng kolangge mo mina- 
saingdinggon. Daano komeeng kobinda momemela mo babasal 
tuuno mo daano kopitu kooluno tukon songulo kotanduko. 
Doi meeng kotandukkodoo daano komeeng kosonggo. 4 Tukon 
kopuuso yana unguwo kosoobos tolu luwedoi bituon pauno doi 
timbu tukon sakukenemo doi dunia. Bindadoo kokondong doi 
boinedoo salaano mo yase mosuung tukon kona makisuut lemese 
kona pau, kalu yana sosuung. 5 Maka do boinedoo mosuung 
meeng kopau mala-malaneno naikon mo palentayo sasaibino 
kobangsa tukon tonggat besi. Bai do paudoo linambas luwedoi 
boinedoo, maka binaba doi Mian Bisa tukon doi kulusii salaano. 
6 Maka boinedoo obuleng doi padang gulun, doi lipu mo lapamo 
Mian Bisa sadiakene doi yana. Doi lipudoo yana naikon piniala 
sololoon lua kosakato noom kolono kooloyo kona kalumbit. 

7 Maka doi sulugaa teali kopolobosian. Mikhael polaing 
kona malaekat-malaekat molobosi molawane bindadoo. Tukon 
bindadoo kai, namalaekat-malaekat mo bomiiyo, lawane 
Mikhael. 8 Bai do bindadoo linunggui. Yana tukon namalaekat- 
malaekat aki napinataikon koidan modungol doi sulugaa. 9 Do 
bindadoo mo babasal sinakukon doi tongkulung! Yanamo do 
binda motuadoo mo sinombuikon Ibiliis, mo tipuwo sasaibino 
kobanggapi doi dunia. Yana sinakukon doi dunia tukon 
sasaibino kona malaekat. 


11:19: Ink. 8:5, 16:18, 16:21 12:3: Dan. 7:7 12:4: Dan. 8:10 12:5: Yes. 66:7, 

10 Maka yaku lengele alalo mo babasal doi sulugaa bantile, 
“Budodoiyamo kai kotembono ko Mian Bisa nasalamatanano 
kona mian! Budodoiya ko Mian Bisa otudoikene kona kuasa 
salaku Tomundo! Budodoiya ko Tomundo Pasalamat mo 
pinaladandikonoo koidan otudoikene kona kakuasaan! Sabab 
komo tuduwo koutus-utusonggita doi Mian Bisa salaano oloyo 
tukon popook, lapamo tinobuatonggon doi sulugaa. 11 Koutus- 
utusonggita lapamo lungguiyo yana tukon do Domba Paunodoo 
sauno, tukon koidan bilita bisa moluwedoi Mian Bisa komo 
yanila babilitakene. Yanila yase sosubakene kobutongo sampe 
mate. 12 Sabab doiya, siokai kosulugaa tukon komo dungol 
doi lalom, laba-laba! Bai silaka kai kodunia tukon tobun, 
sabab ko Ibiliis lapamo obulus doikoo tukon nggimalan mo 

babasal tuuno, sabab yana toiyo baikon kotembono baino soisik 
koidan.” 

13 Salataa do bindadoo toiyo baikon yana molapamo 
sinakukon doi dunia, yana mulaimo mobuluke do boinedoo mo 
lapamo suunge dona pau malanenodoo. 14 Bai do boinedoo binee 
lua kotomisi lajawali kapilo mo babasal sulano nabenga doi 
nadungolan doi padang gulun, iyaando yana naikon napinialaan 
tolu sembeleng kotaum kona kalumbit tongosodii luwedoi binda 
molobosiano. 15 Maka do bindadoo supakene luwedoi babano 
badaang tuuno kopaisu taalikon doi boinedoo, sulano nalaline. 
16 Bai kodunia tomboniiyo do boinedoo; kodunia bukayo 
kobabano tukon kuwete kopaisu mo sumbot doi bindadoo 
babano. 17 Do bindadoo teali nggimal tuuno doi boinedoo, maka 
yana ambakon molobosio kokatulunan mo bailong moluwedoi 
boinedoo, doiyamo sasaibino komian mo taatiyo ko Mian Bisa 
napalenta-palenta, tukon mo beena kasaksian tentang Yesus 
tukon nakuasa. 18 Maka do bindadoo kokondongo doi tobun 
bibilo. 

Lua koiyayon 

"I ^ Doibundu yaku kitayo komeeng koiyayon motobuat 
luwedoi tobun lalomo. Yana daano songulo kotanduko 
tukon pitu kooluno. Doi sasamba kotanduko daano komeeng 
kosonggo, tukon doi sasamba kooluno totulis komeeng kosambu 
pototulai motuuk doi Mian Bisa. 2 Iyayon yaku mo kitayodoo 


12:10: Ay. 1:9-1 l,Zak. 3:1 12:14: Dan. 7:25, 12:7 13:1: Dan.7:3, Ink. 17:3, 7-12 

buno macan tutul, tukon koaino buno beluang aino, tukon 
kongoolo buno singa ngoolo. Maka do bindadoo beekene 
konabukuanan susuungo doi iyayonoo, tukon konakulusii, tukon 
nakakuasaan mo babasal. 3 Do iyayonoo oluno mopitu daano 
komeeng tokita buno pakol mobabasal tuuno, bai do pakoloo 
tangalino. Posaapon kodunia loingiyo do iyayonoo tukon noa 
masaingding. 4 Tukon yanila sosubaiyo do bindadoo sabab 
yana lapamo beekene kona kakuasaan doi iyayonoo. Tukon 
yanila sosubamo doi iyayonoo koidan. Yanila bantile, “Akiyo 
komo pokakana doi iyayon nia! Akiyo komo moola polobosi 
molawane yana!” 

5 Do iyayonoo minoolakon mabantil langge-langge mo 
binangga-banggaalkon tuuno tukon totulaiyo ko Mian Bisa. 
Yana minoolakon namapalenta sangkap kolono lua kobituwon 
kona kalumbit. 6 Maka yana tambuuno mototulaiyo ko Mian 
Bisa, tukon Mian Bisa sambuno. Bunomo lakon ko Mian Bisa 
nalipu dungolan, tukon sasaibino komo dungol doi sulugaa bai 
yana totulaiyo. 7 Yana minoolakon koidan molawane ko Mian 
Bisa namian tukon lungguiyo yanila. Tukon kakuasaan luwedoi 
sasaibino kobenseno, negala, silingan tukon bangsa bineekon doi 
yana. 8 Do iyayonoo naikon sinosubai doi sasaibino komian mo 
tubo doi dunia, alaasene komian kosambuno molapamo totulis 
moakiyoon kodunia napinasitaka, doi mian motubo nabuku 
lalomo Domba Pauno koona mo lapamo tinembel. 

9 Tobikon doiya, kalu komuyu moola molongol, polengele 
naiya bilita nia: 10 “Mian mo sio natinaan, pasti naikon tinaan. 
Tukon mian mo sio nainakate tukon bakoko, pasti inakate tukon 
bakoko. Doiyamo kosababpo ko Mian Bisa namian sio nasabal 
tukon taat.” 

11 Maka yaku kitayo komeeng koiyayon bailong motobuat doi 
buta sakean lalomo. Yana daano kolua kotanduko pokakana 
kodomba pauno tanduko. Koalalo buno binda alalo. 12 Doi 
iyayon tumbenodoo salaano yana mapake kakuasaan mo babasal 
yana mo laate luwedoi iyayonoo koidan. Posaapon kodunia 
tukon sasaibino komo dungol doi bunggono, pinakisaakon 
mososubaiyo do iyayon tumbenodoo, kona pakol mo babasal 
lapamo tangalin. 13 Iyayon mo koluanodoo mckubai langge- 


13:2: Dan. 7:4-6 13:5-6: Dan. 7:8, 25, 11:36 13:7: Dan. 7:21 13:8: Saad. 69:28 

langge mominasaingdinggon mo babasal. Doi sasaibino komian 
salaano yana mongkubai bilat obulus luwedoi timbu otuwong 
doi dunia. 14 Tukon sasaibino komian mo tubo doi dunia yana 
tipuwomo tukon nalangge-langge mominasaingdinggon yana 
mo kubaiyo doi iyayon tumbenodoo salaano. Tukon yanila 
sasaibino pinalentakono mokekendenge komeeng kotimbalang 
moluwedoi iyayonoo mo lapamo pinokoli bakoko bai tataap 
tubo. 15 Do iyayon koluanodoo minoolakon mebee ansaangan 
do timbalangoo, maka do timbalangoo moola basilingan tukon 
akateyo sasaibino komian mo aki nayase sosubaiyo yana. 
16 Sasaibino komian babasal tukon poipoisik, kaasa tukon 
talalais, ata tukon mian mobebas, do iyayonoo pakisaayo 
sulano namantalima paloosan doi limano bakalinganonila kai 
doi paasoila. 17 Akiyo komeeng komian kai moola bangoli kai 
babalukon meeng kolangge, kalu doi yana akiyo do paloosanoo, 
doiyamo do iyayonoo sambuno susuungo, kai angka mo 
nyatakanggene do sambunodoo. 

18 Naimbaa palaluu nadaano kopandoiyan. Mian mo pandoi 
moola naaite koalatino luwedoi angka iyayonoo, sabab do 
angkadoo daano kai meeng kobanggapi sambuno. Koangkano 
doiyamo 666. 

Domba na Pau tukon namian 

^ Doibundu yaku kitayo, maka tokita do Domba 
A ■ Paunodoo mokokondong doi Sion Bunggulo bunggono. 
Polaing yana daano ko 144.000 komian komo doi paaso suwe- 
suwele totulis kosambuno tukon Tamano sambuno. 2 Maka yaku 
lengele koalalo moluwedoi timbu momuuk buno paisu otuwong 
mo babasal tukon buno duluk motolindungan modeikon lobo. 
Do alalodoo tololongol buno musik alalo moluwedoi pomaen- 
maen kasapi mo daano momaenggene kona kasapi. 3 Doi kulusii 
salaano tukon kosangkap komahluk tukon sasaibino kokatua doi 
potikunggon do kulusiidoo, 144.000 do mianoo mananikene 
doi meeng konanian mo soodo. Do nanianoo aki namoola 
inotunggukon doi meeng komian kai alaasene luwedoi 144.000 
do mianoo mo lapamo binebaskanggon luwedoi dunia nia. 
4 Yaniladoo mian mo tataap bilisii buno mian moakiyoon nao- 
sowaan, sabab aki namongkubai pososuungan tukon boine. 

Yanila loloiyo do Dombadoo Napau mau inaandomo kona 
ambakonan. Doi antala sasaibino kobanggapi, yanilamo kai 
komo lapamo binebaskanggon salaku pososubakon tumbeno doi 
Mian Bisa tukon doi Dombadoo Pauno. 5 Yanila aki nasidutu 
kala-kala; tukon akiyo kopangasalakon mau nabaino soisik doi 
yanila. 


Tolu komalaekat 

6 Maka yaku kitayo komeeng komalaekat bailong mo benga 
tatandak doi timbu. Do malaekatoo babayo kobilita tentang 
Bilita Monondok mo bisa sulano napinolonggon doi banggapi 
doi dunia doiyamo doi sasaibino kobangsa, benseno, silingan 
tukon negala. 7 Do malaekatoo bantile tukon alalo mo 
babasal, “Pomatakutene ko Mian Bisa, tukon ponggaale kona 
babasalan! Sabab laatemo kotembono ko Mian Bisa napalesaano 
kobanggapi. Pososubaiyo yana mo tealikene kotimbu, buta, 
tobun tukon sasaibino kopaisu matano!” 

8 Malaekat koluano tunduwo komalaekat tumbeno maka 
bantile, “Lapamo tuwong! Kokota Babel mo babasal lapamo 
tuwong! Yana lapamo kubaiyo doi sasaibino kobangsa teali 
malangu tukon anggul paisuno - doiyamo anggul moluwedoi 
namoot molokis!” 

9 Meeng komalaekat kotoluno tunduwo do malaekatoo molua, 
maka bantile tukon alalo mo babasal, “Mian mo sosubaiyo 
do iyayonoo tukon timbalango, tukon mapake paloosan do 
iyayonoo doi paaso kai doi limano, 10 doiya mianoo naikon 
monginum Mian Bisa naanggul, doiyamo anggul nanggimalan 
mo lapamo kundange galaas doi lalomo, aki namoola 
kinulangi mau nabaino soisik! Sasaibino do mianoo naikon 
sinakisaa doi bilat lalomo tukon belelang doi malaekat-malaekat 
momoliyous salaano tukon doi Domba Paunodoo salaano. 
n Tibolung moluwedoi bilat mo sakisaayo do mianoo naikon 
kobung banggadudul momeeng polong sidutu-posidutukon. 
Oloyo popook akiyo kona tade-tadean yanila tasakisaa, doiyamo 
yanila mo sosubaiyo do iyayonoo tukon timbalango, sasaibino 
komian mo mapake paloosan do iyayonoo sambuno.” 


14:5: Zef.3:13 14:8: Yes. 21:9, Yer. 51:8, Ink. 18:2 14:10: Yes. 51:17, Teal. 19:24, 

12 Doi langge nia lalomo ko Mian Bisa namian mo taat 
doi Mian Bisa napalenta-palenta tukon taat doi Yesus, palaluu 
nateali sabal. 

13 Maka yaku lengele koalalo moluwedoi sulugaa bantile, 
“Tulisemo naiya: Mulai budodoiya, kinatauwan doi mian mo 
matemo bai tau-tausono leleaniyo ko Temeneno!” 

“Bisa!” Mian Bisa Na Loh timbiliyo. “Yanila naikon tade 
mobalimang babalat, sabab konapo hasil baleleanian sidutu 
naikon lolainge yanila.” 


Dunia napinupuan 

14 Doibundu yaku kitayo, maka tokita komeeng kobunom mo 
moute. Doi bunomoo bunggono osulang komeeng komian mo 
tokita buno banggapi. Doi oluno daano komeeng kosonggo 
batomundoan mosoni, tukon doi limano daano komeeng kosabel 
mo mamangan. 15 Doibundu komeeng komalaekat bailong 
motobuat luwedoi Mian Bisa Nabonua. Tukon alalo mo babasal, 
yana bantile doi yana mo osulang doi bunong bunggonodoo, 
“Aakenemo komu sabeloo tukon pupuiyomo budodoiya, sabab 
laatemo kotembo bapupuiyan; dunia moolamo tuuk napinupui!” 
16 Maka yana mo osulang doi bunong bunggonodoo aakenemo 
kona sabel doi dunia, maka kodunia pinupuimo. 

17 Doibundu yaku kitayo komeeng komalaekat bailong koidan 
tobuat luwedoi Mian Bisa Nabonua doi sulugaa. Mau yana 
mataani meeng kosabel mo mamangan. 

18 Lapa doiya, meeng komalaekat bailong, mo kuasaiyo 
kobilat, lubat luwedoi balabaan. Tukon alalo mo babasal yana 
bantil doi malaekat mo taaniyo do sabeloo mo mamangan, 
“Aakenemo komu sabelokon tukon talekemo koanggul-anggul 
saono doi dunia, sabab kosao-saono moyoomo!” 19 Maka 
do malaekatoo aakenemo kona sabel doi dunia tukon taise 
koanggul-anggul saono doi batango, maka nasakukene doi 
pakakas popipis anggul nanggimalan ko Mian Bisa mo 
toku-tokumbe. 20 Do anggul-anggul saonodoo piniis doi kota 
tonggulungo, tukon luwedoi pakakas popiis do angguloo lomba 
kosau buno paisu, kona odoonan tolu kosakato kokilo metel, 
tukon kona ateanan adukon lua kometel. 

Malaekat tukon balaa napupusan 


^ Doibundu yaku kitayo doi timbu komeeng kolangge mo 

sosibong tukon bolikon langge kona hebatan. Daano 

kopitu komalaekat tukon pitu kobalaa napupusan. Naiyamo 

kona kabusan ko Mian Bisa nakundangano kona nggimalan. 

2 Salataa lapa doiya yaku kitayo komeeng kolangge mo tokita 

buno doi sulumiin lalomo posombuli tukon bilat. Yaku kitayo 

koidan komian mo lapamo manaang luwedoi iyayon tukon 

timbalango, tukon manaang luwedoi mian kosambuno mopino- 

loosanimo tukon angka. Komian mo manaangoo kokondong doi 
## # # . * • • • • 
sulumnnoo bibilo maka mataam kasapi komo bineekon luwedoi 

Mian Bisa doi yanila. 3 Tukon yanila mananikene Musa nananian, 

Mian Bisa napeleleani, tukon Domba Napau nananian. Buno 

naiya koalalo, 

“Temeneno, Mian Bisa Mobabasal Konakuasa, 
deikon lobo kona babasalan tukon kona 
minasaingdinggonan komu kokubai-kokubai! 

Tomundo sasaibino kobangsa, 

bolikon langge kona adilan tukon nakanaan komu 
tindakan-tindakan ! 


4 Indee komiano komo aki namatakutene doikoo, Temeneno? 
Indee komo aki nayase babilitakene komu babasalan? 
Tolongo ikoo komo moliyous. 

Sasaibino kobangsa naikon lubat sosubaiyo ikoo 
sabab komu tindakan-tindakan mo adil 
molapamo sasaibino komian kitayo.” 

5 Sambuno lapa doiya yaku kitayo ko Temeneno Nabonua 
doi sulugaa motobuka, tukon Temeneno na Sandung daano 
doi lalomo. 6 Maka do malaekat mopitudoo tukon pitu do 
balaadoo tobuat luwedoi Mian Bisa Nabonua. Yanila napakean 
luwedoi toik lenan mo bilisii tukon nggilep-nggilep. Tukon 
yanila mapake pokukupi oyopo mo tokubai luwedoi mosoni. 
7 Doibundu daano komeeng moluwedoi sangkap komahlukoo 
beena doi pitu komalaekatoo pitu kogalaas mosoni mo moono 
tukon Mian Bisa nanggimalan, - Mian Bisa mo tubo sidutu- 
posidutukon. 8 Maka do Mian Bisa Nabonuadoo moono tukon 
tibolung luwedoi Mian Bisa nababasalan tukon nakuasa. Tukon 

do balaadoo mopitu namalumbitan do malaekatoo mopitu 
nababaano akiyoon napupus, akiyo komeeng komian kai mo 
moola usok doi Mian Bisa Nabonua lalomo. 


Mian Bisa nagalaas-galaas nggimalan 

"i Maka yaku lengele koalalo mobabasal moluwedoi 

1U Mian Bisa Nabonua lalomo mobantil doi mopitu 
komalaekatoo, “Ampakono tukon kundangemo koantoko domo 
pitudoo kogalaas ko Mian Bisa nanggimalanoo doi dunia 
bunggono!” 

2 Malaekat komeengo ambakon tukon kundange kona galaas 
antoko doi dunia. Maka sumboto kobisul-bisul mo deikon 
langge tukon momasakit tuuno doi sasaibino komian mo 
daano paloosano do iyayonoo, tukon doi mian mo sosubaiyo 
kotimbalango. 

3 Sambuno lapa doiya malaekat koluano kundange kona galaas 
antoko doi tobun. Maka kopaisu doi tobun tabali buno mian 
mate sauno, tukon matemo sasaibino komahluk mo tubo doi 
tobun lalomo. 


4 Doibundu malaekat kotoluno kundange kona galaas antoko 
doi paisu-paisu batango tukon kopaisu-paisu matano, maka 
sasaibino kopaisuno teali sau. 5 Yaku lengele komalaekat mo 
kuasaiyo kopaisu bantile, “Koukuman ikoo mo otuwengemo 
doiya adil, oh Moliyous, Mian Bisa mo daano, tukon mo 
lapamo daano! 6 Yanila lapamo kundange kosauno ko Mian Bisa 
namian tukon nabi-nabi sauno; budodoiya ikoo kubaiyo yanila 
monginum sau. Takainomo pantas doiya natuuk doi yanila!” 
7 Maka yaku lengele koalalo moluwedoi balabaan mobantile, 
“Temeneno, Mian Bisa Mobabasal Konakuasa, bisa tukon adil 
kai koukuman-ukuman ikoo mo otuwenge!” 

8 Sambuno lapa doiya malaekat kosangkapo kundange kona 
galaas antoko doi oloyo matano, maka kooloyo matano kai 
minoolakon mokopupuliyo kobanggapi tukon onaso mo moonas 
tuuno. 9 Kobanggapi kinopupuli tukon doi moonason tuuno, 
tukon yanila kutukemo ko Mian Bisa sambuno, mo kuasaiyo 
do balaa-balaadoo. Mau kai nabuno doiya, yanila aki nayase 


15:8: Tob. 40:34, ITomd. 8:10-11, 2Tun. 5:13-14, Yes. 6:4 16:2: Tob.9:10 

16:4: Tob. 7:17-21, Saad. 78:44 



INOKITAKON 16 763 

badodoloon doi napolalim-lalim tukon aki nayase nggaale ko 
Mian Bisa nababasalan. 

10 Maka malaekat kolimano kundange kona galaas antoko 
luwedoi iyayonoo nakulusii. Maka sasaibino do iyayonoo 
nabatomundoan teali kalipookan, tukon kobanggapi kakate 
koalepo sabab namasakitan. 11 Maka yanila kutukemo ko Mian 
Bisa doi sulugaa sabab yanila masakito tukon sabab napo bisul- 
bisul. Bai yanila aki koidan nabadodoloon doi napokokubai- 
kokubai mo lokis. 

12 Sambuno lapa doiya malaekat konoomo kundange kona 
galaas antoko doi Paisu batango Eflat mo babasaloo. Maka do 
paisu batangodoo mooti maka kotomundo-tomundo moluwedoi 
tolopot moola moambakon tukon loloiyo. 13 Maka yaku kitayo 
tolu koibiliis kondondoongo buno tupak. Suwe-suwele tupakoo 
tobuat luwedoi binda babano, luwedoi iyayon babano, tukon 
luwedoi nabi mokala-kala babano. 14 Yanila daano kai ibiliis 
mo kubaiyo kolangge-langge mominasaingdinggon. Do lohdoo 
motolu ampakon doi sasaibino kotomundo doi posaapon 
kodunia tukon pototongikene yanila sulano napo lobosi doi 
Oloyo mo babasal, doiyamo Oloyo moluwedoi Mian Bisa 
Mobabasal Konakuasa. 

15 “Polengele! Yaku lubat pokakana kopondikuk! Kinatauwan 
doi mian mo tataap batodanggon tukon modagaiyo kona 
pakean, sampe yanila aki naambakon tukon balalau tukon teali 
mammaa doi mian badaang matano!” 

16 Doibundu do loh-lohdoo pototongikene do tomundo- 
tomundodoo doi meeng kolipu kalu silingan Iblani sinombuikon 
Halmagedon. 

17 Salataa lapa doiya malaekat kopituno kundange kona galaas 
antoko doi dapang. Maka tololongol kai koalalo mo babasal 
moluwedoi kulusii Mian Bisa Nabonua, mo bantile, “Lapamo 
lapa!” 18 Maka tealimo kodidip mopopondili tukon duluk 
alalo mobulungan tukon tolindungan, tukon leali mo lokis. 
Aki nasidutu teali koleali mobuno doiya salataa kobanggapi 
natinealikonan. Naiyamo koleali mo lokis tuuno! 19 Kota mo 
babasaloo mapasah teali tolu koobos, tukon manaso kai koidan 
kokota-kota sasaibino konegala doi dunia. Maka ko Mian Bisa 

neneeke naikon ko Babel mo babasaloo. Maka ko Mian Bisa 
kubaiyo yana monginum anggul moluwedoi Mian Bisa naanggul 
galaaso - doiyamo anggul nanggimalan mo toku-kumbe. 
20 Sasaibino kotogong lapus, tukon sasaibino kobungkuko lapus. 
21 Koudan es babasal, komo suwe-suwele kona babalatan lima 
kolono kokiloglam, otuwong luwedoi timbu tikale ko mian-mian. 
Maka yanila kutukiyomo ko Mian Bisa sabab balaa udan es mo 
lokisoo. 

Pololowa mobabasal 

n Salataa lapa doiya daano komeeng komian moluwedoi 
malaekat mopitu mo taaniyo do galaasoo lubat doi 
yaku tukon bantile, “Mai, yaku naikon tudoikonggon doikoo 
bulaando do pololowadoo babasal naikon nainukuman; doiyamo 
do kota babasaloo mo kinokondong poloolanikon kopaisu-paisu 
batango. 2 Kotomundo-tomundo doi dunia pololowai tukon yana, 
tukon kodunia tumbuno teali malangu sabab yanila monginum 
anggul nabalolowaan.” 

3 Maka ko Mian Bisa Na Loh kuasaiyo yaku, tukon do 
malaekatoo babayo yaku doi padang lalomo. Indaa yaku kitayo 
komeeng koboine moosulang doi meeng koiyayon bungguto 
kobuluno memela motuwa, tukon mo moono tulisan sambu- 
sambu pototulai motuuk doi Mian Bisa. Do iyayonoo daano 
kopitu kooluno tukon songulo kotanduko. 4 Do boinedoo 
bakalambi kotambongo ungu tukon memela motuwa, tukon 
binubungai mosoni, pelmata-pelmata, tukon mutiala. Doi limano 
yana taaniyo komeeng komanggo mosoni mo moono tukon 
langge-langge molokis tukon momanggilit, hasil moluwedoi 
nabalolowaan. 5 Doi paaso totulis komeeng kosambu koalatino 
lahasia. Do sambunodoo doiyamo, “Babel Mo Babasal, tina 
sasaibino komian mobalolowa tukon mian molokis doi dunia.” 
6 Maka yaku kitayo baikon do boinedoo malangu tukon Mian 
Bisa namian sauno tukon mian-mian mo inakate sauno sabab 
yanila taat doi Yesus. 

Salataa yaku kitayo do boinedoo, yaku teali masaingding. 
7 Maka do malaekatoo bantile doi yaku, “Oila kosababpo ikoo 
momasa-masaingding? Tadukai kubontiikonggon kolahasiano 

do boinedoo tukon kolahasiano koiyayon yana mo lokitiyo, 
doiyamo iyayon mo daano pitu kooluno tukon songulo 
kotanduko. 8 Do iyayonoo loolukon biasa tubo, bai budodoiya 
akimo natubo koidan. Yana naapa koidan naikon tobuat 
luwedoi motombing matean tukon naikon ampakon pakituuwo 
kosalalaan. Komian mo tubo doi dunia, kosambuno mo 
aki natotulis doi Buku Mian Tubo lalomo akiyoon kodunia 
natinealikon naikon masaingding kalu kitayo do iyayonoo. Sabab 
do iyayonoo loolukon biasa tubo. Budodoiya akimo natubo 
koidan, bai yana naikon sumbot koidan. 

9 Doi langge nia lalomo palaluu nadaano kopandoiyan tukon 
pangalatian. Kooluno mopitudoo doiyamo pitu kobunggul 
bunggono; doiyamo bungkuko-bungkuko lipu do boinedoo 
naosulangan. Tukon pitudoo kooluno koidan doiya kai pitu 
kotomundo: 10 lima luwedoi yanila lapamo tuwong, komeeng 
daano mobapalenta, tukon komeeng koidan akiyoon nalubat. 
11 Tukon iyayon komo loolukon biasa tubo, bai budodoiya akimo 
natubo koidan, doiya kai tomundo koaluno. Yana daano kai 
meeng komian moluwedoi tomundodoo mopitu koidan, komo 
budodoiya modaano ambakon tujuiyo kasilakaan. 

12 Songulo kotanduk komo ikoo kitayodoo doiyamo songulo 
kotomundo mo akiyoon natambuun mapalenta. Bai yanila 
naikon binee kuasa sulano namapalenta buno tomundo 
polaing-laing tukon do iyayonoo meeng kojam konakalumbit. 
13 Kosongulo natomundo nia sasaibino daano kona tujuan mo 
pokakana; yanila sasaibino salakanggene kobukuanan tukon 
yanila nakakuasaan doi iyayonoo. 14 Yanila naikon polobosi 
lawane do Domba Napaudoo. Bai do Domba Paunodoo 
tukon napololaing-lolaing mo satia mo lapamo uange tukon 
dona linilikkoo naikon lungguiyo do tomundo-tomundodoo, 
sabab yanamo ko Temeneno sasaibino kotuan, tukon Tomundo 
sasaibino kotomundo-tomundo.” 

15 Do malaekatoo bantile koidan, “Paisu ikoo mo kitayodoo, 
do pololowadoo nalipu osulangan, doiya kai bangsa-bangsa, 
layat-layat, negala-negala tukon silingan-silingan. 16 Songulo 
kotanduko ikoo mo kitayo tukon do iyayonoo naikon mosikitene 
do pololowadoo. Yanila naikon lambase sasaibino kona 
polangge, tukon kubaiyo yana teali balalau. Yanila naikon kaane 

kosailo tukon lppuwokabus tukon bilat. 17 Sabab ko Mian Bisa 
lapamo piyeke konoanoila sulano naampakonggene ko Mian Bisa 
natetel. Ko Mian Bisa tealikene yanila napoomeenggon sulano 
nasalakanggene yanila nakakuasaan doi iyayonoo, sulano do 
iyayonoo nabapalentaan polong nateali oila komo Mian Bisa 
nabinantil. 

18 Do boine ikoo mo kitayodoo doiyamo kota babasal, mo 
palentayo kotomundo-tomundo doi dunia.” 


Babel natuwongan 

1 Salataa lapa doiya yaku kitayo komeeng komalaekat 

AO bailong obulus lengget doi sulugaa. Yana daano 
kuasa mo babasal, tukon nakomuliaan mokubaiyo posaapon 
kodunia teali madialan. 2 Tukon alalo mo babasal, yana bantil, 
“Lapamo tuwong! Babel babasal lapamo tuwong! Budodoiya 
yana tealimo ibiliis-ibiliis nadungolan. Doi lalomo tubo sasaibino 
kokaliangano kotomisi mo lokis tukon komo minosikiton doi 
mian. 3 Sabab sasaibino kobangsa-bangsa lapamo monginum 
anggul namoot doi balolowaan. Kotomundo-tomundo doi dunia 
pololowaimo yana, tukon dagang-dagang doi dunia teali kaasa 
sabab namoot mo aki napoo moola kuasaiyo.” 

4 Maka yaku lengele komeeng koalalo bailong moluwedoi 
sulugaa mobantile, 

“Potobuato kai daku mian! Potobuato kai luwedoi lalomo! 
Inaimo kai komuyu pololoiyo kona lalim-lalim, 
tukon tulut potanggunge kona ukuman! 

5 Sabab kona lalim-lalim posusun-susun polong doi timbu, 

tukon ko Mian Bisa neneeke naikon kona kulokisan. 

6 Polakukanggene yana buno lakon kona lakukangganano 

komuyu; 

pobalase yana lualuunggon paku doi sasaibino komo 
lapamo yana lakukanggene. 

Poontokiyo kona manggo tukon suka mo lua lunggon paku 
kona mosopotan doi suka mobiasa 
mo sadiakene tuuk doi komuyu. 

7 Beenamo doi yana sakisaa tukon susaan 


18:2: Yes. 21:9, Yel. 51:8, Ink. 14:8, Yes. 13:21, Yel. 50:39 18:3: Yes. 23: 17, Yel. 5 1:7 

18:4: Yes. 48:20, Yel. 50:8, 51:6, 45 18:5: Teal. 18:20-21, Yel. 51:9 18 : 6 : Saad. 137:8, 

Yel. 50:29 



INOKITAKON 18 


767 


mo pokakana kona kadaang tukon nababasalan tukon kona 
kaasaan mo beekenemo doi butongo susuungo. 

Sabab yana sidutu bantile kobutongo, 

‘Yaku naiya tomundo mo bapalenta! 

Yaku bolikon balu; 

yaku aki naikon kumotoupi susaan!’ 

8 Tobikon doiya langgedoo, maka doi meeng kooloyo lalomo 
tolong yana naikon linubotiimo sesel 
- panakit, susaan, tukon malaalan. 

Tukon yana naikon kinokopuli tukon bilat, 
sabab ko Temeneno Mian Bisa mo bahikimidoo balakuasa.” 

9 Tomundo-tomundo dunia mo talalaing doi kokubai-kokubai 
nabalolowaanoo lalomo tukon boinedoo namoot naikon 
kokoliiyo tukon mandaunggene do kotadoo kalu naikon yanila 
kitayomo kotibolung mokobung luwedoi bilat mo okopuliyo 
yana. 10 Yanila naikon kokondong luwedoi odoonan sabab yanila 
matakut nakanakon sakisaawanoo. Yanila bantile, “Aduh, bukan 
maen kona silakaan kokota mo tololongol nia - kota Babel mo 
bukuan! Doi meeng kojam lalomo tolong komu ukuman lapamo 
linaksanakanggon ! ” 

"Sasaibino kodagang doi dunia kokiil tukon susa sabab 
do boinedoo, sabab akiyono komeeng komian kai koidan mo 
mongoli konapo balang-balang binadaganggon. 12 Akiyono komo 
mongoli mosoni, suasa, pelmata, tukon yanila namutiala; tukon 
koidan toik lenan, toik ungu, sutala, tukon toik momemela 
motuwa; sasaibino kaliangano kokayung komo akinduung 
nalinaat, balang-balang moluwedoi gading, tukon moluwedoi 
kayung mo maaling, doi tambaga, besi, tukon pualam; 13 kayu 
manis kulito, lamba-lamba, setanggi, mul tukon kemenyaan; 
anggul tukon lisison, tepung maka gandum; saapi tukon domba, 
kaladai tukon keleta, ata-ata, baikon mau banggapi naansaang. 
14 Sasaibino kopadagang bantile doi boinedoo, “Sasaibino ikoo 
mo yase alayo doiya akiyono, tukon sasaibino komu kaasaan 
tukon komu tambonganan lapamo lapus. Ikoo aki naikon 
mupososuunggene koidan!” 15 Sasaibino padagang teali mokaasa 
sabab badagang doi kotadoo naikon kokondong doi naodoonan, 
sabab yanila matakut nakanakon kosakisaawanno. Yanila naikon 

Buat-buat mopinobonggitikon (18:11) 


kokiil tukon susa, 16 maka bantile, “Adoh, bukan maen kona 
silakaan kokota mo tololongol nia! Biasamo yana mapake toik 
lenan, toik ungu, tukon toik momemela motuwa; biasamo yana 
moono tukon pobubungai mosoni, pelmata tukon mutiala! 17 Bai 
tolongo meeng kojam, lapus dona kaasaanoo!” 

Sasaibino kokapiteeng kapal, kopenumpang, tukon mobali- 
mang doi kapal, tukon sasaibino komian kona mangampalan doi 
tobun, kokondong doi naodoonan. 18 Tukon nggeleamon salataa 
yanila kitayo kotibolung mokobung luwedoi bilatoo mo suayo do 
kotadoo. Yanila bantile, “Akiyo kota bailong buno kota babasal 
nia!” 19 Maka yanila tiposiiyo abu doi olunoila buno meeng 
kopaloosan poloonan, maka kokiil tukon nggele-nggeleamon, 
“Adoh, bukan maen kona silakaan kokota mo babasal nia! 
Kona kaasaan lapamo kubaiyo sasaibino komian mo daano kona 
kapal-kapal doi tobun teali kaasa! Bai tolongo doi meeng kojam 
lalomo, yana lapamo pakkallapus kona langge-langge!” 

20 Eh sulugaa, polabakenemo kai luwe kona manasan do 
kotadoo! Mian Bisa namian, lasul-lasul tukon nabi-nabi, polaba- 
labamo kai! Sabab ko Mian Bisa lapamo ukume yana buno 
meeng kopabaloso oila komo lapamo yanila lakukanggene 
motuuk doi komuyu! 

21 Sambuno lapa doiya, komeeng komalaekat mo bukuan 
bingkate komeeng kobatu - kona kabasal buno batu gilingan 
mo babasal - maka nasakukene doi tobun lalomo tukon 
bantile, “Bunomo kai naiya konakinubaiyan kokota Babel 
mo tololongoloo naikon sinakukon tukon manas sampe aki 
naikon napinososuunggon koidan. 22 Komusiik alalo moluwedoi 
pomaen kasapi, luwedoi sasaibino komomanani, luwedoi moba 
suling tukon luwedoi popuuk tolompet, aki naikon polengele 
koidan doilalom! Aki naikon napososuunggene komeeng komian 
polimang moahli idoo, tukon koalalo dobatu pogilingokai 
aki naikon nalinongol koidan. 23 Komian aki naikon namokita 
lambu laango doi komuyu, tukon akimo koidan natololongol 
kona lamean kolamean basowaanan idoo. Komu padagang- 
padagang daano kai mian mo totingonii tuuno doi dunia, 
tukon koidan mumotoiyan-motoiyan mominasaingdinggon ikoo 
tipuwomo sasaibino kobangsa doi dunia!” 

24 Babel inukum sabab doi kota lalomodoo lapamo linaat 
konabi-nabi sauno, Mian Bisa namian sauno - pokoknya 
sasaibino komian sauno mo lapamo inakate doi dunia bunggono. 
1 O Lapamo doiya yaku lengele kolangge meeng buno mian 
badaang alalo momuuk doi sulugaa mo bantil-bantil, 
“Ponggaale ko Mian Bisa! Konda Mian Bisa doiyamo Mian 
Bisa mo masalamaton; yana Mian Bisa mo babasal tukon 
balakuasa! 2 Kona ukuman adil tukon pandoi! Yana lapamo 
otuwenge koukuman doi balolowa mo babasal, mo lusake 
kodunia tukon nabalolowaan. Ko Mian Bisa lapamo ukume do 
pololowadoo, sabab yana akateyomo ko Mian Bisa napeleleani- 
peleleani.” 3 Maka do mianoo badaang alalo koidan bantile, 
“Ponggaale ko Mian Bisa! Kotibolung moluwedoi bilat mo 
suayo do kota babasaloo naikon kalikobungano akiyo kona tade- 
tadean!” 4 Maka kolua kolono sangkap kokatua tukon kosangkap 
komahluk mo potikunggon doi kulusiidoo tootuku tukon 

sosubaiyo ko Mian Bisa mo osulang doi nakulusii bunggono. 
Yanila bantile, “Amin! Ponggaale ko Mian Bisa!” 

Lamean baasowaanan Domba Pauno 

5 Maka nalongol luwedoi kulusiidoo komeeng koalalo mo 
bantile, “Ponggaale ko Mian Bisa, eh sasaibino ko Mian Bisa 
peleleani-peleleani, tukon sasaibino komian - babasal poipoisik 
- mo sosubaiyo ko Mian Bisa!” 6 Salataa lapa doiya yaku 
lengele kolangge meeng buno pokombulian mian mo badaang 
tuuno alalo; koalalo buno bokol mo pakapapuung tukon buno 
duluk motolindungan. Yaku lengele yanila bantile, “Ponggaale 
ko Mian Bisa! Sabab ko Temeneno, nda Mian Bisa Mobabasal 
Konakuasadoo budodoiya mapalentamo! 7 Pomaimo nda laba- 
laba tukon tedes-tedes; pomaimo nda nggaale kona babasalan! 
Sabab lapamo polong kooloyo baasowaanan komo mataani 
totumai Domba Napaudoo, tukon kobabaabuno lapamo basadia 
sulano naninikakon. 8 Pakean lenan mo dile-dilengan lapamo 
bineekon doi yana sulano napakeyo.” (Do pakean lenaanoo 
daano kai kokubai-kokubai momonondok mo linakukanggon doi 
Mian Bisa namian.) 

9 Maka do malaekatoo bantile doi yaku, “Tulisemo naiya, 
‘Kinatauwan komian mo inundang doi lamean banikaan doi 
Domba Napaudoo.’ ” Doibundu do malaekatoo suungiyo kona 
bantilan koidan, “Naiyamo kobilita mokakana moluwedoi Mian 
Bisa.” 

10 Yaku sosuba doi malaekatoo salaano tukon sosubaiyo, bai 
yana bantile doi yaku, “Inai! Inai mososubaiyo yaku, bai 
sosubaiyomo kai ko Mian Bisa! Sabab mau yaku kai Mian Bisa 
napeleleani pokakana ikoo tukon bunomo sasaibino koutusomu 
mo bataani momoonggol doi Yesus nakasaksian!” 

Sabab Yesus nakasaksian doiyamo kai komo okitaikene doi 
mian-mian mo tololonggol. 

Polokiti kaladai moute 

11 Doibundu yaku kitayo kosulugaa motobuka, maka tokita 
komeeng koadalan moute. Kopolokitino kosambuno Mo Taat 
tukon Mo Talakana. Yana adil moputusiyo koukuman tukon 

doi polobosian lalomo komo lakukanggene. ,2 Komatano bunomo 
bilat kolot tukon doi oluno mapake badaang kosonggo 
batomundoan. Doi butongo totulis komeeng kosambu; tukon 
tolongo yana susuungo komo toiyo do sambudoo. ,3 Jubah 
napinake lapamo kemeke doi sau lalomo. Tukon yana kona 
binantilan, “Mian Bisa na Bantilan”. ,4 Kosuludadu sulugaa 
loloiyo yana tukon molokiti kaladai-kaladai moute, tukon 
bapake toik lenan mo moute bilisii. 15 Luwedoi babano tobuat 
komeeng kobakoko mo mamangan tukon dona bakokodoo yana 
naikon lungguiyo kobangsa-bangsa, tukon yana naikon palentayo 
yanila tukon tonggat besi. Yana piise koanggul doi pakakas 
bapiisan lalomo anggul nanggimalan ko Mian Bisa Mobabasal 
Konakuasa. 16 Doi najubah tukon doi banano totulis nasambu 
nia, “Tomundo sasaibino kotomundo, tukon Temeneno sasaibino 
kotuan.” 

n Maka yaku kitayo komeeng komalaekat kokondong doi 
oloyo matano bungguto. Tukon alalo mo babasal yana bantile 
doi sasaibino kotomisi mo benga doi dapang, “Po maimo kai 
popototongi sulano nda molubotii lamean babasal Mian Bisa 
molamekene! ,8 Pomaimo kai nda makaan tomundo-tomundo 
sailo, talenga-talenga kapalano sailo, tukon talenga-talenga sailo; 
pomaimo nda makaan polokiti kaladai sailo tukon naadalan- 
adalan sailo, tukon sasaibino kobanggapi sailo, babasal tukon 
poipoisik, ata tukon mobolikon ata!” 

19 Doibundu yaku kitayo do iyayonoo, tukon tomundo-tomun- 
do dunia tukon yanila nasuludadu-suludadu, pototongi sulano 
napolobosi lawane yana mo lokitiyo do adalanoo momoute 
tukon nasuludadu. 20 Maka do iyayonoo linakomo posinggat- 
singgat tukon nabi makala mo lapamo mongkubai langge- 
langge mominasaingdinggon doi iyayonoo salaano. (Tukon do 
langge-langgedoo mominasaingdinggon doiyamo kai do iyayonoo 
natipuwano komian mo daano do iyayonoo paloosano, tukon 
komian mo sosubaiyo do iyayon timbalango.) Maka do iyayonoo 
tukon do nabi kaladoo sinakukon tubo-tubo doi bilat babasal 
lalomo mo kolot-kolot tukon bolelang. 21 Tukon yanila suludadu 
inakate tukon bakoko mo tobuat luwedoi babano do polokiti 

kaladai moutedoo. Maka kotomisi-tomisi kai lubat tukon kaane 
tukon namodokoan yanila mo inakatedoo sailo. 

Tentang tembo soloon kotaum 

^ O Salataa doiya yaku kitayo komeeng komalaekat 
moobulus luwedoi sulugaa. Doi limano yana mataani 
kunci motombing matean tukon meeng kolante poboboi mo 
babasal. 2 Maka yana lakoyo do bindadoo, binda motuwa, 
- doiyamo Ibiliis - tukon unguwomo soloon kotaum kona 
kalumbit. 3 Doibundu malaekatoo sakukene bindadoo doi 
motombing matean lalomo, maka nakunciyo do motombingoo 
tukon nasegele, sulano do bindadoo naakimo namoola tipuwo 
kobangsa-bangsa kalu akiyoon napupus kolounu soloon kotaum. 
Lapamo doiya yana sio nasinodiimo doi tembo mo mosobit. 

4 Maka yaku kitayo kokulusii-kulusii, tukon komian mo 
osulang doi kulusii-kulusiidoo mobinee kuasa sulano naputusiyo 
koukuman. Yaku kitayo koidan komian mo lapamo pinatol 
kooluno uli-uliko sabab yanila mebee kasaksian tentang Yesus, 
tukon mobabilitakene koteteba moluwedoi Mian Bisa. Do mian- 
mianoo aki nasosubaiyo koiyayon, mau kai timbalango. Yanila 
kai aki nabiasa mantalima do iyayonoo paloosano doi paaso 
kai doi limanoila. Maka yanila tubo koidan tukon mapalenta 
buno tomundo polaing Klistus soloon kotaum kona kalumbit. 
5 Naiyamo kokadadian tumbeno komian mate nainotuboiyan 
koidan. (Bai komian mate bailonggon aki nainotuboi koidan 
kona kalumbit soloon kotaum.) 6 Kinatauwan kai komian mo 
talalaing inotuboi koidan doi kadadian tumbenodoo. Yanila 
moola nateali Mian Bisa namian. Komatean kadadian koluano 
aki nakuasaiyo yanila. Yanila naikon teali Mian Bisa naimam- 
imam tukon Klistus na mian-mian; tukon yanila naikon 
bapalenta polaing-laing yana soloon kotaum kona kalumbit. 


Ibiliis linungguimo 

7 Sambuno lapa kabus koloounu soloon kotaumoo, ko 
Ibiliis naikon sinodiimo luwedoi natinalungguan, 8 tukon yana 
naikon ampakon moakakene kobangsa-bangsa mo tebeaason 
doi posaapon kodunia, doiyamo Gog tukon Magog. Ibiliisoo 
pototongikene yanila sulano napolobosian, meeng koaito mo 

babasal tuuno, kodaango pokakana kobone doi tobun. 9 Maka 
yanila kai tebeaasono doi posaapon kodunia, maka yanila 
lubotino molobosio ko Mian Bisa namian nabasandungan tukon 
kota Mian Bisa mo mamaasikene. Bai kobilat obulus luwedoi 
timbu tukon akateyo yanila. 10 Doibundu Ibiliis mo akakene doi 
yaniladoo, sinakukon doi bilat mobabasal lalomo tukon doi 
bolelang. Idoomo kai kona dungolan do iyayonoo tukon do nabi 
mokala-kaladoo sinakukon loolukon. Yanila naikon sinakisaa 
oloyo popook polong sidutu-posidutukon. 

Ukuman napupusan 

n Sambuno lapa doiya yaku kitayo komeeng kokulusii 
moute mo babasal tukon yana mo osulang doi bunggono. 
Kotimbu tukon buta lapus luwedoi salaano sampe aki natokita 
koidan. 12 Tukon yaku kitayo komian mate, babasal poipoisik, 
kokondong doi kulusiidoo salaano. Maka binukamo kobuku- 
buku. Maka komeeng kobuku bailonggon binukamo, doiyamo 
Mian Tubo nabuku. Doibundu koukuman inotuwongikono 
luwedoi mian mate, potimbongii tukon yanila nakokubai 
pokokonoi komo totulis doi buku-bukudoo lalomo. 13 Maka 
kotobun salakanggene komian mate komo daano doi lalomo. 
Maut tukon Alam Maut kai salakanggene komian mate 
komo daano doi yana. Tukon komian momatedoo sasaibino 
inotuwongi ukuman mopopaason tukon yanila nakokubai. 
14 Doibundu Maut tukon Alam Maut sinakukon doi bilat babasal 
lalomo. (Bilat babasal lalomo nia doiyamo kadadian matean 
koluano.) 15 Komian mo aki natotulis kosambuno doi Bukudoo 
Mian Tubo lalomo, sinakukon doi bilat babasal lalomo. 

Timbu boolu tukon dunia boolu 

^ Maka yaku kitayo kotimbu mo boolu tukon dunia mo 
Ad A boolu. Kotimbu tumbeno tukon dunia tumbeno kai 
lapuso, tukon kotobun lapuso. 2 Maka yaku kitayo do kota 
moliyousoo, doiyamo Yelusalem mo boolu, obulus luwedoi 
sulugaa luwedoi Mian Bisa. Do kotadoo lapamo sinadiakon 
buno meeng kobabaabu boine mobinunga-bungai sulano 
napososuung tukon kobabaabu malane. 3 Maka yaku lengele 

koalal luwedoi kulusiidoo mobantile tukon babasal koalalo, 
“Budodoiya ko Mian Bisa nalipu nadungolan daanomokai 
posinggat-singgat kobanggapi! Yana naikon tubo tukon yanila, 
tukon yanila naikon teali namian. Ko Mian Bisa susuungo 
naikon polaing tukon yanila tukon teali yanila na Mian Bisa. 
4 Yana naikon soutiyo sasaibino komatano paisuno luwedoi 
matanoila. Komatean akiyono koidan; kosusaan, kokokiilan, 
kai komasakitan naikon akiyono koidan. Langge-langge mo 
malumbito lapamo lapus.” 

5 Maka yana mo osulang doi kulusiidoo bunggono bantile, 
“Budodoiya yaku kubaiyo sasaibino boolu!” Yana bantile koidan 
doi yaku, “Tulise kai naiya, sabab nabantil-bantilania bisa 
tukon moola inangga.” 6 Maka yana bantile, “Lapamo lapa! 
Yakumo kai kotumbeno tukon kona pupusan, yakumo ko 
Temeneno luwedoi Tumbeno polong doi na Pupusan. Memeeng 
komian mo molou, naikon yaku beena monginum balang- 
balang luwedoi paisu batango mo beena tuboan. 7 Komian mo 
manaang naikon mantalima do langge-langgedoo moluwedoi 
yaku. Yaku naikon teali na Mian Bisa, tukon yana teali kupau. 
8 Bai komian matakut komian moaki maangga, mian molokis, 
pangakate, mian balolowa, motoiyan lokis, mian mososubaiyo 
kopilogot, tukon sasaibino mokala-kala, naikon sinakukon doi 
bilat mobabasal lalomo tukon belelang mo kolot-kolot, doiyamo 
kadadian matean koluano.” 

Yelusalem boolu 

9 Meeng luwedoi antala kopitu komalaekat mo lapamo mataani 
galaas-galaas mo moono tukon kopitu kobalaa napupusanoo 
lubat doi yaku maka bantile, “Mai! Yaku naikon tudoikonggon 
doikoo ko Babaabu, doiyamo Domba Napau naboloki.” l0 Maka 
ko Mian Bisa Na Loh kuasaiyo yaku, tukon do malaekatoo 
babayo yaku doi bunggul bunggono mo tatandak tuuno. 
Yana tudoikene yaku ko Yelusalem, do kota moliyousoo, 
kotadoo obulus luwedoi sulugaa, luwedoi Mian Bisa, n tukon 
kakuasaan tukon Mian Bisa babasalan. Kotadoo montootilang 
buno batu pelmata, pokakana kobatu baiduli pandan mo bilisii 
buno klistal. 12 Komeselo potikunggon tatandak babasal, tukon 

songulo lua kotataapon mobabasal, tukon tinotooli songulo 
lua komalaekat. Doi natataapon-tataapon mobabasal totulis 
kosongulo lua kobenseno kobangsa Islael sambu-sambuno. 
,3 Daano kotolu kotataapon mobabasal mo sasalaane doi samba 
kolipu; kotolu taalikon doi tolopot, kotolu taalikon doi lalom, 
kotolu taalikon doi lembet, tukon kotolu taalikon doi talise. 
14 Do kotadoo pagalo minesel kinokondong doi songulo lua 
kobatu. Doi batu-batu mimeseloo totulis do Domba Napaudoo 
napololaing mosongolu lua sambu-sambuno. 

15 Malaekat mo basilingan tukon yakudoo daano kona tongkat 
pongukul doi mosoni, sulano naukule do kotadoo, kotataapon- 
tataapono mobabasal tukon kopagalo momimesel. 14 Do kotadoo 
kondondoongo poombong songgop - kokinobuluso pokakana 
tukon kobelano. Maka do malaekatoo ukule do kotadoo 
tukon natongkat pongukul; tokita kokinobuluso 2400 kokilo 
metel; kobelano tukon nakatandak pokakanamo kokinobuluso. 
17 Salataa do malaekatoo ukule kopagalo mimesel, tokita 
kona katandak do meseloo noom kolono kometel. Ukulan 
mo pinake doi malaekatoo doiyamo ukulan mo pinake doi 
banggapi. 18 Komeselo do kotadoo kinubai luwedoi batu baiduli 
pandan, sabeakai kokotano susuungo luwedoi mosoni tulen, 
montotilang buno kaca. 19 Do kotadoo batu-batumo momimesel 
binunga-bungai tukon sasaibino kobatu pelmata kokaliangano. 
Batu mimesel tumbeno kinubai luwedoi batu baiduli pandan, 
kokoluano luwedoi batu nilam, kokotoluno luwedoi batu yakut, 
kokosangkapo luwedoi batu zamlut, 2# kokolimano luwedoi 
batu baiduli sepah, konoomo luwedoi batu delima, kopituno 
luwedoi batu latna cempaka, kowaluno luwedoi batu pilus, 
kosiono luwedoi batu topas, kosongulono luwedoi batu klisoplas, 
kosongulono meeng luwedoi batu lasualdi, tukon kosongulono 
lua luwedoi batu kecubung. 21 Kosongulono lua kotataapono 
babasal tongokokondong luwedoi songulo lua komutiala, suwe- 
suwele kotataapon kinubai luwedoi meeng komutiala. Loloon doi 
kotadoo kinubai luwedoi mosoni tulen, montotilang buno kaca 
mo didilengan. 

22 Yaku aki kukitayo ko Mian Bisa Nabonua doi kota 
lalomodoo, sabab ko Mian Bisa Nabonua do yanamo Temeneno 
susuungo, Mian Bisa Mobabasal Konakuasa, tukon Domba 


21 : 15 : Yehz.40:3 21 : 18 - 21 : Yes. 54:11-12 

Napaudoo. 23 Do kotadoo aki napalaluu kinonoi tukon oloyo 
panano kai bituwon laango, sabab ko Mian Bisa nababasalan 
talaangiyomo, tukon Domba Napaudoo doiyamo koposino. 
24 Kobangsa-bangsa doi dunia naikon ambakon doi laango 
lalomo, tukon kotomundo-tomundo kai naikon babayo kona 
kaasaan doi kotadoo lalomo. 25 Do kotadoo tataapono tobuka 
samba-samba kooloyo tukon aki natinataapikon, sabab akiyo 
kopopook idoo. 26 Kona babasalan tukon nakaasaan kobangsa- 
bangsa naikon binaba doi kotadoo. 27 Bai komian mo kubaiyo 
kolangge-langge mo kulokis, kai mian mo kala-kala - kona 
palusan oila kolobo mo kulokis, takainomo aki naikon nausok 
doi lalomo. Komo naikon usok tongo kai mian mo totulis 
kosambuno doi Buku Mian Tuboan lalomo, Domba Paunodoo 
nabuku. 

^ ^ Do malaekatoo koidan tudoikene doi yaku kopaisu 
AdAd batango kopaisuno mo mebee tuboan. Do paisu 
batangodoo montotilang buno klistal tukon lomba luwedoi Mian 
Bisa nakulusii tukon Dombadoo Pauno, 2 doi kotadoo loloono 
tanga-tangano. Doi paisu batangodoo doi suwe-suwele bibilo 
daano kokayung molubatene kotuboan, mo sao songulo lua 
luunggon sataum, doiyamo sobituon idan nasao. Koloono pinake 
sulano natangalinggene kobangsa-bangsa. 3 Doi kotadoo lalomo 
aki natalaat komeeng kolobo mo kanakon Mian Bisa nakutuk. 

Ko Mian Bisa tukon Domba Pauno nakulusii naikon daano 
doi kotadoo lalomo. Kona peleleani-peleleani naikon sosuba doi 
yana, 4 tukon kitayo koduduso. Kosambuno naikon tinulis doi 
yanila paaso. 5 Yanila akimo napalaluu posi kai oloyo matano 
laango, sabab kopopook akiyono, tukon ko Temeneno Mian 
Bisa susuungo naikon komo kadiyoloniiyo yanila. Maka yanila 
naikon mapalenta pokakana kotomundo sidutu-posidutukon. 

Yesus nalubatan 

6 Maka do malaekatoo bantile doi yaku, “Nabantil-bantilania 
bisa tukon moola inangga. Temeneno Mian Bisa komo beekene 
kona Loh doi nabi-nabi, lapamo utuse kona malaekat sulano 
natudoikene doi napeleleani-peleleani oila komo mosobit sio 
nateali.” 


21:23: Yes. 60:19-20 21:24: Yes. 60:3 21:25-26: Yes. 60:11 21:27: Yes. 52:1, 

Yehz. 44:9 22:1: Yehz. 47:1, Zak. 14:8 22:2: Teal. 2:9 22:3: Zak. 14:11 

22:5: Yes. 60:19, Dan. 7:18 

7 “Palatikanggene naiya!” Yesus bantile, “Yaku naikon 
mosobito lubat. Kinatauwan doi mian mo loingiyo kobantil- 
bantilan motinantukon doi buku nia lalorrio!” 

8 Yaku, Yohanes, lapamo lengele tukon kitayo sasaibino 
naiya. Salataa yaku lapa lengele tukon kitayo yaku tootuku 
doi malaekat salaano mo lapamo otudoikene sasaibinodoo doi 
yaku, tukon yaku sosubaiyo yana, 9 bai yana bantile doi 
yaku, “Inai! Inai mososubaiyo yaku! Sosubaiyo ko Mian Bisa! 
Sabab mau yaku kai peleleani pokakana ikoo, tukon buno 
koutus-utusomu sasaibino konabi tukon sasaibino komian mo 
loingiyo koteteba-teteba nai buku nia lalomo!” 10 Maka yana 
bantile koidan, “Inaikai molaasiakanggene kobantil-bantilan 
motinantukon nai buku nia lalomo, sabab lapamo loolani 
kotembono sasaibino naiya naikon kona tealian. 11 Mian mo 
lokis, tadikenemo banggadudul namongkubai lokis; mian mo 
manggilit, tadikenemo nakanggilitiyo kobutongo; mian mo 
loingiyo ko Mian Bisa namongiasan, tadikenemo nabanggadudul 
loingiyo ko Mian Bisa namongiasan, tukon mian mo tubo 
tolongo doi Mian Bisa, tadikenemo nabanggadudul tubo tolongo 
tuuk doi Mian Bisa.” 

12 “Palatikanggene naiya”! Yesus bantile, “Akimo namalumbit 
yaku naikon lubat tukon babayo kotambo tuuk pabalos 
doi sasamba komian pokokonoi komo lapamo lakukanggene. 
13 Yakumo kotumbeno tukon kobunduno; yakumo ko Temeneno 
moluwedoi Tumbeno polong doi Napupusan.” 

14 Kinatauwan doi mian mo kumesiyo kona jubah sahingga 
polong bilisii yanila minoolakon makaan kayung tuboan 
saono tukon usok doi kotadoo lalomo loloiyo kona tataapon 
mobabasal. 15 Bai komian mo kubaiyo kolobo-lobo mo lokis, 
mo mapake motoiyo mominasaingdinggon, mian mo kubaiyo 
balolowaan, mo mangakate, mo sosubaiyo kopilogot, tukon 
mian mo kala-kala, mau doi bantil-bantilan mau kai tukon 
kokubai, sasaibino do mianoo kona dungolan doi kota 
tonggulungodoo. 

16 “Yaku, Yesus, lapamo kapatuwe daku malaekat doi komuyu 
sulano yana napailukene naiya lobo-lobo nia motuuk doi jemaat- 


22:11: Dan.l2:10 22:12: Yes. 40:10, 62: 1 1, Saad. 28:4, Yel. 17:10 22:13: Ink. 1:8, 

Yes. 44:6, 48:12, Ink. 1:17, 2:8 22:14: Teal. 2:9, 3:22 

jemaat naponalaluu. Yaku nia Daud natulunan; yakumo do 
mandala mo madialanoo.” 

17 Ko Mian Bisa Na Loh tukon Babaabu Boine bantile, 
“Maimo!” Memeeng komian mo lengele naiya sio koidan 
nabantile, “Maimo!” Indee komo molou, siokai yana nalubat! 
Tukon indee komo yase, siokai mamangala tukon babalang do 
paisudoo mo mebee tuboan. 

Potutupo 

18 Doi memeeng komian mo molongol bantil-bantilan motinan- 
tukon doi buku nia lalomo, yaku, Yohanes, beena poingotii 
nia: kalu mian suungiyo meeng kolobo doi bantil-bantilan nia 
motinantukon, maka ko Mian Bisa naikon suungiyo koukuman 
doi mianoo tukon balaa-balaa silakaan mo tinulis doi buku 
nia lalomo. 19 Tukon kalu komian kulangiyo komeeng kolobo 
moluwedoi nabantil-bantilan motinantukon, maka ko Mian Bisa 
koidan naikon kulangiyo kona obos mo totulis doi buku 
nia lalomo - doiyamo obos moluwedoi kayung tuboan tukon 
moluwedoi kota momoliyousoo. 

20 Yanamo komo pelenggene sasaibino nabilita nia bantile, 
“Bisa, yaku naikon mosobito lubat!” Amin! 

Lubato kai, oh Temeneno Yesus! 

21 Boliisi ko Temeneno Yesus nabeekene konabalakaat doi 
sasaibino ko Mian Bisa namian! 


22:16: Yes. 11:1,10 22:17: Yes.55:l 22:18-19: Kuai. 4:2, 12:32 



